
Ingawa watu wengi wanaamini katika Mungu, ni wachache wanaoelewa ni nini maana ya imani katika Mungu, na ni nini wanachopaswa kufanya ili waupendeze moyo wa Mungu. Hii ni kwa sababu, hata ingawa watu wengi wanalifahamu neno “Mungu” na mafungu ya maneno kama “kazi ya Mungu”, hawamjui Mungu, sembuse kujua kazi ya Mungu. Si ajabu, basi, kwamba wale wote wasiomjua Mungu wamejawa na imani iliyovurugika. Watu hawachukulii imani katika Mungu kwa uzito kwa sababu kumwamini Mungu ni jambo geni sana, jambo lisilo la kawaida sana kwao. Kwa njia hii, hawafikii mahitaji ya Mungu. Kwa maneno mengine, ikiwa watu hawamjui Mungu, hawajui kazi Yake, basi hawafai kwa matumizi na Mungu, sembuse kuweza kutimiza hamu ya Mungu. “Imani katika Mungu” inamaanisha kuamini kuwa kuna Mungu; hii ndiyo dhana rahisi zaidi ya imani katika Mungu. Zaidi ya hayo, kuamini kuwa kuna Mungu si sawa na kuamini katika Mungu kwa ukweli; bali, ni aina ya imani sahili ikiwa na vipengele vya uzito vya kidini. Imani ya kweli katika Mungu ina maana kupitia maneno na kazi ya Mungu kwa msingi wa imani kuwa Mungu ndiye mkuu juu ya vitu vyote. Kwa hivyo mtawekwa huru kutokana na tabia yenu ya upotovu, mtatimiza hamu ya Mungu, na mtapata kumjua Mungu. Ni kwa kupitia safari ya aina hii tu ndio mnaweza kusemekana kuwa mnaamini katika Mungu. Ilhali watu mara nyingi huona kuamini katika Mungu kama jambo rahisi sana na la kipuuzi tu. Watu wanaomwami Mungu kwa njia hii wamepoteza maana ya kumwamini Mungu, na ingawa wanaweza kuendelea kuamini mpaka mwisho, hawatawahi kupata idhini ya Mungu, kwa sababu wanatembea katika njia mbaya. Leo, kuna wale ambao bado wanaomwamini Mungu katika nyaraka, katika mafundisho ya dini yaliyo matupu. Hawana habari kuwa imani yao katika Mungu haina dutu, na hawawezi kupata idhini ya Mungu, na bado wanaomba kupata amani na neema ya kutosha kutoka kwa Mungu. Tunafaa kuweka kituo na kujiuliza wenyewe: Je, kweli kumwamini Mungu kunaweza kuwa jambo rahisi zaidi ya yote duniani? Je, kumwamini Mungu hakumaanishi chochote zaidi ya kupokea neema nyingi kutoka kwa Mungu? Je, watu wanaomwamini Mungu lakini hawamjui, na wanamwamini Mungu ila wanamuasi, wanaweza kweli kutimiza hamu ya Mungu?

Mungu na mwanadamu hawawezi kuzungumziwa kwa maneno sawa. Kiini Chake na kazi Yake ni vitu visivyoeleweka na kufahamika kwa mwanadamu. Mungu asipofanya kazi Yake binafsi na kunena maneno Yake miongoni mwa wanadamu, basi, haijalishi chochote, mwanadamu hangeweza kuelewa nia za Mungu. Na hivyo, hata wale ambao wamejitolea maisha yao yote kwa Mungu hawangeweza kupokea kibali Chake. Mungu asipoanza kufanya kazi, basi haijalishi mwanadamu atafanya vizuri kiasi gani, yote yatakuwa bure, kwa sababu mawazo ya Mungu daima yatakuwa juu kuliko mawazo ya mwanadamu, na hekima ya Mungu haiwezi kueleweka na mtu yeyote. Na kwa hivyo Nasema kwamba wale ambao “wanaona kwa wazi” Mungu na kazi Yake ni wasioweza kufanikisha chochote, wao wote ni wenye kiburi na wapumbavu. Mwanadamu hafai kufafanua kazi ya Mungu; zaidi ya hayo, mwanadamu hawezi kufafanua kazi ya Mungu. Katika macho ya Mungu, mwanadamu ni mdogo kushinda mchwa, kwa hivyo mwanadamu atawezaje kuelewa kazi ya Mungu? Wale wasemao daima, “Mungu hafanyi kazi kwa njia hii ama ile” au “Mungu yuko hivi ama vile”—je hawa wote si wenye kiburi? Tunafaa sote kujua kwamba watu, ambao ni wa mwili, wote wamepotoshwa na Shetani. Ni katika hali yao asili kumuasi Mungu, na hawako katika usawa na Mungu, sembuse kuweza kutoa mawaidha kwa kazi ya Mungu. Jinsi Mungu anavyomwelekeza mwanadamu ni kazi ya Mungu mwenyewe. Mwanadamu anafaa kunyenyekea, na hafai kuwa na wazo hili ama lile, kwani mwanadamu ni mchanga tu. Kwa sababu tunajaribu kumtafuta Mungu, hatufai kuwekelea dhana zetu katika kazi ya Mungu ili Mungu Aziwaze, na zaidi hatufai kutumia tabia zetu potovu kwa kupinga kazi ya Mungu kwa makusudi. Je hili halitatufanya wapinga Kristo? Je, watu kama hawa watawezaje kusema kuwa wanamwamini Mungu? Kwa maana tunaamini kuwa kuna Mungu, na kwa maana tunatamani kumtosheleza na kumwona, tunapaswa kutafuta njia ya ukweli, na tunapaswa kutafuta njia ya kulingana na Mungu. Hatupaswi kuwa katika upinzani sugu kwa Mungu; Matendo kama haya yatakuwa na matokeo gani mazuri?

Leo hii, Mungu amefanya kazi mpya. Unaweza kukosa kuyakubali maneno haya, na yanaweza kuonekana yasiyo ya kawaida kwako, lakini Ningekushauri usifichue asili yako halisi kwa sasa, kwa maana wale tu walio na njaa ya kweli na kiu cha haki mbele za Mungu ndio wanaweza kupata ukweli, na wale wanaomcha Mungu kwa ukweli tu ndio wanaoweza kupata nuru na kuongozwa na Yeye. Ni kwa kutafuta kwa utulivu ndio tunaweza kupata matokeo. Ninaposema kwamba “leo, Mungu Anayo kazi mpya,” Ninaashiria Mungu kurudi katika mwili. Pengine huyajali maneno haya, pengine unayachukia, au pengine una haja kubwa sana nayo. Haijalishi ni hali gani, Natumai kuwa wote walio na tamaa ya kweli ya kuonekana kwa Mungu wataweza kuukabili ukweli huu na kutafakari juu yake kwa makini. Ni vyema usiamue jambo upesi bila kuzingatia suala zima. Hivi ndivyo watu wenye hekima wanapaswa kutenda.

Kuchunguza kitu cha aina hii sio vigumu, lakini kunahitaji kila mmoja wetu ajue ukweli huu: Yeye Aliye mwili wa Mungu Atakuwa na dutu ya Mungu, na Yule Aliye Mungu katika mwili Atakuwa na maonyesho ya Mungu. Kwa maana Mungu Hupata mwili, Ataleta mbele kazi Anayopaswa kufanya, na kwa maana Mungu Amepata mwili, Ataonyesha kile Alicho na Ataweza kuuleta ukweli kwa mwanadamu, kumpa mwanadamu uhai, na Amwonyeshe mwanadamu njia. Mwili usio na dutu ya Mungu kwa kweli sio Mungu mwenye mwili; kwa hili hakuna tashwishi. Kupeleleza kama kweli ni mwili wa Mungu mwenye Mwili, mwanadamu lazima aamue haya kutoka kwa tabia Yeye huonyesha na maneno Yeye hunena. Ambayo ni kusema, kama ni mwili wa Mungu mwenye mwili au la, na kama ni njia ya kweli au la, lazima iamuliwe kutokana na dutu Yake. Hivyo, katika kudadisi[a] iwapo ni mwili wa Mungu mwenye mwili, cha msingi ni kuwa makini kuhusu dutu Yake (Kazi Yake, maneno Yake, tabia Yake, na mengine mengi), bali sio hali ya sura Yake ya nje. Mwanadamu akiona tu sura Yake ya nje, na aipuuze dutu Yake, basi hilo linaonyesha upumbavu na ujinga wa mwanadamu. Sura ya nje haiamulii dutu; na zaidi, kazi ya Mungu haiwezi kamwe kuambatana na dhana za mwanadamu. Je, si sura ya nje ya Yesu ilikinzana na dhana za mwanadamu? Je sura Yake na mavazi Yake hayakuweza kutoa dalili yoyote ya utambulisho Wake? Je, si sababu ya Mafarisayo wa zamani kabisa kumpinga Yesu hasa ilikuwa ni kwa sababu waliiangalia tu sura Yake ya nje, na hawakuyaweka moyoni maneno Aliyoongea? Ni matumaini Yangu kuwa ndugu wanaotafuta kuonekana kwa Mungu hawatarudia tanzia ya kihistoria. Hampaswi kuwa Mafarisayo wa wakati huu na kumsulubisha Mungu msalabani tena. Mnafaa kufikiria kwa makini jinsi ya kukaribisha kurudi kwa Mungu, na kuwa na mawazo dhahiri ya jinsi ya kuwa mtu anayetii ukweli. Hili ni jukumu la kila mtu anayengoja Yesu arudi na mawingu. Tunafaa kusugua macho yetu ya kiroho, na tusiwe waathiriwa wa maneno yaliyojaa mambo ya kufurahisha masikio. Tunafaa kuwaza juu ya kazi ya Mungu ya matendo, na tunafaa kuangalia upande wa hakika wa Mungu. Msijisahau ama kupotelea ndotoni, mkitazamia daima ile siku ambayo Bwana Yesu atashuka kwa ghafla juu ya mawingu kuwachukua nyinyi ambao hamjawahi kumjua wala kumwona Yeye, na msiojua kutenda mapenzi Yake. Ni vyema kufikiri juu ya mambo ya kiutendaji!

Unaweza kuwa umefungua kitabu hiki kwa ajili ya utafiti, au ukiwa na nia ya kukubali; haijalishi mwelekeo wako, Natumaini kuwa utakisoma mpaka mwisho, na hutakiweka kando kwa urahisi. Pengine, baada ya kuyasoma maneno haya, mwelekeo wako utabadilika, lakini hilo linategemea na motisha yako na kiwango chako cha ufahamu. Kunalo jambo moja hata hivyo unalotakiwa kujua: Neno la Mungu haliwezi kuzungumzwa kama neno la mwanadamu, sembuse neno la mwanadamu kuzungumzwa kama neno la Mungu. Mwanadamu anayetumiwa na Mungu siye Mungu mwenye mwili, na Mungu mwenye mwili siye mwanadamu anayetumiwa na Mungu; katika hili, kunayo tofauti kubwa sana. Pengine, baada ya kusoma maneno haya, hukubali kuwa ni maneno ya Mungu, na kuyakubali tu kama maneno ya mwanadamu ambaye amepewa nuru. Ikiwa hivyo, basi umepofushwa na ujinga. Maneno ya Mungu yatawezaje kuwa sawa na maneno ya mwanadamu ambaye amepewa nuru? Maneno ya Mungu mwenye mwili yanaanzisha enzi mpya, yanaongoza wanadamu wote, yanafichua mafumbo, na kumwonyesha mwanadamu mwelekeo mbele katika enzi mpya. Nuru anayoipata mwanadamu ni utendaji au elimu rahisi. Haiwezi kuelekeza binadamu wote kuingia enzi mpya au kufichua fumbo la Mungu Mwenyewe. Mungu, hata hivyo, ni Mungu, na mwanadamu ni mwanadamu. Mungu yuko na dutu ya Mungu, na mwanadamu yuko na dutu ya mwanadamu. Iwapo mwanadamu anachukulia maneno yanayonenwa na Mungu kama kupewa nuru tu na Roho Mtakatifu, na kuchukua maneno yaliyonenwa na mitume na manabii kama maneno yaliyonenwa na Mungu Mwenyewe, basi mwanadamu anakosea. Licha ya haya, hufai kamwe kubadili jambo sahihi liwe baya, ama kuzungumzia lililo juu kama la chini, au kuzungumzia jambo kubwa kama lisilo na kina; haijalishi ni nini, hupaswi kamwe kwa makusudi kupinga lile unalojua kuwa ni ukweli. Kila anayeamini kuwa kuna Mungu anapaswa kufikiri juu ya tatizo hili kwa msimamo ulio sahihi, na anapaswa kukubali kazi Yake mpya na maneno Yake kama kiumbe wa Mungu—la sivyo aondolewe na Mungu.

Baada ya kazi ya Yehova, Yesu Alipata mwili ili Afanye kazi Yake miongoni mwa wanadamu. Kazi Yake haikutekelezwa kivyake, ila ilijengwa juu ya misingi ya kazi ya Yehova. Ilikuwa kazi ya enzi mpya baada ya Mungu kukamilisha Enzi ya Sheria. Vivyo hivyo, baada ya kazi ya Yesu kukamilika, Mungu bado Aliendeleza kazi Yake ya enzi iliyofuata, kwa sababu usimamizi wote wa Mungu huendelea mbele siku zote. Enzi nzee ikipita, itabadilishwa na enzi mpya, na mara tu kazi nzee imekamilika, kazi mpya itaendeleza usimamizi wa Mungu. Kupata mwili huku ni kupata mwili kwa Mungu mara ya pili kufuatia kukamilika kwa kazi ya Yesu. Bila shaka, kupata mwili huku hakufanyiki kivyake, bali ni hatua ya tatu ya kazi baada ya Enzi ya Sheria na Enzi ya Neema. Kila hatua mpya ya kazi ya Mungu kila mara huleta mwanzo mpya na enzi mpya. Vivyo hivyo kuna mabadiliko yanayokubaliana katika tabia ya Mungu, katika njia Yake ya kufanya kazi, katika sehemu Yake ya kufanya kazi, na katika jina Lake. Ndiyo maana basi ni vigumu kwa mwanadamu kukubali kazi ya Mungu katika enzi mpya. Lakini licha ya jinsi anapingwa na mwanadamu, Mungu huendelea kufanya kazi Yake, na daima Yeye huwa Akiongoza wanadamu wote kuendelea mbele. Yesu Alipokuja katika ulimwengu wa mwanadamu, Alileta Enzi ya Neema na Akatamatisha Enzi ya Sheria. Wakati wa siku za mwisho, Mungu kwa mara nyingine Alipata mwili, na Alipopata mwili mara hii, Alikamilisha Enzi ya Neema na Akaleta Enzi ya Ufalme. Wale wote wanaokubali kupata mwili kwa Mungu kwa mara ya pili wataongozwa mpaka Enzi ya Ufalme, na wataweza kukubali kibinafsi uongozi wa Mungu. Hata ingawa Yesu Alifanya kazi nyingi miongoni mwa wanadamu, Yeye Alimaliza tu ukombozi wa wanadamu wote na akawa sadaka ya dhambi ya mwanadamu, na Hakumwondolea mwanadamu tabia yake yote ya upotovu. Kumwokoa mwanadamu kikamilifu kutokana na ushawishi wa Shetani hakukumlazimu Yesu kuchukua dhambi zote za mwanadamu kama sadaka ya dhambi tu, lakini pia kulimlazimu Mungu kufanya kazi kubwa zaidi ili kumwondolea mwanadamu tabia yake kikamilifu, ambayo imepotoshwa na Shetani. Na kwa hivyo, baada ya mwanadamu kusamehewa dhambi zake, Mungu Amerudi katika mwili kumwongoza mwanadamu katika enzi mpya, na kuanza kazi ya kuadibu na hukumu, na kazi hii imemleta mwanadamu katika ulimwengu wa juu zaidi. Wote wanaonyenyekea chini ya utawala Wake watapata kufurahia ukweli wa juu na kupata baraka nyingi mno. Wataishi katika mwanga kwa kweli, na watapata ukweli, njia na uzima.

Watu wakibaki katika Enzi ya Neema, basi hawatawahi kujiweka huru kutokana na tabia zao za upotovu, sembuse kujua tabia ya asili ya Mungu. Watu wakiishi daima katika wingi wa neema lakini hawana njia ya uzima inayowaruhusu kumjua Mungu na kumridhisha Mungu, basi kamwe hawataweza kumpata Yeye kwa kweli ingawa wanamwamini. Hiyo ni aina ya imani ya kusikitisha iliyoje. Wakati umemaliza kusoma kitabu hiki, wakati umepitia matukio yote ya kazi ya Mungu mwenye mwili katika Enzi ya Ufalme, utahisi kwamba matumaini ya miaka mingi hatimaye yametimika. Utahisi kwamba ni sasa tu ndipo umemwona Mungu uso kwa uso; ni sasa tu ndipo umeutazama uso wa Mungu, umesikia matamshi ya Mungu Mwenyewe, umeifahamu hekima ya kazi ya Mungu, na kuhisi kwa kweli jinsi Mungu ni wa kweli na mwenye nguvu. Utafahamu kuwa umepata vitu vingi ambavyo watu wa nyakati zilizopita hawajawahi kuviona wala kuwa navyo. Wakati huu, utajua kwa uhakika ni nini hasa kuamini katika Mungu, na ni nini kupendeza nafsi ya Mungu. Bila shaka, ukikwamilia maoni ya kitambo, na ukatae au ukane ukweli wa kupata mwili kwa Mungu mara ya pili, basi utabaki mkono mtupu na hutapata chochote, na mwishowe utakuwa na hatia ya kumpinga Mungu. Wale wanaotii ukweli na kunyenyekea kwa kazi ya Mungu watakuja chini ya jina la Mungu mwenye mwili wa pili—Mwenyezi. Wataweza kukubali uelekezi binafsi wa Mungu, na watapata ukweli zaidi na wa juu zaidi na watapokea maisha ya kweli ya mwanadamu. Wataona maono ambayo watu wa zamani hawajawahi kuona kamwe: “Na nikageuka ili niione ile sauti iliyoninenea. Na nilipogeuka, niliona vinara saba vya taa vilivyokuwa vya dhahabu; Na hapo katikati ya hivyo vinara saba vya taa nilimwona mtu aliyefanana na Mwana wa Adamu, aliyekuwa amevalia nguo iliyofika katika miguu yake, na kifuani alikuwa amefungwa kanda ya dhahabu. Kichwa chake na nywele zilikuwa nyeupe mithili ya sufu, nyeupe mithili ya theluji; na macho yake yalikuwa mithili ya ulimi wa moto; Na miguu yake mithili ya shaba safi, kama kwamba ilikuwa imechomwa ndani ya tanuru; na sauti yake ilikuwa mithili ya sauti ya maji mengi. Na katika mkono wake wa kulia kulikuwa na nyota saba: na alitoa kinywani mwake upanga mkali wenye sehemu mbili za makali: nao uso wake ulikuwa mithili ya jua liangazavyo kupitia nguvu zake yeye” (Ufunuo 1:12-16). Maono haya ni maonyesho ya tabia kamilifu ya Mungu, na maonyesho ya aina hii ya tabia Yake nzima pia ndiyo maonyesho ya kazi ya Mungu Anapopata mwili mara hii. Katika mibubujiko ya kuadibu na hukumu, Mwana wa Adamu Anaonyesha tabia Yake ya asili kupitia kuzungumza kwa maneno, Akiwaruhusu wale wote wanaokubali kuadibu Kwake na hukumu kuuona uso wa kweli wa Mwana wa Adamu, uso ulio mfano wa kuaminika wa Mwana wa Adamu Alivyooneka na Yohana. (Bila shaka, yote haya hayatawaonekania wote wasioikubali kazi ya Mungu katika Enzi ya Ufalme.) Uso wa kweli wa Mungu hauwezi kuelezwa kikamilifu na maneno ya mwanadamu, na hivyo Mungu Hutumia maonyesho ya tabia Yake asili kuuonyesha uso Wake wa kweli kwa mwanadamu. Ambayo ni kusema wote ambao wamepitia tabia asili ya Mwana wa Adamu wameuona uso wa kweli wa Mwana wa Adamu, kwa kuwa Mungu ni mkuu zaidi na Hawezi kuelezwa kikamilifu na maneno ya mwanadamu. Mara tu mwanadamu amepitia kila hatua ya kazi ya Mungu katika Enzi ya Ufalme, basi atapata kujua maana kamili ya maneno ya Yohana alipozungumza kuhusu Mwana wa Adamu kati ya vinara vya taa: “Kichwa chake na nywele zilikuwa nyeupe mithili ya sufu, nyeupe mithili ya theluji; na macho yake yalikuwa mithili ya ulimi wa moto; Na miguu yake mithili ya shaba safi, kama kwamba ilikuwa imechomwa ndani ya tanuru; na sauti yake ilikuwa mithili ya sauti ya maji mengi. Na katika mkono wake wa kulia kulikuwa na nyota saba: na alitoa kinywani mwake upanga mkali wenye sehemu mbili za makali: nao uso wake ulikuwa mithili ya jua liangazavyo kupitia nguvu zake yeye.” Wakati huo, utajua bila shaka yoyote kwamba mwili huu wa kawaida uliozungumza maneno mengi ni kwa hakika Mungu mwenye mwili mara ya pili. Na utahisi ni jinsi gani kwa kweli umebarikiwa, na kujiona mwenyewe kama mwenye bahati kubwa. Je, ungekuwa huna radhi kuikubali baraka hii?


Tanbihi:

a. Nakala halisi ya mwanzo inasema “na kwa.”


Matamko ya Kristo Mwanzoni—Sura ya 1

Sifa zimekuja Sayuni na makazi ya Mungu yameonekana. Jina tukufu takatifu linasifiwa na watu wote, na linaenea. Ah, Mwenyezi Mungu! Mkuu wa ulimwengu, Kristo wa siku za mwisho—Yeye ni Jua linalong’aa ambalo limechomoza juu ya Mlima Sayuni, ulio na uadhimu na mzuri kabisa katika ulimwengu mzima …

Mwenyezi Mungu! Sisi tunakushangilia; tunacheza ngoma na kuimba. Kweli Wewe ni Mkombozi wetu, Mfalme mkubwa wa ulimwengu! Umetengeneza kundi la washindi, na kutimiza mpango wa usimamizi wa Mungu. Watu wote wataelekea kwa mlima huu. Watu wote watapiga magoti mbele ya kiti cha enzi! Wewe ndiye Mungu mmoja wa kweli na wa pekee na Unastahili utukufu na heshima. Utukufu wote, sifa, na mamlaka yawe kwa kiti cha enzi! Chemchemi ya maisha hutiririka kutoka kwenye kiti cha enzi, ikinyunyizia na kuwalisha watu wa Mungu. Maisha hubadilika kila siku; nuru mpya na ufunuo hutufuata sisi, daima vikitupatia utambuzi mpya wa Mungu. Mtu hupata uyakinifu juu ya Mungu kupitia uzoefu. Maneno Yake daima huonekana, yakionekana kwa wale ambao ni waadilifu. Kwa kweli sisi tumebarikiwa kupita kiasi! Kuwa ana kwa ana na Mungu kila siku, kuwasiliana na Mungu katika kila kitu, na kumpa Mungu mamlaka katika kila kitu. Kwa umakini sisi tunatafakari neno la Mungu, mioyo yetu ni mitulivu katika Mungu, na hivyo sisi tunakuja mbele za Mungu ambapo tunapokea nuru Yake. Katika maisha yetu ya kila siku, matendo, maneno, mawazo, na fikira, tunaishi ndani ya neno la Mungu, na daima tunao utambuzi. Neno la Mungu linapenya; mambo yaliyofichwa ndani kwa ghafula huonekana moja baada ya nyingine. Ushirika na Mungu hauwezi kucheleweshwa; mawazo na fikira huonyeshwa kwa uwazi na Mungu. Kwa kila muda tunaishi mbele ya kiti cha Kristo ambapo sisi hupitia hukumu. Kila eneo la miili yetu linamilikiwa na Shetani. Leo, hekalu la Mungu lazima litakaswe ili Apate ukuu Wake tena. Ili kumilikiwa kabisa na Mungu, ni lazima tupitie vita vya kufa na kupona. Ni wakati tu nafsi zetu za zamani zimesulubiwa ndipo maisha ya kufufuliwa ya Kristo yatatawala kwa ukuu.

Sasa Roho Mtakatifu Anafanya shambulio katika kila kona yetu ili kupigana kwa ajili ya ukombozi wetu! Mradi tuko tayari kujinyima wenyewe na radhi kushirikiana na Mungu, Mungu kwa wakati wowote Ataangaza na kututakasa ndani zetu, na kurudisha upya yale ambayo Shetani amemiliki, ili tuweze kukamilishwa na Mungu haraka iwezekanavyo. Usipoteze muda, na daima uishi ndani ya neno la Mungu. Jengwa pamoja na watakatifu, letwa katika ufalme, na uingie katika utukufu na Mungu.


Matamko ya Kristo Mwanzoni—Sura ya 2

Kanisa la Filadelfia limechukua umbo, na hili limesababishwa kabisa na neema na rehema za Mungu. Watakatifu wameleta upendo wao kwa Mungu mbele na kamwe hawakuyumbayumba kutoka kwa njia yao ya kiroho. Wako imara katika imani kwamba Mungu mmoja wa kweli Amekuwa mwili, ya kwamba Yeye ndiye Mkuu wa ulimwengu Ambaye hutawala vitu vyote—hii imethibitishwa na Roho Mtakatifu na ni ushahidi thabiti! Kamwe hauwezi kubadilika!

Eh, Mwenyezi Mungu! Leo Umefungua macho yetu ya kiroho, kuwaruhusu vipofu kuona, viwete kutembea, wenye ukoma kuponywa. Umefungua dirisha la mbinguni na tumeona siri za dunia ya kiroho. Maneno Yako matakatifu yametujaza sisi, na Umetuokoa kutoka kwa ubinadamu potovu uletwao na Shetani. Hii ni kazi Yako kuu na rehema Yako kubwa sana. Sisi ni mashahidi Wako!

Umekuwa mnyenyekevu na kufichika katika kimya kwa muda mrefu. Wewe umepitia ufufuo na mateso ya msalaba; Wewe umejua furaha na huzuni ya maisha ya binadamu pamoja na mateso na dhiki. Wewe umepitia na kuonja maumivu ya dunia ya binadamu, na Wewe umetelekezwa na enzi. Mungu mwenye mwili ni Mungu Mwenyewe. Wewe umetuokoa kutoka kwa lundo la samadi kwa ajili ya mapenzi ya Mungu na umetushikilia kwa mkono Wako wa kulia; neema Yako imepeanwa huru kwetu sisi. Unafanya juhudi za ukarimu kuingiza maisha Yako ndani yetu; gharama Uliyolipa kwa damu Yako, jasho, na machozi imekuwa katika watakatifu. Sisi ndio matokeo ya[a] juhudi Zako zenye bidii, sisi ndio gharama Unayolipa.

Eh, Mwenyezi Mungu! Ni kwa sababu ya upendo Wako na rehema, haki Yako na uadhama, utakatifu Wako na unyenyekevu kwamba watu wote wanapaswa kutii mbele Yako na kukuabudu Wewe daima dawamu.

Leo Umefanya kamili makanisa yote—kanisa la Filadelfia—ambalo ni matunda ya miaka 6,000 ya mpango Wako wa usimamizi. Sasa watakatifu kwa unyenyekevu wanaweza kuwa watiifu mbele Yako; wao wameunganishwa pamoja katika roho na kuandama pamoja katika upendo. Wao wameunganishwa kwa chanzo cha chemchemi ya maji. Maji ya uhai ya maisha huenda bila mwisho na husafisha na kutakasa uchafu wote na taka katika kanisa, kwa mara nyingine tena yakitakasa hekalu Lako. Tumemjua Mungu wa ukweli wa vitendo, tumetembea ndani ya maneno Yake, tumetambua shughuli zetu na wajibu wetu wenyewe, na kufanya kila tuwezalo kujitumia kwa ajili ya kanisa. Tunapaswa kuchukua kila muda kuwa kimya mbele Yako na kutilia maanani kazi ya Roho Mtakatifu ili mapenzi Yako yasizuiwe ndani yetu. Miongoni mwa watakatifu kuna upendano, na nguvu za wengine zitafidia dosari za wengine. Wanaweza kutembea katika roho kila wakati na kupata nuru na mwangaza wa Roho Mtakatifu. Wanaweka ukweli katika vitendo mara tu baada ya kuuelewa; wanaendelea na nuru mpya na kufuata nyayo za Mungu.

Shirikiana kwa utendaji na Mungu; kumruhusu Yeye Achukue uongozi ni kutembea pamoja naye. Mawazo yetu yote wenyewe, fikira na maoni, mitego yetu yote ya kimwili, hutokomea kama moshi. Tunamruhusu Mungu Atawale katika roho zetu, kutembea naye na kupata uwezo unaozidi sana wa mwanadamu, kushinda ulimwengu, na roho zetu huruka kwa uhuru na kufikia ufunguliwaji; haya ni matokeo ya Mwenyezi Mungu kuwa Mfalme. Tunawezaje kukosa kucheza ngoma na kuimba sifa, kutoa sifa zetu, na kutoa nyimbo mpya?

Kweli kuna njia nyingi za kumsifu Mungu: kuliita jina Lake, kukaribia karibu na Yeye, kumfikiria Yeye, kuomba kwa kusoma, na kuwa na ushirika, kuzingatia, kutafakari, na sala, na pia kuna nyimbo za sifa. Katika aina hizi za sifa kuna raha, na kuna kupakwa mafuta; kuna nguvu katika sifa na pia kuna mzigo. Kuna imani katika sifa, na kuna utambuzi mpya.

Shirikiana kikamilifu na Mungu, tumikia kwa uratibu na kuwa kitu kimoja, tosheleza mapenzi ya Mwenyezi Mungu, harakisha kuwa mwili mtakatifu wa kiroho, kanyaga Shetani, na kumaliza hatima yake. Kanisa la Filadelfia limenyakuliwa mbele za Mungu na kujidhihirisha katika utukufu wa Mungu.

Tanbihi:

a. Maandishi ya awali hayana maneno “matokeo ya.”


Matamko ya Kristo Mwanzoni—Sura ya 3

Mfalme wa ushindi anakaa juu ya kiti Chake cha enzi cha utukufu. Ametimiza ukombozi na kuwaongoza watu Wake wote kuonekana katika utukufu. Yeye hushikilia kila kitu mikononi Mwake kwa hekima Yake ya uungu na uweza Yeye Amejenga Sayuni na kuifanya imara. Pamoja na uadhama Wake Yeye huhukumu dunia yenye dhambi; Yeye amepitisha hukumu juu ya mataifa na watu wasiohesabika, ardhi na bahari na vitu vyote hai ndani yake, pia wale ambao wamelewa kwa divai ya uzinzi. Kwa hakika Mungu atawahukumu hao, na kwa hakika Atakuwa mwenye hasira nao na mle ndano mtafichuliwa uadhama wa Mungu ambaye hukumu Yake ni ya papo hapo na kuwasilishwa bila kuchelewa. Moto wa ghadhabu Yake hakika utateketeza dhambi zao mbaya na janga kuwafikia katika muda wowote; wao hawatajua njia ya kutoroka na hawatakuwa na mahali pa kujificha, wao watalia na kusaga meno yao, na watajiletea maangamizi.

Wana washindi, wapendwa wa Mungu hakika watakaa katika Sayuni, kamwe wasiondoke. Watu wasiohesabikawataisikiliza sauti Yake kwa makini, watatilia maanani kwa uangalifu matendo Yake, na sauti za sifa zao kamwe hazitakoma. Mungu mmoja wa kweli Ameonekana! Tutakuwa na uhakika juu Yake katika roho na kumfuata kwa karibu na kukazana kusonga mbele bila kusita. Mwisho wa dunia unajitokeza mbele yetu; maisha sahihi ya kanisa pamoja na watu, shughuli, na mambo ambayo yanatuzunguka sasa hata yanayafanya mafunzo yetu yawe makali zaidi. Acha tufanye hima kurudisha mioyo yetu ambayo inapenda dunia sana! Acha tufanye hima kurudisha maono yetu ambayo yamefichwa sana! Hatutasonga mbele zaidi tusije tukazidi mipaka na tutashikilia ndimi zetu ili tuweze kuishi kwa kufuata neno la Mungu, na tena hatutazozana juu ya faida zetu wenyewe na hasara. Acha upendo wako wa dunia ya kawaida na utajiri! Ah, jiwekeni huru kutoka kwake—upendo wenu wa kuning’nia kwa waume zenu na mabinti na wana wenu! Acha maoni yako na upendeleo! Amka, kwa sababu muda ni mfupi! Iruhusu roho yako iangalie juu, angalia juu na umruhusu Mungu Achukue uongozi. Usijiruhusu kuwa kama mke wa Lutu. Kutelekezwa ni jambo la kusikitisha sana! Ni la kusikitisha kweli! Amka!


Matamko ya Kristo Mwanzoni—Sura ya 5

Milima na mito huenda ikibadilika, vijito hutiririka kwenye mikondo yao, na maisha ya mwanadamu ni yenye uvumilivu mdogo kuliko ardhi na anga. Mwenyezi Mungu pekee ndiye maisha ya milele yaliyofufuka milele, katika vizazi viishivyo milele! Vitu vyote na matukio viko katika mikono Yake, Shetani yuko chini ya miguu Yake.

Leo hii ni kwa sababu ya uteuzi wa Mungu ulioamuliwa kabla kwamba Ametuokoa kutoka kukamatwa na Shetani. Yeye kweli ni Mkombozi wetu. Uzima wa milele wa ufufuo wa Kristo unafanyika ndani yetu, kwa hiyo tumekusudiwa kuunganishwa na maisha ya Mungu, tunaweza kuwa naye uso kwa uso, kumla, kumnywa, na kumfurahia. Huku ni kujitolea kwa Mungu kwa bidi na kusio na ubinafsi.

Majira huja na kupita, yakipitia upepo na jalidi, yakikumbana na taabu, mateso na majonzi mengi sana ya maisha, kukataliwa na kukashifiwa duniani, shutuma za visingizio za serikali, imani ya Mungu haipungui, wala azimio Lake. Kwa ukamilifu kwa ajili ya mapenzi ya Mungu, ili usimamizi wa Mungu na mpango utimizwe, Yeye huweka maisha Yake Mwenyewe kando. Kwa ajili ya watu Wake wote, Yeye haachi juhudi yoyote, akiwalisha na kunyunyizia kwa uangalifu. Haidhuru kiasi cha ujinga, tu wagumu kiasi kipi, tunahitaji tu kutii mbele Yake, na maisha ya kufufuka kwa Kristo yatabadilisha asili yetu ya zamani…. Kwa wana hawa wazaliwa wa kwanza, Yeye hufanya kazi bila kuchoka, huachilia chakula na usingizi. Ni siku ngapi mchana na usiku, ni kupitia joto ngapi kali na baridi kali, Yeye hutazama kwa moyo wote katika Sayuni.

Ulimwengu, nyumba, kazi vimeachiliwa kabisa, bila kusita, bila raha za kidunia kumgusa…. Maneno kutoka kinywa Chake yanatupiga kwa ndani, yakifunua mambo yaliofichwa kwenye kina cha mioyo yetu. Ni vipi haturidhishwi? Kila sentensi inayotoka katika kinywa Chake inatendeka wakati wowote kwetu. Kila kitendo chetu, hadharani na faraghani, hakuna ambacho Yeye hakijui, hakuna Asichokijua. Kwa kweli vyote vitafichuliwa mbele Yake, licha ya mipango yetu wenyewe na matayarisho.

Tukiwa tumeketi mbele Yake, roho zetu hufurahia, kustareheshwa na tulivu, daima kuhisi tupu ndani, kwa kweli kuwiwa kwa Mungu. Hili ni jambo la ajabu lisilofikirika na lisiloweza kufanikishwa. Roho Mtakatifu anathibitisha vya kutosha kwamba Mwenyezi Mungu ni Mungu mmoja wa kweli! Asiyepingika! Sisi, kundi hili la watu, kwa kweli tumebarikiwa! Kama si kwa neema ya Mungu na rehema, lazima tuangamie milele na kumfuata Shetani. Ni Mungu Mwenyezi pekee Anayeweza kutuokoa!

Ah! Mwenyezi Mungu, Mungu wa vitendo! Ni Wewe ambaye Umefungua macho yetu ya kiroho, kwamba tumeweza kuona siri za dunia ya kiroho. Mandhari ya ufalme hayana mwisho. Kuweni waangalifu na wenye kusubiri. Siku haiwezi kuwa mbali sana.

Mioto ya vita huzunguka, moshi wa bunduki huelekea, hali ya hewa huwa vuguvugu, tabia ya nchi hubadilika, tauni litaenea, na watu lazima wafariki, na tumaini ndogo la kuishi.

Ah! Mwenyezi Mungu, Mungu wa vitendo! Wewe ni mnara wetu imara. Wewe ni kimbilio letu. Sisi tunakusanyika chini ya mabawa Yako, na janga haliwezi kutufikia. Huu ni utunzaji Wako mtakatifu.

Sisi sote tunainua sauti zetu, kuimba sifa, sifa ambazo zinavuma kote Sayuni! Mwenyezi Mungu, Mungu wa vitendo ameandaa hatima hio tukufu kwa ajili yetu. Kuwa mwangalifu—mwangalifu! Wakati hauwezi kuwa mbali sana.


Matamko ya Kristo Mwanzoni—Sura ya 15

Kuonekana kwa Mungu tayari kumetukia katika makanisa yote. Ni Roho ndiye anayenena; Yeye ni moto uwakao kwa ukali, ana uadhama, na anahukumu. Yeye ni Mwana wa Adamu, aliyevikwa vazi linaloshuka hadi miguuni Pake, na mshipi wa dhahabu umefungwa kifuani Pake. Kichwa Chake na nywele Zake ni nyeupe kama sufu, na macho Yake ni kama miali ya moto; miguu Yake ni sawa na shaba nzuri, kana kwamba imesafishwa katika tanuu, na sauti Yake ni kama sauti ya maji mengi. Anashikilia katika mkono Wake wa kuume nyota saba na kinywani Mwake mna upanga mkali wenye makali kuwili, na uso Wake unang'aa kwa ukali kama jua linalowaka!

Mwana wa Adamu ameshuhudiwa, na Mungu Mwenyewe amefunuliwa waziwazi. Utukufu wa Mungu umetoka, uking'aa kwa ukali kama jua linalochoma! Uso Wake mtukufu unang’aa kwa mwanga unaong'aa sana; ni macho ya nani yanayothubutu kumchukulia kwa upinzani? Upinzani husababisha kifo! Hakuna huruma hata kidogo inayoonyeshwa kwa chochote mnachofikiria mioyoni mwenu, neno lolote mnalotamka, au chochote mnachofanya. Ninyi nyote mtakuja kuelewa na kuona kile ambacho mmepata—si kingine ila hukumu Yangu! Je, Ninaweza kuvumilia wakati ninyi hamtii bidii yenu katika kula na kunywa maneno Yangu, na badala yake mnavuruga kiholela na kuharibu ujenzi Wangu? Sitamtendea mtu wa aina hii kwa upole! Tabia yako ikizorota kwa uzito zaidi, utateketezwa katika miali ya moto! Mwenyezi Mungu anajidhihirisha katika mwili wa kiroho, bila hata chembe ya nyama au damu inayounganisha wayoni hadi utosini. Yeye anapita ulimwengu dunia, akiwa ameketi kwenye kiti kitukufu cha enzi katika mbingu ya tatu, akitawala juu ya vitu vyote! Ulimwengu na vitu vyote viko mikononi Mwangu. Ninanena, na yanafanyika. Ninaamuru, na inaamuriwa hivyo. Shetani yuko chini ya miguu Yangu; yuko katika shimo lisilo na mwisho! Sauti Yangu inapotoka, mbingu na ardhi zitapita na zinaisha! Vitu vyote vitafanywa upya; huu ni ukweli usiobadilika milele ambao ni sahihi kabisa. Nimeishinda dunia, pamoja na waovu wote. Nimeketi hapa Nikizungumza nanyi, na wote walio na masikio wanapaswa kusikiliza na wote walio hai wanapaswa kukubali.

Siku zitafikia mwisho; vitu vyote katika dunia hii vitaisha, na vitu vyote vitazaliwa upya. Kumbukeni hili! Kumbukeni! Hamwezi kuwa wazembe kuhusu hili. Mbingu na ardhi zitapita, lakini maneno Yangu hayatapita! Acha Niwahimize kwa mara nyingine tena: Msikimbie bure! Amkeni! Geukeni, na ufuo uko karibu! Tayari Nimeonekana miongoni mwenu, na sauti Yangu imeinuka. Sauti Yangu imeinuka mbele yenu; kila siku inawakabili, uso kwa uso, na kila siku ni mpya na yenye uzima. Wewe unaniona na Mimi ninakuona; Ninazungumza na wewe kila mara, na Niko uso kwa uso na wewe. Hata hivyo, wewe unanikataa na hunijui. Kondoo Wangu wanaweza kuisikia sauti Yangu, lakini bado ninyi mnasita! Mnasita! Moyo wenu umekuwa mzito, macho yenu yamepofushwa na Shetani, na hamwezi kuuona uso Wangu mtukufu—jinsi gani mlivyo wa kusikitisha! Mnasikitisha jinsi gani!

Roho saba walio mbele ya kiti Changu cha enzi wametumwa katika pembe zote za dunia na Nitamtuma Mjumbe Wangu anene na makanisa. Mimi ni mwenye haki na mwaminifu; Mimi ni Mungu anayechunguza sehemu za ndani kabisa za moyo wa mwanadamu. Roho Mtakatifu ananena na makanisa, na ni maneno Yangu yanayotoka ndani ya Mwana Wangu. Wale wote walio na masikio wanapaswa kusikiliza! Wale wote walio hai wanapaswa kukubali! Yaleni na yanyweni tu, na msishuku. Wale wote wanaotii na kuyasikiliza maneno Yangu watapokea baraka kuu! Wale wote wanaotafuta uso Wangu kwa dhati hakika watakuwa na mwanga mpya, nuru mpya, na umaizi mpya; yote yatakuwa mapya na ya sasa. Maneno Yangu yatakuonekania wakati wowote, na yatafungua macho yako ya kiroho ili uweze kuona siri zote za ulimwengu wa kiroho. Ufalme uko miongoni mwa wanadamu. Ingia katika kimbilio, na neema na baraka zote zitakuwa juu yako; njaa na tauni hazitaweza kukukaribia, na mbwa mwitu, nyoka, simbamarara, na chui hawataweza kukudhuru. Wewe utaenda na Mimi, utatembea na Mimi, na utaingia katika utukufu na Mimi!

Mwenyezi Mungu! Amefunua waziwazi mwili Wake mtukufu, mwili Wake mtakatifu wa kiroho umeonekana, na Yeye ni Mungu mkamilifu Mwenyewe! Dunia na mwili Wake vyote vimebadilishwa, na kugeuka sura Kwake mlimani ni nafsi ya Mungu. Anavaa taji la dhahabu kichwani Pake, mavazi Yake ni meupe pe, kifuani Pake kuna mshipi wa dhahabu, na dunia na vitu vyote ni kibao cha kuwekea miguu Yake. Macho Yake ni kama miali ya moto, kinywani Mwake mna upanga mkali wenye makali kuwili, na Anashikilia nyota saba katika mkono Wake wa kuume. Njia ya ufalme inang'aa bila kikomo, na mwanga Wake mtukufu unainuka na kung'aa; milima inafurahi na maji yanacheka, na jua, mwezi, na nyota vyote vinazunguka katika mpangilio wao wa utaratibu, vikikaribisha kurudi kwa ushindi kwa Mungu mmoja wa kweli ambaye amekamilisha mpango Wake wa usimamizi wa miaka elfu sita. Wote wanaruka na kucheza kwa furaha! Furahini! Mwenyezi Mungu ameketi kwenye kiti Chake kitukufu cha enzi! Imbeni! Bendera ya ushindi ya Mwenyezi imeinuliwa juu kwenye Mlima Sayuni wenye uadhama na utukufu! Kila taifa linafurahi, watu wateule wa Mungu wasiohesabika wanaimba, Mlima Sayuni unacheka kwa furaha, na utukufu wa Mungu umeinuka! Sikuwahi hata kuota kwamba ningeuona uso wa Mungu, lakini leo nimeuona. Nikiwa uso kwa uso na Yeye kila siku, ninazungumza na Yeye na kuuweka wazi moyo wangu. Yeye anaruzuku chakula na kinywaji kwa wingi. Katika maisha, maneno, matendo, mawazo, na fikira, mwanga Wake mtukufu unaangaza, Yeye anaongoza kila hatua ya njia, na mtu akiasi moyoni, hukumu Yake inashuka haraka.

Kula, kukaa, na kuishi pamoja na Mungu, kuwa pamoja na Yeye, kutembea pamoja, kufurahia pamoja, kupata utukufu na baraka pamoja, kutawala kama wafalme pamoja na Mungu, na kuwa pamoja katika ufalme—ni raha iliyoje! Ni tamu jinsi gani! Tuko uso kwa uso na Yeye kila siku, Yeye ananena kila siku na kuzungumza nasi kila mara, na tunajaliwa nuru mpya na umaizi mpya kila siku. Macho yetu ya kiroho yakiwa yamefunguliwa, tunaona kila kitu; siri za roho zinafunuliwa kwetu. Maisha matakatifu kwa kweli ni changamfu; kimbieni haraka na msisimame, na msonge mbele bila kukoma—kuna maisha ya ajabu zaidi mbele. Msiridhike na kuonja utamu tu; kimbieni mpaka mwisho ndani ya Mungu. Yeye anajumuisha yote na ni mkarimu, na ana vitu vya kila aina ambavyo tunakosa. Shirikianeni kwa bidii na mwingie ndani Yake, na kila kitu kitabadilika. Maisha yetu yatazidi uwezo wa binadamu, na hakuna mtu, tukio, au kitu kitakachoweza kutusumbua.

Kuzidi uwezo wa binadamu! Kuzidi uwezo wa binadamu! Kuzidi uwezo wa binadamu kweli! Maisha ya Mungu yazidiyo uwezo wa binadamu yako ndani, na vitu vyote vimekuwa tulivu kweli! Tunaenda zaidi ya dunia na vitu vya kidunia, hatuhisi uambatisho wowote kwa waume au watoto. Tunazidi vizuizi vya ugonjwa na mazingira. Shetani hathubutu kutusumbua. Tunazidi kabisa maafa yote. Huku ni kumruhusu Mungu kuchukua ufalme! Tunamkanyaga Shetani chini ya miguu, tunasimama kwa uthabiti katika ushuhuda wetu kwa ajili ya kanisa, na tunafichua kikamilifu sura mbaya ya Shetani. Ujenzi wa kanisa uko ndani ya Kristo, na mwili mtukufu umeinuka—huku ni kuishi katika hali ya kunyakuliwa!

Watu hawawezi kabisa kuwazia kiwango ambacho mwendo Wangu umezidisha kasi: Hili ni jambo la ajabu ambalo limetokea ambalo ni zaidi ya kile ambacho mwanadamu anaweza kuwazia. Mwendo Wangu umeendelea tangu kuumbwa kwa dunia, na kazi Yangu haijawahi kusimama. Ulimwengu dunia mzima unabadilika siku baada ya siku, na watu, pia, wanabadilika kila wakati. Haya yote ni sehemu ya kazi Yangu, yote ni sehemu ya mpango Wangu, na, hata zaidi, ni sehemu ya usimamizi Wangu, na hakuna mwanadamu anayejua wala kuelewa mambo haya. Ni wakati tu Mimi Mwenyewe ninapowaambia, Ninapofanya ushirika nanyi uso kwa uso, ndipo mnajua kidogo; vinginevyo, hakuna mtu yeyote anayeweza kuwa na wazo lolote kuhusu ramani ya mpango Wangu wa usimamizi. Huo ndio uweza Wangu mkuu, na hata zaidi, hayo ndiyo matendo Yangu ya ajabu. Haya ni mambo ambayo hakuna anayeweza kuyabadilisha. Kwa hivyo, kile Ninachosema katika wakati wa sasa ndicho kinachokuwa, na hakiwezi kabisa kubadilika. Dhana za mwanadamu hazina hata chembe ndogo ya maarifa kunihusu Mimi—zote ni porojo tu zisizo na maana! Msifikiri kwamba mmepata vya kutosha na kuhisi kutosheka. Ninakuambia hili: Bado una safari ndefu! Kuhusu mpango Wangu wote wa usimamizi, mnajua kidogo tu, kwa hivyo lazima msikilize yale Ninayosema na mfanye chochote Ninachowaambia mfanye. Tendeni kulingana na matakwa Yangu katika kila kitu, na hakika mtapata baraka Zangu; yeyote anayeamini anaweza kupokea, ilhali kwa yeyote asiyeamini, huo “utupu” aliouwazia utatimizwa ndani yake. Hii ni haki Yangu, na, hata zaidi, ni uadhama Wangu, ghadhabu Yangu, na kuadibu Kwangu. Hakuna hata fikira wala tendo moja kutoka kwa kila mtu linalonipita Mimi.

Watu wengi wanaposikia maneno Yangu, wanaogopa na kutetemeka, na nyuso zao zinakunjamana. Je, kwa kweli Nimekukosea? Je, inawezekana kwamba wewe si mmoja wa uzao wa joka kuu jekundu? Hata unajifanya kuwa mwema! Hata unajifanya kuwa mzaliwa Wangu wa kwanza! Je, unafikiri Mimi ni kipofu? Je, unafikiri Siwezi kuwatambua watu? Mimi ndiye Mungu anayechunguza ndani kabisa ya mioyo ya watu: Hiki ndicho Ninachowaambia wana Wangu, na ndicho Ninachowaambia ninyi pia, uzao wa joka kuu jekundu. Ninaona kila kitu waziwazi, bila kukosea hata kidogo. Ninawezaje kutojua kile Ninachofanya? Ninalifahamu wazi kabisa! Kwa nini Ninasema kwamba Mimi ndiye Mungu Mwenyewe, Muumba wa ulimwengu na vitu vyote? Kwa nini Ninasema kwamba Mimi ndiye Mungu anayetazama ndani kabisa ya mioyo ya watu? Ninafahamu vyema hali ya kila mtu. Je, mnafikiri kwamba Sijui la kufanya au la kusema? Hili haliwahusu. Jihadharini msije mkapigwa chini na mkono Wangu; mtapata hasara kwa namna hiyo. Amri Zangu za utawala ni zisizosamehe. Mnaelewa? Yote yaliyo hapo juu ni sehemu za amri Zangu za utawala. Kuanzia siku Ninapowaambia haya, mkifanya ukiukaji wowote zaidi, kutakuwa na malipo, kwa sababu hapo awali hamkuelewa.

Sasa Ninatangaza amri Zangu za utawala kwenu (zitaanza kutumika kuanzia siku zinapotangazwa, zikitoa kuadibu tofauti kwa watu tofauti):

Ninatimiza ahadi Zangu, na kila kitu kiko mikononi Mwangu: Yeyote anayetilia shaka hakika atapigwa chini. Hakuna nafasi yoyote ya kufikiria; ataangamizwa mara moja, hivyo kuondoa chuki iliyo moyoni Mwangu. (Kutokana na hili inathibitishwa kwamba yeyote anayepigwa chini lazima asiwe mshiriki wa ufalme Wangu, bali lazima awe dhuria ya Shetani.)

Kama wazaliwa wa kwanza, mnapaswa kushika nafasi yenu wenyewe na kutimiza wajibu wenu wenyewe, na msiwe wadadisi. Mnapaswa kujitoa kwa ajili ya mpango Wangu wa usimamizi, na kila mahali mnapoenda, mnapaswa kunitolea Mimi ushuhuda mzuri na kulitukuza jina Langu, na hampaswi kufanya matendo ya aibu. Mnapaswa kuwa mifano kwa wana Wangu wote na watu Wangu; hampaswi kuwa wapotovu hata kwa muda mfupi, na lazima kila wakati mtokee mbele ya kila mtu mkiwa na utambulisho wa wazaliwa wa kwanza; na hampaswi kuwa wanyenyekevu kupita kiasi, bali mpige hatua mbele mkiwa mmeinua vichwa vyenu juu. Ninawataka mlitukuze jina Langu, si kuliaibisha jina Langu. Wale ambao ni wazaliwa wa kwanza kila mmoja ana jukumu lake binafsi, na hawawezi kufanya kila kitu. Hili ndilo jukumu ambalo Nimewapa ninyi, na halipaswi kuepukwa. Lazima mjitoe kwa moyo wenu wote, akili zenu zote, na nguvu zenu zote, kutimiza kile ambacho Nimewakabidhi ninyi.

Kuanzia siku hii na kuendelea, katika ulimwengu dunia mzima, kazi ya kuwachunga wana Wangu wote na watu Wangu wote itakabidhiwa kwa wana Wangu wazaliwa wa kwanza kuitimiza. Na Nitamwadibu yeyote asiyeweza kuweka moyo wake wote na akili yake yote katika kuitimiza. Hii ni haki Yangu. Sitawaachilia wala kuwahurumia hata wazaliwa Wangu wa kwanza

Ikiwa kuna yeyote miongoni mwa wana Wangu au miongoni mwa watu Wangu anayemdhihaki na kumtukana mmoja wa wazaliwa Wangu wa kwanza, Nitamwadhibu vikali, kwa maana wazaliwa Wangu wa kwanza wananiwakilisha Mimi Mwenyewe; kile ambacho mtu anawafanyia, ananifanyia Mimi pia. Hii ndiyo kali zaidi kati ya amri Zangu za utawala. Nitawaruhusu wazaliwa Wangu wa kwanza, kulingana na matakwa yao, kutekeleza haki Yangu dhidi ya yeyote miongoni mwa wana Wangu na watu Wangu anayekiuka amri hii.

Nitamtelekeza hatua kwa hatua yeyote anayenichukulia Mimi kwa mzaha na kulenga tu chakula, mavazi, na usingizi Wangu, anayezingatia tu mambo Yangu ya nje, na asiyezingatia kujali mzigo Wangu, wala kutimiza majukumu yake mwenyewe ipasavyo. Hili linaelekezwa kwa wote walio na masikio.

Yeyote anayemaliza kutumika kwa ajili Yangu lazima aondoke kwa utii bila fujo. Jihadhari, la sivyo Nitashughulika nawe. (Hii ni amri ya ziada.)

Wazaliwa Wangu wa kwanza watachukua fimbo ya chuma kuanzia sasa na kuanza kutekeleza mamlaka Yangu kutawala mataifa na watu wasiohesabika, kutembea miongoni mwa mataifa na watu wasiohesabika, na kutekeleza hukumu, haki, na uadhama Wangu miongoni mwa mataifa na watu wasiohesabika. Wana Wangu na watu Wangu wataniogopa Mimi, watanisifu Mimi, watanishangilia Mimi, na watanitukuza Mimi bila kukoma, kwa sababu mpango Wangu wa usimamizi umetimizwa na wazaliwa Wangu wa kwanza wanaweza kutawala pamojana Mimi.

Hii ni sehemu ya amri Zangu za utawala; baada ya hili, Nitawaambia zaidi kuzihusu kadiri kazi inavyoendelea. Kutokana na amri za utawala zilizo hapo juu, mnapaswa kuona mwendo ambao Ninafanya kazi Yangu, na vilevile hatua ambayo kazi Yangu imefikia. Huu ndio uthibitisho.

Nimemhukumu Shetani kitambo. Kwa sababu mapenzi Yangu hayazuiliwi na kwa sababu wazaliwa Wangu wa kwanza wamepata utukufu pamoja na Mimi, tayari Nimetekeleza haki na uadhama Wangu juu ya dunia na vitu vyote vya kishetani. Sinyanyui kidole wala kumtilia maanani Shetani hata kidogo (kwa sababu hastahili hata kunena na Mimi). Ninaendelea tu kufanya kile Ninachotaka kufanya. Kazi Yangu inaendelea vizuri, hatua kwa hatua, na mapenzi Yangu hayazuiliwi kote duniani. Hili limemwaibisha Shetani kwa kiwango fulani, na ameangamizwa kabisa, lakini jambo hili lenyewe halijafikia nia Zangu. Pia Ninawaruhusu wazaliwa Wangu wa kwanza kutekeleza amri Zangu za utawala juu yao. Kwa upande mmoja, kile Ninachomruhusu Shetani aone ni ghadhabu Yangu ikimshukia; kwa upande mwingine, Ninamwacha aone utukufu Wangu (aone kwamba wazaliwa Wangu wa kwanza ni mashahidi wenye nguvu zaidi wa kumwaibisha Shetani). Simwadhibu yeye Mimi binafsi; badala yake, Ninawaacha wazaliwa Wangu wa kwanza watekeleze haki na uadhama Wangu. Kwa sababu Shetani alikuwa akiwanyanyasa wana Wangu, akiwatesa wana Wangu, na kuwakandamiza wana Wangu, katika wakati wa sasa, baada ya huduma yake kumalizika, Nitawaruhusu wazaliwa Wangu wa kwanza waliokomaa kummaliza. Shetani tayari hana nguvu na ameanguka. Kulemaa kwa mataifa yote duniani ndiko ushuhuda bora kabisa; watu kupigana na nchi kuwa vitani ni udhihirisho dhahiri wa kuporomoka kwa ufalme wa Shetani. Sababu ambayo Sikuonyesha ishara na maajabu yoyote hapo awali ilikuwa ili kumwaibisha Shetani na kulitukuza jina Langu, hatua kwa hatua. Shetani atakapokuwa amemalizwa kabisa, Nitaanza kutumia nguvu Zangu kuu: Kile Ninachosema kitafanyika, na mambo ya kupita maumbile ambayo hayalingani na dhana za mwanadamu pia yatatimia (haya yanarejelea baraka zinazokuja hivi karibuni). Kwa sababu Mimi ndiye Mungu wa vitendo Mwenyewe na Sina taratibu zozote, na kwa sababu Ninanena kulingana na mabadiliko katika mpango Wangu wa usimamizi, kile ambacho Nimesema hapo awali kwa hivyo si lazima kitumike wakati wa sasa. Msing'ang'anie dhana zenu wenyewe! Mimi si Mungu anayefuata taratibu; ndani Yangu, kila kitu ni huru, kinazidi maarifa ya dunia, na kimewekwa huru kabisa. Huenda kile kilichosemwa jana kimepitwa na wakati na kutupiliwa mbali katika wakati wa sasa (hata hivyo, amri Zangu za utawala, kwa kuwa zimetangazwa, hazitawahi kubadilika). Hizi ndizo hatua katika mpango Wangu wa usimamizi. Msing'ang'anie taratibu. Kila siku kuna nuru mpya na kuna ufunuo mpya, na huo ndio mpango Wangu. Kila siku nuru Yangu itafunuliwa ndani yako na sauti Yangu itaachiliwa kwa ulimwengu dunia mzima. Je, unaelewa? Huu ndio wajibu wako, jukumu ambalo Nimekukabidhi. Hupaswi kulipuuza hata kwa muda mfupi. Nitawatumia hadi mwisho watu Ninaowapata kuwa wanaostahili, bila kuwabadilisha kamwe. Hii ni kwa sababu Mimi ndiye Mwenyezi Mungu, na Ninajua ni mtu wa aina gani anayepaswa kufanya jambo gani, na pia ni mtu wa aina gani anayeweza kufanya jambo gani. Huu ni uweza Wangu.

Sauti ya ngurumo inatoka, ikiutikisa ulimwengu mzima, ikipasua masikio, na watu hawabakiwi na muda wa kuikwepa. Wengine wanapigwa, wengine wanaangamizwa, na wengine wanahukumiwa. Kwa kweli ni tukio ambalo hakuna yeyote amewahi kuliona hapo awali. Sikiliza kwa makini: Milio ya ngurumo inaambatana na sauti ya maombolezo, na sauti hii inatoka Kuzimu; inatoka jahanamu. Ni kilio cha uchungu cha wale wana wa uasi ambao wamehukumiwa na Mimi. Wale ambao hawajasikiliza kile Ninachosema na ambao hawajatia maneno Yangu katika vitendo wamehukumiwa vikali na kupokea laana ya ghadhabu Yangu. Sauti Yangu ni hukumu na ghadhabu; haimwonyeshi yeyote huruma, na haionyeshi rehema kwa yeyote, kwa maana Mimi ni Mungu Mwenyewe mwenye haki, na Nina ghadhabu, kuteketeza, utakaso, na maangamizo. Ndani Yangu, hakuna chochote kilichofichika na hakuna hisia za nyama; kinyume chake, kuna uwazi, haki, uadilifu na kutopendelea. Kwa sababu wazaliwa Wangu wa kwanza tayari wako pamoja na Mimi kwenye kiti cha enzi, wakitawala juu ya mataifa na watu wasiohesabika, mambo na watu wasio wenye haki na dhalimu wanaanza kuhukumiwa. Nitayachunguza mambo hayo moja baada ya lingine na kuwachunguza watu hao mmoja baada ya mwingine, bila kukosa chochote na kuyafunua na kuwafunua kikamilifu. Kwa maana hukumu Yangu imefunuliwa kikamilifu na kuwekwa wazi kikamilifu, na Sijabakiza chochote hata kidogo; Nitawatupa nje wote ambao hawalingani na nia Zangu, na kuwafanya waangamie kwa umilele wote katika shimo lisilo na mwisho. Huko Nitawafanya waungue milele. Hii pekee ndiyo haki Yangu, na huu pekee ndio unyofu Wangu. Hakuna anayeweza kubadilisha hili, na kila kitu lazima kinitii.

Watu wengi hupuuza maneno Yangu, wakifikiri kwamba maneno ni maneno tu na kwamba mambo ya hakika ni mambo ya hakika. Wao ni vipofu! Je, hawajui kwamba Mimi ndimi Mungu mwaminifu Mwenyewe? Maneno Yangu na mambo ya hakika hutendeka kwa wakati mmoja. Je, si huu ni ukweli kabisa? Watu hawaelewi maneno Yangu hata kidogo, na ni wale tu ambao wametiwa nuru ndio wanaoweza kuelewa kweli. Hili ni jambo la hakika. Punde tu watu wanapoona maneno Yangu, wanatishika kwa kuchanganyikiwa sana na kukimbia huku na kule ili kujificha. Hili ni kweli hata zaidi hukumu Yangu inaposhuka. Nilipoumba vitu vyote, Ninapoiharibu dunia, na Ninapowafanya wazaliwa wa kwanza kuwa kamili—mambo haya yote yanatimizwa kwa neno moja kutoka kinywani Mwangu. Hii ni kwa sababu neno Langu lenyewe ni mamlaka; ni hukumu. Inaweza kusemwa kwamba nafsi Yangu ni hukumu na uadhama, na hakuna anayeweza kubadilisha hili. Hiki ni kipengele kimoja cha amri Zangu za utawala; ni njia ambayo kwayo Ninawahukumu watu. Machoni Pangu, kila kitu—ikiwa ni pamoja na watu, matukio, na vitu vyote—kiko mikononi Mwangu na chini ya hukumu Yangu. Hakuna mtu anayethubutu wala kitu chochote kinachothubutu kufanya chochote kisichofaa, na yote lazima yatimizwe kulingana na maneno Ninayotamka. Katika dhana za binadamu, kila mtu anaamini maneno ya nafsi Yangu. Roho Wangu anapotoa matamko, kila mtu anakuwa na shaka, anakosa maarifa yoyote ya uweza Wangu, na hata anatoa tuhuma dhidi Yangu. Ninakwambia sasa, yeyote anayetilia shaka maneno Yangu, na yeyote anayeyachukulia maneno Yangu kwa kijuujuu tu, hawa ndio wale watakaoangamizwa; wao ni wana wa mateso ya milele. Kutokana na hili inaweza kuonekana kwamba kuna wachache sana ambao ni wazaliwa wa kwanza, kwa sababu hivi ndivyo Ninavyofanya kazi. Kama Nilivyosema hapo awali, Ninatimiza kila kitu bila kusogeza kidole; Ninatumia maneno Yangu tu. Hapa, basi, ndipo uweza Wangu ulipo. Katika maneno Yangu, hakuna anayeweza kupata chanzo na kusudi la kile Ninachosema. Watu hawawezi kufikia hili. Wanaweza tu kufuata mwongozo Wangu katika matendo yao, na kufuata haki Yangu katika kufanya kila kitu kinacholingana na nia Zangu, na kusababisha familia Yangu kuwa na haki na amani, kuishi milele, na kuwa thabiti na isiyoyumbayumba milele.

Hukumu Yangu inamjia kila mtu, amri Zangu za utawala zinamgusa kila mtu, na maneno Yangu na nafsi Yangu vinafunuliwa kwa kila mtu. Huu ndio wakati wa Roho Wangu kufanya kazi kuu (wakati huu, wale watakaobarikiwa, na wale watakaokumbwa na ole, wanatofautishwa). Punde tu maneno Yangu yanapotoka, Nimewatofautisha wale watakaobarikiwa na wale watakaokumbwa na ole. Haya yote yako wazi kabisa, na Ninaweza kuyaona yote kwa mtazamo mmoja. (Ninasema hili kuhusiana na ubinadamu Wangu; kwa hivyo, maneno haya hayapingani na kuamua Kwangu kabla na uteuzi Wangu.) Ninazunguka kwenye milima na mito na kati ya vitu vyote, katika anga za ulimwengu, Nikichunguza na kutakasa kila mahali ili maeneo hayo machafu na nchi hizo za uasherati vyote vikome kuwepo na kuteketezwa hadi kutokuwepo kabisa kutokana na maneno Yangu. Kwangu Mimi, kila kitu ni rahisi. Kama sasa ungekuwa wakati Niliouamua kabla kwa ajili ya uharibifu wa dunia, Ningeweza kuimeza kwa tamko la neno moja. Hata hivyo, sasa si wakati muafaka. Yote lazima yawe tayari kabla Sijafanya kazi hii ili mpango Wangu usisumbuliwe na usimamizi Wangu usivurugwe. Ninajua jinsi ya kufanya hili kwa urazini. Nina hekima Yangu, na Nina mipangilio Yangu Mwenyewe. Watu hawapaswi kusogeza kidole kimoja; kuweni waangalifu msije mkapigwa na mkono Wangu. Hili tayari limegusia amri Zangu za utawala. Kutokana na hili mtu anaweza kuona ukali wa amri Zangu za utawala, pamoja na kanuni zake, ambazo zinajumuisha vipengele viwili: Kimoja ni kwamba Ninawapiga wote ambao hawalingani na nia Zangu na wanaokiuka amri Zangu za utawala; kingine ni kwamba Ninawalaani kwa ghadhabu wote wanaokiuka amri Zangu za utawala. Vipengele hivi viwili ni vya lazima, na ndizo kanuni za utekelezaji za amri Zangu za utawala. Kila mtu anashughulikiwa kulingana na kanuni hizi mbili, bila upendeleo hata kidogo, bila kujali jinsi mtu anavyoweza kuwa mwaminifu. Hili linatosha kuonyesha haki Yangu, uadhama Wangu, na ghadhabu Yangu, ambayo itateketeza vitu vyote vya kidunia, vitu vyote vya ulimwengu, na vitu vyote ambavyo havilingani na nia Zangu. Katika maneno Yangu kuna siri ambazo zinasalia zikiwa zimefichika, na pia katika maneno Yangu, kuna siri ambazo zimefunuliwa. Hivyo, kulingana na dhana za binadamu na kufikiri kwa binadamu, maneno Yangu hayaeleweki milele, na moyo Wangu hauchunguziki milele. Yaani, lazima Niwaondolee wanadamu dhana na kufikiri kwao. Hiki ndicho kipengele muhimu kabisa cha mpango Wangu wa usimamizi. Lazima Nifanye hivi ili kuwapata wazaliwa Wangu wa kwanza na kutimiza mambo Ninayotaka kufanya.

Majanga ya dunia yanazidi kuwa makubwa siku baada ya siku, na katika nyumba Yangu, majanga makuu yanazidi kuwa na nguvu zaidi. Kwa kweli watu hawana mahali pa kujificha, hawana mahali pa kujisitiri. Kwa sababu mpito unafanyika sasa hivi, hakuna hata mtu mmoja anayejua atapiga wapi hatua yake inayofuata. Hili litafunuliwa tu baada ya hukumu Yangu. Kumbukeni! Hizi ndizo hatua za kazi Yangu, na ndiyo njia ambayo kwayo Ninafanya kazi. Nitawafariji wazaliwa Wangu wote wa kwanza mmoja baada ya mwingine, na kuwainua hatua moja kwa wakati mmoja; kuhusu watendaji huduma, Nitawaondosha na kuwaacha wote, mmoja baada ya mwingine. Hii ni sehemu moja ya mpango Wangu wa usimamizi. Baada ya watendaji huduma wote kufunuliwa, wazaliwa Wangu wa kwanza pia watafunuliwa. (Kwangu Mimi, hili ni jambo rahisi sana. Baada ya wao kusikia maneno Yangu, watendaji huduma hao wote watajiondoa hatua kwa hatua chini ya hukumu na tishio la maneno Yangu, na ni wazaliwa Wangu wa kwanza tu ndio watakaosalia. Hili ni jambo lililo nje ya udhibiti wa mwanadamu, jambo ambalo haliwezi kubadilishwa na mapenzi ya mwanadamu; ni Roho Wangu akifanya kazi binafsi.) Hili si tukio la mbali, na mnapaswa, kwa kiasi fulani, kuweza kulitambua kutokana na awamu hii ya kazi Yangu na maneno Yangu. Sababu ya Mimi kusema mengi hivi, pamoja na asili isiyotabirika ya matamko Yangu, ni mambo yasiyoweza kueleweka kwa watu. Ninazungumza na wazaliwa Wangu wa kwanza kwa sauti za faraja, rehema, na wema (kwa sababu Mimi huwatia nuru watu hawa kila mara, na Sitawaacha, na kwa sababu Niliwaamua kabla), huku Nikiwashughulikia watu wengine mbali na wazaliwa Wangu wa kwanza kwa hukumu kali, kwa vitisho, na kwa kuwatia hofu, Nikiwafanya wahisi kutishika kila wakati kiasi kwamba wanakuwa na wasiwasi mkubwa kila wakati. Punde tu hali itakapokua hadi kiwango fulani, wataiepa hali hii (Nitakapoiharibu dunia, watu hawa watakuwa katika shimo lisilo na mwisho), lakini hawatawahi kuutoroka mkono Wangu wa hukumu au kujinasua kutoka katika hali hii. Hii, basi, ni hukumu yao; huku ni kuadibu kwao. Siku ambayo wageni watawasili, Nitawafunua watu hawa, mmoja baada ya mwingine. Hizi ni hatua za kazi Yangu. Je, sasa mnaelewa nia iliyo nyuma ya matamko Yangu ya awali ya maneno hayo? Kwa maoni Yangu, jambo ambalo halijatimizwa pia ni jambo ambalo limetimizwa, lakini jambo ambalo limetimizwa si lazima liwe jambo ambalo limefanikishwa. Hii ni kwa sababu Nina hekima Yangu na njia Yangu ya kufanya kazi, mambo ambayo hayawezi kueleweka kwa wanadamu. Punde tu Nitakapopata matokeo katika hatua hii (Nitakapowafunua waovu wote wanaonipinga), Nitaanza hatua inayofuata, kwa maana mapenzi Yangu hayazuiwi na hakuna mtu anayethubutu kuzuia mpango Wangu wa usimamizi, na hakuna kitu kinachothubutu kuweka vizuizi vyovyote—lazima vyote viondoke njiani! Wazao wa joka kuu jekundu, Nisikieni! Nilikuja katika dunia hii kutoka Sayuni na kupata mwili ili kuwapata wazaliwa Wangu wa kwanza, kumfedhehesha baba yenu (maneno haya yanalenga wazao wa joka kuu jekundu), kuwategemeza wazaliwa Wangu wa kwanza, na kurekebisha makosa waliyofanyiwa wazaliwa Wangu wa kwanza. Kwa hivyo, msiwe wajeuri tena; Nitawaacha wazaliwa Wangu wa kwanza washughulike na nyinyi. Zamani, wana Wangu walidhulumiwa na kukandamizwa, na kwa kuwa Baba anatumia mamlaka kwa ajili ya wana Wake, wana Wangu watarudi kwenye kumbatio Langu la upendo, hawatadhulumiwa na kukandamizwa tena. Mimi si mdhalimu; hili linaonyesha haki Yangu, na kwa kweli ni “kuwapenda wale Ninaowapenda na kuwachukia wale Ninaowachukia.” Mkisema Mimi ni mdhalimu, basi mnapaswa kufanya haraka na kutoka nje. Msiwe wasio na aibu na wadoezi katika nyumba Yangu. Unapaswa kurudi nyumbani kwako haraka iwezekanavyo ili Nisilazimike kukuona tena. Shimo lisilo na mwisho ndilo hatima yenu, na hapo ndipo mtakaposalia. Mkiwa katika nyumba Yangu, hakutakuwa na nafasi kwa ajili yenu, kwa sababu ninyi ni wanyama wa kubeba mizigo; ninyi ndio zana Ninazotumia. Wakati Siwahitaji tena, Nitawatupa motoni ili kuwateketeza. Hii ni amri Yangu ya utawala. Lazima Nifanye namna hii—hili pekee ndilo linaloonyesha namna Ninavyofanya kazi, pamoja na haki Yangu na uadhama Wangu. La muhimu zaidi, ni kwa namna hii tu ndiyo wazaliwa Wangu wa kwanza wataruhusiwa kutawala katika mamlaka pamoja na Mimi.

Watu Wangu wote wanaohudumu mbele Zangu wanapaswa kutafakari kuhusu siku zilizopita: Je, upendo wenu Kwangu ulikuwa umetiwa doa na uchafu? Je, uaminifu wenu Kwangu ulikuwa safi na wa moyo wako wote? Je, ufahamu wenu kunihusu ulikuwa wa kweli? Je, Nilikuwa na nafasi kiasi gani katika nyoyo zenu? Je, Nilikuwa nimejaza nyoyo zenu kikamilifu? Je, ni maneno Yangu mangapi yaliyotimizwa ndani yenu? Msijaribu kunipumbaza! Hivi vitu viko wazi kabisa Kwangu! Leo, sauti ya wokovu Wangu inapopazwa nje, je, kumekuwa na ongezeko la upendo wenu Kwangu? Je, sehemu ya uaminifu wenu Kwangu imekuwa safi? Je, ufahamu wenu kunihusu umezidishwa? Je, sifa ya zamani iliweka msingi dhabiti kwa maarifa yenu leo hii? Je, ni kiasi gani cha undani wenu kinamilikiwa na Roho Wangu? Mfano Wangu unamiliki sehemu kiasi gani ndani yenu? Je, matamshi Yangu yamewagonga katika sehemu yenu ya udhaifu? Je, mnahisi kwa kweli kuwa hamna mahali pa kuficha aibu yenu? Je, mnaamini kwa kweli kuwa hamjafuzu kuwa watu Wangu? Iwapo hutambui kabisa maswali haya, basi hii inaashiria kuwa unafanya kazi gizani, kwamba uko tu pale kuongeza idadi, na kwamba katika muda ulioamuliwa na Mimi kabla ya siku hii, kwa hakika utaangamizwa na kutupwa katika shimo lisilo na mwisho kwa mara ya pili. Haya ni maneno Yangu ya onyo, na yeyote anayeyachukulia kwa wepesi atapigwa na hukumu Yangu, na, kwa wakati ulioteuliwa atapatwa na janga. Sivyo? Je, bado Ninahitaji kutoa mifano ili kueleza hili? Je, inanilazimu kuzungumza kwa uwazi zaidi ili Niweke mfano kwa ajili yenu? Tangu wakati wa uumbaji mpaka sasa, watu wengi wamekosa kutii maneno Yangu na hivyo wametupwa nje na kuondolewa kutoka mkondo Wangu wa kupona; hatimaye, miili yao inaangamia na roho zao zinatupwa kuzimu, na mpaka wa leo bado wanapitia adhabu kali. Watu wengi wameyafuata maneno Yangu, lakini wameenda kinyume na nuru na mwanga Wangu, na hivyo wametupwa kando na Mimi, wakaanguka katika miliki ya Shetani na kuwa wale wanaonipinga. (Leo hii wote wanaonipinga moja kwa moja wanatii ujuu juu wa maneno Yangu peke yake, na kuasi kiini cha maneno Yangu.) Kumekuwa na wengi, pia, ambao wameyasikiza tu maneno Niliyonena jana, ambao wameshikilia vikorokoro vya kale na hawajathamini mazao ya siku hii. Watu hawa hawajafanywa tu wafungwa na Shetani, bali wamekuwa watenda dhambi wa milele na kuwa adui Zangu, na wananipinga moja kwa moja. Watu wa aina hii ndio viumbe Nitakaohukumu wakati wa ghadhabu Yangu kali, na leo hii wao bado ni vipofu, wakiwa bado ndani ya jela zenye giza (ambayo ni kusema, watu kama hawa wameoza, maiti zisizo na hisia ambazo zinadhibitiwa na Shetani; kwa sababu macho yao yamefunikwa na Mimi, Ninasema kuwa wao ni vipofu). Ingekuwa vema kutoa mfano kwa ajili ya kurejelea kwenu, ili mpate funzo kutoka kwa mfano huu:

Kwa kumtaja Paulo, mtafikiria historia yake, na baadhi ya hadithi kumhusu zisizo sahihi na zisizo sawa na hali halisi. Yeye alifunzwa na wazazi wake kutoka umri mdogo, na akapata uhai Wangu, na kwa sababu ya majaliwa Yangu alipata kuwa na ubora wa tabia Ninaohitaji. Akiwa na umri wa miaka 19, alisoma vitabu kadhaa kuhusu maisha; hivyo Sihitaji kueleza kwa kina kuhusu vile, kwa sababu ya ubora wake wa tabia, na kwa sababu ya nuru na mwanga Wangu, hakuweza tu kuzungumza na umaizi fulani kuhusu mambo ya kiroho, lakini pia aliweza kufahamu nia Yangu. Bila shaka, hili haliachi nje muungano wa mambo ya ndani na ya nje. Hata hivyo, udhaifu wake mmoja ulikuwa kwamba, kwa sababu ya talanta zake, mara nyingi angekuwa mwepesi wa kusema maneno yasiyo ya kweli na mwenye kujigamba. Kwa sababu ya hili, kwa ajili ya kutotii kwake, ambako kwa kiasi kuliwakilisha malaika mkuu, Nilipokuwa mwili mara ya kwanza, alijaribu kabisa kuniasi Mimi. Alikuwa mmojawapo wa wale wasiojua maneno Yangu, na nafasi Yangu katika moyo wake ilikuwa tayari imeshapotea. Watu wa aina hii moja kwa moja wanaasi uungu Wangu, na wanaangamizwa na Mimi, na wanainama na kutubu dhambi zao mwishowe tu. Hivyo, baada ya Mimi kumaliza kutumia uwezo wake—ambayo ni kusema, baada ya yeye kunifanyia kazi kwa muda fulani—alirudi tena katika njia zake za zamani, na hata ingawa hakuasi maneno Yangu moja kwa moja, alipuuza mwongozo Wangu na nuru Yangu ya ndani, na hivyo yote aliyokuwa amefanya mbeleni yalikuwa bure; kwa maneno mengine, taji la utukufu alilozungumzia lilikuwa limekuwa maneno tupu, matokeo ya mawazo yake, kwa kuwa hata leo, yeye bado yuko katika hukumu yangu katika minyororo Yangu.

Kutokana na mfano huo hapo juu inaweza kuonekana kuwa yeyote anayeniasi (na sio kuuasi tu mwili Wangu lakini la muhimu zaidi, maneno Yangu na Roho Wangu—ambayo ni kusema, uungu Wangu), anapata hukumu Yangu katika mwili wake. Wakati Roho Wangu Anakuwacha, unaporomoka kwenda chini, unateremka moja kwa moja mpaka kuzimu. Na hata ingawa mwili wako wa nyama uko duniani, wewe ni kama mtu aliye na ugonjwa wa akili: Umepoteza akili yako, na ghafla unahisi ni kama wewe ni maiti, mpaka unanisihi Niutoe mwili wako bila kungoja. Wengi wenu ambao mmejawa na Roho mnao uwezo wa kuelewa hali hii kwa undani, na Mimi sihitaji kuenda katika maelezo mengi zaidi. Katika siku zilizopita, Nilipofanya kazi katika ubinadamu wa kawaida, watu wengi walikuwa tayari wamejipima dhidi ya ghadhabu Yangu na uadhama Wangu, na tayari walijua kiasi kidogo kuhusu hekima na tabia Yangu. Leo hii, Ninazungumza na kutenda moja kwa moja katika uungu, na bado kuna baadhi ya watu ambao wanaona ghadhabu na hukumu Yangu kwa macho yao wenyewe; zaidi ya hayo, kazi muhimu ya sehemu ya pili ya enzi ya hukumu ni kuwafanya watu Wangu wote wajue matendo Yangu katika mwili moja kwa moja, na kuwafanya ninyi nyote muone tabia Yangu moja kwa moja. Ilhali kwa sababu Niko katika mwili, Mimi bado ni mwenye huruma kwa udhaifu wenu. Matumaini Yangu ni kuwa hamtachukua roho, nafsi na mwili wenu kama vitu vya kuchezea, na bila kujali mvikabidhi kwa Shetani. Ni vema mthamini vyote mlivyo navyo, na kutovichukulia kama mchezo, kwa maana vitu hivyo vinahusiana na majaliwa yenu. Je, kweli mnao uwezo wa kuyaelewa maneno Yangu? Je, kweli mnao uwezo wa kujali hisia Zangu za kweli?

Je, mnayo nia ya kustarehe katika baraka Zangu duniani, baraka zilizo sawa na zile za mbinguni? Je, mko tayari kushughulikia ufahamu wa Mimi, na kufurahia maneno Yangu na ufahamu wako kunihusu, kama vitu vya thamani zaidi na vya maana katika maisha yenu? Je, kweli mnaweza kuwa watiifu Kwangu kikamilifu, bila fikira kwa matarajio yenu wenyewe? Je, kweli mna uwezo wa kujiruhusu kuuwawa na Mimi, na kuongozwa na Mimi, kama kondoo? Je, kunao kati yenu walio na uwezo wa kutimiza vitu kama hivi? Inawezekana kuwa wote wanaokubaliwa na Mimi na kupokea ahadi Zangu ndio wanaopokea baraka Zangu? Je, mmeelewa chochote kutoka katika maneno haya? Nikiwajaribu, je, mnaweza kweli kujiweka wenyewe katika huruma Yangu, na, katikati ya majaribu haya, mtafute nia Yangu na muelewe moyo Wangu? Mimi sitamani wewe uweze kuongea maneno mengi matamu, au utoe hadithi nyingi za kufurahisha; badala yake Ninauliza kuwa uweze kuwa na ushuhuda mzuri Kwangu, na kwamba unaweza kuingia kikamilifu na kwa kina katika hali halisi. Kama Singezungumza moja kwa moja, je, ungeacha kila kitu kilicho karibu na wewe na ukubali kutumiwa na Mimi? Je, hii siyo hali halisi Ninayohitaji? Je, ni nani aliye na uwezo wa kuelewa maana iliyo katika maneno Yangu? Lakini bado Ninaomba kwamba msilemewe tena na mashaka, kwamba muwe waangalifu katika kuingia kwenu na kufahamu kiini cha maneno Yangu. Hii itazuia hali ya nyinyi kutoelewa maneno Yangu, na hali ya kutokuwa na uwazi kuhusu maana Yangu, na hivyo kukiuka amri Zangu za utawala. Natumaini kuwa mtaelewa Nia Yangu kwenu katika maneno Yangu. Msifikiri juu ya matarajio yenu tena, na mtende vile ambavyo mmeamua mbele Yangu kutii mipango ya Mungu katika kila kitu. Wale wote wanaosimama miongoni mwa kaya Yangu wanapaswa kufanya mengi kiasi wanachoweza; unafaa utoe hali yako bora zaidi kwa sehemu ya mwisho ya kazi Yangu duniani. Je, unayo nia ya kuviweka vitu vya aina hii katika matendo?

Februari 23, 1992


Maneno ya Mungu kwa Ulimwengu Mzima—Sura ya 5

Wakati Roho Wangu anatoa sauti, Anaonyesha hali nzima ya tabia Yangu. Je, ninyi mnalifahamu hili? Kutolifahamu hili katika hatua hii itakuwa sawa na kunipinga moja kwa moja. Je, kweli mmeona umuhimu ulioko humu? Je, mnajua kweli juhudi kiasi gani, kiasi gani cha nguvu, Ninatumia juu yenu? Je, mnaweza thubutu kuweka wazi kile mlichofanya mbele Yangu? Na mna ujasiri wa kujiita watu Wangu usoni Mwangu—hamna hisia ya aibu, sembuse mantiki yoyote! Siku moja, watu kama hawa watafukuzwa kutoka katika nyumba Yangu. Usithubutu kunidanganya, ukifikiri kwamba umesimama kwa ajili ya ushuhuda Wangu! Je, hili ni jambo ambalo binadamu ana uwezo wa kufanya? Iwapo hakungekuwa na kitu kilichobakia katika nia na malengo yako, ungekuwa umeshika njia tofauti zamani. Je, unafikiri kuwa Sijui ni kiasi gani moyo wa binadamu unaweza kustahimili? Kuanzia wakati huu na kuendelea, katika mambo yote lazima uingie katika ukweli wa kutenda; kupiga domo tu, kama ulivyokuwa ukifanya, hakutakusaidia tena. Katika siku zilizopita, wengi wenu mlifaulu kudoea chini ya paa Langu; ni kwa sababu ya ukali wa maneno Yangu ndio umeweza kusimama imara leo. Je, unafikiri kwamba maneno Yangu huzungumzwa tu kiholela bila lengo? Haiwezekani! Mimi huangalia chini juu ya mambo yote kutoka juu, na Ninatoa mamlaka juu ya mambo yote kutoka juu. Kwa njia hiyo hiyo, Nimeutuma wokovu Wangu juu ya dunia. Kamwe hakuna wakati ambapo Mimi Sitazami, kutoka mahali Pangu pa siri, kila hatua ya binadamu, kila wanachosema na kutenda. Binadamu Kwangu wako wazi kabisa: Mimi Nawaona na kuwajua kila mmoja. Mahali hapo pa siri ni makazi Yangu, na mbingu ndiyo kitanda ambamo Mimi hujilaza. Nguvu za shetani haziwezi kunifikia, kwa maana Mimi nimejawa na uadhama, haki na hukumu. Siri isiyoelezeka imo katika maneno Yangu. Wakati Naongea, mnakuwa kama ndege waliotupwa majini, wakazidiwa na kuchanganyikiwa, au watoto ambao wamepatwa na hofu hivi karibuni, wakionekana kutojua lolote, kwa sababu roho zenu zimeingia katika hali ya bumbuazi. Kwa nini Nasema kwamba mahali pa siri ni makazi Yangu? Je, unajua maana ya ndani ya yale Ninayosema? Ni nani katika ya binadamu wote ana uwezo wa kunijua Mimi? Nani ana uwezo wa kunijua Mimi kama vile anavyomjua baba yake na mama yake? Ninapopumzika katika makazi Yangu, Mimi huchunguza kwa karibu: Watu wote duniani wamo katika pilkapilka, “wakisafiri duniani kote” na kukimbia huku na kule, yote kwa ajili ya hatima yao, maisha yao ya baadaye. Lakini hakuna hata mmoja ana nguvu ya kutosha kwa ajili ya kujenga ufalme Wangu, hata nguvu kiasi ambayo mtu hutumia kuvuta pumzi. Mimi Niliumba wanadamu, na Nimewaokoa mara nyingi kutoka katika dhiki, lakini hawa binadamu wote ni wasio na shukrani: Hakuna hata mmoja miongoni mwao anayeweza kuhesabu matukio yote ya wokovu Wangu. Imekuwa miaka mingapi, zimekuwa karne ngapi tangu kuumbwa kwa dunia mpaka siku ya leo, na ni miujiza mingapi Niliyofanya, mara ngapi Nimeweka wazi hekima Yangu? Lakini mwanadamu, kama mwendawazimu anayeteseka na kichaa na ulegevu au, wakati mwingine kama mnyama mwitu anayeputa huku na kule katika msitu, hana nia hata kidogo ya kuyajali mambo Yangu. Mara nyingi Nimempa mwanadamu hukumu ya kifo na kumhukumu afe, lakini mpango wa usimamizi Wangu hauwezi kubadilishwa na mtu yeyote. Kwa hivyo mwanadamu bado yuko katika mikono Yangu, akiegemea vile vitu vya kale anavyokwamilia. Kwa sababu ya hatua za kazi Zangu, mimi, kwa mara nyingine tena, Nimewaokoeni, ninyi viumbe mliozaliwa katika familia kubwa zenye upotovu, uozo, uchafu, na aibu.

Kazi Niliyopanga inaendelea kusonga mbele bila kukoma hata kwa muda kidogo. Baada ya kuingia katika Enzi ya Ufalme, na baada ya kukuingiza katika ufalme Wangu kama watu Wangu, Nitakuwa na madai mengine ya kuweka dhidi yenu; hiyo ni kusema, Nitaanza kutangaza rasmi mbele yenu katiba ambayo Nitatumia kuongoza enzi hii:

Kwa sababu mnaitwa watu Wangu, mnapaswa kuwa na uwezo wa kulitukuza jina Langu, yaani, kuwa na ushuhuda wakati wa majaribio. Mtu yeyote akijaribu kunirairai na kunificha ukweli, au kushiriki katika shughuli zisizo za heshima nyuma Yangu, bila ubaguzi Nitamfukuza nje, aondolewe kutoka katika nyumba Yangu akisubiri Mimi nimshughulikie. Wale ambao hawajakuwa waaminifu na wasio na upendo wa mtoto kwa mzazi Kwangu zamani, na leo hii wanainuka tena kunihukumu hadharani, wao pia watafukuzwa kutoka kwa nyumba Yangu. Wale ambao ni watu Wangu lazima wajali kuhusu mizigo Yangu kila mara na vile vile kutafuta kujua maneno Yangu. Ni watu kama hawa tu ndio Nitakaowapa nuru, na wao kwa hakika wataishi chini ya uongozi Wangu na nuru, na kamwe hawatakutana na kuadibu. Wale ambao, kwa kutojali mizigo Yangu, wanamakinika na kupanga mustakabali yao wenyewe, yaani, wale ambao hawalengi kwa matendo yao kukidhi Moyo Wangu bali wanataka kuomba omba vya bure, viumbe hawa walio kama waombaji, Ninakataa kata kata kuwatumia, kwa sababu tangu walipozaliwa hawajui chochote kuhusu maana ya kujali mizigo Yangu. Wao ni watu wasiokuwa na akili ya kawaida; watu kama hawa wanaugua kutokana na “utapiamlo” wa ubongo, na wanahitaji kwenda nyumbani wapate “lishe.” Siwahitaji watu wa aina hii. Miongoni mwa watu Wangu, kila mtu atatakiwa kuzingatia kunijua kama wajibu wa lazima unaotakiwa kutekelezwa mpaka mwisho, kama kula, kuvaa, na kulala, mambo ambayo mtu kamwe hawezi kusahau hata kwa muda mfupi, ili kwamba mwishowe kunijua litakuwa jambo la kawaida kama vile kula, jambo ambalo wewe hufanya bila jitihada yoyote, kwa mkono uliozoea. Kuhusu maneno Ninayoyanena, kila neno lazima lichukuliwe kwa uhakika mkubwa na lichukuliwe kikamilifu; hakuwezi kuwa na hatua nusu za uzembe. Yeyote asiyekuwa makini na maneno Yangu ataonekana kama ananipinga Mimi moja kwa moja; mtu yeyote asiyeyala maneno Yangu, au hatafuti kuyajua, ataonekana kama ambaye hanizingatii, na moja kwa moja atafagiliwa nje ya mlango wa nyumba Yangu. Kwa maana, kama Nilivyosema zamani, Ninachotaka sio watu wengi ila wateule wachache. Kati ya watu mia, kama mmoja tu anaweza kunijua kupitia maneno Yangu, basi bila kusita Ningewatupilia mbali wengine wote ili Nizingatie kumpa nuru na mwangaza mmoja huyu. Kutokana na hili unaweza kuona kuwa, si lazima iwe ukweli kwamba idadi kubwa pekee ndio inaweza kunidhihirisha, kuishi kulingana na Mimi. Ninachotaka ni ngano (hata ingawa viini vya mbegu huenda havijajaa) na sio magugu (hata wakati viini vya mbegu vimejaa vya kutosha kutamanika). Na kuhusu wale wasiojali kuhusu kutafuta lakini badala yake kuwa na tabia za kuzembea, wanapaswa kuondoka kwa hiari yao wenyewe; Mimi sitaki kuwaona tena, wasije wakaleta aibu kwa jina Langu. Kuhusu yale Ninayohitaji kutoka kwa watu Wangu, Nitakomea katika maagizo hayo kwa sasa, na Nitasubiri kuweka vikwazo zaidi kulingana na jinsi hali zitakavyobadilika.

Katika siku zilizopita, idadi kubwa ya watu walifikiri kuwa Mimi nilikuwa Mungu Mwenyewe mwenye hekima, kwamba mimi ndiye Nilikuwa Mungu aliyeona ndani kwa kina ya mioyo ya watu; lakini yote yalikuwa maneno ya juu juu tu. Kama mwanadamu angenijua kwa kweli, hangethubutu kufikia uamuzi bila kutafakari, ila angezidi kujaribu kunijua kupitia maneno Yangu. Wakati tu alifika katika hatua ambapo kweli angeona matendo Yangu kweli, ndipo angestahili kusema kwamba Nilikuwa mwenye Hekima, kwamba Mimi nilikuwa wa Ajabu. Ufahamu wenu kunihusu ni mdogo mno. Katika enzi zote, ni watu wangapi wamenihudumia kwa miaka mingapi, na baada ya kuona matendo Yangu, wakaja kujua kwa hakika kitu kunihusu; na basi daima wakawa na moyo wa unyenyekevu Kwangu, na kutothubutu kuwa na nia hata kidogo ya upinzani Kwangu, kwa sababu ya jinsi ilivyo vigumu kutafuta nyayo Zangu. Kama uongozi Wangu ungekosekana miongoni mwa watu hawa, hawangethubutu kutenda bila kwa pupa, na hivyo, baada ya kuishi kwa uzoefu wa miaka mingi, hatimaye walijumlisha sehemu ya ufahamu kunihusu, wakisema kwamba Mimi ni mwenye Hekima, wa Ajabu na Mshauri, kwamba maneno Yangu ni kama upanga wenye makali pande mbili, kwamba matendo Yangu ni makuu, ya kustaajabisha, na kupendeza, kwamba Mimi Nimevikwa uadhama, kwamba hekima Yangu inafika juu kuliko anga, na ufahamu mwingine. Lakini leo mnanijua tu kwa misingi ambayo waliweka, kwa hivyo idadi kubwa kati yenu, kama kasuku, mnayarudia tu maneno waliyosema. Ni kwa sababu tu Mimi huzingatia jinsi njia mnayonijua ni ya juu juu na jinsi “elimu” yako ilivyo duni ndio maana Nimewasamehe kuadibu kwingi. Lakini hata hivyo, idadi kubwa kati yenu bado hawajijui wenyewe, au mnafikiri tayari mshayafikia mapenzi Yangu katika matendo yenu, na kwa sababu hii mmeepuka hukumu. Au mnafikiri kwamba, baada ya kupata mwili, Nimekosa kujua kabisa mwelekeo wa matendo ya mwanadamu, na kwa sababu hii pia mmeepuka kuadibu. Ama mnafikiri kwamba Mungu mnayemwamini hayuko katika maeneo mapana ya ulimwengu, na kwa hivyo mmeweka kumjua Mungu kama shughuli ya kufanya wakati hamna shughuli nyingine badala ya kukuweka katika mioyo yenu kama wajibu ambao lazima utekelezwe, na kutumia imani katika Mungu kama njia ya kuchangamsha wakati ambao labda ungetumiwa kwa kuzembea. Kama Singeonea huruma ukosefu wenu wa sifa za kustahili, mantiki, na ufahamu, basi nyote mngeangamia katika kuadibu Kwangu, kutokuwepo tena. Lakini hadi wakati Kazi Yangu hapa duniani itakapomalizika, Mimi Nitabaki mwenye huruma kwa wanadamu. Hili ni jambo ambalo lazima nyote mlijue na mkome kuyachanganya mazuri na mabaya.

Februari 25, 1992


Maneno ya Mungu kwa Ulimwengu Mzima—Sura ya 6

Kwa masuala ya ndani ya roho, unapaswa kuwa makini kwa utaratibu; kwa maneno Yangu, unapaswa kuwa msikivu kwa makini. Unapaswa kulenga hali ambayo unaona Roho Yangu na nafsi Yangu ya mwili, maneno Yangu na nafsi Yangu ya mwili, kama kitu kimoja kizima kisichogawanyika, na kufanya kuwa binadamu wote wataweza kuniridhisha mbele Yangu. Nimetembea ulimwenguni kwa miguu Yangu, Nikinyoosha macho Yangu juu ya anga yake nzima, na Nimetembea miongoni mwa wanadamu wote, Nikionja ladha tamu, ya asidi, chungu, na kali za uzoefu wa binadamu, lakini mwanadamu hakuwahi kweli kunitambua, wala hakuniona Nikitembea ng’ambo. Kwa sababu Nilikuwa kimya, na Sikutenda matendo yasiyo ya kawaida, kwa sababu ya hili hakuna yeyote aliyeniona kwa kweli. Mambo hayako sasa kama yalivyokuwa wakati mmoja: Naenda kufanya mambo ambayo, tangu mwanzo wa uumbaji, dunia haijawahi kuyaona, Naenda kusema Maneno ambayo, kupitia enzi nyingi, wanadamu hawajawahi kuyasikia, kwa sababu Nauliza kwamba binadamu wote waje kunijua katika mwili. Hizi ndizo hatua kwa usimamizi Wangu, ambazo binadamu hawazijui hata kidogo. Hata Ninapozizungumzia wazi, mwanadamu bado amechanganyikiwa sana kwa akili yake mpaka haiwezekani kumwelezea kila kitu kuzihusu. Kutoka hapa kuna unyenyekevu dhalili wa mwanadamu, sivyo? Hii hasa ndiyo Nataka kurekebisha kwake, sivyo? Hii miaka yote, Sijafanya kazi yoyote kwa mwanadamu; hii miaka yote, hata waliowasiliana moja kwa moja na mwili Wangu hawakusikia sauti iliyotoka moja kwa moja kwa uungu Wangu. Na hivyo haiwezi kuepukika kwamba wanadamu wanakosa ujuzi wao Kwangu, lakini hiki kitu kimoja pekee hakijaathiri upendo wa binadamu Kwangu katika enzi. Sasa, hata hivyo, Nimekufanyia kazi nyingi ya kimiujiza na isiyoeleweka na pia kukwambia maneno mengi. Na bado, hata chini ya hali kama hizi, watu wengi bado wananipinga mbele Yangu. Wacha Nikupe mifano michache:

Kila siku unasali kwa Mungu asiye dhahiri, ukijaribu kufahamu nia Zangu, na kupata kuhisi maisha. Ilihali, mnapokabiliwa na maneno Yangu, mnayaangalia tofauti; Mnayachukua maneno Yangu na Roho Wangu kwa ujumla, ijapo mnamweka kando nafsi Yangu, mkiamini kwamba mtu Niliye hawezi kuyatamka kimsingi maneno yaliyo mfano wa haya, kwamba badala yake ni matokeo ya kupangwa na Roho Wangu. Utajuaje kuhusu hali kama hii? Unayaamini maneno Yangu kwa kadiri fulani, lakini kwa mwili Ninaovaa, kwa kiasi kikubwa au kidogo unayafikiria mawazo yako mwenyewe, unayoyatafakari siku kwa siku, ukisema: “Mbona Anafanya mambo kwa njia hiyo? Inaweza kuwa kwamba hii inatoka kwa Mungu? Haiwezekani! Kwa mtazamo wangu, Yeye ni sawa nami—mtu wa kawaida na wastani,” Tena, unawezaje kuelezea hali kama hii?

Kuhusu niliyoyasema hapo juu, kuna yeyote miongoni mwenu asiye nayo? Yeyote asiyeyamiliki? Ingeonekana kuwa kitu unachoshikilia kama kipande cha mali binafsi, na wakati huu wote umekuwa ukisita kukiachilia. Bado hujakuwa tayari kufuata juhudi amilifu; badala yake unanisubiri Nifanye kazi mwenyewe. Ukweli usemwe, hakuna binadamu hata mmoja ambaye, bila kunitafuta, anakuja kunijua kwa urahisi. Hakika, haya si maneno ya juujuu ambayo Nakuhubiria somo, kwa sababu Naweza kutoa mfano kutoka kwa pembe tofauti kwa kirejeo chako.

Punde tu anapotajwa Petro, kila mtu anajawa na sifa, akikumbushwa mara moja hizi hadithi zote kumhusu Petro—jinsi alikana kumjua Mungu mara tatu na zaidi ya hayo kumhudumia Shetani, na hivyo kumjaribu Mungu, lakini mwishowe alisulubiwa juu chini kwa ajili Yake, na kadhalika. Sasa Naweka umuhimu mkubwa juu ya kukusimulia jinsi Petro alikuja kunijua na pia matokeo yake ya mwisho. Huyu mwanadamu Petro alikuwa wa kimo bora sana, lakini hali yake ilikuwa tofauti na ile ya Paulo. Wazazi wake walinitesa, walikuwa wa mapepo yaliyomilikiwa na Shetani, na kwa sababu hii mtu hawezi kusema kwamba walipitisha njia kwa Petro. Petro alikuwa na busara nyepesi, alipewa akili asili, kupendwa sana kutoka utotoni na wazazi wake; baada ya kukua, hata hivyo, akawa adui zao, kwani daima alitaka kunijua, na hii ilimfanya kuwapuuza wazazi wake. Hii ilikuwa kwa sababu, kwanza kabisa, aliamini kwamba mbingu na dunia na mambo yote yako mikononi mwa Mwenyezi, na kwamba mambo yote mazuri yanatoka kwa Mungu na yanakuja moja kwa moja kutoka Kwake, bila kupitia usindikaji wowote na Shetani. Na mfano usiofaa wa wazazi wake kuwa kama kikwazo, hii ilimwezesha kwa urahisi kutambua upendo na huruma Yangu, na hivyo kuchochea ndani yake hamu kubwa zaidi ya kunitafuta. Alikuwa makini sana sio tu kula na kunywa maneno Yangu, lakini hata zaidi kufahamu nia Zangu, na daima alikuwa na busara na tahadhari katika mawazo yake, kwa hivyo daima alikuwa mwerevu kwa makini ndani ya roho yake, na hivyo aliweza kuniridhisha kwa vyote alivyofanya. Kwa maisha ya kawaida, alikuwa makini kuunganisha katika maisha[a] masomo ya wale walioshindwa katika siku za nyuma ili kujichochea mwenyewe kufanya juhudi kubwa zaidi, akihofia sana kwamba anaweza kuanguka ndani ya nyavu za ushinde. Alikuwa pia makini kupata imani na upendo wa wote ambao kupitia enzi nyingi walikuwa wamempenda Mungu. Kwa njia hii, aliharakisha maendeleo ya ukuaji wake sio tu kwa masuala hasi, lakini hasa kwa masuala chanya, hadi akawa katika uwepo Wangu mwanadamu pekee aliyenijua bora kabisa. Kwa sababu hii, si vigumu kuwazia jinsi alivyoweza kuweka yote aliyokuwa nayo mikononi Mwangu, kukosa kuwa tena bwana wake mwenyewe hata kwa kula, kuvaa, ama mahali aliishi, lakini alifanya kuniridhisha kwa mambo yote msingi ambao alifurahia fadhila Yangu. Mara nyingi Nilimweka chini ya jaribio, ambalo hakika lilimwacha nusu mfu, lakini hata katikati ya haya mamia ya majaribio, hakupoteza imani Kwangu hata mara moja ama kusikitishwa nami. Hata Niliposema nimemtupa kando, hakufa moyo wala kukata tamaa, lakini aliendelea kama kabla akitekeleza kanuni zake ili kunipenda kwa njia ya vitendo. Nilimwambia kwamba, ingawa alinipenda, Sikumsifu ila Ningemtupa katika mikono ya Shetani mwishowe. Katikati ya majaribio haya, ambayo hayakufikia mwili wake lakini yalikuwa majaribio ya njia ya maneno, bado alisali Kwangu: “Ee, Mungu! Miongoni mwa mbingu na dunia na mambo lukuki, kuna mwanadamu yeyote, kiumbe chochote, ama kitu chochote kisicho mikononi Mwako, Mwenyezi? Unapotaka kunionyesha huruma, moyo wangu unafurahishwa sana na huruma Yako; unapotaka kunihukumu, ingawa sifai, nahisi hata zaidi siri ya kushangaza ya matendo Yako, kwa sababu Umejawa na mamlaka na hekima. Ingawa mwili wangu unapitia mateso, roho yangu ina faraja. Ningewezaje kutosifu hekima Yako na matendo Yako? Hata kama nitafa baada ya kuja kukujua, daima nitakuwa tayari. Ee, Mwenyezi! Hakika si kwamba Wewe kweli hutaki kuniruhusu nikuone? Hakika si kwamba sistahili kweli kupokea hukumu Yako? Inaweza labda kuwa kwamba kuna kitu ndani yangu usichotaka kuona?” Katikati ya majaribu ya aina haya, hata kama Petro hakuweza kufahamu nia Zangu kwa usahihi, ni wazi kwamba aliliona kuwa suala la fahari na utukufu binafsi kutumiwa na Mimi (iwe tu kupokea hukumu Yangu ili binadamu waweze kuuona ukuu na ghadhabu Yangu), na hakuwa mwenye huzuni kwa ajili ya kuwekwa chini ya jaribio. Kwa sababu ya uaminifu wake mbele Yangu, na kwa sababu ya baraka Zangu juu yake, amekuwa mfano mwema na mfano wa kuigwa kwa mwanadamu kwa maelfu ya miaka. Je, huui si hasa mfano unaopaswa kufuata? Wakati huu, unapaswa kufikiria sana na kujaribu kutatua mbona Nimepeana ripoti ndefu ya Petro. Hii inapaswa kukutumikia kama kanuni ya maadili.

Hata kama kuna watu wachache sana wanaonijua, Sitatoa, kwa ajili ya hayo, hasira Yangu kwa binadamu, kwa sababu wanadamu wana dosari nyingi mpaka ni vigumu kwao kufikia kiwango ninachowauliza. Na hivyo Nimekuwa na huruma kwa binadamu kwa maelfu ya miaka, hadi wa leo. Lakini Natumai kwamba hamtakuwa tayari sana, kwa sababu ya huruma Yangu, kujishughulikia wenyewe; mnapaswa badala yake, kupitia Petro, kuja kunijua na kunitaka; kutokana na yale aliyofanya mnafaa kuangaziwa zaidi ya jinsi mlikuwa hapo awali na hivyo kufikia maeneo ambayo hayajafikiwa na mwanadamu. Kote ulimwenguni na maeneo yasiyo na kikomo ya anga, kati ya vyote vinavyopatikana mbinguni kama ilvyo duniani, vitu vyote lukuki duniani, na mambo lukuki mbinguni yote yanatoa juhudi zote kwa ajili ya ukamilisho wa kazi Yangu. Hakika hamtamani kubakia tu kama watazamaji walio kando, ambao huendeshwa hapa na pale na nguvu za Shetani? Shetani daima anagugumia maarifa ambayo wanadamu wameshikilia kunihusu mioyoni mwao, na daima, kwa meno na makucha wazi, akishiriki kwa maumivu ya mwisho ya mapambano yake ya kifo. Je, unataka kukamatwa na mipango yake danganyifu wakati huu? Unataka, wakati awamu ya mwisho ya kazi Yangu imekamilika, kukata maisha yako mwenyewe? Hakika bado hunisubiri Nisambaze huruma Yangu mara moja tena? Kutaka kunijua ni jambo muhimu, lakini hupaswi pia kupuuza kuwa makini kwa mazoezi halisi. Nafichua ufahamu kwako moja kwa moja kwa maneno Yangu, kwa matumaini kwamba utaweza kuukubali mwongozo Wangu, na kukoma kuyafikiria matarajio ama miundo yako mwenyewe.

Februari 27, 1992

Tanbihi:

a. Nakala ya awali imeacha “katika maisha yake mwenyewe.”


Maneno ya Mungu kwa Ulimwengu Mzima—Sura ya 8

Ufunuo Wangu unapofika upeo wake, na hukumu Yangu inapomalizika, utakuwa wakati ambapo watu Wangu wote wanafichuliwa na kufanywa wakamilifu. Ninasafiri kila pembe ya ulimwengu dunia katika hali ya kutafuta wale wanaolingana na nia Yangu na wanastahili kwa matumizi Yangu. Nani anaweza kusimama na kushirikiana na Mimi? Upendo wa mwanadamu Kwangu ni mdogo mno na imani yake Kwangu ni ndogo ajabu. Kama sehemu kubwa ya maneno Yangu haingeelekezwa kwa udhaifu wa mwanadamu, angejigamba na kutia mambo chumvi, na angehubiri na kubuni nadharia zenye kuvutia, kana kwamba ni mwenye maarifa yote na anayejua yote kuhusu mambo ya ulimwengu. Kati ya wale waliokuwa “waaminifu” Kwangu hapo awali, na wale “wanaosimama imara” leo Yangu, ni nani anayethubutu kuongea kwa kujigamba? Nani asiyefurahia matarajio yake mwenyewe kisiri? Wakati Sikufichua waziwazi, mwanadamu hakuwa na mahali pa kujificha na aliteswa na aibu. Ingekuwa mbaya zaidi kiasi gani Ningezungumza kupitia mbinu nyingine? Wanadamu wangekuwa na hisia hata kubwa zaidi za kuwa wadeni, wangeamini kwamba hakuna kitu ambacho kingeweza kuwatibu, na wote wangefungwa vizuri na kutokuwa na hisia kwao. Mwanadamu anapopoteza matumaini, saluti ya ufalme husikika rasmi, ambayo ni “wakati ambapo Roho aliyeongezwa nguvu mara saba Huanza kufanya kazi,” kama ilivyosemwa na mwanadamu, kwa maneno mengine, wakati maisha ya ufalme huanza kwa urasmi duniani, yaani, wakati uungu Wangu huja kufanya kazi moja kwa moja (bila kufikiriwa na ubongo). Watu wote wanakuwa na shughuli nyingi kama nyuki; inaonekana ni kana kwamba wamefufuliwa, kana kwamba wameamshwa kutoka ndotoni, na punde wanapoamka, wanapigwa na butwaa kwa kujikuta katika hali kama hizo. Katika siku za awali, Nilisema mengi kuhusu ujenzi wa kanisa, Nilifichua siri nyingi, na wakati ujenzi wa kanisa ulifika kilele chake, ulifika kikomo cha ghafla. Hata hivyo, ujenzi wa ufalme ni tofauti. Wakati vita katika ulimwengu wa kiroho vinapofika hatua yake ya mwisho tu ndipo Nianzapo upya duniani. Yaani, ni wakati tu mwanadamu anapokaribia kurudi nyuma ndipo Ninaanza rasmi na kuinua kazi Yangu mpya. Tofauti kati ya ujenzi wa ufalme na ujenzi wa kanisa ni kwamba, katika ujenzi wa kanisa, Nilifanya kazi katika ubinadamu ulioongozwa na uungu. Nilishughulika moja kwa moja na asili ya zamani ya mwanadamu, Nilifichua nafsi mbaya ya mwanadamu moja kwa moja, na kuweka wazi kiini cha mwanadamu. Kwa sababu hii, mwanadamu alikuja kujijua mwenyewe kwa msingi huu, na hivyo waliridhishwa moyoni mwao na katika neno. Katika ujenzi wa ufalme, Natenda moja kwa moja katika hali ya uungu Wangu, na kuruhusu watu wote kujua kile Nilicho nacho na Nilicho kwa msingi wa maarifa ya maneno Yangu, hatimaye kuwaruhusu kutimiza ufahamu kunihusu Mimi kama mwili halisi. Hivyo hukamilisha ufuatiliaji wote wa binadamu wa Mungu asiye dhahiri, na hivyo basi huacha kushikilia nafasi ndani ya nyoyo zao ya Mungu aliye mbinguni; yaani, Ninamruhusu mwanadamu ajue matendo Ninayotenda Nikiwa mwenye mwili, na hivyo nitahitimisha wakati Wangu duniani.

Ujenzi wa ufalme unalenga ulimwengu wa kiroho moja kwa moja. Kwa maneno mengine, vita vya ulimwengu wa kiroho vimewekwa wazi moja kwa moja miongoni mwa watu Wangu wote, na kutoka kwa hii inaweza kuonekana kwamba watu wote daima wamo vitani, sio tu katika kanisa, lakini hata zaidi katika Enzi ya Ufalme, na kwamba hata ingawa mwanadamu yuko katika mwili, ulimwengu wa kiroho unafichuliwa moja kwa moja, na mwanadamu anajihusisha na maisha ya ulimwengu wa kiroho. Hivyo, mnapoanza kuwa waaminifu, lazima mjiandae vizuri kwa ajili ya sehemu inayofuata ya kazi Yangu. Mnapaswa kutoa moyo wenu wote, na ni kwa kufanya hivi tu ndio mnaweza kukidhi moyo Wangu. Sijali kuhusu chochote ambacho mwanadamu alifanya hapo awali katika kanisa; leo, ni katika ufalme. Katika mpango Wangu, Shetani amewahi kushindana na kila hatua, na, kama foili[a] ya hekima Yangu, amejaribu siku zote kutafuta njia na namna za kuvuruga mpango Wangu wa awali. Lakini Ningeweza kushindwa na njama zake danganyifu? Vyote mbinguni na duniani vinanitumikia—njama danganyifu za Shetani zingeweza kuwa tofauti? Huku ndiko hasa kukutana kwa hekima Yangu, ndiyo hasa yaliyo ya ajabu kuhusu matendo Yangu, na ni kanuni ya utendaji wa mpango Wangu mzima wa usimamizi. Katika enzi ya ujenzi wa ufalme, bado Mimi siepuki njama danganyifu za Shetani, ila Naendelea kufanya kazi ambayo lazima Nifanye. Kati ya ulimwengu na vitu vyote, Nimechagua matendo ya Shetani kama foili Yangu. Je, hii si hekima Yangu? Je, si haya ndiyo hasa yaliyo ya ajabu kuhusu kazi Yangu? Wakati wa kuingia katika Enzi ya Ufalme, mabadiliko makubwa mno hutokea katika vitu vyote mbinguni na duniani, na wao husherehekea na kufurahia. Je, nyinyi mna tofauti yoyote? Ni nani asiyejisikia utamu kama asali katika moyo wake? Ni nani asiyebubujikwa na furaha katika moyo wake? Ni nani asiyecheza kwa furaha? Ni nani asiyesema maneno ya sifa?

Katika yote Niliyonena na kusema kuhusu hapo juu, je, mnafahamu malengo na asili ya matamko Yangu, au la? Kama Singeuliza swali hili, watu wengi wangeamini kuwa Ninabubujikwa na maneno tu, na hawangeweza kutambua chanzo cha maneno Yangu. Mkiyatafakari kwa makini, mtajua umuhimu wa maneno Yangu. Ungefanya vyema kuyasoma kwa karibu: Ni yapi yasiyo ya faida kwako? Ni yapi yasiyo kwa ajili ya ukuaji wa maisha yako? Ni yapi yasiyozungumzia hali halisi ya ulimwengu wa kiroho? Watu wengi sana wanaamini kwamba hakuna maana katika maneno Yangu, ya kuwa hayana maelezo na tafsiri yoyote. Je, maneno Yangu kweli ni ya dhahania na yasiyoeleweka sana? Je, mnatii maneno Yangu kwa kweli? Je, mnayakubali maneno Yangu kwa kweli? Je, hamyachukulii kama kidude cha watoto kuchezea? Je, huyatumii kama mavazi ya kuficha sura yako mbaya? Katika dunia hii kubwa, ni nani amechunguzwa na Mimi binafsi? Ni nani ameyasikia maneno ya Roho Wangu mwenyewe? Watu wengi sana hututusa na kutafuta gizani; wengi sana huomba wakiwa kwenye shida; wengi sana, wakiwa na njaa na baridi, wengi sana wamefungwa na Shetani, ilhali wengi sana hawajui pa kugeukia, wengi sana hunisaliti wakiwa katika furaha, wengi sana hawana shukrani, na wengi sana ni waaminifu kwa njama danganyifu za Shetani. Nani kati yenu ni Ayubu? Nani ni Petro? Kwa nini Nimetaja mara kwa mara jina la Ayubu? Na mbona Nimemtaja Petro mara nyingi? Je, mmewahi kufahamu matumaini Yangu kwenu? Mnapaswa kuchukua muda zaidi kuwaza mambo ya aina hii.

Petro alikuwa mwaminifu Kwangu kwa miaka mingi, lakini hakunung’unika wala kuwa na moyo wa kulalamika kamwe, na hata Ayubu hakuwa sawa na yeye. Katika enzi zote, watakatifu wote, pia, hawajamfikia hata kidogo. Yeye hakufuatilia kunijua Mimi tu, lakini pia alipata kunijua wakati ambapo Shetani alikuwa anatekeleza njama zake danganyifu. Hii ilisababisha miaka mingi ya huduma iliyoupendeza moyo Wangu, na kwa sababu hii Shetani hakumnyonya kamwe. Petro alitumia imani ya Ayubu, ilhali yeye pia alifahamu wazi upungufu wake. Ingawa Ayubu alikuwa na imani kubwa, alikosa ufahamu wa masuala katika ulimwengu wa kiroho, na hivyo alisema maneno mengi ambayo hayakulingana na hali halisi; hii inaonyesha kwamba ufahamu wake bado haukuwa wa kina, na haukuwa na uwezo wa kufanywa kuwa mkamilifu. Na hivyo, Petro daima alitazamia kupata hisia ya roho, na daima alilenga kuchunguza mienendo ya ulimwengu wa kiroho. Kwa sababu hiyo, hakuweza tu kuhakikisha jambo fulani la matakwa Yangu, bali pia alielewa kidogo njama za udanganyifu za Shetani, na hivyo ufahamu wake kuhusu Mimi ulikuwa mkubwa zaidi kuliko mwingine wowote katika enzi zote.

Kutokana na matukio ya Petro si vigumu kuona kwamba mtu akitaka kunijua, lazima awe makini kwa kuzingatia kwa uangalifu katika roho. Sikuombi kwamba utoe kiasi kikubwa Kwangu kwa nje; hili ni la umuhimu wa ziada. Iwapo hunijui, basi imani, upendo na uaminifu wote unaozungumzia ni ndoto tu, ni upuuzi, na wewe hakika utakuwa mtu ambaye ana majivuno makubwa mbele Zangu lakini hajijui mwenyewe, na hivyo wewe utanaswa tena na Shetani na hutaweza kujinasua; utakuwa mwana wa kuteseka milele, na utakuwa mlengwa wa maangamizi. Lakini kama wewe huna hisia na hujali kuhusu maneno Yangu, basi bila shaka unanipinga Mimi. Huu ni ukweli, na ingekuwa vyema utazame kupitia lango la ulimwengu wa kiroho uone roho nyingi na tofautitofauti zilizoadibiwa na Mimi. Ni wapi kati yao hawakukaa tu na hawakujali, na hawakuyakubali maneno Yangu? Ni wapi kati yao hawakuwa na shaka kwa maneno Yangu? Ni yupi kati yao hakujaribu kutafuta makosa katika maneno Yangu? Ni wapi kati yao hawakuyatumia maneno Yangu kama silaha ya kujikinga ambayo nikutumiwa kujilinda wenyewe? Wao hawakutafuta kunijua kwa njia ya maneno Yangu, lakini waliyatumia kama vitu vya kuchezea tu. Katika hili, je, si wao walinipinga moja kwa moja? Nani ni maneno Yangu? Nani ni Roho Wangu? Mara nyingi Mimi nimeyanena maneno haya kwenu, lakini maono yenu yamewahi kuwa ya kiwango cha juu na yenye uwazi? Matukio yenu yamewahi kuwa ya kweli? Nawakumbusha mara nyingine: Iwapo hamyajui maneno Yangu, hamyakubali, na hamyaweki katika matendo, basi bila shaka mtaadibiwa na Mimi! Nyinyi kwa hakika mtakuwa waathirika wa Shetani!

Februari 29, 1992

Tanbihi:

a. Mtu/kitu kinachodhihirisha uzuri/ubora wa kingine kwa kuvilinganisha.


Maneno ya Mungu kwa Ulimwengu Mzima—Sura ya 10

Enzi ya Ufalme ni, hata hivyo, tofauti na nyakati za kale. Haihusu jinsi ambavyo binadamu hutenda; badala yake, Nimeshuka duniani ili Nitekeleze kazi Yangu binafsi, jambo ambalo wanadamu hawawezi kuelewa wala kufanikisha. Kwa miaka mingi sana, tangu kuumbwa kwa ulimwengu, kazi imekuwa tu kuhusu kujenga kanisa, lakini hakuna mtu anayesikia kamwe kuhusu kujenga ufalme. Japokuwa Nazungumza kuhusu haya kwa kinywa Changu mwenyewe, yupo yeyote anayejua asili yake? Wakati mmoja Nilishuka kwenye ulimwengu wa binadamu Nikapitia na Nikaangalia kwa makini mateso yao lakini nilifanya hivyo bila ya kutimiza lengo la kupata mwili Kwangu. Punde ujenzi wa ufalme ulipoanza, Mimi nikiwa mwili nilianza rasmi kutekeleza huduma Yangu; yaani, Mfalme wa ufalme rasmi Alichukua ukuu wa mamlaka Yake makuu. Kutokana na hili ni dhahiri kwamba kushuka kwa ufalme katika ulimwengu wa binadamu—mbali na kuwa tu onyesho halisi—ni moja ya ukweli halisi; hiki ni kipengele kimojawapo cha maana ya “ukweli wa kutenda.” Wanadamu hawajawahi kuona hata mojawapo ya matendo Yangu, wala hawajawahi kusikia hata mojawapo ya matamshi Yangu. Hata kama angekuwa ameona, yeye angegundua nini? Na kama angenisikia Nikiongea, yeye angeelewa nini? Kotekote katika ulimwengu, binadamu wote hukaa chini ya upendo Wangu, huruma Yangu, lakini pia binadamu wote hukaa chini ya hukumu Yangu, na vivyo hivyo chini ya majaribio Yangu. Nimekuwa mwenye huruma na upendo kwa wanadamu, hata wakati watu wote walikuwa wamepotoshwa kwa kiwango fulani; Nimegawa kuadibu kwa wanadamu, hata wakati watu wote walinyenyekea mbele ya kiti Changu cha enzi. Lakini, yupo binadamu yeyote ambaye hayuko katikati ya mateso na usafishaji Niliotuma? Ni watu wangapi wanapapasa kwenye giza kutafuta mwangaza, ni wangapi wanajitahidi kwa uchungu kupitia kwa majaribio yao? Ayubu alikuwa na imani, na hata hivyo, kwa hayo yote, hakuwa anajitafutia njia yake mwenyewe? Ingawa ninyi watu Wangu mnaweza kusimama imara katika majaribio, kunaye yeyote ambaye, bila kuongea kwa sauti, anaamini katika moyo wake? Je, si anaona ni afadhali kuongea kuhusu imani yake ilhali anaishuku moyoni mwake? Hakuna binadamu ambao wamesimama imara katika majaribio, ambao wanatoa utiifu wa kweli katika majaribio. Kama Singefunika uso Wangu ili kuepuka kuangalia dunia hii, jamii nzima ya binadamu ingeporomoka chini ya macho Yangu ya kuchoma, kwa maana Siulizi chochote kutoka kwa binadamu.

Wakati saluti kwa ufalme inapolia—ambao pia ni wakati sauti saba za radi zinanguruma—sauti hii inatetemesha mbingu na dunia, inatetemesha mbingu na kusababisha mishipa ya moyo wa kila binadamu kutetemeka. Wimbo wa taifa kwa ufalme unainuka kwa shangwe katika taifa la joka kuu jekundu, kuthibitisha kwamba Nimeliangamiza taifa la joka kuu jekundu na kisha kuanzisha ufalme Wangu. Hata la muhimu zaidi, ufalme Wangu unaanzishwa duniani. Kwa wakati huu, Ninaanza kutuma malaika Wangu kwa kila moja ya mataifa ya ulimwengu ili waweze kuwachunga wana Wangu, watu Wangu; hili pia ni kukidhi mahitaji ya hatua ya pili ya kazi Yangu. Lakini Mimi binafsi Naenda mahali ambapo joka kuu jekundu limelala likiwa limejizongomeza, Nipigane nalo. Na wakati binadamu wote wanapata kunijua Mimi kutoka ndani ya mwili, na kuweza kuyaona matendo Yangu kutoka ndani ya mwili, wakati huo makazi ya joka kuu jekundu yatageuzwa kuwa jivu na kutoweka yasipatikane tena. Kama watu wa ufalme Wangu, kwa kuwa unalichukia joka kuu jekundu katika mifupa yako, ni lazima uuridhishe moyo Wangu kwa matendo yako na kwa njia hii uweze kuleta aibu juu ya joka. Je, unahisi kwamba joka kuu jekundu ni lenye chuki? Je, unahisi kweli kwamba yeye ndiye adui wa Mfalme wa ufalme? Je, una imani kwa kweli kwamba unaweza kuwa na ushuhuda wa ajabu Kwangu? Je, una imani kwa kweli ya kumshinda joka kuu jekundu? Haya ndiyo Ninayotaka kutoka kwako. Yote Ninayohitaji kutoka kwako ni kwamba uweze kufika mpaka hatua hii; je, utaweza kufanya hili? Je, una imani kwamba unaweza kufikia hili? Binadamu ana uwezo wa kufanya nini? Si ni afadhali Nifanye hivyo Mwenyewe? Mbona Ninasema kwamba Mimi binafsi Nateremka mahali ambapo vita hujiunga? Ninachotaka ni imani yako, sio matendo yako. Wanadamu hawana uwezo wa kupokea maneno Yangu kwa njia ya moja kwa moja, lakini wanachungulia tu kutoka kando. Na wewe umefikia lengo kwa njia hii? Je, umekuja kunijua Mimi kwa njia hii? Kusema ukweli, kati ya wanadamu walio duniani, hakuna hata mmoja anayeweza kunitazama usoni moja kwa moja, hakuna hata mmoja anayeweza kupokea maana safi na isiyoghoshiwa ya maneno Yangu. Na kwa hivyo Nimeanzisha mradi ambao haujawahi kutokea duniani, ili kufikia lengo Langu na kuweka taswira ya kweli ya nafsi Yangu katika mioyo ya watu, na kwa njia hii kuhitimisha kipindi ambacho mawazo yana nguvu juu ya wanadamu.

Leo hii, Sishuki tu juu ya taifa la joka kuu jekundu, Mimi pia Nageuza uso Wangu kuelekea ulimwengu mzima, mpaka kila kitu cha mbingu kinatetemeka. Kunayo sehemu hata moja isiyopitia hukumu Yangu? Kunayo sehemu isiyo chini ya mateso Ninayovurumisha kuelekea chini? Kila Ninapoenda Nimesambaza “mbegu za maafa” ya kila aina. Hii ni mojawapo ya njia ambazo Nafanya kazi, na bila shaka ni kitendo cha ukombozi kwa ajili ya mwanadamu, na kile Ninachompa bado ni aina ya upendo. Nataka kufanya hata watu zaidi wapate kunijua Mimi, waweze kuniona Mimi, na kwa njia hii wapate kumcha Mungu ambaye wao hawajamwona kwa miaka mingi sana lakini ambaye, leo hii, ni halisi. Ni kwa sababu gani Niliumba dunia? Kwa sababu gani, wakati mwanadamu alipogeuka na kuwa mpotovu, Sikumwangamiza kabisa? Kwa sababu gani jamii ya wanadamu inaishi chini ya mateso? Ni kwa sababu gani Mimi Mwenyewe Niliuvaa mwili? Wakati Mimi Natekeleza kazi Yangu, ubinadamu haujui tu ladha ya uchungu pekee bali pia ya utamu. Kati ya watu wa dunia, ni nani asiyeishi ndani ya neema Yangu? Je, kama Sikuwapa wanadamu baraka za kimwili, nani angeweza kufurahia utoshelevu katika ulimwengu? Hakika, kuwaruhusu kuchukua nafasi kama watu Wangu si baraka pekee Niliyowapa, sivyo? Na kama msingekuwa watu Wangu na badala yake muwe watendaji-huduma, hamngekuwa mnaishi ndani ya baraka Zangu? Hakuna hata mmoja kati yenu anayeweza kuelewa asili ya maneno Yangu. Binadamu—mbali na kuthamini vyeo ambavyo Nimeweka juu yao, wengi wao, kwa sababu ya jina “watendaji-huduma,” wanaweka chuki katika nyoyo zao, na wengi sana, kwa sababu ya jina “watu Wangu,” huzalisha upendo Kwangu katika nyoyo zao. Hakuna anayepaswa kujaribu kunidanganya; macho Yangu huona kila kitu! Ni nani kati yenu hupokea kwa hiari, ni nani kati yenu hunipa utiifu kamilifu? Kama saluti kwa ufalme haingelia, je ungeweza kutii mpaka mwisho? Kile ambacho mwanadamu ana uwezo wa kufanya, kufikiria, anaweza kwenda umbali gani—haya yote Nimeyaamua kabla tangu kitambo.

Idadi kubwa ya watu hukubali moto Wangu katika mwanga wa uso Wangu. Idadi kubwa ya watu, wakitiwa moyo na kutumainisha Kwangu, hujiamsha wenyewe kusonga mbele katika ukimbizaji. Wakati majeshi ya Shetani hushambulia watu Wangu, Mimi Niko pale kuwakinga dhidi yao; wakati mipango ya Shetani inaleta madhara katika maisha ya watu Wangu, Nampiga akimbie kwa kujiuzulu, na asiweze kurudi tena. Duniani, kila aina ya pepo wanazungukazunguka bila mwisho wakitafuta mahali pa kupumzika, na bila kukoma wanatafuta maiti za wanadamu zinazoweza kuliwa. Watu Wangu! Lazima mbaki ndani ya utunzaji na ulinzi Wangu. Kamwe msiwahi kuishi katika hali ya upotovu! Msiwahi tenda mambo kiholela! Badala yake, salimisha uaminifu wako katika nyumba Yangu, na ni kwa uaminifu tu ndio unaweza kushinda hila za Shetani. Katika hali yoyote usiishi kama ilivyokuwa katika siku za awali, kufanya jambo moja mbele Yangu na jingine nyuma Yangu—ukifanya hivyo umeshapita kiwango cha kukombolewa. Hakika Nimetamka zaidi ya kiasi cha kutosha maneno ya aina hii, sivyo? Ni kwa sababu asili ya mwanadamu ya zamani hairekebiki ndiyo maana Nimemkumbusha tena na tena. Usichoke! Haya yote Niyasemayo ni kwa mujibu wa kuhakikisha hatima yako! Kile Shetani anahitaji kwa hakika ni uchafu na pahali pabaya; na kadri unavyokosa kuokoleka kabisa, na kadri unavyokuwa mpotovu, ukikataa kujiwasilisha kwa hali ya kujizuia, ndivyo roho wachafu watakavyotumia nafasi yoyote ya kupenyeza. Mara unapowasili katika hii nafasi, uaminifu wako utakuwa kelele tupu, bila uhalisi wowote, na azimio lako litaliwa na pepo wachafu, kugeuzwa kuwa uasi au hila za Shetani, na kutumiwa kuzuia kazi Yangu. Kuanzia hapo, unaweza kupigwa na Mimi wakati wowote. Hakuna anayeelewa uzito wa hali hii; watu wote hupuuza tu yale wanayosikia na hawachukui tahadhari kwa vyovyote. Sikumbuki kile kilichofanywa katika siku za nyuma. Je, bado unasubiri Niwe mpole kwako Nisahau kwa mara nyingine tena? Ingawa ubinadamu umenipinga Mimi, Sitashikilia lolote dhidi yake, kwa maana kimo cha mwanadamu ni kidogo mno, na kwa hiyo Sihitaji makubwa kwake. Yote Ninayotaka ni kwamba yeye asijitumie mwenyewe kwa ubadhirifu, na ajiwasilishe kwa kujizuia. Hakika si zaidi ya uwezo wako kufikia sharti hili moja? Wengi wa watu wanasubiri Nifichue mafumbo zaidi ili walishe macho yao. Ilhali, iwapo utakuja kuelewa siri zote za mbinguni, je, ni nini utakalofanya na hayo maarifa? Je, yataweza kuongeza upendo wako Kwangu? Je, yatachochea upendo wako Kwangu? Mimi Simdharau mwanadamu, wala kukata kauli kwa wepesi juu yake. Kama hizi hazingekuwa hali halisi za mwanadamu, Mimi kamwe Singewahi kamwe kuwavisha watu taji na vitambulisho hivi kwa kawaida. Fikiria kuhusu siku za nyuma: Kumekuwepo na nyakati zozote ambazo Nimewahi kuwakashifu nyinyi? Nyakati zozote ambazo Niliwadharau nyinyi? Nyakati zozote ambazo Nimekutazama bila kuzingatia hali zako halisi? Nyakati zozote ambazo Nilichosema kilishindwa kujaza moyo wako na kinywa chako na kusadiki? Nyakati zozote ambazo Nimenena bila ya kuwa na sauti ya undani ndani yenu? Ni nani kati yenu ambaye amesoma maneno Yangu bila hofu na kutetemeka, akiwa na hofu sana kwamba Nitampiga na kumwingiza kuzimu? Ni nani asiyeweza kuvumilia majaribio ndani ya maneno Yangu? Ndani ya maneno Yangu kuna mamlaka, lakini haya si ya kupitisha hukumu ya kawaida juu ya mtu; Badala yake, kwa kujali hali halisi za mwanadamu, daima Namwonyesha mwanadamu maana iliyopo katika maneno Yangu. Kwa kweli, yupo aliye na uwezo wa kutambua nguvu za kudura katika maneno Yangu? Yupo ambaye anaweza kupokea ndani ya nafsi yake dhahabu safi zaidi ambayo maneno Yangu yanaundwa nayo? Nimezungumza maneno mangapi, lakini kuna yeyote ambaye amewahi kuyathamini?

Machi 3, 1992


Wimbo wa Ufalme

Umati wa watu Wangu unanishangilia, umati wa watu Wangu unanisifu; midomo isiyohesabika inalitaja jina la Mungu mmoja wa kweli, watu wasiohesabika wanayainua macho yao, wakiangalia mbali ili kuvitazama vitendo Vyangu. Ufalme unashuka juu ya dunia ya mwanadamu, nafsi Yangu ni yenye fahari na utele. Nani asingesherehekea kwa ajili ya hili? Ni nani asingecheza kwa furaha? Ee Sayuni! Inua bendera yako ya ushindi unisherehekee! Imba wimbo wako wa ushindi ili ulitangaze jina Langu takatifu! Viumbe wote hadi miisho ya dunia! Harakisheni kujitakasa ili muweze kufanywa kuwa sadaka Kwangu! Thurea ya nyota juu! Rudini kwenye maeneo yenu upesi ili muonyeshe nguvu Yangu kubwa katika anga! Ninalitoa sikio Langu kusikiliza kwa makini sauti za watu Wangu duniani, wanaomimina upendo na uchaji wao usio na mwisho kwa ajili Yangu kwa nyimbo! Katika siku hii, uumbaji wote unapotiwa nguvu tena, Ninashuka katika dunia ya mwanadamu. Katika wakati huu hasa, maua yanachanua kwa wingi, ndege wote wanaimba kwa sauti moja, vitu vyote vinajawa na furaha tele! Katikati ya saluti za mizinga ya ufalme, ufalme wa Shetani unaanguka, ukiangamizwa katika mngurumo wa wimbo wa ufalme, usiinuke tena kamwe!

Nani duniani anathubutu kuinuka na kupinga? Ninaposhuka duniani Ninaleta moto, Ninaleta ghadhabu, Ninaleta majanga yote. Falme za dunia sasa ni ufalme Wangu! Juu angani, mawingu yanagaagaa na kujongea kama mawimbi; chini ya anga, maziwa na mito inasonga mbele kwa mawimbi na kutoa muziki unaogusa sana. Wanyama wanaopumzika wanaibuka kutoka kwenye matundu yao, na watu Wangu wasiohesabika wanaamshwa na Mimi kutoka usingizini mwao. Siku ambayo watu Wangu wasiohesabika wameingojea hatimaye imefika! Wananitolea nyimbo nzuri kabisa!

Katika wakati huu mzuri, katika wakati huu wa kusisimua,

sifa zinasikika kila mahali, juu mbinguni na chini duniani. Nani asingesisimka kwa ajili ya hili?

Ni moyo wa nani usingechangamka? Ni nani asingelia kwa sababu ya tukio hili?

Anga si anga ya zamani, sasa ni anga ya ufalme.

Dunia si dunia ya awali, sasa ni nchi takatifu.

Baada ya mvua kubwa kupita, ulimwengu mchafu wa kale unafanywa upya kabisa.

Milima inabadilika … maji yanabadilika …

watu pia wanabadilika … vitu vyote vinabadilika….

Aa, milima iliyo mitulivu! Inukeni na mnichezee!

Aa, maji yaliyotuama! Endeleeni kutiririka!

Ninyi mnaoota ndoto! Jiinueni na mfuatilie!

Nimekuja … Mimi ni Mfalme….

Wote watauona kwa macho yao wenyewe uso Wangu, wataisikia sauti Yangu kwa masikio yao wenyewe,

watapitia wao wenyewe maisha ya ufalme….

Matamu sana… mazuri sana….

Yasiyosahaulika … yasiyoweza kusahaulika….



Katika mwako wa ghadhabu Yangu, joka kubwa jekundu linapambana;

katika hukumu Yangu adhimu, pepo wanaonyesha sura zao za kweli;

kwa maneno Yangu makali, watu wote wanaona aibu sana, na hawana popote pa kujificha.

Wanakumbuka zamani, jinsi walivyonidhihaki na kunikejeli,

jinsi hakukuwahi kuwa na wakati ambapo hawakujiringa, hakukuwa kamwe na wakati ambapo hawakuasi dhidi Yangu.

Lakini leo, ni nani asiyelia? Ni nani asiyejishutumu?

Ulimwengu dunia wote umejawa na kilio …

umejaa sauti za kushangilia … umejaa sauti za vicheko….

Raha isiyofananishwa … raha isiyo na kifani….



Mvua ya rasharasha inatarakanya … theluji nzito inapepesuka….

Ndani ya watu, huzuni na furaha zinachanganyika … baadhi wakicheka …

baadhi wakilia … na baadhi wakishangilia….

Kana kwamba watu wote wamesahau … ikiwa haya ni majira ya kuchipua yaliyojaa mvua na mawingu,

majira ya joto yenye maua yanayochanua, majira ya kupukutika kwa majani yenye mavuno mengi,

au majira ya baridi yaliyo baridi kama barafu na jalidi, hakuna anayejua….

Angani mawingu yanaenda pepe, duniani bahari zinavurugwa.

Wana Wangu wasiohesabika wanapunga mikono yao … watu Wangu wasiohesabika wanasogeza miguu yao wakicheza….

Malaika wanafanya kazi … malaika wanachunga….

Watu wote duniani wanashughulika, na vitu vyote duniani vinazidishwa.


Maneno ya Mungu kwa Ulimwengu Mzima—Sura ya 12

Wakati umeme unatoka Mashariki—ambao pia ni wakati hasa Naanza kutamka maneno Yangu—umeme unapotoka, mbingu yote inaangazwa, na mabadiliko yanatokea kwenye nyota zote. Wanadamu wote wanakuwa kana kwamba wamepangwa vizuri. Chini ya mng’aro wa mwale huu wa mwangaza kutoka Mashariki, wanadamu wote wanafichuliwa katika maumbo yao ya asili, macho yao yaking’aa, wakikosa uhakika wa kile wanachopaswa kufanya, na sembuse jinsi ya kuficha sifa zao mbaya. Wao pia ni kama wanyama wanaoitoroka mwangaza Wangu na kukimbilia kwenye mapango ya milima—lakini hakuna hata mmoja kati yao anayeweza kufichwa kutoka ndani ya mwanga Wangu. Wanadamu wote wanastaajabu, wote wanangoja, wote wanatazama; pamoja na ujio wa nuru Yangu, wote hufurahia siku waliyozaliwa, na vivyo hivyo wote wanailaani siku waliyozaliwa. Hisia zinazopingana haziwezi kuelezeka; machozi ya kujiadhibu huunda mito, na yanabebwa mbali juu ya mvo unaofagia, kwenda mara moja yasionekane tena. Kwa mara nyingine, siku Yangu inakaribia jamii ya binadamu, mara nyingine ikiamsha jamii ya binadamu, ikiwapa binadamu hatua ya kutengeneza mwanzo mpya. Moyo Wangu unapiga na, kufuatia mdundo wa mpigo wa moyo Wangu, milima inaruka kwa furaha, maji yanacheza kwa furaha, na mawimbi, kwa wakati ufaao, yanagonga juu ya mawe ya mwamba. Ni vigumu kuonyesha kile kilicho ndani ya moyo Wangu. Nataka vitu vyote visivyo safi vichomeke na kuwa majivu Nikitazama, Nataka wana wote wa kutotii wapotee kutoka mbele ya macho Yangu, wasikawie tena katika kuwepo. Sijatengeneza mwanzo mpya katika makao ya joka kubwa jekundu pekee, Nimeanza pia kazi mpya katika ulimwengu. Hivi karibuni falme za dunia zitakuwa ufalme Wangu; hivi karibuni falme za dunia zitakoma kuwepo milele kwa sababu ya ufalme Wangu, kwa sababu Nimetimiza ushindi tayari, kwa sababu Nimerejea kwa ushindi. Joka kubwa jekundu limetumia njia zote za kuweza kufikiriwa ili kuvuruga mpango Wangu, likitumaini kufuta kazi Yangu duniani, lakini Naweza kukata tamaa kwa sababu ya mbinu zake za udanganyifu? Naweza kutishwa hadi kukosa kujiamini na vitisho vyake? Hakujawahi kuwa na kiumbe hata mmoja mbinguni ama duniani ambaye Simshiki katika kiganja cha mkono Wangu; ni kiwango gani zaidi ambacho huu ni ukweli kuhusu joka kuu jekundu, chombo hiki kinachotumika kama foili[a] Kwangu? Je, pia si kitu cha kutawaliwa na mikono Yangu?

Wakati wa kupata mwili Kwangu katika dunia ya binadamu, binadamu alifika pasipo kujua katika siku hii kwa usaidizi wa uongozi wa mkono Wangu, pasipo kujua akaja kunifahamu. Lakini, kuhusu jinsi ya kutembea katika njia iliyo mbele, hakuna aliye na fununu, hakuna anayejua, na bado hakuna aliye na kidokezo juu ya mwelekeo ambao hiyo njia itampeleka. Ni kwa Mwenyezi kumuangalia pekee ndipo yeyote ataweza kutembea njia hiyo hadi mwisho; akiongozwa tu na umeme kutoka Mashariki ndipo yeyote ataweza kuvuka kizingiti kinachoelekea katika ufalme Wangu. Miongoni mwa wanadamu, hakujawahi kuwa na yeyote ambaye ameuona uso Wangu, ambaye ameona umeme katika Mashariki; sembuse yule ambaye amesikia sauti inayotoka kwa kiti Changu cha enzi? Kwa hakika, tangu siku za kale, hakuna mwanadamu hata mmoja ambaye amekutana moja kwa moja na nafsi Yangu; ni leo tu, wakati Nimekuja ulimwenguni, watu wana nafasi ya kuniona. Lakini hata sasa, wanadamu bado hawanifahamu, jinsi wanavyouangalia uso Wangu na kuisikia tu sauti Yangu, lakini bila kuelewa Ninachomaanisha. Wanadamu wote wako hivi. Ukiwa mmoja wa watu Wangu, je huhisi fahari ya kina unapoona uso Wangu? Na, je, huhisi aibu kwa sababu hunifahamu? Natembea kati ya wanadamu, na Naishi kati ya wanadamu, kwa kuwa Nimekuwa mwili na Nimekuja katika ulimwengu wa binadamu. Lengo Langu sio tu kuwawezesha binadamu kuutazamia mwili Wangu; cha muhimu zaidi, ni kuwawezesha binadamu kunifahamu Mimi. Zaidi, kupitia mwili Wangu, Nitamhukumu binadamu kwa dhambi zao; kupitia mwili Wangu, Nitashinda joka kuu jekundu na kuangamiza pango lake.

Ingawa wanadamu wanaoijaza dunia ni wengi kama nyota, Ninawajua wote kwa uwazi kama ninavyoona kiganja cha mkono Wangu Mwenyewe. Na, ingawa wanadamu “wanaonipenda” Mimi pia ni wasiohesabika kama mchanga wa bahari, ni wachache tu ndio wamechaguliwa na Mimi: ni wale tu wanaofuata nuru angavu, ambao wako mbali na wale “wanaonipenda.” Sithamini mno mwanadamu, wala Sikadiri upungufu wake; ila, Namwekea mwanadamu mahitaji kulingana na sifa zake za kiasili, na hivyo kile Ninachohitaji ni aina ya mwanadamu anayenitafuta kwa dhati—hii ni kwa ajili ya kufikia lengo Langu katika kuwachagua wanadamu. Kuna wanyama wa porini wasiohesabika milimani, lakini wote ni wapole kama kondoo mbele Zangu; mafumbo yasiyoeleweka yako chini ya bahari, lakini yanajiwakilisha Kwangu wazi kama vitu vyote vilivyo katika uso wa dunia; katika mbingu juu kuna ulimwengu ambao mwanadamu hawezi kufikia kamwe, ilhali Natembea kwa uhuru katika malimwengu hayo yasiofikika. Mwanadamu hajawahi kunifahamu katika mwanga, lakini ameniona tu katika ulimwengu wa giza. Huko katika hali sawa kabisa na hiyo leo? Ilikuwa katika kilele cha ghasia ya joka kuu jekundu ndipo Nilivaa kirasmi mwili ili kufanya kazi Yangu. Ulikuwa wakati ambapo joka kuu jekundu lilifichuliwa maumbile yake ya kweli kwa mara ya kwanza ndipo Nilipokuwa na ushuhuda kwa jina Langu. Nilipotembea katika barabara za binadamu, hakuna kiumbe hata mmoja, hata mtu mmoja, aliyebumburushwa hadi kuamka, kwa hivyo Nilipokuwa mwili katika ulimwengu wa mwanadamu, hakuna aliyejua. Lakini wakati, Nikiwa katika mwili Wangu, Nilianza kufanya kazi Yangu, halafu binadamu wakaamka, alishtuliwa kutoka kwa ndoto zake na sauti Yangu ya radi, na kutoka wakati huu kuanza maisha chini ya uongozi Wangu. Kati ya watu Wangu, Nimeanza tena kwa mara nyingine kazi mpya. Baada ya kusema kazi Yangu duniani haijaisha, hii ni toshelezi kuonyesha kuwa watu Wangu niliowazumgumzia sio wale Ninaohitaji moyoni Mwangu, lakini hata hivyo, bado Nachagua baadhi kati yao. Ni Dhahiri kutoka kwa hili kwamba Siwawezeshi watu Wangu kumjua Mungu mwenye mwili tu, bali pia kuwatakasa. Kwa sababu ya ukali wa amri Zangu za utawala, watu wengi bado wako katika hatari ya kuondolewa na Mimi. Isipokuwa ukifanya juhudi zote kujishughulikia, kuushinda mwili wako mwenyewe—isipokuwa ukifanya haya, utakuwa bila shaka kitu Ninachodharau na kukataa, cha kutupwa chini kuzimu, kama vile Paulo alivyopokea kuadibu moja kwa moja kutoka kwa mikono Yangu, ambapo hapakuwa na njia ya kuepuka. Je, pengine umegundua kitu kutoka kwa maneno Yangu? Kama hapo awali, bado ni nia Yangu kulitakasa kanisa, kuendelea kuwatakasa watu Ninaohitaji, kwani Mimi ni Mungu Mwenyewe, ambaye ni mtakatifu na safi kikamilifu. Nitafanya hekalu Langu lisiwe tu lenye rangi aina tofauti na rangi za upinde wa mvua, lakini pia liwe na usafi usiokuwa na doa, na ndani kufanane na nje yake. Katika uwepo Wangu, lazima nyote mfikirie nyuma kuhusu kile ambacho mmefanya hapo awali, na kuamua kama leo, mnaweza kuamua kunipa utoshelezo kamili katika moyo Wangu.

Mwanadamu hanifahamu Mimi tu katika mwili Wangu; zaidi ya haya, ameshindwa kuielewa nafsi yake mwenyewe inayoishi katika mwili. Kwa miaka mingi wanadamu wamekuwa wakinidanganya, wakinichukua kama mgeni kutoka nje. Mara nyingi sana, wamenifungia nje “ya milango ya nyumba zao”; mara nyingi sana, wakiwa wamesimama mbele Yangu hawajanisikiliza; mara nyingi sana wamenikana miongoni mwa wanadamu wengine; mara nyingi sana wamenikana mbele za ibilisi; na mara nyingi sana, wamenishambulia kwa midomo yao ya kugombanagombana. Ilhali siweki rekodi ya unyonge wa mwanadamu, wala kwa sababu ya kutotii kwake Sijataka kulipiza kisasi. Yote ambayo Nimefanya ni kupaka dawa kwa magonjwa yake, ili kutibu magonjwa yake yasiyotibika, hivyo kumrudisha kwa afya, ili mwishowe aje kunifahamu Mimi. Yote ambayo Nimefanya si kwa ajili ya kuishi kwa binadamu, kwa ajili ya kuupa ubinadamu fursa ya maisha? Mara nyingi Nilikuja katika ulimwengu wa wanadamu, lakini wanadamu, kwa sababu Nilikuja Mimi Mwenyewe katika dunia, hawakujishughulisha nami; badala yake, kila mmoja alitenda kama alivyopenda, na alijitafutia suluhisho. Ila hawajui kuwa kila moja ya barabara chini ya mbingu inatoka kwa mikono Yangu! Ila hawajui kuwa kila kitu kilichoko chini ya mbingu kinakabiliwa na uratibu Wangu! Yupi kati yenu anathubutu kuhifadhi chuki katika moyo wake? Yupi kati yenu anathubutu kwa urahisi kufikia makubaliano? Nimekuwa Nikiendelea na kazi Yangu kwa kimya miongoni mwa binadamu, ni hayo tu. Kama, katika wakati wa kupata mwili Kwangu, Singekuwa mwenye huruma kwa udhaifu wa mwanadamu, basi binadamu wote, kwa sababu ya kupata Kwangu mwili, wangetishwa kabisa, na kwa sababu hiyo, ungeingia kuzimu. Ni kwa sababu tu Nilijinyenyekeza na kujificha mbali ndiyo binadamu wameepuka janga, wakapata ukombozi kutoka kwa kuadibu Kwangu, na kwa namna hii ukafika leo. Ukizingatia ilivyokuwa vigumu kufika leo, je, si ni heri uihifadhi kwa upendo mkubwa sana kesho ambayo haijafika bado?

Machi 8, 1992

Tanbihi:

a. Mtu/kitu kinachodhihirisha uzuri/ubora wa kingine kwa kuvilinganisha.


Furahini, Enyi Watu Wote!

Katika nuru Yangu, watu wanaiona nuru tena. Katika neno Langu, watu wanapata mambo ambayo wanafurahia. Nimekuja kutoka Mashariki, Ninatoka Mashariki. Utukufu Wangu unapoangaza, mataifa yote yanatiwa nuru, vitu vyote vinaletwa kwenye mwanga, hakuna kitu hata kimoja kinachobaki gizani. Katika ufalme, maisha ambayo watu wa Mungu wanaishi pamoja na Mungu ni yenye furaha kupita kiasi. Maji yanacheza kwa furaha katika maisha ya watu yenye baraka, milima inafurahia pamoja na watu katika wingi Wangu. Wanadamu wote wanajitahidi, wakifanya bidii, wakionyesha uaminifu wao katika ufalme Wangu. Katika ufalme, uasi haupo tena, upinzani haupo tena; mbingu na dunia zinategemeana, Mimi na mwanadamu tunakaribiana katika hisia ya kina, katika furaha kuu tamu ya maisha, tukiegemeana…. Wakati huu, Ninayaanza rasmi maisha Yangu mbinguni. Usumbufu wa Shetani haupo tena, na watu wanaingia katika pumziko. Ulimwenguni kote, watu Wangu wateule wanaishi ndani ya utukufu Wangu, wakiwa wamebarikiwa sana, si kama watu wanaoishi kati ya watu, lakini kama watu wanaoishi na Mungu. Binadamu wote wamepitia upotovu wa Shetani, na kuishi maisha ya mateso makubwa. Sasa, mtu anawezaje kutofurahia akiishi katika nuru Yangu? Mtu anawezaje kuuachilia wakati huu mzuri umponyoke? Enyi watu! Imbeni wimbo ulio mioyoni mwenu na mnichezee kwa furaha! Iinueni na mnitolee mioyo yenu ya dhati! Pigeni ngoma zenu na mnichezee kwa furaha! Ninaangaza furaha Yangu ulimwenguni kote! Naufichua uso Wangu mtukufu kwa watu! Nitaita kwa sauti kubwa! Nitaupita ulimwengu wote! Tayari Ninatawala kati ya watu! Ninatukuzwa na watu! Ninapeperuka kwenye mbingu zenye rangi ya samawati na watu wanakwenda wakitembea pamoja nami. Ninatembea kati ya watu na watu Wangu wananizunguka! Mioyo ya watu ni yenye furaha, nyimbo zao zinautikisa ulimwengu, zikiipasua mbingu! Ulimwengu haujafunikwa kwa ukungu tena; hakuna matope tena, hakuna mkusanyiko wa maji machafu tena. Watu watakatifu wa ulimwengu! Mnaonyesha nyuso zenu za kweli chini ya ukaguzi Wangu. Ninyi sio watu mliofunikwa na uchafu, lakini ni watakatifu walio safi kama jiwe la thamani lenye rangi ya kijani kibichi, ninyi nyote ni wapendwa Wangu, ninyi nyote ni furaha Yangu! Vitu vyote vinafufuka! Watakatifu wote wamerejea ili kunitumikia mbinguni, wakiingia katika kumbatio Langu lililo changamfu, hawalii tena, hawana wasiwasi tena, wakijitoa Kwangu, wakirudi nyumbani Kwangu, nao watanipenda bila kukoma katika nchi yao! Wasibadilike kamwe milele! Huzuni iko wapi! Machozi yako wapi! Mwili uko wapi! Dunia inapita, lakini mbingu ni za milele. Ninawaonekania watu wote, na watu wote wananisifu. Maisha haya, uzuri huu, tangu zama za kale hadi mwisho wa dahari, havitabadilika. Haya ndiyo maisha ya ufalme.


Maneno ya Mungu kwa Ulimwengu Mzima—Sura ya 26

Ni nani aliyekaa katika nyumba yangu? Ni nani aliyesimama kwa ajili Yangu? Ni nani aliyeteseka kwa niaba Yangu? Ni nani aliyeahidi neno lake mbele yangu? Ni nani aliyenifuata mpaka sasa na bado hajajali? Kwa nini wanadamu wote wapo baridi na wasio na hisia? Ni kwa nini wanadamu wameniacha Mimi? Kwa nini wanadamu wamenichoka Mimi? Kwa nini hakuna joto katika ulimwengu wa wanadamu? Nikiwa Sayuni, Nimeonja joto lililopo mbinguni, na Nikiwa Sayuni Nimefurahia baraka iliyoko mbinguni. Tena, Nimeishi miongoni mwa binadamu, Nimeuhisi uchungu ulioko katika ulimwengu wa binadamu, Nimeona kwa macho Yangu hali zote tofauti zilizopo miongoni mwa wanadamu. Bila kujua, mwanadamu amebadilika pamoja na mabadiliko Yangu, na ni katika njia hii pekee ndio amepata kufika siku ya leo. Sihitaji kwamba mwanadamu aweze kufanya chochote kwa ajili Yangu, wala Sihitaji kwamba aongeze chochote kwa mujibu Wangu. Nataka tu aweze kuafikiana na mpango Wangu, bila kuniasi wala kuwa alama ya aibu Kwangu, na atoe ushuhuda thabiti Kwangu. Miongoni mwa wanadamu, kumekuwa na wale ambao Wamenitolea ushuhuda mzuri na kulipa jina Langu utukufu, lakini matendo ya mwanadamu, tabia ya mwanadamu vitawezaje kuutosheleza moyo Wangu? Atawezaje kufikia matakwa Yangu ama kutimiza mapenzi Yangu? Kwa milima yote na maji katika dunia, na maua, nyasi, na miti iliyo duniani, hapana hata moja isiyoonyesha kazi ya mikono Yangu, hakuna hata moja isiyokuwepo kwa ajili ya jina Langu. Ilhali mbona mwanadamu hawezi kufikia kiwango kile Ninachohitaji? Je, inaweza kuwa kwa sababu ya hali yake ya chini mno? Je, inaweza kuwa ni kwa sababu ya kuinuliwa kwake na Mimi? Je, inaweza kuwa ni kwa sababu Mimi ni mkatili kwake? Mbona kila wakati mwanadamu ana hofu kwa sababu ya mahitaji Yangu? Leo, miongoni mwa wengi katika ufalme, ni kwa nini mnasikia tu sauti Yangu lakini hamtaki kuuona uso Wangu? Mbona mnayaangalia tu maneno Yangu bila kujaribu kuyalinganisha na Roho Wangu? Mbona mnanitofautisha juu mbinguni na chini duniani? Je, yawezekana kwamba Mimi, Nikiwa duniani, Siko sawa na Mimi niliye mbinguni? Je, yawezekana kwamba Mimi, Ninapokuwa mbinguni, Siwezi kushuka chini duniani? Je, yawezekana kwamba Mimi, Nikiwa duniani, Sistahili kuwa wa mbinguni? Ni kana kwamba Mimi, Ninapokuwa duniani, Mimi ni kiumbe duni, kana kwamba Mimi, Ninapokuwa mbinguni, Mimi ni kiumbe Aliyetukuzwa, na kana kwamba kuna shimo kubwa lisilopitika kati ya mbingu na dunia. Lakini katika dunia ya wanadamu wanaonekana kutojua kitu chochote kuhusu asili ya vitu hivi, lakini wakati huo wote wamekuwa wakienda kinyume na Mimi, kana kwamba maneno Yangu yana sauti tu na hayana maana. Wanadamu wote wanaweka bidii kwa maneno Yangu, wakifanya uchunguzi wao kuhusu sura Yangu ya nje, lakini wote wanapata kushindwa, bila matokeo yoyote ya kuonyesha, badala yake, wanapigwa chini na maneno Yangu na hawawezi thubutu kusimama tena.

Nikiiweka imani ya binadamu katika majaribu, hakuna hata mwanadamu mmoja aliye na uwezo wa kuwa na ushuhuda wa kweli, hakuna hata mmoja anayeweza kujitoa kikamilifu; badala yake, mwanadamu anashinda akijificha na kukataa kujifungua na kuwa wazi, kana kwamba Ninaenda kuupora moyo wake. Hata Ayubu hakusimama kikweli chini ya majaribu, wala hakutoa utamu katikati ya mateso. Watu wote wanatoa dokezo iliyofifia ya kijani kibichi katika joto la majira ya kuchipua; wao hawasalii kwenye hali ya kijani kibichi chini ya mlipuko wa baridi wa majira ya baridi. Kwa kimo chake cha mifupa na kilichodhoofika, mwanadamu hawezi kutimiza nia Zangu. Katika binadamu wote, hakuna hata mmoja anayeweza kutumika kuwa mfano kwa wengine, kwa sababu wanadamu ni sawa tu, bila tofauti kati yao, na kuna kidogo kinachowatofautisha mmoja na mwingine. Kwa sababu hii, hata leo wanadamu bado hawana uwezo wa kuijua kazi Yangu. Ni wakati ambao kuadibu Kwangu kutawashukia wanadamu ndipo wanadamu, bila kujua, wataifahamu kazi Yangu, na bila Mimi kufanya lolote ama kumlazimisha yeyote, wanadamu watakuja kunijua, na hivyo kupata kuiona kazi Yangu. Huu ni mpango Wangu, ni kipengele cha kazi Yangu ambayo ni wazi, na ni kile mwanadamu lazima afahamu. Katika ufalme, vitu vingi visivyohesabika vya uumbaji vinaanza kufufuka na kupata nguvu ya maisha yao. Kwa sababu ya mabadiliko katika hali ya dunia, mipaka kati ya nchi moja na nyingine pia inaanza kusonga. Hapo awali, Nimetabiri: Wakati ardhi itagawanywa kutoka kwa ardhi, na ardhi kujiunga na ardhi, huu ndio utakuwa wakati ambao Nitayapasua mataifa kuwa vipande vidogo. Katika wakati huu, Nitafanya upya uumbaji wote na kuugawa tena ulimwengu mzima, hivyo kuweka ulimwengu katika mpangilio, Nikibadilisha hali yake ya awali kuwa mpya. Huu ndio mpango Wangu. Hizi ni kazi Zangu. Wakati mataifa na watu wa dunia watakaporudi mbele ya kiti Changu cha enzi, basi Nitachukua fadhila ya mbinguni na kuiweka kwa sababu ya ulimwengu wa binadamu, ili, kwa mujibu Wangu, itajazwa na fadhila isiyo ya kufananisha. Lakini ulimwengu wa kitambo ukiendelea kuwepo, Nitavurumisha hasira Yangu kwa mataifa yake, Nikieneza amri Zangu za utawala katika ulimwengu mzima, na kuleta kuadibu kwa yeyote anayezikiuka:

Ninapozungumza na ulimwengu mzima, watu wote huisikia sauti Yangu, yaani, watu wote huona matendo yote ambayo Nimetekeleza katika ulimwengu mzima. Wale wanaokwenda kinyume na nia Zangu, yaani, wanaonipinga kwa matendo ya mwanadamu, wataanguka chini katikati ya kuadibu Kwangu. Nitazifanya upya halaiki ya nyota mbinguni; kwa nguvu Yangu, jua na mwezi vitafanywa upya, mbingu hazitakuwa kama zilivyokuwa; na vitu vyote duniani vitafanywa upya—haya yote yatatimia kwa sababu ya maneno Yangu. Nchi zote ulimwenguni zitagawanywa upya na nafasi yake kuchukuliwa na ufalme Wangu, ili kwamba nchi zilizo duniani zitatoweka milele, na kutakuwepo na ufalme unaoniabudu Mimi tu; nchi zote za dunia zitaangamizwa na zitatoweka. Kati ya wanadamu walio ulimwenguni, wale wote ambao ni wa mashetani wataangamizwa. Wote wanaomwabudu Shetani wataanguka chini katikati ya moto Wangu unaochoma—yaani, kando na wale walio ndani ya mkondo, wote watageuka kuwa majivu. Ninapowaadibu kila watu, jamii za kidini, kwa viwango tofauti, zitarudi katika ufalme Wangu, na kushindwa kupitia kwa matendo Yangu, kwa sababu watakuwa wameona kwamba “Mtakatifu aliye juu ya wingu jeupe” tayari Amewasili. Watu wote wataainishwa kulingana na aina zao, na watapata kuadibu mbalimbali kulingana na matendo yao; wale wote walionipinga Mimi wataangamia, na kwa wale ambao matendo yao duniani hayajanihusisha Mimi, kwa sababu ya jinsi walivyotenda, wataendelea kuwepo duniani chini ya utawala wa wana Wangu na watu Wangu. Nitazionekania nchi zisizohesabika na watu wasiohesabika, na Nitaionyesha sauti Yangu mwenyewe duniani, Nikitangaza kukamilika kwa kazi Yangu kuu, nikiwaruhusu watu wote waone hili kwa macho yao wenyewe.

Sauti Yangu inapoimarika kwa uzito, pia Ninaichunguza hali ya ulimwengu. Kupitia kwa maneno Yangu, vitu visivyohesabika vya uumbaji vyote vinafanywa upya. Mbingu inabadilika, kama ifanyavyo dunia. Binadamu wanafunuliwa wakiwa katika hali yao halisi na, polepole, kila mtu anatengwa kulingana na aina yake, na kutafuta njia bila kujua wanajipata wakirejea katika ngome za familia zao. Hii itanifurahisha sana. Niko huru kutokana na vurugu, na bila kutambulika, kazi Yangu kuu inatimizwa, na vitu visivyohesabika vya uumbaji vinabadilishwa, bila kujua. Nilipoumba ulimwengu, Niliunda kila kitu kulingana na aina yake, Nikiweka vitu vyote vilivyo na maumbo pamoja na mifano zao. Wakati mpango wa usimamizi Wangu unapokaribia tamati, Nitarejesha hali ya awali ya uumbaji, Nitarejesha kila kitu kiwe katika hali ya awali, Nikibadilisha kila kitu kwa namna kubwa, ili kila kitu kirudi ndani ya mpango Wangu. Muda umewadia! Hatua ya mwisho katika mpango Wangu iko karibu kutimika. Ah, dunia ya kitambo yenye uchafu! Kwa hakika mtaanguka chini kwa maneno Yangu! Kwa hakika mtafanywa kuwa bure kwa mujibu wa mpango Wangu! Ah, vitu visivyo hesabika vya uumbaji! Wote mtapata maisha mapya katika maneno Yangu—utapata uhuru wako Bwana Mkuu! Ah, dunia mpya, safi isiyo na uchafu! Kwa kweli mtafufuka katika utukufu Wangu! Ah Mlima Zayuni! Usiwe kimya tena. Nimerudi kwa ushindi! Kutoka miongoni mwa uumbaji, Ninaichunguza dunia nzima. Duniani, wanadamu wameanza maisha mapya, wameshinda tumaini mpya. Ah, watu Wangu! Mtakosaje kurudi kwa maisha ndani ya mwanga Wangu? Mtakosaje kuruka kwa furaha chini ya uongozi Wangu? Ardhi zinapiga kelele kwa furaha, maji yanapiga kelele kali na vicheko vya furaha! Ah, Israeli iliyofufuka! Mtakosaje kuhisi fahari kwa mujibu wa majaaliwa Yangu? Ni nani amelia? Ni nani ameomboleza? Israeli ya kitambo haiko tena, na Israeli ya leo imeamka, imara na kama mnara, katika dunia, imesimama katika mioyo ya binadamu wote. Israeli ya leo kwa hakika itapata chanzo cha uwepo kupitia kwa watu Wangu! Ah, Misri yenye chuki! Hakika, bado hamsimami dhidi Yangu? Mnawezaje kuichukulia huruma Yangu kimzaha na kujaribu kuepuka kuadibu Kwangu? Mtakosaje kuwa katika kuadibu Kwangu? Wale wote ambao Nawapenda wataishi milele kwa hakika, na wale wote wanaosimama dhidi Yangu wataadhibiwa na Mimi milele kwa hakika. Kwani Mimi ni Mungu mwenye wivu, Sitawasamehe kwa urahisi wanadamu kwa kile watakachokuwa wametenda. Nitaiangalia dunia yote, na, Nikitokea Mashariki ya dunia na haki, adhama, ghadhabu, na kuadibu, Nitajionyesha binafsi kwa wanadamu wengi wa tabaka mbalimbali!

Machi 29, 1992


Maneno ya Mungu kwa Ulimwengu Mzima—Sura ya 29

Siku hiyo ambayo vitu vyote vilifufuliwa, Nilikuja miongoni mwa wanadamu, na Nimeshinda naye kwa siku zilizokuwa za ajabu usiku na mchana. Ni katika hatua hii tu ndipo mwanadamu anaona wepesi Wangu wa kufikiwa, na vile uhusiano wake na Mimi unavyozidi kuwa mwingi, anaona baadhi ya kile Ninacho na Nilicho—na kwa sababu hii, anapata ufahamu kunihusu. Miongoni mwa watu wote, Ninainua kichwa Changu na kutazama, na wote wananiona. Hata hivyo, wakati maafa yanaikumba dunia, wanakuwa na wasiwasi mara moja, na sura Yangu inatoweka kutoka katika nyoyo zao; wakishikwa na hofu kutokana na kufika kwa maafa, hawasikii kusihi Kwangu. Nimepita kati ya wanadamu kwa miaka mingi, lakini hajawahi kufahamu hili, na hajawahi kunijua. Leo Namwambia hili kwa kinywa Changu mwenyewe, na kufanya watu wote waje mbele Yangu kupata kitu kutoka Kwangu, lakini bado wanaendelea kukaa mbali Nami, na hivyo basi hawanijui. Wakati nyayo Zangu zitaukanyaga ulimwengu mzima na hadi miisho ya dunia, mwanadamu ataanza kutafakari juu yake mwenyewe, na watu wote watakuja Kwangu na kusujudu mbele Zangu na kuniabudu. Hii itakuwa siku ya utukufu Wangu, siku ya kurudi Kwangu, na pia siku ya kuondoka Kwangu. Sasa, Nimeanza Kazi Yangu miongoni mwa watu wote, Nimeanza kirasmi, katika ulimwengu wote, ukamilishaji wa mpango Wangu wa usimamizi. Kuanzia sasa na kuendelea, wowote ambao si waangalifu wanastahili kutumbukizwa katikati ya kuadibu kusiko na huruma wakati wowote. Hii si kwa sababu Mimi sina utu, lakini ni hatua ya mpango Wangu wa usimamizi; zote lazima ziendelee kulingana na hatua za Mpango Wangu, na hakuna mwanadamu anayeweza kubadili hali hii. Ninapoanza kirasmi Kazi Yangu, watu wote wanatembea kama Mimi hatua kwa hatua, kiasi kwamba watu katika ulimwengu wote wanakuwa katika hatua na Mimi, kuna “shangwe” ulimwenguni kote, na mwanadamu anaendelezwa mbele na Mimi. Kwa sababu hii, joka kubwa jekundu mwenyewe anachapwa na Mimi mpaka anakuwa katika hali ya kuchanganyikiwa na wazimu, na anahudumia Kazi Yangu, na, licha ya kutokuwa na nia, anashindwa kufuata tamaa zake mwenyewe, na kukosa njia nyingine ila kujiwasilisha kwa udhibiti Wangu. Katika mipango Yangu yote, joka kubwa jekundu ni foili[a] Yangu, adui Wangu, na pia mtumishi Wangu; kwa hivyo, Sijawahi kushusha “mahitaji” Yangu kwake. Kwa hivyo, hatua ya mwisho ya kazi Yangu katika mwili inakamilika katika nyumba ya joka huyu. Kwa njia hii, joka kuu jekundu lina uwezo zaidi wa kunihudumia ipasavyo, ambalo kupitia hilo Nitalishinda na kukamilisha Mpango Wangu. Ninapofanya kazi, malaika wote wanaingia kwenye “vita vya mwisho” na Mimi na kuazimia kutimiza matakwa Yangu katika hatua ya mwisho, ili watu duniani wajisalimishe mbele Yangu kama malaika, na wasiwe na hamu ya kunipinga, na wasifanye lolote kuniasi Mimi. Hizi ndizo mienendo ya kazi Yangu katika ulimwengu mzima.

Madhumuni na umuhimu wa kuwasili Kwangu miongoni mwa mwanadamu ni kuwaokoa wanadamu wote, kuwaleta watu wote katika nyumba Yangu, kuunganisha mbingu pamoja na dunia, na kufanya mwanadamu kufikisha “ishara” kati ya mbingu na dunia, kwa maana hiyo ndiyo kazi asili ya mwanadamu. Wakati Nilimuumba mwanadamu, Nilifanya mambo yote yawe tayari kwa ajili ya mwanadamu, na baadaye, Mimi Nikamruhusu mwanadamu kupokea utajiri Niliompa kulingana na masharti Yangu. Ndio maana Nasema ni kwa uongozi Wangu ndio maana wanadamu wote wamefikia siku hii. Na haya yote ni Mpango Wangu. Miongoni mwa watu wote, idadi kubwa ya watu ipo chini ya ulinzi wa Upendo Wangu, na idadi kubwa inaishi chini ya kuadibu kwa chuki Yangu. Ingawa watu wote huomba Kwangu, bado hawana uwezo wa kubadili hali zao za sasa; mara tu wanapopoteza matumaini, wanaweza tu kuacha asili ichukue mkondo wake na kukoma kuniasi, kwani haya ndiyo yote yanayoweza kukamilishwa na mwanadamu. Inapokuja kwa hali ya maisha ya mwanadamu, mwanadamu bado hajapata maisha halisi, yeye bado hajaona kupita katika udhalimu, ukiwa, na hali duni ya dunia—na hivyo, kama haingekuwa ujio wa maafa, watu wengi bado wangekumbatia hali halisi ya dunia, na bado wangejishughulisha katika ladha ya “maisha” Je, hii si hali halisi ya dunia? Je, hii si sauti ya wokovu Ninayonena kwa mwanadamu? Kwa nini, miongoni mwa wanadamu, hakuna kamwe aliyenipenda kwa kweli? Ni kwa nini mwanadamu ananipenda tu katikati ya kuadibu na majaribu, lakini hakuna mwanadamu Anayenipenda chini ya ulinzi Wangu? Mimi Nimetoa kuadibu Kwangu mara nyingi juu ya mwanadamu. Wao wanaiangalia, kisha wanaipuuza, na hawawezi kujifunza na kutafakari juu yake kwa wakati huu, na hivyo yote yanayokuja juu ya mwanadamu ni hukumu isiyo na huruma. Hii ni mojawapo tu ya mbinu Zangu za kazi, lakini bado ni kwa ajili ya kumbadili mwanadamu na kumfanya aweze kunipenda.

Mimi Natawala katika ufalme, na zaidi ya hapo, Ninatawala katika ulimwengu mzima; Mimi ni Mfalme wa ufalme na pia Mkuu wa ulimwengu. Kutoka wakati huu na kuendelea, Nitawakusanya wote wasio wateule na Nitaanza kazi Yangu miongoni mwa Mataifa, na Nitatangaza amri Zangu za utawala kwa ulimwengu mzima, ili Niweze kuanza kwa mafanikio hatua inayofuata ya kazi Yangu. Mimi nitatumia kuadibu ili kueneza kazi Yangu miongoni Mataifa, ambayo ni kusema, Nitatumia nguvu dhidi ya wale wote walio watu wa Mataifa. Kwa kawaida, kazi hii itafanyika kwa wakati mmoja na ile Kazi Yangu miongoni mwa wale waliochaguliwa. Wakati watu Wangu wanatawala na kushika madaraka duniani ndio pia itakuwa siku ambayo watu wote duniani watakuwa wameshindwa, na zaidi ya hayo, utakuwa wakati Wangu wa mapumziko—na hapo tu ndipo Nitawaonekania wale walioshindwa. Mimi huonekana kwa mataifa mtakatifu, na kujificha kutoka kwa nchi ya chafu. Wote walioshindwa na kuwa watiifu mbele Yangu wana uwezo wa kuuona uso Wangu kwa macho yao wenyewe, na uwezo wa kusikia sauti Yangu kwa masikio yao wenyewe. Hii ni baraka ya wale waliozaliwa katika siku za mwisho, hii ni baraka iliyoamuliwa kabla, na hii haiwezi kubadilishwa na mwanadamu yeyote. Leo, Ninafanya kazi kwa namna hii kwa ajili ya kazi ya baadaye. Kazi Zangu zote zinahusiana, katika yote kuna wito na mwitikio: Kamwe hakuna hatua yoyote iliyokoma kwa ghafla, na kamwe hakuna hatua yoyote iliyofanywa kwa kujitegemea kivyake. Je, hivi sivyo ilivyo? Je, kazi ya siku za nyuma siyo msingi wa kazi ya leo? Je, maneno ya zamani si utangulizi wa maneno leo? Je, hatua za zamani si asili ya hatua za leo? Wakati Ninafungua rasmi hati ya kukunjwa ndio wakati watu ulimwenguni kote wanaadibiwa, wakati watu wote duniani wanakabiliwa na majaribu, na ndicho kilele cha Kazi Yangu; watu wote wanaishi katika nchi bila mwanga, na watu wote wanaishi huku kukiwa na tishio la mazingira yao. Kwa maneno mengine, ni maisha ambayo mwanadamu hajawahi kupitia kutoka wakati wa uumbaji mpaka siku ya leo, na hakuna yeyote katika enzi zote aliyeweza “kustarehe” na aina hii ya maisha, na hivyo Ninasema kwamba Ninafanya kazi ambayo haijawahi kufanywa hapo awali. Hii ndiyo hali halisi ya mambo, na hii ni maana ya ndani. Kwa sababu siku Yangu inakaribia kwa wanadamu wote, kwa sababu haionekani kuwa mbali, lakini iko mbele ya macho ya mwanadamu, ni nani asiyeweza kuwa na uoga kwa sababu ya jambo hili? Ni nani asiyekuwa na furaha katika hili? Mji mchafu wa Babeli hatimaye umefika mwisho wake; mwanadamu amekutana na dunia mpya kabisa, na mbingu na dunia zimebadilishwa na kufanywa mpya.

Ninapoonekana kwa mataifa yote na watu wote, mawingu meupe yanaenea angani na kunifunika Mimi. Vivyo hivyo, pia, ndege duniani huimba kwa sauti na kucheza kwa furaha kwa ajili Yangu, wakiangazia angahewa duniani, na hivyo kusababisha vitu vyote duniani kuja kuwa hai, kutokuwepo tena na “mavumbi” lakini badala yake kuishi katikati ya angahewa lenye uhai. Wakati Niko mawinguni, mwanadamu anatambua uso Wangu na macho Yangu kwa umbali, na kwa wakati huu yeye anahisi uoga kidogo. Katika siku za nyuma, yeye alisikia “kumbukumbu za kihistoria” kunihusu katika hekaya na matokeo yake ni kuwa anayo imani nusu na nusu shaka Kwangu. Yeye hajui Niliko Mimi, au ukubwa wa uso Wangu—je ni mpana kama bahari, au kama usio na mwisho kama malisho ya majani mabichi? Hakuna anayejua mambo haya. Ni wakati tu mwanadamu anapouona uso Wangu katika mawingu leo ndipo anapohisi kwamba Mimi wa hadithi ni wa kweli, na hivyo anakuwa na upendeleo zaidi Kwangu, na ni kwa sababu tu ya matendo Yangu ndio upendo wake Kwangu unazidi kuwa mkubwa kidogo. Lakini mwanadamu bado hanijui, na anaona tu sehemu moja Yangu katika mawingu. Baada ya hapo, Ninanyosha mikono Yangu na kuionyesha kwa mwanadamu. Mwanadamu anashangaa, na kufunika mdomo kwa mikono yake, akiwa na uoga kuwa Nitampiga chini kwa mkono Wangu, na hivyo anaongeza heshima kidogo kwa upendo wake. Mwanadamu anaweka macho yake juu ya kila hatua Yangu, akiwa na hofu kuu kuwa Nitampiga chini wakati yeye hayuko makini-lakini kutazamwa na mwanadamu hakunizuii Mimi, na Ninaendelea kufanya kazi iliyo mikononi Mwangu. Ni tu katika matendo yote Ninayofanya ndipo mwanadamu ana upendeleo fulani Kwangu, na hivyo hatua kwa hatua anakuja mbele Zangu kujiunga Nami. Wakati ukamilifu Wangu unafichuliwa kwa mwanadamu, mwanadamu atauona uso Wangu, na kutoka hapo Sitauficha au kujikinga kutoka kwa mwanadamu. Katika ulimwengu, Nitaonekana hadharani kwa watu wote, na walio nyama na damu wote wataona matendo Yangu yote. Wale wote ambao ni wa roho hakika wataishi kwa amani katika Nyumba Yangu, na bila shaka watafurahia baraka za ajabu pamoja na Mimi. Wale wote ambao Ninawajali hakika wataepuka kuadibu, na kwa hakika wataepuka maumivu ya roho na maumivu makali ya mwili. Mimi Nitaonekana hadharani kwa watu wote na kutawala na kutumia mamlaka, ili harufu ya maiti isisambae tena ulimwenguni; badala yake, manukato Yangu yataenea katika dunia nzima, kwa sababu siku Yangu inakaribia, mwanadamu anaamka, kila kitu kilicho duniani kiko katika utaratibu, na siku za kunusurika kwa dunia hazipo tena, kwa maana Mimi Nimefika!

Aprili 6, 1992

Tanbihi:

a. Mtu/kitu kinachodhihirisha uzuri/ubora wa kingine kwa kuvilinganisha.


Mtazamo Ambao Waumini Wanapaswa Kuwa Nao

Ni kitu gani ambacho mwanadamu amepata tangu alipoanza kumwamini Mungu? Umekuja kujua nini kumhusu Mungu? Umebadilika kiasi gani kwa sababu ya imani yako katika Mungu? Leo, ninyi nyote mnajua kwamba imani ya mwanadamu katika Mungu si kwa ajili ya wokovu wa nafsi na ustawi wa mwili pekee, wala si kwa ajili ya kutajirisha maisha yake kupitia kumpenda Mungu, na kadhalika. Kama hali ilivyo sasa, ukimpenda Mungu kwa ajili ya ustawi wa mwili au raha ya muda mfupi, basi hata kama, mwishowe, upendo wako kwa Mungu utafikia kilele chake na hutaomba chochote zaidi, upendo huu unaoufuatilia bado ni upendo usio safi na usiompendeza Mungu. Wale wanaotumia kumpenda Mungu kutajirisha maisha yao yasiyovutia na kujaza pengo mioyoni mwao ni aina ya watu wanaotamani raha, si wale wanaotafuta kweli kumpenda Mungu. Upendo wa aina hii ni wa kulazimishwa, ni ufuatiliaji wa raha ya kisaikolojia, na Mungu hauhitaji. Basi, upendo wako ni wa aina gani? Unampenda Mungu kwa ajili ya nini? Ni kiasi gani cha upendo wa kweli kwa Mungu ulio ndani yako sasa hivi? Upendo wa wengi wenu ni wa aina iliyotajwa hapo awali. Upendo kama huo unaweza tu kudumisha hali ilivyo; hauwezi kufikia hali ya kutobadilika, wala hauwezi kukita mizizi ndani ya mwanadamu. Upendo wa aina hii ni kama tu ua linalochanua na kunyauka bila kuzaa matunda. Yaani, baada ya kumpenda Mungu mara moja kwa njia kama hiyo, ikiwa hakuna mtu wa kukuongoza katika njia iliyo mbele, basi utaanguka. Ikiwa unaweza tu kumpenda Mungu wakati wa kumpenda Mungu lakini baadaye tabia yako ya maisha inabaki bila kubadilika, basi utabaki chini ya gubiko la ushawishi wa giza, usiweze kutoroka, na utabaki usiyeweza kujinasua kutoka katika utumwa wa Shetani na kutoka katika kudanganywa naye. Hakuna mtu kama huyu anayeweza kupatwa na Mungu kikamilifu; mwishowe, roho, nafsi, na mwili wake bado vitakuwa vya Shetani. Hakuwezi kuwa na shaka yoyote kuhusu hili. Wale wote wasioweza kupatwa na Mungu kikamilifu watarudi mahali pao pa asili, yaani, watarudi kwa Shetani, na watashuka kwenye ziwa la moto na kiberiti ili kupokea hatua inayofuata ya adhabu kutoka kwa Mungu. Wale wanaopatwa na Mungu ni wale wanaoasi dhidi ya Shetani na kutoroka kutoka katika nguvu zake. Wanahesabiwa rasmi miongoni mwa watu wa ufalme. Hapa ndipo ambapo watu wa ufalme wanatoka. Je, uko tayari kuwa mtu wa aina hii? Je, uko tayari kupatwa na Mungu? Je, uko tayari kutoroka kutoka katika nguvu za Shetani na kumrudia Mungu? Je, wewe sasa ni Shetani au wewe ni mmoja wa watu wa ufalme? Mambo haya tayari yanapaswa kuwa wazi, na hayahitaji maelezo zaidi.

Hapo zamani, wengi walifuatilia wakiwa na tamaa ya makuu na dhana, walifuatilia kwa sababu ya matumaini yao wenyewe. Hebu tuweke kando masuala kama hayo kwa sasa; kilicho cha muhimu sana sasa ni kupata njia ya utendaji itakayomwezesha kila mmoja wenu kudumisha hali ya kawaida mbele za Mungu na kujinasua polepole kutoka katika vifungo vya ushawishi wa Shetani, ili kwamba mweze kupatwa na Mungu, na kuishi kwa kukidhihirisha duniani kile ambacho Mungu anataka kwenu. Ni kwa njia hii pekee ndiyo mnaweza kuziridhisha nia za Mungu. Wengi wanamwamini Mungu, lakini hawajui kile ambacho Mungu anataka wala kile ambacho Shetani anataka. Wanaamini kwa njia ya kukanganyika, wakifuata mkondo wa mambo, na hivyo hawajawahi kuwa na maisha ya kawaida ya Kikristo; zaidi ya hayo, hawajawahi kuwa na mahusiano ya kawaida na watu, sembuse uhusiano wa kawaida na Mungu. Kutokana na hili inaweza kuonekana kwamba matatizo na mapungufu ya mwanadamu, na mambo mengine yanayoweza kuzuia mapenzi ya Mungu, ni mengi. Hili linatosha kuthibitisha kwamba mwanadamu bado hajaingia katika njia sahihi ya imani katika Mungu, wala hajaingia katika upitiaji halisi wa maisha ya mwanadamu. Basi inamaanisha nini kuingia katika njia sahihi ya imani katika Mungu? Kuingia katika njia sahihi kunamaanisha kwamba unaweza kuutuliza moyo wako mbele za Mungu wakati wote na kushiriki katika ushirika wa kawaida na Mungu, ukija kujua polepole kile kinachokosekana ndani ya mwanadamu na polepole kumjua Mungu kwa kina zaidi. Kupitia hili, roho yako inapata ufahamu mpya na nuru mpya kila siku; shauku yako inakua, unatafuta kuingia katika ukweli, na kila siku kuna mwanga mpya na uelewa mpya. Kupitia njia hii, unajinasua polepole kutoka katika ushawishi wa Shetani na kukua katika uzima wako. Watu kama hao wameingia kwenye njia sahihi. Tathmini upitiaji wako halisi wewe mwenyewe na uchunguze njia ambayo umefuatilia katika imani yako: Unapolinganisha hayo na yale yaliyoelezwa hapo juu, je, unaona kuwa uko katika njia sahihi? Ni katika mambo gani ambayo umejinasua kutoka katika utumwa wa Shetani na kutoka katika ushawishi wa Shetani? Ikiwa bado hujaingia katika njia sahihi, basi uhusiano wako na Shetani haujakatwa. Ikiwa hivyo ndivyo ilivyo, je, kutafuta kwako kumpenda Mungu kutakuongoza kuelekea upendo ambao ni wa kweli, wenye nia moja, na safi? Unasema kwamba upendo wako kwa Mungu ni thabiti na wa dhati, lakini bado hujajinasua kutoka katika utumwa wa Shetani. Je, hujaribu kumdanganya Mungu? Ukitaka kufikia hali ambayo upendo wako kwa Mungu haujachafuliwa, na unataka kupatwa na Mungu kikamilifu na kuhesabiwa miongoni mwa watu wa ufalme, basi lazima kwanza ujiweke katika njia sahihi ya imani katika Mungu.


Mwanadamu Mpotovu Hawezi Kumwakilisha Mungu

Mwanadamu daima ameishi akiwa amegubikwa chini ya ushawishi wa giza, akiwa ameshikwa katika utumwa wa ushawishi wa Shetani, asiweze kutoroka, na tabia yake, baada ya kufinyangwa na Shetani, imezidi kuwa potovu. Inaweza kusemwa kwamba mwanadamu daima ameishi katikati ya tabia yake potovu ya kishetani na hawezi kumpenda Mungu kweli. Hili likiwa hivi, mwanadamu akitaka kumpenda Mungu, lazima atupe mbali kujihesabia haki kwake, kujigamba, kiburi, majivuno, na mengine kama hayo—kila kitu ambacho ni cha tabia ya Shetani. La sivyo, upendo wake ni upendo usio safi, upendo wa kishetani, na ule ambao kamwe hauwezi kupata kibali cha Mungu. Bila kufanywa kuwa mtimilifu, kuvunjwa, kupogolewa, kuadhibiwa, kurudiwa, na kusafishwa moja kwa moja na Roho Mtakatifu, hakuna mtu anayeweza kumpenda Mungu kwa kweli. Ukisema kwamba sehemu ya tabia yako inamwakilisha Mungu na kwa hivyo unaweza kumpenda Mungu kweli, basi wewe ni mtu ambaye maneno yako ni yenye kiburi, na ni wa upuuzi. Watu kama hao ni malaika wakuu! Asili ya kuzaliwa nayo ya mwanadamu haiwezi kumwakilisha Mungu moja kwa moja; lazima atupe mbali asili yake ya maumbile kupitia kufanywa kuwa mtimilifu na Mungu, na hapo tu—kwa kuijali nia ya Mungu, kuiridhisha nia ya Mungu, na zaidi ya hayo kupitia kazi ya Roho Mtakatifu—ndipo kile anachoishi kwa kukidhihirisha kinaweza kutambuliwa na Mungu. Hakuna mtu anayeishi katika mwili anayeweza kumwakilisha Mungu moja kwa moja, isipokuwa kama ni mtu anayetumiwa na Roho Mtakatifu. Hata hivyo, hata kwa mtu kama huyu, haiwezi kusemwa kwamba tabia yake na kile anachoishi kwa kukidhihirisha vinamwakilisha Mungu kikamilifu; inaweza tu kusemwa kwamba kile anachoishi kwa kukidhihirisha kinaelekezwa na Roho Mtakatifu. Tabia ya mtu kama huyo haiwezi kumwakilisha Mungu.

Ingawa tabia ya mwanadamu imeamuriwa kabla na Mungu—hili halina shaka na linaweza kuchukuliwa kuwa kitu chanya—imefinyangwa na Shetani, na hivyo tabia yote ya mwanadamu ni tabia ya Shetani. Watu wengine wanasema kwamba tabia ya Mungu ni kufanya mambo kwa namna ya wazi ya, “moja ni moja, mbili ni mbili”, kwamba hili pia limedhihirishwa ndani yao, na kwamba haiba yao pia ni kama hivi, na hivyo wanasema kwamba tabia yao inamwakilisha Mungu. Wao ni watu wa aina gani? Je, tabia potovu ya kishetani inaweza kumwakilisha Mungu? Wote wanaosema kwamba tabia yao inamwakilisha Mungu wanamkufuru Mungu na wanamtukana Roho Mtakatifu! Mbinu ambayo kwayo Roho Mtakatifu anafanya kazi inaonyesha kwamba kazi ya Mungu duniani ni kazi ya ushindi pekee. Hivyo, tabia nyingi potovu za kishetani za mwanadamu bado hazijatakaswa, kile anachoishi kwa kukidhihirisha bado ni mfano wa Shetani, ni kile ambacho mwanadamu anaamini kuwa chema, na kinawakilisha matendo ya mwili wa mwanadamu; kwa usahihi zaidi, kinamwakilisha Shetani, na kamwe hakiwezi kumwakilisha Mungu. Hata kama mtu tayari anampenda Mungu kwa kiwango kwamba anaweza kufurahia maisha ya mbinguni duniani, na anaweza kutoa kauli kama vile: “Mungu! Siwezi kukupenda vya kutosha,” na amefikia hali ya juu zaidi, bado haiwezi kusemwa kwamba anaishi kwa kumdhihirisha Mungu au anamwakilisha Mungu, kwa maana kiini cha mwanadamu ni tofauti na kile cha Mungu, na mwanadamu hawezi kamwe kuishi kwa kumdhihirisha Mungu, sembuse kuwa Mungu. Kile anachoishi mwanadamu kwa kukidhihirisha chini ya maelekezo ya Roho Mtakatifu ni kulingana tu na kile ambacho Mungu anahitaji kutoka kwa mwanadamu.

Matendo na vitendo vyote vya Shetani vinadhihirishwa ndani ya mwanadamu. Leo, matendo na vitendo vyote vya mwanadamu ni onyesho la Shetani na kwa hiyo haviwezi kumwakilisha Mungu. Mwanadamu ni mfano halisi wa Shetani, na tabia ya mwanadamu haiwezi kuiwakilisha tabia ya Mungu. Watu wengine wana haiba njema; Mungu anaweza kufanya mambo fulani kupitia haiba ya watu kama hao, na mambo wanayofanya yanaelekezwa na Roho Mtakatifu. Lakini tabia yao haiwezi kumwakilisha Mungu. Katika kufanya kazi juu yao, Mungu anatumia tu kile ambacho tayari kipo ndani yao na kutoka kwa “mali ghafi” iliyopo. Wawe ni manabii katika enzi zilizopita au wale waliotumiwa na Mungu, hakuna anayeweza kumwakilisha Yeye moja kwa moja. Watu wote wanakuja kumpenda Mungu tu chini ya shinikizo la hali, na hakuna hata mmoja anayejitahidi kushirikiana kwa hiari yake mwenyewe. Vitu chanya ni nini? Vyote vinavyotoka moja kwa moja kwa Mungu ni chanya; tabia ya mwanadamu, hata hivyo, imefinyangwa na Shetani, na haiwezi kumwakilisha Mungu. Ni upendo tu, azimio la kuteseka, haki, utii, na unyenyekevu na kufichika kwa Mungu mwenye mwili ndivyo vinavyomwakilisha Mungu moja kwa moja. Hii ni kwa sababu Alipokuja, Alikuja bila asili ya dhambi na alikuja moja kwa moja kutoka kwa Mungu, bila kufinyangwa na Shetani. Yesu yumo tu katika mfano wa mwili wenye dhambi na hawakilishi dhambi; kwa hivyo, matendo, vitendo, na maneno Yake, hadi wakati kabla ya kufanikishwa kwa kazi Yake kupitia kusulubiwa (pamoja na wakati wa kusulubiwa Kwake), vyote vinamwakilisha Mungu moja kwa moja. Mfano wa Yesu unatosha kuthibitisha kwamba yeyote mwenye asili ya dhambi hawezi kumwakilisha Mungu, na kwamba dhambi ya mwanadamu inamwakilisha Shetani. Yaani, dhambi haimwakilishi Mungu, na Mungu hana dhambi. Hata kazi iliyofanywa kwa mwanadamu na Roho Mtakatifu inaweza tu kuchukuliwa kuwa ilielekezwa na Roho Mtakatifu, na haiwezi kusemwa kuwa ilifanywa na mwanadamu kwa niaba ya Mungu. Lakini, kwa kadiri inavyomhusu mwanadamu, si dhambi yake wala tabia yake inayomwakilisha Mungu. Kwa kuchunguza kazi ambayo Roho Mtakatifu amefanya kwa mwanadamu kutoka zamani hadi sasa, mwanadamu ana kile anachoishi kwa kukidhihirisha yote kwa sababu Roho Mtakatifu amefanya kazi juu yake. Ni wachache sana wanaoweza kuishi kwa kuudhihirisha ukweli baada ya kupogolewa na kuadhibiwa na Roho Mtakatifu. Yaani, ni kazi ya Roho Mtakatifu pekee ndiyo iliyopo; ushirikiano kwa upande wa mwanadamu haupo. Je, unaliona hili wazi sasa? Hili likiwa hivi, utafanyaje uwezavyo ili kushirikiana na Yeye na kutimiza wajibu wako Roho Mtakatifu anapofanya kazi?


Huduma ya Kidini Lazima Ipigwe Marufuku

Tangu Mungu alipoanzisha kazi Yake katika ulimwengu, Amewaamua kabla watu wengi kumtumikia Yeye, wakiwemo wale kutoka kila nyanja ya maisha, kwa lengo la kwamba nia Zake ziridhishwe na kazi Yake duniani ikamilishwe kwa wepesi—hili ndilo lengo la Mungu katika kuwachagua watu kumtumikia Yeye. Kila mtu anayemtumikia Mungu anapaswa kuelewa nia Yake hii. Kupitia kazi hii ya Mungu, watu wanaona kwa uwazi zaidi hekima na uweza Wake, na kanuni za kazi Yake duniani. Kwa njia ya vitendo, Mungu amekuja duniani kufanya kazi Yake na kuingiliana na watu, ili waweze kujua matendo Yake kwa uwazi zaidi. Leo, ninyi—kikundi hiki cha watu—mna bahati ya kumtumikia Mungu wa vitendo. Hii ni baraka isiyoweza kupimika kwenu—kwa kweli ni kuinuliwa kwenu na Mungu. Katika kumchagua mtu amtumikie Yeye, Mungu daima huwa na kanuni Zake mwenyewe. Si kweli kabisa, kama watu wanavyofikiria, kwamba mtu anaweza kumtumikia Mungu mradi tu ana shauku. Leo, mnaona kwamba wote wanaotumikia mbele za Mungu wanafanya hivyo kwa sababu ya kuelekezwa na Mungu, na kwamba wana kazi ya Roho Mtakatifu, na ni watu wanaofuatilia ukweli. Haya ndiyo masharti ya chini kabisa kwa wale wote wanaomtumikia Mungu.

Kumtumikia Mungu si kazi rahisi. Wale ambao tabia yao potovu inabaki bila kubadilika hawawezi kamwe kumtumikia Mungu. Ikiwa tabia yako haijahukumiwa na kuadibiwa na maneno ya Mungu, basi tabia yako bado inamwakilisha Shetani, jambo ambalo linathibitisha kwamba huduma yako kwa Mungu ni wewe tu kutoa nia zako njema, kwamba huduma yako inategemea asili yako ya kishetani. Unamtumikia Mungu kwa hulka yako ya asili, na kulingana na mapendeleo yako binafsi. Zaidi ya hayo, wewe hufikiri daima kwamba mambo ambayo uko radhi kufanya ndiyo yanayompendeza Mungu, na kwamba mambo ambayo huko radhi kufanya ndiyo yanayomchukiza Mungu; unatenda kwa ukamilifu kulingana na mapendeleo yako mwenyewe. Je, huku kunaweza kuitwa kumtumikia Mungu? Hatimaye, hakutakuwa na mabadiliko hata kidogo katika tabia yako ya maisha; badala yake, huduma yako itaifanya iwe kaidi hata zaidi, na hivyo kuifanya tabia yako potovu ikite mizizi kwa kina, na kwa hivyo, kutaundwa ndani yako kanuni kuhusu huduma kwa Mungu ambazo kimsingi zinategemea hulka yako mwenyewe, na uzoefu unaotokana na huduma yako kulingana na tabia yako mwenyewe. Huu ndio uzoefu na mafunzo ya mwanadamu. Ni falsafa za shughuli za kidunia za mwanadamu. Watu kama hawa ni Mafarisayo na maafisa wa kidini. Wasipoamka na kutubu sasa, basi hakika watageuka na kuwa makristo wa uongo na wapinga Kristo wanaowapotosha watu katika siku za mwisho. Makristo wa uongo na wapinga Kristo waliozungumziwa watatokea miongoni mwa watu kama hao. Wale wanaomtumikia Mungu wakifuata hulka yao wenyewe na wakitenda kulingana na mapenzi yao wenyewe, wako katika hatari ya kuondoshwa wakati wowote. Wale wanaotegemea miaka yao mingi ya uzoefu kumtumikia Mungu ili kuishinda mioyo ya wengine, kuwakemea na kuwabana, na kujiinua—na ambao hawatubu kamwe, hawakiri dhambi zao kamwe, hawaachilii kamwe manufaa ya hadhi—watu hawa wataanguka mbele za Mungu. Wao ni wa aina moja na Paulo, wakitumia vibaya ukubwa wao na kuwatawala wengine kwa kutumia sifa zao. Mungu hawafanyi watu kama hawa kuwa watimilifu. Huduma kama hiyo ni ya kuvuruga kazi ya Mungu. Watu daima hung’ang’ania mambo ya kale. Wao hung’ang’ania dhana za zamani, hung’ang’ania kila kitu kutoka nyakati zilizopita. Hiki ni kikwazo kikubwa kwa huduma yao. Usipovitupa mbali, vitu hivi vitayaharibu maisha yako yote. Hata ukivunja miguu yako ukikimbia huku na huko, uvunje mgongo wako kwa kazi ngumu, au hata ufe kishahidi kwa ajili ya “kumtumikia” Mungu, Mungu hatakukubali hata kidogo. Kinyume chake kabisa: Atasema kwamba wewe ni mtenda maovu.

Kuanzia leo, Mungu atawafanya kuwa watimilifu rasmi wale ambao hawana dhana za kidini, ambao wako tayari kuweka kando nafsi zao za zamani, na wanaomtii Mungu kwa moyo wa dhati. Yeye atawafanya kuwa watimilifu wale wanaotamani maneno ya Mungu. Watu hawa wanapaswa kusimama na kumtumikia Mungu. Ndani ya Mungu kuna utele usio na mwisho na hekima isiyo na mipaka. Kazi Yake ya ajabu na maneno Yake ya thamani vinasubiri kufurahiwa na idadi kubwa zaidi ya watu. Jinsi ilivyo sasa, wale walio na dhana za kidini, wale wanaojiona wakubwa, na wale wasioweza kujiweka kando wanaona ugumu kukubali mambo haya mapya. Roho Mtakatifu hana fursa ya kuwafanya watu hawa kuwa watimilifu. Ikiwa mtu hana azimio la kutii, na hana kiu ya maneno ya Mungu, basi hana namna ya kukubali mambo haya mapya; atazidi tu kuwa mwasi zaidi na zaidi, mjanja zaidi na zaidi, na hivyo ataishia kwenye njia mbaya. Katika kufanya kazi Yake sasa, Mungu atawainua watu wengi zaidi wanaompenda Yeye kwa kweli na wanaoweza kukubali mwanga mpya, na Yeye atawakatakata kabisa maafisa wa kidini wanaotegemea ukubwa wao; Yeye hataki hata mmoja wa watu kama hao wanaopinga mabadiliko kwa ukaidi. Je, unataka kuwa mmoja wa watu hawa? Je, unatekeleza huduma yako kulingana na mapendeleo yako mwenyewe au kile ambacho Mungu anataka? Hili ni jambo unalopaswa kujua wewe mwenyewe. Je, wewe ni afisa wa kidini, au wewe ni mtoto mchanga ambaye Mungu anamfanya kuwa mtimilifu? Ni kiasi gani cha huduma yako kinachokubaliwa na Roho Mtakatifu? Ni kiasi gani cha huduma ambacho hakitakumbukwa na Mungu kabisa? Kumekuwa na mabadiliko makubwa kiasi gani katika uzima wako kutokana na miaka yako yote ya huduma? Je, unaelewa haya yote? Ikiwa wewe ni wa imani kweli, utatupa mbali dhana zako za zamani za kidini za hapo awali, na utamtumikia Mungu vizuri zaidi kwa njia mpya. Hujachelewa sana kusimama sasa. Dhana za zamani za kidini zinaweza kumpotezea mtu maisha yake yote. Uzoefu ambao mtu anapata unaweza kumsababisha akengeuke kutoka kwa Mungu na kujitegemea mwenyewe kufanya mambo. Usipoweka mambo kama haya kando, yatakuwa vikwazo kwa ukuaji wa uzima wako. Mungu daima huwafanya kuwa watimilifu wale wanaomtumikia Yeye, na hawaondoshi kwa urahisi. Ukikubali kweli hukumu na kuadibu kwa maneno ya Mungu, ukiweza kuweka kando matendo na kanuni zako za kidini za zamani, na uache kutumia dhana zako za kidini za hapo awali kama kipimo cha maneno ya Mungu ya leo, hapo tu ndipo utakapokuwa na matarajio yoyote ya kutajika. Lakini uking’ang’ania mambo ya kale ya hapo awali, ikiwa bado unayathamini, basi hakuna namna ambavyo unaweza kuokolewa. Mungu hawatilii maanani watu kama hao. Ikiwa kweli uko tayari kufanywa kuwa mtimilifu, basi lazima uazimie kuachilia kabisa kila kitu cha hapo awali. Hata kama kile kilichofanywa hapo awali kilikuwa sahihi, hata kama kilifanywa na Mungu, bado lazima uweze kukiweka kando na kutoking’ang’ania. Hata kama ilikuwa wazi kuwa ni kazi ya Roho Mtakatifu, iliyofanywa moja kwa moja na Roho Mtakatifu, leo lazima uiweke kando. Hupaswi kuishikilia. Hiki ndicho anachotaka Mungu. Kila kitu lazima kifanywe kipya. Katika kazi ya Mungu na maneno ya Mungu, kwa usawa Yeye harejelei mambo ya kale yaliyopita, Yeye harejelei shajara ya mwaka ya zamani; Mungu ni Mungu ambaye daima ni mpya na si wa zamani kamwe, na hang’ang’anii hata maneno Yake Mwenyewe ya zamani—jambo ambalo linaonyesha kwamba Mungu hafuati taratibu zozote. Kwa hivyo ikiwa wewe, kama mwanadamu, daima unang’ang’ania mambo ya zamani na kukataa kuyaachilia, na kuyatumia kwa namna isiyobadilika kwa kufuata mtindo mmoja, lakini Mungu hafanyi kazi akitumia njia Alizotumia hapo awali, basi, je, maneno na matendo yako si ya kuvuruga? Je, hayampingi Mungu? Je, uko radhi kuyaacha maisha yako yote yaharibiwe na kuangamizwa kwa sababu ya mambo haya ya kale? Mambo haya ya kale yatakufanya uwe mtu anayevuruga kazi ya Mungu—je, huyo ndiye aina ya mtu unayetaka kuwa? Ikiwa kweli hutaki hilo, basi acha haraka kile unachofanya na ugeuke; anza upya. Mungu hatakumbuka huduma yako ya zamani.


Katika Imani Yako katika Mungu Unapaswa Kumtii Mungu

Ni kwa nini hasa unamwamini Mungu? Watu wengi bado wamekanganyika inapokuja kwa swali hili, na daima wao huwa na mitazamo miwili tofauti kabisa kuhusu Mungu wa vitendo na Mungu aliye mbinguni. Inaonyesha kwamba watu wanamwamini Mungu sio kwa ajili ya kumtii, bali ili wapokee manufaa fulani, au ili waepuke mateso ambayo maafa yanaleta; hapo tu ndipo wanakuwa watiifu kwa kiasi fulani. Utiifu wa aina hii una masharti—matarajio yao binafsi ndiyo sharti la mwanzo la utiifu wao; wanatii kwa sababu hawana chaguo lingine. Kwa hiyo, ni kwa nini wewe unamwamini Mungu hasa? Ikiwa ni kwa ajili tu ya matarajio yako na hatima yako, basi ingelikuwa bora usimwamini. Imani ya namna hii ni kujidanganya, kujipa moyo, na kujisifu mwenyewe. Ikiwa imani yako haijajengwa juu ya msingi wa kumtii Mungu, basi mwishowe utapata adhabu kwa kumpinga. Wale wote ambao hawatafuti utii kwa Mungu katika imani yao ni watu wanaompinga Mungu. Mungu anataka kwamba watu watafute ukweli, wawe na kiu ya maneno Yake, wale na kunywa maneno Yake, na wayatie katika vitendo, yote haya ili waweze kufikia utii kwa Mungu. Ikiwa hiyo ndiyo nia yako ya kweli, basi Mungu hakika atakuinua, na hakika atakuwa mwenye fadhili kwako. Hili halina shaka wala halibadiliki. Ikiwa nia yako si kumtii Mungu, na una malengo mengine, basi kila unachosema na kufanya—hata maombi yako mbele za Mungu, na kwenda hata zaidi, kila hatua yako—kitakuwa cha kumpinga Yeye. Hata kama maneno yako ni ya upole na una vitendo vya upole, hata kama kila tendo na mwonekano wako vinaonekana kufaa mbele ya wengine, kana kwamba wewe ni mtu mtiifu, inapokuja kwa nia zako na mitazamo yako kuhusu imani katika Mungu, kila tendo lako ni la kumpinga Mungu; ni kutenda uovu. Watu wanaoonekana kuwa watiifu kama kondoo, lakini ambao mioyo yao imejaa nia ovu, ni mbwa mwitu waliovalia ngozi ya kondoo, na wale wanaomkosea Mungu moja kwa moja. Mungu hatamwacha hata mmoja wao, na Roho Mtakatifu atamfunua kila mmoja wao. Kila mtu ataona kwamba wale wote ambao ni wanafiki hakika watabeuliwa na Roho Mtakatifu. Usiwe na pupa: Mungu atamshughulikia na kumtupa kila mmoja wao mmoja baada ya mwingine.

Ikiwa huwezi kukubali nuru mpya kutoka kwa Mungu, na hutafuti wakati huwezi kuona wazi kile ambacho Mungu anafanya leo, na unakitilia shaka, unakihukumu, au unakichunguza na kukichambua, basi mtu wa namna hiyo hana nia ya kumtii Mungu. Ikiwa, nuru ya wakati wa sasa inapotokea, bado unathamini nuru ya jana na kuipinga kazi mpya ya Mungu, basi wewe si kitu kingine ila mwenye upumbavu—wewe ni mmoja wa wale wanaompinga Mungu kwa makusudi. Jambo muhimu katika kumtii Mungu ni kuichukua nuru mpya zaidi, na kuweza kukubali na kuitia katika vitendo. Huu pekee ndio utii wa kweli. Wale ambao hawana azimio la kumtamani sana Mungu hawawezi kumtii kwa makusudi, bali wanaweza tu kumpinga Mungu kwa sababu wanaridhika na hali ilivyo. Mwanadamu hawezi kumtii Mungu kwa sababu anamilikiwa na yale yaliyotangulia. Vitu vilivyotangulia hapo awali vimezalisha ndani ya mwanadamu kila namna ya dhana na mawazo mbalimbali kumhusu Mungu, na haya yamekuwa mfano wa mungu mawazoni mwake. Kwa hiyo, kile anachoamini ni dhana zake mwenyewe na viwango vya mawazo yake mwenyewe. Ukimpima Mungu anayefanya kazi ya vitendo leo dhidi ya mungu wa mawazo yako mwenyewe, basi imani yako inatoka kwa Shetani na imejengwa juu ya mapendeleo yako mwenyewe—Mungu hataki imani ya aina hii. Bila kujali sifa zao ni za juu kiasi gani, na bila kujali wamejitumia kiasi gani—hata kama wametumia maisha yao yote wakifanya kazi kwa ajili Yake na hata kwenda kujitoa mhanga—Mungu hamkubali mtu yeyote mwenye imani ya namna hii. Anawakirimu tu neema kidogo na kuwaacha waifurahie kwa muda. Watu kama hawa hawawezi kuutia ukweli katika vitendo. Roho Mtakatifu hafanyi kazi ndani yao, na Mungu atamwondosha kila mmoja wao kwa zamu. Wazee kwa vijana sawasawa, wale wasiomtii Mungu katika imani yao na walio na nia zisizo sahihi ndio wanaompinga na kuvuruga, na bila shaka watu kama hawa wataondoshwa na Mungu. Wale wasio na hata chembe ya utii kwa Mungu, wanaolikiri tu jina Lake, na wana hisia fulani za kwamba Mungu ana ukunjufu na anapendeza, lakini hawaendi sambamba na hatua za Roho Mtakatifu, wala hawatii kazi na maneno ya wakati wa sasa ya Roho Mtakatifu—watu kama hao wanaishi katikati ya neema ya Mungu, na hawawezi kupatwa na Mungu wala kufanywa kuwa watimilifu na Yeye. Mungu huwafanya watu kuwa watimilifu kupitia utii wao, kupitia kula, kunywa na kufurahia maneno ya Mungu, na kupitia mateso na usafishaji katika maisha yao. Ni kupitia imani kama hii pekee ndiyo tabia za watu zinaweza kubadilika, na ni hapo tu ndipo wanaweza kuwa na ufahamu wa kweli wa Mungu. Kutotosheka na kuishi katikati ya neema ya Mungu, kutamani na kuutafuta ukweli kwa shauku, na kufuatilia kupatwa na Mungu—hivyo ndivyo ilivyo kumtii Mungu kwa kujua, na hiyo ndiyo hasa aina ya imani Anayoitaka. Watu ambao hawafanyi chochote zaidi ya kuifurahia neema ya Mungu hawawezi kufanywa kuwa watimilifu wala kubadilishwa; wanaweza tu kuwa na utii, uchaji, upendo na uvumilivu wa juujuu tu. Wale wanaofurahia tu neema ya Mungu hawawezi kumjua Mungu kwa kweli, na hata wanapomjua, maarifa yao ni ya juujuu tu, nao husema mambo kama vile, “Mungu anampenda mwanadamu,” au “Mungu ni mwenye rehema kwa mwanadamu.” Haya hayawakilishi maisha ya mwanadamu, wala hayamaanishi kwamba watu wanamjua Mungu kwa kweli. Ikiwa, maneno ya Mungu yanapowasafisha, au majaribu Yake yanapowajia, watu hawawezi kumtii Mungu—ikiwa, badala yake, wanakuwa na mashaka na hata kuanguka—basi hawana hata chembe ya utii. Ndani yao kuna sheria na vizuizi vingi kuhusu imani katika Mungu, na hata uzoefu wa muda mrefu walioupata kutokana na miaka mingi ya imani katika Mungu, au taratibu mbalimbali zinazotumia Biblia kama kanuni yao. Je, watu kama hawa wanaweza kumtii Mungu? Watu hawa wamejaa mambo ya ubinadamu—wanawezaje kumtii Mungu? “Utii” wao unategemea mapendeleo yao kibinafsi—je, Mungu angeutaka utii wa namna hiyo? Huku ni kushika kanuni, si kumtii Mungu; ni kujitosheleza na kujiridhisha wenyewe. Ukisema kwamba huo ni utii kwa Mungu, je, humkufuru Yeye? Wewe ni Farao wa Misri. Unatenda maovu, na unafanya kwa makusudi kazi ya kumpinga Mungu—je, Mungu anataka umtumikie kwa namna hiyo? Afadhali ufanye hima utubu, na ujaribu kutafuta kujitambua. Usipofanya hivyo, afadhali tu urudi nyumbani; hilo litakuwa na faida zaidi kwako kuliko “utumishi kwa Mungu”. Hutavuruga wala kusumbua; utajua nafasi yako na kuishi vizuri—je, hilo halingalikuwa bora zaidi? Na hutampinga Mungu na kuadhibiwa!


Ahadi kwa Wale Wanaofanywa Kuwa Watimilifu

Njia ambayo kwayo Mungu humfanya mwanadamu kuwa mtimilifu ni ipi? Inajumuisha vipengele vipi? Je, uko tayari kufanywa kuwa mtimilifu na Mungu? Je, uko tayari kukubali hukumu na kuadibu Kwake? Unajua nini kuhusu maswali haya? Ikiwa huna ufahamu wowote wa kuzungumzia, basi hili ni thibitisho kwamba bado huijui kazi ya Mungu, kwamba hujatiwa nuru na Roho Mtakatifu hata kidogo. Haiwezekani kwa watu kama hao kufanywa kuwa watimilifu. Wanapewa tu kiasi kidogo cha neema ili wafurahie kwa muda mfupi, na haitadumu kwa muda mrefu. Watu hawawezi kufanywa kuwa watimilifu na Mungu ikiwa wanafurahia tu neema Yake. Wengine huwa wametosheka wakati mwili wao una amani na starehe, wakati maisha yao ni rahisi na yasiyo na dhiki au balaa, wakati familia yao yote inaishi kwa upatanifu, bila ugomvi wala migogoro—na wanaweza hata kuamini kwamba hii pekee ndiyo baraka ya Mungu. Kwa kweli, ni neema ya Mungu tu. Hampaswi kutosheka na kufurahia tu neema ya Mungu. Fikira kama hizo ni duni sana. Hata ukisoma maneno ya Mungu kila siku, na ukiomba kila siku, na roho yako ihisi furaha kuu na iwe na amani hasa, ikiwa hatimaye huna la kusema kuhusu ufahamu wako wa Mungu na kazi Yake, na hujapitia chochote, na haijalishi umekula na kunywa neno la Mungu kiasi gani, ikiwa unachohisi tu ni amani na furaha za kiroho, na kwamba neno la Mungu ni tamu kupita kiasi, kana kwamba huwezi kutosheka nalo, lakini huna upitiaji wowote halisi wa maneno ya Mungu na huna kabisa uhalisi wa maneno Yake, basi unaweza kupata nini kutokana na imani kama hiyo katika Mungu? Ikiwa huwezi kuishi kwa kudhihirisha kiini cha maneno ya Mungu, basi kula na kunywa kwako maneno haya na maombi yako si chochote ila imani ya kidini. Watu kama hao hawawezi kufanywa kuwa watimilifu na Mungu na hawawezi kupatwa na Yeye. Watu wanaopatwa na Mungu ni wale wanaofuatilia ukweli. Kile ambacho Mungu anapata si mwili wa mwanadamu, si vitu ambavyo ni vyake, bali ni sehemu iliyo ndani yake ambayo ni ya Mungu. Hivyo, Mungu anapowafanya watu kuwa watimilifu, Hafanyi miili yao kuwa mitimilifu, bali mioyo yao, Akiiruhusu mioyo yao ipatwe na Mungu; yaani, Mungu kumfanya mwanadamu kuwa mtimilifu, kimsingi, ni Mungu kuufanya moyo wa mwanadamu kuwa mtimilifu ili moyo huu uweze kumgeukia Mungu na ili uweze kumpenda Yeye.

Mwili wa mwanadamu ni wa nyama na damu. Haina maana kwa Mungu kuupata mwili wa mwanadamu, kwa maana mwili wa mwanadamu ni kitu ambacho bila shaka huharibika na hakiwezi kupokea urithi au baraka Zake. Ikiwa mwili wa mwanadamu ungepatwa, na mwili wa mwanadamu pekee ndio ungekuwa katika mkondo huu, basi ingawa mwanadamu angekuwa katika mkondo kwa jina tu, moyo wake ungekuwa wa Shetani. Hilo likiwa hivyo, mbali na watu kutoweza kuwa udhihirisho wa Mungu, pia wangekuwa mzigo Wake, na hivyo uteuzi wa Mungu wa watu usingekuwa na maana. Wale ambao Mungu anakusudia kuwafanya kuwa watimilifu wote watapokea baraka Zake na urithi Wake. Yaani, wanakubali kile Mungu anacho na alicho ili kiwe kile walicho nacho ndani; wana maneno yote ya Mungu yaliyofanyiwa kazi ndani yao; na chochote kile Mungu alicho, wanaweza kukikubali chote jinsi kilivyo. Kwa njia hii, wanaishi kwa kudhihirisha ukweli. Hii ndiyo aina ya mtu anayefanywa kuwa mtimilifu na Mungu na anayepatwa na Mungu. Ni mtu kama huyu tu ndiye anayestahili kurithi baraka zilizotolewa na Mungu:

1. Kupata upendo wote wa Mungu.

2. Kutenda kulingana na nia za Mungu katika mambo yote.

3. Kupata mwongozo wa Mungu, kuishi katika mwangaza wa Mungu, na kupata nuru ya Mungu.

4. Kuishi kwa kudhihirisha duniani mfano ambao Mungu anaupenda; kuwa kama Petro, aliyempenda Mungu kwa kweli, aliyesulubiwa kwa ajili ya Mungu na aliyestahili kufa kwa ajili ya Mungu; kuwa na utukufu sawa na wa Petro.

5. Kupendwa, kuheshimiwa, na kustahiwa na kila mtu duniani.

6. Kushinda kila kipengele cha vifungo vya kifo na Kuzimu, kutompa Shetani fursa ya kufanya kazi yake, kumilikiwa na Mungu, kuishi ndani ya roho mpya na changamfu, na kutohisi kuchoshwa.

7. Kuwa na hisia isiyoelezeka ya furaha na msisimko nyakati zote katika maisha yote, kana kwamba mtu ameshuhudia kuwasili kwa siku ya utukufu wa Mungu.

8. Kupata utukufu pamoja na Mungu na kuwa na sura inayofanana na watakatifu wapendwa wa Mungu.

9. Kuwa yule ambaye Mungu anampenda duniani, yaani, mwana mpendwa wa Mungu.

10. Kubadilisha umbo na kupaa pamoja na Mungu hadi mbingu ya tatu na kuvuka mipaka ya mwili.

Ni watu wanaoweza kurithi baraka za Mungu tu ndio wanaofanywa kuwa watimilifu na kupatwa na Mungu. Je, umepata chochote kwa sasa? Mungu amekufanya kuwa mtimilifu kwa kiwango gani? Mungu hamfanyi mwanadamu kuwa mtimilifu bila utaratibu; kumfanya Kwake mwanadamu kuwa mtimilifu kuna masharti, na kuna matokeo wazi, yanayoonekana. Si kama mwanadamu anavyowaza, kwamba maadamu ana imani katika Mungu, anaweza kufanywa kuwa mtimilifu na kupatwa na Mungu, na anaweza kupokea duniani baraka na urithi wa Mungu. Mambo kama hayo ni magumu mno—sembuse kubadilika kwa umbo la watu. Katika wakati wa sasa, kile mnachopaswa kufuatilia hasa ni kufanywa kuwa watimilifu na Mungu katika mambo yote, kufanywa kuwa watimilifu na Mungu kupitia watu, matukio, na vitu vyote mnavyokumbana navyo, na kuwa na mengi zaidi ya kile Mungu alicho kikifinyangwa ndani yenu na Yeye. Ni lazima kwanza mpokee urithi wa Mungu duniani; ndipo tu mtakapostahili kurithi baraka nyingi zaidi, na kubwa zaidi, kutoka kwa Mungu. Haya yote ni mambo ambayo mnapaswa kuyafuatilia, na ambayo mnapaswa kuyaelewa kabla ya mambo mengine yote. Kadiri mnavyofuatilia kufanywa kuwa watimilifu na Mungu katika mambo yote, ndivyo mtakavyoweza kuona mkono wa Mungu katika mambo yote, na matokeo yake, kupitia mitazamo tofauti na katika mambo tofauti, mtafuatilia kwa bidii kuingia katika kile neno la Mungu lilicho na kuingia katika uhalisi wa neno Lake. Hamwezi kutosheka na hali hasi kama vile kutotenda dhambi tu, au kutokuwa na dhana, kutokuwa na falsafa za shughuli za kidunia, na kutokuwa na mapenzi ya mwanadamu. Mungu humfanya mwanadamu kuwa mtimilifu kwa njia nyingi; kuna uwezekano wa wewe kufanywa kuwa mtimilifu katika mambo yote, na Anaweza kukufanya kuwa mtimilifu si tu kwa njia chanya bali pia kwa njia hasi, ili kufanya kile unachopata kiwe kingi zaidi. Kila siku kuna fursa za kufanywa kuwa mtimilifu na nyakati za kupatwa na Mungu. Baada ya kupitia mambo kwa njia hii kwa muda, utabadilishwa kwa kiasi kikubwa, na kiasili utakuja kuona wazi mambo mengi ambayo hapo awali hukuelewa. Hakutakuwa na haja ya maelekezo kutoka kwa wengine; bila wewe kujua, Mungu atakutia nuru, ili upokee nuru katika mambo yote na kuingia katika vipengele vyote vya upitiaji wako. Hakika Mungu atakuongoza ili usikengeuke kwenda kushoto au kulia, na hivyo utaanza kuitembea njia ya kufanywa kuwa mtimilifu na Yeye.

Kufanywa kuwa mtimilifu na Mungu hakuwezi kuwekewa mipaka kwa kufanywa kuwa mtimilifu kwa kula na kunywa neno la Mungu. Kupitia mambo kwa njia hii kungekuwa kuegemea upande mmoja mno, kungejumuisha machache mno, na kungeweza tu kuwazuia watu katika upeo mdogo sana. Hili likiwa hivi, watu wangekosa lishe nyingi ya kiroho wanayohitaji. Mkitaka kufanywa kuwa watimilifu na Mungu, lazima mjifunze jinsi ya kupitia katika mambo yote, na kuweza kupata nuru katika kila kitu kinachowafanyikia. Kiwe kizuri au kibaya, kinapaswa kukuletea faida, na hakipaswi kukufanya uwe hasi. Hata iweje, unapaswa kuweza kutazama mambo ukiwa umesimama upande wa Mungu, na si kuyachanganua au kuyachunguza kutoka katika mtazamo wa mwanadamu (huu utakuwa mkengeuko katika upitiaji wako). Ukipitia mambo kwa njia hii, basi moyo wako utajazwa na mizigo ya uzima wako; utaishi daima katika mwanga wa uso wa Mungu, na itakuwa vigumu kuwa na mikengeuko katika utendaji wako. Watu kama hao wana mustakabali mzuri mbele yao. Kuna fursa nyingi sana za kufanywa kuwa mtimilifu na Mungu. Yote yanategemea iwapo ninyi ni watu wanaompenda Mungu kwa kweli na iwapo mna azimio la kufanywa kuwa watimilifu na Mungu, kupatwa na Mungu, na kupokea baraka na urithi Wake. Azimio pekee halitoshi; lazima muwe na maarifa mengi, la sivyo daima mtakuwa na mikengeuko katika utendaji wenu. Mungu yuko tayari kumfanya kuwa mtimilifu kila mmoja wenu. Jinsi ilivyo sasa, ingawa watu wengi tayari wamekubali kazi ya Mungu kwa muda mrefu sana, wamejiwekea mipaka kwa kufurahia tu neema ya Mungu, na wako tayari tu kumruhusu Mungu awape faraja kidogo ya mwili, lakini hawako tayari kupokea ufunuo mwingi, na wa juu zaidi. Hili linaonyesha kwamba moyo wa mwanadamu bado uko upande wa nje daima. Hata ingawa kazi ya mwanadamu, huduma yake, na moyo wake umpendao Mungu vina kiasi kidogo zaidi cha uchafu, kadiri kiini chake cha ndani na fikira zake zilizopitwa na wakati zilivyo, mwanadamu bado anatafuta daima amani na starehe ya mwili, na hajali chochote kuhusu masharti na makusudi ya kumfanya Kwake mwanadamu kuwa mtimilifu yanaweza kuwa yapi. Na hivyo, maisha ya watu wengi kabisa bado ni duni na yaliyopotoka. Maisha yao hayajabadilika hata kidogo; hawachukulii imani katika Mungu kama jambo la maana, ni kana kwamba wana imani kwa ajili ya wengine tu, wakifanya mambo kwa namna isiyo ya dhati, na kuishi kiholela na kuendeleza maisha yasiyo ya kuheshimika. Ni wachache wale wanaoweza kutafuta kuingia katika neno la Mungu katika mambo yote, wakipata mambo mengi zaidi na yenye utele zaidi, wakiwa watu wenye utajiri mkubwa zaidi katika nyumba ya Mungu leo, na wakipokea baraka nyingi zaidi za Mungu. Ikiwa unatafuta kufanywa kuwa mtimilifu na Mungu katika mambo yote, na unaweza kupokea kile ambacho Mungu ameahidi duniani, ikiwa unatafuta kutiwa nuru na Mungu katika mambo yote na usiporuhusu miaka ipite bure, hii ndiyo njia bora zaidi ya kuingia kwa bidii. Ni hivyo tu ndivyo utakavyokuwa umefuzu na kustahili kufanywa kuwa mtimilifu na Mungu. Je, wewe kweli ni mtu anayetafuta kufanywa kuwa mtimilifu na Mungu? Je, wewe kweli ni mtu aliye makini katika mambo yote? Je, una roho sawa ya upendo kwa Mungu kama aliyokuwa nayo Petro? Je, una azimio la kumpenda Mungu kama alivyofanya Yesu? Umekuwa na imani katika Yesu kwa miaka mingi; je, umeona jinsi Yesu alivyompenda Mungu? Je, ni Yesu kweli unayemwamini? Unamwamini Mungu wa vitendo wa leo; je, umeona jinsi Mungu wa vitendo katika mwili anavyompenda Mungu wa mbinguni? Una imani katika Bwana Yesu Kristo; hiyo ni kwa sababu kusulubiwa kwa Yesu kwa ajili ya kuwakomboa binadamu na miujiza Aliyofanya ni ukweli unaokubalika kwa ujumla. Hata hivyo imani ya mwanadamu haitokani na maarifa na ufahamu wa kweli wa Yesu Kristo. Unaamini tu katika jina la Yesu, lakini huamini katika Roho Wake, kwa sababu hutilii maanani hata kidogo jinsi Yesu alivyompenda Mungu. Imani yako katika Mungu ni ya kitoto mno. Licha ya kumwamini Yesu kwa miaka mingi, hujui jinsi ya kumpenda Mungu. Je, hili halikufanyi kuwa mpumbavu mkubwa kabisa duniani? Hili ni thibitisho kwamba kwa miaka mingi, umekuwa ukila “chakula cha Bwana Yesu Kristo” bure. Sio tu kwamba Siwapendi watu kama hao, Ninaamini kwamba Bwana Yesu Kristo—unayemwabudu—pia asingewapenda. Watu kama hao wanawezaje kufanywa kuwa watimilifu? Je, hujawa mwekundu kwa ajili ya aibu? Je, huhisi aibu? Je, bado una ujasiri wa kumkabili Bwana wako Yesu Kristo? Je, ninyi nyote mnaelewa maana ya kile Nilichosema?


Waovu Hakika Wataadhibiwa

Jichunguzeni wenyewe ili mwone kama mnatenda haki katika mambo mnayofanya, na kama matendo yenu yanastahimili uchunguzi wa Mungu: Hii ndiyo kanuni ambayo kwayo wale wanaomwamini Mungu huendesha mambo yao. Mtaitwa wenye haki kwa sababu mnaweza kumridhisha Mungu, na kwa sababu mnakubali utunzaji na ulinzi wa Mungu. Machoni pa Mungu, wale wote wanaokubali utunzaji, ulinzi, na kufanywa kuwa watimilifu na Mungu, na wanaopatwa na Yeye, ni watu wenye haki, na Yeye huwachukulia wote kuwa wa thamani. Kadiri mnavyokubali maneno ya sasa ya Mungu, ndivyo mtakavyoweza kuelewa na kufahamu nia za Mungu zaidi, na kwa hivyo ndivyo mtakavyoweza kuishi kwa kudhihirisha maneno ya Mungu na kukidhi matakwa Yake zaidi. Hili ni agizo la Mungu kwenu, na ndilo ambalo nyote mnapaswa kuweza kutimiza. Mkitumia mawazo yenu kumpima na kumwekea Mungu mipaka, kana kwamba Mungu ni sanamu ya udongo isiyobadilika, mkimwekea Mungu mipaka kabisa kwenye Biblia na kumweka Yeye ndani ya mawanda ya kazi yenye mipaka, basi hili linathibitisha kwamba mmemtia Mungu hatiani. Kwa sababu Wayahudi katika enzi ya Agano la Kale walimchukulia Mungu kuwa sanamu yenye umbo thabiti waliyoiweka mioyoni mwao, kana kwamba Mungu anaweza tu kuitwa Masihi, na ni Yeye tu aliyeitwa Masihi ndiye anayeweza kuwa Mungu, na kwa sababu watu walimtumikia na kumwabudu Mungu kana kwamba Yeye ni sanamu ya udongo (isiyo na uhai), walimsulubisha Yesu wa wakati huo msalabani, wakimhukumu kifo—Yesu asiye na hatia hivyo alihukumiwa kifo. Mungu hakuwa na hatia, lakini mwanadamu alikataa kumhurumia, na alisisitiza kumhukumu kifo, na hivyo Yesu alisulubiwa. Mwanadamu daima huamini kwamba Mungu habadiliki, na humwekea mipaka kwa msingi wa kitabu kimoja tu, Biblia, kana kwamba mwanadamu ana ufahamu kamili wa usimamizi wa Mungu, kana kwamba mwanadamu anashikilia yote anayofanya Mungu katika kiganja cha mkono wake. Watu ni wapuuzi kupindukia, wenye kiburi kupindukia, na wote wana mwelekeo wa kuzungumza maneno makubwa. Haijalishi maarifa yako kuhusu Mungu ni ya juu kiasi gani, bado Ninasema kwamba humjui Mungu, kwamba wewe ni mtu anayempinga Mungu zaidi ya wote, na kwamba umemtia Mungu hatiani, kwa sababu huwezi kabisa kutii kazi ya Mungu na kutembea katika njia ya kufanywa kuwa mtimilifu na Mungu. Kwa nini Mungu haridhishwi kamwe na matendo ya mwanadamu? Ni kwa sababu mwanadamu hamjui Mungu kamwe, ana mawazo mengi mno, na maarifa yake kuhusu Mungu hayakubaliani na uhalisi kwa namna yoyote ile, bali ni ya kikanuni na ya kujirudiarudia, na yaliyonakiliwa kama mashine na kutumiwa bila kubadilika. Na hivyo, akiwa amekuja duniani leo, Mungu anasulubiwa msalabani kwa mara nyingine tena na mwanadamu. Mwanadamu mkatili! Hila na njama, kunyang’anyana na kupokonyana, kugombea umaarufu na faida, kuchinjana—je, yatakoma lini? Licha ya mamia ya maelfu ya maneno ambayo Mungu amenena, hakuna mtu ambaye amerudiwa na fahamu zake. Watu hutenda kwa ajili ya familia zao, wana na binti zao, kwa ajili ya taaluma zao, matarajio ya baadaye, hadhi, utukufu wa bure, na pesa, kwa ajili ya chakula, mavazi, na mwili. Lakini, je, kuna yeyote ambaye matendo yake ni kwa ajili ya Mungu kweli? Hata miongoni mwa wale wanaotenda kwa ajili ya Mungu, kuna wachache tu wanaomjua Mungu. Ni watu wangapi ambao hawatendi kwa ajili ya masilahi yao wenyewe? Ni wangapi ambao hawakandamizi au kuwatenga wengine ili kulinda hadhi yao wenyewe? Na hivyo, Mungu amehukumiwa kifo kwa nguvu mara zisizohesabika, na waamuzi wakatili wasiohesabika wamemtia Mungu hatiani na kumsulubisha msalabani kwa mara nyingine tena. Ni wangapi wanaoweza kuitwa watu wenye haki kwa sababu wanatenda kwa ajili ya Mungu kweli?

Je, ni rahisi sana kufanywa kuwa mtimilifu mbele za Mungu kuwa mtakatifu au mtu mwenye haki? Ni kauli ya kweli kwamba “hakuna wenye haki duniani humu, wenye haki hawako katika ulimwengu huu.” Mnapokuja mbele za Mungu, fikirieni kile mnachovaa, fikirieni kila neno lenu, tendo lenu, na hatua yenu, kila wazo na fikira yenu, na hata ndoto mnazoota kila siku—yote ni kwa ajili yenu wenyewe. Je, hii si hali halisi ya mambo? “Haki” haimaanishi kuwapa wengine sadaka, haimaanishi kumpenda jirani yako kama unavyojipenda, na haimaanishi kujizuia na ugomvi na mizozo au kupora na kuiba. Haki inamaanisha kuchukua agizo la Mungu kama wajibu wenu na kutii mipango na mipangilio ya Mungu kama wito wenu uliotumwa kutoka mbinguni, bila kujali wakati au mahali, kama tu yote yaliyofanywa na Bwana Yesu. Hii ndiyo haki ambayo Mungu amezungumzia. Kwamba Lutu angeweza kuitwa mwenye haki ni kwa sababu aliwaokoa malaika wawili waliotumwa na Mungu bila kufikiria faida na hasara yake mwenyewe; inaweza tu kusemwa kwamba kile alichofanya wakati huo kinaweza kuitwa jambo la haki, lakini hawezi kuitwa mtu mwenye haki. Ilikuwa tu kwa sababu Lutu alikuwa amemwona Mungu ndiyo maana aliwatoa binti zake wawili badala ya malaika, lakini si tabia yake yote ya zamani iliyowakilisha haki. Na hivyo Ninasema “hakuna wenye haki duniani humu.” Miongoni mwa wale walio katika mkondo wa urejesho, hakuna anayeweza kuitwa mtu mwenye haki. Haijalishi matendo yako ni mazuri kiasi gani, haijalishi unaonekana kulitukuza jina la Mungu namna gani, bila kuwapiga na kuwalaani wengine, wala kuwapora na kuwanyang’anya wengine, bado huwezi kuitwa mwenye haki, kwani hiki ndicho ambacho mtu wa kawaida ana uwezo wa kuwa nacho. Kile ambacho ni muhimu sasa hivi ni kwamba humjui Mungu. Inaweza tu kusemwa kwamba kwa sasa una ubinadamu wa kawaida kiasi, lakini huna vipengele vya haki iliyozungumziwa na Mungu, na hivyo hakuna unachofanya ambacho kina uwezo wa kuthibitisha kwamba unamjua Mungu.

Hapo awali, Mungu alipokuwa mbinguni, watu walishughulika na Mungu kwa kijuujuu tu katika matendo yao. Leo, Mungu amekuwa miongoni mwa wanadamu kwa miaka isiyohesabika—na hakuna anayejua hili. Hata hivyo watu bado wanashughulika na Yeye kwa kijuujuu tu katika matendo yao. Je, watu hawako nyuma sana katika fikira zao? Wao ni kama Yuda tu: Kabla ya Yesu kuja, Yuda angesema uwongo ili kuwadanganya akina ndugu, na hata baada ya Yesu kuja, bado hakubadilika; hakumjua Yesu hata kidogo, na mwishowe alimsaliti Yesu. Je, hii haikuwa kwa sababu hakumjua Mungu? Ikiwa, leo, bado hamumjui Mungu, basi inawezekana kwamba mnaweza kuwa Yuda mwingine, na kufuatia hili, mkasa wa kusulubiwa kwa Yesu katika Enzi ya Neema miaka elfu mbili iliyopita unaweza kutokea tena. Je, hamwamini hili? Ni ukweli! Kwa sasa, watu wengi wako katika hali sawa na hii. Pengine ni mapema mno kusema hili, lakini watu kama hao wote wanachukua nafasi ya Yuda. Sizungumzi upuuzi, bali kwa msingi wa ukweli wa mambo—na huna budi kusadikishwa. Ingawa watu wengi hujifanya kuwa wanyenyekevu, mioyoni mwao hakuna chochote isipokuwa dimbwi la maji yaliyotuama, mtaro wa maji yanayonuka. Sasa hivi kuna wengi mno kama hawa kanisani, na mnafikiri kwamba sijui kuhusu hili kabisa. Leo, Roho Wangu ananitetea, na kunishuhudia. Je, unafikiri sijui chochote? Je, mnafikiri sielewi chochote kuhusu fikira potovu zilizo ndani ya mioyo yenu, mambo mnayoweka ndani ya mioyo yenu? Je, ni rahisi sana kumdhulumu Mungu? Je, mnafikiri mnaweza kumtendea Yeye kwa njia yoyote mnayopenda? Zamani, Nilikuwa na wasiwasi msije mkabanwa, kwa hivyo Niliendelea kuwapa uhuru, lakini binadamu hakuthamini wema alioonyeshwa, na alipopewa nafasi kidogo, alienda zaidi ya alivyopewa. Ulizeni miongoni mwenu wenyewe: Karibu Sijawahi kumpogoa mtu yeyote, na karibu Sijawahi kumkemea mtu yeyote kwa wepesi—hata hivyo Ninaelewa waziwazi kuhusu motisha na mawazo ya mwanadamu. Je, unafikiri Mungu Mwenyewe, ambaye Mungu anamshuhudia, ni mpumbavu? Katika hali hiyo, Ninasema kwamba wewe ni kipofu mno! Sitakufichua, lakini tuone jinsi unavyoweza kuwa mpotovu. Tuone kama mbinu zako ndogo za ujanja zinaweza kukuokoa, au kama kujaribu kwako uwezavyo kumpenda Mungu kunaweza kukuokoa. Leo, Sitakutia hatiani; tusubiri hadi wakati wa Mungu ili kuona jinsi Anavyoleta adhabu unayostahili juu yako. Sina muda wa kupiga soga na wewe sasa, na siko radhi kuchelewesha kazi Yangu kubwa zaidi kwa ajili yako tu. Funza kama wewe hustahili muda ambao Mungu angechukua kukupogoa—kwa hivyo acha tuone jinsi unavyoweza kupotoka kabisa. Watu kama hawa hawafuatilii maarifa ya Mungu hata kidogo, wala hawana hata chembe ya moyo umpendao Mungu, na bado wanatamani Mungu awaite watu wenye haki—je, huu si utani? Kwa sababu idadi ndogo ya watu ni waaminifu kwa kweli, Nitalenga tu kuendelea kumpa mwanadamu uzima. Nitafanya tu kile Ninachopaswa kufanya leo, lakini katika siku za usoni Nitaleta adhabu anayostahili juu ya kila mtu kulingana na kile ambacho amefanya. Nimesema yote yanayopasa kusemwa, kwani hii hasa ndiyo kazi Ninayofanya. Ninafanya tu kile Ninachopaswa kufanya, na si kile Nisichopaswa kufanya. Hata hivyo, Ninatumai kwamba mnajichunguza zaidi: Ni kiasi gani cha maarifa yako kuhusu Mungu ni cha kweli hasa? Je, wewe ni mtu ambaye amemsulubisha Mungu msalabani kwa mara nyingine tena? Maneno Yangu ya mwisho ni haya: Ole wao wanaomsulubisha Mungu.


Jinsi ya Kutumikia Kulingana na Nia Za Mungu

Mnapaswa kuwa wazi kuhusu jinsi mtu anavyopaswa kumtumikia Mungu katika imani yake, kuhusu masharti yanayopaswa kutimizwa na ukweli unaopaswa kueleweka na wale wanaomtumikia Mungu, na kuhusu kupotoka kwenu katika kutumikia kwenu. Masuala haya yanahusisha jinsi mnavyomwamini Mungu, na jinsi mnavyotembea kwenye njia ambayo inaongozwa na Roho Mtakatifu na kumruhusu Mungu awapange namna ambavyo Anataka katika vitu vyote, hivyo kuwaruhusu mwelewe kila hatua ya kazi ya Mungu juu yenu. Mnapofikia hatua hiyo, mtaelewa imani katika Mungu ni nini hasa, mtaelewa namna ya kumwamini Mungu ipasavyo, na kile mnachopaswa kufanya ili kutenda kulingana na nia za Mungu. Hili litawafanya muwe watiifu kabisa kwa kazi ya Mungu; hamtakuwa na malalamiko na hamtahukumu, wala kuchambua, sembuse kuichunguza kazi ya Mungu, kwa kiwango kwamba nyote mtakuwa na uwezo wa kumtii Mungu hadi kufa, mkimruhusu Mungu awaongoze na kuwachinja kama kondoo, na kwamba kila mmoja wenu anaweza kuwa Petro wa miaka ya 1990, akimpenda Mungu kwa kiwango kikubwa kabisa hata msalabani, bila lalamiko hata kidogo. Ni hapo tu ndipo mtakapoweza kuishi kwa kudhihirisha mtindo wa Petro katika miaka ya 1990.

Kila mtu mwenye azimio anaweza kumtumikia Mungu—lakini ni wale tu wanaoonyesha kujali na kuzifahamyu nia za Mungu ndio wenye sifa na wanaostahili kumtumikia Mungu. Nimegundua jambo hili miongoni mwenu: Watu wengi wanaamini kwamba mradi tu wanaihubiri njia ya Mungu kwa bidii, wanaenda barabarani kwa ajili ya Mungu, wanajituma na kuacha vitu kwa ajili ya Mungu, na kadhalika, basi huku ni kumtumikia Mungu. Watu wengi wa kidini wanaamini kwamba kumtumikia Mungu kunamaanisha kukimbia huku na huko wakiwa na Biblia mikononi mwao, wakihubiri injili ya ufalme wa mbinguni na kuwaokoa watu kwa kuwafanya watubu na wakiri. Pia kuna maafisa wengi wa kidini wanaofikiri kwamba kumtumikia Mungu kunahusisha kuhubiri katika makanisa baada ya kufuatilia masomo ya juu na kupata mafunzo katika seminari, na kuwafundisha watu kupitia usomaji wa mistari ya Biblia. Zaidi ya hayo, kuna watu katika maeneo yenye umaskini ambao wanaamini kumtumikia Mungu kunamaanisha kuwaponya wagonjwa na kutoa mapepo miongoni mwa akina ndugu na dada zao, kuwaombea, na kuwahudumia. Miongoni mwenu, kuna wengi ambao wanaamini kwamba kumtumikia Mungu kunamaanisha kula na kunywa maneno ya Mungu na kumwomba Mungu kila siku, pamoja na kuyatembelea makanisa na kufanya kazi makanisani kila mahali. Kuna akina ndugu na dada wengine ambao wanaamini kwamba kumtumikia Mungu kunamaanisha kutooa au kutoanzisha familia na kujitolea nafsi yao yote kwa Mungu. Lakini ni watu wachache wanaojua kile kinachomaanishwa na kumtumikia Mungu. Ingawa kuna watu wengi mithili ya nyota angani wanaomtumikia Mungu, idadi ya wale wanaoweza kumtumikia moja kwa moja, na ambao wanaweza kutumikia kulingana na nia za Mungu, ni ndogo sana—ni ndogo sana isiyo na maana. Kwa nini Ninasema hivi? Ninasema hivi kwa sababu nyinyi hamwelewi kiini cha msemo "kumtumikia Mungu," na mnaelewa kidogo sana jinsi ya kutumikia kulingana na nia za Mungu. Kuna haja ya haraka kwa watu kuelewa hasa utumishi wa aina gani kwa Mungu ndio unaolingana na nia Zake.

Mkitaka kutumikia kulingana na nia za Mungu, lazima kwanza mwelewe ni watu wa aina gani ndio wanaompendeza Mungu, ni watu wa aina gani ndio wanaochukiwa na Mungu, ni watu wa aina gani ndio wanaofanywa kuwa watimilifu na Mungu, na ni watu wa aina gani ndio wanaostahili kumtumikia Mungu. Angalau, mnapaswa kuwa na maarifa haya. Jambo la muhimu zaidi, mnapaswa kujua kusudi la kazi ya Mungu, na kazi ambayo Mungu atafanya katika wakati wa sasa. Baada ya kuelewa hili, na kupitia maelekezo ya maneno ya Mungu, mnapaswa kwanza kuingia, na kwanza kukubali agizo la Mungu. Punde tu mnapokuwa na upitiaji wa vitendo wa maneno ya Mungu, na mnapoijua kazi ya Mungu kweli, mtakuwa na sifa za kumtumikia Mungu. Na Mungu atayafungua macho yenu ya kiroho mnapomtumikia na kuwaruhusu muwe na ufahamu mkubwa wa kazi Yake na muione kwa uwazi zaidi. Unapoingia katika uhalisi huu, upitiaji wako utakuwa wa kina na wa vitendo zaidi, na wale wote kati yenu ambao mmepitia uzoefu kama huo wataweza kutembea miongoni mwa makanisa na kutoa riziki kwa akina ndugu na dada zenu, ili kwamba kila mmoja wenu aweze kutumia nguvu za mwenzake ili kufidia mapungufu yake mwenyewe, na kupata maarifa mengi zaidi katika roho zenu. Ni baada tu ya kufikia athari hii ndipo mtaweza kutumikia kulingana na nia za Mungu na kufanywa kuwa watimilifu na Mungu katika mchakato wa utumishi wenu.

Wale wanaomtumikia Mungu wanapaswa kuwa wandani wa Mungu, wanapaswa kumpendeza Mungu, na wanapaswa kuwa na uwezo wa kuwa waaminifu kabisa kwa Mungu. Iwe ni faraghani au hadharani, mbele ya Mungu matendo yako yanapaswa kuweza kumpendeza Yeye, na wote wanapaswa kuweza kusimama imara mbele Zake; bila kujali jinsi watu wengine wanavyokutendea, wewe unapaswa kutembea kila wakati katika njia unayopaswa kuitembea ili uonyeshe unaujali mzigo wa Mungu. Ni watu kama hawa pekee ndio wandani wa Mungu. Kwamba wandani wa Mungu wanaweza kumtumikia Yeye moja kwa moja ni kwa sababu wamepewa agizo kubwa la Mungu na mzigo wa Mungu, wanaweza kuufanya moyo wa Mungu kuwa wao wenyewe, na kuuchukulia mzigo wa Mungu kama wao wenyewe, na hawazingatii faida au hasara ya matarajio yao ya baadaye—hata wakati matarajio yao ni kwamba hawatakuwa na chochote, na hawatapata chochote, watamwamini Mungu kila wakati kwa moyo unaompenda Mungu. Na kwa hivyo, mtu wa aina hii ni mwandani wa Mungu. Wandani wa Mungu pia ni wasiri Wake; ni wasiri wa Mungu pekee ndio wanaoweza kushiriki dharura Yake, na mawazo Yake, na ingawa miili yao ni yenye uchungu na dhaifu, wanaweza kustahimili uchungu na kuacha kile wanachopenda ili kumridhisha Mungu. Mungu huwapa watu kama hao mizigo zaidi, na kile ambacho Mungu anatamani kufanya kinabebwa katika ushuhuda wa watu kama hao. Hivyo, watu hawa wanampendeza Mungu, ni watu wanaomtumikia Mungu na wanaolingana na nia Zake, na ni watu kama hawa tu wanaoweza kutumia mamlaka kama wafalme pamoja na Mungu. Wakati ambapo kweli umekuwa mwandani wa Mungu ndio wakati hasa utakapotumia mamlaka kama mfalme pamoja na Mungu.

Yesu aliweza kukamilisha agizo la Mungu—kazi ya ukombozi wa binadamu wote—hasa kwa sababu aliweza kuonyesha kuzijali nia za Mungu, bila kujifanyia mipango au mipangilio yoyote. Alikuwa mwandani wa Mungu mnayemwelewa vizuri—Mungu Mwenyewe. (Kwa kweli, alikuwa Mungu Mwenyewe aliyeshuhudiwa na Mungu. Ninataja hili hapa ili kutumia ukweli wa Yesu kuelezea suala hilo.) Aliweza kuweka mpango wa usimamizi wa Mungu katikati kabisa, na kila mara aliomba kwa Baba wa mbinguni na kutafuta mapenzi ya Baba wa mbinguni. Aliomba na kusema, “Mungu Baba! Timiza kile ambacho ni mapenzi Yako, na Usitende kulingana na matamanio Yangu bali kulingana na mpango Wako. Mwanadamu huenda akawa dhaifu, lakini kwa nini Wewe umjali? Mwanadamu anawezaje kustahili kujali Kwako, mwanadamu ambaye ni kama chungu mkononi Mwako? Moyoni Mwangu, Ninatamani tu kutimiza mapenzi Yako, na Ningependa Wewe utimize kile ambacho Wewe ungefanya ndani Yangu kulingana na nia Zako mwenyewe.” Akiwa njiani kuelekea Yerusalemu, Yesu alikuwa katika uchungu, kana kwamba kisu kilikuwa kinazungushwa moyoni Mwake, hata hivyo Yeye hakuwa na nia hata kidogo ya kurudi nyuma; sikuzote kulikuwa na nguvu yenye uwezo ikimsukuma kuelekea mahali ambapo Angesulubiwa. Hatimaye, Alisulubiwa msalabani na akawa mfano wa mwili wenye dhambi, akikamilisha kazi ya ukombozi wa binadamu. Alivuka mipaka ya vikwazo vyote vya kifo na Kuzimu. Mbele Yake, kifo, jahanamu, na Kuzimu vyote vilipoteza nguvu zao, na vikashindwa na Yeye. Aliishi kwa miaka thelathini na mitatu, ambayo katika hiyo wakati Alifanya kila Alichoweza ili kuziridhisha nia za Mungu kulingana na kazi ya Mungu wakati huo, bila kufikiria faida au hasara Yake binafsi, na kila wakati kufanya mipango kwa ajili ya nia za Mungu Baba. Hivyo, baada ya kubatizwa, Mungu alisema, “Huyu ni Mwana Wangu mpendwa, ambaye Ninapendezwa naye.” Kwa sababu ya utumishi Wake mbele za Mungu ambayo ilikuwa kulingana na nia za Mungu, Mungu aliweka mzigo mzito wa kuwakomboa binadamu wote mabegani Mwake na kumfanya Yeye autimize, na Yeye alikuwa na sifa na haki ya kukamilisha kazi hii muhimu. Katika maisha Yake yote, Alivumilia mateso yasiyopimika kwa ajili ya Mungu, na Alishawishiwa na Shetani mara nyingi, lakini Yeye hakukata tamaa kamwe. Mungu alimpa kazi muhimu sana kwa sababu Alimwamini, na Alimpenda, na hivyo Mungu mwenyewe alisema, “Huyu ni Mwana Wangu mpendwa, ambaye Ninapendezwa na Yeye.” Wakati huo, ni Yesu pekee ndiye angeweza kukamilisha agizo hili, na hii ilikuwa sehemu moja ya hali halisi ya Mungu kukamilisja kazi Yake ya kuwakomboa binadamu wote katika Enzi ya Neema.

Iwapo, kama Yesu, ninyi mnaweza kuijali mizigo ya Mungu, na kuasi dhidi ya miili yenu, Mungu atawakabidhi jukumu Lake zito, ili ninyi mpate kutimiza masharti yanayohitajika ili kumtumikia Mungu. Ni katika hali kama hizo tu ndiyo mtathubutu kusema kwamba nyinyi ni watu mnaofuata mapenzi ya Mungu, watu wanaokamilisha agizo la Mungu, na watu wanaomtumikia Mungu kweli. Ikilinganishwa na mfano wa Yesu, je, unathubutu kusema kwamba wewe ni mwandani wa Mungu? Je, unathubutu kusema kwamba wewe ni mtu anayefuata mapenzi ya Mungu? Je, unathubutu kusema kwamba wewe ni mtu anayemtumikia Mungu kweli? Leo, wewe huelewi jinsi ya kumtumikia Mungu, je, unathubutu kusema kwamba wewe ni mwandani wa Mungu? Ukisema kwamba wewe ni mtu anayemtumikia Mungu, je, wewe hukufuru dhidi yake? Fikiria kuhusu hilo: Je, unamtumikia Mungu, au unajitumikia wewe mwenyewe? Wewe unamtumikia Shetani, lakini unasema kwa ukaidi kwamba unamtumikia Mungu—katika hili, je, humkufuru Mungu? Watu wengi—nyuma Yangu—wanafurahia faida za hadhi; wanajiingiza katika kufurahia chakula, wanapenda kulala, na wanajali sana mwili, wakiogopa kila wakati kwamba hakuna njia ya kutoka kwa mwili. Hawatimizi kazi yao ipasavyo kanisani, wanalidoea kanisa, au vinginevyo wanawakaripia akina ndugu na dada kwa maneno Yangu, wakiwazuia wengine kutoka nafasi za juu. Watu hawa huendelea kusema kwamba wao ni watu wanaofuata mapenzi ya Mungu na daima husema wao ni wandani wa Mungu—je, hili si jambo la kipuuzi? Ikiwa wewe una motisha sahihi, lakini huwezi kutumikia kulingana na nia za Mungu, basi wewe ni mpumbavu; lakini ikiwa motisha yako si sahihi, na bado unasema kwamba wewe ni mtu anayemtumikia Mungu, basi wewe ni mtu anayempinga Mungu, na unapaswa kuadhibiwa na Mungu! Sina huruma kwa watu kama hao! Katika nyumba ya Mungu, wao wanadoea, wanajiingiza katika kufurahia starehe za mwili kila wakati, na hawayajali kabisa maslahi ya Mungu. Wao daima hutafuta faida za kibinafsi, na hawazingatii nia za Mungu. Hawawezi kukubali uchunguzi wa Roho wa Mungu katika chochote wanachofanya. Wao daima wanawalaghai akina ndugu na dada zao kwa kutokuwa waaminifu na wadanganyifu, na wao ni wanafiki. Wao ni kama mbweha katika shamba la mizabibu, kila mara wanaiba zabibu na kuharibu shamba la mizabibu. Je, watu kama hao wanaweza kuwa wandani wa Mungu? Je, wewe unastahili kurithi baraka za Mungu? Hubebi mzigo wowote kwa ajili ya maisha yako na kanisa, je, wewe unastahili kupokea agizo la Mungu? Ni nani anayeweza kuthubutu kumwamini mtu kama wewe? Unapotumikia kwa namna hii, je, Mungu anaweza kukukabidhi kazi kubwa zaidi? Je, hili halitasababisha kucheleweshwa kwa kazi?

Ninasema hivi ili ninyi muweze kujua ni masharti gani ambayo lazima yatimizwe ili kutumikia kulingana na nia za Mungu. Msipoitoa mioyo yenu kwa Mungu, ikiwa hamtazingatia nia za Mungu kama Yesu alivyofanya, basi itakuwa vigumu kwenu kupata uaminifu wa Mungu, na nyinyi mtaishia kuhukumiwa na Mungu. Pengine leo, katika utumishi wako kwa Mungu, daima unaweka nia ya kumdanganya Mungu kila wakati na unashughulika na Yeye kwa njia ya kijuujuu tu. Kwa ufupi, bila kujali chochote, ukimdanganya Mungu, hukumu isiyo na huruma itakujia. Sasa hivi, ingawa mmeingia tu kwenye njia sahihi ya kumtumikia Mungu, kwanza mpeni Mungu mioyo yenu; huwezi kuwa na moyo uliogawanyika. Bila kujali kama uko mbele za Mungu, au mbele za watu wengine, moyo wako daima unapaswa kuelekezwa kwa Mungu, na unapaswa kuwa na azimio la kumpenda Mungu kama Yesu alivyofanya. Kwa namna hii, Mungu atakufanya kuwa mtimilifu, ili uwe mtu anayemtumikia Mungu na anayelingana na nia Zake. Ikiwa kweli ungependa kufanywa kuwa mtimilifu na Mungu, na ili utumishi wako ulingane na nia Zake, basi unapaswa kubadilisha mitazamo yako ya awali kuhusu imani katika Mungu, na ubadilishe desturi zako za zamani za kumtumikia Mungu, ili kiasi kikubwa cha nafsi yako kifanywe kuwa timilifu na Mungu. Kwa njia hii, Mungu hatakuacha, na, kama Petro, utakuwa katika mstari wa mbele wa wale wanaompenda Mungu. Ukisalia bila kutubu, basi utakutana na matokeo sawa na Yuda. Hili linapaswa kueleweka na wote wanaomwamini Mungu.


Kuhusu Mungu Kumtumia Mwanadamu

Watu hawawezi kuishi kwa kujitegemea, isipokuwa wale wanaopewa mwelekeo na mwongozo maalum na Roho Mtakatifu. Wote wanahitaji huduma na uchungaji wa wale wanaotumiwa na Mungu, kwa hivyo katika kila enzi Mungu huwainua watu tofauti ambao hujishughulisha huku na kule kwa ajili ya kazi Yake ili kuchunga makanisa. Yaani, kazi ya Mungu lazima ifanywe kupitia wale ambao Yeye anawatazama kwa upendeleo na kuwaona kuwa wanastahili; Roho Mtakatifu lazima afanye kazi kupitia sehemu iliyo ndani yao inayostahili kutumiwa, na wanafanywa kufaa kutumiwa na Mungu kupitia kufanywa kuwa watimilifu na Roho Mtakatifu. Kwa sababu uwezo wa kufahamu wa mwanadamu ni wenye upungufu sana, lazima achungwe na wale wanaotumiwa na Mungu; hii ni sawa tu na jinsi Mungu alivyomtumia Musa, ambaye ndani yake Alipata mengi yaliyofaa kutumiwa wakati huo, na ambayo Yeye aliyatumia kufanya kazi ya Mungu katika hatua hiyo. Katika hatua hii, Mungu anamtumia mwanadamu huku pia akiitumia sehemu yake inayoweza kutumiwa na Roho Mtakatifu ili kufanya kazi, na Roho Mtakatifu anamwelekeza na wakati huo huo anaifanya kuwa timilifu sehemu iliyosalia, isiyoweza kutumiwa.

Kazi inayofanywa na yule anayetumiwa na Mungu ni ili kushirikiana na kazi ya Kristo au Roho Mtakatifu. Mtu huyu anainuliwa na Mungu miongoni mwa wanadamu ili kuwaongoza watu wote wateule wa Mungu, na pia anainuliwa na Mungu ili kufanya kazi ya ushirikiano wa kibinadamu. Kukiwa na mtu kama huyu, ambaye anaweza kufanya kazi ya ushirikiano wa kibinadamu, matakwa ya Mungu kwa mwanadamu na kazi ambayo Roho Mtakatifu lazima afanye miongoni mwa wanadamu inaweza kutimizwa zaidi kupitia kwake. Njia nyingine ya kusema hili ni kama hivi: lengo la Mungu katika kumtumia mtu huyu ni ili wale wote wanaomfuata Mungu waweze kuelewa nia za Mungu vyema zaidi, na waweze kufikia matakwa ya Mungu kwa kiwango kikubwa zaidi. Kwa sababu watu hawawezi kuelewa moja kwa moja maneno ya Mungu au nia za Mungu, Mungu amemwinua mtu ambaye anatumiwa kutekeleza kazi kama hiyo. Mtu huyu anayetumiwa na Mungu pia anaweza kuelezwa kama chombo ambacho kwacho Mungu anawaongoza watu, kama “mkalimani” anayewasilisha maelezo kati ya Mungu na mwanadamu. Hivyo, mtu kama huyo ni tofauti na mfanyakazi au mtume yeyote katika nyumba ya Mungu. Wote wanaweza kusemwa kuwa watu wanaomhudumia Mungu, lakini katika kiini cha kazi yake na usuli wa yeye kutumiwa na Mungu, mtu huyu anatofautiana sana na wafanyakazi na mitume wengine. Kwa upande wa kiini cha kazi yake na usuli wa kutumiwa kwake, mtu anayetumiwa na Mungu anainuliwa na Yeye, anatayarishwa na Mungu kwa ajili ya kazi ya Mungu, na anashirikiana na kazi ya Mungu Mwenyewe. Hakuna mtu ambaye anaweza kufanya kazi yake badala yake—ni ushirikiano wa kibinadamu ambao ni wa lazima kabisa pamoja na kazi ya kiungu. Wakati huo huo, kazi inayofanywa na wafanyakazi au mitume wengine, ni uwasilishaji na utekelezaji tu wa vipengele vingi vya mipango kwa ajili ya makanisa katika kila kipindi, au vinginevyo kazi ya ugavi rahisi wa uzima ili kudumisha maisha ya kanisa. Wafanyakazi na mitume hawa hawateuliwi na Mungu, sembuse wao kuitwa wale wanaotumiwa na Roho Mtakatifu. Wanachaguliwa kutoka miongoni mwa makanisa na, baada ya wao kufunzwa na kustawishwa kwa kipindi cha muda fulani, wale wanaofaa kutumiwa wanabakizwa, huku wale wasiofaa wakirudishwa kule walikotoka. Kwa sababu watu hawa wanachaguliwa kutoka miongoni mwa makanisa, wengine huonyesha tabia zao halisi baada ya kuwa viongozi, na wengine hata hufanya mambo mengi mabaya na kuishia kuondoshwa. Kwa upande mwingine, mtu anayetumiwa na Mungu, ni mtu ambaye ametayarishwa na Mungu, na ambaye ana ubora fulani wa tabia, na ana ubinadamu. Ametayarishwa na kufanywa kuwa mtimilifu kabla na Roho Mtakatifu, na anaongozwa kikamilifu na Roho Mtakatifu, na, hasa linapokuja suala la kazi yake, anaelekezwa na kutawaliwa na Roho Mtakatifu—kutokana na hili, njia anayowaongoza watu wateule wa Mungu kuifuata haina mkengeuko, kwa maana hakika Mungu anawajibikia kazi Yake Mwenyewe, na Mungu hufanya kazi Yake Mwenyewe nyakati zote.


Amri za Enzi Mpya

Katika kupitia kazi ya Mungu, ni lazima msome maneno ya Mungu kwa uangalifu na mjizatiti na ukweli. Lakini kuhusu kile mnachotaka kufanya au jinsi mnavyotaka kukifanya, hakuna haja ya maombi yenu ya dhati au dua, na mambo haya hayana manufaa. Hata hivyo, matatizo yanayowakabili wakati wa sasa ni kwamba hamjui jinsi ya kupitia kazi ya Mungu, na kwamba kuna uhasi mwingi ndani yenu. Mnajua mafundisho mengi, lakini hamna uhalisi mwingi. Je, hii si dalili ya kupotoka? Kupotoka kwingi kunaonekana ndani yenu, kundi hili. Jinsi mambo yalivyo, hamjakuwa na ushahidi wa majaribu kama “watendaji huduma,” au wa majaribu mengine na usafishaji unaohusiana na maneno ya Mungu. Lazima mfuate mambo mengi mnayopaswa kutia katika vitendo. Hii ni kusema kwamba watu lazima wafuate wajibu mwingi wanaopaswa kutekeleza. Hili ndilo jambo ambalo watu wanapaswa kufuata, na hili ndilo lazima walitekeleze. Mwacheni Roho Mtakatifu afanye kile kinachopaswa kufanywa na Roho Mtakatifu; mwanadamu hawezi kushiriki katika hilo. Mwanadamu anapaswa kufuata kile kinachopaswa kufanywa na mwanadamu, ambacho hakina uhusiano na Roho Mtakatifu. Si chochote ila kile kinachopaswa kufanywa na mwanadamu, na kinapaswa kufuatwa kama amri, kama vile tu kufuata sheria katika Agano la Kale. Ingawa sasa si Enzi ya Sheria, bado kuna maneno mengi yanayopaswa kufuatwa ambayo ni ya aina moja na maneno yaliyonenwa katika Enzi ya Sheria. Maneno haya hayatekelezwi tu kwa kutegemea mguso wa Roho Mtakatifu, bali, ni mambo ambayo mwanadamu anapaswa kuyafuata. Kwa mfano:

Usihukumu kazi ya Mungu wa vitendo.

Usimpinge mtu anayeshuhudiwa na Mungu.

Mbele ya Mungu, dumisha nafasi yako na usiwe mpotovu.

Unapaswa kuwa wa wastani katika usemi, na maneno na matendo yako lazima yafuate mipango ya mtu anayeshuhudiwa na Mungu.

Unapaswa kuuhofu ushuhuda wa Mungu. Usipuuze kazi ya Mungu na maneno yanayotoka kinywani Mwake.

Usiige sauti na malengo ya maneno ya Mungu.

Kwa nje, usifanye chochote kinachompinga waziwazi mtu anayeshuhudiwa na Mungu.

Haya ndiyo kila mtu anapaswa kuyafuata. Katika kila enzi, Mungu hubainisha taratibu nyingi ambazo zinafanana na sheria na zinapaswa kufuatwa na mwanadamu. Kupitia hili, Yeye huzuia tabia ya mwanadamu na kugundua unyofu wake. Kumbuka maneno “Heshimu baba yako na mama yako” ya enzi ya Agano la Kale, kwa mfano. Maneno haya hayatumiki leo; wakati huo, yalizuia tu baadhi ya tabia za nje za mwanadamu, yalitumika kuonyesha unyofu wa imani ya mwanadamu kwa Mungu, na yalikuwa alama ya wale waliomwamini Mungu. Ingawa sasa ni Enzi ya Ufalme, bado kuna taratibu nyingi ambazo mwanadamu lazima azifuate. Sheria za zamani hazitumiki, na leo kuna matendo mengi zaidi yanayofaa kwa mwanadamu kutekeleza, na ambayo ni ya lazima. Hayahusishi kazi ya Roho Mtakatifu na lazima yafanywe na mwanadamu.

Katika Enzi ya Neema, desturi nyingi za Enzi ya Sheria zilitupiliwa mbali kwa sababu sheria hizi hazikuwa na ufanisi hasa kwa kazi ya wakati huo. Baada ya kutupiliwa mbali, desturi nyingi zilianzishwa ambazo zilifaa kwa enzi hiyo na ambazo zimekuwa taratibu nyingi za leo. Mungu wa leo alipokuja, taratibu hizi ziliachwa na haikuhitajika tena kwamba zifuatwe, na desturi nyingi zilianzishwa ambazo zinafaa kwa kazi ya leo. Leo, desturi hizi si taratibu, bali zinakusudiwa kufikia matokeo; zinafaa kwa leo—kesho, pengine zitakuwa taratibu. Kwa maneno machache, unapaswa kufuata kile kilicho na mafanikio kwa kazi ya leo. Usijali kuhusu kesho: Kile kinachofanywa leo ni kwa ajili ya leo. Pengine kesho itakapofika, kutakuwa na desturi bora zaidi ambazo utahitajika kutekeleza—lakini usijali kuhusu hilo. Badala yake, fuata kile kinachopaswa kufuatwa leo ili kuepuka kumpinga Mungu. Leo, hakuna kitu muhimu zaidi ambacho mwanadamu anapaswa kufuata kuliko yafuatayo:

Usijaribu kumrairai Mungu anayesimama mbele ya macho yako, au kumficha chochote.

Usitamke maneno machafu au maneno ya kiburi mbele ya Mungu aliye mbele yako.

Usimdanganye Mungu aliye mbele ya macho yako kwa maneno matamu na hotuba nzuri ili kupata imani Yake.

Usitende bila heshima kuu kwa Mungu. Tii yote yanayonenwa kutoka kinywani mwa Mungu, na usipinge, usikatae, au usibishane dhidi ya maneno Yake.

Usifasiri kiholela maneno yanayonenwa kutoka kinywani mwa Mungu. Unapaswa kuulinda ulimi wako ili uepuke usikusababishe kunaswa na njama za udanganyifu za watu waovu.

Unapaswa kulinda hatua zako ili kuepuka kuvuka mipaka uliyowekewa na Mungu, jambo ambalo litakusababisha usimame katika nafasi ya Mungu na uzungumze maneno ya kiburi, na hivyo kuchukiwa na Mungu.

Usieneze kiholela maneno yanayonenwa kutoka kinywani mwa Mungu, usije ukadhihakiwa na wengine na kufanyiwa mzaha na ibilisi.

Itii kazi yote ya Mungu wa leo. Hata kama huielewi, usiihukumu; kile tu unachoweza kufanya ni kutafuta na kushiriki.

Hakuna mtu anayepaswa kuvuka mpaka wa nafasi asili ya Mungu. Huwezi kufanya chochote zaidi ya kumtumikia Mungu wa leo kutoka katika nafasi ya mwanadamu. Huwezi kumfundisha Mungu wa leo kutoka katika nafasi ya mwanadamu—kufanya hivyo ni kosa.

Hakuna anayeweza kusimama katika nafasi ya mtu anayeshuhudiwa na Mungu; katika maneno, matendo, na mawazo yako ya ndani kabisa, unasimama katika nafasi ya mwanadamu. Hili linapaswa kufuatwa, ni jukumu la mwanadamu, na hakuna anayeweza kulibadilisha; kufanya vinginevyo kutakiuka amri za utawala. Hili linapaswa kukumbukwa na wote.

Mungu kunena na kutamka kwa muda mrefu kumesababisha mwanadamu achukulie kusoma na kukariri maneno ya Mungu kuwa kazi yake kuu. Hakuna anayetilia maanani utendaji, na hata kile mnachopaswa kufuata hamfuati. Hili limeleta matatizo na shida nyingi katika huduma yenu. Ikiwa, kabla ya kutenda maneno ya Mungu, hujafuata kile unachopaswa kufuata, basi wewe ni mmoja wa wale wanaobeuliwa na Mungu. Katika kufuata desturi hizi, unapaswa kuwa wa dhati na mnyofu. Hupaswi kuzichukulia kama pingu, bali uzifuate kama amri. Leo, hupaswi kujishughulisha na ni matokeo gani yanapaswa kufikiwa; kwa ufupi, hivi ndivyo Roho Mtakatifu anavyofanya kazi, na yeyote anayekiuka lazima aadhibiwe. Roho Mtakatifu hana hisia za kimwili, na hajali ufahamu wako wa wakati wa sasa. Ukimkosea Mungu leo, basi Atakuadhibu. Ukimkosea ndani ya upeo wa mamlaka Yake, basi Hatakusamehe. Hajali jinsi ulivyo makini katika ufuataji wako wa maneno ya Yesu. Ukikiuka amri za Mungu za leo, Atakuadhibu, na kulichukulia kama kosa lenye adhabu ya kifo. Inawezaje kukubalika kwako kutofuata? Lazima uzifuate, hata kama inamaanisha kuteseka maumivu kidogo! Haijalishi ni dini, sekta, taifa, au dhehebu gani, katika siku za usoni wote lazima wafuate desturi hizi. Hakuna anayeachwa, na hakuna atakayehurumiwa! Kwa maana ndiyo ambayo Roho Mtakatifu anafanya katika wakati wa sasa, na hakuna anayeweza kuyakiuka. Ingawa si mambo makubwa, lazima yafanywe na kila mtu na ni amri zilizowekwa kwa mwanadamu na Yesu, aliyefufuka na kupaa mbinguni. Je, “Njia … (7)” haisemi kwamba ufafanuzi wa Yesu wa iwapo wewe ni mwenye haki au mwenye dhambi ni kulingana na mtazamo wako kwa Mungu leo? Hakuna anayeweza kupuuza jambo hili. Katika Enzi ya Sheria, kizazi baada ya kizazi cha Mafarisayo kilimwamini Mungu, lakini kwa kuwasili kwa Enzi ya Neema hawakumjua Yesu, na walimpinga. Hivyo basi, yote waliyofanya yaliambulia patupu na yalikuwa ya bure, na Mungu hakukubali matendo yao. Ukiweza kuling’amua hili, basi hutatenda dhambi kwa urahisi. Watu wengi, pengine, wameshindana na Mungu. Kumpinga Mungu kuna ladha gani hasa? Je, ni chungu au tamu? Unapaswa kuelewa hili; usijifanye kwamba hujui. Mioyoni mwao, pengine, watu wengine bado hawajashawishika. Hata hivyo Ninawashauri wajaribu na waone ina ladha gani hasa, watu wengi wasijekuwa na shaka kila wakati kuhusu hilo. Watu wengi husoma maneno ya Mungu lakini wanampinga kwa siri mioyoni mwao. Baada ya kumpinga hivi, je, huhisi kana kwamba kisu kimesokotwa moyoni mwako? Ikiwa si kutotangamana katika familia, ni usumbufu wa kimwili, au mateso ya wana na mabinti. Ingawa mwili wako umeepushwa na kifo, mkono wa Mungu hautakuacha kamwe. Je, unafikiri inaweza kuwa rahisi hivyo? Hasa, ni muhimu hata zaidi kwa wengi walio karibu na Mungu kulenga hili. Kadiri muda unavyopita, utalisahau, na, bila kutambua, utatumbukizwa katika kishawishi na kutojali chochote, na huu utakuwa mwanzo wa wewe kutenda dhambi. Je, hili linaonekana kuwa jambo dogo kwako? Ikiwa unaweza kufanya vizuri, basi itakuwa fursa kwako kufanywa kuwa mtimilifu—kuja mbele ya Mungu na kupokea maelekezo Yake kutoka kinywani Mwake mwenyewe. Ikiwa wewe ni mzembe, basi kutakuwa na shida kwako—hutakuwa na heshima kwa Mungu, maneno na matendo yako yatakuwa ya upotovu, na ni vigumu kusema ni lini utasombwa na dhoruba kali na mawimbi makubwa. Kila mmoja wenu anapaswa kuzingatia kwa karibu amri hizi. Ukizikiuka, basi ingawa mtu anayeshuhudiwa na Mungu huenda asikushutumu, Roho wa Mungu atakuwa na jambo ambalo hajamalizana nawe, na Hatakuhurumia. Je, unaweza kubeba matokeo ya kosa lako? Hivyo, haijalishi Mungu anasema nini, lazima utie maneno Yake katika vitendo, na lazima uyafuate kwa namna yoyote uwezayo. Hili si jambo rahisi!


Ufalme wa Milenia Umewadia

Je, mmeona ni kazi gani ambayo Mungu atatimiza katika kundi hili la watu? Mungu alisema wakati mmoja, hata katika Ufalme wa Milenia bado lazima watu wafuate matamko Yake kusonga mbele, na katika siku za usoni matamko ya Mungu bado yataelekeza moja kwa moja maisha ya mwanadamu katika nchi nzuri ya Kanaani. Musa alipokuwa nyikani, Mungu alimpa maagizo na kuzungumza na yeye moja kwa moja. Kutoka mbinguni Mungu alituma chakula, maji na mana ili watu wafurahie, na leo bado ni vivyo hivyo: Mungu binafsi ameshusha vitu vya kula na kunywa ili watu wafurahie, na Yeye binafsi ametuma laana ili kuwaadibu watu. Na hivyo, kila hatua ya kazi Yake inatekelezwa na Mungu binafsi. Leo, watu wanatafuta kutokea kwa ukweli, wanatafuta kuona ishara na maajabu, na inawezekana kwamba watu wote kama hao wataachwa, kwa kuwa kazi ya Mungu inazidi kuwa ya utendaji. Hakuna anayejua kwamba Mungu ameshuka kutoka mbinguni, pia hawajui kwamba Mungu ametuma chakula na virutubisho kutoka mbinguni—hata hivyo Mungu yupo kweli, na hali ya kusisimua ya Ufalme wa Milenia ambayo watu wanawazia pia ni Mungu binafsi akitoa matamko. Huu ni ukweli, na hili pekee ndilo linaloitwa kutawala pamoja na Mungu duniani. Kutawala pamoja na Mungu duniani kunarejelea mwili. Kile ambacho si cha mwili hakipo duniani, na hivyo wale wote wanaozingatia kwenda katika mbingu ya tatu wanafanya hivyo bure. Siku moja, ulimwengu mzima utakapomrudia Mungu, kitovu cha kazi Yake katika ulimwengu kitafuata matamko Yake. Kwingineko, watu wengine watatumia simu, wengine watapanda ndege, wengine watapanda boti kuvuka bahari, na wengine watatumia leza kupokea matamko ya Mungu. Kila mtu atajawa na kustaajabu na kutamani sana. Wote watamkaribia Mungu, na watakusanyika kumwelekea Mungu, na wote watamwabudu Mungu. Na haya yote yatakuwa matendo ya Mungu. Kumbukeni hili! Hakika Mungu hataanza tena mahali pengine. Mungu atatimiza ukweli huu: Atawafanya watu wote katika ulimwengu waje mbele Zake na wamwabudu Mungu duniani. Kazi Yake katika maeneo mengine itakoma, na watu watalazimika kutafuta njia ya kweli. Itakuwa kama Yusufu: Kila mtu alimjia kwa ajili ya chakula, na alimsujudia, kwa maana alikuwa na vitu vya kula. Ili kuepuka janga la njaa, watu watalazimika kutafuta njia ya kweli. Ulimwengu mzima wa kidini utateseka kwa njaa kali, na Mungu wa leo pekee ndiye chemchemi ya maji ya uzima, Aliye na chemchemi inayotiririka daima iliyotolewa kwa ajili ya kufurahia kwa mwanadamu, na watu watakuja na kumtegemea Yeye. Huo ndio utakuwa wakati ambapo matendo ya Mungu yatafunuliwa na ambapo Mungu atapata utukufu; watu wote katika ulimwengu watakuja kutoa heshima kwa “mwanadamu” huyu wa kawaida. Je, si hii itakuwa siku ambayo Mungu anapata utukufu? Siku moja, wachungaji wazee watatuma telegramu wakitafuta maji kutoka katika chemchemi ya maji ya uzima. Watakuwa wazee, lakini bado watakuja kumwabudu mtu huyu, ambaye walimdharau. Watamkiri kwa vinywa vyao na watamwamini mioyoni mwao—je, si hii ni ishara na maajabu? Siku ambayo ufalme mzima utashangilia itakuwa siku ambayo Mungu atapata utukufu, na yeyote atakayekuja kwenu na kupokea habari njema ya Mungu atabarikiwa na Mungu, na nchi na watu wanaofanya hivyo watabarikiwa na kutunzwa na Mungu. Mwelekeo wa siku za usoni utakuwa huu: Wale wanaopokea matamko ya Mungu watakuwa na njia ya kuendelea mbele duniani, na iwe wanajihusisha na biashara, utafiti wa kisayansi, elimu, au viwanda, wale ambao hawana matamko ya Mungu watashindwa kupiga hata hatua moja, na watalazimika kutafuta njia ya kweli. Hii ndiyo maana ya, “Ukiwa na ukweli utatembea ulimwengu mzima; bila ukweli, hutafanikiwa katika lolote.” Huu ni ukweli. Mungu anatumia Njia (ambayo inamaanisha maneno Yake yote) kudhibiti ulimwengu mzima na kuwa bwana wa wanadamu na kuwashinda. Watu daima wanatumaini mabadiliko makubwa katika njia anazotumia Mungu kufanya kazi. Kusema kweli, ni kupitia maneno ndiyo Mungu huwadhibiti watu, na lazima ufanye kile Anachosema iwe unataka au la; huu ni ukweli usiopingika, na ni sharti ukubaliwe na wote, na hivyo, pia, hauepukiki, na unajulikana na wote.

Roho Mtakatifu huwapa watu hisia: Baada ya kusoma maneno ya Mungu, mioyoni mwao watu huhisi uthabiti na wenye amani, huku wale ambao hawapati maneno ya Mungu wakihisi utupu. Hivyo ndivyo ulivyo uweza wa maneno ya Mungu; ni sharti watu wayasome, na baada ya kuyasoma wanarutubishwa, na hawawezi kuishi bila kuyasoma. Ni kama wakati watu wanatumia afyuni: Inawapa nguvu, na bila hiyo wanahisi mvuto wake wenye nguvu, na wanakosa nguvu. Hivyo ndivyo ulivyo mwelekeo miongoni mwa watu leo. Kusoma maneno ya Mungu huwapa watu nguvu. Wasipoyasoma, wanahisi dhaifu kimwili, lakini baada ya kuyasoma, mara moja wanainuka kutoka kwenye “vitanda vyao vya wagonjwa.” Hili kwa kweli ni neno la Mungu likitumia mamlaka duniani na Mungu akitawala kama Mfalme duniani. Watu wengine wanataka kuondoka, au wameichukia kazi ya Mungu. Licha ya hayo, hawawezi kujitenga na maneno ya Mungu; haijalishi mtu ni dhaifu kiasi gani, lazima bado aishi kwa kuyategemea maneno ya Mungu, na haijalishi yeye ni mwasi kiasi gani, bado hathubutu kuyaacha maneno ya Mungu. Wakati maneno ya Mungu yanafunua uweza wayo kweli ndio wakati ambapo Mungu anatawala kama Mfalme na kutumia mamlaka; hivi ndivyo Mungu anavyofanya kazi. Kwa ufupi, hii ndiyo njia ambayo kwayo Mungu anafanya kazi, na hakuna anayeweza kuwa bila maneno ya Mungu. Maneno ya Mungu yataenea miongoni mwa nyumba zisizohesabika, yakijulikana na wote, na hapo tu ndipo kazi Yake itakuwa imeenea katika ulimwengu mzima. Yaani, ili kazi ya Mungu ienee katika ulimwengu mzima, basi maneno Yake lazima yaenezwe. Siku ambayo Mungu atapata utukufu, maneno ya Mungu yataonyesha mamlaka na uweza wa maneno hayo. Kila moja ya maneno Yake tangu kabla ya enzi hadi leo litatimizwa na litatimia. Kwa njia hii, Mungu atakuwa amepata utukufu duniani—yaani, maneno Yake yatatumia mamlaka duniani. Watu wote waovu wataadibiwa kama matokeo ya maneno yaliyonenwa kutoka kinywani mwa Mungu, wote walio wenye haki watabarikiwa kama matokeo ya maneno yaliyonenwa kutoka kinywani Mwake, na yote yataanzishwa na kufanikishwa kwa maneno yaliyonenwa kutoka kinywani Mwake. Yeye hataonyesha ishara au maajabu yoyote; yote yatafanikishwa kwa maneno Yake, na maneno Yake yataleta ukweli. Kila mtu duniani atatangaza na kusifu sana maneno ya Mungu; iwe ni watu wazima au watoto, mwanamume, mwanamke, mzee au kijana, watu wote watajisalimisha chini ya maneno ya Mungu. Maneno ya Mungu yanaonekana katika mwili, na pia yanawaruhusu watu kuyaona duniani, yakiwa na nguvu na yakiwa hai. Hii ndiyo maana ya Neno kuwa mwili. Mungu amekuja duniani kimsingi kutimiza ukweli wa “Neno kuwa mwili,” yaani, Amekuja ili maneno Yake yaweze kutolewa kutoka katika mwili (sio kama wakati wa Musa katika Agano la Kale, wakati sauti ya Mungu ilitoka moja kwa moja angani). Baada ya hapo, maneno Yake yote yatatimizwa wakati wa Enzi ya Ufalme wa Milenia, yatakuwa ukweli unaoonekana mbele ya macho ya mwanadamu, na watu watayatazama kwa kutumia macho yao wenyewe bila tofauti hata kidogo. Huu ndio umuhimu mkubwa wa Mungu kupata mwili. Yaani, kazi ya Roho inatimizwa kupitia mwili, na kupitia maneno. Hii ndiyo maana ya kweli ya “Neno kuwa mwili” na “kuonekana kwa Neno katika mwili.” Mungu pekee ndiye anayeweza kunena nia za Roho, na Mungu katika mwili pekee ndiye anayeweza kuzungumza kwa niaba ya Roho; maneno ya Mungu yanadhihirishwa katika Mungu mwenye mwili, na kila mtu mwingine anaongozwa nayo. Hakuna anayeweza kukwepa hili; wote wapo ndani ya upeo huu. Kutokana na matamko haya pekee ndiyo watu wanaweza kufahamu; bila hayo, watu wanaota ndoto ikiwa wanafikiri wanaweza kupata matamko kutoka mbinguni. Haya ndiyo mamlaka yanayodhihirishwa katika mwili wa Mungu aliyepata mwili, yakiwasababisha wote kuamini katika hilo kwa usadikisho kamili. Hata wataalamu wanaoheshimika kabisa na wachungaji wa kidini hawawezi kunena maneno haya. Wote lazima wajisalimishe chini ya maneno hayo, na hakuna atakayeweza kuanza upya. Mungu atatumia maneno kuushinda ulimwengu. Yeye hatafanya hili kwa mwili Wake alioupata, bali kwa kutumia matamko kutoka kinywani mwa Mungu aliyekuwa mwili kuwashinda watu wote katika ulimwengu mzima; hili pekee ndilo Neno kuwa mwili, na hili pekee ndilo kuonekana kwa Neno katika mwili. Pengine, kwa binadamu, inaonekana kana kwamba Mungu hajafanya kazi yoyote kuu—lakini punde tu Mungu anapotoa matamko Yake, watasadikishwa kikamilifu na kubaki vinywa wazi. Bila mambo ya hakika, watu hupiga kelele na kupiga mayowe; wakiwa na maneno ya Mungu, wananyamaza kimya. Hakika Mungu atatimiza ukweli huu, kwani huu ni mpango wa Mungu uliowekwa tangu zamani: kutimiza ukweli wa kuwasili kwa Neno duniani. Kwa kweli, hakuna haja ya Mimi kulifafanua—kuwasili kwa Ufalme wa Milenia duniani ni kuwasili kwa maneno ya Mungu duniani. Kushuka kwa Yerusalemu Mpya kutoka mbinguni ni kuwasili kwa maneno ya Mungu ili kuishi miongoni mwa binadamu, kuandamana na kila kitendo cha binadamu, kila wazo na fikira yake. Huu pia ni ukweli ambao Mungu atautimiza; huu ndio uzuri wa Ufalme wa Milenia. Huu ndio mpango uliowekwa na Mungu: Maneno Yake yataonekana duniani kwa miaka elfu moja, na yatafunua matendo Yake yote, na kukamilisha kazi Yake yote duniani, na baada ya hilo hatua hii ya binadamu itafikia kikomo.


Unapaswa Kujua Kwamba Mungu wa Vitendo Ni Mungu Mwenyewe

Unapaswa kujua nini kuhusu Mungu wa vitendo? Roho, Nafsi, na Neno ndivyo vinajumuisha Mungu wa vitendo Mwenyewe, na hii ndiyo maana ya kweli ya Mungu wa vitendo Mwenyewe. Ikiwa unaijua Nafsi pekee—ikiwa unajua tabia Zake za kila siku na sifa Zake bainifu—lakini hujui kazi ya Roho, au kile ambacho Roho anafanya katika mwili, na ukizingatia tu Roho, na Neno, na kuomba tu mbele ya Roho, lakini hujui kazi ya Roho wa Mungu katika Mungu wa vitendo, basi hili bado linathibitisha kwamba humjui Mungu wa vitendo. Ujuzi wa Mungu wa vitendo unajumuisha kuyajua na kuyapitia maneno Yake, na kufahamu sheria na kanuni za kazi ya Roho Mtakatifu na jinsi Roho wa Mungu anavyofanya kazi katika mwili. Pia unajumuisha kujua kwamba kila kitendo cha Mungu katika mwili kinaelekezwa na Roho, na kwamba maneno Anayozungumza ni maonyesho ya moja kwa moja ya Roho. Hivyo, ili kumjua Mungu wa vitendo, ni jambo lenye umuhimu mkubwa kujua jinsi Mungu anavyofanya kazi katika ubinadamu na katika uungu; hili, kwa upande mwingine, linahusu maonyesho ya Roho, ambayo watu wote wanajihusisha nayo.

Vipengele vya maonyesho ya Roho ni vipi? Wakati mwingine Mungu anafanya kazi katika ubinadamu, na wakati mwingine katika uungu—lakini katika hali zote mbili Roho ndiye anayeongoza. Maonyesho ya nje ya Nafsi yanategemea Roho aliye ndani Yake. Roho anafanya kazi kwa kawaida, lakini kuna sehemu mbili za maelekezo Anayopewa na Roho: Sehemu moja ni kazi Yake katika ubinadamu, na nyingine ni kazi Yake kupitia uungu. Unapaswa kujua hili waziwazi. Kazi ya Roho inatofautiana kulingana na hali: Wakati ubinadamu Wake unahitajika kufanya kazi, Roho anaelekeza ubinadamu huu kufanya kazi hii, na wakati uungu Wake unahitajika kufanya kazi, uungu unajitokeza moja kwa moja kuitekeleza. Kwa sababu Mungu anafanya kazi katika mwili na anaonekana katika mwili, Yeye anafanya kazi katika ubinadamu na katika uungu. Kazi Yake katika ubinadamu inaelekezwa na Roho na inafanywa ili kukidhi mahitaji ya kimwili ya watu, kuwezesha kujihusisha kwao na Yeye, kuwaruhusu waone uhakika na ukawaida wa Mungu, na kuwaruhusu waone kwamba Roho wa Mungu amekuja katika mwili na yuko miongoni mwa wanadamu, anaishi pamoja na wanadamu, na anajihusisha na wanadamu. Kazi Yake katika uungu inafanywa ili kuruzuku maisha ya watu na kuwaongoza watu katika kila kitu kutoka upande chanya, ikibadilisha tabia za watu na kuwaruhusu waone kwa kweli kuonekana kwa Roho katika mwili. Kimsingi, ukuaji katika maisha ya mwanadamu unafikiwa moja kwa moja kupitia kazi na maneno ya Mungu katika uungu. Watu wakiikubali kazi ya Mungu katika uungu tu ndipo wanaweza kufikia mabadiliko katika tabia zao, na ni hapo tu ndipo wanaweza kushibishwa katika roho zao; ni ikiwa tu, kuongeza kwa hili, kuna kazi katika ubinadamu—uchungaji, utegemezo, na ruzuku ya Mungu katika ubinadamu—ndipo matokeo ya kazi ya Mungu yanaweza kufikiwa kikamilifu. Mungu wa vitendo Mwenyewe anayezungumziwa leo anafanya kazi katika ubinadamu na katika uungu. Kupitia kuonekana kwa Mungu wa vitendo, kazi na maisha Yake ya kawaida ya kibinadamu na kazi Yake ya uungu kamili vinafikiwa. Ubinadamu na uungu Wake vimeunganishwa kuwa kimoja, na kazi ya vyote viwili inakamilishwa kupitia maneno; iwe katika ubinadamu au uungu, Yeye anatamka maneno. Mungu anapofanya kazi katika ubinadamu, Yeye anazungumza lugha ya ubinadamu, ili watu waweze kujihusisha nayo na kuelewa kwa urahisi zaidi. Maneno Yake yanazungumzwa waziwazi na ni rahisi kuelewa, kiasi kwamba yanaweza kutolewa kwa watu wote; bila kujali kama watu wana maarifa au wana elimu duni, wote wanaweza kupokea maneno ya Mungu. Kazi ya Mungu katika uungu pia inatekelezwa kupitia maneno, lakini imejaa ruzuku, imejaa uzima, haijachafuliwa na mawazo ya binadamu, haihusishi mapendeleo ya binadamu, na haiko chini ya mipaka ya binadamu, haifungwi na vizuizi vyovyote vya ubinadamu wa kawaida; pia inatekelezwa katika mwili, lakini ni maonyesho ya moja kwa moja ya Roho. Watu wakikubali tu kazi ya Mungu katika ubinadamu, basi watajifungia katika upeo fulani, na hivyo watahitaji upogoaji na kutiwa adabu kwa kudumu ili kuwe na hata mabadiliko kiasi kidogo ndani yao. Hata hivyo, bila kazi au uwepo wa Roho Mtakatifu, daima watakimbilia njia zao za zamani. Ni kupitia kazi ya uungu ndiyo kasoro hii na upungufu huu unafidiwa, na watu kufanywa kuwa kamili. Badala ya upogoaji endelevu, kinachohitajika ni ruzuku chanya, kutumia maneno kufidia mapungufu yote, kutumia maneno kufunua kila hali ya watu, kutumia maneno kuelekeza maisha yao, kila tamko lao, kila kitendo chao, kuweka wazi nia na misukumo yao. Hii ndiyo kazi ya vitendo ya Mungu wa vitendo. Hivyo, katika mtazamo wako kwa Mungu wa vitendo, unapaswa kutii mbele ya ubinadamu Wake, kumtambua na kumkiri Yeye, na zaidi sana unapaswa kukubali na kutii kazi Yake na maneno Yake katika uungu. Kuonekana kwa Mungu katika mwili kunamaanisha kwamba kazi yote na maneno yote ya Roho wa Mungu yanafanywa kupitia ubinadamu Wake wa kawaida na kupitia mwili Wake. Kwa maneno mengine, Roho wa Mungu anauelekeza ubinadamu Wake mara moja kufanya kazi, na anatekeleza kazi ya uungu katika mwili, na katika Mungu mwenye mwili unaweza kuona kazi ya Mungu katika ubinadamu na kazi Yake katika uungu kamili. Huu ndio umuhimu halisi wa kuonekana kwa Mungu wa vitendo katika mwili. Ikiwa unaweza kuona hili waziwazi, utaweza kuunganisha sehemu zote tofauti za Mungu; utaacha kutilia maanani kupita kiasi kazi Yake katika uungu, na utaacha kuichukulia kazi Yake katika ubinadamu kwa dharau kupita kiasi, na hutazidi kiasi, wala kuchukua njia zozote za mchepuko. Kwa ujumla, maana ya Mungu wa vitendo ni kwamba kazi ya ubinadamu Wake na ya uungu Wake, kama inavyoelekezwa na Roho, inaonyeshwa kupitia mwili Wake, ili watu waweze kuona kwamba Yeye ni mwenye uhai na hai, halisi na wa kweli.

Kazi ya Roho wa Mungu katika ubinadamu ina awamu ya mpito. Kwa kufanya ubinadamu kuwa timilifu, Yeye huwezesha ubinadamu Wake kupokea maelekezo ya Roho, na baada ya hapo ubinadamu Wake unaweza kuruzuku na kuyachunga makanisa. Hili ni onyesho moja la kazi ya kawaida ya Mungu. Hivyo, ikiwa unaweza kuona waziwazi kanuni za kazi ya Mungu katika ubinadamu, basi huenda usiwe na dhana kuhusu kazi ya Mungu katika ubinadamu. Bila kujali chochote kingine, Roho wa Mungu hawezi kukosea. Yeye yuko sahihi na hana kosa; Yeye hafanyi chochote kimakosa. Kazi katika uungu ni maonyesho ya moja kwa moja ya nia za Mungu, bila usumbufu wa ubinadamu. Haipitii kufanywa kuwa timilifu, bali inatoka moja kwa moja kwa Roho. Hata hivyo, hata Anapofanya kazi katika uungu, pia ni kwa sababu ya ubinadamu Wake wa kawaida; si ya kimuujiza hata kidogo, na inaonekana kutekelezwa na mtu wa kawaida. Mungu alikuja kutoka mbinguni hadi duniani kimsingi ili kuonyesha maneno ya Mungu kupitia mwili—kukamilisha kazi ya Roho wa Mungu kwa njia ya mwili.

Leo, maarifa ya watu kuhusu Mungu wa vitendo yanabaki kuwa ya upande mmoja mno, na uelewa wao wa umuhimu wa kupata mwili bado ni duni sana. Kuhusiana na mwili wa Mungu, watu wanaona kupitia kazi na maneno Yake kwamba Roho wa Mungu anajumuisha mengi sana, kwamba Yeye ni tajiri sana. Hata hivyo, haijalishi chochote, ushuhuda wa Mungu hatimaye unatokana na Roho wa Mungu: kile ambacho Mungu anafanya katika mwili, kanuni ambazo kwazo Yeye anafanya kazi, kile Anachofanya katika ubinadamu, na kile Anachofanya katika uungu. Watu lazima wawe na maarifa ya hili. Leo, unaweza kuiabudu Nafsi hii, huku kimsingi unamwabudu Roho, na hilo ndilo jambo la kiwango cha chini kabisa ambalo watu wanapaswa kufikia katika maarifa yao ya Mungu mwenye mwili. Kwa njia ya mwili, watu wanafikia kujua kiini cha Roho, kujua kazi ya kiungu ya Roho katika mwili na kazi ya binadamu katika mwili, kukubali maneno na matamko yote ya Roho katika mwili, na kuona jinsi Roho wa Mungu anavyoelekeza mwili na kufunua nguvu Zake katika mwili. Hili ni kusema kwamba mwanadamu anafikia kumjua Roho mbinguni kupitia mwili; kuonekana kwa Mungu wa vitendo Mwenyewe miongoni mwa wanadamu kumetawanya mungu asiye yakini aliye katika dhana za watu. Ibada ya watu kwa Mungu wa vitendo Mwenyewe imeongeza utii wao kwa Mungu, na, kupitia kazi ya kiungu ya Roho wa Mungu katika mwili na kazi Yake ya kibinadamu katika mwili, mwanadamu anapokea ufunuo na anachungwa, na mabadiliko yanafikiwa katika tabia ya maisha ya mwanadamu. Hii ndiyo maana halisi ya kuwasili kwa Roho katika mwili, ambako dhumuni lake kuu ni kwamba watu waweze kujihusisha na Mungu, kumtegemea Mungu, na kufikia maarifa ya Mungu.

Kimsingi, watu wana mtazamo gani kwa Mungu wa vitendo? Unajua nini kuhusu kupata mwili, kuhusu kuonekana kwa Neno katika mwili, kuhusu kuonekana kwa Mungu katika mwili, kuhusu matendo ya Mungu wa vitendo? Mada kuu za majadiliano leo ni zipi? Kupata mwili, kuwasili kwa Neno katika mwili, na kuonekana kwa Mungu katika mwili yote ni masuala ambayo lazima yaeleweke. Mnapaswa kufikia hatua ya kuelewa masuala haya polepole na kuwa na maarifa dhahiri kuyahusu katika upitiaji wenu wa maisha, kulingana na kimo chenu na kulingana na enzi. Mchakato wa watu kupitia maneno ya Mungu ni mchakato wao wa kufikia kujua kuonekana kwa maneno ya Mungu katika mwili. Kadiri watu wanavyopitia maneno ya Mungu zaidi, ndivyo wanavyomjua Roho wa Mungu zaidi; kwa kupitia maneno ya Mungu, watu wanafahamu kanuni za kazi ya Roho na kufikia kumjua Mungu wa vitendo Mwenyewe. Kwa kweli, Mungu anapowafanya watu kuwa watimilifu na kuwapata, Yeye anawajulisha matendo ya Mungu wa vitendo; Yeye anatumia kazi ya Mungu wa vitendo kuwaonyesha watu umuhimu halisi wa kupata mwili, kuwaonyesha kwamba Roho wa Mungu ameonekana kwa kweli mbele ya mwanadamu. Watu wanapopatwa na kufanywa kuwa watimilifu na Mungu, hii inamaanisha kwamba maonyesho ya Mungu wa vitendo yamewashinda, na kwamba—kwa njia ya maneno ya Mungu wa vitendo—wamebadilishwa, na maisha Yake yamefinyangwa ndani yao, yakiwajaza na kile Alicho (iwe ni kile Alicho katika ubinadamu Wake au kile Alicho katika uungu Wake), yakiwajaza na kiini cha maneno Yake, na kuwafanya watu waishi kwa kudhihirisha maneno Yake. Mungu anapowapata watu, Yeye hufanya hivyo kimsingi kwa kutumia maneno na matamko ya Mungu wa vitendo kama njia ya kupogoa mapungufu ya watu na kuhukumu na kufichua tabia yao ya uasi, na kuwafanya wapate kile wanachohitaji na kuwaonyesha kwamba Mungu amekuja miongoni mwa wanadamu. Muhimu zaidi ya yote, kazi inayofanywa na Mungu wa vitendo ni ile ya kumwokoa kila mtu kutoka katika ushawishi wa Shetani, kuwatoa kutoka katika nchi ya uchafu, na kung'oa tabia zao potovu. Umuhimu wa kina zaidi wa kupatwa na Mungu wa vitendo ni kuweza kuishi kwa kudhihirisha ubinadamu wa kawaida huku Mungu wa vitendo akiwa sampuli na mfano, na kuweza kutenda kulingana na maneno na matakwa ya Mungu wa vitendo bila ukengefu au mkengeuko hata kidogo, kutenda kulingana na chochote Anachosema, na kuweza kufikia chochote Anachotaka. Kwa njia hii, utakuwa umepatwa na Mungu. Unapopatwa na Mungu, humiliki tu kazi ya Roho Mtakatifu; kimsingi, unaweza kuishi kwa kudhihirisha matakwa ya Mungu wa vitendo. Kuwa tu na kazi ya Roho Mtakatifu hakumaanishi kwamba una uzima. Jambo la msingi ni iwapo unaweza kutenda kulingana na matakwa ya Mungu wa vitendo kwako, jambo ambalo linahusiana na iwapo unaweza kupatwa na Mungu. Hizi ndizo maana kuu zaidi za kazi ya Mungu wa vitendo katika mwili. Hili ni kusema, Mungu kwa kweli na kwa uhakika anaonekana katika mwili—mwenye uhai na hai—akiwaruhusu watu wamwone Yeye, na anatekeleza kwa njia ya vitendo kazi ya Roho katika mwili, na anatenda kama sampuli kwa watu katika mwili, ambao kwao Yeye anapata kikundi cha watu. Kuwasili kwa Mungu katika mwili kimsingi kunakusudiwa kuwawezesha watu kuona matendo ya vitendo ya Mungu, na kumfanya Roho asiye na umbo kuwa dhahiri katika mwili ili watu waweze kumwona na kumgusa Yeye. Ni kwa njia hii tu ndiyo wale wanaofanywa kuwa kamili na Yeye wataishi kwa kudhihirisha kile Anachoishi kwa kudhihirisha, watapatwa na Yeye, na watalingana na nia Zake. Mungu angezungumza tu mbinguni na asingekuja duniani kwa kweli, basi watu bado wasingeweza kumjua Mungu; wangeweza tu kuhubiri matendo ya Mungu wakitumia nadharia tupu na wasingekuwa na maneno ya Mungu kama uhalisi. Dhumuni la Mungu katika kuja duniani kimsingi ni kujiweka Mwenyewe kama sampuli na mfano kwa wale ambao Yeye atawapata; ni kwa njia hii tu ndiyo watu wanaweza kumjua Mungu kwa kweli, kumgusa Mungu, na kumwona Yeye, na ni hapo tu ndipo wanaweza kupatwa na Mungu kwa kweli.


Maarifa ya Kazi ya Mungu ya Wakati wa Sasa

Kuijua kazi ya Mungu katika nyakati hizi ni, kwa sehemu kubwa, kujua huduma kuu ya Mungu mwenye mwili wa siku za mwisho ni nini, na kile Amekuja kufanya duniani. Nimetaja hapo awali katika maneno Yangu kwamba Mungu amekuja duniani (wakati wa siku za mwisho) kuweka mfano bora kabla ya kuondoka. Mungu anawekaje mfano huu bora? Anafanya hivyo kwa kunena maneno, na kwa kufanya kazi na kunena kote nchini. Hii ni kazi ya Mungu wakati wa siku za mwisho; Yeye hunena tu, ili dunia iwe ulimwengu wa maneno, na ili kila mtu akimiwe na kutiwa nuru na maneno Yake, na hivyo kuelewa wazi ndani ya roho yake na kupata uwazi kuhusu maono. Katika siku za mwisho, Mungu amepata mwili na kuja duniani kimsingi ili kunena maneno. Yesu alipokuja, Alihubiri injili ya ufalme wa mbinguni, na Alikamilisha kazi ya ukombozi ya kusulubiwa. Ametamatisha Enzi ya Sheria na kukomesha yote yaliyokuwa ya zamani. Kuwasili kwa Yesu kulitamatisha Enzi ya Sheria na kuanzisha Enzi ya Neema; kuwasili kwa Mungu mwenye mwili wa siku za mwisho kumetamatisha Enzi ya Neema. Amekuja kimsingi kunena maneno Yake—Akitumia maneno kumfanya mwanadamu kuwa timilifu, kumwangazia na kumtia nuru mwanadamu—na hivyo kuondoa nafasi ya Mungu asiye yakini ndani ya moyo wa mwanadamu. Yesu alipokuja, Hakufanya hatua hii ya kazi. Alipokuja, Alifanya miujiza mingi, Aliponya wagonjwa na kufukuza pepo, na Alifanya kazi ya ukombozi ya kusulubiwa. Kama matokeo, katika dhana za watu, wanaamini kwamba hivi ndivyo Mungu anapaswa kuwa. Kwa maana Yesu alipokuja, Hakufanya kazi ya kuondoa mfano wa Mungu asiye yakini kutoka moyoni mwa mwanadamu; Alipokuja, Alisulubiwa, Aliponya wagonjwa na kufukuza pepo, na Alihubiri injili ya ufalme wa mbinguni. Kwa upande mmoja, kupata mwili kwa Mungu wakati wa siku za mwisho kunaondoa nafasi inayoshikiliwa na Mungu asiye yakini katika dhana za mwanadamu, ili kusiwe tena na mfano wa Mungu asiye yakini moyoni mwa mwanadamu. Kupitia maneno na kazi Yake ya vitendo, ziara Zake katika maeneo tofauti, na kazi bora sana ya vitendo na ya kawaida Anayofanya miongoni mwa wanadamu, Anamfanya mwanadamu ajue uhakika wa Mungu, na kuondoa nafasi ya Mungu asiye yakini moyoni mwa mwanadamu. Kwa upande mwingine, Mungu anatumia maneno yaliyonenwa na mwili Wake kumfanya mwanadamu kuwa kamili, na kutimiza mambo yote. Hii ndiyo kazi ambayo Mungu atatimiza wakati wa siku za mwisho.

Kile mnachopaswa kujua:

1. Kazi ya Mungu si ya kimiujiza, na hampaswi kuwa na dhana kuihusu.

2. Lazima muelewe kazi kuu ambayo Mungu mwenye mwili Amekuja kufanya wakati huu.

Hakuja kuponya wagonjwa, au kufukuza pepo, au kufanya miujiza, na Hakuja kuhubiri injili ya toba, au kumpa mwanadamu ukombozi. Hiyo ni kwa sababu Yesu tayari Amefanya kazi hii, na Mungu harudii kazi ile ile. Leo, Mungu amekuja kutamatisha Enzi ya Neema na kukomesha desturi zote za Enzi ya Neema. Mungu wa vitendo Amekuja kimsingi kufichua uhakika Wake. Yesu alipokuja, Hakunena sana; kimsingi Alionyesha miujiza, alifanya ishara na maajabu, na aliponya wagonjwa na kuondosha pepo, kama sivyo Alinena unabii, yote ili kuwafanya watu wamwamini kwa msimamo thabiti na kuona kwamba kwa kweli Alikuwa Mungu na Hakuwa na hisia za kimwili. Hatimaye, Alikamilisha kazi ya kusulubiwa. Mungu wa leo haonyeshi ishara na maajabu, wala Haponyi wagonjwa na kufukuza pepo. Yesu alipokuja, kazi Aliyofanya iliwakilisha sehemu moja ya Mungu, lakini wakati huu Mungu amekuja kufanya hatua ya kazi ambayo inapaswa kukamilishwa. Mungu harudii kazi ile ile, Yeye ni Mungu ambaye daima ni mpya na si wa zamani kamwe, na hivyo yote unayoona leo ni maneno na kazi ya Mungu wa vitendo.

Katika siku za mwisho, Mungu amepata mwili kimsingi ili kunena maneno Yake, kueleza yote ambayo ni muhimu kwa maisha ya mwanadamu, kuonyesha kile ambacho mwanadamu anapaswa kukiingia, kumwonyesha mwanadamu matendo ya Mungu, na kumwonyesha mwanadamu hekima, uweza, na maajabu ya Mungu. Kupitia njia nyingi ambazo Mungu hunena, mwanadamu huona uwezo wa juu kabisa wa Mungu, ukuu wa Mungu, na, hata zaidi, unyenyekevu na kufichika kwa Mungu. Mwanadamu huona kwamba Mungu ni mwenye uwezo wa juu kabisa , lakini kwamba Yeye ni mnyenyekevu na aliyefichika, na Anaweza kuwa mdogo zaidi ya wote. Baadhi ya maneno Yake yananenwa moja kwa moja kutoka katika mtazamo wa Roho, baadhi moja kwa moja kutoka katika mtazamo wa mwanadamu, na baadhi kutoka katika mtazamo wa nafsi ya tatu. Katika hili, inaweza kuonekana kwamba namna ya kazi ya Mungu inatofautiana sana, na ni kupitia maneno ndipo Anamruhusu mwanadamu kuiona. Kazi ya Mungu wakati wa siku za mwisho ni ya kawaida na ya vitendo, na hivyo kundi la watu katika siku za mwisho limewekwa katika majaribu makuu zaidi ya yote. Kwa sababu ya ukawaida na uhakika wa Mungu, watu wote wameingia katikati ya majaribu; kwamba mwanadamu kujishusha katika majaribu ya Mungu ni kwa sababu ya ukawaida na uhakika wa Mungu. Wakati wa enzi ya Yesu, hakukuwa na dhana au majaribu. Kwa sababu kazi nyingi iliyofanywa na Yesu iliambatana na dhana za mwanadamu, watu walimfuata, na hawakuwa na dhana kumhusu Yeye. Majaribu ya leo ni makuu zaidi kuwahi kukabiliwa na mwanadamu, na inaposemwa kwamba watu hawa wametoka katika dhiki kuu, hii ndiyo dhiki inayorejelewa. Leo, Mungu ananena ili kujenga imani, upendo, kukubali mateso, na utii katika watu hawa. Maneno yaliyonenwa na Mungu mwenye mwili wa siku za mwisho yananenwa kulingana na kiini cha asili cha mwanadamu, mwenendo na udhihirisho wa mwanadamu, na kile ambacho mwanadamu anapaswa kukiingia wakati wa sasa. Maneno Yake ni ya vitendo na ya kawaida: Haneni kuhusu kesho, wala Hatazami nyuma kwa yaliyopita; Ananena tu kuhusu kile kinachopaswa kuingiwa, kuwekwa katika vitendo, na kueleweka leo. Ikiwa, katika wakati wa sasa, kutatokea mtu ambaye anaweza kuonyesha ishara na maajabu, kukemea mapepo, kuponya wagonjwa, na kufanya miujiza mingi, na ikiwa mtu huyu anadai kwamba yeye ni Yesu ambaye amekuja, basi huu utakuwa uigaji wa roho mwovu, kitakuwa kitendo cha roho mwovu kumwiga Yesu. Kumbukeni hili! Mungu harudii kazi ileile. Hatua ya kazi ya Yesu tayari imekamilika, na Mungu hatawahi tena kuitekeleza hatua hiyo ya kazi. Kazi ya Mungu hailingani na fikira za mwanadamu; kwa mfano, Agano la Kale lilitabiri kuja kwa Masihi, na ikawa kwamba ni Yesu ndiye aliyekuja. Kwa hivyo itakuwa makosa kwa Masihi mwingine kuja. Yesu tayari amekuja mara moja, na itakuwa makosa ikiwa “Yesu” atakuja tena wakati huu. Kuna jina moja kwa kila enzi, na kila jina lina sifa bainifu ya enzi hiyo. Katika fikira za mwanadamu, Mungu lazima kila mara aonyeshe ishara na maajabu, lazima kila mara aponye wagonjwa na kufukuza mapepo, na lazima kila mara awe kama Yesu. Hata hivyo wakati huu, Mungu hayuko hivyo hata kidogo. Ikiwa, katika siku za mwisho, Mungu bado angeonyesha ishara na maajabu, na bado angekemea mapepo na angeponya wagonjwa—ikiwa Angefanya sawa kabisa na Yesu—basi Mungu angekuwa anarudia kazi ileile, na kazi ya Yesu haingekuwa na umuhimu au thamani yoyote. Hivyo, Mungu hutekeleza hatua moja ya kazi katika kila enzi. Punde tu kila hatua ya kazi Yake inapokamilika, roho waovu mara moja hujaribu kuiiga, na baada ya Shetani kuanza kumfuata Mungu unyounyo, Mungu hubadilisha na kutumia mbinu tofauti. Punde tu Mungu anapokamilisha hatua ya kazi Yake, roho waovu hujaribu kuiiga. Ninyi mnapaswa kuelewa hili. Kwa nini kazi ya Mungu leo ni tofauti na kazi ya Yesu? Kwa nini Mungu leo hafanyi ishara na maajabu, hafukuzi mapepo, na haponyi wagonjwa? Kama kazi ya Yesu ingekuwa sawa na kazi iliyofanywa wakati wa Enzi ya Sheria, je, Angeweza kumwakilisha Mungu wa Enzi ya Neema? Je, Angeweza kukamilisha kazi ya kusulubiwa? Kama Yesu angeshiriki katika mfumo wa hekalu na kutunza Sabato kama katika Enzi ya Sheria, bila kuteswa na yeyote na kukubaliwa na wote, je, Angeweza kusulubiwa? Je, Angeweza kukamilisha kazi ya ukombozi? Kungekuwa na maana gani ikiwa Mungu mwenye mwili wa siku za mwisho angefanya ishara na maajabu, kama Yesu alivyofanya? Ni tu ikiwa Mungu anafanya sehemu nyingine ya kazi Yake wakati wa siku za mwisho, ile inayowakilisha sehemu ya mpango Wake wa usimamizi, ndipo mwanadamu anaweza kupata maarifa ya kina zaidi kumhusu Mungu, na mpango wa usimamizi wa Mungu unaweza kukamilishwa.

Wakati wa siku za mwisho, Mungu amekuja kimsingi kunena maneno Yake. Ananena kutoka katika mtazamo wa Roho, kutoka katika mtazamo wa mwanadamu, na kutoka katika mtazamo wa nafsi ya tatu; Ananena kwa njia tofauti tofauti, Akitumia njia moja kwa kipindi cha muda, na Anatumia njia hizi za kunena kubadilisha dhana za mwanadamu na kuondoa mfano wa Mungu asiye yakini kutoka moyoni mwa mwanadamu. Hii ndiyo kazi kuu inayofanywa na Mungu. Kwa sababu mwanadamu anaamini kwamba Mungu anapokuja Ataponya wagonjwa, atafukuza mapepo, atafanya miujiza, na atamjalia mwanadamu baraka za kimwili, Mungu anatekeleza hatua hii ya kazi—kazi ya kuadibu na hukumu—ili kuondoa mambo kama hayo katika dhana za mwanadamu, kumruhusu mwanadamu ajue uhakika na ukawaida wa Mungu, na kuondoa mfano wa Yesu kama ulivyo moyoni mwa mwanadamu, na badala yake kuruhusu mfano mpya wa Mungu kuchukua nafasi moyoni mwa mwanadamu. Punde tu mfano wa Mungu ndani ya mwanadamu unapokuwa wa zamani, basi unakuwa sanamu. Yesu alipokuja na kutekeleza hatua hiyo ya kazi, Hakuwakilisha ukamilifu wa Mungu. Alifanya ishara na maajabu kadhaa, alinena maneno kadhaa, na hatimaye alisulubiwa. Aliwakilisha sehemu moja ya Mungu. Hakuweza kuwakilisha yote yaliyo ya Mungu, bali Alimwakilisha Mungu katika kufanya sehemu moja ya kazi ya Mungu. Hiyo ni kwa sababu Mungu ni mkuu sana, na wa ajabu sana, na Yeye hawezi kueleweka, na kwa sababu Mungu hutekeleza sehemu moja tu ya kazi Yake katika kila enzi. Kazi inayofanywa na Mungu wakati wa enzi hii kimsingi ni utoaji wa maneno ya uzima kwa mwanadamu; ufichuzi wa kiini cha asili cha mwanadamu na tabia yake potovu; na uondoshaji wa dhana zake za kidini, mawazo ya kikabaila, mawazo, na maarifa na utamaduni uliopitwa na wakati. Mambo haya yote lazima yatakaswe kupitia kufichuliwa na maneno ya Mungu. Katika siku za mwisho, Mungu anatumia maneno, sio ishara na maajabu, kumfanya mwanadamu kuwa timilifu. Anatumia maneno Yake kumfichua mwanadamu, kumhukumu mwanadamu, kumwadibu mwanadamu, na kumfanya mwanadamu kuwa timilifu, ili katika maneno ya Mungu, mwanadamu aje kuona hekima na kupendeza kwa Mungu, na aje kuelewa tabia ya Mungu, na ili kupitia maneno ya Mungu, mwanadamu aone matendo ya Mungu. Wakati wa Enzi ya Sheria, Yehova alimwongoza Musa kutoka Misri kwa maneno Yake, na Alinena maneno kadhaa kwa Waisraeli; wakati huo, sehemu ya matendo ya Mungu ilifichuliwa, lakini kwa sababu ubora wa tabia wa mwanadamu ulikuwa na ukomo na hakuna kitu ambacho kingeweza kufanya maarifa yake kuwa kamili, Mungu aliendelea kunena na kufanya kazi. Katika Enzi ya Neema, mwanadamu kwa mara nyingine tena aliona sehemu ya matendo ya Mungu. Yesu aliweza kuonyesha ishara na maajabu, kuponya wagonjwa na kufukuza mapepo, na kusulubiwa, siku tatu baada ya hapo Alifufuliwa na kuonekana katika mwili mbele ya mwanadamu. Kuhusu Mungu, mwanadamu hakujua zaidi ya haya. Mwanadamu anajua kiasi kile tu anachodhihirishiwa na Mungu, na kama Mungu hangeendelea kumdhihirishia mwanadamu jambo lolote, basi hicho ndicho kingekuwa kiwango cha mipaka ambayo mwanadamu anamwekea Mungu. Hivyo, Mungu anaendelea kufanya kazi, ili maarifa ya mwanadamu kumhusu Yeye yaweze kuwa ya kina zaidi, na ili mwanadamu aweze kuja kujua kiini cha Mungu hatua kwa hatua. Katika siku za mwisho, Mungu anatumia maneno Yake kumfanya mwanadamu kuwa timilifu. Tabia yako potovu inafichuliwa na maneno ya Mungu, na dhana zako za kidini zinabadilishwa na uhakika wa Mungu. Katika siku za mwisho, Mungu amepata mwili kimsingi ili kutimiza maneno "Neno linakuwa mwili, Neno linakuja katika mwili, na Neno linaonekana katika mwili," na kama hamna maarifa kamili wa hili, basi hamtaweza kusimama imara. Wakati wa siku za mwisho, Mungu kimsingi anakusudia kukamilisha hatua ya kazi ambayo kwayo Neno linaonekana katika mwili, na hii ni sehemu moja ya kazi ya mpango wa usimamizi wa Mungu. Hivyo, maarifa yenu lazima yawe kamili; bila kujali jinsi Mungu anavyofanya kazi, Mungu hamruhusu mwanadamu kumwekea mipaka. Kama Mungu hangefanya kazi hii wakati wa siku za mwisho, basi maarifa ya mwanadamu kumhusu Yeye hayangeweza kuendelea zaidi. Ungejua tu kwamba Mungu anaweza kusulubiwa na anaweza kuangamiza Sodoma, na kwamba Yesu anaweza kufufuka kutoka kwa wafu na kumtokea Petro…. Lakini hungesema kamwe kwamba maneno ya Mungu yanaweza kutimiza yote, na yanaweza kumshinda mwanadamu. Ni kwa kupitia maneno ya Mungu tu ndipo unaweza kuzungumzia maarifa kama hayo. Kadiri unavyozidi kupitia kazi ya Mungu, ndivyo maarifa yako kumhusu Yeye yatakavyozidi kuwa kamili, na ni hapo tu ndipo hutamwekea Mungu mipaka ndani ya dhana zako mwenyewe. Mwanadamu huja kumjua Mungu kwa kupitia kazi Yake; hakuna njia nyingine sahihi ya kumjua Mungu. Leo, kuna watu wengi ambao hawafanyi chochote isipokuwa kungoja kuona ishara na maajabu na wakati wa maafa makubwa. Je, unamwamini Mungu, au unaamini katika maafa makubwa? Wakati maafa makubwa yatakapowasili itakuwa kuchelewa mno, na kama Mungu hataleta maafa makubwa, je, Yeye basi si Mungu? Je, unaamini katika ishara na maajabu, au unamwamini Mungu Mwenyewe? Yesu hakuonyesha ishara na maajabu Alipodhihakiwa na wengine, lakini je, Yeye Hakuwa Mungu? Je, unaamini katika ishara na maajabu, au unaamini katika kiini cha Mungu? Maoni ya mwanadamu kuhusu imani kwa Mungu si sahihi! Yehova alinena maneno mengi wakati wa Enzi ya Sheria, lakini hata leo baadhi yake bado hayajatimizwa. Je, unaweza kusema kwamba Yehova si Mungu?

Leo, inapaswa kuwa wazi kwenu nyote kwamba, katika siku za mwisho, kimsingi ni ukweli wa "Neno linakuwa mwili" ambao unatimizwa na Mungu. Kupitia kazi Yake ya vitendo duniani, Anamruhusu mwanadamu kumjua na kuhusiana Naye, na kuona matendo Yake ya vitendo. Anamruhusu mwanadamu kuona wazi kwamba Anaweza kufanya ishara na maajabu na kwamba pia kuna nyakati ambapo Hawezi kufanya hivyo; hii inategemea enzi. Kutokana na hili, unaweza kuona kwamba Mungu si kuwa hawezi kufanya ishara na maajabu, bali badala yake anabadilisha njia Yake ya kufanya kazi kulingana na kazi inayopaswa kufanywa na kulingana na enzi. Katika hatua ya sasa ya kazi, Hafanyi ishara na maajabu; Alifanya ishara na maajabu kadhaa katika enzi ya Yesu kwa sababu kazi Yake katika enzi hiyo ilikuwa tofauti. Mungu hafanyi kazi hiyo leo, na baadhi ya watu wanaamini kuwa Yeye kutoweza kufanya ishara na maajabu, au wanafikiri kwamba kwa kuwa Hafanyi ishara na maajabu, basi Yeye si Mungu. Je, huo si uwongo? Mungu anaweza kufanya ishara na maajabu, lakini Anafanya kazi katika enzi tofauti, hivyo hafanyi kazi ileile. Katika enzi tofauti na kulingana na hatua tofauti za kazi Yake, Mungu hudhihirisha matendo tofauti. Imani ya mwanadamu kwa Mungu si imani katika ishara na maajabu, wala imani katika miujiza, bali imani katika kazi Yake ya vitendo wakati wa enzi mpya. Mwanadamu huja kumjua Mungu kupitia namna ambayo Mungu anafanya kazi, na maarifa haya huzalisha ndani ya mwanadamu imani kwa Mungu, ambayo ni kusema, imani katika kazi na matendo ya Mungu. Katika hatua hii ya kazi, Mungu hunena kwa kiasi kikubwa. Usingoje kuona ishara na maajabu; hutaona yoyote! Hii ni kwa sababu hukuzaliwa wakati wa Enzi ya Neema. Kama ungezaliwa wakati huo, ungeweza kuona ishara na maajabu, lakini ulizaliwa wakati wa siku za mwisho, na hivyo unaweza kuona tu uhakika na ukawaida wa Mungu. Usitarajie kumwona Yesu wa kimiujiza wakati wa siku za mwisho. Unaweza tu kumwona Mungu wa vitendo mwenye mwili, ambaye hana tofauti na mwanadamu yeyote wa kawaida. Katika kila enzi, Mungu hudhihirisha matendo tofauti. Katika kila enzi, Yeye hudhihirisha sehemu ya matendo Yake, na kazi ya kila enzi inawakilisha sehemu moja ya tabia ya Mungu, na sehemu moja ya matendo ya Mungu. Matendo Anayodhihirisha yanatofautiana katika kila enzi ambayo Anafanya kazi, lakini yote yanaruhusu maarifa ya mwanadamu kumhusu Mungu kuwa ya kina zaidi, na kumruhusu mwanadamu kuwa na imani ya kweli na thabiti zaidi kwa Mungu. Mwanadamu anamwamini Mungu kwa sababu ya matendo yote ya Mungu, kwa sababu Mungu ni wa ajabu sana, mkuu sana, na mweza yote, na kwa sababu Yeye hawezi kueleweka—hii ndiyo maana mwanadamu anamwamini Mungu. Kama unamwamini Mungu kwa sababu Anaweza kufanya ishara na maajabu na Anaweza kuponya wagonjwa na kufukuza mapepo, basi mtazamo wako si sahihi, na watu wengine watakuambia, "Je, roho waovu pia hawawezi kufanya mambo kama hayo?" Je, huku si kuchanganya mfano wa Mungu na mfano wa Shetani? Leo, imani ya mwanadamu kwa Mungu ni kwa sababu ya matendo Yake mengi na kiasi kikubwa cha kazi Anayofanya na njia nyingi ambazo kwazo Ananena. Mungu anamshinda mwanadamu na kumfanya kuwa timilifu kupitia maneno Yake. Mwanadamu anamwamini Mungu kwa sababu ya matendo Yake mengi, si kwa sababu Anaweza kuonyesha ishara na maajabu; watu wanapata kumjua Mungu tu kwa kushuhudia matendo Yake. Ni kwa kujua tu matendo ya vitendo ya Mungu, jinsi Anavyofanya kazi, ni mbinu gani za hekima Anazotumia, jinsi Anavyonena, na jinsi Anavyomfanya mwanadamu kuwa timilifu—ni kwa kujua tu vipengele hivi—ndipo unaweza kufahamu uhakika wa Mungu na kuelewa tabia Yake, ukijua kile Anachopenda, kile Anachochukia, na jinsi Anavyofanya kazi juu ya mwanadamu. Kwa kuelewa kile Mungu anachopenda na kile Anachochukia, unaweza kutofautisha kati ya kile ambacho ni chanya na hasi, na kupitia maarifa yako kumhusu Mungu kuna maendeleo katika maisha yako. Kwa ufupi, lazima upate maarifa ya kazi ya Mungu, na lazima urekebishe maoni yako kuhusu kumwamini Mungu.


Je, Kazi ya Mungu Ni Rahisi Kama Mwanadamu Anavyofikiria?

Kama waumini wa Mungu, kila mmoja wenu anapaswa kuelewa kwamba mmepata kwa kweli kupandishwa hadhi na wokovu mkuu zaidi kwa kupokea leo kazi ya Mungu katika siku za mwisho na kazi yote ya mpango Wake ambayo Anaifanya juu yako. Mungu ameweka lengo lote la kazi Yake katika ulimwengu juu ya kundi hili la watu. Ametoa damu yote ya moyo Wake kwa ajili yenu; Ameiondoa kazi yote ya Roho katika ulimwengu na kuwapa ninyi. Hiyo ndiyo maana ninyi ndio mliobahatika. Zaidi ya hayo, Amehamisha utukufu Wake kutoka Israeli, watu Wake wateule, kuja kwenu, na Atalifanya kusudi la mpango Wake lidhihirike kikamilifu kupitia kundi hili. Kwa hivyo, ninyi ndio mtakaopokea urithi wa Mungu, na hata zaidi ya hili, ninyi ndio warithi wa utukufu wa Mungu. Pengine ninyi nyote mnakumbuka maneno haya: "Maana dhiki yetu nyepesi, iliyo ya muda mfupi tu, inatufanyia utukufu wa uzito wa milele uzidio kuwa mkuu sana." Ninyi nyote mmesikia maneno haya hapo awali, lakini hakuna hata mmoja wenu aliyeelewa maana yake ya kweli. Leo, mnatambua kwa kina umuhimu wake halisi. Maneno haya yatatimizwa na Mungu katika siku za mwisho, na yatatimizwa ndani ya wale ambao wameteswa kikatili na joka kuu jekundu katika nchi ambamo limelala likiwa limejikuja. Joka kuu jekundu linamtesa Mungu na ni adui wa Mungu, na hivyo, watu katika nchi hii wanakabiliwa na udhalilishaji na mateso kwa sababu ya imani yao katika Mungu, na maneno haya yanatimizwa ndani yenu, kundi hili la watu, kama matokeo. Kwa sababu Mungu anatekeleza kazi Yake katika nchi inayompinga Mungu, kazi Yake yote inakabiliwa na vikwazo vikubwa, na mengi ya maneno Yake hayawezi kutimizwa mara moja; hivyo, watu wanasafishwa kwa sababu ya maneno ya Mungu, jambo ambalo pia ni sehemu ya mateso. Ni vigumu sana kwa Mungu kutekeleza kazi Yake katika nchi ya joka kuu jekundu, lakini ni kupitia ugumu huu ndiyo Mungu anafanya hatua moja ya kazi Yake, ili Aweze kufunua hekima Yake na matendo Yake ya ajabu, na Mungu anatumia fursa hii kulifanya kundi hili la watu kuwa kamili. Ni kupitia mateso ya watu, kupitia ubora wao wa tabia, na kupitia tabia zote za kishetani za watu wa nchi hii chafu ndiyo Mungu anafanya kazi Yake ya utakaso na ushindi, ili kwamba, kutokana na hili, Aweze kupata utukufu na wale walio na ushuhuda kwa matendo Yake. Hivyo ndivyo ulivyo umuhimu wote wa gharama yote ambayo Mungu amelipa kwa ajili ya kundi hili la watu. Yaani, ni kupitia wale wanaompinga Yeye ndiyo Mungu anafanya kazi ya ushindi, na ni kwa njia hii tu ndiyo nguvu kuu ya Mungu inaweza kufunuliwa. Kwa maneno mengine, ni wale tu walio katika nchi chafu ndio wanaostahili kurithi utukufu wa Mungu, na ni hili tu linaloweza kukazia nguvu kuu ya Mungu. Hiyo ndiyo maana ni kutoka katika nchi chafu, na kutoka kwa wale wanaoishi katika nchi chafu, ndiyo Mungu anapata utukufu—hiyo ndiyo nia ya Mungu. Hii ni kama tu hatua ya kazi ya Yesu: Angeweza tu kupata utukufu miongoni mwa wale Mafarisayo waliomtesa Yeye; isingekuwa kwa ajili ya mateso ya Mafarisayo na usaliti wa Yuda, Yesu asingedhihakiwa au kusingiziwa, sembuse kusulubiwa, na Asingekuwa amepata utukufu. Mahali ambapo Mungu anafanya kazi katika kila enzi, na mahali ambapo Anafanya kazi Yake katika mwili, ndipo mahali Anapopata utukufu na mahali Anapowapata wale ambao Anakusudia kuwapata. Huu ndio mpango wa kazi ya Mungu, na huu ndio usimamizi Wake.

Katika mpango wa Mungu wa miaka elfu kadhaa, sehemu mbili za kazi zinafanywa katika mwili: Kwanza ni kazi ya kusulubiwa, ambayo kwayo Anapata utukufu; nyingine ni kazi ya ushindi na utimilifu katika siku za mwisho, ambayo kwayo Anapata utukufu. Huu ndio usimamizi wa Mungu. Kwa hivyo msichukulie kazi ya Mungu, au agizo la Mungu kwenu, kama jambo rahisi. Ninyi nyote ni warithi wa utukufu wa Mungu wa uzito wa milele uzidio kuwa mkuu sana, na hili liliamuriwa hasa na Mungu. Kati ya sehemu mbili za utukufu Wake, moja inadhihirishwa ndani yenu; ukamilifu wa sehemu moja ya utukufu wa Mungu umekabidhiwa kwenu, ili uweze kuwa urithi wenu. Huku ni kuinuliwa kwenu na Mungu, na pia ndio mpango ambao Aliuamua kabla zamani. Kwa kuzingatia ukuu wa kazi ambayo Mungu amefanya katika nchi ambamo joka kuu jekundu linaishi, kazi hii ingehamishiwa kwingineko, ingekuwa imezaa matunda makubwa kitambo na kukubaliwa kwa urahisi na mwanadamu. Zaidi ya hayo, kazi hii ingekuwa rahisi mno kukubaliwa na wale makasisi wa Magharibi wanaomwamini Mungu, kwa maana hatua ya kazi ya Yesu inatumika kama kitangulizi. Hii ndiyo maana Mungu hawezi kufanikisha hatua hii ya kazi ya kupata utukufu kwingineko; wakati kazi inaungwa mkono na watu na kutambuliwa na serikali, hakuna mahali pa utukufu wa Mungu kupata msingi. Huu hasa ndio umuhimu wa kipekee ambao hatua hii ya kazi ilio nao katika nchi hii. Hakuna hata mtu mmoja miongoni mwenu ambaye analindwa na sheria—badala yake, ninyi mnaadhibiwa na sheria. Ugumu mkubwa hata zaidi ni kwamba watu hawawaelewi ninyi: Wawe ni jamaa zenu, wazazi wenu, marafiki zenu, au wafanyakazi wenzenu, hakuna hata mmoja wao anayewaelewa ninyi. "Mnapotelekezwa" na Mungu, haiwezekani kwenu kuendelea kuishi katika ulimwengu huu, lakini hata hivyo, bado watu hawawezi kustahimili kuwa mbali na Mungu. Huu ndio umuhimu wa ushindi wa Mungu kwa watu, na ndio utukufu wa Mungu. Kile ambacho mmerithi leo kinazidi kile cha mitume na manabii katika enzi zote na ni kikuu hata kuliko kile cha Musa na Petro. Baraka haziwezi kupatikana kwa siku moja au mbili; lazima zipatikane kwa gharama kubwa. Yaani, lazima muwe na upendo ambao umepitia usafishaji, lazima muwe na imani kuu, na lazima muwe na ukweli mwingi ambao Mungu anawahitaji mfikie; zaidi ya hayo, lazima muweze kugeuka kuelekea kwenye haki, bila kutishwa au kuogopa, na lazima muwe na moyo umpendao Mungu ambao ni wa siku zote hadi kifo. Lazima muwe na azimio, tabia yenu ya maisha lazima ibadilike, upotovu wenu lazima uponywe, lazima mkubali mipango yote ya Mungu bila malalamiko, na hata muweze kutii hadi kifo. Hiki ndicho mnachopaswa kufikia, hili ndilo lengo la mwisho la kazi ya Mungu, na ndicho ambacho Mungu anataka kutoka kwa kundi hili la watu. Kwa kuwa Anawapa ninyi, hakika Atadai kutoka kwenu kama malipo, na hakika Ataweka mahitaji yanayofaa kwenu. Kwa hivyo, kuna busara katika kazi yote ambayo Mungu anafanya. Kutokana na hili inaweza kuonekana kwa nini, mara kwa mara, Mungu anafanya kazi inayoweka viwango vya juu na mahitaji makali. Kwa hivyo, mnapaswa kujazwa na imani kwa Mungu. Kwa ufupi, kazi yote ya Mungu inafanywa kwa ajili yenu, inafanywa ili mweze kustahili kupokea urithi Wake. Badala ya kusema kwamba ni kwa ajili ya utukufu wa Mungu mwenyewe, ingekuwa bora kusema kwamba ni kwa ajili ya wokovu wenu na kwa ajili ya kulifanya kuwa timilifu kundi hili la watu ambao wameteswa sana katika nchi chafu. Mnapaswa kuelewa nia ya Mungu. Na hivyo, Ninawahimiza watu wengi wajinga ambao hawana umaizi au busara yoyote: Msimjaribu Mungu, na msipinge tena. Tayari Mungu amepitia mateso yote ambayo mwanadamu hajawahi kustahimili, na kitambo alistahimili udhalilishaji zaidi kwa niaba ya mwanadamu. Basi, kuna kitu gani ambacho hamwezi kuachilia? Ni nini kinachoweza kuwa muhimu zaidi kuliko nia ya Mungu? Ni nini kinachoweza kuwa juu zaidi kuliko upendo wa Mungu? Tayari ni vigumu vya kutosha kwa Mungu kutekeleza kazi Yake katika nchi hii chafu; ikiwa, zaidi ya hayo, mwanadamu anafanya makosa kwa kujua na kwa makusudi, kazi ya Mungu itabidi ichukue muda mrefu zaidi. Kwa ufupi, hili halinufaishi maslahi ya mtu yeyote, halimfaidi mtu yeyote. Mungu hawekewi mipaka na wakati; kazi Yake na utukufu Wake huja kwanza. Kwa hivyo, maadamu kitu fulani ni sehemu ya kazi Yake, Yeye atalipa gharama yoyote kwa ajili ya kitu hicho, haijalishi itachukua muda gani. Hii ndiyo tabia ya Mungu: Hatapumzika hadi kazi Yake ikamilike. Kazi Yake itaisha tu wakati Anapopata sehemu ya pili ya utukufu Wake. Ikiwa, katika ulimwengu mzima, Mungu hatamaliza sehemu ya pili ya kazi Yake ya kupata utukufu, siku Yake haitakuja kamwe, mkono Wake hautawaacha kamwe watu Wake wateule, utukufu Wake hautashuka juu ya Israeli kamwe, na mpango Wake hautahitimishwa kamwe. Mnapaswa kuweza kuona nia ya Mungu, na mnapaswa kuona kwamba kazi ya Mungu si rahisi kama uumbaji wa mbingu na ardhi na vitu vyote. Hiyo ni kwa sababu kazi ya leo ni mabadiliko ya wale ambao wamepotoshwa, ambao wamekufa ganzi kwa kiwango cha juu kabisa, ni kuwatakasa wale walioumbwa lakini wakasimamiwa na Shetani. Si uumbaji wa Adamu au Hawa, sembuse uumbaji wa nuru, au uumbaji wa kila mmea na mnyama. Mungu anavitakasa vitu ambavyo vimepotoshwa na Shetani na kisha kuvipata upya, na kuvifanya viwe vitu ambavyo ni Vyake, na kuwa utukufu Wake. Hili si rahisi kama uumbaji wa mbingu na ardhi na vitu vyote, kama anavyofikiria mwanadamu, na wala si kama kazi ya kumlaani Shetani atupwe katika shimo lisilo na mwisho, kama mwanadamu anavyofikiria; badala yake, ni kazi ya kumbadilisha mwanadamu, kugeuza vitu ambavyo ni hasi, na visivyo Vyake, kuwa vitu ambavyo ni chanya, na ambavyo ni Vyake. Huu ndio ukweli halisi kuhusu hatua hii ya kazi ya Mungu. Lazima mwelewe hili, na mwepuke kurahisisha mambo kupita kiasi. Kazi ya Mungu ni tofauti na kazi yoyote ya kawaida. Kustaajabisha na hekima ya kazi hii vinazidi mawazo ya mwanadamu. Mungu haumbi vitu vyote wakati wa hatua hii ya kazi, na wala Haviharibu. Badala yake, Yeye anavibadilisha vitu vyote Alivyoviumba, na kuvitakasa vitu vyote ambavyo vimetiwa najisi na Shetani. Na hivyo ndivyo Mungu anaanza shughuli kuu. Huu ndio umuhimu wote wa kazi ya Mungu. Je, unaona katika maneno haya kwamba kazi ya Mungu kweli ni rahisi kiasi hicho?


Unapaswa Kuishi kwa Ajili ya Ukweli Kwa Kuwa Unamwamini Mungu

Tatizo la kawaida ambalo lipo ndani ya watu wote ni kwamba wanaelewa ukweli lakini wanashindwa kuutia katika vitendo. Hii ni kwa sababu, kwa upande mmoja, hawako tayari kulipa gharama, na kwa upande mwingine, kwa sababu utambuzi wao ni duni sana; hawawezi kuona matatizo mengi ya maisha ya kila siku jinsi yalivyo, na hawajui jinsi ya kutenda ipasavyo. Kwa sababu upitiaji wa watu ni wa juujuu sana, ubora wao wa tabia ni duni sana, na kiwango ambacho wanaelewa ukweli ni finyu, hawana njia ya kusuluhisha matatizo wanayokumbana nayo katika maisha yao ya kila siku. Wanamwamini Mungu kwa maneno tu, na hawawezi kumleta Mungu katika maisha yao ya kila siku. Yaani, Mungu ni Mungu, maisha ni maisha, na ni kana kwamba watu hawana uhusiano na Mungu katika maisha yao. Hivyo ndivyo kila mtu anavyofikiri. Kwa kumwamini Mungu namna hii, watu hawawezi, katika uhalisi, kupatwa na kufanywa kuwa watimilifu na Yeye. Kwa kweli, si kwamba neno la Mungu halijaonyeshwa waziwazi, bali ni kwamba uwezo wa watu wa kufahamu ni duni mno. Inaweza kusemwa kwamba karibu hakuna mtu anayetenda kulingana na nia asili za Mungu, na badala yake kila mtu anatenda kulingana na mapenzi yake mwenyewe. Kila mtu anamwamini Mungu kulingana na dhana za kidini alizokuwa nazo zamani, na mbinu zake mwenyewe. Ni wachache wanaopitia mabadiliko kufuatia kukubali neno la Mungu na kuanza kutenda kulingana na nia Zake. Badala yake, wanakataa kurudiwa na fahamu zao. Watu wanapoanza kumwamini Mungu, wanafanya hivyo kwa msingi wa kanuni za kawaida za dini, na wanaishi na kujiendesha na kushughulika na ulimwengu kikamilifu kwa msingi wa falsafa zao wenyewe za shughuli za kidunia. Mtu anaweza kusema kwamba hivi ndivyo ilivyo kwa watu tisa kati ya kila watu kumi. Kuna wachache sana ambao huunda mpango mwingine na kuanza maisha mapya baada ya kuanza kumwamini Mungu. Binadamu ameshindwa kulichukulia neno la Mungu kama ukweli, au kulitenda kama ukweli.

Chukua, kwa mfano, imani katika Yesu. Iwe mtu alikuwa ameanza kuamini hivi punde au alikuwa amefanya hivyo kwa muda mrefu sana, wote walitumia tu talanta zozote walizokuwa nazo na kuonyesha ustadi wowote waliokuwa nao. Watu waliongeza tu “imani katika Mungu,” maneno haya matatu, katika maisha yao ya kawaida, lakini hawakufanya mabadiliko yoyote kwenye tabia yao, na imani yao katika Mungu haikukua hata kidogo. Ufuatiliaji wao haukuwa moto wala baridi. Hawakusema kwamba wangeacha imani yao, lakini pia hawakumtolea Mungu kila kitu. Hawakuwa wamewahi kumpenda Mungu kweli au kumtii. Imani yao katika Mungu ilikuwa mchanganyiko wa ukweli na uwongo, waliishughulikia kwa jicho moja wazi na jicho moja limefumbwa, na hawakuichukulia kwa uzito. Waliendelea katika hali kama hiyo ya kuchanganyikiwa, na hatimaye walikufa kifo cha kukanganyika. Kuna maana gani katika hayo yote? Leo, kama muumini wa Mungu wa vitendo, lazima uingie katika njia sahihi. Katika imani yako katika Mungu, hupaswi kutafuta baraka tu; badala yake, unapaswa kufuatilia kumpenda Mungu na kumjua Mungu. Kupitia nuru Yake, kupitia ufuatiliaji wako binafsi, unapaswa kuweza kula na kunywa neno Lake, kukuza uelewa wa kweli wa Mungu, na kuwa na upendo wa kweli kwa Mungu unaotoka ndani kabisa ya moyo wako. Yaani, wakati upendo wako kwa Mungu ni wa kweli kabisa, na hakuna anayeweza kuharibu au kuzuia upendo wako Kwake, hapo ndipo unapokuwa kwenye njia sahihi katika imani yako katika Mungu. Hili linathibitisha kwamba uko upande wa Mungu, kwa maana moyo wako tayari unamilikiwa na Mungu na hakuna kitu kingine kinachoweza kukumiliki wewe. Kwa njia ya upitiaji wako, kwa njia ya gharama ambayo umelipa, na kwa njia ya kazi ya Mungu, unaweza kukuza upendo wa hiari kwa Mungu—na unapofanya hivyo, utawekwa huru kutokana na ushawishi wa Shetani na utakuja kuishi katika nuru ya neno la Mungu. Ni wakati tu ambapo umejinasua kutokana na ushawishi wa giza ndipo inaweza kusemwa kwamba umempata Mungu. Katika imani yako katika Mungu, lazima ujaribu kufuatilia lengo hili. Hili ni jukumu la kila mmoja wenu. Hakuna hata mmoja wenu anayepaswa kuridhika na hali ya mambo ya sasa. Hamwezi kuwa wenye mawazo yaliyogawanyika kuelekea kazi ya Mungu, wala hamwezi kuichukulia kwa urahisi. Mnapaswa kumfikiria Mungu katika vipengele vyote na nyakati zote, na kufanya kila kitu kwa ajili Yake. Na katika usemi na matendo yenu, mnapaswa kuweka masilahi ya nyumba ya Mungu kwanza. Ni kwa njia hii tu ndiyo mnaweza kulingana na nia za Mungu.

Katika imani yao katika Mungu, kosa kubwa kabisa la watu ni kwamba wanaamini kwa maneno tu, na Mungu hayupo kabisa katika maisha yao ya kila siku. Watu wote, kwa kweli, wanaamini katika uwepo wa Mungu, lakini Mungu si sehemu ya maisha yao ya kila siku. Vinywa vya watu hunena maombi mengi kwa Mungu, lakini Mungu ana nafasi ndogo mioyoni mwao, na hivyo Mungu huwajaribu tena na tena. Ni kwa sababu watu si safi ndiyo maana Mungu hana budi ila kuwajaribu, ili waweze kuona aibu na kuja kujijua katikati ya majaribu haya. La sivyo, binadamu wangegeuka kuwa dhuria ya malaika mkuu, na kuzidi kuwa wapotovu. Katika mchakato wa imani yao katika Mungu, kila mtu hutupa mbali nia na malengo yake mengi binafsi chini ya utakaso wa Mungu usio na kikomo. La sivyo, Mungu hangekuwa na njia ya kumtumia mtu yeyote, na hangekuwa na njia ya kufanya ndani ya watu kazi ambayo Yeye anapaswa kufanya. Mungu kwanza huwatakasa watu, na kupitia mchakato huu, wanaweza kuja kujijua na Mungu anaweza kuwabadilisha. Hapo tu ndipo Mungu anaweza kufanya uzima Wake uingie ndani yao, na kwa njia hii tu ndiyo mioyo yao inaweza kugeuzwa kikamilifu kwa Mungu. Na hivyo, kumwamini Mungu si rahisi kama watu wanavyosema. Mungu anavyoona, ikiwa una maarifa tu lakini huna neno Lake kama uzima, na ikiwa umewekewa mipaka kwa maarifa yako mwenyewe tu lakini huwezi kutenda ukweli au kuishi kwa kudhihirisha neno la Mungu, basi huu bado ni ushahidi kwamba huna moyo umpendao Mungu, na inaonyesha kwamba moyo wako hauko upande wa Mungu. Mtu anaweza kuja kumjua Mungu kwa kumwamini Yeye: Hili ndilo lengo la mwisho, na ni lengo la ufuatiliaji wa mwanadamu. Lazima utie bidii katika kuishi kwa kudhihirisha maneno ya Mungu ili yaweze kutimizwa katika utendaji wako. Ukiwa na maarifa ya mafundisho tu, basi imani yako katika Mungu itaambulia patupu. Ni ikiwa tu wewe pia unatenda na kuishi kwa kudhihirisha neno Lake ndiyo imani yako inaweza kuchukuliwa kuwa kamili na kulingana na nia za Mungu. Kwenye njia hii, watu wengi wanaweza kuzungumza kuhusu maarifa mengi, lakini wakati wao wa kufa, macho yao hujaa machozi, na wanajichukia kwa kupoteza maisha yao yote na kuishi hadi uzee bure. Wanaelewa tu mafundisho, lakini hawawezi kutia ukweli katika vitendo au kumshuhudia Mungu; wanakimbia huku na kule tu, wakiwa wamezama katika kazi, na wakiwa ukingoni mwa kifo tu ndipo hatimaye wanaona kwamba hawana ushuhuda wa kweli, kwamba hawamjui Mungu hata kidogo. Na, je, si huku ni kuchelewa mno? Kwa nini hutumii fursa ya leo na kufuatilia ukweli unaoupenda? Kwa nini usubiri hadi kesho? Ikiwa unapokuwa hai huteseki kwa ajili ya ukweli au kutafuta kuupata, inaweza kuwa kwamba unataka kuhisi majuto katika saa yako ya kufa? Ikiwa ni hivyo, basi kwa nini umwamini Mungu? Katika uhalisi, kuna mambo mengi ambayo kwayo watu wanaweza kutia ukweli katika vitendo na kumridhisha Mungu, ikiwa wataweka bidii kidogo tu. Ni kwa sababu tu akili za watu daima zimegubikwa ndiyo maana hawawezi kutenda kwa ajili ya Mungu, na kila mara wanakimbia huku na kule kwa ajili ya miili yao, bila kupata chochote mwishowe. Kwa sababu hii, watu kila mara wana shida na matatizo. Je, haya si mateso kutoka kwa Shetani? Je, huu si upotovu wa mwili? Hupaswi kujaribu kumdanganya Mungu kwa maneno matupu—lazima utende kwa kweli. Usijidanganye—hilo litakuwa na maana gani? Unaweza kupata nini kwa kuishi kwa ajili ya mwili wako na kupigania umaarufu na faida?


Radi Saba Zinanguruma—Kutabiri Kwamba Injili ya Ufalme Itaenea Katika Ulimwengu Mzima

Ninaeneza kazi Yangu miongoni mwa Mataifa. Nuru Yangu ya utukufu inamulika katika ulimwengu mzima; watu wote walio kama nyota na vitone wanabeba nia Zangu ndani yao, na wote wanaongozwa na mkono Wangu na kuanza kazi ambazo Nimewapa. Kuanzia wakati huu na kuendelea, Nimeingia katika enzi mpya, Nikiwaleta watu wote katika ulimwengu mwingine. Niliporudi katika “nchi Yangu ya asili,” Nilianza sehemu nyingine tena ya kazi katika mpango Wangu wa asili, ili mwanadamu apate maarifa zaidi kunihusu. Ninautazama ulimwengu kwa ukamilifu wake na kuona kwamba[a] ni wakati mwafaka kwa ajili ya kazi Yangu, kwa hivyo Ninaharakisha huku na kule, Nikifanya kazi Yangu mpya juu ya mwanadamu. Baada ya yote, hii ni enzi mpya, na Nimeleta kazi mpya, Nikiwachukua watu zaidi wapya katika enzi mpya na kuwatupa zaidi wa wale ambao Nitawaondosha. Katika nchi ya joka kuu jekundu, Nimefanya hatua ya kazi isiyoweza kueleweka kwa wanadamu, Nikiwafanya wayumbe katika upepo, na baada ya hapo wengi wanapeperushwa kimyakimya na uvumaji wa upepo. Kwa kweli, huu ni “uwanja wa kupuria” ambao Ninakaribia kuusafisha; ndicho Ninachotamani sana na pia ndio mpango Wangu. Kwa maana waovu wengi wameingia kisirisiri wakati Ninafanya kazi, lakini Sina haraka ya kuwafukuza. Badala yake, Nitawatawanya wakati utakapokuwa mwafaka. Ni baada tu ya hapo ndipo Nitakuwa chemchemi ya uzima, nikiwaruhusu wale wanaonipenda Mimi kwa kweli kupokea kutoka Kwangu tunda la mtini na harufu nzuri ya yungiyungi. Katika nchi ambayo Shetani anashinda kwa muda, nchi ya vumbi, hakuna dhahabu safi inayosalia, ni mchanga tu, na hivyo, Ninapokumbana na hali hizi, Ninafanya hatua kama hiyo ya kazi. Mnapaswa kujua kwamba kile Ninachopata ni dhahabu safi, iliyosafishwa, si mchanga. Waovu wanawezaje kusalia katika nyumba Yangu? Ninawezaje kuvumilia mbweha wanaoishi kama vimelea katika paradiso Yangu? Ninatumia kila mbinu kuwafukuza. Kabla ya nia Zangu kufunuliwa, hakuna anayejua kile Ninachokaribia kufanya. Nikichukua fursa hii, Ninawafukuza hao waovu, na wanalazimishwa kuondoka mbele Zangu. Hivi ndivyo Ninavyowatendea waovu, lakini bado kutakuwa na siku ya wao kutumika kwa ajili Yangu. Tamaa ya watu ya baraka ni kali mno; kwa hivyo, Ninaugeuza mwili Wangu na kuonyesha uso Wangu mtukufu kwa watu wa mataifa, ili watu wote waweze kuishi katika ulimwengu wao wenyewe na wajihukumu wenyewe, huku Nikiendelea kunena maneno ambayo Ninapaswa kunena, na kuwapa kile wanachohitaji. Watu watakapopata fahamu zao, Nitakuwa nimeshaeneza kazi Yangu kitambo. Kisha Nitaonyesha nia Zangu kwao, na kuanza sehemu ya pili ya kazi Yangu juu yao, Nikiwaruhusu watu wote wanifuate kwa karibu ili washirikiane na kazi Yangu, na kuwaruhusu wafanye kila kitu kulingana na uwezo wao ili kutekeleza pamoja na Mimi kazi ambayo ni lazima Nifanye.

Hakuna aliye na imani kwamba atauona utukufu Wangu, na Mimi siwalazimishi, lakini badala yake Ninaondoa utukufu Wangu kutoka miongoni mwa wanadamu na kuupeleka katika ulimwengu mwingine. Watu watakapohisi majuto kwa mara nyingine tena, ndipo Nitakapochukua utukufu Wangu na kuuonyesha kwa watu wengi zaidi walio na imani. Hii ndiyo kanuni ambayo kwayo Ninafanya kazi. Kwa maana kuna wakati ambapo utukufu Wangu unaondoka Kanaani, na pia kuna wakati ambapo utukufu Wangu unawaacha watu wateule. Zaidi ya hayo, kuna wakati ambapo utukufu Wangu unaondoka katika dunia nzima, ukiifanya ififie na kuitumbukiza gizani. Hata nchi ya Kanaani haitaona mwanga wa jua; watu wote watapoteza imani yao, lakini hakuna anayeweza kustahimili kuiacha harufu nzuri ya nchi ya Kanaani. Ni wakati tu Ninapoingia katika mbingu na nchi mpya ndipo Ninachukua sehemu nyingine ya utukufu Wangu na kuufunua kwanza katika nchi ya Kanaani, Nikisababisha mwali wa nuru kuangaza kote katika dunia nzima yenye giza totoro. Hii ni ili dunia nzima iweze kuja kwenye nuru. Ni ili watu kote duniani waweze kuja kutumia nguvu ya nuru, na kuruhusu utukufu Wangu uongezeke zaidi na uonekane upya kwa kila taifa, na ili wanadamu wote waweze kutambua kwamba Nimekuja katika ulimwengu wa mwanadamu tangu zamani na tangu zamani Nimeleta utukufu Wangu kutoka Israeli hadi Mashariki, kwa maana utukufu Wangu unang’aa kutoka Mashariki na uliletwa kutoka Enzi ya Neema hadi leo. Lakini ilikuwa kutoka Israeli ndipo Niliondoka na kutoka huko ndipo Niliwasili Mashariki. Ni wakati tu nuru ya Mashariki inapogeuka kuwa nyeupe polepole ndipo giza kote duniani litaanza kugeuka kuwa nuru, na ni wakati huo tu ndipo mwanadamu atagundua kwamba Nimeondoka Israeli tangu zamani na Ninachomoza upya Mashariki. Haiwezekani kwamba Mimi, baada ya kushuka Israeli wakati mmoja na baadaye kuondoka huko, Ningezaliwa tena Israeli kwa mara nyingine, kwa sababu kazi Yangu inaongoza ulimwengu mzima na, zaidi ya hayo, umeme unatoka Mashariki na kumulika hadi Magharibi. Kwa sababu hii Nimeshuka Mashariki na kuleta Kanaani kwa watu Wangu wateule Mashariki. Nitawaleta watu Wangu wateule kutoka kote duniani hadi katika nchi ya Kanaani, na hivyo Ninaendelea kutoa matamko katika nchi ya Kanaani ili kuudhibiti ulimwengu mzima. Wakati huu, hakuna nuru katika dunia nzima. Mbali na wale walio Kanaani, watu wote wanahatarishwa na njaa na baridi. Niliipa Israeli utukufu Wangu na kisha Nikautwaa, na hivyo kuwaleta Waisraeli Mashariki, na pia kuwaleta watu wote Mashariki, Nikiwaleta wote kwenye nuru ili waweze kuunganishwa nayo tena, na kuwa na ushirika nayo, na wasitafute tena. Nitawafanya wote wanaotafuta waweze kuiona nuru tena, waone utukufu Niliokuwa nao huko Israeli, waone kwamba Nimeshuka tangu zamani juu ya wingu jeupe miongoni mwa wanadamu, na waone makundi ya mawingu meupe na matunda katika vicha vingi. Zaidi ya hayo, Nitawafanya waweze kumwona Yehova Mungu wa Israeli, wamwone “Mwalimu” wa Wayahudi, wamwone Masihi aliyengojewa kwa hamu, na waone kuonekana Kwangu kikamilifu, Yeye ambaye ameteswa na wafalme katika enzi zote. Nitafanya kazi juu ya ulimwengu mzima na Nitafanya kazi kuu, Nikifunua utukufu Wangu wote na matendo Yangu yote kwa mwanadamu katika siku za mwisho, na kufunua uso Wangu wote wenye utukufu kwa wale ambao wamenisubiria kwa miaka mingi, kwa wale ambao wametamani Mimi nije juu ya wingu jeupe, kwa Israeli ambayo imetamani Mimi nionekane kwa mara nyingine tena, na kwa wanadamu wote wanaonitesa, ili wote wajue kwamba Nimechukua utukufu Wangu tangu zamani na kuuleta Mashariki, na kwamba hauko Yudea tena, kwa maana siku za mwisho tayari zimefika!

Katika ulimwengu mzima Ninafanya kazi Yangu, na Mashariki, mvumo wa ngurumo unatoka bila kikomo, ukitikisa mataifa na madhehebu yote. Ni matamko Yangu ndiyo yamewaongoza watu wote hadi leo. Ninawafanya watu wote washindwe na matamko Yangu, waingie katika mkondo huu, na wajisalimishe mbele Zangu, kwa maana Nimeuondoa utukufu Wangu kutoka katika dunia nzima tangu zamani na kuutoa upya Mashariki. Ni nani asiyetamani kuuona utukufu Wangu? Ni nani asiyetazamia kwa hamu kurudi Kwangu? Ni nani asiyeonea kiu kuonekana Kwangu tena? Ni nani asiyetamani kupendeza Kwangu? Ni nani ambaye hangekuja kwenye nuru? Ni nani ambaye hangetazama utajiri wa Kanaani? Ni nani asiyetamani kurejea kwa Mkombozi? Ni nani asiyemstahi Yeye aliye na uwezo mkuu? Matamko Yangu yatapandwa kote duniani na Nitatoa matamko na kunena maneno zaidi kwa watu Wangu wateule, kama ngurumo kuu inavyotikisa milima na mito. Ninanena maneno Yangu kwa ulimwengu mzima na kwa binadamu. Kwa hivyo maneno kutoka kinywani Mwangu yamekuwa hazina ya mwanadamu, na watu wote wanathamini maneno Yangu. Umeme unamulika kutoka Mashariki hadi Magharibi. Maneno Yangu ni ya namna ambayo mwanadamu hawezi kutaka kuachana nayo, na pia hayawezi kueleweka kwa mwanadamu, na zaidi ya hayo yanamfanya mwanadamu ahisi furaha. Kama watoto wachanga, watu wote wanahisi furaha na shangwe, na wanasherehekea kuja Kwangu. Kwa njia ya matamko Yangu, Nitawaleta watu wote mbele Zangu. Kuanzia hapo, Nitaingia rasmi miongoni mwa wanadamu, na kuwafanya waje kunitolea heshima kuu. Kwa utukufu Ninaoutoa na maneno kutoka kinywani Mwangu, watu wote wanakuja mbele Zangu, na kuona kwamba umeme unamulika kutoka Mashariki, kwamba Nimeshuka pia juu ya “Mlima wa Mizeituni” katika Mashariki, na Nimekuja duniani tangu zamani, na kwamba Mimi si Mwana wa Wayahudi tena, bali Umeme wa Mashariki. Kwa maana Nilishafufuka zamani, na kuondoka miongoni mwa binadamu, na kisha kuonekana tena na utukufu miongoni mwao. Mimi ndimi Niliyeabudiwa kwa enzi zisizohesabika zilizopita, na Mimi pia ndimi mtoto mchanga aliyetelekezwa na Waisraeli enzi zisizohesabika zilizopita. Zaidi ya hayo, Mimi ni Mwenyezi Mungu mwenye utukufu wote wa enzi ya sasa! Wote na waje mbele ya kiti Changu cha enzi waone uso Wangu mtukufu, wasikie matamko Yangu, na watazame matendo Yangu. Huu ndio ukamilifu wa nia Yangu; ni mwisho na kilele cha mpango Wangu, na vilevile lengo la usimamizi Wangu: kuyafanya mataifa yasiyohesabika yanitolee heshima, vinywa visivyohesabika vinikiri, watu wasiohesabika waweke tumaini lao Kwangu, na watu Wangu wateule wasiohesabika wajisalimishe Kwangu!

Maelezo ya chini:

a. Nakala ya asili haina kirai “kuona kwamba.”


Tofauti ya Kimsingi Kati ya Mungu Mwenye Mwili na Watu Wanaotumiwa na Mungu

Ni miaka mingi ambayo Roho wa Mungu amekuwa akitafuta Anapofanya kazi duniani, na ni wengi ambao Mungu amewatumia kufanya kazi Yake katika enzi na vizazi vyote. Hata hivyo kwa wakati huu wote, Roho wa Mungu amekuwa bila mahali pa kupumzika panapofaa, ndiyo maana Mungu hubadilisha kati ya watu tofauti ili kufanya kazi Yake. Kwa jumla, ni kupitia kwa watu ndiyo kazi Yake inafanywa. Yaani, kwa miaka hii yote, kazi ya Mungu haijawahi kusimama, lakini imeendelea kusongeshwa mbele ndani ya watu, wakati wote hadi leo. Ingawa Mungu amenena maneno mengi sana na kufanya kazi nyingi sana, mwanadamu bado hamjui Mungu, yote kwa sababu Mungu hajawahi kumtokea mwanadamu na pia kwa sababu Yeye hana umbo linalogusika. Na hivyo Mungu lazima aikamilishe kazi hii—kazi ya kuwafanya watu wote wajue umuhimu halisi wa Mungu wa vitendo. Ili kufikia lengo hili, lazima Mungu amfunue Roho Wake kwa njia inayogusika kwa wanadamu na kufanya kazi Yake katikati yao. Yaani, ni wakati tu Roho wa Mungu anapochukua umbo la kimwili, anapovalia nyama na mifupa, na kutembea kwa kuonekana miongoni mwa watu, akiandamana nao katika maisha yao, wakati mwingine Akijionyesha na wakati mwingine Akijificha, ndipo tu watu wanaweza kufikia uelewa wa kina zaidi kumhusu Yeye. Ikiwa Mungu angebaki tu katika mwili, Hangeweza kukamilisha kazi Yake kwa ukamilifu wake. Na baada ya kufanya kazi katika mwili kwa kipindi cha muda, kutimiza huduma inayohitajika kufanywa katika mwili, Mungu atauacha mwili na kufanya kazi katika ulimwengu wa kiroho katika mfano wa mwili, kama vile tu Yesu alivyofanya hivyo baada ya Yeye kufanya kazi kwa kipindi cha muda katika ubinadamu wa kawaida na kukamilisha kazi yote Aliyohitaji kukamilisha. Mnaweza kukumbuka kifungu hiki kutoka katika “Njia … (5)”: “Ninakumbuka Baba Yangu akiniambia, ‘Duniani, tafuta tu kufuata mapenzi ya Baba Yako na kukamilisha agizo Lake. Hakuna kingine kinachokuhusu wewe.’” Unaona nini katika kifungu hiki? Mungu anapokuja duniani, Yeye hufanya tu kazi Yake ndani ya uungu, ambayo ndiyo Roho wa mbinguni amemwainia Mungu mwenye mwili. Anapokuja, Ananena tu kote nchini, kutoa sauti kwa matamko Yake kwa njia tofauti na kutoka katika mitazamo tofauti. Yeye kimsingi huchukua kumkimu mwanadamu na kumfundisha mwanadamu kama malengo Yake na kanuni Yake ya kufanya kazi, na Hajishughulishi na mambo kama vile uhusiano kati ya watu au mambo ya ndani ya maisha ya watu. Huduma Yake kuu ni kunena kwa niaba ya Roho. Yaani, Roho wa Mungu anapoonekana kwa namna inayogusika katika mwili, Yeye hukimu tu uzima wa mwanadamu na kuachilia ukweli. Yeye hajihusishi katika kazi ya mwanadamu, yaani, Yeye hashiriki katika kazi ya wanadamu. Wanadamu hawawezi kufanya kazi ya uungu, na Mungu hashiriki katika kazi ya binadamu. Katika miaka yote tangu Mungu aje katika dunia hii kufanya kazi Yake, Yeye daima ameifanya kupitia kwa watu. Watu hawa, hata hivyo, hawawezi kuchukuliwa kuwa Mungu mwenye mwili—wao ni watu tu wanaotumiwa na Mungu. Mungu wa leo, wakati huo huo, Anaweza kunena moja kwa moja kutoka katika mtazamo wa uungu, akionyesha sauti ya Roho na kufanya kazi kwa niaba ya Roho. Wale wote ambao Mungu amewatumia katika enzi na vizazi vyote ni, vivyo hivyo, mifano ya Roho wa Mungu akifanya kazi ndani ya mwili wa nyama—hivyo kwa nini hawawezi kuitwa Mungu? Lakini Mungu wa leo pia ni Roho wa Mungu akifanya kazi moja kwa moja katika mwili, na Yesu pia alikuwa Roho wa Mungu akifanya kazi katika mwili; Wote Wawili wanaitwa Mungu. Basi tofauti ni nini? Watu ambao Mungu amewatumia katika enzi zote wote wamekuwa na uwezo wa mawazo na busara ya kawaida. Wote wameelewa kanuni za kujiendesha na kushughulikia mambo. Wamekuwa na fikira za kawaida za binadamu, na wamekuwa na vitu vyote ambavyo watu wa kawaida wanapaswa kuwa navyo. Wengi wao wamekuwa na talanta ya kipekee na akili ya kuzaliwa nayo. Katika kufanya kazi juu ya watu hawa, Roho wa Mungu hutumia talanta zao, ambazo ni karama zao. Roho wa Mungu huwezesha talanta zao kutumika, akitumia ubora wao katika huduma ya Mungu. Hata hivyo kiini cha Mungu hakina dhana au fikira, hakijachanganywa na mawazo ya binadamu, na hata kinakosa kile ambacho wanadamu wa kawaida wanacho. Yaani, hata Hafahamu vizuri kanuni za kujiendesha na kushughulikia mambo. Hivi ndivyo ilivyo wakati Mungu wa leo Anapokuja duniani. Kazi Yake na maneno Yake hayajachanganywa na mawazo ya binadamu au fikira za binadamu, bali ni udhihirisho wa moja kwa moja wa mawazo ya Roho, na Yeye hufanya kazi moja kwa moja kwa niaba ya Mungu. Hii inamaanisha kwamba Roho ananena moja kwa moja, yaani, uungu unafanya kazi moja kwa moja, bila kuchanganya hata chembe ya mawazo ya mwanadamu. Yaani, Mungu mwenye mwili anadhihirisha uungu moja kwa moja, Hana mawazo au dhana za kibinadamu, na Hana ufahamu wa kanuni za watu za kushughulika na ulimwengu. Ikiwa uungu pekee ndio ungefanya kazi (ikimaanisha ikiwa Mungu Mwenyewe pekee ndiye angefanya kazi), kusingekuwa na njia ya kazi ya Mungu kutekelezwa duniani. Kwa hivyo Mungu anapokuja duniani, lazima Awe na idadi ndogo ya watu Anaowatumia kufanya kazi ndani ya ubinadamu kwa ushirikiano na kazi ambayo Mungu hufanya katika uungu. Yaani, Yeye hutumia kazi ya kibinadamu kutegemeza kazi Yake ya uungu. La sivyo, kusingekuwa na njia kwa mwanadamu kujihusisha moja kwa moja na kazi ya uungu. Hivi ndivyo ilivyokuwa kwa Yesu na wanafunzi Wake. Wakati Wake duniani, Yesu alifuta sheria za zamani na kuanzisha amri mpya. Pia Alinena maneno mengi. Kazi hii yote ilifanywa katika uungu. Wengine, kama vile Petro, Paulo, na Yohana, wote waliweka kazi yao iliyofuata kwenye msingi wa maneno ya Yesu. Yaani, Mungu alifanya kazi Yake ya kwanza katika enzi hiyo, akiongoza mwanzo wa Enzi ya Neema; yaani, Aliongoza enzi mpya, akifuta enzi ya zamani, na pia kutimiza maneno, “Mungu ndiye Mwanzo na Mwisho.” Yaani mwanadamu lazima atekeleze kazi ya kibinadamu juu ya msingi wa kazi ya uungu. Punde tu Yesu alipokuwa amenena yote Aliyohitaji kunena na kumaliza kazi Yake duniani, Alimwacha mwanadamu. Baada ya haya, watu wote, katika kufanya kazi, walifanya hivyo kulingana na kanuni zilizoonyeshwa katika maneno Yake, na walitenda kulingana na ukweli Aliozungumzia. Watu hawa wote walimfanyia Yesu kazi. Ikiwa angekuwa Yesu pekee akifanya kazi, haijalishi Angenena maneno mangapi, watu hawangekuwa na njia ya kujihusisha na maneno Yake, kwa sababu Angekuwa akifanya kazi katika uungu na Angeweza tu kunena maneno ya uungu, na Hangeweza kuwafafanulia watu mambo na kuwafanya watu wa kawaida waelewe maneno Yake. Na hivyo Angelazimika kuwa na mitume na manabii waliokuja baada Yake ili kuongezea kazi Yake. Hii ndiyo kanuni ya jinsi Mungu mwenye mwili Anavyofanya kazi Yake—kutumia mwili uliopatwa kunena na kufanya kazi ili kukamilisha kazi ya uungu, na kisha kutumia watu wachache, au labda zaidi, ambao wanalingana na nia za Mungu ili kuongezea kazi Yake. Yaani, Mungu huwatumia watu ambao wanalingana na nia Zake kufanya kazi ya kuchunga na kunyunyizia katika ubinadamu ili watu wateule wa Mungu waweze kuingia katika uhalisi wa ukweli.

Ikiwa, Alipokuja katika mwili, Mungu angefanya tu kazi ya uungu, na kusingekuwa na watu wanaolingana na nia Zake kushirikiana na Yeye, basi mwanadamu hangeweza kuelewa nia za Mungu au kujihusisha na Mungu. Mungu lazima awatumie watu wa kawaida ambao wanalingana na nia Zake kukamilisha kazi hii, kulinda na kuyachunga makanisa, ili kiwango ambacho michakato ya utambuzi ya mwanadamu, ubongo wake, ina uwezo wa kufikiria kiweze kufikiwa. Yaani, Mungu hutumia idadi ndogo ya watu wanaolingana na nia Zake “kutafsiri” kazi Anayofanya ndani ya uungu Wake, ili iweze kufunguliwa—kubadilisha lugha ya uungu kuwa lugha ya kibinadamu, ili watu waweze kuifahamu na kuielewa. Mungu asingefanya hivyo, hakuna mtu ambaye angeelewa lugha ya uungu ya Mungu, kwani watu ambao wanalingana na nia za Mungu ni wachache sana, na uwezo wa mwanadamu wa kufahamu ni dhaifu. Hiyo ndiyo maana Mungu huchagua mbinu hii Anapofanya kazi katika mwili wa Mungu mwenye mwili. Ikiwa kungekuwa tu na kazi ya uungu, kusingekuwa na njia kwa mwanadamu kumjua au kujihusisha na Mungu, kwa sababu mwanadamu haelewi lugha ya Mungu. Mwanadamu anaweza kuelewa lugha hii kupitia tu uwakala wa watu wanaolingana na nia za Mungu, ambao hufafanua maneno Yake. Hata hivyo, ikiwa kungekuwa tu na watu kama hao wakifanya kazi ndani ya ubinadamu, hilo lingeweza tu kudumisha maisha ya kawaida ya mwanadamu; halingeweza kubadilisha tabia ya mwanadamu. Kazi ya Mungu isingeweza kuwa na mahali papya pa kuanzia; kungekuwa tu na nyimbo zilezile za zamani, maneno yaleyale ya zamani yasiyo na maana. Ni kupitia tu uwakala wa Mungu mwenye mwili, ambaye hunena yote yanayohitajika kunenwa na kufanya yote yanayohitajika kufanywa wakati wa kipindi cha kupata mwili Kwake, ambapo baada ya hapo watu hufanya kazi na kupitia kulingana na maneno Yake, ni hivi tu ndivyo tabia yao ya maisha itaweza kubadilika, na ni hivi tu ndivyo wataweza kwenda na wakati. Yeye anayefanya kazi ndani ya uungu Anamwakilisha Mungu, huku wale wanaofanya kazi ndani ya ubinadamu ni watu wanaotumiwa na Mungu. Yaani, Mungu mwenye mwili kimsingi ni tofauti na watu wanaotumiwa na Mungu. Mungu mwenye mwili Anaweza kufanya kazi ya uungu, ilhali watu wanaotumiwa na Mungu hawawezi. Mwanzoni mwa kila enzi, Roho wa Mungu hunena binafsi na kuzindua enzi mpya ili kumleta mwanadamu katika mwanzo mpya. Anapomaliza kunena, hili linaashiria kwamba kazi ya Mungu katika uungu Wake imekamilika. Baadaye, watu wote hufuata uongozi wa wale wanaotumiwa na Mungu ili kuingia katika upitiaji wao wa uzima. Vilevile, hii pia ndiyo hatua ambayo Mungu humleta mwanadamu katika enzi mpya na kuwapa watu mahali papya pa kuanzia—wakati ambapo kazi ya Mungu katika mwili inahitimika.

Mungu haji duniani kukamilisha ubinadamu Wake wa kawaida. Haji kufanya kazi ya ubinadamu wa kawaida; Anakuja tu kufanya kazi ya uungu katika ubinadamu wa kawaida. Kile ambacho Mungu anazungumza kuhusu ubinadamu wa kawaida si kama watu wanavyofikiria. Mwanadamu hufafanua “ubinadamu wa kawaida” kama kuwa na mke, au mume, na wana na binti, jambo ambalo ni uthibitisho kwamba mtu ni mtu wa kawaida; Mungu, hata hivyo, Halioni hivi. Yeye huona ubinadamu wa kawaida kama kuwa na mawazo ya kawaida ya binadamu, maisha ya kawaida ya binadamu, na kuzaliwa na watu wa kawaida. Lakini ukawaida Wake haujumuishi kuwa na mke, au mume, na watoto kwa njia ambayo mwanadamu anazungumza kuhusu ukawaida. Yaani, kwa mwanadamu, ubinadamu wa kawaida ambao Mungu anazungumzia ni kile ambacho mwanadamu angekiona kama ukosefu wa ubinadamu, karibu kukosa hisia na kuonekana kutokuwa na mahitaji ya kimwili, kama tu Yesu, ambaye alikuwa tu na sura ya nje ya mtu wa kawaida na kuchukua mwonekano wa mtu wa kawaida, lakini katika kiini kwa ukamilifu hakuwa na yote ambayo mtu wa kawaida anapaswa kuwa nayo. Kutokana na hili inaweza kuonekana kwamba kiini cha Mungu mwenye mwili hakijumuishi ukamilifu wa ubinadamu wa kawaida, bali tu sehemu ya mambo ambayo watu wanapaswa kuwa nayo, ili kutegemeza taratibu za maisha ya kawaida ya binadamu na kudumisha busara ya kawaida ya binadamu. Lakini mambo haya hayana uhusiano wowote na kile ambacho mwanadamu anakiona kuwa ubinadamu wa kawaida. Ni yale ambayo Mungu mwenye mwili anapaswa kuwa nayo. Kuna wale wanaoshikilia, hata hivyo, kwamba Mungu mwenye mwili anaweza kusemwa kuwa na ubinadamu wa kawaida tu Akiwa na mke, wana na mabinti, familia; bila mambo haya, wanasema, Yeye si mtu wa kawaida. Ninakuuliza basi, “Je, Mungu ana mke? Je, inawezekana kwa Mungu kuwa na mume? Je, Mungu anaweza kuwa na watoto?” Je, huu si uwongo? Hata hivyo Mungu mwenye mwili hawezi kuchipuka kutoka katika ufa kati ya miamba au kuanguka kutoka angani. Anaweza tu kuzaliwa katika familia ya kawaida ya binadamu. Hiyo ndiyo maana Ana wazazi na dada. Haya ni mambo ambayo ubinadamu wa kawaida wa Mungu mwenye mwili unapaswa kuwa nayo. Hivyo ndivyo ilivyokuwa kwa Yesu; Yesu alikuwa na baba na mama, dada na kaka, na haya yote yalikuwa ya kawaida. Lakini kama Angekuwa na mke na wana na mabinti, basi Wake haungekuwa ubinadamu wa kawaida ambao Mungu alikusudia Mungu mwenye mwili awe nao. Kama ingekuwa hivi, Asingeweza kufanya kazi kwa niaba ya uungu. Ilikuwa hasa kwa sababu Hakuwa na mke au watoto, na bado alizaliwa na watu wa kawaida katika familia ya kawaida, ndiyo Aliweza kufanya kazi ya uungu. Ili kufafanua hili zaidi, kile ambacho Mungu anakiona kuwa mtu wa kawaida ni mtu aliyezaliwa katika familia ya kawaida. Ni mtu kama huyo tu ndiye anayestahili kufanya kazi ya uungu. Ikiwa, kwa upande mwingine, mtu huyo angekuwa na mke, watoto, au mume, mtu huyo hangeweza kufanya kazi ya uungu, kwa sababu angekuwa tu na ubinadamu wa kawaida ambao wanadamu wanahitaji lakini si ubinadamu wa kawaida ambao Mungu anahitaji. Kile kinachoonekana na Mungu, na kile ambacho watu wanaelewa, mara nyingi ni tofauti sana, tofauti kubwa sana. Katika hatua hii ya kazi ya Mungu kuna mengi ambayo yanakinzana na yanatofautiana sana na fikira za watu. Mtu anaweza kusema kwamba hatua hii ya kazi ya Mungu inajumuisha kabisa uungu ukifanya kazi moja kwa moja, huku ubinadamu ukichukua nafasu ya kusaidia. Kwa sababu Mungu anakuja duniani kufanya kazi Yake Mwenyewe, badala ya kumruhusu mwanadamu kuweka mkono wake kwayo, Yeye apata mwili (katika mtu asiye kamili, wa kawaida) ili kufanya kazi Yake. Anatumia fursa inayotolewa na kupata mwili huku ili alete mbele ya wanadamu enzi mpya, awaambie wanadamu kuhusu hatua inayofuata katika kazi Yake, na kuwataka watu watende kulingana na njia iliyofafanuliwa katika maneno Yake. Hivyo ndivyo kazi ya Mungu katika mwili inavyohitimishwa; Yuko karibu kumwacha mwanadamu na kutengana na mwanadamu, Haishi tena katika mwili wa ubinadamu wa kawaida, bali Anasonga mbali na mwanadamu ili aendelee na sehemu nyingine ya kazi Yake. Kisha, akitumia watu wanaolingana na nia Zake, Yeye anaiendeleza kazi Yake duniani miongoni mwa kundi hili la watu, lakini katika ubinadamu wao.

Mungu mwenye mwili hawezi kukaa na mwanadamu milele kwa sababu Mungu ana kazi nyingine nyingi zaidi za kufanya. Hawezi kufungwa kwenye mwili; lazima auvue mwili ili kufanya kazi Anayopaswa kufanya, ingawa Yeye anaifanya kazi hiyo katika mfano wa mwili. Mungu anapokuja duniani, Yeye hasubiri hadi Awe amefikia umbo ambalo mtu wa kawaida anapaswa kufikia kabla ya kufa na kuwaacha wanadamu. Haijalishi mwili Wake una umri gani, kazi Yake inapokamilika, Yeye anaondoka na kumwacha mwanadamu. Hakuna kitu kama umri Kwake, Yeye hahesabu siku Zake kulingana na muda wa maisha ya mwanadamu; badala yake, Yeye huhitimisha uzima Wake katika mwili kulingana na hatua za kazi Yake. Kunaweza kuwa na wale wanaohisi kwamba Mungu, katika kuja katika mwili, lazima azeeke kwa kiwango fulani, lazima akue na kuwa mtu mzima, afikie uzee, na aondoke tu wakati mwili huo unaposhindwa. Haya ni mawazo ya mwanadamu; Mungu hafanyi kazi hivi. Anakuja katika mwili tu kufanya kazi Anayopaswa kufanya, na si kuishi maisha ya mtu wa kawaida ya kuzaliwa na wazazi, kukua, kuunda familia na kuanzisha kazi, kuwa na watoto na kuwalea, au kustahimili dhoruba za maisha—shughuli zote za watu wa kawaida. Mungu anapokuja duniani, huyu ni Roho wa Mungu akivalia mwili, akija katika mwili, lakini Mungu haishi maisha ya mtu wa kawaida. Anakuja tu kukamilisha sehemu moja katika mpango Wake wa usimamizi. Baada ya hapo Atawaacha wanadamu. Anapokuja katika mwili, Roho wa Mungu hakamilishi ubinadamu wa kawaida wa mwili. Badala yake, wakati ambao Mungu ameamua kimbele, uungu hufanya kazi moja kwa moja. Kisha, baada ya kufanya yote Anayohitaji kufanya na kukamilisha kikamilifu huduma Yake, kazi ya Roho wa Mungu katika hatua hii imekamilika, ambapo uzima wa Mungu mwenye mwili pia unahitimishwa, bila kujali kama mwili Wake wa nyama umeishi urefu wote wa muda wake wa kuishi. Yaani, ni hatua gani ya uzima ambayo mwili wa nyama unafikia, na unaishi duniani kwa muda gani, yote mawili yanaamuliwa na kazi ya Roho, na hayana uhusiano wowote na kile ambacho mwanadamu anakiona kuwa ubinadamu wa kawaida. Mchukue Yesu kama mfano. Aliishi katika mwili kwa miaka thelathini na mitatu na nusu. Kwa upande wa muda wa maisha wa mwili wa binadamu, Hakupaswa kufa katika umri huo, na Hakupaswa kuondoka. Lakini hili halikumhusu Roho wa Mungu. Kazi Yake ikiwa imekamilika, wakati huo mwili ulichukuliwa, ukatoweka pamoja na Roho. Hii ndiyo kanuni ambayo kwayo Mungu hufanya kazi katika mwili. Na hivyo, kusema kweli, ubinadamu wa Mungu mwenye mwili si wa umuhimu wa msingi. Bado inarudi kwenye jambo lilelile: Haji duniani kuishi maisha ya binadamu wa kawaida. Yeye haanzishi kwanza maisha ya kawaida ya binadamu na kisha kuanza kufanya kazi. Badala yake, maadamu Anazaliwa katika familia ya kawaida ya binadamu, Anaweza kufanya kazi ya uungu, kazi ambayo haina dosari ya mawazo ya mwanadamu, ambayo si ya kimwili, ambayo hakika haichukui njia za jamii au kuhusisha mawazo au fikira za mwanadamu, na, zaidi ya hayo, ambayo haihusishi falsafa za mwanadamu za shughuli za kidunia. Hii ndiyo kazi ambayo Mungu mwenye mwili anakusudia kufanya, na pia ni umuhimu wa vitendo wa kupata mwili Kwake. Mungu anakuja katika mwili kimsingi kufanya hatua ya kazi inayohitajika kufanywa katika mwili, bila kupitia michakato mingine isiyo muhimu sana, na, kuhusu upitiaji wa kawaida wa binadamu, Yeye hana. Kazi ambayo mwili wa Mungu uliopatwa unahitaji kufanya haijumuishi uzoefu wa kawaida wa binadamu. Kwa hivyo Mungu anakuja katika mwili kwa ajili ya kukamilisha kazi Anayohitaji kukamilisha katika mwili. Mengine hayamhusu Yeye; Yeye hapitii michakato mingi isiyo muhimu sana. Punde tu kazi Yake inapokamilika, umuhimu wa kupata mwili Kwake pia unahitimishwa. Kukamilisha hatua hii kunamaanisha kazi Anayohitaji kufanya katika mwili imehitimishwa, na huduma ya mwili Wake imekamilika. Lakini Hawezi kuendelea kufanya kazi katika mwili kwa muda usiojulikana. Lazima Asonge hadi mahali pengine kufanya kazi, na auache mwili. Ni hivi tu ndivyo kazi Yake inaweza kutekelezwa kikamilifu, na kusonga mbele kwa ufanisi zaidi. Mungu hufanya kazi kulingana na mpango Wake wa asili. Ni kazi gani Anayohitaji kufanya na ni kazi gani ambayo Amehitimisha, Anajua waziwazi kama kiganja cha mkono Wake. Mungu humwongoza kila mtu kutembea katika njia ambayo tayari Ameiamua kabla. Hakuna anayeweza kuepuka hili. Ni wale tu wanaofuata uelekezaji wa Roho wa Mungu ndio wataweza kuingia katika pumziko. Inaweza kuwa kwamba, katika kazi ya baadaye, hatakuwa Mungu akinena katika mwili kumwongoza mwanadamu, bali Roho aliye na umbo linalogusika akiongoza maisha ya mwanadamu. Ni kwa namna hii tu ndiyo mwanadamu ataweza kumgusa Mungu kwa njia thabiti, kumtazama Mungu, na kuingia vizuri zaidi katika uhalisi ambao Mungu anahitaji, ili kufanywa kuwa timilifu na Mungu wa vitendo. Hii ndiyo kazi ambayo Mungu anakusudia kukamilisha, na kile Alichopanga zamani. Kutokana na hili, ninyi nyote mnapaswa kuona njia mnayopaswa kuchukua!


Katika Imani, Mtu Lazima Alenge Uhalisi—Kushiriki katika Kaida za Dini Si Imani

Je, ni matendo mangapi ya kidini unayofuata? Je, ni mara ngapi umeenda kinyume na neno la Mungu na umefuata njia yako? Je, ni mara ngapi umeweka neno la Mungu katika vitendo kwa sababu unajali mizigo Yake kweli na unatafuta kuziridhisha nia Zake. Unapaswa kuelewa neno la Mungu, utende kulingana nalo, na uwe mwenye maadili katika vitendo na matendo yako; hili halimaanishi kufuata taratibu au kufanya kitu shingo upande kwa ajili ya kujionyesha tu, badala yake linamaanisha kutenda ukweli na kuishi kwa kutegemea neno la Mungu. Ni utendaji kama huu tu ndio unaomridhisha Mungu. Uamuzi wowote wa kutenda ambao unamridhisha Mungu sio taratibu, ila ni kutenda ukweli. Watu wengine wanapenda kujionyesha. Mbele ya ndugu na dada zao, wao huenda wakasema ni wadeni wa Mungu, lakini kwa siri, hawatendi ukweli na wanafanya kinyume kabisa. Je, hawa si Mafarisayo wa dini? Mtu anayempenda Mungu kwa kweli na anayemiliki ukweli ni mtu mwaminifu kwa Mungu lakini hajionyeshi kwa nje. Mtu kama huyu ako radhi kutenda ukweli hali zinapoibuka, na hazungumzi wala hatendi kwa njia ambayo inaenda kinyume na dhamiri yake. Mtu kama huyu anadhihirisha hekima mambo yanapotokea, na ni mwenye maadili katika matendo yake bila kujali hali. Huyu pia ni mtu wa aina ambaye anaweza kutoa huduma ya kweli. Kuna wengine ambao mara kwa mara husema maneno matupu kuhusu udeni wao kwa Mungu; wanajifanya kuwa na nyuso za wasiwasi, wakijionyesha na kujifanya wa kuhuzunisha. Ni jambo la kuchukiza kiasi gani! Ukimwuliza, “Hebu niambie kuhusu jinsi ulivyo mdeni wa Mungu?” kisha watabaki bila la kusema. Iwapo wewe ni mwaminifu kwa Mungu, basi hutaongea kwa nje kuhusu hilo; badala yake utadhihirisha upendo wako kwa Mungu kwa njia ya kutenda kwa uhalisi, na kumwomba kwa moyo wa kweli. Wale wanaosema maneno matupu tu kwa Mungu ni wanafiki! Wengine wanazungumzia udeni wao kwa Mungu kila mara wanapoomba, na kuanza kulia kila wakati wakiomba, wakati wowote ule, hata bila kuguswa na Roho Mtakatifu. Watu kama hawa wanamilikiwa na kaida na dhana za kidini; wanaishi kwa kutegemea kaida na dhana kama hizo, kila wakati wakiamini kuwa matendo hayo yanamfurahisha Mungu na kuwa Anapendelea ucha Mungu wa juujuu na machozi ya kusononesha. Je, watu wapumbavu kama hawa wanaweza kuwa wa maana? Ili kudhihirisha unyenyekevu, wengine wanajifanya wazuri wanapozungumza mbele ya wengine. Wengine wanajidhalilisha kwa makusudi wanapokuwa na wengine, wakijifanya wanakondoo wasio na nguvu hata kidogo. Je, huu ni mwenendo unaofaa watu wa ufalme? Watu wa ufalme wanapaswa kuwa wachangamfu na huru, safi na walio wazi, waaminifu na wa kupendeka, na wawe wanaishi katika hali ya uhuru. Wanapaswa kuwa na uadilifu na heshima na waweze kusimama imara katika ushahidi popote waendapo; watu kama hawa wanapendwa na Mungu na mwanadamu vilevile. Wale ambao ni limbukeni katika imani wana matendo mengi yanayoelelea nje; ni lazima kwanza wapitie kipindi cha kupogolewa na kuvunjwa. Kuwa na imani ya ndani katika Mungu si kitu ambacho wengine wanaweza kuona, lakini matendo na vitendo vya watu ambao wanaona ni vya kustahili kusifiwa. Ni watu kama hao tu ndio wanaoweza kuchukuliwa kuwa wanaishi kwa kudhihirisha neno la Mungu. Ukiwahubiria injili kila siku watu mbalimbali katika jitihada ya kuwaleta kwenye wokovu, lakini mwishowe bado uwe unaishi kwa kufuata taratibu na mafundisho, basi huwezi kumletea Mungu utukufu. Watu kama hao ni watu wa dini, na vile vile ni wanafiki. Kila wakati watu hao wa kidini wanapokutana, huenda wakauliza, “Dada, umekuwaje hivi karibuni?” Anaweza kujibu, “Ninahisi kuwa mimi ni mdeni wa Mungu, na kwamba siwezi kuridhisha nia Zake.” Mwingine anaweza kusema, “Mimi, pia, ninahisi kuwa ni mdeni wa Mungu na kwamba siwezi kumridhisha.” Sentensi hizi na maneno haya machache pekee yanaonyesha vitu viovu vilivyo ndani mwao; maneno kama hayo ni ya kuchukiza mno, na ya kukirihi kupindukia. Asili ya watu kama hao ni ya kumpinga Mungu. Wale ambao hulenga uhalisi hufanya ushirika juu ya chochote kilicho mawazoni mwao, na wao hufanya hivyo kwa mioyo ya dhati. Hawajishughulishi na hata jambo moja la uongo, hawaonyeshi uungwana kama huo au mambo ya kufurahisha kama hayo. Wao huwa wanyofu, na hawafuati masharti yoyote ya kidunia. Watu wengine hupenda kuwa na maonyesho ya nje, hata kufikia hatua ya kukosa busara kabisa. Mtu anapoimba, wanaanza kucheza densi, bila hata kugundua kwamba wali ulio kwenye chungu chao umeungua tayari. Watu kama hao si wacha Mungu au wenye uungwana, na ni wa kipuuzi sana. Vitu hivi vyote ni udhihirisho wa ukosefu wa uhalisi. Watu wengine wanapofanya ushirika kuhusu mambo ya maisha ya kiroho, ingawa hawazungumzi kuhusu kuwa wadeni wa Mungu kwa namna yoyote, wao wana upendo wa kweli Kwake kwa dhati. Kuhisi kwako kuwa mdeni wa Mungu hakuwahusu watu wengine; wewe ni mdeni wa Mungu, si wa watu wengine. Kuna faida gani wewe kuwaambia wengine kuhusu hili siku zote? Ni lazima uweke umuhimu juu ya kuingia katika uhalisi, si kwa raghba au maonyesho yoyote ya nje. Mwenendo mzuri wa nje wa binadamu unawakilisha nini? Unawakilisha mwili; hata mwenendo mzuri kabisa kati ya mienendo ya nje hauwakilishi uzima, na inaweza tu kuonyesha silika yako binafsi. Matendo ya nje ya binadamu hayawezi kuziridhisha nia za Mungu. Unazungumza siku zote kuhusu udeni wako kwa Mungu, lakini huwezi kukimu uzima wa wengine au kuchechemua mioyo yao impendayo Mungu. Je, unaamini kwamba hayo matendo yako yatamridhisha Mungu? Unahisi kwamba ni nia ya Mungu kwako kutenda kwa namna hii, na kwamba matendo yako ni ya kiroho, lakini kwa kweli, yote ni ya kipumbavu. Unaamini kwamba kile unachopenda na kile ambacho uko radhi kufanya ndivyo hasa vile ambavyo Mungu anafurahia. Je, vitu unavyopenda vinaweza kumwakilisha Mungu? Je, haiba ya mtu inaweza kumwakilisha Mungu? Kile unachopenda ndicho ambacho hasa Mungu anachukia, na mazoea yako ndiyo ambayo Mungu anabeua. Ukihisi kuwa mdeni, basi nenda uombe mbele za Mungu; hakuna haja ya kuzungumza kuhusu hilo kwa wengine. Usipoomba mbele za Mungu, na badala yake ujiweke siku zote katika kujionyesha mbele ya wengine, je, hili linaweza kuridhisha nia za Mungu? Ikiwa kila mara unalenga kufanya vitu kwa kuvionyesha kwa nje, basi hili linamaanisha wewe ni batili kuzidi kiasi. Hao ni watu wa aina gani walio na tabia nzuri ya kuonekana nje tu na wanakosa uhalisi? Wao ni Mafarisayo wanafiki na watu wa kidini! Msipoacha matendo yenu ya kujionyesha na mkose kufanya mabadiliko, basi vipengele vya unafiki vilivyo ndani yenu vitakua hata zaidi. Kadiri vipengele vyenu vya unafiki vilivyo vikubwa, ndivyo upinzani kumwelekea Mungu unavyokuwa mwingi. Mwishowe, watu kama hao hakika wataondoshwa.


Ni Wale tu Wanaoijua Kazi ya Sasa ya Mungu Ndio Wanaoweza Kumtumikia Mungu

Ili kuwa na ushuhuda kwa Mungu na kuliaibisha joka kuu jekundu, mtu lazima awe na kanuni, na mtu lazima atimize sharti: Lazima mtu ampende Mungu moyoni mwake na aingie katika maneno Yake. Usipoingia katika maneno ya Mungu, basi hutakuwa na njia ya kumwaibisha Shetani. Kupitia ukuaji katika maisha yako, unaliasi joka kuu jekundu na kuliletea aibu kamili—hii ndiyo maana ya kuliaibisha joka kuu jekundu kwa kweli. Kadiri unavyokuwa radhi kutia maneno ya Mungu katika vitendo, ndivyo uthibitisho wa upendo wako kwa Mungu na chuki yako kwa joka kuu jekundu unavyokuwa mkubwa zaidi; kadiri unavyotii maneno ya Mungu, ndivyo uthibitisho wa kiu yako ya ukweli unavyokuwa mkubwa zaidi. Watu ambao hawana kiu ya maneno ya Mungu ni watu wasio na uzima. Watu kama hao ni wale walio nje ya maneno ya Mungu, ambao ni wa dini. Watu wanaomwamini Mungu kweli wana ufahamu wa kina zaidi wa maneno ya Mungu kupitia kula na kunywa maneno Yake. Usipoyaonea kiu maneno ya Mungu, basi haitawezekana kwako kula na kunywa maneno Yake kwa dhati, na ikiwa huna ufahamu wa maneno ya Mungu, basi huna njia ya kuwa na ushuhuda kwa Mungu au kumridhisha Mungu.

Katika kumwamini Mungu, mtu anapaswa kumjuaje Mungu? Mtu anapaswa kumjua Mungu kulingana na maneno na kazi ya sasa ya Mungu, bila mkengeuko au uwongo, na, kabla ya yote mengine, mtu anapaswa kuijua kazi ya Mungu, ambayo ndiyo msingi wa kumjua Mungu Mwenyewe. Hoja zote mbalimbali za uwongo ambazo hazina ufahamu safi wa maneno ya Mungu ni dhana za kidini; ni ufahamu uliopotoka. Ustadi mkubwa kabisa wa watu wa kidini ni kuchukua maneno ya Mungu yaliyoeleweka zamani na kuyapima maneno ya Mungu ya leo na kuyalinganisha na hayo. Ikiwa, unapomtumikia Mungu wa leo, unashikilia mambo yaliyofunuliwa na nuru ya Roho Mtakatifu zamani, basi huduma yako itasababisha vurugu, na kuwa aina ya utendaji uliopitwa na wakati, si chochote zaidi ya mila za kidini. Ukiamini kwamba wale wanaomtumikia Mungu lazima kwa nje wawe wanyenyekevu na wavumilivu, miongoni mwa sifa nyingine, na ukitia maarifa ya aina hii katika vitendo leo, basi maarifa kama hayo ni dhana ya kidini; kutenda kwa njia hii ni sawa na kuonyesha unafiki. Fungu la maneno “dhana za kidini” linarejelea mambo yaliyopitwa na wakati (ikiwa ni pamoja na ufahamu wa maneno yaliyonenwa na Mungu hapo awali na nuru ya moja kwa moja ya Roho Mtakatifu), na yakitiwa katika vitendo leo, basi yanavuruga kazi ya Mungu na hayaleti faida yoyote kwa mwanadamu. Ikiwa watu hawawezi kujiondolea mambo hayo ambayo ni ya dhana za kidini, basi mambo haya yatakuwa kizuizi kikubwa kwao katika kumtumikia Mungu. Watu walio na dhana za kidini hawana njia ya kwenda sambamba na hatua za kazi ya Roho Mtakatifu—punde tu wanapoachwa nyuma kidogo, wanaendelea kuachwa nyuma zaidi na zaidi. Hii ni kwa sababu dhana hizi za kidini humfanya mwanadamu awe mwenye kujihesabia haki na mwenye kiburi kupita kiasi. Mungu hahisi hamu yoyote juu ya kile Alichosema na kufanya zamani; ikiwa kitu kimepitwa na wakati, Yeye hukiondosha. Je, kwa kweli huwezi kuachilia dhana zako? Ukishikilia maneno ambayo Mungu Alinena zamani, je, hili linathibitisha kwamba unaijua kazi ya Mungu? Ikiwa huwezi kukubali nuru ya sasa ya Roho Mtakatifu, na badala yake unashikilia nuru ya zamani, je, hili linaweza kuthibitisha kwamba unafuata hatua za Mungu? Je, bado huwezi kuachilia dhana za kidini? Ikiwa hivyo ndivyo ilivyo, basi utakuwa mtu anayempinga Mungu.

Ikiwa watu wanaweza kuachana na dhana za kidini, hawatatumia akili zao kupima maneno na kazi ya Mungu ya leo, na badala yake watatii moja kwa moja. Ingawa kazi ya Mungu leo ni tofauti dhahiri na ile ya zamani, bado unaweza kuiachilia mitazamo ya zamani na kutii kazi ya Mungu ya leo moja kwa moja. Ikiwa una uwezo wa kuelewa kwamba lazima uipe kipaumbele kazi ya Mungu ya leo, bila kujali jinsi Mungu Alivyofanya kazi zamani, basi wewe ni mtu ambaye ameachilia dhana zake, anayemtii Mungu, na ambaye anaweza kutii kazi na maneno ya Mungu na kufuata hatua Zake. Katika hili, utakuwa mtu anayemtii Mungu kwa kweli. Huchambui wala huchunguzi kazi ya Mungu; ni kana kwamba Mungu amesahau kazi Yake ya awali, na wewe, pia, umeisahau. Sasa ni sasa, na zamani ni zamani, na kwa kuwa leo, Mungu ameweka kando kile Alichokifanya zamani, hupaswi kukikazia fikira. Mtu kama huyo pekee ndiye anayemtii Mungu kikamilifu na ameachilia dhana zake za kidini kikamilifu.

Kwa sababu daima kuna maendeleo mapya katika kazi ya Mungu, kuna kazi ambayo hupitwa na wakati na kuwa ya zamani kazi mpya inapoibuka. Aina hizi tofauti za kazi, za zamani na mpya, hazipingani, bali zinakamilishana; kila hatua inafuata kutoka kwa ile iliyotangulia. Kwa sababu kuna kazi mpya, mambo ya zamani lazima, bila shaka, yaondoshwe. Kwa mfano, baadhi ya desturi za muda mrefu na misemo ya kawaida ya mwanadamu, pamoja na miaka mingi ya uzoefu wa mwanadamu na mafunzo aliyojifunza vimeunda kila namna na aina ya dhana katika akili ya mwanadamu. Kwamba Mungu bado Hajafunua kikamilifu uso Wake wa kweli na tabia Yake asili kwa mwanadamu—katika muungano na kuenea, kunakofanyika kwa miaka mingi, kwa nadharia za kitamaduni kuanzia zamani hadi sasa—kumechangia hata zaidi mwanadamu kuunda dhana kama hizo. Inaweza kusemwa kwamba, katika kipindi kizima cha imani ya mwanadamu katika Mungu, ushawishi wa dhana mbalimbali umesababisha kuundwa na kubadilika kwa kuendelea kwa kila aina ya ufahamu wa kidhana wa Mungu ndani ya watu, jambo ambalo limesababisha watu wengi wa kidini wanaomtumikia Mungu kuwa maadui Zake. Kwa hivyo, kadiri dhana za kidini za watu zinavyokuwa na nguvu zaidi, ndivyo wanavyompinga Mungu zaidi, na ndivyo wanavyokuwa maadui wa Mungu zaidi. Kazi ya Mungu daima ni mpya na si ya zamani kamwe—haiundi kanuni kamwe; badala yake, inapitia viwango mbalimbali vya mabadiliko na kufanywa upya kila wakati. Mungu kufanya kazi kwa namna hii ni onyesho la tabia Yake ya asili. Pia ni kanuni asili ya kazi ya Mungu, na mojawapo ya njia za kufanya kazi ambazo kwazo Mungu hutimiza usimamizi Wake. Mungu asingefanya kazi kwa njia hii, mwanadamu asingebadilika au kuweza kumjua Mungu, na Shetani asingeshindwa. Kwa hivyo, katika kazi Yake, mabadiliko hutokea kila wakati ambayo yanaonekana kutokuwa na utaratibu, lakini ambayo kwa kweli ni yenye kutokea kwa vipindi. Hata hivyo, namna ambavyo mwanadamu anamwamini Mungu ni tofauti kabisa. Yeye hushikilia kanuni na mifumo ya zamani anayoifahamu, na kadiri inavyokuwa ya zamani, ndivyo inavyompendeza zaidi. Akili ya kipumbavu ya mwanadamu, akili ambayo ni ngumu kama jiwe, ingewezaje kukubali kazi na maneno mengi mapya ya Mungu yasiyoweza kueleweka? Mwanadamu hampendi Mungu ambaye daima ni mpya na si wa zamani kamwe; anampenda tu Mungu wa zamani, ambaye ni mzee sana, mwenye nywele nyeupe, na asiyeweza kutembea. Kwa hivyo, kwa sababu Mungu na mwanadamu kila mmoja ana “mapendeleo” yake, mwanadamu amekuwa adui wa Mungu. Mengi ya mambo haya yanayopingana bado yapo hata leo, wakati ambapo Mungu amekuwa akifanya kazi mpya kwa karibu miaka elfu sita. Basi, hayawezi kurekebishwa. Pengine kwa sababu ya ukaidi wa mwanadamu, au pengine kutokana na kutoweza kukiukwa kwa amri za utawala za Mungu na mwanadamu yeyote, makasisi hao wa kiume na wa kike bado wanashikilia vitabu na karatasi za zamani zilizooza, huku Mungu akiendelea na kazi Yake ya usimamizi ambayo haijakamilika kana kwamba hakuna anayeona. Ingawa kuna mambo kama haya ya uhasama yanayopingana, ambayo hata haiwezekani kuyasuluhisha, Mungu hayatilii maanani, kana kwamba yalikuwepo na wakati huohuo hayakuwepo. Hata hivyo, mwanadamu bado anashikilia imani na dhana zake, na haachani nazo kamwe. Lakini jambo moja ni dhahiri: Ingawa mwanadamu hakengeuki kutoka katika msimamo wake, “miguu” ya Mungu daima inasonga, na Yeye daima Anabadilisha msimamo Wake kulingana na mazingira. Mwishowe, ni mwanadamu ndiye atakayeshindwa bila kupigana. Wakati huohuo, Mungu ndiye “adui mkubwa kabisa” wa maadui Zake wote walioshindwa, na pia ndiye “bingwa” wa binadamu, walioshindwa na wasioshindwa vilevile. Ni nani anayeweza kushindana na Mungu na kuwa mshindi? Dhana za mwanadamu zinaonekana kutoka kwa Mungu kwa sababu nyingi za hizo zilitokea kidogo kidogo kufuatia kazi ya Mungu. Hata hivyo, Mungu hamsamehei mwanadamu kwa sababu ya hili, sembuse kumlimbikizia sifa mwanadamu kwa kuzalisha kundi baada ya kundi la bidhaa “kwa ajili ya Mungu” kufuatia kazi Yake ambazo ziko nje ya kazi Yake. Badala yake, Yeye anachukizwa sana na dhana za mwanadamu na imani ya zamani, ya ucha Mungu, na hata Hana nia ya kuzipa dhana hizi uangalifu wowote kuhusu tarehe ambayo ziliibuka kwa mara ya kwanza. Yeye hakubali hata kidogo kwamba dhana hizi zinasababishwa na kazi Yake, kwa maana dhana za mwanadamu zinatokana na maambukizi ya kibinadamu; chanzo cha dhana hizo ni mawazo na akili ya mwanadamu—sio Mungu, bali Shetani. Nia ya Mungu daima imekuwa kwamba kazi Yake iwe mpya na hai, si ya zamani na iliyokufa, na kile Anachomfanya mwanadamu ashikilie kinatofautiana kulingana na enzi na kipindi, na si cha milele na kisichobadilika. Hii ni kwa sababu Yeye ni Mungu anayemfanya mwanadamu aishi na awe mpya, badala ya ibilisi anayemfanya mwanadamu afe na awe wa zamani. Je, bado hamwelewi hili? Kwamba una dhana kumhusu Mungu na huwezi kuachana nazo ni kwa sababu ya kushindwa kwako kuelewa mambo—si kwa sababu kuna busara kidogo sana katika kazi ya Mungu, wala si kwa sababu kazi Yake haijali hisia za mwanadamu, sembuse kwamba ni kwa sababu Mungu hashughulikii kazi Yake ifaayo kamwe. Huwezi kuachana na dhana zako kwa sababu unapungukiwa sana na utii, na kwa sababu huna mfano wa kiumbe aliyeumbwa hata kidogo; si kwa sababu Mungu anafanya mambo yawe magumu kwako. Wewe ulisababisha haya yote, na hayana uhusiano wowote na Mungu; mateso na maafa yote yanaundwa na mwanadamu. Mawazo ya Mungu daima ni mema: Yeye hataki kukusababisha uunde dhana, bali Anataka ufanywe upya na upitie mabadiliko kadiri enzi zinavyopita. Hata hivyo, hujui kile kilicho chema kwako, na daima unachunguza au unachambua. Si kwamba Mungu anafanya mambo kuwa magumu kwako, bali ni kwamba unakosa moyo umwogopao Mungu, na uasi wako ni mkubwa mno. Kiumbe mdogo aliyeumbwa, anayethubutu kuchukua sehemu ndogo isiyo na maana ya kile ambacho Mungu alitoa hapo awali, na kugeuka na kukitumia kumshambulia Mungu—je, huu si uasi wa mwanadamu? Wanadamu, ni sawa kusema, hawastahili kabisa kutoa maoni yao mbele za Mungu, na hawastahili hata kidogo kujionyesha kwa maneno yao yasiyo na thamani, yanayonuka, yaliyooza, na ya kale wapendavyo—sembuse dhana hizo zilizooza. Je, hazikosi thamani hata zaidi?

Mtu anayemtumikia Mungu kwa kweli ni mtu anayelingana na nia za Mungu, anayestahili kutumiwa na Mungu, na anayeweza kuachilia dhana za kidini. Ukitaka kula na kunywa kwako maneno ya Mungu kuwe na matokeo, basi lazima uachilie dhana zako za kidini. Ukitaka kumtumikia Mungu, basi ni muhimu hata zaidi kwanza kuachilia dhana za kidini na kutii maneno ya Mungu katika kila kitu. Hiki ndicho kinachopaswa kumilikiwa na mtu anayemtumikia Mungu. Ukikosa maarifa haya, basi punde tu unapotumikia, utasababisha vurugu na usumbufu, na ukishikilia dhana zako, basi bila shaka “utaangushwa” na Mungu, na hutainuka tena kamwe. Chukua wakati wa sasa, kwa mfano: Misemo mingi na kazi nyingi hazilingani na Biblia na kazi iliyofanywa na Mungu hapo awali, na usipokuwa na moyo wa utii, basi utaanguka wakati wowote. Kama ungependa kutumikia kulingana na nia za Mungu, basi lazima kwanza uachilie dhana za kidini na urekebishe mitazamo yako mwenyewe. Katika siku zijazo, misemo mingi haitalingana na ile ya zamani, na ikiwa sasa huna azimio la kutii, hutaweza kutembea katika njia iliyo mbele yako. Ikiwa mojawapo ya mbinu za Mungu za kufanya kazi imekita mizizi ndani yako na huiachilii kamwe, basi mbinu hii itakuwa dhana yako ya kidini. Ikiwa kile Mungu alicho kimekita mizizi ndani yako, basi umepata ukweli, na ikiwa maneno na ukweli wa Mungu vinakuwa uzima wako, hutakuwa tena na dhana kumhusu Mungu. Wale walio na ufahamu wa kweli wa Mungu hawatakuwa na dhana na hawatafuata taratibu.

Uliza maswali haya ili uwe macho wewe mwenyewe:

1. Je, maarifa yaliyo ndani yako yanasumbua huduma yako kwa Mungu?

2. Kuna matendo mangapi ya kidini katika maisha yako ya kila siku? Ikiwa unaonyesha tu mwonekano wa ucha Mungu, je, hili linamaanisha kwamba maisha yako yamekua na kukomaa?

3. Unapokula na kunywa maneno ya Mungu, je, unaweza kuachilia dhana zako za kidini?

4. Unapoomba, je, unaweza kuachana na mila za kidini?

5. Je, wewe ni mtu anayestahili kutumiwa na Mungu?

6. Ni kiasi gani cha ufahamu wako wa Mungu kina dhana za kidini?


Ijue Kazi Mpya Kabisa ya Mungu na Ufuate Hatua Zake

Sasa, mnapaswa kufuatilia kuwa watu wa Mungu, na mtaanza kuingia kwenye njia sahihi katika mambo yote. Kuwa watu wa Mungu kunamaanisha kuingia katika Enzi ya Ufalme. Leo, mnaanza rasmi kuingia katika mafunzo ya ufalme, na maisha yenu ya baadaye yatakoma kuwa yaliyolegea na ya uzembe kama yalivyokuwa hapo awali; mkiishi kwa njia hiyo, haiwezekani kufikia viwango vinavyotakiwa na Mungu. Ikiwa huhisi haraka yoyote, basi hii inaonyesha kwamba huna hamu ya kufanya maendeleo, kwamba ufuatiliaji wako umekanganyika na hauna mpangilio, na hauwezi kuridhisha nia za Mungu. Kuingia katika mafunzo ya ufalme kunamaanisha kuanza maisha ya watu wa Mungu—je, uko tayari kukubali mafunzo kama hayo? Je, uko tayari kuwa na hisia ya haraka? Je, uko tayari kuishi chini ya adabu ya Mungu? Je, uko tayari kuishi chini ya kuadibu kwa Mungu? Maneno ya Mungu yanapokujia na kukujaribu, utatendaje? Na utafanya nini unapokabiliwa na kila aina ya ukweli wa mambo? Katika wakati uliopita, hamkuzingatia maisha; leo, lazima mzingatie kuingia katika uhalisi wa maisha, na mfuatilie mabadiliko katika tabia yenu ya maisha. Hiki ndicho kinachopaswa kufikiwa na watu wa ufalme. Wale wote ambao ni watu wa Mungu lazima wawe na uzima, lazima wakubali mafunzo ya ufalme, na wafuatilie mabadiliko katika tabia yao ya maisha. Hiki ndicho ambacho Mungu anahitaji kutoka kwa watu wa ufalme.

Mahitaji ya Mungu kwa watu wa ufalme ni kama yafuatavyo:

1. Lazima wakubali maagizo ya Mungu. Yaani, lazima wakubali maneno yote yaliyonenwa katika kazi ya Mungu ya siku za mwisho.

2. Lazima waingie katika mafunzo ya ufalme.

3. Lazima wafuatilie ili mioyo yao iguswe na Mungu. Moyo wako unapomgeukia Mungu kikamilifu, na una maisha ya kawaida ya kiroho, utaishi katika ulimwengu wa uhuru, jambo ambalo linamaanisha utaishi chini ya utunzaji na ulinzi wa upendo wa Mungu. Ni ikiwa tu unaishi chini ya utunzaji na ulinzi wa Mungu ndiyo wewe ni mtu ambaye amechaguliwa na Mungu.

4. Lazima wapatwe na Mungu.

5. Lazima wawe udhihirisho wa utukufu wa Mungu duniani.

Mambo haya matano ni maagizo Yangu kwenu. Maneno Yangu yananenwa kwa watu wa Mungu, na ikiwa hauko tayari kukubali maagizo haya, Sitakulazimisha—lakini ukiyakubali kwa kweli, basi utaweza kufuata mapenzi ya Mungu. Leo, mnaanza kukubali maagizo ya Mungu, na kufuatilia kuwa watu wa ufalme na kufikia viwango vinavyohitajika kuwa watu wa ufalme. Hii ndiyo hatua ya kwanza ya kuingia. Ikiwa unataka kufuata mapenzi ya Mungu kikamilifu, basi lazima ukubali maagizo haya matano, na ikiwa unaweza kuyafikia, utakuwa unalingana na nia za Mungu na hakika Mungu atakutumia kwa kiasi kikubwa. Jambo la muhimu leo ni kuingia katika mafunzo ya ufalme. Kuingia katika mafunzo ya ufalme kunahusisha maisha ya kiroho. Hapo awali, hakukuwa na mazungumzo kuhusu maisha ya kiroho, lakini leo, mnapoanza kuingia katika mafunzo ya ufalme, mnaingia rasmi katika maisha ya kiroho.

Maisha ya kiroho ni maisha ya aina gani? Maisha ya kiroho ni yale ambayo moyo wako umemgeukia Mungu kikamilifu, na unaweza kufikiria upendo wa Mungu. Ni yale ambayo unaishi katika maneno ya Mungu, na hakuna kingine kinachochukua nafasi moyoni mwako, na unaweza kushika nia za sasa za Mungu, na unaongozwa na nuru ya sasa ya Roho Mtakatifu ili kutekeleza wajibu wako. Maisha kama haya kati ya mwanadamu na Mungu ndiyo maisha ya kiroho. Ikiwa huwezi kufuata nuru ya sasa, basi uhusiano wako na Mungu utafifia—unaweza hata kufikia kikomo—nawe utakuwa bila maisha ya kawaida ya kiroho. Uhusiano wa kawaida na Mungu unajengwa juu ya msingi wa kukubali maneno ya sasa ya Mungu. Je, una maisha ya kawaida ya kiroho? Je, una uhusiano wa kawaida na Mungu? Je, wewe ni mtu anayefuata kazi ya Roho Mtakatifu? Ikiwa unaweza kufuata nuru ya sasa ya Roho Mtakatifu, na unaweza kushika nia za Mungu ndani ya maneno Yake, na unaingia katika maneno Yake, basi wewe ni mtu anayefuata mkondo wa Roho Mtakatifu. Ikiwa hufuati mkondo wa Roho Mtakatifu, basi bila shaka wewe ni mtu asiyefuatilia ukweli. Roho Mtakatifu hana nafasi ya kufanya kazi ndani ya wale ambao hawana matamanio ya kufanya maendeleo, na matokeo yake, watu kama hao hawawezi kamwe kukusanya nguvu zao, na daima ni hasi. Leo, je, unafuata mkondo wa Roho Mtakatifu? Je, uko katika mkondo wa Roho Mtakatifu? Je, umeibuka kutoka katika hali hasi? Wale wote wanaoamini katika maneno ya Mungu, wanaochukua kazi ya Mungu kama msingi, na kufuata nuru ya sasa ya Roho Mtakatifu—wote wako katika mkondo wa Roho Mtakatifu. Ikiwa unaamini kwamba maneno ya Mungu ni ya kweli na sahihi bila shaka yoyote, na ikiwa unaamini maneno ya Mungu bila kujali Anachosema, basi wewe ni mtu anayefuatilia kuingia katika kazi ya Mungu, na kwa njia hii unaridhisha nia za Mungu.

Ili kuingia katika mkondo wa Roho Mtakatifu, lazima uwe na uhusiano wa kawaida na Mungu, na lazima kwanza utupe mbali hali yako hasi. Watu wengine daima hufuata umati, na mioyo yao hupotoka mbali sana na Mungu; watu kama hao hawana hamu ya kufanya maendeleo, na viwango wanavyofuatilia ni vya chini sana. Ni ufuatiliaji wa kumpenda Mungu na kupatwa na Mungu tu ndio nia ya Mungu. Kuna watu wanaotumia dhamiri zao tu kulipa upendo wa Mungu, lakini hii haiwezi kufikia nia za Mungu; kadiri viwango unavyofuatilia vinavyokuwa vya juu, ndivyo vitakavyolingana zaidi na nia za Mungu. Kama watu wa kawaida, na kama watu wanaotafuta kumpenda Mungu, kuingia katika ufalme na kuwa watu wa Mungu ndio mustakabali wenu wa kweli, na maisha ambayo ni ya thamani na umuhimu mkubwa kabisa; hakuna aliyebarikiwa zaidi yenu. Kwa nini Ninasema hivi? Kwa sababu wale wasiomwamini Mungu wanaishi kwa ajili ya mwili, na wanaishi kwa ajili ya Shetani, lakini leo ninyi mnaishi kwa ajili ya Mungu, na mnaishi ili kufuata mapenzi ya Mungu. Hiyo ndiyo maana Ninasema maisha yenu ni yenye umuhimu mkubwa kabisa. Ni kundi hili tu la watu, ambao wamechaguliwa na Mungu, ndio wanaoweza kuishi kwa kudhihirisha maisha yenye umuhimu mkubwa kabisa: Hakuna mtu mwingine duniani anayeweza kuishi kwa kudhihirisha maisha ya thamani na maana kama yenu. Kwa sababu mmechaguliwa na Mungu, na mmeinuliwa na Mungu, na zaidi sana kwa sababu ya upendo wa Mungu, mmeshika maisha ya kweli, na mnajua jinsi ya kuishi kwa njia ambayo ni ya thamani kubwa kabisa. Hii si kwa sababu mnafuatilia vizuri, bali ni kwa sababu ya neema ya Mungu; ni Mungu aliyefumbua macho yenu ya kiroho, na ni Roho wa Mungu aliyegusa mioyo yenu, akiwapa bahati nzuri ya kuja mbele Yake. Roho wa Mungu asingewatia nuru, basi msingeweza kuona kile kinachopendeza kuhusu Mungu, wala isingewezekana kwenu kumpenda Mungu. Ni kwa sababu Roho wa Mungu amegusa mioyo ya watu kikamilifu ndiyo mioyo yao imemgeukia Mungu. Wakati mwingine, unapofurahia maneno ya Mungu, roho yako inaguswa, na unahisi kwamba lazima kabisa umpende Mungu, kwamba kuna nguvu kubwa ndani yako, na kwamba hakuna kitu ambacho huwezi kuweka kando. Ukihisi namna hii, basi umeguswa na Roho wa Mungu, na moyo wako umemgeukia Mungu kikamilifu, nawe utamwomba Mungu na kusema: “Mungu! Kwa kweli tumeamuliwa kabla na kuchaguliwa na Wewe. Utukufu Wako unanipa fahari, na ninahisi ni heshima kuwa mmoja wa watu Wako. Nitajitumia kwa chochote na kutoa chochote ili kufuata mapenzi Yako, na nitatoa miaka yangu yote, na nguvu zote nilizo nazo katika maisha haya, Kwako.” Unapoomba namna hii, kutakuwa na upendo usio na kikomo na utii wa kweli kwa Mungu moyoni mwako. Je, umewahi kuwa na uzoefu kama huu? Ikiwa watu mara nyingi wanaguswa na Roho wa Mungu, basi watatoa maombi ya kujitolea hasa kwa Mungu: “Mungu! Ninatamani kuona siku ambayo Unapata utukufu, na ninatamani kuishi kwa ajili Yako—hakuna kitu kinachostahili au chenye maana zaidi kuliko kuishi kwa ajili Yako, na sina hamu hata kidogo ya kuishi kwa ajili ya Shetani na mwili. Unaniinua kwa kuniwezesha niishi kwa ajili Yako leo.” Unapoomba kwa namna hii, utahisi kwamba lazima kabisa umpe Mungu moyo wako, kwamba lazima umpate Mungu, na kwamba ungechukia kufa bila kumpata Mungu ukiwa hai. Baada ya kuomba ombi kama hilo, nguvu huongezeka ndani yako isiyoisha, nawe hutajua inatoka wapi; moyoni mwako kutakuwa na nguvu isiyo na kikomo, na utakuwa na hisia kwamba Mungu ni mzuri sana, na kwamba Yeye anastahili kupendwa. Huu ndio wakati ambapo utakuwa umeguswa na Mungu. Wale wote ambao wamekuwa na uzoefu kama huo wameguswa na Mungu. Kwa wale ambao mara nyingi wanaguswa na Mungu, mabadiliko hutokea katika uzima wao, wanaweza kuazimia kumpata Mungu kikamilifu, mioyo yao impendayo Mungu ni yenye nguvu kiasi, na mioyo yao imemgeukia Mungu kikamilifu. Wanaondoa familia zao, ulimwengu, mambo yanayowatatiza, na matarajio yao kikamilifu kutoka mawazoni mwao, na wako tayari kutoa nguvu zote walizo nazo maishani kwa Mungu. Wale wote wanaoguswa na Roho wa Mungu ni watu wanaofuatilia ukweli, na ambao wana tumaini la kufanywa kuwa watimilifu na Mungu.

Je, umemgeukia Mungu moyoni mwako? Je, moyo wako umeguswa na Roho wa Mungu? Ikiwa hujawahi kuwa na upitiaji kama huo, na ikiwa hujawahi kuomba kwa namna hiyo, basi hili linaonyesha kwamba Mungu hana nafasi moyoni mwako. Wale wote wanaoongozwa na Roho wa Mungu na wanaoguswa na Roho wa Mungu wana kazi ya Mungu, jambo ambalo linaonyesha kwamba maneno ya Mungu na upendo wa Mungu vimekita mizizi ndani yao. Watu wengine husema: “Mimi si mwenye bidii kama wewe katika maombi yangu, wala siguswi sana na Mungu; wakati mwingine—ninapotafakari na kuomba—ninahisi kwamba Mungu ni mzuri, na moyo wangu unaguswa na Mungu.” Hakuna kitu kilicho muhimu zaidi ya moyo wa mwanadamu. Moyo wako unapomgeukia Mungu, nafsi yako yote itakuwa imemgeukia Mungu, na wakati huo moyo wako utakuwa umeguswa na Roho wa Mungu. Wengi kabisa miongoni mwenu wamekuwa na uzoefu kama huo—ni kwamba tu vina vya uzoefu wenu havilingani. Watu wengine husema: “Sisemi maneno mengi ya maombi, ninasikiliza tu ushirika wa wengine na nguvu huongezeka ndani yangu.” Hili linaonyesha kwamba umeguswa na Mungu kwa ndani. Watu wanaoguswa na Mungu kwa ndani hutiwa moyo wanaposikia ushirika wa wengine; moyo wa mtu ukibaki bila kuguswa kabisa anaposikia maneno ya kutia moyo, basi hili linathibitisha kwamba kazi ya Roho Mtakatifu haiko ndani yake. Hakuna shauku ndani yake, jambo ambalo linathibitisha kwamba hana azimio, na hivyo hana kazi ya Roho Mtakatifu. Ikiwa mtu ameguswa na Mungu, atakuwa na mjibizo anaposikia maneno ya Mungu. Ikiwa mtu hajaguswa na Mungu, hataweza kujihusisha na maneno ya Mungu; maneno ya Mungu hayatakuwa na uhusiano wowote naye, na hatapokea nuru yoyote. Wale ambao wamesikia maneno ya Mungu na hawakuwa na mjibizo wowote ni watu ambao hawajaguswa na Mungu—ni watu ambao hawana kazi ya Roho Mtakatifu. Wale wote wanaoweza kukubali nuru mpya wameguswa, na wana kazi ya Roho Mtakatifu.

Jipime:

Je, uko katikati ya kazi ya wakati wa sasa ya Roho Mtakatifu?

Je, moyo wako umemgeukia Mungu? Je, umeguswa na Mungu?

Je, maneno ya Mungu yamekita mizizi ndani yako?

Je, utendaji wako umejengwa juu ya msingi wa matakwa ya Mungu?

Je, unaishi chini ya mwongozo wa nuru ya wakati wa sasa ya Roho Mtakatifu?

Je, moyo wako unatawaliwa na dhana za zamani, au unatawaliwa na maneno ya sasa ya Mungu?

Mkisikia maneno haya, kuna mjibizo gani ndani yenu? Baada ya kuamini kwa miaka yote hii, je, mna maneno ya Mungu kama uzima wenu? Je, kumekuwa na mabadiliko katika tabia yako potovu ya hapo awali? Je, wewe, kulingana na maneno ya sasa ya Mungu, unajua maana ya kuwa na uzima, na maana ya kuwa bila uzima? Je, hili liko wazi kwenu? Jambo la muhimu kabisa katika kumfuata Mungu ni kwamba kila kitu kinapaswa kuwa kulingana na maneno ya sasa ya Mungu: Uwe unafuatilia kuingia katika uzima au kuridhisha nia za Mungu, kila kitu kinapaswa kujikita katika maneno ya sasa ya Mungu. Ikiwa kile unachoshiriki na kutafuta kuingia katika hakina kitovu chake katika maneno ya sasa ya Mungu, basi wewe ni mtu aliye nje ya maneno ya Mungu, na hakika huna kazi ya Roho Mtakatifu. Kile ambacho Mungu anataka ni watu wanaofuata hatua Zake. Haijalishi kile ulichoelewa hapo awali ni cha ajabu na safi kiasi gani, Mungu hakitaki, na ikiwa huwezi kuweka kando mambo kama hayo, basi yatakuwa kikwazo kikubwa kwa kuingia kwako katika siku za usoni. Wale wote wanaoweza kufuata nuru ya Roho Mtakatifu ya leo wamebarikiwa. Watu wa enzi na vizazi vilivyopita pia walifuata hatua za Mungu, lakini hawakuweza kuendelea kufuata hadi leo; hii ni baraka ya watu wa siku za mwisho. Wale wanaoweza kufuata kazi ya wakati wa sasa ya Roho Mtakatifu, na wanaoweza kufuata hatua za Mungu, wakimfuata Mungu popote Anapowaongoza—hawa ni watu ambao wamebarikiwa na Mungu. Wale wasiofuata kazi ya sasa ya Roho Mtakatifu hawajaingia katika kazi ya maneno ya Mungu, na haijalishi wanafanya kazi kiasi gani, au mateso yao ni makubwa kiasi gani, au wanazunguka huku na kule kiasi gani, hakuna hata moja kati ya hayo yenye maana yoyote kwa Mungu, na Yeye hatawakubali. Leo, wale wote wanaofuata maneno ya sasa ya Mungu wako katika mkondo wa Roho Mtakatifu; wale walio nje ya maneno ya sasa ya Mungu wako nje ya mkondo wa Roho Mtakatifu, na watu kama hao hawakubaliwi na Mungu. Huduma iliyo nje ya maneno ya sasa ya Roho Mtakatifu ni huduma ya mwili, na ya dhana, na haiwezekani iwe kulingana na nia za Mungu. Watu wakiishi katikati ya dhana za kidini, basi hawawezi kufanya chochote ambacho kinalingana na nia za Mungu, na hata wakimtumikia Mungu, wanatumikia katikati ya mawazo na dhana zao, na hawawezi kabisa kutumikia kulingana na nia za Mungu. Wale ambao hawawezi kufuata kazi ya Roho Mtakatifu hawaelewi nia za Mungu, na wale ambao hawaelewi nia za Mungu hawawezi kumtumikia Mungu. Mungu anataka huduma inayolingana na nia Zake; Hataki huduma ya dhana na ya mwili. Ikiwa watu hawawezi kufuata hatua za kazi ya Roho Mtakatifu, basi wanaishi katikati ya dhana. Huduma ya watu kama hao inavuruga na kusumbua, na huduma kama hiyo inakwenda kinyume na Mungu. Hivyo wale ambao hawawezi kufuata hatua za Mungu hawawezi kumtumikia Mungu; wale ambao hawawezi kufuata hatua za Mungu hakika wanampinga Mungu, na hakika hawawezi kulingana na Mungu. “Kufuata kazi ya Roho Mtakatifu” kunamaanisha kuelewa nia za sasa ya Mungu, na kuweza kutenda kulingana na mahitaji ya wakati wa sasa ya Mungu, kumtii na kumfuata Mungu wa wakati wa sasa, na kuingia kulingana na maneno mapya kabisa ya Mungu. Huyu tu ndiye mtu anayefuata kazi ya Roho Mtakatifu na yuko katika mkondo wa Roho Mtakatifu. Watu kama hao hawawezi tu kupokea kibali cha Mungu na kumwona Mungu, bali pia wanaweza kujua tabia ya Mungu kutokana na kazi mpya zaidi ya Mungu, na wanaweza kujua dhana na uasi wa mwanadamu, na asili na kiini cha mwanadamu, kutokana na kazi Yake mpya kabisa; zaidi ya hayo, wanaweza kufikia mabadiliko katika tabia yao hatua kwa hatua wakati wa huduma yao. Watu kama hawa tu ndio wanaoweza kumpata Mungu, na ambao wamepata njia ya kweli kwa dhati. Wale wanaoondoshwa na kazi ya Roho Mtakatifu ni watu ambao hawawezi kufuata kazi mpya kabisa ya Mungu, na ambao wanakuwa wahasama dhidi ya kazi mpya kabisa ya Mungu. Kwamba watu kama hao wanampinga Mungu waziwazi ni kwa sababu Mungu amefanya kazi mpya, na kwa sababu mfano wa Mungu si sawa na ule ulio katika dhana zao—kutokana na hili, wanampinga Mungu waziwazi na kumhukumu Mungu, jambo ambalo linasababisha Mungu kuwabeua. Kuwa na maarifa ya kazi mpya kabisa ya Mungu si jambo rahisi, lakini watu wakiweza kutii kazi ya Mungu kwa makusudi na watafute kazi ya Mungu, basi watakuwa na nafasi ya kumwona Mungu, na watakuwa na nafasi ya kupata mwongozo mpya kabisa wa Roho Mtakatifu. Wale wanaopinga kazi ya Mungu kwa makusudi hawawezi kupokea nuru ya Roho Mtakatifu au mwongozo wa Mungu. Hivyo, kama watu wanaweza kupokea kazi mpya kabisa ya Mungu au la kunategemea neema ya Mungu, pamoja na ufuatiliaji wao na nia zao.

Wote wanaoweza kutii maneno ya sasa ya Roho Mtakatifu wamebarikiwa. Haijalishi watu walikuwaje hapo awali, au jinsi Roho Mtakatifu alivyokuwa akifanya kazi ndani yao—wale wote ambao wamepata kazi mpya kabisa ya Mungu ndio waliobarikiwa kabisa, na wale wote ambao hawawezi kufuata kazi mpya kabisa katika wakati wa sasa wataondoshwa. Mungu anawataka wale wanaoweza kukubali nuru mpya, na Anawataka wale wanaokubali na kujua kazi Yake mpya kabisa. Kwa nini inasemwa kwamba lazima uwe bikira safi? Bikira safi anaweza kutafuta kazi ya Roho Mtakatifu na kuelewa mambo mapya, na zaidi ya hayo, anaweza kuweka kando dhana za zamani, na kutii kazi ya Mungu leo. Kundi hili la watu, wanaokubali kazi mpya kabisa ya leo, waliamuliwa kabla na Mungu kabla ya enzi, na ndio watu waliobarikiwa kabisa. Mnaisikia sauti ya Mungu moja kwa moja, na mnaona kuonekana kwa Mungu, na hivyo, katika mbingu na ardhi yote, na katika enzi na vizazi vyote, hakuna aliyebarikiwa zaidi ya nyinyi, kundi hili la watu. Haya yote ni kwa sababu ya kazi ya Mungu, kwa sababu ya uamuzi kabla na uteuzi wa Mungu, na kwa sababu ya neema ya Mungu; Mungu asingenena na kutamka maneno Yake, je, hali zenu zingeweza kuwa kama zilivyo leo? Hivyo, utukufu na sifa zote ziwe kwa Mungu, kwa maana haya yote ni kuinuliwa na Mungu. Ukiwa na mambo haya akilini, je, bado unaweza kuwa hasi? Je, nguvu zako bado zinaweza kushindwa kuongezeka?

Kwamba leo unaweza kukubali hukumu, kuadibu, kupiga, na usafishaji wa maneno ya Mungu, na zaidi sana kuweza kukubali maagizo ya Mungu, kuliamuliwa kabla na Mungu kabla ya enzi, na hivyo hupaswi kuhuzunika sana unapoadibiwa. Hakuna anayeweza kuondoa kazi ambayo imefanywa kwenu, na baraka ambazo mmepewa, na hakuna anayeweza kuondoa yote ambayo mmepewa. Watu wa dini hawawezi kustahimili kulinganishwa nanyi. Hamna maarifa mengi ya Biblia kama wao, na hamna mafundisho ya kidini waliyo nayo, lakini kwa sababu Mungu amefanya kazi kwenu, mmepata mengi zaidi kuliko mtu yeyote katika enzi zote—na hivyo hii ni baraka yenu kuu zaidi. Kwa sababu ya hili, lazima mjitoe zaidi kwa Mungu na muwe waaminifu kwa Mungu. Kwa sababu ya kuinuliwa na Mungu, lazima uongeze juhudi zako, na lazima uandae kimo chako ili kukubali maagizo ya Mungu. Kusimama imara katika nafasi uliyopewa na Mungu; kufuatilia kuwa mmoja wa watu wa Mungu; kukubali mafunzo ya ufalme; kupatwa na Mungu na hatimaye kuwa ushuhuda mtukufu kwa Mungu—je, una maazimio haya? Ikiwa una maazimio kama haya, basi hatimaye hakika utapatwa na Mungu, na utakuwa ushuhuda mtukufu kwa Mungu. Unapaswa kuelewa kwamba agizo kuu ni kupatwa na Mungu na kuwa ushuhuda mtukufu kwa Mungu. Hii ndiyo nia ya Mungu.

Maneno ya sasa ya Roho Mtakatifu ni elimumwendo ya kazi ya Roho Mtakatifu, na kuwatia nuru watu kwa kuendelea kwa Roho Mtakatifu katika kipindi hiki ni mwelekeo wa kazi ya Roho Mtakatifu. Na mwelekeo wa kazi ya Roho Mtakatifu leo ni upi? Ni kuwaongoza watu wa Mungu katika kazi ya sasa ya Mungu, na katika maisha ya kawaida ya kiroho. Kuna hatua kadhaa za kuingia katika uzima wa kawaida wa kiroho:

1. Kwanza, lazima uweke moyo wako katika maneno ya Mungu. Hupaswi kufuatilia maneno ambayo Mungu alizungumza hapo awali, na hupaswi kuyachunguza, sembuse kuyalinganisha na maneno ya leo. Badala yake, lazima uweke moyo wako kikamilifu katika maneno ya sasa ya Mungu. Ikiwa kuna watu ambao bado wangependa kusoma maneno ya Mungu, vitabu vya kiroho, au mahubiri mengine ya zamani, na ambao hawafuati maneno ya sasa ya Roho Mtakatifu, basi wao ni watu wapumbavu kabisa; Mungu anawachukia watu kama hao. Ikiwa uko tayari kukubali nuru ya sasa ya Roho Mtakatifu, basi weka moyo wako kikamilifu katika maneno ya sasa ya Mungu. Hili ndilo jambo la kwanza ambalo lazima ufikie.

2. Lazima uombe juu ya msingi wa maneno ya sasa yaliyonenwa na Mungu, uingie katika maneno ya Mungu na ushiriki na Mungu, na ufanye maazimio yako mbele za Mungu, ukiweka viwango unavyotaka kufikia katika ufuatiliaji wako.

3. Lazima ufuatilie kuingia kwa kina zaidi katika ukweli juu ya msingi wa kazi ya wakati wa sasa ya Roho Mtakatifu. Usishikilie misemo na mafundisho yaliyopitwa na wakati kutoka zamani.

4. Lazima utafute kuguswa na Roho Mtakatifu, na uingie katika maneno ya Mungu.

5. Lazima ufuatilie kuingia katika njia inayotebewa katika wakati wa sasa na Roho Mtakatifu.

Na unatafutaje kuguswa na Roho Mtakatifu? Jambo muhimu ni kuishi katika maneno ya sasa ya Mungu, na kuomba juu ya msingi wa matakwa ya Mungu. Baada ya kuomba kwa njia hii, hakika Roho Mtakatifu atakugusa. Ikiwa unajaribu kutafuta bila msingi katika maneno ya sasa yaliyonenwa na Mungu, basi hili halina matunda. Unapaswa kuomba, na kusema: “Mungu! Ninakupinga, na nina deni kubwa Kwako; mimi ni mwasi sana, na siwezi kamwe kukuridhisha. Mungu, ninatamani Uniokoe, ninatamani kutumika kwa ajili Yako hadi mwisho kabisa, ninatamani kufa kwa ajili Yako. Unanihukumu na kuniadibu, na sina malalamiko; Ninakupinga na ninastahili kufa, ili watu wote waweze kuona tabia Yako ya haki katika kifo changu.” Unapoomba kutoka ndani ya moyo wako kwa njia hii, Mungu atakusikia, na atakuelekeza; usipoomba juu ya msingi wa maneno ya sasa ya Roho Mtakatifu, basi hakuna uwezekano wa Roho Mtakatifu kukugusa. Tuseme kwamba unaomba kulingana na nia za Mungu, na kulingana na kile ambacho Mungu anataka kufanya leo. Unasema: “Mungu! Ningependa kukubali maagizo Yako na kujitolea kwa maagizo Yako, na niko tayari kujitolea maisha yangu yote kwa utukufu Wako, ili yote ninayofanya yaweze kufikia viwango vya watu wa Mungu, na ili moyo wangu uweze kuguswa na Wewe. Ningependa Roho Wako anitie nuru daima, ayafanye yote ninayofanya yamletee Shetani aibu, na kwamba hatimaye nipatwe na Wewe.” Ikiwa unaomba hivi, kitovu cha maombi kikiwa nia za Mungu, basi hakika Roho Mtakatifu atafanya kazi ndani yako. Haijalishi maneno ya maombi yako ni mangapi—jambo la muhimu ni kama unashika nia za Mungu au la. Huenda nyote mmekuwa na uzoefu ufuatao: Wakati mwingine, mnapoomba katika mkutano, mienendo ya kazi ya Roho Mtakatifu hufikia kilele chake, na kusababisha nguvu za kila mtu ziongezeke. Watu wengine hulia kwa uchungu na kutoa machozi wakati wakiomba, wakizidiwa na majuto mbele za Mungu, na watu wengine huonyesha azimio lao, na kuweka nadhiri. Hiyo ndiyo athari inayofikiwa na kazi ya Roho Mtakatifu. Leo, ni muhimu kwamba watu wote waweke mioyo yao kikamilifu katika maneno ya Mungu. Msizingatie maneno yaliyonenwa hapo awali; ikiwa bado unashikilia yale yaliyokuja kabla, basi Roho Mtakatifu hatafanya kazi ndani yako. Je, unaona jinsi hili lilivyo muhimu?

Je, mnajua njia inayotembewa katika wakati wa sasa na Roho Mtakatifu? Mambo kadhaa hapo juu ndiyo yatakayotimizwa na Roho Mtakatifu leo na katika siku za usoni; ndiyo njia inayochukuliwa na Roho Mtakatifu, na ndiyo ambayo watu wanapaswa kufuatilia kuingia ndani yake. Katika kuingia kwako katika uzima, angalau lazima uweke moyo wako katika maneno ya Mungu, na uweze kukubali hukumu na kuadibu kwa maneno ya Mungu; moyo wako lazima umtamani sana Mungu, lazima ufuatilie kuingia kwa kina zaidi katika ukweli, na malengo yanayotakiwa na Mungu. Unapokuwa na nguvu hii, basi inaonyesha kwamba umeguswa na Mungu, na moyo wako umeanza kumgeukia Mungu.

Hatua ya kwanza ya kuingia katika uzima ni kuweka moyo wako kikamilifu katika maneno ya Mungu, na hatua ya pili ni kukubali kuguswa na Roho Mtakatifu. Ni athari gani inayopaswa kufikiwa kwa kukubali kuguswa na Roho Mtakatifu? Ni kuweza kutamani, kutafuta, na kuchunguza ukweli wa kina zaidi, na kuweza kushirikiana na Mungu katika upande chanya wa mambo. Kushirikiana na Mungu leo kunamaanisha kuna lengo katika ufuatiliaji wako, katika maombi yako, na katika ushirika wako kuhusu maneno ya Mungu, na unatekeleza wajibu wako kulingana na matakwa ya Mungu—huku tu ndiko kushirikiana na Mungu. Ukizungumza tu kuhusu kumwacha Mungu atende, lakini huchukui hatua yoyote, huombi wala hutafuti, basi, je, huku kunaweza kuitwa ushirikiano? Ikiwa huna dalili yoyote ya ushirikiano ndani yako, na huna mafunzo ya kuingia ambayo yana lengo, basi hushirikiani. Watu wengine husema: “Kila kitu kinategemea amurisho la Mungu, yote yanafanywa na Mungu Mwenyewe; Mungu asingefanya, basi mwanadamu angewezaje?” Kazi ya Mungu ni ya kawaida, na si isiyo ya kawaida hata kidogo, na ni kupitia tu utafutaji wako wa vitendo ndiyo Roho Mtakatifu anafanya kazi, kwa maana Mungu hamlazimishi mwanadamu—lazima umpe Mungu nafasi ya kufanya kazi, na usiofuatilia wala kuingia, na ikiwa hakuna shauku hata kidogo moyoni mwako, basi Mungu hana nafasi ya kufanya kazi. Ni kwa njia gani ndiyo unaweza kutafuta kuguswa na Mungu? Kupitia maombi, na kumkaribia Mungu. Lakini muhimu zaidi, kumbuka, lazima iwe juu ya msingi wa maneno yaliyonenwa na Mungu. Unapoguswa mara nyingi na Mungu, huzuiwi na mwili: Mume, mke, watoto, na pesa—vyote haviwezi kukuzuia, nawe unataka tu kufuatilia ukweli na kuishi mbele za Mungu. Wakati huu, utakuwa mtu anayeishi katika ulimwengu wa uhuru.


Mungu Huwafanya Kuwa Watimilifu Wale Wanaolingana na Nia Zake

Sasa Mungu anataka kupata kikundi fulani cha watu, kikundi kinachojumuisha wale wanaofanya juu chini kushirikiana na Yeye, wanaoweza kuitii kazi Yake, wanaoamini maneno ambayo Mungu ananena kuwa ya kweli, na wanaoweza kutia matakwa ya Mungu katika vitendo; wao ndio wale walio na uelewa wa kweli mioyoni mwao, wao ndio wale wanaoweza kufanywa kuwa watimilifu, na bila shaka wataweza kuitembea njia ya utimilifu. Wale wasioweza kufanywa kuwa watimilifu ni watu wasio na uelewa wazi wa kazi ya Mungu, wasiokula na kunywa maneno ya Mungu, wasiotilia maanani maneno Yake, na wasio na mioyo yoyote impendayo Mungu. Wale wanaomtilia shaka Mungu mwenye mwili, ambao daima hawana uhakika kumhusu Yeye, ambao hawachukulii maneno Yake kwa uzito kamwe na daima hujaribu kumdanganya, ni watu wanaompinga Mungu na ni wa Shetani; hakuna namna ya kuwafanya watu kama hao kuwa watimilifu.

Ikiwa unataka kufanywa kuwa mtimilifu, basi ni lazima kwanza upate fadhila machoni pa Mungu, kwa maana Yeye huwafanya kuwa watimilifu wale Anaowatazama kwa upendeleo na wanaolingana na nia Zake. Ukitaka kulingana na nia za Mungu, basi ni lazima uwe na moyo unaoitii kazi Yake, ni lazima ufanye juu chini kufuatilia ukweli, na ni lazima ukubali uchunguzi wa Mungu katika mambo yote. Je, yote unayofanya yamepita chini ya uchunguzi wa Mungu? Je, nia yako ni sahihi? Ikiwa nia yako ni sahihi, basi Mungu atakukubali; ikiwa nia yako si sahihi, hili linaonyesha kwamba kile ambacho moyo wako unapenda si Mungu, bali ni mwili na Shetani. Kwa hivyo, ni lazima utumie maombi kama njia ya kukubali uchunguzi wa Mungu katika mambo yote. Unapoomba, ingawa Sijasimama mbele yako binafsi, Roho Mtakatifu yuko pamoja na wewe, na ni Mimi Mwenyewe na Roho wa Mungu ambao unawaomba. Kwa nini unaamini katika mwili huu? Unaamini kwa sababu Yeye ana Roho wa Mungu. Je, ungemwamini mtu huyu Asingekuwa na Roho wa Mungu? Unapomwamini mtu huyu, unamwamini Roho wa Mungu. Kukufanya umche mtu huyu ni kukufanya umche Roho wa Mungu. Imani katika Roho wa Mungu ni imani katika mtu huyu, na imani katika mtu huyu pia ni imani katika Roho wa Mungu. Unapoomba, unahisi Roho wa Mungu yuko pamoja na wewe na kwamba Mungu yuko mbele yako, na kwa hivyo unamwomba Roho Wake. Leo, watu wengi wanaogopa kuleta matendo yao mbele za Mungu; ingawa unaweza kuudanganya mwili Wake, huwezi kumdanganya Roho Wake. Jambo lolote ambalo haliwezi kustahimili uchunguzi wa Mungu halikubaliani na ukweli, na linapaswa kuwekwa kando; kufanya vinginevyo ni kumkosea Mungu. Kwa hivyo, iwe unaomba, unazungumza na kufanya ushirika na akina ndugu, au unatekeleza wajibu wako na kufanya mambo, ni lazima uweke moyo wako mbele za Mungu. Unapotimiza wajibu wako, Mungu yuko pamoja na wewe, na mradi nia yako ni sahihi na ni kwa ajili ya kazi ya nyumba ya Mungu, Atakubali yote unayofanya; unapaswa kutimiza wajibu wako kwa dhati. Unapoomba, unapaswa kuwa na moyo umpendao Mungu na kutafuta utunzaji, ulinzi, na uchunguzi wa Mungu. Ikiwa hizi ndizo nia zako, maombi yako yatakuwa na matokeo. Kwa mfano, unapoomba katika mikutano, ukiufungua moyo wako na umwombe Mungu na umwambie yaliyo moyoni mwako bila kusema uwongo, basi maombi yako hakika yatakuwa na matokeo. Ukiwa na moyo wa dhati umpendao Mungu, basi weka kiapo kwa Mungu: "Mungu, uliye mbinguni na duniani na kati ya vitu vyote, ninaapa Kwako: Roho Wako na achunguze yote ninayofanya na anilinde na anitunze nyakati zote, ili kila kitu ninachofanya kiweze kusimama imara mbele Yako. Ikitukia moyo wangu usikupende Wewe au uwahi kukusaliti, basi niadibu na unilaani vikali. Usinisamehe katika maisha haya wala katika dunia ijayo!" Je, unathubutu kuweka kiapo kama hicho? Ikiwa huthubutu, hili linaonyesha kwamba wewe ni mwoga, na kwamba bado unajipenda mwenyewe. Je, ninyi mna azimio hili? Ikiwa hili kweli ndilo azimio lenu, mnapaswa kuweka kiapo hiki. Ukiwa na azimio na uweke kiapo kama hicho, basi Mungu atatimiza azimio lako. Unapoweka kiapo kwa Mungu, Yeye husikiliza. Mungu huamua iwapo wewe ni mwenye dhambi au mwenye haki kulingana na maombi yako na utendaji wako. Sasa ninyi mko katika mchakato wa kufanywa kuwa watimilifu, na ikiwa kwa kweli una imani ya kufanywa kuwa mtimilifu, basi utaleta yote unayofanya mbele za Mungu na ukubali uchunguzi Wake. Ukifanya jambo la uasi uliokithiri au ukimsaliti Mungu, basi Yeye atakitimiza kiapo chako; katika wakati huo, iwe unakabiliwa na upotevu au unakabiliwa na kuadibiwa, litakuwa ni kosa lako mwenyewe. Wewe uliweka kiapo, kwa hivyo unapaswa kukitii. Ukiweka kiapo, lakini usikitii, utaingia katika mateso ya milele. Kwa kuwa kiapo kilikuwa chako, Mungu atakitimiza kiapo chako. Wengine huogopa baada ya kuomba, na kusema, "Yote yamekwisha! Fursa yangu ya kuwa mpotovu imekwisha; fursa yangu ya kufanya mambo mabaya imekwisha; fursa yangu ya kujiingiza katika matamanio yangu ya kidunia imekwisha!" Watu hawa bado wanapenda dunia na dhambi, na hakika wataingia katika mateso ya milele.

Kama muumini wa Mungu, ni lazima uweze kuleta matendo na vitendo vyako vyote mbele Zake na ukubali uchunguzi Wake. Ikiwa kile unachofanya kinaweza kuletwa mbele ya Roho wa Mungu lakini si mbele ya mwili wa Mungu, hili linaonyesha kwamba hujakubali uchunguzi wa Roho Wake. Roho wa Mungu ni nani? Mtu ambaye Mungu anamshuhudia ni nani? Je, Wao si kitu kimoja? Wengi huwaona kama viumbe wawili tofauti, wakiamini Roho wa Mungu ni Roho wa Mungu, na mtu ambaye Mungu anamshuhudia ni mwanadamu tu. Lakini, je, wewe hujakosea? Mtu huyu anafanya kazi kwa niaba ya nani? Wale wasiomjua Mungu mwenye mwili hawana ufahamu wa kiroho. Roho wa Mungu na mwili Wake ni kitu kimoja, kwa sababu Roho wa Mungu amefanywa halisi katika mwili. Ikiwa mtu huyu si mwema kwako, je, Roho wa Mungu atakuwa mwema? Je, wewe hujachanganyikiwa? Leo, wote wasioweza kukubali uchunguzi wa Mungu hawawezi kupokea kibali Chake, na wale wasiomjua Mungu mwenye mwili hawawezi kufanywa kuwa watimilifu. Angalia yote unayofanya, na uone kama yanaweza kuletwa mbele za Mungu. Ikiwa huwezi kuleta yote unayofanya mbele za Mungu, hili linaonyesha kwamba wewe ni mtenda maovu. Je, watenda maovu wanaweza kufanywa kuwa watimilifu? Yote unayofanya, kila kitendo, kila nia, na kila mwitikio vinapaswa kuletwa mbele za Mungu. Hili linamaanisha kwamba kila kitu kuanzia maisha yako ya kiroho ya kila siku—kuomba, kumkaribia Mungu, kula na kunywa maneno ya Mungu, kushiriki na akina ndugu zako, na kuishi maisha ya kanisa—hadi huduma yako ya ushirikiano na wengine, kinapaswa kuletwa mbele za Mungu ili Yeye avichunguze. Ni utendaji kama huo ndio utakaokusaidia kufikia ukuaji katika maisha. Mchakato wa kukubali uchunguzi wa Mungu ni mchakato wa utakaso. Kadiri unavyoweza kukubali uchunguzi wa Mungu, ndivyo unavyozidi kutakaswa na ndivyo unavyozidi kulingana na nia za Mungu, ili usiingie katika upotovu, na moyo wako utaweza kuishi katika uwepo Wake. Kadiri unavyokubali uchunguzi Wake, ndivyo Shetani anavyozidi kuaibishwa na ndivyo uwezo wako wa kuasi mwili unavyozidi kuwa mkubwa. Kwa hivyo, kukubali uchunguzi wa Mungu ni njia ya utendaji ambayo watu wanapaswa kuifuata. Haijalishi kile unachofanya, hata unaposhiriki na akina ndugu zako, unapaswa kuleta matendo yako mbele za Mungu na kutafuta uchunguzi Wake, na unapaswa kukusudia kumtii Mungu Mwenyewe; hili litafanya utendaji wako uwe sahihi zaidi. Ikiwa tu unaleta yote unayofanya mbele za Mungu na ukubali uchunguzi wa Mungu ndiyo unaweza kuwa mtu anayeishi katika uwepo wa Mungu.

Wale wasio na uelewa wa Mungu hawawezi kamwe kumtii Mungu kikamilifu. Watu kama hawa ni wana wa uasi. Wana tamaa ya makuu sana, na kuna uasi mwingi sana ndani yao, kwa hivyo wanajitenga na Mungu na hawako tayari kukubali uchunguzi Wake. Watu kama hawa hawawezi kufanywa kuwa watimilifu kwa urahisi. Watu wengine ni wenye kujagua kuhusu jinsi wanavyokula na kunywa maneno ya Mungu na katika kuyakubali kwao. Wanakubali sehemu fulani za maneno ya Mungu zinazolingana na mawazo yao huku wakikataa zile ambazo hazilingani. Je, huu si uasi na upinzani wa wazi kabisa dhidi ya Mungu? Mtu akimwamini Mungu kwa miaka mingi bila kupata hata uelewa kidogo kumhusu Yeye, basi yeye ni asiyeamini. Wale walio tayari kukubali uchunguzi wa Mungu ndio wale wanaofuatilia uelewa kumhusu Yeye, walio tayari kukubali maneno Yake. Wao ndio watakaopokea urithi na baraka za Mungu, na wao ndio waliobarikiwa zaidi. Mungu huwalaani wale wasio na nafasi kwa ajili Yake mioyoni mwao, na Yeye huwaadibu na kuwatelekeza watu kama hao. Ikiwa humpendi Mungu basi Atakutelekeza, na ikiwa husikilizi kile Ninachosema, basi Ninaahidi kwamba Roho wa Mungu atakutelekeza. Jaribu ikiwa huamini! Leo Ninakufafanulia njia ya utendaji, lakini kama utaitia katika vitendo ni juu yako wewe mwenyewe. Ikiwa huamini, ikiwa huitii katika vitendo, utajionea mwenyewe kama Roho Mtakatifu anafanya kazi ndani yako au la! Ikiwa hufuatilii uelewa wa Mungu, basi Roho Mtakatifu hatafanya kazi ndani yako. Mungu hufanya kazi ndani ya wale wanaofuatilia na kuthamini maneno Yake. Kadiri unavyothamini maneno ya Mungu zaidi, ndivyo Roho Wake atafanya kazi zaidi ndani yako. Kadiri mtu anavyothamini maneno ya Mungu zaidi, ndivyo atakavyopata fursa nyingi zaidi za kufanywa kuwa mtimilifu na Mungu. Mungu huwafanya kuwa watimilifu wale wanaompenda Yeye kwa kweli, na Yeye huwafanya kuwa watimilifu wale ambao mioyo yao imetulia mbele Zake. Unapaswa kuthamini kazi yote ya Mungu, kuthamini nuru ya Mungu, kuthamini uwepo wa Mungu, kuthamini utunzaji na ulinzi wa Mungu, na kuthamini jinsi maneno ya Mungu yanavyokuwa uhalisi wako na kutoa ruzuku kwa maisha yako—hili linalingana vyema zaidi na nia za Mungu. Ikiwa unathamini kazi ya Mungu, yaani, ikiwa unathamini kazi yote ambayo Yeye amefanya ndani yako, basi Yeye atakubariki na kusababisha yote yaliyo yako yaongezeke. Usipoyathamini maneno ya Mungu, Yeye hatafanya kazi ndani yako; Atakupa tu neema kidogo kwa ajili ya imani yako, akikuruhusu uwe na baraka kidogo ya kimwili au kuipa familia yako usalama kidogo. Unapaswa kutafuta kuyafanya maneno ya Mungu kuwa uhalisi wako, kuweza kumridhisha Yeye, na kulingana na nia Zake; hupaswi kutafuta tu kufurahia neema Yake. Hakuna kitu muhimu zaidi kwa waumini kuliko kupokea kazi ya Mungu, kupata ukamilisho, na kuwa wale wanaofuata mapenzi ya Mungu. Hili ndilo lengo unalopaswa kufuatilia.

Yote ambayo mwanadamu alifuatilia katika Enzi ya Neema sasa yamepitwa na wakati, kwa sababu kwa sasa kuna kiwango cha juu zaidi cha ufuatiliaji; kile kinachofuatiliwa ni cha juu zaidi na cha vitendo zaidi, kile kinachofuatiliwa kinaweza kuridhisha vyema zaidi kile ambacho mwanadamu anataka kwa ndani. Katika enzi zilizopita, Mungu hakufanya kazi juu ya watu kama Anavyofanya leo; Yeye hakuzungumza nao sana kama Anavyofanya leo, wala matakwa Yake kwao hayakuwa ya juu kama matakwa Yake ya leo. Ukweli kwamba Mungu ana matakwa haya kwenu sasa kunaonyesha kwamba nia kuu ya Mungu inawalenga ninyi, kwenye kikundi hiki cha watu. Ikiwa kwa kweli unataka kufanywa kuwa mtimilifu na Mungu, basi lifuatilie hilo kama lengo lako kuu. Haijalishi kama unakimbia huku na huko, unajitumia, unatimiza wajibu, au unakubali agizo la Mungu, daima lenga kufanywa kuwa mtimilifu na kuridhisha nia za Mungu, ili kufikia lengo hili. Mtu akisema hafuatilii kufanywa kuwa mtimilifu na Mungu au kuingia katika uzima, bali anafuatilia tu amani na furaha ya mwili, basi yeye ni kipofu zaidi kati ya watu. Wale wasiofuatilia uhalisi wa maisha, bali wanafuatilia tu uzima wa milele katika dunia ijayo na usalama katika maisha haya, ndio vipofu zaidi kati ya watu. Kwa hivyo, yote unayofanya yanapaswa kufanywa kwa madhumuni ya kufanywa kuwa mtimilifu na kupatwa na Mungu.

Kazi ambayo Mungu anafanya juu ya watu ni kuwaruzuku kulingana na mahitaji yao tofauti. Kadiri maisha ya mtu yalivyo ya juu, ndivyo anavyohitaji zaidi na ndivyo anavyofuatilia zaidi. Ikiwa katika awamu hii huna ufuatiliaji, hili linathibitisha kwamba Roho Mtakatifu amekutelekeza. Wale wote wanaofuatilia maisha hawatatelekezwa kamwe na Roho Mtakatifu; watu kama hao daima wana kitu cha kufuatilia, na daima wana shauku mioyoni mwao. Watu kama hao hawatosheki kamwe na hali yao ya sasa. Kila awamu ya kazi ya Roho Mtakatifu inalenga kufikia matokeo ndani yako, lakini ukiridhika na hali yako ya sasa, ikiwa huna mahitaji tena, ikiwa hukubali tena kazi ya Roho Mtakatifu, basi Atakutelekeza. Watu wanahitaji uchunguzi wa Mungu kila siku; wanahitaji ruzuku tele kutoka kwa Mungu kila siku. Je, watu wanaweza kumudu bila kula na kunywa neno la Mungu kila siku? Ikiwa mtu daima anahisi kana kwamba hawezi kula au kunywa neno la Mungu kwa namna ya kutosha, ikiwa daima anatafuta na daima ana njaa na kiu ya haki, Roho Mtakatifu daima atafanya kazi ndani yake. Kadiri mtu anavyokuwa na njaa na kiu ya haki, ndivyo anavyoweza kufanya ushirika kuhusu mambo ya vitendo. Kadiri mtu anavyozingatia kutafuta ukweli, ndivyo anavyofikia ukuaji katika maisha yake kwa haraka zaidi, na kumfanya awe mwenye uzoefu mwingi na awe tajiri wa nyumba ya Mungu.


Wale Wanaomtii Mungu kwa Moyo wa Kweli Hakika Watapatwa na Mungu

Kazi ya Roho Mtakatifu inabadilika siku hadi siku. Inainuka juu zaidi kwa kila hatua, ufunuo wa kesho ukiwa wa juu zaidi kuliko wa leo, ikipanda juu zaidi daima, hatua baada ya hatua. Hii ndiyo kazi ambayo kwayo Mungu humfanya mwanadamu kuwa mtimilifu. Ikiwa watu hawawezi kwenda sambamba na hatua, basi wanaweza kuondoshwa wakati wowote. Ikiwa hawana moyo wa utii, hawataweza kufuata hadi mwisho kabisa. Enzi iliyotangulia imepita; hii ni enzi mpya. Na katika enzi mpya, kazi mpya lazima ifanywe. Hasa katika enzi ya mwisho ambapo watu wanafanywa kuwa watimilifu, Mungu atafanya kazi mpya zaidi, kwa haraka zaidi, kwa hivyo ikiwa watu hawatii kwa makusudi, wataona ugumu kufuata hatua za Mungu. Mungu hafuati kanuni zozote, wala Hachukulii hatua yoyote ya kazi Yake kama isiyobadilika milele. Badala yake, Yeye hufanya kazi ambayo ni mpya zaidi na ya juu zaidi daima. Kwa kila hatua, kazi Yake inazidi kuwa ya vitendo zaidi na zaidi, na inazidi kulingana na mahitaji halisi ya mwanadamu. Ni kwa kupitia kazi kama hiyo tu ndiyo watu wanaweza kufikia mabadiliko ya mwisho ya tabia zao. Maarifa ya mwanadamu kuhusu maisha yanafika viwango vya juu zaidi daima, na hivyo, vivyo hivyo, kazi ya Mungu inafika viwango vya juu zaidi daima. Ni kwa njia hii tu ndiyo mwanadamu anaweza kufanywa kuwa mtimilifu na kustahili kutumiwa na Mungu. Mungu hufanya kazi kwa njia hii kwa upande mmoja ili kukabiliana na kubadilisha fikira za mwanadamu, na kwa upande mwingine kumwongoza mwanadamu kuingia katika hali ya juu zaidi na ya vitendo zaidi, katika upeo wa juu zaidi wa imani kwa Mungu, ili mwishowe, mapenzi ya Mungu yaweze kutimizwa. Wale wote wenye asili ya uasi ambao wanapinga kwa ukaidi wataondoshwa na hatua hii ya kazi ya Mungu ya haraka na yenye nguvu; ni wale tu wanaotii kwa makusudi na ambao wanajinyenyekeza kwa furaha ndio wanaoweza kusonga mbele hadi mwisho wa njia. Katika kazi ya aina hii, ninyi nyote mnapaswa kujifunza jinsi ya kutii na jinsi ya kuweka kando fikira zenu. Mnapaswa kuwa waangalifu katika kila hatua mnayochukua. Kama mtakuwa wazembe, hakika mtakuwa watu wanaochukiwa na Roho Mtakatifu, watu wanaovuruga kazi ya Mungu. Kabla ya kupitia hatua hii ya kazi, kanuni na sheria za zamani za mwanadamu zilikuwa nyingi sana kiasi kwamba alijisahau, na akawa mwenye majivuno na kujisahau. Hivi vyote ni vizuizi vinavyomzuia mwanadamu kuikubali kazi mpya ya Mungu; ni maadui wa maarifa ya mwanadamu kuhusu Mungu. Ni hatari kwa watu kutokuwa na utii mioyoni mwao wala kiu ya ukweli. Ukitii tu kazi na maneno ambayo ni rahisi, na usiweze kukubali chochote cha kina zaidi, basi wewe ni mtu anayeng'ang'ania njia za zamani na asiyeweza kwenda sambamba na kazi ya Roho Mtakatifu. Kazi inayofanywa na Mungu inatofautiana kutoka enzi hadi enzi. Ukitii vizuri kazi ya Mungu katika awamu moja, lakini katika awamu inayofuata utii wako kwa kazi Yake ni duni, au huna uwezo wa kutii, basi Mungu atakuacha. Unaenda sambamba na Mungu Anapochukua hatua hii, na lazima uendelee kwenda sambamba Anaposonga kwenye hatua inayofuata; ni hapo tu ndipo utakuwa mtu ambaye ni mtiifu kwa Roho Mtakatifu. Kwa kuwa unamwamini Mungu, lazima ubakikuwa thabiti katika utii wako. Huwezi tu kutii unapopenda na kutotii usipopenda. Utii wa aina hii haukubaliwi na Mungu. Ikiwa huwezi kwenda sambamba na ushirika Wangu wa kazi mpya, na unaendelea kushikilia misemo ya zamani, basi kunawezaje kuwa na maendeleo katika maisha yako? Kazi ya Mungu ni kukuruzuku kupitia maneno Yake. Unapotii na kukubali maneno Yake, hakika Roho Mtakatifu atafanya kazi ndani yako. Roho Mtakatifu hufanya kazi sawasawa na Ninavyonena; ukifanya kama Nilivyosema, Roho Mtakatifu atafanya kazi ndani yako mara moja. Ninatoa nuru mpya ili muitazame, Nikiwaleta katika nuru ya sasa, na wakati unatembea katika nuru hii, Roho Mtakatifu atafanya kazi ndani yako mara moja. Kuna baadhi ambao wanaweza kuwa wakaidi, wakisema, "sitatenda kile Unachosema." Katika hali hiyo, Ninakuambia kwamba sasa umefika mwisho wa njia; umekauka, na huna uzima. Hivyo, katika kupitia mabadiliko ya tabia yako, hakuna kitu ambacho ni muhimu zaidi kuliko kwenda sambamba na nuru ya sasa. Roho Mtakatifu hafanyi kazi ndani ya watu fulani wanaotumiwa na Mungu tu, bali, zaidi ya hayo, Anafanya ndani ya kanisa. Anaweza kuwa anafanya kazi ndani ya mtu yeyote. Anaweza kufanya kazi ndani yako wakati wa sasa, na utapitia kazi hii. Katika kipindi kinachofuata, Anaweza kufanya kazi ndani ya mtu mwingine, katika hali ambayo lazima ufanye haraka kufuata; kadiri unavyofuata nuru ya sasa kwa karibu zaidi, ndivyo maisha yako yanavyoweza kukua zaidi. Haijalishi mtu ni wa aina gani, Roho Mtakatifu akifanya kazi ndani yake, basi lazima ufuate. Kadiri wewe mwenyewe unavyopitia mambo, pata upitiaji halisi wa kile walichopitia, na utapokea mambo ya juu zaidi. Kupitia utendaji wa aina hii, utasonga mbele kwa haraka zaidi. Hii ndiyo njia ya ukamilifu kwa mwanadamu na njia ambayo kwayo maisha hukua. Njia ya kufanywa kuwa mtimilifu inafikiwa kupitia utii wako kwa kazi ya Roho Mtakatifu. Hujui ni kupitia mtu wa aina gani ndiyo Mungu atafanya kazi ili kukufanya uwe mtimilifu, wala ni kupitia mtu, tukio, au kitu gani ndiyo Atakuruhusu upate na kuona mambo. Ikiwa unaweza kuweka mguu kwenye njia hii sahihi, hilo linaonyesha kwamba kuna tumaini kubwa kwako kufanywa kuwa mtimilifu na Mungu. Ikiwa huwezi, hilo linaonyesha kwamba mustakabali wako ni wa giza, usio na nuru. Punde tu unapoanza safari katika njia sahihi, utapata ufunuo katika mambo yote. Haijalishi kile ambacho Roho Mtakatifu anawafunulia wengine, ikiwa unaendelea kwa msingi wa maarifa yao ili kupitia mambo wewe mwenyewe, basi itakuwa sehemu ya maisha yako, na utaweza kuwaruzuku wengine kutokana na uzoefu huu. Wale wanaowaruzuku wengine kwa kurudia maneno kama kasuku ni watu ambao hawajapata uzoefu wowote; lazima ujifunze kupata njia ya utendaji kupitia nuru na mwangaza wa wengine kabla ya kuweza kuanza kuzungumza kuhusu upitiaji na maarifa yako mwenyewe halisi. Hili litakuwa la manufaa makubwa zaidi kwa maisha yako mwenyewe. Unapaswa kupitia kwa namna hii, ukitii yote yanayotoka kwa Mungu. Unapaswa kutafuta nia za Mungu katika mambo yote na ujifunze mafunzo katika mambo yote, ili maisha yako yaweze kukua. Utendaji kama huo huleta maendeleo ya haraka zaidi.

Roho Mtakatifu hukutia nuru kwa njia ya upitiaji wako halisi, na kukufanya kuwa mtimilifu kupitia imani yako. Je, uko radhi kweli kufanywa kuwa mtimilifu? Ikiwa uko radhi kweli kufanywa kuwa mtimilifu na Mungu, basi utakuwa na ujasiri wa kuutelekeza mwili wako, utaweza kutenda maneno ya Mungu, na hutakuwa hasi au dhaifu. Utaweza kuyatii yote yatokayo kwa Mungu, na utaweza kuwasilisha matendo yako yote—yawe yalifanywa mbele ya wengine au nyuma yao—kwa Mungu. Ukitenda kama mtu mwaminifu, na utende ukweli katika mambo yote, basi utakuwa mtu anayefanywa kuwa mtimilifu. Wale watu wadanganyifu ambao hutenda kwa namna moja mbele ya wengine na kwa namna nyingine nyuma yao hawako radhi kufanywa kuwa watimilifu. Wote ni wana wa mateso ya milele na wana wa maangamizo; wao ni wa Shetani, na hawajachaguliwa na Mungu. Mungu hawachagui watu kama hao! Ikiwa matendo na tabia yako haiwezi kuwasilishwa mbele ya Mungu au kuchunguzwa na Roho wa Mungu, huu ni ushahidi kwamba wewe una tatizo. Lazima ukubali hukumu na kuadibu kwa Mungu, na uzingatie mabadiliko ya tabia yako; hapo tu ndipo utaweza kuanza kuitembea njia ya kufanywa kuwa mtimilifu. Ikiwa uko tayari kweli kufanywa kuwa mtimilifu na Mungu na kufuata mapenzi ya Mungu, basi unapaswa kuitii kazi yote ya Mungu, bila neno hata moja la malalamiko, bila kutoa hukumu za kiholela au hitimisho kuhusu kazi ya Mungu. Haya ni mahitaji ya chini kabisa ya kufanywa kuwa mtimilifu na Mungu. Hitaji la lazima kwa wale wanaotafuta kufanywa kuwa watimilifu na Mungu ni hili: Tenda kwa moyo umpendao Mungu katika mambo yote. Inamaanisha nini kutenda kwa moyo umpendao Mungu? Inamaanisha kwamba matendo yako na tabia yako yote yanaweza kuwasilishwa mbele ya Mungu. Na kwa sababu una nia sahihi, iwe matendo yako ni sahihi au si sahihi, huogopi kuyaonyesha kwa Mungu au kwa akina ndugu, na unathubutu kula kiapo mbele ya Mungu. Lazima uwasilishe kila nia, wazo, na fikira yako mbele ya Mungu ili Yeye achunguze; ukitenda na kuingia kwa njia hii, basi maendeleo katika maisha yako yatakuwa mepesi.

Kwa kuwa unamwamini Mungu, lazima uweke imani katika maneno yote ya Mungu na katika kazi Yake yote. Ambayo ni kusema, kwa kuwa unamwamini Mungu, lazima umtii. Ikiwa huwezi kufanya hili, basi hakuna tofauti iwe unaamini au la. Ikiwa umemwamini Mungu kwa miaka mingi, na bado hujawahi kumtii, na hukubali ukamilifu wa maneno Yake, na badala yake unaomba kwamba Mungu akutii na atende kulingana na fikira zako, basi wewe ni mwasi zaidi ya wote, wewe ni asiyeamini. Watu kama hao wanawezaje kutii kazi na maneno ya Mungu ambayo hayalingani na fikira za mwanadamu? Waasi zaidi ya wote ni wale ambao kwa makusudi wanakataa kukubali kushindwa na Mungu na wanampinga Mungu. Wao ni maadui wa Mungu, wapinga Kristo. Daima wanaweka mtazamo wa uhasama kuelekea kazi mpya ya Mungu; hawana kamwe mwelekeo hata mdogo kabisa wa kutii, wala hawajawahi kutii kwa furaha au kujinyenyekeza. Mbele ya wengine, wao ndio wenye kujikweza zaidi, na hawamtii mtu yeyote kamwe. Mbele ya Mungu, wanajiona kuwa bora kabisa katika kuhubiri "mahubiri," na walio stadi kabisa katika kufanya kazi kwa wengine. Kamwe hawaachilii "hazina" walizo nazo; badala yake wanazichukulia kama urithi wa familia wa kuabudiwa na kuhubiriwa kwa wengine, na wanazitumia kuwakaripia wale wajinga wanaowaabudu. Kwa kweli kuna idadi fulani ya watu kama hawa kanisani. Inaweza kusemwa kwamba wao ni "nasaba ya mashujaa wasioshindwa," kizazi baada ya kizazi wakikaa katika nyumba ya Mungu kwa muda. Wanachukulia kuhubiri "mahubiri" (mafundisho) kuwa wajibu wao wa juu kabisa. Mwaka baada ya mwaka, kizazi baada ya kizazi, wanaendelea kutekeleza kwa ukali wajibu wao "mtakatifu na usiokaidiwa". Hakuna anayethubutu kuwagusa; hakuna hata mtu mmoja anayethubutu kuwakemea waziwazi. Wanakuwa "wafalme" katika nyumba ya Mungu, wakifanya watakavyo huku wakiwadhulumu wengine kutoka enzi hadi enzi. Kundi hili la mapepo waovu linatafuta kuungana mikono ili kubomoa kazi Yangu; Ninawezaje kuruhusu ibilisi hawa wanaoishi kuwepo mbele ya macho Yangu? Hata wale ambao ni watiifu nusu tu hawawezi kuendelea hadi mwisho, sembuse madhalimu hawa wasio na utii hata kidogo mioyoni mwao! Kazi ya Mungu haipatwi kwa urahisi na mwanadamu. Hata wakitumia nguvu zote walizo nazo, watu wanaweza tu kupata sehemu yake, hatimaye kuwaruhusu wafanywe kuwa watimilifu. Vipi, basi, kuhusu watoto wa malaika mkuu, ambao wanatafuta kuharibu kazi ya Mungu? Je, si wao wana tumaini dogo hata zaidi la kupatwa na Mungu? Kusudi Langu katika kufanya kazi ya ushindi si tu kushinda kwa ajili ya ushindi pekee, bali kushinda ili kufunua haki na ukosefu wa haki, kupata ushahidi kwa ajili ya adhabu ya mwanadamu, kuhukumu uovu, na, zaidi ya hayo, kushinda kwa ajili ya kuwafanya kuwa watimilifu wale wanaotii kwa makusudi. Mwishowe, wote wataainishwa kulingana na aina zao, na mawazo na fikira za wale watakaofanywa kuwa watimilifu zitajazwa na utii. Hii ndiyo kazi ambayo hatimaye itatimizwa. Wale waliojaa matendo ya uasi, wakati huo huo, wataadhibiwa na kutupwa katika moto unaowaka, na kuwa walengwa wa laana ya milele. Wakati huo utakapofika, ile "nasaba ya mashujaa wakuu na wasioshindwa," ambayo imekuwepo katika enzi zote, itakuwa "nasaba ya waoga dhaifu na wasio na uwezo" duni kabisa na inayotengwa zaidi. Hili pekee ndilo linaweza kufunua haki yote ya Mungu, na tabia Yake ambayo haivumilii kukosewa na mwanadamu, na hili pekee ndilo linaweza kutuliza chuki iliyo moyoni Mwangu. Je, si mnakubali kwamba hili ni jambo la busara kabisa?

Sio wale wote wanaopitia kazi ya Roho Mtakatifu, wala wale walio katika mkondo huu, wanaweza kupata uzima. Uzima si mali ya umma inayoshirikiwa na watu wote, na mabadiliko katika tabia hayafikiwi kwa urahisi na wote. Utii kwa kazi ya Mungu lazima uwe na uhalisi na uishiwe kwa kudhihirishwa. Utii wa juujuu pekee hauwezi kupata kibali cha Mungu, na kutii tu vipengele vya juujuu vya neno la Mungu, bila kufuatilia mabadiliko katika tabia ya mtu, hakulingani na nia za Mungu. Utii kwa Mungu na utii kwa kazi ya Mungu vinafanana. Wale wanaomtii Mungu tu lakini hawaitii kazi Yake hawawezi kuhesabiwa kuwa watiifu, sembuse wale ambao hawatii kweli lakini ni wenye kujipendekeza kwa nje. Wale wanaomtii Mungu kweli wote wanaweza kupata faida kutokana na kazi hiyo na kufikia ufahamu wa tabia na kazi ya Mungu. Ni watu kama hao pekee ndio wanaomtii Mungu kweli. Watu kama hao wanaweza kupata maarifa mapya, na kupitia mabadiliko mapya, kupitia kazi mpya. Ni watu hawa pekee ndio wanaokubaliwa na Mungu, watu hawa pekee ndio wanaofanywa kuwa watimilifu, na ni hawa pekee ndio wale ambao tabia zao zimebadilika. Wale wanaokubaliwa na Mungu ni wale wanaomtii Mungu, na wanaotii neno na kazi Yake kwa furaha. Ni watu kama hao pekee ndio watu wenye haki, ni watu kama hao pekee ndio wanaomtaka Mungu kwa dhati, na ndio wanaomtafuta Mungu kwa dhati. Kuhusu wale wanaozungumza tu kuhusu imani yao katika Mungu kwa vinywa vyao, lakini katika kiini wanamtupia matusi, wao ni watu wanaojificha kwa vinyago, wanaobeba sumu ya nyoka; wao ndio wadanganyifu zaidi ya wote. Ipo siku, magenge haya ya wahalifu yatavuliwa barakoa zao mbovu. Je, hii siyo kazi inayofanywa leo? Watu waovu daima watakuwa waovu, na hawatawahi kuiepuka siku ya adhabu. Watu wema daima watakuwa wema, na watafunuliwa kazi ya Mungu itakapofika mwisho. Hakuna hata mmoja wa waovu atakayehesabiwa kuwa mwenye haki, wala yeyote kati ya wenye haki atakayehesabiwa kuwa mwovu. Je, Nitamwacha mtu yeyote ashtakiwe isivyo haki?

Maisha yako yanavyoendelea, lazima daima uwe na kuingia kupya na umaizi mpya, wa juu zaidi, ambao unakua wa kina zaidi katika kila hatua. Hiki ndicho ambacho kila mtu anapaswa kuingia kwacho. Ikiwa, kupitia kufanya ushirika, kusikiliza mahubiri, kusoma neno la Mungu, au kushughulikia jambo fulani, unapata ufahamu mpya na nuru mpya, huishi kamwe ndani ya kanuni za zamani na nyakati za zamani, na daima unaishi katika nuru mpya, bila kupotoka kutoka kwa neno la Mungu, hii ndiyo maana ya kuanza kuitembea njia sahihi. Kulipa gharama tu kwa kiwango fulani cha juujuu hakutatosha; siku baada ya siku, neno la Mungu linafika viwango vya juu zaidi, na mambo mapya yanaonekana kila siku, na mwanadamu, pia, lazima aingie upya kila siku. Kama Mungu anavyonena, ndivyo Anavyofanikisha yale yote ambayo Amenena, na ikiwa huwezi kwenda sambamba, basi utabaki nyuma. Lazima uende kwa kina zaidi katika maombi yako; kula na kunywa neno la Mungu hakuwezi kufanywa katika vipindi. Fanya nuru na mwangaza unaopokea uwe wa kina zaidi, na dhana na mawazo yako yote lazima yapungue taratibu. Lazima pia uimarishe uamuzi wako, na chochote unachokumbana nacho, lazima uwe na mawazo yako mwenyewe kukihusu na uwe na mitazamo yako mwenyewe. Kwa kuelewa mambo fulani ya roho, lazima upate utambuzi katika mambo ya nje na kufahamu kiini cha masuala haya. Usipojizatiti na mambo haya, utawezaje kuliongoza kanisa? Ukizungumza tu kuhusu maneno na mafundisho bila uhalisi wowote na bila njia ya utendaji, utaweza tu kusonga mbele kwa kipindi kifupi cha muda. Inaweza kukubalika kidogo unapozungumza na waumini wapya, lakini baada ya muda, wakati waumini wapya wamepata upitiaji halisi kiasi, hutaweza tena kuwaruzuku. Basi unastahilije kutumiwa na Mungu? Bila nuru mpya, huwezi kufanya kazi. Wale wasio na nuru mpya ni wale wasiojua jinsi ya kupitia, na watu kama hao hawapati kamwe maarifa mapya au uzoefu mpya. Na, katika suala la kuruzuku uzima, hawawezi kamwe kutekeleza kazi yao, wala hawawezi kustahili kutumiwa na Mungu. Mtu wa aina hii ni nyangarika, ni mtu bure tu. Kwa kweli, watu kama hao hawana uwezo kabisa wa kutekeleza shughuli yao katika kazi, wote ni nyangarika. Sio tu kwamba wanashindwa kutekeleza shughuli yao, bali kwa kweli wanaleta shida nyingi zisizo za lazima kwa kanisa. Ninawahimiza hawa "wazee waheshimiwa" wafanye hima na waondoke kanisani, ili wengine wasilazimike tena kukutazama. Watu kama hao hawana ufahamu wa kazi mpya na wamejawa na dhana. Hawatekelezi kazi yoyote ile kanisani; badala yake, wanapanda mfarakano na kueneza matamshi hasi kila mahali, na hata kufanya matendo mabaya bila kujali na kuamsha vurugu kanisani, na hivyo kuwatupa wale wasio na utambuzi katika mkanganyiko na machafuko. Ibilisi hawa walio hai, roho hawa waovu wanapaswa kuondoka kanisani haraka iwezekanavyo, isije kanisa likapata hasara kwa sababu yako. Huenda usiogope kazi ya leo, lakini, je, huogopi adhabu ya haki ya kesho? Kuna idadi kubwa ya watu kanisani ambao ni wadoezi, na idadi kubwa ya mbwa mwitu wanaotafuta kuharibu kazi ya kawaida ya Mungu. Vitu hivi vyote ni pepo waliotumwa na pepo mkuu, mbwa mwitu wakatili wanaotafuta kuwameza wanakondoo wajinga. Watu hawa waliotajwa wasipotimuliwa, watakuwa vimelea kanisani, nondo wanaoteketeza matoleo. Ipo siku inakuja ambapo funza hawa wa kudharauliwa, wajinga, waovu, na wa hali ya chini wataadhibiwa!


Enzi ya Ufalme Ni Enzi ya Neno

Katika Enzi ya Ufalme, Mungu anatumia maneno kuileta enzi mpya, kubadilisha namna ambazo kwazo Anafanya kazi, na kufanya kazi ya enzi nzima. Hii ndiyo kanuni ambayo kwayo Mungu anafanya kazi katika Enzi ya Neno. Yeye alipata mwili na ananena kutoka katika mitazamo tofauti, akimwezesha mwanadamu amwone Mungu kweli, ambaye ndiye Neno linaoonekana katika mwili, na kuiona hekima Yake na kustaajabisha Kwake. Mungu anafanya kazi kwa namna hii ili kufikia vyema zaidi malengo ya kuwashinda watu, kuwafanya watu kuwa watimilifu, na kuwaondosha watu. Hii ndiyo maana halisi ya matumizi ya maneno kufanya kazi katika Enzi ya Neno. Kwa njia ya maneno, watu wanapata kuijua kazi ya Mungu, tabia ya Mungu, kiini cha mwanadamu, na kile ambacho mwanadamu anapaswa kukiingia. Kwa njia ya maneno, kazi yote ambayo Mungu anataka kufanya katika Enzi ya Neno inatimizwa. Kwa njia ya maneno, watu wanafunuliwa na wanaondoshwa, na wanajaribiwa. Watu wameyaona maneno haya, wameyasikia maneno haya, na wametambua uwepo wa maneno haya. Matokeo yake, wamekuja kuamini katika uwepo wa Mungu, uweza na hekima ya Mungu, na moyo wa Mungu wa kumpenda na kumwokoa mwanadamu. Neno “maneno” linaweza kuwa la kawaida na rahisi, lakini maneno yanayonenwa kutoka kinywani mwa Mungu mwenye mwili yanautikisa ulimwengu; yanaibadilisha mioyo ya watu, yanazibadilisha fikira zao na tabia za zamani, na yanabadilisha jinsi dunia nzima ilivyokuwa ikionekana. Katika enzi zote, ni Mungu wa leo pekee anayefanya kazi kwa namna hii, na ni Yeye pekee anayezungumza namna hii na anayemwokoa mwanadamu namna hii. Kuanzia wakati huu kuendelea, mwanadamu anaishi chini ya mwongozo wa maneno ya Mungu, katikati ya uchungaji na ruzuku ya maneno Yake; watu wote wanaishi katika ulimwengu wa maneno ya Mungu, katikati ya laana na baraka za maneno ya Mungu, na idadi kubwa ya watu wanaishi chini ya hukumu na kuadibu kwa maneno Yake. Maneno haya na kazi hii vyote ni kwa ajili ya wokovu wa mwanadamu, kwa ajili ya kutimiza mapenzi ya Mungu, na kwa ajili ya kubadilisha mwonekano wa asili wa dunia ya uumbaji wa zamani. Mungu aliiumba dunia kutumia maneno, Anawaongoza watu wote ulimwenguni kutumia maneno, Anawashinda na kuwaokoa kutumia maneno, na hatimaye Atatumia maneno kuhitimisha dunia ya zamani nzima, na hivyo kukamilisha mpango Wake mzima wa usimamizi. Katika Enzi nzima ya Ufalme, Mungu anatumia maneno kufanya kazi Yake, na kufanikisha matokeo ya kazi Yake. Hafanyi maajabu au kutenda miujiza, bali anafanya tu kazi Yake kupitia maneno. Kwa sababu ya maneno haya, watu wote wanalishwa na wanaruzukiwa, na wanapata maarifa na uzoefu wa kweli. Katika Enzi ya Neno, mwanadamu amebarikiwa kwa namna ya kipekee. Hateseki kwa maumivu ya mwili na anafurahia tu ruzuku tele ya maneno ya Mungu; bila kuhitaji kwenda kutafuta kwa upofu au kukimbia huku na kule, kutoka katikati ya utulivu wake, anaona kuonekana kwa Mungu, anamsikia Akizungumza kwa kinywa Chake mwenyewe, anapokea kile Anachoruzuku, na anamwona Yeye binafsi akifanya kazi Yake. Haya ni mambo ambayo watu wa enzi zilizopita hawakuweza kufurahia, na ni baraka ambazo hawangeweza kamwe kupokea.

Mungu ameazimia kumfanya mwanadamu kuwa kamili, na bila kujali Anazungumza kutoka katika mtazamo upi, yote ni kwa ajili ya kuwakamilisha watu. Maneno yanayozungumzwa kutoka katika mtazamo wa Roho ni magumu kwa watu kuelewa; hawana namna ya kupata njia ya utendaji, kwa kuwa uwezo wao wa kufahamu una mipaka. Kazi ya Mungu hutimiza matokeo tofauti, na katika kuchukua kila hatua ya kazi Yeye ana kusudi Lake. Zaidi ya hayo, ni lazima Azungumze kutoka katika mitazamo tofauti, kwa kuwa ni kwa kufanya hivyo tu ndiyo Anaweza kumkamilisha mwanadamu. Kama Angenena tu kutoka katika mtazamo wa Roho, hakungekuwa na njia ya kukamilisha hatua hii ya kazi ya Mungu. Kutokana na namna ya tabia ya sauti ambayo kwayo Anazungumza, unaweza kuona kwamba Ameazimia kulifanya kundi hili la watu kuwa kamili. Basi, hatua ya kwanza inapaswa kuwa ipi kwa kila mmoja wa wale wanaotaka kufanywa wakamilifu? Zaidi ya yote, ni lazima uijue kazi ya Mungu. Leo, mbinu mpya imeanza katika kazi ya Mungu; enzi imebadilika, namna ambavyo Mungu anafanya kazi pia imebadilika, na njia ambayo kwayo Mungu anazungumza ni tofauti. Leo, si tu kwamba mbinu ya kazi Yake imebadilika, bali pia enzi imebadilika. Sasa ni Enzi ya Ufalme. Pia ni enzi ya kumpenda Mungu. Ni limbuko la Enzi ya Ufalme wa Milenia; Enzi ya Ufalme wa Milenia pia ndiyo Enzi ya Neno, ambayo ndani yake Mungu anatumia namna nyingi za kunena ili kumfanya mwanadamu kuwa mtimilifu, na Anazungumza kutoka katika mitazamo tofauti ili kumruzuku mwanadamu. Baada ya kuingia katika Enzi ya Ufalme wa Milenia, Mungu anaanza kutumia maneno kumfanya mwanadamu kuwa mtimilifu, akimruhusu mwanadamu aingie katika uhalisi wa maisha na kumwongoza kwenye njia sahihi. Akiwa amepitia hatua nyingi sana za kazi ya Mungu, mwanadamu ameona kwamba kazi ya Mungu haibaki bila kubadilika, bali inabadilika na kuzidi kuwa ya kina bila kukoma. Watu wameipitia kwa muda mrefu sana, wakati ambao kazi hiyo imebadilika tena na tena, imesonga tena na tena. Hata ibadilike kiasi gani, haikengeuki kamwe kutoka kwa kusudi la Mungu la kuwaletea wanadamu wokovu. Hata kupitia mabadiliko elfu kumi, kamwe haiendi kando na kusudi lake la asili. Bila kujali jinsi mbinu ya kazi ya Mungu inavyoweza kubadilika, kazi hii haiondoki kamwe kutoka kwa ukweli au na uzima. Mabadiliko katika mbinu ambayo kwayo kazi inafanywa yanahusisha tu mabadiliko katika muundo wa kazi, na mtazamo ambao Mungu anazungumza kutoka; hakuna mabadiliko katika lengo kuu la kazi ya Mungu. Mabadiliko katika namna ya tabia ya sauti ya Mungu na mbinu ya kazi Yake yanafanywa ili kufikia matokeo. Mabadiliko katika namna ya tabia ya sauti hayamaanishi mabadiliko katika kusudi au kanuni ya kazi hiyo. Kumwamini Mungu kwa kiasi kikukubwa kunamaanisha kufuatilia uzima; ikiwa unamwamini Mungu lakini hufuatilii uzima, ukweli, au maarifa ya Mungu, basi hii si imani katika Mungu! Na, je, ni jambo halisi bado kufuatilia kuingia katika ufalme ili kuwa mfalme? Kufikia upendo wa kweli kwa Mungu kupitia kufuatilia uzima—huu pekee ndio uhalisi; ufuatiliaji na utendaji wa ukweli—yote haya ni uhalisi. Kwa kusoma maneno ya Mungu, na wakati huo huo kupitia maneno haya, utakuja kushika maarifa ya Mungu katikati ya upitiaji halisi, na huu ni ufuatiliaji wa kweli.

Sasa ni Enzi ya Ufalme. Kuingia katika enzi hii mpya kunategemea iwapo umeingia katika uhalisi wa maneno ya Mungu, na iwapo maneno Yake yamekuwa uhalisi wa maisha yako. Maneno ya Mungu yanamwonekania kila mtu ili kwamba, mwishowe, watu wote wataishi katika ulimwengu wa maneno ya Mungu, na maneno Yake yamtie nuru na kumwangaza kila mtu kutoka ndani. Ikiwa, katika wakati huu, unakuwa asiye mwangalifu katika kusoma maneno ya Mungu, na huna hamu na maneno Yake, basi hili linaonyesha kwamba hali yako si sahihi. Ikiwa huwezi kuingia katika Enzi ya Neno, basi Roho Mtakatifu hatafanya kazi ndani yako; ikiwa umeingia katika enzi hii, Atafanya kazi Yake. Unaweza kufanya nini mwanzoni mwa Enzi ya Neno ili upate kazi ya Roho Mtakatifu? Katika enzi hii, na kati yenu, Mungu atatimiza ukweli ufuatao: kwamba kila mtu ataishi kwa kudhihirisha maneno ya Mungu, ataweza kuutia ukweli katika vitendo, na atampenda Mungu kwa moyo wake; kwamba watu wote watayatumia maneno ya Mungu kama msingi wao na kama uhalisi wao, na watakuwa na mioyo inayomcha Mungu; na kwamba, kupitia kutenda maneno ya Mungu, mwanadamu atatawala pamoja na Mungu. Hii ndiyo kazi itakayotimizwa na Mungu. Je, unaweza kushinda bila kusoma maneno ya Mungu? Leo, kuna wengi wanaohisi kwamba hawawezi kushinda hata siku moja au mbili bila kusoma maneno Yake. Lazima wasome maneno Yake kila siku, na ikiwa muda hauruhusu, kuyasikiliza kunatosha. Hii ndiyo hisia ambayo Roho Mtakatifu huwapa watu, na ndivyo Anavyoanza kuwagusa. Yaani, Anawadhibiti watu kupitia maneno, ili waweze kuingia katika uhalisi wa maneno ya Mungu. Ikiwa, baada ya siku moja tu bila kula na kunywa maneno ya Mungu, unahisi giza na kiu, na unashindwa kuvumilia, hili linaonyesha kwamba umeguswa na Roho Mtakatifu, na kwamba Yeye hajakuacha. Basi, wewe ni mtu aliye katika mkondo huu. Hata hivyo, ikiwa baada ya siku moja au mbili bila kula na kunywa maneno ya Mungu, wewe huhisi chochote, ikiwa huna kiu, na huguswi hata kidogo, hili linaonyesha kwamba Roho Mtakatifu amekupa kisogo. Hili linamaanisha, basi, kwamba kuna kitu kisicho sahihi na hali iliyo ndani yako; hujaingia katika Enzi ya Neno, na wewe ni mmoja wa wale waliobaki nyuma. Mungu hutumia maneno kuwadhibiti watu; unahisi vizuri ikiwa unakula na kunywa maneno ya Mungu, na ikiwa hufanyi hivyo, huna njia ya kufuata. Maneno ya Mungu yanakuwa chakula cha watu, na nguvu inayowasukuma. Biblia inasema kwamba “Mwanadamu hataishi kwa mkate pekee, lakini kwa kila neno linalotoka kinywani mwa Mungu” (Mathayo 4:4). Leo, Mungu ataikamilisha kazi hii, na Atatimiza ukweli huu ndani yenu. Inakuwaje kwamba zamani, watu waliweza kushinda siku nyingi bila kusoma maneno ya Mungu na bado waliweza kula na kufanya kazi kama kawaida, lakini hivyo sivyo ilivyo leo? Katika enzi hii, Mungu hasa hutumia maneno kudhibiti vyote. Mwanadamu anahukumiwa na kukamilishwa kupitia katika maneno ya Mungu, na kisha hatimaye kupelekwa katika ufalme kwa maneno haya. Maneno ya Mungu tu ndiyo yanayoweza kuukimu uzima wa mwanadamu, na ni maneno ya Mungu tu yanayoweza kumpa mwanadamu mwangaza na njia ya kutenda, hasa katika Enzi ya Ufalme. Alimradi hupotoki kutoka katika uhalisi wa maneno ya Mungu, ukila na kunywa maneno Yake kila siku, Mungu atakukamilisha.

Kufuatilia uzima si jambo linaloweza kuharakishwa; ukuaji wa uzima haufanyiki kwa siku moja au mbili tu. Kazi ya Mungu ni ya kawaida na ya vitendo, na kuna mchakato ambao lazima ipitie. Ilimchukua Yesu mwenye mwili miaka thelathini na tatu na nusu kukamilisha kazi Yake ya kusulubiwa—basi vipi kuhusu kumtakasa mwanadamu na kubadilisha maisha yake, kazi iliyo ngumu kabisa? Si kazi rahisi kumfanya mtu wa kawaida anayemdhihirisha Mungu. Hili ni kweli hasa kwa watu waliozaliwa katika nchi ya joka kuu jekundu, ambao wana ubora duni wa tabia na wanahitaji kipindi kirefu cha maneno na kazi ya Mungu. Kwa hivyo usiwe na haraka ya kuona matokeo. Ni lazima uchukue hatua katika kula na kunywa maneno ya Mungu, na utie bidii zaidi katika maneno ya Mungu. Unapomaliza kusoma maneno Yake, lazima uweze kuyatia katika vitendo halisi, ukue katika maarifa, umaizi, utambuzi, na hekima katika maneno ya Mungu. Kupitia hili, utabadilika bila kutambua. Ikiwa unaweza kufanya kula na kunywa maneno ya Mungu, kuyasoma, kuyajua, kuyapitia, na kuyatenda kuwa kanuni yako, utafikia ukomavu bila kutambua. Kuna wale wanaosema kwamba hawawezi kutia maneno ya Mungu katika vitendo hata baada ya kuyasoma. Haraka yako ni ya nini? Unapofikia kimo fulani, utaweza kutia maneno Yake katika vitendo. Je, mtoto wa miaka minne au mitano anaweza kusema kwamba hawezi kuwategemeza au kuwaheshimu wazazi wake? Unapaswa kujua kimo chako cha sasa ni kikubwa kiasi gani. Tia katika vitendo kile unachoweza kutia katika vitendo, na uepuke kuwa mtu anayevuruga usimamizi wa Mungu. Kula na kunywa tu maneno ya Mungu, na ufanye hilo kuwa kanuni yako kuanzia sasa. Usiwe na wasiwasi, kwa wakati huu, kuhusu iwapo Mungu anaweza kukufanya uwe kamili. Usichunguze hilo kwa kina bado. Chukua tu maneno ya Mungu na uyale na uyanywe, na hakika Mungu atakufanya uwe kamili. Hata hivyo, kuna kanuni ambayo kwayo lazima ule na unywe maneno Yake. Usifanye hivyo kwa upofu. Katika kula na kunywa maneno ya Mungu, kwa upande mmoja, tafuta maneno unayopaswa kuyajua—yale yanayohusiana na maono—na kwa upande mwingine, tafuta kile unachopaswa kutia katika vitendo halisi—kile unachopaswa kukiingia. Kipengele kimoja kinahusiana na maarifa, na kingine na kuingia. Punde tu unapovielewa vyote viwili—unapoelewa kile unachopaswa kujua na kile unachopaswa kutenda—utajua jinsi ya kula na kunywa maneno ya Mungu.

Kuanzia sasa, kuzungumzia maneno ya Mungu kunapaswa kuwa kanuni ambayo kwayo unazungumza. Kwa kawaida, mnapokutana pamoja, mnapaswa kuingia katika ushirika kuhusu maneno ya Mungu, mkiyafanya maneno ya Mungu kuwa maudhui ya ushirika wenu, mkizungumzia kile mnachojua kuhusu maneno haya, jinsi mnavyoyaweka katika vitendo, na jinsi Roho Mtakatifu anavyofanya kazi. Mradi tu unafanya ushirika kuhusu maneno ya Mungu, Roho Mtakatifu atakuangaza. Kufikia ulimwengu wa maneno ya Mungu kunahitaji ushirikiano wa mwanadamu. Usipoingia katika hili, Mungu hatakuwa na njia ya kufanya kazi; ukifunga mdomo wako na usizungumzie maneno Yake, Yeye hatakuwa na njia ya kukuangaza. Wakati wowote ambapo huna shughuli nyingine, zungumzia maneno ya Mungu, na usijihusishe katika kupiga porojo! Acha maisha yako yajazwe na maneno ya Mungu—hapo tu ndipo utakuwa muumini mwenye kumcha Mungu. Haijalishi ikiwa ushirika wako ni wa juu juu. Bila ujuujuu hakuwezi kuwa na kina. Lazima kuwe na mchakato. Kupitia mafunzo yako, utaelewa mwangaza wa Roho Mtakatifu juu yako, na jinsi ya kula na kunywa maneno ya Mungu kwa ufanisi. Baada ya muda wa kuchunguza, utaingia katika uhalisi wa maneno ya Mungu. Ni pindi tu ukiwa na dhamira ya kushirikiana ndipo utaweza kupokea kazi ya Roho Mtakatifu.

Kanuni ya kula na kunywa maneno ya Mungu ina vipengele viwili: kimoja kinahusiana na maarifa, na kingine kinahusiana na kuingia. Ni maneno yapi unayopaswa kuja kuyajua? Unapaswa kuja kuyajua maneno yanayohusiana na maono (kama vile, yale yanayohusiana na ni enzi ipi ambayo kazi ya Mungu imeingia katika sasa, kile ambacho Mungu anataka kutimiza sasa, kupata mwili ni nini, na kadhalika; haya yote yanahusiana na maono). Maana ya njia ambayo mwanadamu anapaswa kuingia katika ni ipi? Hili linarejelea maneno ya Mungu ambayo mwanadamu anapaswa kuyatenda na kuingia ndani. Yaliyo hapo juu ni vipengele viwili vya kula na kunywa maneno ya Mungu. Kuanzia sasa, ule na unywe maneno ya Mungu kwa namna hii. Ikiwa una ufahamu wazi wa maneno Yake kuhusu maono, basi hakuna haja ya kuendelea kusoma wakati wote. Jambo lenye umuhimu wa msingi ni kula na kunywa maneno zaidi yanayohusu kuingia, kama vile jinsi ya kuugeuza moyo wako kumwelekea Mungu, jinsi ya kutuliza moyo wako mbele za Mungu, na jinsi ya kuasi dhidi ya mwili. Haya ndiyo mambo unayopaswa kutia katika vitendo. Bila kujua jinsi ya kula na kunywa maneno ya Mungu, ushirika wa kweli hauwezekani. Punde tu unapojua jinsi ya kula na kunywa maneno Yake, wakati ambapo umefahamu kile ambacho ni muhimu, ushirika utakuwa huru, na haijalishi suala linaloibuliwa, utaweza kushiriki na kufahamu uhalisi. Ikiwa, unapokuwa unashiriki kuhusu maneno ya Mungu, huna uhalisi, basi hujafahamu kile ambacho ni muhimu, jambo ambalo linaonyesha kwamba hujui jinsi ya kula na kunywa maneno ya Mungu. Watu wengine wanaweza kuona kusoma maneno ya Mungu kuwa jambo la kuchosha, jambo ambalo si hali ya kawaida. Kilicho cha kawaida ni kutochoka kamwe kusoma maneno ya Mungu, kuwa na kiu nayo daima, na kuona maneno ya Mungu kuwa mazuri daima. Hivi ndivyo mtu aliye na kuingia halisi anavyokula na kunywa maneno ya Mungu. Unapohisi kwamba maneno ya Mungu ni ya vitendo mno na ndiyo hasa ambayo mwanadamu anapaswa kuyaingia; unapohisi kwamba maneno Yake ni ya msaada na ya manufaa makubwa kwa mwanadamu, na kwamba ni ruzuku ya uzima wa mwanadamu—ni Roho Mtakatifu anayekupa hisia hii, na ni Roho Mtakatifu anayekugusa. Hili linathibitisha kwamba Roho Mtakatifu anafanya kazi ndani yako na kwamba Mungu hajakupa kisogo. Watu wengine, wanapoona kwamba Mungu ananena daima, wanachoshwa na maneno Yake, na kufikiri si muhimu iwapo wanayasoma au la—jambo ambalo si hali ya kawaida. Wanakosa moyo ulio na kiu ya kuingia katika uhalisi, na watu kama hao hawana shauku wala hawatilii maanani kufanywa kuwa watimilifu. Wakati wowote unapogundua kwamba huna kiu ya maneno ya Mungu, hili linaonyesha kwamba hauko katika hali ya kawaida. Zamani, iwapo Mungu alikuwa amekupa kisogo kungeweza kupimwa na iwapo ulikuwa na amani ndani yako, na iwapo ulipata furaha. Sasa jambo muhimu ni iwapo una kiu ya maneno ya Mungu, iwapo maneno Yake ni uhalisi wako, iwapo wewe ni mwaminifu, na iwapo unaweza kufanya yote uwezayo kwa ajili ya Mungu. Yaani, mwanadamu hupimwa kulingana na uhalisi wa maneno ya Mungu. Mungu anayaelekeza maneno Yake kwa binadamu wote. Ikiwa uko tayari kuyasoma, Yeye atakutia nuru, lakini ikiwa hauko tayari, Hatakutia nuru. Mungu huwatia nuru wale wenye njaa na kiu ya haki, na Yeye huwatia nuru wale wanaomtafuta. Wengine wanasema kwamba Mungu hakuwatia nuru hata baada ya wao kusoma maneno Yake. Lakini uliyasoma maneno haya kwa namna gani? Ikiwa ulisoma maneno Yake kwa namna ja kiijuujuu tu, na hukutilia maanani uhalisi, Mungu angewezaje kukutia nuru? Mtu asiyethamini maneno ya Mungu anawezaje kufanywa kuwa mtimilifu na Yeye? Ikiwa huthamini maneno ya Mungu, basi hutakuwa na ukweli wala uhalisi. Ikiwa unathamini maneno Yake, basi utaweza kutia ukweli katika vitendo, na hapo tu ndipo utakuwa na uhalisi. Hii ndiyo sababu lazima ule na unywe maneno ya Mungu nyakati zote, uwe una shughuli nyingi au la, mazingira yawe mabaya au la, na uwe unajaribiwa au la. Kwa ujumla, maneno ya Mungu ni msingi wa uwepo wa mwanadamu. Hakuna mtu anayepaswa kuyaacha maneno Yake, bali lazima ale maneno Yake kama anavyokula milo mitatu kwa siku. Je, kufanywa kuwa mtimilifu na kupatwa na Mungu kunaweza kuwa rahisi hivyo? Uwe unaelewa kwa sasa au la, na uwe una umaizi katika kazi ya Mungu au la, lazima ule na unywe zaidi maneno ya Mungu. Huku ni kuingia kwa namna ya kuchukua hatua. Baada ya kusoma maneno ya Mungu, ufanye haraka kutia katika vitendo kile unachoweza kukiingia, na uweke kando kwa sasa kile usichoweza. Kunaweza kuwa na maneno mengi ya Mungu ambayo huwezi kuyaelewa mwanzoni, lakini baada ya miezi miwili au mitatu, pengine hata mwaka mmoja, utayaelewa. Hili linawezekanaje? Ni kwa sababu Mungu hawezi kuwafanya watu kuwa watimilifu kwa siku moja au mbili. Wakati mwingi, unaposoma maneno Yake, hutaelewa mara moja. Wakati huo, haijalishi unayasoma namna gani, yataonekana kama maandishi matupu tu; lazima uyapitie kwa muda kabla ya kuweza kuyaelewa. Kwa kuwa Mungu amenena mengi sana, unapaswa kufanya kila uwezalo kula na kunywa maneno Yake, na kisha, bila wewe kutambua, utakuja kuelewa, na bila wewe kutambua, Roho Mtakatifu atakutia nuru. Roho Mtakatifu anapomtia nuru mwanadamu, mara nyingi ni bila mwanadamu kutambua. Yeye hukutia nuru na kukuongoza unapokuwa na kiu na kutafuta. Kanuni ya kazi ya Roho Mtakatifu ni kwamba ina kitovu katika maneno ya Mungu unayokula na kunywa. Wale wote wasiotilia maanani maneno ya Mungu na daima wana mtazamo tofauti kuelekea maneno Yake—wakiamini, katika fikira zao zilizovurugika, kwamba si muhimu iwapo wanayasoma maneno Yake au la—ni wale ambao hawana uhalisi. Kazi ya Roho Mtakatifu wala nuru Yake haiwezi kuonekana ndani ya mtu kama huyo. Watu kama hawa ni wadoezi, na ni watu wanaojifanya wasio na sifa za kweli, kama Bwana Nanguo wa mfano ule.

Bila maneno ya Mungu kama uhalisi wako, huna kimo halisi. Wakati wa kujaribiwa utakapofika, hakika utaanguka, na kisha kimo chako cha kweli kitafunuliwa. Lakini wale ambao hutafuta mara kwa mara kuingia katika uhalisi, wanapokabiliwa na majaribu, wanakuja kuelewa kusudi la kazi ya Mungu, na kwamba mtu yeyote aliye na dhamiri na aliye na kiu ya Mungu anapaswa kuchukua hatua ya vitendo kumlipa Mungu kwa upendo Wake. Wale ambao hawana uhalisi hawawezi kusimama imara hata wanapokabiliwa na mambo madogo. Hiyo ndiyo tofauti kati ya wale walio na kimo halisi na wale wasio nacho. Kwa nini inakuwa kwamba, ingawa wote wanakula na kunywa maneno ya Mungu, wengine wanaweza kusimama imara katikati ya majaribu, huku wengine wakikimbia? Tofauti dhahiri ni kwamba wengine wanakosa kimo halisi; hawana maneno ya Mungu ya kutumika kama uhalisi wao, na maneno Yake hayajakita mizizi ndani yao. Punde tu wanapojaribiwa, wanakosa njia. Basi, kwa nini wengine wanaweza kusimama imara katikati ya majaribu? Ni kwa sababu wanaelewa ukweli na wana maono, na wanaelewa nia za Mungu na matakwa Yake, na hivyo wanaweza kusimama imara katika majaribu. Hiki ni kimo halisi, na huu, pia, ni uzima. Wengine wanaweza pia kusoma maneno ya Mungu, lakini hawayatii katika vitendo, hawayachukulii kwa uzito; wale ambao hawayachukulii kwa uzito hawatilii maanani utendaji. Wale ambao hawana maneno ya Mungu ya kutumika kama uhalisi wao hawana kimo halisi, na watu kama hao hawawezi kusimama imara katika majaribu.

Maneno ya Mungu yanaponenwa, unapaswa kuyapokea mara moja, na kuyala na kuyanywa. Haijalishi unaelewa kiasi gani, mtazamo mmoja ambao lazima ushikilie sana ni kula na kunywa, kuyajua, na kuyatenda maneno Yake. Hili ni jambo ambalo unapaswa kuweza kufanya. Usijali kamwe kuhusu jinsi kimo chako kinaweza kuwa kikubwa; zingatia tu kula na kunywa maneno Yake. Hili ndilo jambo ambalo mwanadamu anapaswa kuwa na ushirikiano kulihusu. Katika maisha yako ya kiroho, unapaswa hasa kujaribu kuingia katika uhalisi wa kula na kunywa maneno ya Mungu na kuyatia katika vitendo. Si kazi yako kuzingatia kitu kingine chochote. Wale wanaoongoza kanisa wanapaswa kuweza kuwaongoza akina ndugu wao wote ili wajue jinsi ya kula na kunywa maneno ya Mungu. Hili ni jukumu la kila mtu anayeongoza kanisa. Wawe vijana au wazee, wote wanapaswa kuchukulia kula na kunywa maneno ya Mungu kuwa jambo lenye umuhimu mkubwa na wanapaswa kuwa na maneno Yake mioyoni mwao. Kuingia katika uhalisi huu kunamaanisha kuingia katika Enzi ya Ufalme. Leo, watu wengi wanahisi kwamba hawawezi kuishi bila kula na kunywa maneno ya Mungu, na wanahisi kwamba maneno Yake ni mapya bila kujali wakati. Hili linamaanisha kwamba wanaanza kuitembea njia sahihi. Mungu hutumia maneno kufanya kazi Yake na kumruzuku mwanadamu. Kila mtu anapoyatamani na kuwa na kiu ya maneno ya Mungu, watu wataingia katika dunia wa maneno Yake.

Mungu amenena maneno mengi sana. Umekuja kujua kiasi gani? Umeingia kiasi gani? Ikiwa wale wanaoongoza kanisa hawajawaongoza akina ndugu wao katika uhalisi wa maneno ya Mungu, basi watakuwa wamezembea katika jukumu lao, na watakuwa wameshindwa kutimiza majukumu yao! Iwe ufahamu wako ni wa kina au wa kijuujuu, bila kujali kiwango cha ufahamu wako, lazima ujue jinsi ya kula na kunywa maneno Yake, lazima utilie maanani sana maneno Yake, na uelewe umuhimu na lazima ya kuyala na kuyanywa. Kwa kuwa Mungu amenena mengi sana, ikiwa huli wala hunywi maneno Yake, au kuyafuatilia, au kuyatia katika vitendo, huku hakuwezi kuitwa kumwamini Mungu. Kwa kuwa unamwamini Mungu, basi lazima ule na unywe maneno Yake, upitie maneno Yake, na uishi kwa kudhihirisha maneno Yake. Huku pekee ndiko kunaweza kuitwa imani katika Mungu! Ukisema unamwamini Mungu kwa kinywa chako na bado huwezi kutia neno Lake lolote katika vitendo au kuleta uhalisi wowote, huku hakuitwi kumwamini Mungu. Badala yake, ni "kutafuta kula mikate mpaka ushibe." Kuzungumza tu kuhusu shuhuda ndogondogo, mambo yasiyo na maana, na mambo ya kijuujuu, bila kuwa na hata chembe ndogo ya uhalisi: haya hayahesabiwi kama imani katika Mungu, na hujafahamu kabisa njia sahihi ya kumwamini Mungu. Kwa nini lazima ule na unywe maneno ya Mungu zaidi? Ikiwa huli wala hunywi maneno Yake bali unatafuta tu kwenda mbinguni, je, huko ni kumwamini Mungu? Hatua ya kwanza ambayo mtu anayemwamini Mungu anapaswa kuchukua ni ipi? Ni kwa njia ipi ndiyo Mungu humfanya mwanadamu kuwa mtimilifu? Je, unaweza kufanywa kuwa mtimilifu bila kula na kunywa maneno ya Mungu? Je, unaweza kuchukuliwa kuwa mtu wa ufalme bila maneno ya Mungu kutumika kama uhalisi wako? Je, imani katika Mungu inahusu nini hasa? Waumini katika Mungu wanapaswa, angalau, kuwa na tabia nzuri kwa nje; jambo la muhimu kabisa zaidi ya yote ni kuwa na maneno ya Mungu. Haijalishi chochote, huwezi kamwe kuyaacha maneno Yake. Kumjua Mungu na kuridhisha nia Zake yote yanafanikishwa kupitia maneno Yake. Katika siku za usoni, kila taifa, dhehebu, dini, na sekta itashindwa kupitia maneno ya Mungu. Mungu atanena moja kwa moja, na watu wote watashika maneno ya Mungu mikononi mwao, na kwa njia hii watafanywa kuwa watimilifu. Ndani na nje, maneno ya Mungu yanaenea kote: Kila mtu atazungumza maneno ya Mungu kwa kinywa chake, atatenda kulingana na maneno ya Mungu, na ataweka maneno ya Mungu ndani yake, akibaki ameingia katika maneno ya Mungu ndani na nje. Kwa njia hii, watafanywa kuwa watimilifu. Wale wanaoridhisha nia za Mungu na kuweza kuwa na ushahidi Kwake ndio wale walio na maneno ya Mungu kama uhalisi wao.

Kuingia katika Enzi ya Neno—Enzi ya Ufalme wa Milenia—ndiyo kazi inayotimizwa leo. Kuanzia sasa, jizoeze kufanya ushirika kuhusu maneno ya Mungu. Ni kwa njia ya kula na kunywa pamoja na kupitia maneno ya Mungu pekee ndiyo utaweza kuishi kwa kudhihirisha maneno ya Mungu. Lazima uonyeshe uzoefu fulani wa vitendo ili kuwasadikisha wengine. Ikiwa huwezi kuishi kwa kudhihirisha uhalisi wa maneno ya Mungu, hakuna mtu atakayeshawishika! Wale wote wanaotumiwa na Mungu wanaweza kuishi kwa kudhihirisha uhalisi wa maneno ya Mungu. Ikiwa huwezi kuleta uhalisi huu ili kuwa na ushuhuda kwa Mungu, hili linaonyesha kwamba Roho Mtakatifu hajafanya kazi ndani yako, na kwamba hujafanywa kuwa mtimilifu. Huu ndio umuhimu wa maneno ya Mungu. Je, una moyo ulio na kiu ya maneno ya Mungu? Wale walio na kiu ya maneno ya Mungu wana kiu ya ukweli, na ni watu kama hawa pekee ndio wanaobarikiwa na Mungu. Katika siku za usoni, Mungu atanena maneno zaidi kwa dini zote na madhehebu yote. Yeye kwanza ananena na kutamka sauti Yake miongoni mwenu ili kuwafanya ninyi kuwa kamili kabla ya kuendelea kunena na kutamka sauti Yake miongoni mwa watu wa mataifa ili kuwashinda. Kupitia maneno Yake, wote watasadikishwa kwa dhati na kikamilifu. Kupitia maneno ya Mungu na ufichuzi Wake, tabia potovu ya mwanadamu inapungua, anapata mfano wa binadamu, na tabia yake ya uasi inapungua. Maneno yanafanya kazi juu ya mwanadamu kwa mamlaka na yanamshinda mwanadamu ndani ya nuru ya Mungu. Kazi anayofanya Mungu katika enzi ya wakati wa sasa, na vilevile mabadiliko muhimu ya kazi Yake, yote yanaweza kupatikana ndani ya maneno Yake. Usipoyasoma maneno Yake, hutaelewa chochote. Kupitia kula na kunywa kwako mwenyewe maneno Yake, na kupitia kushiriki na akina ndugu wako na upitiaji wako halisi, utapata maarifa kamili ya maneno ya Mungu. Ni hapo tu ndipo utaweza kuishi kwa kudhihirisha uhalisi wake kwa kweli.


Yote Yanakamilishwa kwa Neno la Mungu

Mungu hunena maneno Yake na kufanya kazi Yake kulingana na enzi tofauti, na katika enzi tofauti, Yeye hunena maneno tofauti. Mungu hafuati taratibu, wala harudii kazi ileile, wala hashikilii mambo ya zamani; Yeye ni Mungu ambaye daima ni mpya na si wa zamani kamwe, na Yeye hunena maneno mapya kila siku. Unapaswa kuyafuata yale yanayopaswa kufuatwa katika wakati wa sasa; hili ni jukumu na wajibu wa mwanadamu. Ni muhimu kwamba utendaji ujikite katika nuru na maneno ya Mungu katika wakati wa sasa. Mungu hafuati taratibu, na anaweza kunena kutoka katika mitazamo mingi tofauti ili kufichua hekima na uweza Wake. Haijalishi kama Ananena kutoka katika mtazamo wa Roho, au wa mwanadamu, au wa mtu mwingine—Mungu daima ndiye Mungu, na huwezi kusema kwamba Yeye si Mungu kwa sababu Ananena kutoka katika mtazamo wa mwanadamu. Watu wengine wamepata dhana kutokana na mitazamo tofauti ambayo Mungu hunena kutoka kwayo. Watu kama hao hawana maarifa ya Mungu, na hawana maarifa ya kazi Yake. Ikiwa Mungu daima angenena kutoka katika mtazamo mmoja, je, mwanadamu hangemwekea Mungu mipaka? Je, Mungu angeruhusu mwanadamu kutenda kwa namna hiyo? Bila kujali Mungu ananena kutoka katika mtazamo upi, Yeye ana makusudi ya kufanya hivyo. Ikiwa Mungu daima angenena kutoka katika mtazamo wa Roho, je, ungeweza kuwasiliana na Yeye? Hivyo, wakati mwingine Yeye hunena kutoka katika mtazamo wa mtu mwingine ili kukukimu na kukuongoza kuingia katika uhalisi. Kila jambo analofanya Mungu linafaa. Kwa ufupi, yote yanafanywa na Mungu, na hupaswi kutilia shaka jambo hili. Yeye ndiye Mungu, na hivyo haijalishi Ananena kutoka katika mtazamo upi, Yeye daima atakuwa Mungu. Huu ni ukweli usiobadilika kamwe. Vyovyote Anavyofanya kazi, Yeye bado ndiye Mungu, na kiini Chake hakitabadilika! Petro alimpenda Mungu sana na alikuwa mtu aliyekuwa akipatana na nia za Mungu, lakini Mungu hakumshuhudia kama Bwana wala Kristo, kwa maana kiini cha kiumbe ni jinsi kilivyo, na hakiwezi kubadilika kamwe. Katika kazi Yake, Mungu hafuati taratibu, bali anatumia mbinu tofauti ili kuifanya kazi Yake iwe yenye ufanisi na kumfanya mwanadamu kumjua Yeye kwa kina. Kusudi la kila mbinu Yake ya kufanya kazi ni kumsaidia mwanadamu kumjua Yeye na ni kumfanya mwanadamu kuwa mtimilifu. Haijalishi ni mbinu ipi ya kufanya kazi Anayotumia, kila moja ni ili kumjenga mwanadamu na kumfanya mwanadamu kuwa mtimilifu. Ingawa mojawapo ya mbinu Zake za kufanya kazi inaweza kuwa imedumu kwa muda mrefu sana, hii ni ili kuimarisha imani ya mwanadamu Kwake. Hivyo, hampaswi kuwa na shaka katika mioyo yenu. Hizi zote ni hatua za kazi ya Mungu, na ninyi lazima mzitii.

Kile kinachozungumziwa katika wakati wa sasa ni kuingia katika uhalisi—si kupaa mbinguni, wala kutawala kama wafalme; yote yanayozungumziwa ni ufuatiliaji wa kuingia katika uhalisi. Hakuna ufuatiliaji wa vitendo zaidi kuliko huu, na kuzungumzia kutawala kama wafalme si jambo la uhalisi. Mwanadamu ana udadisi mkubwa, na anapima kazi ya Mungu katika wakati wa sasa kwa dhana zake za kidini. Baada ya kupitia mbinu nyingi sana za Mungu za kufanya kazi, mwanadamu bado haijui kazi ya Mungu, bado anatafuta ishara na maajabu, na bado anatazama kuona kama maneno ya Mungu yametimia. Je, huu si upofu uliopitiliza? Ikiwa maneno ya Mungu hayajatimia, je, bado ungeamini kwamba Yeye ndiye Mungu? Katika wakati wa sasa, watu wengi kama hao kanisani wanangoja kuona ishara na maajabu. Wanasema kwamba maneno ya Mungu yakitimia, basi Yeye ndiye Mungu; maneno ya Mungu yasipotimia, basi Yeye si Mungu. Je, basi, unamwamini Mungu kwa sababu maneno Yake yametimia, au kwa sababu Yeye ndiye Mungu Mwenyewe? Mtazamo wa mwanadamu wa imani katika Mungu lazima urekebishwe! Unapoona kwamba maneno ya Mungu hayajatimia, unakimbia—huyu ni mwumini wa aina gani? Unapomwamini Mungu, lazima utii mipango ya Mungu katika mambo yote na utii kazi yote ya Mungu. Mungu alinena maneno mengi sana katika Agano la Kale—ni yapi kati ya hayo uliyoyaona yakitimia kwa macho yako mwenyewe? Je, unaweza kusema kwamba Yehova si Mungu wa kweli kwa sababu hukuyaona hayo? Ingawa maneno mengi yanaweza kuwa yametimia, mwanadamu hawezi kuyaona hayo waziwazi kwa sababu mwanadamu hana ukweli na haelewi chochote. Wengine hutaka kukimbia wanapohisi kwamba maneno ya Mungu hayajatimia. Jaribu. Uone kama utaweza kukimbia. Baada ya kukimbia, bado utarudi. Mungu anakudhibiti kwa neno Lake, na ukiondoka kanisani na kuliacha neno la Mungu, hutakuwa na namna ya kuendelea kuishi. Usipoamini hili, lijaribu mwenyewe—unafikiri unaweza kuondoka tu? Roho wa Mungu anakudhibiti. Huwezi kuondoka. Hii ni amri ya utawala wa Mungu! Watu wengine wakitaka kujaribu, wanaweza! Unasema mtu huyu si Mungu, basi mkosee Yeye na uone kile Atakachofanya. Inawezekana kwamba mwili wako hautakufa na bado utaweza kula na kuvaa, lakini kiakili hutaweza kuvumilia; utahisi msongo na maumivu; hakuna kitakachokuwa cha kuumiza zaidi kuliko hayo. Mwanadamu hawezi kuvumilia mateso na maumivu ya kiakili—labda unaweza kuvumilia mateso ya mwili, lakini huwezi kabisa kuvumilia msongo wa kiakili na mateso ya muda mrefu. Katika wakati wa sasa, watu wengine huwa hasi kwa sababu hawajaweza kuona ishara na maajabu yoyote, lakini hakuna anayethubutu kukimbia haijalishi wanakuwa hasi kiasi gani, kwa maana Mungu humdhibiti mwanadamu kwa neno Lake. Licha ya kwamba ukweli haujatokea, bado hakuna anayeweza kutoroka. Je, haya si matendo ya Mungu? Katika wakati wa sasa, Mungu amekuja duniani ili kumpa mwanadamu uzima. Yeye hakubembelezi daima, kama watu wanavyowazia, kwa kuonyesha ishara na maajabu ili kudumisha uhusiano wa amani kati ya Mungu na mwanadamu. Wale wote ambao mkazo wao hauko kwenye uzima, na ambao badala yake wanazingatia kumfanya Mungu aonyeshe ishara na maajabu, ni Mafarisayo! Na ni Mafarisayo ndio waliomsulubisha Yesu msalabani. Ukimpima Mungu kulingana na mtazamo wako mwenyewe wa imani katika Mungu, ukimwamini Mungu ikiwa maneno Yake yametimia, na kuwa na shaka na hata kumkufuru Mungu ikiwa hayajatimia, basi je, humsulubishi Yeye msalabani? Watu kama hawa hawashughulikii wajibu wao ipasavyo, na hutamani starehe!

Kipengele kimoja cha tatizo kubwa zaidi linalomkabili mwanadamu ni kwamba hajui kazi ya Mungu. Ingawa mtazamo wa mwanadamu si wa kukana, ni wa shaka. Mwanadamu hakani, lakini pia hakubali kikamilifu. Ikiwa watu wana ufahamu kamili wa kazi ya Mungu, hawatakimbia. Kipengele kingine ni kwamba mwanadamu hajui uhakika. Katika wakati wa sasa, ni neno la Mungu ndilo ambalo kila mtu amekutana nalo; kusema ukweli, usifikiri kwamba utaweza kuona ishara na maajabu katika siku zijazo. Ninakuambia waziwazi: Wakati wa hatua ya sasa, yote unayoweza kuona ni maneno ya Mungu, na ingawa hakuna ukweli uliotokea, uzima wa Mungu bado unaweza kutendeka ndani ya mwanadamu. Ni kazi hii ndiyo kazi kuu ya Ufalme wa Milenia, na ikiwa huwezi kutambua kazi hii, basi utakuwa dhaifu na kuanguka; utaingia katikati ya majaribu na, katika hali mbaya zaidi, utatiwa utumwani na Shetani. Mungu amekuja duniani hasa kunena maneno Yake; kile unachokutana nacho ni neno la Mungu, kile unachosoma ni neno la Mungu, kile unachosikia ni neno la Mungu, kile unachofuata ni neno la Mungu, kile unachopitia ni neno la Mungu, na katika kupata mwili wakati huu, Mungu hasa anatumia neno kumfanya mwanadamu kuwa mtimilifu. Yeye haonyeshi ishara na maajabu, na hasa hafanyi kazi Aliyofanya Yesu zamani. Ingawa Wao ni Mungu, na wote wawili ni mwili, huduma Zao si sawa. Yesu alipokuja, Yeye pia alifanya sehemu ya kazi ya Mungu na kunena baaadhi ya maneno —lakini ni kazi gani kuu Aliyoikamilisha? Kile Alichokamilisha hasa kilikuwa kazi ya kusulubiwa. Alikuwa mfano wa mwili wenye dhambi ili kukamilisha kazi ya kusulubiwa na kuwakomboa binadamu wote, na Alihudumu kama sadaka ya dhambi kwa ajili ya dhambi za binadamu wote. Hii ndiyo kazi kuu Aliyoikamilisha. Hatimaye, Aliwaonyesha njia ya msalaba wale waliokuja baadaye. Yesu alipokuja, ilikuwa hasa ili kukamilisha kazi ya ukombozi. Aliwakomboa binadamu wote, na kumletea mwanadamu injili ya ufalme wa mbinguni, na, zaidi ya hayo, Alionyesha njia ya kuingia katika ufalme wa mbinguni. Matokeo yake, wale wote waliokuja baadaye walisema, "Tunapaswa kutembea katika njia ya msalaba, na kujitoa mhanga kwa ajili ya msalaba." Bila shaka, mwanzoni, Yesu pia alifanya kazi nyingine na kunena baadhi ya maneno ili kumfanya mwanadamu atubu na kuungama dhambi zake. Lakini huduma Yake bado ilikuwa kusulubiwa, na miaka mitatu na nusu Aliyotumia kuhubiri njia ilikuwa matayarisho kwa ajili ya kusulubiwa kulikokuja baadaye. Nyakati kadhaa ambazo Yesu aliomba pia zilikuwa kwa ajili ya kusulubiwa. Maisha ya kawaida ya kibinadamu Aliyoyaishi na miaka thelathini na mitatu na nusu Aliyoishi duniani yalikuwa hasa kwa ajili ya kukamilisha kazi ya kusulubiwa; yalikuwa ya Kumpa Yeye nguvu ya kubeba kazi hii. Ndiyo maana inasemwa kwamba Mungu alimwaminia Yeye kazi ya kusulubiwa. Mungu mwenye mwili atakamilisha kazi gani katika wakati wa sasa? Katika wakati wa sasa, Mungu amekuwa mwili hasa ili kukamilisha kazi ya "Neno kuonekana katika mwili." Yeye anatumia neno kumfanya mwanadamu kuwa mtimilifu, na kumfanya mwanadamu akubali kupogolewa na neno na kusafishwa na neno. Katika maneno Yake Anakufanya upate riziki na upate uzima, na anakufanya uone kazi na matendo Yake. Mungu anatumia neno kukuadibu na kukusafisha, na hivyo, hata ukipata maumivu, ni kwa sababu ya neno la Mungu pia. Katika wakati wa sasa, Mungu hafanyi kazi kwa ukweli, bali kwa maneno. Ni baada tu ya neno Lake kukujia ndiyo Roho Mtakatifu anaweza kufanya kazi ndani yako na kukufanya uhisi maumivu au uonje utamu. Ni neno la Mungu pekee linaloweza kukuingiza katika uhalisi, na ni neno la Mungu pekee linaloweza kukufanya kuwa mtimilifu. Kwa hivyo, angalau lazima uelewe hili: Kazi inayofanywa na Mungu katika siku za mwisho hasa ni ile ya kutumia neno Lake kumfanya kila mtu kuwa mtimilifu na kumwelekeza mwanadamu. Kazi yote Anayofanya ni kupitia neno; Yeye hatumii ukweli kukuadibu. Kuna nyakati ambapo watu wengine humpinga Mungu. Mungu hakusababishii mateso mkubwa, mwili wako hauadibiwi, wala hauhisi maumivu yoyote—lakini mara tu neno Lake linapokujia, na kukusafisha, inakuwa isiyovumilika kwako. Je, si hivyo ndivyo ilivyo? Wakati wa watendaji huduma, Mungu alisema amtumbukize mwanadamu katika shimo lisilo na mwisho. Je, mwanadamu kweli aliishia katika shimo lisilo na mwisho? Kwa kutumia tu maneno kumsafisha mwanadamu, mwanadamu aliingia katika shimo lisilo na mwisho. Kwa hivyo, katika siku za mwisho, Mungu anapokuwa mwili, Anatumia hasa neno kukamilisha yote na kufichua yote. Ni katika maneno Yake pekee ndiyo unaweza kuona kile Alicho; ni katika maneno Yake pekee ndiyo unaweza kuona kwamba Yeye ndiye Mungu Mwenyewe. Mungu mwenye mwili anapokuja duniani, Yeye hafanyi kazi nyingine isipokuwa kunena maneno—hivyo hakuna haja ya ukweli; maneno pekee yanatosha. Hiyo ni kwa sababu Amekuja hasa kufanya kazi hii, kumwezesha mwanadamu kuuona uweza Wake mkuu na ukuu Wake katika maneno Yake, kumwezesha mwanadamu kuona unyenyekevu na kufichika Kwake katika maneno Yake, na kumwezesha mwanadamu kumjua kikamilifu kupitia maneno Yake. Kile Anacho na Alicho kiko katika maneno Yake. Hekima na maajabu Yake viko katika maneno Yake. Katika hili unaweza kuona mbinu nyingi ambazo Mungu anatumia kunena maneno Yake. Mungu amekuwa akifanya kazi kwa muda mrefu sana, na mara nyingi Amekuwa akimkimu mwanadamu, akimfichua, au akimpogoa. Mungu hamlaani mtu kiurahisi, na hata Anapofanya hivyo, ni kupitia neno ndiyo Yeye humlaani. Kwa hivyo, katika enzi hii ya Mungu kuwa mwili, usitarajie kumwona Mungu akiwaponya wagonjwa na kuondosha mapepo tena, na uache kuendelea kutafuta ishara —hazina manufaa yoyote! Ishara hizo haziwezi kumfanya mwanadamu kuwa mtimilifu! Kusema waziwazi: Katika wakati wa sasa, Mungu wa vitendo Mwenyewe wa mwili hatendi; Ananena tu. Huu ndio ukweli! Yeye anatumia maneno kukufanya kuwa mtimilifu, na anatumia maneno kukulisha na kukunyunyizia. Anatumia pia maneno kufanya kazi, na Anatumia maneno kuchukua nafasi ya ukweli na kukufanya ujue uhakika Wake. Ukiona namna hii ya kazi ya Mungu waziwazi, basi haitakuwa rahisi kwako kuwa hasi. Badala ya kuzingatia mambo yaliyo hasi, ninyi mnapaswa kuzingatia tu yale yaliyo chanya—yaani, bila kujali kama maneno ya Mungu yametimia au la, au kama ukweli umetokea au la, Mungu humsababisha mwanadamu kupata uzima kutoka katika maneno Yake, na hii ndiyo ishara kuu zaidi ya zote; na hata zaidi, ni ukweli usiopingika. Huu ndio ushahidi bora zaidi ambao kupitia kwa ushahidi huo mnaweza kumjua Mungu, na ni ishara kuu hata zaidi kuliko ishara. Ni maneno haya pekee yanayoweza kumfanya mwanadamu kuwa mtimilifu.

Mara tu Enzi ya Ufalme ilipoanza, Mungu alianza kutoa maneno Yake. Katika siku zijazo, maneno haya yatatimia hatua kwa hatua, na wakati huo, uzima wa mwanadamu utakuwa tayari umekomaa. Mungu anatumia neno kufichua tabia potovu za mwanadamu; jambo hili ni la vitendo zaidi, na la lazima zaidi. Yeye hatumii chochote isipokuwa neno kufanya kazi Yake ili kuifanya imani ya mwanadamu kuwa timilifu, kwa maana wakati wa sasa ni Enzi ya Neno, na inahitaji imani, azimio, na ushirikiano wa mwanadamu. Kazi ya Mungu mwenye mwili katika siku za mwisho ni kutumia neno Lake kumhudumia na kumkimu mwanadamu. Ni baada tu ya Mungu mwenye mwili kumaliza kunena maneno Yake ndiyo yataanza kutimia. Wakati Anaponena, maneno Yake hayatimii, kwa sababu Anapokuwa katika hatua ya mwili, maneno Yake hayawezi yakatimia. Hii ni ili kwamba mwanadamu aweze kuona kwamba Mungu ni mwili wala si Roho; ili kwamba mwanadamu aweze kuuona uhakika wa Mungu kwa macho yake mwenyewe. Siku ambayo kazi Yake itakamilika, wakati maneno yote yanayopaswa kunenwa na Yeye duniani yatakuwa yamenenwa, maneno Yake yataanza kutimia. Sasa si enzi ya kutimia kwa maneno ya Mungu, kwa sababu hajamaliza kunena maneno Yake. Hivyo, unapoona kwamba Mungu bado ananena maneno Yake duniani, usingoje kutimia kwa maneno Yake; Mungu anapoacha kunena maneno Yake, na wakati kazi Yake duniani itakapokuwa imekamilika, huo ndio utakuwa wakati ambapo maneno Yake yataanza kutimia. Katika maneno Anayonena duniani, kwa upande mmoja, kuna utoaji wa uzima, na kwa upande mwingine, kuna unabii—unabii wa mambo yatakayokuja, mambo yatakayofanywa, na mambo ambayo hayajatimizwa. Kulikuwa pia na unabii katika maneno ya Yesu. Kwa upande mmoja, Alitoa uzima, na kwa upande mwingine, Alinena unabii. Katika wakati wa sasa, hakuna mazungumzo ya maneno na ukweli kwenda sambamba kwa sababu kuna tofauti kubwa mno kati ya kile kinachoweza kuonekana kwa macho ya mwanadamu mwenyewe na ukweli unaotekelezwa na Mungu. Inaweza tu kusemwa kwamba mara tu kazi ya Mungu itakapokamilika, maneno Yake yatatimia, na ukweli utakuja baada ya maneno. Katika siku za mwisho, Mungu mwenye mwili anakuja duniani kutekeleza huduma ya neno, na katika kutekeleza huduma ya neno, Ananena maneno tu, na hajali mambo mengine. Mara tu kazi ya Mungu inapobadilika, maneno Yake yataanza kutimia. Katika wakati wa sasa, maneno yanatumiwa kwanza kukufanya kuwa mtimilifu; Anapopata utukufu katika ulimwengu mzima, kazi Yake itakuwa imekamilika—maneno yote yanayopaswa kunenwa yatakuwa yamenenwa, na maneno yote yatakuwa yamekuwa ukweli. Mungu amekuja duniani katika siku za mwisho kutekeleza huduma ya neno ili kwamba binadamu waweze kumjua Yeye, na ili kwamba binadamu waweze kuona kile Alicho, pamoja na hekima Yake na matendo Yake yote ya ajabu, kutoka katika neno Lake. Katika Enzi ya Ufalme, Mungu hasa anatumia neno kuwashinda binadamu wote. Katika siku zijazo, neno Lake pia litakuja juu ya kila dini, sekta, taifa na dhehebu. Mungu anatumia neno kushinda, ili kuwafanya watu wote waone kwamba neno Lake lina mamlaka na uweza—na hivyo katika wakati wa sasa, ninyi mnakabiliana tu na neno la Mungu.

Maneno yanayonenwa na Mungu katika enzi hii ni tofauti na yale yaliyonenwa katika Enzi ya Sheria, na hivyo, pia, yanatofautiana na maneno yaliyonenwa katika Enzi ya Neema. Kazi ya neno haikufanywa katika Enzi ya Neema; kulikuwa tu na kutajwa kwa Mungu kusulubiwa ili kuwakomboa binadamu wote. Biblia inarejelea tu kwa nini Yesu alipaswa kusulubiwa, mateso Aliyoyapitia wakati wote wa kusulubiwa, na jinsi mwanadamu alivyopaswa kusulubiwa kwa ajili ya Mungu. Katika enzi hiyo, kazi yote iliyofanywa na Mungu ilijikita katika kusulubiwa. Katika Enzi ya Ufalme, Mungu mwenye mwili ananena maneno ili kuwashinda wale wote wanaomwamini Yeye. Hili ndiyo "Neno kuonekana katika mwili"; Mungu amekuja katika siku za mwisho kufanya kazi hii, na kutimiza maana halisi ya Neno kuonekana katika mwili. Ananena maneno tu, na ni nadra ukweli kutokea. Hiki ndicho kiini hasa cha Neno kuonekana katika mwili, na Mungu mwenye mwili anaponena maneno Yake, hili ndilo kuonekana kwa Neno katika mwili, na ndilo Neno kuja katika mwili. "Hapo mwanzo kulikuwako Neno, naye Neno alikuwako kwa Mungu, naye Neno alikuwa Mungu, naye Neno akawa mwili." Hii (kazi ya kuonekana kwa Neno katika mwili) ndiyo kazi ambayo Mungu ataikamilisha katika siku za mwisho, na ndiyo sura ya mwisho ya mpango Wake wote wa usimamizi, na hivyo Mungu lazima aje duniani na kudhihirisha maneno Yake katika mwili. Kile kinachofanywa katika wakati wa sasa, kile kitakachofanywa katika siku sijazo, kile kitakachotimizwa na Mungu, hatima ya mwisho ya mwanadamu, ni nani atakayeokolewa, ni nani atakayeangamizwa, na kadhalika—kazi hii yote inayopaswa kufikiwa mwishoni imeelezwa waziwazi, na haya yote ni ili kutimiza maana halisi ya Neno kuonekana katika mwili. Amri za utawala na katiba zilizotolewa hapo awali, ni nani atakayeangamizwa, ni nani atakayeingia katika pumziko—maneno haya yote lazima yatimie. Hii ndiyo kazi hasa inayotimizwa na Mungu mwenye mwili katika siku za mwisho, ili kwamba watu waweze kuelewa mahali wale walioamuliwa kabla na Mungu wataishia na mahali wale ambao hawajaamuliwa kabla na Mungu wataishia, jinsi watu Wake na wana Wake watakavyoainishwa, kile kitakachotokea kwa Israeli, kile kitakachotokea kwa Misri—katika siku zijazo, kila moja ya maneno haya litatimia. Kasi ya kazi ya Mungu inaongezeka. Mungu anatumia neno kama namna ya kumfichulia mwanadamu kile kinachopaswa kufanywa katika kila enzi, kile kinachopaswa kufanywa na Mungu mwenye mwili wa siku za mwisho, na huduma Yake inayopaswa kutekelezwa, na maneno haya yote ni ili kutimiza maana halisi ya Neno kuonekana katika mwili.

Nimesema hapo awali kwamba "Wale wote wanaozingatia kuona ishara na maajabu watatelekezwa; wao si wale watakaofanywa kuwa watimilifu." Nimenena maneno mengi sana, lakini mwanadamu bado hana ufahamu hata kidogo wa kazi hii, na, baada ya kufika katika hatua hii, bado watu wanaomba ishara na maajabu. Je, imani yako katika Mungu si chochote zaidi ya ufuatiliaji wa ishara na maajabu, au ni ili kupata uzima? Yesu pia alinena maneno mengi, na baadhi ya hayo bado hayajatimia. Je, unaweza kusema kwamba Yesu si Mungu? Mungu alishuhudia kwamba Yeye alikuwa Kristo na Mwana mpendwa wa Mungu. Je, unaweza kukana jambo hili? Katika wakati wa sasa, Mungu ananena maneno tu, na ikiwa hulijui hili kikamilifu, basi huwezi kusimama imara. Je, unamwamini Yeye kwa sababu Yeye ni Mungu, au unamwamini Yeye kwa kutegemea iwapo maneno Yake yanatimia au la? Je, unaamini katika ishara na maajabu, au unamwamini Mungu? Katika wakati wa sasa, Yeye haonyeshi ishara na maajabu—je, Yeye ndiye Mungu kweli? Ikiwa maneno Anayonena hayatimii, je, Yeye ndiye Mungu kweli? Je, kiini cha Mungu huamuliwa na iwapo maneno Anayonena yanatimia au la? Kwa nini watu wengine daima hungoja kutimia kwa maneno ya Mungu kabla ya kumwamini Yeye? Je, hili halimaanishi kwamba hawamjui Yeye? Wale wote walio na dhana kama hizo ndio wale wanaomkana Mungu. Wanatumia dhana kumpima Mungu; ikiwa maneno ya Mungu yanatimia, wanamwamini Yeye, na ikiwa hayatimii, basi hawamwamini Yeye; na daima wanafuatilia kuona ishara na maajabu. Je, watu hawa si Mafarisayo wa nyakati za sasa? Iwapo unaweza kusimama imara au la kunategemea iwapo unamjua Mungu wa vitendo au la—hili ni jambo muhimu sana! Kadiri uhalisi wa neno la Mungu unavyokuwa mkubwa ndani yako, ndivyo maarifa yako ya uhakika wa Mungu yanavyokuwa makubwa zaidi, na ndivyo unavyoweza zaidi kusimama imara wakati wa majaribu. Kadiri unavyozingatia zaidi kuona ishara na maajabu, ndivyo unavyoshindwa zaidi kusimama imara, na utaanguka katikati ya majaribu. Ishara na maajabu si msingi; uhakika wa Mungu pekee ndio uzima. Watu wengine hawajui matokeo yanayopaswa kufikiwa na kazi ya Mungu. Wanatumia siku zao wakiwa katika mkanganyiko, bila kufuatilia maarifa ya kazi ya Mungu. Lengo la ufuatiliaji wao daima ni kumfanya Mungu atimize matamanio yao tu, na ni hapo tu ndipo watakapokuwa makini katika imani yao. Wanasema kwamba watafuatilia uzima ikiwa maneno ya Mungu yatatimia, lakini kwamba ikiwa maneno Yake hayatatimia, basi hakuna uwezekano wa wao kufuatilia uzima. Watu wanafikiri kwamba imani katika Mungu ni ufuatiliaji wa kuona ishara na maajabu na ufuatiliaji wa kupaa mbinguni na mbingu ya tatu. Hakuna hata mmoja wao anayesema kwamba imani yake katika Mungu ni ufuatiliaji wa kuingia katika uhalisi, ufuatiliaji wa uzima, na ufuatiliaji wa kupatwa na Mungu. Kuna thamani gani katika ufuatiliaji kama huu? Wale wasiofuatilia maarifa ya Mungu na kumridhisha Mungu si wale wanaomwamini Mungu; wao ndio wanaomkufuru Mungu!

Sasa ninyi mnaelewa imani katika Mungu ni nini? Je, imani katika Mungu inamaanisha kuona ishara na maajabu? Je, inamaanisha kupaa mbinguni? Kumwamini Mungu si jambo rahisi hata kidogo. Njia za kidini za imani zinapaswa kuondolewa; kufuatilia kuponya wagonjwa na kuondosha mapepo, kuzingatia ishara na maajabu, kutamani zaidi neema, amani na furaha ya Mungu, kufuatilia matarajio na starehe za mwili—hizi ni njia za kidini za imani, na njia kama hizo za imani ni aina ya imani isiyo yakini. Imani ya vitendo katika Mungu katika wakati wa sasa ni nini? Ni kulikubali neno la Mungu kama uhalisi wa maisha yako, kumjua Mungu kutoka katika neno Lake, na hivyo kufikia upendo wa kweli Kwake. Kusema wazi: Imani katika Mungu ni ili kwamba uweze kumtii Mungu, kumpenda Mungu, na kutimiza wajibu unaopaswa kutimizwa na kiumbe aliyeumbwa. Hili ndilo lengo la kumwamini Mungu. Lazima uje kujua kupendeza kwa Mungu, jinsi Mungu anavyostahili kuheshimiwa, na jinsi kazi anayofanya Mungu juu ya viumbe Wake walioumbwa ilivyo wokovu wao na kufanywa kwao kuwa watimilifu—haya ndiyo mambo ya msingi kabisa ya imani yako katika Mungu. Imani katika Mungu hasa ni kuhama kutoka katika maisha ya mwili kwenda maisha ya kumpenda Mungu, na kutoka katika kuishi katika upotovu kwenda kuishi katika uzima wa maneno ya Mungu; ni kutoka chini ya nguvu za Shetani na kuishi chini ya utunzaji na ulinzi wa Mungu; ni ili kwamba uweze kumtii Mungu badala ya mwili, ili kwamba Mungu aweze kuupata moyo wako wote na kukufanya kuwa mtimilifu, na ili kwamba uweze kuwekwa huru kutoka katika tabia potovu za kishetani. Imani katika Mungu hasa ni ili kwamba uweza mkuu na utukufu wa Mungu uweze kudhihirishwa ndani yako, ili kwamba uweze kufuata mapenzi ya Mungu, ili kwamba mpango wa Mungu uweze kutimizwa, na ili kwamba uweze kumshuhudia Mungu mbele ya Shetani. Imani katika Mungu haipaswi kujikita katika tamaa ya kuona ishara na maajabu, wala haipaswi kuwa kwa ajili ya mwili wako mwenyewe. Inapaswa kuwa kuhusu ufuatiliaji wa kumjua Mungu, kuweza kumtii Mungu, na, kama Petro, kumtii Yeye hadi kufa. Kusudi kuu ni kufikia jambo hili. Mtu hula na kunywa neno la Mungu pia ili kumjua Mungu na kumridhisha Yeye. Kula na kunywa neno la Mungu hukupa maarifa makubwa zaidi ya Mungu, ambapo ni baada ya hapo tu ndipo unaweza kumtii Yeye. Ni kwa kuwa na maarifa ya Mungu pekee ndiyo unaweza kumpenda Yeye, na hili pekee ndilo lengo ambalo mwanadamu anapaswa kuwa nalo katika imani yake katika Mungu. Ikiwa, katika imani yako katika Mungu, daima unatamani kuona ishara na maajabu, basi mtazamo huu juu ya imani katika Mungu si sahihi. Imani katika Mungu hasa ni kuyakubali maneno ya Mungu kama uhalisi wa maisha ya mtu. Wakati maneno yanayotoka kinywani mwa Mungu yanapowekwa katika vitendo na watu na kutimizwa ndani yao, lengo la Mungu linafikiwa. Katika kumwamini Mungu, mwanadamu anapaswa kufuatilia kufanywa kuwa mtimilifu na Mungu, kuweza kumtii Mungu, na kufikia utii kamili kwa Mungu. Ikiwa unaweza kumtii Mungu bila malalamiko, unaweza kujali nia za Mungu, na kufikia kimo cha Petro, ukiwa na mtindo wa Petro uliozungumziwa na Mungu, basi huo ndio utakuwa wakati ambapo umefanikiwa katika imani katika Mungu, na utamaanisha kwamba umepatwa na Mungu.

Mungu anafanya kazi Yake katika ulimwengu mzima. Wale wote wanaomwamini Yeye lazima walikubali neno Lake, na kula na kunywa neno Lake; hakuna anayeweza kupatwa na Mungu kwa kuona ishara na maajabu yanayoonyeshwa na Mungu. Katika enzi zote na vizazi vyote, Mungu daima ametumia neno kumfanya mwanadamu kuwa mtimilifu. Hivyo hampaswi kuweka umakini wenu wote kwenye ishara na maajabu, bali mnapaswa kufuatilia kufanywa kuwa watimilifu na Mungu. Katika Enzi ya Sheria ya Agano la Kale, Mungu alinena baadhi ya maneno, na katika Enzi ya Neema, Yesu, pia, alinena maneno mengi. Baada ya Yesu kusema maneno mengi, mitume na wanafunzi wa baadaye waliwaongoza watu kutenda kulingana na amri zilizotolewa na Yesu, na wakapitia mambo kulingana na maneno yaliyonenwa na Yesu na kanuni Alizowasilisha. Katika siku za mwisho, Mungu hasa anatumia neno kumfanya mwanadamu kuwa mtimilifu. Yeye hatumii ishara na maajabu kumlazimisha mwanadamu asadiki; jambo hili haliwezi kufichua uweza mkuu wa Mungu. Ikiwa Mungu angeonyesha tu ishara na maajabu, hili halingeweza kufichua uhakika wa Mungu, na hili halingeweza kumfanya mwanadamu kuwa mtimilifu. Mungu hamfanyi mwanadamu kuwa mtimilifu kwa ishara na maajabu, bali anatumia neno ili kumnyunyizia na kumchunga mwanadamu, ambapo baada ya hapo mwanadamu anaweza kumtii Mungu kikamilifu na kupata maarifa ya Mungu. Hili ndilo lengo la kazi Anayofanya na maneno Anayonena. Mungu hatumii mbinu ya kuonyesha ishara na maajabu ili kumfanya mwanadamu kuwa mtimilifu—Yeye anatumia maneno, na anatumia mbinu nyingi za kazi ili kumfanya mwanadamu kuwa mtimilifu. Iwe ni usafishaji, upogoaji, au utoaji wa maneno, Mungu ananena kutoka katika mitazamo mingi tofauti ili kumfanya mwanadamu kuwa mtimilifu, na kumwezesha mwanadamu kupata maarifa zaidi ya kazi, hekima na maajabu ya Mungu. Mwanadamu anapofanywa kuwa kamili wakati ambapo Mungu anahitimisha enzi katika siku za mwisho, basi atastahili kuona ishara na maajabu. Unapokuja kumjua Mungu na kuweza kumtii Mungu haijalishi kile Anachofanya, hutakuwa tena na dhana zozote kumhusu Yeye unapoona ishara na maajabu. Kwa sasa, wewe ni mpotovu na huwezi kuwa na utii kamili kwa Mungu—je, unafikiri kwamba una sifa ya kuona ishara na maajabu? Mungu anapoonyesha ishara na maajabu, huo ndio wakati ambapo Mungu anamuadhibu mwanadamu, na pia ndio wakati ambapo enzi inabadilika, na, hata zaidi, ndio wakati ambapo enzi inahitimishwa. Wakati kazi ya Mungu inatekelezwa kwa kawaida, Yeye haonyeshi ishara na maajabu. Kuonyesha ishara na maajabu ni rahisi sana Kwake, lakini hiyo si kanuni ya kazi ya Mungu, wala si lengo la usimamizi wa Mungu kwa mwanadamu. Ikiwa mwanadamu angeona ishara na maajabu, na mwili wa kiroho wa Mungu pia ungeonekana kwa mwanadamu, je, watu wote hawange"mwamini" Mungu? Nilisema hapo awali kwamba kundi la washindi lingepatikana kutoka katika Mashariki, washindi ambao wangetoka katika dhiki kuu. Maneno haya yanamaanisha nini? Yanamaanisha kwamba watu hawa wanaopatikana wanakuwa watiifu kweli tu baada ya kupitia hukumu, kuadibu, upogoaji, na kila aina ya usafishaji. Imani ya watu hawa si isiyo yakini, bali ni ya vitendo. Hawajaona ishara na maajabu yoyote, wala miujiza yoyote; hawawezi kunena maneno na mafundisho makuu, au kutoa umaizi wa kina; badala yake, wana uhalisi, na maneno ya Mungu, na maarifa ya vitendo na ya kweli ya Mungu. Je, kundi kama hilo haliwezi kufichua uweza mkuu wa Mungu vyema zaidi? Kazi ya Mungu katika siku za mwisho ni kazi ya vitendo. Katika enzi ya Yesu, Yeye hakuja kumfanya mwanadamu kuwa mtimilifu, bali kumkomboa mwanadamu, na hivyo Alionyesha miujiza kadhaa ili kuwafanya watu wamfuate Yeye. Kwa maana Alikuja hasa kukamilisha kazi ya kusulubiwa, na kuonyesha ishara hakukuwa sehemu ya kazi ya huduma Yake. Ishara na maajabu kama hayo yalikuwa kazi iliyofanywa ili kuifanya kazi Yake iwe na ufanisi; yalikuwa kazi ya ziada, na hayakuwakilisha kazi ya enzi nzima. Katika Enzi ya Sheria ya Agano la Kale, Mungu pia alionyesha ishara na maajabu kadhaa—lakini kazi anayofanya Mungu katika wakati wa sasa ni kazi ya vitendo, na Yeye hakika hangeonyesha ishara na maajabu sasa. Ikiwa Angeonyesha ishara na maajabu, kazi Yake ya vitendo ingevurugwa, na Asingeweza kufanya kazi yoyote zaidi. Ikiwa Mungu angesema atumie neno ili kumfanya mwanadamu kuwa mtimilifu, lakini pia aonyeshe ishara na maajabu, je, hilo lingeweza kufichua iwapo mwanadamu anamwamini Yeye kweli au la? Hivyo, Mungu hafanyi mambo kama hayo. Kuna mambo mengi sana ya kidini ndani ya mwanadamu; Mungu amekuja katika siku za mwisho ili kuondoa dhana zote za kidini na mambo ya kimiujiza ndani ya mwanadamu, ili kumfanya mwanadamu ajue uhakika wa Mungu, na kuondoa mfano wa Mungu ambao si yakini na usio na uhalisi, na ambao unaweza kusemwa kuwa haupo kabisa. Na hivyo, sasa jambo lililo la thamani pekee ni wewe kuwa na maarifa ya uhakika! Ukweli unashinda kila kitu. Una ukweli kiasi gani leo? Je, kila anayeonyesha ishara na maajabu ni Mungu? Roho waovu pia wanaweza kuonyesha ishara na maajabu; je, wote ni Mungu? Katika imani yake katika Mungu, kile ambacho mwanadamu anatafuta ni ukweli, na kile anachofuatilia ni uzima, badala ya ishara na maajabu. Hili linapaswa kuwa lengo la wale wote wanaomwamini Mungu.


Wale Wanaopaswa Kukamilishwa Lazima Wapitie Usafishaji

Kama unamwamini Mungu, basi ni lazima umtii Mungu, uweke ukweli katika vitendo na utimize wajibu wako wote. Zaidi ya hayo, ni lazima uelewe mambo unayopaswa kupitia. Ikiwa unapitia tu kushughulikiwa, kufundishwa nidhamu na kuhukumiwa, kama wewe unaweza tu kumfurahia Mungu lakini usalie usiyeweza kuhisi wakati Mungu anakufundisha nidhamu au kukushughulikia—hili halikubaliki. Labda katika wakati huu wa usafishaji, unaweza kushikilia msimamo wako, lakini hili bado halitoshi; bado lazima uendelee kusonga mbele. Funzo la kumpenda Mungu halikomi kamwe na halina mwisho. Watu huona kumwamini Mungu kama jambo lililo rahisi mno, lakini mara tu wanapopata uzoefu kiasi wa vitendo, wao kisha hutambua kwamba imani katika Mungu si rahisi kama watu wanavyofikiria. Wakati Mungu anafanya kazi ili kumsafisha mwanadamu, mwanadamu huteseka. Kadiri usafishaji wa mtu ulivyo mkubwa, ndivyo upendo wake kwa Mungu utakavyokuwa mkubwa zaidi na ndivyo nguvu za Mungu zitakavyofichuliwa zaidi kwake. Kinyume chake, kadiri mtu apokeavyo usafishaji mdogo zaidi, ndivyo upendo wake kwa Mungu utakavyokuwa kwa kiwango kidogo zaidi, na ndivyo nguvu za Mungu zitakavyofichuliwa kwake kwa kiwango kidogo zaidi. Kadiri usafishaji na uchungu wa mtu kama huyo ulivyo mkubwa na kadiri anavyopitia mateso mengi zaidi, ndivyo upendo wake kwa Mungu utakavyokuwa, ndivyo imani yake kwa Mungu itakavyokuwa ya kweli zaidi, na ndivyo maarifa yake ya Mungu yatakavyokuwa ya kina zaidi. Katika matukio unayopitia, utawaona watu wanaoteseka sana wanapokuwa wakisafishwa, wanaoshughulikiwa na kufundishwa nidhamu sana, na utaona kwamba ni watu hao ndio walio na upendo mkubwa kwa Mungu na maarifa ya kina na elekevu ya Mungu. Wale ambao hawajapitia kushughulikiwa wanayo maarifa ya juu juu tu, na wao wanaweza tu kusema: “Mungu ni mzuri sana, Yeye huwapa watu neema ili waweze kumfurahia Yeye.” Kama watu wamepitia kushughulikiwa na kufundishwa nidhamu, basi hao wanaweza kuzungumza kuhusu maarifa ya kweli ya Mungu. Hivyo kazi ya Mungu katika mwanadamu ilivyo ya ajabu zaidi, ndivyo ilivyo ya thamani zaidi na ni muhimu zaidi. Kadiri inavyokosa kupenyeza kwako zaidi na kadiri isivyolingana na mawazo yako, ndivyo kazi ya Mungu inavyoweza kukushinda, kukupata, na kukufanya mkamilifu. Umuhimu wa kazi ya Mungu ni mkubwa ulioje! Kama Mungu hangemsafisha mwanadamu kwa njia hii, kama Hangefanya kazi kulingana na njia hii, basi kazi Yake haingekuwa na ufanisi na ingekuwa isiyo na maana. Ilisemwa hapo awali kwamba Mungu angelichagua na kulipata kundi hili na kuwakamilisha katika siku za mwisho; hili lina umuhimu mkubwa sana. Kadiri kazi Anayofanya ndani yenu ilivyo kuu, ndivyo upendo wenu kwa Mungu ulivyo mkubwa na safi. Kadiri kazi ya Mungu ilivyo kuu zaidi, ndivyo mwanadamu anavyoweza kuelewa kitu kuhusu hekima Yake na ndivyo maarifa ya mwanadamu Kwake yalivyo ya kina zaidi. Katika siku za mwisho, miaka elfu sita ya mpango wa Mungu wa usimamizi itafika kikomo. Je, kweli inaweza kufika mwisho kwa urahisi? Baada ya Yeye kuwashinda wanadamu, je, kazi Yake itakuwa imefika mwisho? Je, inaweza kuwa rahisi vile? Watu kweli hufikiria kwamba ni rahisi hivi, lakini kile ambacho Mungu hufanya si rahisi vile. Bila kujali ni sehemu gani ya kazi ya Mungu unayojali kutaja, yote ni isiyoeleweka kwa mwanadamu. Ikiwa ungeweza kuifahamu, basi kazi ya Mungu ingekuwa isiyo na maana au thamani. Kazi inayofanywa na Mungu ni isiyoeleweka; ni kinyume kabisa na mawazo yako, na kadiri isivyopatana na mawazo yako, ndivyo inavyoonyesha zaidi kwamba kazi ya Mungu ni ya maana; kama ingekuwa inalingana na mawazo yako, basi ingekuwa isiyo maana. Leo, unahisi kwamba kazi ya Mungu ni ya ajabu sana, na kadiri unavyohisi kuwa ni ya ajabu, ndivyo unahisi kwamba Mungu ni asiyeeleweka, na kuona jinsi matendo ya Mungu yalivyo makubwa. Kama Angefanya tu kazi fulani ya juu juu ya kutimiza wajibu kumshinda mwanadamu na Asifanye chochote zaidi baadaye, basi mwanadamu hangeweza kuona umuhimu wa kazi ya Mungu. Ingawa unapokea usafishaji kidogo sasa, ni wa faida kubwa sana kwa ukuaji wako katika maisha; hivyo ni jambo linalohitajika sana wewe kupitia ugumu wa aina hiyo. Leo, unapokea usafishaji kidogo, lakini baadaye utaweza kwa kweli kuyaona matendo ya Mungu, na hatimaye utasema: “Matendo ya Mungu ni ya ajabu mno!” Haya ndiyo yatakuwa maneno moyoni mwako. Baada ya kupitia usafishaji wa Mungu kwa muda (majaribu ya watendaji huduma na wakati wa kuadibu), baadhi ya watu hatimaye walisema: “Kuamini katika Mungu ni jambo gumu kweli!” Ukweli kwamba wao hutumia maneno “jambo gumu kweli”, unaonyesha kwamba matendo ya Mungu ni yasiyoeleweka, kuwa kazi ya Mungu ni yenye umuhimu na thamani kubwa, na kwamba kazi Yake ni yenye kustahili sana kuthaminiwa na mwanadamu. Ikiwa, baada ya Mimi kufanya kazi nyingi hivi, hukuwa na maarifa hata kidogo, basi kazi Yangu ingeweza kuwa na thamani bado? Itakufanya useme: “Huduma kwa Mungu ni ngumu kweli, matendo ya Mungu ni ya ajabu mno, na Mungu kweli ni mwenye hekima! Mungu ni mwenye kupendeza kweli!” Kama, baada ya kupitia kipindi cha uzoefu, una uwezo wa kusema maneno kama haya, basi hii inathibitisha kuwa umepata kazi ya Mungu ndani yako. Siku moja, ukiwa unaeneza injili ughaibuni na mtu akuulize: “Imani yako katika Mungu inaendeleaje?” Utaweza kusema: “Matendo ya Mungu ni ya ajabu kweli!” Mtu huyo atahisi kwamba maneno yako yanazungumza kuhusu matukio halisi uliyopitia. Huku kweli ni kutoa ushahidi. Utasema kuwa kazi ya Mungu imejaa hekima, na kazi Yake ndani yako imekushawishi kwa kweli na kuushinda moyo wako. Wewe daima utampenda kwa maana Yeye anastahili zaidi upendo wa wanadamu! Kama unaweza kuzungumza kwa vitu hivi, basi unaweza kuigusa mioyo ya watu. Haya yote ni kutoa ushahidi. Kama unaweza kuwa shahidi wa ajabu, kuwagusa watu hadi watoe machozi, hiyo inaonyesha kwamba kwa kweli wewe ni mmoja anayempenda Mungu, kwa sababu unaweza kushuhudia kuhusu kumpenda Mungu, na kupitia kwako, matendo ya Mungu yanaweza kushuhudiwa. Kupitia ushuhuda wako, wengine wanafanywa watafute kazi ya Mungu, wapitie kazi ya Mungu, na katika mazingira yoyote wanayopitia, wataweza kusimama imara. Hii pekee ndiyo njia ya kweli ya kuwa shahidi, na hili hasa ndilo linalohitajika kutoka kwako sasa. Unafaa kuona kwamba kazi ya Mungu ni muhimu sana na inastahili kuthaminiwa na watu, kwamba Mungu ni wa thamani mno na mwenye Mengi, Hawezi tu kusema, lakini pia Anaweza kutoa uamuzi juu ya watu, kusafisha mioyo yao, kuwaletea starehe, kuwapata, kuwashinda, na kuwakamilisha. Kutoka katika kupitia kwako utaona kwamba Mungu ni mwenye kupendwa sana. Hivyo unampenda Mungu kiasi gani sasa? Je, unaweza kweli kusema mambo haya kutoka moyoni mwako? Wakati unaweza kuonyesha maneno haya kutoka kwenye kina cha moyo wako, basi utaweza kuwa na ushuhuda. Mara tu uzoefu wako unapofikia kiwango hiki utakuwa na uwezo wa kuwa shahidi wa Mungu, na utakuwa umestahili. Kama huwezi kufika kiwango hiki katika uzoefu wako, basi wewe bado utakuwa mbali sana. Ni jambo la kawaida kwa watu kuonyesha udhaifu katika mchakato wa usafishaji, lakini baada ya usafishaji unapaswa kuweza kusema: “Mungu ni mwenye hekima sana katika kazi Yake!” Kama wewe kweli unaweza kufikia ufahamu wa vitendo wa maneno haya, basi kitakuwa kitu unachokithamini, na uzoefu wako utakuwa wa thamani.

Je, ni nini unachopaswa kufuatilia sasa? Iwapo unaweza kushuhudia kazi ya Mungu au la, iwapo unaweza kuwa ushuhuda na udhihirisho wa Mungu au la, na iwapo unastahili kutumiwa na Yeye au la—hivi ndivyo vitu unavyopaswa kutafuta. Ni kiasi gani cha kazi ambacho Mungu hakika amefanya kwako? Ni kiasi gani ambacho umeona, ni kiasi gani ambacho umegusa? Umepitia kiasi gani, na kuonja kiasi gani? Bila kujali iwapo Mungu amekujaribu, kukushughulikia, au kukuadhibu, matendo Yake na kazi Yake vimetekelezwa juu yako. Lakini kama muumini katika Mungu na kama mtu ambaye ana nia ya kufuatilia kukamilishwa na Yeye, je, unaweza kushuhudia kazi ya Mungu kwa msingi wa uzoefu wako wa vitendo? Je, unaweza kuishi kwa kudhihirisha neno la Mungu kupitia kwa uzoefu wako wa vitendo? Je, unaweza kuwakimu wengine kupitia uzoefu wako mwenyewe wa vitendo, na kutumia maisha yako yote kushuhudia kazi ya Mungu? Ili kushuhudia kazi ya Mungu, lazima utegemee uzoefu na maarifa yako, na gharama ambayo umelipa. Unaweza kuyaridhisha mapenzi Yake kwa njia hii pekee. Je, wewe ni mtu ambaye hushuhudia kazi ya Mungu? Je, una matamanio haya? Kama unaweza kulishuhudia jina Lake, na hata zaidi, kazi Yake, na kama unaweza kuishi kwa kudhihirisha sura ambayo Yeye anataka kutoka kwa watu Wake, basi wewe ni shahidi wa Mungu. Je, unashuhudia kwa ajili ya Mungu vipi kwa hakika? Unafanya hivyo kwa kutafuta na kuwa na hamu sana ya kuishi kwa kulidhihirisha neno la Mungu na, kwa kuwa na shahidi kwa maneno yako, kuwaruhusu watu wajue kazi Yake na kuona matendo Yake. Kama kweli unatafuta yote haya, basi Mungu atakukamilisha. Ikiwa yote unayotafuta ni kukamilishwa na Mungu na kubarikiwa mwishoni kabisa, basi mtazamo wa imani yako katika Mungu si safi. Unapaswa kuwa ukifuatilia jinsi ya kuona matendo ya Mungu katika maisha ya kweli, jinsi ya kumridhisha Yeye Anapokufichulia mapenzi Yake, na kutafuta jinsi unavyopaswa kushuhudia maajabu na hekima Yake, na jinsi ya kushuhudia jinsi Anavyokufundisha nidhamu na kukushughulikia. Haya yote ni mambo unayopaswa kuwa ukiyatafakari sasa. Kama upendo wako kwa Mungu ni ili tu uweze kushiriki katika utukufu wa Mungu baada ya Yeye kukukamilisha, basi bado hautoshi na hauwezi kukidhi mahitaji ya Mungu. Unahitaji kuwa na uwezo wa kushuhudia kazi ya Mungu, kutosheleza mahitaji Yake, na kuwa na uzoefu wa kazi ambayo Amefanya kwa watu kwa njia ya utendaji. Iwe ni uchungu, majonzi, au huzuni, lazima upitie vitu hivi vyote katika kutenda kwako. Vitu hivi vinanuiwa kukukamilisha kama Yule anayemshuhudia Mungu. Ni nini hasa kinachokushurutisha sasa kuteseka na kutafuta kukamilishwa? Je, mateso yako ya sasa kweli ni kwa ajili ya kumpenda Mungu na kumshuhudia? Ama ni kwa ajili ya Baraka za mwili na matarajio na kudura yako ya baadaye? Dhamira zako zote, nia, na malengo unayofuatilia lazima yarekebishwe na hayawezi kuongozwa na mapenzi yako mwenyewe. Kama mtu mmoja anatafuta ukamilifu ili apokee baraka na kutawala mamlakani, wakati mtu mwingine anafuatilia ukamilifu ili amridhishe Mungu, awe na ushuhuda wa vitendo wa kazi ya Mungu, je, ni ipi kati ya njia hizi mbili za ufuatiliaji ndiyo ungechagua? Ikiwa utachagua ya kwanza, basi utakuwa mbali sana na viwango vya Mungu. Nilisema wakati mmoja kwamba matendo Yangu yatajulikana wazi katika ulimwengu wote na kwamba Ningetawala kama Mfalme katika ulimwengu. Kwa upande mwingine, kilichoaminiwa kwenu ni kuenda kushuhudia kazi ya Mungu, sio kuwa wafalme na kuonekana ulimwenguni wote. Hebu matendo ya Mungu yajaze ulimwengu na anga. Hebu kila mtu ayaone na ayakiri. Maneno haya yanasemwa kuhusiana na Mungu Mwenyewe, na kile ambacho wanadamu wanapaswa kufanya ni kutoa ushuhuda kwa ajili ya Mungu. Je, unajua kiasi gani kuhusu Mungu sasa? Je, unaweza kutoa ushuhuda kwa Mungu kiasi gani? Je, ni lengo gani la Mungu kumkamilisha mwanadamu? Mara baada ya kuelewa mapenzi ya Mungu, je, unapaswa kuonyeshaje kujali kuelekea mapenzi Yake? Kama uko tayari kukamilishwa na uko tayari kushuhudia kazi ya Mungu kupitia kile unachoishi kwa kudhihirisha, kama una hii nguvu ya msukumo, basi hakuna lililo gumu sana. Wanachohitaji watu sasa ni imani. Kama una hii nguvu ya msukumo, basi ni rahisi kuachilia chochote chenye uhasi, cha kukaa tu, uvivu na mawazo ya mwili, falsafa za kuishi, tabia ya uasi, hisia, na mengineyo.

Wakati wanapitia majaribu, ni kawaida kwa watu kuwa dhaifu, au kuwa na uhasi ndani yao, au kukosa uwazi juu ya mapenzi ya Mungu au njia yao ya kutenda. Lakini katika hali yoyote, lazima uwe na imani katika kazi ya Mungu, na usimkane Mungu, kama tu Ayubu. Ingawa Ayubu alikuwa dhaifu na aliilaani siku yake ya kuzaliwa, yeye hakukana kwamba vitu vyote katika maisha ya binadamu vilikuwa vimetolewa na Yehova, na kwamba Yehova pia Ndiye anayevichukua vyote. Haijalishi jinsi alivyojaribiwa, alidumisha imani hii. Katika kupitia kwako, haijalishi ni usafishaji gani unaopitia katika maneno ya Mungu, kile Mungu anahitaji kutoka kwa wanadamu kwa ufupi ni imani yao na upendo wao Kwake. Anachokamilisha kwa kufanya kazi kwa njia hii ni imani, upendo na matarajio ya watu. Mungu hufanya kazi ya ukamilisho kwa watu, nao hawawezi kuiona, hawawezi kuihisi; katika hali kama hizi imani yako inahitajika. Imani ya watu inahitajika wakati ambao kitu hakiwezi kuonekana kwa macho tu, na imani yako inahitajika wakati huwezi kuziachilia dhana zako mwenyewe. Wakati ambapo huna uwazi kuhusu kazi ya Mungu, kinachohitajika kutoka kwako ni kuwa na imani uchukue msimamo imara na kuwa shahidi. Wakati Ayubu alifikia hatua hii, Mungu alimwonekania na kuzungumza naye. Yaani, ni kutoka ndani ya imani yako tu ndipo utaweza kumwona Mungu, na wakati una imani Mungu atakukamilisha. Bila imani, Hawezi kufanya hivyo. Mungu ataweka juu yako chochote ulicho na matumaini ya kupata. Kama huna imani, basi huwezi kukamilishwa na hutakuwa na uwezo wa kuona matendo ya Mungu, sembuse kudura Yake. Wakati una imani kwamba utaona matendo Yake katika uzoefu wako wa utendaji, basi Mungu atakuonekania, na Atakupa nuru na kuongoza kutoka ndani. Bila hiyo imani, Mungu hataweza kufanya hivyo. Kama umepoteza matumaini katika Mungu, utawezaje kupata uzoefu wa kazi Yake? Kwa hiyo, ni wakati tu una imani na huweki mashaka kumhusu Mungu, ni wakati una imani ya kweli Kwake tu bila kujali Anachokifanya ndipo Atakuangazia na kukupa nuru kupitia katika mapito yako, na ni hapo tu ndipo utaweza kuona matendo Yake. Mambo haya yote yanafanikishwa kupitia kwa imani. Imani huja kupitia tu usafishaji, na wakati hakuna usafishaji, imani haiwezi kukua. Je, neno hili “imani”, linarejelea nini? Imani ni kusadiki kwa kweli na moyo wa dhati ambao wanadamu wanapaswa kumiliki wakati wao hawawezi kuona au kugusa kitu, wakati kazi ya Mungu haiambatani na dhana za binadamu, wakati inazidi uwezo wa binadamu. Hii ndiyo imani Ninayozungumzia. Watu wanahitaji imani katika nyakati za shida na usafishaji, na imani ni kitu kinachofuatwa na usafishaji; usafishaji na imani haviwezi kutenganishwa. Haijalishi jinsi Mungu anavyofanya kazi, na haijalishi mazingira uliyomo, unaweza kufuatilia maisha na kutafuta ukweli, na kutafuta maarifa ya kazi ya Mungu, na kuwa na ufahamu wa matendo Yake, na unaweza kutenda kulingana na ukweli. Kufanya hivi ndiko kuwa na imani ya kweli, na kufanya hivyo kunaonyesha kwamba hujapoteza imani katika Mungu. Unaweza tu kuwa na imani ya kweli katika Mungu ikiwa bado unaweza kuendelea kufuatilia ukweli kupitia ukiwa katika usafishaji, ikiwa unaweza kumpenda Mungu kwa kweli na usijenge mashaka juu Yake, ikiwa bila kujali Anachokifanya bado unatenda ukweli kumridhisha Yeye, na ikiwa unaweza kutafuta kwa dhati mapenzi Yake na ujali mapenzi Yake. Zamani, wakati Mungu alisema kwamba ungetawala kama mfalme, ulimpenda, na wakati Alijionyesha hadharani kwako, ulimfuata. Lakini sasa Mungu amejificha, huwezi kumwona, na shida zimekujia—je, hapo unapoteza matumaini kwa Mungu? Hivyo, lazima ufuatilie uzima wakati wote na kutafuta kuyaridhisha mapenzi ya Mungu. Hii inaitwa imani ya kweli, na hii ndio aina ya upendo ulio wa kweli na mzuri zaidi.

Hapo zamani, watu wote walikuja mbele za Mungu kufanya maazimio yao na walisema: “Hata kama hakuna mtu mwingine anayempenda Mungu, ni lazima mimi nimpende.” Lakini sasa, usafishaji unakujia, na kwa sababu hili halilingani na fikira zako, hivyo unapoteza imani katika Mungu. Je, huu ni upendo wa kweli? Umesoma mara nyingi kuhusu matendo ya Ayubu—Je, umesahau kuyahusu? Upendo wa kweli unaweza tu kukua kutoka ndani ya imani. Unakuza upendo wa kweli kwa Mungu kupitia katika usafishaji unaopitia, na ni kupitia kwa imani yako ndiyo unaweza kuyadhukuru mapenzi ya Mungu katika matukio yako ya vitendo, na pia ni kupitia kwa imani yako ndiyo unautelekeza mwili wako mwenyewe na kufuatilia uzima; hili ndilo watu wanapaswa kufanya. Ukifanya hivi, basi utaweza kuona matendo ya Mungu, lakini ukikosa imani, basi hutaweza kuona matendo ya Mungu au kuipitia kazi Yake. Iwapo unataka kutumika na kukamilishwa na Mungu, ni lazima umiliki kila kitu: uwe tayari kuteseka, imani, uvumilivu, utiifu na uwezo wa kupitia kazi ya Mungu, kufahamu mapenzi Yake kujali huzuni Yake, na kadhalika. Kumkamilisha mtu si rahisi, na kila kisa cha usafishaji unachopitia kinahitaji imani na upendo wako. Kama unataka kukamilishwa na Mungu, haitoshi kukimbia tu mbele kwenye njia, wala haitoshi kujitumia tu kwa ajili ya Mungu. Ni lazima umiliki mambo mengi ili uweze kuwa mtu ambaye anakamilishwa na Mungu. Unapokabiliwa na mateso ni lazima uweze kuweka kando masilahi ya mwili na usifanye malalamiko dhidi ya Mungu. Wakati Mungu anajificha kutoka kwako, ni lazima uweze kuwa na imani ya kumfuata Yeye, kudumisha upendo wako wa awali bila kuuruhusu ufifie au kutoweka. Haijalishi anachofanya Mungu, ni lazima utii mpango Wake na uwe tayari kuulaani mwili wako mwenyewe badala ya kulalamika dhidi Yake. Wakati unakabiliwa na majaribu, lazima umridhishe Mungu, ingawa unaweza kulia kwa uchungu au uhisi kusita kuhusu kuacha kitu unachopenda. Huu tu ndio upendo wa kweli na imani. Haijalishi kimo chako halisi ni kipi, ni lazima kwanza umiliki nia ya kupitia ugumu na imani ya kweli, na ni pia lazima uwe na nia ya kuutelekeza mwili. Unapaswa kuwa tayari kuvumilia ugumu wa kibinafasi na kupata hasara kwa maslahi yako binafsi ili kuridhisha mapenzi ya Mungu. Lazima pia uwe na uwezo wa kuhisi majuto kujihusu moyoni mwako: Hapo zamani, hukuweza kumridhisha Mungu, na sasa unaweza kujuta mwenyewe. Ni lazima usipungukiwe katika yoyote ya hali hizi—Ni kupitia katika vitu hivi ndiyo Mungu atakukamilisha. Usipoweza kufikia viwango hivi, basi huwezi kukamilishwa.

Mtu anayemtumikia Mungu hapaswi tu kujua jinsi ya kuteseka kwa ajili Yake; zaidi ya hayo, anapaswa kuelewa kwamba kusudi la kuamini katika Mungu ni kwa ajili ya kufuatilia kumpenda Mungu. Mungu hukutumia si kwa sababu tu ya kukusafisha au kwa sababu ya kukufanya uteseke, lakini badala yake ni Yeye hukutumia ili uweze kujua matendo Yake, kujua umuhimu halisi wa maisha ya binadamu, na hasa, ili uweze kujua kwamba kumtumikia Mungu si kazi rahisi. Kupata uzoefu wa kazi ya Mungu hakuhusu kufurahia neema Yake, bali kuhusu kuteseka kwa sababu ya upendo wako Kwake. Kwa kuwa unafurahia neema ya Mungu, lazima pia ufurahie kuadibu Kwake; lazima upitie haya yote. Unaweza kupata uzoefu wa nuru ya Mungu ndani yako, na unaweza pia kupitia jinsi Anavyokushughulikia na Anavyokuhukumu. Kwa njia hii, uzoefu wako utakuwa mkamilifu. Mungu ametekeleza kazi Yake ya hukumu na kuadibu kwako. Neno la Mungu limekushughulikia, lakini si hilo tu; pia limekupa nuru, na kukuangazia. Wakati wewe ni hasi na dhaifu, Mungu ana wasiwasi kwa ajili yako. Hizi kazi zote ni za kukufahamisha kwamba kila kitu kuhusu mwanadamu kimo katika udhibiti wa Mungu. Unaweza kufikiri kwamba kuamini katika Mungu ni kuhusu mateso, au kumfanyia mambo ya kila aina; unaweza kufikiri kwamba sababu ya kumwamini Mungu ni ili mwili wako uwe na amani, au ili kwamba kila kitu maishani mwako kiende vizuri, au ili kwamba uweze kuwa na raha na utulivu katika kila kitu. Hata hivyo, hakuna kati ya haya ambayo watu wanapaswa kuhusisha na imani yao katika Mungu. Ukiamini kwa ajili ya sababu hizi, basi mtazamo wako si sahihi na haiwezekani kabisa wewe kukamilishwa. Matendo ya Mungu, tabia ya Mungu ya haki, hekima Yake, maneno Yake, na maajabu Yake na kutoeleweka kwa kina Kwake yote ni mambo ambayo watu wanapaswa kuelewa. Kuwa na ufahamu huu, unapaswa kuutumia kuondoa moyoni mwako madai, matumaini na fikiza za kibinafsi. Ni kwa kuondoa mambo haya tu ndiyo unaweza kukidhi masharti yanayotakiwa na Mungu, na ni kwa kufanya hivi tu ndiyo unaweza kuwa na uzima na kumridhisha Mungu. Kusudi la kumwamini Mungu ni ili kumridhisha na kuishi kwa kudhihirisha tabia ambayo Yeye anahitaji, ili matendo na utukufu Wake viweze kudhihirishwa kupitia kundi hili la watu wasiostahili. Huu ndio mtazamo sahihi wa kuamini katika Mungu, na hili pia ndilo lengo unalopaswa kutafuta. Unapaswa kuwa na mtazamo sahihi kuhusu kuamini katika Mungu na unapaswa kutafuta kupata maneno ya Mungu. Unahitaji kula na kunywa maneno ya Mungu na lazima uwe na uwezo wa kuishi kwa kudhihirisha ukweli, na hasa lazima uweze kuona matendo Yake ya vitendo, matendo Yake ya ajabu kotekote katika ulimwengu mzima, pamoja na kazi ya vitendo Yeye hufanya katika mwili. Kupitia katika uzoefu wao wa vitendo, watu wanaweza kufahamu ni jinsi gani hasa Mungu hufanya kazi Yake kwao na mapenzi Yake kwao ni yapi. Kusudi la haya yote ni ili kuondoa tabia potovu ya kishetani ya watu. Baada ya kuondoa uchafu na udhalimu wote ulio ndani mwako, na baada ya kuondoa nia zako mbaya, na baada ya kukuza imani ya kweli kwa Mungu—ni kwa kuwa na imani ya kweli tu ndiyo unaweza kumpenda Mungu kweli. Unaweza tu kweli kumpenda Mungu kwa msingi wa imani yako Kwake. Je, unaweza kufanikisha upendo wa kweli kwa Mungu bila kumwamini? Kwa kuwa unaamini katika Mungu, huwezi kukanganyika kuhusu jambo hilo. Baadhi ya watu hujawa na nguvu mara tu wanapoona kwamba imani katika Mungu itawaletea baraka, lakini kisha hupoteza nguvu zote mara tu wanapoona kwamba wanafaa kupitia kusafishwa. Je, huko ni kuamini katika Mungu? Mwishowe, lazima upate utiifu kamili na mzima mbele ya Mungu katika imani yako. Unaamini katika Mungu lakini bado una madai Kwake, una mawazo mengi ya kidini ambayo huwezi kuyapuuza, maslahi ya kibinafsi huwezi kuacha, na bado unatafuta baraka za mwili na unataka Mungu auokoe mwili wako, kuiokoa nafsi yako—hizi zote ni tabia za watu walio na mtazamo usio sahihi. Hata kama watu wenye imani za kidini wana imani katika Mungu, hawatafuti kubadilisha tabia zao na hawafuatilii maarifa ya Mungu, lakini badala yake wanatafuta tu masilahi ya miili yao. Wengi kati yenu wana imani ambazo ni za kikundi cha kusadiki kidini; hii siyo imani ya kweli katika Mungu. Kuamini katika Mungu, watu lazima wamiliki moyo ulio tayari kuteseka kwa ajili Yake na radhi ya kujitoa wenyewe. Watu wasipokidhi haya masharti mawili, imani yao katika Mungu haihesabiki, na hawataweza kufanikisha mabadiliko katika tabia yao. Ni watu tu wanaotafuta ukweli kwa kweli, wanaotafuta maarifa ya Mungu, na kufuatilia maisha ndio wale ambao kweli wanaamini katika Mungu.

Wakati majaribu yanakujia, utaitumiaje kazi ya Mungu kushughulikia majaribu hayo? Je, utakuwa hasi au utaelewa jaribu na usafishaji wa Mungu wa mwanadamu kutoka kwa kipengele chema? Utapata faida gani kutoka kwa majaribu na usafishaji wa Mungu? Je, upendo wako kwa Mungu utaongezeka? Wakati unapitia usafishaji, je, utaweza kutumia majaribu ya Ayubu na ujishughulishe kwa ari na kazi ambayo Mungu anafanya ndani yako? Je, unaweza kuona jinsi Mungu anavyompima mwanadamu kwa njia ya majaribu ya Ayubu? Ni aina gani ya mvuto ambao majaribu ya Ayubu yanaweza kuleta kwako? Je, utakuwa tayari kuwa shahidi kwa Mungu katikati ya usafishaji wako, au utataka kuuridhisha mwili katika mazingira ya starehe? Mtazamo wako kuhusu imani kwa Mungu ni upi kwa kweli? Je, kweli ni kwa ajili Yake, na si kwa ajili ya mwili? Je, kweli una lengo ambalo unafuatilia katika kutafuta kwako? Je, uko tayari kupitia usafishaji ili uweze kufanywa mkamilifu na Mungu, au badala yake ungeona heri kuadibiwa na kulaaniwa na Mungu? Je, maoni yako ni yapi hasa kuhusu suala la kutoa ushahidi kwa ajili ya Mungu? Watu wanapaswa kufanya nini katika mazingira fulani ili wamshuhudie Mungu kwa kweli? Kwa kuwa Mungu wa vitendo amefichua mengi sana katika kazi Yake halisi ndani yako, kwa nini unakuwa na mawazo ya kuondoka kila mara? Je, imani yako katika Mungu ni kwa ajili ya Mungu? Kwa wengi wenu, imani yenu ni sehemu ya hesabu mnayofanya kwa niaba yenu wenyewe, kwa ajili ya ufuatiliaji wa faida zenu binafsi. Watu wachache sana wanaamini katika Mungu kwa ajili ya Mungu; je, huu si uasi?

Kusudi la kazi ya usafishaji ni hasa kukamilisha imani ya watu. Mwishowe, kile kinachofanikishwa ni kwamba unataka kuondoka lakini, wakati huo huo, huwezi; baadhi ya watu bado wanaweza kuwa na imani hata wanapokuwa wamepoteza hata chembe ndogo ya matumaini; na watu hawana tena tumaini kabisa kuhusu matarajio ya siku za zao za usoni. Ni katika wakati huu tu ndipo usafishaji wa Mungu utafikia kikomo. Mwanadamu bado hajafikia hatua ya kuelea kati ya maisha na kifo, na hajaonja mauti, hivyo mchakato wa usafishaji bado haujakamilika. Hata wale ambao walikuwa katika hatua ya watenda huduma hawakuwa wamesafishwa kabisa. Ayubu alipitia usafishaji mkali sana, na hakuwa na kitu cha kutegemea. Watu lazima wapitie usafishaji mpaka ile hatua ambayo hawana matumaini na kitu cha kutegemea—huu tu ndio usafishaji wa kweli. Wakati wa watenda huduma, ikiwa moyo wako daima ulikuwa umetulia mbele za Mungu, na ikiwa pasipo kujali Alichofanya na pasipo kujali mapenzi Yake kwa ajili yako yalikuwa nini, wewe daima ulitii mipango Yake, basi mwishoni ungeelewa kila kitu ambacho Mungu alikuwa amefanya. Unapitia majaribu ya Ayubu, na wakati uo huo unapitiaa majaribu ya Petro. Wakati Ayubu alijaribiwa, yeye alikuwa shahidi, na mwishowe, Yehova alidhihirishwa kwake. Ni baada tu ya kuwa shahidi ndipo alistahili kuona uso wa Mungu. Kwa nini inasemwa: “Mimi najificha kutoka nchi ya uchafu lakini Najionyesha kwa ufalme mtakatifu”? Hiyo ina maana kwamba wakati tu uko mtakatifu na kuwa shahidi ndipo unaweza kuwa na hadhi ya kuuona uso wa Mungu. Kama huwezi kuwa shahidi kwa ajili Yake, hauna hadhi ya kuuona uso Wake. Ukijiondoa au kufanya malalamiko kwa Mungu ukikabiliwa na usafishaji, hivyo ushindwe kuwa shahidi Wake na uwe kichekesho cha Shetani, basi hutapata sura ya Mungu. Kama wewe ni kama Ayubu, ambaye katikati ya majaribu aliulaani mwili wake na wala hakulalamika dhidi ya Mungu, na aliweza kuuchukia mwili wake bila kulalamika au kutenda dhambi kwa njia ya maneno yake, basi utakuwa shahidi. Unapopitia usafishaji kwa kiasi fulani na bado unaweza kuwa kama Ayubu, mtiifu kabisa mbele za Mungu na bila mahitaji mengine Kwake au dhana zako mwenyewe, basi Mungu atakuonekania. Sasa Mungu hakuonekanii kwa sababu una nyingi za dhana zako mwenyewe, maoni binafsi, mawazo ya ubinafsi, mahitaji ya binafsi na maslahi ya kimwili, na wewe hustahili kuuona uso Wake. Kama ungemwona Mungu, ungempima kupitia katika mawazo yako mwenyewe na, kwa kufanya hivyo, Angesulubishwa msalabani nawewe. Kama mambo mengi yanakuja kwako ambayo si sambamba na dhana zako lakini bado unaweza kuyaweka kando na kupata ufahamu wa matendo ya Mungu kutoka kwa mambo haya, na katikati ya usafishaji unadhihirisha moyo wako wa upendo kwa Mungu, basi huku ni kuwa shahidi. Kama nyumba yako ina amani, unafurahia starehe za mwili, hakuna mtu anayekutesa, na ndugu na dada zako katika kanisa wanakutii, je, unaweza kuonyesha moyo wako wa upendo kwa Mungu? Je, hali hii inaweza kukusafisha? Ni kwa kupitia katika usafishaji tu ndiyo upendo wako kwa Mungu unaweza kuonyeshwa, na ni kwa mambo yasiyo sambamba na fikira zako kutokea tu ndiyo unaweza kukamilishwa. Akitumia mambo mengi yasiyofaa na mabaya na kwa kutumia kila aina ya maonyesho ya Shetani—matendo yake, lawama yake, usumbufu wake na udanganyifu wake—Mungu hukuonyesha sura mbaya ya Shetani vizuri, na hivyo Anakamilisha uwezo wako wa kumbainisha Shetani, ili uweze kumchukia Shetani na uachane naye.

Uzoefu wako mwingi wa kushindwa, udhaifu, nyakati zako za uhasi, vyote vinaweza kusemekana kuwa majaribu ya Mungu. Hii ni kwa sababu kila kitu hutoka kwa Mungu, na mambo yote na matukio yako katika mikono Yake. Kama unashindwa au kama wewe ni dhaifu na unajikwaa, yote yako kwa Mungu na vipo katika mfumbato Wake. Kutoka kwa mtazamo wa Mungu, haya ni majaribu yako, na kama huwezi kutambua hivyo, yatageuka kuwa vishawishi. Kuna aina mbili za hali ambazo watu wanapaswa kutambua: Moja inatoka kwa Roho Mtakatifu, na chanzo cha nyingine huenda ni Shetani. Moja ni hali ambamo Roho Mtakatifu anakuangazia na Anakuruhusu upate kujijua mwenyewe, kuchukia na kuhisi majuto kujihusu mwenyewe na kuweza kuwa na upendo wa kweli kwa Mungu, kuweka moyo wako katika kumridhisha Yeye. Nyingine ni hali ambamo unajijua mwenyewe, lakini wewe ni hasi na dhaifu. Inaweza kusemwa pia kuwa hii ni hali ya usafishaji wa Mungu, na pia kuwa ni ushawishi wa Shetani. Ukitambua kuwa huu ni wokovu wa Mungu kwako na ukihisi kuwa wewe sasa ni mdeni Wake mkubwa, na kama kuanzia sasa utajaribu kulipa deni Lake na usianguke tena katika upotovu kama huo, kama utaweka juhudi katika kula na kunywa maneno Yake, na kama siku zote unajichukua kama anayekosa, na kuwa na moyo wa hamu, basi haya ni majaribu ya Mungu. Baada ya mateso kumalizika na wewe kwa mara nyingine tena unasonga mbele, Mungu bado atakuongoza, atakuangazia, atakupa nuru, na kukusitawisha. Lakini kama hulitambui na wewe ni hasi, kujiachilia tu kukata tamaa, kama unafikiri hivi, basi kishawishi cha Shetani kimekufikia. Wakati Ayubu alipitia majaribu, Mungu na Shetani walikuwa wanawekeana dau, na Mungu alimruhusu Shetani amtese Ayubu. Hata ingawa ilikuwa ni Mungu aliyekuwa anamjaribu Ayubu, hakika alikuwa ni Shetani ndiye aliyemjia. Kwa Shetani, ilikuwa ni kumjaribu Ayubu, lakini Ayubu alikuwa upande wa Mungu. Kama haingekuwa vile, basi Ayubu angeanguka katika kishawishi. Mara baada ya watu kuanguka katika kishawishi, wao huanguka katika hatari. Kupitia usafishaji inaweza kusemwa kuwa jaribu kutoka kwa Mungu, lakini kama hauko katika hali nzuri inaweza kusemwa kuwa kishawishi kutoka kwa Shetani. Kama hauko na uwazi juu ya maono, Shetani atakushutumu na kukuvuruga katika mtazamo wa maono. Kabla ya kujua, utaanguka katika majaribu.

Kama hupitii kazi ya Mungu, basi kamwe hutaweza kufanywa mkamilifu. Katika uzoefu wako, lazima pia uingie katika maelezo. Kwa mfano, ni vitu vipi hukuongoza kukuza dhana na nia za kupita kiasi, na ni aina gani za matendo yanayofaa uliyo nayo kushughulikia matatizo haya? Kama unaweza kupitia kazi ya Mungu, hii ina maana kwamba una kimo. Kama unaonekana tu kuwa na nguvu, hiki si kimo halisi na hutaweza kusimama imara hata kidogo. Ni wakati tu unaweza kupitia kazi ya Mungu na uweze kuipitia na kuitafakari wakati wowote na mahali popote, wakati unaweza kuwaacha wachungaji na uishi peke yako ukimtegemea Mungu, na uweze kuona matendo halisi ya Mungu—ni hapo tu ndipo mapenzi ya Mungu yatatimizwa. Sasa hivi, watu wengi hawajui jinsi ya kupitia, na wanapokumbana na suala, hawajui jinsi ya kulishughulikia; hawawezi kuipitia kazi ya Mungu, na hawezi kuishi maisha ya kiroho. Lazima uchukue maneno ya Mungu na kuyafanya ndani ya maisha yako ya utendaji.

Wakati mwingine Mungu hukupa aina fulani ya hisia, hisia inayokusababisha upoteze starehe yako ya ndani kabisa, na unapoteza uwepo wa Mungu, kiasi kwamba unatumbukia gizani. Hii ni aina ya usafishaji. Wakati wowote unapofanya kitu chochote, hicho huenda mrama, au kugonga ukuta. Hii ni nidhamu ya Mungu. Wakati mwingine, unapofanya kitu ambacho si cha utiifu na cha uasi kwa Mungu, huenda hakuna mtu mwingine anajua kukihusu—lakini Mungu anajua. Yeye hatakuachilia, na Atakufundisha nidhamu. Kazi ya Roho Mtakatifu ni yenye kina sana. Kwa makini sana Anatazama kila neno na tendo la watu, kila tendo na mwendo wao, na kila wazo lao na fikira ili watu waweze kupata ufahamu wa ndani wa vitu hivi. Unafanya kitu mara moja na kinaenda mrama, unakifanya kitu tena na bado kinaenda mrama, na hatua kwa hatua utapata kuelewa kazi ya Roho Mtakatifu. Kupitia kufundishwa nidhamu mara nyingi, utajua cha kufanya ili kuwa sambamba na mapenzi ya Mungu na kile kisichoambatana na mapenzi Yake. Mwishowe, utakuwa na majibu sahihi kwa uongozi wa Roho Mtakatifu ndani yako. Wakati mwingine utakuwa muasi na utakemewa na Mungu kutoka ndani. Haya yote hutoka kwa nidhamu ya Mungu. Kama huthamini neno la Mungu, kama unaidharau kazi Yake, Hatashughulika na wewe hata kidogo. Kadiri unavyoyachukulia maneno ya Mungu kwa makini, ndivyo Atakavyokupa nuru zaidi. Sasa hivi, kuna baadhi ya watu katika kanisa ambao wana imani iliyovurugwa na yenye kuchanganyikiwa, na wao hufanya mambo mengi yasiyofaa na kutenda bila nidhamu, na hivyo kazi ya Roho Mtakatifu haiwezi kuonekana wazi ndani yao. Baadhi ya watu huacha nyuma wajibu wao kwa ajili ya kuchuma pesa, kwenda nje kuendesha biashara bila kuwa na nidhamu; mtu wa aina hiyo yuko katika hatari zaidi. Siyo tu kwamba sasa hawana kazi ya Roho Mtakatifu, lakini katika siku zijazo itakuwa vigumu kwa wao kukamilishwa. Kuna watu wengi ambao kwao kazi ya Roho Mtakatifu haiwezi kuonekana na ambao nidhamu ya Mungu haiwezi kuonekana kwao. Wao ni wale ambao hawako wazi juu ya mapenzi ya Mungu na ni wasiojua kazi Yake. Wale ambao wanaweza kusimama imara katikati ya usafishaji, wanaomfuata Mungu bila kujali Anachofanya, na angalau wanaweza kusalia, au kutimiza 0.1% ya kile ambacho Petro alitimiza wanafanya vyema, lakini hawana thamani kuhusiana na Mungu kuwatumia. Watu wengi huelewa mambo haraka, wana upendo wa kweli kwa Mungu, na wanaweza kuzidi kiwango cha Petro, na Mungu huwafanyia kazi ya kukamilisha. Nidhamu na nuru huja kwa watu kama hawa, na iwapo kuna jambo ndani yao lisiloambatana na mapenzi ya Mungu, wanaweza kulitupilia mbali mara moja. Watu kama hawa ni dhahabu, fedha na vito—wana thamani ya juu kabisa! Kama Mungu amefanya aina nyingi za kazi lakini bado uko kama mchanga au jiwe, basi huna thamani!

Kazi ya Mungu katika nchi ya joka kubwa jekundu ni ya ajabu na isiyoeleweka. Yeye atalikamilisha kundi moja la watu na kuondoa wengine, kwani kuna kila aina ya watu kanisani—kuna wale wanaopenda ukweli, na wale wasiopenda; kuna wale wanaopitia kazi ya Mungu, na wale wasiopitia; kuna wale wanaofanya wajibu wao, na wale wasiofanya; kuna wale wanaomshuhudia Mungu, na wale wasiomshuhudia—na wengine wao ni wasioamini na watu waovu, na hakika wataondolewa. Kama hujui vizuri kazi ya Mungu, basi utakuwa hasi; hii ni kwa sababu kazi ya Mungu inaweza tu kuonekana katika watu wachache. Wakati huu, itakuwa wazi ni nani ambao wanampenda Mungu kwa kweli na wasiompenda. Wale ambao kweli wanampenda Mungu wana kazi ya Roho Mtakatifu, huku wale ambao hawampendi kwa kweli watafichuliwa kupitia kila hatua ya kazi Yake. Watakuwa walengwa wa kuondolewa. Watu hawa watafichuliwa katika kipindi cha kazi ya ushindi, na wao ni watu ambao hawana thamani ya kufanywa wakamilifu. Wale ambao wamekamilishwa wamepatwa na Mungu katika ukamilifu wao wote, na wana uwezo wa kumpenda Mungu kama vile alivyokuwa nao Petro. Wale ambao wameshindwa hawana upendo wa hiari, lakini wana upendo usioonyesha hisia, na wao wanalazimika kumpenda Mungu. Upendo wa hiari unakuzwa kwa njia ya uelewa uliopatikana kupitia uzoefu wa vitendo. Upendo huu unachukua moyo wa mtu na unamfanya kujitolea kwa Mungu kwa hiari; maneno ya Mungu yanakuwa msingi wao na wanaweza kuteseka kwa ajili ya Mungu. Bila shaka haya ni mambo yanayomilikiwa na mtu ambaye amekamilishwa na Mungu. Kama unatafuta tu kushindwa, basi huwezi kuwa na ushuhuda kwa Mungu; kama Mungu angetimiza tu lengo Lake la wokovu kwa njia ya kuwashinda watu, basi hatua ya watenda huduma ingemaliza kazi. Hata hivyo, kuwashinda watu si lengo la mwisho la Mungu, ambalo ni kuwakamilisha watu. Hivyo badala ya kusema kwamba hatua hii ni kazi ya kuwashinda watu, sema kuwa ni kazi ya kukamilisha na kuondoa. Baadhi ya watu hawajashindwa kabisa, na katika harakati ya kuwashinda, kundi la watu watafanywa wakamilifu. Vipande hivi viwili vya kazi vinafanywa kwa pamoja. Watu hawajaondoka hata kwa muda mrefu sana kama huu wa kazi, na hili linaonyesha kuwa lengo la ushindi limekuwa na mafanikio—huu ni ukweli wa kushindwa. Usafishaji si kwa ajili ya kushindwa, lakini ni kwa ajili ya kukamilishwa. Bila usafishaji, watu hawangeweza kukamilishwa. Hivyo usafishaji kweli ni wa thamani! Leo kundi moja la watu linakamilishwa na kupatwa. Baraka kumi zilizotajwa hapo awali zote zililengwa kwa wale ambao wamekamilishwa. Kila kitu kuhusu kubadilisha sura zao duniani kunalenga wale ambao wamekamilishwa. Wale ambao hawajakamilishwa hawastahili kupokea ahadi za Mungu.


Ni kwa Kupitia tu Majaribio ya Kuumiza Ndiyo Mnaweza Kujua Kupendeza kwa Mungu

Unampenda Mungu kiasi gani hasa leo? Na unajua kiasi gani hasa kuhusu yote ambayo Mungu amefanya ndani yako? Haya ni mambo unayopaswa kujifunza. Mungu anapowasili duniani, yote ambayo Amefanya ndani ya mwanadamu na kumkubalia mwanadamu kuona ni ili mwanadamu atampenda na kumjua Yeye kweli. Kwamba mwanadamu anaweza kuteseka kwa ajili ya Mungu na ameweza kufikia umbali huu ni, kuhusiana na jambo moja, kwa sababu ya upendo wa Mungu, na kuhusiana na jambo lingine, ni kwa sababu ya wokovu wa Mungu; zaidi ya hayo, ni kwa sababu ya kazi ya hukumu na kuadibu ambayo Mungu ametekeleza ndani ya mwanadamu. Kama hamna hukumu, kuadibu, na majaribio ya Mungu, na kama Mungu hajawafanya mteseke, basi, kusema ukweli, ninyi hammpendi Mungu kweli. Kadri kazi ya Mungu ilivyo kuu zaidi ndani ya mwanadamu, na kadri mateso ya mwanadamu yalivyo makuu zaidi, ndivyo inavyoweza kuonyesha zaidi hasa vile kazi ya Mungu ilivyo ya maana, na ndivyo moyo wa mwanadamu unavyoweza kumpenda Mungu kweli zaidi. Unajifunzaje jinsi ya kumpenda Mungu? Bila mateso makali na usafishaji, bila majaribio ya kuumiza—na kama, zaidi ya hayo, yote ambayo Mungu alimpa mwanadamu ingekuwa neema, upendo, na rehema—je, ungeweza kufikia upendo wa kweli kwa Mungu? Kwa upande mmoja, wakati wa majaribio ya Mungu mwanadamu huja kujua kasoro zake, na huona kwamba yeye ni mdogo, wa kudharauliwa, na duni, kwamba hana chochote, na si kitu; kwa upande mwingine, wakati wa majaribio Yake Mungu humuumbia mwanadamu mazingira tofauti yanayomfanya mwanadamu aweze zaidi kupitia kupendeza kwa Mungu. Ingawa maumivu ni makubwa, na wakati mwingine yasiyoshindika—na hata hufikia kiwango cha huzuni ya kuseta—baada ya kuyapitia, mwanadamu huona vile kazi ya Mungu ndani yake ni ya kupendeza, na ni juu ya msingi huu tu ndiyo ndani ya mwanadamu huzaliwa upendo wa kweli kwa Mungu. Leo mwanadamu huona kwamba na neema, upendo na rehema ya Mungu pekee, hana uwezo wa kujijua mwenyewe kweli, sembuse kuweza kujua kiini cha mwanadamu. Ni kupitia tu usafishaji na hukumu ya Mungu, ni wakati tu wa usafishaji kama huo ndiyo mwanadamu anaweza kujua kasoro zake, na kujua kwamba hana chochote. Hivyo, upendo wa mwanadamu kwa Mungu umejengwa juu ya msingi wa usafishaji na hukumu ya Mungu. Kama wewe hufurahia tu neema ya Mungu, na maisha ya familia yenye amani au baraka za kimwili, basi hujampata Mungu, na imani yako kwa Mungu haiwezi kuchukuliwa kama iliyofaulu. Mungu tayari ametekeleza hatua moja ya kazi ya neema katika mwili, na tayari amempa mwanadamu baraka za kimwili—lakini mwanadamu hawezi kufanywa mkamilifu na neema, upendo, na rehema pekee. Katika uzoefu wa mwanadamu yeye hukabiliwa na baadhi ya upendo wa Mungu, na huuona upendo na rehema ya Mungu, lakini baada ya kupitia kwa kipindi fulani cha wakati, yeye huona kwamba neema ya Mungu na upendo na rehema Yake haviwezi kumfanya mwanadamu awe mkamilifu, na havina uwezo wa kufichua kile ambacho ni potovu ndani ya mwanadamu, wala haviwezi kumwondolea mwanadamu tabia yake potovu, au kufanya kuwa kamilifu upendo na imani yake. Kazi ya Mungu ya neema ilikuwa kazi ya kipindi kimoja, na mwanadamu hawezi kutegemea kufurahia neema ya Mungu ili kumjua Mungu.

Ni kupitia nini ndiyo ukamilishaji wa Mungu kwa mwanadamu hutimizwa? Kupitia tabia Yake yenye haki. Tabia ya Mungu hasa huwa na haki, ghadhabu, uadhama, hukumu, na laana, na ukamilishaji Wake wa mwanadamu hasa ni kupitia hukumu. Watu wengine hawaelewi, na huuliza ni kwa nini Mungu anaweza tu kumfanya mwanadamu kuwa mkamilifu kupitia hukumu na laana. Wao husema, “Kama Mungu angemlaani mwanadamu, si mwanadamu angekufa? Kama Mungu angemhukumu mwanadamu, si mwanadamu angelaaniwa? Basi anawezaje hata hivyo kufanywa mkamilifu?” Hayo ndiyo maneno ya watu wasioijua kazi ya Mungu. Kile ambacho Mungu hulaani ni uasi wa mwanadamu, na kile Anachohukumu ni dhambi za mwanadamu. Ingawa Yeye hunena kwa ukali, na bila kiwango cha hisia hata kidogo, Yeye hufichua yote yaliyo ndani ya mwanadamu, na kupitia maneno haya makali Yeye hufichua kile kilicho muhimu ndani ya mwanadamu, lakini kupitia hukumu kama hiyo, Yeye humpa mwanadamu ufahamu mkubwa wa kiini cha mwili, na hivyo mwanadamu hujitiisha chini ya utii mbele za Mungu. Mwili wa mwanadamu ni wa dhambi, na wa Shetani, ni wa kutotii, na chombo cha kuadibu kwa Mungu—na kwa hiyo, ili kumruhusu mwanadamu kujijua, maneno ya hukumu ya Mungu lazima yamfike na lazima kila aina ya usafishaji itumike; ni wakati huo tu ndiyo kazi ya Mungu inaweza kuwa ya kufaa.

Kutokana na maneno yaliyonenwa na Mungu inaweza kuonekana kwamba tayari Ameulaani mwili wa mwanadamu. Je, haya maneno, basi, ni maneno ya laana? Maneno yaliyonenwa na Mungu hufichua tabia halisi ya mwanadamu, na kupitia ufichuzi kama huo anahukumiwa, na anapoona kwamba hawezi kuyaridhisha mapenzi ya Mungu, ndani anahisi huzuni na majuto, anahisi kwamba anapaswa kumshukuru Mungu sana, na asiyetosha kwa ajili mapenzi ya Mungu. Kuna nyakati ambapo Roho wa Mungu hukufundisha nidhamu kutoka ndani, na nidhamu hii hutoka kwa hukumu ya Mungu; kuna nyakati ambapo Mungu hukushutumu na kuuficha uso Wake kutoka kwako, wakati ambapo hakusikilizi, na Hafanyi kazi ndani yako, akikuadibu bila sauti ili kukusafisha. Kazi ya Mungu ndani ya mwanadamu ni hasa ili kuweka wazi tabia Yake yenye haki. Ni ushuhuda gani ambao mwanadamu hatimaye huwa nao kwa Mungu? Yeye hushuhudia kwamba Mungu ni Mungu mwenye haki, kwamba tabia yake ni haki, ghadhabu, kuadibu, na hukumu; mwanadamu hushuhudia kwa tabia yenye haki ya Mungu. Mungu hutumia hukumu Yake kumfanya mwanadamu awe mkamilifu, Amekuwa Akimpenda mwanadamu, na kumwokoa mwanadamu—lakini ni kiasi gani kiko ndani ya upendo Wake? Kuna hukumu, uadhama, ghadhabu, na laana. Ingawa Mungu alimlaani mwanadamu katika wakati uliopita, Hakumtupa mwanadamu kabisa ndani ya shimo la kuzimu, lakini Alitumia njia hiyo kuisafisha imani ya mwanadamu; Hakumuua mwanadamu, lakini alitenda ili kumfanya mwanadamu awe mkamilifu. Kiini cha mwili ni kile ambacho ni cha Shetani—Mungu alikisema sahihi kabisa—lakini ukweli unaotekelezwa na Mungu haukamilishwi kufuatana na maneno Yake. Yeye hukulaani ili uweze kumpenda, na ili uweze kujua kiini cha mwili; Yeye hukuadibu ili uweze kuamshwa, kukuruhusu wewe ujue kasoro zilizo ndani yako, na kujua kutostahili kabisa kwa mwanadamu. Hivyo, laana za Mungu, hukumu Yake, na uadhama na ghadhabu Yake—yote ni kwa ajili ya kumfanya mwanadamu awe mkamilifu. Yote ambayo Mungu anafanya leo, na tabia yenye haki ambayo Yeye huifanya kuwa wazi ndani yenu—yote ni kwa ajili ya kumfanya mwanadamu awe mkamilifu, na huo ndio upendo wa Mungu.

Katika dhana za mwanadamu za kitamaduni, upendo wa Mungu ni neema Yake, fadhili, na huruma kwa udhaifu wa mwanadamu. Ingawa mambo haya pia ni upendo wa Mungu, yanaegemea upande mmoja sana, na si njia za msingi ambazo kwazo Mungu humfanya mwanadamu kuwa mkamilifu. Wakati ambapo watu wengine wameanza tu kumwamini Mungu, ni kwa sababu ya ugonjwa. Ugonjwa huu ni neema ya Mungu kwako; bila huo, hungemwamini Mungu, na kama hungemwamini Mungu basi hungefika umbali huu—na hivyo hata neema hii ni upendo wa Mungu. Katika wakati wa kumwamini Yesu, watu walifanya mengi ambayo hayakupendwa na Mungu kwa sababu hawakuelewa ukweli, lakini Mungu ana upendo na rehema, na Amemleta mwanadamu umbali huu, na ingawa mwanadamu haelewi chochote, bado Mungu humruhusu mwanadamu amfuate Yeye, na, zaidi ya hayo, Amemwongoza mwanadamu mpaka leo. Je, huu si upendo wa Mungu? Kile ambacho kinadhihirishwa katika tabia ya Mungu ni upendo wa Mungu—hili ni sahihi bila shaka! Wakati ambapo ujenzi wa kanisa ulifikia kilele chake, Mungu alifanya hatua ya kazi ya watendaji huduma na akamtupa mwanadamu katika shimo la kuzimu. Maneno ya wakati wa watendaji huduma yote yalikuwa laana: laana za mwili wako, laana za tabia yako potovu ya kishetani, na laana za mambo kukuhusu wewe ambayo hayayaridhishi mapenzi ya Mungu. Kazi iliyofanywa na Mungu katika hatua hiyo ilidhihirishwa kama uadhama, ambapo baada ya hapo Mungu alitekeleza hatua ya kazi ya kuadibu, na kukaja majaribio ya kifo. Katika kazi kama hiyo, mwanadamu aliona ghadhabu, uadhama, hukumu, na kuadibu kwa Mungu, lakini aliona pia neema ya Mungu, na upendo na rehema Yake; yote aliyofanya Mungu, na yote yaliyodhihirishwa kama tabia Yake, ulikuwa upendo wa mwanadamu, na yote ambayo Mungu alifanya yaliweza kutimiza mahitaji ya mwanadamu. Aliyafanya ili kumfanya mwanadamu awe mkamilifu, na Alimkimu mwanadamu kadri ya kimo chake. Kama Mungu hangefanya hili, mwanadamu hangekuwa na uwezo wa kuja mbele za Mungu, na hangekuwa na njia ya kuujua uso wa kweli wa Mungu. Tangu wakati ambapo mwanadamu alianza kwa mara ya kwanza kumwamini Mungu mpaka leo, Mungu amemkimu mwanadamu polepole kwa mujibu wa kimo chake, ili kwamba, ndani, mwanadamu amekuja kumjua Yeye polepole. Ni kwa kuweza kufika leo tu ndiyo mwanadamu ametambua hasa vile hukumu ya Mungu ni ya ajabu. Hatua ya kazi ya watendaji huduma ilikuwa tokeo la kwanza la kazi ya laana tangu wakati wa uumbaji mpaka leo. Mwanadamu alilaaniwa kwenda katika shimo la kuzimu. Kama Mungu hangefanya hivyo, leo mwanadamu hangekuwa na ufahamu wa kweli wa Mungu; ilikuwa kupitia tu laana ya Mungu ndiyo mwanadamu alikutana rasmi na tabia ya Yake. Mwanadamu alifichuliwa kupitia majaribu ya watendaji huduma. Aliona kwamba uaminifu wake haukukubalika, kwamba kimo chake kilikuwa kidogo sana, kwamba hakuwa na uwezo wa kuridhisha mapenzi ya Mungu, na kwamba madai yake ya kumridhisha Mungu wakati wote yalikuwa maneno matupu tu. Ingawa katika hatua ya kazi ya watendaji huduma Mungu alimlaani mwanadamu, tukitazama nyuma leo, hatua hiyo ya kazi ya Mungu ilikuwa ya ajabu: Ilileta mgeuzo mkubwa kwa mwanadamu, na kusababisha mabadiliko makuu katika tabia yake ya maisha. Kabla ya wakati wa watendaji huduma, mwanadamu hakuelewa chochote kuhusu ukimbizaji wa maisha, ni nini maana ya kumwamini Mungu, au hekima ya kazi ya Mungu, wala hakufahamu kwamba kazi ya Mungu inaweza kumjaribu mwanadamu. Tangu wakati wa watendaji huduma mpaka leo, mwanadamu huona vile kazi ya Mungu ni ya ajabu, haiwezi kueleweka kwa mwanadamu, na akitumia akili yake hawezi kufikiria jinsi Mungu hufanya kazi, na pia huona vile kimo chake ni kidogo na kwamba kiasi kikubwa chake ni cha kutotii. Mungu alipomlaani mwanadamu, ilikuwa ili Atimize athari, na Hakumuua mwanadamu. Ingawa Alimlaani mwanadamu, Alifanya hivyo kupitia maneno, na laana Zake hazikumwangukia mwanadamu kwa kweli, kwani kile ambacho Mungu alilaani kilikuwa kutotii kwa mwanadamu, na kwa hiyo maneno ya laana Zake pia yalikuwa kwa ajili ya kumfanya mwanadamu awe mkamilifu. Kama Mungu atamhukumu mwanadamu au kumlaani, yote mawili humfanya mwanadamu kuwa mkamilifu: Yote mawili yanafanywa ili kukifanya kamili kile ambacho ni kichafu ndani ya mwanadamu. Kupitia njia hii mwanadamu anasafishwa, na kile ambacho kinakosekana ndani ya mwanadamu kinafanywa kamilifu kupitia maneno na kazi Yake. Kila hatua ya kazi ya Mungu—kama ni maneno makali, au hukumu, au kuadibu—humfanya mwanadamu kuwa mkamilifu, na inafaa kwa uhalisi. Kotekote katika enzi zote Mungu hajawahi kufanya kazi kama hii; leo, Yeye hufanya kazi ndani yenu ili muweze kufahamu hekima Yake. Ingawa mmepitia maumivu fulani ndani yenu, mioyo yenu inajisikia thabiti na kwa amani; ni baraka yenu kuweza kufurahia hatua hii ya kazi ya Mungu. Haijalishi kile mnachoweza kupata katika siku za baadaye, yote mnayoona kuhusu kazi ya Mungu ndani yenu leo ni upendo. Kama mwanadamu hapitii hukumu na kuadibu kwa Mungu, matendo yake na ari daima yatakuwa nje, na tabia yake daima itaendelea kutobadilika. Je, hii inahesabika kama kupatwa na Mungu? Leo, ingawa bado kuna mengi ndani ya mwanadamu ambayo ni yenye kiburi na yenye majivuno, tabia ya mwanadamu ni imara zaidi kuliko awali. Mungu kukushughulikia wewe ni ili kukuokoa, na ingawa unaweza kuhisi maumivu kidogo wakati huo, siku itafika ambapo kutatokea mabadiliko katika tabia yako. Wakati huo, utakumbuka ya nyuma na kuona vile kazi ya Mungu ni ya hekima, na huo utakuwa wakati ambao utaweza kufahamu kwa kweli mapenzi ya Mungu. Leo, kuna watu wengine ambao husema kwamba wanafahamu mapenzi ya Mungu—lakini hiyo si ya kweli kamwe, wao wanazungumza upuuzi, kwa sababu wakati huu bado hawajafahamu kama mapenzi ya Mungu ni kumwokoa mwanadamu au kumlaani mwanadamu. Labda huwezi kuliona kwa dhahiri sasa, lakini siku itafika ambapo utaona kwamba siku ya kutukuzwa kwa Mungu imefika, na uone jinsi ni ya maana kumpenda Mungu, ili utakuja kuyajua maisha ya binadamu, na mwili wako utaishi katika ulimwengu wa kumpenda Mungu, kwamba roho yako itawekwa huru, maisha yako yatajaa furaha, na kwamba daima utakuwa karibu na Mungu, na utamtegemea Mungu daima. Wakati huo, utajua kweli jinsi kazi ya Mungu ni ya thamani leo.

Leo, watu wengi sana hawana ufahamu huo. Wao huamini kwamba mateso hayana thamani, wao hukanwa na ulimwengu, maisha yao ya nyumbani yamesumbuliwa, wao si wapendwa wa Mungu, na matazamio yao ni matupu. Kuteseka kwa watu wengine hufikia kiwango fulani, na fikira zao hugeukia kifo. Huu si upendo wa kweli kwa Mungu; watu kama hao ni waoga, hawana ustahamilivu, wao ni wadhaifu na wasio na nguvu! Mungu ana hamu ya mwanadamu kumpenda Yeye, lakini kadri mwanadamu anavyompenda Yeye, ndivyo kuteseka kwa mwanadamu huwa kwingi zaidi, na kadri mwanadamu anavyompenda Yeye, ndivyo majaribio ya mwanadamu huwa makubwa zaidi. Ikiwa unampenda Yeye, basi kila aina ya mateso yatakufika—na ikiwa humpendi, basi labda kila kitu kitaendelea kwa urahisi kwako, na kila kitu kinachokuzunguka kitakuwa kitulivu kwako. Unapompenda Mungu, utahisi kwamba mengi kandokando yako hayawezi kushindikana, na kwa sababu kimo chako ni kidogo sana utasafishwa; aidha, huwezi kumridhisha Mungu, na daima utahisi kwamba mapenzi ya Mungu ni ya juu sana, kwamba hayawezi kufikiwa na mwanadamu. Kwa sababu ya haya yote utasafishwa—kwa sababu kuna udhaifu mwingi ndani yako, na mengi yasiyoweza kuridhisha mapenzi ya Mungu, utasafishwa ndani. Lakini lazima muone kwa dhahiri kwamba utakaso hutimizwa tu kupitia usafishaji. Hivyo, katika siku hizi za mwisho lazima muwe na ushuhuda kwa Mungu. Haijalishi mateso yenu ni makubwa vipi, mnapaswa kuendelea hadi mwisho kabisa, na hata wakati wa pumzi yenu ya mwisho, bado lazima muwe waaminifu kwa Mungu, na kudhibitiwa na Mungu; huku pekee ndiko kumpenda Mungu kweli, na huu pekee ndio ushuhuda thabiti na mkubwa sana. Unapojaribiwa na Shetani, unapaswa kusema: “Moyo wangu ni wa Mungu, na Mungu tayari amenipata. Siwezi kukuridhisha wewe—lazima nitoe kila kitu changu ili kumridhisha Mungu.” Kadri unavyomridhisha Mungu, ndivyo Mungu hukubariki zaidi, na ndivyo nguvu za upendo wako kwa Mungu huwa kuu zaidi; kwa hiyo, vilevile, utakuwa na imani na azimio, na utahisi kwamba hakuna kilicho na thamani zaidi au cha maana kuliko kutumia maisha ukimpenda Mungu. Inaweza kusemwa kwamba mwanadamu anatakiwa tu kumpenda Mungu ili kuishi bila huzuni. Ingawa kuna nyakati ambazo mwili wako ni dhaifu na unazongwa na matatizo mengi ya kweli, katika nyakati hizi utamtegemea Mungu kweli, na ndani ya roho yako utafarijiwa, na utahisi hakika, na kwamba una kitu cha kutegemea. Kwa njia hii, utaweza kushinda hali nyingi, na kwa hiyo hutalalamika kuhusu Mungu kwa sababu ya uchungu unaopitia; utataka kuimba, kucheza, na kuomba, kukusanyika na kuwasiliana kwa karibu, kumfikiria Mungu, na utahisi kwamba watu wote, mambo, na vitu vilivyo kandokando yako ambavyo vimepangwa na Mungu vinafaa. Kama humpendi Mungu, yote ambayo unategemea yatakuwa yenye kero kwako, hakuna kitakachokuwa cha kufurahisha machoni mwako; ndani ya roho yako hutakuwa huru bali wa kudhulumiwa, moyo wako daima utalalamika kuhusu Mungu, na daima utahisi kwamba unapitia mateso mengi sana, na kwamba ni udhalimu sana. Kama hufuatilii kwa ajili ya furaha, bali ili umridhishe Mungu na kutoshtakiwa na Shetani, basi ukimbizaji kama huo utakupa nguvu nyingi za kumpenda Mungu. Mwanadamu anaweza kutekeleza yote yanayonenwa na Mungu, na yote ayafanyayo yanaweza kumridhisha Mungu—hii ndiyo maana ya kuwa na hakika. Kufuatilia ridhaa ya Mungu ni kuutumia upendo wa Mungu kuweka maneno Yake katika vitendo; bila kujali wakati—hata kama wengine hawana nguvu—ndani yako bado kuna moyo unaompenda Mungu, ambao unamtamani Mungu sana, na humkosa Mungu. Hiki ni kimo halisi. Jinsi ambavyo kimo chako ni kikubwa hasa hutegemea jinsi upendo wako kwa Mungu ulivyo mkuu, kama unaweza kusimama imara wakati unajaribiwa, kama wewe ni mdhaifu hali fulani inapokujia, na kama unaweza kusimama imara wakati ambapo ndugu zako wanakukataa; majilio ya ukweli yataonyesha hasa upendo wako kwa Mungu ukoje. Inaweza kuonekana kutoka kwa kazi nyingi ya Mungu kwamba Mungu kweli anampenda mwanadamu, ni hasa tu macho ya roho ya mwanadamu bado hayajafunguliwa kabisa, na hawezi kufahamu kazi nyingi ya Mungu, na mapenzi ya Mungu, na vitu vingi ambavyo ni vya kupendeza kuhusu Mungu; mwanadamu ana upendo kidogo sana wa kweli kwa Mungu. Umemwamini Mungu katika wakati huu wote, na leo Mungu amezuia njia zote za kutoroka. Kusema kwa kweli, huna chaguo lingine ila kuifuata njia sahihi, njia sahihi ambayo umeelekezwa kwayo kwa hukumu kali na wokovu mkubwa kabisa wa Mungu. Ni baada tu ya kupitia taabu na usafishaji ndiyo mwanadamu hujua kwamba Mungu ni wa kupendeza. Baada ya kupitia mpaka leo, inaweza kusemwa kwamba mwanadamu amekuja kujua sehemu ya kupendeza kwa Mungu—lakini hili bado halitoshi, kwa sababu mwanadamu amepungukiwa sana. Lazima apate uzoefu zaidi wa kazi ya Mungu ya ajabu, na zaidi ya usafishaji wote wa mateso uliowekwa na Mungu. Ni wakati huo tu ndiyo tabia ya maisha ya mwanadamu itaweza kubadilishwa.


Kumpenda Mungu tu Ndiko Kumwamini Mungu Kweli

Mnapotaka kumpenda na kumjua Mungu leo, kwa upande mmoja ni lazima mstahimili mateso, usafishaji, na kwa ule upande mwingine, ni lazima mgharamike. Hakuna funzo lililo kubwa kuliko lile la kumpenda Mungu, na inaweza kusemwa kuwa funzo ambalo watu hujifunza katika maisha yao yote ya imani ni jinsi ya kumpenda Mungu. Hii ni kusema, kama unamwamini Mungu ni lazima umpende Mungu. Ikiwa unamwamini tu Mungu lakini humpendi, hujapata ufahamu wa Mungu, na hujawahi kumpenda Mungu kwa upendo wa kweli utokao moyoni mwako, basi imani yako kwa Mungu ni bure; kama katika imani yako kwa Mungu humpendi Mungu, basi unaishi bure, na maisha yako yote ndiyo ya duni zaidi kwa maisha yote. Ikiwa katika maisha yako yote hujawahi kumpenda au kumtosheleza Mungu, basi kuna haja gani ya kuishi? Kuna haja gani ya imani yako kwa Mungu? Huku si kuharibu nguvu? Hii ni kusema, kama watu wanataka kuamini na kumpenda Mungu, ni sharti wagharamike. Badala ya kujaribu kuenenda kwa namna fulani kwa nje tu, wanapaswa watafute utambuzi wa kweli kutoka ndani ya mioyo yao. Ikiwa unapenda sana kuimba na kucheza lakini huwezi kuonyesha ukweli katika vitendo, unaweza kusemekana kwamba unampenda Mungu? Kumpenda Mungu kunahitaji utafutaji wa mapenzi ya Mungu katika mambo yote, na kwamba ujisaili wewe mwenyewe kwa kina jambo lolote likikutokea, kujaribu kujua mapenzi ya Mungu na kujaribu kuona mapenzi ya Mungu ni yapi katika suala hili, Anataka ufanikishe nini, na ni jinsi gani utayajali mapenzi Yake? Kwa mfano: jambo fulani linafanyika linalokutaka uvumilie hali ngumu, wakati huo unapaswa ufahamu ni nini mapenzi ya Mungu, na ni jinsi gani unapaswa kuyajali mapenzi ya Mungu. Usijiridhishe mwenyewe: Jiweke kando kwanza. Hakuna kitu kilicho duni kuliko mwili. Ni lazima udhamirie kumridhisha Mungu, na ni lazima utekeleze wajibu wako. Katika mawazo kama hayo, Mungu atakupa nuru ya kipekee katika jambo hili, na moyo wako pia utapata faraja. Jambo lolote likikutendekea, liwe dogo au kubwa, ni sharti kwanza ujiweke pembeni na kuuona mwili kama kitu duni zaidi kuliko vitu vyote. Kadiri unavyouridhisha mwili zaidi, ndivyo unavyochukua uhuru zaidi; ukiuridhisha mara hii, wakati mwingine utataka zaidi. Hili linapoendelea, watu wanapata kuupenda mwili hata zaidi. Mwili mara zote una tamaa kupita kiasi, mara zote mwili unakutaka uuridhishe, na kwamba uutosheleze kwa ndani, iwe ni katika chakula unachokula, unachokivaa, au kuwa na hasira katika matendo yako, au kuushawishi udhaifu na uzembe wako… Kadiri unavyouridhisha mwili zaidi, ndivyo tamaa yake inaongezeka, na jinsi mwili unavyopotoka zaidi, hadi kufikia kiwango ambacho miili ya watu inahodhi dhana nzito, na kutomtii Mungu, na kujiinua, na kuanza kuishuku kazi ya Mungu. Kadiri unavyouridhisha mwili zaidi, ndivyo udhaifu wa mwili unavyokuwa mkubwa; daima utahisi kuwa hakuna anayekuonea huruma kwa udhaifu wako, daima utaamini kuwa Mungu amezidi sana, na utasema: Mungu anawezaje kuwa mkali namna hii? Ni kwa nini Hawezi kuwapa watu nafasi? Watu wakiudekeza sana mwili, na kuupenda kupindukia, basi wanajiangamiza wao wenyewe. Ikiwa unampenda Mungu kwa dhati, na huuridhishi mwili, basi utaona kuwa kila anachokifanya Mungu ni chenye haki sana, na kizuri sana, na kwamba laana Yake kwa uasi wako na hukumu ya udhalimu wako ni haki. Zitakuwepo nyakati ambapo Mungu atakurudi na kukufundisha nidhamu, na kuanzisha mazingira ya kukukasirisha, na kukushurutisha uje mbele Zake—na daima utahisi kuwa anachokifanya Mungu ni cha ajabu. Hivyo utahisi kana kwamba hakuna uchungu mwingi, na kwamba Mungu anapendeza. Ukifuata udhaifu wa mwili, na kusema kwamba Mungu amezidi, basi daima utahisi uchungu na daima utahuzunika, na utakosa uwazi kuhusu kazi yote ya Mungu na itaonekana kana kwamba Mungu hana huruma kwa udhaifu wa mwanadamu, na Hatambui shida za mwanadamu. Hivyo utajihisi mnyonge na mpweke, kana kwamba umekumbwa na dhuluma kubwa, na wakati huo utaanza kulalama. Kadiri unavyoutosheleza udhaifu wa mwili, ndivyo unavyohisi kuwa Mungu anazidi, hadi inakuwa mbaya kiasi kwamba unaikana kazi ya Mungu, na kuanza kumpinga Mungu na kujaa uasi. Hivyo unafaa kuuasi mwili na usiutosheleze: “Mume wangu (mke), watoto, matarajio, ndoa, familia—hakuna hata moja kati ya haya ambalo ni la thamani! Moyoni mwangu mna Mungu pekee na nitajaribu kumridhisha Mungu kadiri ya uwezo wangu, na si kuuridhisha mwili.” Lazima uwe na azimio hili. Daima ukiwa na azimio hili, basi ukiuweka ukweli katika vitendo, na kujiweka kando, utaweza kufanya hivyo kwa juhudi kidogo. Inasemekana kuwa kulikuwepo na mkulima aliyeona nyoka barabarani aliyekuwa ameganda. Huyu mkulima alimchukua yule nyoka na kumweka kifuani mwake, na baada ya yule nyoka kuamka alimuuma yule mkulima hadi akafa. Miili ya wanadamu ni kama yule nyoka: asili yake ni kuyadhuru maisha yao—na ikipata mbinu yake kikamilifu, maisha yako yanapotea. Mwili ni wa Shetani. Kuna tamaa kupita kiasi ndani yake, hujithamini wenyewe, unafurahia faraja, na kushangilia burudani, kujiachilia katika uvivu na uzembe, na baada ya kuuridhisha kwa kiwango fulani mwishowe utakuangamiza. Hivi ni kusema, ukiuridhisha sasa, wakati mwingine utakuomba zaidi. Daima mwili una tamaa na matakwa kupita kiasi, na unajinufaisha kutokana na wewe kuutosheleza mwili na kukufanya uufurahie hata zaidi na kuishi katika starehe zake—na ikiwa hutaushinda, mwishowe utajiangamiza mwenyewe. Iwapo utapata uzima mbele za Mungu, na namna hatima yako itakavyokuwa, inategemea uasi wako dhidi ya mwili utakuwa wa namna gani. Mungu amekuokoa, na kukuteua na kukuamulia kabla, bado ikiwa leo hauko radhi kumridhisha, hauko radhi kuuweka ukweli katika vitendo, hauko radhi kuuasi mwili wako kwa moyo umpendao Mungu kwa dhati, hatimaye utajiangamiza mwenyewe, na kwa hivyo utapitia mateso mengi. Ikiwa mara zote unautosheleza mwili, Shetani atakumeza hatua kwa hatua, na kukuacha bila uzima, au upako wa Roho, hadi siku itafika ambayo ndani utakuwa giza. Ukiishi katika giza, utakuwa umetekwa nyara na Shetani, hutakuwa na Mungu tena moyoni mwako, na wakati ule utaukataa uwepo wa Mungu na kumwacha. Kwa hivyo, ikiwa watu wanataka kumpenda Mungu, ni lazima walipe gharama ya uchungu na kupitia shida. Hakuna haja ya hamasa za nje na shida, kusoma zaidi na kuzungukazunguka zaidi; badala yake, wanafaa kuweka kando vitu vilivyomo ndani yao: mawazo kupita kiasi, maslahi ya kibinafsi, na masuala yao binafsi, fikira, na nia. Hayo ndiyo mapenzi ya Mungu.

Ushughulikiaji wa Mungu juu ya tabia za nje za watu ni sehemu moja ya kazi Yake; kwa mfano, kushughulikia ubinadamu wa watu wa nje, usiokuwa wa kawaida, au maisha na tabia zao, njia na desturi zao, na vilevile vitendo vyao vya nje, na hamasa zao. Lakini Anapowataka watu wauweke ukweli katika vitendo na wabadilishe tabia zao, kimsingi kinachoshughulikiwa hapa ni motisha na mawazo yaliyo ndani yao. Kushughulikia tabia zako za nje tu si kugumu; ni sawa na kukukataza kula vitu uvipendavyo, jambo ambalo ni rahisi. Kinachogusia fikira zilizo ndani yako, hata hivyo, si rahisi kukiachia. Inawahitaji wauasi mwili wao, na kulipa gharama, na kuteseka mbele za Mungu. Hii ndiyo hali hasa katika nia za watu. Tangu watu waanze kumwamini Mungu, wamekuwa na nia ambazo si sahihi. Wakati ambapo huweki ukweli katika vitendo, unahisi kuwa motisha zako ni sahihi, lakini jambo likikutokea, utaona kuwa kuna motisha nyingi ndani zisizo sahihi. Hivyo, Mungu akiwafanya watu kuwa wakamilifu, Anawafanya kugundua kuwa kuna dhana nyingi ndani yao ambazo zinawazuia kumfahamu Mungu. Ukitambua kuwa motisha zako zina makosa, kama unaweza kuacha kutenda kulingana na motisha na dhana zako, na unaweza kuwa na ushuhuda wa Mungu na kusimama imara katika msimamo wako kwa kila lifanyikalo kwako, hili linathibitisha kuwa umeuasi mwili wako. Ukiasi dhidi ya mwili wako, bila shaka kutakuwa na vita ndani yako. Shetani atajaribu kufanya watu kuifuata, atajaribu kuwafanya wafuate dhana za kimwili na kutekeleza maslahi ya kimwili—ila maneno ya Mungu yatawapa nuru watu na kuwaangazia kwa ndani, na wakati huu itakuwa juu yako ikiwa utamfuata Mungu au utamfuata Shetani. Mungu anawataka watu kuweka ukweli katika matendo kimsingi kushughulikia mambo yaliyo ndani yao, kushughulikiwa fikira zao, na dhana zao ambazo haziufuati moyo wa Mungu. Roho Mtakatifu huwagusa watu ndani ya mioyo yao, na kuwapa nuru na mwangaza. Kwa hivyo nyuma ya kila kitu kinachotokea ni vita: Kila wakati watu wanapoweka ukweli katika vitendo, au kuweka mapenzi ya Mungu katika vitendo, huwa kuna vita vikali, na japokuwa mambo yanaweza kuonekana shwari katika miili yao, ila ndani ya mioyo yao kutakuwa na vita vya kufa na kupona—na ni baada tu ya hivi vita vikali, baada ya kutafakari kwa kina, ndipo ushindi au kushindwa kunaweza kuamuliwa. Mtu anashindwa kujua ama acheke au alie. Kwa sababu motisha nyingi ndani ya watu zina makosa, ama kwa sababu kazi kubwa ya Mungu inakinzana na dhana zao, watu wakiuweka ukweli katika vitendo vita vikali huzuka kisirisiri. Baada ya kuuweka huu ukweli katika vitendo, kisirisiri watu watakuwa wamemwaga machozi mengi sana ya huzuni kabla ya kuamua kumridhisha Mungu. Ni kwa sababu ya vita hivi watu huvumilia shida na usafishaji; huku ni kuteseka kwa kweli. Vita vikikukabili, kama unaweza kusimama kweli upande wa Mungu, utaweza kumridhisha Mungu. Katika harakati ya kutenda ukweli, hakuepukiki kwamba mtu atateseka kwa ndani; ikiwa, wanapoweka ukweli katika vitendo, kila kitu ndani yao kingekuwa sawa, basi wasingehitaji kufanywa wakamilifu na Mungu, na kusingekuwa na vita, na hawangeteseka. Ni kwa sababu kuna mambo mengi ndani ya watu ndipo hawafai kutumiwa na Mungu, na tabia nyingi za uasi wa mwili, ndipo watu wanapaswa kujifunza funzo la kuasi dhidi ya mwili kwa kina zaidi. Huku ndiko Mungu anaita kuteseka ambako Alimtaka mwanadamu kushiriki Naye. Ukikumbana na shida, fanya hima na umwombe Mungu: Ee Mungu! Ninataka kukuridhisha, ninataka kustahimili mateso ya mwisho ili kuuridhisha moyo Wako, na bila kujali kuwa vikwazo ninavyokumbana navyo ni vikubwa kiasi gani, bado ni sharti nikuridhishe. Hata ikiwa ni kuyatoa maisha yangu yote, bado ni sharti nikuridhishe! Ukiomba na hili azimio utaweza kusimama imara katika ushuhuda wako. Kila wawekapo ukweli katika vitendo, kila wapitiapo usafishaji, kila wanapojaribiwa, na kila wakati kazi ya Mungu inapowashukia, watu wanapitia mateso makubwa. Haya yote ni mtihani wa watu, na kwa hivyo ndani yao wote mna vita. Hii ndiyo gharama hasa wanayolipa. Kusoma zaidi neno la Mungu na kuzungukazunguka zaidi, kwa namna fulani ni gharama. Ndiyo watu wanapaswa kufanya, ndio wajibu wao, na jukumu ambalo ni sharti walitimize, lakini ni lazima watu waweke kando yale yanayofaa kuwekwa kando. Ikiwa hamwezi, basi haijalishi mateso yako yatakuwa makubwa kiasi gani, na utazunguka kiasi gani, yote yatakuwa bure! Hivi ni kusema, ni mabadiliko ndani yako tu yanaweza kuamua iwapo mateso yako ya nje yana thamani. Tabia yako ya ndani ikibadilika na ikiwa umeweka ukweli katika vitendo, basi mateso yako yote ya nje yatapata kibali cha Mungu; ikiwa hakujakuwa na mabadiliko katika tabia yako ya ndani, basi haijalishi unateseka kiasi gani au unazungukazunguka kiasi gani nje, hakutakuwa na kibali kutoka kwa Mungu—na mateso ambayo hayajaidhinishwa na Mungu ni bure! Hivyo, kama gharama ambayo umelipa imedhinishwa na Mungu inaamuliwa na kama umekuwa na mabadiliko ndani yako au la, na kama unatia ukweli katika vitendo na kuasi dhidi ya motisha na dhana zako mwenyewe ili kupata ridhaa ya mapenzi ya Mungu, ufahamu wa Mungu, na uaminifu kwa Mungu. Haijalishi unazungukazunguka kiasi gani, ikiwa hujawahi kujua kuasi dhidi ya motisha zako, unatafuta tu matendo na hamasa za nje, na usitilie maanani maisha yako, basi taabu zako zitakuwa zimepita bure. Ikiwa una kitu unachotaka kusema katika mazingira fulani, ila kwa ndani unahisi kwamba kukisema si sawa, kwamba kukisema hakuna faida kwa ndugu na dada zako, na kinaweza kuwadhuru, basi na usikiseme, uchague kuumia kwa ndani, kwa kuwa haya maneno hayawezi kuridhisha mapenzi ya Mungu. Wakati huu, kutakuwa na vita ndani yako, lakini utakuwa tayari kuumia na kuviacha uvipendavyo, utakuwa radhi kustahimili haya mateso ili kumridhisha Mungu na ingawa utaumia kwa ndani, hutautosheleza mwili, na moyo wa Mungu utakuwa umeridhishwa, hivyo utafarijika kwa ndani. Kwa hakika huku ni kulipa gharama, na ndiyo gharama inayotakiwa na Mungu. Ukitenda kwa njia hii, kwa hakika Mungu atakubariki; ikiwa huwezi kulifanikisha hili, basi haijalishi unaelewa kiasi gani, au unaweza kunena vyema kiasi gani, yote haya hayatafaa kitu! Katika njia ya kumpenda Mungu, ikiwa unaweza kusimama upande wa Mungu anapopigana na Shetani, na usimgeukie Shetani, basi utakuwa umefanikisha mapenzi ya Mungu, na utakuwa umesimama imara katika ushuhuda wako.

Kila hatua ya kazi anayoifanya Mungu kwa watu kwa nje inaonekana kama maingiliano kati ya watu, kana kwamba yalizaliwa kwa mipango ya wanadamu au kutokana na usumbufu wa wanadamu. Lakini nyuma ya kila hatua ya kazi, na kila kitu kinachotokea, ni dau linalofanywa na Shetani mbele ya Mungu, na linawahitaji watu kusimama imara katika ushuhuda wao kwa Mungu. Kwa mfano, tazama wakati Ayubu alijaribiwa: kisirisiri, Shetani alikuwa akiweka dau na Mungu, na kilichomtendekea Ayubu kilikuwa ni matendo ya wanadamu na usumbufu wa wanadamu. Nyuma ya kila hatua ya kazi ambayo Mungu anafanya juu yenu kuna dau la Shetani na Mungu—nyuma yake kuna vita. Kwa mfano, ikiwa unawabagua ndugu na dada zako, utakuwa na maneno ambayo unataka kusema—maneno unayohisi huenda yasimpendeze Mungu—lakini usipoyasema, utahisi kutoridhika ndani, na kwa wakati huu vita vitazuka ndani yako: “Niseme au nisiseme?” Hivi ndivyo vita. Kwa hivyo, katika kila jambo unalopitia kuna vita, na wakati kuna vita ndani yako, kutokana na ushirikiano wako na kuteseka kwako, Mungu anafanya kazi ndani yako. Hatimaye unaweza kuliweka kando jambo lenyewe na hasira yako inazimika. Hayo ndiyo matokeo ya ushirikiano wako na Mungu. Kila kitu wafanyacho watu kinawahitaji kulipa gharama fulani katika juhudi zao. Bila taabu ya kweli, hawawezi kumridhisha Mungu, hata hawakaribii kumridhisha Mungu, na wanarusha tu maneno matupu! Je, haya maneno matupu yaweza kumridhisha Mungu? Wakati Mungu na Shetani wanapigana katika milki ya kiroho, utamridhishaje Mungu, na utasimamaje imara katika ushuhuda wako Kwake? Unapaswa kujua kuwa kila kitu unachokipitia ni majaribu makubwa na ndipo Mungu hukuhitaji kuwa na ushuhuda. Kwa nje yataonekana kama mambo madogo; lakini haya mambo yakitendeka huonyesha kama unampenda Mungu au la. Ikiwa unampenda, utaweza kusimama imara katika ushuhuda wako Kwake, na ikiwa hujaweka upendo Wake katika vitendo, hili linaonyesha kuwa wewe si Mtu ambaye anapenda kuuweka ukweli katika vitendo, kwamba huna ukweli, huna uzima, kuwa wewe ni makapi! Mambo huwatokea watu wakati Mungu anawataka wasimame imara katika ushuhuda wao Kwake. Hakuna kubwa lililokutendekea kwa sasa, na huna ushuhuda mkubwa, lakini kila chembe ya maisha yako ya kila siku inahusiana na ushuhuda kwa Mungu. Ikiwa utawavutia ndugu na dada zako, wanafamilia, na kila aliye karibu nawe; ikiwa siku moja wasioamini watakuja na wavutiwe na yote unenayo na utendayo, na kuona kuwa yote afanyayo Mungu ni ya ajabu, basi utakuwa umekuwa na ushuhuda. Ijapokuwa huna ufahamu na wewe si mwerevu sasa, kupitia kwa kufanywa mkamilifu na Mungu, unaweza kumridhisha na kuzingatia mapenzi Yake, ukiwaoshyesha wengine kazi kubwa Aliyofanya miongoni mwa watu wenye ubora duni wa tabia. Watu wanapokuja kumjua Mungu na kuwa washindi mbele ya Shetani, waaminifu kwa Mungu kwa kiwango kikubwa, basi hakuna aliye na uthabiti kuliko hili kundi la watu, na huu ndio ushuhuda mkubwa zaidi. Ijapokuwa huwezi kufanya kazi kubwa, unaweza kumridhisha Mungu. Wengine hawawezi kuweka kando dhana zao, lakini unaweza; wengine hawawezi kutoa ushuhuda kwa Mungu wakati wa uzoefu wao halisi, lakini unaweza kutumia kimo na matendo yako halisi kulipa upendo wa Mungu na kutoa ushuhuda thabiti Kwake. Hili ndilo huhesabika kama mapenzi ya kweli kwa Mungu. Ikiwa huliwezi hili, basi hutoi ushuhuda miongoni mwa jamaa zako, miongoni mwa ndugu zako, miongoni mwa dada zako, au mbele ya walimwengu. Ikiwa huwezi kuwa na ushuhuda mbele ya Shetani, Shetani atakucheka, atakuchukulia kama mzaha, mwanasesere, mara kwa mara atakuchezea na kukughadhibisha. Majaribu mengi yatakupata siku za usoni—lakini ikiwa leo unampenda Mungu kwa moyo wa dhati, na ikiwa haijalishi ukubwa wa majaribu yaliyo mbele, bila kujali unachokipitia, unaweza kusimama imara katika ushuhuda wako, na kuweza kumridhisha Mungu, basi moyo wako utafarijiwa, na utakuwa jasiri hata majaribu utakayokabiliana nayo siku za usoni yawe makubwa kiasi gani. Hamwezi kuona ni nini kitatendeka siku za usoni; mnaweza tu kumridhisha Mungu katika hali ya leo. Hamwezi kufanya kazi yoyote kubwa, na unafaa kulenga kumridhisha Mungu kwa kuyapitia maneno yake katika maisha halisi, na kuwa na ushuhuda thabiti na mzito ambao unamtia aibu Shetani. Japo mwili wako hautaridhishwa na utateseka, utakuwa umemridhisha Mungu na kumletea aibu Shetani. Ikiwa daima unatenda hivi, Mungu atakufungulia njia mbele yako. Na siku moja, jaribio kubwa likija, wengine wataanguka chini, ila utaweza kuendelea kusimama imara: kwa sababu ya gharama uliyolipa, Mungu atakulinda ili usimame imara na usianguke. Kwa kawaida, ikiwa unaweza kuweka ukweli katika vitendo na kumridhisha Mungu kwa moyo ambao unampenda kweli, kwa hakika Mungu atakulinda wakati wa majaribu ya siku zijazo. Japokuwa wewe ni mpumbavu na mwenye kimo cha chini na usiye mwerevu, Mungu hatakubagua. Inategemea iwapo motisha zako ni za haki. Unaweza kumridhisha Mungu leo, iwapo uko makini na masuala madogo, unamridhisha Mungu kwa mambo yote, una moyo unaompenda Mungu kwa dhati, unampa Mungu moyo wa dhati, na japokuwa kuna baadhi ya mambo ambayo huwezi kuelewa, unaweza kwenda mbele za Mungu kurekebisha motisha zako, na kuyafuata mapenzi ya Mungu, na kufanya kila lipaswalo kumridhisha Mungu. Pengine ndugu na dada zako wataachana nawe, lakini moyo wako utakuwa unamridhisha Mungu, na hutatamani raha za mwili. Ikiwa daima unatenda kwa namna hii, utalindwa majaribu yakikusibu.

Majaribu haya yanailenga hali gani ya ndani ya watu? Yanalenga tabia ya uasi ndani ya watu ambayo haiwezi kumridhisha Mungu. Kuna mengi ambayo ni machafu ndani ya watu, na mengi ambayo ni ya unafiki, na kwa hivyo Mungu anawatia katika majaribu ili kuwasafisha. Lakini, ikiwa leo unaweza kumridhisha Mungu, basi majaribu ya siku zijazo yatakuwa ukamilifu kwako. Ikiwa leo, huwezi kumridhisha Mungu, basi majaribu ya siku za usoni yatakushawishi, na utaanguka bila kujua, na wakati huo hutaweza kujisaidia mwenyewe, kwani huendani na kazi ya Mungu, na huna kimo halisi. Na kwa hivyo, kama unataka kuweza kusimama imara katika siku za usoni, kumridhisha vyema Mungu, na kumfuata hadi mwisho, unapaswa kujenga msingi thabiti leo, unafaa kumridhisha Mungu kwa kutia ukweli katika vitendo kwa kila jambo, na kuzingatia mapenzi Yake. Iwapo daima unatenda kwa namna hii, kutakuwa na msingi ndani yako, na Mungu atahamasisha ndani yako moyo unaompenda, na Atakupa imani. Siku moja ambapo majaribu yatakuwa yamekukumba kwa kweli, ijapo utaumia, na kuhisi umedhulumiwa kwa kiwango fulani, na kuwa na huzuni kubwa, kana kwamba ulikuwa umekufa—ila upendo wako kwa Mungu hayatabadilika, na utaongezeka zaidi. Hizo ni baraka za Mungu. Ikiwa unaweza kumkubali Mungu na yote asemayo na atendayo leo kwa moyo mtiifu, basi kwa hakika utabarikiwa na Mungu, na kwa hivyo utakuwa mtu aliyebarikiwa na Mungu, na anayepokea ahadi Yake. Ikiwa leo hutendi, siku ambayo majaribu yatakukumba utakosa imani au moyo wenye upendo, na wakati huo jaribu litakuwa kishawishi; utatoswa ndani ya kishawishi cha Shetani na hutapata namna ya kuponyoka. Leo, unaweza kusimama imara jaribio dogo likikukabili, ila huenda usiweze kusimama imara siku ambayo jaribio kubwa litakukumba. Baadhi ya watu hujivuna, na kufikiri kwamba wako karibu na ukamilifu. Ikiwa huzami zaidi wakati huo, na kuridhika, basi utakuwa hatarini. Leo, Mungu hafanyi kazi ya majaribu makubwa, kwa kuonekana, kila kitu kiko salama, ila Mungu atakapokujaribu, utagundua kuwa umepungukiwa sana, kwani kimo chako ni kidogo mno, na huna uwezo wa kustahimili majaribu mazito. Ukisalia jinsi ulivyo na uko katika hali ya utulivu, basi, majaribu yatakapokuja, utaanguka. Mara nyingi inafaa mtazame udogo wa kimo chenu; mtapiga hatua kwa njia hii tu. Ikiwa unauona udogo wa kimo chako wakati wa majaribu tu, kwamba kimo chako ni dhaifu, kwamba kuna kidogo sana ndani yako ambacho ni halisi, na kwamba hutoshi kwa mapenzi ya Mungu—na kama utagundua haya wakati wa majaribu tu, utakuwa umechelewa mno.

Ikiwa hujui tabia ya Mungu, bila shaka utaanguka wakati wa majaribu, kwa kuwa hufahamu jinsi Mungu anavyowafanya watu kuwa wakamilifu, na ni kwa njia gani Huwafanya wakamilifu, na majaribu ya Mungu yakikushukia na yasilingane na mawazo yako, utashindwa kusimama imara. Upendo wa kweli wa Mungu ni tabia Yake kamili, na tabia kamili ya Mungu inapoonyeshwa kwa watu, hili linauletea mwili wako nini? Tabia ya haki ya Mungu inapoonyeshwa kwa watu, bila shaka miili yao inapata uchungu mkubwa zaidi. Iwapo hutapata haya maumivu, basi huwezi kufanywa mkamilifu na Mungu, wala huwezi kumpa Mungu mapenzi ya kweli. Mungu akikufanya mkamilifu kwa hakika atakuonyesha tabia Yake kamili. Tangu uumbaji hadi leo, Mungu hajawahi kumwonyesha mwanadamu tabia Yake kamili—ila katika siku za mwisho Anaifichua kwa hili kundi la watu ambao Aliwateua awali na kuwachagua, na kwa kuwafanya watu wakamilifu, Anaiweka wazi tabia Yake, na kupitia kwayo Analifanya kamili kundi la watu. Huo ndio upendo wa kweli wa Mungu kwa watu. Kuyapitia mapenzi ya kweli ya Mungu kunawapasa watu wastahimili uchungu mkali, na kulipa gharama kubwa. Ni baada tu ya hili ndipo watapatikana na Mungu na waweze kutoa tena mapenzi ya kweli kwa Mungu, na ni hapo tu ndipo Moyo wa Mungu utaridhishwa. Ikiwa watu wanataka wafanywe wakamilifu na Mungu, na kama wanataka kufanya na mapenzi Yake, na kumpa Mungu upendo wao wa dhati kikamilifu, ni sharti wapitie mateso mengi na maumivu makali kutokana na hali hizo, kupata uchungu mkali kuliko mauti, hatimaye watashurutishwa kuirejesha mioyo yao ya kweli kwa Mungu. Ikiwa mtu anampenda Mungu kwa dhati au la, itafichuliwa wakati wa shida na usafishaji. Mungu hutakasa upendo wa watu, na hili vilevile hupatikana tu ndani ya shida na usafishaji.


Mazungumzo Mafupi Kuhusu “Ufalme wa Milenia Umewadia”

Mnafikiri nini kuhusu maono ya Ufalme wa Milenia? Watu wengine wana fikira nyingi kuuhusu, na wanasema: “Ufalme wa Milenia utadumu kwa miaka elfu moja duniani, kwa hivyo ikiwa washiriki wenye umri mkubwa wa kanisa hawajaoa au kuolewa, je, ni lazima waoe au waolewe? Familia yangu haina pesa, je, ninapaswa kuanza kutafuta pesa? …” Ufalme wa Milenia ni nini? Je, mnajua? Watu hawawezi kung’amua hili na wanapitia usafishaji mkubwa. Kwa kweli, Ufalme wa Milenia bado haujawadia rasmi. Wakati wa hatua ya kuwafanya watu kuwa watimilifu, Ufalme wa Milenia bado uko katika umbo la kiinitete; wakati wa Ufalme wa Milenia uliozungumziwa na Mungu, mwanadamu atakuwa amefanywa kuwa mtimilifu. Hapo awali, ilisemwa kwamba watu watakuwa kama watakatifu na watasimama imara katika nchi ya Sinimu. Watu wanapofanywa kuwa watimilifu, wanakuwa watakatifu waliozungumziwa na Mungu, na ni hapo tu ndipo Ufalme wa Milenia utakuwa umewadia. Mungu anapowafanya watu kuwa watimilifu, Anawatakasa, na kadiri wanavyozidi kutakaswa, ndivyo wanavyozidi kufanywa kuwa watimilifu na Mungu. Wakati uchafu, uasi, upinzani, na mambo ya mwili ndani yako vinapoondolewa na kutakaswa, basi utampendeza Mungu (yaani, utakuwa mtakatifu); unapokuwa umefanywa kuwa mtimilifu na Mungu na kuwa mtakatifu, utakuwa katika Ufalme wa Milenia. Sasa ndiyo Enzi ya Ufalme. Katika Enzi ya Ufalme wa Milenia watu watategemea maneno ya Mungu ili kuishi, na mataifa yasiyohesabika yatakuja chini ya jina la Mungu, na wote watakuja kusoma maneno ya Mungu. Wakati huo, wengine watapiga simu, wengine watatuma telegramu … watatumia kila mbinu kupata maneno ya Mungu, na ninyi, pia, mtakuja chini ya maneno ya Mungu. Haya yote ndiyo yanayotokea baada ya watu kufanywa kuwa watimilifu. Katika wakati wa sasa, watu wanafanywa kuwa watimilifu, wanasafishwa, wanatiwa nuru, na wanaelekezwa kupitia maneno; hii ni Enzi ya Ufalme, ni hatua ya watu kufanywa kuwa watimilifu, na bado haina uhusiano wowote na Enzi ya Ufalme wa Milenia. Wakati wa Enzi ya Ufalme wa Milenia, watu tayari watakuwa wamefanywa kuwa watimilifu na tabia potovu ndani yao zitakuwa zimetakaswa. Wakati huo, maneno ambayo yamenenwa na Mungu yatawaelekeza watu hatua kwa hatua, na kufunua siri za kazi yote ya Mungu tangu wakati wa uumbaji hadi katika wakati wa sasa, na maneno Yake yatawaambia watu kuhusu matendo ya Mungu katika kila enzi na kila siku, jinsi Anavyowaelekeza watu kwa ndani, kazi Anayofanya katika ulimwengu wa kiroho, na yatawaambia kuhusu mienendo ya ulimwengu wa kiroho. Ni hapo tu ndipo itakuwa kweli Enzi ya Neno; sasa iko tu katika umbo la kiinitete. Ikiwa watu hawatafanywa kuwa watimilifu na kutakaswa, hawatakuwa na njia ya kuishi miaka elfu moja duniani. Mwili hauwezi kuepuka kuharibika. watu wakitakaswa kwa ndani, na kuwa huru kutokana na mambo ya Shetani na ya mwili, basi wataendelea kuwa hai duniani. Bado huwezi kung’amua mambo haya katika hatua hii, na yote ambayo mnapaswa kupitia ni kumpenda Mungu na kuwa na ushuhuda Kwake kwa kila siku mnayoishi duniani.

“Ufalme wa Milenia Umewadia” ni unabii, ni sawa na utabiri wa nabii, unabii ambamo Mungu anatabiri kile kitakachotokea katika siku zijazo. Maneno ambayo Mungu atanena katika siku zijazo na maneno Anayonena katika wakati wa sasa si sawa: Maneno ya siku zijazo yataelekeza enzi, ilhali maneno Anayonena katika wakati wa sasa yanawafanya watu kuwa watimilifu, yanawasafisha, na kuwapogoa. Enzi ya Neno katika siku zijazo ni tofauti na Enzi ya Neno katika wakati wa sasa. Katika wakati wa sasa, maneno yote yanayonenwa na Mungu—bila kujali njia Anayotumia kunena—ni ili kuwafanya watu kuwa watimilifu, kutakasa kile kilicho kichafu ndani yao, kuwafanya watakaswe, na kuwafanya wawe watu wenye haki mbele za Mungu. Maneno yanayonenwa katika wakati wa sasa, na maneno yatakayonenwa katika siku zijazo, ni mambo mawili tofauti. Maneno yanayonenwa katika Enzi ya Ufalme yanalenga kuwafanya watu waingie katika mafunzo yote, kuwaleta watu kwenye njia sahihi katika kila kitu, na kuondoa yote yenye mchanganyiko ndani yao. Hiki ndicho ambacho Mungu anafanya katika enzi hii, Akifanya iwe kwamba maneno Yake yanatumika kama msingi ndani ya kila mtu na kama maisha ya kila mtu, yakiwatia nuru na kuwaelekeza kwa ndani kila wakati, na ili kwamba watu wasipojali nia za Mungu, maneno ya Mungu yanakuwa ndani yao ili kuwakemea na kuwatia adabu. Maneno ya katika wakati wa sasa yanapaswa kuwa maisha ya mwanadamu; yanakimu moja kwa moja yote ambayo mwanadamu anahitaji, yote unayoyakosa kwa ndani yanatolewa na maneno ya Mungu, na wale wote wanaokubali maneno ya Mungu wanatiwa nuru kwa kula na kunywa maneno Yake. Maneno yatakayonenwa na Mungu katika siku zijazo yatawaelekeza watu wa ulimwengu mzima; katika wakati wa sasa, maneno haya yananenwa tu nchini China, na hayawakilishi yale yanayonenwa kwa ulimwengu mzima. Mungu atanena tu kwa ulimwengu mzima wakati Ufalme wa Milenia utakapowadia. Jueni kwamba maneno yanayonenwa na Mungu katika wakati wa sasa yote ni ili kuwafanya watu kuwa watimilifu; maneno yanayonenwa na Mungu wakati wa hatua hii yanalenga kukimu mahitaji ya watu, si ili kukuwezesha kujua siri au kuona ishara na maajabu ya Mungu. Kwamba Yeye ananena kupitia njia nyingi ni ili kukimu mahitaji ya watu. Enzi ya Ufalme wa Milenia bado haijawadia—Enzi ya Ufalme wa Milenia inayozungumziwa ndiyo siku ambayo Mungu anapata utukufu. Baada ya kazi ya Yesu huko Yudea kukamilika, Mungu alihamisha kazi Yake hadi China bara na kuunda mpango mwingine. Yeye anafanya sehemu nyingine ya kazi Yake ndani yenu, Anafanya kazi ya kuwafanya watu kuwa watimilifu kwa maneno, na Anatumia maneno kuwafanya watu wapitie maumivu mengi na vilevile kupata neema nyingi ya Mungu. Hatua hii ya kazi itafanya kundi la washindi, na baada ya Yeye kufanya kundi hili la washindi, wataweza kuwa na ushuhuda kwa matendo Yake, wataweza kuishi kwa kuudhihirisha uhalisi, na kwa kweli watamridhisha Yeye na kuwa waaminifu Kwake hadi kifo, na kwa njia hii ndiyo Mungu atapata utukufu. Mungu anapopata utukufu—yaani, Anapokuwa amefanya kundi hili la watu kuwa timilifu—hiyo itakuwa Enzi ya Ufalme wa Milenia.

Yesu alikuwa duniani kwa miaka thelathini na mitatu na nusu, Alikuja kufanya kazi ya kusulubiwa, na kupitia kusulubiwa Mungu alipata sehemu moja ya utukufu Wake. Mungu alipokuja katika mwili, Aliweza kuwa mnyenyekevu na aliyefichika, na Aliweza kuvumilia mateso makubwa sana. Ingawa Alikuwa Mungu Mwenyewe, bado Alivumilia kila udhalilishaji na kila kashfa, na Alivumilia maumivu makubwa katika kupigiliwa misumari msalabani ili kukamilisha kazi ya ukombozi. Baada ya hatua hii ya kazi kuhitimishwa, ingawa watu waliona kwamba Mungu alikuwa amepata utukufu mkuu, huu haukuwa ukamilifu wa utukufu Wake; ilikuwa tu sehemu moja ya utukufu Wake, ambao Alikuwa amepata kutoka kwa Yesu. Ingawa Yesu aliweza kuvumilia mateso yote, kuwa mnyenyekevu na aliyefichika, na kusulubiwa kwa ajili ya Mungu, Mungu alipata tu sehemu moja ya utukufu Wake, na utukufu Wake ulipatikana katika Israeli. Mungu bado ana sehemu nyingine ya utukufu: kuja duniani kufanya kazi kwa vitendo na kulifanya kundi la watu kuwa timilifu. Wakati wa hatua ya kazi ya Yesu, Alifanya baadhi ya mambo ya miujiza, lakini hatua hiyo ya kazi haikuwa tu ili kutenda ishara na maajabu hata kidogo. Ilikuwa kimsingi kuonyesha kwamba Yesu aliweza kuteseka, na kusulubiwa kwa ajili ya Mungu, kwamba Yesu aliweza kuvumilia maumivu makubwa sana kwa sababu Alimpenda Mungu na kwamba, ingawa Mungu alimtelekeza Yeye, bado Alikuwa tayari kuyatoa maisha Yake yote kwa ajili ya mapenzi ya Mungu. Baada ya Mungu kukamilisha kazi Yake katika Israeli na Yesu kupigiliwa misumari msalabani, Mungu alipata utukufu, na Alikuwa ameshuhudia mbele ya Shetani. Ninyi hamjui wala hamjaona jinsi Mungu amekuwa mwili nchini China, kwa hivyo mnawezaje kuona kwamba Mungu amepata utukufu? Mungu amefanya kazi nyingi ya ushindi ndani yenu, na mmesimama imara. Hatua hii ya kazi ya Mungu kwa hivyo imefanikiwa, na hii ni sehemu ya utukufu wa Mungu. Ninyi mnaliona hili tu, na bado hamjafanywa kuwa watimilifu na Mungu, bado hamjampa Mungu mioyo yenu kabisa. Bado hamjauona utukufu huu kikamilifu; mnaona tu kwamba Mungu tayari ameshinda mioyo yenu, kwamba hamwezi kamwe kumwacha Yeye, na mtamfuata Mungu hadi mwisho kabisa na mioyo yenu haitabadilika, na kwamba huu ndio utukufu wa Mungu. Mnaona utukufu wa Mungu katika nini? Katika matokeo ya kazi Yake ndani ya watu. Watu wanaona kwamba Mungu anapendeza sana, wako na Mungu mioyoni mwao, na hawako tayari kumwacha Yeye, na huu ndio utukufu wa Mungu. Bidii ya ndugu na dada wa makanisa imeongezeka. Wanaweza kumpenda Mungu kutoka mioyoni mwao, na kuona uwezo mkubwa kupita kiasi wa kazi inayofanywa na Mungu, uwezo usio na kifani wa maneno Yake. Wanaona kwamba maneno Yake yana mamlaka, na kwamba Anaweza kutekeleza kazi Yake katika nchi ya mapepo ambayo ni China bara. Ingawa watu ni dhaifu, mioyo yao inasujudu mbele za Mungu na wako tayari kukubali maneno ya Mungu. Ingawa wao ni dhaifu na wasiostahili, wanaweza kuona kwamba maneno ya Mungu yanapendeza sana, na yanastahili sana kuthaminiwa nao. Huu ndio utukufu wa Mungu. Siku itakapofika ambapo watu watafanywa kuwa watimilifu na Mungu, na wataweza kujisalimisha mbele Zake, na wataweza kumtii Mungu kikamilifu, na kuacha matarajio na majaliwa yao mikononi mwa Mungu, basi sehemu ya pili ya utukufu wa Mungu itakuwa imepatikana kikamilifu. Yaani, wakati kazi ya Mungu wa vitendo imekamilika kikamilifu, kazi Yake nchini China bara itafikia kikomo. Yaani, wakati wale walioamuliwa kabla na kuchaguliwa na Mungu wamefanywa kuwa watimilifu, Mungu atakuwa amepata utukufu. Mungu alisema kwamba Ameleta sehemu ya pili ya utukufu Wake Mashariki, lakini hii haionekani kwa macho ya kawaida. Mungu ameleta kazi Yake Mashariki—tayari Amekuja Mashariki. Huu ni utukufu wa Mungu. Katika wakati wa sasa, ingawa kazi Yake bado haijakamilika, kwa sababu Mungu ameamua kufanya kazi, hakika itatimizwa. Mungu ameamua Atakamilisha kazi hii nchini China, na Ameazimia kuwafanya ninyi kuwa kamili. Hivyo, Amezuia njia zote zinazowezekana za kurudi nyuma kwenu—tayari Ameshinda mioyo yenu, na ni lazima uendelee iwe unataka au la, na mnapopatwa na Mungu, Mungu Anapata utukufu. Katika wakati wa sasa, Mungu bado Hajapata utukufu kamili, kwa sababu bado hamjafanywa kuwa kamili. Ingawa mioyo yenu imemrudia Mungu, bado kuna udhaifu mwingi katika mwili wenu, hamwezi kumridhisha Mungu, hamwezi kujali nia za Mungu, na bado mna mambo mengi hasi ambayo lazima myatupe mbali. Bado lazima mpitie majaribu na usafishaji mwingi—ni kwa njia hiyo tu ndiyo tabia zenu za maisha zinaweza kubadilika na mnaweza kupatwa na Mungu.


Wale Wanaomjua Mungu Pekee Ndio Wanaoweza Kuwa na Ushuhuda Kwa Mungu

Ni sheria ya Mbinguni na kanuni za duniani kumwamini Mungu na kumjua Mungu, na leo—wakati wa enzi ambapo Mungu mwenye mwili Anafanya kazi Yake mwenyewe—ndio wakati mwafaka hasa wa kumjua Mungu. Kumridhisha Mungu kunaafikiwa kwa msingi wa kufahamu mapenzi ya Mungu, na kuyafahamu mapenzi ya Mungu, ni muhimu kumjua Mungu. Ufahamu huu wa Mungu ni maono ambayo muumini anapaswa kuwa nayo; huu ndio msingi wa imani ya mwanadamu katika Mungu. Iwapo mwanadamu hana ufahamu huu, basi imani yake katika Mungu si dhahiri, na imejengwa juu ya nadharia tupu. Ingawa ni uamuzi wa watu kama hawa kumfuata Mungu, hawafaidi chochote. Wale wote wasiopata chochote kwenye mkondo huu ndio watakaoondolewa—wao wote hawana kazi. Haijalishi ni hatua gani ya kazi ya Mungu unayopitia, lazima uandamane na maono makuu. Bila maono kama haya, itakuwa vigumu kwako kukubali kila hatua ya kazi mpya, kwa maana mwanadamu hana uwezo wa kuwaza kuhusu kazi mpya ya Mungu, ni kuu kushinda mawazo ya mwanadamu. Kwa hivyo bila mchungaji kumlinda mwanadamu, bila mchungaji kushirikiana na mwanadamu kuhusu maono hayo, mwanadamu hana uwezo kukubali kazi hii mpya. Iwapo mwanadamu hawezi kupokea maono haya, basi hawezi kupata kazi mpya ya Mungu, na iwapo mwanadamu hawezi kutii kazi mpya ya Mungu, basi mwanadamu hana uwezo wa kuyaelewa mapenzi ya Mungu, na hivyo ufahamu wake wa Mungu ni bure. Kabla mwanadamu atimilize maneno ya Mungu, lazima ayajue maneno ya Mungu, hivyo ni kusema, aelewe mapenzi ya Mungu; ni kwa njia hii tu ndiyo maneno ya Mungu yanaweza kutekelezwa kwa usahihi na kulingana na moyo wa Mungu. Hili lazima liwe na kila mmoja anayetafuta ukweli, na ndiyo njia ambayo lazima kila mmoja anayejaribu kumjua Mungu aipitie. Njia ya kuyajua maneno ya Mungu ndiyo njia ya kumjua Mungu, na pia njia ya kuijua kazi ya Mungu. Na hivyo, kujua maono hakuashirii tu kuujua ubinadamu wa Mungu mwenye mwili, lakini pia kunajumuisha kujua maneno na kazi ya Mungu. Kutokana na maneno ya Mungu wanadamu wanapata kuelewa mapenzi ya Mungu, na kutokana na maneno ya Mungu wanapata kuelewa tabia ya Mungu na pia kujua kile Mungu alicho. Imani katika Mungu ndiyo hatua ya kwanza katika kumjua Mungu. Harakati ya kusonga kutoka katika imani ya mwanzo katika Mungu mpaka imani kuu kwa Mungu ndiyo njia ya kumjua Mungu, na harakati ya kuipitia kazi ya Mungu. Ikiwa unaamini tu katika Mungu kwa ajili ya kumwamini Mungu, na si kwa ajili ya kumjua Yeye, basi hakuna uhalisi kwa imani yako, na imani yako haiwezi kuwa safi—kuhusu hili hakuna tashwishi. Iwapo, wakati wa harakati anapopata uzoefu wa kazi ya Mungu mwanadamu anapata kumjua Mungu polepole, basi hatua kwa hatua tabia yake itabadilika pia, na imani yake itaongezeka kuwa ya kweli zaidi. Kwa njia hii, wakati mwanadamu anafaulu katika imani yake kwa Mungu, ataweza kumpata Mungu kwa ukamilifu. Mungu alijitoa pakubwa kuingia katika mwili mara ya pili na kufanya kazi Yake binafsi ili mwanadamu apate kumjua Yeye, na ili mwanadamu aweze kumwona. Kumjua Mungu[a] ndiyo matokeo ya mwisho yanayofikiwa katika mwisho wa kazi ya Mungu; ndilo hitaji la mwisho la Mungu kwa mwanadamu. Anafanya hili kwa ajili ya ushuhuda Wake wa mwisho, na ili kwamba mwanadamu mwishowe na kwa kikamilifu aweze kumgeukia Yeye. Mwanadamu anaweza tu kumpenda Mungu kwa kumjua Mungu, na ili ampende Mungu lazima amjue Mungu. Haijalishi vile anavyotafuta, au kile anachotafuta kupata, lazima aweze kupata ufahamu wa Mungu. Ni kwa njia hii tu ndiyo mwanadamu anaweza kumridhisha Mungu. Ni kwa kumjua Mungu tu ndio mwanadamu anaweza kumwamini Mungu kwa ukweli, na ni kwa kumjua Mungu tu ndio anaweza kumwogopa na kumheshimu Mungu kwa kweli. Wale wasiomjua Mungu hawataweza kumwogopa na kumheshimu Mungu kwa kweli. Kumjua Mungu kunahusisha kujua tabia ya Mungu, kuelewa mapenzi ya Mungu, na kujua kile Mungu alicho. Na haijalishi ni kipengee gani cha kumjua Mungu, kila mojawapo kinamhitaji mwanadamu alipe gharama, na kinahitaji nia ya kutii, ambapo bila hivi hakuna atakayeweza kufuata mpaka mwisho. Kazi ya Mungu hailingani na mawazo ya mwanadamu hata kidogo, tabia ya Mungu na kile Mungu alicho ni vitu vigumu sana kwa mwanadamu kufahamu, na yote Anayosema na kufanya Mungu ni makuu sana yasiyoeleweka na mwanadamu; iwapo mwanadamu anatamani kumfuata Mungu, na bado hana nia ya kumtii Mungu, basi mwanadamu hatafaidi chochote. Tangu kuumbwa kwa dunia mpaka sasa, Mungu Amefanya kazi nyingi ambayo haieleweki na mwanadamu na ambayo mwanadamu amepata ugumu kuikubali, na Mungu amesema mengi yanayofanya mawazo ya mwanadamu kuwa magumu kupona. Ilhali Hajawahi kukomesha kazi Yake kwa sababu mwanadamu ana ugumu mwingi; Ameendelea kufanya kazi na kuzungumza, na hata ingawa idadi kubwa ya “wanajeshi” wameangamia njiani, Yeye bado Anaendelea na kazi Yake, na bado anateua kundi baada ya kundi la watu walio tayari kukubali kazi Yake mpya. Yeye hawahurumii wale “mashujaa” walioangamia, na badala yake anawathamini wale wanaoikubali kazi Yake mpya na maneno. Lakini ni kwa sababu gani ndiyo Anafanya kazi kwa njia hii, hatua kwa hatua? Ni kwa nini Yeye kila mara huwaondoa na kuchagua watu wengine? Ni kwa nini Yeye hutumia mbinu za aina hii kila mara? Kusudi la kazi Yake kuwafanya wanadamu wapate kumjua, na ili waweze kutwaliwa na Yeye. Kanuni ya kazi Yake ni kufanya kazi kwa wale wanaoweza kutii kazi Anayofanya leo, na sio kufanya kazi kwa wale wanaotii kazi Yake ya zamani, na wanaipinga kazi Yake ya leo. Hapa ndipo kuna sababu kwa nini Amekuwa akiondoa watu wengi.

Matokeo ya funzo la kumjua Mungu hayawezi kufikiwa kwa siku moja au mbili: Mwanadamu lazima apate uzoefu wa matukio mengi, apitie mateso, na awe na utiifu wa kweli. Kwanza kabisa, anza na kazi na maneno ya Mungu. Lazima uelewe kumjua Mungu kunajumuisha nini, jinsi ya kupata maarifa kuhusu Mungu, na jinsi ya kumwona Mungu katika matukio yako. Hili ndilo kila mtu lazima afanye wakiwa bado hawajamjua Mungu. Hakuna anayeweza kushika kazi na maneno ya Mungu kwa mara moja, na hakuna anayeweza kupata maarifa ya ukamilifu wa Mungu kwa muda mfupi. Kinachohitajika ni harakati mahususi ya matukio, na bila haya hakuna mwanadamu atakayeweza kumjua au kumfuata Mungu kwa kweli. Mungu Anapofanya kazi zaidi, ndivyo mwanadamu anavyozidi kumjua. Zaidi kazi ya Mungu inavyokinzana na mawazo ya mwanadamu, ndivyo ufahamu wa mwanadamu Kwake unavyofanywa upya na wenye kina kirefu. Iwapo kazi ya Mungu ingebaki milele bila kubadilika, basi mwanadamu angekuwa tu na ufahamu mdogo wa Mungu. Kati ya uumbaji na wakati wa sasa, vitu ambavyo Mungu alifanya wakati wa Enzi ya Sheria, Alichofanya wakati wa Enzi ya Neema, na kile Afanyacho wakati wa Enzi ya Ufalme: lazima ujue vizuri sana maono haya. Lazima mjue kazi ya Mungu. Ni baada tu ya kumfuata Yesu ndio Petro alipata kujua polepole kuhusu kazi ambayo Roho alifanya ndani ya Yesu. Alisema, “Kutegemea matukio ya mwanadamu hakutoshi kufukia ufahamu kamili wa Mungu; Lazima kuwe na mambo mengi kutoka kwa kazi ya Mungu ya kutusaidia kumjua Mungu.” Mwanzoni, Petro aliamini kuwa Yesu alitumwa na Mungu, kama mtume, na hakumwona Yesu kama Kristo. Wakati huu, alipoanza kumfuata Yesu, Yesu Alimuuliza, “Simoni, mwana wa Yona, je, utanifuata?” Petro alisema, “Ni lazima nimfuate yule aliyetumwa na Baba wa mbinguni. Lazima nimtambue yule aliyechaguliwa na Roho Mtakatifu. Nitakufuata Wewe.” Kutoka kwa maneno Yake, inaonekana wazi kuwa Petro hakuwa na ufahamu kumhusu Yesu; alikuwa ameyapitia maneno ya Mungu, alikuwa amejikabili mwenyewe, na pia alikuwa amepitia ugumu kwa ajili ya Mungu, ilhali hakujua kazi ya Mungu. Baada ya muda wa uzoefu, Petro aliona ndani ya Yesu matendo mengi ya Mungu, aliona vile Mungu anavyopendeza, na aliona uwepo wa Mungu ndani ya Yesu. Vilevile, aliona kuwa maneno ya Yesu hayangeweza kuzungumzwa na mwanadamu, na kwamba kazi Aliyofanya Yesu haingefanyika na mwanadamu. Katika maneno ya Yesu na matendo Yake, zaidi ya hayo, Petro aliona wingi wa hekima ya Mungu, na kazi nyingi ya uungu. Wakati wa matukio yake, hakupata kujijua mwenyewe tu, ila alitilia maanani matendo ya Yesu, ambayo kutokana nayo aligundua mambo mengi mapya; kama vile, kwamba kulikuwa na maonyesho mengi ya Mungu wa vitendo katika kazi ya Aliyofanya Mungu kupitia kwa Yesu, na kwamba maneno ya Yesu, matendo Yake, na jinsi Alivyoyachunga makanisa na kazi Aliyofanya ilitofautiana kabisa na mwanadamu wa kawaida. Hivyo, kutoka kwa Yesu Petro alijifunza mafunzo mengi aliyopaswa kusoma, na kufikia wakati Yesu Alikuwa karibu kusulubiwa, alikuwa amepata ufahamu kiasi kuhusu Yesu—ufahamu ambao ulikuwa msingi wa uaminifu wake wa maisha katika Yesu, na kusulubiwa kwake kichwa kikiwa chini ambako alipitia kwa ajili ya Bwana. Ingawa yeye alikuwa na fikira fulani na hakuwa na ufahamu kamili kuhusu Yesu mwanzoni, mambo kama haya bila shaka yanapatikana ndani ya wanadamu wapotovu. Alipokuwa karibu Anaondoka, Yesu Alimwambia Petro kwamba kusulubiwa Kwake ndiyo kazi Aliyokuja kufanya; Lazima Akataliwe na enzi hiyo, enzi hii nzee yenye uchafu lazima imsulubishe msalabani, na Alikuwa Amekuja kukamilisha kazi ya ukombozi, na, kwa kuwa Alikuwa ameikamilisha kazi hii, huduma Yake ilikuwa imekamilika. Aliposikia haya, Petro alipatwa na huzuni, na akampenda Yesu sana hata zaidi. Yesu Aliposulubiwa msalabani, Petro alilia kwa uchungu akiwa peke yake. Kabla ya hili, alikuwa amemuuliza Yesu, “Ee Bwana! Unasema kwamba unaenda kusulubiwa. Baada ya Wewe kwenda, tutakuona tena lini?” Je, hakuna mchanganyiko katika maneno Aliyozungumza? Je, hakuna fikira zake pale ndani? Moyoni mwake, alijua kuwa Yesu Alikuja kukamilisha sehemu ya kazi ya Mungu, na kwamba baada ya Yesu kuondoka, Roho angekuwa pamoja naye; ingawa Angesulubiwa na Apae mbinguni, Roho wa Mungu Angekuwa pamoja naye. Wakati huo, alikuwa na ufahamu kiasi kumhusu Yesu, na kujua kwamba Alitumwa na Roho wa Mungu, kwamba Roho wa Mungu Alikuwa ndani Yake, na kwamba Yesu Alikuwa Mungu Mwenyewe, Alikuwa Kristo. Lakini kwa sababu ya upendo wake kwa Yesu, na kwa sababu ya udhaifu wa mwanadamu, bado Petro alisema maneno hayo. Ikiwa unaweza kutilia maanani na kupitia matukio ya hali ya juu katika kila hatua ya kazi ya Mungu, basi utaweza kuutambua uzuri wa Mungu hatua kwa hatua. Na maono ya Paulo yalikuwa yapi? Yesu Alipomwonekania, Paulo alisema, “Wewe ni nani, Bwana?” Yesu Akasema, “Mimi ndimi Yesu ambaye wewe unamtesa.” Haya ndiyo yalikuwa maono ya Paulo. Petro alitumia kufufuka kwa Yesu na kuonekana Kwake kwa siku arubaini, na mafunzo ya Yesu wakati wa maisha Yake, kama maono yake mpaka alipofika mwisho wa safari yake.

Mwanadamu hupitia kazi ya Mungu, huja kujijua mwenyewe, hujitoa katika tabia yake potovu, na kutafuta ukuaji katika maisha, yote hayo kwa ajili ya kumjua Mungu. Iwapo utatafuta tu kujijua mwenyewe na kushughulika na tabia yako potovu, lakini huna ufahamu wa kazi ambayo Mungu hufanya juu ya mwanadamu, jinsi wokovu Wake ulivyo mkuu, au jinsi unavyopitia kazi ya Mungu na kushuhudia matendo Yake, basi uzoefu wako huu hauna maana. Iwapo unafikiri kuwa kuweza kuuweka ukweli katika matendo, na kuwa na uwezo wa kuvumilia kunamaanisha maisha ya mtu yamekua, basi hii ina maana kuwa bado huelewi maana kamili ya Maisha au huelewi kusudi la Mungu la Kufanya kazi ya kumkamilisha mwanadamu. Siku moja, ukiwa katika makanisa ya kidini, miongoni mwa washiriki wa Kanisa la Toba au la Uzima, utakutana na watu wengi wacha Mungu, ambao maombi yao yana “maono” na ambao, katika harakati zao za maisha, wanahisi kuguswa na kuongozwa na maneno. Zaidi ya hayo, wanaweza katika mambo mengi kustahimili na kujitelekeza wenyewe, na si kuongozwa na mwili. Wakati huo, hutaweza kujua tofauti: Utaamini kuwa kila wanachofanya ni sawa, kuwa ni udhihirisho wa kawaida wa maisha, lakini ni jambo la kusikitisha kweli kuwa jina wanaloamini si sahihi. Je imani kama hizi si pumbavu? Ni kwa nini inasemekana kuwa watu wengi hawana maisha? Ni kwa sababu hawamjui Mungu, na hivyo inasemekana kuwa hawana Mungu mioyoni mwao, na hawana uhai. Iwapo imani yako kwa Mungu imefikia kiwango fulani ambapo unaweza kwa kikamilifu kuyafahamu matendo ya Mungu, ukweli wa Mungu, na kila hatua ya kazi ya Mungu, basi umejawa na ukweli. Iwapo hujui kazi na tabia ya Mungu, basi uzoefu wako bado ni wa chini. Jinsi Yesu Aliifanya hatua ile ya kazi Yake, jinsi hatua hii inavyoendelezwa, jinsi Mungu Alifanya kazi Yake katika enzi ya Neema na ni kazi ipi iliyofanywa, ni kazi ipi inafanyika katika hatua hii—iwapo huna ufahamu kamilifu wa mambo haya, basi hutawahi kuondokewa na wasiwasi na utakuwa na shaka. Iwapo, baada ya kipindi cha uzoefu, wewe unaweza kujua kazi inayofanywa na Mungu na kila hatua ya kazi ya Mungu, na unao ufahamu mkuu wa malengo ya maneno ya Mungu, na ni kwa nini maneno mengi yaliyozungumzwa na Yeye hayajatimika bado, basi unaweza kutulia na kuendelea katika safari iliyo mbele yako, ukiwa huru kutokana na wasiwasi na kusafishwa. Mnapaswa kuona ni kwa njia gani Mungu hufanikisha kazi Yake nyingi. Yeye hutumia maneno Anayozungumza, akimsafisha mwanadamu na kuyabadilisha mawazo ya mwanadamu kupitia maneno mengi tofauti. Mateso yote ambayo mmestahimili, kusafishwa kote ambako mmepitia, kushughulikiwa ambako mmekukubali ndani yenu, kupata nuru ambako mmeona—yote yamefanikishwa kutumia maneno Aliyozungumza Mungu. Ni kwa sababu ya nini ndio mwanadamu anamfuata Mungu. Ni kwa sababu ya maneno ya Mungu! Maneno ya Mungu ni yenye mafumbo makuu, na yanaweza kuuguza moyo wa mwanadamu, kufunua vitu vilivyo ndani ya moyo wa mwanadamu, yanaweza kumfanya ajue vitu vilivyotendeka zamani, na kumruhusu kuona katika siku za usoni. Na kwa hivyo mwanadamu anavumilia mateso kwa sababu ya maneno ya Mungu, na anafanywa mkamilifu kwa sababu ya maneno ya Mungu, na ni baada ya hapo tu ndipo mwanadamu anamfuata Mungu. Anachostahili kufanya mwanadamu katika hatua hii ni kukubali maneno ya Mungu, na haijalishi kama amefanywa mkamilifu, au kusafishwa, kilicho cha muhimu ni maneno ya Mungu; hii ni kazi ya Mungu, na ni maono ambayo mwanadamu lazima ayajue leo hii.

Mungu Anamfanyaje mwanadamu kuwa kamili? Tabia ya Mungu ni gani? Na ni nini kilicho ndani ya tabia Yake? Ili kuyabainisha mambo haya yote: mtu huliita kusambaza jina la Mungu, mtu huliita kuwa na ushuhuda kwa Mungu, na mtu huliita kumtukuza na kumsifu Mungu, na bila shaka mwanadamu atafikia mabadiliko katika tabia ya maisha yake kwa msingi wa kumjua Mungu. Kadri mwanadamu anavyopitia kushughulikiwa na kusafishwa, ndivyo nguvu yake inavyoongezeka zaidi, na hatua za Mungu zinavyozidi kuwa nyingi, ndivyo mwanadamu anavyofanywa kamili. Leo, katika uzoefu wa mwanadamu, kila hatua ya kazi ya Mungu inayagonga mawazo ya mwanadamu, na kila hatua haiwezi kuwazwa na akili ya mwanadamu, na kuzidi matarajio ya mwanadamu. Mungu Anakimu mahitaji yote ya mwanadamu, na kwa kila njia yote huwa yanakinzana na mawazo ya mwanadamu. Na ukiwa mdhaifu, Mungu Ananena maneno Yake. Ni kwa njia hii tu ndio Anaweza kukupa uhai wako. Kwa kuzigonga fikira zako, unakuja kukubali kazi ya Mungu, na kwa njia hii pekee ndio unaweza kuondoa upotovu wako. Leo hii, kwa upande mmoja Mungu mwenye mwili Anafanya kazi katika uungu, na kwa upande mwingine Anafanya kazi katika ubinadamu wa kawaida. Unapoacha kuweza kukana kazi yoyote ya Mungu, unapoweza kutii bila kujali lolote Analosema Mungu au kufanya katika hali ya ubinadamu wa kawaida, unapoweza kutii na kuelewa bila kujali ni ukawaida wa aina gani Anadhihirisha: ni wakati huo tu ndio unaweza kuwa na uhakika kwamba Yeye ni Mungu, na ni hapo tu utakoma kuwa na dhana, na ni hapo tu ndio utaweza kumfuata mpaka mwisho. Kuna hekima katika kazi ya Mungu, na Anajua jinsi mwanadamu Anaweza kuwa na ushuhuda Kwake. Anajua pale ambapo udhaifu wa mwanadamu upo, na maneno Anayozungumza yanaweza kukugonga pale penye udhaifu wako upo, lakini pia Anatumia maneno Yake makuu na yenye busara kukufanya uwe na ushuhuda Kwake. Hayo ndiyo matendo ya kimiujiza ya Mungu. Kazi inayofanywa na Mungu haiwezi kufikiriwa na akili ya mwanadamu. Ni aina gani za upotovu ambazo mwanadamu, akiwa wa mwili, anamiliki, na kile kinachounda kiini cha mwanadamu, yote haya yanafichuliwa kupitia hukumu ya Mungu, ambayo inamwacha mwanadamu bila pa kujificha kutokana na aibu yake.

Mungu anafanya kazi ya hukumu na kuadibu ili kwamba mwanadamu amjue, na kwa ajili ya ushuhuda Wake. Bila hukumu Yake juu jya tabia potovu ya mwanadamu, basi mwanadamu hangeweza kujua tabia Yake ya haki isiyoruhusu kosa lolote, na hangeweza kubadili ufahamu Wake wa Mungu kuwa mpya. Kwa ajili ya ushuhuda Wake, na kwa ajili ya usimamizi Wake, Anafanya ukamilifu Wake kuwa wazi kwa kila mtu, hivyo kumwezesha mwanadamu kupata ufahamu wa Mungu, na kubadili tabia yake, na kuwa na ushuhuda mkuu kwa Mungu kupitia kuonekana kwa Mungu hadharani. Mabadiliko ya tabia ya mwanadamu yanafanikishwa kupitia kazi nyingi tofauti za Mungu; bila mabadiliko ya aina hii katika tabia ya mwanadamu, mwanadamu hangeweza kuwa na ushuhuda kwa Mungu, na hangeweza kuambatana na nia za Mungu. Mabadiliko ya tabia ya mwanadamu yanaashiria kwamba mwanadamu amewekwa huru kutoka kwa utumwa wa Shetani na kutoka kwa ushawishi wa giza, na kwa kweli amekuwa mfano na kielelezo cha kazi ya Mungu, shahidi wa Mungu, na mtu ambaye anaambatana na nia za Mungu. Leo hii, Mungu mwenye mwili Amekuja duniani kufanya kazi Yake, na Anahitaji kwamba mwanadamu apate ufahamu kumhusu, apate kumtii Yeye, na awe na ushuhuda Kwake—mwanadamu anapaswa kujua kazi Yake ya vitendo na ya kawaida, anapaswa kutii maneno Yake yote na kazi ambayo haiambatani na mawazo ya mwanadamu, na anapaswa kuwa na ushuhuda kwa kazi Yake yote anayofanya kumwokoa mwanadamu, na vilevile matendo Yake yote ya kumshinda mwanadamu. Wale walio na ushuhuda kwa Mungu lazima wawe na ufahamu wa Mungu; ni ushuhuda wa aina hii tu ndio ulio sahihi, na wa vitendo, na ni ushuhuda wa aina hii tu ndio unaoweza kumwaibisha Shetani. Mungu anawatumia wale ambao wamepata kumjua kupitia hukumu Yake, kuadibu, na upogoaji, kuwa na ushuhuda Kwake. Yeye huwatumia wale waliopotoshwa na Shetani kumtolea Yeye ushuhuda. Yeye huwatumia wale ambao tabia yao imebadilika, na wale ambao wamepokea baraka Zake, kumtolea ushuhuda. Yeye hamhitaji mwanadamu amsifu kwa kinywa chake, wala hana hitaji lolote la sifa na ushuhuda kutoka kwa aina ya Shetani, ambao hawajaokolewa na Yeye. Ni wale tu wanaomjua Mungu ndio wanaostahili kumtolea Mungu ushuhuda, na ni wale tu ambao tabia zao zimebadilika ndio wanastahili kumshuhudia Mungu, na Mungu hatamruhusu mwanadamu aliletee jina Lake aibu kwa makusudi.

Tanbihi:

a. Nakala ya kwanza inasema “Kazi ya kumjua Mungu.”


Namna Petro Alivyopata Kumjua Yesu

Katika kipindi kile ambacho Petro alikuwa na Yesu, aliona sifa nyingi za kupendeza ndani ya Yesu, hali nyingi zenye za kustahili kuigwa, na nyingi ambazo zilimkimu. Ingawa Petro aliona nafsi ya Mungu ndani ya Yesu katika njia nyingi, na kuona sifa nyingi za kupendeza, mara ya kwanza hakumjua Yesu. Petro alianza kumfuata Yesu alipokuwa na umri wa miaka 20, na akaendelea kufanya hivyo kwa miaka sita. Katika kipindi hiki cha muda, hakuwahi kupata kumjua Yesu, lakini alikuwa radhi kumfuata kutokana na kuvutiwa na Yeye tu. Wakati Yesu alipomwita kwanza kwenye ufuko wa Bahari ya Galilaya, Aliuliza: “Simioni, mwana wa Yona, je, utanifuata?” Petro akasema: “Lazima nimfuate yeye aliyetumwa na Baba wa mbinguni. Lazima nimtambue yule aliyechaguliwa na Roho Mtakatifu. Nitakufuata.” Wakati huo, Petro alikuwa amesikia kuhusu mwanamume mmoja aliyeitwa Yesu, nabii mkubwa zaidi kuliko wote, Mwana mpendwa wa Mungu, na Petro alikuwa akitumai kila wakati kumpata, akitumai kupata fursa ya kumwona Yeye (kwa sababu hivyo ndivyo alivyoongozwa wakati huo na Roho Mtakatifu). Ingawa alikuwa hajawahi kumwona Yeye na alikuwa amesikia tu uvumi kuhusu Yeye, kwa utaratibu tamanio na kivutio cha kumwabudu Yesu vyote vikaongezeka katika moyo wake, na mara nyingi alitamani siku ile atakayomtazama Yesu. Na Yesu alimwitaje Petro? Yeye pia alikuwa amesikia habari za mwanamume aliyeitwa Petro, na si kwamba Roho Mtakatifu alimwagiza: “Nenda katika Bahari ya Galilaya, pale ambapo kunaye bwana mmoja anayeitwa Simioni, mwana wa Yona.” Yesu alimsikia mtu akisema kwamba kulikuwa na bwana mmoja aliyeitwa Simioni, mwana wa Yona, na kwamba watu walikuwa wamesikia mahubiri yake, kwamba yeye pia alihubiri injili ya ufalme wa mbinguni, na kwamba watu waliomsikiliza waliguswa kiasi cha wote kutokwa na machozi. Baada ya kusikia haya, Yesu alimfuata mtu huyu, na kuelekea kwenye Bahari ya Galilaya; wakati Petro alipoukubali mwito wa Yesu, alimfuata.

Katika kipindi hiki akimfuata Yesu, Petro alikuwa na maoni mengi kuhusu Yeye na siku zote Alimhukumu kutokana na mtazamo wake. Ingawa alikuwa na kiwango fulani cha ufahamu wa Roho Mtakatifu, ufahamu huu haukuwa wazi kabisa, na haya yanaonekana katika maneno yake aliposema: “Lazima nimfuate yeye aliyetumwa na Baba wa mbinguni. Lazima nimtambue yule aliyechaguliwa na Roho Mtakatifu.” Hakuelewa mambo yale ambayo Yesu alifanya na hakuwa dhahiri kuyahusu. Baada ya kumfuata kwa muda fulani alivutiwa kwa kile alichofanya Yeye na kusema, na kwa Yesu Mwenyewe. Alikuja kuhisi kwamba Yesu alivutia upendo na heshima; alipenda kujihusisha na Yeye na kuwa kando Yake, na kusikiliza maneno Yake Yesu kulimpa ruzuku na msaada. Katika kipindi kile alichomfuata Yesu, Petro alitazama na kutia moyoni kila kitu kuhusu maisha Yake: Matendo Yake, maneno Yake, mwendo Wake na maonyesho Yake. Alipata ufahamu wa kina kwamba Yesu hakuwa kama binadamu wa kawaida. Ingawa mwonekano Wake wa binadamu ulikuwa wa kawaida kabisa, Alijaa upendo, huruma, na ustahimilivu kwa binadamu. Kila kitu alichokifanya au kusema kilikuwa chenye msaada mkubwa kwa wengine, na akiwa kando Yake, Petro aliona na kujifunza mambo ambayo hakuwahi kuyaona wala kuyasikia awali. Aliona kwamba ingawa Yesu hakuwa na kimo kikubwa wala ubinadamu usio wa kawaida, Alikuwa na hali ya ajabu na isiyo ya kawaida kabisa kumhusu. Ingawa Petro hakuweza kuyafafanua kabisa, aliweza kuona kwamba Yesu alikuwa na mwenendo tofauti na kila mtu mwingine, kwani Aliyafanya mambo yaliyokuwa tofauti kabisa na yale yaliyofanywa na binadamu wa kawaida. Tangu wakati huo akiwa na Yesu, Petro alitambua pia kwamba hulka Yake ilikuwa tofauti na ile ya binadamu wa kawaida. Siku zote alikuwa na mwenendo dhabiti na hakuwahi kuwa na haraka, hakupigia chuku wala kupuuza chochote, na aliyaishi maisha Yake kwa njia iliyofichua hulka iliyokuwa ya kawaida na ya kuvutia. Katika mazungumzo, Yesu alikuwa mwenye madaha na uzuri, mwenye uwazi na mchangamfu ilhali pia mtulivu, na Hakuwahi kupoteza heshima Yake katika utekelezaji wa kazi Yake. Petro aliona kwamba Yesu wakati mwingine alikuwa mnyamavu, ilhali nyakati nyingine alizungumza kwa mfululizo. Wakati mwingine Alikuwa na furaha sana kiasi kwamba alionekana kuwa njiwa anayerukaruka na kuchezacheza, na ilhali nyakati nyingine Alihuzunika sana kiasi cha kwamba hakuzungumza kamwe, ni kana kwamba alikuwa mama aliyechoka sana. Nyakati nyingine Alijawa na hasira, kama askari jasiri anayefyatuka kuwaua adui, na wakati mwingine hata kama simba anayenguruma. Nyakati nyingine Alicheka; nyakati nyingine aliomba na kulia. Haijalishi ni vipi Yesu alivyotenda, Petro alizidi kuwa na upendo na heshima isiyokuwa na mipaka Kwake. Kicheko cha Yesu kilimjaza kwa furaha, huzuni Yake ikamtia simanzi, hasira Yake ikamtetemesha, huku huruma Zake, msamaha na madai makali Aliyotoa kwa watu yalimfanya aje kumpenda Yesu kwa kweli, na akaweza kumcha na kumtamani kwa kweli. Bila shaka, Petro alikuja kutambua haya yote kwa utaratibu baada ya kuishi kando yake Yesu kwa miaka michache.

Petro alikuwa ni binadamu mwenye akili, aliyekuwa na akili za asili, ilhali aliyafanya mambo mengi ya kijinga alipokuwa akimfuata Yesu. Mwanzoni kabisa, alikuwa na fikira fulani kuhusu Yesu. Aliuliza: “Watu wanasema kuwa Wewe ni nabii, kwa hiyo ulipokuwa na umri wa miaka minane na mkomavu vya kutosha kutambua mambo, je ulijua kuwa Wewe ni Mungu? Je ulijua kwamba mimba Yako ilitungwa na Roho Mtakatifu?” Yesu alijibu: “La, Sikujua. Kwani Sionekani kama mtu wa kawaida tu kwako? Mimi niko sawa na mtu yeyote mwingine yule. Yule mtu Baba hutuma ni mtu wa kawaida, na wala si mtu asiyekuwa wa kawaida. Na Ingawa kazi Ninayofanya inawakilisha Baba Yangu wa mbinguni, taswira Yangu, mtu Niliye, na mwili huu wa nyama haviwezi kuwakilisha kikamilifu Baba Yangu wa mbinguni—ni sehemu moja tu Yake. Ingawa Nilitoka kwa Roho, Mimi Ningali mtu wa kawaida, naye Baba Yangu alinituma Mimi katika ulimwengu huu kama mtu wa kawaida, wala si mtu asiyekuwa wa kawaida.” Ni wakati tu Petro aliposikia haya ndipo alipopata ufahamu kidogo kuhusu Yesu. Na ilikuwa tu baada ya kupitia saa nyingi zisizohesabika za kazi ya Yesu, mafunzo Yake, uchungaji Wake, na ruzuku Yake, ndipo alipopata ufahamu wa kina zaidi. Katika mwaka Wake wa 30, Yesu alimwambia Petro kuhusu kusulubishwa Kwake kujako, kwamba Alikuwa amekuja kufanya hatua ya kazi—kazi ya kusulubishwa—ili kukomboa wanadamu wote. Alimwambia pia kwamba siku tatu baada ya kusulubishwa Kwake, Mwana wa Adamu angefufuka tena, na baada ya kufufuka Angeonekana kwa watu kwa siku 40. Baada ya kusikia maneno haya, Petro alikuwa na huzuni na kuathiriwa na maneno haya; kutoka hapo akawa karibu hata zaidi na Yesu. Baada ya kushuhudia mambo haya kwa muda fulani, Petro alikuja kutambua kwamba kila kitu Yesu alichofanya kilitokana na nafsi ya Mungu, na akaja kufikiria kwamba Yesu alikuwa wa kupendeka ajabu. Pale tu alipokuja kuwa na uelewa huu ndipo Roho Mtakatifu alimtia nuru kutoka ndani yake. Kisha Yesu akawageukia wanafunzi wake na wafuasi wengine na kusema: “Yohana, wewe unasema Mimi ni nani?” Yohana akajibu: “Wewe ni Musa.” Kisha akamgeukia Luka: “Na wewe, Luka, wewe unasema Mimi ni nani?” Luka akajibu: “Wewe ndiwe mkubwa zaidi kati ya manabii.” Kisha akamwuliza mtawa na akajibu: “Wewe ndiwe nabii mkubwa zaidi anayeongea maneno mengi kutoka milele hadi milele. Hakuna unabii wa yeyote ulio mkubwa kama Wako, wala hakuna maarifa ya mtu yanayozidi Yako; Wewe ni nabii.” Kisha Yesu akamgeukia Petro na kuuliza: “Petro, wewe nawe unasema Mimi ni nani?” Petro akajibu: “Wewe ndiwe Kristo, Mwana wa Mungu Aliye hai. Unatoka mbinguni, Wewe si wa ulimwenguni, Wewe si sawa na viumbe wa Mungu. Sisi tuko ulimwenguni na Wewe u pamoja nasi hapa, lakini Wewe ni wa mbinguni, Wewe si wa ulimwengu, na Wewe si wa ulimwengu.” Ni kupitia katika uzoefu wake ndipo Roho Mtakatifu alipomtia nuru, hali iliyomwezesha kuwa na uelewa huu. Baada ya nuru hii, alivutiwa na kila kitu ambacho Yesu alikuwa amefanya hata zaidi, alimfikiria Yeye kuwa wa kupendeka hata zaidi, na siku zote alikuwa moyoni mwake asitake kutengana na Yesu. Kwa hiyo, mara ya kwanza Yesu alipojifichua kwake Petro baada ya kusulubishwa na kufufuka Petro alilia kwa furaha ya kipekee: “Bwana! Umefufuka!” Kisha, huku akilia, alimvua samaki mkubwa ajabu, akampika na kumpakulia Yesu. Yesu alitabasamu, lakini hakuongea. Ingawa Petro alijua Yesu alikuwa amefufuka, hakuelewa fumbo hilo. Alipompa Yesu samaki yule kumla, Yesu hakukataa na ilhali hakuongea wala kuketi chini kula, lakini badala yake alitoweka ghafla. Huu ulikuwa ni mshtuko wa ajabu kwake Petro, na hapo tu ndipo alipoelewa ya kwamba yule Yesu aliyefufuka alikuwa tofauti na yule Yesu wa awali. Baada ya kutambua hili, Petro alihuzunika, lakini pia akapata tulizo kwa kujua kwamba Bwana alikuwa amekamilisha kazi Yake. Alijua kwamba Yesu alikuwa amekamilisha kazi Yake, kwamba muda Wake wa kukaa na binadamu ulikuwa umeisha, na kwamba binadamu angelazimika kutembea kwa njia yake mwenyewe kuanzia hapo kuendelea. Yesu aliwahi kumwambia: “Lazima pia unywe kutoka kwenye kikombe kikali nilichonywea Mimi (hili ndilo alilomwambia baada ya kufufuka), lazima wewe pia utembee njia niliyotembea Mimi, lazima uyapoteze maisha yako kwa ajili Yangu.” Tofauti na sasa, kazi wakati huo haikuchukua mfumo wa mazungumzo ya uso kwa uso. Katika Enzi ya Neema, kazi ya Roho Mtakatifu ilikuwa fiche sana, naye Petro aliteseka katika ugumu mwingi, na wakati mwingine angefikia kiwango cha kutamka: “Mungu! Sina chochote ila maisha haya. Ingawa hayana thamani nyingi Kwako, ningependa kuyatoa Kwako. Ingawa binadamu hawastahili kukupenda, na upendo wao na mioyo yao havina thamani, naamini kwamba unajua nia za binadamu. Na hata ingawa mwili wa binadamu haufikii kibali Chako, ningependa Uukubali moyo wangu.” Kutamka maombi namna hii kulimtia moyo, haswa wakati alipoomba: “Niko tayari kuutoa moyo wangu wote kwa Mungu. Ingawa siwezi kumfanyia Mungu chochote, niko tayari kumtosheleza Mungu kwa uaminifu na kuwa mwenye moyo na mawazo sawa na Yeye. Ninaamini Mungu lazima Auchunguze moyo wangu.” Alisema: “Siombi chochote katika maisha yangu ila fikira zangu za upendo kwa Mungu na tamanio la moyo wangu kuweza kukubaliwa na Mungu. Nilikuwa na Bwana Yesu kwa muda mrefu, lakini sikuwahi kumpenda Yeye; hili ndilo deni langu kubwa zaidi. Ingawa niliishi na Yeye, sikumjua, na hata nilisema mambo fulani yasiyofaa nyuma Yake. Kufikiria kuhusu mambo haya kunanifanya nihisi kuwa nina deni hata zaidi kwa Bwana Yesu.” Siku zote aliomba kwa njia hii. Alisema: “Mimi ni duni kuliko vumbi. Siwezi kufanya chochote ila kuutoa moyo huu mwaminifu kwa Mungu.”

Kulikuwa na kilele katika matukio ya Petro, wakati mwili wake ulikuwa karibu kuvunjika kabisa, lakini Yesu alimtia moyo ndani. Naye alimtokea mara moja. Wakati Petro alikuwa katika mateso makuu na kuhisi kwamba moyo wake ulisikitika, Yesu alimwelekeza: “Ulikuwa na Mimi ulimwenguni, na Nilikuwa na wewe hapa. Na Ingawa awali tulikuwa pamoja mbinguni, hata hivyo, ni ya ulimwengu wa kiroho. Sasa Nimerudi katika ulimwengu wa kiroho, na wewe umo ulimwenguni. Kwani Mimi si wa ulimwengu, na Ingawa wewe pia si wa ulimwengu, lazima utimize kazi yako hapa ulimwenguni. Kwani wewe ni mtumishi, lazima uwajibike kwa njia bora zaidi uwezayo.” Petro alipata tulizo, kwa kusikia kwamba angeweza kurudi kwa upande wa Mungu. Wakati Petro alipokuwa katika masumbuko hayo kiasi kwamba karibu awe mahututi kitandani, alisikitika kiasi cha kusema hivi: “Nimepotoka kwelikweli, siwezi kumtosheleza Mungu.” Yesu alijitokeza kwake na kusema: “Petro, huenda ikawa umesahau azimio ulilowahi kutoa mbele Yangu? Je, kwa kweli umesahau kila kitu Nilichosema? Umesahau azimio ulilonitolea?” Petro aliona kwamba alikuwa Yesu na akainuka kutoka kitandani, naye Yesu akamfariji: “Mimi si wa ulimwengu, tayari Nimekuambia wewe—hili lazima uelewe, lakini umesahau kitu kingine Nilichokuambia? ‘Wewe pia si wa ulimwengu, si wa dunia.’ Sasa hivi kunayo kazi unayohitaji kufanya, huwezi kuhuzunika namna hivi, huwezi kuteseka hivi. Ingawa binadamu na Mungu hawawezi kuishi pamoja katika ulimwengu mmoja, Ninayo kazi Yangu na wewe unayo yako, na siku moja wakati kazi yako imekamilika, tutakuwa pamoja katika himaya moja, nami Nitakuongoza wewe kuwa pamoja Nami milele na milele.” Petro alipata tulizo na hakikisho baada ya kuyasikia maneno hayo. Alijua kwamba kuteseka huku kulikuwa ni jambo ambalo lazima angevumilia na kupitia, na akatiwa msukumo kuanzia hapo kuendelea. Yesu alijitokeza haswa kwake katika kila muda muhimu, akimpa nuru na mwongozo maalum, na akifanya kazi nyingi ndani yake. Na ni nini ambacho Petro alijutia zaidi? Yesu alimwuliza Petro swali jingine (ingawa haijarekodiwa katika Biblia kwa njia hii) si kipindi kirefu baadaye Petro alikuwa amesema “Wewe ndiwe Mwana wa Mungu aliye hai,” nalo swali lenyewe lilikuwa: “Petro! Umewahi kunipenda?” Petro alielewa kile alichomaanisha, na kusema: “Bwana! Niliwahi kumpenda Baba wa mbinguni, lakini nakubali sijawahi kukupenda Wewe.” Yesu naye akasema: “Kama watu hawampendi Baba wa mbinguni, watawezaje kumpenda Mwana hapa ulimwenguni? Na kama watu hawampendi Mwana aliyetumwa na Mungu, Baba, wanawezaje kumpenda Baba aliye mbinguni? Kama kweli watu wanampenda Mwana aliye ulimwenguni, basi kwa kweli wanampenda Baba aliye mbinguni.” Wakati Petro alipoyasikia maneno haya aligundua upungufu wake. Siku zote alihisi huzuni hadi kiwango cha kulia kutokana na maneno yake “niliwahi kumpenda Baba wa mbinguni, lakini sikuwahi kukupenda Wewe.” Baada ya ufufuo na kupaa angani kwa Yesu alihuzunika na kuwa na simanzi zaidi kwa yale yote yaliyokuwa yamefanyika. Huku akikumbuka kazi yake iliyopita na kimo chake cha sasa, mara nyingi angekuja mbele ya Yesu kwa maombi, siku zote akiwa na hisia za majuto na masikitiko kwa kutoweza kwake kutosheleza tamanio la Mungu, na kutoweza kufikia viwango vya Mungu. Masuala haya yakawa ndiyo mzigo wake mkubwa. Alisema: “Siku moja nitajitolea kila kitu nilicho nacho na kila nilicho, nitakupa kile chenye thamani zaidi.” Alisema: “Mungu! Ninayo imani moja tu na upendo mmoja tu. Maisha yangu hayana thamani, na mwili wangu hauna thamani. Ninayo imani moja tu na upendo mmoja tu. Ninayo imani kwako Wewe katika akili yangu na upendo Kwako wewe katika moyo wangu; mambo haya mawili tu ndiyo niliyonayo kukupatia Wewe, na wala sina kingine chochote.” Petro alihimizwa pakubwa na maneno yake Yesu, kwa sababu kabla ya Yesu kusulubishwa alikuwa amemwambia: “Mimi si wa ulimwengu huu, na wewe pia si wa ulimwengu huu.” Baadaye, wakati Petro alipofikia hali ya maumivu makali, Yesu alimkumbusha: “Petro, je, umesahau? Mimi si wa ulimwengu huu, na ni kwa ajili tu ya kazi Yangu ndipo Niliondoka mapema. Wewe pia si wa ulimwengu huu, umesahau? Nimekuambia mara mbili, kwani hukumbuki?” Petro alimsikia na kumwambia: “Sijasahau!” Yesu naye akasema: “Uliwahi kuwa na wakati mzuri ukiwa umekusanyika pamoja na Mimi kule mbinguni na kwa kipindi fulani kando Yangu mimi. Unanidata Mimi, na Mimi ninakudata. Ingawa viumbe hawa hawastahili kutajwa machoni Pangu, ninawezaje kukosa kupenda yule ambaye hana hatia na anapendeka? Je, umesahau ahadi Yangu? Lazima ulikubali agizo Langu hapa ulimwenguni, lazima utimize kazi Niliyokuaminia. Bila shaka siku moja Nitakuongoza kuwa kando Yangu.” Baada ya kuyasikia haya, Petro akahimizwa zaidi, na kupata msukumo mkubwa zaidi, kiasi cha kwamba alipokuwa msalabani, aliweza kusema hivi: “Mungu! Siwezi kukupenda vya kutosha! Hata ukiniomba nife, siwezi bado kukupenda vya kutosha! Popote Utakapotuma nafsi yangu, utimize au ukose kutimiza ahadi Zako za awali, chochote ufanyacho baadaye, ninakupenda na ninakuamini.” Kile alichoshikilia kilikuwa imani yake, na upendo wa kweli.

Jioni moja, wanafunzi mbalimbali, akiwemo Petro, walikuwa kwenye mashua ya kuvulia samaki. Walikuwa pamoja naye Yesu, naye Petro akamwuliza Yesu swali la kijinga sana: “Bwana! Kunalo swali ambalo nimekuwa nalo kwa muda mrefu sana ambalo ningependa kukuuliza Wewe.” Yesu akajibu: “Basi uliza tafadhali!” Petro naye akauliza: “Je, kazi iliyofanywa kwenye Enzi ya Sheria ilitokana na Wewe?” Yesu akatabasamu, kana kwamba alikuwa akisema: “Huyu mtoto, jinsi alivyo mjinga!” Kisha akaendelea kwa kusudio: “Haikuwa kazi Yangu hiyo, ilikuwa kazi ya Yehova na Musa.” Petro akasikia haya na kushangaa: “Salaale! Kwa hivyo haikuwa kazi Yako.” Punde tu Petro aliposema hayo, Yesu hakuongea tena. Petro akajiwazia: “Si Wewe uliyefanya kazi hiyo, kwa hiyo ndiyo maana umekuja kuiangamiza sheria, kwani hiyo haikuwa kazi Yako.” Moyo wake ukapata tulizo pia. Baadaye, Yesu akatambua kwamba Petro alikuwa mjinga kiasi, lakini kwa sababu hakuwa na utambuzi wowote wakati huo, Yesu hakusema chochote kingine au kumkemea waziwazi. Siku moja Yesu alihubiri kwenye sinagogi, palipokuwepo watu wengi, akiwemo Petro. Katika mahubiri Yake, Yesu alisema: “Yule atakayekuja kutoka milele hadi milele atafanya kazi ya ukombozi katika Enzi ya Neema, kuwakomboa wanadamu wote kutoka kwa dhambi, lakini, hatazuiliwa na taratibu zozote katika kumwongoza binadamu nje ya dhambi. Atatembea kutoka kwa sheria na kuingia katika Enzi ya Neema. Atakomboa wanadamu wote. Atapiga hatua mbele kutoka kwa Enzi ya Sheria hadi kwa ile Enzi ya Neema, ilhali hakuna atakayemjua Yeye, Yule aliyekuja kutoka kwa Yehova. Kazi aliyofanya Musa alipewa na Yehova; Musa aliziandika sheria kwa sababu ya ile kazi ambayo Yehova alikuwa amefanya.” Baada ya kusema hili, aliendelea: “Wale watakaotupilia mbali mafundisho ya Enzi ya Neema katika Enzi ya Neema watakumbana na janga. Lazima wasimame katika hekalu na kupokea maangamizo ya Mungu, nao moto utawajia.” Baada ya Petro kumaliza kusikiliza haya, alikuwa na mwitikio wa aina fulani na katika kipindi chote cha kile alichopitia Yesu alichunga na kumtunza Petro, huku akiongea naye kwa dhati, jambo ambalo lilimpatia Petro ufahamu bora zaidi kiasi kuhusu Yesu. Wakati Petro alipokuwa akifikiria kuhusu mahubiri ya Yesu ya siku hiyo, kisha swali alilowahi kumwuliza Yesu walipokuwa kwenye mashua ya kuvua samaki nalo jibu alilopewa na Yesu, pamoja na vile alivyocheka, ndipo alipoelewa kila kitu. Baadaye, Roho Mtakatifu alimtia nuru Petro, na kupitia kwa haya tu ndipo alipoelewa kwamba Yesu alikuwa Mwana wa Mungu aliye hai. Ufahamu wa Petro ulitokana na kutiwa nuru na Roho Mtakatifu, lakini kulikuwepo na mchakato katika uelewa huu. Ilikuwa kupitia kwa kuuliza maswali, kusikiliza mahubiri ya Yesu, kisha kupitia kupokea ushirika maalum wa Yesu na uchungaji Wake maalum, ndipo Petro alipokuja kutambua Yesu kuwa Mwana wa Mungu Aliye hai. Haya yote hayakufikiwa usiku kucha; ulikuwa ni mchakato, na huu ukawa ni msaada kwake katika yale yote aliyopitia baadaye. Kwa nini Yesu hakufanya kazi ya kukamilisha kwa watu wengine, lakini Petro tu? Kwa sababu Petro tu ndiye aliyeelewa kwamba Yesu ndiye aliyekuwa Mwana wa Mungu aliye hai na hakuna mwingine aliyejua hili. Ingawa kulikuwa na wanafunzi wengi waliojua mengi wakati walipomfuata, maarifa yao yalikuwa ya juujuu tu. Na ndiyo maana Petro alichaguliwa na Yesu kuwa mfano wa kukamilishwa. Kile Yesu alichomwambia Petro wakati huo ndicho anachowaambia watu leo, ambao maarifa yao na kuingia kwao katika maisha lazima yafikie yale ya Petro. Ni kulingana na mahitaji haya na njia hii ndiyo Mungu atakapofanya kila mtu kuwa mkamilifu. Kwa nini watu leo wanahitajika kuwa na imani halisi na upendo wa kweli? Kile Petro alichopitia pia nyinyi lazima mpitie, yale matunda ambayo Petro alipata kutoka kwa yale aliyoyapitia pia lazima yaonyeshwe ndani yenu, na maumivu aliyoteseka Petro, nyinyi pia lazima mtayapitia kwa kweli. Njia mnayotembelea ndiyo ile ile ambayo Petro alitembelea. Maumivu mnayoteseka ndiyo maumivu ambayo Petro aliteseka. Mnapopokea utukufu na mnapoishi kwa kudhihirisha maisha halisi, basi mnaishi kwa kudhihirisha taswira ya Petro. Njia ni ileile, na kulingana na haya ndipo mtu anafanywa kuwa kamili. Hata hivyo, ubora wa tabia yenu kwa kiasi fulani unao upungufu ukilinganishwa na ule wa Petro, kwani nyakati zimebadilika, na ndivyo pia kiwango cha kupotoka. Na pia kwa Yudea kulikuwepo ufalme wa kipindi kirefu uliokuwa na utamaduni wa kale. Kwa hiyo lazima mjaribu kuboresha ubora wenu wa tabia.

Petro alikuwa mtu mwenye akili razini, mwerevu kwa kila kitu alichofanya, na pia mwaminifu kupindukia. Alikumbana na vipingamizi vingi. Alikumbana na jamii akiwa na umri wa miaka 14, huku akihudhuria shule na mara nyingi akienda kwenye sinagogi. Alikuwa na shauku nyingi na siku zote alikuwa radhi kuhudhuria mikutano. Wakati huo, Yesu alikuwa hajaanza rasmi kazi Yake; huu ulikuwa ni mwanzo tu wa Enzi ya Neema. Petro alianza kukumbana na wahusika wa kidini alipokuwa na umri wa miaka 14; kufikia wakati alipokuwa na umri wa 18 aliwasiliana na wajuzi wa kidini, lakini baada ya kushuhudia machafuko ya dini yaliyotendeka kisiri, aliondoka. Kwa kuona watu hao walivyokuwa wenye hila, wajanja, na waliojaa mabishano, aliudhika kabisa (hivi ndivyo Roho Mtakatifu alivyofanya kazi wakati huo, ili kumfanya kuwa mkamilifu. Roho Mtakatifu alimsukuma haswa na akaweza kufanya kazi maalum ndani yake), na hivyo basi akaondoka kwenye sinagogi akiwa na umri wa miaka 18. Wazazi wake walimtesa na wasingemruhusu kuamini (walikuwa wa shetani, na hawakuwa na imani yoyote). Hatimaye, Petro alitoka nyumbani na kusafiri kwa mapenzi yake, huku akivua samaki na kuhubiri kwa miaka miwili, kipindi ambacho aliweza pia kuwaongoza watu wachache kiasi. Sasa unafaa uweze kuona waziwazi njia iliyochukuliwa na Petro. Kama umeona hili waziwazi, basi utakuwa na hakika kuhusu kazi inayofanywa leo, kwa hiyo usingelalamika au kuwa kukaa tu, au kutamani chochote. Unafaa kupitia hali halisi aliyopitia Petro wakati huo: Alikumbwa na huzuni; hakuomba tena kuwa na mustakabali au baraka yoyote. Hakutafuta faida, furaha, umaarufu, au utajiri wa ulimwengu na alitafuta tu kuishi maisha yenye maana zaidi, ambayo yalikuwa ya kulipiza upendo wa Mungu na kujitolea kile alichokuwa nacho cha thamani kabisa kwa Mungu. Kisha angetosheka katika moyo wake. Mara nyingi aliomba kwa Yesu akitumia maneno haya: “Bwana Yesu Kristo, niliwahi kukupenda Wewe, lakini sikukupenda Wewe kwa kweli. Ingawa nilisema nina imani kwako Wewe, sikuwahi kukupenda kwa moyo wa kweli. Nilikuwa nakutazamia Wewe tu, nikikuabudu Wewe, na kukudata Wewe, lakini sikuwahi kukupenda Wewe au kuwa na imani ya kweli kwako Wewe.” Siku zote aliomba ili kutoa azimio lake, alihimizwa kila wakati na maneno Yake Yesu na kuyageuza kuwa motisha. Baadaye, baada ya kipindi cha kile alichopitia, Yesu alimjaribu yeye, akimchochea kumtaka Yeye zaidi. Alisema: “Bwana Yesu Kristo! Jinsi ninakukumbuka wewe kweli, na kutamani kukutazamia. Ninakosa mengi mno, na siwezi kufidia upendo Wako. Ninakusihi kunichukua hivi karibuni. Utanihitaji mimi lini? Utanichukua lini? Ni lini nitakapoutazama uso Wako tena? Sitamani kuishi tena katika mwili huu, kuendelea kupotoka, na vilevile sitamani kuasi zaidi ya nilivyoasi. Niko tayari kujitolea vyote nilivyonavyo Kwako punde iwezekanavyo, na sitamani kukuhuzunisha Wewe zaidi ya hivi nilivyofanya.” Hivi ndivyo alivyoomba, lakini hakujua wakati huo kwamba Yesu angemfanya kuwa mkamilifu. Katika makali ya majaribio yake, Yesu alijitokeza kwake tena na kusema: “Petro, Ningependa kukufanya kuwa mkamilifu, ili uwe kipande cha tunda ambacho ni dhihirisho la Mimi kukukamilisha, ambacho Nitafurahia. Unaweza kweli kunishuhudia Mimi? Umefanya kile Nilichokuomba kufanya? Umeishi kwa kudhihirisha yale maneno Niliyoyaongea? Uliwahi kunipenda Mimi, lakini Ingawa ulinipenda Mimi, umeishi kwa kunidhihirisha? Ni nini ulichonifanyia Mimi? Unatambua kwamba wewe hufai upendo Wangu, lakini wewe umenifanyia nini?” Petro aliona kwamba alikuwa hajamfanyia Yesu chochote na akakumbuka kiapo cha awali cha kumpa Mungu maisha yake. Na kwa hiyo, hakulalamika tena, na maombi yake baadaye yakazidi kuwa bora zaidi. Akaomba, akisema: “Bwana Yesu Kristo! Niliwahi kukuacha Wewe, na Wewe pia uliwahi kuniacha mimi. Tumekuwa mbalimbali kwa kipindi cha muda, na muda kiasi tukiwa pia pamoja. Ilhali unanipenda mimi zaidi ya kila kitu kingine. Nimekuasi Wewe mara nyingi na nikakuhuzunisha mara nyingi. Ninawezaje kusahau mambo kama haya? Kazi uliyofanya ndani yangu mimi na kile ambacho umeniaminia nazingatia daima, sikisahau kamwe. Pamoja na kazi uliyonifanyia mimi nimejaribu kadri ya uwezo wangu. Unajua kile ninachoweza kufanya, na unajua zaidi wajibu ninaoweza kutekeleza. Ningependa kujitiisha kwa mipango Yako, na nitajitolea kila kitu nilicho nacho Kwako. Wewe tu ndiwe unayejua kile ninachoweza kukufanyia Wewe. Ingawa Shetani alinidanganya sana na nikakuasi Wewe, ninaamini kwamba Hunikumbuki mimi kwa ajili ya dhambi hizo, kwamba hunichukulii mimi kutokana na hizo dhambi. Ningependa kuyatoa maisha yangu yote kwa ajili Yako wewe. Siombi chochote, na wala sina matumaini au mipango mingine; ningependa tu kuchukua hatua kulingana na nia Zako na kutimiza mapenzi Yako. Nitakunywa kutoka kwenye kikombe Chako kichungu, na mimi ni Wako wa kuamuru.”

Lazima muwe wazi kuhusu njia mnayotembea; lazima muwe wazi kuhusu njia mtakayotumia katika siku za usoni, ni nini haswa ambacho Mungu atafanya kuwa mkamilifu na ni nini ambacho mmeaminiwa nacho. Siku moja, pengine, mtajaribiwa, na kama wakati huo mtaweza kutiwa msukumo kutoka kwa yale aliyopitia Petro, yatawaonyesha kwamba kwa kweli mnatembea njia ya Petro. Petro alipongezwa na Mungu kwa ajili ya imani na upendo wake wa kweli, na kwa ajili ya utiifu wake kwa Mungu. Na ilikuwa kutokana na uaminifu wake na kutamani kwake Mungu katika moyo wake ndiposa Mungu akamkamilisha kuwa timilifu. Kama kweli unao upendo na imani kama hiyo ya Petro, basi Yesu kwa kweli atakufanya mkamilifu.


Wanaompenda Mungu Wataishi Milele Katika Mwangaza Wake

Kiini cha imani ya watu wengi katika Mungu ni imani za kidini: Hawana uwezo wa kumpenda Mungu na wanaweza kumfuata Mungu tu kama roboti, bila kuweza kumtamani Mungu, ama kumwabudu. Wanamfuata tu kimyakimya. Watu wengi wanamwamini Mungu, lakini wapo wachache sana ambao humpenda Mungu; “wanamheshimu” tu Mungu kwa sababu wanaogopa majanga, au hata wanamstahi Mungu kwa sababu ni Mwenye nguvu na aliye juu—lakini katika kumheshimu na kuvutiwa kwao hakuna upendo au kutamani kwa kweli. Katika matukio wanayoyapitia wanataka chembe za ukweli, au hata miujiza fulani isiyokuwa na maana. Watu wengi hufuata tu, wanapitia njia mbaya ili tu kupokea baraka; hawataki ukweli, wala kumtii Mungu kwa kweli ili kupokea baraka za Mungu. Maisha ya imani kwa Mungu ya watu wote hayana maana, hayana thamani, na katika imani yao mna fikira na kazi zao za kibinafsi; hawaamini katika Mungu ili kumpenda Mungu, lakini kwa ajili ya kutaka kubarikiwa. Watu wengi hutenda jinsi wapendavyo, hufanya wanachokitaka, na kutojali anachopenda Mungu, au kama wanachokifanya ni kulingana na mapenzi ya Mungu. Watu kama hao hawawezi kupata imani ya kweli, sembuse upendo wa Mungu. Kiini cha Mungu sio tu kwa mwanadamu kuamini; vilevile ni, kwa mwanadamu kupenda. Lakini wengi wa wale wanaomwamini Mungu hawana uwezo wa kugundua hii “siri.” Watu hawathubutu kumpenda Mungu, wala hawajaribu kumpenda Yeye. Hawajawahi kugundua kuwa kuna mengi sana ya kupendeza kuhusu Mungu, hawajawahi kugundua kwamba Mungu ni Mungu anayempenda mwanadamu, na kwamba ni Mungu ambaye mwanadamu anapaswa kumpenda. Upendo wa Mungu umeonyeshwa katika kazi Yake: ni baada tu ya kupitia kazi Yake ndipo wanaweza wakagundua upendo Wake, ni katika matukio wanayopitia ya hakika tu ambapo wanaweza kufahamu upendo wa Mungu, na bila kuupitia katika maisha halisi, hakuna anayeweza kugundua kupendeza kwa Mungu. Kuna mengi ya kupendeza kumhusu Mungu, lakini bila ya kujihusisha na Yeye kwa hakika watu wengi hawana uwezo wa kuyagundua. Hivi ni kusema, kama Mungu asingefanyika mwili, watu wasingekuwa na uwezo wa kujihusisha na Yeye, na kama wasingekuwa na uwezo wa kujihusisha na Yeye, pia wasingeweza kupitia Kazi Yake—na kwa hivyo upendo wao kwa Mungu ungetiwa doa la uongo mwingi na mawazo. Upendo wa Mungu ulio mbinguni si halisi kama upendo wa Mungu ulio ulimwenguni, kwa kuwa ufahamu wa watu kuhusu Mungu aliye mbinguni umejengwa katika mawazo yao, bali si kwa yale ambayo wameyaona kwa macho yao, na yale ambayo wameyapitia wao wenyewe. Mungu anapokuja ulimwenguni, watu wanaweza kuyaona matendo Yake halisi na upendo wake, na wanaweza kuona kila kitu katika matendo na tabia Zake za kawaida, ambayo ni mara elfu halisi kuliko ufahamu wa Mungu aliye mbinguni. Bila kujali ni vipi ambavyo watu wanampenda Mungu aliye mbinguni, hakuna kitu halisi kuhusu huu upendo, na umejaa mawazo ya kibinadamu. Haijalishi udogo wa upendo wao kwa Mungu aliye duniani, huu upendo ni halisi; hata kama ni kidogo, ungali ni halisi. Mungu huwafanya watu kumjua kupitia kazi halisi, na kupitia ufahamu huu Anapata upendo wao. Ni kama Petro: kama hangeishi na Yesu, haingewezekana yeye kumwabudu Yesu. Aidha, huu uaminifu ulijengwa kwenye uhusiano wake na Yesu. Ili kumfanya mwanadamu ampende, Mungu amekuja miongoni mwa wanadamu na kuishi na wanadamu, na yote Anayomfanya mwanadamu kuona na kupitia ni uhalisi wa Mungu.

Mungu hutumia uhalisi na ujio wa ukweli kuwafanya watu kuwa wakamilifu; maneno ya Mungu hutimiza sehemu ya kuwafanya watu kuwa wakamilifu, na hii ni kazi ya uelekezaji na kufungua njia. Hivi ni kusema, katika maneno ya Mungu lazima utafute njia ya matendo, na lazima utafute ufahamu wa maono. Kwa kuyaelewa haya mambo, mwanadamu atakuwa na njia na maono anapotenda, na kuweza kupata nuru kupitia maneno ya Mungu, ataweza kuelewa kuwa haya mambo hutoka kwa Mungu, na kuweza kutambua mengi. Baada ya kuelewa, lazima aingie katika uhalisia mara moja, na kutumia maneno ya Mungu kumridhisha Mungu katika maisha yake halisi. Mungu atakuelekeza katika mambo yote, na Atakupa njia ya matendo, na kukufanya uhisi kuwa Mungu anapendeza sana, na kukufanya uone kuwa kila hatua ya kazi ya Mungu ndani yako ni kwa ajili ya kukufanya uwe mkamilifu. Ukitaka kuona upendo wa Mungu, ukitaka kwa kweli kupitia katika upendo wa Mungu, hivyo ni lazima uzame katika uhalisi, ni lazima uzame katika maisha halisi, na kuona kwamba kila kitu afanyacho Mungu ni upendo, na wokovu, na kwamba watu waweze kuacha kile ambacho si safi, na kwa ajili ya kusafisha mambo ndani yao ambayo hayana uwezo wa kuridhisha mapenzi ya Mungu. Mungu hutumia maneno kumkimu mwanadamu na wakati huo huo kutengeneza mazingira katika maisha halisi ambayo huwaruhusu watu kupitia, na kama watu watakula na kunywa maneno mengi ya Mungu, basi wanapoyaweka katika vitendo, wanaweza kutatua matatizo yote katika maisha yao kwa kutumia maneno mengi ya Mungu. Hivi ni kusema, lazima uwe na maneno ya Mungu ili kuzama katika uhalisi; kama huli na hunywi maneno ya Mungu, na huna kazi ya Mungu, basi hutakuwa na njia katika maisha halisi. Kama hujawahi kushiriki maneno ya Mungu, basi utashangaa wakati mambo yatakapokutokea. Unajua tu kwamba unapaswa kumpenda Mungu, lakini huwezi kutofautisha chochote, na huna njia ya vitendo; umevurugika na kuchanganyikiwa, na mara nyingine unaamini kuwa kwa kuuridhisha mwili unamridhisha Mungu—yote ambayo ni matokeo ya kutokula na kunywa maneno ya Mungu. Hivi ni kusema, kama huna usaidizi wa maneno ya Mungu, na kutapatapa tu katika uhalisi, basi kimsingi huna uwezo wa kupata njia ya vitendo. Watu kama hawa hawaelewi maana ya kumwamini Mungu, au hata kuelewa kumpenda Mungu kunamaanisha nini. Ikiwa, kwa kutumia nuru na uelekezaji wa maneno ya Mungu, unaomba mara kwa mara, na kuchunguza, na kutafuta, ambayo kwayo unagundua kile unachofaa kuweka katika vitendo, kutafuta fursa ya Kazi ya Roho Mtakatifu, unashirikiana na Mungu kwa kweli, na huvurugiki na kuchanganyikiwa, basi utakuwa na njia katika maisha halisi, na kumridhisha Mungu kwa kweli. Ukimridhisha Mungu, ndani yako kutakuwa na uelekezaji wa Mungu, na hasa kubarikiwa na Mungu, ambako kutakupa hisia za furaha: utahisi hasa umeheshimika kwa kuwa umemridhisha Mungu, na utahisi umeng’aa kwa ndani, na katika moyo wako utakuwa wazi na mwenye amani, dhamiri yako itafarijiwa na haitakuwa na shutuma, utahisi furaha ndani yako uwaonapo ndugu na dada zako. Hii ndio maana ya kufurahia upendo wa Mungu, na kwa kweli huku ndiko kumfurahia Mungu. Furaha ya watu kutokana na upendo wa Mungu inapatikana kwa kupitia matukio: kwa kupitia matatizo, na kupitia uwekaji ukweli katika vitendo, wanapata baraka za Mungu. Kama unasema tu Mungu anakupenda, kuwa Mungu amelipa gharama kubwa kwa watu, kuwa Mungu ameongea maneno mengi kwa uvumilivu na huruma, na Huokoa watu kila mara, utamkaji wako wa maneno haya ni upande mmoja tu wa kumfurahia Mungu. Ilhali, raha kubwa zaidi—kufurahia halisi—kungekuwa ni kwa watu kuweka ukweli katika vitendo katika maisha yako halisi, ambapo baadaye watakuwa na amani na kuwa wazi moyoni mwao, watahisi wakiwa wamesisimka, ndani yao, na kuwa Mungu anapendeza sana. Utahisi kuwa gharama uliyoilipa inafaa sana. Baada ya kulipa gharama kubwa katika juhudi zako, utang’aa hasa ndani yako: utahisi kuwa unafurahia upendo wa Mungu kwa kweli, na kuelewa kuwa Mungu amefanya Kazi ya kuwaokoa watu, kuwa kuwasafisha watu ni kwa ajili ya kuwatakasa, na kuwa Mungu anawajaribu watu ili kupima kama wanampenda kwa kweli. Kama utaweka ukweli katika vitendo kwa njia hii, basi hatua kwa hatua utakuza ufahamu wazi zaidi wa kazi ya Mungu, na wakati huo utakuwa unahisi kuwa maneno ya Mungu mbele yako yatakuwa wazi kabisa. Kama unaweza kuelewa waziwazi ukweli mwingi, utahisi kuwa maswala yote ni rahisi kuweka katika vitendo, kuwa utashinda swala hili, na kushinda jaribio hilo, na utaona kuwa hakuna chochote kigumu kwako, ambacho kitakufanya kuwa mtu huru na aliyekombolewa. Kufikia hapa utakuwa ukifurahia upendo wa Mungu, na upendo wa Mungu wa kweli utakuwa umekushukia. Mungu hubariki wale ambao wana maono, ambao wana ukweli, ambao wana ufahamu, na ambao wanampenda kwa kweli. Watu wakitaka kuuona upendo wa Mungu, lazima waweke ukweli katika vitendo katika maisha halisi, lazima wawe tayari kuvumilia mateso na kuacha hicho wanachokipenda na kumridhisha Mungu, mbali na machozi kwenye macho yao, lazima waweze kuuridhisha moyo wa Mungu. Kwa njia hii, kwa hakika Mungu atakubariki, na ukivumilia matatizo kama haya, yatafuatiwa na kazi ya Roho Mtakatifu. Kupitia kwa maisha halisi, na kutokana na kupitia maneno ya Mungu, watu wanaweza kuona upendo wa Mungu, na wanaweza kumpenda Mungu kwa ukweli ikiwa tu wameuonja upendo wa Mungu.

Kadiri unavyoweka ukweli katika vitendo, ndivyo unavyokuwa na ukweli; kadiri unavyoweka ukweli katika vitendo, ndivyo unavyokuwa na upendo wa Mungu; na kadiri unavyoweka ukweli katika vitendo, ndivyo unavyobarikiwa na Mungu. Kama utatenda kwa njia hii kila mara, upendo wa Mungu kwako utakuwezesha kuona polepole, jinsi tu ambavyo Petro alivyokuja kumjua Mungu: Petro alisema kuwa si kuwa Mungu ana busara ya kuumba mbingu na dunia na vitu vyote vilivyomo pekee, lakini, aidha, kuwa Ana busara ya kufanya kazi halisi ndani ya watu. Petro alisema kuwa Mungu hastahili tu upendo wa watu kwa sababu ya uumbaji Wake wa mbingu na dunia na vitu vyote vilivyomo, lakini, vilevile, kwa sababu ya uwezo Wake wa kuumba mwanadamu, kumwokoa, kumfanya mwanadamu awe mkamilifu, na kutoa upendo wake kwa mwanadamu. Petro alimwambia Yesu: “Je, Hustahili upendo wa watu zaidi ya kuumba mbingu na dunia na vitu vyote vilivyomo? Kuna mengi ndani Yako ambayo yanapendeka, unatenda na kuendelea katika maisha halisi, Roho Wako ananigusa ndani, unanifundisha nidhamu, unanikemea—haya mambo yanastahili zaidi upendo wa watu.” Kama unataka kuona na kupitia upendo wa Mungu, basi lazima uchunguze na utafute katika maisha halisi, na lazima uwe tayari kuweka kando mwili wako mwenyewe. Lazima ufanye azimio hili: kuwa mtu mwenye azimio, ambaye anaweza kumridhisha Mungu katika mambo yote, bila ya kuzembea, au kutamani kuufurahisha mwili, kutoishi kwa ajili ya mwili lakini kuishi kwa ajili ya Mungu. Kunaweza kuwa na nyakati ambazo hukumridhisha Mungu. Hii ni kwa sababu huelewi mapenzi ya Mungu; wakati ujao, hata kama itahitaji juhudi zaidi, lazima umridhishe Mungu, na lazima usiuridhishe mwili. Unapopitia kwa njia hii, utakuja kumjua Mungu. Utaona kuwa Mungu angeweza kuumba mbingu na dunia na vitu vyote vilivyomo, na Amekuwa mwili ili watu wamwone kwa uhakika, na kujihusisha na Yeye, kuwa ana uwezo wa kuishi miongoni mwa wanadamu, kuwa Roho Wake aweza kufanya watu kuwa wakamilifu katika maisha halisi, kuwawezesha kuona upendo na uzoefu wa nidhamu Yake, kurudi Kwake, na baraka Zake. Kama huwa unapitia kwa njia hii, katika maisha halisi hutatenganishwa na Mungu, na kama siku moja uhusiano wako na Mungu utaacha kuwa wa kawaida, utaweza kupatwa na aibu, na kuweza kuhisi huzuni. Unapokuwa na uhusiano wa kawaida na Mungu, hutatamani kamwe kutaka kumuacha, na siku moja Mungu akisema Atakuacha, utaogopa, na kusema kuwa ni heri ufe kuliko kuachwa na Mungu. Punde tu unapokuwa na hisia hizi, utahisi kuwa hakuna uwezo wa kumwacha Mungu, na kwa njia hii utakuwa na msingi, na utafurahia upendo wa Mungu wa kweli. 

Mara nyingi watu husema kuwa wamemfanya Mungu kuwa maisha yao, lakini bado wangali kupitia hatua hii. Wanasema tu kuwa Mungu ndiye maisha yao, kuwa Anawaongoza kila siku, kuwa wanakula na kunywa maneno Yake kila siku, na kuwa wanamwomba kila siku, na hivyo Amekuwa ndiye maisha yao. Ufahamu wa wanaosema hili ni wa juu juu. Ndani ya watu wengi hakuna msingi; maneno ya Mungu yamepandwa ndani yao, lakini bado hayajaota, au hata kuzaa tunda lolote. Hadi leo, umepitia uzoefu wa kiwango gani? Ni saa hii, baada ya Mungu kukulazimisha kuja umbali huu, ndio unahisi kuwa huwezi kumuacha Mungu. Siku moja, unapokuwa na uzoefu hadi kiwango fulani, ikiwa Mungu angekufanya uondoke, haungeweza. Utahisi daima kwamba huwezi kuwa bila Mungu ndani yako; unaweza kuwa bila mume, mke, au watoto, bila familia, bila mama au baba, bila starehe za mwili, lakini huwezi kuwa bila Mungu. Kuwa bila Mungu itakuwa kama kupoteza maisha yako, hutaweza kuishi bila Mungu. Unapopitia hadi kiwango hiki, utakuwa umefanikisha imani yako kwa Mungu, na kwa njia hii Mungu atakuwa maisha yako, atakuwa msingi wa kuishi kwako, na hutaweza tena kumuacha Mungu. Unapokuwa umepitia hadi kiwango hiki, utakuwa umefurahia upendo wa Mungu kwelikweli, uhusiano wako na Mungu utakuwa wa karibu mno, Mungu atakuwa maisha yako, upendo wako, na wakati huo utaomba kwa Mungu na kusema: “Ee Mungu! Siwezi kukuacha, wewe ndiwe maisha yangu, naweza kuishi bila vitu vingine vyote—lakini bila Wewe siwezi kuendelea kuishi.” Hiki ni kimo halisi cha watu; ni maisha halisi. Watu wengine wamelazimika kufika walipo siku ya leo: lazima waendelee wapende wasipende, na daima huhisi kuwa wako katika hali ngumu. Lazima ugundue kuwa Mungu yupo maishani mwako, kiasi kwamba kama Mungu angeondolewa kutoka katika moyo wako ingekuwa kama kupoteza uhai wako; Mungu lazima awe maisha yako, na lazima uwe huwezi kumwacha. Kwa njia hii utakuwa umekutana na Mungu, na kwa wakati huu, unapompenda Mungu, utampenda Mungu kwa kweli, na utakuwa upendo wa kipekee, upendo safi. Siku moja, matukio unayopitia yatakapokuwa kwamba maisha yako yamefikia kiwango fulani, unapomwomba Mungu, na kula na kunywa maneno ya Mungu, hutaweza kumwacha Mungu ndani, wala hutaweza kumsahau hata kama unataka. Mungu atakuwa maisha yako, waweza kuusahau ulimwengu, waweza kumsahau mkeo, mmeo, au watoto, lakini itakuwia vigumu kumsahau Mungu—hilo haliwezekani, haya ndiyo maisha yako halisi, na upendo wako wa ukweli kwa Mungu. Upendo wa watu kwa Mungu ufikiapo kiwango fulani, upendo wao kwa kitu kingine chochote huwezi kulinganishwa na upendo wao kwa Mungu; upendo wao kwa Mungu unapewa kipaumbele. Kwa njia hii wanaweza kuacha vitu vingine vyote, na wawe tayari kukubali kushughulikiwa na kupogolewa na Mungu. Unapopata pendo kutoka kwa Mungu ambalo linazidi mengine yote, utaishi katika uhalisi, na katika upendo wa Mungu.

Punde tu Mungu anapokuwa uzima katika watu, wanakuwa hawana uwezo wa kumwacha Mungu. Je, hili si tendo la Mungu? Hakuna ushuhuda mkubwa kuliko huu! Mungu amefanya kazi hadi kiwango fulani; Amewataka watu kutoa huduma, na kuadibiwa, au kufa, na watu hawajarudi nyuma, ambalo linaonyesha kuwa watu hawa wameshindwa na Mungu. Watu ambao wana ukweli ni wale ambao, katika matukio wanayopitia ya kweli, wanaweza kusimama imara katika ushuhuda wao, kusimama imara katika nafasi zao, kusimama katika upande wa Mungu, bila kurudi nyuma, na ambao wanaweza kuwa na uhusiano wa kawaida na watu wanaompenda Mungu, wale ambao, mambo yakishawatokea, wanaweza kumtii Mungu kabisa, na wanaweza kumtii Mungu hadi kifo. Matendo na ufunuo wako katika maisha halisi ndio ushuhuda wa Mungu, ni kuishi kwa kudhihirisha maisha ya mwanadamu na ushuhuda wa Mungu, na huku ni kufurahia upendo wa Mungu; unapopitia hadi kiwango hiki, matukio unayopitia yatakuwa yamekuwa na athari. Watu ambao wameuona upendo wa Mungu kwa kweli ni wale ambao wanaishi kwa kudhihirisha kwa kweli, ambao kila matendo yao yanapongezwa na wengine. Mavazi na mwonekano wako wa nje si wa ajabu, lakini unaishi maisha ya uchaji Mungu wa hali ya juu, na unapowasiliana kwa karibu maneno ya Mungu, unaongozwa na kuangazwa Naye. Unaweza kuongea mapenzi ya Mungu kupitia maneno yako, kuwasiliana uhalisi, na unaelewa mengi kuhusu kutumikia katika roho. Wewe ni mkweli katika mazungumzo yako, wewe ni mwenye adabu na mnyoofu, huna mabishano na una tabia nzuri, unaweza kutii mipango ya Mungu na kusimama imara katika ushuhuda wako mambo yanapokupata, na wewe ni mtulivu haijalishi unashughulikia nini. Mtu wa aina hii kweli ameona upendo wa Mungu. Watu wengine bado ni wachanga, lakini wanafanya kama watu wa umri wa kati; wamekomaa, wamemilikiwa na ukweli, na wanavutiwa na wengine—na hawa ni watu walio na ushuhuda, na ni udhihirisho wa Mungu. Ambayo ni kusema, wanapokuwa na uzoefu hadi kiwango fulani, ndani watakuwa na utambuzi kuelekea Mungu, na hivyo tabia yao ya nje pia itaimarika. Watu wengi hawaweki ukweli katika vitendo na wengi hawasimami imara kwa ushuhuda wao. Ndani ya watu kama hao hakuna upendo wa Mungu, au ushuhuda kwa Mungu, na hawa ndio watu ambao wanachukiwa sana na Mungu. Wanasoma maneno ya Mungu katika mikutano, lakini wanachoishi kwa kudhihirisha ni Shetani, na huku ni kumfedhehesha Mungu, kumkashifu Mungu na kumkufuru Mungu. Ndani ya watu kama hawa, hakuna dalili ya upendo wa Mungu, na hawana kazi ya Roho Mtakatifu hata kidogo. Kwa hivyo maneno na matendo ya watu yanamwakilisha shetani. Kama moyo wako uko na amani na Mungu kila wakati, na huwa uko makini kwa watu na vitu vinavyokuzunguka, na kinachoendelea katika mazingira yako, na unafahamu mzigo wa Mungu, na kila mara una moyo unaomheshimu Mungu, basi Mungu atakupa nuru ndani yako. Kanisani kuna watu ambao ni “wasimamizi”, wanatazama makosa ya wengine, kisha kunakili na kuwa kama wao. Hawana uwezo wa kutofautisha, hawachukii dhambi, hawachukii au kughadhibishwa na vitu vya Shetani. Watu kama hao wamejawa na vitu vya Shetani, na hatimaye wataachwa na Mungu kabisa. Wale ambao wana maono kama msingi wao, na ambao huandama maendeleo, ni wale ambao mioyo yao daima inamheshimu Mungu, ambao ni wa wastani katika maneno na vitendo vyao, ambao wasingetaka kumpinga Mungu, kumkasirisha Mungu, au Kazi ya Mungu kwao isiwe na thamani, au shida walizozipitia ziwe bure, au yale yote ambayo wameweka katika vitendo yapite bure. Ni watu ambao wako tayari kutoa juhudi zaidi na upendo wa Mungu katika njia iliyo mbele.

Watu wakimwamini Mungu, na kupitia maneno ya Mungu, kwa moyo unaomheshimu Mungu, basi ndani ya watu hao kunaweza kuonekana wokovu wa Mungu, na upendo wa Mungu. Watu hawa wana uwezo wa kumshuhudia Mungu, wanaishi kwa kudhihirisha ukweli, na kile wanachokikiri ni kweli, kile Mungu Alicho, na tabia ya Mungu, na wanaishi Kati ya upendo wa Mungu na wameona upendo wa Mungu. Ikiwa watu wanataka kumpenda Mungu, lazima waonje uzuri wa Mungu, na waone uzuri wa Mungu; ni hapo tu ndipo unaweza kuamshwa ndani yao moyo unaompenda Mungu, moyo ambao uko tayari kugharamika kwa uaminifu kwa ajili ya Mungu. Mungu hawafanyi watu kumpenda kupitia maneno na sura, au kwa mawazo yao, na Hawalazimishi watu kumpenda. Badala yake, Anawafanya wampende kwa hiari yao, na huwafanya kuyaona mapenzi Yake katika kazi Yake na matamshi, ambapo baadaye wanakuwa na upendo wa Mungu. Ni kwa njia hii tu ndio watu wanaweza kuwa na ushuhuda kwa Mungu. Watu hawampendi Mungu kwa sababu wameombwa na wengine kufanya vile, wala si msukumo wa hisia wa muda mfupi. Wanampenda Mungu kwa sababu wameuona upendo wake, na wameona kuwa kuna mengi kumhusu ambayo yanastahili upendo wao, kwa sababu wameona wokovu wa Mungu, busara, na matendo ya ajabu—na kutokana na hayo, wanamsifu Mungu kwa kweli, na kumtamani kwa kweli, na wanaamshiwa msisimko ndani yao kwamba hawawezi kuishi bila kumpata Mungu. Sababu ya wale ambao humshuhudia Mungu wanaweza kumtolea ushuhuda wa kufana ni kwa kuwa ushuhuda wao umekitwa kwenye msingi wa ufahamu wa kweli pamoja na matamanio ya kweli kwa Mungu, si kutokana na msukumo wa hisia, lakini kulingana na ufahamu wa Mungu na tabia Zake. Kwa sababu wamepata kumjua Mungu, wanahisi kwamba lazima wamshuhudie Mungu, na kuwafanya wale wote wamtamanio Mungu wamjue Mungu, na kufahamu upendo wa Mungu, na uhalisi Wake. Sawa na upendo ya watu kwa Mungu, ushuhuda wao ni wa hiari, ni halisi, na una umuhimu halisi na thamani. Si baridi, au tupu na usiokuwa na maana. Sababu ya wale tu wanaompenda Mungu kweli kuwa na thamani na maana katika maisha yao, na kuamini katika Mungu tu, ni kwa sababu watu hawa wanaishi katika mwangaza wa Mungu, na wanaweza kuishi kwa ajili ya kazi ya Mungu na usimamizi Wake; hawaishi gizani, bali wanaishi katika mwangaza; hawaishi maisha yasiokuwa na maana, ila wanaishi maisha ambayo yamebarikiwa na Mungu. Ni wale tu wanaompenda Mungu ndio wanaoweza kuwa na ushuhuda kwa Mungu, ni wao tu ndio mashahidi wa Mungu, na ni wao tu ndio waliobarikiwa na Mungu, na ni wao tu ndio wanaoweza kupokea ahadi za Mungu. Wale wanaompenda Mungu ndio wandani wa Mungu; ndio watu ambao wamependwa na Mungu, na wanaweza kufurahia baraka pamoja na Mungu. Ni watu kama hawa tu ndio watakaoishi milele, na ni wao tu watakaoishi milele katika utunzaji na ulinzi wa Mungu. Mungu yuko kwa ajili ya kupendwa na watu, na Anastahili upendo wa watu wote, lakini sio watu wote wanaoweza kumpenda Mungu, na si watu wote wanaoweza kuwa na ushuhuda kwa Mungu na kushikilia mamlaka pamoja na Mungu. Kwa sababu wanaweza kuwa na ushuhuda kwa Mungu, na kutoa juhudi zao zote kwa kazi ya Mungu, wale wanaompenda Mungu kwa kweli wanaweza kutembea mahali popote chini ya mbingu bila ya mtu yeyote kujaribu kuwapinga, na wanaweza kushika mamlaka duniani na kuwatawala watu wote wa Mungu. Watu hawa wanakusanyika pamoja kutoka kote duniani. Ni watu kutoka kote duniani wanaozungumza lugha tofauti na ni wenye rangi tofauti za ngozi, lakini umuhimu wa kuishi kwao ni sawa, wote wana moyo unaompenda Mungu, wote wana ushuhuda sawa, na wana maazimio sawa, na mapenzi sawa. Wale wanaompenda Mungu wanaweza kutembea ulimwenguni kote wakiwa huru, na wale walio na ushuhuda kwa Mungu wanaweza kusafiri duniani kote. Watu hawa wamependwa wa Mungu, wamebarikiwa na Mungu, na wataishi milele ndani ya mwangaza Wake.


Kazi ya Roho Mtakatifu na Kazi ya Shetani

Je, unaelewaje mambo maalum katika roho? Roho Mtakatifu hufanya vipi kazi ndani ya mwanadamu? Shetani hufanya vipi kazi ndani ya mwanadamu? Roho waovu hufanya vipi kazi ndani ya mwanadamu? Na maonyesho ya kazi hii ni yapi? Wakati kitu kinakufanyikia, je, kinakuja kutoka kwa Roho Mtakatifu, na je, unapaswa kukitii, au kukikataa? Utendaji halisi wa watu huibua mengi ambayo ni ya mapenzi ya kibinadamu ilhali ambayo watu daima huamini kutoka kwa Roho Mtakatifu. Mengine hutoka kwa roho waovu, ilhali watu bado hudhani yanatoka kwa Roho Mtakatifu, na wakati mwingine Roho Mtakatifu huwaongoza watu kutoka ndani, ilhali watu wanaogopa kwamba mwongozo kama huo hutoka kwa Shetani, na hawathubutu kutii, wakati kwa kweli ni nuru ya Roho Mtakatifu. Hivyo, bila utofautishaji hakuna njia ya kupitia wakati uzoefu kama huo kwa hakika unakufanyikia, na bila utofautishaji, hakuna njia ya kupata maisha. Roho Mtakatifu hufanya kazi vipi? Roho waovu hufanya kazi vipi? Nini hutoka kwa mapenzi ya mwanadamu? Na ni nini hutoka kwa mwongozo na nuru ya Roho Mtakatifu? Kama unaelewa kanuni za kazi ya Roho Mtakatifu ndani ya mwanadamu, basi utaweza kukuza maarifa yako na kutofautisha katika maisha yako ya kila siku na wakati wa uzoefu wako halisi; utakuja kumjua Mungu, utaweza kumwelewa na kumtambua Shetani, hutachanganyikiwa katika kutii ama kufuatilia kwako, na utakuwa mtu ambaye fikira zake zi wazi, na ambaye hutii kazi ya Roho Mtakatifu. 

Kazi ya Roho Mtakatifu ni aina ya mwongozo wa kimatendo na kupata nuru kwa hali nzuri. Haiwaruhusu watu kuwa baridi. Inawaletea faraja, inawapa imani na azimio na inawawezesha kufuatilia kufanywa wakamilifu na Mungu. Wakati Roho Mtakatifu hufanya kazi, watu wanaweza kuingia kwa vitendo; wao si baridi wala hawalazimishwi, lakini ni wa kimatendo. Wakati Roho Mtakatifu hufanya kazi, watu wana faraja na wenye radhi, na wako tayari kutii, na wana furaha kujinyenyekeza, na hata ingawa wana maumivu na ni dhaifu ndani, wana uamuzi wa kushirikiana, wanateseka kwa furaha, wanaweza kutii, na hawajatiwa doa na mapenzi ya kibinadamu, hawajatiwa doa na fikira za kibinadamu, na hakika hawajatiwa doa na tamaa na motisha za kibinadamu. Wakati watu wanapitia kazi ya Roho Mtakatifu, ndani yao ni watakatifu hasa. Wale ambao wanamiliki kazi ya Roho Mtakatifu huishi kwa kudhihirisha upendo wa Mungu, upendo wa kaka na dada zao, na kufurahia vitu ambavyo Mungu hufurahia na kuchukia vitu ambavyo Mungu huchukia. Watu ambao wanaguswa na kazi ya Roho Mtakatifu wana ubinadamu wa kawaida, na wao daima hufuatilia ukweli na wanamiliki ubinadamu. Wakati Roho Mtakatifu hufanya kazi ndani ya watu, hali zao huwa nzuri zaidi na zaidi, na ubinadamu wao unakuwa wa kawaida zaidi na zaidi, na ingawa ushirikiano wao mwingine unaweza kuwa mpumbavu, motisha zao ziko sahihi, kuingia kwao ni kwa hali nzuri, hawajaribu kukatiza, na hakuna nia mbaya ndani yao. Kazi ya Roho Mtakatifu ni ya kawaida na ya kweli, Roho Mtakatifu hufanya kazi kwa mwanadamu kulingana na amri za maisha ya kawaida ya mwanadamu, na Yeye huwapa nuru na kuongoza watu kulingana na ufuatiliaji halisi wa watu wa kawaida. Wakati Roho Mtakatifu hufanya kazi kwa watu, Yeye huwaongoza na kuwapa nuru kulingana na mahitaji ya watu wa kawaida, Anawakimu kwa msingi wa mahitaji yao, na Yeye huwaongoza na kuwapa nuru kwa hali nzuri kwa msingi wa kile ambacho wanakosa, na kwa upungufu wao. Kazi ya Roho Mtakatifu ni kuwapa watu nuru na kuwaongoza katika maisha halisi; wakipitia maneno ya Mungu katika maisha yao tu ndipo wanaweza kuona kazi ya Roho Mtakatifu. Iwapo, katika maisha yao ya kila siku, watu wako katika hali nzuri na wana maisha ya kawaida ya kiroho, basi wanamiliki kazi ya Roho Mtakatifu. Katika hali kama hiyo, wakati wanakula na kunywa maneno ya Mungu wana imani, wakati wanaomba wanatiwa moyo, wakati kitu kinawafanyikia wao si baridi, na wakati kinawafanyikia wanaweza kuona masomo ambayo Mungu anawahitaji kujifunza, na hawako baridi, ama dhaifu, na ingawa wana ugumu wa kweli, wako tayari kukubali mipango yote ya Mungu.

Ni matokeo yapi yanayotimizwa na kazi ya Roho Mtakatifu? Unaweza kuwa mpumbavu, na kunaweza kuwa hakuna utofautishaji wowote ndani yako, lakini Roho Mtakatifu anapaswa tu kufanya kazi ili kuwe na imani ndani yako, ili wewe daima uhisi kwamba huwezi kumpenda Mungu vya kutosha, ili uwe tayari kushiriki, uwe tayari kushiriki bila kujali ugumu mkuu ulio mbele. Mambo yatakufanyikia na haitakuwa wazi kwako iwapo yanatoka kwa Mungu ama kwa Shetani, lakini utaweza kungoja, na hutakuwa baridi wala mzembe. Hii ndiyo kazi ya kawaida ya Roho Mtakatifu. Wakati Roho Mtakatifu hufanya kazi ndani yao, watu bado hukabiliwa na ugumu wa kweli, wakati mwingine wanalia, na wakati mwingine kuna mambo ambayo hawawezi kuyashinda, lakini hii yote ni hatua ya kazi ya kawaida ya Roho Mtakatifu. Ingawa hawashindi mambo hayo, na ingawa, wakati huo, wao ni dhaifu na hulalamika, baadaye bado wanaweza kumpenda Mungu na imani dhabiti. Ubaridi wao hauwezi kuwazuia kuwa na uzoefu wa kawaida, na bila kujali kile watu wengine husema, na jinsi wanavyowashambulia, bado wanaweza kumpenda Mungu. Wakati wa maombi, daima wanahisi kwamba walikuwa wadeni wa Mungu sana, na wanaamua kumridhisha Mungu na kuukataa mwili wakati wanakabiliwa na mambo kama hayo tena. Nguvu hii inaonyesha kuna kazi ya Roho Mtakatifu ndani yao, na hii ndiyo hali ya kawaida ya kazi ya Roho Mtakatifu. 

Ni kazi ipi hutoka kwa Shetani? Katika kazi inayotoka kwa Shetani, maono ndani ya watu si yakini na ni dhahania, na hawana ubinadamu wa kawaida, motisha za vitendo vyao si sahihi, na ingawa wanataka kumpenda Mungu, daima kuna lawama ndani yao, na lawama hizi na fikira daima zinaingilia ndani yao, zikizuia kukua kwa maisha yao, na kuwasitisha kuja mbele za Mungu katika hali ya kawaida. Hii ni kusema, punde tu kazi ya Shetani inapokuwa ndani ya watu, mioyo yao haiwezi kuwa na amani mbele za Mungu, na hawajui cha kufanya, kuona mkutano kunawafanya kutaka kuhepa, na hawawezi kufumba macho yao wakati wengine wanaomba. Kazi ya roho waovu huharibu uhusiano wa kawaida kati ya mwanadamu na Mungu, na huvuruga maono ya awali ya watu au njia yao ya awali ya kuingia katika maisha, katika mioyo yao hawawezi kamwe kumkaribia Mungu, daima mambo hufanyika ambayo huwasababishia vurugu na kuwatia pingu, na mioyo yao haiwezi kupata amani, kuacha upendo wao wa Mungu bila nguvu, na kuwafanya kusononeka. Hayo ndiyo maonyesho ya kazi ya Shetani. Kazi ya Shetani inadhihirishwa katika yafuatayo: kutoweza kushikilia msimamo na kuwa na ushuhuda, kukusababisha kuwa mtu ambaye ana makosa mbele ya Mungu, na ambaye hana uaminifu kwa Mungu. Kwa kuingilia kwa Shetani, unapoteza upendo na uaminifu kwa Mungu ndani yako, unavuliwa uhusiano wa kawaida na Mungu, hufuatili ukweli, ama kujiendeleza, unarudi nyuma, na baridi, kufuata tamaa ya mwili, unaachia uenezaji wa dhambi, na huchukii dhambi; zaidi ya hayo, kuingilia kwa Shetani kunakufanya mpotovu, kunasababisha mguso wa Mungu kutoweka ndani yako, na kunakufanya kulalamika kuhusu Mungu na kumpinga Yeye, kukufanya uwe na shaka na Mungu, na hata kuna hatari ya wewe kumwacha Mungu. Hii yote ni kazi ya Shetani.

Wakati kitu kinakufanyikia katika maisha yako ya kila siku, unapaswa kutofautishaje kati ya iwapo kinatoka kwa kazi ya Roho Mtakatifu ama kwa kazi ya Shetani? Wakati hali za watu ni za kawaida, maisha yao ya kiroho na maisha yao katika mwili ni ya kawaida, na mantiki yao ni ya kawaida na ya mpangilio; kwa jumla kile wanachokipitia na kuja kujua ndani yao wakati huu kinaweza kusemwa kutoka kwa kuguswa na Roho Mtakatifu (kuwa na umaizi au kumiliki maarifa ya juu juu wanapokula na kunywa maneno ya Mungu, au kuwa waaminifu wakati mambo yanawafanyikia, au kuwa na nguvu ya kumpenda Mungu wakati mambo yanafanyika—haya yote ni ya Roho Mtakatifu). Kazi ya Roho Mtakatifu ndani ya mwanadamu hasa ni ya kawaida: mwanadamu hana uwezo wa kuihisi, na inaonekana kuwa ni kupitia kwa mwanadamu mwenyewe—lakini kwa kweli ni kazi ya Roho Mtakatifu. Katika maisha ya kila siku, Roho Mtakatifu hufanya kazi ndogo na kubwa kwa kila mtu, na ni tu kwamba kiwango cha kazi hii hubadilika. Watu wengine ni wa ubora mzuri wa tabia, wanaelewa mambo haraka, na nuru ya Roho Mtakatifu hasa ni kubwa ndani yao; watu wengine ni wa ubora duni wa tabia, na inachukua muda mrefu zaidi kwao kuelewa mambo, lakini Roho Mtakatifu huwagusa ndani, na wao, pia, wanaweza kutimiza uaminifu kwa Mungu—Roho Mtakatifu hufanya kazi kwa wale wote wanaomfuatilia Mungu. Wakati, katika maisha ya kila siku, watu hawampingi Mungu, au kuasi dhidi ya Mungu, hawafanyi mambo ambayo yanazozana na usimamizi wa Mungu, na hawakatizi kazi ya Mungu, ndani ya kila mmoja wao Roho wa Mungu hufanya kazi kwa kiwango kikubwa au kidogo, na kuwagusa, kuwapa nuru, kuwapa nguvu, na kuwasisimua kuingia kimatendo, sio kuwa wazembe au kutamani raha za mwili, kuwa tayari kutenda ukweli, na kutamani maneno ya Mungu—hii yote ni kazi ambayo hutoka kwa Roho Mtakatifu.

Wakati hali ya watu si ya kawaida, wanatelekezwa na Roho Mtakatifu, kuna malalamishi ndani yao, motisha zao si sahihi, wao ni wazembe, wanajiingiza katika tamaa za kimwili, na mioyo yao huasi dhidi ya ukweli, na haya yote hutoka kwa Shetani. Wakati hali za watu si za kawaida, wakati wana uovu ndani yao na wamepoteza mantiki yao ya kawaida, wametelekezwa na Roho Mtakatifu, na hawawezi kumhisi Mungu ndani yao, huu ndiyo wakati Shetani anafanya kazi ndani yao. Ikiwa watu daima wana nguvu ndani yao na daima humpenda Mungu, basi kwa jumla wakati mambo yanawafanyikia yanatoka kwa Roho Mtakatifu, na yeyote wanayekutana naye ni tokeo la mipango ya Mungu. Ambayo ni kusema, wakati hali zako ni za kawaida, wakati upo katika kazi kubwa ya Roho Mtakatifu, basi haiwezekani Shetani kukufanya uyumbayumbe; juu ya msingi huu inaweza kusemwa kwamba kila kitu hutoka kwa Roho Mtakatifu, na ingawa unaweza kuwa na mawazo yasiyo sahihi, unaweza kuyakataa, na usiyafuate. Hii yote hutoka kwa kazi ya Roho Mtakatifu. Shetani huingilia katika hali zipi? Wakati hali zako si za kawaida, wakati hujaguswa na Mungu, na uko bila kazi ya Mungu, na wewe ni mkavu na bure ndani, wakati unasali kwa Mungu lakini huelewi chochote, na kula na kunywa maneno ya Mungu lakini hujapewa nuru au mwangaza—wakati kama huo ni rahisi kwa Shetani kufanya kazi ndani yako. Kwa maneno mengine, wakati umeachwa na Roho Mtakatifu na huwezi kumhisi Mungu, basi mambo mengi hukufanyikia ambayo hutoka kwa majaribu ya Shetani. Shetani hufanya kazi wakati sawa na ule Roho Mtakatifu hufanya kazi, na huingilia kwa mwanadamu wakati sawa na ule Roho Mtakatifu hugusa ndani ya mwanadamu; wakati kama huo, hata hivyo, kazi ya Roho Mtakatifu huchukua nafasi ya kwanza, na watu ambao hali zao ni za kawaida wanaweza kushinda, ambao ni ushindi wa kazi ya Roho Mtakatifu juu ya kazi ya Shetani. Wakati Roho Mtakatifu anafanya kazi, bado kuna tabia potovu ndani ya watu; hata hivyo, wakati wa kazi ya Roho Mtakatifu, ni rahisi kwa watu kugundua na kutambua uasi, malengo na ughushi wao. Ni hapo tu ndipo wanahisi majuto na wanakuwa tayari kutubu. Hivyo, uasi wao na tabia potovu zinaondolewa polepole ndani ya kazi ya Mungu. Kazi ya Roho Mtakatifu hasa ni ya kawaida, na Anapofanya kazi kwa watu bado wana shida, bado wanalia, bado wanateseka, bado ni dhaifu, na bado kuna mengi ambayo si dhahiri kwao, ilhali katika hali kama hiyo wanaweza kujisitisha kurudia mazoea mabaya, na wanaweza kumpenda Mungu, na ingawa wanalia na wana dhiki ndani, bado wanaweza kumsifu Mungu; kazi ya Roho Mtakatifu hasa ni ya kawaida, na si ya mwujiza hata kidogo. Watu wengi sana huamini kwamba, punde tu Roho Mtakatifu huanza kufanya kazi, mabadiliko hutokea katika hali ya watu na mambo muhimu kuwahusu yanaondolewa. Imani kama hizo ni za uwongo. Roho Mtakatifu afanyapo kazi ndani ya mwanadamu, mambo baridi ya mwanadamu bado yako hapo na kimo chake kinabaki sawa na awali, lakini ana mwangaza na nuru ya Roho Mtakatifu, na hivyo hali yake ni ya kimatendo zaidi, hali ndani yake ni za kawaida, na anabadilika kwa haraka. Katika uzoefu wa kweli wa watu, kimsingi wanapitia kazi ya Roho Mtakatifu au Shetani, na iwapo hawawezi kuwa na madaraka juu ya hali hizi, na hawatofautishi, basi uzoefu wa kweli hauwezekani, sembuse mabadiliko katika tabia. Hivyo, ufunguo wa kuwa na uzoefu wa kazi ya Mungu ni kuweza kubaini mambo kama haya; kwa njia hii, itakuwa rahisi zaidi kwao kupitia. 

Kazi ya Roho Mtakatifu huwaruhusu watu wawe na maendeleo mazuri, ilhali kazi ya Shetani huwafanya wawe hasi na wenye kurudi nyuma, wamwasi Mungu na kumpinga, kupoteza imani Kwake, na kuwa dhaifu katika kutekeleza wajibu wao. Kila kitu kitokacho kwa nuru ya Roho Mtakatifu ni cha kawaida sana; hakilazimishwi kwako. Ukikitii, basi utakuwa na amani; usipokifuata, basi baadaye utakaripiwa. Ukiwa na nuru ya Roho Mtakatifu, hakuna ufanyacho kitakachoingiliwa au kuzuiliwa, utawekwa huru, kutakuwa na njia ya kutenda katika vitendo vyako, lakini hutapatwa na vizuizi vyovyote, na kuweza kutekeleza mapenzi ya Mungu. Kazi ya Shetani hukusababishia usumbufu katika mambo mengi; inakufanya kutotaka kusali, kuwa mzembe sana kula na kunywa maneno ya Mungu, na kutotaka kuishi maisha ya kanisa, na inakutenganisha na maisha ya kiroho. Kazi ya Roho Mtakatifu haiingilii maisha yako ya kila siku, na haiingilii maisha yako ya kawaida ya kiroho. Huwezi kutambua mambo mengi katika wakati ambapo yanatokea, lakini, baada ya siku chache, moyo wako unakuwa angavu na akili yako inakuwa safi. Unakuja kuwa na ufahamu juu ya mambo ya roho, na polepole unaweza kutambua ikiwa wazo limetoka kwa Mungu au kwa Shetani. Mambo mengine kwa dhahiri yanakufanya umpinge Mungu na kumuasi Mungu, au kukusitisha kuyaweka maneno ya Mungu katika vitendo; mambo haya yote hutoka kwa Shetani. Mambo mengine si dhahiri, na huwezi kujua ni nini katika wakati huo; baadaye, mnaweza kuona maonyesho yao, na kisha kufanya utambuzi. Kama mnaweza kutambua ni vitu vipi vinavyotoka kwa Shetani na ni vipi vinavyoelekezwa na Roho Mtakatifu, basi hamtapotoshwa kwa urahisi katika uzoefu wenu. Wakati mwingine, hali yako isipokuwa nzuri, basi una mawazo fulani yanayokutoa katika hali yako baridi. Hili huonyesha kwamba hata wakati ambapo hali yako si nzuri, mawazo yako mengine bado yanaweza kutoka kwa Roho Mtakatifu. Sio ukweli kwamba wakati wewe ni baridi, mawazo yako yote yanatumwa na Shetani; huo ungekuwa ukweli, basi ni lini ambapo ungeweza kubadilika na kuingia katika hali nzuri? Baada ya kuwa baridi kwa kipindi cha muda, Roho Mtakatifu anakupa fursa kukamilishwa; Anakugusa, kukutoa katika hali yako baridi, na unaingia katika hali ya kawaida. 

Baada ya kujua kazi ya Roho Mtakatifu ni ipi, na kazi ya Shetani ni ipi, unaweza kulinganisha haya na hali yako mwenyewe wakati wa uzoefu wako, na uzoefu wako mwenyewe, na kwa njia hii kutakuwa na ukweli mwingi zaidi unaohusiana na kanuni katika uzoefu wako. Baada ya kuelewa mambo haya, utaweza kudhibiti hali yako halisi, utaweza kutofautisha kati ya watu na matukio, na hutahitajika kutumia nguvu nyingi sana katika kupata kazi ya Roho Mtakatifu. Bila shaka, hiyo ni ilimradi motisha zako ziko sahihi, na ilimradi uko tayari kutafuta, na kutenda. Lugha kama hii—lugha inayohusiana na kanuni—inapaswa kuonyeshwa katika uzoefu wako. Bila hiyo, uzoefu wako utakuwa umejaa kukatizwa na Shetani, na umejaa maarifa ya upuuzi. Ikiwa huelewi jinsi Roho Mtakatifu hufanya kazi, basi huelewi jinsi unapaswa kuingia, na ikiwa huelewi jinsi Shetani hufanya kazi, basi huelewi jinsi unapaswa kuwa mwangalifu katika nyayo zako. Watu wanapaswa kuelewa jinsi Roho Mtakatifu hufanya kazi na jinsi Shetani hufanya kazi; ni sehemu ya lazima ya uzoefu wa watu. 


Onyo kwa Wale Wasiotenda Ukweli

Wale ambao daima hutoa uhasi miongoni mwa akina ndugu ni watumishi wa Shetani, na wao ni wasumbufu wa kanisa. Watu kama hao lazima siku moja watimuliwe na waondoshwe. Katika imani yao katika Mungu, ikiwa watu hawana mioyo imwogopayo Mungu, ikiwa hawana mioyo ya utii kwa Mungu, basi si tu kwamba hawataweza kumfanyia kazi yoyote, bali kinyume chake, watakuwa wale wanaosumbua kazi Yake na wanaompinga Yeye. Kumwamini Mungu lakini kutomtii au kumwogopa Yeye, na badala yake kumpinga Yeye, ndiyo aibu kubwa kabisa kwa mwumini. Waumini wakiwa tu wazembe na wasiojizuia katika usemi na mwenendo wao kama vile watu wasio na dini walivyo, basi wao ni waovu hata zaidi kuliko watu wasio na dini; wao ni vielelezo asili vya mapepo waovu. Wale wanaotoa maneno yao yenye sumu na yenye nia mbaya ndani ya kanisa, wanaosambaza uvumi usio na msingi, wanaochochea migawanyiko, na wanaounda magenge miongoni mwa akina ndugu—walipaswa kutimuliwa kutoka kanisani. Hata hivyo kwa sababu sasa ni enzi tofauti ya kazi ya Mungu, watu hawa wanazuiwa, kwani hakika wataondoshwa. Wote ambao wamepotoshwa na Shetani wana tabia potovu. Hata hivyo, wengine wana tabia potovu tu, huku wengine wakiwa tofauti: Si tu kwamba wana tabia potovu za kishetani, bali asili yao pia ni yenye nia mbaya kupita kiasi. Maneno na matendo ya watu hawa yanavuka mipaka ya kufunua tu tabia potovu za kishetani; wao ni ibilisi na Mashetani wa kweli. Yote wanayofanya ni kuvuruga na kusumbua kazi ya Mungu, wanasumbua kuingia katika uzima kwa akina ndugu, na wanaharibu maisha ya kawaida ya kanisa. Ipo siku, mbwa mwitu hawa waliovalia ngozi ya kondoo wataondolewa; mtazamo usio na huruma, mtazamo wa kuwakataa, unapaswa kuchukuliwa kuelekea watumishi hawa wa Shetani. Huku tu ndiko kusimama upande wa Mungu, na wale wanaoshindwa kufanya hivyo wanagaagaa matopeni pamoja na Shetani. Watu wanaomwamini Mungu kwa kweli daima wanaye mioyoni mwao, na daima wanabeba ndani yao moyo umwogopao Mungu, moyo umpendao Mungu. Wale wanaomwamini Mungu wanapaswa kufanya mambo kwa uangalifu na busara, na yote wanayofanya yanapaswa kulingana na matakwa ya Mungu na kuweza kuridhisha moyo Wake. Hawapaswi kuwa wakaidi, wakifanya chochote wanachopenda; hilo halifai kwa adabu ya mtakatifu. Watu hawapaswi kucharuka, wakitamba na kutapeli kila mahali, huku wakipeperusha bendera ya Mungu; hii ndiyo aina ya mwenendo wa uasi kabisa. Familia zina sheria zake, na mataifa yana sheria zake—na, je, si hivyo zaidi katika nyumba ya Mungu? Je, haina viwango vikali hata zaidi? Je, haina amri za utawala hata zaidi? Watu wako huru kufanya wanachotaka, lakini amri za utawala za Mungu haziwezi kubadilishwa wapendavyo. Mungu ni Mungu asiyestahimili kukosewa na wanadamu; Yeye ni Mungu anayewapiga watu. Je, kweli watu hawajui hili tayari?

Kila kanisa lina watu wanaosababisha usumbufu kwa kanisa au wanaovuruga kazi ya Mungu. Wao wote ni Mashetani ambao wamepenya katika nyumba ya Mungu kwa kujificha. Watu kama hao ni hodari sana katika kuigiza: Wanakuja mbele Yangu kwa heshima kubwa, wakiinama na kujipendekeza, mfano halisi wa mbwa wenye upele, na kujitolea “yote” waliyo nayo ili kufikia malengo yao wenyewe—lakini mbele ya akina ndugu, wanaonyesha upande wao mbaya. Wanapowaona watu wanaotenda ukweli, wanawashambulia na kuwasukuma kando; wanapowaona watu wa kutisha zaidi kuliko wao wenyewe, wanawasifu na kujipendekeza kwao. Wanafanya fujo kanisani. Inaweza kusemwa kwamba “waonevu wa hapo” kama hao, “vibaraka” kama hao, wapo katika mengi ya makanisa. Wanatenda kwa siri pamoja, wakikonyezana na kupeana ishara za siri, na hakuna hata mmoja wao anayetenda ukweli. Yeyote aliye na sumu nyingi kabisa ndiye “ibilisi mkuu,” na yeyote aliye na hadhi ya juu kabisa huwaongoza, akipeperusha bendera yao juu. Watu hawa wanafanya ghasia kanisani, wakieneza uhasi, wakiachilia kifo, wakifanya wapendavyo, wakisema wapendavyo, na hakuna anayethubutu kuwazuia. Wamejaa tabia za kishetani. Pindi tu wanaposababisha usumbufu, hewa ya kifo inaingia kanisani. Wale walio ndani ya kanisa wanaotenda ukweli wanakataliwa, wakishindwa kufanya kila wanachoweza, huku wale wanaosumbua kanisa na kueneza kifo wanafanya fujo ndani—na, zaidi ya hayo, watu wengi kabisa huwafuata. Makanisa kama hayo hakika yanatawaliwa na Shetani, huku ibilisi akiwa mfalme wao. Watu katika makanisa kama hayo wasiposimama na kuwakataa mapepo wakuu, basi wao pia, ipo siku, wataangamia. Kuanzia sasa na kuendelea, hatua lazima zichukuliwe dhidi ya makanisa kama hayo. Ikiwa wale wenye uwezo wa kutenda ukweli kidogo hawatafuti, basi kanisa hilo litafutiliwa mbali. Ikiwa kanisa halina mtu yeyote aliye tayari kutenda ukweli na hakuna mtu anayeweza kusimama imara katika ushuhuda wake kwa Mungu, basi kanisa hilo linapaswa kutengwa kabisa, na mahusiano yake na makanisa mengine lazima yakatwe. Hili linaitwa “kuzika kifo”; hii ndiyo maana ya kumkataa Shetani. Kanisa likiwa na waonevu kadhaa wa hapo, na wanafuatwa na “nzi wadogo” ambao hawana utambuzi kabisa, na ikiwa watu katika kanisa kama hilo, hata baada ya kuona ukweli, bado hawawezi kukataa vifungo na utawala wa hila wa waonevu hawa, basi watu hao wote waliokanganyika wataondoshwa mwishoni. Nzi hawa wadogo wanaweza kuwa hawajafanya uovu wowote mkuu, lakini wao ni wadanganyifu hata zaidi, wajanja hata zaidi, na kila mtu kama huyu ataondoshwa. Hakuna hata mmoja atakayesalia! Wale walio wa Shetani watarudishwa kwa Shetani, huku wale waliochaguliwa na Mungu hakika watatafuta ukweli; hili linaamuliwa na asili zao. Acha wale wote wanaomfuata Shetani waangamie! Hakuna huruma itakayoonyeshwa kwa watu kama hao. Acha wale wanaotafuta ukweli waruzukiwe, na wapate kufurahia neno la Mungu kadiri ya matamanio ya mioyo yao. Mungu ni mwenye haki; Yeye haonyeshi upendeleo kwa mtu yeyote. Ikiwa wewe ni ibilisi, basi huwezi kutenda ukweli; ikiwa wewe ni mtu anayetafuta ukweli, basi ni hakika kwamba hutatekwa nyara na Shetani. Hili halina shaka yoyote.

Wale wasiotafuta maendeleo daima wanataka wengine wawe hasi na watepetevu kama wao wenyewe. Wale wasiotenda ukweli wanawaonea wivu wale wanaotenda, na daima wanajaribu kuwapotosha wale waliokanganyika na wasio na utambuzi. Vitu ambavyo watu hawa wanatoa vinaweza kukufanya upotoke, uteleze kwenda chini, uanguke katika hali isiyo ya kawaida, na ujawe na giza. Vinaweza kukufanya uwe mbali na Mungu, uthamini mwili na ujiendekeze. Watu ambao hawapendi ukweli na ambao daima wanafanya mambo kwa kijuujuu tu kuelekea kwa Mungu hawana hali ya kujitambua, na tabia ya watu kama hao huwashawishi wengine watende dhambi na wampinge Mungu. Hawatendi ukweli, wala hawawaruhusu wengine kuutenda. Wanathamini dhambi na hawajichukii. Hawajijui, na wanawazuia wengine kujijua; pia wanawazuia wengine kuwa na kiu ya ukweli. Wale wanaopotoshwa nao hawawezi kuona mwanga—wanaanguka gizani, hawajijui, hawaelewi ukweli waziwazi, na wanazidi kuwa mbali na Mungu. Hawatendi ukweli na wanawazuia wengine kutenda ukweli, wakiwaleta watu hao wote waliokanganyika mbele yao. Badala ya kusema kwamba wanamwamini Mungu, ingekuwa bora kusema kwamba wanawaamini mababu zao, au kwamba kile wanachoamini ni sanamu zilizo mioyoni mwao. Ingekuwa bora zaidi kwa watu hao wanaodai kumfuata Mungu kufungua macho yao na kutazama vizuri ili waone ni nani hasa wanayemwamini: Je, kweli ni Mungu unayemwamini, au Shetani? Ikiwa unajua kwamba kile unachoamini si Mungu, bali sanamu zako mwenyewe, basi ingekuwa bora zaidi kama hungedai kuwa muumini. Ikiwa kweli hujui unamwamini nani, basi, tena, ingekuwa bora zaidi kama hungedai kuwa muumini. Kusema hivyo kungekuwa kukufuru! Hakuna anayekulazimisha kumwamini Mungu. Msiseme mnaniamini Mimi; Nimesikia maneno kama hayo ya kutosha, na sitaki kuyasikia tena, kwa sababu kile mnachoamini ni sanamu zilizo mioyoni mwenu na waonevu wa hapo walio miongoni mwenu. Wale ambao wanatikisa vichwa vyao wanaposikia ukweli, ambao nyuso zao hujaa tabasamu pana wanaposikia maneno ya kifo, wote ni uzao wa Shetani, na wao ndio watakaoondoshwa. Wengi kanisani hawana utambuzi. Mtu anapojaribu kuwapotosha wengine, wao kinyume chake wanasimama upande wa Shetani; hata wanahisi kukosewa sana wanapoitwa watumishi wa Shetani. Ingawa watu wanaweza kusema hawana utambuzi, daima wao husimama upande usio wa ukweli, hawasimami kamwe upande wa ukweli katika wakati muhimu sana, hawasimami kamwe ili kutetea ukweli. Je, kweli hawana utambuzi? Kwa nini kinyume chake wanachukua upande wa Shetani? Kwa nini hawasemi kamwe neno moja ambalo ni la haki na la busara kwa ajili ya ukweli? Je, hali hii kweli imetokea kutokana na kuchanganyikiwa kwao kwa muda? Kadiri watu wanavyokuwa na utambuzi kiasi kidogo, ndivyo wanavyoshindwa kusimama upande wa ukweli. Hili linaonyesha nini? Je, halionyeshi kwamba watu wasio na utambuzi wanapenda dhambi? Je, halionyeshi kwamba wao ni uzao mtiifu wa Shetani? Kwa nini daima wanaweza kusimama upande wa Shetani na kuzungumza lugha yake? Kila neno na tendo lao, sura za nyuso zao, yote yanatosha kuthibitisha kwamba wao si wapenzi wa ukweli wa aina yoyote; badala yake, wao ni watu wanaochukia ukweli. Ukweli kwamba wanaweza kusimama upande wa Shetani unatosha kuthibitisha kwamba Shetani anawapenda sana ibilisi hawa wadogo wanaotumia maisha yao kupigana kwa ajili ya Shetani. Je, ukweli huu wote hauko wazi kabisa? Ikiwa kweli wewe ni mtu anayependa ukweli, basi kwa nini huna heshima kwa wale wanaotenda ukweli, na kwa nini unawafuata mara moja wale wasiotenda ukweli wanapokutupia jicho kidogo tu? Hili ni tatizo la aina gani? Sijali kama una utambuzi au la. Sijali umelipa gharama kubwa kiasi gani. Sijali nguvu zako ni kubwa kiasi gani, na Sijali kama wewe ni mwonevu wa hapo au kiongozi anayepeperusha bendera. Ikiwa nguvu zako ni kubwa, basi hilo ni kwa msaada wa nguvu za Shetani tu. Ikiwa hadhi yako iko juu, basi hiyo ni kwa sababu tu kuna watu wengi mno karibu nawe ambao hawatendi ukweli. Ikiwa hujatimuliwa, basi hiyo ni kwa sababu sasa si wakati wa kazi ya kutimua; badala yake, ni wakati wa kazi ya kuondosha. Hakuna haraka ya kukutimua sasa. Ninasubiri tu siku ambayo Nitakuadhibu baada ya wewe kuondoshwa. Yeyote asiyetenda ukweli ataondoshwa!

Watu wanaomwamini Mungu kwa kweli ni wale walio tayari kutia neno la Mungu katika vitendo na walio tayari kutenda ukweli. Watu ambao kwa kweli wanaweza kusimama imara katika ushuhuda wao kwa Mungu pia ni wale walio tayari kutia neno Lake katika vitendo na wanaoweza kwa kweli kusimama upande wa ukweli. Watu wanaojihusisha na matendo mapotovu na yasiyo ya haki wote hawana ukweli, na wote humletea Mungu aibu. Wale wanaosababisha mabishano kanisani ni watumishi wa Shetani, wao ni mfano halisi wa Shetani. Watu kama hao ni wenye nia mbaya sana. Wale wasio na utambuzi lakini ambao hawana uwezo wa kusimama upande wa ukweli wote ni watu wanaohifadhi nia mbovu na kuchafua ukweli. Wao ni wawakilishi halisi zaidi wa Shetani. Ni wasioweza kukombolewa, na bila shaka wataondoshwa. Nyumba ya Mungu hairuhusu wale wasiotenda ukweli kusalia, wala hairuhusu kusalia kwa wale wanaobomoa kanisa kwa makusudi. Hata hivyo, sasa si wakati wa kufanya kazi ya kufukuza; watu kama hao watafunuliwa tu na kuondoshwa mwishoni. Hakuna kazi nyingine ya bure itakayofanywa juu ya watu hawa; wale ambao ni Mashetani hawawezi kusimama upande wa ukweli, ilhali wale wanaotafuta ukweli wanaweza. Watu wasiotenda ukweli hawastahili kusikia Neno la ukweli na hawastahili kuwa mashahidi wa ukweli. Kimsingi ukweli si kwa ajili ya masikio yao; badala yake, unaelekezwa kwa wale wanaoutenda. Kabla matokeo ya kila mtu hayajafunuliwa, wale wanaosumbua kanisa na wanaovuruga kazi kwanza watawekwa kando na kuachwa bila kushughulikiwa kwa sasa. Pindi tu kazi itakapokamilika, watu hawa kila mmoja atafunuliwa, na kisha wataondoshwa. Kwa sasa, wakati ukweli unatolewa, watapuuzwa. Ukweli wote utakapofunuliwa kwa binadamu, watu wataanza kuondoshwa; huo ndio utakuwa wakati ambapo watu wote wataainishwa kulingana na aina zao. Ujanja mdogo wa wale wasio na utambuzi utasababisha maangamizi yao mikononi mwa waovu, watashawishiwa nao na kupelekwa mbali, na hawatarudi kamwe. Na kushughulikiwa huku ndiko wanakostahili, kwa sababu hawaupendi ukweli, kwa sababu hawana uwezo wa kusimama upande wa ukweli, na kwa sababu wanawafuata watu waovu, wanasimama upande wa watu waovu, na wanashirikiana na watu waovu kumpinga Mungu. Wanajua fika kwamba kile ambacho watu hao waovu wanafunua ni uovu, lakini wanashupaza shingo na wanaupa kisogo ukweli ili kuwafuata. Je, watu hawa wasiotenda ukweli lakini wanaofanya mambo ya uharibifu na ya chukizo wote hawafanyi maovu? Ingawa kuna wale miongoni mwao wanaotenda kama “wafalme” na wengine wanaowafuata, je, asili yao ya kumpinga Mungu si sawa? Wanaweza kuwa na kisingizio gani kudai kwamba Mungu hawaokoi? Wanaweza kuwa na kisingizio gani kudai kwamba Mungu si mwenye haki? Je, si uovu wao wenyewe ndio unaowaangamiza? Je, si uasi wao wenyewe ndio unaowavuta chini hadi jahanamu? Watu wanaotenda ukweli, mwishowe, wataokolewa na kufanywa kuwa timilifu kwa sababu ya ukweli. Wale wasiotenda ukweli, mwishowe, watajiletea maangamizi kwa sababu ya ukweli. Haya ndiyo matokeo yanayowasubiri wale wanaotenda ukweli na wale wasioutenda. Ninawashauri wale ambao hawapangi kutenda ukweli waondoke kanisani haraka iwezekanavyo ili waepuke kutenda dhambi nyingi hata zaidi. Wakati utakapofika, itakuwa imechelewa sana kujuta. Hasa, wale wanaounda magenge na wanaosababisha migawanyiko, na wale waonevu wa hapo ndani ya kanisa, lazima waondoke mapema hata zaidi. Watu kama hao, walio na asili ya mbwa mwitu waovu, hawana uwezo wa kubadilika. Ingekuwa bora kama wangeondoka kanisani katika fursa ya kwanza kabisa, wasisumbue tena kamwe maisha ya kawaida ya akina ndugu, wasije wakaadhibiwa na Mungu. Wale miongoni mwenu ambao mmewafuata mtafanya vema kutumia fursa hii kujitafakari. Je, mtaondoka kanisani pamoja na waovu, au mtasalia na kufuata kwa utiifu? Mnapaswa kufikiria jambo hili kwa makini. Ninawapa ninyi fursa hii moja zaidi ya kuchagua, na Ninasubiri jibu lenu.


Je, Wewe ni Mtu Ambaye Amekuja katika Uzima?

Ni wakati tu umetupa mbali tabia zako potovu na kufanikisha kuishi kwa kudhihirisha ubinadamu wa kawaida ndiyo utafanywa kuwa mtimilifu. Ingawa hutaweza kunena unabii, au kuhusu mafumbo yoyote, utakuwa unaishi kwa kudhihirisha na kufunua mfano wa binadamu. Mungu alimuumba mwanadamu, lakini mwanadamu akapotoshwa na Shetani, hivi kwamba watu wakawa “waliokufa.” Hivyo, baada ya wewe kubadilika, hutakuwa kama hawa waliokufa tena. Ni maneno ya Mungu ndiyo yanayofanya roho za watu kufufuka na kuzifanya ziamke, na roho za watu zitakapoamshwa, basi watakuwa wamekuja katika uzima. Ninapozungumzia “waliokufa,” ninazungumza kuhusu maiti zisizo na roho, kuhusu watu ambao roho zao zimekufa ndani yao. Roho za watu zinapoamshwa, basi watu wanakuja katika uzima. Wale watakatifu waliozungumziwa awali wanarejelea watu ambao wamekuja katika uzima, wale ambao walikuwa chini ya ushawishi wa Shetani lakini walimshinda Shetani. Watu wateule wa Uchina wamevumilia mateso ya kikatili na kinyama na udanganyifu wa joka kuu jekundu, ambalo limewaacha wakiwa wenye akili iliyoharibiwa na bila ujasiri hata kidogo wa kuishi. Hivyo, kuamshwa kwa roho zao lazima kuanze na kiini chao: Kidogo kidogo, katika kiini chao, roho zao lazima ziamshwe. Watakapokuja katika uzima siku moja, hakutakuwa na vizuizi tena, na yote yataendelea bila taabu. Wakati huu, hili linabakia kuwa kitu kisichoweza kufanikishwa. Watu wengi wanaishi kwa njia ambayo inatoa hali nyingi za mauti; wamegubikwa katika hali ya kuwepo kwa mauti, na kuna mengi ambayo wanakosa. Maneno ya watu wengine yamebeba mauti, matendo yao yamebeba mauti, na karibu kila kitu wanachoishi kwa kudhihirisha kinajumuisha mauti. Iwapo, leo, watu wanatoa ushuhuda kwa Mungu hadharani, basi watashindwa katika kazi hii, kwa kuwa bado hawajakuja katika uzima kwa ukamilifu, na kuna wengi sana waliokufa miongoni mwenu. Leo, watu wengine wanauliza ni kwa nini Mungu haonyeshi ishara na maajabu ili kuweza kueneza kazi Yake kwa haraka kwa watu wa Mataifa. Watu waliokufa hawawezi kutoa ushuhuda kwa Mungu; hicho ni kitu ambacho walio hai tu wanaweza kufanya, na bado watu wengi leo hawana uzima; wengi sana wanaishi chini ya gubiko la mauti, chini ya ushawishi wa Shetani, na hawawezi kuushinda. Kwa sababu hiyo, je, watawezaje kutoa ushuhuda kwa Mungu? Je, watawezaje kueneza kazi ya injili?

Wale wote wanaoishi chini ya ushawishi wa giza ni wale ambao wanaishi kati ya mauti, hao wanamilikiwa na Shetani. Bila kuokolewa na Mungu na kuhukumiwa na kuadibiwa na Mungu, watu hawawezi kuepuka ushawishi wa mauti; hawawezi kuwa wenye uzima. Waliokufa kama hao hawawezi kutoa ushuhuda kwa Mungu, au kutumiwa na Mungu, sembuse kuingia katika ufalme. Mungu anataka ushahidi wa walio hai, sio wa waliokufa, na Anataka walio hai, sio waliokufa, wamfanyie kazi. “Waliokufa” ni wale ambao wanampinga na kumwasi Mungu; ni wale ambao wamekufa ganzi kiroho na hawaelewi maneno ya Mungu; ni wale ambao hawaweki ukweli katika vitendo na hawana uaminifu hata kidogo kwa Mungu, na ni wale ambao wanaishi chini ya nguvu za Shetani na wanatumiwa na Shetani. Maonyesho ya waliokufa ni kupinga ukweli, kumwasi Mungu, na kuwa duni, hafifu, wakatili, wadhalimu, wajanja, na wenye hila. Hata watu kama hao wakila na kunywa maneno ya Mungu, hawawezi kuishi kwa kudhihirisha maneno ya Mungu; ingawa ni wazima, wao ni maiti zinazotembea, waliokufa wanaopumua. Waliokufa hawana uwezo hata kidogo wa kumridhisha Mungu, wala kuwa watiifu kabisa Kwake. Wanaweza tu kumdanganya, kumkufuru, na kumsaliti, na yale wanayoishi kwa kudhihirisha kwa ukamilifu ni ufunuo wa asili ya Shetani. Iwapo watu wanataka kuwa walio hai na kutoa ushuhuda kwa Mungu, na kuonekana wenye kustahili kwa Mungu, basi wapaswa kuukubali wokovu wa Mungu; lazima watii hukumu na kuadibu Kwake kwa ukunjufu na lazima wakubali upogoaji wa Mungu kwa ukunjufu. Ni wakati huo tu ndiyo wataweza kuweka ukweli wote unaohitajika na Mungu katika vitendo, na ni wakati huo tu ndiyo watapata wokovu wa Mungu na kuwa viumbe hai kweli. Walio wazima ndio wale ambao wameokolewa na Mungu; wamehukumiwa na kuadibiwa na Mungu, wako radhi kujitoa na wana furaha kutoa uhai wao kwa ajili ya Mungu, na wana furaha kutumia maisha yao yote kwa Mungu. Ni wakati tu ambapo walio hai wanatoa ushuhuda kwa Mungu ndipo Shetani ataaibishwa; ni walio hai tu ndio wanaoweza kueneza kazi ya injili ya Mungu, ni walio hai tu ndio wanaopatana na nia ya Mungu, na walio hai tu ndio watu halisi. Mwanzoni mwanadamu aliyeumbwa na Mungu alikuwa na uzima, lakini kwa sababu ya upotovu wa Shetani mwanadamu anaishi kati ya mauti na anaishi chini ya ushawishi wa Shetani, na hivyo, kwa njia hii, watu wamekuwa waliokufa wasio na roho, wamekuwa maadui wanaompinga Mungu, wamekuwa vifaa vya Shetani, na wamekuwa mateka wa Shetani. Watu walio hai walioumbwa na Mungu wamekuwa wafu, na hivyo Mungu amepoteza ushuhuda Wake, na Amewapoteza binadamu, ambao Aliwaumba na ambao ndio kitu pekee kilicho na pumzi Yake. Kama Mungu atarejesha ushuhuda Wake na kuwarejesha wale walioumbwa kwa mkono Wake lakini wamechukuliwa mateka na Shetani, basi lazima Awafufue ili wawe viumbe hai, na lazima Awakomboe wote ili waishi katika mwanga Wake. Waliokufa ni wale ambao hawana roho, ambao wamekufa ganzi kabisa, ambao wanampinga Mungu, na hata zaidi, ambao hawamjui Mungu. Watu hawa hawana nia hata kidogo ya kumtii Mungu; wao wanamwasi na kumpinga Yeye tu na hawana uaminifu hata kidogo. Walio hai ni wale ambao roho zao zimeamshwa, wanaojua kumtii Mungu, ambao ni waaminifu kwa Mungu, na ambao wana ukweli na ushuhuda—hawa watu pekee ndio wanaomfurahisha Mungu katika nyumba Yake. Mungu anawaokoa wale ambao wanaweza kuja katika uzima, ambao wanaweza kuona wokovu wa Mungu, ambao wanaweza kuwa waaminifu kwa Mungu, ambao wako radhi kumtafuta Mungu, ambao wanaamini kupata mwili kwa Mungu, na ambao wanaamini katika kuonekana Kwake. Watu wengine wanaweza kuja katika uzima, na wengine hawawezi; hili linategemea kama asili yao inaweza kuokolewa au la. Watu wengi wamesikia maneno mengi ya Mungu lakini hawaelewi nia za Mungu, na bado hawana uwezo wa kuyatia katika vitendo. Watu kama hao hawana uwezo wa kuishi kwa kudhihirisha ukweli wowote na pia wanasumbua kazi ya Mungu kwa makusudi. Hawana uwezo wa kumfanyia Mungu kazi yoyote, na hawawezi kujitumia kwa ajili Yake—badala yake, wanatumia pesa za kanisa kwa siri na kuidoea nyumba ya Mungu. Hawa ni watu waliokufa ambao hawawezi kuokolewa. Mungu anawaokoa wale wote ambao wako katikati ya kazi Yake, lakini kuna sehemu ya watu ambao hawawezi kupokea wokovu Wake; ni wachache tu ndio wanaoweza kupokea wokovu Wake. Hii ni kwa sababu watu wengi wamepotoshwa sana na wamekuwa waliokufa, na hawawezi kuokolewa tena; wametumiwa kikamilifu na Shetani, na asili yao ni ya uovu sana. Watu hawa wachache pia hawawezi kumtii Mungu kabisa. Hao sio wale ambao wamekuwa waaminifu kabisa kwa Mungu tangu mwanzo, au ambao wamekuwa na upendo mkubwa kwa Mungu tangu mwanzo; bali, wamekuwa watiifu kwa Mungu kwa sababu ya kazi Yake ya ushindi, wanamwona Mungu kwa sababu ya upendo Wake mkuu, wanafanikisha mabadiliko ya tabia kwa sababu ya tabia ya Mungu yenye haki, na wamemjua Mungu kwa sababu ya kazi Yake, kazi Yake ambayo ni ya vitendo na ya kawaida. Bila kazi hii ya Mungu, haijalishi watu hao ni wazuri kiasi gani, bado wangekuwa wa Shetani, na bado wangekuwa wa mauti, bado wangekuwa waliokufa. Uhakika kwamba watu hawa wanaweza kupokea wokovu wa Mungu leo ni kwa sababu tu kwamba wao wako radhi kushirikiana na Mungu.

Kwa sababu ya uaminifu wao kwa Mungu, walio hai watapatwa na Mungu na kuishi kati ya ahadi Zake, na kwa sababu ya kumpinga Mungu, waliokufa watachukiwa na Mungu na kuishi kati ya adhabu na laana Zake. Hivyo ndivyo ilivyo tabia ya Mungu yenye haki, ambayo haibadilishwi na mwanadamu yeyote. Kwa sababu ya kutafuta kwao, watu wanapokea kibali cha Mungu na kuishi katika mwanga; kwa sababu ya mipango yao ya ujanja, watu wanalaaniwa na Mungu na kuingia katika adhabu; kwa sababu ya vitendo vyao viovu, watu wanaadhibiwa na Mungu, na kwa sababu ya kiu na uaminifu wao, watu wanapokea baraka za Mungu. Mungu ni mwenye haki: Yeye huwabariki walio hai, na kuwalaani waliokufa ili wawe kati ya mauti daima na kamwe hawataishi katika mwanga wa Mungu. Mungu atawachukua walio hai katika ufalme Wake na kwenye baraka Zake, kuwepo pamoja na Yeye kwa wakati wote. Lakini kwa wale waliokufa, Atawapeleka kwenye mauti ya milele; hao ndio walengwa wa maangamizo Yake na daima watakuwa wa Shetani. Bila shaka Mungu hawezi kumtendea mtu yeyote bila haki. Wale wote wanaomtafuta Mungu kwa kweli watabakia katika nyumba ya Mungu, na wale wote wanaomwasi Mungu na hawalingani na Yeye kwa hakika wataishi kati ya adhabu Yake. Pengine huna uhakika kuhusu kazi inayofanywa na Mungu mwenye mwili—lakini siku moja, mwili wa Mungu hautapanga matokeo ya mwanadamu moja kwa moja; badala yake, Roho Wake atapanga hatima ya mwanadamu, na wakati huo watu watajua kwamba mwili wa Mungu na Roho Wake ni mmoja, kuwa mwili Wake haufanyi makosa, na Roho Wake vile vile hata zaidi. Hatimaye, kwa hakika Atawachukua wale ambao wamekuja katika uzima kwenye ufalme Wake; kwa idadi kamili. Kwa wale waliokufa, ambao hawajakuja katika uzima, kwa hakika watatupwa kwenye tundu la Shetani.


Kubaki Bila Kubadilika katika Tabia Ni Kuwa katika Uhasama na Mungu

Katika miaka elfu kadhaa ya upotovu, watu wote wamekufa ganzi na kuwa bozibozi; wote wamekuwa mapepo waovu wanaompinga Mungu, kiasi kwamba uasi wao dhidi ya Mungu umeandikwa katika rekodi za kihistoria, na kwamba hata watu wenyewe hawana uwezo wa kutoa maelezo kamili ya matendo yao ya uasi—kwa maana wamepotoshwa sana na Shetani, na wamepotezwa na Shetani kiasi kwamba hawajui waelekee wapi. Hata leo, watu bado wanamsaliti Mungu. Wanapomwona Mungu, wanamsaliti, na wakati hawawezi kumwona Mungu, vivyo hivyo wanamsaliti. Hata kuna wale ambao, baada ya kushuhudia laana za Mungu na ghadhabu ya Mungu, bado wanamsaliti. Na hivyo Ninasema kwamba busara ya mwanadamu imepoteza kazi yake ya asili, na kwamba dhamiri ya mwanadamu, pia, imepoteza kazi yake ya asili. Machoni Pangu, watu wote ni wanyama waliovalia mavazi ya binadamu na nyoka wenye sumu. Haijalishi wanajaribu kuonekana wa kuhurumiwa kiasi gani mbele ya macho Yangu, Sitawahi kuwa na rehema kwao, kwa maana hawana ufahamu kabisa wa tofauti kati ya weusi na weupe, na hakuna hata mmoja wao anayeelewa tofauti kati ya ukweli na yasiyo ya kweli. Busara yao imekufa ganzi sana, lakini bado wanatamani kupata baraka; ubinadamu wao ni duni sana, lakini bado wanatamani kutawala kama wafalme na kushikilia mamlaka. Wanaweza kuwa wafalme wa nani, wakiwa na busara kama hiyo? Wanawezaje kuketi kwenye viti vya enzi wakiwa na ubinadamu kama huo? Watu kwa kweli hawana aibu! Wao ni watu duni wanaojikadiria kupita kiasi! Ninapendekeza kwamba ninyi mnaotamani kupata baraka kwanza mtafute kioo na mtazame taswira yenu wenyewe mbaya. Je, una kile kinachohitajika kuwa mfalme? Je, una sura ya mtu anayeweza kupokea baraka? Hakujakuwa na mabadiliko hata kidogo katika tabia yako na hujaweza kutia ukweli wowote katika vitendo, lakini bado unatamani kesho nzuri. Huku ni kujidanganya kabisa! Mwanadamu, ambaye alizaliwa katika nchi chafu kama hii, ameambukizwa na jamii kwa kiwango kikubwa, ameshawishiwa na maadili ya kikabaila, na amepokea elimu ya “taasisi za elimu ya juu.” Fikira duni, maadili potovu, mtazamo ulioshushwa hadhi kuhusu maisha, falsafa za shughuli za kidunia zinazostahili dharau, uwepo usio na thamani kabisa, na desturi duni na maisha ya kila siku—mambo haya yote yamekuwa yakiingilia sana moyo wa mwanadamu, na yamekuwa yakiiharibu na kuishambulia sana dhamiri yake. Kama matokeo, mwanadamu anazidi kuwa mbali na Mungu, na anazidi kumpinga. Tabia ya mwanadamu inazidi kuwa katili siku baada ya siku, na hakuna hata mtu mmoja ambaye anajinyima chochote kwa hiari kwa ajili ya Mungu, hakuna hata mtu mmoja ambaye anamtii Mungu kwa hiari, sembuse mtu mmoja ambaye anatafuta kuonekana kwa Mungu kwa hiari. Badala yake, mwanadamu anafuatilia anasa kadiri ya matamanio ya moyo wake chini ya nguvu za Shetani, na kuupotosha mwili wake matopeni bila kujali. Hata wanaposikia ukweli, wale wanaoishi gizani hawana hamu ya kuutenda, na hawana mwelekeo wa kutafuta hata wanapoona kwamba Mungu tayari ameonekana. Mwanadamu aliyeharibika tabia kama huyu angeweza vipi kuwa na nafasi yoyote ya wokovu? Mwanadamu aliyeoza kama huyu angeweza vipi kuishi katika nuru?

Kubadilisha tabia ya mwanadamu kunapaswa kuanza na maarifa ya kiini chake na kupitia mabadiliko katika fikira zake, asili, na mtazamo wa kiakili—kupitia mabadiliko ya kimsingi. Ni kwa njia hii tu ndiyo mabadiliko ya kweli yatafikiwa katika tabia ya mwanadamu. Chanzo cha tabia potovu kuibuka ndani ya mwanadamu ni upotoshaji, upotovu, na utiaji sumu wa Shetani. Mwanadamu amefungwa na kudhibitiwa na Shetani, na fikira, maadili, umaizi, na busara yake vyote vimeharibiwa sana na Shetani. Ni kwa sababu hasa vitu vya kimsingi vya mwanadamu vimepotoshwa na Shetani, na ni tofauti kabisa na jinsi Mungu alivyoviumba hapo awali, ndiyo maana mwanadamu anampinga Mungu na hawezi kuukubali ukweli. Hivyo, ili kuwe na mabadiliko katika tabia ya mwanadamu, kile kinachopaswa kufanywa kwanza ni kubadilisha maarifa yake kumhusu Mungu na maarifa yake kuhusu ukweli katika nyanja za fikira, umaizi, na busara yake. Wale waliozaliwa katika nchi zilizopotoshwa zaidi kuliko zote ni wajinga hata zaidi kuhusu kile Mungu alicho, au maana ya kumwamini Mungu. Kadiri watu wanavyokuwa wapotovu zaidi, ndivyo wanavyojua kidogo zaidi kuhusu uwepo wa Mungu, na ndivyo busara na umaizi wao unavyokuwa duni zaidi. Chanzo cha upinzani na uasi wa mwanadamu dhidi ya Mungu ni kupotoshwa kwake na Shetani. Kwa sababu ya kupotoshwa na Shetani, dhamiri ya mwanadamu imekufa ganzi, yeye ni mpotovu kimaadili, fikira zake zimepotoka, na ana mtazamo duni wa kiakili. Kabla hajapotoshwa na Shetani, mwanadamu hapo awali alimtii Mungu na kuyatii maneno Yake baada ya kuyasikia. Hapo awali alikuwa na busara na dhamiri timamu, na ubinadamu wa kawaida. Baada ya mwanadamu kupotoshwa na Shetani, busara, dhamiri, na ubinadamu wake wa asili vyote vilikufa ganzi na vikaharibiwa na Shetani. Hivyo, amepoteza utii na upendo wake kwa Mungu. Busara ya mwanadamu imekuwa isiyo ya kawaida, tabia yake imekuwa sawa na ile ya mnyama, na uasi wake dhidi ya Mungu unazidi kuongezeka na kuwa mbaya zaidi. Lakini bado mwanadamu hajui wala haelewi hili, na anapinga na kuasi tu bila kukoma. Ufichuzi wa tabia ya mwanadamu ni maonyesho ya busara, umaizi, na dhamiri yake. Kwa sababu busara na umaizi wake si timamu, na dhamiri yake imekufa ganzi kupindukia, tabia yake ni ya uasi dhidi ya Mungu. Ikiwa busara na umaizi wa mwanadamu haviwezi kubadilika, basi mabadiliko katika tabia yake hayawezekani, na vilevile kulingana na nia za Mungu hakuwezekani. Ikiwa busara ya mwanadamu si timamu, basi hawezi kumtumikia Mungu na si mwenye kustahili kutumiwa na Mungu. “Busara ya kawaida” inarejelea kumtii na kuwa mwaminifu kwa Mungu, kumtamani Mungu, kujitoa kikamilifu kwa Mungu, na kuwa na dhamiri kumwelekea Mungu. Inarejelea kuwa na moyo na nia moja kumwelekea Mungu, na kutompinga Mungu kwa makusudi. Kuwa na busara isiyo ya kawaida si hivi. Baada ya kupotoshwa na Shetani, mwanadamu amekuwa na fikira kuhusu Mungu, na hana uaminifu kwa Mungu au kumtamani, sembuse kuwa na dhamiri kumwelekea Mungu. Mwanadamu anampinga Mungu kwa makusudi na kumhukumu, na, zaidi ya hayo, anamtukana kisogoni Mwake. Mwanadamu anamhukumu Mungu kisogoni Mwake, akijua fika kwamba Yeye ni Mungu; mwanadamu hana nia kabisa ya kumtii Mungu, bali anaendelea tu kutoa matakwa na maombi Kwake. Watu kama hao—watu walio na busara isiyo ya kawaida—hawawezi kujua matendo yao wenyewe ya kudharauliwa au kujutia matendo yao ya uasi. Watu wakiweza kujijua, basi wamepata tena busara yao kidogo; kadiri watu wanavyokuwa waasi dhidi ya Mungu na bado hawajijui, ndivyo busara yao inavyokuwa si timamu.

Ufichuzi wa tabia potovu ya mwanadamu ina chanzo chake katika dhamiri iliyokufa ganzi ya mwanadamu, asili yake ya kudhuru, na busara yake isiyo timamu; ikiwa dhamiri na busara za mwanadamu zinaweza kuwa za kawaida tena, basi atakuwa mtu anayefaa kutumiwa mbele za Mungu. Ni kwa sababu tu dhamiri ya mwanadamu imekufa ganzi sikuzote, na kwa sababu busara ya mwanadamu haijawahi kuwa timamu na inazidi kufa ganzi, ndiyo maana matendo ya uasi ya mwanadamu dhidi ya Mungu yanaongezeka, kiasi kwamba hata alimsulubisha Yesu msalabani na anaufungia mlango mwili wa Mungu mwenye mwili katika siku za mwisho, na anauhukumu mwili wa Mungu, na kuuona mwili wa Mungu kama duni. Kama mwanadamu angekuwa na ubinadamu kidogo tu, hangekuwa katili sana katika kuutendea mwili wa Mungu mwenye mwili; kama angekuwa na busara kidogo tu, hangekuwa na ukatili sana katika kuutendea mwili wa Mungu mwenye mwili; kama angekuwa na dhamiri kidogo tu, hangetoa “shukrani” kwa Mungu mwenye mwili kwa njia hii. Mwanadamu anaishi katika enzi ya Mungu kupata mwili, lakini hamshukuru Mungu kwa kumpa fursa nzuri kama hiyo, na badala yake analaani kuja kwa Mungu, au anapuuza kabisa ukweli wa Mungu kupata mwili, akionekana kuupinga na kuuchukia. Haijalishi jinsi mwanadamu anavyochukulia kuja kwa Mungu, Mungu amekuwa akifanya kazi Yake sikuzote, bila kuchoka kuifanya kamwe—ingawa mwanadamu hajamkaribisha hata kidogo, na anaendelea kutoa maombi Kwake. Tabia ya mwanadamu imekuwa yenye uovu kupindukia, busara yake imekufa ganzi kupindukia, na dhamiri yake imekanyagwa kabisa na yule mwovu na iliacha kuwa dhamiri ya asili ya mwanadamu kitambo. Mwanadamu si tu kwamba hana shukrani kwa Mungu mwenye mwili kwa kumkirimia binadamu uzima na neema nyingi sana, bali hata anamchukia Mungu kwa sababu ya ukweli anaomkirimu; kwa sababu mwanadamu hapendezwi na ukweli, anamchukia Mungu. Si tu kwamba mwanadamu hawezi kuyatoa maisha yake kwa ajili ya Mungu mwenye mwili, bali badala yake anajaribu kupata upendeleo kutoka Kwake, na anadai malipo ambayo ni dazeni mara kadhaa zaidi ya kile ambacho mwanadamu amempa Mungu. Hivi ndivyo dhamiri na busara ya mwanadamu ilivyo, lakini bado anafikiri hili si jambo kubwa, bado akiamini kwamba amejitumia mno kwa ajili ya Mungu, na kwamba Mungu amempa kidogo mno. Kuna watu ambao, baada ya kunipa bakuli la maji, wananyoosha mikono yao na kudai Niwalipe kwa mabakuli mawili ya maziwa, au, baada ya kunipa chumba kwa usiku mmoja, wanadai Nilipe ada za malazi mara nyingi zaidi. Kwa ubinadamu kama huo na dhamiri kama hiyo, mnawezaje bado kutamani kupata uzima? Ninyi ni watu duni wa kudharauliwa kama nini! Ubinadamu wa aina hii ndani ya mwanadamu na dhamiri ya aina hii ndani ya mwanadamu ndivyo vinavyosababisha Mungu mwenye mwili atangatange kote nchini, bila mahali pa kupata hifadhi. Sembuse ukweli kwamba Mungu mwenye mwili amefanya kazi nyingi sana, hata kama Hangefanya kazi yoyote kabisa, wale walio na dhamiri na ubinadamu kweli wanapasa kumwabudu na kumtumikia kwa moyo wote. Hiki ndicho kinachopaswa kufanywa na wale walio na busara timamu, na ni wajibu wa mwanadamu. Watu walio wengi hata wanazungumzia masharti katika utumishi wao kwa Mungu. Hawajali kama Yeye ni Mungu au mwanadamu, na wanazungumzia tu masharti yao wenyewe, na wanatafuta tu kuridhisha matamanio yao wenyewe. Mnaponipikia, mnadai ada ya huduma, mnaponifanyia shughuli, mnaomba ada za kushughulika, mnaponifanyia kazi mnadai ada za kazi, mnaponifulia nguo Zangu mnadai ada za dobi, mnapotoa mahitaji kwa ajili ya kanisa mnadai gharama za kujijenga kiafya, mnapozungumza mnadai ada za mzungumzaji, mnapogawa vitabu mnadai ada za usambazaji, na mnapoandika mnadai ada za uandishi. Wale ambao Nimewapogoa hata wanadai fidia kutoka Kwangu, huku wale ambao wametumwa nyumbani wakidai fidia kwa uharibifu wa jina lao; wale wasio na ndoa wanadai mahari, au fidia kwa ujana wao uliopotea; wale wanaochinja kuku wanadai ada za mchinjaji, wale wanaokaanga chakula wanadai ada za kukaanga, na wale wanaotengeneza supu wanadai malipo kwa hilo, pia…. Huu ni ubinadamu wenu wa juu sana na mkuu, na haya ni matendo ambayo dhamiri yenu kunjufu inaamuru. Iko wapi busara yenu? Uko wapi ubinadamu wenu? Acheni niwaambie! Mkiendelea hivi, Nitaacha kufanya kazi kati yenu. Sitafanya kazi kati ya kundi la wanyama waliovalia mavazi ya kibinadamu, Sitateseka hivi kwa ajili ya kikundi cha watu kama hicho ambao nyuso zao nzuri zinaficha mioyo ya kinyama, Sitavumilia kwa ajili ya kundi la wanyama kama hilo ambalo halina uwezekano hata kidogo wa wokovu. Siku Nitakapowapa kisogo ni siku mtakayokufa, ni siku ambayo giza litawajia, na siku ambayo mtaachwa na nuru. Acheni Niwaambie! Sitawahi kuwa mwema kwa kikundi kama chenu, kikundi ambacho ni duni hata kuliko wanyama! Kuna mipaka kwa maneno na matendo Yangu, na jinsi ubinadamu na dhamiri yenu ilivyo, Sitafanya kazi zaidi tena, kwa maana mmekosa dhamiri mno, mmenisababishia maumivu mengi mno, na matendo yenu ya kudharauliwa yananichukiza mno. Watu kama hao ambao hawana ubinadamu na dhamiri hawatakuwa na nafasi ya wokovu kamwe; Siwezi kamwe kuwaokoa watu wasio na moyo na wasio na shukrani namna hii. Siku Yangu itakapofika, Nitanyesha miali Yangu ya moto mkali kwa umilele wote juu ya wana wa uasi ambao wakati mmoja walichokoza ghadhabu Yangu kali, Nitaweka adhabu Yangu ya milele juu ya wanyama hao ambao wakati mmoja walinitukana na kuniacha, Nitawateketeza kwa wakati wote kwa moto wa hasira Yangu wana wa uasi ambao wakati mmoja walikula na kuishi pamoja na Mimi lakini hawakuniamini, ambao walinitukana na kunisaliti. Nitawaweka wale wote waliochokoza hasira Yangu chini ya adhabu Yangu, nitanyesha hasira Yangu yote juu ya wanyama hao ambao wakati mmoja walitamani kusimama kando Yangu kama walio sawa na Mimi lakini hawajawahi kuniabudu au kunitii; fimbo ambayo kwayo Ninampiga mwanadamu itawaangukia wanyama hao ambao wakati mmoja walifurahia utunzaji Wangu na wakati mmoja walifurahia siri Nilizozinena, na ambao wakati mmoja walijaribu kuchukua starehe za kimaada kutoka Kwangu. Sitakuwa na msamaha kwa mtu yeyote anayejaribu kuchukua nafasi Yangu; Sitamhurumia yeyote kati ya wale wanaojaribu kuninyang’anya chakula na nguo. Kwa sasa, mnabaki salama salimini na mnaendelea kupita mipaka katika matakwa mnayotoa Kwangu. Siku ya ghadhabu itakapofika, hamtatoa matakwa yoyote tena Kwangu; wakati huo, Nitawaacha “mfurahie” kadiri ya matamanio ya mioyo yenu, Nitazilazimisha kwa nguvu nyuso zenu ardhini, na hamtaweza kuinuka tena kamwe! Ipo siku, “Nitawalipa” deni hili—na Ninatumai mtasubiri kwa uvumilivu kuwasili kwa siku hii.

Ikiwa watu hawa wa kudharauliwa wanaweza kweli kuweka kando matamanio yao ya kupita kiasi na kumrudia Mungu, basi bado wana nafasi ya wokovu; mwanadamu akiwa na moyo unaomtamani Mungu kweli, basi hataachwa na Mungu. Mwanadamu anashindwa kumpata Mungu si kwa sababu Mungu ana hisia za nyama, au kwa sababu Mungu hataki kupatwa na mwanadamu, bali ni kwa sababu mwanadamu hataki kumpata Mungu, na kwa sababu mwanadamu hana moyo unaomtafuta Mungu kwa dharura. Mmoja wa wale wanaomtafuta Mungu kweli angewezaje kulaaniwa na Mungu? Mtu aliye na busara timamu na dhamiri nyeti angewezaje kulaaniwa na Mungu? Mtu anayemwabudu na kumtumikia Mungu kweli anawezaje kuteketezwa na moto wa ghadhabu Yake? Mtu aliye tayari kumtii Mungu anawezaje kufukuzwa kutoka katika nyumba ya Mungu? Mtu anayehisi kwamba hawezi kumpenda Mungu vya kutosha kamwe anawezaje kuishi katika adhabu ya Mungu? Mtu aliye tayari kuacha kila kitu kwa ajili ya Mungu anawezaje kuachwa bila chochote? Mwanadamu hayuko tayari kumfuatilia Mungu, hayuko tayari kutumia mali yake kwa ajili ya Mungu, na hayuko tayari kutoa juhudi za maisha yake yote kwa Mungu; badala yake, anasema kwamba Mungu amevuka mipaka, kwamba mambo mengi mno kumhusu Mungu yanapingana na fikira za mwanadamu. Kukiwa na ubinadamu kama huu, hata kama mnafanya juhudi bila kujibakiza bado hamwezi kupata kibali cha Mungu, sembuse ukweli kwamba hamumtafuti Mungu. Je, hamjui kwamba ninyi ni bidhaa zenye kasoro za wanadamu? Je, hamjui kwamba hakuna ubinadamu ulio duni zaidi kuliko wenu? Je, hamjui kile ambacho wengine wanawaita ili “wawaheshimu”? Wale wanaompenda Mungu kweli wanawaita baba wa mbwa mwitu, mama wa mbwa mwitu, mwana wa mbwa mwitu, na mjukuu wa mbwa mwitu; ninyi ni wazao wa mbwa mwitu, watu wa mbwa mwitu, na mnapasa kujua utambulisho wenu wenyewe na msiusahau kamwe. Msifikiri kwamba ninyi ni watu fulani wakuu: Ninyi ni kikundi kikatili zaidi cha wasio binadamu miongoni mwa wanadamu. Je, hamjui lolote kati ya haya? Je, mnajua Nimejiweka hatarini kiasi gani kwa kufanya kazi kati yenu? Ikiwa busara yenu haiwezi kuwa ya kawaida tena, na dhamiri yenu haiwezi kufanya kazi kwa kawaida, basi hamtawahi kuwa huru kutoka kwa jina “mbwa mwitu,” hamtawahi kuepuka siku ya laana na hamtawahi kuepuka siku ya adhabu yenu. Mlizaliwa duni, kitu kisicho na thamani yoyote. Kwa asili ninyi ni kundi la mbwa mwitu wenye njaa, rundo la vifusi na takataka, na, tofauti nanyi, Sifanyi kazi ndani yenu kwa ajili ya faida ya kibinafsi, bali kwa sababu ya hitaji la kazi. Kama mtaendelea kuwa waasi kwa njia hii, basi Nitaacha kazi Yangu, na Sitafanya kazi ndani yenu tena kamwe; kinyume na hilo, Nitahamishia kazi Yangu kwa kikundi Ninachokipenda, na kwa njia hii Nitawaacha milele, kwa sababu siko tayari kuwaona wale walio katika uhasama na Mimi. Hivyo basi, je, mnatamani kulingana na Mimi, au kuwa katika uhasama dhidi Yangu?


Watu Wote Wasiomjua Mungu Ni Watu Wanaompinga Mungu

Kufahamu kusudi la kazi ya Mungu, matokeo ambayo kazi Yake inakusudiwa kuwa nayo kwa watu, na nia Zake kwa watu ni zipi hasa, ndicho kile ambacho kila mtu anayemfuata Mungu anapaswa kufikia. Ufahamu wa kazi ya Mungu ndio hasa ambao watu wote wanakosa siku hizi. Kile ambacho Mungu amefanya kwa watu, kazi yote ya Mungu, na nia za Mungu zimekuwa zipi hasa, tangu kuumbwa kwa dunia mpaka wakati wa sasa—watu hawafahamu na hawaelewi mambo haya. Huu ni upungufu unaopatikana sio tu katika ulimwengu wote wa kidini, lakini hata zaidi ndani ya wale wote wanaomwamini Mungu. Siku itakapofika ambapo utamwona Mungu kwa kweli, ambapo utathamini hekima Yake, ambapo utaona matendo yote ambayo Mungu amefanya, na ambapo utajua kile Mungu alicho na anacho—utakapoona utele, hekima, maajabu Yake, na kazi yote ambayo Amefanya juu ya watu—ni hapo tu ndipo utakuwa umemwamini Mungu kwa mafanikio ya kweli. Mungu anaposemwa kuwa Mwenye kujumuisha yote na tajiri katika utele, Yeye anajumuisha yote kwa njia gani hasa, na Yeye ni tajiri katika utele kwa njia gani hasa? Ikiwa huelewi hili, basi huwezi kuhesabiwa kuwa unamwamini Mungu. Kwa nini Ninasema kwamba wale walio katika ulimwengu wa kidini si waumini katika Mungu bali ni watenda maovu wa aina moja na ibilisi? Ninaposema wao ni watenda maovu, ni kwa sababu hawaelewi nia za Mungu na hawawezi kuona hekima Yake. Mungu kamwe hawafunulii kazi Yake. Wote ni vipofu, na hawawezi kuona matendo ya Mungu. Wametelekezwa na Mungu, na hawana kabisa utunzaji na ulinzi Wake, sembuse kazi ya Roho Mtakatifu. Wale ambao hawana kazi ya Mungu wote ni watenda maovu na ni watu wanaompinga Mungu. Watu hawa wanaompinga Mungu ambao Ninawazungumzia wanarejelea wale wasiomjua Mungu, wale wanaomkiri Mungu kwa maneno huku wakiwa hawana ufahamu wowote kumhusu, wale wanaomfuata Mungu lakini hawamtii Yeye, na wale wanaofurahia neema Yake lakini hawawezi kusimama imara katika ushuhuda wao Kwake. Ikiwa mtu haelewi kusudi la kazi ya Mungu na haelewi kazi ambayo Mungu anafanya juu ya watu, mtu huyo hawezi kulingana na nia za Mungu, na hawezi kusimama imara katika ushuhuda wake kwa Mungu. Sababu ya watu kumpinga Mungu inatokana, kwa upande mmoja, na tabia zao potovu; kwa upande mwingine, ni kwa sababu hawamjui Mungu na hawaelewi kanuni ambazo kwazo Anafanya kazi au nia Zake kwa watu ni zipi. Vipengele hivi viwili, vikichukuliwa pamoja, vinaunda historia ya upinzani wa mwanadamu kwa Mungu. Wale ambao wameanza kumwamini Mungu hivi punde wanampinga Yeye kwa sababu wanadamu wana asili inayompinga Mungu; kwa wale ambao wamemwamini Mungu kwa miaka mingi, wanampinga Mungu kwa sababu hawamjui Yeye, na zaidi ya hayo wana tabia potovu. Katika wakati kabla ya Mungu kuwa mwili, kipimo cha iwapo mtu alimpinga Mungu kilitegemea iwapo alishika amri zilizowekwa na Mungu aliye mbinguni. Katika Enzi ya Sheria, kwa mfano, yeyote ambaye hakushika sheria za Yehova alikuwa anampinga Mungu; yeyote aliyeiba sadaka za Yehova, au kuwapinga wale ambao Yehova aliwatazama kwa upendeleo, alikuwa anampinga Mungu na angepigwa mawe hadi kufa; yeyote ambaye hakuwaheshimu wazazi wake, au kuwapiga na kuwatukana watu wengine, alikuwa anakaidi sheria, na wote ambao hawakushika sheria za Yehova walikuwa wale waliompinga Yeye. Mambo yalikuwa tofauti katika Enzi ya Neema, ambapo wote waliompinga Yesu walikuwa wale waliompinga Mungu, na wote ambao hawakutii maneno yaliyotamkwa na Yesu walikuwa wale waliompinga Mungu. Ufafanuzi wa kipindi hiki wa “kumpinga Mungu” ulikuwa sahihi na wa vitendo zaidi. Kabla ya Mungu kuwa mwili, kipimo cha iwapo mtu alimpinga Mungu kilitegemea iwapo alimwabudu na kumtazamia Mungu aliye mbinguni asiyeonekana. Ufafanuzi wa kipindi hicho wa “kumpinga Mungu” haukuwa wenye uhalisi kabisa, kwa maana watu hawakuweza kumwona Mungu, na hawakujua hasa mfano wa Mungu ulikuwa vipi au Alifanya kazi na kuzungumza vipi hasa. Watu hawakuwa na dhana zozote kumhusu Mungu, na walimwamini Mungu katika hali isiyo dhahiri, kwa sababu Mungu alikuwa bado hajamwonekania mwanadamu. Kwa hivyo, haijalishi jinsi watu walivyomwamini Mungu kulingana na mawazo yao, Mungu hakuwahukumu au kuwawekea matakwa ya juu mno, kwa sababu hawakuweza kabisa kumwona Mungu. Mungu anapopata mwili na kuja kufanya kazi miongoni mwa watu, wote wanamwona Yeye, wanasikia maneno Yake, na wanaona matendo ya Mungu katika mwili, ambapo dhana za kila mtu hupasuka kama mapovu. Kuhusu wale wanaomwona Mungu akionekana katika mwili, hawatahukumiwa ikiwa watamtii Yeye kwa kudhamiria, ilhali wale wanaompinga kwa makusudi wataainishwa kama watu wanaompinga Mungu. Watu kama hao ni wapinga Kristo, maadui wanaompinga Mungu kwa makusudi. Wale wanaoshikilia dhana kumhusu Mungu lakini bado wanamtii kwa hiari hawatahukumiwa. Mungu huwahukumu watu kwa msingi wa nia zao na mambo wanayofanya, sio kwa mawazo na fikira zao. Ikiwa Angewahukumu watu kwa msingi wa mawazo na fikira zao, basi hakuna mtu hata mmoja ambaye angeweza kuepuka mikono ya hasira ya Mungu. Wale wanaompinga Mungu mwenye mwili kwa makusudi wataadhibiwa kwa ukaidi wao. Upinzani wa watu hawa unatokana na dhana walizo nazo kumhusu Mungu, jambo ambalo linawapelekea kufanya mambo yanayosumbua kazi ya Mungu. Watu wote kama hao wanapinga kwa makusudi na kujaribu kuvunja kazi ya Mungu. Sio tu kwamba wana dhana kumhusu Mungu—pia wanashiriki katika shughuli zinazosumbua kazi Yake, na kwa sababu hii wanahukumiwa. Wale ambao hawasumbui kazi ya Mungu kwa makusudi hawatahukumiwa kama wenye dhambi, kwa sababu wanaweza kutii kwa kudhamiria na kutofanya mambo yanayosababisha vurugu na usumbufu. Watu kama hawa hawatahukumiwa. Hata hivyo, wakati mtu amepitia kazi ya Mungu kwa miaka mingi huku akiwa bado na dhana kumhusu Yeye na akiwa hawezi kujua kazi ya Mungu mwenye mwili, na bado amejawa na dhana kumhusu Mungu na hawezi kumjua Yeye haijalishi amepitia kazi Yake kwa miaka mingapi, moyo wake ukiwa umejaa dhana kumhusu Yeye licha ya kwamba sio lazima awe amefanya chochote kinachosababisha usumbufu—na, ingawa dhana hizi huenda zisiweze kuwa dhahiri, mtu huyu hana msaada wowote kwa kazi ya Mungu, hawezi kuhubiri injili kwa ajili ya Mungu au kusimama imara katika ushuhuda wake Kwake—hiyo inamaanisha kwamba yeye ni mtu asiye na faida yoyote na mjinga. Kwa sababu hamjui Mungu na zaidi ya hayo hawezi kabisa kuachana na dhana zake kumhusu, anahukumiwa. Inaweza kuelezwa hivi: Ni kawaida kwa wale ambao wameanza kumwamini Mungu hivi punde kuwa na dhana kumhusu au kutomjua Yeye, lakini ikiwa mtu amemwamini Mungu kwa miaka mingi na amepitia kazi Yake nyingi, na bado ana dhana kumhusu, hiyo si kawaida, na ni isiyo ya kawaida hata zaidi ikiwa hana ufahamu wowote wa Mungu. Kwa sababu hii si hali ya kawaida, anahukumiwa. Watu hawa wasio wa kawaida wote hawana faida; wao ndio wanaompinga Mungu zaidi na ambao wamefurahia neema ya Mungu bure. Watu wote kama hao wataondoshwa mwishowe!

Wale ambao hawafahamu kusudi la kazi ya Mungu ni wale wanaompinga Mungu. Hili ni kweli hata zaidi kwa wale ambao wanafahamu kusudi la kazi ya Mungu lakini hawafuatilii kumridhisha Yeye. Kuna wale wanaosoma Biblia katika makanisa makubwa na kukariri vifungu mchana kutwa, lakini hakuna hata mmoja miongoni mwao anayeelewa kusudi la kazi ya Mungu, wala hakuna yeyote miongoni mwao anayeweza kumjua Mungu—sembuse yeyote anayeweza kulingana na nia za Mungu. Wote ni watu wasio na thamani, waovu, ambao wanasimama juu ili kumhubiria “Mungu.” Wao ni watu wanaotenda chini ya bendera ya Mungu lakini wanampinga Mungu kwa makusudi, ambao wanabeba jina la kumwamini Mungu huku wakila nyama na kunywa damu ya mwanadamu. Watu wote kama hao ni ibilisi waovu wanaomeza roho za binadamu, mapepo wakuu wanaowasumbua watu kwa makusudi wasianze njia sahihi, na vikwazo vinavyowazuia watu kumtafuta Mungu. Wanaweza kuonekana kuwa “imara kimwili,” lakini wafuasi wao watajuaje kwamba wao ni wapinga Kristo wanaowaongoza watu kumpinga Mungu? Wafuasi wao watajuaje kwamba wao ni ibilisi walio hai waliojitolea kumeza roho za binadamu? Wale wanaojiamini kuwa watukufu mbele za Mungu ndio wa chini kabisa kati ya wote, huku wale wanaojifikiria kuwa wa chini ndio watukufu kabisa. Na wale wanaojidai kujua kazi ya Mungu na ambao wanaweza kutangaza kazi Yake kwa wengine bila kizuizi wanapomtazama Yeye ndio wajinga kabisa kuliko wote. Watu kama hao hawana ushuhuda wa Mungu, na wote ni wenye kiburi na majivuno. Wale wanaoamini wanajua machache sana kuhusu Mungu lakini ambao kwa kweli wana upitiaji wa vitendo na ufahamu wa vitendo wa Mungu ndio wanaopendwa zaidi na Yeye. Ni watu kama hao tu ambao kwa kweli wana ushuhuda na kwa kweli wana uwezo wa kufanywa kuwa watimilifu na Mungu. Wale ambao hawaelewi nia za Mungu ni wale wanaompinga Mungu. Wale ambao wanaelewa nia za Mungu lakini hawatendi ukweli ni wale wanaompinga Mungu. Wale wanaokula na kunywa maneno ya Mungu, na bado wanakwenda kinyume na kiini cha maneno ya Mungu, ni wale wanaompinga Mungu. Wale walio na dhana kumhusu Mungu mwenye mwili, na zaidi ya hayo wanashiriki katika uasi kwa kudhamiria, ni wale wanaompinga Mungu. Wale wanaomhukumu Mungu ni wale wanaompinga Mungu. Na yeyote asiyeweza kumjua Mungu wala kumshuhudia Yeye ni mtu anayempinga Mungu. Kwa hivyo, Ninawahimiza ninyi: Ikiwa kwa kweli mna imani ya kuitembea njia hii, basi endeleeni kufuata. Lakini ikiwa hamwezi kujizuia kumpinga Mungu, basi ni afadhali mjiondoe kabla hamjachelewa, la sivyo mambo kwa kweli hayatakuwa mazuri kwenu, kwa kuwa asili yenu ni potovu mno. Hamna uaminifu, hamna utii, hamna moyo unaoonea kiu haki na ukweli, na hamna upendo kwa Mungu. Inaweza kusemwa kwamba hali yenu mbele za Mungu kimsingi ni vurugu tupu. Hamwezi kushika kile mnachopaswa kushika, hamwezi kusema kile mnachopaswa kusema, hamwezi kutia katika vitendo kile mnachopaswa kutenda, na hamwezi kutimiza kazi mnayopaswa kutimiza; hamna uaminifu mnaopaswa kuwa nao, hamna dhamiri mnayopaswa kuwa nayo, hamna utii mnaopaswa kuwa nao, wala azimio mnalopaswa kuwa nalo; hamjavumilia mateso mliyopaswa kuvumilia, na hamna imani mnayopaswa kuwa nayo pia. Hamna sifa yoyote nzuri kabisa. Je, hamwoni aibu kuendelea kuishi? Ninawashauri kwamba ni afadhali mfunge macho yenu katika pumziko la milele mapema badala ya baadaye, na hivyo kumwepusha Mungu kuwa na wasiwasi kwa ajili yenu na kuteseka kwa ajili yenu. Mnamwamini Mungu na bado hamwelewi nia Zake; mnakula na kunywa maneno ya Mungu na bado hamwezi kutii matakwa ya Mungu kwa mwanadamu. Mnamwamini Mungu na bado hammjui Yeye, na mnaishi bila lengo la kujitahidi kufikia, bila thamani yoyote au maana yoyote ile. Ninyi ni binadamu na bado hamna dhamiri, uadilifu, au uaminifu hata kidogo—je, bado mnaweza kujiita binadamu? Mnamwamini Mungu na bado mnamdanganya Yeye; hata mnatamani pesa za Mungu na mnakula sadaka zinazotolewa Kwake. Na bado mwishowe mnashindwa kuonyesha hata chembe ya kujali hisia za Mungu au dhamiri ndogo sana Kwake. Hamwezi hata kutosheleza takwa moja dogo lililotolewa na Mungu. Je, bado mnaweza kujiita binadamu? Mnakula chakula ambacho Mungu anawapa, mnapumua oksijeni Anayowapa, na mnafurahia neema Yake, lakini mwishowe hamna ufahamu wowote wa Mungu hata kidogo. Kinyume chake, mmekuwa watu wasio na faida yoyote wanaompinga Mungu. Je, hilo haliwafanyi muwe wanyama ambao hawawezi hata kulinganishwa na mbwa? Miongoni mwa wanyama, je, kuna wowote wenye nia mbaya zaidi yenu?

Wachungaji na wazee hao wanaosimama juu wakiwahubiria wengine ni wale wanaompinga Mungu; wote ni washirika wa Shetani. Kuhusu ninyi mnaowahubiria wengine huku mkiwa hamjasimama juu, je, ninyi hamumpingi Mungu hata zaidi? Je, ninyi hamshirikiani na Shetani hata zaidi? Wale ambao hawafahamu kusudi la kazi ya Mungu hawajui jinsi ya kulingana na nia za Mungu. Je, hili linaweza kuwa kweli kwa wale ambao wanaelewa kusudi la kazi Yake? Kazi ya Mungu haina makosa kamwe; badala yake, tatizo liko katika ufuatiliaji wa watu. Je, wapotovu hao wanaompinga Mungu kwa makusudi si waovu na wenye nia ya kudhuru hata zaidi ya wachungaji na wazee hao? Wengi ni wale wanaompinga Mungu, lakini miongoni mwao hali tofauti ambazo kwazo wanampinga Mungu ni nyingi pia. Kama vile kuna kila aina ya waumini, vivyo hivyo kuna kila aina ya wale wanaompinga Mungu, kila mmoja akiwa tofauti na mwingine. Hakuna hata mmoja wa wale wanaoshindwa kutambua waziwazi kusudi la kazi ya Mungu anayeweza kuokolewa. Bila kujali jinsi mtu alivyompinga Mungu zamani, anapokuja kufahamu kusudi la kazi ya Mungu na anapoweza kujitahidi kumridhisha Mungu, Mungu atafuta dhambi zake zote za zamani. Mradi tu mtu anaweza kutafuta na kutenda ukweli, Mungu hatakumbuka yote aliyofanya. Zaidi ya hayo, Mungu atamwainisha kama mtu mwenye haki kwa sababu anaweza kutenda ukweli. Hii ndiyo haki ya Mungu. Kabla mtu hajamwona Mungu au hajapitia kazi Yake, bila kujali jinsi alivyomtendea Mungu, Yeye hakumbuki hilo. Hata hivyo, punde tu mtu anapomwona Mungu na anapopitia kazi Yake, matendo na vitendo vyake vyote vitaingizwa na Mungu katika “kumbukumbu,” kwa maana amemwona Mungu na ameishi katikati ya kazi Yake.

Wakati mtu ameona kwa kweli kile Mungu anacho na alicho, ametazama ukuu wa Mungu, na kwa kweli amepata kujua kazi ya Mungu—na, zaidi ya hayo, wakati tabia yake ya zamani imebadilishwa—atakuwa ametupa mbali kabisa tabia yake ya uasi inayompinga Mungu. Inaweza kuelezwa hivi: Kila mtu amempinga Mungu, na kila mtu amemwasi Mungu. Hata hivyo, ikiwa unaweza kumtii Mungu mwenye mwili kwa kudhamiria, na kuanzia wakati huu na kuendelea uuridhishe moyo wa Mungu kwa uaminifu wako, utende ukweli unaopaswa kutenda, ufanye wajibu unaopaswa kufanya, na ushike kanuni unazopaswa kushika, basi wewe ni mtu aliye tayari kutupa mbali uasi wako ili umridhishe Mungu na mtu anayeweza kufanywa kuwa mtimilifu na Mungu. Ukishikilia kwa ukaidi njia zako zisizo sahihi, bila majuto moyoni mwako, na uendelee na mwenendo wako wa uasi bila nia hata kidogo ya kushirikiana na Mungu na kumridhisha Yeye, basi mtu mkaidi na asiyerekebishika kama wewe ataainishwa ili aadhibiwe, na ataainishwa kama mtu ambaye hatafanywa kuwa mtimilifu na Mungu. Ikiwa hili litatokea, utakuwa adui wa Mungu leo na adui wa Mungu kesho pia, na utabaki kuwa adui wa Mungu kesho kutwa—utakuwa daima mtu anayempinga Mungu, adui wa Mungu. Mungu anawezaje kukuacha uende zako basi? Watu wana asili inayompinga Mungu, lakini hawapaswi kutafuta kwa makusudi “siri” ya kumpinga Mungu kwa sababu ni vigumu sana kubadilisha asili ya mtu. Ikiwa utajaribu, itakuwa afadhali kwako kuondoka tu kabla hujachelewa, isijekuwa kuadibiwa kwako katika siku za usoni kukawa kukali zaidi, na isijekuwa asili yako ya kinyama ikalipuka na kuwa isiyodhibitika, na mwili wako wa nyama ukaangamizwa na Mungu mwishowe. Unamwamini Mungu ili kupokea baraka; lakini ikiwa mwishowe utakumbana na ole badala yake, imani yako kwa kweli haitakuwa na thamani. Ninawahimiza ninyi, ni afadhali mbuni mpango mwingine. Je, isingekuwa bora kwenu kufanya kitu kingine chochote kuliko kumwamini Mungu? Je, kweli mnaamini hii ndiyo njia pekee kwenu? Je, msingeendelea kuishi hata bila kutafuta ukweli? Kwa nini mjiweke kinyume na Mungu namna hii?


Maono ya Kazi ya Mungu (1)

Yohana alimfanyia Yesu kazi kwa miaka saba, na alikuwa tayari ameandaa njia Yesu Alipowasili. Kabla ya haya, injili ya ufalme wa mbinguni kama ilivyohubiriwa na Yohana ilisikika kote nchini, ilienea kote Yudea, na kila mtu alimwita nabii. Wakati huo, Mfalme Herode alitaka kumuua Yohana, lakini hakuthubutu, kwa maana watu walimheshimu Yohana sana, na Herode aliogopa kwamba kama angemuua Yohana wangeasi dhidi yake. Kazi iliyofanywa na Yohana ilikita mizizi miongoni mwa watu wa kawaida, na Wayahudi wote walishawishika na yeye. Kwa miaka saba aliandaa njia kwa ajili ya Yesu, hadi wakati ambapo Yesu alianza kutekeleza huduma Yake. Kwa sababu hii, Yohana alikuwa mkuu zaidi kati ya manabii wote. Ilikuwa tu baada ya Yohana kufungwa gerezani ndipo Yesu Alianza kazi Yake rasmi. Kabla ya Yohana, hakukuwa kamwe na nabii aliyemwandalia Mungu njia, kwa sababu kabla ya Yesu, Mungu alikuwa hajawahi kupata mwili. Kwa hivyo, kati ya manabii wote hadi wakati wa Yohana, yeye ndiye aliyekuwa wa pekee kumwandalia njia Mungu mwenye mwili, na kwa namna hii, Yohana akawa nabii mkuu zaidi wa Agano la Kale na Jipya. Yohana alianza kuhubiri injili ya ufalme wa mbinguni kwa upana miaka saba kabla ya ubatizo wa Yesu. Kwa watu, kazi aliyofanya ilionekana kuzidi kazi iliyofuata ya Yesu, lakini yeye, hata hivyo, bado alikuwa tu nabii. Hakufanya kazi na kuzungumza ndani ya hekalu, bali katika miji na vijiji nje ya hekalu. Bila shaka, alifanya hili miongoni mwa watu wa Kiyahudi, hasa wale waliokuwa maskini. Ilikuwa nadra sana kwa Yohana kutangamana na watu kutoka matabaka ya juu ya jamii, na alihubiri injili kwa upana tu miongoni mwa watu wa kawaida wa Yudea ili kuandaa watu wanaofaa kwa ajili ya Bwana Yesu, na kuandaa maeneo yanayofaa kwa ajili Yake kufanyia kazi. Kukiwa na nabii kama Yohana wa kuandaa njia, Bwana Yesu aliweza kuanza moja kwa moja njia Yake ya msalaba mara tu Alipowasili. Mungu alipopata mwili kufanya kazi Yake, Hakulazimika kufanya kazi ya kuwachagua watu, wala Hakuhitaji binafsi kuwatafuta watu, au mahali pa kufanyia kazi. Hakufanya kazi kama hiyo Alipokuja; mtu aliyefaa alikuwa tayari amemwandalia mambo kama hayo kabla ya Yeye kuwasili. Yohana alikuwa tayari amekamilisha kazi hii kabla ya Yesu kuanza kazi Yake, kwa maana Mungu mwenye mwili Alipowasili kufanya kazi Yake, Alianza moja kwa moja kufanya kazi ndani ya wale ambao walikuwa wamemngoja kwa muda mrefu. Yesu hakuwa amekuja kufanya kazi ya mwanadamu ya kurekebisha. Alikuwa amekuja tu kutekeleza huduma ambayo ilikuwa Yake kutekeleza; kila kitu kingine hakikuwa na uhusiano na Yeye. Yohana alipokuja, hakufanya chochote ila kuleta kutoka hekaluni na miongoni mwa Wayahudi kundi la wale waliokubali injili ya ufalme wa mbinguni, ili waweze kuwa walengwa wa kazi ya Bwana Yesu. Yohana alifanya kazi kwa miaka saba, yaani alihubiri injili kwa miaka saba. Wakati wa kazi yake, Yohana hakufanya ishara nyingi, kwa maana kazi yake ilikuwa kuandaa njia; kazi yake ilikuwa kazi ya maandalizi. Kazi nyingine yote, kazi ambayo Yesu alikuwa anaenda kufanya, haikuhusiana na yeye kabisa; aliwaambia tu watu wakiri dhambi zao na watubu, na akawabatiza, ili waweze kuokolewa. Ingawa alifanya kazi mpya na kufungua njia ambayo mwanadamu alikuwa hajawahi kuitembea hapo awali, bado alimwandalia tu Yesu njia. Alikuwa tu nabii aliyefanya kazi ya maandalizi, na hakuwa na uwezo wa kufanya kazi ya Yesu. Ingawa Yesu hakuwa wa kwanza kuhubiri injili ya ufalme wa mbinguni, na ingawa Aliendelea kwenye njia ambayo Yohana alikuwa ameanza kuitembea, bado hakukuwa na mtu mwingine ambaye angeweza kufanya kazi Yake, na ilizidi kazi ya Yohana. Yesu hakuweza kuandaa njia Yake mwenyewe; kazi Yake ilitekelezwa moja kwa moja kwa niaba ya Mungu. Na hivyo, haijalishi Yohana alifanya kazi kwa miaka mingapi, bado alikuwa nabii, na bado alikuwa yule aliyeandaa njia. Miaka mitatu ya kazi iliyofanywa na Yesu ilizidi miaka saba ya kazi ya Yohana, kwa maana kiini cha kazi Yake hakikuwa sawa na cha Yohana. Yesu alipoanza kutekeleza huduma Yake, ambao pia ulikuwa wakati kazi ya Yohana ilipofika mwisho, Yohana alikuwa ameandaa watu na maeneo ya kutosha kwa matumizi ya Bwana Yesu, kiasi cha kumtosha Bwana Yesu kutekeleza miaka mitatu ya kazi. Na hivyo, mara tu kazi ya Yohana ilipokamilika, Bwana Yesu alianza kazi Yake mwenyewe rasmi, na maneno yaliyozungumzwa na Yohana yalibatilishwa. Hiyo ni kwa sababu kazi iliyofanywa na Yohana ilikuwa tu kwa ajili ya mpito, na maneno yake hayakuwa maneno ya uzima ambayo yangemwongoza mwanadamu kwenye ukuaji mpya; maneno yake, baada ya yote, yalikuwa ya matumizi ya muda tu.

Kazi aliyofanya Yesu haikuwa ya kimiujiza; kulikuwa na mchakato kuihusu, na yote yaliendelea kulingana na sheria za kawaida za mambo. Kufikia miezi sita ya mwisho ya maisha Yake, Yesu alijua kwamba kwa kweli alikuwa amekuja kufanya kazi hii, na Alijua kwamba Alikuwa amekuja kupigiliwa misumari msalabani. Kabla ya kusulubiwa Kwake, Yesu aliomba kwa Mungu Baba mfululizo, kwa mfano, maombi Yake matatu katika Bustani ya Gethsemane. Baada ya kubatizwa, Yesu alitekeleza huduma Yake kwa miaka mitatu na nusu, na kazi Yake rasmi ilidumu kwa miaka miwili na nusu. Katika mwaka wa kwanza, Alishtakiwa na Shetani, akasumbuliwa na mwanadamu, na akapitia vishawishi vya mwanadamu. Alishinda vishawishi vingi Alipotekeleza kazi Yake. Katika miezi sita ya mwisho, wakati Yesu alipokuwa karibu kusulubiwa, kutoka kinywani mwa Petro yalitoka maneno kwamba Yeye alikuwa Mwana wa Mungu aliye hai, kwamba Yeye alikuwa Kristo. Ni hapo tu ndipo kazi Yake ilipojulikana kwa mwanadamu, na ni hapo tu ndipo utambulisho Wake ulipofichuliwa kwa umma. Baadaye, Yesu aliwaambia wanafunzi Wake kwamba alipaswa kusulubiwa kwa ajili ya mwanadamu, kwamba siku tatu baadaye Angefufuka tena, kwamba Alikuwa amekuja kutekeleza kazi ya ukombozi, na kwamba Yeye alikuwa Mwokozi. Ni katika miezi sita ya mwisho tu ndipo alipofichua utambulisho Wake na kazi aliyokusudia kufanya. Huu pia ulikuwa wakati wa Mungu, na hivi ndivyo kazi ilivyopaswa kutekelezwa. Wakati huo, sehemu ya kazi ya Yesu ilikuwa kulingana na Agano la Kale, pamoja na maneno ya Yehova wakati wa Enzi ya Sheria na sheria za Musa. Mambo haya yote, Yesu aliyatumia kufanya sehemu ya kazi Yake. Aliwahubiria watu na kuwafundisha katika masinagogi, na Alitumia unabii wa manabii katika Agano la Kale kuwakemea Mafarisayo waliokuwa na uhasama na Yeye, na akatumia maneno kutoka katika Maandiko kufichua uasi wao na hivyo kuwahukumu. Kwa maana walichukia kile ambacho Yesu alikuwa amefanya; hasa, sehemu kubwa ya kazi ya Yesu haikufanywa kulingana na sheria katika Maandiko, na, zaidi ya hayo, kile Alichofundisha kilikuwa juu kuliko maneno yao wenyewe, na hata juu kuliko kile ambacho kilikuwa kimetabiriwa na manabii katika Maandiko. Kazi ya Yesu ilikuwa tu kwa ajili ya ukombozi wa mwanadamu na kwa ajili ya kusulubiwa, na hivyo hakukuwa na haja ya Yeye kusema maneno zaidi ili kumshinda mwanadamu yeyote. Mengi ya yale Aliyomfundisha mwanadamu yalitoka katika maneno ya Maandiko, na hata kama kazi Yake haikuzidi Maandiko, bado Aliweza kukamilisha kazi ya kusulubiwa. Kazi Yake haikuwa kazi ya neno, wala kazi iliyofanywa kwa ajili ya kuwashinda binadamu, bali kazi iliyofanywa ili kuwakomboa binadamu. Alikuwa tu sadaka ya dhambi kwa ajili ya binadamu, na hakuwa chanzo cha neno kwa ajili ya binadamu. Hakufanya kazi ya Mataifa, ambayo ilikuwa kazi ya kumshinda mwanadamu, bali kazi ya kusulubiwa, kazi ambayo ilifanywa miongoni mwa wale walioamini kwamba kuna Mungu. Hata ingawa kazi Yake ilitekelezwa juu ya msingi wa Maandiko, na hata ingawa Alitumia kile ambacho kilikuwa kimetabiriwa na manabii wa kale kuwahukumu Mafarisayo, hii ilitosha kukamilisha kazi ya kusulubiwa. Ikiwa kazi ya leo bado ingetekelezwa juu ya msingi wa unabii wa manabii wa kale katika Maandiko, basi isingewezekana kuwashinda ninyi, kwa maana Agano la Kale halina rekodi ya uasi na dhambi zenu ninyi watu wa China, na hakuna historia ya dhambi zenu. Kwa hivyo, ikiwa kazi hii bado ingesalia katika Biblia, ninyi hamngejisalimisha kamwe. Biblia inarekodi tu historia yenye ukomo ya Waisraeli, ambayo haina uwezo wa kuthibitisha kama ninyi ni waovu au wema, au wa kuwahukumu ninyi. Fikirieni kwamba Ningewahukumu ninyi kulingana na historia ya Waisraeli—je, bado mngenifuata kama mnavyofanya leo? Je, mnajua jinsi mlivyo wagumu? Kusingekuwa na maneno ambayo yamezungumzwa wakati wa hatua hii, basi isingewezekana kukamilisha kazi ya ushindi. Kwa sababu Sijakuja kupigiliwa misumari msalabani, lazima Ninene maneno yaliyo nje ya Biblia, ili mweze kushindwa. Kazi iliyofanywa na Yesu ilikuwa tu hatua ya juu kuliko Agano la Kale; ilitumika kuanzisha enzi, na kuongoza enzi hiyo. Kwa nini Alisema, “Sikuja kuiharibu sheria, bali kuitimiza sheria”? Lakini katika kazi Yake kulikuwa na mengi yaliyotofautiana na sheria zilizotendwa na amri zilizofuatwa na Waisraeli wa Agano la Kale, kwa maana Hakuja kuitii sheria, bali kuitimiza. Mchakato wa kuitimiza ulijumuisha mambo mengi ya vitendo: Kazi Yake ilikuwa ya vitendo na halisi zaidi, na, zaidi ya hayo, ilikuwa hai zaidi, na haikuwa ufuasi mkali wa kanuni. Je, Waisraeli hawakushika Sabato? Yesu alipokuja, hakuishika Sabato, kwa maana Alisema kwamba Mwana wa Adamu alikuwa Bwana wa Sabato, na Bwana wa Sabato alipowasili, Angefanya jinsi Apendavyo. Alikuwa amekuja kutimiza sheria za Agano la Kale na kubadilisha sheria. Yote yanayofanywa leo yanategemea wakati wa sasa, lakini bado yanategemea msingi wa kazi ya Yehova katika Enzi ya Sheria, na hayakiuki upeo huu. Kuchunga ulimi wako, na kutozini, kwa mfano—je, hizi si sheria za Agano la Kale? Leo, kile kinachohitajika kwenu hakikomei tu kwa Amri Kumi, bali kinajumuisha amri na sheria za utaratibu wa juu zaidi kuliko zile zilizotangulia. Hata hivyo, hii haimaanishi kwamba kile kilichotangulia kimefutwa, kwa maana kila hatua ya kazi ya Mungu inatekelezwa juu ya msingi wa hatua iliyotangulia. Kuhusu kazi ambayo Yehova alifanya wakati huo katika Israeli, kama vile kuwataka watu watoe dhabihu, kuwaheshimu wazazi wao, kutoabudu sanamu, kutowapiga au kuwalaani wengine, kutozini, kutovuta sigara au kunywa pombe, na kutokula vitu vilivyokufa au kunywa damu—je, hii haiundi msingi wa utendaji wenu hata leo? Ni juu ya msingi wa wakati uliopita ndiyo kazi imetekelezwa hadi leo. Ingawa sheria za wakati uliopita hazitajwi tena na matakwa mapya yamefanywa kwako, sheria hizi, mbali na kutofutwa, badala yake zimeinuliwa juu zaidi. Kusema kwamba zimefutwa kunamaanisha kwamba enzi iliyopita imepitwa na wakati, ilhali kuna amri fulani ambazo lazima uziheshimu kwa umilele wote. Amri za wakati uliopita tayari zimewekwa katika vitendo, tayari zimekuwa kile mwanadamu alicho, na hakuna haja ya kusisitiza kwa namna maalum juu ya amri kama vile “Usivute sigara,” “Usinywe pombe,” na kadhalika. Juu ya msingi huu, amri mpya zinawekwa kulingana na mahitaji yenu leo, kulingana na kimo chenu, na kulingana na kazi ya leo. Kutoa amri kwa ajili ya enzi mpya hakumaanishi kufuta amri za enzi ya zamani, bali ni kuziinua juu zaidi juu ya msingi huu, ili kufanya matendo ya mwanadamu kuwa kamili zaidi, na ya vitendo zaidi. Ikiwa, leo, mngetakiwa tu kufuata amri na kutii sheria za Agano la Kale, na kutenda kwa namna sawa na Waisraeli, na ikiwa mngetakiwa hata kukariri sheria zilizowekwa na Yehova, isingewezekana kwamba mngeweza kubadilika. Ikiwa mngetii tu amri hizo chache zenye ukomo au kukariri sheria zisizohesabika, tabia yenu ya zamani ingebaki imejikita sana, na isingewezekana kuing’oa. Hivyo mngekuwa wapotovu zaidi na zaidi, na hakuna hata mmoja wenu ambaye angekuwa mtiifu. Yaani, amri chache rahisi au sheria zisizohesabika hazina uwezo wa kuwasaidia kujua matendo ya Yehova. Ninyi si sawa na Waisraeli: Kwa kufuata tu sheria na kukariri amri, waliweza kushuhudia matendo ya Yehova na kumpa uaminifu wao Yeye pekee. Lakini ninyi hamwezi kabisa kufikia hili, na amri chache za enzi ya Agano la Kale si tu kwamba hazina uwezo wa kuwafanya mtoe mioyo yenu, au kuwalinda, bali badala yake zitawafanya mlegee, na zitawafanya mwanguke Kuzimu. Kwa maana kazi Yangu ni kazi ya ushindi, na inalenga uasi wenu na tabia yenu ya zamani. Maneno ya fadhila ya Yehova na Yesu hayawezi kuyafikia maneno makali ya hukumu ya leo. Bila maneno makali kama hayo, isingewezekana kuwashinda ninyi “wataalamu,” ambao mmekuwa waasi kwa maelfu ya miaka. Sheria za Agano la Kale zilipoteza nguvu zao juu yenu kitambo sana, na hukumu ya leo ni ya kutisha zaidi kuliko sheria za wakati huo. Kile kinachowafaa zaidi ninyi ni hukumu, na si vizuizi vidogo vya sheria, kwa maana ninyi si binadamu wa mwanzo kabisa, bali ni binadamu ambao wamekuwa wapotovu kwa maelfu ya miaka. Kile ambacho mwanadamu anahitajika kufikia sasa kinategemea hali halisi ya mwanadamu leo, kulingana na ubora wa tabia na kimo halisi cha binadamu leo, na huambiwi ufuate kanuni. Hili ni ili mabadiliko yaweze kufikiwa katika tabia yako ya zamani, na ili uweze kutupilia mbali dhana zako. Je, unafikiri amri ni kanuni? Inaweza kusemwa kuwa ni matakwa ya kawaida kwa mwanadamu. Si kanuni ambazo lazima ufuate. Chukulia kutokuruhusu kuvuta sigara, kwa mfano—je, hiyo ni kanuni? Si kanuni! Ni jambo linalohitajika na ubinadamu wa kawaida; si kanuni, bali ni kitu kilichowekwa kwa ajili ya binadamu wote. Leo, amri kumi na mbili au zaidi ambazo zimewekwa pia si kanuni; ni kile kinachotakiwa ili kufikia ubinadamu wa kawaida. Watu hawakuwa na mambo kama hayo au kuyajua zamani, na hivyo watu wanatakiwa kuyafikia leo, na mambo kama hayo hayahesabiwi kama kanuni. Sheria haziwakilishi kanuni. Kanuni Ninazozungumzia zinarejelea ibada, taratibu au matendo yaliyopotoka ya mwanadamu; ni itifaki ambazo hazina msaada kwa mwanadamu. Kanuni hizi hazina faida kwa mwanadamu; ni mienendo ambayo haina maana. Hiki ndicho kifano halisi cha kanuni, na kanuni kama hizo lazima zifutwe, kwa maana hazitoi faida yoyote kwa mwanadamu; ilhali, kile ambacho kina faida kwa mwanadamu lazima kitiwe katika vitendo.


Maono ya Kazi ya Mungu (2)

Enzi ya Neema ilihubiri injili ya toba, na alimradi mwanadamu aliamini, basi angeokolewa. Leo, badala ya wokovu kuna majadiliano tu ya ushindi na ukamilifu. Haisemwi katu kwamba mtu mmoja akiamini, familia yake yote itabarikiwa, au kwamba wokovu ni ya mara moja na kwa wote. Leo, hakuna mtu anayezungumza maneno haya, na vitu kama hivyo vimepitwa na wakati. Wakati huo kazi ya Yesu ilikuwa ni ukombozi wa wanadamu wote. Dhambi za wote ambao walimwamini zilisamehewa; ilimradi wewe ulimwamini, Angeweza kukukomboa wewe; kama wewe ulimwamini Yeye, wewe hukuwa tena mwenye dhambi, wewe ulikuwa umeondolewa dhambi zako. Hii ndiyo ilikuwa maana ya kuokolewa, na kuhesabiwa haki kwa imani. Hata hivyo, kati ya wale walioamini, kulibaki na kitu ambacho kilikuwa na uasi na pingamizi kwa Mungu, na ambacho bado kilibidi kiondolewe polepole. Wokovu haukuwa na maana kuwa mwanadamu alikuwa amepatwa na Yesu kabisa, lakini ni kuwa mwanadamu hakuwa tena mwenye dhambi, na kuwa alikuwa amesamehewa dhambi zake; mradi tu uliamini, wewe kamwe hungekuwa mwenye dhambi. Wakati huo, Yesu alifanya kazi kubwa ambayo haikueleweka kwa wanafunzi Wake, na kusema mengi kwamba watu hawakuelewa. Hii ni kwa sababu, wakati huo, Hakutoa maelezo. Kwa hivyo, miaka kadhaa baada ya Yeye kuondoka, Mathayo aliunda nasaba Yake, na wengine pia walifanya kazi kubwa ambayo ilikuwa ya mapenzi ya mwanadamu. Yesu hakuja kumkamilisha na kumpata mwanadamu, lakini kufanya awamu moja ya kazi: kuleta injili ya ufalme wa mbinguni na kukamilisha kazi ya kusulubiwa—na punde tu Yesu Aliposulubishwa, kazi Yake ilifika mwisho kamili. Lakini kwa awamu iliyoko sasa—kazi ya ushindi—maneno mengi zaidi lazima yasemwe, kazi nyingi zaidi lazima ifanywe, na lazima kuwe na hatua nyingi. Hivyo pia ni lazima siri za kazi ya Yesu na Yehova zitafichuliwa, ili wanadamu wote waweze kuwa na ufahamu na uwazi wa imani yao, kwa kuwa hii ni kazi ya siku za mwisho, na siku za mwisho ni mwisho wa kazi ya Mungu, wakati wa kuhitimisha kazi hii. Hii awamu ya kazi itakufafanulia sheria ya Yehova na ukombozi wa Yesu, na ni hasa ili uweze kuelewa kazi nzima ya mpango wa usimamizi wa Mungu wa miaka elfu sita, na kuelewa umuhimu na kiini cha mpango huu wa usimamizi wa miaka elfu sita, na kuelewa kusudi la kazi zote Alizozifanya Yesu na maneno Aliyoyasema, na hata upofu wako wa imani kwenye na katika kuabudu Biblia. Yote haya yatakuwezesha kuelewa kabisa. Wewe utakuja kufahamu kazi aliyoifanya Yesu na kazi ya Mungu leo; utaelewa na kushuhudia ukweli wote, uzima, na njia. Katika hatua ya kazi iliyofanywa na Yesu, kwa nini Yesu aliondoka bila kufanya kazi ya mwisho? Kwa sababu hatua ya kazi ya Yesu haikuwa kazi ya hitimisho. Wakati Yeye Alisulubishwa msalabani, maneno Yake pia yalifika mwisho; baada ya kusulubiwa kwake, kazi Yake kwa hivyo ilimalizika. Awamu ya sasa ni tofauti. Ni baada tu ya maneno hayo kusemwa hadi mwisho na kazi nzima ya Mungu iwe imehitimika ndipo kazi yake itakapokuwa imemalizika. Wakati wa hatua ya kazi ya Yesu, kulikuwa na maneno mengi ambayo hayakusemwa, au ambayo hayakuelezwa kikamilifu. Hata hivyo, Yesu hakujali Alichosema au kile ambacho hakusema, kwa kuwa huduma yake haikuwa huduma ya maneno; na hivyo baada ya Yeye kusulubishwa msalabani Aliondoka. Awamu hiyo ilikuwa hasa kwa ajili ya kusulubiwa, na ni tofauti na awamu ya sasa. Hatua hii ya kazi kimsingi ni kwa ajili ya kukamilisha, kusafisha, na kuhitimisha kazi yote. Kama maneno hayasemwi hadi tamati yake kabisa, hakutakuwa na mbinu ya kuhitimisha kazi hii, kwa kuwa awamu hii ya kazi yote inafikishwa mwisho na kukamilika kwa kutumia maneno. Wakati huo, Yesu Alifanya kazi kubwa isiyoeleweka kwa mwanadamu. Akaondoka kimyakimya, na leo bado kunao wengi wasioelewa maneno Yake, ambao ufahamu wao ni potofu lakini bado unaaminika nao kwamba ni sahihi, ambao hawajui kuwa wao si sahihi. Mwishoni, awamu hii ya sasa itafikisha kazi ya Mungu mwisho ulio kamilifu, na kutoa hitimisho Lake. Wote watakuja kufahamu na kujua mpango wa usimamizi wa Mungu. Dhana zilizo ndani ya mwanadamu, nia yake, ufahamu wake potofu, dhana zake kuhusu kazi ya Yehova na Yesu, maoni yake kuhusu Mataifa, na kupotoka kwake na makosa mengine yatarekebishwa. Na mwanadamu ataelewa njia zote sahihi za maisha, na kazi yote inayofanywa na Mungu, na ukweli wote. Wakati hayo yatafanyika, awamu hii ya kazi itafikia kikomo. Kazi ya Yehova ilikuwa uumbaji wa ulimwengu, ilikuwa mwanzo; awamu hii ya kazi ni mwisho wa kazi, na ni hitimisho. Hapo mwanzo, kazi ya Mungu ilifanyika miongoni mwa wateule wa Israeli, na ilikuwa mapambazuko ya kipindi kipya katika pahali patakatifu zaidi ya popote. Awamu ya mwisho ya kazi inafanywa katika nchi ambayo ni chafu zaidi ya zote, kuhukumu ulimwengu na kuleta enzi kwenye kikomo. Katika awamu ya kwanza kazi ya Mungu ilifanyika katika maeneo yenye kung’aa kuliko maeneo yote, na awamu ya mwisho inafanyika katika maeneo yaliyo katika giza kuliko maeneo yote, na giza hili litaondolewa, na mwanga kufunguliwa, na watu wote kushindwa. Wakati watu wa maeneo haya yaliyo chafu kuliko yote na yaliyo na giza watakuwa wameshindwa na idadi yote ya watu wametambua kuwa Mungu yupo, na ya kuwa ni Mungu wa kweli, na kila mtu Amemwamini kabisa, basi ukweli huu utatumika kutekeleza kazi ya ushindi katika ulimwengu mzima. Awamu hii ya kazi ni ya ishara: Punde tu kazi ya kipindi hiki itakapomalizika, kazi ya miaka 6,000 ya usimamizi itafikia mwisho kabisa. Mara baada ya wale walioko katika maeneo yaliyo na giza kuliko yote watakapokuwa wameshindwa, bila shaka itakuwa hivyo pia kila mahali pengine. Kwa hivyo, kazi ya ushindi tu katika China inabeba ishara ya maana. China inajumuisha nguvu zote za giza, na watu wa China wanawakilisha wale wote ambao ni wa mwili, wa Shetani, na wa nyama na damu. Ni watu wa China ndio wamepotoshwa sana na joka kubwa jekundu, ambao wana upinzani wenye nguvu dhidi ya Mungu, ambao wana ubinadamu ulio mbovu zaidi na ulio mchafu, na kwa hivyo hao ni umbo asili la wanadamu wote wenye matendo maovu. Hii si kusema kwamba nchi nyingine hazina shida kabisa; dhana za mwanadamu ni sawa zote, na ingawa watu wa nchi hizi wanaweza kuwa na uhodari mzuri, ikiwa hawamjui Mungu, basi ni lazima iwe kwamba wanampinga. Kwa nini Wayahudi pia walimpinga na kumwasi Mungu? Kwa nini Mafarisayo pia walimpinga? Kwa nini Yuda alimsaliti Yesu? Wakati huo, wengi wa wanafunzi hawakumjua Yesu. Kwa nini, baada ya Yesu kusulubiwa na kufufuliwa tena, watu bado hawakumwamini? Je, uasi wa mwanadamu sio sawa wote? Ni tu kwamba watu wa China wamefanyika mfano, na watakaposhindwa watakuwa mfano na kielelezo, na watatumika kama kumbukumbu kwa wengine. Kwa nini mimi daima Nimesema yakuwa nyinyi ni kiungo cha mpango wangu wa usimamizi? Ni katika watu wa China ambapo upotovu, uchafu, udhalimu, upinzani, na uasi unadhihirishwa kikamilifu zaidi na kufichuliwa kwa hali zao mbalimbali. Kwa upande mmoja, wao ni wa kimo cha umaskini, na kwa upande mwingine, maisha yao na mawazo yao ni ya nyuma kimaendeleo, na tabia zao, mazingira ya kijamii, familia ya kuzaliwa—yote ni ya umaskini na ya nyuma kimaendeleo kuliko yote. Hadhi yao, pia, ni ya chini. Kazi katika eneo hili ni ya ishara, na baada ya kazi hii ya majaribio hufanywa kwa ukamilifu wake, na kazi yake inayofuata itakwenda vizuri zaidi. Kama awamu hii ya kazi inaweza kukamilika, basi kazi inayofuata itakamilika bila shaka. Mara baada ya awamu ya kazi hii kutimizwa, na mafanikio makubwa kufikiwa kikamilifu, kazi ya ushindi katika ulimwengu mzima itakua imefikia kikomo kamili. Kwa kweli, mara baada ya kazi miongoni mwenu imekuwa ya mafanikio, hii itakuwa sawa na mafanikio katika ulimwengu mzima. Huu ndio umuhimu wa sababu Yangu kuwafanya mfano wa kuigwa na kielelezo. Uasi, upinzani, uchafu, udhalimu—yote haya hupatikana kwa watu hawa, na ndani yao pamewakilishwa uasi wote wa wanadamu. Wao ni wa kushangaza kweli. Hivyo, wanafanywa kuwa mfano wa ushindi, na punde tu watakaposhindwa watakuwa kama ilivyo kawaida kielelezo na mfano wa kuigwa na wengine. Hakuna kilichokuwa cha ishara zaidi ya awamu ya kwanza iliyofanyika katika Israeli: Waisraeli walikuwa watakatifu zaidi na wenye upotovu wa chini zaidi kuliko watu wote, na hivyo pambazuko la kipindi kipya katika nchi hii kilibeba umuhimu mkubwa. Inaweza kusemwa kwamba mababu wa wanadamu walitoka Israeli, na kwamba Israeli ilikuwa mahali pa kuzaliwa kwa kazi ya Mungu. Hapo mwanzo, watu hawa walikuwa watakatifu sana, na wote walimwabudu Yehova, na kazi ya Mungu ndani yao iliweza kuzaa mazao makubwa. Biblia nzima inarekodi kazi ya enzi mbili: Moja ilikuwa kazi ya Enzi ya Sheria, na moja ilikuwa kazi ya Enzi ya Neema. Agano la Kale hurekodi maneno ya Yehova kwa Waisraeli na kazi Yake katika Israeli; Agano Jipya linarekodi kazi ya Yesu huko Uyahudi. Lakini kwa nini Biblia haina majina yoyote ya Kichina? Kwa sababu sehemu mbili za kwanza za kazi ya Mungu zilifanyika katika Israeli, kwa sababu watu wa Israeli walikuwa wateule—ambayo ni kusema kwamba wao walikuwa wa kwanza kukubali kazi ya Yehova. Walikuwa wenye upotovu wa chini zaidi ya wanadamu wote, na hapo mwanzo, walikuwa na nia ya kumtazamia Mungu na kumheshimu Yeye. Walitii maneno ya Yehova, na daima walihudumu hekaluni, na walivaa kanzu za ukuhani au taji. Walikuwa watu wa kwanza kabisa kumwabudu Mungu, na chombo cha kwanza kabisa cha kazi yake. Watu hawa walikuwa kielelezo na mfano wa kuiga kwa wanadamu wote. Walikuwa kielelezo na mfano wa kuiga wa utakatifu na haki. Watu kama Ayubu, Ibrahim, Lutu, au Petro na Timotheo—wote walikuwa Waisraeli, na vielelezo na mifano mitakatifu zaidi ya watu wote. Israeli ilikuwa nchi ya kwanza ya kumwabudu Mungu miongoni mwa wanadamu wote, na watu wengi wenye haki walitoka hapa kuliko mahali pengine popote. Mungu Alifanya kazi kati yao ili aweze kusimamia vizuri mwanadamu katika nchi zote na katika siku zijazo. Mafanikio yao na haki ya ibada yao ya Yehova yaliandikwa kwenye kumbukumbu, ili waweze kuhudumu kama vielelezo na mifano kwa watu waliokuwa nje ya Israeli wakati wa Enzi ya Neema; na matendo yao yamezingatia miaka elfu kadhaa ya kazi, mpaka hivi leo.

Baada ya msingi wa ulimwengu, hatua ya kwanza ya kazi ya Mungu ilitekelezwa katika Israeli, na hivyo Israeli ilikuwa mahali pa kuzaliwa kwa kazi ya Mungu duniani, na msingi wa kazi ya Mungu duniani. Upeo wa kazi ya Yesu ulienea Yudea yote. Wakati wa kazi Yake, wachache sana wa wale waliokuwa nje ya Yudea walijua juu yake, kwani Hakufanya kazi yoyote nje ya Yudea. Leo, kazi ya Mungu imeletwa nchini China, na inatekelezwa kabisa ndani ya eneo hili. Katika awamu hii, hakuna kazi inayozinduliwa nje ya China; kuenea kwake zaidi ya China ni kazi ambayo itakuja baadaye. Hatua hii ya kazi inafuatilia kutoka kwa hatua ya kazi ya Yesu. Yesu alifanya kazi ya ukombozi, na hatua hii ni kazi inayofuata; ukombozi umekamilika, na katika hatua hii hakuna haja ya kuzaliwa na Roho Mtakatifu, kwa sababu hatua hii ya kazi ni tofauti na hatua ya mwisho, na, zaidi ya hayo, kwa sababu China ni tofauti na Israeli. Hatua ya kazi iliyofanywa na Yesu ilikuwa kazi ya ukombozi. Mwanadamu alimwona Yesu, na muda mfupi baadaye, kazi Yake ilianza kuenea kwa Mataifa. Leo, kuna wengi ambao wanaamini katika Mungu huko Amerika, Uingereza na Urusi, hivyo kwa nini kuna wachache nchini China? Kwa sababu China ni taifa lililotengwa zaidi. Kwa hivyo, China ilikuwa ya mwisho kukubali njia ya Mungu, na hata sasa imekuwa chini ya miaka mia tangu kuikubali—baadaye zaidi ya Amerika na Uingereza. Hatua ya mwisho ya kazi ya Mungu inafanywa katika nchi ya China ili kutamatisha kazi Yake, na ili kazi Yake yote iweze kukamilika. Watu wa Israeli wote walimwita Yehova, Bwana wao. Wakati huo, walimwona kama kichwa cha familia zao, na Israeli yote ikawa familia kubwa ambapo kila mtu alimwabudu Bwana wao Yehova. Roho wa Yehova mara nyingi Aliwatokea, naye akanena na kutamka sauti Yake, na kutumia nguzo ya wingu na sauti kuongoza maisha yao. Wakati huo, Roho alitoa mwongozo Wake katika Israeli moja kwa moja, Akizungumza na kutoa sauti Yake kwa watu, na waliona mawingu na kusikia sauti za ngurumo, na kwa njia hii Aliyaongoza maisha yao kwa maelfu kadhaa ya miaka. Kwa hiyo, watu wa Israeli pekee wamekuwa wakimwabudu Yehova daima. Wanaamini kwamba Yehova ni Mungu wao, na si Mungu wa Mataifa. Hii haishangazi: Yehova, hata hivyo, alikuwa amefanya kazi kati yao kwa karibu miaka 4,000. Katika nchi ya China, baada ya maelfu ya miaka ya kulala kwa uchovu, sasa tu ndipo wapotovu wamejua kwamba mbingu na ardhi na vitu vyote hazikuundwa kwa kawaida, bali zilifanywa na Muumba. Kwa sababu injili hii imetoka ng’ambo, wale wenye mawazo ya kimwinyi, wenye msimamo mkali wanaamini kwamba wale wote wanaoikubali injili hii wanafanya uhalifu wa kutisha, wao ni laana wanaomsaliti Buddha—babu wao. Zaidi ya hayo, wengi wa wenye mawazo haya ya kikabaila wanauliza, Watu wa China wanawezaje kuamini katika Mungu wa wageni? Je, hawawasaliti baba zao? Je, hawatendi mabaya? Leo, watu wamesahau kitambo kwamba Yehova ndiye Mungu wao. Wamemsukuma Muumba nyuma ya akili zao kitambo, na badala yake wanaamini katika nadharia ya mageuko, ambayo ina maana kwamba mtu amebadilika kutoka kuwa nyani, na kwamba ulimwengu wa asili ulikuja kama jambo la lazima. Chakula chote kizuri kinachofurahiwa na mwanadamu hutolewa kwa asili, kuna utaratibu wa maisha na kifo cha mwanadamu, na hakuna Mungu anayetawala juu ya yote. Isitoshe, kuna watu wengi wasioamini kwamba kuna Mungu wanaosema kwamba kumwamini Mungu ni ushirikina na si jambo la kisayansi. Lakini je, sayansi inaweza kuchukua nafasi ya kazi ya Mungu? Je, sayansi inaweza kutawala juu ya wanadamu? Kuhubiri injili katika nchi ambayo inatawaliwa na kutomwamini Mungu si kazi rahisi, na inahusisha vikwazo vingi. Leo, je, si kuna wengi ambao wanampinga Mungu kwa njia hii?

 Yesu alipokuja kufanya kazi Yake, watu wengi walilinganisha kazi Yake dhidi ya kazi ya Yehova, walipopata kwamba hazilingani, walimsulubisha Yesu msalabani. Kwa nini hawakupata mambo yanayofanana katika kazi Zao? Ilikuwa, kwa sehemu, kwa sababu Yesu alifanya kazi mpya, na pia kwa sababu kabla ya Yesu kuanza kazi Yake, hakuna mtu aliyeandika ukoo Wake. Kama mtu angefanya hivyo, basi kusingekuwa na haja ya kuwa na wasiwasi, na nani bado angempigilia misumari Yesu msalabani? Ikiwa Mathayo angeandika ukoo wa Yesu miongo kadhaa kabla, basi Yesu asingepitia mateso hayo makuu. Je, si hivyo? Mara tu watu walipojifunza kuhusu ukoo wa Yesu—kwamba alikuwa mwana wa Ibrahimu, na mzao wa Daudi—basi wangekoma kumtesa Yeye. Je, si jambo la kusikitisha kwamba ukoo Wake ulikawia mno kuandikwa? Na ni jambo la kusikitisha kwamba Biblia inarekodi tu hatua mbili za kazi ya Mungu: hatua moja ambayo ilikuwa kazi ya Enzi ya Sheria, na moja ambayo ilikuwa kazi ya Enzi ya Neema; hatua moja ambayo ilikuwa kazi ya Yehova, na moja ambayo ilikuwa kazi ya Yesu. Ingekuwa bora zaidi kama nabii mkuu angetabiri kazi ya leo. Kungekuwa na sehemu ya ziada ya Biblia yenye mada “Kazi ya Siku za Mwisho”—je, si hiyo ingekuwa bora sana? Kwa nini mwanadamu akabiliwe na magumu mengi hivi leo? Mmekuwa na wakati mgumu sana! Ikiwa mtu yeyote anastahili kuchukiwa, ni Isaya na Danieli kwa ajili ya kutotabiri kazi ya siku za mwisho, na kama mtu yeyote anastahili kulaumiwa, ni mitume wa Agano Jipya ambao hawakuandika orodha ya uzazi wa kupata mwili kwa Mungu kwa mara ya pili mapema. Aibu iliyoje! Mnalazimika kutafuta ushahidi kila mahali, na hata baada ya kupata vipande kiasi vya maneno madogo bado hamwezi kujua kama kweli ni ushahidi. Aibu iliyoje! Kwa nini Mungu ni msiri sana katika kazi Yake? Leo, watu wengi bado hawajapata ushahidi thabiti, lakini pia hawawezi kukataa. Basi wanapaswa kufanya nini? Hawawezi kumfuata Mungu kwa uthabiti, wala pia hawawezi kuendelea mbele katika shaka hiyo. Na hivyo, “wasomi mahiri na wenye vipawa” wengi hukubali mtazamo wa “jaribu na kuona” wanapomfuata Mungu. Hii ni shida kubwa sana! Je, si mambo yangekuwa rahisi sana kama Mathayo, Mariko, Luka na Yohana wangeweza kutabiri yajayo? Ingekuwa bora kama Yohana angekuwa ameona ukweli wa ndani wa uzima katika ufalme—ni jambo la kusikitisha sana kwamba yeye aliona tu maono na hakuona kazi halisi, yakinifu duniani. Aibu iliyoje! Ni nini kibaya na Mungu? Kwa nini, baada ya kazi yake kwenda vizuri sana katika Israeli, sasa Amefika China, na kwa nini alipaswa kuwa mwili, na kufanya kazi na kuishi kati ya watu? Mungu hamfikirii mwanadamu kabisa! Sio tu kwamba Hakuwaambia watu mapema, lakini pia ghafla Alileta kuadibu na hukumu Yake. Kwa kweli haileti maana! Mara ya kwanza Mungu kuwa mwili, Aliteseka dhiki nyingi kutokana na kutomwambia mwanadamu ukweli wote wa ndani mapema. Hakika Yeye Hawezi kuwa Anasahau hilo? Na kwa nini bado Hamwambii mwanadamu wakati huu? Leo, ni bahati mbaya sana kwamba kuna vitabu sitini na sita tu katika Biblia. Inahitajika tu kuwa na mtu mmoja zaidi anayetabiri kazi ya siku za mwisho! Je, hufikirii? Hata Yehova, Isaya na Daudi hawakutaja kazi ya leo. Waliondolewa zaidi kutoka wakati wa sasa, na utengano wa muda wa zaidi ya miaka 4,000. Wala Yesu hakutabiri kikamilifu kazi ya leo, Akizungumzia kidogo tu, na bado mwanadamu hupata ushahidi mchache. Ukilinganisha kazi ya leo na ya awali, zote mbili zinawezaje kulingana? Hatua ya kazi ya Yehova ilielekezwa kwa Israeli, hivyo ukilinganisha kazi ya leo nayo kutakuwa na hitilafu kubwa hata zaidi; hizo mbili haziwezi kulinganishwa kabisa. Wala wewe si wa Israeli, au Myahudi; uhodari wako na kila kitu kinachokuhusu kina upungufu—unawezaje kujilinganisha nao? Je, hii inawezekana? Jua kwamba leo ni Enzi ya Ufalme, na ni tofauti na Enzi ya Sheria na Enzi ya Neema. Kwa hali yoyote, usijaribu kutumia fomyula; Mungu hawezi kupatikana katika fomyula yoyote kama hiyo.

Yesu aliishije katika kipindi cha miaka 29 baada ya kuzaliwa Kwake? Biblia haina kumbukumbu yoyote ya utoto na ujana Wake; unajua yalivyokuwa? Inawezekana kuwa hakuwa na utoto au ujana, na kwamba alipozaliwa alikuwa tayari mwenye umri wa miaka 30? Unajua kidogo sana, hivyo usiwe mzembe unapotoa maoni yako. Haikupi faida! Biblia inarekodi tu kwamba kabla ya siku ya kuzaliwa kwa Yesu ya miaka 30, alibatizwa na kuongozwa na Roho Mtakatifu hadi jangwani ili kupitia majaribu ya shetani. Na Injili Nne zinarekodi kazi Yake ya miaka mitatu na nusu. Hakuna rekodi ya utoto na ujana Wake, lakini hii haithibitishi kuwa Hakuwa na utoto na ujana; ni kwamba tu, mwanzoni, Hakufanya kazi yoyote, na Alikuwa mtu wa kawaida. Kwa hivyo, unaweza kusema kwamba Yesu aliishi kwa miaka 33 bila ujana au utoto? Inawezekana kwamba Alifika umri wa miaka 33 na nusu ghafla? Kila ambacho mwanadamu huyu anafikiria kumhusu Yeye ni cha miujiza na kisichowezekana. Hakuna shaka kwamba Mungu mwenye mwili ana ubinadamu wa kawaida na wa desturi, lakini Anapotekeleza kazi Yake ni moja kwa moja na ubinadamu Wake usio kamili na uungu Wake kamili. Ni kwa sababu ya hili watu wana mashaka juu ya kazi ya leo, na hata juu ya kazi ya Yesu. Ingawa kazi ya Mungu inatofautiana katika nyakati mbili Alizopata mwili, dutu Yake haitofautiani. Bila shaka, ukisoma kumbukumbu za Injili Nne, tofauti ni kuu. Unawezaje kurudi kwenye maisha ya Yesu wakati wa utoto na ujana Wake? Unawezaje kuelewa ubinadamu wa kawaida wa Yesu? Labda una ufahamu thabiti wa ubinadamu wa Mungu leo, lakini hufahamu ubinadamu wa Yesu, hata zaidi hauuelewi. Isingeandikwa na Mathayo, usingekuwa na fununu ya ubinadamu wa Yesu. Labda, Nitakapokuambia kuhusu hadithi za Yesu wakati wa maisha Yake, na kukuambia ukweli wa ndani wa utoto na ujana wa Yesu, utatikisa kichwa chako: Hapana! Haiwezekani kuwa Alikuwa hivyo. Hawezi kuwa na udhaifu wowote, sembuse kuwa na ubinadamu wowote! Hata utapaza sauti na kupiga yowe. Ni kwa sababu humjui Yesu kwamba una dhana juu Yangu. Unamwamini Yesu kuwa mwenye uungu pia, kuwa bila kitu cha mwili kumhusu. Lakini ukweli bado ni ukweli. Hakuna mtu anayetaka kuzungumza kinyume na ukweli wa ukweli, kwa maana Ninapozungumza ni kuhusiana na ukweli; sio bahatisho, wala si unabii. Jua kwamba Mungu anaweza kuinuka kwa kiwango kikubwa, na, zaidi ya hayo, Anaweza kujificha katika vina virefu. Yeye ni Asiyefikirika na akili yako, Yeye ni Mungu wa viumbe vyote, na sio Mungu binafsi ambaye Amedhaniwa na mtu mmoja hasa.


Maono ya Kazi ya Mungu (3)

Mara ya kwanza ambapo Mungu alipata mwili ilikuwa kupitia kutungwa mimba kwa Roho Mtakatifu, na hili lilikuwa muhimu kwa kazi Aliyokusudia kufanya. Enzi ya Neema ilianza na Jina la Yesu. Wakati Yesu Alianza kufanya huduma Yake, Roho Mtakatifu Alianza kutoa ushuhuda kwa jina la Yesu, na jina la Yehova halikuzungumziwa tena, na badala yake Roho Mtakatifu Alianza kazi mpya hasa kwa jina la Yesu. Ushuhuda wa wale waliomwamini Yeye ulitolewa kwa ajili ya Yesu Kristo, na kazi waliyoifanya walifanya pia kwa ajili ya Yesu Kristo. Hitimisho la Enzi ya Sheria ya Agano la Kale lilimaanisha kuwa kazi iliyofanywa hasa kutumia jina la Yehova ilikuwa imefikia kikomo. Baada ya hii, jina la Mungu halikuwa Yehova tena; badala yake Yeye Aliitwa Yesu, na kutoka hapa Roho Mtakatifu Alianza kazi hasa kwa kutumia jina la Yesu. Kwa hivyo, watu ambao bado leo wanakula na kunywa maneno ya Yehova, na bado wanafanya kila kitu kulingana na kazi ya Enzi ya Sheria—je, hamfuati kanuni bila kufikiria? Je! Hujakwama katika siku za zamani? Leo, unajua kwamba siku za mwisho zimefika. Wakati Yesu atakapokuja, bado Ataitwa Yesu? Yehova aliwaambia watu wa Israeli kwamba Masihi angekuja, lakini alipofika, hakuitwa Masihi bali Yesu. Yesu alisema kwamba Angekuja tena, na kwamba Angekuja kama Alivyoondoka. Haya yalikuwa maneno ya Yesu, lakini je, ulishuhudia jinsi Yesu alivyoondoka? Yesu aliondoka akiwa juu ya wingu jeupe, lakini je, Yeye Mwenyewe angerudi kati ya binadamu juu ya wingu jeupe? Ingekuwa hivyo, je, si bado angeitwa Yesu? Wakati Yesu Atakuja tena, enzi itakuwa tayari imebadilika, je, hivyo bado Ataweza kuitwa Yesu? Je, Mungu Anajulikana tu kwa jina la Yesu? Je, hangeweza kuitwa kwa jina jipya katika enzi mpya? Je, sura ya mtu mmoja na hasa jina moja vinaweza kumwakilisha Mungu katika ukamilifu wake? Katika kila enzi, Mungu Anafanya kazi mpya na huitwa kwa jina jipya; Je, anawezaje kufanya kazi sawa katika enzi tofauti? Itakuwaje Yeye kugandamana na yale ya zamani? Jina la Yesu lilichukuliwa kuwa la kazi ya ukombozi, hivyo bado Yeye Anaweza kuitwa kwa jina moja wakati Atarudi katika siku za mwisho? Je, bado Yeye Atafanya kazi ya ukombozi? Ni kwa nini Yehova na Yesu ni kitu kimoja, ilhali wanaitwa kwa majina tofauti katika enzi hizi tofauti? Je, si kwa sababu enzi za kazi Yao ni tofauti? Jina moja linawezaje kumwakilisha Mungu kwa ukamilifu wake? Kwa njia hii, lazima Mungu aitwe kwa jina tofauti katika enzi tofauti, lazima Atumie jina kubadilisha enzi na kuwakilisha hiyo enzi, kwa kuwa hakuna jina moja linaweza kumwakilisha Mungu mwenyewe kikamilifu. Na kila jina linaweza tu kuwakilisha kipengele cha wakati cha tabia ya Mungu katika enzi fulani; yote linahitaji kufanya ni kuwakilisha kazi Yake. Kwa hivyo, Mungu Anaweza kuchagua jina lolote ambalo linafaa tabia yake kuwakilisha enzi nzima. Bila kujali iwapo ni enzi ya Yehova, au ni enzi ya Yesu, kila enzi inawakilishwa kwa jina. Baada ya Enzi ya Neema, enzi ya mwisho imewadia na Yesu Amekwisha kuja. Itakuwaje awe bado anaitwa Yesu? Itakuwaje awe bado anachukua umbo la Yesu miongoni mwa watu? Je, umesahau kuwa Yesu Alikuwa tu sura ya Mnazareti? Je, umesahau kuwa Yesu Alikuwa tu mkombozi wa wanadamu? Itakuwaje achukue kazi ya kushinda na kukamilisha mwanadamu katika siku za mwisho? Yesu aliondoka akiwa juu ya wingu jeupe, huu ni ukweli, lakini Angewezaje kurudi juu ya wingu jeupe kati ya wanadamu na bado aitwe Yesu? Ikiwa kweli Angefika juu ya wingu, mwanadamu angekosaje kumtambua? Je, watu duniani kote hawangemtambua? Katika hali hiyo, je, si Yesu peke Yake ndiye angekuwa Mungu? Katika hali hiyo, sura ya Mungu ingekuwa ni sura ya Myahudi, na ingekuwa vilevile milele. Yesu alisema kwamba Angewasili kama Alivyoondoka, lakini unajua maana halisi ya maneno Yake? Je, angeweza kwa kweli kuwaambia ninyi kundi la watu? Unajua tu kwamba Atawasili kama Alivyoondoka juu ya wingu, lakini unajua hasa jinsi Mungu Mwenyewe hufanya kazi Yake? Ikiwa ungeweza kuona kweli, basi maneno ya Yesu yanapaswa kuelezwa vipi? Alisema: Wakati Mwana wa Adamu atakapokuja katika siku za mwisho, Yeye Mwenyewe hatajua, malaika hawatajua, wajumbe wa mbinguni hawatajua, na watu wote hawatajua. Baba tu ndiye atakayejua, yaani, Roho pekee ndiye atajua. Hata Mwana wa Adamu Mwenyewe hajui, lakini wewe unaweza kuona na kujua? Ikiwa ungekuwa na uwezo wa kujua na kuona kwa macho yako mwenyewe, je, si maneno haya yatakuwa yalisemwa bure? Na Yesu alisema nini wakati huo? “Lakini juu ya hiyo siku na saa hiyo hakuna mtu anayejua, wala malaika wa mbinguni, isipokuwa Baba yangu tu. Lakini kama jinsi zilivyokuwa zile siku za Nuhu, ndivyo pia kuja kwa Mwana wa Adamu kutakuwa. … Nanyi jiwekeni tayari, kwa kuwa saa msiyodhani ndipo atakapokuja Mwana wa Adamu.” Wakati siku hiyo itakapofika, Mwana wa Adamu Mwenyewe hataijua. Mwana wa Adamu inahusu umbo la Mungu lililopata mwili wa Mungu, ambaye atakuwa mtu wa kawaida. Hata Mwana wa Adamu mwenyewe hajui, kwa hiyo wewe ungejuaje? Yesu alisema kwamba Angewasili kama Alivyoondoka. Wakati Atakapowasili, hata Yeye Mwenyewe hajui, kwa hiyo Angekujulisha mapema? Je, unaweza kuona kuwasili kwake? Je, huo sio utani? Kila wakati ambao Mungu Atawasili hapa duniani, Yeye Atabadilisha jina lake, jinsia yake, mfano wake, na kazi yake; Yeye harudii kazi yake, na Yeye daima yu mpya na kamwe si wa zamani. Wakati Alikuja hapo awali, Aliitwa Yesu; Je, anaweza bado kuitwa Yesu anapokuja tena wakati huu? Alipokuja hapo awali, Alikuwa wa kiume, Ataweza kuwa wa kiume tena wakati huu? Kazi Yake Alipokuja wakati wa Enzi ya Neema ilikuwa ya kusulubishwa msalabani; Atakapokuja tena, je, bado Atawakomboa wanadamu kutoka kwenye dhambi? Je, bado Atasulubishwa msalabani? Je, huko hakutakuwa kurudia kazi Yake? Je, hukujua kwamba Mungu daima ni mpya na kamwe si wa zamani? Kuna wale ambao wanasema kuwa Mungu habadiliki. Hiyo ni sahihi, lakini inaashiria kutobadilika kwa tabia ya Mungu na kiini Chake. Mabadiliko ya jina lake na kazi hayathibitishi ya kuwa kiini chake kimebadilika; kwa maneno mengine, Mungu siku zote Atakuwa Mungu, na hii kamwe haitabadilika. Iwapo utasema kuwa kazi ya Mungu daima inabaki vile vile, basi Angekuwa na uwezo wa kumaliza mpango wake wa usimamizi wa miaka elfu sita? Wewe hujua tu kwamba Mungu habadiliki milele, lakini je, unajua kuwa Mungu ni mpya milele na kamwe si wa zamani? Kama kazi ya Mungu kamwe haikubadilika, basi Angeweza kulea mwanadamu hadi leo? Kama Mungu habadiliki, basi mbona Yeye tayari Amefanya kazi ya nyakati mbili? Kazi yake daima inaendelea mbele, na hivyo pia ndivyo tabia yake inafichuliwa kwa binadamu hatua kwa hatua, na kile ambacho kinafichuliwa ni tabia yake ya asilia. Hapo mwanzo, tabia ya Mungu ilikuwa siri kwa mwanadamu, na kamwe Yeye hadharani hakumfichulia mwanadamu tabia yake, na mwanadamu hakuwa na ufahamu kuhusu Yeye, na hivyo hatua kwa hatua Alitumia kazi Yake kumfichulia mwanadamu tabia Yake, lakini hii haina maana kuwa tabia Yake inabadilika katika kila enzi. Sio kweli kuwa tabia ya Mungu kila wakati inabadilika kwa sababu mapenzi Yake daima hubadilika. Bali, kwa kuwa enzi za kazi Yake ni tofauti, asili ya tabia Yake kwa ujumla hufichuliwa kwa binadamu hatua kwa hatua, ili mwanadamu aweze kumjua Yeye. Lakini hii si kwa njia yoyote ushahidi kuwa Mungu hapo awali hakuwa na tabia fulani na tabia Yake imebadilika hatua kwa hatua kwenye enzi zinazopita—ufahamu kama huo ni wenye kosa. Mungu humfichulia mwanadamu tabia yake fulani ya asili, kile Alicho, kwa mujibu wa enzi zinazopita. Kazi ya enzi moja haiwezi kueleza tabia nzima ya Mungu. Na kwa hivyo, maneno haya “Mungu daima ni mpya na kamwe si wa zamani” yanarejelea kazi yake, na maneno haya “Mungu habadiliki” kinarejelea kile ambacho Mungu anacho na alicho kiasili. Bila kujali, huwezi kubaini kazi ya miaka elfu sita kwa mtazamo mmoja, ama kwa kuielezea tu kwa maneno ambayo hayabadiliki. Huo ni ujinga wa mwanadamu. Mungu si rahisi kama mwanadamu anavyofikiria, na kazi yake haitasimama katika enzi moja. Yehova, kwa mfano, haliwezi daima kusimamia jina la Mungu; Mungu pia anaweza kufanya kazi yake chini ya jina la Yesu, ambayo ni ishara ya vile ambavyo kazi ya Mungu daima husonga kwenda mbele.

Mungu daima ni Mungu, na Hatawahi kuwa Shetani; Shetani daima ni Shetani, na hatawahi kuwa Mungu. Hekima ya Mungu, maajabu ya Mungu, haki ya Mungu, na ukuu wa Mungu havitabadilika kamwe. Kiini chake na anachomiliki na kile Anacho na alicho kamwe hakitabadilika. Kazi yake, hata hivyo, daima inaendelea mbele, daima inaenda ndani zaidi, kwa kuwa Mungu daima ni mpya na kamwe si wa zamani. Katika kila enzi Mungu huchukua jina jipya, katika kila enzi anafanya kazi mpya, na katika kila enzi Yeye huwaruhusu viumbe Wake kuona mapenzi Yake mapya na tabia Yake mpya. Ikiwa watu hawaoni dhihirisho la tabia mpya ya Mungu katika enzi mpya, wao si watamsulubisha msalabani milele? Na kwa kufanya hivyo, si watakuwa wamebaini Mungu? Ikiwa Angepata mwili tu kama mwanamume, watu wangemfafanua kama mwanamume, kama Mungu wa wanaume, na kamwe hawangemwamini kuwa Mungu wa wanawake. Kisha, wanaume wangeamini kwamba Mungu ni wa jinsia sawa na wanaume, kwamba Mungu ni kichwa cha wanaume na je, wanawake? Hii si haki; je, huu sio utendeaji wa upendeleo? Ikiwa ingekuwa hivi, basi wale wote ambao Mungu aliwaokoa wangekuwa wanaume kama Yeye, na hakungekuwa na wokovu wa wanawake. Wakati ambapo Mungu aliumba wanadamu, Alimuumba Adamu na Akamuumba Hawa. Hakumuumba tu Adamu, lakini Aliwafanya wote mwanamume na mwanamke kwa mfano Wake. Mungu sio tu Mungu wa wanaume—Yeye pia ni Mungu wa wanawake. Mungu anafanya kazi mpya katika siku za mwisho. Atafichua tabia Yake zaidi, na haitakuwa huruma na upendo wa wakati wa Yesu. Kwa kuwa Ana kazi mpya, kazi hii mpya itaandamana na tabia mpya. Kwa hiyo kama kazi hii ingefanywa na Roho—kama Mungu hangepata mwili, na badala yake Roho angenena moja kwa moja kupitia radi ili mwanadamu hangekuwa na njia ya kuwasiliana na Yeye, je, mwanadamu angejua tabia yake? Kama Roho tu Angefanya kazi, basi mwanadamu hangekuwa na njia yoyote ya kujua tabia Yake. Watu wanaweza tu kuona tabia ya Mungu kwa macho yao wenyewe wakati Anapopata mwili, wakati ambapo Neno laonekana katika mwili, na Anaonyesha tabia Yake yote kupitia mwili. Mungu kweli huishi kati ya wanadamu. Anaonekana; mwanadamu anaweza kweli kujihusisha na tabia Yake na kile Anacho na Alicho; ni kwa njia hii tu ndiyo mwanadamu anaweza kumjua kweli. Wakati huo huo, Mungu pia Amekamilisha kazi ya Mungu kuwa Mungu wa wanaume na wanawake, na Ametimiza ukamilifu wa kazi Yake katika mwili. Mungu harudii kazi yake katika kila enzi mpya. Kwa kuwa siku za mwisho zimewadia, Yeye Atafanya kazi ya siku za mwisho na kufichua tabia yake yote siku za mwisho. Katika kuzungumza juu ya siku za mwisho, hii inarejelea enzi tofauti, ambayo Yesu alisema bila shaka mtakumbana na maafa, na mtakumbana na matetemeko ya ardhi, njaa, na tauni, ambayo itaonyesha kwamba hii ni enzi mpya, na siyo tena Enzi ya zamani ya Neema. Kama, watu wanavyosema, Mungu daima habadiliki, tabia yake daima ni ya huruma na ya upendo, kwamba Yeye anampenda mwanadamu jinsi Anavyojipenda, na Anampa kila mwanadamu wokovu na kamwe hamchukii mwanadamu, basi Angekuwa na uwezo wa kukamilisha kazi yake? Wakati Yesu Alikuja, Alisulubishwa msalabani, na Yeye Alijitoa kama sadaka kwa sababu ya wote wenye dhambi na kwa kujitoa Yeye mwenyewe madhabahuni. Yeye tayari Alikuwa Amemaliza kazi ya ukombozi na tayari Alikuwa Ametamatisha Enzi ya Neema, na hivyo ni nini kiini cha kurudia kazi ya enzi hiyo katika siku za mwisho? Je, kufanya kitu kimoja haitakuwa kukana kazi ya Yesu? Iwapo Mungu hatafanya kazi ya kusulubiwa awamu hii itakapofika, lakini Yeye Asalie mwenye upendo na Mungu wa huruma, je, anaweza kufikisha enzi hii mwisho? Je, Mungu mwenye upendo na huruma ataweza kukomesha enzi hii? Katika kazi Yake ya mwisho ya kuhitimisha enzi, tabia ya Mungu ni ya kuadibu na hukumu, ambapo Anafichua yote yasiyo ya haki, ili kuhukumu hadharani watu wote, na kuwakamilisha wale wanaompenda kwa moyo wa kweli. Ni tabia tu kama hii ndiyo ambayo inaweza kufikisha enzi hii mwisho. Siku za mwisho tayari zimewadia. Vitu vyote katika uumbaji vitatenganishwa kulingana na aina yao, na kugawanywa katika makundi tofauti kulingana na asili yao. Huu ni wakati ambapo Mungu Atafichua matokeo na hatima ya binadamu. Ikiwa watu hawatapitia kuadibu na hukumu, basi hakutakuwa na njia ya kufichua uasi wao na udhalimu wao. Ni kwa njia ya kuadibu na hukumu ndipo mwisho wa mambo yote yatafunuliwa. Mwanadamu huonyesha tu ukweli ulio ndani yake anapoadibiwa na kuhukumiwa. Mabaya yataekwa na mabaya, mema na mema, na wanadamu watatenganishwa kulingana na aina. Kupitia kuadibu na hukumu, mwisho wa mambo yote utafichuliwa, ili mabaya yaadhibiwe na mazuri yatunukiwe thawabu, na watu wote watakuwa wakunyenyekea chini ya utawala wa Mungu. Kazi hii yote lazima itimizwe kupitia kuadibu kwa haki na hukumu. Kwa sababu upotovu wa mwanadamu umefikia kilele chake na kutotii kwake kuwa kubaya kupita kiasi, ni tabia ya Mungu tu ya haki, ambayo kimsingi imechangiwa na kuadibu na hukumu na kufichuliwa wakati wa siku za mwisho, inayoweza kumbadilisha na kukamilisha mwanadamu kikamilifu. Ni tabia hii pekee ambayo itafichua maovu na hivyo kuwaadhibu watu wote dhalimu. Kwa hivyo, tabia kama hii imejazwa umuhimu wa enzi, na ufunuo na maonyesho ya tabia yake ni kwa ajili ya kazi ya kila enzi mpya. Mungu hafichui tabia yake kiholela na bila umuhimu. Kwa kudhania kwamba, katika kufichua matokeo ya mwanadamu katika siku za mwisho, Mungu bado angempa mwanadamu huruma na upendo usio na kikomo na kuendelea kuwa na upendo kwake, bila kumweka mwanadamu chini ya hukumu ya haki lakini badala yake kumwonyesha uvumilivu, subira, na msamaha; na kumsamehe mwanadamu haijalishi dhambi zake ni kubwa kiasi gani, bila hukumu yoyote ya haki: ni lini basi usimamizi wote wa Mungu ungefikishwa mwisho? Je, ni wakati gani tabia kama hii ingeweza kuwaongoza watu kwenye hatima inayofaa ya wanadamu? Chukua, kwa mfano, hakimu ambaye daima ni mwenye upendo, mwenye roho safi na mpole. Anawapenda watu bila kujali dhambi wanazozifanya, na ni mwenye upendo na stahamala kwa watu bila kujali hao ni nani. Kisha ni lini ambapo ataweza kufikia uamuzi wa haki? Katika siku za mwisho, ni hukumu ya haki tu inaweza kumtenganisha mwanadamu kulingana na aina yake na kumleta mwanadamu katika ufalme mpya. Kwa njia hii, enzi nzima inafikishwa mwisho kupitia kwa tabia ya Mungu iliyo ya haki ya hukumu na kuadibu.

Kazi ya Mungu kokote katika usimamizi wake ni wazi kabisa: Enzi ya Neema ni Enzi ya Neema, na siku za mwisho ni siku za mwisho. Kuna tofauti baina ya kila enzi, kwa kuwa katika kila enzi Mungu Anafanya kazi ambayo inawakilisha enzi hiyo. Ili kazi ya siku za mwisho iweze kufanywa, lazima kuwe na kuungua, hukumu, kuadibu, ghadhabu, na uharibifu wa kuleta enzi kwenye kikomo. Siku za mwisho zinaashiria enzi ya mwisho. Wakati wa enzi ya mwisho, je, Mungu si Ataleta enzi kwenye kikomo? Na ni kwa njia tu ya kuadibu na hukumu ndio inaweza kuleta enzi kwenye kikomo. Ni kwa njia hii tu ndiyo Anaweza kuitamatisha enzi hiyo. Madhumuni ya Yesu yalikuwa kwamba mwanadamu aweze kuendelea kuwepo, kuishi, na kuweza kuwepo kwa njia bora zaidi. Alimwokoa mwanadamu kutoka kwa dhambi ili mwanadamu akome upotovu wa kudumu na kamwe asiishi katika Kuzimu na jehanamu, na kwa kumwokoa mwanadamu kutoka kwa Kuzimu na jehanamu, Yesu alimwezesha mwanadamu kuendelea kuishi. Sasa, siku za mwisho zimewadia. Mungu atamwangamiza mwanadamu, Atamharibu mwanadamu kabisa, ambayo ina maana kuwa Atageuza uasi wa binadamu. Kwa hivyo, huruma ya Mungu na tabia yake ya hapo zamani ya kupenda haitakuwa na uwezo wa kuhitimisha enzi hiyo, na haitakuwa na uwezo wa kukamilisha usimamizi wa Mungu wa miaka elfu sita. Kila enzi inaonyesha uwakilishi maalum wa tabia ya Mungu, na kila enzi ina kazi ambayo inafaa kufanywa na Mungu. Kwa hivyo, kazi iliyofanywa na Mungu mwenyewe kwa kila enzi ina dhihirisho la tabia Yake ya ukweli, na jina Lake na kazi anayofanya hubadilika pamoja na enzi—zote ni mpya. Wakati wa Enzi ya Sheria, kazi ya kuwaongoza wanadamu ilifanyika chini ya jina la Yehova, na hatua ya kwanza ya kazi ilianzishwa duniani. Katika hatua hii, kazi ilijumuisha kujenga hekalu na madhabahu, na kutumia sheria kuwaongoza watu wa Israeli na kufanya kazi katikati yao. Kwa kuwaongoza watu wa Israeli, Alizindua kituo cha kazi Yake hapa duniani. Kwa msingi huu, Yeye Alipanua kazi yake nje ya Israeli, ambayo ni kusema kwamba, kuanzia Israeli, Aliendeleza kazi yake nje, ili vizazi vya baadaye walikuja kujua polepole kwamba Yehova Alikuwa Mungu, na kuwa Yehova Alikuwa Ameumba mbingu na nchi na vitu vyote, Aliumba viumbe vyote. Yeye Alieneza kazi yake kupitia kwa watu wa Israeli. Nchi ya Israeli ilikuwa ya mahali takatifu pa kwanza pa kazi ya Yehova hapa duniani, na kazi ya Mungu ya hapo mwanzoni ilikuwa kote katika nchi ya Israeli. Hiyo ilikuwa kazi ya Enzi ya Sheria. Wakati wa Enzi ya Neema, Yesu Alikuwa Mungu ambaye Alimwokoa mwanadamu. Alichokuwa nacho na Aliyekuwa ni neema, upendo, huruma, uvumilivu, subira, unyenyekevu, utunzaji, na stahamala, na nyingi ya kazi ambayo Alifanya ilikuwa kwa ajili ya kumwokoa mwanadamu. Tabia Yake ilikuwa ya huruma na upendo, na kwa sababu Yeye Alikuwa na huruma na upendo, ilikuwa sharti asulubishwe msalabani kwa ajili ya mwanadamu, ili kuonyesha kwamba Mungu Alimpenda mwanadamu jinsi anavyojipenda, kwa kiasi kwamba Yeye mwenyewe Alijitoa kama kafara na kwa ukamilifu Wake. Wakati wa Enzi ya Neema, jina la Mungu lilikuwa ni Yesu, ambalo lina maana kuwa Mungu Alikuwa Mungu ambaye Alimwokoa mwanadamu, na ya kwamba Alikuwa Mungu wa rehema na wa upendo. Mungu Alikuwa na mwanadamu. Upendo wake, huruma yake, na wokovu wake uliandamana na kila mtu. Mwanadamu angeweza tu kupata amani na furaha, kupokea baraka zake, kupokea neema yake kubwa na nyingi, na kupokea wokovu wake iwapo mwanadamu angekubali jina lake na akubali uwepo wake. Kupitia kusulubiwa kwa Yesu, wale wote ambao walimfuata Yeye walipokea wokovu na walisamehewa dhambi zao. Wakati wa Enzi ya Neema, jina la Mungu lilikuwa ni Yesu. Kwa maneno mengine, kazi ya Enzi ya Neema ilifanywa hasa katika Jina la Yesu. Wakati wa Enzi ya Neema, Mungu Aliitwa Yesu. Yeye Alifanya kazi mpya zaidi ya Agano la Kale, na kazi yake ilimalizika kwa kusulubiwa, na ya kwamba huo ulikuwa ukamilifu wa kazi yake. Kwa hivyo, wakati wa Enzi ya Sheria Yehova ndilo lilikuwa jina la Mungu, na katika Enzi ya Neema jina la Yesu lilimwakilisha Mungu. Katika siku za mwisho, jina lake ni Mwenyezi Mungu—mwenye uweza, na yeye hutumia nguvu zake kumwongoza mwanadamu, kumshinda mwanadamu, kumtwaa mwanadamu, na mwishowe, kuhitimisha enzi hiyo. Katika kila enzi, katika awamu yote ya kazi yake, tabia ya Mungu ni dhahiri.

Hapo mwanzo, kumwongoza mwanadamu wakati wa Enzi ya Sheria ya Agano la Kale ilikuwa kama kuyaongoza maisha ya mtoto. Wanadamu wa mwanzoni sana walikuwa wazaliwa wapya wa Yehova, ambao walikuwa Waisraeli. Hawakuelewa jinsi ya kumcha Mungu au kuishi duniani. Ambayo ni kusema, Yehova aliwaumba wanadamu, yaani, Yeye aliwaumba Adamu na Hawa, lakini Hakuwapa uwezo wa kuelewa jinsi ya kumcha Yehova au kufuata sheria za Yehova duniani. Bila mwongozo wa moja kwa moja wa Yehova, hakuna ambaye angeweza kulijua hili moja kwa moja, kwani mwanzoni mwanadamu hakuwa na uwezo huo wa kuelewa. Mwanadamu alijua tu kwamba Yehova alikuwa Mungu, na hakuwa na habari ya namna ya kumcha Yeye, nini cha kufanya ili kumcha Yeye, kumcha Yeye na akili gani, na nini cha kutoa katika kumcha Yeye, mwanadamu alijua tu jinsi ya kufurahia kile ambacho kingeweza kufurahiwa kati ya viumbe wa Yehova, lakini mwanadamu hakuwa na fununu ya aina gani ya maisha duniani yalifaa yale ya kiumbe cha Mungu. Bila mtu wa kuwaelekeza, bila mtu wa kuwaongoza binafsi, wanadamu kama hao hawangeweza kamwe kuishi maisha ya kufaa wanadamu, na wangeweza tu kutekwa na Shetani kwa siri. Yehova aliwaumba wanadamu, ambayo ni kusema kwamba Yeye aliumba babu za wanadamu: Hawa na Adamu. Lakini hakuwapa akili zaidi au hekima. Ingawa walikuwa tayari wanaishi duniani, hawakuelewa takriban chochote. Na kwa hivyo, kazi ya Yehova katika kuumba wanadamu ilikuwa imekamilika nusu tu, na ilikuwa mbali na kukamilika. Alikuwa ameumba tu mfano wa mwanadamu kutoka kwa udongo na kumpa pumzi Yake, lakini Hakuwa amempa mwanadamu utayari wa kutosha wa kumcha Yeye. Hapo mwanzo, mwanadamu hakuwa na akili ya kumcha Yeye, au kumwogopa Yeye. Mwanadamu alijua tu jinsi ya kuyasikiliza maneno Yake lakini hakujua ujuzi wa msingi wa maisha duniani na sheria za kawaida za maisha. Na kwa hiyo, ingawa Yehova aliumba mwanamume na mwanamke na kumaliza siku saba za shughuli, Hakukamilisha uumbaji wa mwanadamu hata kidogo, kwa maana mwanadamu alikuwa ganda tu, na hakuwa na uhalisi wa kuwa mwanadamu. Mwanadamu alijua tu kwamba ni Yehova aliyeumba wanadamu, lakini mwanadamu hakuwa na fununu ya jinsi ya kutii maneno na sheria za Yehova. Na kwa hiyo, baada ya kuumbwa kwa wanadamu, kazi ya Yehova ilikuwa mbali sana kumalizika. Pia alitakiwa kuwaongoza wanadamu kabisa mbele Yake ili wanadamu waweze kuishi pamoja duniani na kumcha Yeye, na ili wanadamu waweze kwa mwongozo Wake kuingia katika njia sahihi ya maisha ya kawaida ya binadamu duniani baada ya kuongozwa na Yeye. Kwa njia hii tu ndiyo kazi ambayo ilikuwa imeendeshwa kwa kiasi kikubwa kupitia jina la Yehova ilimalizika kabisa; yaani, kwa njia hii tu ndiyo kazi ya Yehova ya kuumba ulimwengu ilihitimishwa kabisa. Na kwa hiyo, kwa vile Alimuumba mwanadamu, Alipaswa kuongoza maisha ya wanadamu duniani kwa miaka elfu kadhaa, ili wanadamu waweze kutii amri na sheria Zake, na kushiriki katika shughuli zote za maisha ya kufaa ya binadamu duniani. Wakati huo tu ndio kazi ya Yehova ilikamilika kabisa. Alianza kazi hii baada ya kuumba wanadamu, na kazi Yake iliendelea mpaka wakati wa Yakobo, wakati wana kumi na wawili wa Yakobo walipokuwa makabila kumi na mbili ya Israeli. Tangu wakati huo na kuendelea, kila mtu katika Israeli akawa watu walioongozwa rasmi na Yeye duniani, na Israeli ikawa mahali maalumu duniani ambapo Alifanya kazi Yake. Yehova aliwafanya watu hawa kundi la kwanza kati ya watu ambalo kwalo Alifanya kazi Yake rasmi duniani, na kuifanya nchi nzima ya Israeli kuwa kiwango cha kuanzia kazi Yake. Aliwatumia kama mwanzo wa hata kazi kubwa zaidi, ili watu wote waliozaliwa kutoka Kwake duniani wangejua jinsi ya kumcha Yeye na kuishi duniani. Na kwa hiyo, matendo ya Waisraeli yakawa mfano wa kufuatwa na Mataifa, na kile kilichosemwa kati ya watu wa Israeli kikawa maneno ya kusikizwa na Mataifa. Kwa kuwa walikuwa wa kwanza kupokea sheria na amri za Yehova, na vivyo hivyo pia walikuwa wa kwanza kujua jinsi ya kuzicha njia za Yehova. Wao walikuwa mababu wa binadamu ambao walijua njia za Yehova, na walikuwa wawakilishi wa wanadamu waliochaguliwa na Yehova. Enzi ya Neema ilipofika, Yehova hakuwaongoza wanadamu kwa namna hii tena. Mwanadamu alikuwa amefanya dhambi na kujiachia mwenyewe kwa dhambi, na kwa hiyo Akaanza kumwokoa mwanadamu kutoka kwa dhambi. Kwa njia hii, alimshutumu mwanadamu mpaka mwanadamu akakombolewa kabisa kutoka kwa dhambi. Katika siku za mwisho, mwanadamu ameshuka kwenye kiasi hicho cha upotovu mpaka kazi ya hatua hii inaweza kutelezwa tu kupitia hukumu na kuadibu. Ni kwa njia hii tu ndiyo kazi inaweza kufanikishwa. Hii imekuwa kazi ya enzi kadhaa. Kwa maneno mengine, Mungu hutumia jina Lake, kazi Yake, na taswira tofauti za Mungu kugawanya na kuhamisha enzi; jina la Mungu na kazi Yake vinawakilisha enzi Yake na kuwakilisha kazi Yake katika kila enzi. Kama kazi ya Mungu katika kila enzi ni sawa daima, naye daima anaitwa kwa jina sawa, ni jinsi gani basi mwanadamu atamjua Yeye? Mungu lazima aitwe Yehova, na mbali na Mungu kuitwa Yehova, yeyote ambaye ataitwa jina jingine si Mungu. Ama kwa njia nyingine Mungu Anaweza tu kuitwa Yesu, na Mungu hawezi kuitwa jina lingine isipokuwa Yesu; na mbali na Yesu, Yehova si Mungu, na wala Mwenyezi Mungu si Mungu. Mwanadamu anaamini kuwa ni ukweli Mungu ni mwenye uweza, lakini Mungu ni Mungu pamoja na mwanadamu; Sharti aitwe Yesu, kwa kuwa Mungu yu pamoja na mwanadamu. Kufanya hili ni kufuata mafundisho, na kumshurutisha Mungu kwenye eneo fulani. Kwa hivyo, kazi ambayo Mungu hufanya katika kila enzi, jina ambalo Yeye huitwa, na mfano ambao Yeye hutwaa—kazi ambayo Yeye hufanya katika kila hatua mpaka leo—hivi havifuati kanuni hata moja, na hayakabiliwi na kikwazo chochote. Yeye ni Yehova lakini pia ni Yesu, na vile vile ni Masihi, na Mwenyezi Mungu. Kazi yake inaweza kubadilika polepole, na kuna mabadiliko sambamba katika jina lake. Hamna jina moja ambalo linaweza kumwakilisha Yeye kikamilifu, lakini majina yote ambayo Yeye huitwa yanaweza kumwakilisha Yeye, na kazi ambayo Amefanya katika kila enzi inawakilisha tabia yake. Tuseme kwamba, siku za mwisho zitakapofika, Mungu unayemwona bado ni Yesu, na zaidi ya hayo Amepanda juu ya wingu jeupe, na bado Ana mwonekano wa Yesu, na maneno ambayo Yeye anayasema ni bado maneno ya Yesu: “Mnapaswa kuwapenda jirani zenu kama mnavyojipenda nyinyi wenyewe, mnapaswa kufunga na kuomba, wapende adui zenu kama mnavyopenda maisha yenu wenyewe, stahimili wengine, na muwe na uvumilivu na unyenyekevu. Lazima mfanye haya yote. Hapo tu ndipo mtaweza kuwa wafuasi Wangu. Mkifanya haya yote, mtaweza kuingia katika Ufalme Wangu.” Je, hii haitakuwa kazi ya Enzi ya Neema? Je, hii haitakuwa njia ambayo ilizungumziwa katika Enzi ya Neema? Mnajisikiaje mnaposikia maneno haya. Je, hamhisi kuwa bado hii ni kazi ya Yesu? Je, hayo hayatakuwa marudio ya kazi Yake? Je, hii inaweza kumpendeza mwanadamu? Mnaweza kuhisi kuwa kazi ya Mungu inaweza kubaki tu kama ilivyo sasa, na haiwezi kuendelea zaidi. Yeye ana nguvu kubwa kiasi hiki pekee, na hana kazi mpya ya kutekeleza, na Amefikia upeo wake. Miaka elfu mbili iliyopita ilikuwa ni Enzi ya Neema, na miaka elfu mbili baadaye, Yeye bado anahubiri kwa njia ya Enzi ya Neema, na bado anawafanya wanadamu watubu. Watu watasema “Mungu, una nguvu kubwa kiasi hiki pekee. Niliamini kuwa wewe ni mwenye busara sana, ilhali unajua tu uvumilivu na unashughulika na subira tu. Unajua tu jinsi ya kupenda adui yako na bila chochote kingine.” Katika akili ya mwanadamu, Mungu milele Atakuwa Alivyokuwa katika Enzi ya Neema, na mwanadamu daima ataamini ya kwamba Mungu ni wa upendo na rehema. Je, unafikiri kuwa kazi ya Mungu daima itapitia kwenye ardhi ile ile ya zamani? Na hivyo, katika awamu hii ya kazi yake Yeye hawezi kusulubishwa, na kila kitu mnachoona na kugusa kitakuwa tofauti na chochote ambacho mmewahi kufikiri na kusikia. Leo, Mungu hashiriki na Mafarisayo, Anauweka ulimwengu katika ujinga, na ninyi wafuasi tu ndio mnamjua Yeye, kwa maana Yeye hatasulubiwa tena. Wakati wa enzi ya Neema, Yesu alihubiri waziwazi kote katika nchi kwa ajili ya kazi Yake ya injili. Alijishughulisha na Mafarisayo kwa ajili ya kusulubiwa; kama Hangejishughulisha na Mafarisayo na wale waliokuwa mamlakani hawangejua kamwe juu Yake, Angewezaje kushutumiwa, na kisha kusalitiwa na kupigiliwa misumari msalabani? Na kwa hiyo, Alijishughulisha na Mafarisayo kwa ajili ya kusulubiwa. Leo, Yeye hufanya kazi Yake kwa siri ili kuepuka majaribu. Kazi, umuhimu, na mandhari ya kupata mwili kwa Mungu kuwili vyote vilikuwa tofauti, kwa hiyo kazi Anayoifanya ingewezaje kuwa sawa kabisa? 

Je, Jina la Yesu—“Mungu pamoja nasi,”—linaweza kuwakilisha tabia ya Mungu kwa ukamilifu wake? Je, linaweza kueleza Mungu kwa ukamilifu? Kama mwanadamu atasema ya kwamba Mungu Ataitwa tu Yesu, na hawezi kuwa na jina lingine kwa sababu Mungu hawezi kubadilisha tabia yake, basi maneno hayo ni kufuru! Je, unaamini kwamba jina la Yesu, Mungu pamoja nasi, linaweza kumwakilisha Mungu kikamilifu? Mungu Anaweza kuitwa majina mengi, lakini baina ya majina haya mengi, hamna moja ambalo linaweza kujumlisha yote ambayo Mungu Anamiliki, na hamna jina moja ambalo linaweza kumwakilisha Mungu kikamilifu. Na hivyo Mungu Ana majina mengi, lakini majina haya mengi hayawezi kuelezea tabia ya Mungu kikamilifu, kwani tabia ya Mungu ni tajiri sana hivi kwamba inazidi tu uwezo wa mwanadamu kumjua Yeye. Lugha ya mwanadamu haina uwezo wa kumfafanua Mungu kwa ukamilifu. Mwanadamu ana msamiati finyu tu ambao anaweza kufafanua yote anayojua kuhusu tabia ya Mungu: kubwa, yenye heshima, ya ajabu, isiyoeleweka, kuu, takatifu, yenye haki, yenye hekima, na kadhalika. Maneno mengi sana! Msamiati kama huo finyu hauwezi kuelezea kile kidogo mtu ameshuhudia juu ya tabia ya Mungu. Baadaye, watu wengi waliongeza maneno zaidi ili kueleza vizuri zaidi ari ndani ya mioyo yao: Mungu ni mkuu sana! Mungu ni mtakatifu sana! Mungu ni wa kupendeza sana! Leo, maneno kama haya yamefikia kilele chake, lakini bado mwanadamu hawezi kujieleza wazi wazi. Na kwa hiyo, kwa mwanadamu, Mungu ana majina mengi, lakini Hana jina moja, na hilo ni kwa sababu nafsi ya Mungu ni ya ukarimu sana, na lugha ya mwanadamu haitoshi sana. Neno au jina moja maalum halina uwezo wa kumwakilisha Mungu kwa ukamilifu wake. Kwa hivyo, je, Mungu Anaweza kuchukua jina moja lisilobadilika? Mungu ni mkuu sana na mtakatifu sana, kwa hivyo mbona wewe huwezi kumruhusu Yeye abadili jina Lake katika kila enzi mpya? Kwa hivyo, katika kila enzi ambayo Mungu binafsi hufanya kazi yake mwenyewe, Yeye hutumia jina ambalo linafaa enzi hiyo ili kujumlisha kazi ambayo anaifanya. Yeye hutumia hili jina haswa, ambalo linamiliki umuhimu wa wakati, kuwakilisha tabia yake katika enzi hiyo. Mungu hutumia lugha ya mwanadamu kuelezea tabia yake mwenyewe. Hata hivyo, watu wengi ambao wamepata uzoefu wa kiroho na wamemuona Mungu binafsi bado wanahisi kuwa jina moja maalumu haliwezi kumwakilisha Mungu kwa ukamilifu wake—ole wetu, hili linasikitisha, hivyo mwanadamu hamwiti Mungu kwa jina lolote, lakini humwita tu “Mungu.” Moyo wa mwanadamu unaonekana kujawa na upendo, lakini pia unaonekana kuzongwa na ukinzani, kwa maana mwanadamu hajui jinsi ya kumueleza Mungu. Kile Mungu alicho ni cha utajiri sana kiasi kwamba hakuna kabisa njia ya kukieleza. Hakuna jina moja ambalo linaweza kutoa muhtasari wa tabia Ya Mungu, na hakuna jina moja ambalo linaweza kuelezea yote ambayo Mungu anayo na Aliyo nayo. Kama mtu ataniuliza, “Ni jina gani hasa unalotumia?” Nitamwambia, “Mungu ni Mungu!” Je, hilo silo jina bora zaidi la Mungu? Je, huko sio kufafanua bora zaidi kuhusu tabia ya Mungu? Hali ikiwa hivi, kwa nini mnatumia juhudi nyingi sana kutafuta jina la Mungu? Kwa nini ufikirie sana, kukaa bila kula na kulala, kwa ajili ya jina? Siku itawadia ambapo Mungu hataitwa Yehova, Yesu, au Masihi—Yeye Ataitwa tu Muumba. Wakati huo, majina yote ambayo Alichukua hapa duniani yatafikia kikomo, kwa kuwa kazi yake hapa duniani itakuwa imefika mwisho, na baada ya hapo Mungu hatakuwa na jina. Wakati mambo yote yatakuja kuwa chini ya utawala wa Muumba, kwa nini umwite kwa jina sahihi ila bado halijakamilika? Je, bado unatafuta jina la Mungu sasa? Je, bado unathubutu kusema kuwa Mungu Anaitwa tu Yehova? Je, bado unathubutu kusema kuwa Mungu Anaweza tu kuitwa Yesu? Je, unaweza kubeba dhambi ya kumkufuru Mungu? Unapaswa kujua kuwa Mungu mwanzoni hakuwa na jina. Yeye Alichukua tu jina moja, au majina mawili, ama majina mengi kwa sababu Alikuwa na kazi ya kufanya na Alikuwa na jukumu la kumsimamia mwanadamu. Jina lolote ambalo anaitwa Yeye, je, si lile analolichagua kwa hiari yake? Je, Yeye atakuhitaji wewe, mmoja wa viumbe wake Wake, kuliamua? Jina ambalo Mungu Anaitwa ni kwa mujibu wa kile ambacho mwanadamu anaweza kufahamu na lugha ya mwanadamu, lakini hili jina haliwezi kujumlishwa na mwanadamu. Wewe unaweza kusema tu kuwa mbinguni kuna Mungu, ya kwamba Yeye anaitwa Mungu, na kwamba Yeye mwenyewe ni Mungu mwenye nguvu nyingi, busara tele, wakuinuliwa sana, wa ajabu kuu, mwenye siri kuu, mwenye uweza mkuu sana, na huwezi kusema mengi zaidi; hayo ndiyo yote unayoyajua. Kwa njia hii, je, jina la Yesu tu linaweza kumwakilisha Mungu mwenyewe? Wakati siku za mwisho zitawadia, ingawa ni Mungu ndiye anafanya kazi yake, ni sharti jina lake libadilike, kwa kuwa ni enzi tofauti. 

Mungu akiwa mkuu zaidi katika ulimwengu wote, na katika ulimwengu wa juu, Angeweza kujieleza Mwenyewe kwa ukamilifu kwa kutumia mfano wa mwili? Mungu hujivika Mwenyewe mwili ili kufanya hatua ya kazi Yake. Hakuna umuhimu mahsusi kwa sura ya mwili, na haina uhusiano na kupita kwa enzi, na haina uhusiano wowote na tabia ya Mungu. Kwa nini Yesu hakuruhusu sura Yake kubaki? Kwa nini hakumruhusu mtu kuchora sura Yake, ili iweze kupitishwa kwa vizazi vya baadaye? Kwa nini Hakuruhusu watu kukiri kwamba sura yake ilikuwa sura ya Mungu? Ingawa sura ya mwanadamu iliumbwa kwa mfano wa Mungu, ni kwa jinsi gani sura ya mwanadamu ingewakilisha mfano wa Mungu aliyeinuliwa? Mungu anapopata mwili, Yeye anashuka tu kutoka mbinguni na kuingia ndani ya mwili maalumu. Ni Roho Wake anayeshuka ndani ya mwili, na kupitia kwake Yeye hufanya kazi ya Roho. Roho huonyeshwa katika mwili, na Roho hufanya kazi Yake katika mwili. Kazi inayofanywa katika mwili inawakilisha Roho kikamilifu, na mwili ni kwa ajili ya kazi, lakini hiyo haimaanishi kwamba sura ya mwili ni kibadala cha sura halisi ya Mungu Mwenyewe; hili sio kusudi au umuhimu wa Mungu kuwa mwili. Anapata mwili tu ili Roho apate mahali pa kuishi Akifanya kazi Yake, ili Apate kufanikisha kazi Yake katika mwili, ili watu waweze kuona matendo Yake, waelewe tabia Yake, kusikia maneno Yake, na kujua ajabu ya kazi Yake. Jina Lake linawakilisha tabia Yake, kazi Yake inawakilisha utambulisho Wake, lakini Hajawahi kusema kuwa kuonekana Kwake katika mwili kunawakilisha sura Yake; hiyo ni fikira tu ya mwanadamu. Na kwa hiyo, hoja muhimu za kupata mwili kwa Mungu ni jina Lake, kazi Yake, tabia Yake, na jinsia Yake. Yeye hutumia hivi kuwakilisha usimamizi wake katika enzi hii. Kuonekana Kwake katika mwili hakuna uhusiano na usimamizi Wake, na ni kwa ajili tu ya kazi Yake wakati huo. Hata hivyo haiwezekani kwa Mungu mwenye mwili asiwe na mwonekano maalum, na kwa hivyo Anachagua jamii inayofaa kuamua mwonekano Wake. Ikiwa kuonekana kwa Mungu kungekuwa na umuhimu wa kiwakilishi, basi wale wote walio na sura za uso zinazofanana na Zake pia wangemwakilisha Mungu. Hilo silo kosa la kupita kiasi? Picha ya Yesu ilichorwa na mwanadamu ili mwanadamu angeweza kumwabudu. Wakati huo, hakuna maagizo maalum yaliyotolewa na Roho Mtakatifu, na kwa hiyo mwanadamu alipitisha picha hiyo iliyodhaniwa hadi leo. Kwa kweli, kulingana na kusudi la Mungu, mwanadamu hakupaswa kufanya hivyo. Ni ari tu ya mwanadamu ambayo imesababisha picha ya Yesu kubaki hadi siku hii. Mungu ni Roho, na mwanadamu hataweza kamwe kuwa na uwezo wa kutoa muhtasari wa hasa sura Yake ni nini. Sura Yake inaweza tu kuwakilishwa na tabia Yake. Huwezi kufafanua kuonekana kwa pua Yake, kwa mdomo Wake, kwa macho Yake, na kwa nywele Zake. Wakati ufunuo ulipofika kwa Yohana, aliona sura ya Mwana wa Adamu: Upanga mkali wenye makali kuwili ulitoka kinywani mwake, macho Yake yalikuwa kama miale ya moto, kichwa Chake na nywele vilikuwa vyeupe kama sufu, miguu Yake ilikuwa kama shaba iliyong’arishwa, na kulikuwa na mshipi wa dhahabu unaozunguka kifua Chake. Ingawa maneno yake yalikuwa wazi sana, sura ya Mungu aliyoieleza haikuwa sura ya kiumbe. Aliyoona ni maono tu, na sio sura ya mtu kutoka ulimwengu yakinifu. Yohana alikuwa ameona maono, lakini hakuwa ameshuhudia kuonekana kwa kweli kwa Mungu. Sura ya mwili wa Mungu uliopata mwili ni sura ya uumbaji, na haiwezi kuwakilisha tabia ya Mungu kwa ukamilifu wake. Yehova alipowaumba wanadamu, Alisema Alifanya hivyo kwa mfano Wake na kuumba mwanamume na mwanamke. Wakati huo, Alisema aliumba mwanamume na mwanamke kwa mfano wa Mungu. Ingawa sura ya mwanadamu inafanana na sura ya Mungu, hii haiwezi kufasiriwa kama kumaanisha kwamba kuonekana kwa mwanadamu ni sura ya Mungu. Huwezi kutumia lugha ya mwanadamu kufanya muhtasari wa sura ya Mungu kwa ukamilifu, kwa maana Mungu ameinuliwa sana, ni mkubwa sana, wa ajabu sana na Asiyeeleweka! 

Wakati Yesu Alikuja kufanya kazi yake, ilikuwa ni kwa uongozi wa Roho Mtakatifu; Yeye Alitenda vile ambavyo Roho Mtakatifu Alitaka, na haikuwa kwa mujibu wa Enzi ya sheria ya Agano la Kale ama kwa mujibu wa kazi ya Yehova. Ingawa kazi ambayo Yesu Alikuja kufanya haikuambatana na sheria za Yehova ama amri za Yehova, chanzo chao kilikuwa kimoja. Kazi ambayo Yesu Alifanya iliwakilisha jina la Yesu, na iliwakilisha Enzi ya Neema; kazi iliyofanywa na Yehova, iliwakilisha Yehova, na iliwakilisha Enzi ya Sheria. Kazi yao ilikuwa kazi ya Roho mmoja katika enzi tofauti. Kazi ambayo Yesu Alifanya ingeweza tu kuwakilisha Enzi ya Neema, na kazi ambayo Yehova Alifanya ingeweza tu kuwakilisha Enzi ya Sheria ya Agano la Kale. Yehova Aliwaongoza tu watu wa Israeli na wa Misri, na mataifa yote nje ya Israeli. Kazi ya Yesu katika Enzi ya Neema ya Agano Jipya ilikuwa kazi ya Mungu chini ya jina la Yesu Alipoiongoza enzi. Iwapo utasema kuwa kazi ya Yesu ilikuwa kwa msingi wa kazi ya Yehova, na kuwa hakufanya kazi yoyote mpya, na kuwa yote Aliyofanya ilikuwa kwa mujibu wa maneno ya Yehova, kulingana na kazi ya Yehova na unabii wa Isaya, basi Yesu asingekuwa Mungu Aliyekuwa katika mwili. Kama Alitekeleza kazi yake kwa njia hii, basi Yeye Alikuwa mtume au mfanyikazi wa Enzi ya Sheria. Iwapo ni kama unavyosema, basi Yesu hangeweza kuzindua enzi, wala hangeweza kufanya kazi nyingine. Vivyo hivyo, Roho Mtakatifu lazima kimsingi afanye kazi Yake kupitia kwa Yehova, na isipokuwa kupitia kwa Yehova Roho Mtakatifu hangeweza kufanya kazi yoyote mpya. Mwanadamu amekosea kwa kuona kazi ya Yesu kwa njia hii. Ikiwa mwanadamu anaamini kwamba kazi iliyofanywa na Yesu ilifanywa kulingana na maneno ya Yehova na unabii wa Isaya, basi je, Yesu alikuwa Mungu mwenye mwili, au Alikuwa mmoja wa manabii? Kulingana na mtazamo huu, kusingekuwa na Enzi ya Neema, na Yesu hangekuwa Mungu Aliyepata mwili, kwa kuwa kazi Aliyofanya isingeweza kuwakilisha Enzi ya Neema na ingewakilisha Enzi ya Sheria ya Agano la Kale pekee. Kungekuwepo tu na enzi mpya wakati Yesu Alikuja kufanya kazi mpya, Alipozindua enzi mpya, na kupenya katika kazi iliyokuwa imefanyika hapo awali katika nchi ya Israeli, na kufanya kazi Yake si kulingana na kazi iliyofanywa na Yehova katika Israeli, au Sheria Zake za zamani, au kulingana na kanuni zozote, lakini afadhali kufanya kazi mpya ambayo Anapaswa kuifanya. Mungu Mwenyewe anakuja kuzindua enzi, na Mungu mwenyewe huja kuleta enzi kwenye kikomo. Mwanadamu hana uwezo wa kufanya kazi ya kuanzisha enzi na kuhitimisha enzi. Ikiwa Yesu hangekomesha kazi ya Yehova baada ya Yeye kuja, basi huo ungekuwa uthibitisho kwamba Alikuwa mwanadamu tu na asiyeweza kumwakilisha Mungu. Kwa usahihi kwa sababu Yesu Alikuja na kuhitimisha kazi ya Yehova, Akaendeleza kazi ya Yehova na, aidha, Akatekeleza kazi Yake, kazi mpya, inathibitisha kuwa hii ilikuwa enzi mpya, na kwamba Yesu alikuwa Mungu Mwenyewe. Walifanya kazi katika awamu mbili zinazotofautiana. Hatua moja ilifanywa hekaluni, na nyingine iliendeshwa nje ya hekalu. Hatua moja ilikuwa ni kuongoza maisha ya mwanadamu kulingana na sheria, na nyingine ilikuwa ni kutoa sadaka ya dhambi Awamu hizi mbili za kazi bila shaka zilikuwa tofauti; huu ni mgawanyiko wa enzi ya zamani na enzi mpya, na hakuna kosa kusema kuwa hizo ni enzi mbili! Maeneo ya kazi yao yalikuwa tofauti, na kiini cha kazi yao kilikuwa tofauti, na lengo la kazi yao lilikuwa tofauti. Kwa hivyo, enzi hizi zinaweza kugawanywa kwa awamu mbili: Agano la Kale na Jipya, ambayo ni kusema, enzi mpya na ya zamani. Yesu alipokuja hakuenda katika hekalu, ambayo inathibitisha kwamba enzi ya Yehova ilikuwa imeisha. Hakuingia hekaluni kwa sababu kazi ya Yehova katika hekalu ilikuwa imekamilika, na haikuhitajika kufanywa tena, na kwa hiyo kuifanya tena kungekuwa kuirudia. Kwa kuondoka tu hekaluni, kuanza kazi mpya na kuzindua njia mpya nje ya hekalu, ndio Aliweza kuifikisha kazi ya Mungu kwa upeo wake. Kama Hangeenda nje ya hekalu kufanya kazi Yake, kazi ya Mungu haingeweza kamwe kuendelea mbele kupita hekalu, na hakungekuwa na mabadiliko yoyote mapya. Na kwa hiyo, Yesu Alipokuja, Hakuingia hekaluni, na Hakufanya kazi Yake hekaluni. Alifanya kazi Yake nje ya hekalu, na Akafanya kazi Yake kwa uhuru Akiandamana na wanafunzi. Kuondoka kwa Mungu katika hekalu kufanya kazi Yake kulikuwa na maana kwamba Mungu alikuwa na mpango mpya. Kazi Yake ilikuwa ifanyike nje ya hekalu, na ilikuwa iwe kazi mpya ambayo haingezuiliwa kwa njia ya utekelezaji wake. Kuwasili kwa Yesu kulimaliza kazi ya Yehova ya wakati wa Agano la Kale. Ingawa ziliitwa kwa majina mawili tofauti, awamu zote mbili za kazi zilifanywa na Roho mmoja, na kazi ya pili ilikuwa mwendelezo wa kazi ya kwanza. Kwa kuwa jina lilikuwa tofauti, na kiini cha kazi kilikuwa tofauti, basi enzi ilikuwa tofauti. Wakati Yehova Alikuja, hiyo ilikuwa enzi ya Yehova, na wakati Yesu Alikuja, hiyo ilikuwa enzi ya Yesu. Na kwa hivyo, kila wakati Mungu Anapokuja, anaitwa kwa jina moja, Yeye anawakilisha enzi moja, na Yeye anazindua njia mpya; na kwa kila njia mpya, Yeye huchukua jina jipya, ambalo inaonyesha kuwa Mungu daima ni mpya na wala si wa zamani, na ya kwamba kazi yake daima inasonga mbele. Historia inasonga mbele daima, na kazi ya Mungu inasonga mbele daima. Ili mpango wa usimamizi wa Mungu wa miaka elfu sita ufike upeo wake, lazima uendelee kusonga mbele. Kila siku ni sharti Yeye afanye kazi mpya, kila mwaka lazima Yeye afanye kazi mpya, ni sharti Yeye azindue njia mpya, azindue enzi mpya, aanzishe kazi mpya na kubwa zaidi, na ni sharti alete majina mapya na kazi mpya. Roho wa Mungu daima hufanya kazi mpya, kamwe Hashikilii njia au kanuni za zamani. Wala kazi Yake haijasimama, lakini inatendeka wakati wote. Ukisema kwamba kazi ya Roho Mtakatifu ni isiyobadilika, basi kwa nini Yehova aliwataka makuhani kumhudumia Yeye hekaluni, lakini Yesu hakuingia hekaluni licha ya ukweli kwamba Alipokuja watu pia walisema kwamba Alikuwa kuhani mkuu, na kwamba Alikuwa wa nyumba ya Daudi na pia kuhani mkuu, na Mfalme mkuu? Na kwa nini Hakutoa dhabihu? Kuingia hekaluni au la—hii yote sio kazi ya Mungu Mwenyewe? Iwapo, kama mwanadamu anavyofikiria, Yesu Atakuja, akiwa anaitwa Yesu wakati wa siku za mwisho, na bado juu ya wingu jeupe, akishuka miongoni mwa wanadamu kwa mfano wa Yesu: huko hakutakuwa kurudia kazi yake? Je, si Roho Mtakatifu Atakuwa Ameshikamana na ya kale? Yote yale ambayo mwanadamu anaamini ni mawazo, na yote ambayo mwanadamu anaelewa ni kulingana na maana halisi, na ni kwa mujibu wa mawazo yale; yanakinzana na kanuni za kazi ya Roho Mtakatifu, na hayafuatani na nia za Mungu. Mungu pia hawezi kufanya hivyo; Mungu si mpumbavu na mjinga kiasi hicho, na kazi Yake si rahisi kama unavyofikiria. Kwa kutegemeza mambo yote yanayofikiriwa na mwanadamu, Yesu Atarejea juu ya wingu na Atateremka kati yenu. Mtamwona Yeye ambaye, akiwa amepaa juu ya wingu, atawaambia kwamba yeye ni Yesu. Nanyi pia mtatazama alama za misumari katika mikono yake, na mtamjua Yeye ni Yesu. Naye ndiye Atakayewaokoa tena, na Atakuwa Mungu wenu Mwenye nguvu. Yeye ndiye Atakayewaokoa, na kuwakabidhi ninyi jina jipya, na kumpa kila mtu jiwe jeupe, ambapo baadaye mtakubaliwa kuingia katika ufalme wa mbinguni na kulakiwa kwenye paradiso. Je, imani kama hizo si fikira za mwanadamu? Je, Mungu hufanya kazi kulingana na fikira za mwanadamu, au, je, Yeye hufanya kazi kinyume cha fikira za mwanadamu? Je, si fikira zote za mwanadamu zatoka kwa Shetani? Je, mwanadamu hajapotoshwa na Shetani? Kama Mungu Alifanya kazi yake kulingana na fikira ya mwanadamu, je, si Mungu Angekuwa Shetani? Je, si Angekuwa wa aina sawa na viumbe Wake wenyewe? Kwa kuwa viumbe Wake wamepotoshwa na Shetani hadi mwanadamu amekuwa mfano halisi wa Shetani, kama Mungu Angefanya kazi kwa mujibu wa vitu vya Shetani, si angekuwa katika ligi ya Shetani. Mwanadamu anawezaje kupima kina cha kazi ya Mungu? Na kwa hivyo, Mungu hafanyi kazi kwa mujibu wa fikira za mwanadamu, na hangefanya kazi kwa njia unazofikiria. Kuna wale ambao husema kwamba Mungu mwenyewe Alisema kuwa Atawasili kwa wingu. Ni ukweli kuwa Mungu mwenyewe Alisema hivyo, lakini, je, hujui kuwa siri za Mungu haziwezi kueleweka na mwanadamu? Je, unajua kuwa maneno ya Mungu hayawezi kuelezwa na mwanadamu? Na wewe una hakika, bila tashwishi yoyote, kuwa ulipewa nuru na kuangaziwa na Roho Mtakatifu? Je, si Roho Mtakatifu Aliyekuonyesha moja kwa moja kwa namna hii? Je, haya ni maelekezo ya Roho Mtakatifu, au ni fikira zako? Ulisema, “Haya yalisemwa na Mungu mwenyewe.” Lakini hatuwezi kutumia fikira zetu na akili zetu kupima maneno ya Mungu. Na kuhusu maneno ya Isaya, je, unaweza kueleza maneno yake kwa kujiamini kikamilifu? Je, wewe unathubutu kueleza maneno yake? Kwa sababu huthubutu kueleza maneno ya Isaya, mbona unathubutu kueleza maneno ya Yesu? Nani ameinuliwa kuliko mwingine, Yesu au Isaya? Kwa vile jibu ni Yesu, kwa nini unaeleza maneno yaliyosemwa na Yesu? Je, Mungu Angeweza kukwambia kuhusu kazi yake mapema? Hakuna kiumbe kinachoweza kufahamu, wala hata wajumbe walio mbinguni, wala hata Mwana wa Adamu, kwa hivyo wewe ungejuaje? Mwanadamu ana upungufu mkuu. Kilicho muhimu kwenu sasa ni kufahamu awamu tatu za kazi. Kutoka kwa kazi ya Yehova mpaka ile ya Yesu, na kutoka kwa kazi ya Yesu hadi kwa kazi iliyoko kwa awamu hii ya sasa, awamu hizi tatu zinajumlisha upana wote wa usimamizi wa Mungu, na zote ni kazi za Roho mmoja. Kutoka Alipoumba ulimwengu, Mungu Amekuwa Akisimamia wanadamu. Yeye ndiye Mwanzo na ndiye Mwisho; Yeye ndiye wa Kwanza na wa Mwisho, na Yeye ndiye mwanzilishi wa enzi na Yeye ndiye huleta enzi kwenye kikomo. Awamu tatu za kazi, katika enzi tofauti na maeneo mbalimbali, hakika zinafanywa na Roho mmoja. Wote ambao wanatenganisha awamu hizi tatu wanampinga Mungu. Sasa, lazima uelewe kwamba kazi yote kutoka awamu ya kwanza hadi leo ni kazi ya Mungu mmoja, ni kazi ya Roho mmoja, ambapo hakuna shaka.


Fumbo la Kupata Mwili (1)

Katika Enzi ya Neema, Yohana alimwandalia Yesu njia. Yohana hangefanya kazi ya Mungu Mwenyewe bali alitimiza tu wajibu wa binadamu. Ingawa Yohana alikuwa mtangulizi wa Bwana, hakuweza kumwakilisha Mungu; alikuwa tu mwanadamu aliyetumiwa na Roho Mtakatifu. Baada ya Yesu kubatizwa, Roho Mtakatifu alimshukia Yeye kama njiwa. Kisha Alianza kazi Yake, yaani, Alianza kutekeleza huduma ya Kristo. Hiyo ndiyo sababu Alichukua utambulisho wa Mungu, kwa maana Alitoka kwa Mungu. Haijalishi imani Yake ilikuwaje kabla ya haya—huenda wakati mwingine ilikuwa dhaifu, au wakati mwingine ilikuwa na nguvu—hayo yote yalikuwa sehemu ya maisha ya kawaida ya binadamu Aliyoishi kabla ya kutekeleza huduma Yake. Baada ya kubatizwa (yaani, kupakwa mafuta), nguvu na utukufu wa Mungu vilikuwa pamoja na Yeye mara moja, na hivyo Akaanza kutekeleza huduma Yake. Aliweza kufanya ishara na maajabu, kufanya miujiza, na Alikuwa na nguvu na mamlaka, kwa maana Alikuwa akifanya kazi kwa niaba ya Mungu Mwenyewe moja kwa moja; Alikuwa akifanya kazi ya Roho badala Yake na kuonyesha sauti ya Roho. Kwa hivyo, Alikuwa Mungu Mwenyewe; hili halina pingamizi. Yohana alikuwa mtu aliyetumiwa na Roho Mtakatifu. Hangeweza kumwakilisha Mungu, wala haikuwezekana kwake kumwakilisha Mungu. Kama angependa kufanya hivyo, Roho Mtakatifu hangeruhusu hilo, kwa maana hangeweza kufanya kazi ambayo Mungu Mwenyewe alikusudia kufanya. Pengine kulikuwa na mengi ndani yake yaliyokuwa ya mapenzi ya mwanadamu, au mikengeuko fulani; kwa vyovyote vile hangeweza kumwakilisha Mungu moja kwa moja. Makosa yake na upuuzi wake vilimwakilisha yeye mwenyewe peke yake, lakini kazi yake ilimwakilisha Roho Mtakatifu. Hata hivyo, huwezi kusema kwamba kila kipengele chake kilimwakilisha Mungu. Je, mambo yake yaliyopotoka yangemwakilisha Mungu pia? Ni kawaida kuwepo na mambo yaliyopotoka katika uwakilishi wa mwanadamu, lakini kukiwa na mkengeuko katika kumwakilisha Mungu, basi, je, hilo halitamfedhehesha Mungu? Je, hilo halitakuwa kufuru dhidi ya Roho Mtakatifu? Roho Mtakatifu hamruhusu mtu asimame mahali pa Mungu kwa urahisi, hata kama anainuliwa na wengine. Kama yeye si Mungu, hawezi kusimama imara mwishowe. Roho Mtakatifu hamruhusu mtu amwakilishe Mungu namna apendavyo! Kwa mfano, ni Roho Mtakatifu aliyemshuhudia Yohana na pia ni Roho Mtakatifu aliyemfunua kuwa yule wa kumwandalia Yesu njia, lakini kazi iliyofanywa juu yake na Roho Mtakatifu ilikuwa imepimwa vizuri. Kila alichotakiwa kufanya Yohana kilikuwa ni kuwa mwandaaji wa njia wa Yesu, kumwandalia njia. Yaani, Roho Mtakatifu aliunga mkono tu kazi yake ya kuandaa njia na kumruhusu tu afanye kazi kama hiyo—hakuruhusiwa kufanya kazi nyingine yoyote. Yohana alimwakilisha Eliya, na alimwakilisha nabii aliyeandaa njia. Roho Mtakatifu alimuunga mkono katika hili; mradi tu kazi yake ilikuwa kuandaa njia, Roho Mtakatifu alimuunga mkono. Hata hivyo, kama angedai kuwa Mungu Mwenyewe na angesema kwamba alikuwa amekuja kutimiza kazi ya ukombozi, Roho Mtakatifu angelazimika kumtia adabu. Haijalishi kazi ya Yohana ilikuwa kuu kiasi gani, na ingawa iliungwa mkono na Roho Mtakatifu, kazi yake haikuwa bila mipaka. Ni kweli kwamba Roho Mtakatifu aliunga mkono kazi yake, lakini nguvu aliyopewa wakati huo ilikomea tu katika kuandaa kwake njia. Hangeweza, hata kidogo, kufanya kazi nyingine yoyote, kwa maana alikuwa tu Yohana aliyeandaa njia, na wala hakuwa Yesu. Kwa hivyo, ushuhuda wa Roho Mtakatifu ni muhimu, lakini kazi ambayo Roho Mtakatifu anamruhusu mwanadamu kufanya ni muhimu hata zaidi. Je, Yohana hakuwa ameshuhudiwa kwa mvumo mkubwa sana wakati huo? Je, kazi yake haikuwa kuu pia? Lakini kazi aliyofanya haingeweza kuishinda ile ya Yesu, kwa maana hakuwa chochote zaidi ya mwanadamu aliyetumiwa na Roho Mtakatifu na hangeweza kumwakilisha Mungu moja kwa moja, na hivyo kazi aliyofanya ilikuwa na mipaka. Baada ya yeye kutimiza kazi ya kuandaa njia, Roho Mtakatifu hakuunga mkono tena ushuhuda wake, hakuna kazi mpya iliyomfuata, na yeye aliondoka wakati kazi ya Mungu Mwenyewe ilipoanza.

Kuna wengine ambao wamepagawa na mapepo waovu na wanapiga kelele kwa sauti kubwa wakisema, “Mimi ni mungu!” Lakini, mwishowe, wanafunuliwa, kwa maana wamekosea katika kile wanachowakilisha. Wanamwakilisha Shetani, na Roho Mtakatifu hawajali hata kidogo. Haijalishi unajiinua kiasi gani au unapiga kelele kwa nguvu kiasi gani, wewe bado ni kiumbe aliyeumbwa na ambaye ni wa Shetani. Mimi sipigi kelele kamwe Nikisema, “Mimi ni Mungu, Mimi ni Mwana mpendwa wa Mungu!” Lakini kazi Ninayofanya ni kazi ya Mungu. Je, Ninahitaji kupiga kelele? Hakuna haja ya kumwinua. Mungu hufanya kazi Yake Mwenyewe na hahitaji mwanadamu ampe hadhi au ampe cheo cha heshima: Kazi Yake inawakilisha utambulisho na hadhi Yake. Kabla ya ubatizo Wake, je, Yesu hakuwa Mungu Mwenyewe? Je, Yeye hakuwa mwili wa umwilisho wa Mungu? Hakika haiwezi kusemwa kwamba ilikuwa tu baada ya kushuhudiwa ndipo Alipokuwa Mwana wa pekee wa Mungu? Muda mrefu kabla ya kuanza kazi Yake, je, hakukuwa tayari na mwanadamu kwa jina la Yesu? Huwezi kutoa njia mpya au kumwakilisha Roho. Huwezi kuonyesha kazi ya Roho au maneno Anayonena. Huwezi kufanya kazi ya Mungu Mwenyewe, na ile ya Roho huwezi kuifanya. Hekima, ajabu, na kutoeleweka kwa Mungu, na ukamilifu wa tabia ambayo kwayo Mungu humwadibu mwanadamu—haya yote yanazidi uwezo wako wa kuyaonyesha. Kwa hivyo itakuwa bure kujaribu kujidai kuwa Mungu; utakuwa na jina tu na wala si kiini. Mungu Mwenyewe amekuja, lakini hakuna anayemtambua, hata hivyo Anaendelea na kazi Yake na Anafanya hivyo kwa kumwakilisha Roho. Iwe unamwita mwanadamu au Mungu, Bwana au Kristo, au umwite dada, haijalishi. Lakini kazi Anayofanya ni ile ya Roho na inaiwakilisha kazi ya Mungu Mwenyewe. Hajali kuhusu jina ambalo mwanadamu anamwita. Je, jina hilo linaweza kuamua kazi Yake? Bila kujali unamwita nini, kwa upande wa Mungu, Yeye ni mwili wa umwilisho wa Roho wa Mungu; Anamwakilisha Roho na Anakubaliwa na Roho. Ikiwa huwezi kutoa njia ya enzi mpya, au kuitamatisha enzi ya kale, au kuileta enzi mpya, au kufanya kazi mpya, basi huwezi kuitwa Mungu!

Hata mtu anayetumiwa na Roho Mtakatifu hawezi kumwakilisha Mungu Mwenyewe. Hili si kusema tu kwamba mtu kama huyo hawezi kumwakilisha Mungu, bali pia kwamba kazi anayofanya haiwezi kumwakilisha Mungu moja kwa moja. Yaani, uzoefu wa binadamu hauwezi kuwekwa moja kwa moja ndani ya usimamizi wa Mungu, na hauwezi kuwakilisha usimamizi wa Mungu. Kazi ambayo Mungu Mwenyewe anafanya ni kwa ukamilifu kazi Anayokusudia kufanya katika mpango Wake wa usimamizi na inahusiana na usimamizi mkuu. Kazi inayofanywa na watu inajumuisha kutoa uzoefu wao binafsi. Inajumuisha kupata njia mpya ya uzoefu kando na zile zilizokanyagwa na wale waliotangulia, na kuwaelekeza ndugu zao wakiwa chini ya mwongozo wa Roho Mtakatifu. Kile ambacho watu hawa wanatoa ni uzoefu wao binafsi au maandishi ya kiroho ya watu wa kiroho. Ingawa watu hawa wanatumiwa na Roho Mtakatifu, kazi wanayofanya haina uhusiano na kazi kuu ya usimamizi katika mpango wa miaka elfu sita. Wao ni wale tu ambao wameinuliwa na Roho Mtakatifu katika vipindi tofauti ili kuwaongoza watu katika mkondo wa Roho Mtakatifu, hadi kazi wanazoweza kutekeleza zifikie kikomo au hadi maisha yao yafikie mwisho. Kazi wanayofanya ni kuandaa tu njia inayofaa kwa ajili ya Mungu Mwenyewe au kuendeleza kipengele fulani cha usimamizi wa Mungu Mwenyewe duniani. Wao wenyewe, watu hawa hawawezi kufanya kazi kuu zaidi ya usimamizi Wake, wala hawawezi kufungua njia mpya za kutokea, sembuse yeyote kati yao kuweza kuhitimisha kazi yote ya Mungu kutoka katika enzi ya awali. Kwa hivyo, kazi wanayofanya inamwakilisha tu kiumbe aliyeumbwa akitekeleza kazi yake na haiwezi kumwakilisha Mungu Mwenyewe akitekeleza huduma Yake. Hii ni kwa sababu kazi wanayofanya ni tofauti na ile inayofanywa na Mungu Mwenyewe. Kazi ya kuanzisha enzi mpya si jambo ambalo linaweza kufanywa na mwanadamu katika nafasi ya Mungu. Haiwezi kufanywa na mwingine yeyote isipokuwa Mungu Mwenyewe. Kazi yote inayofanywa na mwanadamu inajumuisha kutekeleza wajibu wake kama kiumbe aliyeumbwa na inafanywa anapoguswa au kutiwa nuru na Roho Mtakatifu. Mwongozo ambao watu hawa wanatoa unajumuisha kabisa kumwonyesha mwanadamu njia ya utendaji katika maisha ya kila siku na jinsi anavyopaswa kutenda kulingana na nia za Mungu. Kazi ya mwanadamu haihusishi usimamizi wa Mungu wala haiwakilishi kazi ya Roho. Kwa mfano, kazi ya Witness Lee na Watchman Nee ilikuwa ni kuongoza njia. Iwe njia hiyo ni mpya au ya zamani, kazi hiyo ilijengwa juu ya kanuni ya kubaki ndani ya Biblia. Iwe ilikuwa ni kurejesha kanisa la mtaa au kujenga kanisa la mtaa, kazi yao ilihusiana na kuanzisha makanisa. Kazi waliyofanya iliendeleza kazi ambayo Yesu na mitume Wake walikuwa wameiacha bila kukamilika au hawakuwa wameiendeleza zaidi katika Enzi ya Neema. Kile walichofanya katika kazi yao kilikuwa ni kurejesha kile ambacho Yesu, katika kazi Yake ya wakati huo, Alitaka kutoka kwa vizazi vilivyokuja baada Yake, kama vile kufunika vichwa vyao, kupokea ubatizo, kumega mkate, au kunywa divai. Inaweza kusemwa kwamba kazi yao ilikuwa ni kushikamana na Biblia na kutafuta njia ndani ya Biblia. Hawakufanya maendeleo yoyote mapya ya aina yoyote. Kwa hivyo, mtu anaweza kuona katika kazi yao tu ugunduzi wa njia mpya ndani ya Biblia, pamoja na matendo bora na halisi zaidi. Lakini mtu hawezi kupata katika kazi yao nia za sasa za Mungu, sembuse kupata kazi mpya ambayo Mungu katika siku za mwisho Anakusudia kufanya. Hii ni kwa sababu njia waliyotembea ilikuwa bado ni ya zamani—hakukuwa na kufanywa upya na hakukuwa na maendeleo. Waliendelea kushikilia ukweli wa kusulubiwa kwa Yesu, kuzingatia desturi ya kuwaomba watu watubu na kukiri dhambi zao, kushikamana na misemo kwamba yule anayevumilia hadi mwisho ataokolewa na kwamba mwanamume ni kichwa cha mwanamke, na mwanamke lazima amtii mume wake, na hata zaidi kwa wazo la kitamaduni kwamba akina dada hawawezi kuhubiri, bali kutii tu. Kama namna hiyo ya uongozi ingeendelea kuzingatiwa, Roho Mtakatifu hangeweza kamwe kutekeleza kazi mpya, kuwaweka watu huru kutokana na kanuni, au kuwaongoza katika hali ya uhuru na uzuri. Kwa hivyo, hatua hii ya kazi, ambayo inabadilisha enzi, inahitaji kwamba Mungu Mwenyewe afanye kazi na Azungumze; la sivyo hakuna mwanadamu anayeweza kufanya hivyo badala Yake. Kufikia sasa, kazi yote ya Roho Mtakatifu nje ya mkondo huu imesimama, na wale waliotumiwa na Roho Mtakatifu wamepoteza mwelekeo wao. Kwa hivyo, kwa kuwa kazi ya watu wanaotumiwa na Roho Mtakatifu ni tofauti na kazi inayofanywa na Mungu Mwenyewe, utambulisho wao na wale wanaowawakilisha ni tofauti vivyo hivyo. Hii ni kwa sababu kazi ambayo Roho Mtakatifu anakusudia kufanya ni tofauti, na kwa sababu hii wale wote ambao kwa namna sawa wanafanya kazi wana utambulisho na hadhi tofauti. Watu wanaotumiwa na Roho Mtakatifu wanaweza pia kufanya kazi fulani ambayo ni mpya na wanaweza pia kuondoa kazi fulani iliyofanywa katika enzi iliyotangulia, lakini kile wanachofanya hakiwezi kuonyesha tabia na nia za Mungu katika enzi mpya. Wanafanya kazi ili kuondoa tu kazi ya enzi iliyotangulia, na si ili kufanya kazi mpya kwa madhumuni ya kuwakilisha moja kwa moja tabia ya Mungu Mwenyewe. Hivyo, haijalishi ni matendo mangapi yaliyopitwa na wakati wanayokomesha au ni matendo mangapi mapya wanayoanzisha, bado wanawakilisha mwanadamu na viumbe walioumbwa. Hata hivyo, Mungu Mwenyewe anapotekeleza kazi, Hatangazi waziwazi kukomeshwa kwa matendo ya enzi ya kale au kutangaza moja kwa moja kuanzishwa kwa enzi mpya. Yeye hufanya kazi Yake moja kwa moja na waziwazi. Yeye ni wa moja kwa moja katika kutekeleza kazi Anayokusudia kufanya; yaani, Yeye huonyesha moja kwa moja kazi ambayo Ameileta, anafanya kazi Yake moja kwa moja kama ilivyokusudiwa hapo awali, akionyesha nafsi Yake na tabia Yake. Jinsi mwanadamu anavyoiona, tabia Yake na vivyo hivyo kazi Yake hutofautiana na zile za enzi zilizopita. Hata hivyo, kutoka katika mtazamo wa Mungu Mwenyewe, huu ni mwendelezo tu na maendeleo zaidi ya kazi Yake. Mungu Mwenyewe anapofanya kazi, Yeye huonyesha neno Lake na kuleta kazi mpya moja kwa moja. Kinyume chake, mwanadamu anapofanya kazi, ni kupitia tafakari ya kina na utafiti, au ni upanuzi wa maarifa na mpangilio wa utendaji uliojengwa juu ya kazi ya wengine. Yaani, kiini cha kazi inayofanywa na mwanadamu ni kufuata utaratibu uliowekwa na “kutembea njia za zamani kwa viatu vipya.” Hii inamaanisha kwamba hata njia inayotembewa na watu wanaotumiwa na Roho Mtakatifu imejengwa juu ya ile iliyoanzishwa na Mungu Mwenyewe. Kwa hivyo, baada ya yote, mwanadamu angali mwanadamu, na Mungu angali Mungu.

Yohana alizaliwa kwa ahadi, kama vile Isaka alivyozaliwa kwa Abrahamu. Alimwandalia Yesu njia na alifanya kazi nyingi, lakini hakuwa Mungu. Badala yake, alikuwa mmoja wa manabii, kwa sababu alimwandalia Yesu njia tu. Kazi yake ilikuwa kuu pia, na ilikuwa tu baada ya yeye kuandaa njia ndipo Yesu alianza kazi Yake rasmi. Kimsingi, alimtumikia Yesu tu, na kazi aliyofanya ilikuwa katika huduma kwa kazi ya Yesu. Baada ya kumaliza kuandaa njia, Yesu alianza kazi Yake, kazi iliyokuwa mpya zaidi, thabiti zaidi, na ya kina zaidi. Yohana alifanya tu sehemu ya mwanzo ya kazi; sehemu kubwa ya kazi mpya ilifanywa na Yesu. Yohana alifanya kazi mpya pia, lakini hakuwa yule aliyeanzisha enzi mpya. Yohana alizaliwa kwa ahadi, na jina lake lilitolewa na malaika. Wakati huo, wengine walitaka kumpa jina la baba yake Zakaria, lakini mama yake alizungumza, akisema, “Mtoto huyu hawezi kuitwa kwa jina hilo. Anapaswa kuitwa Yohana.” Haya yote yalikuwa kwa maagizo ya Roho Mtakatifu. Yesu pia alipewa jina kwa maagizo ya Roho Mtakatifu, Alizaliwa kwa Roho Mtakatifu, na Aliahidiwa na Roho Mtakatifu. Yesu alikuwa Mungu, Kristo, na Mwana wa Adamu. Lakini, kazi ya Yohana ikiwa kuu pia, kwa nini hakuitwa Mungu? Je, tofauti hasa kati ya kazi iliyofanywa na Yesu na ile iliyofanywa na Yohana ilikuwa nini? Je, sababu pekee ilikuwa kwamba Yohana ndiye aliyeandaa njia kwa ajili ya Yesu? Au kwa sababu hili lilikuwa limeamuriwa kabla na Mungu? Ingawa Yohana pia alisema, “Ninyi tubuni: kwa kuwa ufalme wa mbinguni uko karibu,” na yeye pia alihubiri injili ya ufalme wa mbinguni, kazi yake haikuendelezwa zaidi na ilijumuisha tu mwanzo. Kinyume chake, Yesu alianzisha enzi mpya na pia kuikomesha ile ya kale, lakini pia Alitimiza sheria ya Agano la Kale. Kazi Aliyofanya ilikuwa kuu kuliko ile ya Yohana, na zaidi ya hayo Alikuja kuwakomboa binadamu wote—Alitekeleza hatua hiyo ya kazi. Kuhusu Yohana, yeye aliandaa njia tu. Ingawa kazi yake ilikuwa kuu, maneno yake mengi, na wale wanafunzi waliomfuata walikuwa wengi, kazi yake haikufanya chochote zaidi ya kumletea mwanadamu mwanzo mpya. Mwanadamu hakupokea kamwe kutoka kwake uzima, njia, au ukweli wa kina zaidi, wala mwanadamu hakupata kupitia kwake uelewa wa nia za Mungu. Yohana alikuwa nabii mkuu (Eliya) aliyefungua uwanja kwa ajili ya kazi ya Yesu na kuwatayarisha watu wanaofaa; alikuwa mtangulizi wa Enzi ya Neema. Mambo kama haya hayawezi kamwe kutambuliwa kwa kuchunguza sura zao za kawaida za kibinadamu. Hili linafaa hata zaidi kwa kuwa Yohana pia alifanya kazi ambayo ilikuwa ya kiwango kikubwa sana na, zaidi ya hayo, aliahidiwa na Roho Mtakatifu, na kazi yake iliungwa mkono na Roho Mtakatifu. Hili likiwa hivi, ni kupitia tu kazi waliyofanya ndiyo mtu anaweza kutofautisha kati ya utambulisho wao, kwa maana hakuna njia ya kutambua kiini cha mtu kutokana na sura yake ya nje, wala hakuna namna yoyote kwa mwanadamu kuhakikisha ushuhuda wa Roho Mtakatifu ni nini. Kazi iliyofanywa na Yohana na ile iliyofanywa na Yesu hazikufanana na zilikuwa za asili tofauti. Mtu anapaswa kubainisha kama Yohana alikuwa Mungu au la kulingana na hili. Kazi ya Yesu ilikuwa kuanzisha, kuendeleza, kuhitimisha, na kukamilisha. Alitekeleza kila moja ya hatua hizi, ilhali kazi ya Yohana haikuwa zaidi ya kuanzisha. Hapo mwanzo, Yesu alihubiri injili na akahubiri njia ya toba, na kisha Akaendelea kumbatiza mwanadamu, kuponya wagonjwa, na kutoa mapepo. Mwishowe, Alimkomboa mwanadamu kutoka katika dhambi na kukamilisha kazi Yake ya enzi nzima. Pia Alizunguka kila mahali, Akimhubiria mwanadamu na kuhubiri injili ya ufalme wa mbinguni. Katika hili Yeye na Yohana walifanana, tofauti ikiwa kwamba Yesu Alianzisha enzi mpya na kumletea mwanadamu Enzi ya Neema. Kutoka kinywani Mwake lilitoka neno kuhusu kile ambacho mwanadamu anapaswa kutenda na njia ambayo mwanadamu anapaswa kufuata katika Enzi ya Neema, na mwishowe, Aliitimiza kazi ya ukombozi. Yohana hangeweza kutekeleza kazi hii. Na hivyo ni Yesu ndiye Aliyefanya kazi ya Mungu Mwenyewe, na ni Yeye ndiye Mungu Mwenyewe, na anayemwakilisha Mungu moja kwa moja. Dhana za mwanadamu zinasema kwamba wale wote waliozaliwa kwa ahadi, waliozaliwa kwa Roho, wanaoungwa mkono na Roho Mtakatifu, na wanaofungua njia mpya za kutokea ni Mungu. Kulingana na hoja hii, Yohana pia angekuwa Mungu, na Musa, Abrahamu, na Daudi..., wao pia wangekuwa Mungu. Je, huu si mzaha mkubwa?

Kabla ya kutekeleza huduma Yake, Yesu pia Alikuwa tu mtu wa kawaida aliyetenda kulingana na chochote ambacho Roho Mtakatifu alifanya. Bila kujali kama Alifahamu utambulisho Wake mwenyewe wakati huo, Alitii yote yaliyotoka kwa Mungu. Roho Mtakatifu hakufunua kamwe utambulisho Wake kabla ya huduma Yake kuanza. Ilikuwa tu baada ya Yeye kuanza huduma Yake ndipo Alipokomesha kanuni hizo na sheria hizo, na haikuwa mpaka Alipoanza rasmi kutekeleza huduma Yake ndipo maneno Yake yakajaa mamlaka na kuwa na nguvu. Ni baada tu ya kuanza huduma Yake ndipo kazi Yake ya kuleta enzi mpya ilipoanza. Kabla ya hili, Roho Mtakatifu aliendelea kujificha ndani Yake kwa miaka 29, wakati ambapo Alimwakilisha mtu tu na hakuwa na utambulisho wa Mungu. Kazi ya Mungu ilianza kwa Yeye kufanya kazi na kutekeleza huduma Yake, Alifanya kazi Yake kulingana na mpango Wake wa ndani bila kujali mwanadamu alijua kiasi gani kumhusu Yeye, na kazi Aliyofanya ilikuwa uwakilishi wa moja kwa moja wa Mungu Mwenyewe. Wakati huo, Yesu Aliwauliza wale waliokuwa karibu na Yeye, “Ninyi mnasema Mimi ni nani?” Wakajibu, “Wewe ndiwe mkuu zaidi wa manabii na tabibu wetu bora sana.” Na wengine wakajibu, “Wewe ni kuhani wetu mkuu,” na kadhalika. Majibu ya kila aina yalitolewa, wengine hata wakisema kwamba Alikuwa Yohana, kwamba Alikuwa Eliya. Kisha Yesu akamgeukia Simoni Petro na kuuliza, “Wewe unasema Mimi ni nani?” Petro akajibu, “Wewe ni Kristo, Mwanawe Mungu aliye hai”. Tangu wakati huo kuendelea, watu wakafahamu kwamba Yeye alikuwa Mungu. Utambulisho Wake ulipotambulishwa, ni Petro ndiye aliyekuwa wa kwanza kufahamu hili na ni kutoka kinywani mwake ndipo liliposemwa. Kisha Yesu akasema, “Kile ulichosema hakikufunuliwa na mwili na damu, bali na Baba Yangu.” Baada ya ubatizo Wake, iwe wengine walijua kuhusu hili au la, kazi Aliyofanya ilikuwa kwa niaba ya Mungu. Alikuja ili kutekeleza kazi Yake, si ili kufunua utambulisho Wake. Ilikuwa tu baada ya Petro kuzungumza kuhusu hilo ndipo utambulisho Wake ulipojulikana wazi. Uwe ulikuwa unajua kwamba Alikuwa Mungu Mwenyewe au la, wakati ulipofika, Alianza kazi Yake. Na uwe ulijua kuhusu hilo au la, Yeye aliendelea na kazi Yake vivyo hivyo. Hata kama ungeikana, bado Angetekeleza kazi Yake na Angeifanya wakati ulipofika wa kufanya hivyo. Alikuja ili kufanya kazi Yake na kutekeleza huduma Yake, si ili mwanadamu apate kuujua mwili Wake, bali ili mwanadamu aelewe kazi Yake. Ikiwa umeshindwa kutambua kwamba hatua ya kazi siku ya sasa ni kazi ya Mungu Mwenyewe, ni kwa sababu unakosa maono. Hata hivyo, huwezi kukana hatua hii ya kazi; kushindwa kwako kuitambua hakuthibitishi kwamba Roho Mtakatifu hafanyi kazi au kwamba kazi Yake si sahihi. Kuna wale ambao hata hulinganisha kazi ya sasa na ile ya Yesu katika Biblia na kutumia tofauti zozote kukana hatua hii ya kazi. Je, huku si kuwa kipofu kupindukia? Mambo yaliyoandikwa katika Biblia yana mipaka; hayawezi kuwakilisha kazi ya Mungu kwa ukamilifu wake. Injili Nne zina sura chini ya mia moja kwa jumla, ambamo mmeandikwa idadi yenye kikomo ya matukio, kama vile Yesu kulaani mtini, Petro kumkana Bwana mara tatu, Yesu kuwatokea wanafunzi baada ya kusulubiwa na kufufuka Kwake, kufundisha kuhusu kufunga, kufundisha kuhusu maombi, kufundisha kuhusu talaka, kuzaliwa na nasaba ya Yesu, Yesu kuwateua wanafunzi, na kadhalika. Hata hivyo, mwanadamu huyathamini mambo hayo kama hazina, hata akiilinganisha kazi ya leo nayo. Hata anaamini kwamba kazi yote ambayo Yesu alifanya katika maisha Yake ilikuwa kiasi tu, kana kwamba Mungu alikuwa na uwezo wa kufanya kiasi hiki tu na si zaidi. Je, huu si upuuzi?

Muda ambao Yesu alikuwa nao duniani ulikuwa miaka thelathini na mitatu na nusu, yaani, Aliishi duniani kwa miaka thelathini na mitatu na nusu. Ni miaka mitatu na nusu pekee ya muda huu ndiyo iliyotumiwa katika kutekeleza huduma Yake; muda uliosalia Aliishi tu maisha ya kawaida ya binadamu. Hapo mwanzo, Alihudhuria ibada katika sinagogi na hapo Alisikiliza ufafanuzi wa makuhani wa Maandiko na mahubiri ya wengine. Alipata maarifa mengi ya Biblia: Hakuzaliwa na maarifa kama hayo, na Aliyapata tu kupitia kusoma na kusikiliza. Imeandikwa wazi katika Biblia kwamba Aliwauliza walimu maswali katika sinagogi akiwa na umri wa miaka kumi na miwili: Unabii wa manabii wa kale unahusu nini? Vipi kuhusu sheria za Musa? Na Agano la Kale? Na vipi kuhusu mwanadamu kumtumikia Mungu na kuvaa mavazi ya kikuhani hekaluni? … Aliuliza maswali mengi, kwa maana Hakuwa na maarifa wala uelewa. Ingawa mimba Yake ilitungwa na Roho Mtakatifu, Alizaliwa kama mtu wa kawaida kabisa; licha ya vipengele fulani maalum vya hulka Yake, Yeye bado Alikuwa mtu wa kawaida. Hekima Yake ilikua kwa kuendelea kulingana na kimo Chake na umri Wake, na Alipitia hatua za maisha ya mtu wa kawaida. Katika mawazo ya watu, Yesu Hakupitia utoto na wala ujana; Alianza kuishi maisha ya mtu mwenye umri wa miaka thelathini mara tu Alipozaliwa, na Alisulubiwa baada ya kukamilisha kazi Yake. Pengine Hakupitia hatua katika maisha ya mtu wa kawaida; Hakula wala kushirikiana na watu wengine, na haikuwa rahisi kwa watu kumwona. Pengine Alikuwa mtu wa ajabu, ambaye angewatisha wale waliomwona, kwa sababu Yeye alikuwa Mungu. Watu wanaamini kwamba Mungu anayekuja katika mwili hakika Haishi kama mtu wa kawaida anavyoishi; wanaamini kwamba Yeye ni msafi bila kulazimika kupiga mswaki au kunawa uso Wake, kwa sababu Yeye ni mtu mtakatifu. Je, hizi si dhana za mwanadamu tupu? Biblia haina rekodi ya maisha ya Yesu katika ubinadamu, bali ya kazi Yake tu, lakini hili halithibitishi kwamba Hakuwa na ubinadamu wa kawaida au kwamba Hakuishi maisha ya kawaida ya binadamu kabla ya umri wa miaka thelathini. Alianza kazi Yake rasmi Akiwa na umri wa miaka 29, lakini huwezi kufutilia mbali maisha Yake yote katika ubinadamu kabla ya umri huo. Biblia iliacha tu kipindi hicho kutoka kwenye rekodi zake; kwa kuwa yalikuwa maisha Yake katika ubinadamu wa kawaida na si kipindi cha kazi Yake ya kiungu, hakukuwa na haja ya kukiandika. Kwa maana kabla ya ubatizo wa Yesu, Roho Mtakatifu hakufanya kazi moja kwa moja, bali Alimdumisha tu katika maisha Yake kama mtu wa kawaida hadi siku ambayo Yesu alipaswa kutekeleza huduma Yake. Ingawa Alikuwa Mungu mwenye mwili, Alipitia mchakato wa kukomaa kama mtu wa kawaida anavyofanya. Mchakato huu wa kukomaa uliachwa nje ya Biblia. Uliachwa kwa sababu haungeweza kutoa msaada mkubwa kwa ukuaji wa mwanadamu katika maisha. Kipindi kabla ya ubatizo Wake kilikuwa kipindi kilichofichwa, ambacho ndani yake Hakufanya ishara na maajabu. Ni kazi ya Yesu tu baada ya ubatizo Wake ndiyo iliyokuwa ukombozi wa binadamu—tele na iliyojaa neema, ukweli, na rehema na upendo. Mwanzo wa kazi hii ulikuwa hasa pia kuanza kwa Enzi ya Neema; kwa sababu hii, uliandikwa na kupitishwa hadi sasa. Ulikuwa ni kufungua njia ya kutokea na kukamilisha yote kwa wale walio katika Enzi ya Neema kutembea katika njia ya Enzi ya Neema na njia ya msalaba. Ingawa inatokana na rekodi zilizoandikwa na mwanadamu, kila kitu ni ukweli, isipokuwa kwamba makosa madogo yanapatikana hapa na pale katika sehemu mbalimbali. Hata hivyo, rekodi hizi haziwezi kusemwa kuwa si za kweli. Mambo yaliyoandikwa ni ya uhakika kabisa, ni katika kuyaandika tu ndipo watu walipofanya makosa. Kuna wengine ambao watasema kwamba, kama Yesu ndiye aliyekuwa na ubinadamu wa kawaida na wa desturi, inawezekanaje kwamba Alikuwa na uwezo wa kufanya ishara na maajabu? Siku arobaini za vishawishi ambazo Yesu alipitia zilikuwa ishara ya kimuujiza, ambayo mtu wa kawaida hangeweza kuitimiza. Siku Zake arobaini za vishawishi zilikuwa katika asili ya kazi ya Roho Mtakatifu; basi mtu anawezaje kusema kwamba hakukuwa na chembe ya mambo yasiyo ya kawaida ndani Yake? Uwezo Wake wa kufanya ishara na maajabu hauthibitishi kwamba Alikuwa mtu anayepita mipaka ya binadamu na si wa kawaida; ni kwamba tu Roho Mtakatifu alifanya kazi ndani ya mtu wa kawaida kama Yeye, na hivyo kumwezesha kufanya miujiza na kufanya kazi kuu zaidi. Kabla ya Yesu kutekeleza huduma Yake, au kama Biblia inavyosema, kabla ya Roho Mtakatifu kushuka juu Yake, Yesu alikuwa tu mtu wa kawaida na Hakuwa na mambo yasiyo ya kawaida kwa namna yoyote. Roho Mtakatifu aliposhuka juu Yake, yaani, Alipoanza utekelezaji wa huduma Yake, Alijazwa na mambo yasiyo ya kawaida. Kwa njia hii, mwanadamu anafikia kuamini kwamba mwili wa Mungu hauna ubinadamu wa kawaida; zaidi ya hayo, anafikiri kimakosa kwamba Mungu mwenye mwili ana uungu tu, na si ubinadamu. Hakika, Mungu anapokuja duniani kufanya kazi Yake, yote ambayo watu wanaona ni matukio yasiyo ya kawaida. Yote wanayotazama kwa macho yao na yote wanayosikia kwa masikio yao yote ni yasiyo ya kawaida, kwa maana kazi Yake na maneno Yake hayaeleweki na hayafikiki kwao. Kitu cha mbinguni kikiletwa duniani, kinawezaje kuwa kingine kando na kisicho cha dunia hii? Mafumbo ya ufalme wa mbinguni yanapoletwa duniani, mafumbo ambayo hayaeleweki na yasiyoweza kueleweka kwa mwanadamu, ambayo ni ya ajabu na yenye hekima mno—je, si yote ni yasiyo ya dunia hii? Hata hivyo, unapaswa kujua, haijalishi hayo si ya dunia hii kiasi gani, kila kitu kinatekelezwa ndani ya ubinadamu Wake wa kawaida. Mwili wa Mungu una ubinadamu; Asingekuwa nao, basi Asingekuwa mwili wa Mungu. Yesu alifanya miujiza mingi sana katika wakati Wake. Kile ambacho Waisraeli wa wakati huo waliona kilijaa mambo yasiyo ya dunia hii; waliwaona malaika na wajumbe, na walisikia sauti ya Yehova. Je, haya yote hayakuwa mambo yasiyo ya dunia hii? Hakika, leo kuna baadhi ya pepo waovu ambao wanampotosha mwanadamu kwa mambo yasiyo ya dunia hii; hicho si kingine ila ni uigaji kwa upande wao, ili kumpotosha mwanadamu kupitia kazi ambayo haifanywi na Roho Mtakatifu kwa sasa. Watu wengi hufanya miujiza na kuponya wagonjwa na kutoa mapepo; haya si mengine ila ni kazi ya pepo waovu, kwa maana Roho Mtakatifu hafanyi tena kazi kama hiyo katika siku ya leo, na wale wote ambao wameiga kazi ya Roho Mtakatifu kuanzia wakati huo na kuendelea ni pepo waovu kweli. Kazi yote iliyotekelezwa katika Israeli wakati huo ilikuwa kazi ya asili isiyo ya kawaida, ingawa Roho Mtakatifu sasa hafanyi kazi kwa namna hiyo, na kazi yoyote kama hiyo sasa ni uigaji na udanganyifu wa Shetani na usumbufu wake. Lakini huwezi kusema kwamba chochote kisicho cha kawaida kinatoka kwa mapepo waovu—hili lingetegemea enzi ya kazi ya Mungu. Fikiria kazi inayofanywa na Mungu mwenye mwili katika wakati wa sasa: Ni kipengele chake kipi kisicho cha dunia hii? Maneno Yake hayaeleweki na hayafikiki kwako, na kazi Anayofanya haiwezi kufanywa na mwanadamu yeyote. Kile Anachoelewa mwanadamu hana njia ya kukielewa, na kuhusu maarifa Yake, mwanadamu hajui yanatoka wapi. Kuna wengine wanaosema, “Mimi ni wa kawaida kwa namna sawa na Wewe, lakini inakuwaje kwamba mimi sijui kile Unachojua? Mimi ni mzee zaidi na mwenye uzoefu mwingi, lakini Wewe unawezaje kujua kile ambacho mimi sijui?” Haya yote, kwa upande wa mwanadamu, ni mambo ambayo mwanadamu hana njia ya kuyafikia. Kisha kuna wale wanaosema, “Hakuna anayejua kuhusu kazi iliyotekelezwa katika Israeli, na hata wafafanuzi wa Biblia hawawezi kutoa maelezo yoyote; inakuwaje Wewe unajua?” Je, haya yote si mambo ambayo si ya dunia hii? Hana uzoefu wa maajabu, hata hivyo Anajua yote; Ananena na kuonyesha ukweli kwa urahisi mkubwa. Je, hili si jambo lisilo la dunia hii? Kazi Yake inazidi kile ambacho mwili unaweza kufikia. Haifikiki kwa mawazo ya mwanadamu yeyote aliye na mwili wa nyama na haifikiriki kabisa kwa busara ya akili ya mwanadamu. Ingawa Hajawahi kusoma Biblia, Anaelewa kazi ya Mungu katika Israeli. Na ingawa Anasimama duniani Anapozungumza, Anazungumza kuhusu mafumbo ya mbingu ya tatu. Mwanadamu anaposoma maneno haya, atahisi: “Je, hii si lugha ya mbingu ya tatu?” Je, haya yote si mambo yanayozidi kile ambacho mtu wa kawaida ana uwezo wa kutimiza? Wakati huo, Yesu alipopitia siku arobaini za kufunga, je, hilo halikuwa la dunia hii? Ukisema kwamba siku arobaini za kufunga ni jambo lisilo la dunia hii katika visa vyote, kitendo cha pepo waovu, basi je, hujamhukumu Yesu? Kabla ya kutekeleza huduma Yake, Yesu alikuwa kama mtu wa kawaida. Yeye pia Alienda shuleni; ni vipi vinginevyo Angeweza kujifunza kusoma na kuandika? Mungu alipopata mwili, Roho alijificha ndani ya mwili. Hata hivyo, Akiwa mtu wa kawaida, ilikuwa lazima Kwake kupitia mchakato wa ukuaji na kukomaa, na haikuwa mpaka uwezo Wake wa utambuzi ulipokomaa, na Akaweza kutekeleza mambo, ndipo Angeweza kuchukuliwa kuwa mtu wa kawaida. Ilikuwa tu baada ya ubinadamu Wake kukomaa ndipo Angeweza kutekeleza huduma Yake. Angewezaje kutekeleza huduma Yake ilhali ubinadamu Wake wa kawaida ulikuwa bado haujakomaa na busara Yake haikuwa timamu? Hakika Hangeweza kutarajiwa kutekeleza huduma Yake akiwa na umri wa miaka sita au saba! Kwa nini Mungu hakujidhihirisha Mwenyewe waziwazi Alipopata mwili kwa mara ya kwanza? Ilikuwa kwa sababu ubinadamu wa mwili Wake ulikuwa bado haujakomaa; michakato ya utambuzi ya mwili Wake, pamoja na ubinadamu wa kawaida wa mwili huu, haikuwa katika milki Yake kikamilifu. Kwa sababu hii, ilikuwa lazima kabisa Kwake kuwa na ubinadamu wa kawaida na maarifa ya kawaida ya ubinadamu wa kawaida—hadi kufikia hatua ambapo Alikuwa ametayarishwa vya kutosha kuchukua kazi Yake katika mwili—kabla ya kuanza kazi Yake. Ikiwa Hangekuwa na uwezo wa kufanya kazi hiyo, ingekuwa lazima Kwake kuendelea kukua na kukomaa. Yesu angeanza kazi Yake akiwa na umri wa miaka saba au minane, je, mwanadamu asingemwona kama wa kimuujiza? Je, watu wote wasingemfikiria kuwa mtoto? Ni nani ambaye angemwona kuwa wa kusadikisha? Mtoto wa miaka saba au minane asiye mrefu kuliko mimbari Aliyosimama nyuma yake—je, Angefaa kuhubiri? Kabla ya ubinadamu Wake wa kawaida kukomaa, Hakuwa na uwezo wa kufanya kazi hiyo. Kuhusu ubinadamu Wake ambao ulikuwa bado haujakomaa, sehemu kubwa ya kazi haingeweza kufikiwa kabisa. Pia kuna kanuni za kazi ya Roho wa Mungu katika mwili. Ni pale tu Anapokuwa na ubinadamu wa kawaida ndipo Anapoweza kufanya kazi kwa ajili ya Baba, na kuchukua agizo Alilopewa na Baba. Ni hapo tu ndipo Anaweza kuanza kazi Yake. Katika utoto Wake, Yesu asingeweza kuelewa chochote kuhusu mengi yaliyotukia katika nyakati za kale, na ni kwa kuwauliza walimu katika sinagogi tu ndipo Alipata kuelewa. Kama Angeanza kazi Yake mara tu Alipojifunza kuzungumza, ingewezekanaje Kwake kutofanya makosa? Mungu angewezaje kufanya makosa? Kwa hivyo, ilikuwa tu baada ya kuwa na uwezo wa kufanya kazi ndipo Alipoanza kazi Yake; Hakutekeleza kazi yoyote hadi Alipokuwa na uwezo kamili wa kuichukua. Akiwa na umri wa miaka 29, Yesu alikuwa tayari amekomaa sana na ubinadamu Wake ulitosha kuchukua kazi Aliyopaswa kufanya. Ilikuwa tu wakati huo ndipo Roho wa Mungu alianza rasmi kufanya kazi ndani Yake. Wakati huo, Yohana alikuwa amefanya matayarisho kwa miaka saba ili kumfungulia njia, na baada ya kuhitimisha kazi yake, alitupwa gerezani. Mzigo kisha ukamwangukia Yesu kabisa. Kama Angeanza kazi hii Akiwa na umri wa miaka 21 au 22, wakati ambapo ubinadamu Wake ulikuwa na upungufu mkubwa, wakati Alipokuwa ndio kwanza ameingia katika utu uzima, na kulikuwa na mambo mengi ambayo bado Hakuelewa, basi Hangekuwa na uwezo wa kuchukua udhibiti. Wakati huo, Yohana alikuwa tayari ametekeleza kazi yake kwa muda kabla ya Yesu kuanza kazi Yake, wakati ambapo Alikuwa tayari katika umri wa makamo. Katika umri huo, ubinadamu Wake wa kawaida ulitosha kuchukua kazi Aliyopaswa kufanya. Sasa, Mungu mwenye mwili pia ana ubinadamu wa kawaida na, ingawa hajakomaa kwa kulinganisha na wale wazee miongoni mwenu, ubinadamu huu tayari unatosha jinsi ulivyo kuchukua kazi Yake. Hali zinazozunguka kazi ya leo si sawa kabisa na zile za wakati wa Yesu. Kwa nini Yesu aliwachagua mitume kumi na wawili? Yote yalikuwa kwa ajili ya kuunga mkono kazi Yake na kwa ushirikiano nayo. Kwa upande mmoja, ilikuwa ni kuweka msingi wa kazi Yake wakati huo, huku kwa upande mwingine ilikuwa ni kuweka msingi wa kazi Yake katika siku zilizofuata. Kulingana na kazi ya wakati huo, Yesu aliwachagua mitume kumi na wawili; hii ilikuwa nia ya Yesu, pamoja na nia ya Mungu Mwenyewe. Aliamini kwamba Alipaswa kuwachagua mitume kumi na wawili na kisha kuwaongoza kuhubiri kila mahali. Lakini leo hakuna haja ya hili miongoni mwenu! Mungu mwenye mwili Anapofanya kazi katika mwili, kuna kanuni nyingi, na kuna mambo mengi ambayo mwanadamu haelewi kabisa; mwanadamu hutumia dhana zake mwenyewe kila mara kumpima, au kutoa matakwa ya kupita kiasi kwa Mungu. Hata hivyo hadi leo, watu wengi hawajui kabisa kwamba maarifa yao yanajumuisha dhana zao wenyewe pekee. Haijalishi ni enzi gani au mahali gani ambapo Mungu anapata mwili, kanuni za kazi Yake katika mwili hazibadiliki. Hawezi kupata mwili na bado avuke mipaka ya mwili katika kazi Yake; sembuse Yeye kupata mwili na bado asifanye kazi ndani ya ubinadamu wa kawaida wa mwili. Vinginevyo, umuhimu wa Mungu kupata mwili haungekuwa na umuhimu wowote, na Neno kuwa mwili hata zaidi kungekuwa hakuna maana kabisa. Zaidi ya hayo, ni Baba tu aliye mbinguni (Roho) ndiye Anayejua kuhusu Mungu kupata mwili, na hakuna mwingine, hata mwili Mwenyewe au wajumbe wa mbinguni. Hali ikiwa hivi, kazi ya Mungu katika mwili ni ya kawaida zaidi na ina uwezo bora zaidi wa kuonyesha kwamba Neno kwa kweli limekuwa mwili, na mwili unamaanisha mtu wa kawaida na wa desturi.

Wengine wanaweza kushangaa, “Kwa nini enzi lazima iletwe na Mungu Mwenyewe? Je, kiumbe aliyeumbwa hawezi kusimama mahali Pake?” Ninyi nyote mnafahamu kwamba Mungu anapata mwili kwa madhumuni hasa ya kuleta enzi mpya, na, bila shaka, Anapoileta enzi mpya, Atakuwa amekamilisha enzi ya kale wakati huo huo. Mungu ndiye Mwanzo na Mwisho; ni Yeye Mwenyewe ndiye anayeanzisha kazi Yake na hivyo lazima awe ni Yeye Mwenyewe anayehitimisha enzi iliyotangulia. Huo ndio ushahidi wa Yeye kumshinda Shetani na wa ushindi Wake dhidi ya ulimwengu. Kila wakati Yeye Mwenyewe anapofanya kazi miongoni mwa binadamu, huo ni mwanzo wa mapigano mapya. Bila mwanzo wa kazi mpya, kwa kawaida hakungekuwa na hitimisho la ile ya zamani. Na wakati hakuna hitimisho la ile ya zamani, huu ni ushahidi kwamba vita na Shetani bado havijafikia mwisho. Ni pale tu ambapo Mungu Mwenyewe anakuja, na kutekeleza kazi mpya miongoni mwa binadamu, ndipo mwanadamu anaweza kujinasua kabisa kutoka kwa nguvu za Shetani na kupata maisha mapya na mwanzo mpya. Vinginevyo, mwanadamu ataishi milele katika enzi ya zamani na kuishi milele chini ya ushawishi wa zamani wa Shetani. Katika kila enzi inayoongozwa na Mungu, sehemu ya mwanadamu huwekwa huru, na hivyo mwanadamu husonga mbele pamoja na kazi ya Mungu kuelekea enzi mpya. Ushindi wa Mungu unamaanisha ushindi kwa wale wote wanaomfuata Yeye. Kama wanadamu walioumbwa wangepewa jukumu la kuhitimisha enzi, basi iwe ni kutoka kwa mtazamo wa mwanadamu au wa Shetani, hiki hakingekuwa chochote zaidi ya kitendo cha kumpinga au kumsaliti Mungu, si cha utii kwa Mungu, na kazi ya mwanadamu ingekuwa uwezo wa kushawishi wa Shetani. Ni pale tu mwanadamu anapomtii na kumfuata Mungu katika enzi iliyoletwa na Mungu Mwenyewe ndipo Shetani anaweza kusadikishwa kikamilifu, kwa maana huo ndio wajibu wa kiumbe aliyeumbwa. Kwa hivyo, Ninasema kwamba ninyi mnahitaji tu kufuata na kutii, na hakuna zaidi kinachohitajika kutoka kwenu. Hii ndiyo maana ya kila mmoja kushika wajibu wake na kila mmoja kutekeleza kazi yake husika. Mungu hufanya kazi Yake Mwenyewe na Hahitaji mwanadamu aifanye badala Yake, wala Hajihusishi katika kazi ya viumbe walioumbwa. Mwanadamu hutekeleza wajibu wake mwenyewe na hajihusishi katika kazi ya Mungu. Hii ndiyo maana ya utii, na huu ni ushahidi wa kushindwa kwa Shetani. Baada ya Mungu Mwenyewe kumaliza kuileta enzi mpya, Hashuki tena kufanya kazi katikati ya binadamu Yeye Mwenyewe. Ni wakati huo tu ndipo mwanadamu anaingia rasmi katika enzi mpya kutekeleza wajibu wake na kutekeleza misheni yake kama kiumbe aliyeumbwa. Hizi ndizo kanuni ambazo kwazo Mungu hufanya kazi, ambazo hakuna anayeweza kuzikiuka. Kufanya kazi kwa njia hii pekee ndiko kwenye hekima na kwa busara. Kazi ya Mungu hufanywa na Mungu Mwenyewe. Ni Yeye anayeanzisha kazi Yake, na ni Yeye anayehitimisha kazi Yake. Ni Yeye anayepanga kazi, na ni Yeye anayeisimamia, na hata zaidi, ni Yeye anayekamilisha kazi yote. Kama inavyosemwa katika Biblia, “Mimi ndimi Mwanzo na Mwisho; Mimi ndimi Mpanzi na Mvunaji.” Kazi hii yote inayohusiana na usimamizi wa Mungu hufanywa na Mungu Mwenyewe. Yeye ndiye Mtawala wa mpango wa usimamizi wa miaka elfu sita; hakuna anayeweza kufanya kazi Yake badala Yake na hakuna anayeweza kuhitimisha kazi Yake, kwa maana ni Yeye ndiye anayeshikilia kila kitu mkononi Mwake. Baada ya kuumba ulimwengu, Atauongoza ulimwengu mzima kuishi katika nuru Yake, na pia hakika Atahitimisha enzi nzima, na hivyo kukamilisha mpango Wake mzima!


Fumbo la Kupata Mwili (2)

Wakati huo Yesu alipofanya kazi Yudea, Alifanya hivyo kwa uwazi, lakini sasa, Ninafanya kazi na kunena miongoni mwenu kwa siri. Wasioamini hawana habari nayo kabisa. Kazi Yangu miongoni mwenu imefungwa kwa wale walio nje. Maneno haya, kuadibu huku na hukumu hii, vinajulikana tu kwako na sio mwingine. Kazi hii yote inatendeka kati yenu na kuonekana tu kwenu; hakuna yeyote asiyeamini anayefahamu haya, kwani muda haujafika. Watu hawa hapa wako karibu kukamilishwa baada ya kustahimili kuadibu, lakini walio nje hawajui lolote kuhusu hilo. Kazi hii imefichwa sana! Kwao, Mungu mwenye mwili ni siri, lakini kwa wale walio katika mkondo, Anaweza kuchukuliwa kuwa wazi. Ingawa katika Mungu yote yako wazi, yote yanafichuliwa, na yote yamewekwa huru, hii ni kweli tu kwa wale wanaomwamini; kwa habari ya hao wengine, wasioamini, hakuna kinachojulikana. Kazi inayofanywa kwa sasa miongoni mwenu na huko Uchina imefungwa vikali, ili kuwazuia wasijue. Iwapo wangeifahamu kazi hii, basi ambacho wangefanya ni kuishutumu na kukabili mateso. Hawangeiamini. Kufanya kazi katika taifa la joka kuu jekundu, mahali palipo nyuma zaidi, sio kazi rahisi. Kama kazi hii ingewekwa wazi na kujulikana, basi ingekuwa vigumu kuendelea. Hatua hii ya kazi haiwezi kuendelea katika sehemu hii. Wangestahimili vipi kama kazi hii ingeendelezwa kwa uwazi? Hii haingeleta hata hatari kubwa zaidi? Kama kazi hii haingefichwa, na badala Yake kuendelea kama wakati wa Yesu Alivyowaponya wagonjwa na kufukuza mapepo kwa njia ya kustaajabisha, basi si ingekuwa tayari “imeshanyakuliwa” na ibilisi? Je, wangestahimili uwepo wa Mungu? Kama sasa ningeingia kwenye sinagogi kuwahadhiria wanadamu, je, si ningekuwa nimeshapasuliwa katika vipande kitambo? Na ikiwa hivyo, kazi Yangu itawezaje kuendelea kufanyika? Sababu ambayo ishara na miujiza haitendeki wazi wazi ni kwa ajili ya kujificha. Kwa hivyo kazi Yangu haiwezi kuonekana, kujulikana wala kugunduliwa na wasioamini. Iwapo hatua hii ya Kazi ingefanyika kwa njia sawa na kazi ya Yesu katika Enzi ya Neema, haingekuwa thabiti sana. Kwa hivyo, kazi hii kufichwa namna hii ni ya manufaa kwenu na kwa kazi yote. Wakati kazi ya Mungu duniani inafika kikomo, kumaanisha, wakati kazi hii katika siri inakamilika, hatua hii ya kazi italipuka na kuwa wazi. Watu wote watajua kwamba kuna kundi la washindi ndani ya taifa la Uchina; kila mwanadamu atafahamu kuwa Mungu katika mwili yuko Uchina na kwamba kazi Yake imefika kikomo. Hapo tu ndipo kutampambazukia mwanadamu: Ni kwa nini taifa la Uchina halijaonyesha kudhoofika wala kuporomoka? Inaonekana kuwa Mungu anaendeleza kazi Yake binafsi katika taifa la China na amefanya kuwa kamilifu kundi la watu na kuwafanya washindi.

Mungu mwenye mwili Anajidhihirisha mwenyewe kwa watu kadhaa wanaomfuata Anapofanya kazi Yeye binafsi, na sio kwa viumbe wote. Alifanyanyika mwili ili tu Akamilishe hatua ya kazi Yake, na sio ili amwonyeshe mwanadamu mfano Wake. Hata hivyo, kazi Yake lazima ifanywe na Yeye binafsi, kwa hivyo inalazimu Afanye kazi hiyo katika mwili. Kazi hii inapokamilika, Ataondoka duniani; Hawezi kusalia duniani kwa muda mrefu kwa hofu ya kuzuia kazi inayokuja. Anachokionyesha kwa halaiki ni tabia Yake ya haki na matendo Yake yote, na sio umbo la wakati Amefanyika mwili mara mbili, kwa maana mfano wa Mungu unaweza tu kuonyeshwa kupitia kwa tabia Yake, na si kubadilishwa na mfano wa mwili Wake wa nyama. Mfano wa mwili Wake wa nyama huonyeshwa kwa watu wachache tu, kwa wale wanaomfuata Anapofanya kazi katika mwili. Hiyo ndio maana kazi inayofanywa wakati huu inafanywa kwa siri. Ni kama tu vile Yesu alivyojionyesha kwa Wayahudi pekee yao Alipofanya kazi Yake, na hakujionyesha hadharani kwa mataifa mengine. Hivyo, pindi Alipomaliza kazi Yake, Aliondoka miongoni mwa wanadamu na hakukawia; baadaye, haikuwa Yeye, sura hii ya mwanadamu, Aliyejionyesha kwa mwanadamu, bali Roho Mtakatifu ambaye Alitekeleza kazi moja kwa moja. Mara tu kazi ya Mungu katika mwili inapokamilika, Anaondoka katika dunia ya mwanadamu, na kamwe Hafanyi tena kazi sawa na ile Aliyofanya Akiwa katika mwili. Kazi inayofuata hufanywa na Roho Mtakatifu moja kwa moja. Wakati huu, mwanadamu hawezi kuona mfano Wa Mungu katika mwili; Yeye Hajionyeshi wazi kwa mwanadamu hata kidogo, na daima Anabaki mafichoni. Muda wa kazi ya Mungu mwenye mwili ni mchache, ambayo lazima ifanywe katika Enzi bayana, muda, taifa na kati ya watu bayana. Kazi kama hiyo inawakilisha tu kazi ya wakati wa Mungu katika mwili, na inalenga enzi fulani, ikiwakilisha kazi ya Roho wa Mungu katika enzi moja hasa, na sio ujumla wa kazi Yake. Kwa hivyo, umbo la Mungu mwenye mwili halitaonyeshwa kwa kila mwanadamu. Kinachoonyeshwa kwa halaiki ni haki ya Mungu na tabia Yake kwa ukamilifu, na wala sio mfano Wake Alipokuwa mwili mara mbili. Sio sura inayoonyeshwa kwa mwanadamu, wala mifano yote miwili ikijumlishwa. Kwa hivyo, ni muhimu kwamba mwili wa Mungu uondoke duniani baada ya kukamilisha kazi Anayohitajika kufanya, kwa kuwa Anakuja tu kufanya kazi Anayopaswa kufanya, na sio kuwaonyesha wanadamu mfano wa umbo Lake. Ingawa umuhimu wa kuingia katika mwili umeshatimizwa na Mungu mara mbili Akifanyika mwili na nyama, bado hatajionyesha wazi kwa taifa ambalo halijawahi kumwona awali. Yesu hatajionyesha tena kwa Wayahudi kama Jua la haki, wala hatapanda Mlima wa Mizeituni na kuonekana kwa watu wote; yote ambayo Wayahudi wameona ni picha ya Yesu wakati wa Uyahudi. Hii ni kwa sababu kazi ya Yesu katika kupata mwili Kwake ilimalizika miaka elfu mbili iliyopita; Hatarudi Uyahudi kwa sura ya Myahudi, sembuse kujionyesha katika sura ya Myahudi kwa nchi yoyote ya Mataifa, kwa maana sura ya Yesu kufanyika mwili ni sura ya Myahudi tu, na si sura ya Mwana wa Adamu ambaye Yohana alimwona. Ingawa Yesu aliwaahidi wafuasi Wake kwamba Angerudi tena, Hatajionyesha tu Mwenyewe katika sura ya Myahudi kwa wote walio katika nchi za Mataifa. Mnapaswa kujua kwamba kazi ya Mungu katika mwili inafaa kufungua enzi mpya. Kazi hii ni ya muda wa miaka michache tu, na Hawezi kukamilisha kazi yote ya Roho wa Mungu. Hii ni sawia na vile umbo la Yesu kama Myahudi linaweza tu kuwakilisha mfano wa Mungu alivyofanya kazi katika Yudea, na Angefanya tu kazi ya msalabani. Wakati ambao Yesu Alikuwa katika mwili, Hangefanya kazi ya kutamatisha enzi au kumwangamiza mwanadamu. Kwa hivyo, baada ya kusulubiwa na kukamilisha kazi Yake, Alipaa juu na daima Akajificha kutoka kwa mwanadamu. Kutoka wakati huo kuendelea, wale waumini wa mataifa waliweza tu kuiona picha Yake ambayo walibandika kwenye kuta zao, na sio udhihirisho wa Bwana Yesu. Picha hii imechorwa na mwanadamu tu, na si mfano ambao Mungu Mwenyewe Alimwonyesha mwanadamu. Mungu Hatajionyesha kwa halaiki wazi wazi katika mfano ambao Yeye Alikuwa nao mara mbili Akiwa katika mwili. Kazi Anayofanya miongoni mwa wanadamu ni kuwaruhusu kuelewa tabia Yake. Yote haya yanaonyeshwa kwa mwanadamu kwa njia ya kazi za enzi tofauti; yanakamilishwa kupitia tabia ambazo Ameziweka wazi na kazi ambayo Amefanya, na bali si kupitia kwa udhihirisho wa Yesu. Hiyo ni kusema, umbo la Mungu halionyeshwi kwa mwanadamu kupitia katika mfano wa Mungu mwenye mwili, lakini ni kwa kupitia katika kazi iliyotekelezwa na Mungu mwenye mwili wa sura na umbo; na kupitia kazi Yake, mfano Wake unaonekana na tabia Yake inajulikana. Huu ndio umuhimu wa kazi Angependa kufanya katika mwili. 

Mara tu kazi ya Mungu kupata mwili mara mbili inapofikia mwisho, Ataanza kuonyesha tabia Yake ya haki katika mataifa yote, kuruhusu umati kuona sura Yake. Atadhihirisha tabia Yake na kwa njia hii ataweka wazi mwisho wa kategoria mbalimbali za mwanadamu, na hivyo kuleta mwisho kabisa enzi nzee. Kazi Yake katika mwili haitendeki katika sehemu pana (kama vile Yesu Alivyofanya kazi katika sehemu ya Yudea peke Yake, na leo hii Ninafanya kazi miongoni mwenu pekee) kwa sababu kazi Yake katika mwili ina mipaka na kingo. Anafanya tu kazi ya muda mchache katika mfano wa kawaida na mwili wa kawaida, badala ya kufanya kazi ya milele kupitia kwa Mungu mwenye mwili, ama kufanya kazi ya kuwaonekania watu wote wa mataifa. Kazi hii katika mwili lazima izuiliwe katika mawanda (kama vile kufanya kazi katika Yudea ama kati Yenu), kisha kupanua kazi iliyofanyika katika mipaka hii. Bila shaka, kazi ya upanuzi huu huendeshwa na Roho Mtakatifu moja kwa moja na haiwezi kuwa kazi ya mwili Wake wa nyama. Kwa maana kazi katika mwili iko na mipaka na haiwezi kuenea katika pembe zote za ulimwengu. Hauwezi kuyatekeleza haya. Kupitia kwa kazi katika mwili, Roho Wake hutekeleza kazi inayofuatia. Kwa hivyo, kazi inayofanywa katika mwili ni ya matayarisho inayotekelezwa ndani ya mipaka; Roho Wake kisha Anaendeleza kazi hii, na kuipanua.

Kazi ambayo Mungu anakuja kufanya katika dunia hii ni kuongoza enzi tu, kufungua enzi mpya na kutamatisha enzi ya zamani. Hajakuja kuishi kulingana na maisha ya mwanadamu wa kawaida kwa kikamilifu, kupitia Mwenyewe raha na machungu ya maisha kama mwanadamu, au kumfanya mtu fulani mkamilifu kwa mkono Wake au kumtazama binafsi mtu Fulani anavyokua. Hii sio kazi Yake; Kazi Yake ni kufungua tu enzi mpya na kukomesha ile ya zamani. Hiyo ina maana, Atafungua enzi mpya, akamilishe iliyotangulia, amshinde shetani kwa kufanya kazi Yake binafsi. Kila wakati Anapofanya kazi Yake Mwenyewe, ni kana kwamba Anaweka mguu kwenye uwanja wa vita. Kwanza, Anaushinda ulimwengu na kumshinda Shetani katika mwili; Anachukua utukufu wote na kuinua pazia juu ya ukamilifu wa kazi ya miaka elfu mbili, akiifanya ili watu wote duniani wawe na njia sahihi ya kufuata na maisha ya amani na furaha. Hata hivyo, Mungu hawezi kuishi na mwanadamu duniani kwa muda mrefu, kwa maana Mungu ni Mungu, ni si kama mwanadamu kamwe. Hawezi kuishi urefu wa maisha ya mwanadamu wa kawaida, hiyo ina maana, Hawezi kuishi duniani kama mwanadamu ambaye si wa kawaida, kwa maana Yuko na sehemu ndogo ya ubinadamu wa kawaida wa mtu wa kawaida kumuwezesha kuishi vile. Kwa maneno mengine, Mungu anawezaje kuanzisha familia, kuwa na kazi na kulea watoto duniani? Je, si hii itakuwa ni aibu? Kwamba Yeye amejaliwa na ubinadamu wa kawaida ni kwa minajili tu ya kutekeleza kazi Yake kwa njia ya kawaida, na sio kumwezesha Yeye kuwa na familia na kazi kama mtu wa kawaida. Hisia Zake za kawaida, mawazo ya kawaida, na kula kwa kawaida na nguo za mwili Wake yanatosha kuthibitisha kuwa Yuko na ubinadamu wa kawaida; hakuna haja Yake kuwa na familia au kazi ili athibitishe kwamba Yeye kweli yuko na ubinadamu wa kawaida. Hiyo haina maana hata kidogo! Mungu anakuja duniani, kumaanisha Neno linageuka kuwa mwili; Kwa urahisi Anamruhusu mwanadamu kulielewa neno Lake na kuliona neno Lake, hiyo ni, kumruhusu mwanadamu kuona kazi inayotekelezwa na mwili. Nia Yake sio kwamba wanadamu wautendee mwili Wake kwa njia Fulani, bali kwamba mwanadamu awe mtiifu mpaka mwisho, kumaanisha, aweze kutii maneno yote yanayotoka katika kinywa Chake, na kunyenyekea na kukubali kazi yote Anayofanya. Yeye Anafanya kazi katika mwili tu; Haombi kwa makusudi mwanadamu kuinua ukuu na utakatifu wa mwili Wake, bali kumwonyesha mwanadamu hekima ya kazi Yake na mamlaka yote Aliyo nayo. Kwa hivyo, ingawa Anao ubinadamu wa kipekee, Hafanyi matangazo yoyote, na Anatilia tu maanani kazi ambayo Anapaswa kufanya. Mnapaswa kujua ni kwa nini Mungu Alipata mwili na ilhali hatangazi wala kushuhudia juu ya ubinadamu Wake wa kawaida, lakini badala yake Anatekeleza tu kazi ambayo Angependa kufanya. Hii ndio sababu mnaona tu uwepo wa uungu katika Mungu mwenye mwili, kwa sababu Hatangazi kuwa Kwake katika mwili ndio mwanadamu aige. Ni pale tu mwanadamu anapowaongoza watu ndipo anapozungumza jinsi alivyo kibinadamu, ndivyo apate heshima na utii wao vyema zaidi na hivyo kufanikisha uongozi wa wengine. Kinyume na hilo, Mungu huwashinda watu kupitia katika kazi Yake pekee (hiyo ni, kazi isiyoweza kufanywa na mwanadamu); hakuna shaka ya mwanadamu kuvutiwa na Yeye au kumfanya mwanadamu amwabudu. Yote Anayofanya ni kuweka tu katika mwanadamu hisia za uchaji Kwake au kumfanya mwanadamu aweze kujua kuhusu kutowezekana kwa kumchunguza Yeye. Hakuna haja ya Mungu kumpendeza mwanadamu. Kile anachohitaji ni kuwa wewe umheshimu na kumwabudu mara tu unaposhuhudia tabia Yake. Kazi ambayo Mungu hufanya ni Yake mwenyewe; haiwezi kufanywa na mwanadamu badala Yake, wala kuweza kutimizwa na mwanadamu. Ni Mungu Mwenyewe tu ndiye Anaweza kufanya kazi Yake mwenyewe na kuanzisha enzi mpya ili kumwongoza mwanadamu katika maisha mapya. Kazi ambayo Yeye hufanya ni kumwezesha mwanadamu kupokea maisha mapya na kuingia katika enzi mpya. Kazi nyingine yote hupokezwa kwa wale wanadamu wa ubinadamu wa kawaida na ambao wanapendwa na wengine. Kwa hivyo, katika Enzi ya Neema, Alikamilisha kazi ya miaka elfu mbili katika miaka mitatu na nusu tu kati ya miaka Yake thelathini na mitatu katika mwili. Mungu Anapokuja duniani kutekeleza kazi Yake, Yeye hukamilisha kazi ya miaka elfu mbili au ya enzi nzima ndani ya muda mfupi zaidi wa miaka michache. Yeye hachelewi, na Hasimami; Yeye hufupisha tu kazi ya miaka mingi ili ikamilishwe katika miaka michache tu mifupi. Hili ni kwa sababu kazi ambayo Yeye hufanya Mwenyewe ni kuifungua tu njia mpya na kuiongoza enzi mpya.

Mungu anapotekeleza kazi Yake, Yeye haji kushiriki katika ujenzi au harakati zozote, bali kutekeleza huduma Yake. Kila mara Yeye anapokuwa mwili, ni ili tu kukamilisha hatua ya kazi na kuanzisha enzi mpya. Sasa Enzi ya Ufalme imewadia, na vile mafunzo ya ufalme yamewadia. Hatua hii ya kazi si kazi ya mwanadamu, na si kumfinyanga mwanadamu hadi kiwango fulani, bali ni ili tu kukamilisha sehemu ya kazi ya Mungu. Kile Anachofanya si kazi ya mwanadamu, si kufanikisha matokeo fulani katika kumfinyanga mwanadamu kabla ya kuondoka duniani; ni ili kutimiza huduma Yake na kumaliza kazi Anayopaswa kufanya, ambayo ni kupanga vizuri kazi Yake duniani, na baada ya hapo Atapata utukufu. Kazi ya Mungu mwenye mwili ni tofauti na ile ya watu wanaotumiwa na Roho Mtakatifu. Mungu anapokuja kufanya kazi Yake duniani, Yeye anajali tu kuhusu kutekeleza huduma Yake. Kuhusu mambo mengine yote yasiyohusiana na huduma Yake, Yeye karibu hashiriki kabisa, hata hatilii maanani mambo kama hayo. Yeye anatekeleza tu kazi Anayopaswa kufanya, na hata zaidi hajali kuhusu kazi ambayo mwanadamu anapaswa kufanya. Kazi anayofanya ni ile tu inayohusu enzi Aliyomo na huduma Anayopaswa kutekeleza, kana kwamba mambo mengine yote yako nje ya upeo Wake. Yeye hajizatiti na maarifa ya msingi zaidi kuhusu kuishi kama mmoja miongoni mwa binadamu, wala Hajifunzi ustadi zaidi wa kijamii, wala Hajizatiti na kitu kingine chochote ambacho mwanadamu anaelewa. Yote anayopaswa kuwa nayo mwanadamu hayamhusu Yeye hata kidogo na Yeye hufanya tu kazi ambayo ni wajibu Wake. Na hivyo, jinsi mwanadamu anavyoona, Mungu mwenye mwili anapungukiwa na mengi sana—Yeye hata hatilii maanani mambo mengi ambayo mwanadamu anapaswa kuwa nayo, na hana ufahamu wa mambo kama hayo. Mambo kama vile maarifa ya kawaida kuhusu maisha, pamoja na kanuni za kujiendesha na kushughulika na ulimwengu, karibu hayahusiani kabisa na Yeye. Lakini huwezi kuhisi kutoka kwa Mungu mwenye mwili dalili yoyote ndogo ya kutokuwa wa kawaida. Yaani, ubinadamu Wake hudumisha tu maisha Yake ya kawaida ya binadamu na busara ya kawaida ya ubongo Wake, ukimpa uwezo wa kutambua kati ya mema na mabaya. Hata hivyo, Yeye hajizatiti na vitu vingine vyovyote, ambavyo vyote ni vile ambavyo mwanadamu (viumbe walioumbwa) pekee anapaswa kuwa navyo. Mungu anapata mwili tu ili kutekeleza huduma Yake Mwenyewe. Kazi Yake inaelekezwa kwa enzi nzima, si kwa mtu au mahali popote pale, bali kwa ulimwengu mzima. Huu ndio mwelekeo wa kazi Yake na kanuni ambayo kwayo Anafanya kazi. Hakuna anayeweza kubadili hili, na mwanadamu hana namna ya kuhusika ndani yake. Kila mara Mungu anapopata mwili, Analeta pamoja na Yeye kazi ya enzi hiyo, na hana nia ya kuishi pamoja na mwanadamu kwa miaka ishirini, thelathini, arobaini, au hata sabini au themanini ili mwanadamu aweze kumwelewa vizuri zaidi na kumjua kwa kina. Hakuna haja ya hilo! Kufanya hivyo hakutaongeza kina cha maarifa ambayo mwanadamu anayo kuhusu tabia asili ya Mungu kwa namna yoyote ile; badala yake, kutaongeza tu dhana zake na kusababisha dhana na mawazo yake yawe magumu kubadilika. Kwa hivyo inawapasa ninyi nyote muelewe hasa kazi ya Mungu mwenye mwili ni nini. Hakika hamwezi kuwa mmeshindwa kuelewa maneno Niliyonena kwenu: “Sikuja ili kupitia maisha ya mwanadamu wa kawaida”? Je, mmesahau maneno haya: “Mungu haji duniani kuishi maisha ya mwanadamu wa kawaida”? Hamwelewi kusudi la Mungu katika kupata mwili, wala hamjui hili: “Mungu angewezaje kuja duniani kwa nia ya kupitia maisha ya kiumbe aliyeumbwa?” Mungu huja duniani tu ili kukamilisha kazi Yake, na hivyo kazi Yake duniani ni ya muda mfupi. Yeye haji duniani kwa nia ya kusababisha Roho wa Mungu kukuza mwili Wake wa nyama kuwa mwanadamu bora ambaye ataongoza kanisa. Mungu anapokuja duniani, ni Njia kuwa mwili; mwanadamu, hata hivyo, hajui kuhusu kazi Yake na humpachikia mambo kwa lazima. Lakini ninyi nyote mnapaswa kuelewa kwamba Mungu ni Njia kuwa mwili, si mwili wa nyama ambao umekuzwa na Roho wa Mungu kuchukua jukumu la Mungu kwa muda. Mungu Mwenyewe si zao la ukuzaji, bali ni Njia, Neno, lililokuwa mwili, na leo Anatekeleza kazi Yake rasmi miongoni mwenu nyote. Ninyi nyote mnajua, na mnakiri, kwamba kupata mwili kwa Mungu ni ukweli halisi, lakini mnajifanya mnaelewa. Kuanzia kazi ya Mungu mwenye mwili hadi umuhimu na kiini cha kupata mwili Kwake, hamfahamu haya hata kidogo na mnawafuata tu wengine katika kukariri maneno kwa ufasaha kutoka akilini. Je, unaamini Mungu mwenye mwili kuwa kama unavyowazia?

Mungu anakuwa mwili ili tu kuongoza enzi na kuanzisha kazi mpya. Ni lazima mwelewe jambo hili. Hili ni tofauti sana na jukumu la mwanadamu, na haya mawili hayawezi kuwekwa katika kiwango kimoja. Mwanadamu anahitaji kukuzwa na kufanywa kuwa mtimilifu kwa kipindi kirefu kabla ya kuweza kutumiwa kutekeleza kazi, na aina ya ubinadamu unaohitajika ni wa kiwango cha juu hasa. Sio tu kwamba mwanadamu lazima aweze kudumisha busara ya ubinadamu wa kawaida, bali lazima aelewe zaidi kanuni na sheria nyingi zinazotawala jinsi anavyoshughulika na ulimwengu, na, zaidi ya hayo, lazima ajitolee kujifunza hata zaidi kuhusu hekima na maarifa ya kimaadili ya mwanadamu. Haya ndiyo ambayo mwanadamu anapaswa kujizatiti nayo. Hata hivyo, hivyo sivyo ilivyo kwa Mungu aliyekuwa mwili, kwa sababu kazi Yake haimwakilishi mwanadamu wala si kazi ya mwanadamu, na badala yake ni maonyesho ya moja kwa moja ya nafsi Yake na utendaji wa moja kwa moja wa kazi Anayopaswa kufanya. (Bila shaka, kazi Yake inatekelezwa kwa wakati unaofaa, si bila mpango au kiholela, na inaanza wakati unapofika wa kutekeleza huduma Yake.) Yeye hashiriki katika maisha ya mwanadamu au kazi ya mwanadamu, yaani, ubinadamu Wake haujazatitiwa na lolote kati ya haya (ingawa hili haliathiri kazi Yake). Yeye hutekeleza tu huduma Yake wakati unapofika wa Yeye kufanya hivyo; haijalishi hadhi Yake ni ipi, Yeye hulenga tu kufanya kazi Anayopaswa kufanya. Chochote ambacho mwanadamu anajua kumhusu Yeye na maoni yoyote ya mwanadamu kumhusu Yeye, kazi Yake haiathiriwi kabisa. Kwa mfano, Yesu alipotekeleza kazi Yake, hakuna aliyejua Yeye alikuwa nani hasa, lakini Yeye alilenga tu kufanya kazi Yake. Hakuna lolote kati ya haya lililomzuia Yeye katika kutekeleza kazi Aliyopaswa kufanya. Kwa hivyo, mwanzoni Yeye hakufunua au kutangaza utambulisho Wake Mwenyewe, na Alimfanya mwanadamu amfuate Yeye tu. Bila shaka huu haukuwa tu unyenyekevu wa Mungu, bali pia ilikuwa njia ambayo kwayo Mungu alifanya kazi katika mwili. Yeye angeweza tu kufanya kazi kwa njia hii, kwa maana mwanadamu hakuwa na njia ya kumtambua Yeye kwa macho ya kawaida. Na hata kama mwanadamu angemtambua Yeye, hili halingesaidia kazi Yake. Zaidi ya hayo, Yeye hakufanyika mwili ili kumfanya mwanadamu aje kuujua mwili Wake; ilikuwa ni kutekeleza kazi na kutekeleza huduma Yake. Kwa sababu hii, Yeye hakuweka umuhimu wowote katika kuweka utambulisho Wake wazi kwa umma. Alipokamilisha kazi yote Aliyopaswa kufanya, utambulisho Wake wote na hadhi Yake bila shaka vilikuwa wazi kwa mwanadamu. Mungu aliyekuwa mwili hunyamaza kimya na hatoi matangazo yoyote kamwe. Yeye hajali jinsi mwanadamu alivyo wala jinsi mwanadamu anavyoendelea katika kumfuata Yeye, bali hulenga tu kutekeleza huduma Yake na kutekeleza kazi Anayopaswa kufanya. Hakuna anayeweza kuzuia kazi Yake. Wakati unapofika wa Yeye kuhitimisha kazi Yake, ni lazima itahitimishwa na kutamatishwa, na hakuna anayeweza kuamuru vinginevyo. Ni baada tu ya Yeye kuondoka kwa mwanadamu Anapokamilisha kazi Yake ndipo mwanadamu ataelewa kazi Anayofanya, ingawa bado si wazi kabisa. Na itachukua muda mrefu kwa mwanadamu kuelewa kikamilifu nia ambazo kwazo Yeye alitekeleza kazi Yake mwanzoni. Yaani, kazi ya enzi ya Mungu mwenye mwili imegawanywa katika sehemu mbili. Sehemu moja ya kazi ni mwili wa Mungu mwenye mwili ukifanya kazi na kuzungumza binafsi. Punde tu huduma ya mwili Wake inapotimizwa kikamilifu, sehemu nyingine ya kazi inasalia kutekelezwa na wale wanaotumiwa na Roho Mtakatifu. Ni wakati huu ndipo mwanadamu anapaswa kutimiza jukumu lake, kwa maana Mungu tayari amefungua njia, na mwanadamu mwenyewe anapaswa kuitembea. Yaani, Mungu aliyekuwa mwili anatekeleza sehemu moja ya kazi, na kisha Roho Mtakatifu na wale wanaotumiwa na Roho Mtakatifu wataiendeleza kazi hii. Kwa hivyo, mwanadamu anapaswa kujua kile ambacho kazi inayotekelezwa kimsingi na Mungu aliyekuwa mwili katika hatua hii inahusisha, na lazima aelewe hasa umuhimu wa Mungu kuwa mwili ni nini na kazi Anayopaswa kufanya ni ipi, na asitoe matakwa kwa Mungu kulingana na matakwa yanayotolewa kwa mwanadamu. Hapa ndipo palipo na kosa la mwanadamu, dhana yake, na hata zaidi, uasi wake.

Mungu anakuwa mwili si kwa nia ya kumruhusu mwanadamu kuujua mwili Wake, au kumruhusu mwanadamu kupambanua tofauti kati ya mwili wa Mungu mwenye mwili na ule wa mwanadamu; wala Mungu hawi mwili ili kutoa mafunzo kwa nguvu za utambuzi za mwanadamu, na sembuse Yeye kufanya hivyo kwa nia ya kumruhusu mwanadamu kuabudu mwili wa Mungu mwenye mwili, na hivyo kupata utukufu mkuu. Hakuna lolote kati ya mambo haya ambalo ni nia ya Mungu katika kuwa mwili. Wala Mungu hawi mwili ili kumhukumu mwanadamu, wala kumfichua mwanadamu kwa makusudi, wala kumfanyia mambo kuwa magumu. Hakuna lolote kati ya mambo haya ambalo ni nia ya Mungu. Kila mara Mungu anapokuwa mwili, ni aina ya kazi ambayo haiepukiki. Ni kwa ajili ya kazi Yake kuu zaidi na usimamizi Wake mkuu zaidi ndiyo maana Yeye hutenda Anavyotenda—si kama mwanadamu anavyoiwazia kuwa. Mungu huja duniani tu kama kazi Yake inavyohitaji, na inapobidi tu. Yeye haji duniani kwa nia ya kutazama huku na kule tu, bali kutekeleza kazi Anayopaswa kufanya. Kuna sababu nyingine gani ambayo ingemfanya Achukue mzigo mzito kama huo na kuchukua hatari kubwa kama hizo kutekeleza kazi hii? Mungu anakuwa mwili tu Anapolazimika kufanya hivyo, na daima kukiwa na umuhimu wa kipekee. Kama ingekuwa tu kwa ajili ya kuwaruhusu watu kumtazama na kupanua upeo wao, basi Yeye, kwa uhakika kabisa, Asingekuja kamwe miongoni mwa watu kirahisi hivyo. Yeye huja duniani kwa ajili ya usimamizi Wake na kazi Yake kuu zaidi, na ili awapate wanadamu zaidi. Yeye huja kuwakilisha enzi, Yeye huja kumshinda Shetani, na Yeye hujivika mwili ili kumshinda Shetani. Hata zaidi, Yeye huja ili kuongoza jamii nzima ya binadamu katika kuishi maisha yao. Yote haya yanahusu usimamizi Wake, na yanahusu kazi ya ulimwengu mzima. Kama Mungu angekuwa mwili tu ili kumruhusu mwanadamu aje kuujua mwili Wake na kufumbua macho ya watu, basi kwa nini Yeye asisafiri kwenda katika kila taifa? Je, hili lisingekuwa jambo rahisi mno? Lakini Yeye hakufanya hivyo, badala yake Akichagua mahali panapofaa pa kufanya makazi na kuanza kazi Anayopaswa kufanya. Mwili huu pekee una umuhimu mkubwa. Yeye anawakilisha enzi nzima, na pia Anatekeleza kazi ya enzi nzima; Yeye huhitimisha enzi ya awali na kuanzisha mpya. Haya yote ni mambo muhimu ambayo yanahusu usimamizi wa Mungu, na yote haya ni umuhimu wa hatua moja ya kazi ambayo Mungu huja duniani kutekeleza. Yesu alipokuja duniani, Yeye alinena tu maneno kadhaa na kutekeleza kazi fulani; Yeye hakujali uzima wa mwanadamu, na Yeye aliondoka punde tu Alipokamilisha kazi Yake. Leo, Nitakapokuwa nimemaliza kuzungumza na kuyapitishia maneno Yangu kwenu, na ninyi nyote mtakuwa mmeelewa, hatua hii katika kazi Yangu itakuwa imehitimishwa, haijalishi uzima wenu utakuwaje. Ni lazima katika siku za usoni kuwe na baadhi ya watu wa kuendeleza hatua hii katika kazi Yangu na kuendelea kufanya kazi duniani kulingana na maneno haya; wakati huo, kazi ya mwanadamu na ujenzi wa mwanadamu vitaanza. Lakini, katika wakati wa sasa, Mungu anafanya tu kazi Yake ili kutekeleza huduma Yake na kukamilisha hatua moja ya kazi Yake. Mungu anafanya kazi kwa njia tofauti na ile ya mwanadamu. Mwanadamu anapenda makusanyiko na mabaraza, na huweka umuhimu kwenye desturi, ilhali kile ambacho Mungu anachukia kabisa hasa ni makusanyiko na mikutano ya mwanadamu. Mungu huzungumza na kunena na mwanadamu kwa namna isiyo rasmi; hii ndiyo kazi ya Mungu, ambayo ni huru sana na pia inawaweka ninyi huru. Hata hivyo, Mimi ninachukia kabisa kukusanyika pamoja nanyi, na Siwezi kuzoea maisha yanayodhibitiwa sana kama yenu. Mimi ninachukia taratibu zaidi ya yote; zinamwekea mwanadamu vikwazo hadi kufikia hatua ya kumfanya aogope kufanya jambo, aogope kuzungumza, na aogope kuimba, macho yake yakikutazama wewe moja kwa moja. Mimi ninachukia kabisa namna yenu ya kukusanyika na Mimi ninachukia kabisa makusanyiko makubwa. Mimi ninakataa tu kukusanyika pamoja nanyi kwa namna hii, kwa maana namna hii ya kuishi inamfanya mtu ahisi amefungwa pingu na ninyi huzingatia desturi nyingi mno na taratibu nyingi mno. Kama mngeruhusiwa kuongoza mngewaongoza watu wote kuingia katika uwanja wa taratibu, na hawangekuwa na namna ya kutupilia mbali taratibu chini ya uongozi wenu; badala yake harufu ya dini ingezidi kuwa kali, na matendo ya mwanadamu yangeendelea tu kuongezeka kwa wingi. Watu wengine huendelea kuzungumza na kuongea wanapokusanyika na hawahisi uchovu kamwe, na wengine wanaweza kuendelea kuhubiri kwa zaidi ya siku kumi bila kukoma. Haya yote yanachukuliwa kuwa makusanyiko makubwa na mikutano ya mwanadamu; hayahusiani na maisha ya kula na kunywa, ya kufurahia, au ya roho kuwekwa huru. Hii yote ni mikutano! Mikutano yenu ya wafanyakazi wenza, pamoja na makusanyiko makubwa na madogo, yote ni ya kuchukiza Kwangu, na Sijawahi kuhisi kuvutiwa nayo. Hii ndiyo kanuni ambayo kwayo Mimi hufanya kazi: Siko tayari kuhubiri wakati wa makusanyiko, wala Sitamani kutangaza chochote katika kusanyiko kubwa la umma, na sembuse kuwaita ninyi nyote kwa siku chache za mkutano maalum. Sioni kuwa inafaa kwamba ninyi nyote mnapaswa kuketi, kwa adabu na nidhamu, katika mkusanyiko; Ninachukia kuwaona ninyi mkiishi ndani ya mipaka ya desturi yoyote ile, na hata zaidi, Mimi ninakataa kushiriki katika desturi yenu kama hiyo. Kadiri mnavyofanya hivi, ndivyo Ninavyoiona inachukiza zaidi. Sipendezwi hata kidogo na hizi desturi na taratibu zenu; haijalishi mnafanya kazi nzuri kiasi gani nazo, Mimi naziona zote kuwa za kuchukiza. Si kwamba mmepanga mambo vibaya au kwamba ninyi ni wa chini mno; ni kwamba Mimi ninachukia namna yenu ya kuishi na, hata zaidi, Mimi siwezi kuizoea. Hamwelewi hata kidogo kazi Ninayotaka kufanya. Yesu alipofanya kazi Yake wakati huo, baada ya kuhubiri mahali fulani, Yeye angewatoa wanafunzi Wake nje ya mji na kunena maneno fulani kwao ambayo iliwapasa kufahamu. Yeye mara nyingi alifanya kazi kwa namna hiyo. Kazi Yake miongoni mwa umati ilikuwa chache na ya nadra. Kulingana na kile mnachotaka kutoka Kwake, Mungu aliyekuwa mwili hapaswi kuwa na maisha ya mwanadamu wa kawaida; Yeye lazima atekeleze kazi Yake, na, iwe Yeye ameketi, amesimama, au anatembea, Yeye lazima anene. Yeye lazima afanye kazi wakati wote na hawezi kamwe kusitisha “shughuli,” vinginevyo Yeye angekuwa anapuuza wajibu Wake. Je, matakwa haya ya mwanadamu yanafaa kwa busara ya binadamu? Uadilifu wenu uko wapi? Je, haya matakwa yenu hayajapita kiasi? Je, Ninakuhitaji wewe unichunguze Ninapofanya kazi? Je, Ninakuhitaji wewe usimamie Ninapotekeleza huduma Yangu? Mimi najua vizuri kazi Ninayopaswa kufanya na wakati Ninapopaswa kuifanya; hakuna haja ya wengine kuingilia kati. Pengine inaweza kuonekana kwako kana kwamba Sijafanya mengi, lakini kufikia wakati huo kazi Yangu inakuwa imefika mwisho. Chukua kwa mfano maneno ya Yesu katika Injili Nne: Je, hayakuwa na mipaka pia? Wakati huo, Yesu alipoingia katika sinagogi na kuhubiri mahubiri, Yeye alimaliza ndani ya dakika chache ikiwa imezidi sana, na Alipomaliza kunena, Yeye aliwaongoza wanafunzi Wake kwenye mashua na kuondoka bila maelezo yoyote. Kwa kuzidi sana, wale waliokuwa ndani ya sinagogi walijadili hili miongoni mwao, lakini Yesu hakushiriki katika hilo. Mungu hufanya tu kazi Anayopaswa kufanya, na hakuna chochote zaidi ya hiki. Sasa, wengi wanataka Mimi nizungumze zaidi na kuongea zaidi, angalau saa kadhaa kwa siku. Jinsi mnavyoona, Nisiponena, Mimi si Mungu, na Mimi ni Mungu tu Ninaponena. Ninyi nyote ni vipofu! Nyote ni wanyama! Ninyi nyote ni vitu vya kijinga visivyo na busara! Ninyi mna dhana nyingi mno! Matakwa yenu yanapita kiasi! Ninyi hamna ubinadamu! Hamwelewi hata kidogo kile Mungu alicho! Ninyi mnaamini kwamba wasemaji na wahutubu wote ni miungu, na kwamba yeyote aliye tayari kuwapa ninyi maneno ni baba yenu. Niambieni, je, ninyi nyote, pamoja na sura zenu nzuri na mwonekano usio wa kawaida, bado mna hata chembe ndogo kabisa ya busara? Je, bado mnajua jua la mbingu! Kila mmoja wenu ni kama afisa mlafi na fisadi, kwa hivyo mnawezaje kuwa na busara? Mnawezaje kupambanua kati ya mema na mabaya? Nimewapa ninyi mengi, lakini ni wangapi miongoni mwenu wameyathamini? Ni nani ameyapata kwa ukamilifu wake? Ninyi hamjui ni nani aliyeleta njia ambayo kwayo mnatembea leo, kwa hivyo mnaendelea kutoa matakwa Kwangu, mkitoa matakwa haya yasiyo na urazini. Je, hamwoni aibu sana? Je, Sijanena vya kutosha? Je, Sijafanya vya kutosha? Ni nani miongoni mwenu anayeweza kuyathamini maneno Yangu kweli kama hazina? Ninyi hujipendekeza Kwangu mnapokuwa mbele Yangu, lakini ninyi hudanganya msipokuwa mbele Yangu! Matendo yenu ni ya kudharauliwa mno, na ni ya kuchukiza! Mimi najua kwamba mnaniomba Ninene na nifanye kazi si kwa sababu nyingine ila tu kufurahisha macho yenu na kupanua upeo wenu, sio kwa ajili ya kubadilisha maisha yenu. Nimenena mengi sana kwenu. Maisha yenu yalipaswa kuwa yamebadilika kitambo, hivyo basi kwa nini bado mnaendelea kurudia hali zenu za zamani hata sasa? Inawezekana kwamba maneno Yangu yameibwa kutoka kwenu na hamkuyapokea? Kusema ukweli, Sitamani kunena zaidi kwa wapotovu kama ninyi—ingekuwa bure! Sitamani kufanya kazi nyingi hivi ya bure! Ninyi mnatamani tu kupanua upeo wenu au kufurahisha macho yenu, na sio kupata uzima! Ninyi nyote mnajidanganya wenyewe! Ninawauliza ninyi, ni kiasi gani cha yale Niliyowaambia uso kwa uso ambacho mmetia katika vitendo? Mnachofanya tu ni kufanya hila ili kuwadanganya wengine! Mimi ninawachukia wale miongoni mwenu wanaofurahia kutazama kama watazamaji, na Ninaona udadisi wenu kuwa wa kuchukiza sana. Kama hamko hapa kufuatilia njia ya kweli au kuonea kiu ukweli, basi ninyi ni walengwa wa chuki Yangu! Mimi ninajua kwamba mnanisikiliza Nikizungumza tu ili kutosheleza udadisi wenu au kutimiza tamaa yenu moja au nyingine. Hamna wazo la kutafuta uwepo wa ukweli, au la kuchunguza njia sahihi ya kuingia katika uzima; matakwa haya hayapo kabisa miongoni mwenu. Mnachofanya tu ni kumchukulia Mungu kama kitu cha kuchezea ambacho mnakichunguza na kukitazama kwa kupendezwa nacho. Mna shauku kiasi kidogo mno ya kufuatilia uzima, lakini tamaa nyingi ya kuwa wadadisi! Kuwaeleza watu kama hao njia ya uzima ni sawa na kupoteza mate; ni afadhali Nisinene kabisa! Acheni Niwaambie: Kama mnatafuta tu kujaza pengo ndani ya mioyo yenu, basi ni afadhali msije Kwangu! Inawapasa kuweka umuhimu katika kupata uzima! Msijidanganye! Ni afadhali msichukue udadisi wenu kama msingi wa ufuatiliaji wenu wa uzima au kuutumia kama kisingizio cha kunitaka Ninene nanyi. Hizi zote ni hila ambazo ninyi ni stadi sana kwazo! Ninakuuliza tena: Ni kiasi gani cha yale Ninayokutaka uingie ambayo umeyaingia kweli? Je, umeelewa yote ambayo Nimekwambia? Je, umetia katika vitendo yote ambayo Nimekwambia?

Kazi ya kila enzi huanzishwa na Mungu Mwenyewe, lakini unapaswa kujua kwamba, haijalishi ni namna gani ambayo kwayo Mungu hufanya kazi, Yeye haji kuanzisha harakati, au kufanya mikutano maalum, au kuanzisha shirika la aina yoyote kwa ajili yenu. Yeye huja tu kutekeleza kazi Anayopaswa kufanya. Kazi Yake haizuiliwi na mwanadamu yeyote. Yeye hufanya kazi Yake vyovyote Anavyotaka; haijalishi mwanadamu anafikiri nini au anaielewa vipi, Yeye anajali tu kuhusu kutekeleza kazi Yake. Kuanzia uumbaji wa ulimwengu hadi sasa, tayari kumekuwa na hatua tatu za kazi; kutoka kwa Yehova hadi kwa Yesu, na kutoka Enzi ya Sheria hadi Enzi ya Neema, Mungu hajawahi kuitisha mkutano maalum kwa ajili ya mwanadamu, wala Yeye hajawahi kuwakusanya wanadamu wote pamoja ili kuitisha mkutano maalum wa kazi wa kimataifa na hivyo kueneza kazi Yake. Kile anachofanya tu ni kutekeleza kazi ya awali ya enzi nzima kwa wakati unaofaa na mahali panapofaa, na hivyo kuanzisha enzi na kuongoza jamii ya binadamu katika jinsi ya kuishi maisha yao. Mikutano maalum ni makusanyiko ya mwanadamu; kuwakusanya watu pamoja kusherehekea sikukuu ni kazi ya mwanadamu. Mungu haadhimishi sikukuu na, hata zaidi, Yeye anaziona kuwa za kuchukiza; Yeye haitishi mikutano maalum na, zaidi ya hayo, Yeye anaiona kuwa ya kuchukiza. Sasa unapaswa kuelewa hasa kazi inayofanywa na Mungu mwenye mwili ni nini!


Fumbo la Kupata Mwili (4)

Mnapaswa kujua juu ya hadithi iliyo nyuma ya Biblia na uundaji wake. Maarifa haya si ya wale ambao hawajakubali kazi mpya ya Mungu. Wao hawajui. Ikiwa ungewaelezea, mambo haya ya kiini, wasingekuwa tena wenye kushikilia sana elimu ya vitabuni na sheria kuhusu Biblia na wewe. Wao huchunguza kwa uthabiti kile ambacho kimetabiriwa: Kauli hii imeshatimia? Kauli ile imeshatimia? Kukubali kwao injili ni kwa mujibu wa Biblia, na wao huhubiri injili kulingana na Biblia. Wao huyategemea maneno ya Biblia kumwamini Mungu; bila Biblia, wao hawatamwamini Mungu. Hii ndiyo njia ambayo wao huishi, kuichunguza Biblia hivyo. Wakati ambapo wao huchunguza Biblia tena na kukuuliza wewe kuhusu ufafanuzi, unasema, “Kwanza, hebu tusithibitishe kila kauli. Badala yake, hebu tuangalie vile Roho Mtakatifu hufanya kazi. Hebu tulinganishe njia tunayoitembea dhidi ya ukweli ili tuone kama njia tunayoitembea kweli ni kazi ya Roho Mtakatifu, na hebu tutumie kazi ya Roho Mtakatifu kuangalia kwa makini kama njia kama hiyo ni sahihi. Kuhusu kama kauli hii au kauli ile imeshatimia, sisi binadamu hatupaswi kuingilia. Ni bora kwetu badala yake kuzungumza kuhusu kazi ya Roho Mtakatifu na kazi ya hivi punde zaidi ambayo Mungu amekuwa akifanya.” Unabii katika Biblia ni maneno ya Mungu yaliyopitishwa wakati huo na manabii na maneno yaliyoandikwa na watu waliotumiwa na Mungu, baada ya kutiwa msukumo; ni Mungu Mwenyewe tu ndiye anaweza kueleza maneno hayo, Roho Mtakatifu pekee ndiye anaweza kutambulisha maana ya maneno hayo, na Mungu Mwenyewe tu ndiye anaweza kuivunja mihuri saba na kukifungua kitabu. Unasema: “Wewe si Mungu, na wala Mimi si Mungu, kwa hiyo nani anathubutu kueleza kwa hiari maneno ya Mungu? Je, wewe unathubutu kueleza maneno hayo? Hata kama manabii Yeremia, Yohana na Eliya wangekuwa hapa, hawangethubutu, kwani wao si Mwanakondoo. Ni Mwanakondoo pekee ndiye anaweza kuivunja mihuri saba na kufungua kitabu, na hakuna mwingine awezaye kuyaeleza maneno Yake. Sithubutu kunyang’anya jina la Mungu, seuze kujaribu kuyaeleza maneno ya Mungu. Naweza tu kuwa yule ambaye humtii Mungu. Je, wewe ni Mungu? Hakuna viumbe wa Mungu ambao huthubutu kufungua kitabu au kuyafafanua maneno hayo, na hivyo Sithubutu kuyaeleza pia. Ni bora usijaribu kuyaeleza. Hakuna kati yetu anayepaswa kujaribu kuyaeleza. Hebu tuzungumze kuhusu kazi ya Roho Mtakatifu; hili ndilo mwanadamu anaweza kufanya. Najua machache kuhusu kazi ya Yehova na Yesu, lakini kwa vile Sina uzoefu Wangu binafsi na kazi hiyo, Naweza tu kuizungumzia kwa kiasi kidogo. Kuhusu maneno yaliyonenwa na Isaya au Yesu wakati huo, Sitafanya ufafanuzi. Sijifunzi Biblia, lakini badala yake Mimi hufuata kazi ya sasa ya Mungu. Wewe kwa kweli unaichukulia Biblia kuwa kitabu kidogo, lakini siyo kweli k? Isipokuwa Mwanakondoo, nani mwingine anaweza kukifungua? Wewe si Mwanakondoo, na wala Mimi sithubutu kudai kuwa Mungu Mwenyewe, kwa hiyo hebu tusichambue au kuichunguza Biblia. Bora kujadili kazi ambayo hufanywa na Roho Mtakatifu, yaani, kazi ya sasa ambayo hufanywa na Mungu Mwenyewe. Hebu tuangalie kanuni ambazo kwazo Mungu hufanya kazi ni zipi na kiini cha kazi Yake ni kipi, kisha tuyaangalie kwa makini dhidi ya hayo kuona kama njia tunayotembea siku hii ni ya kweli. Hebu tulinganishe na hili kama kiwango.” Kama ninyi huhubiri injili, hasa kwa wale walio katika ulimwengu wa kidini, lazima muelewe Biblia na muwe na ujuzi wa hadithi yake ya ndani, la sivyo, hutaweza kuhubiri injili. Pindi umeifahamu picha kubwa zaidi, na kuacha kuchunguza maneno yaliyokufa ya Biblia kwa njia ndogo, lakini zungumza tu juu ya kazi ya Mungu na ukweli wa uzima, ndipo utaweza kuwapata wale wanaotafuta kwa moyo wa kweli.

Kazi ya Yehova, sheria Alizoweka, na kanuni ambazo kwazo Aliwaongoza wanadamu katika kuishi maisha yao, maudhui ya kazi Aliyofanya katika Enzi ya Sheria, umuhimu wa Yeye kuziweka sheria Zake, umuhimu wa kazi Yake katika Enzi ya Neema, na ni kazi gani Mungu anafanya katika hatua hii ya mwisho: haya ni mambo ambayo mnapaswa kuelewa. Hatua ya kwanza ni kazi ya Enzi ya Sheria, ya pili ni kazi ya Enzi ya Neema, na ya tatu ni kazi ya siku za mwisho. Lazima muelewe awamu hizi za kazi ya Mungu. Tangu mwanzo hadi mwisho, kuna hatua tatu kwa jumla. Ni nini kiini cha kila hatua ya kazi? Ni hatua ngapi hutekelezwa katika kazi ya mpango wa usimamizi wa miaka elfu sita? Kila hatua hutekelezwa vipi, na kwa nini kila mojawapo hutekelezwa kwa njia yake hususa? Haya yote ni maswali ya maana sana. Kazi ya kila enzi ni wakilishi. Yehova alitekeleza kazi gani? Kwa nini alifanya hivyo kwa njia hiyo maalum? Kwa nini Aliitwa Yehova? Tena, ni kazi gani ambayo Yesu alitekeleza katika Enzi ya Neema, na Aliifanya kwa namna gani? Ni vipengele vipi vya tabia ya Mungu vinavyowakilishwa na kila hatua ya kazi na kila enzi? Ni vipengele vipi vya tabia Yake vilionyeshwa katika Enzi ya Sheria? Na ni vipi vilivyoonyeshwa katika Enzi ya Neema? Na ni vipi katika enzi ya mwisho? Haya maswali halisi ni yale ambayo ni lazima myaelewe. Tabia nzima ya Mungu imefichuliwa katika kipindi cha mpango wa usimamizi wa miaka elfu sita. Haijafichuliwa tu katika Enzi ya Neema, wala katika Enzi ya Sheria pekee, hata kidogo tu katika kipindi hiki cha siku za mwisho. Kazi iliyofanywa katika siku za mwisho inawakilisha hukumu, ghadhabu na kuadibu. Kazi ifanywayo katika siku za mwisho haiwezi kuwekwa mbadala wa kazi ya Enzi ya Sheria ama ile ya Enzi ya Neema. Ingawa, hatua zote tatu zinaungana kuwa kitu kimoja na yote ni kazi iliyofanywa na Mungu mmoja. Kawaida, utekelezaji wa kazi hizi umegawanyishwa katika enzi tofauti. Kazi iliyofanywa katika siku za mwisho inaleta kila kitu mpaka tamati; ile iliyofanywa katika Enzi ya Sheria ilikuwa ya mwanzo; na ile iliyofanywa katika Enzi ya Neema ilikuwa ya ukombozi. Na kuhusu maono ya kazi katika mpango wote wa usimamizi wa miaka elfu sita, hakuna anayeweza kupata ufahamu au kuelewa. Maono kama hayo yamebaki kuwa mafumbo kila wakati. Katika siku za mwisho, kazi ya neno pekee inafanyika ili kuukaribisha Wakati wa Ufalme lakini haiwakilishi enzi zile zingine. Siku za mwisho sio zaidi ya siku za mwisho na sio zaidi ya Enzi ya Ufalme, na haziwakilishi Enzi ya Neema au Enzi ya Sheria. Siku za mwisho ni wakati ambapo kazi zote ndani ya mpango wa usimamizi wa miaka elfu sita inafichuliwa kwenu. Mafumbo kama hayo hayawezi kufichuliwa na mwanadamu yeyote. Haijalishi mwanadamu ana maarifa makubwa ya Biblia vipi, yanabaki tu kuwa maneno na si kitu zaidi, kwani mwanadamu haelewi kiini cha Biblia. Mwanadamu anaposoma Biblia, anaweza kupokea baadhi ya ukweli, kueleza baadhi ya maneno ama kuchunguza vifungu maarufu na nukuu, lakini hatawahi kuwa na uwezo wa kunasua maana iliyoko katika maneno hayo, kwani yote aonayo mwanadamu ni maneno yaliyokufa pekee, sio matendo ya kazi ya Yehova na Yesu, na mwanadamu hawezi kufumbua mafumbo ya kazi ya aina hiyo. Kwa hivyo, fumbo la mpango wa usimamizi wa miaka elfu sita ni fumbo kuu, iliyofichwa zaidi na isiyoshawishika kwa mwanadamu. Hakuna anayeweza kuelewa moja kwa moja mapenzi ya Mungu, ama, Mungu Mwenyewe aeleze na kumfichulia mwanadamu, vinginevyo, yatabaki kuwa mafumbo milele kwa mwanadamu na kubaki mafumbo yaliyofungwa milele. Usiwajali wale walio katika ulimwengu wa kidini; kama hamngeambiwa leo, pia nyinyi hamngeweza kuelewa. Kazi hii ya miaka elfu sita ni ya fumbo zaidi kuliko unabii wote wa manabii. Ni fumbo kuu zaidi tangu uumbaji, na hakuna nabii wa awali ambaye amewahi kuweza kulielewa, kwani fumbo hili hufumbuliwa tu katika enzi ya mwisho na kamwe halijawahi kufichuliwa hapo awali. Mkielewa fumbo hili na muweze kulipokea kwa ukamilifu, wale watu wote wa kidini watashindwa kwa fumbo hili. Hili pekee ndilo kuu zaidi ya maono, lile ambalo mwanadamu hutamani sana kulielewa lakini pia lile ambalo si wazi zaidi kwake. Mlipokuwa katika Enzi ya Neema, hamkujua kazi ambayo ilifanywa na Yesu wala ile ambayo ilifanywa na Yehova. Watu hawakuelewa chochote kuhusu kwa nini Yehova alitangaza sheria, kwa nini Aliwaambia watu wazitii sheria au kwa nini ilikuwa lazima kwa hekalu kujengwa, na sembuse watu kuelewa kwa nini Waisraeli waliongozwa kutoka Misri hadi jangwani na kisha hadi Kanaani. Ni mpaka siku hii ndipo mambo haya yamefichuliwa.

Kazi katika siku za mwisho ni hatua ya mwisho kati ya hizo tatu. Ni kazi ya enzi nyingine mpya na haiwakilishi kazi ya usimamizi mzima. Mpango wa miaka elfu sita umegawanywa katika hatua tatu za kazi. Hakuna hatua moja pekee itakayowakilisha kazi ya enzi hizo tatu ila inaweza tu kuwakilisha sehemu moja ya yote. Jina Yehova haliwezi kuwakilisha tabia yote ya Mungu. Ukweli kuwa Alitekeleza kazi katika Enzi ya Sheria sio ushahidi kuwa Mungu Anaweza tu kuwa Mungu chini ya sheria. Yehova alitengeneza sheria kwa mwanadamu na kutoa amri, Akimuuliza mwanadamu ajenge hekalu na madhabahu; kazi Aliyofanya inawakilisha tu Enzi ya Sheria. Kazi Aliyoifanya haidhibitishi kuwa Mungu ni Mungu Anayemwamuru mwanadamu kufuata sheria, Mungu Aliye hekaluni, ama Mungu Aliye mbele ya madhabahu. Haya hayawezi kusemwa. Kazi chini ya sheria inaweza tu kuwakilisha enzi moja. Kwa hivyo, kama Mungu Alifanya kazi katika Enzi ya Sheria pekee, mwanadamu angemfafanua Mungu na kusema, “Mungu ni Mungu Aliye hekaluni. Ili kumtumikia Mungu, lazima tuvae mavazi ya kikuhani na tuingie hekaluni.” Iwapo kazi katika Enzi ya Neema haingetekelezwa na Enzi ya Sheria ingeendelea mpaka wakati huu wa sasa, mwanadamu hangefahamu kuwa Mungu pia ni mwenye huruma na upendo. Iwapo kazi katika Enzi ya Sheria haingefanywa, na badala yake kazi katika Enzi ya Neema pekee, basi yote ambayo mwanadamu angefahamu ni kwamba Mungu Anakomboa tu mwanadamu na kumsamehe dhambi zake. Wangefahamu tu kuwa Yeye ni mtakatifu na asiye na hatia, kwamba Anaweza kujitoa kafara na kusulubishwa kwa ajili ya mwanadamu. Mwanadamu angejua tu kuhusu haya na asiwe na ufahamu wa mambo mengine yoyote. Kwa hivyo kila enzi inawakilisha sehemu moja ya tabia ya Mungu. Enzi ya Sheria inawakilisha vipengele vingine, Enzi ya Neema vipengele vingine na enzi hii vipengele vingine. Tabia ya Mungu inaweza tu kuonekana kwa mchanganyiko wa hatua zote tatu. Ni wakati tu mwanadamu anajua hatua hizi tatu ndipo anaweza kuipokea kikamilifu. Hakuna hatua kati ya hizo tatu ambayo inaweza kuachwa. Utaiona tu tabia ya Mungu kwa ukamilifu wake mara tu utakapozijua hatua hizi tatu za kazi. Ukweli kamba Mungu alikamilisha kazi yake katika Enzi ya Sheria sio ushahidi kwamba Yeye ni Mungu chini ya sheria tu, na ukweli kamba alikamilisha kazi Yake ya ukombozi haimaanishi kuwa Mungu Atamkomboa mwanadamu milele. Hizi zote ni hitimisho zilizofanywa na mwanadamu kuhusu jambo hilo. Enzi ya Neema ikiwa imefika mwisho, huwezi basi kusema kuwa Mungu ni wa msalaba tu na kuwa msalaba pekee unawakilisha wokovu wa Mungu. Ukifanya hivyo, basi utakuwa unamfasili Mungu. Katika hatua hii, Mungu Anafanya zaidi kazi ya Neno, lakini huwezi kusema kuwa Mungu hajawahi kuwa Mwenye huruma kwa mwanadamu na kwamba yote Aliyoleta ni kuadibu na hukumu. Kazi katika siku za mwisho inaonyesha wazi kazi ya Yehova na ile ya Yesu na mafumbo yote yasioeleweka na mwanadamu. Hii inafanywa ili kuonyesha hatima na mwisho wa binadamu na kukamilisha kazi yote ya wokovu miongoni mwa wanadamu. Hatua hii ya kazi katika siku za mwisho huleta kila kitu kufika mwisho. Mafumbo yote yasiyoeleweka na mwanadamu yanapaswa kufunuliwa ili kumpa mwanadamu ufahamu na kuweza kuelewa kwa kina katika mioyo yao. Hapo tu ndipo wanadamu wataweza kuainishwa kulingana na aina. Baada tu ya mpango wa usimamizi wa miaka elfu sita kukamilishwa ndipo mwanadamu atapata kuelewa tabia ya Mungu kwa ukamilifu wake, kwani usimamizi Wake utakuwa umefika mwisho. Kwa kuwa mmeipitia kazi ya Mungu katika enzi ya mwisho, tabia ya Mungu ni gani? Je, wewe unathubutu kusema kwamba Mungu ni Mungu ambaye hunena maneno tu? Hungeweza kuthubutu kufanya uamuzi huu. Wengine husema kwamba Mungu ni Mungu ambaye kufunua siri, kwamba Mungu ni Mwanakondoo na Ambaye huvunja mihuri saba. Hakuna ambaye huthubutu kufanya uamuzi huu. Na kuna wengine ambao husema kwamba Mungu ni aliyepata mwili. Hili bado si sahihi. Wengine husema kwamba Mungu mwenye mwili hunena maneno tu na Hafanyi ishara na maajabu. Wala hungeweza kuthubutu kunena kwa njia hii, kwani Yesu alipata mwili na Alifanya ishara na maajabu, kwa hiyo wewe huthubutu kumfafanua Mungu kwa urahisi. Kazi yote iliyofanyika katika mpango wa usimamizi wa miaka elfu sita imefika mwisho sasa. Ni baada tu ya kazi hii kubainika wazi kwa wanadamu na kutekelezwa miongoni mwa wanadamu ndipo watakapofahamu tabia ya Mungu na kile alicho na anacho. Kazi za enzi hizi zitakapokamilika, mafumbo yote yasiyoeleweka na mwanadamu yatakuwa yamebainika, ukweli wote ambao haukuwa unaeleweka utawekwa wazi, na mwanadamu atakuwa ameambiwa njia na hatima ya baadaye. Hii ndio kazi yote inayopaswa kufanyika katika hatua hii. Ingawa njia ambayo mwanadamu hutembea leo pia ni njia ya msalaba na ya kuteseka, kile ambacho mwanadamu wa leo hutenda, hula, hunywa na hufurahia ni tofauti zaidi na yale ya mwanadamu aliyekuwa chini ya sheria na katika Enzi ya Neema. Kinachohitajika kutoka kwa mwanadamu wakati huu sio kama ilivyokuwa kitambo na zaidi sio kama kilichohitajika kutoka kwake katika Enzi ya Sheria. Na ni kipi kilichohitajika kwa mwanadamu chini ya Sheria Mungu alipokuwa akifanya kazi huko Israeli? Hakuwaomba chochote zaidi ya kuiheshimu Sabato na Sheria za Yehova. Lakini si hivyo katika wakati huu. Siku ya Sabato, mwanadamu anafanya kazi, hukusanyika na kuomba kama kawaida, na hakuna vizuizi vinavyowekwa. Wale katika Enzi ya Neema walipaswa kubatizwa, na zaidi waliombwa kufunga, kumega mkate, kunywa divai, kufunika vichwa vyao na kuosha miguu ya wengine kwa ajili yao. Sasa, sheria hizi zimefutwa na mahitaji makuu yanadaiwa kutoka kwa mwanadamu, kwani kazi ya Mungu inazidi kuwa ya kina na kuingia kwa mwanadamu kunafika kiwango cha juu. Hapo zamani, Yesu aliweka mikono Yake juu ya mwanadamu na kuomba, lakini sasa kwa vile kila kitu kimesemwa, kuna manufaa gani ya kuwekea mikono? Maneno pekee yanaweza kupata matokeo. Alipoweka mikono Yake juu ya mwanadamu hapo zamani, ilikuwa ni kumbariki mwanadamu na pia kumponya magonjwa yak Hivyo ndivyo Roho Mtakatifu Alivyofanya kazi wakati huo, lakini sio hivyo wakati huu. Wakati huu, Roho Mtakatifu Anatumia maneno katika kazi Yake ili kupata matokeo. Ameyafanya maneno Yake wazi kwenu, na mnapaswa tu kuyaweka katika matendo. Maneno Yake ni mapenzi Yake na yanaonyesha kazi Atakayofanya. Kupitia katika maneno Yake, utaweza kuelewa mapenzi Yake na yale ambayo Anaomba ufikie, na unaweza kuyaweka tu maneno Yake katika matendo moja kwa moja bila hitaji lolote la kuwekewa mikono. Wengine wanaweza kusema, “Wekelea mikono Yako juu yangu! Weka mikono yako juu yangu ili niweze kupokea baraka zako na kushiriki kwako.” Haya yote ni mazoezi yaliyopitwa na wakati na ambayo yanakataliwa katika wakati huu, kwani enzi zimebadilika. Roho Mtakatifu Anafanya kazi kulingana na enzi, sio tu katika mapenzi Yake ama kulingana na masharti. Enzi zimebadilika, na enzi mpya lazima ilete kazi mpya. Huu ni ukweli wa kila hatua ya kazi, na hivyo kazi Yake haiwezi kurudiwa. Katika Enzi ya Neema, Yesu Alifanya nyingi ya kazi hiyo, kama kuponya magonjwa, kukemea mapepo, kuweka mikono Yake juu ya wanadamu, na kumbariki mwanadamu. Hata hivyo, kuendelea kufanya hivyo hakutasaidia chochote katika wakati huu. Roho Mtakatifu Alifanya kazi hivyo katika huo wakati, kwani ilikuwa Enzi ya Neema, na mwanadamu alipewa neema ya kutosha ili afurahie. Mwanadamu hakuhitajika kulipa gharama yoyote na angepokea neema mradi tu angekuwa na imani. Kila mtu alitendewa kwa neema kubwa. Sasa, enzi imebadilika, na kazi ya Mungu imeendelea zaidi; kupitia kuadibu na hukumu Yake, uasi wa mwanadamu na vitu vichafu katika mwanadamu vitatupiliwa mbali. Jinsi ilivyokuwa hatua ya ukombozi, ilimbidi Mungu kufanya kazi hiyo, Akimwonyesha mwanadamu neema ya kutosha ili mwanadamu afurahie, ili Amkomboe mwanadamu kutoka kwa dhambi, na kwa neema, amsamehe mwanadamu dhambi zake. Hatua hii ya sasa ni ya kufichua udhalimu ulio ndani ya mwanadamu kwa njia ya kuadibu, hukumu, kupigwa na maneno, na vile vile nidhamu na ufunuo wa maneno, ili baadaye binadamu waweze kuokolewa. Hii ni kazi ya undani zaidi kuliko ukombozi. Katika Enzi ya Neema, mwanadamu alifurahia neema ya kutosha na amezoea neema hii, kwa hivyo sio ya kufurahiwa na mwanadamu tena. Kazi kama hii imepitwa na wakati sasa na haitafanyika tena. Sasa, mwanadamu anaokolewa kupitia hukumu ya neno. Baada ya mwanadamu kuhukumiwa, kuadibiwa na kusafishwa, tabia yake basi inabadilika. Je sio kwa sababu ya maneno ambayo Nimenena? Kila hatua ya kazi inafanywa kulingana na maendeleo ya binadamu wote na kwa enzi. Kazi yote ina umuhimu wake; inafanywa kwa ajili ya wokovu wa mwisho, ili binadamu awe na hatima nzuri baadaye, na kwa binadamu kuainishwa kulingana na aina mwishowe.

Kazi katika siku za mwisho ni kunena maneno. Mabadiliko makuu yanaweza kusababishwa kwa watu kupitia katika maneno hayo. Mabadiliko yanayosababishwa sasa kwa watu hawa kwa sababu ya kukubali maneno haya ni makubwa kuliko yale ya watu katika Enzi ya Neema kwa kukubali ishara na maajabu hayo. Kwa maana, katika Enzi ya Neema, mapepo yalitolewa kutoka kwa mwanadamu kwa kuwekewa mikono na maombi, lakini tabia potovu ndani ya mwanadamu bado zilibaki. Mwanadamu aliponywa magonjwa yake na kusamehewa dhambi zake, lakini kuhusu jinsi mwanadamu angeweza kutupa mbali tabia potovu za kishetani ndani yake, kazi hii ilikuwa bado haijafanywa kwake. Mwanadamu aliokolewa tu na kusamehewa dhambi zake kwa imani yake, lakini asili ya dhambi ya mwanadamu haikuondolewa na bado ilibaki ndani yake. Dhambi za mwanadamu zilisamehewa kupitia kupata mwili kwa Mungu, lakini hili halikumaanisha kwamba mwanadamu hakuwa na dhambi tena ndani yake. Dhambi za mwanadamu ziliweza kusamehewa kupitia sadaka ya dhambi, lakini kuhusu jinsi mwanadamu anavyoweza kufanywa asitende dhambi tena, jinsi tabia zake potovu na asili ya dhambi zinavyoweza kutupwa mbali kikamilifu, na jinsi tabia yake ya maisha inavyoweza kubadilishwa kwa kiasi fulani, hana njia ya kutatua tatizo hili. Dhambi za mwanadamu zimesamehewa, na hii ni kwa sababu ya kazi ya kusulubishwa kwa Mungu, lakini mwanadamu anaendelea kuishi ndani ya tabia zake potovu za kishetani za zamani. Hali ikiwa hivi, mwanadamu lazima aokolewe kikamilifu kutoka kwa tabia zake potovu za kishetani, asili yake ya dhambi lazima itupwe mbali kikamilifu, isikue tena kamwe, na tabia yake lazima ipitie mabadiliko. Hii inampasa mwanadamu kuelewa njia ya kukua katika maisha, njia ya maisha, na jinsi ya kubadilisha tabia yake. Inamhitaji pia mwanadamu kutenda kulingana na njia hii ili tabia ya mwanadamu iweze kubadilika hatua kwa hatua na aishi chini ya nuru inayong’aa, na aweze kufanya mambo yote kulingana na mapenzi ya Mungu, atupilie mbali tabia potovu za kishetani, na kutoka kwa ushawishi wa Shetani wa giza, hivyo kutoka kabisa katika dhambi. Ni hapo tu ndipo mwanadamu atapokea wokovu kamili. Yesu Alipokuwa Akifanya kazi Yake, maarifa ya mwanadamu juu Yake yalikuwa bado hayakuwa bayana na hayakuwa wazi. Mwanadamu aliamini kila wakati kuwa Alikuwa Mwana wa Daudi na kumtangaza kuwa nabii mkuu na Bwana mwema Aliyezikomboa dhambi za mwanadamu. Wengine, wakiwa na msingi wa imani, wakaponywa tu kwa kugusa vazi Lake; vipofu wakaona na hata wafu kurejeshwa katika uhai. Hata hivyo, mwanadamu hangeweza kutambua tabia potovu za kishetani zilizokita mizizi ndani yake na pia mwanadamu hakujua jinsi ya kuitoa. Mwanadamu alipokea neema nyingi, kama amani na furaha ya mwili, baraka ya familia nzima juu ya imani ya mmoja, na kuponywa magonjwa, na mengine mengi. Yaliyobaki ni matendo mema ya mwanadamu na kuonekana kwa kiungu; kama mtu angeishi katika huo msingi, angechukuliwa kama muumini mzuri. Waumini hao tu ndio wangeingia mbinguni baada ya kifo, ambayo ilimaanisha kuwa walikuwa wameokolewa. Lakini katika maisha yao, hawakuelewa kamwe njia ya maisha. Walitenda tu dhambi, na kisha kukiri kila wakati bila njia yoyote ya kubadili tabia yao; hii ndiyo ilikuwa hali ya mwanadamu katika Enzi ya Neema. Je mwanadamu amepokea wokovu kamili? La! Kwa hivyo, hatua ilipokamilika, bado kuna kazi ya hukumu na kuadibu. Hatua hii ni ya kumfanya mwanadamu awea safi kupitia neno, na hivyo kumpa njia ya kufuata. Hatua hii haingekuwa na matunda ama ya maana kama ingeendelea na kukemea mapepo, kwani msingi wa dhambi wa mwanadamu haungetupwa mbali na mwanadamu angekoma tu baada ya msamaha wa dhambi. Kupitia kwa sadaka ya dhambi, mwanadamu amesamehewa dhambi zake, kwani kazi ya kusulubisha imefika mwisho na Mungu Ametawala juu ya Shetani. Lakini tabia potovu ya wanadamu bado imebaki ndani yao na mwanadamu anaweza kutenda dhambi na kumpinga Mungu; Mungu hajampata mwanadamu. Hiyo ndio sababu katika hatua hii ya kazi Mungu Anatumia neno kufichua tabia potovu ya mwanadamu na kumuomba mwanadamu kutenda kulingana na njia sahihi. Hatua hii ni ya maana zaidi kuliko zile za awali na pia yenye mafanikio zaidi, kwani wakati huu ni neno ambalo linatoa maisha moja kwa moja kwa mwanadamu na linawezesha tabia ya mwanadamu kubadilishwa kabisa; ni hatua ya kazi ya uhakika kabisa. Kwa hivyo, Mungu kupata mwili katika siku za mwisho imekamilisha umuhimu wa Mungu kupata mwili wa Mungu na kukamilisha usimamizi wa Mungu katika mpango wa kuokoa mwanadamu.

Wokovu wa Mungu kwa mwanadamu haufanywi moja kwa moja kupitia kwa njia ya Roho na kwa utambulisho wa Roho, kwani Roho Wake hawezi kuguswa wala kuonekana na mwanadamu, wala mwanadamu hawezi kumkaribia. Kama Angejaribu kumwokoa mwanadamu moja kwa moja kama Roho, mwanadamu hangeweza kupokea wokovu Wake. Kama Mungu hangevaa umbo la nje la binadamu aliyeumbwa, hakungekuwa na njia ya mwanadamu kupokea wokovu huu. Kwani mwanadamu hana njia kabisa ya kumkaribia Yeye, kama vile ambavyo hakuna mtu aliyeweza kukaribia wingu la Yehova. Ni kwa kuwa binadamu aliyeumbwa tu, yaani, ni kwa kuweka Neno Lake katika mwili ambao Anakaribia kuwa tu, ndiyo Anaweza binafsi kulifinyanga Neno hilo ndani ya wote wanaomfuata Yeye. Hapo tu ndipo mwanadamu anaweza kusikia na kuona Neno Lake binafsi, na pia kulipata Neno Lake, na kwa njia hii kuokolewa kikamilifu. Ikiwa Mungu hangekuwa mwili, hakuna mtu wa nyama na damu ambaye angeweza kupokea wokovu mkuu hivyo, wala hakuna hata mtu mmoja angeokolewa. Kama Roho wa Mungu angefanya kazi moja kwa moja katikati ya binadamu, wanadamu wote wangepigwa, au, kwa kuwa hawana njia ya kugusana na Mungu, wangetekwa kikamilifu na Shetani. Kupata mwili kwa mara ya kwanza kulikuwa ni kwa ajili ya kumkomboa mwanadamu kutoka dhambini, kumkomboa kupitia mwili wa nyama wa Yesu, yaani, Alimwokoa mwanadamu kutoka msalabani, lakini tabia potovu za kishetani bado zilibaki ndani ya mwanadamu. Kupata mwili kwa mara ya pili si kwa ajili ya kutumika kama sadaka ya dhambi tena bali ni kuwaokoa kikamilifu wale waliokombolewa kutoka dhambini. Hili linafanywa ili wale ambao dhambi zao zimesamehewa waweze kuwa huru kutokana na dhambi na kutakaswa kikamilifu, na kufikia mabadiliko ya tabia, na hivyo kujinasua kutoka katika ushawishi wa giza wa Shetani na kurudi mbele ya kiti cha enzi cha Mungu. Ni kwa njia hii tu ndiyo mwanadamu anaweza kutakaswa kikamilifu. Baada ya Enzi ya Sheria kufika mwisho, na kuanzia na Enzi ya Neema, Mungu alianza kazi ya wokovu, ambayo inaendelea hadi siku za mwisho, ambapo Mungu anafanya kazi ya kuhukumu na kuadibu jamii ya binadamu kwa sababu ya uasi wao, na hivyo kuwatakasa binadamu kikamilifu. Ni baada ya hili tu ndipo Mungu atahitimisha kazi Yake ya wokovu na kuingia katika pumziko. Kwa hivyo, katika hatua tatu za kazi, ni mara mbili tu ambapo Mungu amepata mwili ili kutekeleza kazi Yake miongoni mwa binadamu Yeye Mwenyewe. Hiyo ni kwa sababu ni hatua moja tu katika hatua tatu za kazi ndiyo ya kuwaongoza watu katika kuishi maisha yao, huku zile nyingine mbili zinajumuisha kazi ya wokovu. Ni kwa kuwa mwili tu ndiyo Mungu anaweza kuishi pamoja na mwanadamu, kupitia mateso ya ulimwengu, na kuishi katika mwili wa kawaida wa nyama. Ni kwa njia hii tu ndiyo Anaweza kuwapa watu Neno la vitendo wanalohitaji kama viumbe walioumbwa. Ni kupitia kupata mwili kwa Mungu ndiyo mwanadamu anapokea wokovu kamili kutoka kwa Mungu, na si moja kwa moja kutoka mbinguni kama jibu la maombi yake. Mwanadamu ni wa nyama na damu, hana njia ya kumwona Roho wa Mungu, sembuse kumkaribia Roho Wake, kwa hivyo kile tu anachoweza kugusana nacho ni mwili wa Mungu mwenye mwili. Ni kwa njia hii tu ndiyo mwanadamu anaweza kufahamu Neno lote na ukweli wote na kupokea wokovu kamili. Kupata mwili kwa mara ya pili kunatosha kumwondolea mwanadamu dhambi zake na kumtakasa kikamilifu. Hivyo, kupatikana kwa mwili mara ya pili kutafikisha tamati kazi yote ya Mungu mwenye mwili na kukamilisha umuhimu wa Mungu kupata mwili. Baada ya hapo, kazi ya Mungu mwenye mwili itakuwa imefika mwisho kabisa. Baada ya kupata mwili mara ya pili, hatakuwa mwili tena kwa kazi Yake. Kwani usimamizi Wake wote utakuwa umefika mwisho. Katika siku za mwisho, mwili Wake utakuwa umepata watu Wake teule kabisa, na wanadamu wotekatika siku za mwisho watakuwa wameainishwa kulingana na aina. Hatafanya kazi ya wokovu tena, wala Hatarudi kuwa mwili ili kutekeleza kazi yoyote. Katika kazi ya siku za mwisho, neno lina nguvu zaidi kuliko udhihirisho wa ishara na maajabu, na mamlaka ya neno hushinda yale ya ishara na maajabu. Neno linaweka wazi tabia zote potovu katika moyo wa mwanadamu. Huwezi kutambua binafsi wewe mwenyewe. Yatakapofunuliwa kwako kupitia kwa neno, utakuja kujua mwenyewe; hutaweza kuyakataa, na utashawishika kikamilifu. Je haya si mamlaka ya neno? Haya ndiyo matokeo yanayopatikana kwa kazi ya wakati huu ya neno. Kwa hivyo, mwanadamu hawezi kuokolewa kikamilifu kutoka kwa dhambi zake kwa kuponya magonjwa na kukemea mapepo na hawezi kufanywa mkamilifu kabisa kwa udhihirisho wa ishara na maajabu. Mamlaka ya kuponya na kukemea mapepo yanapatia mwanadamu neema tu, lakini mwili wa mwanadamu bado ni wa Shetani na tabia potovu za kishetani zitabaki ndani ya mwanadamu. Kwa maneno mengine, yale ambayo hayajatakaswa bado inahusu dhambi na uchafu. Ni baada tu ya mwanadamu kufanywa safi kupitia kwa maneno ndipo mwanadamu atakapopatwa na Mungu na kutakaswa. Wakati mapepo yalikemewa kutoka kwa mwanadamu na alikombolewa, hii ilimaanisha tu kwamba alipokonywa kutoka kwa mikono ya Shetani na kurudishwa kwa Mungu. Hata hivyo, hajafanywa msafi ama kubadilishwa na Mungu, anabaki kama mpotovu. Ndani ya mwanadamu bado kuna uchafu, pingamizi na uasi; mwanadamu amerudi tu kwa Mungu kupitia kwa ukombozi Wake, lakini mwanadamu hana maarifa hata kidogo kumhusu Mungu na bado anaweza kumpinga na kumsaliti. Kabla ya mwanadamu kukombolewa, sumu nyingi za Shetani zilikuwa tayari zimepandwa ndani yake na, baada ya maelfu ya miaka ya kupotoshwa na Shetani, ndani yake ana asili inayompinga Mungu. Kwa hiyo, mwanadamu alipokombolewa, haikuwa chochote zaidi ya kisa cha ukombozi. Yaani, mwanadamu ananunuliwa tena kwa gharama ya juu, lakini asili ya sumu ndani yake haikuwa imeondolewa. Mwanadamu ambaye ni mchafu sana lazima apitie mabadiliko kabla ya kuwa mwenye kustahili kumtumikia Mungu. Kupitia kazi hii ya kuadibu na hukumu, mwanadamu atakuja kujua kikamilifu kiini cha uchafu na upotovu kilicho ndani yake, na ataweza kubadilika kabisa na kutakasika. Ni kwa namna hii tu ndivyo mwanadamu ataweza kustahili kurudi mbele ya kiti cha enzi cha Mungu. Kazi yote ya sasa inafanywa ili mwanadamu aweze kutakaswa na kubadilishwa; ni ili mwanadamu aweze kutupa mbali upotovu wake na atakaswe kupitia hukumu na kuadibu kwa neno, na kupitia usafishaji. Badala ya kuichukua hatua hii ya kazi kuwa ile ya wokovu, itafaa zaidi kusema kuwa ni kazi ya utakaso. Kwa kweli hatua hii ni ile ya ushindi na pia hatua ya pili ya wokovu. Mwanadamu anatwaliwa na Mungu kupitia hukumu na kuadibu na neno; kwa kutumia neno kusafisha, hukumu na kufichua, uchafu wote, fikira, nia, na matumaini ya mtu mwenyewe katika moyo wa mwanadamu zinafuliwa. Ingawa mwanadamu amekombolewa na kusamehewa dhambi zake, hili linachukuliwa kuwa Mungu kutokumbuka makosa ya mwanadamu na kutomtendea mwanadamu kulingana na makosa yake. Hata hivyo, mwanadamu anaishi katika mwili bila kuachiliwa huru kutoka kwa dhambi, na anaweza tu kuendelea kutenda dhambi, akifunua tabia yake potovu ya kishetani bila kukoma. Haya ndiyo maisha ambayo mwanadamu anaishi, mzunguko usiokoma wa dhambi na msamaha. Watu wengi hutenda dhambi mchana kisha wanakiri jioni. Na hivyo, hata ingawa sadaka ya dhambi ni yenye matokeo yanayotarajiwa kwa binadamu milele, haiwezi kumwokoa mwanadamu kutoka dhambini. Ni nusu tu ya kazi ya wokovu ndiyo ambayo imemalizika, kwa kuwa mwanadamu bado anazo tabia potovu. Kwa mfano, wakati ambapo watu walijua kwamba walitoka kwa Moabu, walitoa maneno ya malalamiko, hawakutafuta tena uzima, na wakawa hasi kabisa. Je, hili halionyeshi kwamba bado hawawezi kutii kwa ukamilifu kutawaliwa na Mungu? Je, hii siyo tabia ya kishetani ya upotovu kabisa? Ulipokuwa hupitii kuadibu, mikono yako iliinuliwa juu zaidi ya wengine wote, hata ile ya Yesu. Na ulilia kwa sauti kubwa: “Kuwa mwana mpendwa wa Mungu! Kuwa mwandani wa Mungu! Ni heri tufe kuliko kumtii Shetani! Muasi Shetani wa zamani! Liasi joka kuu jekundu! Acha joka kuu jekundu lianguke kabisa kutoka mamlakani! Acha Mungu atufanye kamili!” Vilio vyako vilikuwa vikubwa zaidi ya wengine. Lakini kisha ukaja wakati wa kuadibu na, mara tena, tabia ya upotovu ya watu ilifichuliwa. Kisha, vilio vyao vikakoma, na hawakuwa tena na azimio. Huu ni upotovu wa mwanadamu; unaingia ndani zaidi kuliko dhambi, ulipandwa na Shetani na umekita mizizi ndani zaidi ya mwanadamu. Sio rahisi kwa mwanadamu kuzifahamu dhambi zake; mwanadamu hawezi kufahamu asili yake iliyokita mizizi. Ni kupitia tu katika hukumu na neno ndipo mabadiliko haya yatatokea. Hapo tu ndipo mwanadamu ataendelea kubadilika kutoka hatua hiyo kuendelea. Mwanadamu alipiga kelele hivyo wakati uliopita kwa sababu mwanadamu hakuwa na ufahamu wa tabia yake potovu ya asili. Huo ndio uchafu ulio ndani ya mwanadamu. Kotekote katika kipindi kirefu hivyo cha hukumu na kuadibu, mwanadamu aliishi katika mazingira ya mvutano. Je, haya yote hayakutimizwa kupitia kwa neno? Wewe pia hukulia kwa sauti ya juu kabla ya majaribio ya watendaji huduma? Ingia katika ufalme! Wale wote ambao wanalikubali jina hili wataingia katika ufalme! Wote watashiriki Mungu! Wakati ambapo majaribio ya watendaji huduma yalikuja, hukulia tena. Mwanzoni, wote walilia, “Mungu! Popote Uniwekapo, nitatii kuongozwa na Wewe.” Baada ya kusoma maneno ya Mungu, “Nani atakuwa Paulo Wangu?” watu walisema, “Niko radhi!” Kisha wakayaona maneno, “Na kuhusu imani ya Ayubu?” Kwa hiyo akasema, “Niko radhi kuichukua imani ya Ayubu. Mungu, tafadhali nijaribu!” Majaribio ya watendaji huduma yalipokuja, walizirai mara moja na kusimama tena kwa nadra sana. Baada ya hilo, uchafu ndani ya moyo wa wao ulipungua polepole. Je, hili halikutimizwa kupitia kwa neno? Kwa hiyo, kile ambacho mmepitia wakati wa sasa ni matokeo ambayo hutimizwa kupitia kwa neno, hata makuu zaidi ya yale ambayo hutimizwa kupitia kwa Yesu kufanya ishara na maajabu. Utukufu wa Mungu na mamlaka ya Mungu Mwenyewe ambayo ninyi huona hayaonekani tu kupitia kwa usulubishaji, uponyaji wa magonjwa na ufukuzaji wa pepo, lakini zaidi kupitia kwa hukumu ya neno Lake. Hili hukuonyesha wewe kwamba sio tu ufanyaji wa ishara, uponyaji wa magonjwa na ufukuzaji wa pepo ndiyo mamlaka na nguvu za Mungu, bali kwamba hukumu ya neno la Mungu inaweza kuwakilisha vyema zaidi mamlaka ya Mungu na kufichua uweza Wake.

Kile ambacho mwanadamu amepata sasa—kimo cha mwanadamu leo, maarifa yao, upendo, uaminifu, utiifu, na pia kuona kwao—ni matokeo yanayopatikana kupitia hukumu ya neno. Kwamba unaweza kuwa na uaminifu na kubaki umesimama mpaka siku hii ipatikane kwa kupita neno. Hivi sasa mwanadamu anaona kuwa kazi ya Mungu kupata mwili ni ya ajabu kweli. Kuna mengi ambayo hayawezi kupatikana na mwanadamu, na kwamba ni mafumbo na maajabu. Kwa hivyo, wengi wamejiwasilisha. Wengine hawajawahi kujiwasilisha kwa mwanadamu yeyote kutoka siku za kuzaliwa kwao, ilhali wanapoyaona maneno ya Mungu siku hii, wanajiwasilisha kikamilifu bila kujua wamefanya hivyo, na hawajaribu kuchunguza au kusema chochote kingine. Binadamu wameanguka chini ya neno na wamesujudu chini ya hukumu ya neno. Kama Roho wa Mungu angewaongelesha wanadamu moja kwa moja, wote wangejiwasilisha kwa sauti hiyo, na kuanguka chini bila maneno ya ufunuo, vile Paulo alivyoanguka chini kukiwa na nuru alipokuwa akisafiri kwenda Damaski. Mungu angeendelea kufanya kazi kwa njia hii, mwanadamu hangeweza kutambua upotovu wake kupitia kwa hukumu ya neno na kupata wokovu. Ni kwa kupata mwili pekee ndiyo Mungu ataweza kuwasilisha maneno Yake Mwenyewe kwa masikio ya wale wote ambao wana masikio waweze kuyasikia maneno Yake na kupokea kazi Yake ya hukumu kupitia kwa neno. Hayo tu ndio matokeo yanayopokewa na neno Lake, badala ya kutokea kwa Roho ikimtisha mwanadamu kuwasilisha. Ni kupitia tu kwa kazi ya vitendo na ya ajabu ndio tabia ya mwanadamu, iliyofichika ndani zaidi kwa enzi nyingi, ifichuliwe kabisa ili mwanadamu aitambue na kuibadilisha. Hili ndiyo kazi ya vitendo ya Mungu mwenye mwili; Ananena na kutekeleza hukumu kwa njia ya vitendo ili kupata matokeo ya hukumu juu ya mwanadamu kupitia kwa neno. Haya ndiyo mamlaka ya Mungu mwenye mwili na umuhimu wa Mungu kupata mwili. Inafanyika kuonyesha mamlaka ya Mungu mwenye mwili, matokeo yanayopatikana na kazi ya neno, na kwamba Roho Amekuja kwa mwili; Anaonyesha mamlaka Yake kupitia hukumu juu ya mwanadamu kwa neno. Ingawa mwili Wake ni hali ya nje ya mwanadamu wa kawaida, ni matokeo ambayo neno Lake linapokea ndiyo yanamwonyesha mwanadamu kuwa Amejaa mamlaka, kwamba ni Mungu Mwenyewe na kwamba maneno Yake ni maonyesho ya Mungu Mwenyewe. Hii inaonyesha wanadamu wote kuwa Yeye ni Mungu Mwenyewe, Mungu Mwenyewe Aliyekuwa mwili, kwamba hapaswi kukosewa na yeyote na kwamba hakuna anayeweza kuepuka hukumu Yake kupitia kwa neno, na hakuna nguvu ya giza inayoweza kutamalaki juu ya mamlaka Yake. Mwanadamu anamtii Yeye kabisa kwa sababu Yeye ni Neno aliyepata mwili, kwa sababu ya mamlaka Yake, na kwa sababu ya hukumu Yake kwa neno. Kazi iliyoletwa na mwili Wake uliokuwa mwili ni mamlaka ambayo Anamiliki. Anakuwa mwili kwani mwili pia unaweza kuwa na mamlaka, na Anaweza kutekeleza kazi kati ya wanadamu katika hali ya njia halisi, inayoonekana na kuguswa na mwanadamu. Kazi kama hii ni ya ukweli kuliko kazi ingine yoyote ifanywayo moja kwa moja na Roho wa Mungu Aliye na mamlaka yote, na matokeo Yake ni dhahiri pia. Hii ni kwa sababu mwili wa Mungu unaweza kuongea na kufanya kazi kwa njia halisi; hali ya nje ya mwili Wake haina mamlaka yoyote na inaweza kukaribiwa na mwanadamu. Dutu Yake inabeba mamlaka, lakini mamlaka Yake hayaonekani kwa yeyote. Anaponena na kufanya kazi, mwanadamu hana uwezo wa kutambua uwepo wa mamlaka Yake; hii ni nzuri kwa kazi Yake hata zaidi. Hii kazi yote inaweza kupata matokeo. Ingawa hakuna mwanadamu anayefahamu kuwa Anayo mamlaka ama kuona kuwa Hastahili kukosewa ama kuona hasira Yake, kupitia mamlaka Yake yaliyofichika na hasira na hotuba ya uma, Anapata matokeo yaliyotarajiwa ya neno Lake. Kwa maneno mengine, kupitia kwa tani ya sauti Yake, ukali wa hotuba Yake, na hekima ya maneno Yake, mwanadamu anashawishika kabisa. Kwa njia hii, mwanadamu anajiwasilisha kwa neno la Mungu mwenye mwili wa Mungu, ambaye anaonekana kutokuwa na mamlaka, hivyo kufikia lengo la Mungu la wokovu kwa mwanadamu. Huu ndio umuhimu mwingine wa kuingia Kwake katika mwili: kuongea na ukweli zaidi na kukubali ukweli wa neno Lake kuwa na athari juu ya mwanadamu ili kushuhudia nguvu ya neno la Mungu. Kwa hivyo kazi hii isingefanywa kupitia kupata mwili, isingekuwa na matokeo hata kidogo na isingeweza kuokoa watenda dhambi kikamilifu. Mungu Asipokuwa mwili, Atabaki kama Roho bila kuonekana au kuguswa na mwanadamu. Mwanadamu ni kiumbe wa mwili, na mwanadamu na Mungu ni wa dunia mbili tofauti na wa asili tofauti tofauti. Roho wa Mungu hana uwiano na mwili wa mwanadamu, na hakuna uhusiano unaoweza kuwepo kati yao; pia, mwanadamu hawezi kuwa roho. Hivyo, Roho wa Mungu lazima ageuke mmoja wa viumbe na kufanya kazi yake ya asili. Mungu anaweza kujipandisha mahali pa juu zaidi na pia aweze kunyenyekea na kuwa mwanadamu aliyeumbwa, kufanya kazi na kuishi kati ya wanadamu, lakini mwanadamu hawezi kupanda juu na kuwa roho na pia kuteremka chini. Kwa hivyo, Mungu lazima awe mwili ili atekeleze kazi Yake. Kama ilivyokuwa wakati wa kuingia katika mwili mara ya kwanza, mwili wa Mungu mwenye mwili pekee ndio unaoweza kumkomboa mwanadamu kupitia kusulubiwa, ilhali hakuna uwezo wa Roho wa Mungu kusulubiwa kama sadaka ya dhambi kwa mwanadamu. Mungu Angekuwa mwili moja kwa moja ili kuwa sadaka ya dhambi kwa mwanadamu, lakini mwanadamu hangepanda mbinguni moja kwa moja kuchukua sadaka ambayo Mungu alikuwa amewaandalia. Hivyo, lazima Mungu asafiri kwenda na kurudi kati ya mbingu na nchi, badala ya kumwacha mwanadamu apande mbinguni kuchukua wokovu huu, kwani mwanadamu alikuwa ameanguka na, aidha, hangeweza kabisa kupaa mbinguni, ama hata kupata sadaka ya dhambi. Kwa hivyo, ilikuwa lazima kwa Yesu kuja kati ya wanadamu na binafsi kufanya kazi ambayo mwanadamu hangeweza kukamilisha. Kila wakati ambapo Mungu aligeuka kuwa mwili, ilikuwa lazima kabisa Afanye hivyo. Iwapo hatua yoyote ingetekelezwa moja kwa moja na Roho wa Mungu, Hangevumilia ukosefu wa hadhi unaoambatana na kupata mwili.

Katika hatua hii ya mwisho ya kazi, matokeo yanapatikana kupitia kwa neno. Kupitia kwa neno, mwanadamu anaelewa mafumbo mengi na kazi ya Mungu katika vizazi vilivyopita; kupitia kwa neno, mwanadamu anapewa nuru na Roho Mtakatifu; kupitia kwa neno, mwanadamu anapata kuelewa mafumbo ambayo hayajawahi kuelezwa na vizazi vilivyopita, na pia kazi za manabii na, mitume wa enzi zilizopita, na kanuni ambazo walitumia kufanya kazi; kupitia kwa neno, mwanadamu anatambua tabia ya Mungu Mwenyewe, na pia uasi na pingamizi ya mwanadamu, na anakuja kujua dutu yake mwenyewe. Kupitia kwa hatua hizi za kazi na maneno yote yaliyonenwa, mwanadamu anatambua kazi ya Roho Mtakatifu, kazi ya mwili wa Mungu, na zaidi ya hayo, tabia Yake yote. Maarifa yako ya kazi ya usimamizi wa Mungu wa kupita miaka elfu sita ulitwaliwa kupitia kwa neno. Je, maarifa yako ya mawazo yako ya awali na mafanikio yako katika kuyaweka kando hayakupatikana pia kupitia neno? Katika hatua ya awali, Yesu Alifanya ishara na maajabu, lakini sio hivyo katika hatua hii. Je si kuelewa kwako kwa nini Mungu hafanyi ishara na maajabu pia kulipatikana kupitia neno? Kwa hivyo, maneno yanenwayo katika hatua hii, yanashinda kazi iliyofanywa na mitume na manabii wa vizazi vilivyopita. Hata unabii uliotabiriwa na manabii haungeweza kupata matokeo haya. Manabii waliongelea unabii pekee, ya kile kitakachotendeka hapo baadaye, lakini sio kazi ambayo Mungu angefanya katika wakati huo. Hawakuongea kuwaongoza wanadamu katika maisha yao, kuwapa wanadamu ukweli ama kumfichulia mwanadamu mafumbo, ama hata kutawaza maisha. Kwa maneno yaliyonenwa katika hatua hii, kuna unabii na ukweli, lakini hasa yanafanya kazi ya kutawaza maisha juu ya mwanadamu. Maneno ya wakati huu sio kama unabii wa manabii. Hii ni hatua ya kazi isiyo ya unabii ila ya maisha ya mwanadamu, kubadili tabia ya maisha ya mwanadamu. Hatua ya kwanza ilikuwa kazi ya Yehova kutengeneza njia ya mwanadamu kuabudu Mungu duniani. Ilikuwa kazi ya kuanzisha kutafuta chanzo cha kazi duniani. Wakati huo, Yehova aliwafunza Waisraeli kuiheshimu Sabato, wawaheshimu wazazi wao na kuishi kwa amani na wengine. Hii ilikuwa kwa sababu watu wa wakati huo hawakuwa ni nini kilichukuliwa kuwa mwanadamu, wala hawakuelewa walivyopaswa kuishi duniani. Ilikuwa lazima Kwake katika hatua ya kwanza ya kazi kuwaongoza wanadamu katika maisha yao. Yote yale Yehova aliwazungumzia hayakuwa yamewahi kujulikana kwa binadamu ama kuwa katika umiliki wao. Wakati huo, Mungu aliwainua manabii wengi kunena unabii, yote kutengenezwa chini ya uongozi wa Yehova. Hii ilikuwa sehemu moja ya kazi ya Mungu. Katika hatua ya kwanza, Mungu hakuwa mwili, hivyo Alizungumza na makabila yote na mataifa kupitia kwa manabii. Yesu alipofanya kazi Yake katika huo wakati, Hakuzungumza sana kama wakati huu wa leo. Kazi hii ya neno katika siku za mwisho haijafanyika katika enzi na vizazi vilivyopita. Ingawa Isaya, Danieli na Yohana walitabiri utabiri mwingi, unabii huo ulikuwa tofauti kabisa na maneno yazungumzwayo sasa. Walichoongelea ulikuwa unabii pekee, lakini maneno ya sasa sio unabii. Iwapo Ningebadilisha Ninayoongea sasa yawe unabii, je mngeweza kuyaelewa? Iwapo yale niliyozungumzia yangehusu mambo baada ya Mimi kuondoka, ungewezaje basi kupata kuelewa? Kazi ya neno haikuwahi kufanyika wakati wa Yesu ama Enzi ya Sheria. Labda wengine wanaweza kusema, “Je Yehova hakuzungumza maneno pia katika wakati wa kazi Yake? Juu ya kuponya magonjwa, kukemea mapepo na kufanya ishara na maajabu, je Yesu hakuzungumza katika wakati huo?” Kuna tofauti katika vile maneno yananenwa. Ni nini ndiyo ilikuwa dutu ya maneno yaliyonenwa na Yehova? Alikuwa tu Akiwaongoza wanadamu katika maisha yao duniani, ambayo hayakuwa yanahusiana na mambo ya kiroho katika maisha. Ni kwa nini inasemekana kuwa maneno ya Yehova yalitangazwa katika sehemu zote? Neno “kufundisha” linamaanisha kuwaambia waziwazi na kuamrisha moja kwa moja. Hakumpa mwanadamu maisha; ila, Alimchukua mwanadamu kwa mkono na kumfunza jinsi ya kumheshimu sana. Hakukuwa na mafumbo. Kazi ya Yehova katika Israeli haikuwa kushughulika na ama kumwadhibu mwanadamu ama kutoa hukumu na kuadibu, ilikuwa kuongoza. Yehova alimwambia Musa awaeleze watu Wake wakusanye mana jangwani. Kila asubuhi kabla ya jua kuchomoza, walikuwa wakusanye mana, iliyotosha tu kuliwa siku hiyo. Mana haingewekwa hadi siku inayofuata, kwani ingeoza. Hakuwakaripia wanadamu au kufichua asili zao, wala Hakufichua mawazo yao na fikira. Hakuwabadilisha watu ila tu aliwaongoza katika maisha yao. Katika wakati huo, watu walikuwa kama watoto; mwanadamu hakuelewa chochote na angefanya hatua za kuelekezwa, na hivyo, Yehova aliamuru tu sheria kuongoza watu.

Ili kueneza injili, ili wale wote wanaotafuta kwa moyo wa kweli wapate maarifa ya kazi inayofanywa katika siku hii na kushawishika kabisa, lazima uielewe hadithi ya ndani, dutu na umuhimu wa kazi iliyofanywa katika kila hatua. Kwa kusikia ushirika wako, wataelewa kazi ya Yehova na kazi ya Yesu na, zaidi ya hayo, kazi yote ya Mungu wa leo, na vilevile uhusiano na tofauti kati ya hatua hizo tatu za kazi, ili kwamba, baada ya wao kusikiza, wataona kuwa hakuna hatua yoyote kati ya hizo tatu inahitilafiana na nyingine. Kwa hakika, yote yamefanywa na Roho mmoja. Ingawa Wanafanya kazi katika enzi tofauti, maudhui ya kazi Wanayotekeleza ni tofauti, na maneno Wanayozungumza ni tofauti, lakini kanuni ambazo Wanafanya kazi nazo ni sawa. Haya ndiyo maono makuu zaidi ambayo watu wote wanaomfuata Mungu wanapaswa kuelewa.


Kupata Mwili Mara Mbili Kunakamilisha Umuhimu wa Kupata Mwili

Kila hatua ya kazi inayofanywa na Mungu ina umuhimu wake wa vitendo. Yesu alipokuja zamani, Alikuwa mwanaume, lakini Mungu anapokuja wakati huu Yeye ni mwanamke. Kutokana na hili, unaweza kuona kwamba Mungu aliwaumba mwanaume na mwanamke kwa ajili ya kazi Yake na Kwake hakuna tofauti ya jinsia. Roho Wake anapowasili, Anaweza kuchukua mwili wowote kwa matakwa Yake na mwili huo unaweza kumwakilisha Yeye. Uwe wa kiume au kike, unaweza kumwakilisha Mungu alimradi tu ni mwili Wake wa nyama. Kama Yesu angeonekana kama mwanamke alipokuja, kwa maneno mengine, iwapo mtoto wa kike, sio wa kiume, angezaliwa kwa njia ya Roho Mtakatifu, hatua hiyo ya kazi ingekuwa imekamilika pia. Kama hali ingekuwa hivyo, basi hatua ya leo ya kazi ingelazimika kukamilishwa badala yake na mwanaume, lakini kazi ingekamilika pia. Kazi inayofanywa katika hatua hizi zote ni muhimu kwa kiwango sawa; hakuna hatua yoyote ya kazi inayojirudia au kupingana na nyingine. Wakati huo, Yesu alipokuwa akifanya kazi Yake aliitwa Mwana wa pekee, na “Mwana” inaashiria jinsia ya kiume. Basi kwa nini Mwana wa pekee halikutajwa katika hatua hii? Hii ni kwa sababu mahitaji ya kazi yamelazimisha badiliko la jinsia ambayo ni tofauti na ile ya Yesu. Kwa Mungu hakuna tofauti ya jinsia. Kazi Yake inafanywa kama Anavyotaka na katika kufanya kazi Yake hazuiliwi na kitu chochote kile, lakini hasa yupo huru. Hata hivyo, kila hatua ya kazi ina umuhimu wake wa vitendo. Mungu alipata mwili mara mbili, na ni dhahiri kwamba kupata mwili Kwake katika siku za mwisho ni mara ya mwisho. Amekuja kufichua matendo Yake yote. Iwapo katika hatua hii Hakuwa mwili ili binafsi kufanya kazi kwa ajili ya mwanadamu kushuhudia, mwanadamu angeshikilia milele dhana kwamba Mungu ni mwanamume tu, si mwanamke. Kabla ya hili, wanadamu wote waliamini kwamba Mungu angeweza kuwa tu mwanaume na kwamba mwanamke hawezi kuitwa Mungu, maana wanadamu wote walimchukulia mwanamume kuwa na mamlaka juu ya mwanamke. Waliamini kwamba hakuna mwanamke anayeweza kuchukua mamlaka, bali ni mwanamume tu. Aidha hata walisema kwamba mwanamume alikuwa ni mkuu wa mwanamke na kwamba mwanamke anapaswa kumtii mwanaume na asimshinde. Iliposemwa hapo nyuma kwamba mwanamume alikuwa mkuu wa mwanamke, ilielekezwa kwa Adamu na Hawa ambao walikuwa wamedanganywa na yule nyoka, na wala sio kwa mwanamume na mwanamke kama walivyoumbwa na Yehova hapo mwanzo. Bila shaka, mwanamke anapaswa kumtii na kumpenda mume wake, na mume anapaswa kujifunza kuilisha na kuiruzuku familia yake. Hizi ni sheria na kanuni zilizowekwa na Yehova ambazo kwazo wanadamu wanapaswa kuzifuata katika maisha yao ya hapa duniani. Yehova alimwambia mwanamke “Tamaayako itakuwa kwa mume wako, na atatawala juu yako.” Alisema hivyo tu ili kwamba wanadamu (yaani, mwanamume na mwanamke) waweze kuishi maisha ya kawaida chini ya utawala wa Yehova, na tu ili kwamba maisha ya wanadamu yaweze kuwa na mfumo na yasipoteze mwelekeo. Kwa hivyo, Yehova alitengeneza kanuni zinazofaa ya namna ambavyo mwanamume na mwanamke wanavyopaswa kutenda, lakini hili lilihusu tu viumbe wote wanaoishi duniani na halikuhusiana na mwili wa Mungu wa nyama. Inawezekanaje Mungu awe sawa na viumbe Wake? Maneno Yake yalielekezwa tu kwa wanadamu wa viumbe Wake; Alianzishia mwanamume na mwanamke kanuni ili wanadamu waweze kuishi maisha ya kawaida. Hapo mwanzo, Yehova alipoumba wanadamu, Aliwaumba wanadamu wa aina mbili, mwanamume na mwanamke; na kwa hiyo, kuna mgawanyo wa kike na kiume katika miili Yake. Hakuamua juu ya kazi Yake kulingana na maneno aliyozungumza kwa Adamu na Hawa. Mara mbili Alipopata mwili kuliamuliwa kwa kuzingatia kabisa mawazo Yake alipowaumba wanadamu kwa mara ya kwanza, yaani, Alikamilisha kazi ya kupata Kwake mwili mara mbili, kwa msingi wa mwanamke na mwanamume kabla ya wao kupotoshwa. Ikiwa wanadamu wangechukua maneno yaliyozungumzwa na Yehova kwa Adamu na Hawa, ambao walikuwa wamedanganywa na yule nyoka, na kuyatumia katika kazi ya mwili wa Mungu, je, si Yesu pia angepaswa kumpenda mke Wake kama Alivyotakiwa? Je, kwa njia hii, Mungu bado ni Mungu? Na ikiwa ni hivyo, je, bado Angeweza kukamilisha kazi Yake? Ikiwa ni vibaya kwa mwili wa Mungu kuwa mwanamke, je, basi lisingekuwa kosa kubwa sana pia kwa Mungu kumuumba mwanamke? Ikiwa mwanadamu bado anaamini kwamba Mungu kupata mwili kama mwanamke ni vibaya, je, basi Yesu, ambaye hakuoa na hivyo hakuweza kumpenda mke Wake, angekuwa na makosa kama kupata mwili wa sasa? Kwa kuwa unatumia maneno yaliyozungumzwa na Yehova kwa Hawa ili kupima ukweli wa Mungu kupata mwili leo, basi unapaswa kutumia maneno ya Yehova kwa Adamu kumhukumu Bwana Yesu ambaye alipata mwili katika Enzi ya Neema. Je, hawa wawili sio sawa? Kwa kuwa unampima Bwana Yesu kulingana na mwanamume ambaye hakuwa amedanganywa na yule nyoka, basi hupaswi kuhukumu ukweli wa kupata mwili leo hii kulingana na mwanamke ambaye alikuwa amedanganywa na yule nyoka. Hii itakuwa si haki! Ikiwa umefanya hukumu ya namna hiyo, inathibitisha kukosa urazini kwako. Yehova alipopata mwili mara mbili, jinsia ya mwili Wake ilikuwa inahusiana na mwanamume na mwanamke ambaye hakuwa amedanganywa na yule nyoka; Alipata mwili mara mbili kulingana na mwanamume na mwanamke ambaye hakuwa amedanganywa na yule nyoka. Usifikiri kwamba uanaume wa Yesu ulikuwa sawa na uanaume wa Adamu ambaye alidanganywa na yule nyoka. Hahusiani naye kabisa, na ni wanaume wawili wa asili tofauti. Hakika haiwezi kuwa kwamba uanaume wa Yesu unathibitisha Yeye ni mkuu wa wanawake wote lakini sio mkuu wa wanaume wote? Je, Yeye si Mfalme wa Wayahudi wote (ikiwa ni pamoja na wanaume na wanawake)? Yeye ni Mungu Mwenyewe, sio tu mkuu wa mwanamke bali mkuu wa mwanamume pia. Yeye ni Bwana wa viumbe vyote, na mkuu wa viumbe vyote. Unawezaje kuamua uanaume wa Yesu kuwa ishara ya mkuu wa mwanamke? Huku si kukufuru? Yesu ni mwanamume ambaye hajapotoshwa. Yeye ni Mungu; Yeye ni Kristo; Yeye ni Bwana. Anawezaje kuwa mwanamume kama Adamu ambaye alipotoshwa? Yesu ni mwili uliovaliwa na Roho wa Mungu aliye mtakatifu sana. Unawezaje kusema kuwa Yeye ni Mungu aliye na uanaume wa Adamu? Kama ni hivyo, kazi yote ya Mungu haingekuwa si sahihi? Je, Yehova angeweza kuuweka ndani ya Yesu uanaume wa Adamu ambaye alidanganywa na yule nyoka? Je, si kupata mwili kwa wakati huu ni tukio jingine la kazi ya Mungu mwenye mwili ambaye ni tofauti kijinsia na Yesu lakini aliye kama Yeye katika asili? Bado unathubutu kusema kwamba Mungu mwenye mwili hawezi kuwa mwanamke kwa kuwa mwanamke ndiye aliyedanganywa kwanza na yule nyoka? Bado unathubutu kusema kwamba, kwa kuwa mwanamke ndiye mwenye najisi sana na ni chanzo cha upotovu wa wanadamu, Mungu hawezi kabisa kupata mwili kama mwanamke? Bado unathubutu kuendelea kusema kwamba “mwanamke siku zote atamtii mwanamume na hawezi kamwe kudhihirisha au kumwakilisha Mungu moja kwa moja”? Hukuelewa hapo nyuma; lakini sasa bado unaweza kuendelea kukufuru kazi ya Mungu, hususan mwili wa nyama wa Mungu? Kama huwezi kuona hili kwa uwazi kabisa, ni vizuri zaidi ukawa makini na ulimi wako, la sivyo upumbavu na ujinga wako ufichuliwe na ubaya wako uwekwe wazi. Usidhani kwamba unaelewa kila kitu. Nakueleza kwamba yote uliyokwishayaona na kuyapitia hayakutoshelezi wewe kuelewa hata sehemu ndogo kabisa ya mpango Wangu wa usimamizi. Hivyo kwa nini basi unakuwa mwenye kiburi sana? Talanta ndogo hiyo uliyonayo na maarifa kidogo hayo uliyonayo hayatoshelezi kutumika na Yesu hata katika sekunde moja ya kazi Yake! Je, una uzoefu kiasi gani hasa? Yale uliyoyaona na yote uliyoyasikia katika maisha yako yote na yale uliyoyafikiria ni kidogo kuliko kazi Ninayoifanya kwa muda mfupi sana! Ni bora usichambue na kutafuta kosa. Haijalishi una kiburi kiasi gani, wewe bado ni kiumbe tu mdogo kuliko mchwa! Vyote vilivyomo katika tumbo lako ni vichache zaidi ya vile vilivyomo katika tumbo la mchwa! Usifikiri kwamba kwa kuwa tu umepata uzoefu na ukubwa kiasi, unaweza kuashiria kiburi na kuzungumza kwa maringo. Je, uzoefu wako na ukubwa wako sio matokeo ya maneno Niliyoyazungumza? Je, unaamini kwamba yalikuwa mbadala wa kufanya kwako kazi kwa bidii na kutokwa jasho? Siku hii, unaona kuwa nimepata mwili, na kwa sababu ya hili pekee unajawa na dhana nyingi hizo, na kutoka kwalo unakuwa na fikira nyingi zisizohesabika. Isingekuwa kwa kupata mwili Kwangu, bila kujali talanta ulizo nazo ni za ajabu kiasi gani, usingekuwa na dhana hizi nyingi; na si kutokana na haya ndipo dhana zako zinaibuka? Kama si kupata mwili kwa Yesu mara hiyo ya kwanza, je, hata ungejua kuhusu kupata mwili? Je, si kwa sababu ya maarifa yako kutoka kwa kupata mwili mara ya kwanza ndio una ufidhuli kuthubutu kuhukumu kupata mwili kwa mara ya pili? Kwa nini ukuchunguze badala ya kuwa mfuasi mtiifu? Wakati umeingia katika mkondo huu na kuja mbele ya Mungu mwenye mwili, je, Angekuruhusu kuchunguza hili? Ni sawa kwako kuchunguza historia ya familia yako, lakini ukijaribu kuchunguza “historia ya familia” ya Mungu, inawezekanaje Mungu wa leo akuruhusu kufanya uchunguzi kama huo? Je, wewe si kipofu? Je, hujiletei dharau kwako mwenyewe?

Laiti tu kazi ya Yesu ingefanywa bila kukamilishwa na kazi katika hatua hii ya siku za mwisho, basi mwanadamu angeshikilia milele dhana kwamba Yesu pekee ndiye Mwana pekee wa Mungu, yaani, Mungu ana mwana mmoja tu, na kwamba yeyote anayekuja baada yake akiwa na jina jingine hawezi kuwa Mwana pekee wa Mungu, sembuse Mungu Mwenyewe. Mwanadamu ana dhana kwamba yeyote ambaye anajitoa sadaka kwa ajili ya dhambi au yule ambaye anachukua mamlaka kwa niaba ya Mungu na anayewakomboa wanadamu wote ni Mwana wa Mungu wa pekee. Kuna baadhi ambao wanaamini kwamba alimradi Yeye anayekuja ni mwanamume, Anaweza kuchukuliwa kuwa ni Mwana wa Mungu wa pekee na mwakilishi wa Mungu, na hata kuna wale wanaosema kwamba Yesu ni Mwana wa Yehova, Mwana Wake wa pekee. Je, hii kweli siyo tu dhana iliyopita kiasi ya mwanadamu? Ikiwa hatua hii ya kazi haingefanywa katika enzi ya mwisho, basi wanadamu wote wangekuwa gizani sana kumhusu Mungu. Kama hii ingekuwa hivyo, mwanamume angejiona kuwa juu kuliko mwanamke, na wanawake hawangeweza kamwe kuinua vichwa vyao, na basi hakuna hata mwanamke mmoja ambaye angeweza kuokolewa. Watu siku zote wanaamini kwamba Mungu ni mwanamume, na aidha kwamba siku zote Amemchukia mwanamke na asingempa wokovu. Ingekuwa ni hivyo, isingekuwa ukweli kwamba wanawake wote walioumbwa na Yehova na pia ambao wamepotoshwa, wasingeweza kuwa na fursa ya kuokolewa? Je, basi isingekuwa bure kwa Yehova kumuumba mwanamke, yaani, kumuumba Hawa? Na je, mwanamke asingeangamia milele? Kwa sababu hii, hatua ya kazi katika siku za mwisho inafanywa ili kuwaokoa wanadamu wote, sio tu mwanamke. Ikiwa mtu yeyote angefikiri kwamba, ikiwa Mungu angepata mwili kama mwanamke, ingekuwa tu kwa ajili ya kuokoa mwanamke, basi mtu huyo kwa kweli angekuwa mpumbavu!

Kazi inayofanywa kwa sasa imesukuma mbele kazi ya Enzi ya Neema; yaani, kazi katika mpango mzima wa usimamizi wa miaka elfu sita imesonga mbele. Ingawa Enzi ya Neema imeisha, kazi ya Mungu imeendelea mbele. Kwa nini Ninasema mara kwa mara kwamba hatua hii ya kazi inajengwa juu ya Enzi ya Neema na Enzi ya Sheria? Hii ina maana kwamba kazi ya siku hii ni mwendelezo wa kazi iliyofanyika katika Enzi ya Neema na maendeleo ya kazi iliyofanyika katika Enzi ya Sheria. Hatua hizi tatu zinaingiliana kwa karibu na kuunganika moja kwa inayofuata kwa karibu. Kwa nini pia Ninasema kwamba hatua hii ya kazi inajengwa juu ya ile iliyofanywa na Yesu? Tuseme kwamba hatua hii haingejengwa juu ya kazi iliyofanywa na Yesu, ingebidi kusulubiwa kwingine kufanyike katika hatua hii, na kazi ya ukombozi ya hatua iliyopita ingelazimika kufanywa upya tena. Hii isingekuwa na maana yoyote. Kwa hiyo, sio kwamba kazi imekamilika kabisa, bali ni kwamba enzi imesonga mbele, na kiwango cha kazi kimewekwa juu kabisa kuliko kilivyokuwa kabla. Inaweza kusemwa kwamba hatua hii ya kazi imejengwa juu ya msingi wa Enzi ya Sheria na kwenye mwamba wa kazi ya Yesu. Kazi hii inajengwa hatua kwa hatua, na hatua hii sio mwanzo mpya. Ni muungano tu wa hatua tatu za kazi ndio unaweza kuchukuliwa kuwa mpango wa usimamizi wa miaka elfu sita. Kazi ya hatua hii inafanywa kwa msingi wa kazi ya Enzi ya Neema. Ikiwa hatua hizi mbili za kazi hazikuhusiana, kwa nini basi kusulubiwa hakurudiwi katika hatua hii? Kwa nini Sibebi dhambi za mwanadamu, lakini badala yake Naja kumhukumu na kumwadibu mwanadamu moja kwa moja? Ikiwa kazi Yangu ya kumhukumu na kumwadibu mwanadamu na kuja Kwangu saa hii si kwa njia ya Roho Mtakatifu na hakukufuata kusulubiwa, basi Nisingekuwa na sifa zinazostahili kumhukumu na kumwadibu mwanadamu. Kazi katika hatua hii imejengwa kabisa juu ya kazi katika hatua iliyotangulia. Hiyo ndiyo maana ni kazi kama hii tu ndiyo inaweza kumleta mwanadamu katika wokovu hatua kwa hatua. Yesu na Mimi tunatoka kwa Roho mmoja. Ingawa miili Yetu haina uhusiano, Roho Zetu ni moja; ingawa kile Tunachofanya na kazi Tulizo nazo hazifanani, kwa asili Tunafanana; Miili Yetu ina maumbo tofauti, lakini hii ni kwa sababu ya mabadiliko ya enzi na mahitaji tofauti ya kazi Yetu; huduma Zetu hazifanani, hivyo kazi Tunayoileta na tabia Tunayoifichua kwa mwanadamu pia ni tofauti. Ndiyo maana kile ambacho mwanadamu anakiona na kukielewa leo hii si kama kile cha wakati uliopita; ni hivyo kwa sababu ya mabadiliko ya enzi. Ingawa jinsia na maumbo ya miili Yao ni tofauti, na kwamba hawakuzaliwa katika familia moja, sembuse katika kipindi kimoja, hata hivyo Roho Zao ni moja. Ingawa miili Yao haina uhusiano wa damu au kimwili kwa namna yoyote ile, haipingiki kwamba Wao ni Mungu kupata mwili katika vipindi viwili tofauti vya nyakati. Ni ukweli usiopingika kwamba Wao ni miili ya nyama ya Mungu, ingawa hawatoki katika ukoo mmoja na hawatumii lugha moja ya binadamu (mmoja alikuwa mwanamume aliyezungumza lugha ya Wayahudi na mwingine ni mwanamke anayezungumza Kichina pekee). Ni kwa sababu hizi ndiyo Wameishi katika nchi tofauti kufanya kazi ambayo inampasa kila mmoja kufanya, na katika nyakati tofauti vilevile. Licha ya ukweli kwamba Wao ni Roho moja, wakiwa na asili inayofanana, hakuna mfanano wa wazi kabisa kati ya ngozi za nje za miili Yao. Wanashiriki tu ubinadamu sawa, lakini sura ya nje ya miili Yao na kuzaliwa Kwao hakufanani. Mambo haya hayana athari katika kazi Zao au maarifa aliyonayo mwanadamu juu Yao, maana, kimsingi, Wao ni Roho mmoja na hakuna anayeweza kuwatenganisha. Ingawa Hawana uhusiano wa damu, nafsi Zao zote zinaongoza Roho Zao, ambazo zinawapa kazi tofauti katika nyakati tofauti, na miili Yao kwa ukoo tofauti. Roho wa Yehova si baba wa Roho wa Yesu na Roho wa Yesu si mwana wa Roho wa Yehova: Ni Roho mmoja. Kama tu Mungu mwenye mwili wa leo na Yesu. Ingawa Hawahusiani kwa damu, ni Wamoja; hii ni kwa sababu Roho Zao ni moja. Mungu anaweza kufanya kazi ya rehema na wema, vilevile na ile kazi ya hukumu ya haki na kumwadibu mwanadamu, na ile ya kuleta laana kwa mwanadamu; na hatimaye, Anaweza kufanya kazi ya kuuharibu ulimwengu na kuwaadhibu waovu. Je, hafanyi haya yote Mwenyewe? Je, hii si kudura ya Mungu? Aliweza kutangaza sheria kwa ajili ya mwanadamu na kumpa amri, na aliweza pia kuwaongoza Waisraeli wa awali katika kuishi maisha yao duniani na kuwaongoza kujenga hekalu na madhabahu, Akiwatawala Waisraeli wote. Kwa kutegemea mamlaka Yake, Aliishi pamoja na Waisraeli duniani kwa miaka elfu mbili. Waisraeli hawakuthubutu kumwasi; wote walimheshimu Yehova na walifuata amri Zake. Hii ilikuwa Kazi iliyofanywa kwa kutegemea mamlaka Yake na kudura Yake. Kisha, katika Enzi ya Neema, Yesu alikuja kuwakomboa wanadamu wote walioanguka (sio Waisraeli pekee). Alionyesha rehema na wema kwa mwanadamu. Yesu ambaye mwanadamu alimwona katika Enzi ya Neema Alikuwa amejazwa na wema na siku zote Alikuwa mwenye upendo kwa mwanadamu, maana Alikuwa amekuja kuwakomboa wanadamu kutoka dhambini. Aliweza kuwasamehe wanadamu dhambi zao hadi pale ambapo kusulubiwa Kwake kuliwakomboa wanadamu kutoka dhambini kabisa. Wakati huo, Mungu alionekana kwa mwanadamu kwa rehema na wema; yaani, Alijitoa sadaka kwa ajili ya mwanadamu na Alisulubiwa kwa ajili ya dhambi za mwanadamu ili kwamba ziweze kusamehewa milele. Alikuwa mwenye rehema, mwenye huruma, mwenye upendo na mstahimilivu. Na wale wote waliomfuata Yesu katika Enzi ya Neema nao pia walitafuta kuwa wastahimilivu na wenye upendo katika mambo yote. Walistahimili mateso kwa muda mrefu, na hawakuwahi kulipiza kisasi hata walipopigwa, kulaaniwa au kupigwa mawe. Lakini haya hayawezi kuwa hivyo tena katika hatua ya mwisho. Vivyo hivyo, hata ingawa Roho Zao zilikuwa moja, kazi ya Yesu na Yehova hazikufanana kabisa. Kazi ya Yehova haikuwa kwa ajili ya kukamilisha enzi bali kuiongoza, kukaribisha maisha ya wanadamu duniani. Hata hivyo, kazi iliyopo sasa ni kuwashinda wale walio katika nchi ya Mataifa ambao wamepotoshwa sana, na kuongoza sio tu watu waliochaguliwa na Mungu nchini China, bali ulimwengu mzima na wanadamu wote. Inaweza kuonekana kwako kwamba kazi hii inafanywa Uchina pekee, lakini kwa kweli imekwishaanza kusambaa katika nchi za ughaibuni. Ni kwa nini wageni mara kwa mara wanatafuta njia ya kweli? Hiyo ni kwa sababu Roho tayari amekwishaanza kazi, na maneno yanayonenwa sasa yanaelekezwa kwa watu ulimwenguni kote. Kwa hili, nusu ya kazi tayari inaendelea. Kutoka kuumbwa kwa dunia hadi sasa, Roho wa Mungu ameendeleza hii kazi kubwa, na aidha Amefanya kazi tofauti katika enzi tofauti, na katika mataifa tofauti. Watu wa kila enzi wanaiona tabia Yake tofauti, ambayo kwa asili inafichuliwa kupitia kazi tofauti Anazozifanya. Yeye ni Mungu, aliye mwingi wa rehema na wema; Yeye ni sadaka ya dhambi kwa ajili ya mwanadamu na mchungaji wa mwanadamu; lakini pia Yeye ni hukumu, kuadibu, na laana kwa mwanadamu. Angeweza kumwongoza mwanadamu kuishi duniani kwa miaka elfu mbili na pia Angeweza kuwaokoa wanadamu waliopotoka kutoka dhambini. Leo, pia Anaweza kuwashinda wanadamu ambao hawamjui na kuwafanya wawe chini ya miliki Yake, ili kwamba wote wajinyenyekeze kwake kikamilifu. Mwishowe, Atachoma yote ambayo si safi na ambayo ni dhalimu ndani ya wanadamu katika ulimwengu mzima, ili kuwaonyesha kwamba Yeye si Mungu wa Rehema, na upendo tu, si Mungu wa hekima, na maajabu tu, si Mungu mtakatifu tu, bali, hata zaidi ni Mungu anayemhukumu mwanadamu. Kwa waovu miongoni mwa wanadamu, Yeye ni mwenye kuchoma, kuhukumu na kuadhibu; kwa wale ambao wanapaswa kukamilishwa, Yeye ni mateso, usafishaji, na majaribu, na vilevile faraja, ruzuku, utoaji wa maneno, kushughulika na kupogoa. Na kwa wale ambao wanaondolewa, Yeye ni adhabu na vilevile malipo. Niambie, je, Mungu si mweza yote? Ana uwezo wa kufanya kazi yoyote, sio tu kusulubishwa kama mlivyowazia. Unamfikiria Mungu kuwa ni wa chini sana! Je, unaamini kwamba Anachoweza kufanya ni kuwakomboa wanadamu wote kupitia kusulubishwa Kwake na ndivyo hivyo? Na baada ya hayo, utamfuata mbinguni kula tunda kutoka mti wa uzima na kunywa kutoka mto wa uzima? … Je, inaweza kuwa rahisi hivyo? Niambie, umekamilisha nini? Je, una uzima wa Yesu? Ni kweli ulikombolewa naye, lakini kusulubiwa kulikuwa ni kazi ya Yesu Mwenyewe. Ni wajibu gani umeukamilisha kama mwanadamu? Una uchamungu wa nje pekee lakini huielewi njia Yake. Hivyo ndivyo unavyomdhihirisha? Ikiwa hujapata maisha ya Mungu au kuona tabia Yake yote ya haki, basi huwezi kudai kuwa mtu aliye na uzima, na hustahili kupita katika lango la ufalme wa mbinguni.

Mungu si Roho pekee, Anaweza pia kuwa mwili. Aidha, Yeye ni mwili wa utukufu. Yesu, ingawa hamjamwona, alishuhudiwa na Waisraeli, yaani, Wayahudi wa wakati huo. Mwanzoni alikuwa mwili wa nyama, lakini baada ya kusulubiwa, Aligeuka mwili wa utukufu. Yeye ni Roho anayezunguka mambo yote na Anaweza kufanya kazi katika kila mahali. Anaweza kuwa Yehova, au Yesu au Masihi; hatimaye, Anaweza pia kuwa Mwenyezi Mungu. Yeye ni haki, hukumu, na kuadibu; Yeye ni laana na ghadhabu, lakini pia Yeye ni rehema na wema. Kazi zote ambazo Amezifanya zinaweza kumwakilisha. Unasema Yeye ni Mungu ni wa aina gani? Huwezi kuelezea kabisa. Iwapo huwezi kweli kueleza, hufai kufanya mahitimisho kumhusu Mungu. Usihitimishe kwamba Mungu milele ni Mungu wa rehema na wema, kwa sababu tu Yeye alifanya kazi ya ukombozi katika hatua moja. Je, unaweza kuwa na uhakika kwamba Yeye ni Mungu wa rehema na upendo pekee? Ikiwa Yeye ni Mungu tu wa rehema na mwenye upendo, kwa nini Ataikomesha enzi katika siku za mwisho? Kutokana na fikira na mawazo ya watu Mungu anastahili kuwa mwenye rehema na upendo hadi katika enzi ya mwisho, ili kwamba kila mmoja wa wanadamu aweze kuokolewa. Lakini kwa nini, katika siku za mwisho, ndipo Atatuma chini majanga makubwa kama vile matetemeko ya ardhi, tauni na njaa ili kuwaangamiza wanadamu waovu, wanaomchukulia Mungu kama adui? Kwa nini anamruhusu mwanadamu kuteseka majanga haya? Hakuna yeyote kati wenu anayethubutu kusema Yeye ni Mungu wa aina gani, na hakuna anayeweza kuelezea. Je, unaweza kuwa na uhakika kwamba Yeye ni Roho? Je, unathubutu kusema kuwa Yeye ni mwili wa Yesu pekee? Na unathubutu kusema kuwa Yeye ni Mungu ambaye milele atasulubiwa kwa ajili ya mwanadamu?


Je, Utatu Upo?

Baada ya ukweli wa Yesu aliyepata mwili kutokea, mwanadamu aliamini hili: Si Baba pekee aliye mbinguni, bali pia Mwana, na hata Roho Mtakatifu. Hii ndiyo dhana ya kawaida aliyonayo mwanadamu, kwamba kuna Mungu wa aina hii mbinguni: Utatu ambao ni Baba, Mwana, na Roho Mtakatifu, wote katika nafsi moja. Wanadamu wote wana fikra hizi: Mungu ni Mungu mmoja, ila Anajumuisha sehemu tatu, kile ambacho wale wote waliofungwa kwa huzuni katika hizi dhana za kawaida wanachukulia kuwa kuna Baba, Mwana, na Roho Mtakatifu. Ni sehemu hizo tatu pekee ambazo zimefanywa moja ambazo ni Mungu kamili. Bila Baba Mtakatifu, Mungu asingekuwa mkamilifu. Vivyo hivyo, wala Mungu asingekuwa mkamilifu bila Mwana au Roho Mtakatifu. Katika mawazo yao, wanaamini kuwa Baba au Mwana pekee hawezi kuwa Mungu. Ni Baba, Mwana na Roho Mtakatifu tu kwa pamoja wanaoweza kuwa Mungu Mwenyewe. Sasa, waumini wote wa kidini, na hata kila mfuasi miongoni mwenu, anashikilia hii imani. Ilhali, ikiwa hii imani ni sahihi, hakuna anayeweza kuelezea, kwani daima mmechanganyikiwa kuhusu masuala ya Mungu Mwenyewe. Japo hizi ni fikra tu, hamjui kama ni sawa au si mbaya, kwani mmeathiriwa vibaya na mawazo ya kidini. Mmeyakubali kwa kina haya mawazo ya kidini yaliyozoeleka, na hii sumu imezama kwa kina ndani yenu. Hivyo basi, hata kwa hili mmeanguka katika huu ushawishi wenye madhara, kwani Utatu haupo. Yaani, Utatu wa Baba, Mwana, na Roho Mtakatifu haupo. Hizi zote ni fikra za kawaida za mwanadamu, na imani za uongo za mwanadamu. Kwa karne nyingi, mwanadamu ameamini katika huu Utatu, ambao umebuniwa na mawazo katika akili za mwanadamu, ukatengenezwa na mwanadamu, na ambao haujawahi kuonekana na mwanadamu. Kwa miaka mingi, kumekuwa na watu maarufu wa kiroho ambao wameeleza “maana ya kweli” ya Utatu, ila maelezo hayo ya Utatu kama nafsi tatu dhahiri yamekuwa si yakini na hayapo wazi na watu wote wamepumbazwa na “ujenzi” wa Mungu. Hakuna mtu maarufu yeyote aliyewahi kutoa maelezo kamili; maelezo mengi yanafaa katika masuala ya mjadala na katika maandishi, ila hakuna hata mtu mmoja ambaye ana ufahamu kamili na wa wazi kuhusu maana ya Utatu. Hii ni kwa sababu huu Utatu mkuu ambao mwanadamu anashikilia moyoni kwa hakika haupo. Kwani hakuna aliyewahi kuiona sura ya Mungu au kubahatika kumtembelea katika makao Yake ili kuchunguza ni vitu gani vipo mahali ambapo Mungu anakaa, kubainisha wazi ni makumi mangapi ya maelfu, au mamia ya mamilioni ya vizazi yako katika “nyumba ya Mungu” au hata kuchunguza ni sehemu ngapi zimeuunga mwili wa asili wa Mungu Kinachofaa hasa kuchunguzwa ni: umri wa Baba na Mwana, na vilevile Roho Mtakatifu; umbo la kila mmoja; hasa ni vipi Wanajitenganisha, na ni vipi Wanafanywa kuwa kitu kimoja. Kwa bahati mbaya, katika miaka hii yote, hakuna hata mtu mmoja ambaye ameweza kugundua ukweli wa haya mambo. Wote wanabuni tu, kwani hakuna hata mtu mmoja aliyewahi kwenda mbinguni kwa matembezi na kurejea na “ripoti ya uchunguzi” kwa wanadamu wote ili kuripoti kuhusu ukweli wa mambo kwa wale waumini wote wa kidini wenye bidii na wacha Mungu wanaojishughulisha sana na Utatu Mtakatifu. Bila shaka, mwanadamu hawezi kulaumiwa kwa kubuni na fikra hizo, maana kwa nini Yehova Baba hakuambatana na Yesu Mwana alipomuumba mwanadamu? Ingekuwa hapo mwanzoni kuwa wote waliitwa Yehova, ingekuwa bora zaidi. Ikiwa kuna wa kulaumiwa, wacha lawama iwe kwa kuteleza kwa muda kwa Yehova Mungu, ambaye hakuwaita Mwana na Roho Mtakatifu mbele Zake wakati wa uumbaji, ila badala yake Akafanya kazi Yake peke Yake. Ikiwa Wote Wangefanya kazi wakati mmoja, basi wasingekuwa kitu kimoja? Ikiwa, tangu mwanzo kabisa hadi mwisho, kungekuwa na jina moja tu Yehova pasipo jina la Yesu tangu Enzi ya Neema, au ikiwa Angeitwa bado Yehova, je, Mungu asingeepushiwa na wanadamu taabu ya huu utengano? Kwa hakika, Yehova hawezi kulaumiwa kwa ajili ya haya yote; kama ni lawama, hebu na iwekwe kwa Roho Mtakatifu, ambaye kwa maelfu ya miaka Aliendelea na kazi yake kwa jina la Yehova, la Yesu, na hata la Roho Mtakatifu, Akiwachanganya na kuwakanganya wanadamu kiasi kwamba wanadamu wakashindwa kufahamu Mungu ni nani hasa. Iwapo Roho Mtakatifu angefanya kazi bila umbo au sura, aidha, bila jina kama vile Yesu, na mwanadamu asingemgusa wala kumuona, ila kusikia tu ngurumo za radi, basi si kazi hiyo ingekuwa ya manufaa zaidi kwa mwanadamu? Hivyo nini kinaweza kufanywa sasa? Fikra za mwanadamu zimerundikana juu kama mlima na kuenea kama bahari, kiasi kwamba Mungu wa sasa hawezi kuzistahimili kamwe na hajui la kufanya. Hapo nyuma wakati kulikuwa tu na Yehova, Yesu, na Roho Mtakatifu katikati ya hao wawili, mwanadamu tayari alikuwa amechanganyikiwa na jinsi ya kuvumilia, na sasa kuna ongezeko la Mwenyezi, ambaye hata anasemekana kuwa sehemu ya Mungu. Ni nani anajua Yeye ni nani na Ameingiliana au kujificha kwa nani katika Utatu Mtakatifu kwa miaka mingapi? Mwanadamu anawezaje kulistahimili hili? Utatu Mtakatifu pekee ulitosha kumchukua mwanadamu milele kuueleza, lakini sasa kuna “Mungu mmoja katika nafsi nne.” Hili linaweza kuelezewa vipi? Unaweza kulieleza? Ndugu! Mmeaminije katika Mungu huyu mpaka leo? Ninawavulia kofia. Utatu uliweza kuvumilika; mliwezaje kuendelea kuwa na imani isiyotikisika namna hiyo katika huyu Mungu mmoja katika nafsi nne? Mmehimizwa muondoke na bado mnakataa. Ajabu iliyoje! Nyinyi ni watu wa ajabu! Mtu kweli anaweza kuendelea kuamini Mungu wanne na asiwaelewe; hamuoni kuwa huu ni muujiza? Sikujua kwamba mlikuwa na uwezo wa kutenda muujiza mkubwa kiasi hiki! Hebu Niwaambie hilo, kwa hakika, Mungu wa Utatu hayupo popote katika dunia hii. Mungu hana Baba wala Mwana, na sembuse Baba na Mwana hutumia kwa pamoja Roho Mtakatifu kama chombo. Huu wote ni uongo mkubwa zaidi na haupo kabisa katika dunia hii! Hata hivyo uongo huu una asili yake na haukosi msingi kabisa, kwani akili zenu si punguani, na mawazo yenu hayakosi mantiki. Badala yake, ziko sawa na zenye ubunifu kwa kiasi kikubwa, kwamba haziwezi kuzuiwa hata na Shetani yeyote. La kusikitisha ni kwamba mawazo haya ni uongo mtupu na hayapo kabisa! Hamjaona ukweli halisi haswa; mnabuni na kujiundia dhana, na kuzitengeneza kuwa hadithi ili kuteka imani ya wengine kwa uongo na kupata mamlaka miongoni mwa wanadamu wapumbavu wasio na busara, ili kwamba waamini katika “mafundisho yenu ya kitaaluma” makuu na mashuhuri. Je, huu ni ukweli? Je, hii ndiyo njia ya uzima ambayo wanadamu wanafaa kupokea? Huu ni upuuzi! Hakuna hata neno moja linafaa! Katika miaka hii yote, nyinyi mmemgawanya Mungu namna hii, na kuendelea kugawanywa zaidi katika kila kizazi kiasi kwamba Mungu mmoja amegawanywa kuwa Mungu watatu. Na sasa haiwezekani kabisa kwa mwanadamu kumuunganisha Mungu kuwa mmoja kwani mmemgawanya zaidi. Ingekuwa si kazi yangu ya upesiupesi kabla ya muda kuyoyoma, haijulikani mngeishi hivi kwa muda gani! Kuendelea kumgawanya Mungu namna hii, Anawezaje kuendelea kuwa Mungu wenu? Je, bado mngeendelea kumtambua Mungu? Je, bado mngemkiri Yeye kama baba yenu na mumrudie? Ningechelewa hata kidogo, inaonekana kwamba mngewarudisha “Baba na Mwana,” Yehova na Yesu kwenda Israeli na mdai kwamba nyinyi wenyewe ni sehemu ya Mungu. Kwa bahati nzuri, sasa ni siku za mwisho. Hatimaye, siku Niliyoitarajia kwa hamu imewadia, na ni baada tu ya kuifanya hatua hii ya kazi kwa mikono Yangu ndipo kumgawanya kwenu Mungu Mwenyewe kumesitishwa. Isingekuwa hivi, mngezidisha, hadi kuwaweka Mashetani wote miongoni mwenu kwenye meza zenu kwa ajili ya ibada. Hii ndiyo njama yenu! Mbinu yenu ya kumgawanya Mungu! Je, mtaendelea kufanya hivyo sasa? Hebu Niwaulize: Kuna Mungu Wangapi? Ni Mungu Yupi atawaletea wokovu? Je, ni Mungu wa kwanza, wa pili au wa tatu mnayemwomba? Ni nani kati Yao mnayemwamini? Je, ni Baba? Au ni Mwana? Au ni Roho? Niambie ni nani unayemwamini. Ijapokuwa kwa kila neno unasema unamwamini Mungu, mnachokiamini hasa ni akili zenu! Hamna Mungu mioyoni mwenu kabisa! Na bado akilini mwenu mna “Utatu Mtakatifu” kadhaa. Hamkubaliani na hili?

Ikiwa hatua tatu za kazi zitakadiriwa kulingana na dhana hii ya Utatu, basi ni lazima kuwe na Mungu watatu kwani kazi iliyofanywa na kila mmoja si sawa. Ikiwa yeyote miongoni mwenu anasema kwamba hakika Utatu upo, basi eleza huyu Mungu mmoja katika nafsi tatu ni nini hasa. Baba Mtakatifu ni nini? Mwana ni nini? Roho Mtakatifu ni nini? Je, Yehova ni Baba Mtakatifu? Je, Yesu ni Mwana? Basi, Roho Mtakatifu je? Je, Baba si Roho? Je, kiini cha Mwana vilevile si Roho? Je, kazi ya Yesu haikuwa ya Roho Mtakatifu? Je, kazi ya Yehova haikufanywa wakati ule na Roho sawa tu na kazi ya Yesu? Mungu Anaweza kuwa na Roho wangapi? Kulingana na maelezo yako hizi nafsi tatu, yaani, Baba, Mwana, na Roho Mtakatifu ni mmoja; kama ni hivyo, kuna Roho watatu lakini kuwa na Roho watatu kunamaanisha kuwa kuna Mungu Watatu. Hii inamaanisha kuwa hakuna Mungu Mmoja wa kweli; Mungu wa aina hii anawezaje kuwa kiini asili cha Mungu? Kama unakubali kuwa kuna Mungu mmoja tu, basi Anawezaje kuwa na Mwana na awe Baba? Je, hizi si fikra zako mwenyewe? Kuna Mungu Mmoja tu, nafsi moja katika Mungu huyu, na Roho mmoja tu wa Mungu sawa tu na ilivyoandikwa katika Biblia kwamba “Kuna tu Roho Mtakatifu mmoja na Mungu mmoja tu.” Haijalishi kama Baba na Mwana unaowazungumzia wapo, kuna Mungu mmoja tu, na kiini cha Baba, Mwana, na Roho Mtakatifu mnaowaamini ni kiini cha Roho Mtakatifu. Kwa maneno mengine, Mungu ni Roho, ila Ana uwezo wa kupata Mwili na kuishi miongoni mwa wanadamu na vilevile kuwa juu ya vitu vyote. Roho Wake anajumuisha kila kitu na Anapatikana kila mahala. Anaweza kuwa katika mwili na wakati huo huo awe ndani na juu ya ulimwengu. Kwa kuwa watu wanasema kwamba Mungu ndiye tu Mungu wa kweli, basi kuna Mungu mmoja, ambaye hawezi kugawanywa kwa mapenzi ya awaye yote! Mungu ni Roho mmoja tu, na nafsi moja; na huyo ni Roho wa Mungu. Ikiwa ni kama usemavyo, Baba, Mwana, na Roho Mtakatifu, basi Hawa si watatu? Roho Mtakatifu ni kitu kimoja, Mwana ni kingine, na Baba vilevile ni kingine. Nafsi Zao ni tofauti na viini Vyao ni tofauti, iweje basi ziwe kila moja Yao ni sehemu ya Mungu mmoja? Roho Mtakatifu ni Roho; hili ni rahisi kueleweka kwa wanadamu. Ikiwa ni hivyo basi, Baba ni Roho zaidi. Hajawahi kushuka kuja duniani na Hajawahi kupata mwili; Yeye ni Yehova Mungu katika mioyo ya mwanadamu, na kwa hakika Yeye vilevile ni Roho. Basi kuna uhusiano gani kati Yake na Roho Mtakatifu? Je, ni uhusiano kati ya Baba na Mwana? Au ni uhusiano kati ya Roho Mtakatifu na Roho wa Mungu? Je, kiini cha kila Roho ni sawa? Au Roho Mtakatifu ni chombo cha Baba? Hili linaweza kuelezwaje? Aidha kuna uhusiano gani kati ya Mwana na Roho Mtakatifu? Je, ni uhusiano kati ya Roho wawili au ni uhusiano kati ya mwanadamu na Roho? Haya yote ni masuala ambayo hayawezi kuelezewa! Ikiwa Wote ni Roho mmoja, basi hapawezi kuwepo na mjadala kuhusu nafsi tatu, kwani zote zinamilikiwa na Roho mmoja. Kama Zingekuwa nafsi tofauti, basi Roho Zao Zingetofautiana katika nguvu zao na kamwe hawangekuwa Roho mmoja. Hii dhana ya Baba, Mwana, na Roho Mtakatifu ni upuuzi mtupu! Hili linamweka Mungu katika vitengo na kumgawanya kuwa nafsi tatu, kila moja ikiwa na hadhi na Roho; basi Atawezaje kuwa Roho mmoja na Mungu mmoja? Hebu niambie, je, mbingu na dunia na vyote vilivyomo viliumbwa na Baba, Mwana, au na Roho Mtakatifu? Wengine husema Waliviumba kwa pamoja. Basi ni nani alimkomboa mwanadamu? Alikuwa Roho Mtakatifu, Mwana, au Baba? Wengine husema ni Mwana aliyewakomboa wanadamu. Basi Mwana ni nani katika kiini? Siye kupata mwili kwa Roho wa Mungu? Mungu aliyepata mwili anamwita Mungu aliye Mbinguni Baba katika mtazamo wa mwanadamu aliyeumbwa. Je, hufahamu kwamba Yesu alizaliwa kupitia kutungwa mimba kwa njia ya Roho Mtakatifu. Ndani yake mna Roho Mtakatifu; lolote usemalo, Yeye bado ni mmoja na Mungu wa Mbinguni, kwani Yeye ni kupata mwili kwa Roho wa Mungu. Hili wazo la Mwana si kweli Kabisa. Ni Roho mmoja anayefanya Kazi yote; Mungu Mwenyewe pekee, yaani, Roho wa Mungu anafanya kazi Yake. Roho wa Mungu ni nani? Je, si Roho Mtakatifu? Je, si Roho Mtakatifu anayefanya kazi ndani ya Yesu? Ingekuwa kazi haikufanywa na Roho Mtakatifu (yaani Roho wa Mungu), je, kazi Yake ingemwakilisha Mungu Mwenyewe? Yesu alipomwita Mungu wa mbinguni kwa jina la Baba alipokuwa akiomba, hili lilifanywa katika mitazamo ya mwanadamu aliyeumbwa, kwa sababu Roho wa Mungu alikuwa amevaa mwili wa kawaida na Alikuwa na umbile la nje la mwanadamu aliyeumbwa. Hata ikiwa ndani yake mlikuwa na Roho wa Mungu, umbo Lake la nje bado lilikuwa lile la mtu wa kawaida; kwa maana nyingine, Alikuwa “Mwana wa Adamu” jambo ambalo watu wote, akiwemo Yesu Mwenyewe, walilizungumzia. Na kwa sababu Anaitwa Mwana wa Adamu, Yeye ni mtu (Mwanamke au mwanamume, kwa vyovyote vile mwenye umbo la nje la mwanadamu) aliyezaliwa katika familia ya kawaida ya watu wa kawaida. Kwa hivyo, Yesu kumwita Mungu wa mbinguni kwa jina la Baba kulikuwa sawa na mlivyomwita mara ya kwanza Baba; Alifanya hivyo kutokana na mtazamo wa Mwanadamu aliyeumbwa. Je, mnakumbuka Sala ya Bwana ambayo Yesu aliwafundisha kukariri? “Baba Yetu Uliye mbinguni….” Aliwaambia wanadamu wote wamwite Mungu wa Mbinguni kwa jina la Baba. Na kwa kuwa Naye pia alimwita Baba, alifanya hivyo kutoka kwa mtazamo wa mtu aliye katika daraja moja nanyi nyote. Kwa kuwa mlimuita Mungu wa mbinguni Baba, hili linaonyesha kuwa Yesu alijichukulia kuwa katika daraja sawa nanyi, kama mwanadamu duniani aliyeteuliwa na Mungu (yaani, Mwana wa Mungu). Kama mnamwita Mungu “Baba,” je, hii si kwa sababu nyinyi ni wanadamu walioumbwa? Haijalishi Yesu alikuwa na mamlaka makubwa kiasi gani duniani, kabla ya kusulubiwa, Alikuwa tu Mwana wa Adamu, akiongozwa na Roho Mtakatifu (yaani, Mungu), Akiwa miongoni mwa viumbe wa duniani, kwani bado Alikuwa hajaikamilisha kazi Yake. Kwa hivyo, kumwita kwake Mungu wa mbinguni Baba kulikuwa tu unyenyekevu na utiifu Wake. Yeye kumwita Mungu (yaani, Roho aliye mbinguni) kwa namna ile, hata hivyo, hakudhibitishi kuwa Yeye ni Mwana wa Roho wa Mungu aliye mbinguni. Badala yake, ni kuwa mtazamo wake ni tofauti, si kwamba ni nafsi tofauti. Uwepo wa nafsi tofauti ni uongo. Kabla ya kusulubiwa kwake, Yesu alikuwa Mwana wa Adamu aliyefungwa katika udhaifu wa kimwili, na Hakuwa na mamlaka kamilifu ya Roho. Hiyo ndiyo maana Angeweza tu kutafuta mapenzi ya Mungu Baba kutoka katika mtazamo wa kiumbe. Ni kama tu Alivyoomba mara tatu huko Gethsemane: “Si kama Nitakavyo, bali kama Utakavyo.” Kabla Atundikwe msalabani, Hakuwa zaidi ya Mfalme wa Wayahudi; alikuwa Kristo, Mwana wa Adamu, na wala si mwenye utukufu. Hiyo ndiyo maana, kutokana na mtazamo wa mwanadamu, Alimwita Mungu Baba. Sasa, huwezi kusema kuwa wote wamwitao Mungu Baba ni Wana. Ingekuwa kweli, basi wote si mngekuwa Mwana punde Yesu alipowafundisha Sala ya Bwana? Ikiwa bado hamjaridhika, basi niambieni hili, ni nani mmwitaye Baba? Ikiwa mnamrejelea Yesu, je, Baba yake Yesu ni nani kwenu? Baada ya Yesu kurudi mbinguni, hii dhana ya Baba na Mwana ilikoma. Hii dhana ilifaa tu kipindi ambacho Yesu alikuwa mwili; katika mazingira mengine yoyote, uhusiano ni ule wa kati ya Bwana wa uumbaji na kiumbe mnapomwita Mungu Baba. Hakuna wakati ambapo wazo hili la Utatu wa Baba, Mwana, na Roho Mtakatifu linaweza kuwa na mashiko; ni uongo ambao ni nadra kuonekana na halipo!

Hili laweza kuwakumbusha watu maneno ya Mungu kutoka katika kitabu cha Mwanzo: “Na tumuumbe mwanadamu katika sura yetu, kwa mfano wetu” (Mwanzo 1:26). Ikichukuliwa kuwa Mungu anasema “na tumtengeneze” mtu kwa mfano “wetu,” basi “tu-” inaashiria wawili au wengi; na kwa kuwa anataja “tu-” basi hakuna tu Mungu mmoja. Kwa njia hii, mwanadamu alianza kufikiria udhahania wa nafsi bayana, na kutokana na maneno haya kulitokea dhana ya Baba, Mwana, na Roho Mtakatifu. Basi, Baba anafananaje? Je, Mwana anafananaje? Na Roho Mtakatifu anafananaje? Yawezekana kuwa mwanadamu wa leo aliumbwa kwa mfano wa mtu mmoja aliyeunganishwa pamoja kutoka kwa nafsi tatu? Je, sura ya mwanadamu inafanana na ile ya Baba, Mwana, au Roho Mtakatifu? Mwanadamu ni mfano wa nani katika nafsi za Mungu? Mawazo ya mwanadamu ni ya kimakosa na upuuzi! Yanaweza tu Kumgawanya Mungu kuwa Mungu kadhaa. Wakati Musa aliandika kitabu cha Mwanzo, ni baada ya wanadamu kuumbwa baada ya uumbaji wa dunia. Mwanzo kabisa, dunia ilipoanza, Musa hakuwepo. Ni hadi baadaye kabisa ndipo Musa aliandika Biblia, basi angejuaje alichokinena Mungu kutoka mbinguni? Hakuwa na ufahamu wowote jinsi Mungu alivyoumba ulimwengu. Katika Agano la Kale la Biblia, hapakutajwa Baba, Mwana, na Roho Mtakatifu, ni Mungu mmoja tu wa kweli, Yehova, akiifanya kazi yake nchini Israeli. Anaitwa majina tofauti kadri enzi zinavyobadilika, ila hili haliwezi kuthibitisha kuwa kila jina linarejelea mtu tofauti. Ingekuwa hivi, basi je, si kungekuwa na nafsi nyingi sana katika Mungu? Kilichoandikwa katika Agano la Kale ni kazi ya Yehova, hatua ya kazi ya Mungu Mwenyewe tangu mwanzo wa Enzi ya Sheria. Ilikuwa ni kazi ya Mungu, ambapo Alinena, ilikuwa, na Alipoamuru, ilitendeka. Hakuna hata wakati mmoja ambapo Yehova alisema kuwa alikuwa Baba aliyekuja kufanya kazi, wala Hakutabiri kuja kwa Mwana kuwakomboa wanadamu. Wakati wa Yesu ulipowadia, ilisemekana tu kwamba Mungu alikuwa Ameupata mwili kuwakomboa wanadamu, si kwamba ni Mwana aliyekuwa amekuja. Kwa sababu enzi hazifanani na kazi ambayo Mungu Mwenyewe hufanya vilevile inatofautiana, Anapaswa kufanya kazi Yake katika milki tofauti, kwa njia hii utambulisho Alionao vilevile unatofautiana. Mwanadamu anaamini kwamba Yehova ndiye Baba ya Yesu, ila hili halijakiriwa na Yesu ambaye alisema: “Hatukubainishwa kamwe kama Baba na Mwana; Mimi na Baba aliye Mbinguni ni kitu kimoja. Baba yu ndani Yangu Nami ni ndani Yake; wanadamu wanapomwona Mwana, wanamwona Baba.” Baada ya yote kusemwa, iwe Baba au Mwana, Wao ni Roho mmoja, Hawajagawanywa kuwa nafsi tofauti tofauti. Mara tu wanadamu wanapojaribu kueleza, mambo hutatizwa na wazo la nafsi tofauti, na vilevile na uhusiano kati ya Baba, Mwana na Roho. Mwanadamu akizungumzia nafsi tofauti, je, hili halimfanyi Mungu kuwa kitu? Mwanadamu hata zaidi huziorodhesha nafsi hizi kama nafsi ya kwanza, ya pili, na ya tatu; haya yote ni mawazo ya mwanadamu yasiyofaa kurejelewa, hayana uhalisi kabisa! Ukimwuliza: “Kuna Mungu wangapi?” atasema kuwa Mungu ni Utatu Mtakatifu wa Baba, Mwana na Roho Mtakatifu: Yule mmoja wa kweli. Ukiuliza tena: “Baba ni nani?” atasema: “Baba ni Roho wa Mungu aliye mbinguni; anatawala kila kitu, na kiongozi wa mbinguni.” “Je, Yehova ni Roho?” Atasema: “Ndiyo!” Ukimuuliza tena, “Mwana ni nani?” atasema kuwa Yesu ndiye Mwana, bila shaka. “Basi kisa cha Yesu ni kipi? Alitoka wapi?” Atasema: “Yesu alizaliwa na Maria kupitia kwa utungaji mimba wa Roho Mtakatifu.” “Je, kiini Chake si Roho vilevile? Je, kazi Yake si kiwakilishi cha Roho Mtakatifu? Yehova ni Roho, vivyo hivyo na kiini cha Yesu. Sasa katika siku za mwisho, bila shaka ni Roho Anayeendelea kufanya Kazi; Wangewezaje kuwa nafsi tofauti? Je, si Roho wa Mungu anafanya kazi ya Roho kutoka katika mitazamo tofauti?” Kwa hivyo, hakuna tofauti bayana kati ya nafsi. Yesu alipatikana kwa utungaji mimba wa Roho Mtakatifu, na bila shaka, Kazi Yake hasa ilikuwa ile ya Roho Mtakatifu. Katika hatua ya kwanza ya kazi iliyofanywa na Yehova, Hakuwa mwili au kuonekana kwa mwanadamu. Kwa hivyo mwanadamu hakuona uso Wake. Haijalishi Alikuwa mashuhuri au mrefu kiasi gani, bado Alikuwa Roho, Mungu Mwenyewe aliyemuumba mwanadamu mwanzoni. Yaani, alikuwa Roho wa Mungu. Aliponena na wanadamu kutoka mawinguni, alikuwa Roho tu. Hakuna hata mmoja aliyeuona Uso wake; ni katika Enzi ya Neema tu ambapo Roho wa Mungu alikuwa mwili na Alipata mwili kule Uyahudi ndipo mwanadamu aliona sura ya kupata mwili kama Myahudi. Hisia ya Yehova haingeweza kuhisika. Hata hivyo, Alipatikana kwa utungaji mimba wa Roho Mtakatifu, yaani, Alipatikana kwa utungaji mimba wa Roho wa Yehova Mwenyewe, na Yesu bado alizaliwa kama mfano halisi wa Roho wa Mungu. Alichokiona mwanadamu mwanzoni kilikuwa ni Roho Mtakatifu Akimshukia Yesu kama njiwa; Hakuwa Roho mwenye upekee kwa Yesu tu, badala yake alikuwa Roho Mtakatifu. Basi roho wa Yesu anaweza kutenganishwa na Roho Mtakatifu? Ikiwa Yesu ni Yesu, Mwana, na Roho Mtakatifu ni Roho Mtakatifu, basi wangewezaje kuwa kitu kimoja? Ingekuwa hivyo kazi isingefanywa. Roho ndani ya Yesu, Roho aliye mbinguni, na Roho wa Yehova wote ni mmoja. Anaweza kuitwa Roho Mtakatifu, Roho wa Mungu, Roho aliyezidishwa mara saba, na Roho mwenye vyote. Roho wa Mungu anaweza kufanya kazi nyingi. Ana uwezo wa kuumba na kuiangamiza dunia kwa kuleta mafuriko duniani; Anaweza kuwakomboa wanadamu, aidha, kuwashinda na kuwaangamiza wanadamu wote. Kazi hii yote inafanywa na Mungu Mwenyewe na haiwezi kufanywa na yeyote katika nafsi za Mungu kwa niaba Yake. Roho Wake anaweza kuitwa Yehova na Yesu, na vilevile Mwenyezi. Yeye ni Bwana na Kristo. Anaweza pia kuwa Mwana wa Adamu. Yuko mbinguni na vilevile duniani; Yuko juu ya dunia na pia miongoni mwa umati. Yeye tu ndiye Bwana wa Mbingu na dunia! Tangu wakati wa uumbaji hadi sasa, kazi hii imekuwa ikifanywa na Roho wa Mungu Mwenyewe. Iwe ni kazi mbinguni au katika mwili, yote hufanywa na Roho Wake Mwenyewe. Viumbe wote, wawe mbinguni au duniani, wamo katika kiganja cha mkono Wake wenye nguvu; yote hii ni kazi ya Mungu na haiwezi kufanywa na yeyote kwa niaba Yake. Mbinguni Yeye ni Roho na vilevile Mungu Mwenyewe; miongoni mwa wanadamu, Yeye ni mwili ila anaendelea kuwa Mungu Mwenyewe. Japo Anaweza kuitwa mamia ya maelfu ya majina, Yeye bado ni Mungu Mwenyewe, na kazi yote ni maonyesho ya moja kwa moja ya Roho Wake. Ukombozi wa wanadamu wote kupitia kwa kusulubiwa Kwake ilikuwa kazi ya moja kwa moja ya Roho Wake, na vilevile tangazo kwa mataifa yote na nchi zote wakati wa siku za mwisho. Wakati wote Mungu anaweza kuitwa mwenye uweza na Mungu mmoja wa kweli, Mungu Mwenyewe mwenye vyote. Nafsi bayana hazipo, aidha dhana ya Baba, Mwana, na Roho Mtakatifu haipo. Kuna Mungu mmoja mbinguni na duniani!

Mpango wa usimamizi wa Mungu umeenea katika miaka elfu sita na umegawanyika katika enzi tatu kutegemea tofauti katika kazi Yake: Enzi ya kwanza ni Enzi ya Sheria ya Agano la Kale; ya pili ni Enzi ya Neema; na ya tatu ni ile ya siku za mwisho—Enzi ya Ufalme. Katika kila enzi utambulisho tofauti huwasilishwa. Hili linafanywa kwa sababu ya utofauti wa kazi, yaani, mahitaji ya kazi. Hatua ya kwanza ya kazi wakati wa Enzi ya Sheria ilifanyiwa nchini Israeli, na hatua ya pili ya kuhitimisha kazi ya ukombozi ilifanyiwa Yudea. Kwa kazi ya ukombozi, Yesu alizaliwa kutokana na utungaji mimba wa Roho Mtakatifu na kama Mwana wa pekee. Haya yote yalitokana na mahitaji ya kazi. Katika siku za mwisho, Mungu anadhamiria kupanua kazi Yake katika watu wa Mataifa, na kuwashinda watu wa huko, ili kwamba jina lake liweze kuwa maarufu miongoni mwao. Anadhamiria kumwongoza mwanadamu katika kuelewa na kuingia katika ukweli wote. Kazi hii yote inafanywa na Roho mmoja. Ijapokuwa Anaweza kufanya hivyo kutoka mitazamo tofautitofauti, asili na kanuni za kazi zinabaki zile zile. Mara tu ukizifuata kanuni na asili ya kazi Waliyoifanya, basi utagundua kuwa yote ilikuwa kazi ya Roho mmoja. Hata hivyo, wengine wanaweza kusema: “Baba ni Baba; Mwana ni Mwana; Roho Mtakatifu ni Roho Mtakatifu, na mwishowe, Watafanywa kitu kimoja.” Je, Utawafanyaje kitu kimoja? Baba na Roho Mtakatifu Wawezaje kufanywa kitu kimoja? Ikiwa Walikuwa wawili kiasili, haijalishi Wamewekwa pamoja kwa namna gani, je, Hawataendelea kuwa sehemu mbili? Unaposema kuwa kuwafanya kuwa kitu kimoja, huko si kuunganisha sehemu mbili kutengeneza kitu kamili? Je, Hawakuwa sehemu mbili kabla ya kufanywa kitu kizima? Kila Roho ana kiini kinachotofautiana, na Roho wawili Hawawezi kufanywa kuwa kitu kimoja. Roho si chombo cha kutengenezwa, si kama chombo chochote katika ulimwengu. Kulingana na mitazamo ya wanadamu, Baba ni Roho mmoja, Mwana ni mwingine, na Roho Mtakatifu tena ni mwingine, halafu Roho Hawa huchanganyika sawa na glasi tatu za maji kuunda kitu kimoja kizima. Je, hizo si sehemu tatu zimefanywa kuwa kitu kimoja? Haya bila shaka ni maelezo ya kimakosa! Je, huku si kumgawa Mungu? Baba, Mwana, na Roho Mtakatifu wanawezaje kufanywa kuwa kitu kimoja? Je, Wao si sehemu tatu zenye asili tofauti? Aidha kuna wale wasemao, “je, si Mungu alitaja wazi kuwa Yesu ni Mwanawe mpendwa?” Yesu ni Mwana mpendwa wa Mungu, ambaye anapendezwa naye—haya bila shaka yalitamkwa na Mungu Mwenyewe. Huyu alikuwa Mungu akijitolea ushuhuda Mwenyewe, ila kutoka katika mtazamo tofauti, ule wa Roho aliye mbinguni akitolea ushuhuda kupata Mwili Kwake. Yesu ni kupata mwili Kwake, si Mwanake mbinguni. Je, unaelewa? Je, maneno ya Yesu, “Mimi ni ndani ya Baba naye Baba yu ndani yangu,” hayaonyeshi kuwa Wao ni Roho mmoja? Na si kwa sababu ya kupata mwili kulikosababisha kutenganishwa Kwao kati ya mbinguni na duniani? Uhalisi ni kwamba Wao ni kitu kimoja; hata iweje, ni Mungu anajitolea ushuhuda Mwenyewe. Kutokana na kubadilika kwa enzi, mahitaji ya kazi, na hatua mbalimbali za mpango Wake wa usimamizi, vilevile jina wamwitalo wanadamu hubadilika. Alipokuja kufanya hatua ya kwanza ya kazi, Angeweza kuitwa tu Yehova, mchungaji wa Waisraeli. Katika hatua ya pili, Mungu mwenye mwili Angeweza kuitwa tu Bwana, na Kristo. Lakini wakati huo, Roho aliye mbinguni alitaja tu kwamba Alikuwa Mwana mpendwa wa Mungu, bila kutaja kuwa Alikuwa Mwana wa pekee wa Mungu. Hili halikufanyika kabisa. Mungu angewezaje kuwa na Mwana wa pekee? Basi, Mungu asingekuwa mwanadamu? Kwa kuwa Alikuwa Mwili, Aliitwa Mwana mpendwa wa Mungu na kutokana na hili, kukazuka uhusiano wa Baba na Mwana. Ni kwa sababu tu ya utengano kati ya mbingu na dunia. Yesu aliomba kutokana na msimamo wa mwili. Kwa sababu Alikuwa Amepata mwili wa ubinadamu wa kawaida, ni kutokana na msimamo wa mwili ndipo Alisema: “Umbo Langu la nje ni la kiumbe. Kwa sababu Nilijivisha mwili kuja duniani, sasa Niko mbali, mbali sana na mbinguni.” Kwa sababu hii, Angeomba tu kwa Baba kutokana na msimamo wa mwili. Huu ulikuwa wajibu Wake, ambao ni sharti Roho wa Mungu aliyepata mwili anapaswa kupewa. Haiwezekani kusema kwamba Hawezi kuwa Mungu kwa sababu tu Anamwomba Baba kutokana na msimamo wa mwili. Ijapokuwa Anaitwa Mwana mpendwa wa Mungu, Yeye bado ni Mungu Mwenyewe, ni vile tu Yeye ni mwili wa Roho, na kiini chake bado ni Roho. Kama wanavyoona wanadamu, wanashangaa ni kwa nini Anaomba ikiwa yeye ni Mungu Mwenyewe. Hii ni kwa sababu Yeye ni Mungu mwenye mwili, Mungu aishiye mwilini, bali si Roho aliye mbinguni. Kama anavyoona mwanadamu, Baba, Mwana, na Roho Mtakatifu wote ni Mungu. Ni kwamba tu wote watatu wanafanywa kuwa kitu kimoja na kudhaniwa kuwa Mungu wa Kweli, na kwa njia hii, uwezo Wake unakuwa mkuu kupindukia. Kuna wanaosema kuwa ni kwa njia hii tu anakuwa Roho aliyezidishwa mara saba. Mwana alipoomba baada ya kuja Kwake, alimwomba Roho. Kwa hakika, alikuwa Akiomba kutokana na msimamo wa kiumbe. Kwa kuwa mwili si kamili, Hakuwa mkamilifu na pia Alikuwa na udhaifu mwingi Alipokuja katika mwili, na Alisumbuka sana Alipoifanya kazi Yake katika mwili. Hii ndiyo maana Alimwomba Mungu Baba mara tatu kabla ya kusulubiwa Kwake, na hata mara nyingi zaidi kabla ya hapo. Aliomba miongoni mwa wanafunzi Wake; Aliomba peke Yake juu mlimani; Aliomba Akiwa Ameabiri dau la uvuvi; Aliomba Akiwa katika umati; Aliomba akiwa anaumega mkate; na kuomba akiwa Anawabariki wengine. Kwa nini Alifanya hivyo? Ilikuwa ni Roho Aliyemwomba; Alikuwa Akimwomba Roho, Alimwomba Mungu aliye mbinguni; kutokana na msimamo wa mwili. Hivyo basi kutoka katika msimamo wa mwanadamu, Yesu alikuwa Mwana katika hatua ile ya kazi. Katika hatua hii hata hivyo, Haombi. Kwa nini? Hii ni kwa sababu Anachokileta ni kazi ya neno, na hukumu na kuadibu kutumia neno. Hana haja ya maombi na huduma Yake ni ya kunena. Hajawekwa msalabani, na hashitakiwi na wanadamu kwa wale walio madarakani. Anafanya tu kazi Yake na yote yanakuwa sawa. Wakati Yesu alipoomba, Alikuwa akimwomba Mungu Baba ili ufalme wa mbinguni ushuke, ili mapenzi ya Baba yatimizwe, na ili kazi ifike. Katika hatua hii, ufalme wa mbinguni umeshuka, basi, Ana haja ya kuendelea kuomba? Kazi Yake ni kuihitimisha enzi, na hakuna tena enzi mpya, basi, kuna haja ya kuombea hatua inayofuata? Ninasikitika hakuna haja!

Kuna ukinzani mwingi katika maelezo ya mwanadamu. Kweli, haya ni mawazo ya mwanadamu; bila uchunguzi zaidi, ambayo nyote mngeamini kuwa yako sahihi. Je, hamjui hii dhana ya Mungu kama Utatu Mtakatifu ni mawazo ya mwanadamu tu? Hakuna ufahamu wa mwanadamu ulio mzima na kamili. Mara zote kuna madoa, na mwanadamu ana mawazo mengi mno; hili linaonyesha kuwa kiumbe hawezi kuieleza kazi ya Mungu. Kuna mengi sana katika akili ya mwanadamu, yote yakitokana na mantiki na tafakari, ambayo hukinzana na ukweli. Je, mantiki yako yaweza kuichangua kazi ya Mungu? Je, waweza kupata utambuzi wa kazi yote ya Yehova? Je, ni wewe kama mwanadamu uwezaye kubaini yote, au ni Mungu Mwenyewe awezaye kuona kutoka milele hadi milele? Je, ni wewe mwanadamu uwezaye kuona tangu milele ya zamani sana hadi milele ijayo, au Mungu ndiye Ana uwezo wa kufanya hivyo? Unasema nini? Unafaa vipi kumweleza Mungu? Maelezo yako yametegemezwa katika misingi gani? Wewe ni Mungu? Mbingu na dunia, na vyote vilivyomo viliumbwa na Mungu Mwenyewe. Si wewe uliyelifanya hili, basi ni kwa nini unatoa maelezo yasiyo sahihi? Sasa, unaendelea kuamini katika utatu mtakatifu? Hufikirii kuwa huu ni mzigo mkubwa kwa njia hii? Itakuwa bora kwako kuamini katika Mungu mmoja, si watatu. Ni bora zaidi kuwa mwepesi, kwani mzigo wa Bwana ni mwepesi.


Ukweli wa Ndani wa Kazi ya Ushindi (1)

Wanadamu, kwa sababu yakupotoshwa sana na Shetani, hawajui kuwa kuna Mungu na wameacha kumwabudu Mungu. Adamu na Hawa walipoumbwa mwanzoni, utukufu wa Yehova na Ushuhuda wa Yehova daima vilikuwepo. Lakini baada ya kupotoshwa, mwanadamu alipoteza utukufu na ushuhuda kwa sababu kila mtu alimwasi Mungu na kuacha kumcha kabisa. Kazi ya sasa ya kushinda ni kuupata ushuhuda na utukufu wote, na kuwafanya wanadamu wote wamwabudu Mungu, ili kuwepo na ushuhuda miongoni mwa viumbe wote. Hili ndilo linapaswa kufanywa katika hatua hii ya kazi. Wanadamu watashindwa vipi hasa? Watapata kushindwa kwa kutumia hii kazi ya maneno kumshawishi mwanadamu kwa dhati; kwa kutumia ufichuzi, hukumu, kuadibu, na laana isiyo na huruma ili kumtiisha kabisa; na kwa kufichua uasi wa mwanadamu na kuhukumu upinzani wake ili aweze kujua udhalimu na uchafu wa wanadamu, ambao utatumiwa kuangazia tabia ya haki ya Mungu. Kwa kiwango kikubwa, ni matumizi ya maneno haya yatakayomshinda mwanadamu na kumshawishi kabisa. Maneno ndiyo njia ya kuwashinda wanadamu na wote wanaokubali ushindi lazima wakubali mapigo na hukumu ya maneno. Mchakato wa sasa wa kunena ni mchakato wa kushinda. Ni kwa njia gani watu wanapaswa hasa kushirikiana? Ni kwa kula na kunywa haya maneno ipasavyo na kuyafahamu. Watu hawawezi kujipatia ushindi wao wenyewe. Ni lazima, kwa kula na kunywa haya matamshi, upate kufahamu uovu na uchafu wako, uasi na udhalimu wako, na uanguke chini mbele ya Mungu. Ikiwa waweza kufahamu mapenzi ya Mungu kisha uyatie katika vitendo, na zaidi, uwe na maono, na ikiwa waweza kuyatii maneno haya kabisa na usitende kulingana na mapenzi yako, basi utakuwa umeshindwa. Na itakuwa ni haya maneno yamekuwezesha kushindwa. Ni kwa nini wanadamu walipoteza ushuhuda? Kwa sababu hakuna aliye na imani katika Mungu au kumshikilia Mungu moyoni mwake tena. Kuwashinda wanadamu kunamaanisha watu wairudie hii imani. Watu daima wanauegemea ulimwengu, wakiwa na matumaini mengi sana, wakitaka kujua mengi sana kwa ajili ya maisha yao ya usoni, na wakiwa na mahitaji mengi ya kupita kiasi. Wanaifikiria na kuipangia miili yao kila mara wala hawatamani kutafuta njia ya kumwamini Mungu. Nyoyo zao zimetekwa na Shetani, wameacha kumheshimu Mungu, na wanatoa mioyo yao kwa Shetani. Ila mwanadamu aliumbwa na Mungu. Hivyo, mwanadamu amepoteza ushuhuda, kumaanisha amepoteza utukufu wa Mungu. Kusudi la kumshinda mwanadamu ni kuurejesha utukufu wa mwanadamu wa kumheshimu Mungu. Inaweza kusemwa hivi: Kuna watu wengi wasiofuatilia uzima; hata kama kuna wengine, idadi hiyo inaweza kuhesabiwa kwa vidole vya mtu. Watu wanahangaishwa sana kuhusu siku zao za baadaye na hawatilii maanani uzima kwa vyovyote vile. Baadhi ya watu wanamwasi na kumpinga Mungu, wanamhukumu nyuma Yake na hawatendi ukweli. Siwajali watu hawa kwa sasa, na Najizuia kushughulikia tabaka hili la wana wa uasi kwa sasa. Katika siku za usoni utaishi gizani, ukilia na kusaga meno yako. Wewe huhisi thamani ya nuru unapoishi ndani yake, lakini utatambua thamani yake mara tu unapoishi katika usiku wa giza. Utasikitika wakati huo. Unahisi sawa sasa, lakini itafika siku ambayo utasikitika. Siku hiyo itakapofika na giza lishuke na nuru isiweko tena, majuto yako yatakuwa yamechelewa. Ni kwa sababu bado huelewi kazi ya sasa ndio unakosa kuthamini wakati wako sasa. Mara tu kazi ya ulimwengu mzima ianzapo, kumaanisha wakati ambapo kila kitu Nisemacho leo kimetimia, watu wengi watakuwa wakishikilia vichwa vyao kwa kilio cha uchungu. Je, huko sio kuingia katika giza na kulia na kusaga meno? Watu wote ambao hufuatilia uzima kweli na wamefanywa kuwa kamili watatumiwa, huku wana wote wa uasi ambao hawafai kutumiwa wataingia gizani, bila kupokea kazi yoyote ya Roho Mtakatifu kwa vyovyote vile na kubaki wasioweza kufahamu chochote. Hivyo wataingia katika adhabu kuomboleza na kutokwa na machozi. Kama umejiandaa vyema katika awamu hii ya kazi na maisha yako yamekomaa, basi wewe ni mtu unayefaa kutumiwa. Kama umejiandaa vibaya, basi hata kama umejitayarisha kwa awamu inayofuata ya kazi utakuwa hufai. Wakati huo, hata kama utataka kujiandaa mwenyewe, nafasi itakuwa imepita. Mungu atakuwa ameondoka; utaenda wapi basi kutafuta aina ya nafasi iliyo mbele yako sasa, na utaenda wapi basi kupokea zoezi linalotolewa na Mungu binafsi? Wakati huo, haitakuwa Mungu akinena binafsi au akitoa sauti Yake. Utaweza tu kusoma kinachosemwa leo; utawezaje kuelewa kwa urahisi? Ni vipi ambavyo maisha ya baadaye yataweza kulingana na ya leo? Wakati huo, kulia na kusaga meno kwako hakutakuwa kupitia kifo kilicho hai? Baraka inatolewa kwako sasa lakini hujui namna ya kuifurahia; unaishi katika baraka, lakini hutambui hilo. Hili linaonyesha kwamba umeandikiwa mateso! Wakati huu watu wengine hupinga, wengine huasi, wengine hufanya hili au lile. Mimi hukupuuza tu; usifikiri kwamba Sizifahamu shughuli hizo zenu. Je, Sifahamu kiini chenu? Mbona muendelee kwenda kinyume changu? Huamini katika Mungu ili ufuatilie uzima na baraka kwa ajili yako mwenyewe? Je, si kwa ajili yako mwenyewe ndio una imani? Sasa hivi Nafanya tu kazi ya kushinda na maneno Yangu. Mara tu kazi hii ya kushinda ikihitimishwa, mwisho wako utakuwa dhahiri. Je, Nahitaji kujieleza wazi zaidi? 

Kazi ya sasa ya kushinda ni kazi inayokusudiwa kuweka wazi hatima ya mwanadamu itakuwaje. Ni kwa nini Ninasema kuwa kuadibu na hukumu ni hukumu mbele ya kiti cha enzi kikubwa cheupe cha siku za mwisho? Hulioni hili? Ni kwa nini kazi ya kushinda ni hatua ya mwisho? Je, si kudhihirisha kwa usahihi hatima ya kila tabaka la wanadamu? Si kumruhusu kila mtu, katika harakati ya kazi ya kushinda ya kuadibu na hukumu, kuonyesha tabia zake halisi na kisha kuwekwa katika aina yake baadaye? Badala ya kusema kuwa huku ni kuwashinda wanadamu, inaweza bora kusema kuwa huku ni kuonyesha hatima ya kila aina ya mwanadamu. Yaani, huku ni kuhukumu dhambi zao halafu kuonyesha matabaka mbalimbali ya wanadamu, na kwa njia hiyo kubaini kama ni waovu au ni wenye haki. Baada ya kazi ya kushinda, kazi ya kutuza mazuri na kuadhibu maovu inafuata: watu wanaotii kabisa, yaani walioshindwa kabisa, watawekwa katika hatua nyingine ya kusambaza kazi ulimwenguni kote; wasioshindwa watawekwa gizani na watapatwa na majanga. Hivyo, mwanadamu ataainishwa kulingana na aina yake, watenda maovu watawekwa pamoja na maovu, wasiwe na mwanga wa jua tena kamwe, na wenye haki watawekwa pamoja na mazuri, ili kupokea mwangaza na kuishi milele katika mwangaza. Mwisho wa vitu vyote uko karibu; mwisho wa mwanadamu umebainishwa wazi machoni mwake, na vitu vyote vitaainishwa kulingana na aina yake. Ni vipi basi wanadamu wataepuka kuathiriwa na kuanisha huku? Ufichuaji wa mwisho kwa kila tabaka la mwanadamu unafanywa wakati mwisho unakaribia kwa vitu vyote, na unafanywa wakati wa kazi ya kuushinda ulimwengu mzima (pamoja na kazi yote ya kushinda kuanzia na kazi ya sasa). Huku kufichua mwisho wa wanadamu kunafanywa mbele ya kiti cha hukumu, katika harakati ya kuadibu, na harakati ya kazi ya kushinda ya siku za mwisho. Kuwaainisha watu kwa kadri ya aina si kuwarudisha watu katika matabaka yao ya asili. Hii ni kwa sababu binadamu alipoumbwa wakati wa uumbaji wa ulimwengu, kulikuwa tu na aina moja ya binadamu, kiume na wa kike. Hakukuwa na aina nyingi tofautitofauti. Ni baada tu ya miaka elfu kadhaa ya upotovu ndio matabaka mbalimbali ya binadamu yameibuka, mengine yakija chini ya miliki ya pepo wachafu, mengine chini ya miliki ya pepo waovu, na mengine, yanayofuatilia njia ya uzima, chini ya miliki ya Mwenyezi. Ni kwa njia hii tu ndio matabaka huibuka polepole miongoni mwa watu na ndio watu hujitenga katika matabaka ndani ya familia kubwa ya mwanadamu. Watu wote huja kuwa na “baba” tofauti; sio ukweli kwamba kila mtu yuko chini ya miliki ya Mwenyezi kabisa, kwa sababu uasi wa watu umezidi sana. Hukumu yenye haki hufichua nafsi ya kweli ya kila aina ya watu, bila kuacha chochote kikiwa kimefichika. Kila mtu huonyesha uso wake wa kweli katika nuru. Wakati huu, mwanadamu hayuko tena alivyokuwa mwanzoni na mfano wa asili wa mababu zake umepotea kitambo, kwa sababu vizazi visivyohesabika vya Adamu na Hawa vimenaswa na Shetani kwa muda mrefu, visijue tena jua la mbinguni, na kwa kuwa watu wamejazwa aina zote za sumu za Shetani. Hivyo, watu wana hatima zao za kufaa. Zaidi ya hayo, ni kwa msingi wa sumu zao zinazotofautiana ndio wanaainishwa kwa kadri ya aina, kumaanisha wanaainishwa kwa kiasi ambacho wanashindwa leo. Hatima ya mwanadamu si kitu kilichoamuliwa tangu kuumbwa kwa ulimwengu. Hii ni kwa sababu mwanzoni kulikuwa na jamii moja tu, ambayo kwa pamoja iliitwa “wanadamu,” na mwanadamu alikuwa bado hajapotoshwa na Shetani mwanzoni, na wanadamu wote waliishi katika mwangaza wa Mungu, bila giza kuwaandama. Lakini baada ya mwanadamu kupotoshwa na Shetani, kila jamii na aina ya watu walitapakaa ulimwenguni kote—kila jamii na aina ya watu waliotokana na ukoo mmoja ujulikanao kwa pamoja kama “wanadamu” uliojumuisha mwanamke na mwanamume. Wote walipotoshwa na mababu zao kutoka kwa nia za mababu zao wa kale sana—wanadamu waliojumuisha mwanamke na mwanamume (yaani, Adamu na Hawa wa asili, mababu zao wa kale sana). Wakati huo, watu wa pekee duniani walioongozwa na Yehova walikuwa Waisraeli. Watu wa aina mbalimbali walioibuka kutoka Israeli nzima (yaani kutoka ukoo wa asili) wakati ule walipoteza uongozi wa Yehova. Watu hawa wa mwanzo, wasiofahamu kabisa masuala ya ulimwengu wa wanadamu, walienda na mababu zao kuishi katika maeneo waliyodai kumiliki, mpaka wa leo. Hivyo hawatambui walipotoka vipi kutoka kwa Yehova na jinsi wamepotoshwa mpaka leo na aina yote ya pepo wachafu na roho waovu. Waliopotoshwa zaidi na kutiwa sumu mpaka leo hii, yaani ambao hatimaye hawawezi kukombolewa, hawatakuwa na budi ila tu kufuata mababu zao—pepo wachafu waliowapotosha. Wale wanaoweza kukombolewa hatimaye watakwenda hatima inayostahili wanadamu, yaani sehemu iliyotengwa kwa ajili ya waliokombolewa na walioshindwa. Kila kitu kitafanywa ili kukomboa wanaoweza kukombolewa, ila wale wasiosikia, watu wasioweza kutibika, chaguo lao pekee litakuwa kuwafuata mababu zao katika kuzimu ya kuadibu. Usidhani kuwa hatima yako iliamuliwa kabla tangu mwanzo na imefichuliwa tu sasa. Ikiwa unadhani hivyo, basi, umesahau kuwa katika uumbaji wa mwanzo wa wanadamu, hakukuumbwa jamii tofauti ya Shetani? Je, umesahau kuwa ni aina moja tu ya mwanadamu, yaani Adamu na Hawa, ndiyo iliumbwa (ikiwa na maana kwamba ni mwanamume na mwanamke tu ndio waliumbwa)? Ungalikuwa uzao wa Shetani kutoka mwanzo, je, hilo halingemaanisha kuwa Yehova alipomuumba mwanadamu Alijumuisha jamii ya Shetani? Je, Angefanya jambo kama hilo? Alimuumba mwanadamu kwa ajili ya ushuhuda Wake; Alimuumba mwanadamu kwa ajili ya utukufu Wake. Angeumbaje kwa makusudi jamii ya vizazi vya Shetani ili kumuasi kwa makusudi? Je, Yehova angeweza kufanya hili? Ikiwa hivyo, ni nani angeweza kusema kuwa Yeye ni Mungu Mwenye haki? Nikisema sasa kuwa baadhi yenu mwishowe mtaenda na Shetani, haimaanishi kuwa ulikuwa na Shetani toka mwanzo; ila, inamaanisha umejishusha chini sana hivi kwamba japo Mungu amejaribu kukukomboa, bado umekosa kuupata ukombozi huo. Hakuna budi ila kukuweka katika jamii moja na Shetani. Hii ni kwa sababu huwezi kukombolewa, si kwa sababu Mungu si mwenye haki kwako, yaani, si kwa sababu Mungu kimakusudi alipangia majaliwa yako kama mfano halisi wa Shetani na baadaye kukuweka katika jamii moja na Shetani na kutaka uteseke kwa makusudi. Huo si ukweli wa ndani wa kazi ya kushinda. Ikiwa unaamini hilo, basi ufahamu wako unaegemea upande mmoja sana! Hatua ya mwisho ya kushinda ni ya kukomboa watu na vilevile kufichua mwisho wa kila mtu. Inaweka wazi upotevu wa watu kupitia hukumu na kwa njia hiyo kuwafanya watubu, waamke, na kufuatilia uzima na njia ya haki ya maisha ya mwanadamu. Ni ya kuamsha mioyo ya waliolala na wapumbavu na kuonyesha, kwa njia ya hukumu, uasi wao wa ndani. Hata hivyo, ikiwa watu bado hawawezi kutubu, bado hawawezi kufuata njia ya haki ya maisha ya mwanadamu na hawawezi kuutupa upotovu huu, basi watakuwa vyombo visivyoweza kukombolewa vya kumezwa na Shetani. Hii ndiyo maana ya kushinda—kuwakomboa watu na vilevile kuwaonyesha mwisho wao. Mwisho mzuri, mwisho mbaya—yote yanafichuliwa na kazi ya kushinda. Kama watu watakombolewa au kulaaniwa yote yanafichuliwa wakati wa kazi ya kushinda. 

Siku za mwisho ni wakati ambao vitu vyote vitaainishwa kulingana na aina zake kupitia kushinda. Kushinda ni kazi ya siku za mwisho; kwa maneno mengine, kuhukumu dhambi za kila mtu ni kazi ya siku za mwisho. La sivyo, watu wangeainishwa vipi? Kazi ya kuainisha inayofanywa miongoni mwenu ni mwanzo wa kazi ya aina hiyo ulimwenguni kote. Baada ya hii, wale wa kila nchi na watu wote watapitia kazi ya ushindi. Hii inamaanisha kuwa watu wote wataainishwa kimakundi na kufika mbele ya kiti cha hukumu kuhukumiwa. Hakuna mtu na hakuna kitu kitakachoepuka kupitia huku kuadibu na hukumu, na hakuna mtu au kitu kinaweza kukwepa uainishaji huu; kila mtu atawekwa katika jamii. Hii ni kwa sababu mwisho u karibu kwa vitu vyote na mbingu zote na dunia zimefikia hatima yake. Mwanadamu anawezaje kukwepa hatima ya maisha yake? Hivyo, mnaweza kuendelea na matendo yenu ya uasi kwa muda gani zaidi? Je, hamuoni kwamba siku zenu za mwisho ziko karibu sana? Ni vipi ambavyo wale wanaomcha Mungu na kutamani sana Aonekane watakosa kuona siku ya kuonekana kwa haki ya Mungu? Wanawezaje kukosa kupokea thawabu ya mwisho kwa wema? Je, wewe ni yule atendaye mema, au yule atendaye maovu? Je, wewe ni yule akubaliye hukumu yenye haki na kisha kutii, au kisha hulaaniwa? Umekuwa ukiishi katika nuru mbele ya kiti cha hukumu, au katika giza jahanamu? Je, wewe mwenyewe si unayejua kwa dhahiri sana kama mwisho wako utakuwa wa thawabu au wa adhabu? Je, wewe si unayejua kwa dhahiri sana na kufahamu kwa kina sana kwamba Mungu ni mwenye haki? Kwa hiyo, kweli, mwenendo wako uko vipi na una moyo wako wa aina gani? Ninapoendelea kukushinda leo, unanihitaji Mimi kwa kweli kukueleza kinagaubaga kama mwenendo wako ni wa uovu au wa mema? Je, umeacha kiasi gani kwa ajili Yangu? Unaniabudu Mimi kwa kina gani? Wewe mwenyewe unajua kwa dhahiri sana ulivyo Kwangu—je, hiyo si kweli? Unapaswa kujua vizuri zaidi kuliko mtu yeyote jinsi utakavyokuwa hatimaye! Kweli Nakwambia, Niliwaumba tu wanadamu, na Nilikuumba wewe, lakini Sikuwakabidhi kwa Shetani; wala kuwafanya kwa makusudi muasi dhidi Yangu au kunipinga Mimi na kwa hivyo kuadhibiwa na Mimi. Hamjapata majanga haya kwa sababu mioyo yenu imekuwa migumu mno na mienendo yenu yenye kustahili dharau mno? Kwa hiyo si kweli kwamba mnaweza kuamua hatima yenu wenyewe? Je, si kweli kwamba mnajua ndani ya mioyo yenu, bora zaidi kuliko yeyote, vile mtaishia? Sababu ya Mimi kuwashinda watu ni kuwafichua, na pia kuhakikisha bora zaidi wokovu wako. Sio kukusababisha ufanye uovu au kwa makusudi kukusababisha uingie katika jahanamu ya uharibifu. Wakati utakapofika, mateso yako yote makuu, kulia kwako na kusaga meno—je, hayo yote hayatakuwa kwa ajili ya dhambi zako? Kwa hiyo, uzuri wako mwenyewe au uovu wako mwenyewe sio hukumu bora zaidi kukuhusu? Je, sio thibitisho bora zaidi ya kile ambacho mwisho wako utakuwa?

Leo, Ninafanya kazi miongoni mwa watu wateule wa Mungu walio Uchina kufichua tabia zao zote za uasi na kuufunua ubaya wao wote, na hili linatia muktadha wa kusema kila Ninachotaka kusema. Baadaye Nitafanya hatua nyingine ya kazi ya kuushinda ulimwengu wote. Nitatumia hukumu Yangu kwenu kuhukumu udhalimu wa kila mtu duniani kote kwa sababu ninyi watu ndio wawakilishi wa waasi miongoni mwa wanadamu. Wasiojikakamua watakuwa foili[a] na vyombo vya kuhudumu tu, ila watakaojikakamua watatumika vizuri. Ni kwa nini Ninasema watakuwa foili? Ni kwa sababu maneno na kazi Yangu ya sasa vinalenga usuli wenu na kwa sababu mmekuwa wawakilishi na vielelezo vya uasi miongoni mwa wanadamu. Baadaye Nitapeleka maneno haya yanayowashinda kwa nchi za kigeni na kuyatumia kuwashinda watu wa huko, ila hutakuwa umeyafaidi. Je, hilo halitakufanya foili? Tabia potovu za wanadamu wote, matendo ya uasi wa mwanadamu, maumbile na sura mbaya za mwanadamu, zimeratibiwa zote katika maneno yanayotumiwa kuwashinda nyinyi. Baadaye Nitayatumia maneno haya kuwashinda watu wa kila taifa na kila dhehebu kwa sababu nyinyi ni mfano, kigezo. Hata hivyo, Sikupanga kuwaacha kwa makusudi; ukikosa kufanya vizuri katika utafutaji wako na kwa hivyo unathibitisha kuwa asiyeponyeka, hautakuwa tu chombo cha huduma na foili? Wakati mmoja Nilisema kwamba hekima Yangu hutumiwa kutegemea njama za Shetani. Kwa nini Nilisema hilo? Je, huo si ukweli unaounga mkono Ninachosema na kufanya wakati huu? Kama huwezi kuchukua hatua, kama hujakamilishwa lakini badala yake unaadhibiwa, je, hutakuwa foili? Labda umeteseka sana katika wakati wako, lakini sasa bado huelewi chochote; hujui kila kitu kuhusu uzima. Ingawa umeadhibiwa na kuhukumiwa, hujabadilika kamwe na ndani yako kabisa hujapata uzima. Wakati wa kutathmini kazi yako utakapofika, utapitia majaribio makali kama moto na hata majonzi makuu zaidi. Moto huu utageuza nafsi yako yote kuwa majivu. Kama mtu ambaye hana uzima, mtu asiye na hata chembe ya dhahabu safi ndani, mtu ambaye bado amekwama na tabia ya zamani ya ufisadi, na mtu ambaye hata hawezi kufanya kazi nzuri ya kuwa foili, unawezaje kutoondolewa? Je, mtu asiye na thamani yoyote, na asiye na uzima, anaweza kuwa na umuhimu wowote katika kazi ya ushindi? Wakati huo ufikapo, siku zenu zitakuwa ngumu zaidi kuliko za Nuhu na Sodoma! Maombi yenu hayatawasaidia wakati huo. Mara tu kazi ya wokovu ikiisha, utaanzaje tena kutubu? Mara tu kazi ya wokovu itakuwa imefanywa, hakutakuwa tena na kazi ya wokovu. Kitakachokuwepo ni mwanzo wa kazi ya kuadhibu uovu. Wewe hupinga, huasi, na hufanya mambo unayojua ni maovu. Je, wewe sio shabaha ya adhabu kali? Ninakuelezea hili wazi leo. Ukichagua kutosikiliza, maafa yatakapokupata baadaye, je, hautakuwa umechelewa ikiwa utaanza kujuta na kuanza kuamini? Nakupa nafasi ya kutubu leo, lakini wewe hauko radhi kufanya hivyo. Unataka kungoja kwa muda gani? Mpaka siku ya kuadibu? Sikumbuki dhambi zako za zamani leo; Nakusamehe tena na tena, kugeuka kutoka upande wako mbaya kutazama tu upande wako mzuri, kwa sababu maneno na kazi Yangu yote ya sasa yanatakiwa kukuokoa wewe na sina nia mbaya kwako. Lakini unakataa kuingia; huwezi kutambua mema kutoka kwa mabaya na hujui namna ya kufurahia wema. Je, mtu wa aina hii hanuii tu kungoja ile adhabu na malipo yenye haki? 

Musa alipougonga mwamba, na maji yaliyokuwa yametolewa na Yehova yakaruka, ilikuwa ni kwa sababu ya imani yake. Daudi alipocheza kinubi kwa kunisifu Mimi, Yehova—moyo wake ukiwa umejaa furaha—ilikuwa ni kwa sababu ya imani yake. Ayubu alipowapoteza wanyama wake waliojaa kote milimani na mali nyingi sana, na mwili wake kujawa na majipu mabaya, ilikuwa ni kwa sababu ya imani yake. Alipoweza kusikia sauti Yangu, Yehova, na kuuona utukufu Wangu, Yehova, ilikuwa ni kwa sababu ya imani yake. Kwamba Petro aliweza kumfuata Yesu Kristo, ilikuwa ni kwa imani yake. Kwamba Alitundikwa misumari msalabani kwa ajili Yangu na kutoa ushahidi mtukufu, pia ilikuwa kwa imani yake. Yohana alipoona mfano wa utukufu wa Mwana wa Adamu, ilikuwa kwa imani yake. Alipoona maono ya siku za mwisho, yote yalikuwa zaidi kwa sababu ya imani yake. Sababu ya yanayodaiwa kuwa mataifa mengi yasiyo ya Kiyahudi kupata ufunuo Wangu, na yakajua kwamba Nimerudi katika mwili kufanya kazi Yangu miongoni mwa wanadamu, pia ni kwa sababu ya imani yao. Wale wote wanaogongwa na maneno Yangu makali na bado wanatulizwa nayo na wanaookolewa—hawajafanya hivyo kwa sababu ya imani yao? Watu wamepokea vitu vingi sana kupitia imani. Kile ambacho wao hupokea sio baraka kila mara—kuhisi aina ya furaha na shangwe ambayo Daudi alihisi, au kuwa na maji yaliyotolewa na Yehova kama alivyofanya Musa. Kwa mfano, Ayubu alibarikiwa na Yehova kwa sababu ya imani yake, lakini pia alipitia maafa. Kama utapokea baraka au kupatwa na baa, yote ni matukio yaliyobarikiwa. Bila imani, hungeweza kupokea hii kazi ya kushinda, sembuse kuyaona matendo ya Yehova yanayoonyeshwa mbele ya macho yako leo. Hungeweza kuona, sembuse kuweza kupokea. Mabaa haya, maafa haya, na hukumu yote—kama haya hayangekufika, je, ungeweza kuona matendo ya Yehova leo? Leo hii ni imani inayokuruhusu kushindwa, na kushindwa ndiko kunakufanya uamini kila tendo la Yehova. Ni kwa sababu tu ya imani unapokea kuadibu na hukumu ya aina hii. Kupitia kuadibu na hukumu hizi, umeshindwa na kukamilishwa. Bila aina hii ya kuadibu na hukumu upokeayo leo hii, imani yako ingekuwa bure, kwa sababu humtambui Mungu; haijalishi unamwamini kiasi gani, imani yako bado itakuwa maonyesho matupu yasiyokuwa na misingi katika uhalisi. Ni baada tu ya kupokea aina hii ya kazi ya kushinda inayokufanya mtiifu kabisa ndipo imani yako inakuwa kweli na inayotegemewa na roho yako kumrudia Mungu. Japo umehukumiwa na kulaaniwa sana kwa sababu ya hili neno “imani,” una imani ya kweli, na unapokea kitu cha kweli zaidi, halisi zaidi, na chenye thamani zaidi. Hii ni kwa sababu ni katika harakati ya hukumu tu ndipo unaona hatima ya viumbe wa Mungu; ni katika hukumu hii ndio unapata kuona kuwa Muumba anapaswa kupendwa; ni katika kazi kama hiyo ya kushinda ndio unapata kuona mkono wa Mungu; ni katika kushinda huku unapata kutambua kwa ukamilifu maisha ya mwanadamu; ni katika kushinda huku unapata kujua njia ya haki ya maisha ya mwanadamu na kufahamu maana ya kweli ya “mwanadamu”; ni kupitia tu huku kushinda ndiko unaweza kuona tabia ya haki ya mwenye Uweza na uso Wake mzuri na mtukufu. Ni katika kazi hii ya kushinda ndiko unaweza kujifunza kuhusu asili ya mwanadamu na kufahamu “historia isiyokufa” ya mwanadamu; ni katika kushinda huku ndiko unapata kufahamu mababu za wanadamu na asili ya upotovu wa mwanadamu; ni katika kushinda huku ndio unapokea furaha na starehe pamoja na kuadibu, nidhamu, na maneno ya kuonya kutoka kwa Muumba kwa wanadamu ambao Aliwaumba; katika kazi hii ya kushinda, ndipo unapokea baraka na majanga ambayo mwanadamu anapaswa kupokea…. Je, haya yote si kwa ajili ya hiyo imani yako ndogo? Je, baada ya kuvipata vitu hivi vyote imani yako haijakua? Hujapata kiwango kikubwa ajabu? Hujasikia tu maneno ya Mungu na kuona hekima ya Mungu, lakini wewe binafsi umepitia pia kila hatua ya kazi. Labda utasema kuwa usingekuwa na imani, basi usingepata aina hii ya kuadibu au aina hii ya hukumu. Ila unapaswa kufahamu kuwa bila imani, usingeweza tu kupokea aina hii ya kuadibu na ulinzi kutoka kwa mwenye Uweza, bali pia daima ungepoteza fursa ya kumwona Muumba. Usingejua asili ya wanadamu na kufahamu umuhimu wa maisha ya mwanadamu. Japo mwili wako utakufa na roho yako kuondoka, bado hutayafahamu matendo yote ya Muumba. Aidha hutafahamu kuwa Muumba alifanya kazi kubwa kiasi hicho duniani baada ya kuwaumba wanadamu. Kama mmojawapo wa hawa wanadamu Aliowaumba, je, uko tayari kutumbukia gizani kiasi hiki bila fahamu na kukumbana na adhabu ya milele? Ukijitenga na kuadibu na hukumu ya sasa, utapatana na kitu gani? Je, unafikiri ukishajitenga na hukumu ya sasa, utaweza kuepukana na haya maisha magumu? Je, si kweli kwamba ukiondoka “mahala hapa,” utakachokipata ni mateso machungu au majeraha kutoka kwa ibilisi? Je, waweza kukumbana na mchana na usiku zisizostahimilika? Je, unafikiri kwamba kwa kuepuka hukumu leo, unaweza kukwepa milele yale mateso ya siku zijazo? Ni kitu gani kitakukumba? Inaweza kuwa paradiso ya duniani unayoitarajia? Unafikiri unaweza kuepuka kuadibu kwa milele kwa baadaye kwa kuukimbia uhalisi kama ufanyavyo? Baada ya leo, je, utawahi kuweza kuipata fursa na baraka kama hii tena? Je, utapata fursa na baraka utakapokuwa umekumbwa na misukosuko? Je, utapata fursa na baraka wanadamu wote waingiapo katika pumziko? Maisha yako ya furaha ya sasa na hiyo familia yako ndogo yenye amani—vyaweza kuwa kibadala cha hatima yako? Iwapo una imani ya kweli, na iwapo unafaidi pakubwa kwa sababu ya imani yako, basi hayo yote ndiyo—wewe kiumbe—unapaswa kufaidi na vilevile kile ambacho ulipaswa kuwa nacho. Aina hii ya kushinda ndiyo ya faida zaidi kwa imani na maisha yako.

Kwa sasa unahitaji kufahamu kile anachotaka Mungu kwa wale wanaoshindwa, mtazamo Wake ni upi kwa wale wanaokamilishwa, na kile unachopaswa kuingia ndani mara moja. Mambo mengine unahitaji tu kuelewa kidogo. Mahubiri mengine kuhusu mafumbo huhitaji kujisumbua kuyaelewa. Si ya usaidizi sana kwa maisha, na inatosha tu kuyaangalia. Kwa mfano, mafumbo kama yale yanayohusu Adamu na Hawa unahitaji kuyaangalia. Kile ambacho Adamu na Hawa walikuwa wanalenga zama hizo, na kazi ambayo Mungu anataka kufanya leo Unahitaji kuelewa kwamba katika kushinda na kumkamilisha mwanadamu, Mungu anataka kumrudisha mwanadamu vile Adamu na Hawa walikuwa. Jinsi gani mtu lazima awe mkamilifu ili kufikia kiwango cha Mungu—unapaswa kufahamu vizuri hilo na kutaka kulifikia kabisa. Hilo linahusu utendaji wako na ni jambo unalopaswa kuelewa. Unahitaji tu kutafuta kuingia kwa kadri ya maneno yanayohusu mambo haya. Unaposoma kwamba “historia ya maendeleo ya wanadamu inarudi nyuma makumi ya maelfu ya miaka,” unadadisi, na kwa hiyo unajaribu kuielewa pamoja na ndugu. “Mungu asema maendeleo ya wanadamu yanarudi nyuma miaka elfu sita, sawa? Ni nini hiki kuhusu makumi ya maelfu ya miaka?” Kuna maana gani ya kujaribu kulielewa hili? Kama Mungu Mwenyewe amekuwa akifanya kazi kwa makumi ya maelfu ya miaka au mamia ya mamilioni ya miaka—je, Anakuhitaji uelewa hili? Hili si jambo ambalo wewe kama mtu aliyeumbwa anahitaji kujua kulihusu. Unaweza tu kuangalia aina hii ya mazungumzo; usijaribu kuyaelewa kama maono. Kile unachohitaji kujua kukihusu ni kile unachopaswa kuingia ndani na kupata uwazi sasa hivi. Tafakari na uelewe kuhusu haya. Ni wakati huo tu ndipo utapata kushindwa. Baada ya kusoma yaliyo hapo juu, kunapaswa kuwa na athari ya kawaida ndani yako: Mungu amejawa na hamu. Anataka kutushinda na kupata utukufu na ushuhuda. Tunapaswa kushirikiana vipi na Yeye? Lazima tufanye nini ili tuweze kushindwa kabisa na Yeye na kuwa ushuhuda Wake? Lazima tufanye nini kumwezesha Mungu kupata utukufu? Lazima tufanye nini ili kuturuhusu wenyewe kuishi chini ya miliki ya Mungu na si chini ya miliki ya Shetani? Hili ndilo watu wanapasa kufikiria kulihusu. Kila mmoja wenu anapaswa kuelewa umuhimu wa kushinda. Hilo ni jukumu lenu. Ni baada tu ya kupata uwazi huu ndio mtapata kuingia, mtajua hatua hii ya kazi, na mtakuwa watiifu kabisa. La sivyo, hamtatimiza utiifu wa kweli.

Tanbihi:

a. “Foili” Mtu/kitu kinachodhihirisha uzuri/ubora wa kingine kwa kuvilinganisha.


Ukweli wa Ndani wa Kazi ya Ushindi (3)

Matokeo ya kutimizwa kutoka kwa kazi ya kushinda kimsingi ni kwa ajili ya mwili wa mwanadamu kuacha kuasi, yaani, ili fikira za mwanadamu zipate ufahamu mpya wa Mungu, moyo wake umtii Mungu kabisa, na aamue kuwa wa Mungu. Watu hawahesabiki kuwa wameshindwa wakati tabia au mwili wao unapobadilika; wakati fikira za mwanadamu, ufahamu wa mwanadamu, na hisi ya mwanadamu inabadilika, ambayo ni kusema, wakati mtazamo wako mzima wa kiakili unapobadilika—hapo ndipo utakuwa umeshindwa na Mungu. Ukiamua kutii na kupata fikira mpya, pale ambapo huingizi mawazo na nia zako katika maneno na kazi ya Mungu, na wakati ubongo wako unaweza kufikiri kwa njia ya kawaida, yaani, unapoweza kujitolea kwa Mungu kwa moyo wako wote—huyu ni mtu aliyeshindwa kabisa. Katika ulimwengu wa dini, watu wengi huteseka pakubwa maishani mwao mwote, kwa kutiisha miili yao au kuubeba msalaba wao, au hata kuteseka na kustahimili hadi pumzi zao za mwisho! Wengine huwa wanafunga hadi siku ya kifo chao. Katika maisha yao yote wanajinyima chakula kizuri na mavazi mazuri, wakisisitiza mateso tu. Wanaweza kuitiisha miili yao na kuinyima miili yao. Uwezo wao wa kustahimili mateso unastahili sifa. Ila fikira zao, mawazo yao, mielekeo yao ya kiakili, na kwa hakika asili yao ya kale, havijashughulikiwa hata kidogo. Hawana ufahamu wowote wa kweli kujihusu. Picha ya Mungu akilini mwao ni ile ya kijadi na ya kidhahania, Mungu asiye yakini. Azimio lao la kuteseka kwa ajili ya Mungu linatokana na bidii yao na tabia zao chanya. Ingawa wanamwamini Mungu, hawamwelewi Mungu wala hawajui mapenzi Yake. Wanafanya kazi kwa upofu na kuteseka kwa upofu kwa ajili ya Mungu. Hawathamini hata kidogo kuwa wenye utambuzi na hawajali kidogo jinsi ya kuhakikisha kwamba utumishi wao unatimiza mapenzi ya Mungu. Aidha hawajui jinsi ya kutimiza ufahamu kuhusu Mungu. Mungu wanayemhudumia si Mungu katika sura Yake ya asili, ila ni Mungu waliyejifikiria, Mungu waliyemsikia, au Mungu wa kihadithi wanayemsoma katika maandiko. Kisha wanatumia mawazo yao dhahiri na mioyo yao ya kiungu kumtesekea Mungu na kuifanya kazi ambayo Mungu anapaswa kufanya. Huduma yao haiko sahihi, kiasi kwamba hakuna yeyote kati yao anayeweza kuhudumu kulingana na mapenzi ya Mungu. Haijalishi wako radhi kiasi gani kuteseka, mitazamo yao asilia ya huduma na picha ya Mungu akilini mwao havibadiliki kwani hawajapitia hukumu ya Mungu na kuadibu na usafishaji Wake na ukamilifu, na kwa sababu hakuna yeyote aliyewaongoza na ukweli. Hata kama wanamwamini Yesu Mwokozi, hakuna hata mmoja wao ambaye amewahi kumwona Mwokozi. Wamemsikia tu kwa hadithi na uvumi. Hivyo huduma yao ni sawa na kuhudumu mara mojamoja macho yao yakiwa yamefungwa kama kipofu anayemhudumia baba yake. Ni nini kinaweza kupatikana kutokana na huduma kama hiyo? Na ni nani anaweza kuikubali? Huduma yao haibadiliki kamwe toka mwanzo hadi mwisho. Wanapokea mafunzo ya kibinadamu na kukita huduma yao katika uasili wao na kile wanachokipenda wao. Hili laweza kuzalisha faida gani? Hata Petro, aliyemwona Yesu, hakujua jinsi ya kumhudumia Mungu kwa njia inayotimiza mapenzi ya Mungu. Ni katika uzee wake ndipo alipopata ufahamu. Hili linaonyesha nini kuhusu wanadamu vipofu ambao hawajapitia ushughulikiaji na hawana upogoaji na ambao hawajawahi kupata yeyote wa kuwaongoza? Je, si huduma ya wengi miongoni mwenu leo ni kama ile ya vipofu? Wale wote ambao hawajapokea hukumu, hawajapokea upogoaji na ushughulikiaji, na hawana mabadiliko—je, wao si waliokosa kushindwa kabisa? Wana manufaa gani watu kama hao? Ikiwa fikira zako, ufahamu wako wa maisha, na ufahamu wako wa Mungu hauonyeshi mabadiliko mapya na hautoi faida hata kidogo, hutatimiza chochote kizuri katika huduma yako. Bila maono na bila ufahamu mpya wa kazi ya Mungu, huwezi kuwa mtu aliyeshindwa. Njia yako ya kumfuata Mungu itakuwa kama ile ya wale wanaoteseka na kufunga—itakuwa ya thamani ndogo! Hii ni kwa sababu kuna ushuhuda kidogo katika yale wayafanyayo ndipo Nasema huduma yao ni bure! Wanashinda maisha yao wakiteseka na kukaa gerezani; ni wastahimilivu, wenye upendo daima na wao daima hubeba msalaba, wao hukejeliwa na kukataliwa na dunia, wao hupitia kila aina ya ugumu, na ingawa wao ni watiifu hadi mwisho kabisa, bado hawajashindwa, na hawawezi kutoa ushuhuda kuhusu kushindwa. Wameteseka si haba, ila kwa ndani hawamfahamu Mungu kabisa. Hakuna hata moja ya fikira zao za zamani, mawazo ya zamani, mazoea ya kidini, uelewa wa mwanadamu, na mawazo ya kibinadamu ambayo yameshughulikiwa. Kamwe hakuna uelewa mpya ndani yao. Hakuna hata chembe ya ufahamu wao wa Mungu ambao ni wa kweli au ni sahihi. Wamekosa kuyaelewa mapenzi ya Mungu. Je, huku kwaweza kuwa kumhudumia Mungu? Japo ulimfahamu Mungu zamani, tuseme umeudumisha ufahamu huo hadi leo na kuendelea kukita ufahamu wako kuhusu Mungu kwenye fikira na mawazo yako bila kujali Mungu anafanya nini. Yaani, ikiwa huna ufahamu mpya na wa kweli kuhusu Mungu na ukose kutambua sura na tabia ya kweli ya Mungu. Ikiwa ufahamu wako wa Mungu bado unaongozwa na fikira za uhasama na ushirikina na bado una mawazo na dhana za kibinadamu. Ikiwa hii ndiyo hali, basi hujashindwa. Lengo langu la kukwambia maneno haya yote sasa ni kukupa fursa ya kufahamu na kutumia utambuzi huu kukuongoza katika ufahamu sahihi na mpya. Aidha yanalengwa kukuondolea mawazo ya zamani na utambuzi wa zamani ulio nao ili uweze kuwa na ufahamu mpya. Ikiwa unakula na kunywa matamshi Yangu kweli, basi ufahamu wako utabadilika kwa kiwango kikubwa. Bora tu udumishe moyo mtiifu kwa kula na kunywa matamshi ya Mungu, mtazamo wako utabadilika. Bora tu unaweza kukubali kuadibu kwa kila mara, fikira zako za zamani zitabadilika taratibu. Bora tu fikira zako za zamani zimebadilishwa kabisa na kuwa mpya, vitendo vyako vitabadilika ipasavyo. Kwa njia hii, huduma yako itaendelea kuwa yenye malengo zaidi, na itaweza kutimiza mapenzi ya Mungu. Kama unaweza kubadilisha maisha yako, ufahamu wako wa maisha ya binadamu, na mawazo yako mengi kuhusu Mungu, basi uasili wako utadidimia taratibu. Hili, na hakuna jingine ila hili, ndilo tokeo baada ya Mungu kumshinda mwanadamu; haya ndiyo mabadiliko yatakayoonekana ndani ya mwanadamu. Ikiwa katika kumwamini Mungu, yote unayojua ni kuutiisha mwili wako na kustahimili na kuteseka, na hujui kama unachokifanya ni sawa au la, sembuse ni kwa ajili ya nani, basi ni jinsi gani aina hii ya vitendo inaweza kusababisha mabadiliko?

Mnapaswa kufahamu kuwa Ninachokitarajia kutoka kwenu si kwamba miili yenu iwekwe katika kifungo au bongo zenu zitawaliwe na kuzuiwa kufikiria mawazo dhahania. Hili si lengo la kazi wala kazi inayopaswa kufanywa hivi sasa. Hivi sasa mnahitaji kuwa na ufahamu kutoka kwa mtazamo chanya ili muweze kubadilika wenyewe. Kile mnachohitaji kufanya zaidi ni kujiandaa wenyewe na maneno ya Mungu, kumaanisha kujiandaa kwa ukamilifu na ukweli na maono yaliyo mbele yenu sasa, na kisha mwende mbele na kuyatia katika vitendo. Hili ni jukumu lenu. Siwaambii mtafute na kupata hata mwangaza mkuu zaidi. Kwa sasa ninyi hamna kabisa kimo cha hilo. Kinachohitajika kutoka kwenu ni kufanya yote muwezayo ili kula na kunywa maneno ya Mungu. Mnatakiwa kufahamu kazi ya Mungu na mjue asili yenu, uwezo wenu, na yale maisha yenu ya zamani. Hususan mnapaswa kujua kuhusu vile vitendo vyenu vyenye makosa vya zamani na mienendo yenu ya kibinadamu. Ili Kubadilika, mnapaswa kuanza kwa kubadilisha fikira zenu. Kwanza, badilisha fikira zenu za zamani kwa fikira mpya, na mruhusu fikira zenu mpya ziongoze maneno na matendo yenu na maisha yenu. Hili ndilo ombi kwa kila mtu sasa hivi. Msitende kama kipofu au kufuata kama kipofu. Ni sharti muwe na msingi na lengo. Msijidanganye. Mnapaswa mjue kabisa imani yenu kwa Mungu ni kwa ajili ya nini, ina faida gani, na kitu gani mnachopaswa kuingia kwacho sasa hivi. Ni muhimu kwamba uyafahamu haya yote.

Kile mnachopaswa kuingia ndani sasa hivi ni kuyainua maisha yenu na kukweza uhodari wenu. Kuongezea, mnahitaji kubadilisha hiyo mitazamo ya zamani kutoka kwa siku zenu za zamani, mbadilishe kufikiri kwenu, na mbadilishe fikira zenu. Maisha yenu yote yanahitaji kufanywa upya. Ufahamu wako wa matendo ya Mungu unapobadilika, unapokuwa na ufahamu mpya wa ukweli wa kila anachokisema Mungu, na ufahamu wako wa ndani unapoinuliwa, maisha yako yanabadilika na kuwa bora. Kila kitu kinachofanywa na kusemwa na mwanadamu sasa ni cha utendaji. Haya si mafundisho ya dini, ila kile ambacho watu wanahitaji kwa ajili ya maisha yao na kile wanachopaswa kumiliki. Hili ndilo badiliko linalotokea kwa mwanadamu wakati wa kazi ya kushinda, badiliko ambalo mwanadamu anapaswa kupitia, na ndiyo matokeo baada ya mwanadamu kushindwa. Ukishabadilisha fikira zako, uchukue mwelekeo mpya wa kimawazo, ubadilishe mawazo yako na nia zako na mantiki yako ya zamani, uache mambo yaliyokita mizizi ndani yako, na kupata ufahamu mpya wa imani kwa Mungu, basi, ushuhuda unaotoa utainuliwa na uwepo wako mzima, kwa kweli utakuwa umebadilika. Yote haya ndiyo ya kiutendaji zaidi, halisi zaidi, na vitu vya kimsingi kabisa—vitu vilivyokuwa vigumu kwa mwanadamu kuelewa hapo zamani, na hawakuweza kushughulika navyo. Ndiyo kazi ya kweli ya Roho. Ni vipi hasa ulivyoelewa Biblia zamani? Ulinganishi wa haraka leo utakwambia. Zamani ulikweza Musa, Petro, Paulo, au kauli na mitazamo hiyo yote ya biblia. Sasa, kama ungeambiwa uikweze Biblia, ungefanya hivyo? Ungeona kwamba Biblia ina rekodi nyingi sana zilizoandikwa na mwanadamu na kwamba Biblia ni maelezo tu ya hatua mbili za kazi ya Mungu. Ni kitabu cha kihistoria. Je, hili halina maana kwamba ufahamu wako kuihusu umebadilika? Kama ungeangalia sasa ukoo wa Yesu uliotolewa katika Injili ya Mathayo, ungesema, “Ukoo wa Yesu? Upuuzi! Huu ni ukoo wa Yusufu, si wa Yesu. Hakuna uhusiano kati ya Yesu na Yusufu.” Unapoiangalia Biblia sasa, ufahamu wako kuihusu ni tofauti, kumaanisha mtazamo wako umebadilika, na unaleta ufahamu wa kiwango cha juu zaidi kwayo kuliko wasomi wa dini wa zamani. Mtu fulani anaposema kwamba kuna kitu katika ukoo huu, ungejibu, “Ni nini kiko hapo? Endelea na ufafanue. Yesu na Yusufu hawana uhusiano. Je, hulijui hilo? Je, Yesu anaweza kuwa na ukoo? Yesu anawezaje kuwa na mababu? Anawezaje kuwa uzao wa mwanadamu? Mwili wake ulizaliwa na Maria; Roho Wake ni Roho wa Mungu, si roho ya mwanadamu. Yesu ni Mwana mpendwa wa Mungu, kwa hiyo anaweza kuwa na ukoo? Wakati alipokuwa duniani Hakuwa mshirika wa wanadamu, kwa hiyo Anawezaje kuwa na ukoo?” Unapochambua ukoo na kufafanua ukweli kwa dhahiri, ukishiriki kile ambacho umeelewa, mtu huyo ataachwa ameduwaa. Watu wengine watarejelea Biblia na kukuuliza, “Yesu alikuwa na ukoo. Je, Mungu wako wa leo ana ukoo?” Wewe basi utawaambia ufahamu wako wenye uhalisi zaidi. Kwa njia hii, ufahamu wako utakuwa umepata matokeo. Kwa kweli, Yesu hana uhusiano na Yusufu kabisa na hata zaidi hana uhusiano na Abrahamu. Ni kwamba tu Yesu alizaliwa Israeli. Lakini Mungu si Mwisraeli au uzao wa Waisraeli. Kwa vile tu Yesu alizaliwa Israeli, haimaanishi Mungu ni Mungu wa Waisraeli pekee. Ilikuwa tu kwa kusudi la kazi Yake ndio Alichukua hii hatua ya kupata mwili Mwenyewe. Mungu ni Mungu wa viumbe vyote ulimwenguni. Ni vile tu kwanza Alifanya hatua moja ya kazi katika Israeli na kisha, baadaye, Akaanza kufanya kazi katika nchi za Mataifa. Lakini watu walimdhania Yesu kuwa Mungu wa Waisraeli na zaidi ya hayo walimweka miongoni mwa Waisraeli na miongoni mwa vizazi vya Daudi. Biblia inasema kwamba mwishoni mwa siku, jina la Yehova litakuwa kuu miongoni mwa nchi za Mataifa, kumaanisha Mungu atakuwa akifanya kazi ndani ya nchi za Mataifa katika siku za mwisho. Kwamba alipata mwili Uyahudini wakati huo wa zamani hakuashirii kwamba Mungu anawapenda Wayahudi pekee. Hilo lilitendeka tu kwa sababu kazi ilihitaji. Haiwezi kusemwa kwamba Mungu alitakiwa kupata mwili ndani ya Israeli (kwa sababu Waisraeli walikuwa wateule Wake). Je, wateule wa Mungu hawapatikani katika nchi za Mataifa, pia? Ilikuwa baada ya Yesu kumaliza kufanya kazi huko Yudea ambapo kazi ilipanuka hadi nchi za Mataifa. (Waisraeli waliziita nchi zote nje ya Israeli “nchi za Mataifa.”) Kwa kweli, hizo nchi za Mataifa zilijazwa wateule wa Mungu vilevile; ni kwamba tu hakuna kazi iliyokuwa ikifanywa huko wakati huo. Watu hutilia mkazo kama huo kwa Israeli kwa sababu hatua mbili za kwanza za kazi zilifanyika Israeli ilhali hakuna kazi iliyokuwa ikifanyika katika nchi za Mataifa. Kazi katika nchi za Mataifa inaanza tu leo, na ndiyo maana watu wanaona ugumu kuikubali. Kama unaweza kuelewa kwa dhahiri haya yote, uyakubali sawasawa na kuyatazama mambo haya yote kwa usahihi, utakuwa na ufahamu sahihi wa Mungu wa leo na wa zamani, na utakuwa wa juu zaidi kuliko ufahamu wa Mungu uliomilikiwa na watakatifu kotekote katika historia. Kama wewe hupitia kazi ya leo na kusikia matamko ya Mungu binafsi leo, lakini huna ufahamu kabisa wa ukamili wa Mungu; ukimbizaji wako ukibaki kama ulivyokuwa daima na usibadilishwe na kitu chochote kipya; na hasa ukipitia kazi hii yote ya kushinda, lakini hatimaye hakuna mabadiliko yoyote yanaweza kuonekana ndani yako, basi imani yako si kama ile ya wale ambao hutafuta tu mkate kushibisha njaa yao? Kwa hiyo, kazi ya kushinda haitakuwa imetimiza matokeo yo yote ndani yako. Basi wewe hutakuwa mtu wa kutolewa?

Katika hitimisho la kazi yote ya kushinda, ni muhimu kwamba nyinyi nyote mfahamu kwamba Mungu si Mungu wa Israeli tu, ila ni Mungu wa kila kiumbe. Aliumba wanadamu wote wala si Waisraeli tu. Ukisema kuwa Mungu ni Mungu wa Israeli tu au kwamba haiwezekani Mungu kupata mwili katika taifa lolote lililo nje ya Israeli, basi bado hujafikia ufahamu wowote katika harakati ya kazi ya kushinda na hutambui kamwe kwamba Mungu ni Mungu wako. Kile unachokitambua ni kuwa Mungu alitoka Israeli Akaenda Uchina na Analazimishwa kuwa Mungu wako. Iwapo huu ndio mtazamo wako wa vitu, basi kazi Yangu haijazaa matunda ndani yako na hujaelewa chochote Nilichokisema. Hatimaye, ikiwa utaandika ukoo Wangu, sawa na Mathayo, Nitafutie babu afaaye na Nitafutie mizizi sahihi—kama kwamba Mungu ana koo mbili kwa sababu ya kupata Kwake mwili mara mbili—je, huo hautakuwa mzaha mkubwa zaidi duniani? Wewe “mtu mwenye nia njema” uliyenipatia ukoo, je, huwezi kuwa mtu uliyemgawa Mungu? Je, uko tayari kuubeba mzigo huu wa dhambi? Baada ya hii kazi yote ya kushinda, ikiwa huamini kwamba Mungu ni Mungu wa viumbe wote, ikiwa bado unadhani kwamba Mungu ni Mungu wa Waisraeli tu, je, wewe si mtu anayemkana Mungu waziwazi? Kusudi la kukushinda leo ni kukufanya utambue kuwa Mungu ni Mungu wako, na Mungu wa wengine, na muhimu zaidi ni Mungu wa wote wanaompenda, na Mungu wa viumbe wote. Ni Mungu wa Israeli na Mungu wa Misri. Ni Mungu wa Waingereza na Mungu wa Wamarekani. Si Mungu wa Adamu na Hawa tu, bali pia Mungu wa kizazi cha Adamu na Hawa. Ni Mungu wa kila Kitu mbinguni na duniani. Familia ya Waisraeli na familia zote za Mataifa zimo mikononi mwa Mungu. Hakufanya kazi katika nchi ya Israeli pekee kwa miaka elfu kadhaa na kuzaliwa Yudea, ila leo Anashuka Uchina, nchi hii ambapo joka kuu jekundu limejikunja. Ikiwa kuzaliwa Uyahudi kunamfanya Mfalme wa Wayahudi, basi si kushuka kwake miongoni mwenu leo kunamfanya Mungu wenu? Aliwaongoza Waisraeli na alizaliwa Yudea na vilevile amezaliwa katika nchi ya Mataifa. Je, kazi Yake yote haifanywi kwa ajili ya wanadamu wote Aliowaumba? Je, Anawapenda Waisraeli mara mia moja na kuwachukia Mataifa mara elfu moja? Je, hayo siyo mawazo yenu? Ni ninyi ambao hamtambui Mungu; si kwamba Mungu Hakuwa Mungu wenu. Ni ninyi mnaomkataa Mungu; si kwamba Mungu hapendi kuwa Mungu wenu. Ni nani kati ya walioumbwa hayuko mikononi mwa mwenye Uweza? Kwa kuwashinda leo, je, lengo si kuwafanya mtambue kuwa Mungu ni Mungu wenu? Iwapo bado mnashikilia kuwa Mungu ni Mungu wa Waisraeli tu, na kuendelea kushikilia kuwa nyumba ya Daudi huko Israeli ni asili ya uzao wa Mungu na kuwa hakuna taifa tofauti na Israeli limewezeshwa “kumzaa” Mungu, na hata zaidi kuwa hakuna familia ya Mataifa yenye uwezo wa kupokea kazi ya Yehova—ikiwa bado unafikiria hivi, je, haikufanyi kuwa mshikiliaji wa ukaidi? Usikazie macho Israeli kila wakati. Mungu Yuko hapa miongoni mwenu leo. Vilevile msitazamie mbingu tu. Acheni kutamani Mungu wenu Aliye mbinguni! Mungu ametua miongoni mwenu, basi Anawezaje kuwa mbinguni? Hujaamini katika Mungu kwa muda mrefu, ilhali una mawazo mengi kuhusu Mungu, kiasi kwamba unathubutu kutofikiri hata kwa sekunde moja kuwa Mungu wa Waisraeli Anaweza kuwatunukia na uwepo wake. Wala hamthubutu kufikiri jinsi mnavyoweza kumwona Mungu Akijitokeza binafsi, ikitiliwa maanani jinsi mlivyo wachafu. Aidha hamjawahi kufikiri jinsi Mungu anavyoweza kushuka miongoni mwa Mataifa. Anapaswa kushuka juu ya Mlima Sinai au Mlima wa Mizeituni na kuonekana kwa Waisraeli. Je, si watu wa Mataifa (yaani watu wa nje ya Israeli) ndio walengwa wa chuki Yake? Anawezaje kufanya kazi miongoni mwao? Haya yote ni mawazo yaliyokita mizizi ndani yenu ambayo mmeyakuza kwa miaka mingi. Kusudi la kuwashinda leo ni kuyaharibu haya mawazo yenu. Kwa njia hiyo mmeweza kumwona Mungu akijionyesha Mwenyewe miongoni mwenu—si katika Mlima Sinai au Mlima wa Mizeituni, bali miongoni mwa watu ambao Hajawahi kuwaongoza hapo awali. Baada ya Mungu kufanyia hatua mbili za kazi Yake Israeli, Waisraeli na watu wa Mataifa walishikilia wazo hili: Japo ni kweli Mungu aliumba viumbe wote, yuko radhi kuwa Mungu wa Waisraeli tu, si Mungu wa Mataifa. Waisraeli wanaamini yafuatayo: Mungu anaweza tu kuwa Mungu wetu, sio Mungu wenu Mataifa, na kwa sababu humchi Yehova, Yehova—Mungu wetu—Anawachukia. Zaidi, Wayahudi hao huamini hili: Bwana Yesu alichukua sura yetu Wayahudi na ni Mungu aliye na alama ya Wayahudi. Mungu anafanyia kazi miongoni mwetu. Sura ya Mungu na sura zetu zinafanana; sura zetu na sura ya Mungu zinakaribiana. Bwana Yesu ni Mfalme wetu Wayahudi; watu wa Mataifa hawajawezeshwa kupokea wokovu mkubwa kiasi hicho. Bwana Yesu ni sadaka ya dhambi kwetu Wayahudi. Ni kwa misingi ya hatua hizi mbili za kazi ndipo Waisraeli na Wayahudi walijijengea haya mawazo mengi. Wanamdai Mungu kuwa wao tu, bila kukubali kwamba Mungu vilevile ni Mungu wa Mataifa. Kwa njia hii, Mungu alikuwa pengo katika mioyo ya watu wa Mataifa. Hii ni kwa sababu kila mtu aliamini kuwa Mungu hataki kuwa Mungu wa watu wa Mataifa na kuwa Anawapenda tu Waisraeli—Wateule wake—na Anawapenda Wayahudi hasa wafuasi waliomfuata. Je, wajua kuwa kazi aliyoifanya Yehova na Yesu ilikuwa ni kwa ajili ya uzima wa wanadamu wote? Je, sasa unatambua kuwa Mungu ni wa wale wote waliozaliwa nje ya Israeli? Je, Mungu Hayumo miongoni mwenu leo? Hii haiwezi kuwa ndoto, ama vipi? Je, hamkubali uhalisi huu? Mnathubutu kutoamini au kulifikiria. Licha ya jinsi mnavyolitazama, je, Mungu hayumo miongoni mwenu? Je, bado mnaogopa kuyaamini maneno haya? Kuanzia leo, je, wote walioshindwa, na wale wote wanaotaka kuwa wafuasi wa Mungu, si wateule wa Mungu? Je, nyote mlio wafuasi leo, si wateule nje ya Israeli? Je, nafasi yenu si sawa na ya Waisraeli? Je, hili silo mnalopaswa kutambua? Je, hili si lengo la kazi ya kukushinda? Kwa kuwa mwaweza kumwona Mungu, basi Atakuwa Mungu wenu milele, tangu mwanzo hadi siku za baadaye. Hatawaacha, mradi tu nyinyi nyote mko radhi Kumfuata na kuwa viumbe Wake waaminifu na watiifu.

Haijalishi azimio lao la sasa la kumpenda Mungu ni imara vipi, mwanadamu kwa jumla amekuwa mtiifu na kufuata mpaka siku hii. Si mpaka mwisho, wakati ambapo hatua ya kazi hii itahitimishwa, ndiyo mwanadamu atatubu kabisa. Huo ndio wakati ambapo watu watashindwa kweli. Hivi sasa wako tu katika mchakato wa kushindwa. Wakati ambapo kazi itahitimishwa, watashindwa kabisa, lakini sio hivyo sasa hivi! Hata kama kila mtu ataridhika, hilo halina maana kwamba wameshindwa kabisa. Hii ni kwa kuwa kwa sasa watu wameona maneno pekee na sio matukio yenye ukweli, na wao bado hujiona wasio na hakika haijalishi vile wanavyoamini kwa kina. Ndiyo maana ni kwa hilo tukio lenye ukweli la mwisho, maneno kuwa hakika, ndiyo watu watashindwa kabisa. Hivi sasa watu hawa wanashindwa kwa sababu wanasikia kuhusu mafumbo mengi ambayo hawakuwahi kusikia kabla. Lakini ndani ya kila mmoja wao, wao bado wanatafuta na kungoja matukio fulani yenye ukweli yanayowaruhusu kuona kila neno la Mungu likitimilizwa. Ni wakati huo tu ndiyo wataridhishwa kabisa. Wakati ambao tu, mwishowe, wote wameona uhalisi huu wenye ukweli uliotimilizwa, na uhalisi huu umewasababisha kuwa na uhakika, ndiyo wataonyesha kusadiki sana ndani ya mioyo yao, kunena kwao, na macho yao, na ndiyo wataridhishwa kabisa kwa dhati. Hii ni asili ya mwanadamu. Mnahitaji kuona maneno yote yakitokea kuwa kweli, mnahitaji kuona baadhi ya matukio yenye ukweli yakitendeka na kuona msiba ukiwafika baadhi ya watu, na kisha mtaridhishwa kabisa ndani yenu. Kama Wayahudi, mnaendelea kutilia maanani sana kuona ishara na miujiza. Lakini mnaendelea kukosa kuona kwamba kuna ishara na miujiza na kwamba uhalisi unatendeka ambao unatakiwa kuyafungua macho yenu sana. Kama ni mtu fulani anayeshuka kutoka angani, au mhimili wa mawingu ukinena kwenu, au Mimi kutekeleza upungaji pepo kwa mmoja wenu, au sauti Yangu kunguruma kama radi kati yenu, ninyi daima mmetaka na daima mtataka kuona aina hii ya tukio. Mtu anaweza kusema kwamba katika kumwamini Mungu, matakwa yenu makuu zaidi ni kumwona Mungu akija na kuwaonyesha binafsi ishara. Kisha mtaridhika. Ili kuwashinda ninyi watu, lazima Nitekeleze kazi iliyo sawa na uumbaji wa dunia na kisha kuongeza ishara. Halafu, mioyo yenu itashindwa kabisa.


Ukweli wa Ndani wa Kazi ya Ushindi (4)

Inamaanisha nini kufanywa kuwa mtimilifu? Inamaanisha nini kushindwa? Ni vigezo vipi vinavyopaswa kutimizwa ili watu washindwe? Na ni vigezo vipi vinavyopaswa kutimizwa ili wafanywe kuwa watimilifu? Kumshinda na kumfanya kuwa mtimilifu kote ni kwa madhumuni ya kumfanya mwanadamu kuwa kamili ili aweze kurejeshwa katika mfano wake wa asili, na kuwekwa huru kutokana na tabia zake potovu za kishetani na ushawishi wa Shetani. Kushinda huku kunakuja mapema katika mchakato wa kumfinyanga mwanadamu; ndiko hatua ya kwanza ya kazi. Kufanya kuwa mtimilifu ndiyo hatua ya pili, na ndiyo kazi ya kuhitimisha. Watu wote lazima wapitie mchakato wa kushindwa. La sivyo, hawangekuwa na njia ya kumjua Mungu, wala hawangejua kwamba kuna Mungu, ambayo ni kusema, isingewezekana kwao kumkiri Mungu. Na watu wasipomkiri Mungu, pia haiwezekani kwao kufanywa kuwa kamili na Mungu, kwa kuwa hawafikii vigezo vya ukamilisho huu. Ikiwa hata humkiri Mungu, basi unawezaje kumjua Yeye? Unaweza kumfuatiliaje Yeye? Hutaweza kumshuhudia Yeye, pia, sembuse kuwa na imani ya kumridhisha Yeye. Kwa hivyo, kwa yeyote anayetaka kufanywa kuwa kamili, hatua ya kwanza lazima iwe kupitia kazi ya ushindi. Hili ndilo sharti la kwanza. Lakini kushinda na kufanya kuwa mtimilifu kote ni ili kuwafinyanga watu na kuwabadilisha, na kila mojawapo ni sehemu ya kazi ya kumsimamia mwanadamu. Hizi ndizo hatua mbili za kumfanya mtu kuwa mtu mkamilifu, na zote mbili ni za lazima. Ni kweli kwamba “kushindwa” hakusikiki vizuri sana, lakini kwa kweli, mchakato wa kumshinda mtu ni mchakato wa kumbadilisha. Punde tu unapokuwa umeshindwa, huenda tabia zako potovu zisiwe zimetupwa mbali kabisa, lakini utakuwa umezijua. Kupitia kazi ya ushindi, utakuwa umejua ubinadamu wako duni, pamoja na kiasi kikubwa cha uasi wako mwenyewe. Ingawa hutaweza kutupa mbali au kubadilisha mambo haya ndani ya kipindi kifupi cha kazi ya ushindi, utapata kuyajua, na hili litaweka msingi kwa ajili ya kufanywa kwako kuwa mtimilifu. Kwa hivyo, kuwashinda na kuwafanya kuwa watimilifu kote kunafanywa ili kuwabadilisha watu, kuwaondolea tabia zao potovu za kishetani ili waweze kujitoa kikamilifu kwa Mungu. Ni kwamba tu kushindwa ni hatua ya kwanza katika kubadilisha tabia za watu, na pia hatua ya kwanza katika watu kujitoa kikamilifu kwa Mungu, na iko chini kuliko hatua ya kufanywa kuwa watimilifu. Tabia ya maisha ya mtu aliyeshindwa inabadilika kwa kiasi kidogo sana kuliko ya mtu aliyefanywa kuwa mtimilifu. “Kushindwa” na “kufanywa kuwa mtimilifu” yanaitwa tofauti kwa sababu ni awamu tofauti za kazi na kwa sababu yanawawekea watu viwango tofauti vinavyohitajika; ushindi unawawekea watu viwango vya chini, huku ukamilisho ukiwawekea viwango vya juu. Waliofanywa kuwa watimilifu ni watu wenye haki, wametakaswa; wao ni mazao ya mwisho ya kazi ya kuwasimamia binadamu, au matokeo ya mwisho. Ingawa wao si watu wakamilifu, wao ni watu wanaotafuta kuishi maisha yenye maana. Walioshindwa, wakati huo huo, wanakiri tu kwa maneno uwepo wa Mungu, na wanakiri tu kwamba Mungu amepata mwili, kwamba Neno limeonekana katika mwili, na kwamba Mungu amekuja duniani kufanya kazi ya hukumu na kuadibu. Zaidi ya hayo, wanakiri kwamba hukumu ya Mungu na kuadibu Kwake, na kupiga Kwake na usafishaji Wake, yote ni yenye manufaa kwa mwanadamu. Wameanza tu kuwa na mfano fulani wa mwanadamu. Wana umaizi kiasi kuhusu maisha, lakini bado yanabaki kuwa yasiyo wazi kwao. Kwa maneno mengine, wanaanza tu kuwa na ubinadamu kiasi. Hayo ndiyo matokeo ya kushindwa. Watu wanapoanza kuitembea njia ya utimilifu, tabia zao za zamani zina uwezo wa kubadilika. Zaidi ya hayo, maisha yao yanaendelea kukua, na hatua kwa hatua wanaingia kwa kina zaidi katika ukweli. Wanaweza kuichukia dunia na wale wote wasiofuatilia ukweli. Hasa, hawajichukii wenyewe tu, bali zaidi ya hayo, wanajijua waziwazi. Wako radhi kuishi kwa ukweli, wanafanya kufuatilia ukweli kuwa lengo lao, na hawako radhi kuishi ndani ya mawazo ya akili zao wenyewe. Wanahisi chuki kwa kujihesabia haki, kiburi, na majivuno ya mwanadamu, wanazungumza kwa hisia kali ya adabu, wana utambuzi na hekima wanapokumbana na mambo, na ni waaminifu na watiifu kwa Mungu. Wakipitia tukio la kuadibu na hukumu, mbali na wao kutokuwa hasi au dhaifu, wao pia wanakuwa na shukrani kwa kuadibu na hukumu hii kutoka kwa Mungu, wakiamini kwamba hawawezi kuwa bila kuadibu kwa Mungu na hukumu Yake, kwamba vinawalinda. Hawafuatilii imani ya amani na furaha na ya kutafuta kula mikate mpaka washibe. Wala hawafuatilii starehe za kimwili za muda. Haya ndiyo ambayo wale waliofanywa kuwa watimilifu wanamiliki. Baada ya watu kushindwa, wanakiri kwamba kuna Mungu, lakini kukiri huko kunadhihirishwa ndani yao kwa njia chache. Kuonekana kwa Neno katika mwili kunamaanisha nini hasa? Kupata mwili kunamaanisha nini? Mungu mwenye mwili amefanya nini? Lengo na umuhimu wa kazi Yake ni nini? Baada ya kupitia kazi Zake nyingi sana, baada ya kupitia matendo Yake katika mwili, umepata nini? Ni baada tu ya kuelewa mambo haya yote ndipo utakuwa mtu aliyeshindwa. Ukisema tu kwamba unakiri kuna Mungu, lakini hutelekezi kile unachopaswa kutelekeza, na unashindwa kuacha starehe za kimwili wakati unapofika wa kuziacha, badala yake unaendelea kutamani faraja za kimwili kama ulivyofanya daima, na ikiwa huwezi kuachilia ubaguzi wowote dhidi ya akina ndugu, na hulipi gharama yoyote katika kutekeleza matendo mengi rahisi, basi hili linathibitisha kwamba bado hujashindwa. Katika hali hiyo, hata kama kuna mengi unayoelewa, yote yatakuwa ya bure. Walioshindwa ni watu ambao wamefikia mabadiliko kiasi ya awali na kuingia kwa awali. Kupitia hukumu ya Mungu na kuadibu Kwake kunawapa watu maarifa ya awali kumhusu Mungu, na ufahamu wa awali wa ukweli. Huenda ukawa huna uwezo wa kuingia kikamilifu katika uhalisi wa ukweli mwingi wa kina zaidi, na uliofafanuliwa zaidi, lakini unaweza kutia katika vitendo ukweli mwingi wa kimsingi, kama vile ule unaohusisha starehe zako za kimwili au hadhi yako binafsi katika maisha yako halisi. Yote haya, bila shaka, ni matokeo yanayofikiwa ndani ya watu wakati wa mchakato wa kushindwa. Mabadiliko katika tabia pia yanaweza kuonekana ndani ya walioshindwa; kwa mfano, jinsi wanavyovalia na kujitengeneza, na jinsi wanavyoishi—haya yote yanaweza kubadilika. Mtazamo wao juu ya imani katika Mungu unabadilika, wako wazi kuhusu malengo ya ufuatiliaji wao, na wana maazimio makuu zaidi. Wakati wa kazi ya ushindi, mabadiliko yanayolingana pia hutokea katika tabia yao ya maisha. Kuna mabadiliko, lakini ni ya juu juu, ya awali, na duni sana yakilinganishwa na mabadiliko katika tabia na malengo ya ufuatiliaji ya wale ambao wamefanywa kuwa watimilifu. Ikiwa, katika mchakato wa kushindwa, tabia ya mtu haibadiliki hata kidogo, na hapati ukweli wowote, basi mtu huyu ni takataka, na ni bure kabisa! Watu ambao hawajashindwa hawawezi kufanywa kuwa watimilifu! Ikiwa mtu anatafuta tu kushindwa, basi hawezi kufanywa kuwa kamili kabisa, hata kama tabia zake zinaonyesha mabadiliko fulani yanayolingana wakati wa kazi ya ushindi. Pia atapoteza ukweli wa awali alioupata. Kuna tofauti kubwa kati ya mabadiliko katika tabia ya wale walioshindwa na wale waliofanywa kuwa watimilifu. Lakini kushindwa ni hatua ya kwanza katika mabadiliko; ni msingi. Kutokuwepo kwa mabadiliko haya ya awali ni thibitisho kwamba kwa kweli mtu hamjui Mungu hata kidogo, kwa kuwa maarifa haya yanatokana na hukumu, na hukumu kama hiyo ni sehemu kuu ya kazi ya ushindi. Kwa hivyo, wote wanaofanywa kuwa watimilifu lazima kwanza washindwe; la sivyo, hakuna njia kwao kufanywa kuwa watimilifu.

Unasema kwamba unakiri kupata mwili kwa Mungu, na kwamba unakiri kuonekana kwa Neno katika mwili, lakini unafanya mambo fulani nyuma Yake, mambo ambayo yanakwenda kinyume na kile Anachotaka, na moyoni mwako humwogopi Yeye. Je, huku ni kumkiri Mungu? Unakiri kile Anachosema, lakini hutendi kile unachoweza, wala hufuati njia Yake. Je, huku ni kumkiri Mungu? Na ingawa unamkiri Yeye, unahifadhi moyo wa hadhari Kwake, kamwe si moyo wa hofu. Ikiwa umeona na kukiri kazi Yake na kujua kwamba mtu huyu ni Mungu, lakini unabaki vuguvugu na bila kubadilika kabisa, basi wewe ni aina ya mtu ambaye bado hajashindwa. Wale ambao wameshindwa lazima wafanye yote wawezayo, na ingawa hawawezi kuingia katika ukweli wa juu zaidi, na ukweli huu unawazidi uwezo, watu kama hao wako tayari mioyoni mwao kufikia hili. Ni kwa sababu kuna mipaka kwa kile wanachoweza kufahamu ndiyo maana kuna vizuizi na mipaka kwa kile wanachoweza kutenda. Angalau, hata hivyo, lazima wafanye yote wawezayo. Ikiwa unaweza kufikia hilo, haya ni matokeo ambayo yametimizwa kwa sababu ya kazi ya ushindi. Chukulia unasema, “Kwa kuwa Anaweza kunena maneno mengi sana ambayo mwanadamu hawezi, ikiwa Yeye si Mungu, ni nani ndiye Mungu?” Kuwa na ufahamu wa aina hii hakumaanishi kwamba unamkiri Mungu. Ikiwa unamkiri Mungu, lazima uonyeshe hilo kupitia matendo yako halisi. Ikiwa unaongoza kanisa, lakini hutendi haki, ikiwa unatamani sana pesa na utajiri, na kila mara unatia mfukoni fedha za kanisa kwa ajili yako mwenyewe, je, huku ni kukiri kwamba kuna Mungu? Mungu ni Mwenyezi, na Yeye anastahili kuogopwa. Unawezaje kukosa kuogopa ikiwa unakiri kweli kwamba kuna Mungu? Ikiwa una uwezo wa kufanya vitendo vya kudharauliwa kama hivyo, je, unamkiri Yeye kweli? Je, ni Mungu ambaye unamwamini? Kile unachokiamini ni mungu asiye dhahiri; ndiyo maana huogopi! Wale wanaomkiri na kumjua Mungu kweli wote wanamwogopa Yeye na hawathubutu kufanya chochote kinachompinga Yeye au ambacho kinakiuka dhamiri zao; wanaogopa hasa kufanya chochote wanachojua hakilingani na nia za Mungu. Hili pekee ndilo linaloweza kuchukuliwa kuwa kukiri uwepo wa Mungu. Unapaswa kufanya nini wazazi wako wanapojaribu kukuzuia kumwamini Mungu? Unapaswa kumpendaje Mungu wakati mume wako asiyeamini ni mwema kwako? Na unapaswa kumpendaje Mungu wakati akina ndugu wanakuchukia? Ukimkiri Yeye, basi katika mambo haya utatenda ipasavyo na kuishi kwa kudhihirisha uhalisi. Ukishindwa kuchukua hatua thabiti lakini unasema tu kwamba unakiri uwepo wa Mungu, basi wewe ni mzungumzaji tu! Unasema unamwamini Yeye na kumkiri Yeye, lakini unamkiri Yeye kwa njia gani? Unamwamini Yeye kwa njia gani? Je, unamwogopa Yeye moyoni mwako? Je, unamhofu Yeye? Je, una moyo wa upendo Kwake ndani mwako kabisa? Unapofadhaika na huna mtu wa kumtegemea, unahisi kupendeza kwa Mungu, lakini baadaye unasahau kabisa. Huko si kumpenda Mungu, wala si kumwamini Mungu! Hatimaye, Mungu anatamani mwanadamu afikie nini? Hali zote Nilizotaja, kama vile kuhisi kuvutiwa sana na umuhimu wako mwenyewe, kuhisi kwamba wewe ni mwepesi wa kuelewa mambo, kuwabana wengine, kuwadharau wengine, kuwahukumu watu kwa sura yao ya nje, kuwadhulumu watu wapole, kutamani pesa za kanisa, na kadhalika—ni wakati tu ambapo tabia hizi zote potovu za kishetani zimeondolewa kwako, kwa kiasi fulani, ndipo kushindwa kwako kutadhihirishwa.

Kazi ya ushindi inayofanywa kwenu ninyi watu ni yenye umuhimu wa kina kabisa: Kwa upande mmoja, madhumuni ya kazi hii ni kulifanya kundi la watu kuwa watimilifu, yaani, kuwafanya kuwa watimilifu, ili waweze kuwa kundi la washindi—kama kundi la kwanza la watu waliofanywa kuwa kamili, ikimaanisha malimbuko. Kwa upande mwingine, ni ili kuwaruhusu viumbe walioumbwa wafurahie upendo wa Mungu, wapokee wokovu mkubwa kabisa wa Mungu na neema Yake kamili iokoayo, kumruhusu mwanadamu afurahie si tu rehema na wema, bali muhimu zaidi kuadibu na hukumu. Tangu uumbaji wa dunia hadi sasa, yote ambayo Mungu amefanya katika kazi Yake ni upendo, bila chuki yoyote kwa mwanadamu. Hata kuadibu na hukumu ambavyo umeviona pia ni upendo, upendo wa kweli na halisi zaidi, upendo unaowaongoza watu kwenye njia sahihi ya maisha ya mwanadamu. Katika upande mwingine tena, ni ili kuwa na ushuhuda mbele ya Shetani. Na katika mwingine tena, ni ili kuweka msingi kwa ajili ya kueneza kazi ya injili ya baadaye. Kazi yote ambayo Amefanya ni kwa madhumuni ya kuwaongoza watu kwenye njia sahihi ya maisha ya mwanadamu, ili waweze kuishi maisha ya kawaida ya mwanadamu, kwa kuwa watu hawajui jinsi ya kuishi, na bila maelekezo haya, utaishi tu maisha matupu; maisha yako yatakuwa hayana thamani au maana, nawe hutakuwa na uwezo kabisa wa kuwa mtu wa kawaida. Huu ndio umuhimu wa kina kabisa wa kumshinda mwanadamu. Ninyi nyote ni dhuria ya Moabu; kazi ya ushindi inayofanywa kwenu ni wokovu wenu mkuu. Ninyi nyote mnaishi katika nchi ya dhambi na uasherati, nanyi nyote ni waasherati na wenye dhambi. Leo si kwamba tu mnaweza kumwona Mungu, bali lililo muhimu zaidi, mmepokea kuadibu na hukumu, mmepokea wokovu huu wa kina zaidi, yaani, mmepokea upendo mkuu zaidi wa Mungu. Yote ambayo Mungu anafanya ni upendo wa kweli kwenu. Hana nia mbaya. Ni kwa sababu ya dhambi zenu ndiyo maana Anawahukumu, ili muweze kujitafakari na kupokea wokovu huu mkubwa. Kazi hii yote inafanywa kwa madhumuni ya kumfanya mwanadamu kuwa kamili. Tangu mwanzo hadi mwisho, Mungu amekuwa akifanya yote awezayo ili kumwokoa mwanadamu, na Yeye hana nia kabisa ya kuwaangamiza kabisa watu Aliowaumba kwa mikono Yake Mwenyewe. Leo, Amekuja miongoni mwenu kufanya kazi; je, huu si wokovu hata zaidi? Kama Angewachukia, je, bado Angefanya kazi ya ukubwa kama huo ili kuwaongoza binafsi? Kwa nini Ateseke hivi? Mungu hawachukii wala hana nia zozote mbaya kwenu. Mnapaswa kujua kwamba upendo wa Mungu ni halisi kabisa. Ni kwa sababu tu watu ni waasi ndiyo maana inambidi awaokoe kupitia hukumu; la sivyo, bado haingewezekana kuwaokoa. Kwa sababu hamjui jinsi ya kuishi maisha yenu na hamfahamu jinsi ya kuishi, na kwa sababu mnaishi katika nchi hii ya uasherati na dhambi, na ninyi wenyewe ni mapepo waasherati na wachafu, Hawezi kuvumilia kuwaacha mzidi kuzama chini zaidi, Hawezi kuvumilia kuwaona mkiishi katika nchi hii chafu kama mnavyofanya sasa, mkikanyagwa na Shetani apendavyo, na Hawezi kuvumilia kuwaacha mtumbukie kuzimu. Anataka tu kulipata kundi hili la watu na kuwaokoa kikamilifu. Hili ndilo kusudi kuu la kufanya kazi ya ushindi kwenu—ni kwa ajili ya wokovu. Ikiwa huwezi kuona kwamba kila kitu kinachofanywa kwako ni upendo na wokovu, ukifikiri kwamba ni mbinu tu, njia ya kumtesa mwanadamu, na kitu kisichoaminika, basi ni afadhali urudi kwenye ulimwengu wako ili uteseke kwa maumivu na ugumu! Ikiwa uko radhi kufurahia, ndani ya mkondo huu, hukumu hii na hii neema kubwa iokoayo, baraka hizi zote ambazo haziwezi kupatikana popote katika ulimwengu wa binadamu, na upendo huu, basi kuwa mtiifu: Salia katika mkondo huu ili ukubali kazi ya ushindi ili uweze kufanywa kuwa mtimilifu. Leo, unateseka kwa maumivu kidogo na usafishaji kwa sababu ya hukumu ya Mungu, lakini kuna thamani na maana katika kuteseka kwa maumivu haya. Ingawa kwa mwanadamu, kuadibu kwa Mungu na hukumu Yake ni usafishaji, ufichuzi usio na huruma, na mambo yanayofanywa kwa madhumuni ya kumuadhibu kwa dhambi zake na kuuadhibu mwili wake, hakuna hata moja ya kazi hizi inayonuiwa kuuhukumu mwili wake na kuuangamiza. Ufichuzi mkali wa neno wote ni kwa madhumuni ya kukuongoza kwenye njia sahihi. Mmepitia binafsi kazi hizi nyingi sana na, ni wazi, hazijawaongoza kwenye njia mbaya! Yote ni kwa ajili ya kukufanya uishi kwa kudhihirisha ubinadamu wa kawaida, na yote yanaweza kufikiwa na ubinadamu wako wa kawaida. Kila hatua ya kazi ya Mungu inategemea mahitaji yako, kulingana na udhaifu wako, na kulingana na kimo chako halisi, na hakuna mzigo usiostahimilika mnaolazimishwa kubeba. Hili si wazi kwako leo, na unahisi kana kwamba Ninakuwa mkali kwako, na daima wewe unaamini kwamba sababu ya Mimi kukuadibu, kukuhukumu, na kukukemea kila siku ni kwa sababu Ninakuchukia. Lakini ingawa kile unachopokea ni kuadibu na hukumu, huu kwa kweli ni upendo kwako, na ndio ulinzi mkuu kabisa. Ikiwa huwezi kufahamu maana ya kina zaidi ya kazi hii, haitawezekana kwako kuendelea kuipitia. Unapaswa kupata faraja kutokana na wokovu huu. Usikatae kurudiwa na fahamu zako. Baada ya kufika hapa, umuhimu wa kazi ya ushindi unapaswa kuwa wazi kwako, na hupaswi tena kuwa na maoni kuihusu kwa njia moja au nyingine!


Unapaswa Kushughulikiaje Misheni Yako ya Baadaye?

Je, unaweza kuwasilisha tabia inayoonyeshwa na Mungu katika kila enzi kwa njia ya kushikika, kwa lugha inayofaa na inayowasilisha umuhimu wa enzi hiyo? Je, wewe unayepitia kazi ya Mungu ya siku za mwisho unaweza kueleza tabia ya Mungu yenye haki kwa utondoti? Je, unaweza kuishuhudia tabia ya Mungu kwa uwazi na usahihi? Je, utasimulia vipi yale uliyoyaona na kuyapitia kwa wale waumini wa kidini wenye kusikitisha, waliopungukiwa, na wenye uchaji wa dhati ambao wana njaa na kiu ya haki na wanakungoja wewe uwachunge? Ni watu wa aina gani ndio wanaokungoja wewe uwachunge? Unaweza kuwaza kweli? Je, unafahamu mzigo ulio mabegani mwako, agizo lako, na jukumu lako? Hisia yako ya misheni ya kihistoria iko wapi? Utatumikiaje ipasavyo kama bwana wa enzi ijayo? Je, una hisia thabiti ya kuwa bwana? Bwana wa vitu vyote anapaswa kuelezwaje? Je, kwa kweli ni bwana wa viumbe hai wote na vitu vyote vya kimwili ulimwenguni? Una mipango gani ya maendeleo ya awamu inayofuata ya kazi? Ni watu wangapi wanaokungoja wewe uwachunge? Je, kazi yako ni nzito? Wao ni waliopungukiwa, wa kusikitisha, vipofu, na waliochanganyikiwa, wakiomboleza gizani—njia iko wapi? Jinsi wanavyotamani nuru, kama kimondo, ishuke ghafla na kutawanya nguvu za giza ambazo zimemkandamiza mwanadamu kwa miaka mingi. Wanatumaini kwa hamu, na kutamani, mchana na usiku—ni nani anayeweza kujua hili kikamilifu? Hata siku ambayo nuru inapita kwa kasi, watu hawa wanaoteseka sana hubaki wamefungwa katika gereza la giza bila tumaini la kuachiliwa; kulia kwao kutakoma lini? Ni bahati mbaya iliyoje ya roho hizi dhaifu ambazo hazijawahi kupata pumziko, na kwa muda mrefu zimefungwa katika hali hii kwa minyororo isiyo na huruma na historia iliyoganda. Na ni nani amesikia sauti ya kilio chao? Ni nani aliyeona hali yao ya kuhuzunisha? Je, umewahi kufikiria jinsi moyo wa Mungu ulivyo na huzuni na wasiwasi? Anaweza kuvumiliaje kuwaona wanadamu wasio na hatia, ambao Yeye aliwaumba kwa mikono Yake Mwenyewe, wakiteseka mateso kama hayo? Wanadamu, baada ya yote, ndio wahasiriwa ambao wametiwa sumu. Na ingawa mwanadamu ameendelea kuishi hadi leo, ni nani angejua kwamba wanadamu kwa muda mrefu wametiwa sumu na yule mwovu? Je, umesahau kwamba wewe ni mmoja wa wahasiriwa? Je, huna nia ya kujitahidi, kwa sababu ya upendo wako kwa Mungu, kuwaokoa wasaliaji hawa wote? Je, huna nia ya kutoa nguvu zako zote ili kumlipa Mungu, anayewapenda wanadamu kama mwili na damu Yake Mwenyewe? Unaelewaje hasa kuhusu kutumiwa na Mungu kuishi maisha yako yasiyo ya kawaida? Je, kweli una azimio na imani ya kuishi maisha ya maana ya mtu mwenye uchaji, anayemtumikia Mungu?


Je, Ufahamu Wenu Kuhusu Baraka Ni Upi?

Ingawa watu waliozaliwa katika enzi hii wamepotoshwa na Shetani na roho wachafu, ni kwa sababu ya upotovu huu ndiyo pia wamepokea wokovu mkuu kabisa, wokovu mkuu hata zaidi ya utele wa mifugo na utajiri mkubwa alioupata Ayubu, na mkuu hata zaidi kuliko baraka ya kumwona Yehova ambayo Ayubu alipokea kufuatia majaribu yake. Ni baada tu ya Ayubu kupitia jaribu la kifo ndipo alimsikia Yehova akizungumza, akiisikia sauti Yake katika kimbunga. Hata hivyo hakuuona uso wa Yehova, na hakuijua tabia Yake. Kile ambacho Ayubu alipata kilikuwa tu utajiri wa kimaada uliotoa raha za kimwili na watoto wazuri kabisa kuliko wote katika miji yote iliyokuwa karibu, pamoja na ulinzi wa malaika wa mbinguni. Hakumwona Yehova kamwe, na ingawa aliitwa mwenye haki, hakuwahi kuijua tabia ya Yehova. Na ingawa raha za kimaada za watu wa leo, inaweza kusemwa, ni za kiwango cha chini kwa muda, au mazingira ya ulimwengu wa nje ni ya uhasama, Mimi hata hivyo Ninafunua tabia Yangu, ambayo Sijawahi kuijulisha kwa mwanadamu tangu zamani za kale na ambayo imefichika daima—pamoja na siri za enzi zilizopita—kwa watu hawa, ambao ni wa hali ya chini kabisa kuliko wote lakini ambao wamepokea wokovu Wangu mkuu zaidi. Zaidi ya hayo, hii ndiyo mara ya kwanza ambayo Nimefunua mambo haya; Sijawahi kufanya kazi kama hiyo hapo awali. Ingawa ninyi ni duni sana kuliko Ayubu, kile ambacho mmepata na kile ambacho mmeona vimepita vyake kwa mbali. Ingawa ninyi mmepitia mateso ya kila aina na mmepitia kila namna ya kuteswa, kile ambacho mmevumilia si kama majaribu ya Ayubu hata kidogo; badala yake, ni hukumu na kuadibu kunakopokewa na watu kwa sababu ya uasi wao, kwa sababu ya upinzani wao, na kwa sababu ya tabia Yangu ya haki; ni hukumu, kuadibu, na laana ya haki. Ayubu, kwa upande mwingine, alikuwa mtu mwenye haki miongoni mwa Waisraeli aliyepokea upendo mkuu na huruma ya Yehova. Hakuwa amefanya matendo yoyote maovu, na hakumpinga Yehova; badala yake, alikuwa mwaminifu katika kujitoa kwake kwa Yehova. Kwa sababu ya haki yake, alikabiliwa na majaribu, na alipitia majaribu ya moto kwa sababu alikuwa mtumishi mwaminifu wa Yehova. Watu wa leo wanakabiliwa na hukumu na laana Yangu kwa sababu ya uchafu na udhalimu wao. Ingawa kuteseka kwao si kama kule alikopitia Ayubu alipopoteza mifugo yake, mali yake, watumishi wake, watoto wake, na wale wote aliowapenda, mateso wanayopitia ni usafishaji wa moto na kuteketezwa. Na kile kinachoyafanya kuwa makali zaidi kuliko yale aliyopitia Ayubu ni kwamba majaribu kama hayo hayapunguzwi wala kuondolewa kwa sababu watu ni dhaifu; badala yake, ni ya kudumu, na yanaendelea hadi siku ya mwisho ya maisha ya watu. Hii ni adhabu, hukumu, na laana; ni kuteketezwa kusiko na huruma, na hata zaidi, ni “urithi” halali wa wanadamu. Ndicho kile ambacho watu wanastahili, na ndipo pale ambapo tabia Yangu ya haki inaonyeshwa. Huu ni ukweli unaojulikana. Hata hivyo, kile ambacho watu wamepata kimepita kwa mbali mateso wanayovumilia leo. Mateso mnayovumilia ni kikwazo tu kinachotokana na upumbavu wenu, huku kile ambacho mmepata ni kikubwa mara mia zaidi ya mateso yenu. Kulingana na sheria za Israeli katika Agano la Kale, wale wote wanaonipinga Mimi, wale wote wanaonihukumu Mimi waziwazi, na wale wote wasiofuata njia Yangu, na badala yake wananitolea dhabihu yenye kufuru kwa ujasiri, hakika wataangamizwa kwa moto hekaluni au kupigwa mawe hadi kufa na baadhi ya watu wateule, na hata dhuria ya koo zao wenyewe na jamaa wengine wa karibu watapata laana Yangu. Katika maisha yajayo, hawatakuwa huru, bali watakuwa watumwa wa watumwa Wangu, na Nitawafukuza uhamishoni miongoni mwa watu wa mataifa, na hawataweza kurudi katika nchi yao ya nyumbani. Kulingana na matendo na tabia zao, mateso yanayovumiliwa na watu wa leo hayakaribii kuwa makali kama adhabu waliyopata Waisraeli. Kusema kwamba mateso mnayopitia sasa ni malipo si bila sababu, kwa sababu ninyi kwa kweli mmevuka mipaka. Mngelikuwa Israeli, ninyi mngelikuwa wenye dhambi wa milele, na mngelikatwakatwa vipande vipande na Waisraeli kitambo na kuteketezwa kwa moto kutoka mbinguni katika hekalu la Yehova. Ni nini ambacho mmepata sasa? Mmerithi nini, na mmefurahia nini? Nimefunua tabia Yangu ya haki ndani yenu, lakini jambo muhimu kabisa ni kwamba Nimefunua uvumilivu Wangu kwa ajili ya kuwakomboa binadamu. Inaweza kusemwa kwamba kazi Niliyofanya ndani yenu ni kazi ya uvumilivu tu; inafanywa kwa ajili ya usimamizi Wangu na, hata zaidi, kwa ajili ya kufurahia kwa wanadamu.

Ingawa Ayubu alipitia majaribu ya Yehova, alikuwa tu mtu mwenye haki aliyemwabudu Yehova. Licha ya kupitia majaribu hayo, hakumlalamikia Yehova, na alithamini kukutana kwake na Yeye. Sio tu kwamba watu wa leo hawathamini uwepo wa Yehova, bali wanakataa, wanachukia, wanalalamikia, na wanadhihaki kuonekana Kwake. Je, hamjapata mengi sana? Je, mateso yenu kwa kweli yamekuwa makubwa hivyo? Je, hamjabarikiwa zaidi ya Mariamu na Yakobo? Na, je, upinzani wenu kwa kweli umekuwa mdogo hivyo? Je, inawezekana kwamba matakwa Yangu kwenu ni ya juu mno, na Nimehitaji mengi mno kutoka kwenu? Ghadhabu Yangu iliachiliwa tu juu ya wale Waisraeli walionipinga Mimi, si moja kwa moja juu yenu; kile ambacho mmepata kimekuwa tu hukumu na ufichuzi Wangu usio na huruma, pamoja na usafishaji wa moto usio na kikomo. Bila kujali haya, watu bado wananipinga na kunikanusha, na hawana hata chembe ya utii. Kuna hata baadhi ambao hujitenga na Mimi na kunikana; watu kama hao ni wabaya hata zaidi ya kundi la Kora na Dathani waliompinga Musa. Mioyo ya watu ni migumu sana, na asili zao ni za ukaidi mno. Hawabadilishi kamwe asili zao za zamani. Ninasema wamewekwa wazi kama makahaba mchana kweupe, na maneno Yangu ni makali kiasi kwamba yanaweza hata “kuudhi masikio,” yakifichua asili za watu waziwazi—hata hivyo wao huitikia kwa vichwa vyao tu, humwaga machozi machache, na kujilazimisha kuhisi huzuni kidogo. Punde tu haya yanapopita, wao wanakuwa wakali kama mfalme wa wanyama wa mwituni milimani, na hawana utambuzi hata kidogo. Watu wenye tabia kama hiyo wanawezaje kujua kwamba wamebarikiwa mara mia zaidi ya Ayubu kitambo? Wanawezaje kutambua kwamba yale wanayofurahia ni baraka ambazo zimeonekana kwa nadra sana katika enzi zote, na ambazo hakuna mtu amewahi kuzifurahia hapo awali? Dhamiri za watu zinawezaje kuhisi baraka kama hizo, baraka ambazo zina adhabu ndani yazo? Kusema kweli, yote Ninayohitaji kutoka kwenu ni kwamba mweze kuwa mifano kwa ajili ya kazi Yangu, na mashahidi kwa ajili ya tabia Yangu nzima na matendo Yangu yote, na ili mweze kuwekwa huru kutokana na mateso ya Shetani. Hata hivyo watu daima huchukizwa na kazi Yangu na wanakuwa wenye uhasama kwa kazi hiyo kwa makusudi. Watu kama hao wanawezaje kukosa kunichochea Mimi nirudishe sheria za Israeli, na kuwaletea ghadhabu Niliyoileta juu ya Israeli? Ingawa kuna wengi miongoni mwenu ambao ni “wasikivu na watiifu” Kwangu, kuna wengi hata zaidi ambao ni wa aina ya kundi la Kora. Punde tu Nitakapokuwa nimepata utukufu Wangu kamili, Nitatumia moto kutoka mbinguni kuwateketeza wawe majivu. Mnapaswa kujua kwamba Sitawaadibu watu tena kwa maneno Yangu; badala yake, kabla ya kufanya kazi ya Israeli, Nitawateketeza kabisa “kundi la Kora” wanaonipinga Mimi na ambao Niliwaondosha kitambo. Binadamu hawatakuwa tena na fursa ya kunifurahia Mimi; badala yake, yote watakayoona yatakuwa ghadhabu Yangu na miali ya moto kutoka mbinguni. Nitafunua matokeo mbalimbali ya kila aina ya watu, na Nitawagawa wote katika makundi. Nitaweka kwenye kumbukumbu kila tendo lao la uasi na kisha kumaliza kazi Yangu, ili matokeo ya watu yaamuliwe kulingana na uamuzi Wangu nikiwa duniani pamoja na mitazamo yao Kwangu. Wakati huo utakapofika, hakutakuwa na chochote kinachoweza kubadilisha matokeo yao. Acha watu wafunue matokeo yao wenyewe! Kwa njia hiyo Ninaweza kukabidhi matokeo ya watu kwa Baba wa mbinguni.


Ufahamu Wako Kumhusu Mungu Ni Upi?

Watu wamemwamini Mungu kwa muda mrefu, ilhali wengi wao hawaelewi maana ya neno hili “Mungu.” Wanafuata tu bila kufahamu vyema. Hawajui sababu ya ni kwa nini binadamu anafaa kumwamini Mungu ama Mungu ni nini hasa. Iwapo watu wanajua tu kumfuata na kumwamini Mungu, na hawajui Mungu ni nini, wala hawamwelewi Mungu, si huo ni mzaha mkuu ulimwenguni? Ingawa watu wameshuhudia matukio ya kiajabu ya mbinguni wakati huu na wamepata kusikia kuhusu elimu kuu ambayo mwanadamu hajapata kuwa nayo awali, bado wako gizani kuhusu mambo mengi ya kawaida, na ambao ni ukweli ambao haujafikiriwa. Baadhi ya watu wanaweza kusema, “Tumemwamini Mungu kwa miaka mingi. Tutakosaje kujua kufahamu Mungu ni nini? Je, si hili linatudunisha?” Lakini ukweli ni kwamba, ingawa kila mtu ananifuata wakati huu, hakuna yeyote anao ufahamu kuhusu kazi hii yote ya sasa. Hawatilii maanani hata maswali ya kawaida na rahisi zaidi, sembuse yale magumu sana kama yanayomhusu Mungu. Mnapaswa kujua kwamba hayo maswali ambayo mnayachukulia kuwa ya kawaida na hamjayatambua ndiyo mnayopaswa kuyajua zaidi, kwa maana mnajua tu kuufuata umati, hamyatilii maanani wala kuyajali yale ambayo mnafaa kujihami nayo. Je, mnajua kwa uhakika ni kwa nini mnapaswa kuwa na imani katika Mungu? Je, mnajua kwa uhakika Mungu ni nini? Je, mnajua kwa uhakika binadamu ni nini? Kama mwanadamu ambaye yuko na imani katika Mungu, iwapo huelewi mambo haya, je, hupotezi hadhi ya mwumini wa Mungu? Kazi Yangu leo ni hii: kuwafanya watu waelewe umuhimu wao, kuelewa yote Ninayoyafanya, na kufahamu uso wa kweli wa Mungu. Hiki ndicho kitendo cha kufunga cha mpango Wangu wa usimamizi, hatua ya mwisho ya kazi Yangu. Ndiyo maana Nawaambia yote kuhusu mafumbo ya maisha mapema, ili nyote muweze kuyakubali kutoka Kwangu. Kwa kuwa hii ndiyo kazi ya nyakati za mwisho, lazima Niwaeleze ukweli wa maisha jinsi ilivyo kwa maana hamjawahi kuyakubali, hata ikiwa huwezi kuyakubali na kuyashika, kwa maana mmepungukiwa sana na hamna matayarisho ya kutosha. Ninataka kumalizia kazi Yangu, kukamilisha kazi yote Ninayopaswa kukamilisha, na kuwafahamisha kikamilifu kuhusu yale Ninayowatuma mfanye, msije mkapotoka tena na kuanguka katika mitego ya mwovu giza linapoingia. Kuna njia nyingi zaidi ya ufahamu wenu, maneno mengi msiyoelewa. Ninyi ni wapumbavu sana. Nazijua hali zenu na upungufu wenu vizuri. Kwa hivyo, ingawa kuna maneno mengi ambayo hamtaweza kuyaelewa, bado Ninataka kuwaambia ukweli huu wote ambao hamjawahi kuuchukua—kwa kuwa kila mara Ninahofu iwapo, katika hali yenu ya sasa, mtaweza kusimama na kutoa ushuhuda Kwangu. Sio kwamba Nawadhalilisha. Nyote mmekuwa wanyama ambao hawajapitia mafunzo Yangu ya rasmi, na hili ni jambo ambalo linaleta shauku kuhusu kiasi cha utukufu ulio ndani yenu. Ingawa Nimetumia nguvu nyingi kushughulika juu yenu, inaonekana kuwa vipengele vizuri ndani yenu havipo kabisa, ilhali dalili za uovu zinaweza kuhesabika kwa vidole na zinatumika tu kama shuhuda za kumwaibisha Shetani. Takriban kila kitu kingine ndani yenu ni sumu ya Shetani. Mnaonekana Kwangu ni kama ambao mmepita kiwango cha kuokolewa. Kama mambo yalivyo, Natazama baadhi ya maonyesho na mienendo yenu, na hatimaye, Najua vimo vyenu halisi. Hiyo ndiyo maana Nina wasiwasi kwa sababu yenu: Akiachwa kuishi maisha peke yake, je, mwanadamu atapata kuwa bora ikilinganishwa na hali ilivyo sasa? Je, hamna wasiwasi kuhusu hali zenu za kitoto? Mnaweza hakika kuwa kama watu wateule wa Uyahudi, kuwa waaminifu Kwangu pekee Yangu katika kila hali? Kile mnachodhihirisha sio mchezo wa watoto ambao wametangatanga kutoka wazazi wao, bali ni unyama unaoonekana katika wanyama ambao wako mbali na mjeledi wa mchungaji wao. Mnapaswa kujua hali yenu halisi, ambayo pia ni udhaifu mlio nao nyote, ambao ni ugonjwa mlio nao nyote. Kwa hivyo ombi Langu la pekee kwenu ni kwamba muwe na ushahidi Kwangu. Msije katika hali yoyote kuyaruhusu maradhi ya zamani kuchipuka tena. Jambo la muhimu zaidi ni kutoa ushuhuda. Hicho ndicho kiini cha kazi Yangu. Mnafaa kuyakubali maneno Yangu jinsi Maria alivyokubali ufunuo wa Yehova uliomjia kupitia kwenye ndoto, kuamini na kisha kutii. Hili pekee ndilo linakubalika kama kuwa mtakatifu. Kwa maana ni ninyi ndio mnasikia neno Langu zaidi, na ambao wamebarikiwa zaidi na Mimi. Ninawapa mali Yangu yote ya thamani, kuwakabidhi kila Nilicho nacho. Hali yenu na ile ya Wayahudi, hata hivyo, ni tofauti kabisa, ni kama nchi mbili tofauti. Lakini mkilinganishwa nao, mnapokea baraka nyingi zaidi yao. Huku wao wakisubiri kwa hamu ili kujitokeza Kwangu, muda mwingi Nimekuwa na ninyi, kutumia utajiri Wangu kwa pamoja. Kwa ulinganisho, ni nini kinachowapa haki ya kunifokea na kuzozana na Mimi na kudai sehemu za mali Yangu? Hampati vya kutosha? Ninawapa vingi sana, lakini Mnachonipa ni huzuni ya kuvunja moyo na dhiki na chuki isiyokomeshwa na kutoridhika. Mnakuwa wazushi sana, ilhali bado mnaiamsha huruma Yangu. Kwa hivyo sina chaguo ila kuizima chuki Yangu yote na kunena kupinga Kwangu kwenu tena na tena. Katika hii miaka elfu kadhaa ya kazi Yangu, Sikuwa Nimewahi kuleta pingamizi kwa mwanadamu awali kwa kuwa Nilikuwa Nimegundua kwamba katika historia ya maendeleo ya mwanadamu, wale waongo zaidi miongoni mwenu ndio wanaofahamika zaidi. Wao ni kama urithi wa thamani ambao umeachiwa wewe na “babu” maarufu wa zama za kale. Jinsi gani Ninavyochukia wale nguruwe na mbwa ambao wana upungufu wa ubinadamu. Hamna hisia kabisa! Tabia zenu ni zenye uovu sana! Mioyo yenu ni migumu mno! Ikiwa Ningepeleka maneno Yangu haya na kazi Yangu hii kwa Waisraeli, Ningepata utukufu zamani sana. Lakini sio hivyo miongoni mwenu. Miongoni mwenu kuna tu kutojali kwa kikatili, madharau yenu, na visingizio vyenu. Hamna hisia na hamna thamani yoyote kabisa!

Mnafaa kutoa kila kitu chenu kwa ajili ya kazi Yangu. Mnapaswa kufanya kazi inayonifaidi Mimi. Nataka Niwaambie kuhusu yale yote ambayo hamna ufahamu kamili kuyahusu ili muweze kupata yale yote mnayokosa kutoka Kwangu. Hata ingawa kasoro zenu ni nyingi kiasi kwamba haziwezi kuhesabika, Nina nia ya kuendelea kufanya kazi Ninayopaswa kuwa Nikifanya kwenu, kuwapa huruma Zangu za mwisho ili mpate kufaidika kutoka Kwangu, na mpate utukufu ambao hauko ndani yenu na ambao dunia haijawahi kuuona. Nimefanya kazi kwa miaka mingi sana, ilhali hakuna yeyote miongoni mwa binadamu ambaye amewahi kunijua. Nataka kuwaambia siri ambazo sijawahi kumwambia mtu yeyote yule.

Miongoni mwa binadamu, Nilikuwa roho ambaye hawakuweza kuona, Roho ambayo hawangeweza kuigusa. Kwa sababu ya hatua Zangu tatu za kazi duniani (kuumba ulimwengu, ukombozi, na kuiharibu), Naonekana miongoni mwao katika nyakati tofauti (kamwe sio hadharani) ili kutenda kazi Yangu miongoni mwa binadamu. Mara ya kwanza Nilipokuja miongoni mwa binadamu ilikuwa katika Enzi ya Ukombozi. Bila shaka Nilikuja miongoni mwa jamii ya Wayahudi; kwa hivyo watu wa kwanza kumwona Mungu Akija ulimwenguni walikuwa Wayahudi. Sababu iliyonifanya Nifanye kazi hii binafsi ni kwa sababu Nilitaka kutumia mwili Wangu kama dhabihu ya dhambi katika kazi Yangu ya ukombozi. Kwa hivyo watu wa kwanza kuniona Mimi walikuwa Wayahudi wa Enzi ya Neema. Huo ndio ulikuwa wakati wa kwanza Mimi kufanya kazi Nikiwa katika mwili. Katika Enzi ya Ufalme, kazi Yangu ni kushinda na kutakasa, kwa hivyo kwa mara nyingine Nafanya kazi ya uchungaji katika mwili. Hii ni mara Yangu ya pili kufanya kazi katika mwili. Katika hatua mbili za mwisho za kazi, wanachokutana nacho watu si tena Roho asiyeonekana, asiyeshikika, bali ni mwanadamu ambaye ni Roho Aliyefanyika mwili. Hivyo machoni pa binadamu, Nakuwa tena mtu asiye na sura wala hisia za Mungu. Zaidi ya hayo, Mungu ambaye watu wanaona, si mwanaume tu, bali pia ni mwanamke, jambo ambalo linawastaajabisha na kuwashangaza zaidi. Muda baada ya muda, kazi Yangu ya ajabu huziondoa imani za kale ambazo zimeshikiliwa kwa miaka mingi sana. Watu hushangazwa! Huyu Aitwaye Mungu si Roho Mtakatifu pekee, huyo Roho, Roho aliyeongezeka mara saba, Roho anayehusisha yote, bali pia mtu, mtu wa kawaida, mtu wa kipekee wa kawaida. Yeye sio tu mwanaume, bali pia mwanamke. Wako sawa kwamba wote wanazaliwa na binadamu, na tofauti kwamba mmoja alizaliwa kwa uwezo wa Roho Mtakatifu na mwingine Anazaliwa kwa mwanadamu lakini Anatoka kwa Roho moja kwa moja. Wako sawa kwa kuwa miili yote miwili ya Mungu mwenye mwili hutekeleza kazi ya Mungu Baba, na kutofautiana kwa namna kwamba mmoja Anafanya kazi ya ukombozi na mwingine anafanya kazi ya kushinda. Wote wawili wanamwakilisha Mungu Baba, lakini mmoja ni Bwana wa ukombozi aliyejaa upendo, ukarimu na rehema, na mwingine ni Mungu wa haki aliyejawa na ghadhabu na hukumu. Mmoja ni Jemadari Mkuu Anayeanzisha kazi ya ukombozi na mwingine ni Mungu wa uhaki wa kukamilisha kazi ya kutamalaki. Mmoja ni Mwanzo na mwingine Mwisho. Mmoja ni mwili usio na dhambi na mwingine ni mwili unaokamilisha ukombozi, Anaendelea na kazi hiyo na kamwe hana dhambi hata. Wote ni Roho mmoja lakini wanaishi katika miili tofauti na walizaliwa katika sehemu tofauti. Na wametenganishwa na maelfu kadhaa ya miaka. Ilhali kazi Zao ni kijalizo kwa nyingine, hazina mgongano kamwe na zinaweza kuzungumziwa kwa wakati mmoja. Wote wawili ni watu, lakini mmoja ni mtoto wa kiume na mwingine mtoto wa kike. Kwa miaka hii mingi, kile ambacho watu wamekiona si Roho pekee na si mwanadamu tu, mwanamume, bali pia vitu vingi ambavyo haviambatani na mawazo ya kibinadamu, na hivyo hawawezi kamwe kunielewa Mimi kikamilifu. Wanashinda wakiniamini mara nyingine na mara nyingine wakiwa na shaka kunihusu, kana kwamba Niko kwa uhakika na bado ni ndoto ya uwongo. Ndio maana mpaka siku ya leo, watu hawatambui Mungu ni nini. Unaweza kweli kunieleza kwa sentensi moja? Unaweza kweli kusema kwa uhakika kwamba “Yesu si mwingine ila ni Mungu, na Mungu si mwingine ila Yesu”? Una ujasiri wa kusema kwamba “Mungu si mwingine bali Roho na Roho si mwingine bali ni Mungu”? Una ujasiri wa kusema kwamba “Mungu ni binadamu tu aliyevalia mwili?” Kwa kweli una ujasiri wa kusema kuwa “Taswira ya Yesu ni taswira kubwa ya Mungu?” Unaweza kuelezea kwa umakinifu tabia ya Mungu na umbo kwa uwezo wa kipawa chako cha maneno? Je, unathubutu kweli kusema “Mungu Aliumba mwanamume pekee, si mwanamke, kwa mfano Wake”? Ukisema hivi, basi kusingekuwepo na mwanamke miongoni mwa wateule Wangu na hata zaidi wanawake wasingekuwa aina miongoni mwa wanadamu. Sasa, unajua hakika Mungu ni nini? Je, Mungu ni binadamu? Je, Mungu ni Roho? Je, Mungu kwa uhakika ni wa kiume? Je, ni Yesu pekee Anayeweza kukamilisha kazi ambayo Ninataka kufanya? Ukichagua moja tu kati ya haya kujumuisha kiini Changu, basi utakuwa muumini mjinga kabisa. Nikifanya kazi kama mwili mara moja tu, unaweza kuniwekea mipaka? Je, unaweza hakika kuniangalia mara moja na ukajua yaliyo ndani Yangu? Je, unaweza hakika kunieleza kikamilifu kwa mujibu tu wa yale ambayo umeyafahamu wakati wa maisha yako? Na iwapo katika kuingia Kwangu kwa mwili mara mbili Nafanya kazi inayofanana, utanichukulia vipi? Unaweza kuniacha nikiwa Nimesulubiwa msalabani milele? Je, Mungu anaweza kuwa wa kawaida jinsi unavyosema?

Ijapokuwa imani yenu ni ya kweli kabisa, hakuna kati yenu anayeweza kueleza kunihusu kabisa, na hakuna kati yenu anayeweza kushuhudia uhalisi mnaouona. Tafakari kuhusu jambo hili. Hivi sasa wengi wenu mmekengeuka katika wajibu wenu, badala yake mkifuata mambo ya mwili, mkishibisha mwili na kufurahia mwili kwa pupa. Mnamiliki ukweli mdogo. Mnawezaje basi kushuhudia yote ambayo mmeyaona? Mna uhakika kuwa mtakuwa mashahidi Wangu? Iwapo siku moja utashindwa kushuhudia yote ambayo umeyaona leo, basi utakuwa umepoteza jukumu la kiumbe aliyeumbwa. Hakutakuwa na maana kabisa ya kuwepo kwako. Utakuwa hustahili kuwa binadamu. Mtu anaweza hata kusema kuwa wewe si binadamu! Nimefanya kazi isiyo na kifani kwako. Lakini kwa sababu kwa sasa hujifunzi chochote, hujui chochote, na kufanya kazi bure, Nikitaka kuipanua kazi Yangu utatazama bila kuelewa, bila kusema chochote na kuwa asiye na umuhimu wowote. Hiyo haitakufanya mtenda dhambi mkubwa zaidi? Wakati huo utakapofika, je, hutakuwa na majuto makuu? Hutazama katika huzuni kubwa? Sifanyi kazi hii yote sasa kwa sababu ya kukosa la kufanya na uchoshi, bali kuweka msingi kwa kazi Yangu ya baadaye. Sio kwamba Niko katika njia isiyopitika na Nahitajika kubuni kitu kipya. Unafaa kuelewa kazi ambayo Nafanya; si kitu kinachofanywa na mtoto anayecheza mtaani, bali ni kwa uwakilishi wa Baba Yangu. Unafaa kujua kuwa si Mimi tu Ninayefanya haya yote pekee Yangu bali Namwakilisha Baba Yangu. Wakati uo huo, jukumu lako ni kufuata, kuheshimu, kubadilika, na kushuhudia kwa makini. Unachofaa kuelewa ni kwa nini unafaa kuniamini. Hili ndilo swali muhimu kwa kila mmoja wenu kuelewa. Baba Yangu, kwa ajili ya utukufu Wake, ndiye Aliyewachagua ninyi kwa ajili Yangu kutoka wakati Alipoumba dunia. Haikuwa kwa ajili ya kitu kingine ila kwa ajili ya kazi Yangu na kwa ajili ya utukufu Wake, ndio maana Aliweka hatima yenu awali. Ni kwa sababu ya Baba Yangu ndio unaniamini; ni kwa sababu ya Baba Yangu kukuamua kabla ndio maana unanifuata Mimi. Hakuna kati ya haya ambayo ulichagua kwa hiari yako mwenyewe. La muhimu zaidi ni kwamba muelewe kuwa ninyi ni wale ambao Baba Yangu alinipa Mimi kwa madhumuni ya kunishuhudia. Kwa sababu Aliwatawaza Kwangu, mnafaa kuzifuata njia ambazo Natawaza kwenu na njia na maneno ambayo Ninawafunza, kwani ni jukumu lenu kuzifuata njia Zangu. Hili ndilo kusudi la asili la imani yenu Kwangu. Kwa hivyo Nawaambieni, ninyi ni watu tu ambao Baba Yangu Alitawaza Kwangu ili mfuate njia Zangu. Hata hivyo, mnaniamini Mimi tu; ninyi si wa Kwangu kwa sababu ninyi si wa familia ya Kiisraeli bali ni wa joka la kale. Kile Ninachowasihi ni muwe washahidi Wangu, lakini leo lazima mtembee kwa njia Zangu. Haya yote ni kwa ajili ya ushuhuda wa baadaye. Mkihudumu tu kama watu ambao wanasikiliza njia Zangu pekee, basi hamtakuwa na thamani yoyote na umuhimu wa Baba Yangu kuwatawaza Kwangu utapotea. Ninachosisitiza kuwaambia ni hiki: Mnapaswa kutembea katika njia Zangu.


Maana ya Kuwa Mtu Halisi

Kumsimamia mwanadamu ndio Kazi Yangu, na ushindi Wangu dhidi yake ni kitu ambacho kilikuwa hata zaidi kimeshaamuliwa kabla Nilipoiumba dunia. Watu huenda hawajui kwamba Nitamshinda kabisa mwanadamu katika siku za mwisho na pia huenda hawajui kwamba ushahidi Wangu kumshinda Shetani ni kuwashinda wale walio waasi miongoni mwa binadamu. Lakini, adui Yangu alipojiunga na vita na Mimi, tayari Nilimwambia kwamba Nitawashinda wale ambao Shetani alikuwa amewachukua mateka na kuwafanya kuwa watoto wake, kuwa watumishi waaminifu walioilinda nyumba yake. Maana ya asili ya kushinda ni kuangamiza, kufedhehesha. Katika lugha Waisraeli walivyoeleza, ni kushinda kabisa, kuharibu, na kumfanya mwanadamu kutoweza kunipinga zaidi. Lakini leo, inapotumiwa kati yenu, maana yake ni kushinda. Mnapaswa kujua kwamba nia Yangu ni kuzima kabisa na kuangamiza yule mwovu kati ya binadamu, ili asiweze tena kuasi dhidi Yangu, sembuse kuwa na pumzi ya kupinga au kuleta fujo kwa Kazi Yangu. Hivyo, kwa jinsi mwanadamu anavyohusika, neno hili limekuja kumaanisha ushindi. Haijalishi kidokezo cha neno hili, kazi Yangu ni kumshinda mwanadamu. Kwani, ingawa ni ukweli kwamba wanadamu ni kijalizo cha usimamizi Wangu, ili kuiweka kwa usahihi zaidi, mwanadamu si mwingine ila adui Yangu. Mwanadamu ni yule mwovu anayenipinga na kuniasi. Mwanadamu si mwingine ila kizazi cha yule mwovu aliyelaaniwa na Mimi. Mwanadamu si mwingine ila ukoo wa malaika mkuu ambaye alinisaliti Mimi. Mwanadamu si mwingine ila mrithi wa shetani ambaye, akiwa amekataliwa kwa dharau na Mimi kitambo, amekuwa adui Wangu asiyeweza kupatanishwa tangu wakati huo. Anga iliyo juu ya jamii ya binadamu ni nzito sana, ni yenye giza na huzuni, bila hata dalili ya uwazi, na ulimwengu wa mwanadamu uko katika giza totoro, kiasi kwamba anayeishi ndani yake hawezi hata kuona mkono wake mwenyewe wakati anapounyosha mbele yake au jua anapoinua kichwa chake. Barabara chini ya miguu yake, ni matope na imejaa mashimo makubwa, ni mipindopindo na ya minyongo; nchi yote imejaa maiti. Pembe za giza zimejaa mabaki ya wafu. Na katika pembe zenye baridi na giza magenge ya mapepo yameshika makazi. Na kila mahali katika dunia ya binadamu, mapepo yanakuja na kwenda katika magenge. Kizazi cha wanyama wa aina yote, waliojawa na uchafu, wanapigana mkono kwa mkono katika mapambano ya kikatili, sauti ambayo huleta hofu moyoni. Nyakati kama hizo, katika dunia kama hiyo, “paradiso ya kidunia” ya aina hii, ni wapi ambako mwanadamu huenda kutafuta bahati ya maisha? Ni wapi ambako mtu ataenda kupata hatima ya maisha yake? Mwanadamu, akiwa amekanyagwa chini ya miguu ya Shetani kwa muda mrefu, amekuwa tangu mwazo mwigizaji akitenda kwa mfano wa Shetani—hata zaidi, kuwa na mwili wake, wakitumika kama shahidi wa kushuhudia kwa Shetani, kwa uwazi. Aina hii ya jamii ya binadamu, aina hii ya watu wachafu walioharibika tabia, na watoto wa aina hii wa familia hii ya binadamu potovu, inawezaje kuwa na ushuhuda kwa Mungu? Utukufu Wangu unatoka wapi? Mtu anaweza kuanza wapi kuzungumz juu ya ushuhuda Wangu? Kwa adui ambaye, baada ya kupotosha mwanadamu, anasimama dhidi Yangu, tayari amemchukua mwanadamu—mwanadamu ambaye niliumba kitambo sana na ambaye alikuwa amejawa na utukufu Wangu kuishi kulingana na Mimi—na kumchafua. Amepokonya utukufu Wangu, na yote ambayo imetia moyoni mwa mwanadamu ni sumu iliyojawa na ubaya wa Shetani, na maji ya matunda ya mti wa ujuzi wa mema na mabaya. Hapo mwanzo, Nilimuumba mwanadamu, yaani, Nilimuumba babu wa binadamu, Adamu. Alijaliwa na umbo na sura, mwenye kujawa na uhai, kujawa na nguvu ya maisha, na isitoshe, pamoja na utukufu Wangu. Hiyo ilikuwa ni siku tukufu Nilipomuumba mwanadamu. Baada ya hapo, Hawa alitengenezwa kutoka katika mwili wa Adamu, naye alikuwa pia babu wa binadamu, na hivyo watu niliowaumba walikuwa wamejazwa na pumzi Yangu na kujazwa na utukufu Wangu. Adamu kiasili aliumbwa kutoka kwa mkono Wangu na alikuwa akiwasilisha mfano Wangu. Hivyo maana ya asili ya “Adamu” ilikuwa kiumbe kilichoumbwa na Mimi, kilichojawa na nishati Yangu ya uhai, kilichojawa utukufu Wangu, kinacho sura na umbo, kinacho roho na pumzi. Alikuwa kiumbe wa pekee, aliyemilikiwa na roho, ambaye aliweza kuniwakilisha Mimi, kuwa na picha Yangu, na kupokea pumzi Yangu. Hapo mwanzo Hawa alikuwa mtu wa pili kujazwa na pumzi ambaye uumbaji wake nilikuwa nimeamuru, hivyo maana asili ya “Hawa” ilikuwa kiumbe ambaye angeendeleza utukufu Wangu, aliyejazwa na nguvu Zangu na zaidi ya hayo aliyejawa na utukufu Wangu. Hawa aliumbwa kutoka kwa Adamu, kwa hivyo alikuwa pia mfano Wangu, kwa maana yeye alikuwa mtu wa pili kuumbwa kwa mfano Wangu. Maana ya asili ya “Hawa” ilikuwa kiumbe hai, mwenye roho, mwili na mifupa, ushuhuda Wangu wa pili na pia mfano Wangu wa pili miongoni mwa mwanadamu. Walikuwa mababu wa wanadamu, hazina safi na ya thamani ya binadamu, na, kutoka awali, viumbe hai waliojaliwa na roho. Hata hivyo yule mwovu alikichukua kizazi cha mababu wa wanadamu na kukikanyaga na kukiteka nyara, kutosa ulimwengu wa binadamu katika giza totoro, na kuifanya kwamba kizazi chenyewe hakiamini tena katika uwepo Wangu. Kilicho cha chukizo zaidi ni kwamba, hata yule mwovu anapowapotosha watu na kuwakanyagia chini, anapokonya kwa ukatili utukufu Wangu, ushuhuda Wangu, nguvu Yangu Niliyowatolea watu, pumzi na maisha Niliyopuliza ndani yao, utukufu Wangu wote katika dunia ya binadamu, na damu yote ya roho ambayo nimetumia kwa mwanadamu. Mwanadamu hayupo tena katika mwanga, na amepoteza kila kitu Nilichompa, akiutupilia mbali utukufu ambao nimeutoa. Wanawezaje kukiri kwamba Mimi ndiye Bwana wa viumbe vyote? Wanawezaje kuendelea kuamini kuwepo Kwangu mbinguni? Wanawezaje kugundua udhihirisho wa utukufu Wangu duniani? Hawa wajukuu wa kiume na kike wanaweza kumchukua vipi Mungu ambaye mababu zao walimcha kama Bwana Aliyewaumba? Hawa wajukuu wenye kuhurumiwa “wamewasilisha” kwa ukarimu kwa yule mwovu utukufu, mfano, na vile vile ushahidi ambao Nilikuwa nimewatolea Adamu na Hawa, na pia maisha Niliyompa binadamu na ambayo ategemea ili kuwepo, na, bila kujali hata kidogo uwepo wa yule mwovu, amempa utukufu Wangu wote. Je, si hiki ni chanzo cha jina la “uchafu”? Jinsi gani aina hii ya mwanadamu, mapepo mabaya, aina hii ya maiti inayotembea, aina hii ya umbo la Shetani, na aina hii ya maadui Wangu zinaweza kumilikiwa na utukufu Wangu? Nitaumiliki tena utukufu Wangu, niumiliki ushuhuda Wangu ambao huwa miongoni mwa wanadamu na vyote vilivyowahi kuwa mali Yangu na Nilivyokuwa Nimewapa wanadamu hapo zamani—nitamshinda mwanadamu kikamilifu. Hata hivyo, unapaswa kujua, wanadamu Nilioumba walikuwa watu watakatifu na wenye mfano Wangu na utukufu Wangu. Hawakuwa wa Shetani, wala hawakukabiliwa na kukanyagwa kwake, bali walikuwa tu udhihirisho Wangu, walikuwa huru kutokana na dalili hata kidogo ya sumu yake. Na hivyo, Niliwajulisha wanadamu wote kwamba Ninataka tu kile kilichoumbwa na mkono Wangu, wale watakatifu ambao nawapenda na wasio wa mwingine yeyote. Aidha, Mimi nitakuwa na furaha nao, na kuwaona kama utukufu Wangu. Hata hivyo, Ninachotaka sio mwanadamu aliyepotoshwa na Shetani, ambaye ni wa Shetani leo, ambaye si kiumbe Changu cha asili tena. Kwa sababu Ninanuia kutwaa tena utukufu Wangu ulio katika ulimwengu wa mwanadamu, Nitawashinda kabisa manusura miongoni mwa wanadamu, kama uthibitisho wa utukufu Wangu katika kumshinda Shetani. Mimi huchukua tu ushahidi Wangu kama udhihirisho wa nafsi Yangu, kama kusudi la starehe Yangu. Haya ndiyo mapenzi Yangu.

Mwanadamu ameendelea kwa makumi ya maelfu ya miaka ya historia mpaka kufikia alipo leo. Hata hivyo, mwanadamu wa uumbaji Wangu wa asili kwa muda mrefu uliopita amezama katika upotovu. Tayari amecha kuwa kile Ninachotaka, kwa hivyo wanadamu, Ninavyowaona, hawastahili tena jina la uanadamu. Badala yake wao ni uchafu wa wanadamu, ambao Shetani amewateka nyara, maiti zilizooza zinazotembea ambamo Shetani huishi na huvalia. Watu hawaamini hata kidogo kuwepo Kwangu, wala hawakaribishi kuja Kwangu. Mwanadamu kwa shingo upande tu huyajibu maombi Yangu, na kwa muda anakubaliana nayo, na hashiriki kwa kweli katika furaha na huzuni za maisha pamoja na Mimi. Kwa vile wanadamu huniona Mimi kama Asiyeeleweka, bila ya kutaka wao hujifanya wanatabasamu Kwangu, kuleta namna ya kujidekeza kwa yule aliye na madaraka. Hii ni kwa sababu watu hawana ufahamu wa kazi Yangu, sembuse mapenzi Yangu kwa wakati wa sasa. Nitakuwa wazi na nyinyi nyote: Siku itakapofika, mateso ya mwanadamu yeyote ambaye huniabudu yatakuwa rahisi kubeba kuliko yenu. Kiwango cha imani yenu Kwangu hakiwezi, kwa hakika, kuzidi kile cha Ayubu—hata imani ya Mafarisayo Wayahudi inaishinda yenu—na hivyo, siku ya moto ikifika, kuteseka kwenu kutakuwa kali zaidi kuliko kule kwa Mafarisayo walipokemewa na Yesu, kuliko kule kwa wale viongozi 250 waliompinga Musa, na kuliko kule kwa Sodoma chini ya moto mkali wa uharibifu wake. Musa alipougonga mwamba, na maji yaliyokuwa yametolewa na Yehova yakaruka, ilikuwa ni kwa sababu ya imani yake. Daudi alipocheza kinubi kwa kunisifu Mimi, Yehova—moyo wake ukiwa umejaa furaha—ilikuwa ni kwa sababu ya imani yake. Ayubu alipowapoteza wanyama wake waliojaa kote milimani na mali nyingi sana, na mwili wake kujawa na majipu mabaya, ilikuwa ni kwa sababu ya imani yake. Alipoweza kusikia sauti Yangu, Yehova, na kuuona utukufu Wangu, Yehova, ilikuwa ni kwa sababu ya imani yake. Kwamba Petro aliweza kumfuata Yesu Kristo, ilikuwa ni kwa imani yake. Kwamba Alitundikwa misumari msalabani kwa ajili Yangu na kutoa ushuhuda mtukufu, pia ilikuwa kwa imani yake. Yohana alipoona mfano wa utukufu wa Mwana wa Adamu, ilikuwa kwa imani yake. Alipoona maono ya siku za mwisho, yote yalikuwa zaidi kwa sababu ya imani yake. Sababu ya yanayodaiwa kuwa mataifa mengi yasiyo ya Kiyahudi kupata ufunuo Wangu, na yakajua kwamba Nimerudi katika mwili kufanya kazi Yangu miongoni mwa wanadamu, pia ni kwa sababu ya imani yao. Je si wote ambao wamepigwa na maneno Yangu makali na bado wanafarijiwa nayo na kuokolewa—wamefanya hivyo kwa sababu ya imani yao? Wale wanaoniamini Mimi lakini bado hupitia mateso, je, wao pia hawajakataliwa na ulimwengu? Wale wanaoishi nje ya neno Langu, wakikimbia mateso ya majaribu, si wao wote wanazurura tu ulimwengu? Wao ni sawa na majani ya msimu wa kupukutika kwa majani yanayopeperuka hapa na pale, bila pahali pa kupumzika, sembuse neno Langu la kufutia machozi. Ingawa kuadibu na usafishaji wangu hauwafuati wao, je, wao si waombaji, wanaoelea kila mahali, ambao wakitangatanga katika mitaa iliyo nje ya Ufalme wa mbinguni? Je, dunia ni mahali pako pa mapumziko kweli? Je, unaweza kweli, kwa kuepuka kuadibu Kwangu, kupata tabasamu hafifu la kuridhika kutoka kwa ulimwengu? Je, unaweza kweli kutumia starehe zako za kidunia kuficha utupu ulio katika moyo wako usioweza kufichika? Unaweza kumdanganya mtu yeyote katika familia yako, ilhali huwezi kunidanganya Mimi kamwe. Kwa sababu imani yako ni ndogo sana, wewe bado, hadi leo, huna uwezo wa kupata starehe zozote zinazotolewa na maisha. Nakushauri: heri kutumia nusu ya maisha yako kwa ajili Yangu kwa dhati kuliko kuishi maisha yako yote katika hali hafifu na kujishughulisha kwa ajili ya mwili, kuvumilia mateso yote ambayo ni vigumu binadamu kuvumilia. Kuna faida gani ya wewe kujipenda sana na kuikimbia kuadibu Kwangu? Kuna faida gani wewe kujificha kutoka kwa kuadibu Kwangu kwa muda mfupi tu, na mwishowe upate aibu ya milele, na adabu ya milele? Mimi, kwa hakika, Simlazimishi yeyote kufanya mapenzi Yangu. Iwapo mtu kweli anayo nia ya kujiwasilisha kwa mipango Yangu yote, Sitamtendea vibaya. Lakini Nahitaji kwamba watu wote waamini ndani Yangu, kama vile Ayubu alivyoamini ndani Yangu, Yehova. Iwapo imani yenu inazidi ile ya Tomaso, basi imani yenu itapata pongezi Zangu, katika uaminifu wenu mtapata furaha Yangu, na hakika mtapata utukufu Wangu katika siku zenu. Hata hivyo, watu, wanaoamini katika dunia na wanaomwamini ibilisi, wamefanya mioyo yao kuwa migumu, kama vile halaiki za mji wa Sodoma, na chembe za mchanga zilizovumwa na upepo katika macho yao na sadaka kutoka kwa ibilisi zikiwa zimeshikiliwa vinywani mwao, akili zao zilizodanganywa tangu kitambo zimemilikiwa na yule mwovu ambaye ameipora dunia. Mawazo yao nusura yameporwa na ibilisi wa nyakati za kale. Na hivyo, imani ya mwanadamu imekwenda na upepo, na hawezi hata kuitambua Kazi Yangu. Wanachoweza kufanya ni kufanya jaribio hafifu la kuitendea kazi Yangu kimazoea au kuichanganua kwa kukisia sana, kwa sababu kwa muda mrefu wamejawa na sumu ya Shetani.

Mimi Nitawashinda wanadamu kwa sababu wanadanu waliumbwa na Mimi wakati mmoja na pia, kilicho cha ziada, wamefurahia vitu vyote karimu vya uumbaji Wangu. Lakini wanadamu pia wamenikataa; Sipo katika mioyo yao, na wananiona Mimi kama mzigo kwa kuwepo kwao, hata kufikia hatua ambapo, wakiwa wameniona kwa kweli, bado wananikataa, na kusumbua akili zao kufikiria kila njia iwezekanayo ili kunishinda. Watu huwa hawaniruhusu Mimi kuwachukulia kwa umakini au kuweka madai makali juu yao, wala hawanikubali huhukumu au kuadibu udhalimu wao. Mbali na kushughulikiwa na hili, wanaonakuwa inaker. Na hivyo Kazi Yangu ni kuchukua mwanadamu ambaye hula, hunywa na kusherehekea Kwangu lakini hanijui na kumshinda. Nitawapokonya silaha wanadamu, na kisha, Nikiwachukua malaika Wangu, Nikiuchukua utukufu Wangu Nitarejea kwenye makao Yangu. Kwa kuwa kile ambacho watu wamefanya kimenivunja moyo kabisa na kuitawanya kazi Yangu kwa vipande muda mrefu uliopita. Nanuia kuumiliki tena utukufu ambao yule mwovu ameiba kabla ya kuondoka kwa furaha, na kuwaacha wanadamu waendelee kuishi maisha yao, waendelee na “kuishi na kufanya kazi kwa amani na furaha,” na Mimi sitaingilia kati tena katika maisha yao. Lakini Mimi sasa Nanuia kikamilifu kuumiliki tena utukufu Wangu kutoka kwa mkono wa yule mwovu, kuurejesha ukamilifu wa utukufu Niliouumba ndani ya mwanadamu wakati wa kuumbwa kwa dunia, na kamwe tena kutotolea mwanadamu wa dunia. Kwa kuwa wanadamu hawajashindwa tu kuuhifadhi utukufu Wangu, bali pia wao wameugeuza kuwa mfano wa Shetani. Watu hawathamini kuja Kwangu, wala hawaiwekei thamani siku ya utukufu Wangu. Hawafurahii kupokea kuadibu Kwangu, sembuse kuwa tayari kunirudishia utukufu Wangu, wala hawako tayari kutupa sumu ya yule mwovu. Wanadamu bado siku zote wananidanganya kwa njia ile ile ya zamani, bado wakivaa tabasamu za kung’aa na nyuso zenye furaha kwa njia ile ile ya zamani. Wao hawajui kina cha huzuni ambayo wanadamu watakabiliwa nao baada ya utukufu Wangu kuwaondoka, na hasa hawajui kwamba siku Yangu itakapokuja kwa wanadamu wote, watakuwa na wakati hata mgumu zaidi kuliko watu katika nyakati za Nuhu. Kwa maana wao hawajui giza iliyokuwepo Israeli wakati utukufu Wangu ulitoweka kwa kuwa mwanadamu husahau kunapokucha jinsi ilivyokuwa vigumu kupita katika giza la usiku wa manane. Jua linaporejea mafichoni tena na giza kumshukia mwanadamu, ataanza tena kuomboleza na kusaga meno yake gizani. Je, mmesahau, wakati utukufu Wangu ulipotoweka kutoka Israeli, ilivyokuwa vigumu kwa watu wake kuishi siku zao za mateso? Huu ndio wakati ambapo mnaona utukufu Wangu, na pia ndio wakati ambapo mnashiriki siku ya utukufu Wangu. Mwanadamu ataomboleza katikati ya giza wakati utukufu Wangu unapoondoka kutoka katika nchi chafu. Sasa ndio siku ya utukufu Ninapofanya kazi Yangu, na pia ndio siku ambapo Namwondoa mwanadamu kutoka kwa mateso, kwa kuwa sitapitia nyakati za uchungu na ugumu nao. Mimi Nataka tu ushindi kamili juu ya wanadamu na kumshinda kikamilifu yule mwovu wa wanadamu.


Unajua Nini Kuhusu Imani?

Ndani ya mwanadamu kuna neno lisilo na hakika la imani, ilhali binadamu hajui imani inajumuisha nini, na vilevile hajui ni kwa nini anayo imani. Binadamu huelewa kidogo sana, na binadamu mwenyewe amepungukiwa sana; yeye anakuwa tu na imani ndani Yangu bila kujali na bila kujua. Ingawa hajui imani ni nini wala ni kwa nini anayo imani ndani Yangu, anaendelea kufanya hivyo kwa shauku mno. Kile Ninachomwomba binadamu, si tu yeye kuniita Mimi kwa shauku kwa njia hii au kuniamini Mimi kwa mtindo huu wa kukosa mwelekeo. Kwa maana kazi Ninayoifanya ni kwa ajili mwanadamu kuniona na kunijia Mimi, si kwa mwanadamu kuvutiwa na kunitazama kwa nuru mpya kwa sababu ya kazi Yangu. Awali Nilijionyesha katika ishara na maajabu mengi na kufanya miujiza mingi. Waisraeli wakati huo waliniangalia Mimi kwa tamanio kuu na walistahi pakubwa uwezo Wangu wa kipekee wa kuponya wagonjwa na kupunga mapepo. Wakati huo, Wayahudi walifikiri nguvu Zangu za uponyaji zilikuwa za kistadi na zisizo za kawaida. Kwa matendo Yangu mengi kama hayo, wote walinichukulia Mimi kwa heshima; waliweza kuhisi tamanio kuu katika nguvu Zangu zote. Kwa hiyo yeyote aliyeniona Mimi nikifanya miujiza alinifuatilia Mimi kwa karibu kiasi kwamba maelfu ya watu walinizunguka ili kunitazama nikiwaponya wagonjwa. Nilionyesha ishara na maajabu mengi, ilhali binadamu alinichukulia Mimi kama daktari stadi; Niliongea maneno mengi ya mafunzo kwa watu hao wakati huo, ilhali wote walinichukulia Mimi tu kama mwalimu aliyekuwa na mamlaka zaidi kwa wanafunzi wake! Hadi siku ya leo, baada ya binadamu kuona rekodi za kihistoria za kazi Yangu, ufasiri wao unaendelea kuwa kwamba Mimi ni daktari mkuu anayeponya wagonjwa na mwalimu kwa wasiojua. Na wameniita Mimi Bwana Yesu Kristo Mwenye huruma. Wale wanaofasiri maandiko huenda walizidi mbinu Zangu katika uponyaji, au huenda pengine wakawa wanafunzi ambao tayari wamempita mwalimu wao, ilhali binadamu kama hao wanaofahamika sana ambao majina yao yanajulikana kote ulimwenguni wananichukulia Mimi kwa kiwango cha chini sana cha kuwa daktari tu! Matendo Yangu ni mengi zaidi kwa kuhesabiwa kuliko chembechembe za changarawe kwenye ufuo na hekima Yangu kubwa zaidi kuliko ile ya watoto wote wa kiume wa Suleimani, ilhali binadamu wanafikiria kwamba Mimi ni daktari tu asiye na mengi kumhusu na mwalimu wa binadamu asiyejulikana! Ni wangapi wanaoniamini Mimi ili waweze tu kupata uponyaji? Ni wangapi wanaoniamini Mimi hili tu niweze kutumia nguvu Zangu kupunga roho chafu kutoka kwenye miili yao? Na ni wangapi wanaoniamini Mimi ili tu waweze kupokea amani na furaha kutoka Kwangu? Ni wangapi wanaoniamini Mimi ili kuhitaji kutoka Kwangu utajiri mwingi zaidi wa dunia, na ni wangapi wanaoniamini Mimi ili waweze kuishi maisha haya kwa usalama na kuwa salama salimini katika maisha yajayo? Ni wangapi wanaoniamini Mimi ili waweze kuepuka tu mateso ya kuzimu na kupokea baraka za mbinguni? Ni wangapi wanaoniamini Mimi ili wapate tulizo lakini hawatafuti kupata chochote kutoka kwa ulimwengu ujao? Niliposhushia hasira Zangu binadamu na kuchukua furaha na amani yote aliyokuwa nayo mwanzo, binadamu akaanza kuwa na shaka. Nilipomkabidhi binadamu mateso ya kuzimu na kuchukua tena baraka za mbinguni, aibu ya binadamu iligeuka na kuwa hasira. Wakati binadamu aliponiomba Mimi kumponya, bado Sikumsikiza na aidha nilimchukia pakubwa, binadamu alienda mbali sana na Mimi na akatafuta njia za dawa ovu na uchawi. Nilipochukua kila kitu ambacho binadamu walitaka kutoka Kwangu, walitoweka bila kuonekana tena. Kwa hivyo, Ninasema kwamba mwanadamu ana imani Kwangu kwa sababu Nampa neema nyingi kupindukia, na mambo yapo mengi sana ya kupata. Wayahudi waliniamini Mimi kwa neema Yangu, na wakanifuata Mimi popote Nilipoenda. Binadamu hawa wajinga wenye maarifa na uzoefu finyu walitafuta tu kuona ishara na maajabu ambayo nilionyesha. Walinichukulia Mimi kuwa mkuu wa nyumba ya Wayahudi ambaye angeweza kutekeleza miujiza mikubwa zaidi. Kwa hivyo, Nilipopunga mapepo kutoka kwa binadamu walijizungumzia miongoni mwao kwa mkanganyo mkubwa wakisema Mimi ni Eliya, kwamba Mimi ni Musa, kwamba Mimi ndimi nabii wa kale zaidi kati ya wote, kwamba Mimi ndimi daktari mkuu zaidi kuliko wote. Mbali na Mimi Mwenyewe kusema kwamba Mimi ndimi maisha, njia na ukweli, hakuna yeyote angejua uwepo Wangu au utambulisho Wangu. Mbali na Mimi Mwenyewe kusema kwamba mbingu ndipo ambapo Baba Yangu anapoishi, hakuna aliyejua kwamba Mimi ni Mwana wa Mungu, na tena Mungu Mwenyewe. Mbali na Mimi Mwenyewe kusema kwamba Nitaleta ukombozi kwa wanadamu wote na kulipia mwanadamu fidia, hakuna aliyejua Mimi ni Mkombozi wa mwanadamu; binadamu alinijua tu Mimi kama mtu mkarimu na mwenye huruma. Na mbali na Mimi Mwenyewe kuweza kufafanua kila kitu kuhusu Mimi, hakuna aliyeweza kunitambua Mimi, hakuna aliyeamini kwamba Mimi ni Mwana wa Mungu aliye hai. Binadamu pia anayo imani kama hii Kwangu Mimi, na ananidanganya Mimi kwa njia hii. Binadamu anawezaje kunitolea Mimi ushuhuda wakati anayo mitazamo kama hii kunihusu Mimi?

Binadamu anayo imani Kwangu Mimi lakini hawezi kunitolea ushuhuda Mimi; kabla ya Mimi Mwenyewe kujitambulisha, binadamu hawezi kunitolea ushuhuda Mimi. Binadamu anaona tu kwamba Mimi ninazidi viumbe na binadamu wote wengine watakatifu, na anaona kwamba kazi ninayofanya haiwezi kufanywa na binadamu wengine. Kwa hivyo, kuanzia kwa Wayahudi hadi kwa binadamu wa siku ya leo, yeyote ambaye ameyaona matendo Yangu yenye utukufu anajawa tu na uchu wa kudadisi mengi kuhusu Mimi, ilhali hakuna kinywa cha kiumbe kimoja ambacho kingeweza kunitolea ushuhuda. Baba Yangu tu ndiye Aliyenitolea ushuhuda Mimi; Alinitengenezea njia Mimi miongoni mwa viumbe vyote. Kwani, haijalishi ni namna gani Nilivyofanya kazi, binadamu asingewahi kujua Mimi ndimi Bwana wa viumbe, binadamu anajua tu kuchukua, na hajui kuwa na imani ndani Yangu Mimi kwa sababu ya kazi Yangu Mimi. Binadamu ananijua Mimi tu kwa sababu Mimi sina hatia wala si mtenda dhambi kwa vyovyote vile, kwa sababu Ninaweza kufafanua mafumbo mengi, kwa sababu Mimi niko juu ya wengine wote, au kwa sababu binadamu amefaidi pakubwa kutoka Kwangu. Ilhali wachache ndio wanaoamini kwamba Mimi ndimi Bwana wa viumbe. Hii ndiyo maana Ninasema ya kwamba binadamu hajui ni kwa nini anayo imani Kwangu mimi; hajui kusudio au umuhimu wa kuwa na imani Kwangu mimi. Uhalisia wa binadamu umekosekana, kiasi cha kwamba karibu hana thamani tena ya kuweza kunitolea ushuhuda Mimi. Unayo imani ya kweli ndogo sana na umefaidi kidogo sana, kwa hivyo una ushuhuda mdogo. Aidha, unaelewa mambo machache sana na unapungukiwa na mambo mengi sana kiasi kwamba hufai kushuhudia matendo Yangu. Azimio lako kwa hakika linaeleweka, lakini je una hakika kwamba utaweza kunitolea ushuhuda kwa ufanisi kuhusu hali halisi ya Mungu? Kile ambacho umepitia na kuona kinazidi kile ambacho watakatifu na manabii wengine wa awali walivyoshuhudia, lakini je unaweza kutoa ushuhuda mkubwa zaidi kuliko maneno ya hawa watakatifu na manabii waliotangulia? Kile Ninachokupa wewe sasa kinazidi kile Nilichompa Musa na ni kikubwa zaidi kuliko kile nilichompa Daudi, kwa hivyo vilevile Ninakuomba ushuhuda wako uzidi ule wa Musa na kwamba maneno yako yawe makubwa zaidi kuliko yale ya Daudi. Ninakupa vyote hivi mara mia moja, kwa hivyo vilevile ninakuomba nawe unilipe tena vivyo hivyo. Lazima ujue kwamba Mimi Ndimi ninayempa maisha mwanadamu, na kwamba wewe ndiwe unayepokea maisha kutoka Kwangu na lazima unitolee ushuhuda Mimi. Huu ndio wajibu wako, ambao Ninashusha kwako na ambao unastahili kunifanyia Mimi. Nimekupa utukufu Wangu wote, na kukupatia maisha ambayo watu wateule, Waisraeli, hawakuwahi kupokea. Bila kukosea, unastahili kunitolea ushuhuda, na kuutoa ujana wako kwa ajili Yangu na kuyatoa maisha yako. Yeyote yule ninayempa Mimi utukufu Wangu ataweza kunitolea Mimi ushuhuda na kunipatia maisha yake. Haya yote yametabiriwa mapema. Ni utajiri wako wewe ambao Ninawekea utukufu Wangu kwako wewe na wajibu wako ni kuutolea ushuhuda utukufu Wangu. Kama unaniamini tu Mimi ili kupata utajiri, basi kazi Yangu haitakuwa yenye umuhimu, na hutakuwa unatimiza wajibu wako. Waisraeli waliona tu rehema, upendo na ukuu Wangu, na Wayahudi walishuhudia tu subira Yangu na ukombozi Wangu. Waliona kazi kidogo sana ya Roho Yangu; huenda ikawa kwamba kiwango chao cha uelewa kilikuwa sehemu ndogo sana ya ile ambayo wewe umesikia na kuona. Kile ulichoona kinazidi hata kile ambacho makuhani wakuu waliona miongoni mwao. Siku hii, ukweli ambao umeelewa umezidi wao; kile ambacho umeona siku hii kinazidi kile kilichoonwa kwenye Enzi ya Sheria pamoja na Enzi ya Neema na kile ambacho umepitia kinazidi hata kile ambacho Musa na Eliya walipitia. Kile ambacho Waisraeli walielewa kilikuwa tu sheria ya Yehova na kile ambacho waliona kilikuwa tu ni mgongo wake Yehova; kile ambacho Wayahudi walielewa kilikuwa tu ukombozi wa Yesu, kile walichopokea kilikuwa neema waliyowekewa na Yesu, na kile walichoona kilikuwa ni taswira ya Yesu ndani ya nyumba ya Wayahudi. Kile unachokiona siku hii ni utukufu wa Yehova, ukombozi wa Yesu na matendo Yangu yote ya siku hii. Umesikia pia maneno ya Roho Yangu, hekima Yangu teule, na ukaja kujua kuhusu maajabu Yangu, na umeweza kujifunza kuhusu tabia Yangu. Nimeweza pia kukuambia kuhusu mpango Wangu wa usimamizi. Kile ambacho umeona si tu Mungu mwenye upendo na huruma, lakini yule aliyejawa na haki. Umeiona kazi Yangu ya maajabu na kujua kwamba Nimejawa na hasira na adhama. Aidha, umejua kwamba Niliwahi kuzishusha hasira Zangu katika nyumba ya Israeli, na kwamba leo hii, umeshushiwa wewe. Umeelewa zaidi kuhusu mafumbo Yangu kule mbinguni kuliko vile alivyoelewa Isaya pamoja na Yohana; unajua zaidi kuhusu uzuri Wangu na kustahiwa Kwangu kuliko watakatifu wote wa vizazi vilivyotangulia. Kile ulichopokea si ukweli Wangu tu, njia Yangu, maisha Yangu, lakini maono na ufunuo ambavyo ni vikubwa zaidi kuliko vile vya Yohana. Umeelewa mafumbo mengine mengi zaidi na pia umeona sura Yangu kamili; umekubali mengi kuhusu hukumu Yangu na tabia Yangu ya haki. Kwa hivyo, ingawaje ulizaliwa katika siku za mwisho, uelewa wako ni ule wa siku za awali na za kale; umeweza pia kupitia ni nini kilichomo kwenye siku hii, na kile kilichotimizwa na mkono Wangu. Kile Ninachokuomba kinawezekana, kwani kile Nilichokupa ni kingi mno na ni mengi ambayo umeona Kwangu mimi. Kwa hivyo, Ninakuomba kunishuhudia Mimi kama vile watakatifu wa awali walivyofanya na hili ndilo tamanio tu la moyo Wangu.

Ni Baba Yangu ambaye amekuwa akinishuhudia Mimi, lakini Natafuta kupokea utukufu mkubwa zaidi na kwa maneno ya ushuhuda kutoka kwenye vinywa vya viumbe. Kwa hiyo Ninakupa kila kitu chote Changu kwa kusudi la wewe kuweza kutimiza wajibu wako, kukamilisha kazi Yangu miongoni mwa binadamu. Unastahili kuelewa ni kwa nini una imani Kwangu Mimi. Ukinifuata Mimi tu ili uwe mwanafunzi Wangu au mgonjwa Wangu, au kuwa mojawapo wa watakatifu Wangu mbinguni, basi kunifuata kwako hakutakuwa na maana. Kunifuata Mimi kwa njia kama hiyo ni sawa tu na kuharibu jitihada zako; kuwa na imani kama hiyo Kwangu mimi ni kuishi tu ukiharibu siku zako na kutomakinikia ujana wako. Na mwisho hutapokea chochote. Huku si ni kufanya kazi bure? Ni muda mrefu tangu Nimetoka miongoni mwa Wayahudi na mimi si daktari tena wa binadamu au dawa ya binadamu. Mimi si mnyama tena wa kumbebea mizigo binadamu ili aniendeshe au kunichinja akipenda; badala yake Nimekuja miongoni mwa binadamu ili kuhukumu na kuadibu binadamu, na kwa binadamu kunijua Mimi. Unafaa kujua kwamba Niliwahi kufanya kazi ya ukombozi; Niliwahi kuwa Yesu, lakini Nisingebakia kuwa Yesu milele, licha ya kwamba Niliwahi kuwa Yehova lakini baadaye nikawa Yesu. Mimi ndimi Mungu wa mwanadamu, Bwana wa uumbaji, lakini siiwezi kubaki kuwa Yesu milele au kubaki Yehova milele. Nimekuwa vile mwanadamu aliona kuwa tabibu, lakini haiwezi kusemwa kwamba Mungu ni tabibu tu wa wanadamu. Kwa hiyo kama utakuwa na mtazamo huo wa kale katika imani yako Kwangu mimi, basi hutapata chochote. Haijalishi jinsi unavyonisifu Mimi siku hii: “Tazama Mungu alivyo na upendo kwa binadamu; Ananiponya mimi na kunipa baraka, amani na furaha. Jinsi Mungu alivyo mwema kwa mwanadamu; ikiwa tu tuna imani Kwake, basi hatuhitaji kuhangaikia pesa na mali…,” Siwezi bado kutatiza kazi Yangu ya asili. Kama utaniamini Mimi siku hii, utapokea tu utukufu Wangu na kustahili kunitolea ushuhuda, na kila kitu kingine kitafuata. Hili lazima ulijue wazi.

Sasa unajua kweli ni kwa nini unaniamini Mimi? Kweli unajua kusudi na umuhimu wa kazi Yangu? Kweli unajua wajibu wako? Kweli unaujua ushuhuda Wangu? Kama unaniamini Mimi tu, ilhali si utukufu Wangu wala ushuhuda Wangu vinaweza kuonekana ndani yako, basi Nimekutupa nje kitambo kirefu. Kwa wale wanaoona wanajua kila kitu, wao ni miiba zaidi katika macho Yangu, na katika nyumba Yangu, wao ni vizuizi tu Kwangu. Wao ndio magugu yanayopaswa kupepetwa kabisa na kuondolewa kwenye kazi Yangu, bila ya jitihada hata kidogo na bila ya uzito wowote; Nimevichukia kitambo kirefu. Na kwa wale bila ya ushuhuda, hasira Yangu siku zote iko juu yao, na kiboko Changu hakijawahi kutoka kwao. Kitambo kirefu Nimewakabidhi kwenye mikono ya yule mwovu, na hawana tena baraka Zangu zozote. Na siku hiyo ikifika, adhabu yao itakuwa mbaya zaidi kuliko ile ya wanawake wajinga. Sasa hivi Ninafanya kazi ile ambayo ndiyo wajibu Wangu kufanya; Nitakusanya pamoja ngano yote, pamoja na magugu. Hii ndiyo kazi Yangu sasa. Magugu haya yataweza kupepetwa na kuondolewa wakati wa kupepeta Kwangu, kisha nafaka za ngano zitakusanywa kwenye ghala, na magugu ambayo yatakuwa yamepepetwa yatawekwa motoni na kuchomwa hadi kugeuka jivu. Kazi Yangu sasa ni kuwaweka tu binadamu wote kwa pamoja, yaani, kuweza kuwashinda wote kabisa. Kisha Nitaanza upepetaji wa kufichua mwisho wa binadamu wote. Kwa hiyo unastahili kujua namna ya kunitosheleza Mimi sasa na namna unavyostahili kuwa kwenye njia iliyo sawa katika imani yako Kwangu. Kile Ninachotafuta ni uaminifu na utiifu wako sasa, upendo wako na ushuhuda wako sasa. Hata kama hujui kwa wakati huu kile ambacho ushuhuda unamaanisha au kile ambacho upendo unamaanisha, unafaa kuniletea kila kitu, na kunikabidhi mimi hazina za pekee ulizonazo: uaminifu na utiifu wako. Unafaa kujua, agano la kushinda Kwangu Shetani limo ndani ya uaminifu na utiifu wa binadamu, sawa tu na vile ilivyo katika agano la kumshinda kabisa binadamu. Wajibu wa imani Yako Kwangu mimi ni kunishuhudia Mimi, kuwa mwaminifu Kwangu mimi na si mwingine yeyote, na kuwa mtiifu hadi mwisho. Kabla Sijaanza hatua inayofuata ya kazi Yangu, utawezaje kunishuhudia Mimi? Utawezaje kuwa mwaminifu na mtiifu Kwangu mimi? Je, unajitolea uaminifu wako wote katika utendakazi au utakata tamaa tu? Au afadhali unyenyekee katika kila mpangilio Wangu (uwe wa kifo au wa kuangamiza) au kutoroka hapo katikati ili kuepuka kuadibiwa? Ninakuadibu ili uweze kunishuhudia Mimi, na kuwa mwaminifu na mtiifu Kwangu mimi. Pia, kuadibu huku kwa sasa kunalenga katika kufichua hatua inayofuata ya kazi Yangu na kuruhusu kazi hiyo kuendelea bila kutatizwa. Hivyo basi Nakushawishi wewe kuwa mwenye hekima na kutochukulia maisha yako au umuhimu wa kuwepo kwako kuwa ule ambao hauna manufaa kamwe. Unaweza kujua haswa kazi Yangu ijayo itakuwa ipi? Je, unajua namna Nitakavyofanya kazi katika siku zijazo na namna ambavyo kazi Yangu itakavyobadilika? Unafaa kujua umuhimu wa kile ambacho umepitia katika kazi Yangu, na zaidi, umuhimu wa imani yako Kwangu mimi. Nimefanya mengi kweli; iweje Nikate tamaa Nikiwa katikati kama unavyofikiria? Nimefanya kazi kubwa kweli; ninawezaje kuiharibu? Kwa hakika, Nimekuja kuhitimisha enzi hii. Hii ni kweli, lakini zaidi, lazima ujue kwamba Ninafaa kuanzisha enzi mpya, kuanzisha kazi mpya, na, zaidi ya yote, kueneza injili ya ufalme. Kwa hivyo unafaa kujua kwamba kazi ya sasa inalenga katika kuanzisha tu enzi mpya, na kuweka msingi wa kueneza injili katika wakati ujao na kuihitimisha enzi ya sasa katika wakati ujao. Kazi Yangu si rahisi sana kama unavyofikiria, wala si kwamba haina manufaa au maana kama unavyoweza kutaka kuamini. Kwa hivyo, lazima bado Nikuambie: Unastahili kujitolea maisha Yako katika kazi Yangu, na zaidi, unastahili kujitolea wewe mwenyewe katika utukufu Wangu. Aidha, wewe kunishuhudia ndicho kile kitu ambacho Nimetamani kwa muda mrefu, na kingine ambacho Nimetamani hata zaidi ni wewe kueneza injili Yangu. Unastahili kuelewa kile kilichomo ndani ya moyo Wangu.


Majani Yanayoanguka Yanaporudi Kwenye Mizizi Yake, Utajutia Maovu Yote Ambayo Umefanya

Ninyi nyote mmeona kwa macho yenu wenyewe kazi Niliyofanya miongoni mwenu, ninyi wenyewe mmesikiliza maneno Niliyonena, na ninyi nyote mmejua mtazamo Wangu kuwaelekea ninyi, kwa hivyo mnapaswa kujua kwa nini Ninafanya kazi hii kwenu. Ninawaambia kwa dhati kabisa, ninyi si chochote ila vyombo kwa ajili ya kazi Yangu ya ushindi katika siku za mwisho, vifaa vya kueneza kazi Yangu miongoni mwa nchi za Mataifa. Ninanena kupitia ukosefu wenu wa haki, uchafu, upinzani, na uasi wenu ili kueneza vyema zaidi kazi Yangu, na ili jina Langu liweze kuenezwa miongoni mwa Mataifa, yaani, kuenezwa miongoni mwa taifa lolote nje ya Israeli. Hii ni ili jina Langu, matendo Yangu, na sauti Yangu viweze kuenezwa kote katika Mataifa, na hivyo mataifa hayo yote ambayo si ya Israeli yaweze kushindwa na Mimi na yaweze kuniabudu Mimi, yawe nchi Zangu takatifu nje ya nchi za Israeli na Misri. Kuenezwa kwa kazi Yangu kwa kweli ni kuenezwa kwa kazi Yangu ya ushindi na upanuzi wa nchi Yangu takatifu; ni upanuzi wa mahali Pangu pa kidato cha uthabiti duniani. Mnapaswa kuelewa wazi kwamba ninyi ni viumbe walioumbwa tu Ninaowashinda miongoni mwa Mataifa. Mwanzoni, hamkuwa na hadhi wala thamani yoyote ya kutumiwa, na hamkuwa na faida yoyote kabisa. Ni kwa sababu tu Niliwainua funza kutoka kwenye lundo la samadi ili wawe vielelezo vya ushindi Wangu wa nchi nzima, kuwa “vifaa vya marejeleo” pekee kwa ajili ya ushindi Wangu wa nchi nzima, ndiyo maana mmekuwa na bahati ya kutosha kukutana na Mimi, na kukusanyika pamoja na Mimi sasa. Ni kwa sababu ya hadhi yenu ya chini ndiyo maana Nimewachagua ninyi muwe vielelezo na mifano ya kazi Yangu ya ushindi. Ni kwa sababu hii tu ndiyo maana Ninafanya kazi na kunena miongoni mwenu, na kwamba Ninaishi na kukaa pamoja nanyi kwa muda. Mnapaswa kujua kwamba ni kwa sababu ya usimamizi Wangu na kutokana na chuki Yangu kuu kwa funza walio katika lundo la samadi ndiyo maana Ninanena miongoni mwenu—imefikia hatua kwamba Nina ghadhabu. Kufanya kazi Kwangu miongoni mwenu si sawa kabisa na utendaji kazi wa Yehova katika Israeli, na hata zaidi si sawa na utendaji kazi wa Yesu katika Yudea. Ninanena na kufanya kazi kwa uvumilivu mkuu, na ni kwa hasira na vile vile hukumu ndiyo Ninawashinda wapotovu hawa. Ni tofauti kabisa na Yehova kuwaongoza watu Wake katika Israeli. Kazi Yake katika Israeli ilikuwa kuwajalia chakula na maji ya uzima, na Alikuwa amejaa rehema na wema kwa watu Wake huku Akiwaruzuku. Kazi ya leo inafanywa miongoni mwa taifa lililolaaniwa la watu ambao hawajachaguliwa. Hakuna chakula kingi, wala hakuna lishe ya kukata kiu ya maji ya uzima, na sembuse utoaji wa bidhaa nyingi za maada; kuna tu utoaji wa hukumu, laana, na kuadibu kwingi. Funza hawa wanaoishi katika lundo la samadi hawastahili kabisa kupata milima iliyojaa ng’ombe na kondoo, utajiri mkuu, na watoto wazuri zaidi katika nchi yote, kama vile Nilivyoijalia Israeli. Israeli ya sasa inatoa juu ya madhabahu sadaka ya ng’ombe na kondoo na vitu vya dhahabu na fedha ambavyo kwavyo Ninawalisha watu wake, ikizidi sehemu ya kumi iliyohitajika na Yehova chini ya sheria, na hivyo Nimewapa hata zaidi—zaidi ya mara mia moja kile ambacho Israeli ilipata chini ya sheria. Kile ambacho Ninailisha Israeli nacho kinazidi yote ambayo Ibrahimu alipata, na yote ambayo Isaka alipata. Nitaifanya familia ya Israeli izaane na iongezeke, na Nitawafanya watu Wangu wa Israeli waenee kote duniani. Wale Ninaowabariki na kuwatunza bado ni watu wateule wa Israeli—yaani, watu wanaonitolea kila kitu ambacho wamepata kutoka Kwangu. Ni kwa sababu wananiweka akilini ndiyo maana wanatoa dhabihu ya ndama na wanakondoo wao wazaliwa wa kwanza kwenye madhabahu Yangu takatifu na kutoa kila kitu walicho nacho mbele Yangu, hata kufikia hatua ya kutoa wana wao wa kwanza waliozaliwa karibuni kwa kutarajia kurudi Kwangu. Na ninyi, je? Mnachochea hasira Yangu, mnatoa matakwa Kwangu, na mnaiba dhabihu za wale wanaotoa vitu Kwangu, na hamjui kwamba mnanikosea Mimi; hivyo, yote mnayopata ni kilio na adhabu gizani. Mmechochea hasira Yangu mara nyingi, na Nimenyesha kutoka juu moto Wangu unaowaka kiasi kwamba watu wasio wachache wamefikia mwisho wa kuhuzunisha, na nyumba zenye furaha zimekuwa makaburi yenye ukiwa. Kile Nilicho nacho kwa funza hawa ni hasira isiyo na mwisho tu, na Sina nia ya kuwabariki. Ni kwa ajili ya kazi Yangu tu ndiyo maana Nimefanya jambo la kipekee na kuwainua ninyi, na kuvumilia fedheha kuu na kufanya kazi miongoni mwenu. Isingekuwa kwa ajili ya mapenzi ya Baba Yangu, Ningewezaje kuishi katika nyumba moja na funza wanaobiringika katika lundo la samadi? Ninahisi chuki kuu kwa matendo na maneno yenu yote, na hata hivyo, kwa sababu Nina “raghba” fulani katika uchafu na uasi wenu, huu umekuwa mkusanyiko mkuu wa maneno Yangu. Vinginevyo, Nisingebaki kabisa miongoni mwenu kwa muda mrefu hivi. Kwa hivyo, mnapaswa kujua kwamba mtazamo Wangu kwenu ni wa huruma na kuonea huruma, bila hata tone la upendo, na kile Nilicho nacho kwenu ni uvumilivu tu, kwa sababu Ninafanya hili kwa ajili tu ya kazi Yangu. Na mmeona matendo Yangu kwa sababu tu Nimechagua uchafu na uasi kama “mali ghafi”; vinginevyo, Nisingedhihirisha kabisa matendo Yangu kwa funza hawa. Ninafanya kazi kwenu shingo upande tu, tofauti kabisa na utayari na hiari Niliyokuwa nayo Nilipofanya kazi Yangu katika Israeli. Ninavumilia hasira Yangu huku Nikijilazimisha kunena miongoni mwenu. Isingekuwa kwa ajili ya kazi Yangu kuu zaidi, macho Yangu yangewezaje kuvumilia kuendelea kuwepo kwa funza kama hao? Isingekuwa kwa ajili ya jina Langu, Ningekuwa nimepanda mpaka upeo wa juu kitambo na kuwateketeza kabisa funza hawa pamoja na lundo lao la samadi! Isingekuwa kwa ajili ya utukufu Wangu, Ningewezaje kuwaruhusu pepo hawa waovu wanipinge waziwazi wakitikisa vichwa vyao mbele ya macho Yangu? Isingekuwa kwa ajili ya kazi Yangu kutekelezwa vizuri bila kizuizi chochote hata kidogo, Ningewezaje kuwaruhusu watu hawa walio kama funza wanidhulumu kiholela? Kama watu mia moja katika kijiji nchini Israeli wangeinuka kunipinga hivi, hata kama wangenitolea sadaka, bado Ningewafutilia mbali na kuwatupa chini katika nyufa ardhini ili kuzuia watu katika miji mingine wasipinge tena kamwe. Mimi ni moto ulao na Sivumilii kosa. Kwa sababu wanadamu wote waliumbwa na Mimi, chochote Ninachosema na kufanya, lazima watii, na hawapaswi kupinga. Watu hawana haki ya kuingilia kazi Yangu, sembuse kuwa na sifa za kuchambua yaliyo sawa au makosa katika kazi Yangu na katika maneno Yangu. Mimi ni Muumba, na viumbe walioumbwa wanapaswa kutimiza kila kitu Ninachohitaji kwa moyo wa kuniogopa Mimi; hawapaswi kujaribu kubishana na Mimi, na hasa hawapaswi kupinga. Kwa mamlaka Yangu ninawatawala watu Wangu, na viumbe wote walioumbwa na Mimi wanapaswa kutii mamlaka Yangu. Ingawa leo ninyi ni wafidhuli na wenye kujidai mbele Yangu, ingawa mnayaasi maneno Ninayotumia kuwafundisha na hamjui kuwa na hofu, Ninakabili uasi wenu kwa uvumilivu tu; Sitalipuka kwa hasira kwa sababu funza wadogo, wasio na maana wamekoroga samadi, Nikiiacha kazi Yangu iathirike. Ninavumilia kuendelea kuwepo kwa kila kitu Ninachokichukia na vitu vyote Ninavyokirihi kwa ajili ya mapenzi ya Baba Yangu, na Nitafanya hivyo hadi matamko Yangu yakamilike, hadi wakati Wangu wa mwisho kabisa. Usiwe na wasiwasi! Sitashuka hadi kiwango sawa na funza asiye na jina, na Sitalinganisha ustadi Wangu na wako. Ninakuchukia, lakini Ninaweza kuvumilia. Unaniasi, lakini huwezi kuepuka siku ambayo Nitakuadibu, ambayo Niliahidiwa na Baba Yangu. Je, funza aliyeumbwa anaweza kumshinda Muumba? Katika majira ya kupukutika, majani yanayoanguka yanarudi kwenye mizizi yake; utarudi nyumbani kwa “baba” yako, na Mimi Nitarudi kando ya Baba Yangu. Nitaambatana na upendo Wake mwororo, nawe utafuatwa na kukanyagwa na baba yako. Nitakuwa na utukufu wa Baba Yangu, nawe utakuwa na aibu ya baba yako. Nitatumia kuadibu ambako Nimekuwa nikizuia kwa muda mrefu kuandamana na wewe, nawe utakutana na kuadibu Kwangu ukiwa na mwili wako unaonuka ambao umekuwa mpotovu kwa makumi ya maelfu ya miaka. Nitakuwa nimehitimisha juu yako kazi Yangu ya maneno inayoambatana na uvumilivu, nawe utaanza kutimiza jukumu la kuteseka kwa ole lililozungumziwa katika maneno Yangu. Nitafurahi sana na kufanya kazi katika Israeli; utalia na kusaga meno yako, ukiwepo na kufia matopeni. Nitarudia umbo Langu la asili na Sitabaki tena katika uchafu pamoja nawe, huku wewe ukirudia ubaya wako wa asili na kuendelea kuchimbachimba katika lundo la samadi. Kazi na maneno Yangu yatakapokamilika, itakuwa siku ya furaha Kwangu. Upinzani na uasi wako utakapokwisha, itakuwa siku ya kilio kwako. Sitakuhurumia, na hutaniona tena kamwe. Sitafanya mazungumzo nawe tena, na hutakutana na Mimi tena kamwe. Nitachukia uasi wako, nawe utakumbuka uzuri Wangu. Nitakupiga, nawe utanikumbuka. Nitaondoka kwako kwa furaha, nawe utahisi kuwa mdeni Wangu. Sitakuona tena kamwe, lakini utanitamani daima. Nitakuchukia kwa sababu unanipinga sasa hivi, nawe utanikumbuka kwa sababu Ninakuadibu sasa hivi. Sitakuwa radhi kuishi pamoja nawe, lakini utatamani sana jambo hilo kwa uchungu na kulia hata milele, kwa maana utajutia yote ambayo umenitendea. Utahisi majuto kwa sababu ya uasi na upinzani wako, hata utalala kifudifudi ardhini kwa majuto na kuanguka mbele Yangu na kuapa kutoniasi tena kamwe. Hata hivyo, moyoni mwako, utanipenda Mimi tu, lakini hutaweza kamwe kuisikia sauti Yangu. Nitakufanya uhisi aibu kujihusu.

Sasa Ninautazama mwili wako unaoendekeza anasa ambao unajaribu kunibembeleza kwa hila, na Nina onyo dogo tu kwako, ingawa “Sitakuhudumia” kwa kuadibu. Unapaswa kujua ni jukumu gani unalotekeleza katika kazi Yangu, na kisha Nitaridhika. Katika mambo yaliyo nje ya haya, ukinipinga au utumie pesa Zangu, au ule dhabihu zilizotolewa kwa ajili Yangu, Yehova, au ninyi funza mkiumana, au ikiwa ninyi viumbe kama mbwa mnazozana au kudhulumiana—Sijali lolote kuhusu hayo. Mnapaswa tu kujua ninyi ni vitu vya aina gani, na Nitaridhika. Kando na haya yote, ikiwa mnataka kutoleana silaha au kupigana kwa maneno, hiyo ni sawa; Sina hamu ya kuingilia mambo kama hayo, na mambo ya binadamu hayana uhusiano wowote na Mimi kabisa. Si kwa sababu Sijali kuhusu mizozo kati yenu, bali ni kwa sababu Mimi si mmoja wenu, ndiyo maana Sishiriki katika mambo yaliyo kati yenu. Mimi Mwenyewe si kiumbe aliyeumbwa na si wa ulimwengu, kwa hivyo Ninachukia maisha ya pilikapilika ya watu na mahusiano ya fujo, yasiyofaa kati yao. Ninachukia hasa umati wenye kelele. Hata hivyo, Nina ujuzi wa kina wa uchafu katika mioyo ya kila kiumbe aliyeumbwa, na kabla Sijawaumba ninyi, tayari Nilijua kuhusu ukosefu wa haki uliokuwepo kilindini mwa moyo wa mwanadamu, na Nilijua udanganyifu na upotovu wote katika moyo wa mwanadamu. Kwa hivyo, ingawa hakuna dalili zozote kabisa wakati watu wanatenda mambo yasiyo ya haki, bado Ninajua kwamba ukosefu wa haki uliofichika ndani ya mioyo yenu unazidi utajiri wa vitu vyote Nilivyoviumba. Kila mmoja wenu ameinuka hadi kileleni mwa umati; mmeinuka hadi kuwa mababu wa umati. Ninyi hufanya mambo kiholela mno, na mnakimbia huku na kule kwa fujo miongoni mwa funza wote, mkitafuta mahali pa starehe na kufikiri kwa kujidanganya kuwameza funza ambao ni wadogo kuliko ninyi. Ninyi ni wenye nia ya uovu na wenye hila mioyoni mwenu, mkiizidi mizimu ambayo imezama hadi chini ya bahari. Mnakaa katika sehemu ya chini kabisa ya samadi, mkiwasumbua funza kutoka juu hadi chini hadi wanakosa amani, mkipigana kwa muda na kisha kutulia. Hamjui nafasi yenu, lakini bado mnapigana ninyi kwa ninyi ndani ya samadi. Mnaweza kupata nini kutokana na mapambano kama hayo? Kama kweli mngekuwa na mioyo inayoniogopa Mimi, mngewezaje kushindana ninyi kwa ninyi nyuma Yangu? Haijalishi hadhi yako ni ya juu kiasi gani, je, si wewe bado ni mdudu mdogo anayenuka ndani ya samadi? Je, utaweza kuota mabawa na kuwa njiwa angani? Ninyi wadudu wadogo mnaonuka mnaiba matoleo kutoka kwenye madhabahu Yangu Mimi, Yehova; kwa kufanya hivyo, je, mnaweza kuokoa sifa yenu iliyoharibiwa, iliyoangamizwa na kuwa watu wateule wa Israeli? Ninyi ni watu duni wasio na aibu! Dhabihu hizo zilizo kwenye madhabahu zilitolewa Kwangu na watu, kama ishara ya upendo kutoka kwa wale wanaoniogopa Mimi. Ziko chini ya udhibiti Wangu na kwa matumizi Yangu, kwa hivyo unawezaje kunipokonya hua wadogo ambao watu wamenipa Mimi? Je, huogopi kuwa Yuda? Je, huogopi kwamba ardhi yako inaweza kuwa uwanja wa damu? Wewe kiumbe usiye na aibu! Je, unafikiri kwamba hua waliotolewa na watu ni kwa ajili ya kulisha tumbo lako wewe funza? Kile Nilichokupa ni kile Ninachoridhika na kuwa tayari kukupa; kile ambacho Sijakupa kinapaswa kuwa chini ya uamuzi Wangu. Hupaswi kamwe kuiba matoleo Yangu. Yule anayefanya kazi ni Mimi, Yehova—Muumba—na watu wanatoa dhabihu kwa sababu Yangu. Je, unafikiri hii ni fidia kwa ajili ya kukimbia kwako huku na kule? Wewe kwa kweli huna aibu! Unakimbia huku na kule kwa ajili ya nani? Je, si kwa ajili yako mwenyewe? Kwa nini unaiba sadaka Zangu? Kwa nini unaiba pesa kutoka kwenye mfuko Wangu wa pesa? Je, wewe si mwana wa Yuda Iskariote? Sadaka Kwangu, Yehova, zinapaswa kufurahiwa na makasisi. Je, wewe ni kasisi? Unathubutu kula sadaka Zangu kwa majivuno, na hata kuziweka mezani; wewe huna thamani yoyote! Wewe mtu duni usiye na thamani! Moto Wangu, moto wa Yehova, utakuteketeza!


Hakuna Aliye wa Mwili Anayeweza Kuepuka Siku ya Ghadhabu

Leo, Nawaonya hivi kwa ajili ya kupona kwenu wenyewe, ili kazi Yangu iendelee vizuri, na ili kazi Yangu ya uzinduzi kote ulimwenguni iweze kufanyika kwa njia inayofaa na kikamilifu, ikifichua maneno Yangu, mamlaka, adhama na hukumu kwa watu wa nchi zote na mataifa. Kazi Ninayoifanya miongoni mwenu ni mwanzo wa kazi Yangu katika ulimwengu wote. Ingawa sasa ni siku za mwisho tayari, jua kwamba “siku za mwisho” ni jina tu la enzi: Kama tu vile Enzi ya Sheria na Enzi ya Neema, linaashiria enzi, na linaashiria enzi nzima, badala ya mwisho wa miaka au miezi michache. Hata hivyo siku za mwisho ni tofauti kabisa na Enzi ya Neema na Enzi ya Sheria. Kazi ya siku za mwisho haifanyiki katika taifa la Israeli, lakini kati ya mataifa; ni ushindi mbele ya kiti Changu cha enzi cha watu kutoka mataifa yote na makabila yote nje ya Israeli, ili utukufu Wangu katika ulimwengu wote uweze kujaza ulimwengu na anga. Iko hivyo ili Niweze kupata utukufu mkuu, ili viumbe vyote duniani viweze kupitisha utukufu Wangu kwa mataifa yote, milele katika vizazi vyote, na viumbe vyote mbinguni na duniani viweze kuuona utukufu wote ambao Nimepata duniani. Kazi inayofanyika katika siku za mwisho ni kazi ya ushindi. Sio uongozi wa maisha ya watu wote duniani, lakini hitimisho la maisha ya milenia ya mwanadamu yasiyoangamia, ya mateso katika dunia. Matokeo yake, kazi ya siku za mwisho haiwezi kuwa kama miaka elfu kadhaa ya kazi katika Israeli, wala haiwezi kuwa kama miaka kadhaa tu ya kazi katika Yudea ambayo iliendelea kwa milenia mbili hadi kupata mwili kwa pili kwa Mungu. Watu wa siku za mwisho hukutana tu na kuonekana tena kwa Mkombozi katika mwili, na kupokea kazi binafsi na maneno ya Mungu. Haitakuwa miaka elfu mbili kabla ya siku za mwisho kufika mwisho; zi fupi, kama wakati ambapo Yesu alitekeleza kazi ya Enzi ya Neema katika Yudea. Hii ni kwa sababu siku za mwisho ni hitimisho la enzi nzima. Ni ukamilisho na tamatisho la mpango wa miaka elfu sita wa usimamizi wa Mungu, na kuhitimisha safari ya maisha ya mateso ya mwanadamu. Hazichukui binadamu wote hadi katika enzi mpya au kuruhusu maisha ya mwanadamu kuendelea. Hiyo haitakuwa na umuhimu wowote kwa ajili ya mpango Wangu wa usimamizi au kuwepo kwa mwanadamu. Kama mwanadamu angeendelea kwa namna hii, basi hivi karibuni wao wangeangamizwa kabisa na ibilisi, na zile nafsi za wale walio Wangu hatimaye zingeangamizwa na mikono yake. Kazi Yangu inadumu kwa miaka elfu sita tu, na Mimi niliahidi kwamba udhibiti wa yule mwovu juu ya wanadamu wote utakuwa pia si zaidi ya miaka elfu sita. Na kwa hivyo, wakati umeisha. Nami wala Sitaendelea wala kuchelewa tena: Katika siku za mwisho Nitamshinda Shetani, nami Nitaumiliki tena utukufu Wangu wote, na kurudisha nafsi zile zote zilizo Zangu duniani ili nyoyo hizi za dhiki ziweze kutoroka kutoka bahari ya mateso, na hivyo Nitakuwa nimetimiza kazi Yangu nzima duniani. Kutoka siku hii na kuendelea, kamwe Sitawahi kuwa mwili duniani, na kamwe Roho Wangu wa kudhibiti yote Hatafanya kazi tena duniani. Nitafanya jambo moja tu duniani: Nitawafanya wanadamu upya, wanadamu ambao ni watakatifu, na ambao ni mji Wangu mwaminifu duniani. Lakini ujue kwamba Sitaiangamiza dunia nzima, wala kuangamiza ubinadamu mzima. Nitahifadhi theluthi moja iliyobaki—theluthi moja inayonipenda na imeshindwa kabisa na Mimi, na Nitaifanya theluthi hii iwe yenye kuzaa matunda na kuongezeka duniani kama Israeli walivyofanya chini ya sheria, kuwalisha kwa kondoo wengi mno na mifugo, na utajiri wote wa dunia. Mwanadamu huyu atabaki na Mimi milele, hata hivyo si mwanadamu mchafu wa kusikitisha wa leo, lakini mwanadamu ambaye ni mkusanyiko wa wale wote ambao wamepatwa na Mimi. Mwanadamu wa aina hii hataharibiwa, kusumbuliwa, au kuzungukwa na Shetani, na atakuwa mwanadamu wa pekee anayepatikana duniani baada ya ushindi Wangu juu ya Shetani. Ni wanadamu ambao leo wameshindwa na Mimi na wamepata ahadi Yangu. Na hivyo, wanadamu ambao wameshindwa katika siku za mwisho pia ndio watakaosamehewa na kupata baraka Zangu za milele. Huu utakuwa ushahidi wa pekee wa ushindi Wangu dhidi ya Shetani, na nyara za pekee za vita Vyangu na Shetani. Hizi nyara za vita zimeokolewa nami kutoka utawala wa Shetani, na ni thibitisho la pekee na matunda ya mpango Wangu wa usimamizi wa miaka elfu sita. Wao huja kutoka kila taifa na dhehebu, na kila mahali na nchi ulimwenguni mwote. Ni wa jamii tofauti, na wana lugha mbalimbali, mila na rangi ya ngozi, na huenea katika kila taifa na dhehebu la duniani, na hata kila pembe ya dunia. Hatimaye, watakuja pamoja na kuunda ubinadamu kamili, mkusanyiko wa binadamu usiofikiwa na majeshi ya Shetani. Wale miongoni mwa wanadamu ambao hawajaokolewa na kushindwa na Mimi watazama kwa kimya mpaka chini ya bahari, na watachomwa kwa moto wa kuteketeza milele. Nitamwangamiza mwanadamu huyu mzee aliye mchafu sana, kama tu vile Nilivyoangamiza wazaliwa wa kwanza na ng’ombe wa Misri, na kuacha tu Waisraeli, waliokula nyama ya mwanakondoo, kunywa damu ya mwanakondoo, na kutia alama vizingitini mwa milango yao kwa damu ya mwanakondoo. Je, watu ambao wameshindwa na Mimi na ni wa familia Yangu pia si watu wanaokula nyama Yangu Mwana-Kondoo na kunywa damu Yangu Mwana-Kondoo, na wamekombolewa na Mimi na kuniabudu? Si watu wa namna hiyo kila mara huandamwa na utukufu Wangu? Si hao wasio na nyama Yangu, Mwanakondoo tayari wamezama kimya kwa kina cha bahari? Leo mnanipinga, na leo maneno Yangu ni kama tu yale yaliyosemwa na Yehova kwa wana na wajukuu wa Israeli. Lakini ugumu katika kina cha nyoyo zenu unafanya ghadhabu Yangu kukusanya, na kuleta mateso zaidi juu ya miili yenu, hukumu zaidi juu ya dhambi zenu, na ghadhabu zaidi juu ya udhalimu wenu. Ni nani atakayeweza kusamehewa katika siku Yangu ya ghadhabu, mnaponitendea kwa namna hii leo? Udhalimu wa nani utaweza kuepuka macho Yangu ya kuadibu? Dhambi za nani zinaweza kuepuka mikono Yangu, Mwenyezi? Uasi wa nani unaweza kuhepa hukumu Yangu, Mwenyezi? Mimi, Yehova, Nasema hivyo kwenu, kizazi cha jamii ya Mataifa, na maneno Ninayosema nanyi yanashinda matamko yoyote yale ya Enzi ya Sheria na Enzi ya Neema, ilhali bado nyinyi ni wagumu kuliko watu wote wa Misri. Je, si mnahifadhi ghadhabu Yangu Ninapofanya kazi kwa utulivu? Ungewezaje kutoroka bila kudhurika kutoka siku ya Mimi, Mwenyezi? 

Nimefanya kazi na kuzungumza kwa njia hii miongoni mwenu, Nimetumia nguvu na juhudi nyingi sana, ilhali ni lini mmewahi kusikiliza kile Ninachowaambia kwa uwazi? Ni wapi mmeniinamia Mimi, Mwenyezi? Kwa nini mnanitendea namna hii? Kwa nini kila kitu mnachokisema na kufanya huchochea hasira Yangu? Kwa nini mioyo yenu ni migumu sana? Je, Nimewahi kuwapiga? Kwa nini hamfanyi kitu chochote kingine ila kunifanya mwenye huzuni na wasiwasi? Mnasubiri siku ya ghadhabu Yangu, Yehova, kuja juu yenu? Je, mnanisubiri Mimi kutuma hasira kwenu iliyochochewa na makosa yenu? Si kila kitu Ninachokifanya ni kwa ajili yenu? Ilhali kila wakati mmenitendea Mimi, Yehova, kwa njia hii: kuiba sadaka Zangu, kupeleka sadaka ya madhabahu Yangu nyumbani kwa jamii ya mbwa mwitu kuwalisha wana wa mbwa mwitu na vitukuu vyake; watu wanapigana wenyewe kwa wenyewe, wakikabiliana na mtazamo wa hasira kwa panga na mikuki, kurusha maneno ya Mimi, Mwenyezi, kwenye choo kuwa machafu kama kinyesi. Uadilifu wenu uko wapi? Ubinadamu wenu umekuwa unyama! Mioyo yenu kwa muda mrefu imegeuka kuwa jiwe. Je, hamjui kwamba siku Yangu ya ghadhabu itakapofika itakuwa ndio wakati Nitakapokuhukumu mabaya mliyotenda dhidi Yangu leo, Mwenyezi? Je, mnafikiri kwamba kwa kunidanganya Mimi kwa njia hii, kwa kutupa maneno Yangu katika matope na kutoyasikiliza—unafikiri kwamba kwa kutenda namna hii nyuma Yangu mnaweza kutoroka macho Yangu ya ghadhabu? Je, hamjui kwamba mlikuwa tayari mmeonekana kwa macho Yangu, Yehova, mlipoiba sadaka Yangu na kutamani mali Yangu? Je, hamjui kwamba wakati mliiba sadaka Yangu, ilikuwa mbele ya madhabahu ambapo dhabihu hutolewa? Mnawezaje kujiamini wenyewe mlivyo wajanja kutosha kunidanganya Mimi kwa njia hii? Ghadhabu Yangu kali ingewezaje kuondoka kutoka katika dhambi zenu za kuchukiza? Ghadhabu Yangu yenye hasira ingepitaje juu ya matendo yenu maovu? Maovu mnayotenda leo hayawafungulii njia yenu kutokea, bali huhifadhi kuadibu kwa ajili ya kesho yenu; yanachochea kuadibu Kwangu, Mwenyezi, kwenu. Matendo yenu maovu na maneno yenu mabaya yangewezaje kuepuka kuadibu Kwangu? Maombi yenu yangeyafikiaje masikio Yangu? Ningefunguaje njia kwa ajili ya udhalimu wenu? Ningewezaje kuyatupilia mbali matendo yenu maovu ya kunikaidi? Ingewezekanaje Nisizikate ndimi zenu ambazo ni za sumu kama ya nyoka? Hamniombi msaada kwa ajili ya haki yenu, lakini badala yake mnahifadhi ghadhabu Yangu kama matokeo ya udhalimu wenu. Ningewezaje kuwasamehe? Katika macho Yangu, Mwenyezi, maneno na matendo yenu ni machafu. Macho Yangu, Mwenyezi, huona udhalimu wenu kama kuadibu kusikolegea. Kuadibu Kwangu kwa haki na hukumu vingeondokaje kwenu? Kwa sababu mmenitendea hivi, na kunifanya mwenye huzuni na ghadhabu, Ningewaachaje nyinyi muepe kutoka mikono Yangu na muondoke katika siku ambayo Mimi, Yehova, Nawaadibu na kuwalaani nyinyi? Je, hamjui kwamba maneno na matamshi yenu yote maovu tayari yamefika masikioni Mwangu? Je, hamjui kwamba udhalimu wenu tayari umechafua vazi Langu takatifu la haki? Je, hamjui kwamba kutotii kwenu tayari kumechochea hasira Yangu kali? Je, hamjui kwamba kwa muda mrefu mmeniacha Nikitokota, na kwa muda mrefu mmeujaribu uvumilivu Wangu? Je, hamjui kwamba tayari mmeshauharibu mwili Wangu kuwa matambara? Nimevumilia mpaka sasa, kiasi kwamba Natoa hasira Zangu, kutokuwa mvumilivu kwenu tena. Je, hamjui kwamba matendo yenu maovu tayari yamefika machoni Mwangu, na kwamba kilio changu tayari kimefika masikioni mwa Baba Yangu? Angewaruhusu vipi mnitendee Mimi jinsi hii? Kuna kazi yoyote Ninayofanya ndani yenu isiyo kwa ajili yenu? Ilhali nani kati yenu amekuwa na upendo zaidi kwa kazi Yangu, Yehova? Ningeweza kutokuwa mwaminifu kwa mapenzi ya Baba Yangu kwa sababu Mimi ni mnyonge, na kwa sababu ya uchungu Nilioupitia? Je, hamwelewi Moyo Wangu? Nasema na ninyi kama Yehova alivyofanya; je, Sijajinyima mengi kwa ajili yenu? Hata ingawa Niko tayari kuvumilia mateso haya yote kwa ajili ya kazi ya Baba Yangu, ni jinsi gani nyinyi mnaweza kuachwa huru kutokana na kuadibu ambako Nawaleteeni kama matokeo ya mateso Yangu? Je, hamjanifurahia kwa wingi sana? Leo, Nimekabidhiwa kwenu na Baba Yangu; hamfahamu kwamba mnafurahia zaidi ya maneno Yangu mengi? Je, hamjui kwamba maisha Yangu yalibadilishwa na maisha yenu na mambo yote mnayofurahia? Je, hamjui kwamba Baba Yangu alitumia maisha Yangu kupigana na Shetani, na kwamba Yeye pia ametoa maisha Yangu kwenu, na kusababisha nyinyi kupokea mara mia zaidi, na kuwaruhusu kuepuka majaribu mengi? Je, hamjui kwamba ni kwa njia ya Kazi Yangu kwamba mmepewa msamaha kutokana na vishawishi vingi, na kuadibu kwingi kukali? Je, hamjui kwamba ni kwa sababu Yangu tu ndio Baba Yangu anawaruhusu kufurahia mpaka sasa? Jinsi gani mmebaki wagumu na wasiyoyumba leo, kiasi kwamba ni kana kwamba ugume umemea rohoni mwenu? Maovu mnayoyatenda leo yangeepukaje siku ya ghadhabu itakayofuata kuondoka Kwangu duniani? Ningewezaje kuwaruhusu wale ambao ni wagumu na wasiokubali kuepuka hasira ya Yehova? 

Tafakarini kuhusu siku za nyuma: Ni lini macho Yangu yamekuwa na hasira, na sauti Yangu kuwa kali, kwenu? Ni wakati upi Nimegombana nanyi? Ni wakati upi Nimewakaripia bila sababu? Ni wakati upi Nimewakemea usoni mwenu? Je, si ni kwa ajili ya kazi Yangu ndio kwamba Mimi namwomba Baba Yangu kuwaweka mbali na majaribu? Kwa nini mnanitendea Mimi hivi? Je, Nimewahi kutumia mamlaka Yangu kuipiga miili yenu? Kwa nini mnanilipa Mimi kwa njia hii? Baada ya ninyi kuwa moto na baridi Kwangu, nyinyi si moto wala baridi, na kisha mnajaribu kunirairai Mimi na kuficha mambo kutoka Kwangu, na vinywa vyenu vimejaa mate ya wasio haki. Je, mnafikiri kuwa ndimi zenu zinaweza kumdanganya Roho Wangu? Je, mnafikiri kwamba ndimi zenu zinaweza kuepuka ghadhabu Yangu? Je, mnafikiri kuwa ndimi zenu zinaweza kupitisha hukumu kwa matendo Yangu, Yehova, jinsi zinavyopenda? Je, Mimi ni Mungu ambaye mwanadamu hupishia hukumu? Ningewezaje kuruhusu buu dogo linikufuru hivyo? Ningewezaje kudai wana wa uasi kuwa miongoni mwa baraka Zangu za milele? Maneno na matendo yenu kwa muda mrefu yamewafichua na kuwahukumu. Nilipozitandaza mbingu na kuumba vitu vyote, Sikuruhusu kiumbe chochote kushiriki jinsi kitakavyo, sembuse Sikuruhusu kitu chochote kuvuruga kazi Yangu na usimamizi Wangu jinsi kilivyotaka. Sikuvumilia mtu au kitu chochote; Ningewezaje kuwaacha walio wakatili na wa kinyama Kwangu? Ningewezaje kuwasamehe wale ambao wanaasi dhidi ya maneno Yangu? Ningewezaje kuwaacha wanaoniasi? Je, majaliwa ya mwanadamu hayako katika mikono Yangu, Mwenyezi? Ningeuchukua vipi udhalimu wako na uasi kama vitu vitakatifu? Jinsi gani dhambi zako zingenajisi utakatifu Wangu? Mimi sijanajisika na uchafu wa wasio haki, wala kufurahia sadaka ya wasio haki. Kama ungekuwa mwaminifu Kwangu, Yehova, je, ungeweza kujichukulia sadaka kutoka katika madhabahu Yangu? Je, ungeweza kutumia ulimi wako wa sumu kukufuru jina Langu takatifu? Ungeweza kuliasi neno Langu kwa njia hii? Je, ungeweza kuuchukua utukufu Wangu na jina langu takatifu kama chombo ambacho kwalo unamtumikia Shetani, yule mwovu? Maisha Yangu yametolewa kwa ajili ya furaha ya watakatifu. Ningewezaje kukuruhusu ucheze na maisha Yangu jinsi utakavyo, na kuyatumia kama chombo kwa ajili ya migogoro kati yenu? Mngewezaje kuwa wakatili sana, na watovu sana katika njia ya wenye wema, katika jinsi mlivyo Kwangu? Je, hamjui kwamba tayari Nimeandika matendo yenu maovu katika neno hili la maisha? Jinsi gani mngeweza kuepuka siku ya ghadhabu Ninapoadibu Misri? Ningewezaje kuwaruhusu kunipinga na kuniasi kwa njia hii, mara kwa mara? Nawaambia wazi, siku itakapokuja, basi kuadibu kwenu kutakuwa kusikovumilika zaidi kuliko ile ya Misri! Mnawezaje kuitoroka siku ya ghadhabu Yangu? Nawaambia kwa kweli: Uvumilivu Wangu ulitayarishwa kwa ajili ya matendo yenu maovu, na upo kwa ajili ya kuadibu kwenu siku hiyo. Je, ninyi si wale mtakaopata hukumu ya ghadhabu Yangu punde Nifikapo mwisho wa uvumilivu Wangu? Si mambo yote yapo mikononi Mwangu, Mwenyezi? Ningewezaje kuwaruhusu mniasi hivyo, chini ya mbingu? Maisha yenu yatakuwa magumu sana kwa kuwa mmekutana na Masiha, ambaye ilisemekana Angekuja, lakini ambaye kamwe Hakuja. Je, si nyinyi ni maadui Wake? Yesu amekuwa rafiki wenu, lakini bado mu maadui wa Masiha. Je, hamjui kwamba ingawa nyinyi ni marafiki wa Yesu, matendo yenu maovu yamejaza vyombo vya wale ambao ni wa kuchukiza? Ingawa nyinyi mu karibu sana na Yehova, je, hamjui kwamba maneno yenu mabaya yamefikia masikio ya Yehova na kuchochea ghadhabu Yake? Ingekuwaje awe karibu nawe, na jinsi gani Yeye asingevichoma hivyo vyombo vyako, ambavyo vimejaa matendo mabaya? Ingekuwaje Asiwe adui wako? 


Mwokozi Amerudi Tayari Juu ya “Wingu Jeupe”

Kwa milenia kadhaa, mwanadamu ametamani kushuhudia kuwasili kwa Mwokozi. Mwanadamu ametamani kumtazama Yesu Mwokozi akiwa juu ya wingu jeupe Anaposhuka, yeye binafsi, kati ya wale ambao wamemtamani sana na kumtumainia kwa maelfu ya miaka. Mwanadamu pia ametamani sana Mwokozi arejee na kuungana na yeye, yaani, amemtamani sana Yesu Mwokozi, ambaye ametenganishwa na watu kwa maelfu ya miaka, arudi, na Atekeleze tena kazi ya ukombozi Aliyoifanya kati ya Wayahudi, kuwa na huruma na mwenye upendo kwa mwanadamu, kusamehe dhambi za mwanadamu na kujitwika dhambi za mwanadamu, na hata kujitwika makosa yote ya mwanadamu na kumwokoa mwanadamu kutoka dhambini. Kile ambacho mwanadamu anatamani sana ni Yesu Mwokozi awe jinsi Alivyokuwa hapo awali—Mwokozi ambaye anapendeka, mwema na mwenye kuheshimika, ambaye hana hasira kamwe kwa mwanadamu, na Asiyemkaripia mwanadamu, bali Anayesamehe na kubeba dhambi zote za mwanadamu, na ambaye hata, kama awali, atakufa msalabani kwa ajili ya mwanadamu. Tangu Yesu aondoke, wanafunzi waliomfuata, na vilevile watakatifu wote waliookolewa katika jina Lake, wamekuwa wakimtamani sana na kumtarajia. Wale wote waliookolewa kwa neema ya Yesu Kristo katika Enzi ya Neema wamekuwa wakiitamani siku hiyo ya shangwe katika siku za mwisho wakati ambapo Yesu Mwokozi atashuka juu ya wingu jeupe ili aonekane kati ya watu wasiohesabika. Bila shaka, hili pia ni tumaini la pamoja la wale wote wanaolikubali jina la Yesu Mwokozi leo. Kila mtu ulimwenguni anayejua kuhusu wokovu wa Yesu Mwokozi amekuwa akimtamani kwa hamu sana Yesu Kristo arejee kwa ghafla ili kutimiza kile ambacho Yesu alisema akiwa duniani: “Nitarejea tu jinsi Nilivyoondoka.” Mwanadamu anaamini kuwa, kufuatia kusulubishwa na kufufuka, Yesu alirudi mbinguni juu ya wingu jeupe kuchukua mahali Pake katika mkono wa kuume wa Aliye Juu. Vivyo hivyo, Yesu atashuka tena juu ya wingu jeupe (wingu hili linarejelea lile wingu ambalo Yesu alipaa juu yake Aliporudi mbinguni), miongoni mwa wale ambao wamemtamani sana kwa maelfu ya miaka, na Atachukua mfano na kuvalia mavazi ya Wayahudi. Baada ya kuwatokea, Atawapa chakula, na kuwamwagia maji yaliyo hai, naye Ataishi miongoni mwa wanadamu, akiwa Amejawa na neema na wema, hai na halisi. Ni fikira za aina hii ndizo watu huamini. Lakini Yesu Mwokozi hakufanya hivi; Alichofanya kilikuwa kinyume hasa na fikira za mwanadamu. Hakuwasili miongoni mwa wale waliokuwa wametamani sana kwa shauku kurejea Kwake, na Hakuwaonekania watu wasiohesabika akiwa juu ya wingu jeupe. Ameshafika tayari, lakini mwanadamu hamjui Yeye, na bado hajui hili. Mwanadamu anamngoja tu bila mwelekeo—hajui kabisa kwamba Ameshuka tayari juu ya “wingu jeupe” (wingu jeupe ambalo ni Roho Wake, maneno Yake, na tabia Yake yote na kila Alicho), na sasa yuko kati ya kikundi cha washindi ambacho Atakitengeneza katika siku za mwisho. Mwanadamu angewezaje kujua kwamba ingawa mtakatifu Mwokozi Yesu amejawa na wema na upendo kwa mwanadamu, haingewezekana Kwake kufanya kazi katika “mahekalu” hayo yaliyojaa uchafu na yaliyo na roho wachafu? Ingawa mwanadamu amekuwa akingoja kufika Kwake, Angewezaje kuwaonekania wale wanaokula mwili wa wasio na haki, wanaokunywa damu ya wasio na haki, na kuvaa mavazi ya wasio na haki, wanaomwamini na bado hawamfahamu na wanadai kwa nguvu kutoka Kwake kila wakati? Mwanadamu anajua tu kwamba Yesu Mwokozi amejawa na wema na rehema iliyofurika, na kwamba Yeye ni sadaka ya dhambi, iliyojawa na ukombozi. Hata hivyo mwanadamu hana habari kwamba Yeye ni Mungu Mwenyewe, ambaye Amejawa na haki, uadhama, ghadhabu, na hukumu, Aliye na mamlaka, na Aliyejawa na hadhi. Kwa hiyo, hata ingawa mwanadamu anatamani sana kwa hamu na kuonea shauku kurudi kwa Mkombozi, na hata ingawa maombi yake yanaigusa “Mbingu” Yesu Mwokozi hawaonekanii wale wanaomwamini ilhali hawamfahamu.

“Yehova” ndilo jina ambalo Nilichukua wakati wa kazi Yangu katika Israeli, na linamaanisha kwamba Mungu wa Waisraeli (watu wateule wa Mungu) Anayeweza kumwonyesha mwanadamu rehema, kumlaani mwanadamu, na kuyaongoza maisha ya mwanadamu; Mungu anayemiliki nguvu kuu na Amejawa na hekima. “Yesu” ni Imanueli, linalomaanisha sadaka ya dhambi iliyojaa wema, iliyojaa rehema, na inayomkomboa mwanadamu. Alifanya kazi ya Enzi ya Neema, na Anawakilisha Enzi ya Neema, na Anaweza tu kuwakilisha sehemu moja ya kazi ya mpango wa usimamizi. Yaani, Yehova pekee ndiye Mungu wa watu wateule wa Israeli, Mungu wa Ibrahimu, Mungu wa Isaka, Mungu wa Yakobo, Mungu wa Musa, na Mungu wa watu wote wa Israeli. Na hivyo, Waisraeli wote wa wakati huo, ikiwemo Wayahudi, walimwabudu Yehova. Walimtolea dhabihu kwa madhabahu na walimtumikia hekaluni wakiwa wamevalia mavazi ya kikuhani. Kile walichotumainia kilikuwa kuonekana tena kwa Yehova. Yesu pekee ndiye Mkombozi wa wanadamu, na Yeye ndiye sadaka ya dhambi ambayo ilimkomboa mwanadamu kutoka dhambini. Yaani, jina la Yesu lilitoka katika Enzi ya Neema na lilikuja kuwepo kwa ajili ya kazi ya ukombozi katika Enzi ya Neema. Jina la Yesu lilikuja kuwepo ili kuwawezesha watu wa Enzi ya Neema wazaliwe upya na kuokolewa, nalo ni jina mahususi la ukombozi wa binadamu wote. Hivyo, jina Yesu linawakilisha kazi ya ukombozi, nalo linaashiria Enzi ya Neema. Jina Yehova ni jina mahsusi walilomwita Waisraeli walioishi chini ya sheria. Katika kila enzi na kila hatua ya kazi, jina Langu haliko bila msingi, lakini lina maana wakilishi wa kuwa muhimu: Kila jina linawakilisha enzi moja. “Yehova” linawakilisha Enzi ya Sheria nalo ni jina la heshima ambalo watu wa Israeli walimwita Mungu waliyemwabudu. “Yesu” linawakilisha Enzi ya Neema, nalo ni jina la Mungu wa wale wote waliokombolewa katika Enzi ya Neema. Iwapo mwanadamu bado anatamani kuwasili kwa Yesu Mwokozi katika siku za mwisho, na bado anamtarajia Afike katika mfano aliochukua kule Yudea, basi mpango wote wa usimamizi wa miaka elfu sita ungekomea katika Enzi ya Ukombozi, nao haungeweza kuendelea zaidi. Siku za mwisho, hata zaidi, zisingeweza kufika, nayo enzi isingekomeshwa. Hii ni kwa sababu Yesu Mwokozi ni kwa ajili ya ukombozi na wokovu wa wanadamu peke yake. Nilichukua jina la Yesu kwa ajili tu ya wenye dhambi wote katika Enzi ya Neema, lakini si jina ambalo kwalo Nitawafikisha wanadamu wote mwisho. Ingawa Yehova, Yesu, na Masihi yote yanawakilisha Roho Wangu, majina haya yanaashiria tu enzi tofauti za mpango Wangu wa usimamizi, nayo hayaniwakilishi katika ukamilifu Wangu. Majina wanayoniita watu duniani hayawezi kumaliza kwa ukamilifu tabia Yangu nzima na kila kitu Nilicho. Ni majina tofauti tu ambayo Ninaitwa katika enzi tofauti. Na hivyo, enzi ya tamati—enzi ya mwisho—itakapofika, jina Langu litabadilika tena. Sitaitwa Yehova, au Yesu, wala Masihi—Nitaitwa Mungu Mwenyewe mwenye nguvu na mwenyezi, na chini ya jina hili Nitaitamatisha enzi nzima. Niliitwa Yehova wakati mmoja, Nilijulika na watu pia kama Masihi, na wakati mmoja watu waliniita Yesu Mwokozi kwa upendo na heshima. Leo hii, Mimi si yule Yehova au Yesu tena ambaye watu walimfahamu nyakati zilizopita. Badala yake, Mimi ni Mungu ambaye Amerejea katika siku za mwisho, Mungu ambaye Ataitamatisha enzi; Mimi ndiye Mungu Mwenyewe ambaye Anainuka kutoka miisho ya dunia, Nimejawa na tabia Yangu nzima, na Nimejawa na mamlaka, heshima na utukufu. Watu hawajawahi kuwasiliana na Mimi, hawajawahi kunifahamu, na daima hawaijui tabia Yangu. Tangu uumbaji wa dunia hadi leo, hakuna mtu yeyote ambaye ameniona. Huyu ndiye Mungu anayemtokea mwanadamu katika siku za mwisho lakini Amejificha miongoni mwao. Anaishi kati ya watu, ni wa kweli na halisi, kama jua liwakalo na moto uwakao, Aliyejaa nguvu na kujawa mamlaka. Hakuna mtu au kitu chochote ambacho hakitahukumiwa kwa maneno Yangu, na mtu au kitu chochote ambacho hakitatakaswa kupitia moto unaowaka. Mwishowe, mataifa yasiyohesabika yatabarikiwa kwa sababu ya maneno Yangu, na pia kupondwa na kuwa vipande vipande kwa sababu ya maneno Yangu. Kwa njia hii, watu wote katika siku za mwisho wataona kwamba Mimi ndiye Mwokozi aliyerejea, na kwamba Mimi ndimi Mwenyezi Mungu, ambaye Anawashinda binadamu wote. Na wote wataona kwamba wakati mmoja Nilikuwa sadaka ya dhambi kwa mwanadamu, lakini katika siku za mwisho Nimekuwa miale ya jua liwakalo linalochoma vitu vyote, na pia Jua la haki linalofunua vitu vyote. Hii ndiyo kazi Yangu katika siku za mwisho. Ninalichukua jina hili na Ninaibeba tabia hii ili watu wote wapate kuona kwamba Mimi ndimi Mungu mwenye haki, jua linalochoma, moto unaowaka, na kwamba wote waweze kuniabudu, Mungu pekee wa kweli, na ili waweze kuuona uso Wangu wa kweli: Mimi si Mungu wa Waisraeli tu, na Mimi si Mkombozi tu, badala yake Mimi ni Mungu wa viumbe vyote katika mbingu na ardhi na bahari.

Mwokozi angefika katika siku za mwisho na bado Awe anaitwa Yesu, na Azaliwe Yudea kwa mara nyingine na Afanye kazi Yake huko, basi hili lingethibitisha kwamba Niliwaumba watu wa Israeli pekee yao na Niliwakomboa watu wa Israeli pekee yao, na kwamba Sina uhusiano wowote na Mataifa. Je, hili halingekinzana na maneno Yangu kwamba “Mimi ni Bwana aliyeumba mbingu na ardhi na vitu vyote”? Nilitoka Yudea na Ninafanya kazi Yangu kati ya Mataifa kwa sababu Mimi si Mungu wa Waisraeli tu, bali ni Mungu wa viumbe wote walioumbwa. Ninaonekana kati ya Mataifa katika siku za mwisho kwa sababu Mimi si Yehova, Mungu wa Waisraeli tu, lakini, hata zaidi, Mimi ndimi Muumba wa watu Wangu wote wateule kati ya Mataifa. Sikuumba Israeli, Misri, na Lebanoni pekee, lakini pia Mataifa yote nje ya Israeli. Kwa sababu ya hili, Mimi ni Bwana wa viumbe wote walioumbwa. Nilitumia tu Israeli kama mahali pa kuanzia kazi Yangu, Nikatumia Yudea na Galilaya kama ngome za kazi Yangu ya ukombozi, na sasa Ninaitumia nchi ya Mataifa kama msingi ambao Nitatumia kuitamatisha enzi nzima. Nilifanya hatua mbili za kazi huko Israeli (hatua hizi mbili za kazi zikiwa Enzi ya Sheria na Enzi ya Neema), na Nimekuwa Nikitekeleza hatua mbili zaidi za kazi (Enzi ya Neema na Enzi ya Ufalme) katika nchi nyingine zote nje ya Israeli. Nitafanya kazi ya ushindi kati ya Mataifa, na hivyo kuitamatisha enzi. Mwanadamu akiniita Yesu Kristo kila wakati, lakini hajui kuwa Nimeianza enzi mpya katika siku za mwisho na Nimeanza kazi mpya, na mwanadamu akiendelea kungoja kwa upumbavu kuwasili kwa Yesu Mwokozi, basi Nitawaita watu kama hao wale wasioniamini; wao ni watu wasionijua Mimi, wanaojifanya kuwa waumini. Je, watu kama hao wanaweza kushuhudia kufika kwa Yesu Mwokozi kutoka mbinguni? Wanachongoja si kufika Kwangu, bali ni kufika kwa Mfalme wa Wayahudi. Hawatamani sana Mimi niiangamize kabisa dunia hii chafu ya zamani, lakini badala yake wanatamani sana kurudi kwa Yesu kwa mara ya pili, ambapo watakombolewa—wanamtazamia Yesu kuwakomboa wanadamu wote mara nyingine kutoka nchi hii iliyochafuliwa na isiyo na haki. Watu kama hao watawezaje kuwa wale wanaoikamilisha kazi Yangu katika siku za mwisho? Matamanio ya mwanadamu hayawezi kutimiza mapenzi Yangu ama kutimiza kazi Yangu, kwani mwanadamu huheshimu au kuthamini tu kazi ambayo Nimeifanya hapo awali, bila kujua ya kwamba Mimi ni Mungu Mwenyewe ambaye ni mpya siku zote na si mzee kamwe, na anajua tu kwamba Mimi ni Yehova, na Yesu, bila habari yoyote kwamba Mimi ndimi Yule wa siku za mwisho ambaye Atawatamatisha binadamu. Yote ambayo wanadamu anatamani na kujua yanatoka katika dhana yake mwenyewe, na ni yale tu ambayo anaweza kuyaona kwa macho yake mwenyewe. Hayako sambamba na kazi Ninayoifanya, bali hayatangamani nayo. Kama kazi Yangu ingefanywa kulingana na mawazo ya mwanadamu, basi ingeisha lini? Mwanadamu angeingia katika pumziko lini? Nami Ningewezaje kuingia katika siku ya saba, Sabato? Ninafanya kazi kulingana na mpango Wangu na kulingana na kusudi Langu—si kulingana na nia za mwanadamu.


Kazi ya Kueneza Injili Pia Ni Kazi ya Kumwokoa Mwanadamu

Watu wote wanahitaji kuelewa makusudi ya kazi Yangu duniani, yaani, kile Ninachokusudia kupata hatimaye, na ni kiwango gani Ninachopaswa kufikia katika kazi hii kabla haijakamilika. Ikiwa, baada ya kutembea na Mimi hadi leo, watu hawaelewi kazi Yangu inahusu nini hasa, basi, je, hawajatembea na Mimi bure? Watu wakinifuata, wanapaswa kujua nia Zangu. Nimekuwa nikifanya kazi duniani kwa maelfu ya miaka, na hadi leo, Ninaendelea kutekeleza kazi Yangu namna hii. Ingawa kazi Yangu iko na miradi mingi, makusudi yake bado hayajabadilika; ingawa Nimejawa na hukumu na kuadibu kuelekea mwanadamu, kwa mfano, kile Ninachofanya bado ni kwa ajili ya kumwokoa, na kwa ajili ya kueneza injili Yangu vizuri zaidi na kupanua kazi Yangu vizuri zaidi miongoni mwa Mataifa yote punde tu mwanadamu anapofanywa kuwa kamili. Kwa hivyo leo, wakati ambapo watu wengi wamevunjika moyo sana kwa muda mrefu, bado Ninaendelea na kazi Yangu, Ninaendelea na kazi Ninayopaswa kufanya ya kumhukumu na kumwadibu mwanadamu. Licha ya ukweli kwamba mwanadamu amechoshwa na kile Ninachosema, na hana hamu ya kujihusisha na kazi Yangu, bado Ninatekeleza kazi ambayo ni wajibu Wangu, kwa kuwa makusudi ya kazi Yangu hayajabadilika, na mpango Wangu wa asili hautavunjwa. Makusudi ya hukumu Yangu ni kumwezesha mwanadamu anitii vyema zaidi, na makusudi ya kuadibu Kwangu ni kumwezesha mwanadamu afikie mabadiliko vyema zaidi. Ingawa kila kitu Ninachofanya ni kwa ajili ya usimamizi Wangu, Sijawahi kufanya kazi yoyote ambayo haikuwa na manufaa kwa mwanadamu, kwa maana Ninakusudia kuyafanya mataifa yote yaliyo nje ya Israeli yawe matiifu kama Waisraeli, kuwafanya wawe wanadamu halisi, ili Niweze kuwa na mahali pa kuweka mguu katika nchi zilizo nje ya Israeli. Huu ndio usimamizi Wangu; ni kazi Yangu miongoni mwa Mataifa. Hata sasa, watu wengi bado hawaelewi usimamizi Wangu, kwa sababu hawajali kuhusu mambo kama hayo, na badala yake wanajali kuhusu mustakabali na hatima zao wenyewe. Haijalishi Ninasema nini, watu wanabaki wasiojali kazi Ninayofanya, badala yake wakizingatia kwa moyo wote hatima zao za baadaye. Mambo yakiendelea kwa njia hii, kazi Yangu inaweza kueneaje? Injili Yangu inaweza kuhubiriwaje ulimwenguni kote? Ninyi mnapaswa kujua kwamba kazi Yangu inapoenea, Nitawatawanya ninyi, na kuwapiga ninyi kama vile Yehova alivyopiga kila mojawapo ya makabila ya Israeli. Haya yote yatafanywa ili injili Yangu iweze kuenea duniani kote, ili kazi Yangu iweze kuenea katika Mataifa, hivyo kuliwezesha jina Langu litukuzwe kama kuu miongoni mwa watu wazima na watoto pia, na jina Langu takatifu lisifiwe vinywani mwa watu kutoka makabila na mataifa yote. Katika enzi hii ya mwisho, acha jina Langu litukuzwe kama kuu miongoni mwa Mataifa, acha matendo Yangu yaonekane na watu wa Mataifa, na waniite Mwenyezi kwa sababu ya matendo Yangu, na acha maneno Yangu yatimie hivi karibuni. Nitawafanya watu wote wajue kwamba Mimi si Mungu wa Waisraeli tu, bali pia Mungu wa watu wa Mataifa yote, hata yale mataifa ambayo Nimeyalaani. Nitawafanya watu wote waone kwamba Mimi ndimi Mungu wa viumbe wote walioumbwa. Hii ndiyo kazi Yangu kuu zaidi, makusudi ya mpango Wangu wa kazi kwa ajili ya siku za mwisho, na kazi pekee Ninayokusudia kuitimiza katika siku za mwisho.

Ni wakati wa siku za mwisho tu ambapo kazi ambayo Nimekuwa nikiisimamia kwa maelfu ya miaka inafunuliwa kikamilifu kwa mwanadamu. Ni sasa tu ndipo Nimefichua siri kamili ya usimamizi Wangu kwa mwanadamu, na mwanadamu amejifunza makusudi ya kazi Yangu na, zaidi ya hayo, amefikia kuelewa siri Zangu zote. Tayari Nimemwambia mwanadamu kila kitu kuhusu hatima anayojali kuhusu. Tayari Nimemfunulia mwanadamu siri Zangu zote, siri ambazo zilikuwa zimefichwa kwa zaidi ya miaka 5,900. Yehova ni nani? Masihi ni nani? Yesu ni nani? Ninyi mnapaswa kujua haya yote. Majina haya ni hatua za mabadiliko makuu ya kazi Yangu. Je, ninyi mmeelewa hilo? Jina Langu takatifu linapaswa kutangazwaje? Jina Langu linapaswa kuhubiriwaje kwa taifa lolote ambalo limeniitia kwa jina Langu lolote? Kazi Yangu inaenea, na Nitaeneza yote kwa taifa lolote na mataifa yote. Kwa kuwa kazi Yangu imetekelezwa kwenu, Nitawapiga ninyi kama vile Yehova alivyowapiga wachungaji wa nyumba ya Daudi katika Israeli, nikiwafanya mtawanywe miongoni mwa kila taifa. Kwa maana katika siku za mwisho, Nitaiponda kila nchi vipandevipande na kuwafanya watu waliomo wagawanywe upya miongoni mwa makabila na mataifa. Nitakaporudi tena, nchi zote zitakuwa tayari zimegawanywa kwa kufuata mipaka iliyowekwa na miali Yangu inayowaka. Wakati huo, Nitawatokea wanadamu upya kama jua linalochoma na Nitajionyesha waziwazi kwao katika mfano wa Mtakatifu ambao hawajawahi kuuona hapo awali, Nikitembea miongoni mwa mataifa mengi, kama vile Mimi, Yehova, nilivyowahi kutembea miongoni mwa makabila mbalimbali ya Kiyahudi. Kuanzia wakati huo na kuendelea, Nitawaongoza wanadamu katika maisha yao duniani, na hakika wataona kwamba utukufu Wangu uko juu yao, na kwamba nguzo ya wingu angani inawaongoza katika maisha yao, kwa maana Nitaonekana katika mahali patakatifu. Mwanadamu ataona siku Yangu ya haki, na pia kuonekana kwa utukufu Wangu. Huo ndio wakati ambapo Nitatawala kama Mfalme juu ya dunia nzima na kuwaleta wana Wangu wengi katika utukufu. Watu watasujudu kote duniani, na hema Langu litasimamishwa imara miongoni mwa wanadamu, likijengwa juu ya mwamba wa kazi Yangu ya leo. Watu wote pia watanitumikia hekaluni. Madhabahu, iliyojaa kwa vitu vichafu na vya kuchukiza, itavunjwa vipandevipande na kujengwa upya na Mimi. Wanakondoo na ndama wachanga watarundikwa juu ya madhabahu hiyo takatifu. Nitabomoa hekalu la leo na hakika Nitajenga jipya. Hekalu ambalo limesimama sasa, ambalo limejaa watu wa kuchukiza, litaporomoka, na lile Ninalolijenga litajazwa na watumishi waliojitolea Kwangu. Watasimama kwa mara nyingine tena na kunitumikia kwa ajili ya utukufu wa hekalu Langu. Hakika ninyi mtaona siku Ninapopata utukufu mkuu, pamoja na siku Ninapobomoa hekalu na kujenga jipya. Hakika ninyi pia mtaona siku ya kuja kwa hema Langu miongoni mwa wanadamu. Kwa namna ileile Ninavyovunja hekalu, Nitaleta hema Langu miongoni mwa wanadamu, kama vile tu wanavyotazama kushuka Kwangu. Baada ya kuiponda kila nchi, Nitazikusanya pamoja upya, kuanzia hapo Nikijenga hekalu Langu na kuanzisha madhabahu Yangu, na hivyo watu wote wanaweza kunitolea dhabihu, kunitumikia katika hekalu Langu, na kuonyesha kujitoa kwao kwa kazi Ninayofanya katika Mataifa. Watakuwa kama Waisraeli wa siku hizi, wakiwa wamevalia mavazi ya kikuhani na taji za kifahari, wakiwa na utukufu Wangu, Yehova, katikati yao, na uadhama Wangu ukiwa pamoja nao katika anga za juu. Kazi Yangu katika Mataifa pia itakuwa vivyo hivyo. Kama vile kazi Yangu katika Israeli ilivyokuwa, ndivyo kazi Yangu katika Mataifa itakavyokuwa, kwa sababu Nitaeneza kazi Yangu katika Israeli na kuipanua kwa nchi za Mataifa.

Sasa ndio wakati ambapo Roho Wangu anafanya kazi kuu, na wakati ambapo Ninaanza kazi Yangu miongoni mwa Mataifa. Zaidi ya hayo, ni wakati ambapo Ninawaainisha viumbe wote walioumbwa, Nikimweka kila mmoja katika kundi lake husika, ili kazi Yangu iweze kuendelea kwa haraka zaidi na iwe na uwezo zaidi wa kupata matokeo. Na hivyo, kile Ninachotaka kwako bado ni kwamba utoe nafsi yako yote kwa kazi Yangu yote, na, hata zaidi, kwamba utambue waziwazi na uone kwa usahihi kazi yote ambayo Nimefanya kwako, na utumie nguvu zako zote ili kazi Yangu iweze kupata matokeo makubwa zaidi. Hiki ndicho unachopaswa kuelewa. Acha kushindana na wengine, kutafuta mpango wa mambo yasiyotarajiwa, au kutafuta faraja kwa ajili ya mwili wako, ili kuepuka kuchelewesha kazi Yangu, na kuzuia mustakabali wako mzuri. Badala ya kukulinda, kufanya hivyo kunaweza tu kuleta maangamizi juu yako. Je, huu hautakuwa upumbavu kwa upande wako? Kile unachokifurahia leo ndicho hasa kinachoharibu mustakabali wako, ilhali maumivu unayovumilia leo ndiyo hasa yanayokulinda. Lazima ufahamu mambo haya waziwazi, ili uepuke kuanguka katika vishawishi ambavyo utapata ugumu kujinasua kutoka kwavyo, na kuepuka kutumbukia katika ukungu mzito na kutoweza kulipata jua tena kamwe. Ukungu mzito unapoisha, utajikuta katikati ya hukumu ya siku kuu. Kufikia wakati huo, siku Yangu itakuwa imewakaribia wanadamu. Utaepukaje hukumu Yangu? Utawezaje kuvumilia joto kali la jua linalochoma? Ninapompa mwanadamu utele Wangu, yeye hauhifadhi kifuani mwake, bali anautupa kando mahali ambapo hakuna mtu atakayeutambua. Siku Yangu inapomshukia mwanadamu, hataweza tena kugundua utele Wangu, au kupata maneno machungu ya ukweli Niliyomnenea zamani. Ataomboleza na kulia, kwa sababu amepoteza mwangaza wa nuru na kuanguka gizani. Kile mnachokiona leo ni upanga mkali wa kinywa Changu tu; hamjaona fimbo mkononi Mwangu au mwali wa moto Ninaomchoma nao mwanadamu. Hiyo ndiyo maana ninyi bado ni wenye majivuno na msio na kadiri mbele Zangu, na kwa nini bado mnapigana na Mimi katika nyumba Yangu, mkipinga kwa ulimi wenu wa binadamu kile ambacho Nimenena kwa kinywa Changu. Mwanadamu haniogopi, na hadi leo anaendelea kujiweka katika uadui na Mimi, bado hahisi hofu hata kidogo. Mna ulimi na meno ya wasio haki vinywani mwenu. Maneno na matendo yenu ni kama yale ya nyoka aliyemshawishi Hawa kutenda dhambi. Mnadaiana jicho kwa jicho na jino kwa jino, na mnang’ang’ana mbele Zangu ili kujinyakulia hadhi, umaarufu, na faida, lakini hamjui kwamba Ninatazama maneno na matendo yenu kwa siri. Hata kabla hamjaingia katika mkazo wa macho Yangu, Nimechunguza kilindi cha mioyo yenu. Mwanadamu daima hutamani kuepuka mshiko wa mkono Wangu na kukwepa uchunguzi wa macho Yangu, lakini Sijawahi kuepuka maneno au matendo yake. Badala yake, kwa makusudi, Ninaruhusu maneno na matendo hayo yaingie machoni Mwangu, ili Niweze kuadibu ukosefu wa haki wa mwanadamu na kutekeleza hukumu juu ya uasi wake. Hivyo, maneno na matendo ya mwanadamu kwa siri hubaki daima mbele ya kiti Changu cha hukumu, na hukumu Yangu haijawahi kumwacha mwanadamu, kwa maana uasi wake umekithiri. Kazi Yangu ni kuchoma na kutakasa maneno na matendo yote ya mwanadamu yaliyotamkwa na kufanywa mbele ya Roho Wangu. Kwa njia hii,[a] Ninapoondoka duniani, watu bado watadumisha uaminifu wao Kwangu, na bado wataweza kuitendea kazi Yangu kama watumishi Wangu watakatifu wafanyavyo katika kunitumikia, wakiruhusu kazi Yangu duniani iendelee hadi siku itakapokamilika.

Maelezo ya Chini:

a. Nakala ya asili haina kirai “Kwa njia hii.”


Kazi katika Enzi ya Sheria

Kazi ambayo Yehova alifanya juu ya Waisraeli ilianzisha miongoni mwa binadamu mahali pa asili pa Mungu duniani, ambapo pia palikuwa mahali patakatifu ambapo Yeye alikuwepo. Aliiwekea mipaka kazi Yake kwa watu wa Israeli. Mwanzoni, Hakufanya kazi nje ya Israeli, lakini badala yake, Alichagua watu Aliowapata kuwa wanaofaa ili kuwekea mipaka upeo wa kazi Yake. Israeli ni mahali ambapo Mungu aliwaumba Adamu na Hawa, na kutoka kwa mavumbi ya mahali hapo Yehova alimfanya mwanadamu; mahali hapa pakawa kituo cha kazi Yake duniani. Waisraeli, ambao walikuwa dhuria ya Nuhu na pia dhuria ya Adamu, walikuwa msingi wa kibinadamu wa kazi ya Yehova duniani.

Wakati huu, umuhimu, kusudi, na hatua za kazi ya Yehova katika Israeli zilikuwa kutekeleza kazi Yake katika dunia nzima, ambayo, ikichukua Israeli kama kitovu chake, ilienea polepole katika Mataifa. Hii ndiyo kanuni ambayo kwayo Yeye hufanya kazi ndani ya ulimwengu—kuanzia mahali fulani ili kuendesha yote, na kisha kupanua kazi Yake hadi watu wote katika ulimwengu wawe wameipokea injili Yake. Waisraeli wa kwanza walikuwa dhuria ya Nuhu. Watu hawa walijaliwa tu pumzi ya Yehova, na walijua jinsi ya kushughulikia mahitaji ya lazima ya msingi ya maisha, lakini hawakujua Yehova alikuwa Mungu wa aina gani, au nia Zake kwa mwanadamu, sembuse jinsi walivyopaswa kumcha Muumba. Kuhusu iwapo kulikuwa na kanuni na sheria za kutiiwa,[a] au iwapo kulikuwa na wajibu ambao viumbe walioumbwa walipaswa kumfanyia Muumba, dhuria ya Adamu haikujua chochote kuhusu mambo haya. Kile tu walichojua kilikuwa kwamba mume alipaswa kutokwa na jasho na kufanya kazi ili kuikimu familia yake, na kwamba mke alipaswa kumtii mumewe na kuendeleza kizazi cha binadamu ambacho Yehova alikuwa amekiumba. Kwa maneno mengine, watu kama hao, ambao walikuwa tu na pumzi ya Yehova na uzima Wake, hawakujua chochote kuhusu jinsi ya kufuata sheria za Mungu au jinsi ya kumridhisha Muumba. Walielewa machache mno. Kwa hivyo ingawa hakukuwa na chochote kilicho potovu au kidanganyifu mioyoni mwao, na wivu na mzozo viliibuka mara chache miongoni mwao, hata hivyo hawakuwa na maarifa au ufahamu wa Yehova, Muumba. Mababu hawa wa mwanadamu walijua tu kula vitu vya Yehova, na kufurahia vitu vya Yehova, lakini hawakujua kumcha Yehova; hawakujua kwamba Yehova ndiye Yule waliyepaswa kumwabudu kwa kupiga magoti. Kwa hivyo wangewezaje kuitwa viumbe Wake walioumbwa? Hili lingekuwa hivi, je, maneno, “Yehova ni Muumba” na “Alimuumba mwanadamu ili mwanadamu aweze kumdhihirisha, kumtukuza, na kumwakilisha” hayangekuwa yamesemwa bure? Watu waliokosa mioyo ya kumcha Yehova wangewezaje kuwa ushuhuda kwa utukufu Wake? Wangewezaje kuwa udhihirisho wa utukufu Wake? Je, maneno ya Yehova “Nilimuumba mwanadamu kwa mfano Wangu” basi hayangetumiwa kama kisingizio na Shetani, yule mwovu? Je, maneno haya basi hayangekuwa alama ya aibu kwa uumbaji wa Yehova wa mwanadamu? Ili kukamilisha hatua hiyo ya kazi, Yehova, baada ya kumuumba binadamu, hakuwaelekeza au kuwaongoza kutoka kwa Adamu hadi Nuhu. Badala yake, haikuwa mpaka baada ya gharika kuiharibu dunia ndipo Alipoanza rasmi kuwaongoza Waisraeli, ambao walikuwa dhuria ya Nuhu na pia ya Adamu. Kazi na matamko Yake katika Israeli yaliwapa mwongozo watu wote wa Israeli walipoishi maisha yao kote katika nchi ya Israeli, na hivyo kumwonyesha mwanadamu kwamba Yehova si tu kwamba aliweza kumpulizia mwanadamu pumzi, ili aweze kuwa na uzima kutoka Kwake na kuinuka kutoka mavumbini kuwa binadamu aliyeumbwa, bali kwamba Angeweza pia kumteketeza mwanadamu, na kumlaani mwanadamu, na kutumia fimbo Yake kumtawala mwanadamu. Hivyo, pia, waliona kwamba Yehova angeweza kuongoza maisha ya mwanadamu duniani, na kuzungumza na kufanya kazi miongoni mwa binadamu kulingana na saa za mchana na za usiku. Kazi Aliyofanya ilikuwa tu ili viumbe Wake walioumbwa wapate kujua kwamba mwanadamu alitokana na mavumbi yaliyochukuliwa na Yeye, na zaidi ya hayo kwamba mwanadamu alikuwa amefanywa na Yeye. Sio hili tu, bali Alifanya kazi Yake kwanza katika Israeli ili watu na mataifa mengine (ambao kwa kweli hawakuwa wametengana na Israeli, bali walikuwa wametokana na Waisraeli, lakini bado walikuwa dhuria ya Adamu na Hawa) waweze kuipokea injili ya Yehova kutoka Israeli, ili viumbe wote walioumbwa katika ulimwengu waweze kumcha Yehova na kumtukuza kama mkuu. Kama Yehova asingeanza kazi Yake katika Israeli, lakini badala yake, baada ya kuwaumba wanadamu, angewaacha tu waishi maisha yasiyo na wasiwasi duniani, basi katika hali hiyo, kwa kuzingatia asili ya kimwili ya mwanadamu (asili inamaanisha kwamba mwanadamu hawezi kamwe kujua vitu asivyoweza kuona, ambayo ni kusema kwamba asingejua kwamba ni Yehova aliyemuumba mwanadamu, sembuse kwa nini Alifanya hivyo), asingejua kamwe kwamba ni Yehova aliyemuumba mwanadamu au kwamba Yeye ni Bwana wa vitu vyote. Ikiwa Yehova angemuumba mwanadamu na kumweka duniani, na kupangusa tu mikono Yake na kuondoka, badala ya kubaki miongoni mwa wanadamu ili kuwapa mwongozo kwa kipindi cha muda, basi binadamu wote wangegeuzwa kuwa si kitu; hata mbingu na ardhi na vitu vyote, ambavyo Aliviumba, vingegeuzwa kuwa si kitu, na binadamu wote pia wangegeuzwa kuwa si kitu na zaidi ya hayo kukanyagwa na Shetani. Katika hali hiyo, matamanio ya Yehova kwamba “Duniani, yaani, katikati ya uumbaji Wake, Aweze kuwa na mahali pa kusimama, mahali patakatifu” yangesambaratika. Na hivyo, baada ya kuwaumba binadamu, Alibaki miongoni mwao ili kuwaongoza katika maisha yao, na kuzungumza nao kutoka miongoni mwao—haya yote yalikuwa ili kutimiza matamanio Yake, na kutimiza mpango Wake. Kazi Aliyofanya katika Israeli ilikusudiwa tu kutimiza mpango Aliokuwa ameufanya kabla ya uumbaji Wake wa vitu vyote, na kwa hivyo kufanya Kwake kazi kwanza miongoni mwa Waisraeli na uumbaji Wake wa vitu vyote havikupingana, bali vyote vilifanywa kwa ajili ya usimamizi Wake, kazi Yake, na utukufu Wake, na vilifanywa ili kuongeza kina cha maana ya uumbaji Wake wa binadamu. Alielekeza maisha ya binadamu duniani kwa miaka elfu mbili baada ya Nuhu, akiwasaidia watu kuelewa jinsi ya kumcha Yehova, Bwana wa vitu vyote, jinsi ya kuendesha maisha yao, na jinsi ya kuishi, na zaidi ya yote, jinsi ya kuwa na ushuhuda kwa Yehova, kumtii, na kumcha, hata kumsifu kwa muziki kama alivyofanya Daudi na makasisi wake.

Kabla ya miaka elfu mbili ambayo kwayo Yehova alifanya kazi Yake, mwanadamu hakujua chochote, na karibu binadamu wote walikuwa wametumbukia katika upotovu, hadi, kabla ya maangamizo ya dunia kwa gharika, walikuwa wamefikia kina cha uasherati na upotovu, na hawakuwa na Yehova mioyoni mwao hata kidogo, sembuse njia Yake. Hawakuwahi kuelewa kazi ambayo Yehova alikuwa akienda kufanya; hawakuwa na busara, sembuse maarifa, na, kama mashine zilizopumua, walikuwa wajinga kabisa kuhusu mwanadamu, Mungu, vitu vyote, uzima, na kadhalika. Duniani, walijihusisha katika ushawishi mwingi, kama nyoka, na kusema mambo mengi yaliyomkosea Yehova, lakini kwa sababu walikuwa wajinga, Yehova hakuwaadibu wala kuwatia adabu. Ni baada tu ya gharika, Nuhu alipokuwa na umri wa miaka 601, ndipo Yehova alimtokea Nuhu rasmi na kumwelekeza yeye na familia yake, akiwaongoza ndege na wanyama ambao walikuwa wamenusurika gharika pamoja na Nuhu na dhuria yake, hadi mwisho wa Enzi ya Sheria, iliyodumu kwa jumla ya miaka 2,500. Alikuwa akifanya kazi katika Israeli, yaani, akifanya kazi rasmi, kwa jumla ya miaka 2,000, na akifanya kazi kwa wakati mmoja ndani ya Israeli na nje yake kwa miaka 500, kwa pamoja ikijumlisha miaka 2,500. Katika kipindi hiki, Aliwaagiza Waisraeli kwamba ili kumtumikia Yehova, walipaswa kujenga hekalu, kuvaa kanzu za ukuhani, na kutembea pekupeku kuingia hekaluni wakati wa mapambazuko, isije ikawa viatu vyao vinalichafua hekalu la Yehova na moto ukashushwa juu yao kutoka kwenye kilele cha hekalu na kuwateketeza hadi kufa. Walitekeleza wajibu wao na kutii mipango ya Yehova. Walimwomba Yehova hekaluni, na baada ya kupokea ufunuo wa Yehova, yaani, baada ya Yehova kuzungumza, waliuongoza umati na kuufundisha kwamba walipaswa kumcha Yehova—Mungu wao. Na Yehova aliwaambia kwamba walipaswa kujenga hekalu na madhabahu, na wakati wa Yehova, yaani, siku ya Pasaka, walipaswa kuandaa ndama na wanakondoo wazaliwa wa kwanza kuwaweka kwenye madhabahu kama dhabihu za kumtumikia Yehova, ili kuwazuia na kuweka hofu kwa Yehova mioyoni mwao. Iwapo walitii sheria hii ikawa kipimo cha uaminifu wao kwa Yehova. Yehova pia aliiamrisha siku ya Sabato, siku ya saba ya uumbaji Wake. Siku iliyofuata baada ya Sabato, Aliifanya siku ya kwanza, siku kwao ya kumsifu Yehova, kumtolea dhabihu, na kumfanyia muziki. Kwenye siku hii, Yehova aliwaita pamoja makasisi wote kugawanya dhabihu kwenye madhabahu ili watu wale, ili waweze kufurahia dhabihu kwenye madhabahu ya Yehova. Na Yehova alisema kwamba walikuwa wamebarikiwa, kwamba walishiriki sehemu pamoja na Yeye, na kwamba walikuwa watu Wake wateule (ambalo lilikuwa agano la Yehova na Waisraeli). Hii ndiyo sababu, hadi leo hii, watu wa Israeli bado wanasema kwamba Yehova ni Mungu wao pekee, na si Mungu wa watu wa mataifa.

Wakati wa Enzi ya Sheria, Yehova alimpa Musa amri nyingi ili awapitishie Waisraeli waliomfuata kutoka Misri. Amri hizi zilitolewa na Yehova kwa Waisraeli na hazikuwa na uhusiano wowote na Wamisri; zilikusudiwa kuwazuia Waisraeli, na Alitumia amri hizo kuweka matakwa kwao. Iwapo walishika Sabato, iwapo waliwaheshimu wazazi wao, iwapo waliabudu sanamu, na kadhalika—hizi zilikuwa kanuni ambazo kwazo walihukumiwa kuwa wenye dhambi au wenye haki. Miongoni mwao, kulikuwa na baadhi ambao walipigwa na moto wa Yehova, baadhi ambao walipigwa mawe hadi kufa, na baadhi ambao walipokea baraka ya Yehova, na hili liliamuliwa kulingana na iwapo walitii amri hizi au la. Wale ambao hawakushika Sabato walipigwa mawe hadi kufa. Wale makasisi ambao hawakushika Sabato walipigwa na moto wa Yehova. Wale ambao hawakuwaheshimu wazazi wao pia walipigwa mawe hadi kufa. Haya yote yalikubaliwa na Yehova. Yehova alianzisha amri na sheria Zake ili kwamba, Alipowaongoza katika maisha yao, watu wangesikiliza na kutii neno Lake na kutomwasi Yeye. Alitumia sheria hizi kuidhibiti jamii changa ya wanadamu, ili kuweka msingi kwa ajili ya kazi Yake ya baadaye. Na hivyo, kulingana na kazi ambayo Yehova alifanya, enzi ya kwanza iliitwa Enzi ya Sheria. Ingawa Yehova alitoa matamko mengi na kufanya kazi nyingi, Aliwaongoza tu watu kwa njia chanya, akiwafundisha watu hawa wajinga jinsi ya kujiendesha, jinsi ya kuishi, na jinsi ya kuelewa njia ya Yehova. Kwa sehemu kubwa, kazi Aliyofanya ilikuwa kuwafanya watu washike njia Yake na kufuata sheria Zake. Kazi ilifanywa kwa watu ambao walikuwa wamepotoshwa kwa kijuujuu; haikuenea hadi kufikia kubadilisha tabia au maendeleo yao katika uzima. Aliwazuia tu na kuwadhibiti watu kwa kuwafanya watii sheria. Kwa Waisraeli wakati huo, Yehova alikuwa tu Mungu hekaluni, Mungu mbinguni. Alikuwa nguzo ya wingu, nguzo ya moto. Kile ambacho Yehova aliwataka wafanye kilikuwa kutii kile ambacho watu leo wanakijua kama sheria na amri—mtu angeweza hata kusema kanuni—kwa sababu kile ambacho Yehova alifanya hakikukusudiwa kuwabadilisha, bali kuwapa vitu zaidi ambavyo mwanadamu alipaswa kuwa navyo, na kuwaambia vitu hivi Yeye binafsi, kwa sababu baada ya kuumbwa mwanadamu hakuwa na chochote alichopaswa kumiliki. Na hivyo, Yehova aliwapa watu vitu walivyopaswa kumiliki kwa ajili ya maisha yao duniani, akiwafanya watu Aliowaongoza kuwapita mababu zao, Adamu na Hawa, kwa sababu kile ambacho Yehova aliwapa kilipita kile Alichokuwa amewapa Adamu na Hawa hapo mwanzo. Bila kujali, kazi ambayo Yehova alifanya katika Israeli ilikuwa tu kuwaongoza wanadamu na kuwafanya wanadamu wamtambue Muumba. Hakuwashinda au kuwabadilisha, bali Aliwaongoza tu. Huu ndio ukamilifu wa kazi ya Yehova katika Enzi ya Sheria. Ni usuli, hadithi halisi, kiini cha kazi Yake katika nchi nzima ya Israeli, na mwanzo wa kazi Yake ya miaka elfu sita—kuwaweka wanadamu chini ya udhibiti wa mkono wa Yehova. Kutokana na hili ilizaliwa kazi zaidi katika mpango Wake wa usimamizi wa miaka elfu sita.

Tanbihi:

a. Nakala ya asili haina fungu la maneno “za kutiiwa.”


Historia ya Kweli ya Kazi ya Enzi ya Ukombozi

Mpango Wangu mzima wa usimamizi, mpango wa usimamizi wa miaka elfu sita, unajumuisha hatua tatu, au enzi tatu: Enzi ya Sheria ikiwa ya kwanza; Enzi ya Neema (ambayo pia ni Enzi ya Ukombozi); na Enzi ya Ufalme ya siku za mwisho. Kazi Yangu katika enzi hizi tatu inatofautiana katika maudhui kulingana na kila enzi, lakini katika kila hatua kazi hii inafanywa kulingana na mahitaji ya mwanadamu—au, kwa usahihi zaidi, inafanywa kulingana na hila ambazo Shetani anatumia katika vita Ninavyopigana dhidi yake. Kusudi ni kumshinda Shetani, kufunua hekima Yangu na uweza Wangu, kufichua hila zote za Shetani, na hivyo kuokoa jamii nzima ya wanadamu, ambayo inaishi chini ya nguvu za Shetani. Ni ili kufunua hekima Yangu na uweza Wangu, na kuweka wazi ubaya usiovumilika wa Shetani; hata zaidi ya hayo, ni ili kuruhusu viumbe walioumbwa kubainisha kati ya mema na mabaya, kujua kwamba Mimi ndimi Mtawala wa vitu vyote, kuona wazi kwamba Shetani ni adui wa binadamu, mpotovu, yule mwovu, na kuwawezesha kutofautisha, kwa uwazi kabisa, kati ya mema na mabaya, ukweli na uwongo, utakatifu na uchafu, na kile kilicho kikuu na kile kilicho duni. Ni ili kuwawezesha wanadamu wasio na ufahamu kunishuhudia kwamba si Mimi ninayewapotosha binadamu, na kwamba ni Mimi tu—Muumba—Ninayewaokoa binadamu, na kuwapa watu vitu ambavyo wanaweza kufurahia; ni ili kuwaruhusu wajue kwamba Mimi ndimi Mtawala wa vitu vyote na Shetani ni kiumbe tu Niliyemuumba na ambaye baadaye alinisaliti. Mpango Wangu wa usimamizi wa miaka elfu sita umegawanywa katika hatua tatu, na Ninafanya kazi hivi ili kufikia matokeo ya kuwawezesha viumbe walioumbwa wanishuhudie, waelewe nia Zangu, na wajue kwamba Mimi ndimi ukweli. Hivyo, wakati wa kazi ya awali ya mpango Wangu wa usimamizi wa miaka elfu sita, Nilitekeleza kazi ya sheria, ambayo ilikuwa kazi ya Yehova ya kuwaongoza watu. Katika hatua ya pili, Nilianzisha katika vijiji vya Yudea kazi ya awali ya Enzi ya Neema. Yesu anawakilisha kazi yote ya Enzi ya Neema; Alipata mwili, na kupigiliwa misumari msalabani, na Yeye pia Alianzisha Enzi ya Neema. Alikuja kusulubiwa na kukamilisha kazi ya ukombozi, na Alikuja kutamatisha Enzi ya Sheria na kuanzisha Enzi ya Neema, na hivyo Aliitwa “Jemadari Mkuu,” “Sadaka ya Dhambi,” na “Mkombozi.” Kutokana na hayo, kazi ya Yesu ilitofautiana katika maudhui na kazi ya Yehova, ingawa zilikuwa sawa katika kanuni. Yehova alianzisha Enzi ya Sheria, akiweka msingi—kituo cha mwanzo—kwa ajili ya kazi ya Mungu duniani, na kutoa sheria na amri. Hizi ni sehemu mbili za kazi Alizozitekeleza, na zinawakilisha Enzi ya Sheria. Kazi ambayo Yesu alifanya katika Enzi ya Neema haikuwa kutoa sheria, bali kuzitimiza, na hivyo kuanzisha Enzi ya Neema na kuhitimisha Enzi ya Sheria ambayo ilikuwa imedumu kwa miaka elfu mbili. Yeye alikuwa mfungua njia, ambaye Alikuja ili kuanzisha Enzi ya Neema, lakini sehemu kuu ya kazi Yake ilikuwa katika ukombozi. Na hivyo kazi Yake pia ilikuwa ya sehemu mbili: kufungua enzi mpya, na kukamilisha kazi ya ukombozi kupitia kusulubiwa Kwake, na baada ya hapo Aliondoka. Na kuanzia hapo kuendelea Enzi ya Sheria ilifika mwisho na Enzi ya Neema ikaanza.

Kazi ambayo Yesu alifanya ilikuwa kulingana na mahitaji ya mwanadamu katika enzi hiyo. Jukumu Lake lilikuwa kuwakomboa binadamu, kuwasamehe dhambi zao, na hivyo tabia Yake kikamilifu ilikuwa ya unyenyekevu, uvumilivu, upendo, uchaji Mungu, ustahimilivu, rehema, na wema. Aliwaletea binadamu neema na baraka tele, na vitu vyote ambavyo watu wangeweza kufurahia. Aliwapa kwa ajili ya kufurahia kwao: amani na furaha, uvumilivu Wake na upendo Wake, rehema Yake na wema Wake. Wakati huo, vitu vingi vya kufurahia ambavyo watu walikumbana navyo—hisia ya amani na usalama ndani ya mioyo yao, hisia ya faraja ndani ya roho zao, na wao kumtegemea Yesu Mwokozi—vilitokana na enzi walimoishi. Katika Enzi ya Neema, mwanadamu alikuwa tayari amepotoshwa na Shetani, na hivyo kutekeleza kazi ya kuwakomboa binadamu wote kulihitaji neema tele, ustahimilivu na uvumilivu usio na kikomo, na hata zaidi ya hayo, sadaka ya kutosha kulipia dhambi za binadamu, ili kuwa na matokeo. Kile ambacho binadamu waliona katika Enzi ya Neema kilikuwa tu sadaka Yangu ya upatanisho kwa ajili ya dhambi za binadamu: Yesu. Walichojua tu ni kwamba Mungu angeweza kuwa mwenye rehema na ustahimilivu, na walichoona tu kilikuwa rehema na wema wa Yesu. Hili kikamilifu lilikuwa kwa sababu walizaliwa katika Enzi ya Neema. Na hivyo, kabla ya wao kukombolewa, walipaswa kufurahia neema tele ambayo Yesu aliwapa. Ni kwa njia hiyo tu ndiyo wangeweza kufaidika, kuwawezesha kusamehewa dhambi zao kupitia kufurahia kwao neema, na kuwapa fursa ya dhambi zao kulipiwa kupitia kufurahia kwao ustahimilivu na uvumilivu wa Yesu. Ni kupitia tu ustahimilivu na uvumilivu wa Yesu ndiyo walistahili kupokea msamaha na kufurahia wingi wa neema iliyotolewa na Yesu. Kama vile Yesu alivyosema: Sijakuja kuwakomboa wenye haki bali wenye dhambi, ili kuwaruhusu wenye dhambi wasamehewe dhambi zao. Kama, wakati Alipopata mwili, Yesu angeleta tabia ya hukumu, laana, na kutovumilia makosa ya mwanadamu, basi mwanadamu hangewahi kupata fursa ya kukombolewa, na angesalia mwenye dhambi milele. Kama ingekuwa hivi, mpango wa usimamizi wa miaka elfu sita ungekomea katika Enzi ya Sheria, na Enzi ya Sheria ingerefushwa kwa miaka elfu sita. Dhambi za mwanadamu zingekuwa tu nyingi zaidi na nzito zaidi, na uumbaji wa binadamu ungekuwa bure. Watu wangeweza tu kumtumikia Yehova chini ya sheria, lakini dhambi zao zingezidi zile za wanadamu wa kwanza walioumbwa. Kadiri Yesu alivyozidi kuwapenda wanadamu, Akiwasamehe dhambi zao na kuwaletea rehema na wema wa kutosha, ndivyo wanadamu walivyozidi kustahili kuokolewa na Yesu, na hivyo waliitwa kondoo waliopotea ambao Yesu aliwanunua tena kwa gharama kubwa. Shetani hangeweza kuingilia kazi hii, kwa maana Yesu aliwatendea wafuasi Wake kama mama mwenye upendo anavyomtendea mtoto mchanga kifuani pake. Hakuwakasirikia au kuwachukia, bali Alijawa faraja; Hakuwahi kuonyesha ghadhabu kuu miongoni mwao, bali Alivumilia dhambi zao na kufumbia macho upumbavu na ujinga wao, hadi kufikia kusema, “Wasamehe wengine saba mara sabini.” Hivyo ndivyo mioyo ya wengine ilivyoguswa na kurekebishwa na moyo Wake, na ni kwa njia hii tu ndiyo watu walipokea msamaha wa dhambi zao kupitia ustahimilivu Wake.

Ingawa Yesu katika kupata mwili Kwake hakuwa na hisia za kimwili hata kidogo, Yeye daima Aliwafariji wanafunzi Wake, aliwaruzuku, aliwasaidia, na aliwategemeza. Alifanya kazi nyingi sana, Alivumilia mateso mengi sana, na Hakuwahi kutoa madai ya kupita kiasi kwa watu, lakini daima Alikuwa mvumilivu na mstahimilivu wa dhambi zao, kiasi kwamba watu wa Enzi ya Neema walimwita kwa upendo “Mwokozi Yesu anayependeka.” Kwa watu wa wakati huo—kwa watu wote—kile Yesu Alichokuwa nacho na alichokuwa, kilikuwa rehema na wema. Hakuwahi kukumbuka makosa ya watu, na jinsi Alivyowatendea haikuwahi kutegemea makosa yao. Kwa sababu hiyo ilikuwa enzi tofauti, Yeye mara nyingi Aliwapa watu chakula tele ili waweze kula na kushiba. Aliwatendea watu wote waliomfuata kwa neema, Akiwaponya wagonjwa, akifukuza mapepo, na akiwafufua wafu. Ili watu wapate kumwamini na kuona kwamba yote Aliyofanya yalifanywa kwa dhati na kwa ukweli, Alifikia hatua ya kufufua maiti inayooza, akiwaonyesha kwamba katika mikono Yake hata wafu wangeweza kurudi katika uzima. Yeye daima Alivumilia kimya kimya na akatekeleza kazi Yake ya ukombozi miongoni mwao kwa njia hii. Yaani, kabla Hajapigiliwa misumari msalabani, Yesu alikuwa tayari Amejitwika dhambi za binadamu na kuwa sadaka ya dhambi kwa ajili ya wanadamu. Kabla ya kusulubiwa, Alikuwa amefungua njia ya msalaba ili kuwakomboa wanadamu. Hatimaye, Alipigiliwa misumari msalabani, Akijitoa kama dhabihu kwa ajili ya msalaba, na Aliwapa wanadamu rehema Yake yote, wema Wake wote, na utakatifu Wake wote. Kwa binadamu, Yeye daima Alikuwa mvumilivu, Hakuwahi kuwa na kisasi, akiwasamehe dhambi zao, akiwahimiza kutubu, na Akiwafundisha kuwa na subira, ustahimilivu, na upendo, kufuata hatua Zake na kujitoa dhabihu kwa ajili ya msalaba. Upendo Wake kwa akina ndugu ulizidi upendo Wake kwa Mariamu. Kazi Aliyofanya ilikuwa na kanuni ya kuwaponya wagonjwa na kutoa mapepo, yote kwa ajili ya ukombozi Wake. Haijalishi Alienda wapi, Aliwatendea wote waliomfuata Yeye kwa neema. Aliwafanya maskini kuwa matajiri, vilema kutembea, vipofu kuona, na viziwi kusikia. Hata Aliwaalika wale wa hali ya chini kabisa, masikini wasio na kitu, wenye dhambi, kuketi kwenye meza moja pamoja na Yeye, Hakuwahi kuwadharau bali daima Alikuwa mvumilivu, hata Akisema: Mchungaji anapopoteza kondoo mmoja kati ya mia moja, atawaacha wale tisini na tisa ili amtafute yule kondoo mmoja aliyepotea, na anapompata atafurahi sana. Aliwapenda wafuasi Wake kama vile kondoo jike anavyowapenda wanakondoo wake. Ingawa walikuwa wapumbavu na wasio na ufahamu, na walikuwa wenye dhambi machoni Pake, na zaidi ya hayo walikuwa washiriki wa hali ya chini kabisa katika jamii, Yeye aliwachukulia wenye dhambi hawa—watu ambao wengine waliwadharau—kama mboni ya jicho Lake. Kwa kuwa Aliwatazama kwa upendeleo, Aliyatoa maisha Yake kwa ajili yao, kama vile mwanakondoo alivyotolewa kwenye madhabahu. Alitembea katikati yao kana kwamba Alikuwa mtumishi wao, akiwaruhusu wamtumie na kumchinja, Akiwatii bila masharti. Kwa wafuasi Wake Alikuwa Mwokozi Yesu anayependeka, lakini kwa Mafarisayo, ambao waliwafundisha watu kutoka kwenye mimbari ya juu, Hakuonyesha rehema na wema, bali chuki na karaha. Hakufanya kazi nyingi miongoni mwa Mafarisayo, mara kwa mara tu Akiwafundisha na kuwakemea; katikati yao Hakufanya kazi ya ukombozi, wala Hakufanya ishara na maajabu. Aliwapa wafuasi Wake rehema Yake yote na wema Wake wote, Akivumilia kwa ajili ya wenye dhambi hawa hadi mwisho kabisa, Alipopigiliwa misumari msalabani, na Akiteseka kila udhalilishaji, hadi Alipokuwa amewakomboa binadamu wote kikamilifu. Hii ilikuwa jumla ya kazi Yake.

Bila ukombozi wa Yesu, wanadamu wangeishi katika dhambi milele na kuwa uzao wa dhambi, wazao wa mapepo. Hali ingeendelea hivi, ulimwengu mzima ungekuwa nchi ambamo Shetani anakaa, mahali pake pa makazi. Kazi ya ukombozi, hata hivyo, ilihitaji kuonyesha rehema na wema kwa wanadamu; ni kwa njia kama hizo tu ndiyo wanadamu wangeweza kupokea msamaha na hatimaye kustahili kufanywa kuwa kamili na kupatwa na Mungu kikamilifu. Bila hatua hii ya kazi, mpango wa usimamizi wa miaka elfu sita haungeweza kuendelea. Yesu asingalisulubiwa, kama Angaliponya tu wagonjwa na kutoa mapepo, basi watu wasingeweza kusamehewa dhambi zao kikamilifu. Katika miaka mitatu na nusu ambayo Yesu alitumia Akifanya kazi Yake duniani, Alikamilisha nusu tu ya kazi Yake ya ukombozi; kisha, kwa kupigiliwa misumari msalabani na kuwa mfano wa mwili wenye dhambi, kwa kukabidhiwa kwa yule mwovu, Alikamilisha kazi ya kusulubiwa na kutawala hatima ya wanadamu. Ni baada tu ya Yeye kukabidhiwa mikononi mwa Shetani ndipo Alipowakomboa wanadamu. Kwa miaka thelathini na mitatu na nusu Aliteseka duniani, akidhihakiwa, akisingiziwa, na akitelekezwa, hata kufikia hatua ambapo Hakuwa na mahali pa kulaza kichwa Chake, bila mahali pa kupumzika, na baadaye Alisulubiwa, huku nafsi Yake yote—mwili mtakatifu na usio na hatia—ikipigiliwa misumari msalabani. Alivumilia kila aina ya mateso. Wale walio madarakani walimdhihaki na kumpiga mijeledi, na hata askari walimtemea mate usoni Mwake; lakini Alibaki kimya na akavumilia hadi mwisho, akatii bila masharti hadi kufa, ambapo Alikomboa binadamu wote. Hapo tu ndipo Alipokuja kufurahia mapumziko. Kazi aliyofanya Yesu inawakilisha tu Enzi ya Neema; haiwakilishi Enzi ya Sheria, wala si mbadala wa kazi ya siku za mwisho. Hiki ndicho kiini cha kazi ya Yesu katika Enzi ya Neema, enzi ya pili ambayo wanadamu wamepitia—Enzi ya Ukombozi.


Unapaswa Kujua Namna Ambavyo Binadamu Wote Wameendelea Hadi Siku ya Leo

Kazi yote ya miaka 6,000 imebadilika kwa utaratibu kulingana na nyakati. Mabadiliko katika kazi hii yamefanyika kulingana na hali za ulimwengu mzima. Kazi ya usimamizi ya Mungu imebadilika tu kwa utaratibu kulingana na mitindo ya kimaendeleo ya binadamu kwa ujumla; haikuwa imepangwa tayari mwanzoni mwa uumbaji. Kabla ya ulimwengu kuumbwa, au punde tu baada ya kuumbwa kwake, Yehova bado hakuwa amepanga hatua ya kwanza ya kazi, ile ya sheria; hatua ya pili ya kazi, ile ya neema; au hatua ya tatu ya kazi, ile ya kushinda, ambapo Angefanya kazi kwanza miongoni mwa kundi la watu—baadhi ya vizazi vya Moabu, na kupitia hili Angeweza kuushinda ulimwengu mzima. Hakuyaongea maneno haya baada ya kuumba ulimwengu; Hakuyaongea maneno haya baada ya Moabu, wala hata kabla ya Lutu. Kazi Yake yote ilifanywa bila kupangwa. Hivi ndivyo hasa kazi Yake yote ya usimamizi wa miaka elfu sita imeendelea; kwa vyovyote vile, kabla ya kuiumba dunia, Hakuwa ameandika mpango kama huo kwa mtindo wa kitu kama “Chati ya Muhtasari wa Maendeleo ya Binadamu.” Katika kazi ya Mungu, Anaonyesha moja kwa moja kile Alicho; Hapigi bongo kuunda mpango. Bila shaka, manabii wengi wametoa unabii mwingi, lakini bado haiwezi kusemwa kwamba kazi ya Mungu daima imekuwa ya kupangwa kwa usahihi; nabii zilitolewa kulingana na kazi halisi ya Mungu kwa wakati huo. Kazi Zake zote Anazofanya ni kazi halisi zaidi. Anatekeleza kazi Yake kulingana na maendeleo ya kila enzi, na inazingatia jinsi mambo yanavyobadilika. Kwa Yeye, kutekeleza kazi ni sawa na kutoa dawa kutibu ugonjwa; Akiwa anafanya kazi Yake, Anaangalia na kuendelea na kazi Yake kulingana na kile Alichoona. Katika kila hatua ya kazi Yake, Anaweza kuonyesha hekima Yake nyingi na kuonyesha uwezo Wake mwingi; Anafichua hekima Zake nyingi na mamlaka Yake makubwa kulingana na kazi ya enzi husika, na kumruhusu yeyote kati ya watu waliorudishwa na Yeye wakati wa enzi hizo kuweza kuiona tabia Yake yote. Anaruzuku mahitaji ya watu na kutekeleza kazi Anayopaswa kuifanya kulingana na kazi ambayo ni lazima ifanywe katika kila enzi; Anaruzuku mahitaji ya watu kulingana na kiwango ambacho Shetani amewapotosha. Ilikuwa hivi wakati Yehova alipowaumba Adamu na Hawa mwanzoni ili kuwaruhusu wamdhihirishe Mungu duniani na kutoa ushahidi kwa Mungu miongoni mwa uumbaji, lakini Hawa alitenda dhambi baada ya kujaribiwa na nyoka; Adamu alifanya vivyo hivyo, na kwa pamoja wakiwa kwenye bustani walikula tunda la mti wa ujuzi wa mema na mabaya. Na hivyo basi, Yehova alikuwa na kazi ya ziada ya kutenda miongoni mwao. Aliuona uchi wao, Aliifunika miili yao kwa nguo zilizotengenezwa kwa ngozi za wanyama. Baada ya hayo, Alimwambia Adamu “Kwa sababu umeisikiliza sauti ya mkeo, ukala matunda ya mti ambao nalikuagiza, Nikisema, usiyale; ardhi imelaaniwa kwa ajili yako ... hata utakapoirudia ardhi, ambayo katika hiyo ulitwaliwa; kwa maana u mavumbi wewe, nawe mavumbini utarudi.” Kwa mwanamke Akasema, “Hakika nitakuzidishia uchungu wako, na kuzaa kwako; kwa utungu utazaa watoto; na tamaa yako itakuwa kwa mumeo, naye atakutawala.” Kuanzia hapo na kuendelea, Aliwafukuza kutoka kwenye Bustani ya Edeni na kuwafanya waishi nje ya bustani, kama vile binadamu wa sasa afanyavyo duniani. Mungu alipomuumba mwanadamu mwanzoni kabisa, Hakupanga kumfanya binadamu ajaribiwe na nyoka baada ya kuumbwa na kisha kuwalaani binadamu na nyoka. Kwa hakika Hakuwa na mpango wa aina hii; ilikuwa tu ni jinsi mambo yalivyoendelea ndiyo yalimpa kazi mpya ya kufanya miongoni mwa uumbaji Wake. Baada ya Yehova kutekeleza kazi Yake miongoni mwa Adamu na Hawa duniani, binadamu waliendelea kukua kwa miaka elfu kadhaa, mpaka “Yehova alipoona ya kwamba uovu wa mwanadamu ulikuwa mkubwa duniani, na kwamba kila wazo analowaza moyoni mwake lilikuwa ovu tu daima. Na Yehova akajuta ya kwamba alikuwa Amemuumba mwanadamu ulimwenguni, na Akawa na huzuni moyoni Mwake. … Lakini Nuhu akapata neema machoni pa Yehova.” Kwa wakati huu Yehova alikuwa na kazi mpya zaidi ya kufanya, kwasababu wanadamu aliokuwa Amewaumba walikuwa wamezidisha dhambi baada ya kujaribiwa na nyoka. Kwa mujibu wa hali hizi, Yehova aliichagua familia ya Nuhu miongoni mwa watu hawa na kuinusuru, kisha Akatekeleza kazi Yake ya kuuangamiza ulimwengu kwa gharika. Binadamu wameendelea kukua kwa njia hii mpaka siku ya leo, wakiendelea kupotoka kwa kukithiri, na wakati utakapofika ambapo maendeleo ya binadamu yamefikia kilele chake, hio itaashiria mwisho wa binadamu. Kuanzia mwanzo kabisa hadi mwisho wa ulimwengu, ukweli wa ndani wa kazi Yake siku zote umekuwa hivi na daima utakuwa hivi. Hii ni sawa na jinsi ambavyo watu watakavyoainishwa kulingana na aina zao; hii ni mbali na suala la kwamba kila mtu aliamuliwa kabla kuwa wa kundi fulani; badala yake, kila mtu anaainishwa hatua kwa hatua baada tu ya kupitia mchakato wa maendeleo. Mwishowe, yeyote ambaye hawezi kuokolewa kikamilifu atarudishwa kwa mababu zake. Hakuna kati ya kazi za Mungu miongoni mwa binadamu iliyokuwa tayari imetayarishwa wakati wa uumbaji wa ulimwengu; badala yake, ilikuwa ni maendeleo ya mambo yaliyomruhusu Mungu kutekeleza kazi Yake hatua kwa hatua kwa uhalisi zaidi na kwa kivitendo zaidi miongoni mwa binadamu. Hivi ni kama ambavyo Yehova Mungu hakumwumba nyoka ili kumjaribu mwanamke. Haukuwa mpango Wake mahususi, wala halikuwa jambo ambalo Alikuwa ameliamua kimakusudi kabla; mtu anaweza kusema kwamba hili halikutarajiwa. Kwa hivyo, ilikuwa ni kwa sababu hili kwamba Yehova aliwafukuza Adamu na Hawa kutoka kwenye Bustani ya Edeni na kuapa kutowahi kumwumba binadamu tena. Lakini hekima ya Mungu inagunduliwa tu na watu kwenye msingi huu, kama tu ile hoja Niliyoitaja awali: “Ninatumia hekima Yangu kulingana na njama za Shetani.” Haijalishi jinsi ambavyo binadamu walizidi kupotoka au jinsi nyoka alivyowajaribu, Yehova bado ana hekima Yake; kwa hivyo, Amekuwa Akijihusisha katika kazi mpya tangu Alipouumba ulimwengu, na hakuna hatua yoyote ya kazi hii iliyowahi kurudiwa. Shetani ameendelea kutekeleza njama zake; binadamu wamekuwa wakipotoshwa siku zote na Shetani, na Yehova Mungu pia ameendelea kutekeleza kazi Yake ya hekima siku zote. Hajawahi kushindwa, na Hajawahi kusita kufanya kazi Yake kuanzia uumbaji wa ulimwengu mpaka sasa. Baada ya binadamu kupotoshwa na Shetani, Aliendelea siku zote kufanya kazi miongoni mwa watu ili kumshinda adui Yake anayewapotosha binadamu. Vita hivi vinaendelea kuanzia mwanzo hadi mwisho wa ulimwengu. Kwa kufanya kazi hii yote, Hajawaruhusu tu binadamu, ambao wamepotoshwa na Shetani, kupokea wokovu Wake mkuu, lakini pia Amewaruhusu kuiona hekima Yake, uweza na mamlaka, na hatimaye Atawaruhusu binadamu kuiona tabia Yake ya haki—huku Akiwaadhibu waovu na kuwatuza wema. Amepambana na Shetani hadi siku hii ya leo na Hajawahi kushindwa, kwani Yeye ni Mungu mwenye hekima, na hekima Yake hutumika kulingana na njama za Shetani. Kwa hivyo, sio tu kwamba Mungu anafanya kila kitu mbinguni kitii mamlaka Yake; pia Anafanya kila kitu duniani kikae chini ya mahali Pake pa kuwekea miguu, Anawafanya wale waovu wanaowashambulia na kuwanyanyasa binadamu wajipate katika kuadibu Kwake. Matokeo yote ya kazi yanaletwa kutokana na hekima Yake. Alikuwa hajawahi kufichua hekima Yake kabla ya uwepo wa binadamu, kwani Hakuwa na maadui kule mbinguni, duniani, au katika ulimwengu mzima, na hakukuwa na nguvu za giza zilizoshambulia chochote miongoni mwa viumbe. Baada ya malaika mkuu kumsaliti, Aliwaumba binadamu duniani, na ilikuwa ni kwa sababu ya binadamu ndiyo maana Alianza rasmi vita Vyake vya milenia nzima dhidi ya Shetani, malaika mkuu, vita ambavyo vilizidi kushamiri kwa kila hatua iliyopigwa. Uweza na hekima Yake vinapatikana katika kila mojawapo ya hatua hizi. Ni kwa njia hio tu ndipo kila kitu kule mbinguni na duniani kinaweza kushuhudia hekima ya Mungu, uweza Wake, na hasa uhalisi wa Mungu. Bado Anatekeleza kazi Yake kwa njia ile ile ya kivitendo hadi leo; hata zaidi, Anapoendelea kutekeleza kazi Yake anafichua pia uweza Wake na hekima Yake; Anawaruhusu kuona ule ukweli wa ndani katika kila hatua ya kazi, kuona hasa ni vipi ambavyo mnaweza kuelezea uweza wa Mungu, na hata zaidi, ni vipi ambavyo mnaweza kuelezea uhalisi wa Mungu.

Kuhusu Yuda kumsaliti Yesu, watu wengine wanajiuliza: Je, hili halikuamuliwa kabla ya kuumbwa kwa ulimwengu? Kwa kweli, Roho Mtakatifu alipanga hili kulingana na hali halisi ya wakati huo. Ilitukia tu kwamba kulikuwepo mtu kwa jina la Yuda ambaye siku zote angebadhiri fedha. Hivyo basi alichaguliwa kutekeleza wajibu huu na kuwa mwenye huduma katika njia hii. Huu ni mfano halisi wa kutumia rasilimali za mahali palepale. Yesu hakujua jambo hili mwanzoni; Alijua hili tu baadaye, baada ya Yuda kufichuliwa. Kama mtu mwingine angeweza kutekeleza wajibu huu, basi mtu mwingine angeweza kufanya hivi badala ya Yuda. Kile ambacho kiliamuliwa tangu mwanzo, kilikuwa kwa kweli, kitu ambacho Roho Mtakatifu alikifanya kwa wakati huo. Kazi ya Roho Mtakatifu siku zote inafanywa moja kwa moja; wakati wowote Anapopanga kazi Yake, Roho Mtakatifu ataitekeleza. Kwa nini sikuzote Nasema kwamba kazi ya Roho Mtakatifu ni ya uhalisi? Kwamba siku zote ni mpya na haijawahi kuwa zee, na siku zote inakuwa na uhai zaidi? Kazi Yake ilikuwa bado haijapangwa wakati ulimwengu ulipoumbwa; hivi sivyo kabisa ilivyofanyika! Kila hatua ya kazi hufikia athari yake bora kwa wakati wake mwafaka, na haziingiliani kwa kila moja. Kuna wakati mwingi ambapo mipango iliyopo akilini mwako haiendani kabisa na kazi ya hivi punde ya Roho Mtakatifu. Kazi Yake si rahisi kama watu wanavyofikiria, wala si ngumu kama watu wengi wanavyofikiria; inajumuisha kuwaruzuku watu wakati wowote na mahali popote kulingana na mahitaji yao ya sasa. Hakuna aliye wazi zaidi kuhusu kiini halisi cha watu kama Yeye, na ni kwa sababu hii mahususi ndiposa hakuna kinachoweza kufaa mahitaji halisi ya watu kama vile ambavyo kazi Yake inavyofanya. Hivyo basi, kutoka kwa mtazamo wa mwanadamu, kazi Yake ilipangwa milenia kadhaa kabla. Anapofanya kazi miongoni mwenu sasa, kulingana na hali zenu, pia Anafanya kazi na kuongea wakati wowote na mahali popote. Wakati watu wako katika hali fulani, Yeye huongea maneno hayo ambayo hasa ndiyo wanayohitaji ndani yao. Ni kama hatua ya kwanza ya kazi Yake, nyakati za kuadibu. Baada ya hayo, Mungu aliendesha kazi Yake kwa kuzingatia kile ambacho watu walidhihirisha, uasi wao, hali chanya zilizojitokeza kutoka kwao na hali mbaya, na vile vile na kikomo cha chini kabisa ambacho watu wangeweza kuanguka wakati hali hizo mbaya zilifikia hatua fulani; na Alitumia vitu hivi ili kupata matokeo bora zaidi kutoka katika kazi Yake. Anatekeleza tu kazi Yake ya kuruzuku miongoni mwa watu kulingana na hali zao za sasa. Yeye Hutekeleza kila hatua ya kazi Yake kulingana na hali halisi za watu. Viumbe vyote vilivyoumbwa viko mikononi Mwake; Angekosaje kuvijua? Mungu hutekeleza hatua inayofuata ya kazi ambayo inapaswa kufanywa, wakati wowote na mahali popote, kulingana na hali za watu. Kazi hii haikupangwa maelfu ya miaka kabla; hii ni dhana ya mwanadamu tu! Anafanya kazi huku Akitazama matokeo ya kazi Yake, na kazi Yake inaendelea kuongezeka na kukua; Anapoendelea kuangalia matokeo ya kazi Yake, Anatekeleza hatua inayofuata ya kazi Yake. Anatumia vitu vingi ili kuibadilisha hatua kwa hatua na kufanya kazi Yake mpya ionekane na watu baada ya muda. Kazi ya aina hii inaweza kuruzuku mahitaji ya watu, kwani Mungu anawajua watu vizuri sana. Hivi ndivyo Anavyotekeleza kazi Yake kutoka mbinguni. Vilevile, Mungu mwenye mwili anafanya kazi Yake kwa njia hiyo hiyo, Akifanya mipango na kufanya kazi miongoni mwa wanadamu kulingana na hali halisi. Hakuna kati ya kazi Zake iliyopangwa kabla ya ulimwengu kuumbwa, wala kupangwa kwa umakinifu kabla ya wakati. Miaka elfu mbili baada ya ulimwengu kuumbwa, Yehova aliona binadamu walikuwa wamepotoka sana kiasi cha kwamba Alitumia kinywa cha nabii Isaya kutabiri kwamba baada ya Enzi ya Sheria kukamilika, Angetekeleza kazi Yake ya kuwakomboa wanadamu katika Enzi ya Neema. Huu ulikuwa ni mpango wa Yehova, bila shaka, lakini mpango huu pia ulifanywa kulingana na hali ambazo Aliziona kwa wakati huo; bila shaka Yeye hakuufikiria mara moja baada ya kumuumba Adamu. Isaya alitabiri tu, lakini Yehova hakuwa amefanya matayarisho ya mapema ya kazi hii wakati wa Enzi ya Sheria; badala yake, Alianza kazi hii mwanzoni mwa Enzi ya Neema, wakati mjumbe alipotokea katika ndoto ya Yusufu ili kumwangazia kwa ujumbe kwamba Mungu angekuwa mwili, na ndipo kazi Yake ya kupata mwili ilianza. Mungu hakuwa, kama watu wanavyofikiri, hakutayarisha kazi Yake ya kupata mwili mara tu baada ya kuumba ulimwengu; iliamuliwa tu kulingana na kiwango ambacho ubinadamu ulikuwa umekua na hali ya vita Vyake dhidi ya Shetani.

Mungu anapokuwa mwili, Roho Wake anamshukia binadamu; kwa maneno mengine, Roho wa Mungu anavaa mwili. Anafanya kazi Yake duniani, na badala ya kuleta naye hatua mbalimbali zilizozuiliwa, kazi hii haina mipaka kamwe. Kazi ambayo Roho Mtakatifu hufanya katika mwili bado inaamuliwa na matokeo ya kazi Yake, na Yeye hutumia mambo haya kuamua urefu wa muda ambao Atafanya kazi akiwa katika mwili. Roho Mtakatifu hufichua moja kwa moja kila hatua ya kazi Yake; Yeye huchunguza kazi Yake anapozidi kuendelea; kazi hii si kitu kisicho cha kawaida kiasi cha kuzidi mipaka ya mawazo ya mwanadamu. Hii ni kama kazi ya Yehova katika kuumba mbingu na nchi na vitu vyote; Aliweza kupanga na kufanya kazi wakati huo huo. Alitenga nuru kutoka kwenye giza, na asubuhi pamoja na jioni vyote vikawepo—hii ilichukua siku moja. Siku ya pili Aliumba mbingu, ambayo pia ilichukua siku moja na kisha Akaiumba nchi, bahari na viumbe vilivyojaa ndani yale, pia ilichukua siku nyingine moja. Hili liliendelea hivyo hadi siku ya sita, wakati Mungu alipomuumba binadamu na kumwacha asimamie viumbe hivi vyote juu ya nchi, mpaka siku ya saba, Alipokuwa amemaliza kuumba viumbe vyote, na Akapumzika. Mungu aliibariki siku ya saba na kuitenga kuwa siku takatifu. Aliamua tu kuanzisha siku hii takatifu baada ya kuviumba viumbe vyote, na wala si kabla ya kuviumba. Kazi hii pia ilitekelezwa moja kwa moja; kabla ya kuviumba viumbe vyote, Hakuamua kuumba ulimwengu kwa siku sita na kupumzika siku ya saba; ukweli hauko hivi hata kidogo. Hakusema hili, wala Hakupanga hili. Kwa vyovyote vile Hakusema kwamba uumbaji wa viumbe vyote ungekamilishwa katika siku ya sita na kwamba Angepumzika katika siku ya saba; badala yake, Aliumba kulingana na kile kilichokuwa kikionekana kizuri Kwake. Mara tu Alipomaliza kuumba kila kitu, tayari ilikuwa ni siku ya sita. Kama ingekuwa ni siku ya tano Alipomaliza kuumba kila kitu, Angepangilia basi siku ya sita kuwa siku takatifu; hata hivyo, Alimaliza kuumba kila kitu katika siku ya sita, na hivyo basi siku ya saba ikawa siku takatifu, ambayo imepitishwa hadi siku ya leo. Hivyo basi, kazi Yake ya sasa inatekelezwa kwa njia hii hii. Anazungumza na kuwaruzuku kulingana na hali zenu. Yaani, Roho huzungumza na kufanya kazi kulingana na hali za watu; Roho huangalia kila kitu na kufanya kazi wakati wowote na mahali popote. Kile Ninachofanya, Ninachosema, Ninachoweka juu yenu, na kuwapa, bila kuacha ni kile mnachohitaji. Kwa hivyo, hakuna kazi Yangu yoyote iliyo tofauti na uhalisi; zote ni halisi, kwani ninyi nyote mnajua ya kwamba “Roho wa Mungu hutazama vitu vyote.” Ikiwa haya yote yangekuwa yameamuliwa kabla ya wakati, je, huoni kwamba mambo yangekuwa yamekwisha kuamuliwa? Unafikiri kwamba Mungu alipanga mipango kwa ajili ya milenia sita nzima na kisha Akaamua kabla binadamu wawe waasi, wapinzani, waongo na wadanganyifu, na wawe na upotovu wa mwili, tabia za kishetani, tamaa za macho, na kujihusisha kwao na mambo yasiyofaa. Haya yote hayakupangwa na Mungu, lakini yalitokana na upotoshaji wa Shetani. Wengine wanaweza kusema, “Je, Shetani pia hakuwa katika mkono wa Mungu? Mungu alikuwa amepanga awali kwamba Shetani angewapotosha binadamu kwa njia hii, na baada ya hapo Angetekeleza kazi Yake miongoni mwa binadamu.” Je, kweli Mungu angepanga awali Shetani awapotoshe binadamu? Mungu ana shauku kubwa tu ya kuwaruhusu binadamu waishi maisha ya kawaida, Angewezaje kweli kuvuruga maisha ya binadamu? Kama ingekuwa hivyo, je, kumshinda Shetani na kuwaokoa binadamu si kungekuwa jitihada za bure? Je, uasi wa binadamu ungewezaje kuamuliwa kabla? Ilikuwa ni kwasababu ya usumbufu wa Shetani kiuhalisia; kwa hivyo ingewezaje kupangwa awali na Mungu? Shetani aliye katika mkono wa Mungu ambaye mnamwelewa ni tofauti sana na Shetani aliye katika mkono wa Mungu ambaye Ninamzungumzia. Kulingana na kauli zenu kwamba “Mungu ni muweza wa yote, na Shetani yupo mikononi Mwake,” hivyo Shetani hangeweza kamwe kumsaliti Yeye. Je, hamkusema kwamba Mungu ni muweza? Maarifa yenu ni ya kidhahania mno na hayaambatani na uhalisi; mwanadamu kamwe hawezi kuelewa fikira za Mungu, wala mwanadamu hawezi kamwe kuelewa hekima za Mungu! Mungu ni muweza; huu si uwongo kamwe. Malaika mkuu alimsaliti Mungu kwa sababu Mungu alimpa sehemu ya mamlaka awali. Bila shaka, tukio hili halikutarajiwa, kama vile Hawa kushindwa na jaribio la nyoka. Hata hivyo, bila kujali jinsi ambavyo Shetani anatekeleza usaliti wake, bado hana uwezo kama Mungu. Kama vile mlivyosema, Shetani ana nguvu tu; haijalishi kile anachofanya, mamlaka ya Mungu daima yatamshinda. Hii ndiyo maana ya kweli ya usemi huu, “Mungu ni muweza, na Shetani yupo mikononi Mwake.” Kwa hivyo, vita Vyake na Shetani lazima vitekelezwe hatua moja baada ya nyingine; aidha, Yeye hupanga kazi Yake kulingana na ujanja wa Shetani. Hivi ni kusema, kulingana na enzi, Anawaokoa watu na kufichua hekima na uweza Wake. Vilevile, kazi ya siku za mwisho haikuamuliwa mapema, kabla ya Enzi ya Neema; kuamuliwa kabla hakufanywi kwa njia ya kawaida kama hii: kwanza, kwa kuifanya tabia ya nje ya binadamu ibadilike; pili, kumweka mwanadamu katika kuadibu na majaribio Yake; tatu, kumfanya mwanadamu apitie jaribio la kifo; nne, kumfanya binadamu apitie nyakati za kumpenda Mungu na aonyeshe azimio la kiumbe kilichoumbwa; tano, kumruhusu binadamu aweze kuona mapenzi ya Mungu na kumjua Yeye kikamilifu; na hatimaye, kumkamilisha binadamu. Hakupanga mambo haya yote wakati wa Enzi ya Neema; badala yake, Alianza kuyapanga katika enzi ya sasa. Shetani yuko kazini, kama vile Mungu alivyo. Shetani anaonyesha tabia yake potovu, huku pia Mungu anazungumza moja kwa moja na kufichua baadhi ya mambo muhimu. Hii ndiyo kazi inayofanywa leo, na kanuni hii hii ya kufanya kazi ilitumika zamani, baada ya ulimwengu kuumbwa.

Kwanza Mungu aliwaumba Adamu na Hawa, na pia Alimwumba nyoka. Miongoni mwa vitu vyote, nyoka ndiye aliyekuwa mwenye sumu nyingi sana; mwili wake ulikuwa na sumu, na Shetani aliitumia sumu hii ili kufaidika nayo. Ni nyoka aliyemjaribu Hawa hadi akatenda dhambi. Adamu alitenda dhambi baada ya Hawa kutenda, na wawili hao waliweza kutofautisha kati ya mema na maovu. Kama Yehova angejua kwamba nyoka angemjaribu Hawa, na kwamba Hawa angemjaribu Adamu, kwa nini Akawaweka wote pale ndani ya bustani? Kama Aliweza kutabiri mambo haya kwa nini Akamwumba nyoka na kumweka ndani ya Bustani ya Edeni? Kwa nini Bustani ya Edeni ilikuwa na tunda la mti wa ujuzi wa mema na mabaya? Je, Alikusudia wale lile tunda? Yehova alipokuja, si Adamu wala Hawa aliyethubutu kumkabili Yeye, na ilikuwa ni wakati huu tu ambapo Yehova alijua kwamba walikuwa wamekula tunda la mti wa ujuzi wa mema na mabaya na kushikwa katika ujanja wa yule nyoka. Hatimaye Alimlaani nyoka, na Akamlaani Adamu na Hawa pia. Wakati wawili hao walipokula tunda la mti ule, Yehova hakujua kabisa kwamba walikuwa wakifanya hivyo. Binadamu walipotoka hadi kufikia kiwango cha kuwa na uovu na uasherati wa kimapenzi, hadi kufikia hatua ambayo mambo yote waliyokuwa nayo katika mioyo yao yalikuwa maovu na yasiyo ya haki; yote yalikuwa machafu. Kwa hivyo, Yehova alijutia kuwaumba wanadamu. Baada ya hayo, Alifanya kazi Yake ya kuuangamiza ulimwengu kwa gharika, ambayo Nuhu na watoto wake wa kiume walinusurika. Baadhi ya mambo kwa hakika si ya juu na ya kumiujiza kama vile watu wanavyoweza kufikiria. Baadhi wanauliza: “Kwa sababu Mungu alijua malaika mkuu angemsaliti Yeye, kwa nini Alimwumba?” Huu ndio ukweli: Wakati dunia haikuwepo bado, malaika mkuu ndiye aliyekuwa malaika mkuu zaidi mbinguni. Alikuwa na mamlaka juu ya malaika wote kule mbinguni; haya ndiyo yaliyokuwa mamlaka ambayo Mungu alimpa. Kando na Mungu, yeye ndiye aliyekuwa malaika mkuu zaidi mbinguni. Wakati Mungu alipomuumba binadamu baadaye, malaika mkuu alitekeleza usaliti mkuu zaidi dhidi ya Mungu duniani. Nasema kwamba alimsaliti Mungu kwa sababu alitaka kuwasimamia binadamu na kuzidi mamlaka ya Mungu. Ni malaika mkuu ambaye alimjaribu Hawa hadi akatenda dhambi; alifanya hivyo kwa sababu alipenda kuanzisha ufalme wake duniani na kuwafanya binadamu wamsaliti Mungu na kumtii yeye badala Yake. Aliona kwamba kulikuwa na vitu vingi ambavyo vilimtii; malaika walimtii, sawa na vile ambavyo watu wa duniani walivyomtii. Ndege na wanyama, miti, misitu, milima, mito na vitu vyote vilivyomo duniani vilikuwa chini ya utunzaji wa binadamu—yaani, Adamu na Hawa—huku nao Adamu na Hawa wakimtii malaika mkuu. Malaika mkuu kwa hivyo alitamani kuzidi mamlaka ya Mungu na kumsaliti Mungu. Baadaye aliwaongoza malaika wengi kumsaliti Mungu, ambao baadaye walikuja kuwa pepo wachafu mbalimbali. Je, maendeleo ya binadamu hadi siku ya leo hayajasababishwa na upotovu wa malaika mkuu? Binadamu wako tu namna walivyo leo kwa sababu malaika mkuu alimsaliti Mungu na kuwapotosha binadamu. Kazi hii ya hatua kwa hatua haiko karibu kuwa ya kidhahania na rahisi kama vile watu wanavyofikiria hata kidogo. Shetani alitekeleza usaliti wake kwa sababu fulani, ilhali watu hawawezi kufahamu kitu kirahisi kama hicho. Ni kwa nini Mungu aliziumba mbingu na nchi na vitu vyote, na pia Akamuumba Shetani? Kwa kuwa Mungu anamdharau Shetani sana, na Shetani ni adui Yake, kwa nini akamuumba Shetani? Kwa kumuumba Shetani, je, hakuwa Anamuumba adui? Mungu kwa hakika Hakuumba adui; badala yake, Alimuumba malaika, na baadaye malaika akamsaliti Yeye. Hadhi yake ilikuwa kubwa mno kiasi cha kwamba alitaka kumsaliti Mungu. Mtu anaweza kusema kwamba hii ilikuwa ni bahati mbaya, lakini pia lilikuwa ni jambo lisiloepukika. Ni sawa na vile ambavyo mtu bila kuepuka atakufa akiwa na umri fulani; mambo yameendelea tayari hadi kwa hatua fulani. Kunao hata wapumbavu wengine wanaosema: “Kwa sababu Shetani ni adui Yako, kwa nini Ulimuumba? Je, Hukujua kuwa malaika mkuu angekusaliti? Je, Huwezi kutazama kutoka milele hadi milele? Je, Hukuijua asili ya malaika mkuu? Kwa kuwa Ulijua wazi kuwa angekusaliti Wewe, basi kwa nini Ukamfanya kuwa malaika mkuu? Sio tu kwamba alikusaliti, bali pia aliongoza malaika wengine wengi pamoja naye na wakashuka kwa ulimwengu wa wanadamu kuwapotosha binadamu, lakini hadi leo, bado Umeshindwa kukamilisha mpango Wako wa usimamizi wa miaka elfu sita.” Je, maneno haya ni sahihi? Unapofikiria kwa njia hii, hujiweki katika matatizo mengi zaidi kuliko yanayohitajika? Wengine bado husema: “Kama Shetani asingewapotosha binadamu hadi siku ya leo, Mungu asingewaokoa binadamu kwa njia hii. Katika mfano huu, hekima na uweza wa Mungu vyote vingekuwa havionekani; hekima Yake ingejionyesha wapi? Kwa hivyo, Mungu aliiumba jamii ya binadamu kwa ajili ya Shetani; ili kwamba baadaye Mungu aweze kufichua uweza Wake—vinginevyo, binadamu angewezaje kugundua hekima ya Mungu? Kama binadamu asingempinga Yeye na kumwasi Yeye, isingehitajika kwa vitendo Vyake kujionyesha. Kama viumbe wote wangemwabudu Yeye na kumtii Yeye, Asingekuwa na kazi ya kufanya.” Hili lipo mbali zaidi na uhalisi wa mambo, kwani hakuna chochote kichafu kuhusu Mungu, na hivyo basi Hawezi kuumba uchafu. Yeye hufichua vitendo Vyake sasa ili kuweza tu kuwashinda kabisa adui Zake, ili kuwaokoa binadamu, ambao Aliwaumba, ili kuyashinda mapepo na Shetani, ambao wanamchukia, wanamsaliti na wanampinga, ambao walikuwa chini ya utawala Wake na walikuwa Wake mwanzoni kabisa; Anataka kuwashinda hawa mapepo, na katika kufanya hivyo Anafichua uweza Wake kwa vitu vyote. Binadamu na vitu vyote vilivyomo duniani kwa sasa vipo chini ya utawala wa Shetani na chini ya utawala wa waovu. Mungu anataka kufichua matendo Yake kwa vitu vyote ili watu waweze kumjua Yeye, na hivyo kuishia kumshinda Shetani na kuwaangamiza kabisa maadui Zake. Kazi hii yote inakamilishwa kupitia kufichua matendo Yake. Viumbe Vyake vyote vinamilikiwa na Shetani, kwa hivyo Angependa kuufichua uweza Wake kwa viumbe hivyo, na hivyo kumshinda Shetani. Kama Shetani asingekuwepo, Asingehitaji kuyafichua matendo Yake. Kama usingekuwa usumbufu wa Shetani, Angewaumba binadamu na kuwaongoza waishi katika Bustani ya Edeni. Kwa nini Hakuwahi kufichua matendo Yake yote kwa malaika au malaika mkuu kabla ya kusalitiwa na Shetani? Kama malaika na malaika mkuu wangalimjua Yeye, na pia kumtii Yeye pale mwanzoni, basi Asingetekeleza vile vitendo vya kazi visivyo na maana. Kwa sababu ya uwepo wa Shetani na mapepo, watu wanampinga Yeye na wanajazwa tabia ya uasi kwa kiwango cha juu, na hivyo Mungu anataka kufichua matendo Yake. Kwa sababu Anataka kupigana vita na Shetani, ni lazima Atumie mamlaka Yake kumshinda Shetani na kutumia matendo Yake yote kumshinda Shetani; kwa njia hii, kazi Yake ya wokovu Anayotekeleza miongoni mwa binadamu itawafanya watu waone hekima na uweza Wake. Kazi anayofanya Mungu leo ni yenye maana na haifanani hata kidogo na vile ambavyo watu wengine hurejelea wanaposema: “Je, kazi hii Unayofanya haipingani? Je, Hujisumbui tu na huu mfululizo wa kazi? Ulimuumba Shetani, kisha Ukamruhusu akusaliti na kukupinga Wewe. Uliwaumba binadamu, na kisha ukawakabidhi kwa Shetani, na Ukaruhusu Adamu na Hawa wajaribiwe. Kwa sababu uliyafanya mambo haya yote kwa kukusudia, kwa nini Unawachukia binadamu? Kwa nini Unamchukia Shetani? Mambo haya si ya kujitengenezea Mwenyewe? Kuna nini cha Wewe kuchukia?” Watu wengi wapumbavu watasema hayo. Wanatamani kumpenda Mungu, lakini mioyoni mwao wanalalamika kumhusu Mungu—ni mkanganyiko ulioje! Wewe huelewi ukweli, unazo fikira nyingi sana za kimiujiza, na pia unadai kwamba hili ni kosa la Mungu—wewe ni mpumbavu kweli! Ni wewe unayepindisha ukweli; si kosa la Mungu! Baadhi ya watu hata watalalamika tena na tena: “Ni wewe uliyemuumba Shetani, na ni Wewe uliyemrusha Shetani hadi katika ulimwengu wa binadamu na Ukawakabidhi binadamu kwake. Binadamu wana tabia ya kishetani; badala ya kuwasamehe, Unawachukia sana kwa kiwango fulani. Mwanzoni Uliwapenda binadamu kwa kiwango fulani, na sasa Unawachukia sana binadamu. Ni Wewe unayewachukia sana binadamu, lakini ni Wewe pia ambaye Unawapenda binadamu. Ni nini hasa kinaendelea hapa? Je, huu si ukinzani?” Bila kujali ni vipi mnavyoangalia suala hili, hili ndilo lililofanyika mbinguni; malaika mkuu alimsaliti Mungu kwa njia hii, nao binadamu wakapotoshwa kwa njia hii, na wakaendelea mpaka leo kwa njia hii. Bila kujali ni vipi mnavyolisema, hii ndiyo hadithi yote. Hata hivyo, lazima muelewe kwamba Mungu anaifanya kazi ya leo ili kuwaokoa nyinyi, na ili kumshinda Shetani.

Kwa sababu malaika hasa walikuwa wanyonge na hawakuwa na uwezo wowote, walipata kiburi walipopewa mamlaka, hasa malaika mkuu, ambaye hadhi yake ilikuwa ya juu zaidi kuliko ile ya malaika mwingine yeyote. Malaika mkuu alikuwa ndiye mfalme wa malaika wote. Aliwaongoza mamilioni ya malaika, na chini ya Yehova mamlaka yake yalizidi yale ya malaika wengine. Alitaka kufanya hivi na vile, na kuwaongoza malaika hadi kwenye ulimwengu wa binadamu ili kuutawala ulimwengu. Mungu alisema kwamba Yeye Anautawala ulimwengu; malaika mkuu akasema kwamba ulimwengu ulikuwa wake wa kuutawala, na kuanzia hapo akamsaliti Mungu. Mbinguni, Mungu alikuwa ameuumba ulimwengu mwingine. Malaika mkuu akataka kuutawala ulimwengu huu na pia kushuka chini kwenye ulimwengu wa binadamu. Je, Mungu angemruhusu kufanya hivi? Kwa hivyo, Alimpiga malaika mkuu na kumtimua chini hadi katikati ya anga. Tangu alipowapotosha binadamu, Mungu amefanya vita dhidi yake ili kuwaokoa binadamu; Ametumia milenia hizi sita kumshinda. Dhana yenu ya Mungu mwenye uweza haipatani na kazi ambayo Mungu anaifanya kwa sasa; haina uhalisi kabisa, na ni uongo hata zaidi! Kwa kweli, Mungu alitangaza kuwa malaika mkuu ni adui Yake, baada tu ya malaika mkuu kumsaliti Yeye. Ilikuwa ni kwa sababu tu ya usaliti wake ndipo alipowakandamiza binadamu baada ya kuwasili katika ulimwengu wa binadamu, na ilikuwa ni kwa sababu hii ndiyo maana binadamu waliendelea hivyo hadi kwa hatua hii. Kufuatia haya, Mungu alikula kiapo na Shetani: “Nitakushinda wewe na kuwaokoa binadamu, viumbe Wangu.” Shetani hakushawishika wakati wa mwanzo na akasema, “Ni nini kwa hakika unachoweza kunifanyia mimi? Wewe kweli unaweza kuniangusha hadi katikati ya anga? Wewe unaweza kwa kweli kunishinda mimi?” Baada ya Mungu kumwangusha hadi katikati ya anga, Hakumtilia maanani tena na kisha Alianza kuwaokoa binadamu na kufanya kazi Yake mwenyewe, licha ya usumbufu ulioendelea kutoka kwa Shetani. Kila kitu ambacho Shetani angeweza kufanya kilitokana na nguvu alizopewa na Mungu; alichukua vitu hivi pamoja naye hadi katikati ya anga na amevihifadhi hadi leo. Alipomwangusha malaika mkuu hadi katikati ya anga, Mungu alimwangusha hadi kwenye anga lakini hakuchukua mamlaka yake, na hivyo basi aliendelea kuwapotosha binadamu. Mungu, kwa upande mwingine, Alianza kuwaokoa binadamu, ambao Shetani alikuwa amewapotosha baada ya kuumbwa kwao. Mungu hakufichua matendo Yake wakati akiwa mbinguni; hata hivyo, kabla ya kuiumba dunia, Aliwaruhusu watu katika ulimwengu Aliouumba mbinguni kuona vitendo Vyake na hivyo kuwaongoza watu juu mbinguni. Aliwapa hekima na akili, na kuwaongoza watu hao kuishi katika ulimwengu huo. Kwa kawaida, hakuna kati yenu ambaye amewahi kusikia haya awali. Baadaye, baada ya Mungu kuwaumba binadamu, malaika mkuu alianza kuwapotosha binadamu; duniani, binadamu wote walikuwa katika machafuko. Ilikuwa ni wakati huu tu ambapo Alianza vita Vyake dhidi ya Shetani, na ilikuwa ni wakati huu tu ambapo watu waliona matendo Yake. Hapo mwanzo matendo Yake yalifichwa kutoka kwa binadamu. Baada ya Shetani kuangushwa hadi katikati ya anga, alijishughulisha na masuala yake, naye Mungu akajishughulisha Mwenyewe na kazi Yake binafsi, siku zote Akifanya vita dhidi ya Shetani, kila wakati mpaka siku za mwisho. Sasa ndio wakati ambapo Shetani anafaa kuangamizwa. Mwanzoni Mungu alimpa mamlaka, na baadaye Alimtimua hadi katikati ya anga, lakini Shetani alibaki mwasi. Baada ya hapo, aliwapotosha binadamu, lakini Mungu kwa hakika alikuwa ulimwenguni Akiwasimamia binadamu. Mungu hutumia usimamizi Wake wa watu kumshinda Shetani. Kwa kuwapotosha watu, Shetani hutamatisha majaaliwa ya watu na kuvuruga kazi ya Mungu. Kwa upande mwingine, kazi ya Mungu ndiyo wokovu wa binadamu. Ni hatua gani ya kazi ya Mungu mwenyewe ambayo hainuii kuwaokoa binadamu? Ni hatua gani hainuii kuwatakasa watu, kuwafanya watende haki na kuwafanya waishi kwa njia ambayo inaunda taswira inayoweza kupendwa? Shetani, hata hivyo, hafanyi hivi. Yeye huwapotosha binadamu; siku zote anatekeleza kazi zake za kuwapotosha binadamu kote ulimwenguni. Bila shaka, Mungu pia hufanya kazi Yake mwenyewe. Hamtilii maanani Shetani. Haijalishi ni kiasi kipi cha mamlaka ambayo Shetani anayo, mamlaka yake bado yalitoka kwa Mungu; Mungu kwa hakika hakumpa mamlaka Yake yote, na hivyo basi haijalishi ni nini anachofanya, hawezi kumzidi Mungu na siku zote yuko mikononi mwa Mungu. Mungu hakufichua vitendo Vyake vyovyote akiwa mbinguni. Alimpa Shetani kiwango kidogo tu cha mamlaka ili kumruhusu kutekeleza udhibiti wake dhidi ya malaika. Hivyo basi, haijalishi kile anachofanya, hawezi kuzidi mamlaka ya Mungu kwa sababu mamlaka ambayo Mungu alimpa awali ni finyu. Huku Mungu akifanya kazi, Shetani anavuruga. Katika siku za mwisho, usumbufu wake utakomeshwa; vilevile, kazi ya Mungu itakamilika, na aina ya mtu ambaye Mungu angependa kumkamilisha atakuwa amekamilika. Mungu huwaongoza watu kwa njia nzuri; maisha Yake ni maji ya uzima, yasiyopimika na yasiyo na mipaka. Shetani amempotosha binadamu hadi kiwango fulani; hatimaye, yale maji hai ya uzima yatamkamilisha binadamu, na haitawezekana kwa Shetani kuingilia kati na kutekeleza kazi yake. Kwa hivyo, Mungu ataweza kuwapata kabisa watu wake. Shetani angali anakataa kukubali haya sasa; siku zote anapambana na Mungu, lakini Mungu hamtilii maanani. Mungu amesema, “Nitakuwa mshindi juu ya nguvu zote za giza za Shetani na dhidi ya ushawishi wote wa giza.” Hii ndiyo kazi inayopaswa kufanywa katika mwili, na pia ndiyo inayofanya umuhimu wa kupata mwili: yaani kukamilisha hatua ya kazi ya kumshinda Shetani katika siku za mwisho, kuondoa vitu vyote vinavyomilikiwa na Shetani. Ushindi wa Mungu dhidi ya Shetani hauepukiki! Shetani kwa hakika alishindwa kitambo sana. Wakati injili ilipoanza kuenezwa nchi yote ya joka kuu jekundu, yaani, wakati Mungu mwenye mwili alipoanza kufanya kazi Yake na kazi hii ikafanywa kuendelea, Shetani aliweza kushindwa kabisa, kwani kusudi hasa la kupata mwili lilikuwa ni kumshinda Shetani. Mara tu Shetani alipoona kuwa Mungu amepata mwili kwa mara nyingine tena na kuanza kutekeleza kazi Yake, ambayo hakuna nguvu ingeweza kuizuia, kwa hiyo alipigwa na butwaa kuona kazi hii, na hakuthubutu kufanya uharibifu mwingine wowote. Hapo kabla Shetani alifikiria kwamba yeye pia alimiliki hekima nyingi, na alivuruga na kusumbua kazi ya Mungu; hata hivyo, hakutarajia kwamba Mungu angefanyika mwili kwa mara nyingine tena, au kwamba katika kazi Yake, Mungu angetumia uasi wa Shetani kuhudumu kama ufunuo na hukumu kwa binadamu; na hivyo basi kumshinda binadamu na kumshinda Shetani. Mungu ni mwenye hekima kuliko Shetani, na kazi Yake inamzidi Shetani kwa mbali. Hivyo basi, Niliwahi kusema hapo awali kwamba: “Kazi Ninayoifanya inatekelezwa kutokana na ujanja wa Shetani. Mwishowe Nitafichua uweza Wangu na hali ya kutoweza kwa Shetani.” Mungu anapofanya kazi Yake, Shetani anamfuatia kwa nyuma mpaka mwishowe ataangamizwa—hatajua hata kilichomgonga! Ataweza kutambua tu ukweli baada ya kuvunjwa na kupondwapondwa; na wakati huo atakuwa tayari amechomwa kwenye ziwa la moto. Je, hatakuwa ameshawishika kabisa kwa wakati huo? Kwa sababu hatakuwa na njama zozote zingine za kutumia!

Ni kazi halisi ya hatua kwa hatua ambayo mara nyingi inaulemea moyo wa Mungu kwa huzuni juu ya binadamu, kiasi cha kwamba vita Vyake na Shetani vimedumu kwa miaka 6,000. Kwa hivyo Mungu alisema kwamba: “Sitawahi tena kuwaumba binadamu, wala kuwahi tena kuwapa malaika mamlaka.” Kuanzia hapo, wakati malaika walipokuja kufanya kazi duniani, walimfuata tu Mungu ili kufanya kazi fulani. Hakuwahi kuwapa malaika mamlaka. Je, malaika ambao Waisraeli waliwaona walitekeleza vipi kazi yao? Walijifichua katika ndoto na kupitisha maneno ya Yehova. Wakati Yesu alipofufuka siku ya tatu baada ya kusulubishwa, ni malaika ndio waliolisukuma jiwe kando; Roho wa Mungu hakufanya kazi hii yeye binafsi. Malaika waliweza kufanya tu kazi ya aina hii; walifanya tu wajibu wa usaidizi na hawakuwa na mamlaka, kwani Mungu hangewahi tena kuwapatia mamlaka. Baada ya kufanya kazi kwa muda fulani, watu ambao Mungu aliwatumia hapa duniani walichukua nafasi ya Mungu na kusema, “Nataka kuuzidi ulimwengu! Nataka kusimama kwenye mbingu ya tatu! Tunataka utawala wa mamlaka makuu!” Wangekuwa na kiburi baada ya siku kadhaa za kazi; walitaka mamlaka makuu duniani, walitaka kuanzisha taifa jingine, walitaka vitu vyote viwe katika utawala wao na walitaka kusimama katika mbingu ya tatu. Je, kwani hujui kwamba wewe ni binadamu tu unayetumiwa na Mungu? Unawezaje kupaa hadi kwenye mbingu ya tatu? Mungu anakuja duniani kufanya kazi, kimyakimya na bila kujitangaza, na Anaondoka baada ya kukamilisha kazi Yake kimyakimya. Hajitangazi kama vile binadamu wanavyofanya, lakini badala yake Anatekeleza kazi Yake kwa vitendo. Wala haingii kanisani na kujitangaza, “Nitawaangamiza nyinyi nyote! Nitawalaani na kuwaadibu!” Anatekeleza tu kazi Yake binafsi, na kuondoka mara Anapomaliza. Wale wachungaji wa kidini wanaowaponya wagonjwa na kupunga mapepo, wanawafundisha wengine madhabahuni, na kutoa hotuba ndefu na zenye makuu, na kuzungumzia masuala yasiyo halisi, wana kiburi cha ndani! Wao ni vizazi vya malaika mkuu!

Baada ya kufanya kazi Yake ya miaka 6,000 hadi leo, Mungu tayari amefichua matendo Yake mengi, sababu ya msingi ikiwa ni kumshinda Shetani na kuleta wokovu kwa binadamu wote. Anatumia fursa hii kuruhusu kila kitu mbinguni, kila kitu kilicho duniani, kila kitu kinachopatikana baharini, pamoja na kila kitu cha mwisho ambacho Mungu alikiumba ulimwenguni kiweze kuona uweza wa Mungu na kushuhudia matendo yote ya Mungu. Anachukua fursa ya kumshinda Shetani ili kufichua matendo Yake kwa binadamu na kuwaruhusu watu waweze kumsifu Yeye na kuitukuza hekima Yake kwa kumshinda Shetani. Vitu vyote vilivyomo duniani, mbinguni na ndani ya bahari vinamletea utukufu, vinasifu uweza Wake, vinasifu matendo Yake yote na kutamka kwa sauti jina Lake takatifu. Huu ni uthibitisho wa ushindi Wake dhidi ya Shetani; huu ni uthibitisho wa Yeye kumshinda Shetani; na la muhimu zaidi, ni uthibitisho wa wokovu Wake kwa binadamu. Viumbe vyote vya Mungu vinamletea utukufu, vinamsifu Yeye kwa kumshinda adui Yake na kurudi kwa ushindi, na vinamsifu Yeye kama Mfalme mkuu Aliyeshinda. Dhumuni Lake si kumshinda Shetani tu, na ndio maana kazi Yake imeendelea kwa miaka 6,000. Anatumia kushindwa kwa Shetani kuwaokoa binadamu; Anakutumia kushindwa kwa Shetani kufichua vitendo Vyake vyote na kufichua utukufu Wake wote. Atapata utukufu, na umati wote wa malaika utaweza kushuhudia utukufu Wake wote. Wajumbe walio mbinguni, wanadamu walio duniani na viumbe wote walio duniani watauona utukufu wa Muumba. Hii ndiyo kazi Aifanyayo. Viumbe vyake kule mbinguni na duniani vyote vitauona utukufu Wake, na Atarudi kwa ushindi baada ya kumshinda Shetani kabisa na kuwaruhusu binadamu wamsifu Yeye, kwa hivyo Atapata ushindi maradufu katika kazi Yake. Hatimaye binadamu wote watashindwa na Yeye, na Atamwondoa yeyote yule anayepinga au kuasi, hivi ni kusema, Atawaondoa wale wote wanaomilikiwa na Shetani. Kwa sasa unashuhudia matendo mengi sana ya Mungu, ilhali bado unapinga na unakuwa mwasi na hutaki kunyenyekea; unayahifadhi mambo mengi ndani yako na unafanya utakacho; unafuata tamaa zako, na kile upendacho—huu ni uasi; huu ni upingaji. Imani katika Mungu ambayo inatekelezwa kwa ajili ya mwili, kwa ajili ya tamaa za mtu, na kwa ajili ya kile anachopenda mtu, kwa ajili ya ulimwengu, na kwa ajili ya Shetani ni chafu; ni upinzani na uasi. Kuna aina zote tofauti za imani kwa sasa: Baadhi hutafuta hifadhi dhidi ya janga, na wengine hutafuta kupokea baraka, huku baadhi wakitamani kuelewa mafumbo na bado wengine wanajaribu kupata pesa. Hizi zote ni aina za upinzani; hizi zote ni kufuru! Kwa kusema kwamba mtu anapinga au anaasi—je, hiyo hairejelei mambo haya? Watu wengi kwa sasa wanalalamika, wanatoa manung’uniko au kutoa hukumu. Haya yote ni mambo yanayofanywa na waovu; wao ni binadamu wapinzani na waasi; watu kama hao wamemilikiwa na kujawa na Shetani. Watu ambao Mungu anawapata ni wale wanaonyenyekea Kwake kabisa, ni wale ambao wamepotoshwa na Shetani lakini wameokolewa na kushindwa na kazi Yake ya sasa, ni wale ambao wamevumilia dhiki, na ambao hatimaye wamepatwa kabisa na Mungu, hawaishi tena chini ya nguvu za Shetani, wamejiweka huru kutokana na udhalimu, na ni wale ambao wako tayari kuishi kwa kudhihirisha utakatifu—hawa ndio watu watakatifu zaidi; hawa ndio wale watakatifu. Kama matendo yako ya sasa hayalingani na sehemu moja ya mahitaji ya Mungu utaondolewa. Hili halipingiki. Kila kitu kinafanywa kulingana na leo; ingawa Amekuamulia awali na kukuchagua wewe, matendo yako ya sasa bado yataamua matokeo yako. Kama huwezi kwenda sambamba kwa sasa, utaondolewa. Kama huwezi kwenda sambamba kwa sasa, utawezaje kwenda sambamba baadaye? Kwa kuwa sasa muujiza mkubwa kama huo umefanyika kwako, lakini bado huamini. Basi, utamwamini vipi baadaye wakati Atakapomaliza kazi Yake na Hafanyi tena kazi kama hiyo? Kufikia wakati huo, itakuwa ni vigumu zaidi kwako kumfuata! Baadaye, Mungu atategemea mtazamo wako, maarifa yako kwa kazi ya Mungu mwenye mwili, na uzoefu wako ili kubainisha kama wewe ni mwenye dhambi au mwenye haki, au kubainisha kama wewe ndiwe uliyekamilishwa ama ni yule aliyeondolewa. Lazima uweze kuona uwazi sasa. Roho Mtakatifu anafanya kazi hivyo: Anaamua matokeo yako kulingana na tabia yako ya leo. Ni nani anayezungumza maneno ya leo? Ni nani anayefanya kazi ya leo? Ni nani anayeamua kama utaondolewa leo? Ni nani anayeamua kukufanya kuwa mkamilifu? Je, hiki sicho Ninachofanya Mimi mwenyewe? Mimi ndimi Ninayeongea maneno haya; Mimi ndimi Ninayetekeleza kazi hii. Kulaani, kuadibu na kuhukumu watu vyote ni sehemu ya kazi Yangu binafsi. Hatimaye, kukuondoa kutakuwa pia kazi Yangu binafsi. Zote ni kazi Zangu mwenyewe! Kukufanya uwe mkamilifu ni kazi Yangu mwenyewe, na kukuruhusu ufurahie baraka ni kazi Yangu mwenyewe pia. Hizi zote ni kazi Zangu mwenyewe. Matokeo yako hayakuamuliwa awali na Yehova; yanaamuliwa leo na Mungu wa leo. Yanaamuliwa sasa; hayakuamuliwa kabla ya ulimwengu kuumbwa. Baadhi ya watu wapumbavu husema, “Pengine kuna kitu hakipo sawa machoni Pako, na Haunitazami mimi jinsi Unavyopaswa kunitazama. Mwishowe, Utaona vile ambavyo Roho atadhihirisha kila kitu!” Yesu awali Alimchagua Yuda kama mwanafunzi Wake. Watu huuliza: “Angewezaje kumchagua mwanafunzi ambaye angemsaliti?” Mwanzo Yuda hakuwa na nia ya kumsaliti Yesu. Hili jambo lilifanyika tu baadaye. Wakati huo Yesu alikuwa amemchukua Yuda kwa upendo; Alimfanya mtu huyo amfuate Yeye na kumfanya awajibikie masuala yao ya kifedha. Kama Angejua kwamba Yuda angebadhiri pesa, Asingemwacha asimamie pesa hizo. Mtu anaweza kusema kwamba Yesu hakujua mwanzo kwamba mtu huyu hakuwa mwaminifu na alikuwa mdanganyifu, na kwamba aliwadanganya kaka na dada zake. Baadaye, baada ya Yuda kumfuata Yesu kwa muda fulani, Yesu alimwona Yuda akiwadanganya kaka na dada zake na kumdanganya Mungu. Watu waligundua pia kwamba siku zote alitumia pesa kutoka kwenye mfuko wa fedha na kisha wakamwambia Yesu. Yesu alipata habari tu kuhusu haya yote wakati huu. Kwa sababu Yesu alikuwa atekeleze kazi ya kusulubishwa na Alihitaji mtu wa kumsaliti, na Yuda alitokea tu kuwa mhusika mzuri wa wajibu huu, Yesu akasema, “Kutakuwepo miongoni mwenu ambaye atanisaliti Mimi. Mwana wa Adamu atatumia usaliti huu kuweza kusulubishwa na baada ya siku tatu atafufuka.” Kwa wakati huo Yesu hakumchagua hasa Yuda ili aweze kumsaliti Yeye; kinyume chake, Alitumaini kuwa Yuda angekuwa mwanafunzi mtiifu. Bila kutarajia, Yuda aligeuka kuwa mtu mpotovu mwenye tamaa ambaye alimsaliti Bwana, na Akatumia hali hii kumchagua Yuda kwa kazi hii. Kama wanafunzi wote kumi na wawili wa Yesu wangekuwa watiifu, na hakuna mtu kama Yuda ambaye angekuwa miongoni mwao, yule mtu wa kumsaliti Yesu angekuwa hatimaye mtu kutoka nje ya wale wanafunzi. Hata hivyo, kwa wakati huo ilitokea tu kwamba kulikuwa na mmoja kati ya wanafunzi ambaye alifurahia kupokea rushwa—Yuda. Kwa hivyo Yesu alimtumia mtu huyu kukamilisha kazi Yake. Jambo hili lilikuwa rahisi jinsi gani! Yesu hakuwa Amepanga hili mwanzoni mwa kazi Yake; Alifanya tu uamuzi huu mara tu mambo yalipoendelea hadi hatua fulani. Huu ulikuwa ni uamuzi wa Yesu, yaani, uamuzi wa Roho wa Mungu Mwenyewe. Wakati huo ni Yesu aliyemchagua Yuda; wakati Yuda alipomsaliti Yesu baadaye, haya yalikuwa ni matendo ya Roho Mtakatifu ili kuhudumia malengo Yake mwenyewe; ilikuwa ni kazi ya Roho Mtakatifu kwa wakati huo. Wakati Yesu alipomchagua Yuda, Hakuwa na wazo lolote kwamba Angemsaliti. Alijua tu kwamba alikuwa Yuda Iskariote. Matokeo yenu yanaamuliwa pia kulingana na kiwango chenu cha kutii leo, na kulingana na kiwango chenu cha ukuaji wa maisha, na wala si kulingana na wazo miongoni mwa dhana za binadamu kwamba matokeo yako yalipangwa awali katika uumbaji wa ulimwengu. Lazima uelewe mambo haya waziwazi. Kazi hii yote haitekelezwi kulingana na mawazo yako.


Kuhusu Majina na Utambulisho

Ikiwa unataka kufaa kwa ajili ya kutumiwa na Mungu, ni lazima uijue kazi ya Mungu; lazima ujue kazi Aliyofanya awali (katika Agano Jipya na la Kale), na, zaidi ya hayo, lazima uijue kazi Yake ya leo. Ambayo ni kusema, ni lazima uzitambue hatua tatu za kazi ya Mungu ya zaidi ya miaka 6,000. Ukiambiwa ueneze injili, basi hutaweza kufanya hivyo bila kuijua kazi ya Mungu. Mtu fulani anaweza kukuuliza kuhusu kile Mungu wako amesema kuhusu Biblia, Agano la Kale, na kazi na maneno ya Yesu ya wakati huo. Ikiwa huwezi kuzungumza juu ya hadithi ya ndani ya Biblia, basi hawatashawishika. Mwanzoni, Yesu alizungumza mengi kuhusu Agano la Kale na wanafunzi Wake. Kila kitu walichosoma kilitoka Agano la Kale; Agano Jipya liliandikwa tu miongo kadhaa baada ya kusulubiwa kwa Yesu. Ili kueneza injili, mnapaswa hasa kufahamu ukweli wa ndani wa Biblia, na kazi ya Mungu katika Israeli, hivyo ni kusema kazi Aliyoifanya Yehova. Na pia mnapaswa kuelewa kazi aliyoifanya Yesu. Haya ndiyo hasa maswala ambayo watu wote wana wasiwasi nayo, na hadithi ya ndani ya zile hatua mbili za kazi ndiyo hawajasikia. Wakati wa kueneza injili, kwanza weka kando majadiliano juu ya kazi ya Roho Mtakatifu ya leo. Hii hatua ya kazi ipo nje ya uwezo wao, kwa sababu mnachofuatilia ni kile ambacho kipo juu kuliko vyote: maarifa ya Mungu, na maarifa ya kazi ya Roho Mtakatifu, na hakuna kilichotukuka zaidi kuliko vitu hivi viwili. Ukizungumzia kwanza kuhusu kile ambacho ni cha juu, itakuwa ni kubwa mno kwao, kwani hakuna ambaye amepitia kazi kama hiyo ya Roho Mtakatifu; haina historia, na si rahisi kwa mwanadamu kuikubali. Uzoefu wao ni wa mambo ya kale kutoka zamani, pamoja na baadhi ya kazi za Roho Mtakatifu. Wanayopitia si kazi ya leo ya Roho Mtakatifu, ama mapenzi ya Mungu ya leo. Bado wanatenda kulingana na mazoea ya zamani bila mwanga mpya wala mambo mapya.

Katika enzi ya Yesu, Roho Mtakatifu hasa alifanya kazi Yake ndani ya Yesu, wakati wale waliomtumikia Yehova walikuwa wanavaa kanzu za kikuhani hekaluni wakifanya hivyo kwa uaminifu thabiti. Pia walikuwa na kazi ya Roho Mtakatifu, lakini hawakuweza kufahamu matakwa ya wakati huo ya Mungu, na walibaki tu kuwa waaminifu kwa Yehova kulingana na mazoea ya kale, bila uongozi mpya. Yesu alikuja na kuleta kazi mpya. Wale watu waliohudumu hekaluni hawakuwa na uongozi mpya wala hawakuwa na kazi mpya. Wakihudumu hekaluni wangeweza tu kushikilia mazoea ya kale; bila kuondoka hekaluni, hawangeweza kuwa na uingiaji mpya. Kazi mpya ililetwa na Yesu, na Yesu hakuingia hekaluni kufanya kazi Yake. Alifanya kazi yake nje ya hekalu pekee, kwani wigo wa kazi ya Mungu ulikuwa umebadilika kitambo sana. Hakufanya kazi ndani ya hekalu, na mwanadamu alipomtumikia Mungu hapo ingekuwa tu kuweka mambo kama yalivyokuwa, na haingeweza kuleta kazi yoyote mpya. Vivyo hivyo, watu wa kidini bado wanaabudu Biblia leo. Ukieneza injili kwao, watakurushia maelezo ya juujuu ya maneno ya Biblia na watapata ushahidi mwingi, wakikuacha umezubaa na usijue la kusema; kisha watawapachika jina na kuwaona kuwa wapumbavu katika imani yenu. Watasema, “Hujui hata Biblia, neno la Mungu, kwa hiyo unawezaje kusema kwamba unamwamini Mungu?” Kisha watakudharau, na pia watasema, “Kwa kuwa Yule mnayemwamini ni Mungu, kwa nini Hawaambii yote kuhusu Agano la Kale na Jipya? Kwa kuwa Ameleta utukufu Wake kutoka Israeli hadi upande wa Mashariki, kwa nini Hajui kazi iliyofanywa katika Israeli? Kwa nini Hajui kazi ya Yesu? Kama hamjui, basi inathibitisha kwamba hamjaelezwa; sababu Yeye ndiye kupata mwili kwa Yesu kwa mara ya pili, ingewezekanaje kuwa Hajui mambo haya? Yesu alijua kazi aliyoifanya Yehova; Anawezaje kukosa kuijua?” Wakati utakapofika, wote watakuuliza maswali kama haya. Vichwa vyao vimejaa mambo kama haya; watakosaje kuuliza? Wale walio katika mkondo huu hawazingatii Biblia, kwa vile mmeendelea kufahamu kazi ya hatua kwa hatua inayofanywa na Mungu leo, mmeshuhudia kazi hii ya hatua kwa hatua kwa macho yenu wenyewe, na mmeona kwa uwazi hatua tatu za kazi, kwa hivyo mmelazimika kuiweka chini Biblia na kukoma kuitafiti. Lakini hawawezi kuitafiti, kwa kuwa hawana ujuzi wa kazi hii ya hatua kwa hatua. Watu wengine watauliza, “Kuna tofauti gani kati ya kazi iliyofanywa na Mungu mwenye mwili na ile ya manabii na mitume wa zamani? Daudi pia aliitwa Bwana, sawa tu na Yesu alivyoitwa; ingawa kazi walizofanya zilikuwa tofauti, waliitwa kwa jina sawa. Kwa nini unasema, utambulisho wao haukuwa sawa? Kile Yohana alichoshuhudia ni maono, ambayo pia yalitoka kwa Roho Mtakatifu, na aliweza kuyasema maneno ambayo Roho Mtakatifu alikusudia kuyasema; kwa nini utambulisho wa Yohana ni tofauti na ule wa Yesu?” Maneno aliyoyasema Yesu yaliweza kumwakilisha Mungu kikamilifu, na kuwakilisha kikamilifu kazi ya Mungu. Kile alichokiona Yohana kilikuwa maono, na hakuweza kuwakilisha kikamilifu kazi ya Mungu. Ni kwa nini Yohana, Petro na Paulo walizungumza maneno mengi—kama alivyofanya Yesu—lakini bado hawakuwa na utambulisho sawa na Yesu? Ni hasa kwa sababu kazi waliyoifanya ilikuwa tofauti. Yesu alimwakilisha Roho wa Mungu, na Alikuwa Roho wa Mungu Akifanya kazi moja kwa moja. Alifanya kazi ya enzi mpya, kazi ambayo hakuna aliyekuwa amewahi kuifanya hapo awali. Yeye Alifungua njia mpya, Alimwakilisha Yehova, na Alimwakilisha Mungu Mwenyewe. Ilhali kwa Petro, Paulo na Daudi, bila kujali walichoitwa, waliwakilisha tu utambulisho wa kiumbe wa Mungu, na walitumwa na Yesu na Yehova. Kwa hivyo bila kujali kiasi cha kazi waliyofanya, bila kujali jinsi walivyofanya miujiza kubwa, walikuwa bado tu viumbe wa Mungu, na hawakuweza kumwakilisha Roho Mtakatifu. Walifanya kazi kwa jina la Mungu ama baada ya kutumwa na Mungu; zaidi ya hayo, walifanya kazi katika enzi iliyoanzishwa na Yesu ama Yehova, na kazi waliyoifanya haikuwa tofauti. Walikuwa, hatimaye, viumbe wa Mungu tu. Katika Agano la Kale, manabii wengi walizungumza utabiri, ama kuandika vitabu vya unabii. Hakuna aliyesema kuwa yeye ni Mungu, lakini punde tu Yesu Alipoanza kufanya kazi, Roho wa Mungu Alimshuhudia kuwa Yeye ni Mungu. Kwa nini ni hivyo? Kwa wakati huu, unapaswa kuwa unajua tayari! Awali, mitume na manabii waliandika nyaraka mbalimbali, na kufanya unabii mwingi. Baadaye, watu walichagua baadhi zao kuziweka katika Biblia, na baadhi zikapotea. Kwa vile kuna watu wanaosema kuwa vitu vyote wanavyozungumza vimetoka kwa Roho Mtakatifu, mbona baadhi yavyo vinachukuliwa kuwa nzuri, na baadhi yavyo vinachukuliwa kuwa vibaya? Na mbona baadhi vilichaguliwa, na sio vingine? Ikiwa kweli yalikuwa maneno Aliyoyasema Roho Mtakatifu, ingekuwa lazima kwa watu kuyachagua? Kwa nini maelezo ya maneno yaliyosemwa na Yesu na kazi Aliyoifanya ni tofauti katika kila moja ya Injili Nne? Je, hili si kosa la walioziandika? Baadhi ya watu watauliza, “Kwa kuwa nyaraka zilizoandikwa na Paulo na waandishi wengine wa Agano Jipya na kazi walizozifanya zilitokana kidogo na matakwa ya mwanadamu, na zilichanganywa na dhana za mwanadamu, basi, je, hakuna uchafu wa kibinadamu katika maneno ambayo Wewe (Mungu) unazungumza leo? Je, kweli hayana dhana hata moja za mwanadamu?” Hii hatua ya kazi aliyoifanya Mungu ni tofauti kabisa na zile walizozifanya Paulo na wengi wa mitume na manabii. Sio tu kwamba kuna tofauti na utambulisho, lakini, hasa, kuna tofauti kati ya kazi inayofanywa. Baada ya Paulo kupigwa chini na kuanguka mbele ya Bwana, aliongozwa na Roho Mtakatifu kufanya kazi, na akawa mtume. Na hivyo akaandikia makanisa nyaraka, na hizi nyaraka zote zilifuata mafundisho ya Yesu. Paulo alitumwa na Bwana kufanya kazi kwa jina la Bwana Yesu, lakini Mungu Mwenyewe alipokuja, Hakufanya kazi kwa jina lolote na Hakumwakilisha yeyote isipokuwa Roho wa Mungu katika kazi Yake. Mungu alikuja kufanya kazi Yake moja kwa moja: Hakukamilishwa na mwanadamu, na kazi Yake haikufanywa juu ya mafundisho ya mwanadamu yeyote. Katika hatua hii ya kazi Mungu haongozi kwa kuzungumza juu ya uzoefu Wake binafsi, bali Anafanya kazi Yake moja kwa moja, kulingana na kile Alicho nacho. Kwa mfano, jaribio la watoa huduma, nyakati za kuadibu, jaribio la kifo, nyakati za kumpenda Mungu…. Hii yote ni kazi ambayo haijawahi kufanywa mbeleni, na ni kazi ya enzi ya sasa, badala ya uzoefu wa binadamu. Katika maneno ambayo Nimezungumza, ni yapi ni uzoefu wa mwanadamu? Je, yote hayatoki moja kwa moja kwa Roho Mtakatifu, na hayatolewi nje na Roho Mtakatifu? Ni kwamba tu hali yako ni duni sana kiasi kwamba huwezi kuuona ukweli! Njia ya kivitendo ya maisha Ninayozungumzia ni ili kuongoza njia, na haijawahi kuzungumzwa na mtu yeyote hapo awali, wala hakuna mtu aliyewahi kupitia njia hii, au kujua uhalisi huu. Kabla Sijatamka maneno haya, hakuna mtu aliyewahi kuyazungumza. Hakuna mtu aliyewahi kuzungumza juu ya uzoefu kama huo, wala hakuna aliyewahi kusema maelezo hayo, na, zaidi ya hayo, hakuna aliyewahi kuonyesha hali kama hizo kufichua mambo haya. Hakuna aliyewahi kuongoza njia Ninayoongoza leo, na kama ingeongozwa na mwanadamu, basi isingekuwa njia mpya. Chukulia Paulo na Petro, kama mfano. Hawakuwa na uzoefu wao binafsi kabla ya Yesu kuongoza njia. Ilikuwa tu baada ya Yesu kuongoza njia ndipo walipopata uzoefu wa maneno aliyoyasema Yesu, na njia Aliyoiongoza; kutokana na hili walipata uzoefu mwingi, na wakaandika nyaraka. Kwa hivyo, uzoefu wa mwanadamu sio sawa na kazi Ya Mungu, na kazi ya Mungu sio sawa na maarifa yalivyoelezwa na dhana na uzoefu wa mwanadamu. Nimesema, tena na tena, kuwa leo Ninaongoza njia mpya, na kufanya kazi mpya, na kazi na matamshi Yangu ni tofauti na yale ya Yohana na wale manabii wengine wote. Kamwe, Sijawahi kupata uzoefu kwanza, na kisha kuzizungumzia kwenu—hivyo sivyo ilivyo hata kidogo. Kama ingekuwa hivyo, je, haingewachelewesha kitambo sana? Hapo awali, maarifa ambayo wengi waliyazungumzia yaliinuliwa pia, lakini maneno yao yote yalizungumzwa tu kulingana na wale wanaoitwa watu wa kiroho. Hayakuiongoza njia, lakini yalitoka kwenye uzoefu wao, yalitoka kwenye yale waliyoyaona, na kwenye maarifa yao. Mengine yalikuwa ni dhana zao, na mengine yalijumuisha uzoefu ambao walikuwa wamefanyia muhtasari. Leo, asili ya kazi Yangu ni tofauti kabisa na ya kwao. Sijawahi kupata uzoefu wa kuongozwa na wengine, wala Sijakubali kukamilishwa na wengine. Zaidi ya hayo, yote ambayo Nimezungumza na kushiriki ni tofauti na yale ya wengine, na hayajawahi kuzungumzwa na mwingine yeyote. Leo, bila kujali ninyi ni nani, kazi yenu inafanywa kulingana na maneno Nisemayo. Bila haya matamshi na kazi, nani angeweza kupata uzoefu wa mambo haya (jaribu la watendaji huduma, nyakati za kuadibu…), ni nani atakayeweza kuzungumzia maarifa kama haya? Je, kweli huna uwezo wa kuona haya? Bila kujali hatua ya kazi, mara tu maneno Yangu yasemwapo, mnaanza kushiriki kulingana na maneno Yangu, na kufanya kazi kulingana nayo, na sio njia ambayo yeyote kati yenu amefikiria. Baada ya kufika hapa, je, huna uwezo wa kuona swali la wazi na rahisi kama hili? Sio njia iliyofikiriwa na yeyote, wala haijalinganishwa na mtu yeyote wa kiroho. Ni njia mpya, na hata maneno mengi yaliyosemwa mara ya kwanza na Yesu hayatumiki tena. Ninachozungumza ni kazi ya kufungua enzi mpya, na ni kazi inayosimama peke yake; kazi Nifanyayo, na maneno Nizungumzayo, yote ni mapya. Si hii ndiyo kazi mpya ya leo? Kazi ya Yesu pia ilikuwa hivi. Kazi Yake pia ilikuwa tofauti na hizo za watu wengine hekaluni, na pia ilitofautiana na kazi za Mafarisayo, na wala haikufanana na zilizofanywa na watu wote wa Israeli. Baada ya kuishuhudia, watu walishindwa kuamua: “Kweli ilifanywa na Mungu?” Yesu hakuzingatia sheria ya Yehova; Alipokuja kumfunza mwanadamu, yote Aliyoyanena yalikuwa mapya na tofauti na yale yaliyosemwa na watakatifu wa zamani na manabii wa Agano la Kale, na kwa sababu hii, watu walisalia bila uhakika. Hii ndiyo humfanya mwanadamu kuwa mgumu sana kushughulika naye. Kabla ya kukubali hii hatua mpya ya kazi, njia ambayo wengi wenu walitembelea ilikuwa ya kutenda na kuingia katika msingi wa watu hao wa kiroho. Lakini leo, kazi Ninayoifanya ni tofauti sana, na hivyo hamna uwezo wa kuamua kama ni sawa ama sio. Sijali ni njia gani uliyoitembea hapo awali, wala Sijali ulikula “chakula” cha nani, au ni nani ulimchukulia kama “baba” yako. Kwa kuwa Nimekuja na kuleta kazi mpya ya kumwongoza mwanadamu, wote wanaonifuata lazima watende kulingana na Ninachosema. Bila kujali jinsi ulivyotoka “familia” yenye nguvu, lazima unifuate, hupaswi kutenda kulingana na mazoea yako ya awali, “Baba yako mlezi” anapaswa kushuka nawe unapaswa kuja mbele ya Mungu wako kupata mgao wako halali. Ninyi nyote mpo mikononi Mwangu, na hampaswi kutoa sana imani pofu kwa baba yenu mlezi; hawezi kukutawala kabisa. Kazi ya leo inasimama peke yake. Yote Ninayosema leo ni dhahiri kuwa hayatokani na msingi wa zamani; ni mwanzo mpya, na ukisema kuwa imeundwa kwa mkono wa mwanadamu, basi wewe ni kipofu kiasi kwamba huwezi kuokolewa!

Isaya, Ezekieli, Musa, Daudi, Ibrahimu na Danieli walikuwa viongozi ama manabii kati ya wateule wa Israeli. Mbona hawakuitwa Mungu? Mbona Roho Mtakatifu hakuwashuhudia? Mbona Roho Mtakatifu alimshuhudia Yesu punde tu Alipoanza kazi yake na kuanza kuzungumza maneno Yake? Na mbona Roho Mtakatifu hakuwashuhudia wengine? Wao, wanadamu waliokuwa na mwili, wote waliitwa “Bwana.” Bila kujali walivyoitwa, kazi zao zinawakilisha nafsi zao na kiini chao, na nafsi zao na kiini chao zinawakilisha utambulisho wao. Kiini chao hakina uhusiano na majina yao, inawakilishwa na waliyoonyesha, na waliyoishi kwa kudhihirisha. Katika Agano la Kale, hakukuwa na kitu kisicho cha kawaida katika kuitwa Bwana, na mtu angeweza kuitwa kwa njia yoyote ile, lakini kiini chake na utambulisho wake wa asili ulikuwa haubadiliki. Miongoni mwa wale makristo wa uwongo, manabii wa uwongo, na wapotoshaji, je, hakuna wanaoitwa “Mungu” pia? Na mbona hao sio Mungu? Kwa sababu hawana uwezo wa kufanya kazi ya Mungu. Kimsingi, wao ni wanadamu, wanaowadanganya watu, sio Mungu, na hivyo hawana utambulisho wa Mungu. Je, Daudi pia hakuitwa Bwana miongoni mwa makabila kumi na mawili? Yesu pia aliitwa Bwana: kwa nini ni Yesu pekee aliyeitwa Mungu mwenye mwili? Je, Yeremia pia hakujulikana kama Mwana wa Adamu? Na Yesu pia hakujulikana kama Mwana wa Adamu? Kwa nini Yesu alisulubishwa kwa niaba ya Mungu? Je, si kwa sababu kiini chake kilikuwa tofauti? Je, si kwa sababu kazi aliyoifanya ilikuwa tofauti? Je, jina lina umuhimu? Ingawa Yesu pia aliitwa Mwana wa Adamu, Alikuwa kupata mwili kwa Mungu kwa mara ya kwanza. Alikuwa amekuja kuchukua mamlaka, na kukamilisha kazi ya ukombozi. Hii inathibitisha kuwa utambulisho na kiini cha Yesu kilikuwa tofauti na kile cha wengine walioitwa pia Mwana wa Adamu. Leo, ni nani kati yenu anayethubutu kusema kwamba maneno yote yaliyotamkwa na wale waliotumiwa na Roho Mtakatifu yalitoka kwa Roho Mtakatifu? Kuna anayethubutu kusema mambo kama haya? Ikiwa unasema mambo kama haya, basi kwa nini kitabu cha unabii cha Ezra kiliondolewa, na kwa nini jambo hilo pia lilifanywa kwa vitabu vya wale watakatifu na manabii wa kale? Ikiwa zote zilitoka kwa Roho Mtakatifu, basi kwa nini mnathubutu kufanya maamuzi ambayo yanabadilika kama haya? Je, umehitimu kuchagua kazi ya Roho Mtakatifu? Hadithi nyingi kutoka Israeli pia zilitolewa. Na ukiamini kwamba maandishi haya yote ya kale yalitoka kwa Roho Mtakatifu, basi ni kwa nini baadhi ya vitabu vilitolewa? Kama yote yalitoka kwa Roho Mtakatifu, yote yanapaswa kuwekwa, na kutumwa kwa ndugu makanisani kuyasoma. Hayapaswi kuchaguliwa na kutolewa kwa matakwa ya mwanadamu; ni makosa kufanya hivyo. Kwa Kusema kwamba uzoefu wa Paulo na Yohana ulichanganywa na maarifa binafsi hakumaanishi kwamba uzoefu na maarifa yao yalitoka kwa Shetani, ila ni kwamba tu walikuwa na mambo yaliyotokana na uzoefu na maarifa yao binafsi. Maarifa yao yalilingana na asili ya uzoefu halisi kwa wakati huo, na ni nani anayeweza kusema kwa ujasiri kwamba yote yalitoka kwa Roho Mtakatifu? Kama Injili Nne zote zilitoka kwa Roho Mtakatifu, basi ilikuwaje kwamba Mathayo, Marko, Luka na Yohana kila mmoja alisema jambo tofauti kuhusu kazi ya Yesu? Msipoamini haya, basi angalia maelezo tofauti kwenye Biblia ya jinsi Petro alivyomkana Yesu mara tatu: Yote ni tofauti, na kila moja ina sifa yake yenyewe. Wengi walio wajinga husema, “Mungu mwenye mwili pia ni mwanadamu, kwa hivyo je maneno Anayoyazungumza yanaweza kutoka kikamilifu kwa Roho Mtakatifu? Kama maneno ya Paulo na Yohana yalichanganywa na matakwa ya mwanadamu, basi maneno Anayoyasema kweli hayajachanganywa na matakwa ya mwanadamu?” Watu wanaosema mambo kama haya ni vipofu na wajinga! Soma kwa makini Injili Nne; soma yale waliyoandika kuhusu mambo ambayo Yesu alifanya, na maneno Aliyozungumza. Kila maelezo ni tofauti kabisa, na kila moja ina mtazamo wake. Ikiwa kile kilichoandikwa na waandishi wa vitabu hivi vyote vilitoka kwa Roho Mtakatifu, basi vyote vinapaswa kuwa sawa na kulingana. Basi mbona kuna tofauti? Si mwanadamu ni mjinga sana, kutoweza kuona haya? Ukiulizwa kutoa ushuhuda kwa Mungu, ni ushuhuda upi unaoweza kutoa? Je, njia kama hiyo ya kumjua Mungu inaweza kutoa ushuhuda Kwake? Ikiwa wengine watakuuliza, “Kama rekodi za Yohana na Luka zilichanganywa na matakwa ya mwanadamu, basi maneno yanayosemwa na Mungu wenu hayajachanganywa na matakwa ya mwanadamu?” Je, utaweza kutoa jibu la wazi? Baada ya Luka na Mathayo kusikia maneno ya Yesu, na kuona kazi ya Yesu, walizungumza juu ya maarifa yao wenyewe, kwa jinsi walivyokumbuka wakieleza kwa kina baadhi ya ukweli wa kazi iliyofanywa na Yesu. Je, unaweza kusema kwamba maarifa yao yalifichuliwa kabisa na Roho Mtakatifu? Nje ya Biblia, kulikuwa na watu wengi wa kiroho wenye ujuzi wa juu kuliko wao, kwa hivyo kwa nini maneno yao hayakuchukuliwa na vizazi vya baadaye? Je, hawakutumiwa pia na Roho Mtakatifu? Jua kwamba katika kazi ya leo, Sizungumzi juu ya maarifa Yangu mwenyewe kulingana na msingi wa kazi ya Yesu, wala Sizungumzi juu ya maarifa Yangu dhidi ya usuli wa kazi ya Yesu. Ni kazi ipi Aliyofanya Yesu kwa wakati huo? Na ni kazi ipi Ninayofanya leo? Ninachofanya na kusema hakina historia. Njia Ninayotembea leo haijawahi kutembewa kabla, haikuwahi kutembewa na watu wa enzi na vizazi vya kale. Leo, imefunguliwa, na je, hii sio kazi ya Roho? Hata kama ilikuwa kazi ya Roho Mtakatifu, viongozi wote wa kale walifanya kazi zao juu ya msingi wa wengine. Hata hivyo, kazi ya Mungu Mwenyewe ni tofauti. Hatua ya kazi ya Yesu ilikuwa sawa: Aliifungua njia mpya. Alipokuja Alihubiri injili ya ufalme wa mbinguni, na kusema kwamba mwanadamu anapaswa kutubu na kukiri. Baada ya Yesu kukamilisha kazi yake, Petro na Paulo na wengineo walianza kuendeleza kazi ya Yesu. Baada ya Yesu kusulubishwa na kupaa mbinguni, walitumwa na Roho Mtakatifu kueneza njia ya msalaba. Ingawa maneno ya Paulo yaliinuliwa, pia yalilingana na msingi uliowekwa na kile ambacho Yesu alisema, kama vile uvumilivu, upendo, mateso, kufunika kichwa, ubatizo, ama mafundisho mengine yakufuatwa. Haya yote yalikuwa juu ya msingi wa maneno ya Yesu. Hawakuwa na uwezo wa kufungua njia mpya, kwani wote walikuwa wanadamu waliotumiwa na Mungu.

Matamshi na kazi ya Yesu kwa wakati huo hayakushikilia mafundisho, na hakufanya kazi Yake kulingana na kazi ya sheria ya Agano la Kale. Yalilingana na kazi iliyopaswa kufanywa kwa Enzi ya Neema. Alitenda kulingana na kazi Aliyokuwa ameleta mbele, kulingana na mipango Yake, na kulingana na huduma Yake; Hakufanya kazi kulingana na sheria ya Agano la Kale. Hakuna Alichofanya kilicholingana na Agano la Kale, na Hakuja kufanya kazi ili kutimiza maneno ya manabii. Kila hatua ya kazi ya Mungu haikuwa wazi ili kutimiza utabiri wa manabii wa zamani, na Hakuja kuyafuata mafundisho au kutimiza kwa makusudi utabiri wa manabii wa kale. Bado vitendo Vyake havikuvuruga utabiri wa manabii wa kale, wala havikuvuruga kazi Aliyokuwa amefanya awali. Jambo la muhimu katika kazi Yake halikuwa kufuata mafundisho yoyote, na badala yake kufanya kazi ambayo Yeye Mwenyewe alipaswa kufanya. Hakuwa nabii au mwonaji, bali mtendaji, ambaye kwa hakika Alikuja kufanya kazi Aliyopaswa kufanya, na Alikuja kufungua enzi Yake mpya na kufanya kazi Yake mpya. Bila shaka, Yesu alipokuja kufanya kazi Yake, pia Alitimiza maneno mengi yaliyosemwa na manabii wa zamani katika Agano la Kale. Hivyo pia kazi ya leo imetimiza utabiri wa manabii wa zamani wa Agano la Kale. Ni kwamba tu Sishikilii hiyo “kalenda ya zamani,” ni hivyo tu. Kwani kuna kazi zaidi ambayo ni lazima Niifanye, kuna maneno zaidi ambayo ni lazima Niyazungumze kwenu, na kazi hii na maneno haya yana umuhimu mkubwa zaidi kuliko kueleza vifungu kutoka kwenye Biblia, kwa sababu kazi kama hiyo haina umuhimu ama thamani kubwa kwenu, na haiwezi kuwasaidia, au kuwabadilisha. Ninakusudia kufanya kazi mpya sio kwa ajili ya kutimiza kifungu chochote kutoka kwenye Biblia. Ikiwa Mungu anakuja tu duniani ili kutimiza maneno ya manabii wa kale wa Biblia, basi ni nani aliye mkuu zaidi, je, ni Mungu mwenye mwili ama hao manabii wa zamani? Na hata hivyo, je, hao manabii ni wasimamizi wa Mungu, ama Mungu ndiye msimamizi wa manabii? Je, unaelezeaje maneno haya?

Mwanzoni, wakati Yesu alikuwa bado Hajaanza rasmi kufanya huduma Yake, kama wanafunzi waliomfuata, wakati mwingine Yeye pia alihudhuria mikutano, na Akaimba nyimbo, Akasifu, na kusoma Agano la Kale hekaluni. Baada ya Yeye kubatizwa na kuinuka, Roho alishuka rasmi juu Yake na kuanza kufanya kazi, Akifichua utambulisho Wake na huduma Aliyokuwa aifanye. Kabla ya haya, hakuna aliyejua utambulisho Wake, na mbali na Maria, hata Yohana hakujua. Yesu alikuwa na umri wa miaka 29 Alipobatizwa. Baada ya ubatizo wake kukamilika, mbingu zilifunguliwa, na sauti ikasema: “Huyu ni Mwana wangu Mpendwa, ambaye Ninapendezwa naye.” Mara baada ya Yesu kubatizwa, Roho Mtakatifu alianza kumshuhudia kwa njia hii. Kabla ya kubatizwa, Akiwa na umri wa miaka 29, Alikuwa ameishi maisha ya mtu wa kawaida, Akila wakati Alipotakiwa kula, Akilala na kuvaa kwa kawaida, na hakuna kitu chochote kumhusu kilichokuwa tofauti na wengine. Bila shaka, hii ilikuwa tu kwa macho ya nyama ya mwanadamu. Wakati mwingine Alikuwa mnyonge sana, na wakati mwingine Hakuweza kupambanua mambo, kama tu ilivyoandikwa katika Biblia: Akili zake zilikua pamoja na umri Wake. Maneno haya yanaonyesha tu kwamba Alikuwa na ubinadamu wa kawaida, na kwamba Hakuwa tofauti hasa na watu wengine ambao ni wa kawaida. Alikuwa pia amelelewa kama mtu wa kawaida, na hakuwa na chochote maalum kumhusu. Hata hivyo Alikuwa chini ya utunzaji na ulinzi wa Mungu. Baada ya kubatizwa, Alianza kujaribiwa, kisha Akaanza kufanya huduma Yake na kufanya kazi, na Alimiliki nguvu, hekima, na mamlaka. Hii haimaanishi kwamba Roho Mtakatifu hakufanya kazi ndani Yake kabla ya ubatizo Wake, ama Hakuwa ndani Yake. Kabla ya ubatizo Wake Roho Mtakatifu pia aliishi ndani Yake lakini Hakuwa ameanza rasmi kazi Yake, kwani kuna mipaka ya wakati ambapo Mungu anafanya kazi Yake, na zaidi ya hayo, watu wa kawaida wana mchakato wa kawaida wa kukua. Roho Mtakatifu daima alikuwa Akiishi ndani Yake, Yesu alipozaliwa, Alikuwa tofauti na wengine, na nyota ya asubuhi ilionekana; kabla ya kuzaliwa Kwake, malaika alimtokea Yusufu katika ndoto na kumwambia kwamba Mariamu atajifungua mtoto wa kiume, na kwamba mtoto huyo alipatwa kwa uwezo wa Roho Mtakatifu. Baada ya Yesu kubatizwa, Roho Mtakatifu Alianza kazi Yake, lakini hili halimaanishi kwamba Roho Mtakatifu alikuwa tu amemshukia Yesu wakati huo. Huo msemo kwamba Roho Mtakatifu alishuka kama njiwa juu yake inamaanisha kuanza rasmi kwa huduma Yake. Roho wa Mungu alikuwa ndani yake hapo awali, lakini Hakuwa ameanza kufanya kazi, kwani wakati haukuwa umefika, na Roho hakuanza kazi upesi. Roho alimshuhudia kupitia ubatizo. Alipoinuka kutoka kwenye maji, Roho alianza rasmi kufanya kazi ndani Yake, ambayo iliashiria kwamba mwili wa Mungu mwenye mwili ulikuwa umeanza kutimiza huduma Yake, na alikuwa ameanza kazi ya ukombozi, hiyo ni, Enzi ya Neema ilikuwa imeanza rasmi. Na kwa hivyo, kuna wakati wa kazi Ya Mungu, bila kujali kazi Anayoifanya. Baada ya ubatizo Wake, hakukuwa na mabadiliko fulani kwa Yesu; Alikuwa bado ndani ya mwili Wake wa kawaida. Ni kwamba tu Alianza kazi Yake na kufichua utambulisho Wake, na Alijawa na mamlaka na nguvu. Kwa swala hili, Alikuwa tofauti na hapo awali. Utambulisho Wake ulikuwa tofauti, ambayo ni kusema kwamba kulikuwa na mabadiliko makubwa katika hadhi Yake; huu ulikuwa ushahidi wa Roho Mtakatifu, na haikuwa kazi iliyofanywa na mwanadamu. Mwanzoni, watu hawakujua, na walikuja kujua kidogo wakati Roho Mtakatifu alipomshuhudia Yesu kwa njia hiyo. Kama Yesu angekuwa amefanya kazi kubwa kabla ya Roho Mtakatifu kumshuhudia, lakini bila ushuhuda wa Mungu Mwenyewe, basi bila kujali jinsi kazi Yake ilivyokuwa kubwa, watu hawangejua kuhusu utambulisho Wake, kwani jicho la mwanadamu halingekuwa na uwezo wa kuiona. Bila hatua ya ushuhuda wa Roho Mtakatifu, hakuna ambaye angemtambua kama Mungu mwenye mwili. Kama, baada ya Roho Mtakatifu kumshuhudia, Yesu angeendelea kufanya kazi kwa njia ile ile, bila tofauti yoyote, basi haingekuwa na athari hiyo, na katika hili hasa inaonyeshwa kazi ya Roho Mtakatifu pia. Baada ya Roho Mtakatifu kutoa ushuhuda, Roho Mtakatifu alipaswa kujionyesha Mwenyewe, ili uweze kuona wazi kuwa Alikuwa Mungu, kwamba kulikuwa na Roho wa Mungu ndani Yake; ushuhuda wa Mungu haukukosea, na hii ingethibitisha kwamba ushuhuda Wake ulikuwa sahihi. Iwapo kazi ya kabla na baada ya ushuhuda wa Roho Mtakatifu ingekuwa sawa, basi huduma Yake katika mwili na kazi ya Roho Mtakatifu isingeweza kutambulika, na hivyo mwanadamu hangekuwa na uwezo wa kutambua kazi ya Roho Mtakatifu, kwani hakuwa na tofauti ya wazi. Baada ya kuwa na ushuhuda, Roho Mtakatifu alilazimika kutetea huu ushuhuda, na hivyo ilimlazimu kuonyesha hekima na mamlaka Yake ndani ya Yesu, ambayo ilikuwa tofauti na wakati wa mwanzo. Bila shaka, hii haikuwa matokeo ya ubatizo—ubatizo ni utaratibu tu, ni kwamba tu ubatizo ulikuwa njia ya kuonyesha kwamba ulikuwa wakati wa kufanya huduma Yake. Kazi hiyo ilikuwa ya kuweka wazi nguvu kubwa za Mungu, kuweka wazi ushuhuda wa Roho Mtakatifu, na Roho Mtakatifu angechukua jukumu la ushuhuda huu mpaka mwisho. Kabla ya kufanya huduma Yake, Yesu pia alisikiliza mahubiri, Alihubiri na kueneza injili katika maeneo mbalimbali. Hakufanya kazi yoyote kubwa kwa sababu muda ulikuwa bado haujafika ili Afanye huduma Yake, na pia kwa sababu Mungu Mwenyewe alijificha kwa unyenyekevu ndani ya mwili, na Hakufanya kazi yoyote hadi wakati ulipofika. Hakufanya kazi kabla ya ubatizo kwa sababu mbili: Kwanza, kwa sababu Roho Mtakatifu hakuwa ameshuka rasmi juu Yake kufanya kazi (ambavyo ni kusema, Roho Mtakatifu hakuwa amempa Yesu nguvu na mamlaka ya kufanya kazi kama hii), na hata kama Angekuwa anajua utambulisho Wake Mwenyewe, Yesu hangeweza kufanya kazi Aliyonuia kufanya baadaye, na ingembidi kusubiri hadi siku Yake ya ubatizo. Huu ulikuwa wakati wa Mungu, na hakuna ambaye angeweza kuikiuka, hata Yesu Mwenyewe; Yesu Mwenyewe hangeweza kuipinga kazi Yake Mwenyewe. Bila shaka, huu ulikuwa unyenyekevu wa Mungu, na pia sheria ya kazi ya Mungu; Kama Roho wa Mungu hangefanya kazi, hakuna ambaye angeweza kufanya kazi Yake. Pili, kabla ya Yeye kubatizwa, Alikuwa tu mwanadamu wa kawaida sana, bila tofauti na watu wa kawaida; hiki ni kipengele kimoja cha jinsi Mungu mwenye mwili Alivyokuwa wa kawaida. Mungu mwenye mwili hakukiuka mipango ya Roho wa Mungu; Alifanya kazi kwa utaratibu na kwa kawaida sana. Ilikuwa tu baada ya ubatizo ndipo kazi Yake ilikuwa na mamlaka na nguvu. Ambavyo ni kusema, hata kama alikuwa Mungu mwenye mwili, Hakufanya matendo yasiyo ya kawaida, na Alikua kwa njia sawa na watu wa kawaida. Kama Yesu angekuwa Ameshafahamu utambulisho Wake mwenyewe, kama Angekuwa amefanya kazi kubwa katika nchi yote kabla ya ubatizo Wake, na kama Angekuwa tofauti na watu wa kawaida, Akijionyesha mwenyewe kuwa wa ajabu, basi haingewezekana tu kwa Yohana kufanya kazi yake, lakini pia hakungekuwa na njia ya Mungu kuanza hatua ifuatayo ya kazi Yake. Kwa hivyo hii ingethibitisha kwamba kile ambacho Mungu alifanya kilikuwa kimeenda kinyume, na kwa mwanadamu, ingeonekana kwamba Roho wa Mungu na mwili wa Mungu mwenye mwili hawakutoka kwenye chanzo kimoja. Hivyo, kazi ya Yesu iliyorekodiwa katika Biblia ni kazi iliyofanywa baada ya Yeye kubatizwa, kazi iliyofanywa katika kipindi cha miaka mitatu. Biblia haijarekodi Alichofanya kabla ya kubatizwa kwa sababu Hakufanya kazi hii kabla ya kubatizwa. Alikuwa tu mtu wa kawaida, na Alimwakilisha mtu wa kawaida; kabla ya Yesu kuanza kufanya huduma Yake, Hakuwa tofauti na watu wa kawaida, na wengine hawakuweza kuona tofauti Kwake. Ni baada tu ya Yeye kufikisha umri wa miaka 29 ndipo Yesu alijua kwamba Alikuwa amekuja kukamilisha hatua ya kazi ya Mungu; kabla; Yeye Mwenyewe hakujua, kwani kazi Aliyoifanya Mungu ilikuwa ya kawaida. Alipohudhuria mkutano katika sinagogi Akiwa na umri wa miaka kumi na miwili, Mariamu alikuwa akimtafuta, na Alisema tu sentensi moja kwa namna sawa kama mtoto mwingine yeyote: “Mama! Hujui kwamba ni lazima Niyaweke mapenzi ya Baba Yangu juu ya mengine yote?” Bila shaka, kwa vile Alitungwa mimba kwa Roho Mtakatifu, je, Yesu hangekuwa maalum kwa njia fulani? Lakini umaalumu Wake haukumaanisha kwamba Hakuwa wa kawaida, bali ni kwamba tu Alimpenda Mungu zaidi ya mtoto mwingine mdogo. Ingawa Alionekana kama mwanadamu, kiini Chake bado kilikuwa maalum na tofauti na cha wengine. Lakini, ilikuwa tu baada ya ubatizo ndipo Alipohisi Roho Mtakatifu akifanya kazi ndani Yake, ndipo Alipohisi kuwa alikuwa ni Mungu Mwenyewe. Ni baada tu ya Yeye kufikisha miaka 33 ndipo Alipotambua kweli kuwa Roho Mtakatifu alinuia kufanya kazi ya kusulubishwa kupitia Yeye. Akiwa na umri wa miaka 32, Alikuja kujua baadhi ya ukweli wa ndani, kama tu ilivyoandikwa katika Injili ya Mathayo: “Naye Simoni Petro akajibu na kusema, Wewe ndiye Kristo, Mwana wa Mungu aishiye. … Kutoka wakati huo kuendelea Yesu alianza kuwaonyesha wanafunzi Wake, jinsi ilivyompasa kwenda Yerusalemu, na kupitia mateso mengi ya wazee na makuhani wakuu na waandishi, na kufishwa, na afufuke tena siku ya tatu.” Hakujua awali kazi Aliyotakiwa kufanya, lakini kwa wakati maalum. Hakujua kwa kina punde tu Alipozaliwa; Roho Mtakatifu alifanya kazi polepole ndani Yake, na kulikuwa na mchakato wa kazi. Kama, hapo mwanzo, Alijua kwamba Alikuwa Mungu, na Kristo, na Mwana wa Adamu mwenye mwili, kwamba Alikuwa akamilishe kazi ya kusulubiwa, basi ni kwa nini Hakufanya kazi hapo awali? Kwa nini ilikuwa tu baada ya kuwaambia wanafunzi Wake kuhusu huduma Yake ndipo Yesu alipohisi huzuni, na kuomba kwa bidii kwa ajili ya hili? Kwa nini Yohana alimfungulia njia na kumbatiza kabla ya Yeye kuelewa mambo mengi ambayo Hakuwa ameyaelewa? Kile ambacho hii inathibitisha ni kwamba ilikuwa ni kazi ya Mungu mwenye mwili, na hivyo ili Aielewe, na kuitimiza, kulikuwa na mchakato, kwa kuwa Alikuwa mwili wa Mungu mwenye mwili, na kazi Yake ilikuwa tofauti na ile iliyofanywa moja kwa moja na Roho.

Kila hatua ya kazi ya Mungu inafuata mkondo huo huo, na hivyo katika mpango wa usimamizi wa Mungu wa miaka elfu sita, kila hatua imefuatwa kwa karibu na inayofuata, kuanzia kwenye msingi wa ulimwengu hadi leo. Kama kusingekuwa na mtu wa kutengeneza njia, basi kusingekuwa na mtu wa kuja baadaye; kwa kuwa wapo wanaokuja baadaye, basi kuna wale wanaotengeneza njia. Kwa njia hii kazi imepitishwa chini, hatua kwa hatua. Hatua moja inafuata nyingine, na bila mtu wa kufungua njia, haitawezekana kuanza kazi, na Mungu angekosa namna ya kupeleka kazi Yake mbele. Hakuna hatua inayopingana na nyingine, na kila hatua inafuata nyingine katika mfuatano ili kuunda mkondo; hii yote inafanywa na Roho Yule Yule. Lakini bila kujali iwapo mtu atafungua njia ama kuendeleza kazi ya mwingine, hii haiamui utambulisho wao. Je, hii si sawa? Yohana aliifungua njia, na Yesu akaendeleza kazi yake, hivyo hii inathibitisha kwamba utambulisho wa Yesu ni wa chini kuliko ule wa Yohana? Yehova alitekeleza kazi Yake kabla ya Yesu, kwa hivyo unaweza kusema kwamba Yehova ni mkuu kuliko Yesu? Ikiwa walitengeneza njia ama kuendeleza kazi za wengine sio muhimu; kilicho muhimu ni kiini cha kazi zao, na utambulisho unaowakilishwa. Hii si sawa? Kwa vile Yesu alinuia kufanya kazi miongoni mwa wanadamu, ilimbidi Awainue wale ambao wangefanya kazi ya kutengeneza njia. Yohana alipoanza tu kuhubiri, alisema, “Itengenezeni njia ya Bwana, yanyoosheni mapito Yake.” “Tubuni; kwa maana ufalme wa mbinguni umekaribia.” Alizungumza hivi tangu mwanzo kabisa, na kwa nini aliweza kuyasema maneno haya? Kwa suala la utaratibu ambao maneno haya yalisemwa, ni Yohana aliyezungumzia kwanza injili ya ufalme wa mbinguni, na Yesu aliyezungumza baadaye. Kulingana na dhana za mwanadamu, ni Yohana aliyeifungua njia mpya, na bila shaka Yohana alikuwa mkuu kuliko Yesu. Lakini Yohana hakusema yeye ni Kristo, na Mungu hakumshuhudia kama Mwana mpendwa wa Mungu, lakini Alimtumia tu kufungua na kuandaa njia ya Bwana. Alimtengenezea Yesu njia, lakini hangefanya kazi kwa niaba ya Yesu. Kazi zote za mwanadamu pia zilidumishwa na Roho Mtakatifu.

Katika enzi ya Agano la Kale, ni Yehova aliyeongoza njia, na kazi ya Yehova iliwakilisha enzi nzima ya Agano la Kale, na kazi zote zilizofanywa Israeli. Musa tu alizingatia tu hizi kazi duniani, na kazi zake zinachukuliwa kuwa ushirikiano uliotolewa na mwanadamu. Wakati huo, Yehova ndiye aliyezungumza, na Alimwita Musa, na Alimwinua Musa miongoni mwa watu wa Israeli, na kumfanya awaongoze nyikani na kuendelea hadi Kanaani. Hii haikuwa kazi ya Musa mwenyewe, bali ile ambayo ilielekezwa kibinafsi na Yehova, na hivyo Musa hawezi kuitwa Mungu. Musa pia aliweka sheria, lakini sheria hiyo iliamrishwa kibinafsi na Yehova. Ilikuwa tu kwamba Yeye alimfanya Musa aitamke. Yesu pia alitoa amri, na Aliifuta sheria ya Agano la Kale na kuweka amri za enzi mpya. Kwa nini Yesu ni Mungu Mwenyewe? Kwa sababu haya si mambo sawa. Wakati huo, kazi aliyoifanya Musa haikuwakilisha enzi, wala haikufungua njia mpya; alielekezwa mbele na Yehova, na alikuwa tu anatumiwa na Mungu. Yesu alipokuja, Yohana alikuwa ametekeleza hatua ya kazi ya kutengeneza njia, na alikuwa ameanza kueneza injili ya ufalme wa mbinguni (Roho Mtakatifu alikuwa Ameanzisha hii). Yesu alipokuja, Alifanya moja kwa moja kazi Yake Mwenyewe, lakini kulikuwa na tofauti kubwa kati ya kazi Yake na kazi ya Musa. Isaya pia alizungumza unabii mwingi, lakini mbona yeye hakuwa Mungu Mwenyewe? Yesu Hakuzungumza unabii mwingi lakini mbona Alikuwa Mungu Mwenyewe? Hakuna aliyethubutu kusema kwamba kazi zote za Yesu wakati huo zilitoka kwa Roho Mtakatifu, wala hawakuthubutu kusema kuwa zote zilitokana na matakwa ya mwanadamu, ama kwamba zilikuwa kabisa kazi za Mungu Mwenyewe. Mwanadamu hakuwa na njia yoyote ya kuchambua mambo haya. Inaweza kusemwa kwamba Isaya alifanya kazi kama hiyo, na kuzungumza unabii huo, na yote yalitoka kwa Roho Mtakatifu; hayakutoka moja kwa moja kwa Isaya mwenyewe, lakini yalikuwa ufunuo kutoka kwa Yehova. Yesu hakufanya kazi nyingi sana, na Hakusema maneno mengi sana, wala Hakuzungumza unabii mwingi. Kwa mwanadamu, mahubiri Yake hayakuonekana hasa yaliyoinuliwa juu, lakini alikuwa Mungu Mwenyewe, na mwanadamu hawezi kueleza haya. Hakuna aliyewahi kumwamini Yohana, ama Isaya, ama Daudi, wala hakuna aliyewahi kuwaita Mungu, ama Daudi Mungu ama Yohana Mungu, hakuna aliyewahi kuzungumza hivi, na ni Yesu tu aliyewahi kuitwa Kristo. Uainishaji huu umefanywa kulingana na ushuhuda wa Mungu, kazi Aliyoifanya, na huduma Aliyoifanya. Kuhusu watu wakuu wa Biblia—Ibrahimu, Daudi, Yoshua, Danieli, Isaya, Yohana na Yesu—kupitia kazi walizofanya, unaweza kusema ni nani aliye Mungu Mwenyewe, na ni watu wapi walio manabii, na ni wapi walio mitume. Ni nani aliyetumiwa na Mungu, na nani aliyekuwa Mungu Mwenyewe, inatofautishwa na kuamuliwa na asili na aina za kazi walizozifanya. Iwapo huwezi kutofautisha, basi hii inadhihirisha kwamba hujui maana ya kumwamini Mungu. Yesu ni Mungu kwa sababu Alizungumza maneno mengi, na kufanya kazi nyingi sana, maonyesho Yake ya miujiza nyingi. Vivyo hivyo, Yohana, pia alifanya kazi nyingi, na kuzungumza maneno mengi, Musa pia; mbona hawakuitwa Mungu? Adamu aliumbwa moja kwa moja na Mungu; mbona hakuitwa Mungu, badala tu ya kuitwa kiumbe? Mtu akikwambia, “Leo, Mungu amefanya kazi nyingi sana, na kuzungumza maneno mengi; Yeye ni Mungu Mwenyewe. Basi, vile Musa alivyozungumza maneno mengi, lazima yeye pia ni Mungu Mwenyewe!” inapaswa uwarudishie swali, “Wakati huo, kwa nini Mungu alimshuhudia Yesu, na sio Yohana, kama Mungu Mwenyewe? Je, Yohana hakumtangulia Yesu? Ni ipi iliyokuwa kubwa, kazi ya Yohana ama ya Yesu? Kwa mwanadamu, kazi ya Yohana inaonekana kuwa kuu kuliko ya Yesu, lakini kwa nini Roho Mtakatifu alimshuhudia Yesu, na sio Yohana?” Jambo hilo hilo linafanyika leo! Wakati huo, Musa alipokuwa akiwaongoza watu wa Israeli, Yehova alisema naye kutoka katikati ya mawingu. Musa hakuzungumza moja kwa moja lakini badala yake aliongozwa moja kwa moja na Yehova. Hii ilikuwa kazi ya Israeli ya Agano la Kale. Ndani ya Musa hakukuwa na Roho, wala nafsi ya Mungu. Asingeweza kufanya kazi hiyo, na hivyo kuna tofauti kubwa kati ya kazi aliyoifanya na kazi iliyofanywa na Yesu. Na hiyo ni kwa sababu kazi walizozifanya zilikuwa tofauti! Iwapo mtu anatumiwa na Mungu, ama ni nabii, mtume, ama Mungu Mwenyewe, inaweza kubainishwa na asili ya kazi yake, na hii itakomesha mashaka yenu. Katika Biblia imeandikwa kwamba Mwana-Kondoo pekee ndiye anayeweza kufungua mihuri saba. Katika zama zote kumekuwa na wachambuzi wengi wa maandiko miongoni mwa watu wakuu, na hivyo unaweza kusema kwamba wote ni Mwana Kondoo? Unaweza kusema kwamba maelezo yao yote yalitoka kwa Mungu? Walikuwa tu wachambuzi; hawana utambulisho wa Mwana Kondoo. Wanastahilije kuivunja mihuri saba? Ni ukweli kwamba “Mwana Kondoo pekee ndiye Anayeweza kuifungua ile mihuri saba,” lakini Yeye haji tu ili kuivunja ile mihuri saba; hakuna umuhimu wa kazi hii, inayofanywa kwa bahati. Yuko wazi kabisa kuhusu kazi Yake Mwenyewe; je, ni muhimu Kwake kutumia muda mwingi kufasiri maandiko? Je, ni lazima “Enzi ya Mwana Kondoo Anayefasiri Maandiko” iongezwe kwenye ile miaka elfu sita ya kazi? Anakuja kufanya kazi mpya, lakini pia Anatoa baadhi ya ufunuo kuhusu kazi za nyakati zilizopita, Akiwafanya watu waelewe ukweli wa miaka elfu sita ya kazi. Hakuna haja ya kueleza vifungu vingi kutoka kwenye Biblia; ni kazi ya leo ndiyo iliyo kuu, ambayo ni muhimu. Unapaswa kujua kwamba Mungu haji hasa ili kuivunja mihuri saba, bali kufanya kazi ya wokovu.

Unajua tu kwamba Yesu atashuka wakati wa siku za mwisho, lakini je, Atashuka kwa njia gani hasa? Mwenye dhambi kama wewe, ambaye umetoka tu kukombolewa, na haujabadilishwa bado, ama kukamilishwa na Mungu, je, unaweza kufuata nia za Mungu? Kwa wewe, wewe ambaye ni wa nafsi yako ya zamani, ni kweli kuwa uliokolewa na Yesu, na kwamba huhesabiwi kama mwenye dhambi kwa sababu ya wokovu wa Mungu, lakini hii haithibitishi kwamba wewe si mwenye dhambi, na si mchafu. Unawezaje kuwa mtakatifu kama haujabadilishwa? Ndani, umezingirwa na uchafu, ubinafsi na ukatili, na bado unatamani kushuka na Yesu—huwezi kuwa na bahati namna hiyo! Umepitwa na hatua moja katika imani yako kwa Mungu: umekombolewa tu, lakini haujabadilishwa. Ili uweze kuwa sawa na nia za Mungu, lazima Mungu Mwenyewe afanye kazi ya kukubadilisha na kukutakasa; ikiwa umekombolewa tu, hautakuwa na uwezo wa kufikia utakatifu. Kwa njia hii hautahitimu kushiriki katika baraka nzuri za Mungu, kwani umepitwa na hatua kwa kazi ya Mungu ya kumsimamia mwanadamu, ambayo ni hatua muhimu ya kubadilisha na kukamilisha. Na basi wewe, mwenye dhambi uliyetoka tu kukombolewa, huna uwezo wa kurithi urithi wa Mungu moja kwa moja.

Bila kuanza kwa hatua hii mpya ya kazi, ni nani anayejua ninyi wainjilisti, wahubiri, wachambuzi na wale wanaoitwa watu wakuu wa kiroho mngefikia wapi! Bila kuanza kwa hatua hii mpya ya kazi, kile ambacho mngezungumza kukihusu kingekuwa cha zamani! Ingekuwa kuhusu kupaa kwenye kiti cha enzi, au kuandaa kimo cha kuwa mfalme; ama kujinyima au kuutiisha mwili wa mtu; ama kuwa na subira au kujifunza masomo kutoka kwenye mambo yote; ama unyenyekevu au upendo. Je, huku si kuimba wimbo ule ule wa zamani? Ni suala tu la kuita kitu kilekile kwa jina tofauti! Iwe ni kufunika kichwa na kumega mkate, au kuweka mikono na kuomba, na kuponya wagonjwa na kutoa mapepo. Je, kunaweza kuwa na kazi yoyote mpya? Je, kunaweza kuwa na matarajio yoyote ya maendeleo? Ukiendelea kwa njia hii, utayafuata mafundisho kwa upofu, ama ufuate utaratibu. Mnaamini kazi yenu kuwa ya juu mno, lakini hamjui kwamba yote yalipitishwa na kufundishwa na hao “watu wazee” wa nyakati za zamani? Je, hayo yote mnayoyasema na kuyafanya si maneno ya mwisho ya wazee hao? Je, hayo siyo maagizo yaliyotolewa na wazee hao kabla ya kuaga dunia? Je, unafikiri kuwa matendo yako yanapita yale ya Mitume na Manabii wa vizazi vilivyopita, na hata kupita kila kitu? Kuanza kwa hatua hii ya kazi kumeleta mwisho wa kuabudu kwenu kazi ya Witness Lee ya kutafuta kuwa mfalme, na kupaa kwenye kiti cha enzi, na kumekamata kiburi na kujigamba kwenu, ili kwamba msiweze kuingilia hatua hii ya kazi. Bila hatua hii ya kazi, mngezama hata zaidi hadi msiweze kukombolewa. Kuna mengi sana ambayo ni ya zamani miongoni mwenu! Kwa bahati nzuri, kazi ya leo imewarudisha; vinginevyo, ni nani anayejua ni mwelekeo gani ambao mgechukua! Kwa kuwa Mungu ni Mungu ambaye daima ni mpya na kamwe si mzee, kwa nini hutafuti mambo mapya? Kwa nini unashikilia mambo ya zamani kila wakati? Kwa hivyo, kuijua kazi ya Roho Mtakatifu leo kuna umuhimu mkubwa!


Mnapaswa Kuachilia Baraka za Hadhi na Kuelewa Nia ya Mungu ya Kumletea Mwanadamu Wokovu

Kutoka kwa mtazamo wa mwanadamu, haiwezekani kwa dhuria ya Moabu kufanywa kuwa kamili, wala hawana sifa za kufanywa hivyo. Watoto wa Daudi, kwa upande mwingine, hakika wana tumaini, na kwa kweli wanaweza kufanywa kuwa kamili. Ikiwa mtu ni dhuria ya Moabu, hawezi kufanywa kuwa kamili. Hata sasa, ninyi bado hamjui umuhimu wa kazi inayofanywa miongoni mwenu; hata katika hatua hii, ninyi bado mnashikilia matarajio yenu ya baadaye mioyoni mwenu, na mnasita kuyaacha. Hakuna anayejali kwa nini leo Mungu amechagua tu kufanya kazi juu ya kundi la watu wasiostahili kabisa kama ninyi. Je, inaweza kuwa kwamba Yeye amefanya kosa katika kazi hii? Je, kazi hii ni kutomakinikia kunakopita upesi sana kwa jambo fulani? Kwa nini Mungu, ambaye daima amejua ninyi ni watoto wa Moabu, ameshuka hasa kufanya kazi miongoni mwenu? Je, hili haliwajii akilini kamwe? Je, Mungu hafikirii hili kamwe anapofanya kazi Yake? Je, Yeye hutenda kwa pupa? Je, Yeye hakujua tangu mwanzo kwamba ninyi ni dhuria ya Moabu? Je, ninyi hamjui kufikiria mambo haya? Dhana zenu zimeenda wapi? Je, kufikiri kwenu huko kwa kawaida kumevurugika? Werevu wenu na hekima yenu imeenda wapi? Je, ni kwamba ninyi ni wenye moyo mkuu sana kiasi kwamba hamtilii maanani mambo madogo kama haya? Akili zenu ni nyepesi sana kuhusiana na mambo kama vile matarajio yenu ya baadaye na majaliwa yenu wenyewe, lakini linapokuja suala la kitu kingine chochote, zimekufa ganzi, ni butu, na hazijui chochote kabisa. Ni nini hasa ambacho ninyi mnaamini? Je, ni matarajio yenu ya baadaye? Au Mungu? Je, si kile unachoamini ni hatima yako nzuri? Je, si ni matarajio yako ya baadaye? Umeelewa kiasi gani cha njia ya uzima? Je, umepata kiasi gani? Je, unafikiri kwamba kazi inayofanywa sasa kwa dhuria ya Moabu inafanywa ili kuwafedhehesha ninyi? Je, inafanywa kwa makusudi ili kufichua ubaya wenu? Je, inafanywa kwa makusudi ili kuwafanya ninyi mkubali kuadibiwa, na kisha kuwatupa ninyi katika ziwa la moto? Sikusema kamwe kwamba ninyi hamna matarajio ya baadaye, sembuse kwamba ninyi mnapaswa kuangamizwa au kuingia katika mateso ya milele. Je, nimetangaza mambo kama haya hadharani? Unasema huna tumaini, lakini, je, huu si uamuzi ambao wewe mwenyewe umepitisha? Je, hii si athari ya mtazamo wako mwenyewe? Je, maamuzi yako mwenyewe yanahesabika? Nikisema wewe hujabarikiwa, basi hakika utakuwa yule anayeangamia; na Nikisema wewe umebarikiwa, basi hakika hutaangamia. Ninasema tu kwamba wewe ni dhuria ya Moabu; Sikusema kwamba utaangamia. Ni kwamba tu dhuria ya Moabu imelaaniwa, na ni aina moja ya wanadamu wapotovu. Dhambi ilitajwa hapo awali; je, ninyi nyote si wenye dhambi? Je, wenye dhambi wote hawajapotoshwa na Shetani? Je, wenye dhambi wote hawampingi na kumwasi Mungu? Je, wale wanaompinga Mungu hawapaswi kulaaniwa? Je, si wenye dhambi wote sharti waangamizwe? Katika hali hiyo, ni nani miongoni mwa watu wa nyama na damu ambaye anaweza kuokolewa? Je, ninyi mngeweza kunusurika hadi leo? Ninyi mmekuwa hasi kwa sababu ninyi ni dhuria ya Moabu; je, ninyi pia hamhesabiki kama wanadamu, ambao ni wenye dhambi? Ninyi mmedumuje hadi leo? Utimilifu unapotajwa, ninyi mnakuwa na furaha, na mnaposikia kwamba mtapitia dhiki kuu, mnahisi kwamba hili linawafanya mbarikiwe hata zaidi. Mnafikiri kwamba kuwa washindi baada ya kutoka katika dhiki kutakuwa baraka kuu zaidi ya Mungu na kuinuliwa Kwake kukuu kwenu. Moabu anapotajwa, msukosuko huibuka miongoni mwenu; watu wazima na watoto vile vile huhisi huzuni isiyoelezeka na hamna furaha kabisa mioyoni mwenu, na ninyi mnajuta kuzaliwa. Ninyi hamwelewi umuhimu wa hatua hii ya kazi inayofanywa kwa dhuria ya Moabu; mnajua tu kufuatilia vyeo vya juu, na wakati wowote mnapotambua kwamba hakuna tumaini, mnarudi nyuma. Inapotajwa kufanywa kuwa watimilifu na hatima ya baadaye, ninyi mnahisi furaha. Ninyi mnamwamini Mungu ili kupata baraka na ili muweze kuwa na hatima nzuri. Watu wengine sasa wanahisi hofu kwa sababu ya hadhi yao. Kwa sababu wao ni wa thamani ya chini na hadhi ya chini, hawataki kutafuta kufanywa kuwa watimilifu. Kwanza, utimilifu ulizungumziwa, na kisha dhuria ya Moabu ikatajwa, kwa hivyo watu walikana njia ya kufanywa kuwa watimilifu iliyotajwa hapo awali. Hii ni kwa sababu kuanzia mwanzo hadi mwisho, ninyi hamjawahi kujua umuhimu wa kazi hii, wala ninyi hamjali kuhusu umuhimu wake. Ninyi ni wenye kimo kidogo sana, na hamwezi kustahimili hata vurugu ndogo zaidi. Mnapoona kwamba utambulisho wenu ni wa chini sana, mnakuwa hasi na kupoteza imani ya kuendelea kufuatilia. Watu huchukulia tu kupata neema na kufurahia amani kama ishara za imani, na wanaona ufuatiliaji wa baraka kama msingi wa imani yao katika Mungu. Watu wachache sana hutafuta kumjua Mungu au kutafuta mabadiliko katika tabia yao. Katika imani yao, watu hutafuta kumfanya Mungu awape hatima inayofaa na neema yote wanayotaka, kumfanya Yeye kuwa mtumishi wao, kumfanya Yeye adumishe uhusiano wa amani na wa kirafiki na wao ili kwamba, bila kujali ni wakati gani, kusiwe kamwe na mzozo wowote kati yao. Yaani, imani yao katika Mungu inadai kwamba Yeye aahidi kutimiza mahitaji yao yote na kuwapa chochote wanachoomba, kulingana na maneno ambayo wamesoma katika Biblia: “Nitasikiliza yote ambayo ninyi mnaomba.” Wanamtarajia Mungu asimhukumu wala kumpogoa mtu yeyote, kwa maana Yeye daima amekuwa Mwokozi Yesu mwenye rehema ambaye hudumisha uhusiano mzuri na watu nyakati zote na mahali pote. Namna ambayo watu wanamwamini Mungu ni kama ifuatavyo: Wao hutoa madai kwa Mungu bila aibu, wakiamini kwamba iwe wao ni waasi au watiifu, Yeye anapaswa tu kuendelea kuwapa kila kitu. Wao huendelea tu “kukusanya madeni” kutoka kwa Mungu, wakiamini kwamba Yeye anapaswa “kuwalipa” bila upinzani wowote na, zaidi ya hayo, alipe maradufu. Wanafikiri, iwe Mungu amepata chochote kutoka kwao au la, Yeye anaweza tu kutawaliwa kwa hila nao, na Yeye hawezi kuwapanga watu jinsi Apendavyo, sembuse kuwafunulia watu hekima Yake na tabia Yake yenye haki, ambavyo vimefichwa kwa miaka mingi, wakati wowote Anapotaka na bila ruhusa yao. Wao huungama tu dhambi zao kwa Mungu, wakiamini kwamba Yeye anapaswa tu kuwasamehe, bila kuwa na chuki kubwa kwa hilo, na kwamba hili litaendelea milele. Wao humwamuru Mungu tu, wakiamini kwamba Yeye anapaswa tu kuwatii, kwa sababu imeandikwa katika Biblia kwamba Mungu hakuja kuhudumiwa na wanadamu, bali kuwahudumia, na kwamba Yeye alikuja kuwa mtumishi wao. Hata sasa, je, si ninyi bado mnaamini kwa njia hii? Wakati wowote mnaposhindwa kupata kitu kutoka kwa Mungu, ninyi hutamani kutoroka; mnapokosa kuelewa kitu, mnakuwa wenye chuki sana, na hata kufikia hatua ya kumtupia Yeye matusi ya kila aina. Ninyi hamtamruhusu Mungu Mwenyewe aonyeshe kikamilifu hekima na maajabu Yake; badala yake, ninyi mnataka tu kujiingiza katika raha na faraja ya muda. Hadi sasa, mtazamo wenu katika imani yenu kwa Mungu umejumuisha tu mitazamo ileile ya zamani. Mungu akiwaonyesha ninyi uadhama Wake kidogo tu, mnakosa furaha. Je, ninyi mnaona sasa kimo chenu ni kikubwa kiasi gani hasa? Msifikiri kwamba ninyi nyote ni waaminifu kwa Mungu wakati ambapo kwa kweli mitazamo yenu ya zamani haijabadilika. Wakati hakuna jambo linalokupata, wewe unaamini kwamba kila kitu kinaenda sawa, na upendo wako kwa Mungu unafikia kilele. Jambo dogo linapokutendekea, unaanguka chini Kuzimu. Je, huku ni kuwa mwaminifu kwa Mungu?

Hatua ya mwisho ya kazi ya ushindi ingeanzia Israeli, basi kazi kama hiyo ya ushindi isingekuwa na maana yoyote. Kazi hii ni yenye umuhimu mkubwa kabisa inapofanywa Uchina, na inapofanywa kwenu ninyi watu. Ninyi ndio watu wa hali ya chini kabisa, watu walio na hadhi ya chini kabisa; ninyi ndio mlio katika kiwango cha chini kabisa cha jamii hii, na ninyi ndio mliomtambua Mungu kwa kiwango cha chini kabisa hapo mwanzo. Ninyi ndio watu ambao mmepotea mbali kabisa kutoka kwa Mungu na ambao mmedhuriwa vibaya kabisa. Kwa sababu hatua hii ya kazi ni kwa ajili ya ushindi tu, je, si inafaa kabisa ninyi kuchaguliwa ili kuwa na ushuhuda wa baadaye? Hatua ya kwanza ya kazi ya ushindi isingefanywa kwenu ninyi watu, basi ingekuwa vigumu kuendeleza kazi ya ushindi inayokuja, kwa maana kazi ya ushindi itakayofuata itapata matokeo kulingana na ukweli wa kazi hii inayofanywa leo. Kazi ya sasa ya ushindi ni mwanzo tu wa kazi ya ushindi ya jumla. Ninyi ni kundi la kwanza kushindwa; ninyi ni wawakilishi wa binadamu wote watakaoshindwa. Watu ambao kwa kweli wana maarifa wataona kwamba kazi yote anayofanya Mungu leo ni kuu. Yeye hawaruhusu tu watu kujua uasi wao wenyewe, bali pia anafunua utambulisho wao. Kusudi na maana ya maneno Yake si kuwafanya watu wawe hasi, wala si kuwaangusha. Ni kwa ajili yao kupata ufunuo na kufikia wokovu kupitia maneno Yake; ni kuamsha roho zao kwa njia ya maneno Yake. Tangu kuumbwa kwa dunia, mwanadamu ameishi chini ya nguvu za Shetani, bila kujua wala kuamini kwamba kuna Mungu. Kwamba watu hawa wanaweza kupokea wokovu mkuu wa Mungu na kuinuliwa kukuu kwa kweli kunaonyesha upendo wa Mungu; wale wote ambao kwa kweli wana maarifa watafikiri kwa njia hii. Vipi kuhusu wale ambao hawana maarifa kama hayo? Watasema, “Ah, Mungu alisema sisi ni dhuria ya Moabu; Yeye alisema hili kwa maneno Yake Mwenyewe. Je, bado tunaweza kupata matokeo mazuri? Sisi ni dhuria ya Moabu, na tumempinga Yeye hapo zamani. Mungu amekuja kututia hatiani; je, huoni jinsi Yeye daima ametuhukumu, tangu mwanzo kabisa? Kwa kuwa tumempinga Mungu, hivi ndivyo tunavyopaswa kuadibiwa.” Je, maneno haya ni sahihi? Leo Mungu anawahukumu ninyi, anawaadibu ninyi, na kuwatia hatiani ninyi, lakini unapaswa kujua kwamba lengo la kutiwa hatiani kwako ni ili ujijue. Yeye anatia hatiani, analaani, anahukumu, na anaadibu ili upate kujijua, ili tabia yako ipate kubadilika, na, hata zaidi ya hili, ili upate kujua thamani yako, na kuona kwamba matendo yote ya Mungu ni yenye haki na yanalingana na tabia Yake na mahitaji ya kazi Yake, kwamba Yeye anafanya kazi kulingana na mpango Wake kwa ajili ya wokovu wa mwanadamu, na kwamba Yeye ni Mungu mwenye haki ambaye anampenda na kumwokoa mwanadamu, na ambaye anamhukumu na kumwadibu mwanadamu pia. Ikiwa unajua tu kwamba wewe ni wa hadhi ya chini, kwamba wewe ni mpotovu na mwasi, lakini hujui kwamba Mungu ana nia ya kufunua wokovu Wake kupitia hukumu na kuadibu anakokufanyia leo, basi huna njia ya kupitia mambo, sembuse kuwa na uwezo wa kuendelea mbele. Mungu hajakuja kuwapiga au kuwaangamiza watu, bali kuwahukumu, kuwalaani, kuwaadibu, na kuwaokoa. Hadi mpango Wake wa usimamizi wa miaka 6,000 utakapofikia kikomo—kabla Yeye hajafunua matokeo ya kila aina ya mwanadamu—kazi ya Mungu duniani ni kwa ajili ya wokovu kikamilifu; madhumuni yake ni kuwafanya wale wanaompenda Yeye kuwa kamili kabisa na kuwaleta wajisalimishe chini ya utawala Wake. Haijalishi Mungu anawaokoaje watu, yote yanafanywa kwa kuwafanya wajitenge na asili yao ya zamani ya kishetani; yaani, Yeye anawaokoa kwa kuwafanya wafuatilie uzima. Wasipofanya hivyo, basi hawatakuwa na njia ya kukubali wokovu wa Mungu. Wokovu ni kazi ya Mungu Mwenyewe, na ufuatiliaji wa uzima ni kitu ambacho mwanadamu lazima awe nacho ili kukubali wokovu. Machoni pa mwanadamu, wokovu ni upendo wa Mungu, na upendo wa Mungu hauwezi kuwa kuadibu, hukumu, na laana; wokovu lazima uwe na rehema, wema, na, zaidi ya hayo, maneno ya faraja, pamoja na baraka zisizo na mipaka zinazotolewa na Mungu. Watu wanaamini kwamba Mungu anapomwokoa mwanadamu, Yeye hufanya hivyo kwa kumgusa kwa baraka na neema Zake, na hivyo kumfanya ampe Mungu moyo wake. Yaani, kule kumgusa Kwake mwanadamu ndiko kumwokoa Kwake. Wokovu wa aina hii ni wa mabadilishano. Ni wakati tu Mungu anapompa mara mia ndipo mwanadamu atakuja kujisalimisha mbele ya jina la Mungu, na hivyo kumfanya Mungu ajivunie na kumletea sifa. Hii si nia ya Mungu kwa wanadamu. Mungu amekuja kufanya kazi duniani ili kuwaokoa binadamu wapotovu; hakuna uongo katika hili. Isingekuwa hivi, hakika Yeye asingekuja kufanya kazi Yake Mwenyewe. Hapo zamani, njia Yake ya wokovu ilihusisha kuonyesha rehema na wema mkuu zaidi, kiasi kwamba Alitoa yote Aliyokuwa nayo kwa Shetani badala ya wanadamu wote. Sasa si kama zamani: Wokovu wenu leo unatokea wakati wa siku za mwisho, ambapo kila mmoja anaainishwa kulingana na aina yake; njia ya wokovu wenu si rehema au wema, bali kuadibu na hukumu, ili mwanadamu apate kuokolewa kikamilifu zaidi. Hivyo, yote mnayopokea ni kuadibu, hukumu, na kipigo kisicho na hisia, lakini jueni hili: Katika kipigo hiki kisicho na hisia hakuna adhabu hata kidogo. Haijalishi maneno Yangu yanaweza kuwa makali vipi, yale yanayowajia ni maneno machache tu ambayo yanaweza kuonekana kutokuwa na huruma kabisa kwenu, na haijalishi Ninaweza kuwa na hasira kiasi gani, yale yanayowajia bado ni maneno ya kushutumu, na Sina nia ya kuwadhuru au kuwaua. Je, haya yote si ukweli? Jueni kwamba siku hizi, iwe ni hukumu yenye haki au usafishaji na kuadibu kusiko na hisia, kila kitu ni kwa ajili ya wokovu. Bila kujali kama leo kila mmoja ataainishwa kulingana na aina yake au kama watu wa kila aina watafunuliwa, madhumuni ya maneno na kazi yote ya Mungu ni kuwaokoa wale wanaompenda Mungu kweli. Hukumu yenye haki inaletwa ili kumtakasa mwanadamu, na usafishaji usio na hisia unafanywa ili kumtakasa; maneno makali au kurudi, yote yanafanywa ili kutakasa na ni kwa ajili ya wokovu. Hivyo, mbinu ya leo ya wokovu ni tofauti na ile ya zamani. Leo, hukumu yenye haki inatumika kama wokovu wenu, na kama chombo kizuri cha kuwaainisha ninyi kila mmoja wenu kulingana na aina yake, na kuadibu kusiko na hisia kunatumika kama wokovu wenu mkuu. Mna nini cha kusema mbele ya kuadibu na hukumu kama hiyo? Je, hamjafurahia wokovu daima, kuanzia mwanzo hadi mwisho? Mmemwona Mungu mwenye mwili na kutambua uweza na hekima Yake; kwa kuongezea, mmepitia kupigwa na kutiwa adabu mara kwa mara. Hata hivyo, je, ninyi pia hamjapokea neema kuu? Je, baraka zenu si kubwa zaidi kuliko za mtu mwingine yeyote? Neema zenu ni nyingi hata kuliko utukufu na utajiri alioufurahia Sulemani! Fikirieni kuhusu hili: Kama nia Yangu ya kuja ilikuwa kuwatia hatiani na kuwaadhibu badala ya kuwaokoa, je, siku zenu zingeweza kudumu kwa muda mrefu hivyo? Je, ninyi viumbe wenye dhambi wa nyama na damu mngeweza kunusurika hadi leo? Kama lengo Langu lilikuwa tu kuwaadhibu, basi kwa nini Ningepata mwili na kuanza kazi kubwa kama hii? Je, kuwaadhibu ninyi watu duni kusingeweza kufanywa tu kwa kutamka neno moja? Je, bado Ningehitaji kuwaangamiza baada ya kuwatia hatiani kwa makusudi? Je, bado hamwamini haya maneno Yangu? Je, Ningeweza kumwokoa mwanadamu kupitia rehema na wema pekee? Au Ningeweza tu kutumia kusulubiwa ili kumwokoa mwanadamu? Je, tabia Yangu yenye haki haifai zaidi katika kumfanya mwanadamu awe mtiifu kabisa? Je, haina uwezo zaidi wa kumwokoa mwanadamu kikamilifu?

Ingawa maneno Yangu ni makali, yote ni wokovu kwa mwanadamu, kwa kuwa Ninasema maneno tu na Siuadhibu mwili wa mwanadamu. Maneno haya yanamfanya mwanadamu aishi katika nuru, ajue kwamba nuru ipo, ajue kwamba nuru ni ya thamani, na, hata zaidi, ajue jinsi maneno haya yalivyo ya manufaa kwake, na pia kujua kwamba Mungu ni wokovu. Ingawa Nimetamka maneno mengi ya kuadibu na hukumu, hakuna chochote ambacho kwa kweli kimewajia ninyi. Nimekuja hasa kufanya kazi Yangu na kunena maneno Yangu, na ingawa maneno Yangu ni makali, yananenwa katika hukumu ya upotovu wenu na uasi wenu. Kusudi la Mimi kufanya hili linabaki kuwa kumwokoa mwanadamu kutoka kwa nguvu za Shetani. Kusudi ni kutumia maneno Yangu kumwokoa mwanadamu; si kumdhuru mwanadamu kwa maneno Yangu. Maneno Yangu ni makali ili kupata matokeo katika kazi Yangu. Ni kupitia tu kazi kama hiyo ndiyo mwanadamu anaweza kuja kujijua na kujitenga na tabia yake ya uasi. Umuhimu mkuu zaidi wa kazi ya maneno ni kwamba inawawezesha watu kutia ukweli katika vitendo wanapouelewa, na hivyo kufikia mabadiliko katika tabia yao, na kupata maarifa kujihusu wao wenyewe na kuhusu kazi ya Mungu. Kufanya kazi kwa njia ya kunena maneno pekee ndiko kunaweza kuunganisha uhusiano kati ya Mungu na mwanadamu, na maneno pekee ndiyo yanaweza kueleza ukweli. Kufanya kazi kwa njia hii ndiyo mbinu bora zaidi ya kumshinda mwanadamu; mbali na matamko ya maneno, hakuna mbinu nyingine inayoweza kuwawezesha watu kuelewa ukweli na kazi ya Mungu kwa uwazi zaidi. Hivyo, katika hatua Yake ya mwisho ya kazi, Mungu anatumia mbinu ya kuzungumza na mwanadamu ili kumfungulia ukweli wote na mafumbo ambayo haelewi, akimruhusu kupata kutoka kwa Mungu njia ya kweli na uzima, na hivyo kuridhisha nia Zake. Madhumuni ya kazi ya Mungu kwa mwanadamu ni kumwezesha aridhishe nia za Mungu, na inafanywa ili kumwokoa. Kwa hivyo, wakati wa wokovu Wake kwa mwanadamu, Yeye hafanyi kazi ya kumwadhibu. Wakati akimwokoa mwanadamu, Mungu haadhibu maovu wala kutuza mema, wala Hafunui hatima za kila aina ya watu. Badala yake, ni baada tu ya hatua ya mwisho ya kazi Yake kukamilika ndipo Atafanya kazi ya kuadhibu maovu na kutuza mema, na hapo tu ndipo Yeye atafunua matokeo ya watu wa kila aina. Wale wanaoadhibiwa watakuwa wale ambao kwa kweli hawawezi kuokolewa, huku wale wanaookolewa watakuwa wale ambao wamepokea neema ya Mungu iokoayo wakati wa wokovu Wake kwa mwanadamu. Wakati akifanya kazi Yake ya wokovu, Mungu humwokoa kila mtu anayeweza kuokolewa kwa kiwango kikubwa iwezekanavyo, na hamtupi yeyote kati yao, kwa maana madhumuni ya kazi ya Mungu ni kumwokoa mwanadamu. Wale wote ambao, wakati wa wokovu wa Mungu kwa mwanadamu, hawawezi kufikia mabadiliko katika tabia yao—pamoja na wale wote ambao hawawezi kumtii Mungu kikamilifu—watakuwa walengwa wa adhabu. Hatua hii ya kazi—kazi ya maneno—inawafungulia watu njia yote ambayo hawaielewi, pamoja na mafumbo yote ambayo hayaeleweki kwao. Hili linawaruhusu waelewe nia za Mungu na matakwa ya Mungu kwao, na wawe na masharti ya kutia maneno ya Mungu katika vitendo na wafikie mabadiliko katika tabia yao. Mungu anatumia maneno tu kufanya kazi Yake na hawaadhibu watu kwa kuwa waasi kidogo. Hii ni kwa sababu sasa ndio wakati wa kazi ya wokovu, na kama watu wangeadhibiwa wakati wowote walipokuwa waasi, hakuna ambaye angekuwa na fursa ya kuokolewa, na kila mtu angeadhibiwa na kuanguka chini Kuzimu. Madhumuni ya kutumia maneno kumhukumu mwanadamu ni kumruhusu ajijue na amtii Mungu; si kumwadhibu kwa hukumu kama hiyo. Wakati wa kazi ya maneno, watu wengi watafichua uasi na upinzani wao, pamoja na kutotii kwao na ukosefu wa utii kwa Mungu mwenye mwili. Hata hivyo, Yeye hatawaadhibu watu hawa wote kutokana na hilo, lakini badala yake atawatupa kando tu wale ambao ni wapotovu hadi kwenye kiini na ambao hawawezi kuokolewa. Yeye atautoa mwili wao kwa Shetani, na, katika visa vichache, kuukomesha mwili wao. Wale waliosalia wataendelea kufuata na kupitia kupogolewa. Ikiwa, wakati wakifuata, watu hawa bado hawawezi kukubali kupogolewa, na wanazidi kuzorota zaidi na zaidi, basi watakuwa wamepoteza fursa yao ya wokovu. Kila mtu ambaye amekubali kushindwa na maneno ya Mungu atakuwa na fursa kadhaa za wokovu; katika wokovu wa Mungu kwa kila mtu Yeye atampa nafasi kwa kiwango kikubwa iwezekanavyo. Kwa maneno mengine, ataonyeshwa uvumilivu mkuu zaidi. Maadamu watu wanageuka kutoka katika njia mbaya, na maadamu wanaweza kutubu, Mungu atawapa fursa za kupokea neema Yake iokoayo. Wanadamu wanapomwasi Mungu kwa mara ya kwanza, Yeye hana hamu ya kuwapiga; badala yake, Yeye hufanya kila awezalo ili kuwaokoa. Ikiwa mtu kwa kweli hana nafasi ya wokovu, basi Mungu atamtelekeza. Sababu ya Mungu kukawia kumwadhibu mtu ni kwamba Yeye anataka kumwokoa kila mtu anayeweza kuokolewa. Yeye anatumia tu maneno kuwahukumu, kuwatia nuru, na kuwaongoza watu; Yeye hatumii fimbo kuwapiga. Kutumia maneno kuwaletea wanadamu wokovu ndilo kusudi na umuhimu wa hatua ya mwisho ya kazi.


Ni Jinsi Gani Ambavyo Mwanadamu Ambaye Amemwekea Mungu Mipaka katika Fikira Zake Anaweza Kupokea Ufunuo wa Mungu?

Kazi ya Mungu inaendelea kusonga mbele, na ingawa madhumuni ya kazi Yake hubakia bila kubadilika, njia Anazotumia kufanya kazi zinabadilika kila mara, na hivyo ndivyo wale wanaomfuata Mungu. Kadiri kazi ya Mungu inavyoongezeka, ndivyo mwanadamu anavyomjua Mungu kwa undani zaidi, na tabia ya mwanadamu inabadilika ipasavyo pamoja na kazi Yake. Hata hivyo, ni kwa sababu kazi ya Mungu milele inabadilika ndio wale wasiojua kazi ya Roho Mtakatifu na wale wanadamu wajinga wasiojua ukweli wanakuwa wapinzani wa Mungu. Kazi ya Mungu hailingani kamwe na fikira za mwanadamu, kwa maana kazi Yake daima ni mpya na si ya zamani kamwe, na Yeye harudii kazi ya zamani kamwe, bali hufanya kazi ambayo Hajawahi kuifanya hapo awali. Kwa sababu Mungu harudii kazi Yake na mwanadamu daima anahukumu kazi ya Mungu leo kulingana na kazi Yake ya zamani, ni vigumu sana kwa Mungu kutekeleza kila hatua ya kazi ya enzi mpya. Mwanadamu ana vizuizi vingi sana! Kufikiria kwa mwanadamu ni kwa akili finyu! Hakuna mwanadamu anayeijua kazi ya Mungu, lakini bado wote wanafafanua kazi hiyo. Mbali na Mungu, mwanadamu anapoteza uzima, ukweli na baraka za Mungu, lakini bado mwanadamu hajapokea uzima wala ukweli, sembuse baraka kuu zaidi ambazo Mungu huwapa wanadamu. Wanadamu wote wanataka kumpata Mungu lakini bado hawawezi kuvumilia mabadiliko yoyote kwa kazi ya Mungu. Wale wasiokubali kazi mpya ya Mungu wanaamini kwamba kazi ya Mungu haibadiliki, na kwamba kazi ya Mungu milele inabakia kusimama. Katika imani yao, kinachohitajika ili kupata wokovu wa milele kutoka kwa Mungu ni kushika sheria, na mradi tu watubu na kukiri dhambi zao, mapenzi ya Mungu yatatimizwa milele. Wana maoni kwamba Mungu anaweza tu kuwa Mungu chini ya sheria na Mungu aliyesulubiwa kwa sababu ya mwanadamu; pia ni maoni yao kwamba Mungu hastahili na Hawezi kuzidi kiwango cha Biblia. Ni hasa maoni haya yaliyowafunga imara kwa sheria ya zamani na kuendelea kuwafumba kwa kanuni ngumu. Hata zaidi wanaamini kwamba kazi yoyote ile mpya ya Mungu, ni lazima ithibitishwe na unabii, na kwamba katika kila hatua ya hiyo kazi, wote wanaomfuata na roho ya kweli lazima pia waonyeshwe ufunuo, vinginevyo kazi hiyo haiwezi kuwa ya Mungu. Tayari si kazi rahisi kwa mwanadamu kuja kumjua Mungu. Ikichukuliwa pamoja na moyo wa ujinga wa mwanadamu na asili yake ya kuasi ya kujiona muhimu na kujivunia, basi ni vigumu zaidi kwa mwanadamu kukubali kazi mpya ya Mungu. Mwanadamu haitafiti kazi mpya ya Mungu kwa utunzaji wala haikubali na unyenyekevu; badala yake, mwanadamu anachukua mtazamo wa dharau, kusubiri ufunuo na mwongozo wa Mungu. Je, hii si tabia ya mwanadamu anayemwasi na kumpinga Mungu? Watu kama hao wanawezaje kupata kibali cha Mungu?

Wakati huo, Yesu alisema kuwa kazi ya Yehova ilikuwa imebaki nyuma kwa Enzi ya Neema, kama Nisemavyo leo kwamba kazi ya Yesu imebaki nyuma. Kama kungekuwa tu na Enzi ya Sheria na siyo Enzi ya Neema, Yesu hangeweza kusulubiwa na hangeweza kuwakomboa wanadamu wote; kungekuwa tu na Enzi ya Sheria, kungekuwa na uwezekano wa mwanadamu kuendelea hadi siku ya leo? Historia inaendelea mbele; historia sio asili ya sheria ya kazi ya Mungu? Hii sio picha ya usimamizi Wake wa mwanadamu ndani ya ulimwengu mzima? Historia inaendelea mbele, na pia kazi ya Mungu, na matakwa ya Mungu yanaendelea kubadilika. Haingewezekana kwa Mungu kudumisha hatua moja ya kazi kwa miaka elfu sita, kwani kila mwanadamu anajua kwamba Yeye daima ni mpya na kamwe si mzee. Hangeweza kuendelea kuendeleza kazi sawa na kusulubiwa, na mara moja, mara mbili, mara tatu…. kupigwa misumari kwa msalaba. Huu ni mtazamo wa mwanadamu mjinga. Mungu haendelezi kazi sawa, na kazi Yake daima inabadilika na daima ni mpya, jinsi kila siku Nazungumza nanyi maneno mapya na kufanya kazi mpya. Hii ndiyo kazi Ninayofanya, umuhimu wake ukiwa kwa maneno “mpya” na “ajabu.” “Mungu habadiliki, na Mungu daima Atakuwa Mungu”; usemi huu hakika ni ukweli. Kiini cha Mungu hakibadiliki, Mungu daima ni Mungu, na Hawezi kamwe kuwa Shetani, lakini haya hayathibitishi kwamba kazi Yake ni ya daima na kabambe kama kiini Chake. Unatangaza kwamba Mungu yuko hivyo, lakini ni jinsi gani basi unaweza kueleza kwamba Mungu daima ni mpya na kamwe si mzee? Kazi ya Mungu inaendelea kuenea, na mapenzi ya Mungu yanaendelea kujitokeza na kufanywa kujulikana na mwanadamu. Wakati mwanadamu anakuwa na uzoefu wa kazi ya Mungu, tabia yake inaendelea kubadilika, na maarifa yake yanaendelea kubadilika. Basi mabadiliko haya yanatokea wapi? Siyo kwa kazi ya Mungu inayobadilika milele? Kama tabia ya mwanadamu inaweza kubadilika, mbona mwanadamu hawezi kuruhusu kazi Yangu na maneno Yangu pia kuendelea kubadilika? Ni lazima Nikabiliwe na vikwazo vya mwanadamu? Hutegemei tu maneno ya hila?

Baada ya kufufuka kwake, Yesu aliwatokea wanafunzi na kusema, “Nawatumieni ahadi ya Babangu kwenu: lakini ngojeni katika mji wa Yerusalemu, mpaka mjaliwe uwezo kutoka juu.” Je, wajua jinsi maneno haya yalielezwa? Umepewa sasa nguvu Zake? Umeelewa sasa kile kinachoitwa nguvu? Yesu alitangaza kwamba wanadamu wangepewa Roho wa ukweli katika siku za mwisho. Sasa ni siku za mwisho; je, unaelewa jinsi Roho wa ukweli hutamka maneno? Roho wa ukweli huonekana na kufanya kazi wapi? Katika kitabu cha unabii cha nabii Isaya, hakuwahi kutajwa kwamba mtoto anayeitwa Yesu angezaliwa katika enzi ya Agano Jipya; bali kuliandikwa tu kwamba mtoto mchanga wa kiume anayeitwa Imanueli angezaliwa. Mbona hakutaja jina Yesu? Hakuna pahali popote kwa Agano la Kale panapotokea jina hili, hivyo mbona basi mnamwamini Yesu? Hakika hamkumwona Yesu kwa macho yenu kabla kuja kumwamini? Ama mlianza kuamini mlipopata ufunuo? Mungu kweli angewaonyesha neema kama hiyo? Na kuwapa baraka kubwa kama hiyo? Je, ni kwa msingi gani mlimwamini Mungu? Mbona basi hamwamini kwamba Mungu amekuwa mwili siku hii? Mbona mnasema kwamba kukosekana kwa ufunuo kutoka kwa Mungu kunathibitisha kwamba Hajakuwa mwili? Ni lazima Mungu amweleze mwanadamu kabla ya kuanza kazi Yake? Ni lazima apate idhini kutoka kwa mwanadamu? Isaya alitangaza tu kwamba mtoto mchanga wa kiume angezaliwa horini lakini hakutabiri kwamba Maria angejifungua Yesu. Mbona basi mlimwamini Yesu aliyezaliwa na Maria? Hakika imani yenu siyo isiyokuwa na uhakika na mkanganyiko! Wengine wanasema kwamba jina la Mungu halibadiliki. Kwa nini, basi, jina la Yehova likawa Yesu? Ilitabiriwa kwamba Masihi angekuja, hivyo kwa nini basi mtu kwa jina la Yesu akaja? Kwa nini jina la Mungu lilibadilika? Je, kazi kama hiyo haikufanywa zamani? Je, Mungu hawezi kufanya kazi mpya zaidi leo? Kazi ya jana inaweza kubadilishwa, na kazi ya Yesu inaweza kufuata kutoka kwa ile ya Yehova. Je, basi, kazi ya Yesu haiwezi kufuatwa na kazi nyingine? Ikiwa jina la Yehova linaweza kubadilishwa kuwa Yesu, basi, je, jina la Yesu haliwezi pia kubadilishwa? Hakuna lolote kati ya haya ambalo ni la kushangaza; ni kwamba tu watu wana mawazo finyu mno. Mungu daima atakuwa Mungu. Haijalishi kazi Yake inabadilika vipi, na bila kujali jinsi jina Lake linavyoweza kubadilika, tabia Yake na hekima Yake havitabadilika kamwe. Ikiwa unaamini kwamba Mungu anaweza tu kuitwa kwa jina la Yesu, basi maarifa yako ni yenye ukomo mno. Unathubutu kudai kwamba Yesu milele ni jina la Mungu, kwamba Mungu milele na daima atajulikana kwa jina Yesu, na kwamba haya hayatabadilika? Unathubutu kudai kwa uhakika ni jina la Yesu lililohitimisha Enzi ya Sheria na pia kuhitimisha enzi ya mwisho? Nani anaweza kusema kwamba neema ya Yesu inaweza kuhitimisha enzi? Kama sasa huwezi kujua kweli hizi wazi, hutaweza tu kuhubiri injili, lakini pia wewe mwenyewe huwezi kubaki umesimama. Itakapofika siku ambayo utatatua matatizo yote ya hao watu wa kidini na kukanusha imani zao za uwongo, hiyo itakuwa thibitisho kwamba una hakika kabisa ya hatua hii ya kazi na huna shaka hata kidogo. Ikiwa huwezi kukanusha imani zao za uwongo, basi watakushitaki na kukukashifu. Hii sio aibu?

Wayahudi wa wakati huo wote walisoma kutoka Agano la Kale na walijua unabii wa Isaya kwamba mtoto mchanga wa kiume angezaliwa horini. Mbona basi, na maarifa haya, bado walimtesa Yesu? Hii siyo kwa sababu ya asili yao ya kuasi na kutojua kazi ya Roho Mtakatifu? Wakati huo, Mafarisayo waliamini kwamba kazi ya Yesu ilikuwa tofauti na ile waliyoijua ya mtoto mchanga wa kiume aliyetabiriwa; mwanadamu wa leo anamkataa Mungu kwa sababu kazi ya Mungu mwenye mwili haikubaliani na Biblia. Si kiini cha uasi wao dhidi ya Mungu ni moja na sawa? Unaweza kuwa yule ambaye anakubali tu bila swali kazi yote ya Roho Mtakatifu? Ikiwa ni kazi ya Roho Mtakatifu, basi ni mkondo sahihi, na unapaswa kuikubali bila mashaka yoyote; hupaswi kuchukua na kuchagua kipi cha kukubali. Ukipata maarifa zaidi kutoka kwa Mungu na kuwa na tahadhari zaidi Kwake, basi je, hili si jambo lisilohitajika? Huna haja kutafuta uthibitisho zaidi kutoka kwa Biblia; iwapo ni ya Roho Mtakatifu huna budi kuikubali, kwani unamwamini Mungu kumfuata Mungu, sio kumchunguza. Hupaswi kutafuta ushuhuda zaidi ili Nionyeshe kwamba Mimi ni Mungu wako. Badala yake, unapaswa kupambanua kama Nina faida kwako; hiyo ndiyo muhimu. Hata kama umepata uthibitisho mwingi usiopingika ndani ya Biblia, hauwezi kukuleta kikamilifu mbele Yangu. Wewe ndiye mmoja anayeishi ndani ya mipaka ya Biblia, na sio mbele Yangu; Biblia haiwezi kukusaidia kunijua, wala haiwezi kuimarisha upendo wako Kwangu. Ingawa Biblia ilitabiri kwamba mtoto mchanga wa kiume angezaliwa, hakuna yeyote angeweza kuelewa kupitia nani unabii ungetimia, kwani mwanadamu hakujua kazi ya Mungu, na hii ndiyo ilisababisha Mafarisayo kusimama dhidi ya Yesu. Wengine wanajua kwamba kazi Yangu iko katika maslahi ya mwanadamu, lakini bado wanaendelea kuamini kwamba Yesu na Mimi ni viumbe tofauti kabisa visivyopatana. Wakati huo, Yesu alizungumza tu na wanafunzi Wake mfululizo wa mahubiri katika Enzi ya Neema, kama jinsi ya kuweka vitendoni, jinsi ya kukusanyika pamoja, jinsi ya kuuliza kwa maombi, jinsi ya kuwatendea wengine, na mengineyo. Kazi Aliyoifanya ilikuwa hiyo ya Enzi ya Neema, na alielezea tu juu ya jinsi wanafunzi na waliomfuata wanapaswa kuweka vitendoni. Alifanya tu kazi ya Enzi ya Neema na hakuna hata moja ya siku za mwisho. Wakati Yehova aliandika sheria ya Agano la Kale kwa Enzi ya Sheria, mbona basi hakufanya kazi ya Enzi ya Neema? Mbona hakueleza wazi mapema kazi ya Enzi ya Neema? Hii haingekuwa ya manufaa kwa kukubali kwa mwanadamu? Alitabiri tu kwamba mtoto mchanga wa kiume angezaliwa na kuja mamlakani, lakini Hakutekeleza mapema kazi ya Enzi ya Neema. Kazi ya Mungu katika kila enzi ina mipaka ya wazi; Anafanya tu kazi ya enzi ya sasa na Hatekelezi hatua ifuatayo ya kazi mapema. Kwa njia hii tu kazi Yake ya kuwakilisha ya kila enzi inaweza kuletwa mbele. Yesu alizungumzia tu ishara za siku za mwisho, kuhusu jinsi ya kuwa mtulivu na jinsi ya kuokolewa, jinsi ya kutubu na kukiri, na pia jinsi ya kubeba msalaba na kuvumilia mateso; Kamwe hakuzungumza kuhusu jinsi mwanadamu katika siku za mwisho anapaswa kuingia ndani, ama jinsi ya kutafuta kukidhi matakwa ya Mungu. Kwa hivyo, haingekuwa tendo la uwongo kutafuta ndani ya Biblia kazi ya Mungu ya siku za mwisho? Unaweza kutambua nini kwa kushika Biblia tu mikononi mwako? Uwe ni mkalimami wa Biblia au mhubiri, ni nani anayeweza kujua kimbele kazi ya leo?

“Yeye ambaye ana sikio, na asikie yale ambayo makanisa yaliambiwa na Roho.” Mmeyasikia sasa maneno ya Roho Mtakatifu? Maneno ya Mungu yamekuja juu yenu. Mnayasikia? Mungu anafanya kazi ya neno katika siku za mwisho, na maneno haya ni yale ya Roho Mtakatifu, kwani Mungu ni Roho Mtakatifu na Anaweza pia kuwa mwili; kwa hivyo, maneno ya Roho Mtakatifu, yalivyosemwa zamani, ni maneno ya Mungu mwenye mwili wa leo. Kuna wanadamu wajinga wanaoamini kwamba maneno ya Roho Mtakatifu yanapaswa kuja chini kutoka mbinguni hadi kwa masikio ya mwanadamu. Yeyote anayefikiria hivi hajui kazi ya Mungu. Kwa kweli, matamshi yaliyosemwa na Roho Mtakatifu ni yale yaliyosemwa na Mungu aliyekuwa mwili. Roho Mtakatifu hawezi kuongea moja kwa moja na mwanadamu, na Yehova hakuongea moja kwa moja na watu, hata kwa Enzi ya Sheria. Si ungekuwa uwezekano wa chini zaidi kwamba Angefanya hivyo kwa enzi ya leo? Kwa Mungu kunena matamshi ili kutekeleza kazi, lazima Awe mwili, la sivyo kazi yake haiwezi kukamilisha malengo Yake. Wale wanaomkana Mungu kuwa mwili ni wale ambao hawamjui Roho au kanuni ambazo kwazo Mungu hufanya kazi. Wanaoamini kwamba sasa ni enzi ya Roho Mtakatifu lakini bado hawakubali kazi Yake mpya ni wale wanaoishi kwa imani isiyo dhahiri. Wanadamu kama hawa hawatapokea kamwe kazi ya Roho Mtakatifu. Wale wanaotamani tu Roho Mtakatifu kunena na kutekeleza kazi Yake moja kwa moja, ilhali hawakubali maneno au kazi ya Mungu mwenye mwili, hawataweza kamwe kuingia katika enzi mpya au kupokea wokovu kamili kutoka kwa Mungu!


Ni Wale tu Wanaomjua Mungu na Kazi Yake Ndio Wanaoweza Kumridhisha Mungu

Kazi ya Mungu mwenye mwili inajumuisha sehemu mbili. Mara ya kwanza Alipofanyika mwili, watu hawakumwamini au kumfahamu na wakamsulubisha Yesu msalabani. Mara ya pili, pia, watu hawakumwamini, sembuse kumfahamu, na kwa mara nyingine tena wakamsulubisha Kristo msalabani. Je, mwanadamu si adui wa Mungu? Kama mwanadamu hamjui Yeye, mwanadamu anawezaje kuwa mwandani wa Mungu? Na anawezaje kuwa na sifa za kumshuhudia Mungu? Je, si madai ya kumpenda Mungu, kumtumikia Mungu, kumtukuza Mungu yote ni udanganyifu? Kama unayatoa maisha yako kwa haya mambo yasiyokuwa na uhalisi, yasiyoweza kutekelezeka, huoni kama unafanya kazi bure? Unawezaje kuwa mwandani wa Mungu wakati hujui Mungu ni nani? Kufuatilia kama huko si kusio dhahiri na kwa dhahania? Je, sio kwa udanganyifu? Mtu anawezaje kuwa mwandani wa Mungu? Kuna maana gani kivitendo kuwa mwandani wa Mungu? Je, unaweza kuwa mwandani wa Roho wa Mungu? Je, unaweza kuona jinsi Roho alivyo mkubwa na alivyoinuliwa? Kuwa mwandani wa Mungu asiyeonekana, asiyeshikika—hili si jambo lisilo dhahiri na la dhahania? Maana ya utendaji ya kufuatilia huku ni gani? Je, sio udanganyifu mtupu tu? Kile unachokifuatilia ni kuwa mwandani wa Mungu, lakini bado ni mtumwa wa Shetani, maana humfahamu Mungu, na kumfuatilia “Mungu wa vitu vyote,” asiyekuwepo ambaye haonekani, hashikiki, na ni wa dhana zako mwenyewe. Kwa maana isiyo dhahiri, huyo “Mungu” ni Shetani, na kwa uhalisi, ni wewe mwenyewe. Unatafuta kuwa mwandani wako mwenyewe halafu bado unasema unatafuta kuwa mwandani wa Mungu—huko si ni kukufuru? Thamani ya ufutiliaji wa aina hii ni nini? Kama Roho wa Mungu hawezi kuwa mwili, basi kiini cha Mungu ni kitu kisichoonekana, Roho wa uzima asiyeshikika, asiyekuwa na umbo, hana vitu vya kushikika, hafikiki na mwanadamu hawezi kumtambua. Mwanadamu anawezaje kuwa mwandani wa Roho asiyekuwa na mwili, wa ajabu na asiyeweza kueleweka kama huyu? Huu sio utani? Fikira ya kipuuzi kama hiyo ni batili na haitekelezeki. Mwanadamu aliyeumbwa kwa asili yuko tofauti na Roho wa Mungu, sasa inawezekanaje wawili hawa kuwa wandani? Ikiwa Roho wa Mungu hakutambuliwa katika mwili, ikiwa Mungu hakuwa mwili na kujishusha Mwenyewe kwa kufanyika kiumbe, basi mwanadamu aliyeumbwa asingekuwa na sifa na kuwa na uwezo wa kuwa mwandani Wake, na licha ya wachamungu ambao wanaweza kuwa na nafasi ya kuwa wandani wa Mungu baada ya Roho zao kuingia mbinguni, watu wengi wasingeweza kuwa wandani wa Roho wa Mungu. Na ikiwa mwanadamu anataka kuwa mwandani wa Mungu mbinguni chini ya uongozi wa Mungu mwenye mwili, je, yeye si mwanadamu mpumbavu kupindukia? Mwanadamu anakuwa tu “mwaminifu” kwa Mungu asiyeonekana, na wala hamzingatii Mungu ambaye anaweza kuonekana, kwa maana ni rahisi sana kumfuata Mungu asiyeonekana—mwanadamu anaweza kufanya hivyo kwa vyovyote apendavyo. Lakini njia ya Mungu anayeonekana si rahisi. Mwanadamu ambaye anamtafuta Mungu asiye dhahiri hakika hawezi kumpata Mungu, maana vitu ambavyo si dhahiri na ni vya dhahania vyote vinafikiriwa na mwanadamu, na ambavyo mwanadamu hawezi kuvipata. Ikiwa Mungu ambaye alikuja kwenu angekuwa Mungu wa kifahari na aliyeinuliwa ambaye angekuwa hafikiki kwenu, sasa mngewezaje kutafuta mapenzi Yake? Na mngewezaje kumfahamu na kumwelewa? Ikiwa angefanya kazi Yake tu, na wala hakuwa na uhusiano na mwanadamu, au hakuwa na ubinadamu wa kawaida na hakuweza kufikiwa na mwanadamu mwenye mwili wa kufa, basi, hata kama Alifanya kazi kubwa kwa ajili yako, lakini hukuweza kuhusiana naye, na hukuweza kumwona, utawezaje kumfahamu? Kama isingekuwa kwa kuchukua mwili wa ubinadamu, mwanadamu asingeweza kumjua Mungu; ni kwa sababu tu ya Mungu mwenye mwili ndiyo mwanadamu amestahili kuwa mwandani wa Mungu mwenye mwili. Mwanadamu huwa mwandani wa Mungu kwa sababu mwanadamu huhusiana naye, kwa sababu mwanadamu huishi naye na kuambatana naye, na kwa hivyo huja kumjua. Isingekuwa hivyo mwanadamu kumtafuta Mungu si kungekuwa ni bure? Hiyo ni kusema, si kwa sababu ya kazi ya Mungu ndiyo mwanadamu anaweza kuwa mwandani wa Mungu, bali ni kwa sababu ya uhalisi na ukawaida wa Mungu mwenye mwili. Ni kwa sababu tu Mungu huwa mwili ndiyo mwanadamu huwa na nafasi ya kufanya wajibu wake, na nafasi ya kumwabudu Mungu wa kweli. Je, si huu ni ukweli halisi na unaoweza kutekelezeka? Sasa, bado unatamani kuwa mwandani wa Mungu mbinguni? Ni pale tu ambapo Mungu anajinyenyekeza kwa kiwango fulani, ambayo ni kusema, ni wakati tu ambapo Mungu anafanyika mwili, ndipo mwanadamu anaweza kuwa mwandani na msiri Wake. Mungu ni wa Roho: Mwanadamu anawezaje kuwa na sifa ya kuwa mwandani wa Roho huyu, ambaye ameinuliwa sana na asiyeweza kueleweka? Ni pale tu ambapo Roho wa Mungu anaposhuka na kuwa mwili, anakuwa kiumbe anayefanana na mwanadamu, ndipo mwanadamu huweza kuelewa mapenzi Yake na kimsingi kumilikiwa naye. Anazungumza na kufanya kazi katika mwili, kushiriki katika furaha, huzuni, na taabu za mwanadamu, Anaishi katika ulimwengu sawa na mwanadamu, Anamlinda mwanadamu, na kumwongoza, na kupitia hili Anamtakasa mwanadamu, na kumruhusu mwanadamu kupata wokovu Wake na baraka Zake. Baada ya kuvipata vitu hivi, mwanadamu hupata kuyaelewa mapenzi ya Mungu kwa kweli, na ni hapo tu ndipo anaweza kuwa mwandani wa Mungu. Hii ndiyo inaweza kutekelezeka. Ikiwa Mungu angekuwa asiyeonekana na asiyeshikika kwa mwanadamu, mwanadamu angewezaje kuwa mwandani Wake? Je, hili si fundisho tupu?

Wakiwa wamemwamini Mungu hadi sasa, watu wengi bado wanafuata yale yasiyoeleweka na ya kidhahania. Hawana uelewa wa uhalisi wa kazi ya Mungu leo, na bado wanaishi miongoni mwa nyaraka na mafundisho. Aidha, wengi bado hawajaingia katika uhalisi wa mafungu mapya ya maneno kama vile “kizazi kipya cha wale wanaompenda Mungu,” “mwandani wa Mungu,” “kielelezo na mfano wa kuigwa katika upendo wa Mungu,” “mtindo wa Petro”; badala yake yale wanayoyatafuta bado ni yasiyoeleweka na ya kidhahania, bado wanazunguka katika mafundisho, na hawana ufahamu wa uhalisi wa maneno haya. Roho wa Mungu anapokuwa mwili, unaweza kuona na kuigusa kazi Yake katika mwili. Lakini ikiwa bado huwezi kuwa mwandani Wake, kama bado huwezi kuwa msiri Wake, sasa basi utawezaje kuwa msiri wa Roho wa Mungu? Kama humfahamu Mungu wa leo, unawezaje kuwa mmoja wa kizazi kipya kinachompenda Mungu? Je, hizi si barua na mafundisho tupu? Je, unaweza kumwona Roho na kuhisi mapenzi Yake? Si haya ni maneno matupu? Haitoshi wewe kusema tu mafungu ya maneno na maneno haya, wala huwezi kupata kibali cha Mungu kupitia azimio pekee. Unatosheka na kusema maneno haya pekee, na unafanya hivyo ili kukidhi matamanio yako mwenyewe, kukidhi mitazamo yako isiyokuwa na uhalisi, na kutosheleza dhana na mawazo yako mwenyewe. Kama humfahamu Mungu wa leo, basi, bila kujali kile unachofanya, hutaweza kuuridhisha moyo wa Mungu. Kuwa msiri wa Mungu kuna maana gani? Bado huelewi hili? Kwa kuwa mwandani wa Mungu ni mwanadamu, hivyo Mungu pia ni mwanadamu, yaani, Mungu amekuwa mwili, amekuwa mwanadamu. Ni wale tu walio wa aina moja ndio wanaoweza kuitana wasiri, baada ya hapo ndipo tu ndio wanaweza kuchukuliwa kuwa ni wandani. Kama Mungu angekuwa wa Roho, mwanadamu aliyeumbwa angewezaje kuwa mwandani Wake?

Imani yako kwa Mungu, ufuatiliaji wako wa ukweli, na hata jinsi unavyojiendesha vyote vinapaswa kutegemea uhalisi: Kila kitu unachofanya kinapaswa kuwa cha vitendo, na hupaswi kufuata mambo hayo ya uwongo, ya kidhahania tu. Hakuna maana yoyote katika kufanya vitu namna hii, na, aidha, maisha kama hayo hayana maana. Kwa sababu njia yako na maisha havijengwi katika kitu chochote kile isipokuwa uongo na ulaghai, na hufuati vitu ambavyo vina thamani na maana, kitu pekee unachopata ni fikira za kipuuzi tu na mafundisho ambayo hayana ukweli. Vitu kama hivyo havina uhusiano na maana na thamani ya uwepo wako, na vinaweza tu kukuleta katika ulimwengu ulio tupu. Kwa namna hii, maisha yako yote yatakuwa hayana maana au thamani—na kama hufuatilii maisha yenye maana, basi unaweza kuishi mamia ya miaka na yote hiyo inaweza kuwa haina maana yoyote. Hayo yanawezaje kuitwa maisha ya mwanadamu? Haya hakika si ni maisha ya mnyama? Kwa namna hiyo hiyo, kama mtajaribu kufuata njia ya imani katika Mungu, na wala msijaribu kumfuata Mungu anayeweza kuonekana, na badala yake mumwabudu Mungu asiyeonekana na asiyeshikika, basi si kufuatilia kama huko ni bure? Mwisho wake, ufuatiliaji wako kutakuwa ni anguko kubwa. Kufuatilia kwa aina hiyo kuna manufaa gani kwako? Tatizo kubwa zaidi la mwanadamu ni kwamba anaweza kupenda tu vitu ambavyo hawezi kuviona au kuvigusa, vitu ambavyo ni vya siri kubwa na vya kushangaza, na kwamba haviwezi kufikiriwa na mwanadamu na haviwezi kufikiwa na mwanadamu. Kadiri vitu hivi vinavyokuwa si halisi, kadiri vinavyochambuliwa na mwanadamu, ambaye anavifuata bila kujali kitu chochote, na hujaribu kuvipata. Kadiri vinavyokuwa si halisi, ndivyo mwanadamu anavyozidi kuvichunguza na kuvichambua zaidi, hata kwenda kwa kiwango cha kufanya mawazo yake ya kina kuyahusu. Kinyume chake, jinsi vitu vinavyokuwa halisi zaidi, ndivyo mwanadamu anavyozidi kuvipuuza; huviangalia kwa dharau, na hata huvitweza. Huu hasa si mtazamo wenu juu ya kazi halisi Ninayoifanya leo? Kadiri mambo hayo yanavyokuwa halisi, ndivyo unavyozidi kuyadharau. Wala hutengi muda kwa ajili ya kuyachunguza, bali unayapuuza; unayadharau mambo haya halisi yenye kiwango cha chini, yenye matakwa ya moja kwa moja, na hata unakuwa na fikira nyingi kuhusu Mungu huyu ambaye ni halisi sana, na huwezi kuukubali kiurahisi uhalisi na ukawaida Wake. Kwa njia hii, huamini katika hali isiyo dhahiri? Una imani thabiti katika Mungu asiye dhahiri wa wakati uliopita, na wala hupendi kumjua Mungu wa kweli wa leo. Je, hii si kwa sababu Mungu wa jana na Mungu wa leo wanatoka enzi mbili tofauti? Je! si pia kwa sababu Mungu wa jana ndiye Mungu aliyeinuliwa wa mbinguni, ilhali Mungu wa leo ni mwanadamu mdogo duniani? Aidha, si pia kwa sababu Mungu anayeabudiwa na mwanadamu ni yule aliyetokana na dhana zake, wakati Mungu wa leo ni mwili halisi uliotengenezwa duniani? Hata hivyo, si kwa sababu Mungu wa leo ni halisi sana kiasi kwamba mwanadamu hamfuatilii? Maana kile ambacho Mungu wa leo anamtaka mwanadamu afanye ni kile ambacho mwanadamu hayupo radhi kabisa kukifanya, na ambacho kinamfanya ahisi aibu. Huku sio kufanya mambo yawe magumu kwa mwanadamu? Je, hili halionyeshi makovu yake hapa? Kwa namna hii, watu wengi hawamfuatilii Mungu wa kweli, Mungu wa vitendo, na kwa hivyo wanakuwa maadui wa Mungu mwenye mwili, yaani, wapinga Kristo. Huu si ukweli dhahiri? Hapo awali, wakati Mungu alikuwa bado hajafanyika mwili, unaweza kuwa ulikuwa mtu wa kidini, au mwamini mcha Mungu. Baada ya Mungu kuwa mwili, wacha Mungu wengi kama hao waligeuka bila kujua na kuwa wapinga Kristo. Unajua ni nini kinachoendelea hapa? Katika imani yako kwa Mungu, huzingatii uhalisi au kuufuatilia ukweli, lakini badala yake huzingatia uwongo—je, hiki si chanzo cha wazi zaidi cha uadui wako kwa Mungu mwenye mwili? Mungu mwenye mwili anaitwa Kristo, kwa hivyo wale wote wasiomwamini Mungu mwenye mwili si wapinga Kristo? Je, yule unayemwamini na kumpenda ni huyu Mungu mwenye mwili kweli? Je, kweli ni huyu Mungu aliye hai ambaye ni wa halisi zaidi na ambaye ni wa kawaida kabisa? Malengo ya ufuatiliaji wako, yako wapi hasa? Yako mbinguni au duniani? Je, ni dhana au ni ukweli? Je, ni Mungu au ni kiumbe fulani asiyekuwa wa kawaida? Kwa kweli, ukweli ndio halisi zaidi katika methali zote za maisha, na ni mkuu kabisa kuliko methali hizo miongoni mwa wanadamu wote. Kwa sababu ni matakwa ambayo Mungu anayataka kwa mwanadamu, na ni kazi ambayo inafanywa na Mungu mwenyewe, hivyo inaitwa methali ya maisha. Sio methali iliyoundwa kutoka katika kitu fulani, wala si nukuu maarufu kutoka kwa mtu maarufu; badala yake, ni matamshi kwa mwanadamu kutoka kwa Bwana wa mbingu na nchi na vitu vyote, na sio maneno fulani yaliyotolewa na mwanadamu, bali ni maisha asili ya Mungu. Na hivyo unaitwa ni methali ya juu kabisa kupita methali zote za maisha. Ufuatiliaji wa mwanadamu wa kuweka ukweli katika matendo ni kufanya wajibu wake, yaani, ufuatiliaji wa kukidhi matakwa ya Mungu. Asili ya matakwa haya ni ukweli halisi, badala ya mafundisho yasiyokuwa na maana ambayo hayafikiwi na mwanadamu yeyote. Kama kufuatilia kwako ni mafundisho tu na bila uhalisi wowote, huoni unaasi dhidi ya ukweli? Wewe si mtu anayeushambulia ukweli? Mtu wa namna hiyo anawezaje kufuatilia kumpenda Mungu? Watu ambao hawana uhalisi ni wale ambao wanausaliti ukweli, na wote kwa asili ni waasi!

Bila kujali jinsi unavyofuatilia, lazima, zaidi ya yote, uelewe kazi ambayo Mungu hufanya leo, na lazima ujue umuhimu wa kazi hii. Ni lazima uelewe na kujua ni kazi gani ambayo Mungu huleta Anapokuja katika siku za mwisho, ni tabia gani Anayoleta, na ni nini kitakachofanywa kikamilifu ndani ya mwanadamu. Ikiwa hujui au huelewi kazi ambayo Amekuja kufanya katika mwili, basi unawezaje kufahamu mapenzi Yake, na unawezaje kuwa mwandani Wake? Kwa kweli, kuwa mwandani wa Mungu si vigumu, lakini pia si rahisi. Iwapo watu wanaweza kulielewa kikamilifu na kuliweka katika vitendo, basi linakuwa si gumu; ikiwa watu hawawezi kuielewa vilivyo, basi inakuja kuwa ngumu zaidi, na, zaidi, wanakuwa rahisi kuwa na ufuatiliaji wao unawafanya wawe wasio yakini. Ikiwa, katika kumfuatilia Mungu, mwanadamu hana msimamo wake wa kusimamia, na hajui ni ukweli gani anapaswa kuufuata, basi ina maana kwamba hana msingi, na hivyo si rahisi kwake kusimama imara. Leo, kuna wengi ambao hawauelewi ukweli, ambao hawawezi kutofautisha kati ya wema na uovu au kipi cha kupenda na kipi cha kuchukia. Watu kama hawa ni vigumu kusimama imara. Ufunguo wa imani katika Mungu ni kuweza kuweka ukweli katika vitendo, kujali mapenzi ya Mungu, kujua kazi ya Mungu kwa mwanadamu Anapokuja katika mwili na kanuni ambazo kwazo Anazungumza; usifuate umati, na lazima uwe na kanuni katika kile unachopaswa kukiingia, na lazima uzishike. Kuyashikilia imara mambo ambayo yameangaziwa na Mungu kwako ni msaada kwako. Usipofanya hivyo, leo utakwenda njia moja, kesho utakwenda njia nyingine, na hutapata kitu chochote halisi. Kuwa hivi hakuna manufaa yoyote katika maisha yako. Wale ambao hawauelewi ukweli siku zote wanawafuata wengine. Ikiwa watu wanasema kwamba hii ni kazi ya Roho Mtakatifu, basi, wewe pia utasema ni kazi ya Roho Mtakatifu; ikiwa watu watasema ni kazi ya roho mchafu, basi wewe pia utatilia mashaka, au utasema ni kazi ya roho mchafu. Siku zote unakuwa kama kasuku kwa maneno ya wengine, na huwezi kutofautisha kitu chochote wewe mwenyewe, wala huwezi kufikiria mwenyewe. Huyu ni mtu ambaye hana msimamo, ambaye hana uwezo wa kutofautisha—mtu wa aina hiyo ni masikini asiye na thamani. Wewe siku zote hurudia maneno ya wengine: Leo inasemwa kuwa hii ni kazi ya Roho Mtakatifu, lakini kuna uwezekano siku moja mtu atasema si kazi ya Roho Mtakatifu, na si chochote bali matendo ya mwanadamu—na bado huwezi kuelewa, na utakaposhuhudia watu wengine wanasema hivyo, nawe pia unasema kitu kile kile. Kwa kweli ni kazi ya Roho Mtakatifu, lakini unasema ni kazi ya mwanadamu; hujawa mmoja wa wale wanaoikufuru kazi ya Roho Mtakatifu? Katika hili, hujampinga Mungu kwa sababu huwezi kutofautisha? Nani ajuaye, labda siku moja mtu atatokea na kusema “hii ni kazi ya roho mchafu,” na utakaposikia maneno haya utapotea, na kwa mara nyingine tena unafungwa na maneno ya wengine. Kila wakati mtu anapochochea usumbufu huwezi kusimama katika msimamo wako, na hii ni kwa sababu huna ukweli ndani yako. Kuamini katika Mungu na kutafuta maarifa ya Mungu si jambo rahisi. Hayawezi kupatikana kwa kukusanyika pamoja na kusikiliza mahubiri, na huwezi kukamilishwa na shauku pekee. Lazima upitie uzoefu, na ujue, na kuongozwa na kanuni katika matendo yako, na kupata kazi za Roho Mtakatifu. Utakapopitia katika uzoefu, utakuwa na uwezo wa kutofautisha mambo mengi—utakuwa na uwezo wa kutofautisha kati ya mema na mabaya, kati ya haki na uovu, kati ya kile ambacho ni cha mwili na damu na kile ambacho ni cha kweli. Unapaswa kuwa na uwezo wa kutofautisha kati ya mambo haya yote, na kwa kufanya hivyo, haijalishi ni mazingira gani, hutapotea kamwe. Hiki tu ndicho kimo chako halisi. 

Kuijua kazi ya Mungu si jambo rahisi. Unapaswa kuwa na viwango na malengo katika utafutaji wako, unapaswa kujua jinsi ya kutafuta njia ya kweli, na jinsi ya kupima kujua kama ni njia ya kweli au si ya kweli, na kama ni kazi ya Mungu au kinyume chake. Kanuni ya msingi kabisa katika kuutafuta ukweli ni nini? Unapaswa kuangalia kama kuna kazi ya Roho Mtakatifu au la kwa njia hii, iwapo maneno haya ni maonyesho ya ukweli, yanamshuhudia nani, na ni kitu gani yanaweza kukupatia. Kutofautisha kati ya njia ya kweli na hizi njia za uongo kunahitaji njia kadhaa za maarifa ya msingi, ya msingi kabisa kati ya zote ni kusema iwapo kuna Kazi ya Roho Mtakatifu au la. Maana kiini cha imani ya mwanadamu katika Mungu ni imani katika Roho Mtakatifu. Hata imani yake katika Mungu mwenye mwili ni kwa sababu mwili huu ni mfano halisi wa Roho wa Mungu, ikiwa na maana kwamba imani hiyo bado ni imani katika Roho. Kuna tofauti kati ya Roho na mwili, lakini kwa kuwa mwili unatokana na Roho, na ndio Neno linakuwa mwili, hivyo kile ambacho mwanadamu anaamini katika ni uungu halisi wa Mungu. Hivyo, katika kutofautisha kama ni njia sahihi au la, zaidi ya yote ni sharti uangalie iwapo ina kazi ya Roho Mtakatifu au la, na baada ya hapo ni sharti uangalie kama kuna ukweli katika njia hii. Ukweli, kama unavyoitwa, ni tabia ya maisha ya ubinadamu wa kawaida. Kwa maneno mengine, ndicho kile ambacho kilihitajika kwa mwanadamu Mungu alipomuumba hapo mwanzo, yaani, ubinadamu a kawaida kwa ukamilifu (ikiwa ni pamoja na mantiki, umaizi, hekima, na maarifa ya msingi ya ya kibinadamu ya jinsi ya kutenda). Yaani, unapaswa kuangalia iwapo njia hii inaweza kuwaelekeza watu kuingia katika maisha ya kawaida ya binadamu, iwapo ukweli unaozungumziwa unafanya matakwa kulingana na uhalisi wa ubinadamu wa kawaida au la, iwapo ukweli huu ni halisi na wa kiutendaji au lai, na iwapo ni wa wakati muafaka au la. Ikiwa kuna ukweli, basi unaweza kuwaongoza watu kuingia katika upitiaji wa utendaji; zaidi ya hayo, watu wanakuwa wa kawaida zaidi, hisia zao kawaida za kibinadamu zinakuwa kamili zaidi, maisha yao katika mwili na maisha ya kiroho yanakuwa yampangilio zaidi, na mihemko yao inakuwa ya kawaida kabisa. Hii ni kanuni ya pili. Kuna kanuni nyingine moja zaidi, ambayo ni iwapo watu wana maarifa yanayoongezeka ya Mungu au la, na kama kupitia au kutopitia kazi kama hiyo na ukweli kunaweza kuhamasisha upendo wa Mungu ndani yao na kuwaleta karibu zaidi na Mungu. Katika hili, inaweza kupimwa iwapo ni njia sahihi au la. Kanuni ya msingi ni iwapo njia hii ni ya uhalisi badala ya kuwa ya kimiujiza, na iwapo inaweza kutoa maisha ya mwanadamu. Kama inakubaliana na kanuni hizi, hitimisho linaweza kuwekwa kwamba njia hii ni njia ya kweli. Ninasema maneno haya si kuwafanya mkubali njia nyingine katika uzoefu mtakaoupitia baadaye, wala si utabiri kwamba kutakuwa na kazi ya enzi nyingine mpya hapo baadaye. Ninayasema ili mweze kuwa na uhakika kwamba kazi ya leo ni kazi ya kweli, ili kwamba msiwe na uhakika nusu katika imani yenu katika kazi ya leo na kushindwa kuielewa kwa ndani. Kuna hata watu wengi ambao, licha ya kuwa na uhakika, bado wanafuata kwa mkanganyiko; uhakika kama huo hauna kanuni, na wanapaswa kuondolewa siku moja. Hata wale ambao wapo motomoto katika imani yao wanakuwa na uhakika katika mambo matatu na mambo matano wanakuwa hawana uhakika, kitu kinachoonyesha kuwa hawana msingi. Kwa sababu tabia yenu ni dhaifu sana na msingi wenu hauna kina, hivyo hamna uelewa wa kutofautisha. Mungu harudii kazi Yake, Hafanyi kazi ambayo si halisi, Hamtaki mwanadamu afanye mambo zaidi ya uwezo wake, na Hafanyi kazi ambayo inazidi akili ya mwanadamu. Kazi yote Anayofanya ipo ndani ya mawanda ya akili ya kawaida ya mwanadamu, na haizidi ufahamu wa ubinadamu wa kawaida, na kazi Yake ni kulingana na mahitaji ya kawaida ya mwanadamu. Ikiwa ni kazi ya Roho Mtakatifu, mwanadamu anakuwa wa kawaida zaidi, na ubinadamu wake unakuwa wa kawaida kabisa. Watu wanapata maarifa mengi ya tabia yao potovu ya kishetani, na iliyopotoka, na asili ya mwanadamu, na pia wanapata shauku kubwa ya kuuelewa ukweli. Hiyo ni kusema, maisha ya mwanadamu yanakua zaidi na zaidi, na tabia upotovu ya mwanadamu inakuwa na uwezo wa mabadiliko zaidi na zaidi—yote hiyo ni maana ya Mungu kuwa maisha ya mwanadamu. Kama njia haiwezi kufunua vitu hivyo ambavyo ni asili ya mwanadamu, haiwezi kubadilisha tabia ya mwanadamu, na, zaidi ya hayo, haiwezi kumleta mbele ya Mungu au kumpa ufahamu wa kweli juu ya Mungu, na hata kufanya ubinadamu wake kuwa duni zaidi na hisia zake kuwa si za kawaida zaidi, basi njia hii itakuwa si njia ya kweli, na inaweza kuwa ni kazi ya roho mchafu, au njia ya zamani. Kwa ufupi, haiwezi kuwa kazi ya sasa ya Roho Mtakatifu. Mmemwamini Mungu kwa miaka yote hii, halafu bado hamna uwezo wa kutofautisha kati ya njia ya kweli na njia ya uongo au kuweza kuitafuta njia ya kweli. Watu wengi hawana haja na masuala haya; wanakwenda tu kule ambako wengi wanakwenda, na wanarudia kile ambacho watu wengi wanasema. Mtu kama huyu anawezaje kuwa mtu anayetafuta njia ya kweli? Na watu kama hao wanaweza kuipata njia ya kweli? Ukielewa kanuni hizi muhimu, basi chochote kitakachotokea hutadanganywa. Leo, ni muhimu sana kwamba mwanadamu awe na uwezo wa kutofautisha mambo; hiki ndicho kinapaswa kuwa katika ubinadamu wa kawaida, na kile ambacho mwanadamu anapaswa kuwa nacho katika uzoefu wake. Ikiwa hata leo, mwanadamu bado hawezi kutofautisha kitu katika ufuataji wake wa ukweli, na hisia zake za kibinadamu bado hazikui, basi mwanadamu ni mpumbavu sana, na njia yake ni makosa na imepotoka. Hakuna tofauti hata ndogo katika maisha yako leo, na ingawa ni ukweli, kama unavyosema, umepata njia ya kweli, ni kweli umeipata? Umeweza kuwa na uwezo wa kutofautisha kitu chochote? Kiini cha njia ya kweli ni nini? Katika njia ya kweli, bado hujapata njia ya kweli, hujapata kitu chochote cha ukweli, yaani, hujapata kile ambacho Mungu anataka kutoka kwako, hivyo hakujawa na tofauti katika upotovu wako. Ukiendelea kufuatilia kwa njia hii, hatimaye utaondolewa. Baada ya kufuata hadi leo, unapaswa kuwa na hakika kwamba njia ambayo umechukua ndiyo njia sahihi, na usiwe na shaka zaidi. Watu wengi siku zote wanakuwa hawana uhakika na wanashindwa kufuatilia ukweli kwa sababu ya masuala fulani madogo madogo. Watu kama hao ni wale ambao hawana ufahamu ya kazi ya Mungu, ni wale ambao wanamfuata Mungu katika mkanganyiko. Watu ambao hawaijui kazi ya Mungu hawawezi kuwa wandani Wake, au kuwa na ushuhuda Kwake. Ninawashauri wale ambao wanatafuta tu baraka na kufuata kile ambacho si dhahiri na dhahania wafuatilie ukweli mapema iwezekanavyo, ili kwamba maisha yao yaweze kuwa na maana. Msiendelee kujidanganya tena!


Tofauti Kati ya Huduma ya Mungu Mwenye Mwili na Wajibu wa Mwanadamu

Ni lazima myafahamu maono ya kazi ya Mungu na mpate mwelekeo wa kazi Yake. Huku ni kuingia kwa njia nzuri. Punde unapong’amua ukweli wa maono kwa usahihi, kuingia kwako kutakuwa salama; bila kujali kazi Yake hubadilika kiasi gani, utaendelea kuwa imara moyoni mwako, utakuwa wazi kuhusu maono, na utakuwa na lengo la kuingia na kufuatilia kwako. Kwa njia hiyo, uzoefu na ufahamu ulio ndani yako utakua kwa kina na kutakaswa zaidi. Punde unapong’amua taswira nzima kwa ukamilifu, hutapoteza kitu maishani na hutapotea. Kama hutazijua hatua hizi za kazi, utapata hasara kwa kila mojawapo. Huwezi kugeuka baada ya siku chache tu na hutaweza kuipata njia mwafaka hata katika majuma machache. Je, si hili linakurudisha nyuma? Kuna zaidi katika kuingia kwa njia nzuri dhahiri na vitendo ambavyo mnapaswa kuving’amua, na vilevile unapaswa kuelewa mambo kadha katika maono ya kazi Yake kama vile umuhimu wa kazi Yake ya ushindi, njia ya kufanywa mkamilifu katika siku za usoni, kinachofaa kupatikana kupitia uzoefu wa majaribu na masaibu, umuhimu wa hukumu na kuadibu, kanuni za kazi ya Roho Mtakatifu, na kanuni za ukamilifu na ushindi. Huu wote ndio ukweli wa maono. Hayo mengine ni hatua tatu za kazi ya Enzi ya Sheria, Enzi ya Neema na Enzi ya Ufalme pamoja na ushuhuda wa baadaye. Huu pia ni ukweli kuhusiana na maono, na ni wa msingi na muhimu sana pia. Kwa sasa, kuna mengi sana mnayopaswa kuingia kwayo na kutenda, na kwa sasa yana safu nyingi na maelezo ya kina. Kama huna ufahamu wa ukweli huu, ni thibitisho kwamba bado hujaingia. Mara nyingi, ufahamu wa mwanadamu kuhusu ukweli huwa wa juujuu; mwanadamu hushindwa kuweka ukweli wa kimsingi katika vitendo na hajui jinsi ya kushughulikia hata maswala madogo. Sababu ya mwanadamu kushindwa kutenda ukweli ni tabia yake ya uasi, na kwa sababu ufahamu wake kuhusu kazi ya sasa ni wa juu juu na wa kuegemea upande mmoja. Kwa hivyo, si kazi rahisi kwa mwanadamu kufanywa mkamilifu. Uasi wako ni wa hali ya juu sana, na unashikilia sana hali yako ya zamani; huwezi kusimama katika upande wa ukweli, na huwezi kutenda hata ukweli ulio wazi. Wanadamu kama hao hawawezi kuokolewa na ni wale ambao hawajashindwa. Kama kuingia kwako hakuna kina au malengo, kukua kwako kutakujia polepole. Kama kuingia kwako hakuna uhalisi hata kidogo, basi kufuatilia kwako kutakuwa bure. Kama hujui kiini cha ukweli, hutabadilishwa. Ukuaji katika maisha ya mwanadamu na mabadiliko katika tabia zake hupatikana kwa kuingia ndani ya ukweli na, zaidi ya hili, kwa kuingia katika uzoefu wa kina. Ukiwa na uzoefu wa kina katika wakati wa kuingia kwako, na ukiwa na ufahamu halisi kuhusu kuingia, tabia yako itabadilika haraka. Hata kama kwa sasa hujapata nuru sana katika vitendo, unafaa angalau upate nuru ya maono ya kazi. La sivyo utashindwa kuingia, na hutaweza kufanya hivyo isipokuwa uufahamu ukweli. Ni baada ya kuangaziwa nuru na Roho Mtakatifu katika uzoefu wako ndipo utakapopata ufahamu wa kina kuhusu ukweli na uingie kwa kina. Ni sharti uifahamu kazi ya Mungu.

Baada ya uumbaji wa mwanadamu hapo mwanzoni, Waisraeli ndio waliokuwa kielelezo cha kazi, na Israeli nzima ilikuwa ngome ya kazi ya Yehova duniani. Kazi ya Yehova ilikuwa imwongoze mwanadamu moja kwa moja na kumchunga kwa kuweka wazi sheria ili kwamba mwanadamu aweze kuishi maisha ya kawaida na kumwabudu Yehova kwa njia ya kawaida duniani. Katika Enzi ya Sheria Mungu alikuwa Asiyeonekana wala kuguswa na mwanadamu. Alikuwa tu Anawaongoza wanadamu waliokuwa mwanzo wamepotoshwa na Shetani, na Alikuwepo kuwaagiza na kuwaongoza wanadamu, kwa hivyo maneno yote Aliyoyanena yalikuwa ya kisheria, amri na maarifa ya kawaida ya kuishi maisha kama mwanadamu, na wala sio kuhusu ukweli unaomruzuku mwanadamu. Waisraeli chini ya uongozi Wake hawakuwa wale waliopotoshwa zaidi na Shetani. Kazi Yake ya sheria ilikuwa tu hatua ya kwanza kabisa katika kazi ya ukombozi, mwanzo hasa wa kazi ya wokovu, na haikuwa inahusiana kamwe na mabadiliko katika tabia za kimaisha za mwanadamu. Kwa hivyo, mwanzoni mwa kazi ya ukombozi hapakuwa na haja Kwake kuwa katika mwili kwa ajili ya kazi Yake katika Israeli. Ndiyo maana Alihitaji kiungo, yaani, chombo ambacho kwacho Angemfikia mwanadamu. Kwa hivyo kukazuka miongoni mwa viumbe waliozungumza na kufanya kazi kwa niaba ya Yehova, na hivi ndivyo wana wa wanadamu na manabii walikuja kufanya kazi miongoni mwa wanadamu. Wana wa Adamu walifanya kazi miongoni mwa wanadamu kwa niaba ya Yehova. Ili waitwe na Yeye inamaanisha kuwa hao watu walipanga sheria kwa niaba ya Yehova na walikuwa miongoni mwa watu wa Israeli; na watu kama hao walikuwa makasisi walioangaliwa na kulindwa na Yehova, na Roho wa Yehova alifanya kazi ndani yao; walikuwa viongozi miongoni mwa wanadamu na wahudumu wa Yehova wa moja kwa moja. Manabii kwa upande mwingine ndio waliokuwa na jukumu la kunena na mataifa na makabila yote kwa niaba ya Yehova. Ndio vilevile waliotoa unabii kuhusu kazi ya Yehova. Iwe wana wa Adamu au manabii, wote waliinuliwa na Roho wa Yehova Mwenyewe na walikuwa na kazi ya Yehova ndani yao. Miongoni mwa wanadamu, walikuwa ndio wale waliomwakilisha Yehova moja kwa moja; walifanya kazi tu kwa kuwa waliinuliwa na Yehova wala si kwa kuwa walikuwa miili ambamo Roho mtakatifu Mwenyewe alikuwa kapata mwili. Kwa hivyo, ingawa wao walifanya kazi na kuongea kwa niaba ya Mungu, hao wana wa mwanadamu na manabii wa Enzi ya Sheria hawakuwa mwili wa Mungu mwenye mwili. Hii ilikuwa kinyume kabisa katika Enzi ya Neema na hatua ya mwisho, kwa kuwa kazi ya ukombozi na hukumu ya mwanadamu vyote vilifanywa na Mungu Mwenye mwili, na kwa hivyo hakukuwa na haja ya kuwainua tena manabii na wana wa binadamu kufanya kazi kwa niaba Yake. Machoni pa mwanadamu, hamna tofauti kubwa kati ya kiini na mbinu za kazi zao. Ni kwa sababu hii ndiyo mwanadamu anachanganya kati ya kazi ya Mungu mwenye mwili na ile ya manabii na wanadamu. Kuonekana kwa Mungu mwenye mwili kimsingi kulikuwa sawa na kule kwa manabii na wana wa binadamu. Mungu mwenye mwili alikuwa wa kawaida na halisi zaidi kuliko manabii. Kwa hivyo mwanadamu anashindwa kabisa kuwatofautisha. Mwanadamu huzingatia maumbile peke yake bila kugundua kuwa japo wote hufanya kazi na kuongea, kuna tofauti kubwa kati yao. Kwa sababu uwezo wa mwanadamu wa kung’amua ni duni, mwanadamu anashindwa kung’amua mambo ya kimsingi na hata zaidi hawezi kubainisha kitu changamano. Maneno na kazi za manabii na za wale waliotumiwa na Roho Mtakatifu zote zilikuwa zinafanya wajibu wa mwanadamu, kutekeleza jukumu lake kama kiumbe na kufanya ambacho mwanadamu anapaswa kufanya. Hata hivyo, maneno na kazi za Mungu mwenye mwili ilikuwa ni kuendeleza huduma Yake. Ingawa umbo Lake lilikuwa lile la kiumbe, kazi Yake haikuwa kutimiza majukumu Yake bali Huduma Yake. Dhana “wajibu” inarejelea viumbe ilhali “huduma” inarejelea mwili wa Mungu mwenye mwili. Kuna tofauti kubwa kati ya haya mawili, na haya mawili hayabadilishani nafasi. Kazi ya mwanadamu ni kufanya wajibu wake, ilhali kazi ya Mungu ni kusimamia, na kuendeleza huduma Yake. Kwa hivyo, ingawa mitume wengi walitumiwa na Roho Mtakatifu na manabii wengi wakajazwa na Yeye, kazi zao na maneno yao yalikuwa tu kutimiza wajibu wao kama viumbe. Ingawa unabii wao ungeweza kuwa mkubwa kuliko maisha kama yanavyozungumziwa na Mungu mwenye mwili, na hata ubinadamu wao ulikuwa wa hali ya juu kuliko wa Mungu kuwa mwenye mwili, walikuwa bado wanafanya wajibu wao na wala si kutimiza huduma yao. Wajibu wa mwanadamu unarejelea majukumu yake, na ni kitu kinachoweza kufanikishwa na mwanadamu. Hata hivyo, huduma ifanywayo na Mungu mwenye mwili inahusiana na usimamizi Wake, na haiwezi kufanikishwa na mwanadamu. Hata kama Mungu mwenye mwili hunena, kufanya kazi, au kutenda miujiza, Anafanya kazi kubwa katika usimamizi Wake, kazi ambayo haiwezi kufanywa na mwanadamu kwa niaba Yake. Kazi ya mwanadamu ni kufanya tu wajibu wake kama kiumbe katika hatua fulani ya usimamizi wa Mungu. Bila usimamizi kama huo, yaani, ikiwa huduma ya Mungu mwenye mwili itapotea, pia wajibu wa viumbe utapotea. Kazi ya Mungu kuendeleza huduma Yake ni kumsimamia mwanadamu, ilhali mwanadamu afanyapo wajibu wake ni kutimiza wajibu wake ili kuafikia masharti ya Muumba na haiwezi kwa vyovyote vile kuchukuliwa kwamba ameendeleza huduma ya mtu yeyote. Kwa kiini asili cha Mungu, yaani, Roho, kazi ya Mungu ni usimamizi wake, bali kwa Mungu mwenye mwili akiwa na umbile la nje la kiumbe, kazi yake ni kuendeleza huduma Yake. Kazi yoyote Aifanyayo ni ya kuendeleza huduma Yake, na mwanadamu anaweza tu kufanya awezalo ndani ya upeo Wake wa usimamizi na chini ya uongozi Wake.

Mwanadamu kufanya wajibu wake ni, kwa uhakika, kutimiza yote yaliyo ya asili yake, yaani, yale yawezekanayo kwa mwanadamu. Hapo ndipo wajibu wake hutimizika. Dosari za mwanadamu wakati wa huduma ya mwanadamu hupunguzwa taratibu kupitia kwa uzoefu uongezekao na mchakato wa uzoefu wake wa hukumu; hazizuii au kuathiri wajibu wa mwanadamu. Wanaoacha kutoa huduma au kuzalisha na kurudi nyuma kwa kuogopa makosa yanayoweza kuwepo katika huduma ndio waoga zaidi miongoni mwa wanadamu wote. Ikiwa mwanadamu haonyeshi anachopaswa kuonyesha wakati wa kutoa huduma au kutimiza kile kilicho katika uwezo wake kiasili, na badala yake huzembea na kufanya tu bila ari yoyote, atakuwa amepoteza majukumu yake ambayo kiumbe anapaswa kuwa nayo. Mwanadamu kama huyu anachukuliwa kuwa mtu hafifu na duni apotezaye nafasi; itakuaje kwamba mtu kama huyu aitwe kiumbe? Je, hao si ni vyombo vya upotovu ving’aavyo kwa nje ila vimeoza kwa ndani? Ikiwa mwanadamu atajiita Mungu lakini hawezi kuonyesha uungu na kufanya kazi ya Mungu Mwenyewe, au amwakilishe Mungu, bila shaka si Mungu kwani hana sifa za Mungu, na kile ambacho Mungu Anaweza kukitimiza hakimo ndani yake. Mwanadamu akipoteza kile ambacho chaweza kutimizwa kiasili, hawezi kamwe kuitwa mwanadamu, na hafai kusimama kama kiumbe aliyeumbwa au kuja mbele za Mungu na kumtolea huduma. Aidha, hafai kupokea neema ya Mungu au kutunzwa, kulindwa na kukamilishwa na Mungu. Wengi waliopoteza imani ya Mungu hatimaye hupoteza neema Yake. Si kwamba wanachukia makosa yao tu bali pia hueneza wazo kuwa njia ya Mungu si sahihi. Na wale waasi hupinga hata uwepo wa Mungu; itakuwaje watu wenye uasi kama huo waendelee kupata neema ya Mungu? Wanadamu walioshindwa kutekeleza wajibu wao wameasi sana dhidi ya Mungu na wanawiwa mengi na Yeye, lakini wanageuka na kumkong’ota Mungu kwamba ni mkosaji. Je, mwanadamu kama huyo anastahili vipi kufanywa mkamilifu? Je, si huyu ni mmoja wa wale watakaoondolewa na kuadhibiwa? Mwanadamu asiyefanya wajibu wake mbele za Mungu tayari ana hatia ya makosa mazito sana ambayo hata kifo si adhabu stahili, ila bado mwanadamu ana ufidhuli wa kubishana na Mungu na kujilinganisha na Yeye. Pana faida gani kumkamilisha mwanadamu sampuli hiyo? Kama mwanadamu ameshindwa kutekeleza wajibu wake, anafaa kujihisi mwenye hatia na mdeni; anapaswa kuudharau udhaifu wake na kukosa umuhimu, uasi na uharibifu wake, na zaidi ya hayo, anapaswa kutoa maisha na damu yake kwa ajili ya Mungu. Hapo tu ndipo atakapokuwa kiumbe ampendaye Mungu kwa kweli, na ni mwanadamu kama huyu tu anayestahili baraka na ahadi za Mungu, na kukamilishwa na Yeye. Na wengi wenu je? Mnamtendeaje Mungu aishiye miongoni mwenu? Mmefanyaje wajibu wenu mbele Zake? Je, mmefanya yote mliyoitwa kufanya, hata kwa gharama ya maisha yenu? Mmetoa sadaka gani? Je, hamjapokea mengi kutoka Kwangu? Mnaweza kuonyesha tofauti? Mna uaminifu kiasi gani Kwangu? Mmenitolea huduma vipi? Na kuhusu yote Niliyowapa na kuwafanyia je? Je, mmeyazingatia yote? Je, mmeyahukumu na kuyalinganisha haya yote kwa dhamiri yoyote ndogo mliyo nayo? Maneno na matendo yenu yanawezaje kuwa ya kustahili? Je, yawezekana hizo sadaka zenu kidogo zinalingana na yote Niliyowapa? Sina chaguo jingine na Nimejitolea kwenu kwa moyo wote, na bado mna nia zenye uovu kunihusu na hamnipendi kwa dhati. Huo ndio upeo wa wajibu wenu, jukumu lenu la pekee. Au sivyo? Hamjui kwamba hamjatimiza wajibu wa kiumbe aliyeumbwa hata kidogo? Mnawezaje kuchukuliwa kama kiumbe aliyeumbwa? Je, hamjui wazi mnachopaswa kuonyesha nakuishi kwa kudhihirisha katika maisha yenu? Mmeshindwa kutimiza wajibu wenu, ila mnataka mpate huruma na neema tele za Mungu. Neema hiyo haijaandaliwa kwa wasio na thamani na wa hali duni kama nyinyi, bali kwa wale ambao hawaombi kitu ila wanatoa kwa moyo wa dhati. Wanadamu kama nyinyi, watu duni, hawastahili kufurahikia neema ya mbinguni. Ni ugumu tu wa maisha na adhabu isiyokoma vitayaandama maisha yenu! Ikiwa hamwezi kuwa waaminifu Kwangu, majaaliwa yenu yatakuwa matatizo. Ikiwa hamwezi kuyawajibikia maneno Yangu na kazi Yangu, kundi lenu litakuwa la kuadhibiwa. Kamwe hamtapata neema, na hamtakuwa na baraka na maisha ya kupendeza katika ufalme. Hii ndiyo hatima na matokeo mnayostahili kupata kwa kujitakia! Hao watu wapumbavu na mafidhuli hawajafanya kila wawezalo wala kutimiza wajibu wao tu, bali wameinyoosha mikono yao wakitaka neema, kana kwamba wanastahili wanachoitisha. Na wakishindwa kupata wanachokiomba, wanakuwa wakosa imani zaidi. Watu kama hao wanawezaje kuchukuliwa kuwa wenye mantiki? Ninyi ni sampuli mbaya isiyokuwa na urazini, isiyoweza kabisa kutimiza wajibu mnaotakiwa kutimiza wakati wa kazi ya usimamizi. Thamani yenu tayari imeshuka pakubwa. Kushindwa kwenu kunilipa Mimi kwa kuwaonyesha upendeleo kama huo tayari ni kitendo cha uasi wa kupindukia, kinachotosha kuwahukumu na kuonyesha woga, uovu, uzembe na uduni wenu. Mnawezaje kuendelea kustahili kunyoosha mikono yenu? Hamwezi kuwa hata wa msaada kidogo kwa kazi Yangu, hamwezi kuahidi imani yenu, na hamwezi kunitolea ushuhuda. Tayari haya ni makosa na kushindwa kwenu, na bado mnanivamia, mnanisemea uongo na kulalama kuwa Mimi si mwenye haki. Je, huu ndio uaminifu wenu? Huu ndio upendo wenu? Ni kazi gani nyingine mnayoweza kufanya zaidi ya hii? Mmechangia vipi katika kazi yote ambayo imeishafanywa? Mmegharamia kiasi gani? Ni huruma kubwa tayari kwamba bado Sijawawekea lawama, na bado mnanipa visingizio na kulalama faraghani kunihusu. Kweli mna hata chembe ndogo ya ubinadamu? Ingawa wajibu wa mwanadamu umetiwa doa na fikira za mwanadamu na mitazamo yake, ni sharti ufanye wajibu wako na kuwa mwaminifu kwa imani yako. Uchafu katika kazi ya mwanadamu ni suala la ubora wa tabia yake, ilhali, ikiwa mwanadamu hafanyi wajibu wake, unajisi huu unaonyesha uasi wake. Hakuna uwiano kati ya wajibu wa mwanadamu na kama amebarikiwa au amelaaniwa. Wajibu ni kile ambacho mwanadamu anapaswa kutimiza; ni wajibu wake na haipaswi kutegemea malipo, masharti, au sababu. Ni hapo tu ndipo anapotimiza wajibu wake. Mtu aliyebarikiwa hufurahia wema anapofanywa mkamilifu baada ya hukumu. Mtu ambaye amelaaniwa hupokea adhabu wakati tabia yake inabaki bila kubadilika kufuatia kuadibu na hukumu, yaani, hajafanywa mkamilifu. Lakini bila kujali wamebarikiwa au wamelaaniwa, viumbe vilivyoumbwa vinapaswa kutimiza wajibu wao, kufanya yale wanayopaswa kufanya, na kufanya yale wanayoweza kufanya; hili ndilo dogo zaidi ambalo mtu, mtu anayemfuata Mungu, anapaswa kufanya. Hupaswi kufanya wajibu wako ili tu ubarikiwe, na hupaswi kukataa kutenda kwa kuogopa kulaaniwa.. Acha Niwaambie hiki kitu kimoja: Utendaji wa mwanadamu wa wajibu wake ndicho kile anachopaswa kufanya, na ikiwa hana uwezo wa kutenda wajibu wake, basi huu ni uasi wake. Kila mara ni katika harakati ya kufanya wajibu wake ndipo mwanadamu polepole anabadilishwa, na ni katika harakati hii ndipo anapoonyesha utiifu wake. Kwa hivyo, kadiri uwezavyo kufanya wajibu wako, ndivyo ukweli utakaopokea unavyoongezeka, na vivyo hivyo mwonekano wako utakuwa halisi zaidi. Wale ambao hufanya tu mambo bila ari yoyote katika kufanya wajibu wao na hawautafuti ukweli mwishowe wataondolewa, kwani watu kama hao hawafanyi wajibu wao katika utendaji wa ukweli, na hawatendi ukweli katika kutekeleza wajibu wao. Watu kama hao ni wale wanaobaki bila kubadilika na watalaaniwa. Misemo yao haijajaa najisi tu, ila wakitamkacho si kingine bali ni uovu.

Katika Enzi ya Neema, Yesu pia Alinena mengi na kufanya kazi nyingi. Alikuwaje tofauti na Isaya? Alikuwaje tofauti na Danieli? Je, Alikuwa nabii? Ni kwa nini inasemekana kwamba Yeye ni Kristo? Kuna tofauti gani baina yao? Wote walikuwa wanadamu walionena maneno, na maneno yao yalionekana sawa kwa wanadamu. Wote walinena na kufanya kazi. Manabii wa Agano la Kale walitoa unabii, na vivyo hivyo, pia na Yesu. Ni kwa nini iwe hivi? Tofauti hapa inapatikana katika aina ya kazi zao. Ili kutambua suala hili, huwezi kuzingatia asili ya mwili na hufai kuzingatia upurukushani wa maneno ya mtu. Daima ni sharti kwanza uzingatie kazi yake na athari ambayo kazi yake inafanikisha ndani ya mwanadamu. Unabii uliotolewa na manabii wakati ule, haukuyaruzuku maisha ya mwanadamu, na ujumbe uliopokelewa na watu kama Isaya na Danieli ulikuwa tu unabii na si njia ya uzima. Ingekuwa si kuonekana moja kwa moja kwa Yehova, hakuna ambaye angefanya hiyo kazi, ambayo haiwezekani kwa wanadamu. Yesu pia Alisema mengi, lakini maneno yake yalikuwa njia ya uzima ambayo kwayo mwanadamu angepata njia ya kutenda. Hiyo ni kusema, kwanza, Angeukimu uzima wa mwanadamu, kwa kuwa Yesu ni uzima; pili, Angeweza kuugeuza upotovu wa mwanadamu; tatu, kazi Yake ingeweza kuifuata ile ya Yehova ili kuendeleza enzi; nne, Angeweza kutambua mahitaji ya mwanadamu kwa ndani na kufahamu anachokosa mwanadamu; tano, Angeweza kuanzisha enzi mpya na kutamatisha enzi ya zamani. Ndiyo maana Anaitwa Mungu na Kristo; Yeye si tofauti na Isaya tu; bali pia na manabii wengine wote. Chukua Isaya kama ulinganisho wa kazi za manabii. Kwanza, asingeweza kuukimu uzima wa mwanadamu; pili, asingeweza kuanzisha enzi mpya. Alikuwa akifanya kazi chini ya uongozi wa Yehova wala si kuanzisha enzi mpya. Tatu, alichokizungumza yeye mwenyewe kilikuwa nje ya ufahamu wake. Alikuwa akipata ufunuo moja kwa moja kutoka kwa Roho wa Mungu, na wengine wasingeelewa hata baada ya kuusikiliza ufunuo huo. Haya machache yanatosha kuthibitisha kuwa kazi yake haikuwa zaidi ya unabii, si zaidi ya kazi iliyofanywa kwa niaba ya Yehova. Hata hivyo, asingeweza kumwakilisha Yehova kikamilifu. Alikuwa mtumishi wa Yehova, chombo katika kazi ya Yehova. Aidha alikuwa anafanya kazi katika Enzi ya Sheria tu na katika mawanda ya kazi ya Yehova; hakufanya kazi nje ya Enzi ya Sheria. Kinyume na haya, kazi ya Yesu ilikuwa tofauti. Alivuka mipaka ya kazi ya Yehova; Alifanya kazi kama Mungu mwenye mwili na kupitia mateso ili amkomboe mwanadamu. Hiyo ni kusema kuwa Alifanya kazi mpya nje ya ile iliyofanywa na Yehova. Huku kulikuwa kukaribisha kwa enzi mpya. Jambo jingine ni kuwa Aliweza kuyazungumzia mambo ambayo mwanadamu asingeweza kupata. Kazi Yake ilikuwa kazi ndani ya usimamizi wa Mungu na ilijumuisha wanadamu wote. Hakufanya kazi miongoni mwa watu wachache tu, na wala kazi yake haikuwa kuwaongoza watu wachache tu. Kuhusu jinsi Mungu alivyopata mwili ili kuwa mwanadamu, jinsi Roho alivyotoa ufunuo wakati huo, na jinsi Roho alivyomshukia mwanadamu kufanya kazi, haya ni mambo ambayo mwanadamu hawezi kuona au kugusa. Haiwezekani kabisa ukweli huu kutumika kama uthibitisho kwamba Yeye ni Mungu mwenye mwili. Kwa sababu hii, tofauti inaweza kupatikana tu kwenye maneno na kazi ya Mungu ambayo ni mambo dhahiri kwa mwanadamu. Hili tu ndilo halisi. Hii ni kwa sababu masuala ya Roho hayaonekani kwako na yanafahamika wazi na Mungu Mwenyewe peke Yake, wala hata mwili wa Mungu haufahamu yote; unaweza kuthibitisha tu kama Yeye ni Mungu[a] kutokana na kazi Aliyoifanya tu. Kutokana na kazi Yake, inaweza kuonekana kuwa, kwanza, Anaweza kufungua enzi mpya; pili, Yeye ana uwezo wa kuyaruzuku maisha ya mwanadamu na kumwonyesha mwanadamu njia ya kufuata. Hii inatosha kuthibitisha kuwa Yeye ni Mungu Mwenyewe. Angalau kazi Aifanyayo yaweza kumwakilisha kikamilifu Roho Mtakatifu wa Mungu na kutokana na kazi hiyo inaonekana kuwa Roho wa Mungu yupo ndani Yake. Kwa kuwa kazi iliyofanywa na Mungu mwenye mwili ilikuwa kuanzisha enzi mpya, kuongoza kazi mpya, na kuanzisha na kufungua mazingira mapya, haya mambo machache tu yanatosha kuthibitisha kuwa Yeye ni Mungu Mwenyewe. Hili kwa hivyo linamtofautisha na Isaya, Danieli, na manabii wengine wakuu. Isaya, Danieli na wengine wote walikuwa ni watu walioelimika na kustaarabika vilivyo; walikuwa watu wa kipekee chini ya uongozi wa Yehova. Mwili wa Mungu mwenye mwili pia ulikuwa na maarifa na haukupungukiwa na akili ila ubinadamu Wake ulikuwa wa kawaida. Alikuwa mwanadamu wa kawaida na jicho la mwanadamu lisingeweza kubaini ubinadamu wowote wa kipekee kumhusu au kugundua kitu chochote katika ubinadamu Wake tofauti na wa wale wengine. Kamwe hakuwa kabisa wa kimiujiza au wa kipekee na hakuwa na elimu ya juu, ujuzi au nadharia kupita kiasi. Maisha Aliyoyazungumzia na njia Aliyoenenda hakuipata kinadharia, kielimu, kitajriba au kupitia malezi ya kifamilia. Badala yake, ilikuwa kazi ya moja kwa moja ya Roho, ambayo ni kazi ya mwili. Ni kwa sababu mwanadamu ana mawazo makuu kumhusu Mungu, na hasa kwa sababu dhana hizi zimeundwa na vipengele vingi visivyo yakini na visivyo vya kawaida kwamba, machoni pa mwanadamu, Mungu wa kawaida mwenye udhaifu wa kibinadamu, ambaye hawezi kufanya ishara na maajabu, kwa hakika si Mungu. Je, si hizi ni fikra potovu za mwanadamu? Ikiwa mwili wa Mungu mwenye mwili haungekuwa mwanadamu wa kawaida, basi ingesemekanaje kwamba Amepata mwili? Kupata mwili ni kuwa mtu wa kawaida; iwapo angekuwa wa kupita uwezo wa kibinadamu, basi Asingeweza kuwa wa kimwili. Kuthibitisha kuwa Yeye ni wa kimwili, Mungu mwenye mwili alihitaji kuwa na mwili wa kawaida. Hili lilikusudiwa tu kutimiza umuhimu wa kupata mwili. Hata hivyo, haikuwa hivyo kwa manabii na wana wa binadamu. Walikuwa wanadamu waliopewa vipawa na kutumiwa na Roho Mtakatifu; machoni mwa mwanadamu, ubinadamu wao ulikuwa wa hali ya juu, walitenda matendo mengi yaliyovuka mipaka ya ubinadamu wa kawaida. Kwa sababu hii mwanadamu aliwachukulia kama Mungu. Sasa ni sharti nyote mlione hili kwa uwazi zaidi, kwani limekuwa jambo ambalo liliwakanganya sana wanadamu wote katika enzi zilizopita. Aidha, kuwa mwili ndicho cha ajabu zaidi kwa vitu vyote, na Mungu mwenye mwili ni vigumu zaidi kukubaliwa na mwanadamu. Ninachokisema kinasaidia katika kutimiza majukumu yenu na kuelewa kwenu kwa fumbo la kupata mwili. Haya yote yanahusiana na usimamizi wa Mungu, kwa maono. Ufahamu wenu wa hili jambo utakuwa wa faida zaidi kwa kupata ufahamu wa maono, yaani kazi ya usimamizi. Kwa njia hii, mtafahamu zaidi pia wajibu ambao wanadamu mbalimbali wanafaa kutekeleza. Ingawa maneno haya hayawaonyeshi njia moja kwa moja, bado ni msaada mkubwa kwa kuingia kwenu, kwa kuwa maisha yenu ya sasa yamepungukiwa sana na maono na hili litakuwa kikwazo kikubwa kinachozuia kuingia kwenu. Kama hamjaweza kuyafahamu masuala haya, basi hakutakuwa na motisha ya kuchochea kuingia kwenu. Na kufuatilia kama huku kunawezaje kuwawezesha kutimiza wajibu wenu vyema zaidi?

Tanbihi:

a. Maandiko asili hayana kauli “kama Yeye ni Mungu.”


Mungu Ni Bwana wa Viumbe Wote Walioumbwa

Hatua moja ya kazi ya enzi mbili zilizopita ilifanywa katika Israeli, na moja ilifanywa huko Yudea. Kwa ujumla, hakuna yoyote kati ya hatua hizi mbili iliyovuka mipaka ya Israeli, na kila moja ilifanywa kwa watu wateule wa kwanza. Matokeo yake, Waisraeli wanaamini kwamba Yehova Mungu ni Mungu wa Waisraeli pekee. Kwa sababu Yesu alifanya kazi huko Yudea, ambapo Alikamilisha kazi ya kusulubiwa, Wayahudi wanamwona Yeye kama Mkombozi wa watu wa Kiyahudi. Wanafikiri kwamba Yeye ni Mfalme wa Wayahudi pekee, si wa watu wengine wowote; kwamba Yeye si Bwana anayewakomboa Waingereza, wala Bwana anayewakomboa Waamerika, bali Bwana anayewakomboa Waisraeli; na kwamba ni Wayahudi ndio Aliowakomboa huko Israeli. Kwa uhakika, Mungu ndiye Mtawala wa vitu vyote. Yeye ndiye Mungu wa viumbe wote walioumbwa. Yeye si Mungu wa Waisraeli pekee, wala wa Wayahudi; Yeye ni Mungu wa viumbe wote walioumbwa. Hatua mbili zilizopita za kazi Yake zilifanyika huko Israeli, na watu wamekuza mawazo fulani kutokana na hili. Wanaamini kwamba Yehova alifanya kazi Yake huko Israeli, kwamba Yesu Mwenyewe alitekeleza kazi Yake katika Yudea, na, zaidi ya hayo, kwamba Yesu alifanya kazi hii akiwa amepata mwili. Vyovyote vile, wanafikiri, kazi hii haikuenea nje ya Israeli. Mungu hakufanya kazi kwa Wamisri au Wahindi; Alifanya kazi kwa Waisraeli pekee. Hivyo ndivyo watu huunda mawazo mbalimbali, na kuiwekea mipaka kazi ya Mungu kwa upeo fulani. Wanasema kwamba Mungu anapofanya kazi, ni lazima Afanye hivyo kwa watu wateule, na katika Israeli; kando na Waisraeli, Mungu hafanyi kazi kwa wengine wowote, wala hakuna upeo mkubwa zaidi kwa kazi Yake. Wao ni wakali hasa linapokuja suala la kumdhibiti Mungu mwenye mwili, na hawamruhusu Asonge nje ya mipaka ya Israeli. Je, si haya yote ni mawazo ya binadamu tu? Mungu aliumba mbingu na ardhi na vitu vyote, Aliumba viumbe wote walioumbwa, kwa hivyo Angewezaje kuwekea mipaka kazi Yake katika Israeli pekee? Hali ingekuwa hivyo, kungekuwa na faida gani Kwake kuumba viumbe wote walioumbwa? Aliumba ulimwengu mzima, na Hajautekeleza mpango Wake wa usimamizi wa miaka elfu sita katika Israeli pekee, bali kwa kila mtu katika ulimwengu. Haijalishi wewe ni nani—Mchina, Mwamerika, Mwingereza, Mrusi—kila mtu ni wa uzao wa Adamu; wote wameumbwa na Mungu. Hakuna hata mmoja wao anayeweza kuepuka mipaka ya viumbe walioumbwa, na hakuna hata mmoja wao anayeweza kujitenga na jina la “uzao wa Adamu.” Wote ni viumbe walioumbwa, wote ni wa uzao wa Adamu, na pia wote ni dhuria potovu ya Adamu na Hawa. Si Waisraeli pekee ambao ni viumbe walioumbwa, bali watu wote; ni kwamba tu wengine wamelaaniwa, na wengine wamebarikiwa. Kuna sifa nyingi nzuri kuhusu Waisraeli; Mungu alifanya kazi kwao mwanzoni kwa sababu walikuwa watu wenye kiasi kidogo zaidi cha upotovu. Wachina hawawezi kulinganishwa nao; wao ni duni sana. Kwa hivyo, Mungu mwanzoni alifanya kazi miongoni mwa watu wa Israeli, na hatua ya pili ya kazi Yake ilifanywa tu huko Yudea—jambo ambalo limesababisha mawazo na kanuni nyingi miongoni mwa wanadamu. Kwa kweli, kama Mungu angetenda kulingana na mawazo ya binadamu, Yeye angekuwa Mungu wa Waisraeli pekee, na hivyo hangeweza kueneza kazi Yake kwa Mataifa, kwa maana Yeye angekuwa Mungu wa Waisraeli pekee, na si Mungu wa viumbe wote walioumbwa. Unabii ulisema kwamba jina la Yehova lingekuwa kuu miongoni mwa Mataifa, kwamba lingeenea kwa Mataifa. Kwa nini hili lilitabiriwa? Kama Mungu angekuwa Mungu wa Waisraeli pekee, basi Angefanya kazi huko Israeli pekee. Zaidi ya hayo, Hangeeneza kazi hii, na Hangetoa unabii kama huo. Kwa kuwa Alitoa unabii huu, hakika Ataeneza kazi Yake miongoni mwa Mataifa, ndani ya kila nchi na ardhi zote. Kwa kuwa Alisema hili, ni lazima Alifanye; huu ni mpango Wake, kwa maana Yeye ni Bwana aliyeumba mbingu na ardhi na vitu vyote, na Mungu wa viumbe wote walioumbwa. Bila kujali kama Anafanya kazi kwa Waisraeli, au katika Yudea kote, kazi Anayofanya ni kazi ya ulimwengu mzima, na kazi ya wanadamu wote. Kazi Anayofanya leo katika nchi ya joka kuu jekundu—katika nchi ya Mataifa—bado ni kazi ya wanadamu wote. Israeli inaweza kuwa kituo cha kazi Yake duniani; vivyo hivyo, Uchina pia inaweza kuwa kituo cha kazi Yake miongoni mwa Mataifa. Je, sasa si Yeye ametimiza unabii kwamba “jina la Yehova litakuwa kuu miongoni mwa Mataifa”? Hatua ya kwanza ya kazi Yake miongoni mwa Mataifa ni kazi hii, kazi Anayofanya katika nchi ya joka kuu jekundu. Kwamba Mungu mwenye mwili anaweza kufanya kazi katika nchi hii, na kufanya kazi kwa watu hawa waliolaaniwa, linapingana hasa na mawazo ya binadamu; hawa ndio watu wa kiwango cha chini kabisa kati ya wote, hawana thamani, na mwanzoni walitelekezwa na Yehova. Watu wanaweza kutelekezwa na watu wengine, lakini wakitelekezwa na Mungu, basi hakuna aliye na hadhi ya chini zaidi kuliko wao, hakuna aliye na thamani ya chini zaidi. Kwa kiumbe aliyeumbwa, kumilikiwa na Shetani au kutelekezwa na watu ni jambo linaloonekana kuwa chungu sana—lakini kiumbe aliyeumbwa anapotelekezwa na Muumba, inamaanisha kwamba hawezi kuwa na hadhi ya chini zaidi ya hapo. Dhuria ya Moabu walilaaniwa, na walizaliwa katika nchi hii iliyo nyuma; bila shaka, kati ya watu wote walio chini ya ushawishi wa giza, dhuria ya Moabu wana hadhi ya chini kabisa. Kwa sababu watu hawa wamekuwa na hadhi ya chini kabisa hadi sasa, kazi inayofanywa kwao inavunja mawazo ya binadamu zaidi, na pia ina faida zaidi kwa mpango mzima wa usimamizi wa miaka elfu sita wa Mungu. Kufanya kazi kama hiyo kwa watu hawa ndiko kunakoweza kuvunja mawazo ya binadamu zaidi ya yote, na kwa hili Mungu anaanzisha enzi; kwa hili Yeye anavunja mawazo yote ya binadamu; kwa hili Yeye anahitimisha kazi ya Enzi yote ya Neema. Kazi Yake ya kwanza ilitekelezwa Yudea, ndani ya mipaka ya Israeli; miongoni mwa Mataifa, Hakufanya kazi yoyote kuanzisha enzi mpya. Hatua ya mwisho ya kazi haitekelezwi tu kwa watu wa mataifa, bali zaidi sana kwa wale ambao wamelaaniwa. Jambo hili moja ni ushahidi unaoweza kabisa kumfedhehesha Shetani, na hivyo, Mungu “anakuwa” Mungu wa viumbe wote walioumbwa katika ulimwengu, Bwana wa vitu vyote, lengo la ibada kwa kila kitu chenye uhai.

Leo, kuna wale ambao bado hawaelewi ni kazi gani mpya ambayo Mungu ameanza. Miongoni mwa Mataifa, Mungu ameleta mwanzo mpya. Ameanza enzi mpya, na kuanzisha kazi mpya—na Anatekeleza kazi hii kwa dhuria ya Moabu. Je, hii si kazi Yake mpya zaidi? Hakuna mtu katika enzi zote ambaye amewahi kupitia kazi hii hapo awali. Hakuna mtu ambaye hata amewahi kuisikia, sembuse kuielewa. Hekima ya Mungu, maajabu ya Mungu, kutoweza kueleweka kwa Mungu, ukuu wa Mungu, na utakatifu wa Mungu vyote vinafunuliwa kupitia hatua hii ya kazi, kazi ya siku za mwisho. Je, si hii ni kazi mpya, kazi inayovunja mawazo ya kibinadamu? Kuna wale wanaofikiri hivi: “Kwa kuwa Mungu alimlaani Moabu na kusema kwamba Atatelekeza dhuria ya Moabu, Anawezaje kuwaokoa sasa?” Hawa ni watu wa mataifa ambao walilaaniwa na Mungu na kufukuzwa kutoka Israeli; Waisraeli waliwaita “mbwa wa Mataifa.” Katika mtazamo wa kila mtu, wao si mbwa wa Mataifa tu, bali hata vibaya zaidi, wana wa maangamizi; yaani, wao si watu wateule wa Mungu. Ingawa walizaliwa ndani ya mipaka ya Israeli mwanzoni, wao si sehemu ya watu wa Israeli, na walifukuzwa hadi katika nchi za Mataifa. Wao ni watu wa hali ya chini kabisa kati ya watu wote. Ni kwa sababu wao ni wa hali ya chini kabisa miongoni mwa wanadamu ndiyo maana Mungu anatekeleza kazi Yake ya kuanzisha enzi mpya kwao, kwa maana wao ni wawakilishi wa wanadamu wapotovu. Kazi ya Mungu si ya kiholela au isiyo na kusudi; kazi Anayofanya kwa watu hawa leo pia ni kazi inayofanywa kwa viumbe walioumbwa. Nuhu alikuwa kiumbe aliyeumbwa, kama ilivyo dhuria yake. Mtu yeyote duniani aliye na damu na nyama ni kiumbe aliyeumbwa. Kazi ya Mungu inaelekezwa kwa viumbe wote walioumbwa; haitegemei kama mtu amelaaniwa baada ya kuumbwa. Kazi Yake ya usimamizi inaelekezwa kwa viumbe wote walioumbwa, si kwa wale watu wateule ambao hawajalaaniwa. Kwa kuwa Mungu anakusudia kutekeleza kazi Yake juu ya viumbe Wake walioumbwa, hakika Ataitekeleza hadi ikamilike kwa mafanikio, na Atafanya kazi juu ya wale watu wenye faida kwa kazi Yake. Kwa hivyo, Yeye anavunja kanuni zote Anapofanya kazi kwa watu; maneno “kulaaniwa,” “kuadibiwa” na “kubarikiwa” hayapo Kwake! Watu wa Kiyahudi ni wazuri, kama walivyo watu wateule wa Israeli; wao ni watu wenye ubora wa tabia wa juu na wenye ubinadamu mzuri. Mwanzoni, ni kwao ambapo Yehova alianzisha kazi Yake, na kutekeleza kazi Yake ya mwanzo kabisa—lakini kuwafanya wapokeaji wa kazi ya ushindi leo hakungekuwa na maana. Wao pia wanaweza kuwa sehemu ya viumbe walioumbwa, na kunaweza kuwa na mambo mengi chanya kuwahusu, lakini kutekeleza hatua hii ya kazi kwao hakungekuwa na maana; haingeweza kuwashinda watu, wala haingeweza kuwasadikisha viumbe wote walioumbwa. Hii ndiyo maana hasa ya kuhamishia kazi Yake kwa watu hawa wa nchi ya joka kuu jekundu. Jambo muhimu kabisa hapa ni kuanzisha Kwake enzi, kuvunja Kwake kanuni zote na mawazo yote ya binadamu na kuhitimisha Kwake kazi ya Enzi nzima ya Neema. Kama kazi Yake ya sasa bado ingetekelezwa kwa Waisraeli, kufikia wakati mpango Wake wa usimamizi wa miaka elfu sita unapofikia kikomo, kila mtu angeamini kwamba Mungu ni Mungu wa Waisraeli pekee, kwamba Waisraeli pekee ndio watu wateule wa Mungu, na kwamba Waisraeli pekee ndio wanaostahili kurithi baraka na ahadi ya Mungu. Kupata mwili kwa Mungu katika siku za mwisho katika nchi ya Mataifa, nchi ya joka kuu jekundu, kunatimiza kazi Yake ya kuwa Mungu wa viumbe wote walioumbwa, kunakamilisha kazi Yake nzima ya usimamizi, na kunahitimisha sehemu kuu ya kazi Yake ya usimamizi katika nchi ya joka kuu jekundu. Kiini cha hatua hizi tatu za kazi ni wokovu wa mwanadamu—yaani, kuwafanya viumbe wote walioumbwa wamwabudu Muumba. Hivyo, kuna maana kubwa kwa kila hatua ya kazi; Mungu hafanyi chochote ambacho hakina maana au thamani. Kwa upande mmoja, hatua hii ya kazi inaanzisha enzi mpya na inahitimisha enzi mbili zilizopita; kwa upande mwingine, inavunja mawazo yote ya watu na njia zote za zamani za watu za kuamini na njia za zamani za kuelewa mambo. Kazi ya enzi mbili zilizopita ilitekelezwa kulingana na mawazo tofauti ya binadamu; hata hivyo, hatua hii inaondoa kabisa mawazo ya binadamu, na hivyo kuwashinda wanadamu kikamilifu. Kupitia kuishinda dhuria ya Moabu, kupitia kazi inayotekelezwa kwa dhuria ya Moabu, Mungu atawashinda watu wa ulimwengu mzima. Huu ndio umuhimu wa kina zaidi wa hatua hii ya kazi Yake, na ni kipengele chenye thamani zaidi cha hatua hii ya kazi Yake. Hata kama sasa unajua kwamba nafasi yako mwenyewe ni ya chini na kwamba una thamani ya chini, bado utahisi kwamba umerithi baraka kubwa sana na kupokea ahadi kubwa sana, na kwamba unaweza kusaidia kutimiza kazi hii kuu ya Mungu, kutazama uso wa kweli wa Mungu, kujua tabia asili ya Mungu, na kufuata mapenzi ya Mungu, jambo ambalo unaona kuwa la furaha kuu zaidi. Hatua mbili zilizopita za kazi ya Mungu zilitekelezwa huko Israeli. Kama hatua hii ya kazi Yake katika siku za mwisho ingetekelezwa pia kwa Waisraeli, si tu kwamba viumbe wote walioumbwa wangeamini kwamba Waisraeli pekee ndio waliokuwa watu wateule wa Mungu, bali pia mpango mzima wa usimamizi wa Mungu ungeshindwa kufikia matokeo yake yaliyotarajiwa. Katika kipindi ambacho hatua mbili za kazi Yake zilitekelezwa huko Israeli, hakuna kazi mpya—wala kazi yoyote ya kuanzisha enzi mpya—iliyotekelezwa miongoni mwa Mataifa. Hatua ya kazi ya leo—kazi ya kuanzisha enzi mpya—inatekelezwa kwanza miongoni mwa Mataifa, na, zaidi ya hayo, inatekelezwa mwanzoni juu ya dhuria ya Moabu, na hivyo kuanzisha enzi nzima. Mungu amevunjavunja maarifa yoyote yaliyomo ndani ya mawazo ya binadamu, asiruhusu yoyote kati ya hayo kubaki. Katika kazi Yake ya ushindi, Amevunjavunja mawazo ya kibinadamu, na njia za zamani, za awali za watu za kuelewa mambo. Anawaruhusu watu waone kwamba kwa Mungu hakuna kanuni, kwamba hakuna chochote cha zamani kuhusu Mungu, kwamba kazi Anayofanya haina vizuizi kabisa, ni huru kikamilifu, na kwamba Yuko sahihi katika yote Anayofanya. Ni lazima utii kikamilifu kazi yoyote Anayofanya kwa viumbe walioumbwa. Kazi yote Anayofanya ina maana, na inatekelezwa kulingana na nia na hekima Yake mwenyewe, na si kulingana na chaguzi na mawazo ya binadamu. Ikiwa jambo lina faida kwa kazi Yake, Yeye hulifanya; na ikiwa jambo halina faida kwa kazi Yake, Yeye halifanyi, haijalishi ni zuri kiasi gani! Yeye hufanya kazi na kuchagua walengwa na eneo la kazi Yake kulingana na maana na kusudi la kazi Yake. Yeye hafuati kanuni za zamani Anapofanya kazi, wala Hafuati mifumo ya zamani. Badala yake, Yeye hupanga kazi Yake kulingana na umuhimu wa kazi. Hatimaye, Atafikia matokeo halisi na lengo lililotarajiwa. Iwapo huelewi mambo haya leo, kazi hii haitakuwa na matokeo ndani yako.


Mafanikio au Kushindwa Kunategemea Njia Ambayo Mwanadamu Hutembea

Watu wengi wanamwamini Mungu kwa ajili ya hatima yao ya baadaye au kwa ajili ya starehe ya muda mfupi. Kwa wale ambao hawajapitia ushughulikiaji wowote, imani kwa Mungu ni kwa ajili ya kuingia mbinguni, ili kupata tuzo. Si ili kufanywa mkamilifu, au kutekeleza wajibu wa kiumbe wa Mungu. Ambayo ni kusema kwamba watu wengi hawamwamini Mungu ili watimize majukumu yao, au kukamilisha wajibu wao. Ni mara chache sana watu humwamini Mungu ili kuishi maisha yenye maana, wala hakuna wale wanaoamini kwamba kwa kuwa mwanadamu yu hai, anapaswa kumpenda Mungu kwa sababu ni sheria ya Mbinguni na kanuni ya dunia kufanya hivyo, na ni wito wa asili wa mwanadamu. Kwa njia hii, ingawa watu tofauti kila mmoja hufuatilia malengo yao binafsi, lengo la harakati zao na motisha yao yote ni sawa, na, zaidi ya hayo, kwa wengi wao, malengo yao ya ibada kwa kiasi kikubwa ni sawa. Zaidi ya miaka elfu kadhaa iliyopita, waumini wengi wamekufa, na wengi wamekufa na kuzaliwa tena. Sio tu mtu mmoja au wawili wanaomtafuta Mungu, wala hata elfu moja au mbili, lakini ufuatiliaji wa wengi wa watu hawa ni kwa ajili ya matazamio yao wenyewe au matumaini yao matukufu ya siku zijazo. Wale ambao ni waaminifu kwa Kristo ni wachache na nadra. Waumini wengi wacha Mungu bado wamekufa wakiwa wamenaswa katika nyavu zao wenyewe, na idadi ya watu ambao wamekuwa washindi, zaidi ya hayo, ni ndogo sana. Hadi siku ya leo, sababu za watu kushindwa, au siri ya ushindi wao, bado hazijulikani kwao. Wale ambao wamejawa na hamu ya kumtafuta Kristo bado hawajapata wakati wao wa ufahamu wa ghafla, hawajafikia kina cha mafumbo haya, kwa sababu hawajui. Ingawa wanafanya juhudi kubwa katika harakati zao, njia wanayoifuata ni njia ya kushindwa iliyowahi kupitiwa na watangulizi wao, na sio ile ya mafanikio. Kwa njia hii, bila kujali jinsi wanavyotafuta, je, si wao wanatembea katika njia ambayo inaelekea gizani? Je, si wanachopata ni matunda machungu? Ni vigumu vya kutosha kutabiri ikiwa watu wanaoiga wale waliofaulu zamani hatimaye watapata bahati au balaa. Uwezekano ni mbaya kiasi gani, basi, kwa watu ambao hutafuta kwa kufuata nyayo za wale ambao hawakufaulu? Je, si wao wana uwezekano mkubwa zaidi wa kutofaulu? Ni thamani gani iliyoko katika njia wanayoipitia? Je, wao si wanapoteza wakati wao? Bila kujali iwapo mtu hufaulu ama hufeli katika harakati yake, kuna, kwa kifupi, sababu kwa nini wao wanafanya hivyo, na si kweli kuwa kufaulu kwao ama kushindwa kwao kunaamuliwa na kutafuta vyovyote watakavyo. 

Mahitaji ya msingi ya imani ya mtu kwa Mungu ni kuwa ni sharti awe na moyo mwaminifu, na kwamba ajitolee mwenyewe, na kutii kwa kweli. Kile kigumu sana kwa mwanadamu ni kutoa mwili wake ili abadilishe na imani ya kweli, ambapo kupitia hii anaweza kupata ukweli wote, na kutimiza wajibu wake kama kiumbe wa Mungu. Hili haliwezi kufikiwa na wale ambao wanafeli, na hata zaidi haliwezi kufikiwa na wale ambao hawawezi kumpata Kristo. Kwa sababu mwanadamu si hodari kwa kujitolea mwenyewe kwa Mungu kabisa, kwa sababu mwanadamu hayuko tayari kutekeleza wajibu wake kwa Muumba, kwa sababu mwanadamu ameona ukweli lakini anauepuka na kutembea katika njia yake mwenyewe, kwa sababu mwanadamu daima anatafuta kwa kufuata njia ya wale walioshindwa, kwa sababu mwanadamu daima anaasi Mbingu, hivyo, mwanadamu daima hushindwa, daima hunaswa na hila ya Shetani, na kunaswa katika mtego wake mwenyewe. Kwa sababu mwanadamu hamjui Kristo, kwa sababu mwanadamu hana ustadi wa kuelewa na kuupitia ukweli, kwa sababu mwanadamu anamwabudu Paulo kupita kiasi na ana tamaa ya mbinguni, kwa sababu mwanadamu daima anadai kwamba Kristo amtii na kuamuru kuhusu Mungu, kwa hivyo wale watu wakuu na wale ambao wamepitia mabadiliko ya ulimwengu bado ni watu wa kufa, na bado wanakufa kati ya kuadibu kwa Mungu. Ninachoweza kusema tu kuhusu watu kama hao ni kwamba wanakufa kifo cha kusikitisha, na kwamba matokeo yao—kifo chao—si hakina haki. Je, si kushindwa kwao hakuvumiliki hata zaidi kwa sheria ya Mbinguni? Ukweli unatoka katika ulimwengu wa mwanadamu, lakini ukweli kati ya wanadamu hupitishwa na Kristo. Unaanzia kwa Kristo, yaani, kutoka kwa Mungu mwenyewe, na hiki si kitu ambacho mwanadamu anaweza kufanya. Ilhali Kristo hutoa ukweli tu; Yeye haji kuamua ikiwa mwanadamu atafanikiwa katika harakati yake ya kufuata ukweli. Hivyo, kinachofuata ni kuwa mafanikio au kushindwa kwa kweli yote yanategemea harakati ya mwanadamu. Mafanikio au kushindwa kwa mwanadamu katika ukweli hakujawahi kuwa na uhusiano wowote na Kristo, lakini badala yake kunaamuliwa na ufuatiliaji wake. Hatima ya mwanadamu na mafanikio yake ama kushindwa hakuwezi kurundikwa kichwani pa Mungu, ili Mungu mwenyewe afanywe wa kuibeba, kwa sababu sio jambo la Mungu mwenyewe, lakini linahusiana moja kwa moja na wajibu ambao viumbe wa Mungu wanapaswa kutekeleza. Watu wengi wana ufahamu mdogo wa ufuatiliaji na hatima ya Paulo na Petro, ilhali watu hawajui chochote zaidi ya matokeo ya Petro na Paulo, na hawajui siri ya mafanikio ya Petro, au mapungufu ambayo yalisababisha kushindwa kwa Paulo. Na kwa hivyo, kama ninyi hamwezi kabisa kuelewa kiini cha harakati zao basi harakati ya wengi wenu bila shaka haitafaulu, na hata kama wachache wenu watafaulu, bado hawatakuwa sawa na Petro. Ikiwa njia ya ufuatiliaji wako ndiyo sahihi, basi una matumaini ya mafanikio. Ikiwa njia unayotembea katika kufuatilia ukweli ni ile mbaya, basi hutakuwa na uwezo wa kufaulu milele, na utakuwa na hatima sawa na Paulo. 

Petro alikuwa mtu aliyefanywa mkamilifu. Ni baada tu ya kupitia kuadibu na hukumu, na hivyo kupata upendo safi kwa Mungu, ndipo alifanywa mkamilifu kabisa; njia ambayo alipitia ilikuwa ni njia ya kukamilishwa. Ambayo ni kusema kuwa, tangu hapo mwanzo kabisa, njia ambayo Petro alipitia ilikuwa ya haki, na motisha yake ya kumwamini Mungu ilikuwa sahihi, na kwa hivyo akawa mtu aliyekuwa amefanywa mkamilifu na alifuata njia mpya ambayo mwanadamu hajawahi kupitia hapo awali. Hata hivyo, njia ambayo Paulo alitembea tangu mwanzo ilikuwa njia ya upinzani kwa Kristo, na ni kwa sababu tu Roho Mtakatifu alitaka kumtumia, na kufaidika na vipaji vyake na ustahili wake wote kwa kazi yake, kwamba alifanya kazi kwa ajili ya Kristo kwa miongo mingi. Alikuwa mtu tu ambaye alitumiwa na Roho Mtakatifu, na hakutumika kwa sababu Yesu alitazama ubinadamu wake kwa mapendeleo, lakini ni kwa sababu ya vipaji vyake. Aliweza kufanya kazi ya Yesu kwa sababu alipigwa, na sio kwa sababu alifurahia kufanya hivyo. Aliweza kufanya kazi kama hiyo kwa sababu ya kupata nuru na uongozi wa Roho Mtakatifu, na kazi aliyoifanya haikuwakilisha ufuatiliaji wake kwa njia yeyote, au ubinadamu wake. Kazi ya Paulo iliwakilisha kazi ya mtumishi, ambayo ni kusema kuwa yeye alifanya kazi ya mtume. Petro, hata hivyo, alikuwa tofauti: Yeye pia alifanya baadhi ya kazi; haikuwa kuu kama kazi ya Paulo, lakini alifanya kazi huku akiwa na harakati ya kuingia kwake mwenyewe, na kazi yake ilikuwa tofauti na kazi ya Paulo. Kazi ya Petro ilikuwa utekelezaji wa wajibu wa kiumbe wa Mungu. Yeye hakufanya kazi katika nafasi ya mtume, lakini alifanya kazi huku akifuatilia upendo kwa Mungu. Mwenendo wa kazi ya Paulo pia ulikuwa na ufuatiliaji wake wa kibinafsi: Ufuatiliaji wake haukuwa kwa ajili ya chochote zaidi ya matumaini yake ya siku zijazo, na hamu yake ya hatima njema. Yeye hakukubali usafishaji wakati wa kazi yake, wala hakukubali upogoaji na ushughulikaji. Yeye aliamini kuwa alimradi kazi aliyoifanya iliridhisha mapenzi ya Mungu, na yote aliyofanya yalimpendeza Mungu, basi tuzo hatimaye ilikuwa inamsubiri. Hakukuwa na uzoefu wa kibinafsi katika kazi yake—yote yalikuwa kwa ajili yake, na hayakutekelezwa katikati ya harakati za mabadiliko. Kila kitu katika kazi yake kilikuwa ni shughuli, hakikuwa na wajibu wowote au kujisalimisha kwa kiumbe cha Mungu. Wakati wa safari ya kazi yake, hakukuwa na mabadiliko yaliyotokea katika tabia ya zamani ya Paulo. Kazi yake ilikuwa tu ya kufanya huduma kwa ajili ya wengine, na haikuwa na uwezo wa kuleta mabadiliko katika tabia yake. Paulo alifanya kazi yake moja kwa moja, bila ya kufanywa mkamilifu ama kushughulikiwa, na alivutiwa na thawabu. Petro alikuwa tofauti: alikuwa mtu ambaye alikuwa amepitia upogoaji na ushughulikiaji na alikuwa amepitia usafishaji. Lengo na motisha za kazi ya Petro zilikuwa tofauti kimsingi na zile za Paulo. Ingawa Petro hakufanya sehemu kubwa ya kazi, tabia yake ilipitia mabadiliko mengi, na alichotafuta ni ukweli, na mabadiliko ya kweli. Kazi yake haikufanyika tu kwa ajili ya kazi yenyewe. Ingawa Paulo alifanya kazi nyingi, yote ilikuwa kazi ya Roho Mtakatifu, na ingawa Paulo alishirikiana katika kazi hii, yeye, hakuipitia. Kwamba Petro alifanya kazi ndogo ilikuwa tu kwa ajili Roho Mtakatifu hakufanya kazi kubwa kupitia yeye. Wingi wa kazi zao haukuamua kama walifanywa wakamilifu; harakati ya mmoja ilikuwa ili kupokea tuzo, na ile ya mwingine ilikuwa ili kufikia upendo wa mwisho kwa Mungu na kutimiza wajibu wake kama kiumbe cha Mungu, kwa kiasi kwamba angeweza kuishi kwa kudhihirisha picha inayopendeza ili kukidhi mapenzi ya Mungu. Kwa nje walikuwa tofauti, na pia vile vile viini vyao vilikuwa tofauti. Huwezi kuamua ni nani kati yao alifanywa mkamilifu kwa msingi wa kazi waliyofanya. Petro alitafuta kuishi kwa kudhihirisha picha ya mtu anayempenda Mungu, kuwa mtu anayemtii Mungu, kuwa mtu anayekubali kushughulikiwa na kupogolewa, na kuwa mtu ambaye alitimiza wajibu wake kama kiumbe wa Mungu. Aliweza kujitolea kwa Mungu, kuweka nafsi yake kamilifu katika mikono ya Mungu, na kumtii hadi kifo. Hilo ndilo alilokuwa ameamua kufanya na, zaidi ya hayo, hilo ndilo alilotimiza. Hii ndiyo sababu ya msingi kwa nini hatimaye hatima yake ilikuwa tofauti na ile ya Paulo. Kazi ambayo Roho Mtakatifu alifanya ndani ya Petro ilikuwa kumfanya mkamilifu, na kazi ambayo Roho Mtakatifu alifanya ndani ya Paulo ilikuwa kumtumia. Hii ni kwa sababu asili zao na mitazamo yao kuhusu harakati hazikuwa sawa. Wote walikuwa na kazi ya Roho Mtakatifu. Petro alitumia kazi hii kwake mwenyewe, na pia aliitoa kwa wengine; Paulo, kwa upande mwingine, aliwapa wengine kazi nzima ya Roho Mtakatifu, na mwenyewe hakufaidika na chochote kutoka kwa kazi hiyo. Kwa njia hii, baada ya yeye kushuhudia kazi ya Roho Mtakatifu kwa miaka mingi, mabadiliko ndani ya Paulo yalikuwa karibu na kutokuwepo. Bado alibaki karibu katika hali yake ya asili, na bado alikuwa Paulo wa hapo awali. Ilikuwa tu kwamba baada ya kuvumilia ugumu wa miaka mingi ya kazi, alikuwa amejifunza jinsi ya “kufanya kazi,” na alikuwa amejifunza uvumilivu, lakini asili yake ya zamani—asili yake ya ushindani mkubwa na mamluki—bado ilibaki. Baada ya kufanya kazi kwa miaka mingi, hakufahamu asili yake potovu, wala hakuwa amejiondoa mwenyewe kutoka kwa asili yake ya zamani, na bado ilikuwa inaonekana katika kazi yake. Ndani yake kulikuwa na uzoefu zaidi wa kazi, lakini uzoefu mdogo kama huo peke yake haukuweza kumbadilisha na haungeweza kubadilisha maoni yake juu ya uwepo au umuhimu wa harakati yake. Ingawa alimfanyia Kristo kazi kwa miaka mingi, na hakumtesa tena Bwana Yesu, ndani ya Moyo wake hakukuwa na mabadiliko katika elimu kuhusu Mungu. Hii ina maana kuwa hakufanya kazi ili awe mwaminifu kwa Mungu, lakini badala yake, alilazimika kufanya kazi kwa ajili ya hatima yake ya siku zijazo. Kwa kuwa, hapo mwanzo, alimtesa Kristo, na hakumtii Kristo; kiasili yeye alikuwa mwasi ambaye alimpinga Kristo kimakusudi, na mtu ambaye hakuwa na elimu kuhusu kazi ya Roho Mtakatifu. Kazi yake ilipokuwa inakaribia kukamilika, yeye bado hakujua kazi ya Roho Mtakatifu, na yeye tu alitenda kwa hiari yake mwenyewe kwa mujibu wa hulka yake mwenyewe, bila hata kidogo kutilia maanani mapenzi ya Roho Mtakatifu. Na hivyo asili yake ilikuwa katika uhasama na Kristo na haikutii ukweli. Mtu kama huyu, ambaye alikuwa ameachwa na kazi ya Roho Mtakatifu, ambaye hakujua kazi ya Roho Mtakatifu, na ambaye pia alimpinga Kristo—je, ni jinsi gani mtu kama huyu angeokolewa? Iwapo mtu ataweza kuokolewa au la haitegemei kiasi cha kazi anayoifanya, au ni kiasi gani anajitolea, lakini badala yake kunaamuliwa na iwapo anajua au hajui kazi ya Roho Mtakatifu, iwapo anaweza kuweka ukweli kwenye vitendo au la, na iwapo maoni yake kuhusu harakati yanalingana na ukweli au la.

Ingawa ufunuo wa asilia ulitokea baada ya Petro kuanza kumfuata Yesu, katika asili alikuwa, tangu mwanzo kabisa, mtu ambaye alikuwa tayari kujiwasilisha kwa Roho Mtakatifu na kumtafuta Kristo. Utiifu wake kwa Roho Mtakatifu ulikuwa safi: hakutafuta umaarufu na mali, lakini badala yake alisukumwa na utii kwa ukweli. Ingawa kuna nyakati tatu ambapo Petro alikana kumjua Kristo, na ingawa alimjaribu Bwana Yesu, udhaifu kidogo kama huu wa kibinadamu haukubeba uhusiano wa asilia yake, na haukuathiri harakati zake za mbeleni, na huwezi kuthibitisha kikamilifu ya kuwa majaribu yake yalikuwa kitendo cha mpinga Kristo. Udhaifu wa kawaida wa kibinadamu ni kitu ambacho kimo kwa watu wote duniani—je, unatarajia Petro kuwa tofauti? Je, si watu wana mtazamo fulani kuhusu Petro kwa sababu alifanya makosa mengi ya kijinga? Na je, si watu wanampenda Paulo kwa sababu ya kazi yote aliyoifanya, na nyaraka zote alizoandika? Itakuwaje mtu kuwa na uwezo wa kuona kupitia kiini cha mwanadamu? Hakika, je, wale walio na akili kweli wanaweza kuona jambo lisilo la maana kama hilo? Ingawa miaka mingi ya matukio ya uchungu ya Petro hayajanakiliwa katika Biblia, hii haithibitishi kuwa Petro hakuwa na matukio halisi, au kwamba Petro hakufanywa mkamilifu. Ni jinsi gani kazi ya Mungu inaweza kueleweka na mwanadamu? Kumbukumbu katika Biblia hazikuchaguliwa binafsi na Yesu, bali zilikusanywa na vizazi vya baadaye. Kwa njia hii, je, yote yaliyoandikwa katika Biblia hayakuchaguliwa kulingana na mawazo ya mwanadamu? Zaidi ya hayo, hatima ya Petro na Paulo hazijaelezwa kwa dhati katika nyaraka, kwa hivyo mwanadamu anawahukumu Petro na Paulo kulingana na mtazamo wake mwenyewe, na kulingana na matakwa yake mwenyewe. Na kwa sababu Paulo alifanya kazi nyingi sana, kwa sababu “michango” yake ilikuwa mikubwa sana, alipata imani ya watu wengi. Je, mwanadamu hazingatii mambo ya juu juu tu? Mwanadamu angewezaje kuwa na uwezo wa kuona hadi kiini cha mwanadamu? Bila kusahau, ikizingatiwa kwamba Paulo amekuwa kitu cha kuabudiwa kwa maelfu ya miaka, ni nani ambaye angethubutu kukana kazi yake kwa haraka? Petro alikuwa mvuvi tu, hivyo ni jinsi gani mchango wake ungekuwa mkubwa kama ule wa Paulo? Kwa msingi wa mchango, Paulo angepaswa kuzawadiwa kabla ya Petro, na inapaswa kuwa yeye ndiye angekuwa amehitimu vyema zaidi kupata kibali cha Mungu. Nani angeweza kufikiri kuwa, katika kumtendea Paulo, Mungu alimfanya tu afanye kazi kupitia vipawa vyake, ilhali Mungu alimfanya Petro kuwa mkamilifu. Si kwa vyovyote vile kwamba Bwana Yesu alikuwa amefanya mpango kwa ajili ya Petro na Paulo tangu mwanzo kabisa: Badala yake, walifanywa wakamilifu au kuwekwa kazini kulingana na tabia zao za kiasili. Na kwa hivyo, kile ambacho wanadamu huona kama michango ya nje ya mwanadamu tu, ilhali anachoona Mungu ni kiini cha mwanadamu, na vile vile njia ambayo mwanadamu hufuatilia tangu mwanzo, na motisha inayosukuma harakati ya mwanadamu. Watu hupima mwanadamu kulingana na dhana zao, na kulingana na mitazamo yao wenyewe, lakimi hatima ya mwisho ya mwanadamu haiamuliwi kulingana na mambo ya nje ya mwanadamu. Na kwa hivyo Ninasema kwamba ikiwa njia unayochukua tangu mwanzo ni njia ya mafanikio, na mtazamo wako kuelekea ufuatiliaji ni sahihi tangu mwanzo, basi wewe ni kama Petro; kama njia ambayo unatembea ni njia ya kushindwa, basi gharama yoyote ambayo unalipa, hatima yako itakuwa sawa na ile ya Paulo. Vyovyote iwavyo, hatima yako, na kama utafaulu au utafeli, vyote viwili vinaamuliwa na kama njia unayotafuta ni sahihi au la, badala ya kujitolea kwenu, au gharama unayolipa. Kiini cha Petro na kiini cha Paulo, na malengo ambayo walifuatilia, yalikuwa tofauti; mwanadamu hana uwezo wa kugundua vitu hivi, na ni Mungu pekee ndiye anayeweza kuvijua kwa ukamilifu. Kwa kuwa kitu ambacho Mungu huona ni kiini cha mwanadamu, ilhali mwanadamu hajui chochote kuhusu kiini chake mwenyewe. Mwanadamu hana uwezo wa kukitazama kiini ndani ya mwanadamu ama kimo chake halisi, na hivyo hana uwezo wa kutambua sababu za kutofaulu ama kufaulu kwa Paulo na Petro. Sababu ya wanadamu wengi kumuabudu Paulo na wala si Petro ni kuwa Paulo alitumika katika kazi ya umma, na mwanadamu anaweza kutambua kazi hii, na hivyo watu wanakiri “mafanikio” ya Paulo. Matukio ya Petro, wakati huo huo, hayaonekani kwa mwanadamu, na kile alichotafuta hakiwezi kufikiwa na mwanadamu, na hivyo mwanadamu hana hamu na Petro.

Petro alifanywa mkamilifu kwa kupitia ushughulishaji na usafishaji. Alisema, “Mimi ni lazima nikidhi mapenzi ya Mungu wakati wote. Kwa yote nifanyayo mimi natafuta tu kukidhi mapenzi ya Mungu, na kama mimi ninaadibiwa, au kuhukumiwa, bado nina furaha kufanya hivyo.” Petro alimpa Mungu kila kitu chake, na kazi yake, maneno, na maisha yote yalikuwa yote kwa ajili ya kumpenda Mungu. Alikuwa mtu aliyetafuta utakatifu, na kadiri alivyokuwa na uzoefu zaidi, ndivyo upendo wake kwa Mungu ulivyokuwa mkubwa ndani ya moyo wake. Paulo, wakati huo huo, alifanya tu kazi ya nje, na ingawa alitia bidii katika kazi yake, juhudi zake zilikuwa kwa ajili ya kufanya kazi yake vizuri na hivyo kupata tuzo. Angalijua kuwa hatapokea tuzo, yeye angalikata tamaa katika kazi yake. Kitu ambacho Petro alijali mno ni upendo wa kweli moyoni mwake, na ule ambao ulikuwa wa vitendo na ungeweza kutimizika. Yeye hakujali kuhusu iwapo angepokea tuzo, lakini kuhusu iwapo tabia yake ingebadilishwa. Paulo alijali kuhusu kufanya kazi kwa bidii hata zaidi, alijali kuhusu kazi ya nje na kujitolea, na kuhusu mafundisho ambayo watu wa kawaida hawakuwa nayo. Yeye hakujali chochote kuhusu mabadiliko ndani yake wala kwa ajili ya upendo wa kweli kwa Mungu. Uzoefu wa Petro ulikuwa kwa ajili ya kupata upendo wa kweli na maarifa ya kweli kuhusu Mungu. Uzoefu wake ulikuwa ili kupata uhusiano wa karibu na Mungu, na kwa kuishi kwa kudhihirisha kwa vitendo. Kazi ya Paulo ilifanywa kwa sababu ya kile alichoaminiwa na Yesu, na ili apate vitu ambavyo alitamani, lakini haya hayakuwa na uhusiano na maarifa yake mwenyewe na Mungu. Kazi yake ilikuwa tu kwa ajili ya kuepuka kuadibu na hukumu. Petro alichotafuta ni upendo safi, na Paulo alichotafuta ni taji ya haki. Petro alishuhudia miaka mingi ya kazi ya Roho Mtakatifu, na alikuwa na ujuzi wa vitendo wa Kristo, pamoja na ujuzi wa kina juu yake mwenyewe. Na hivyo, upendo wake kwa Mungu ulikuwa safi. Miaka mingi ya usafishaji ilikuwa imeinua ujuzi wake wa Yesu na maisha, na upendo wake ulikuwa upendo usio na masharti, ulikuwa upendo wa hiari, na hakuomba malipo yoyote, wala hakutarajia manufaa yoyote. Paulo alifanya kazi kwa miaka mingi, lakini hakuwa na ujuzi mwingi wa Kristo, na ujuzi wake mwenyewe pia ulikuwa mdogo sana. Yeye kwa kifupi hakuwa na upendo kwa Kristo, na kazi yake na njia ambayo alikimbia ilikuwa ili apate heshima na taji la mwisho. Kitu ambacho alitafuta kilikuwa ni taji zuri kabisa, wala si upendo safi. Yeye hakutafuta kikamilifu, lakini kwa kutoonyesha hisia; hakuwa anatekeleza majukumu yake, lakini alilazimika katika harakati yake baada ya kukamatwa na kazi ya Roho Mtakatifu. Kwa hivyo, harakati yake haithibitishi kuwa yeye alikuwa kiumbe wa Mungu kilichokuwa na sifa zinazostahili; ilikuwa ni Petro ambaye alikuwa kiumbe wa Mungu aliyekuwa na sifa zilizostahili na ambaye alitekeleza wajibu wake. Mwanadamu anafikiri kuwa wale wote wanaotoa mchango kwa Mungu wanapaswa kupokea tuzo, na kwamba mchango unavyokuwa mkubwa zaidi, ndivyo mwanadamu anavyosadiki zaidi kuwa atapokea fadhila za Mungu. Kiini cha mtazamo wa mwanadamu ni wa shughuli, na hatafuti kikamilifu kutekeleza wajibu wake kama kiumbe wa Mungu. Kwa Mungu, watu wanavyozidi kutafuta upendo kwa Mungu wa kweli na utii mkamilifu kwa Mungu, ambayo pia ina maana kutafuta kutekeleza wajibu wao kama viumbe wa Mungu, ndivyo zaidi wanaweza kupata kibali cha Mungu. Mtazamo wa Mungu ni kudai kwamba mwanadamu arejeshe hadhi na wajibu wake wa awali. Mwanadamu ni kiumbe wa Mungu, na kwa hivyo mwanadamu hapaswi kuvuka mpaka mwenyewe kwa kutoa madai yoyote kwa Mungu, na anapaswa asifanye lolote zaidi ya kutekeleza wajibu wake kama kiumbe wa Mungu. Hatima ya Paulo na hatima ya Petro ilipimwa kulingana na iwapo wangeweza kutekeleza wajibu wao kama viumbe wa Mungu, na wala si kulingana na ukubwa wa michango yao; hatima zao ziliamuliwa kulingana na kile ambacho walitafuta tangu mwanzo, wala si kulingana na kiasi cha kazi waliyofanya, au makadirio ya watu wengine kuwahusu. Kwa hivyo, kutafuta kutekeleza kikamilifu wajibu wa mtu kama kiumbe wa Mungu ndiyo njia ya mafanikio; kutafuta njia ya upendo wa kweli kwa Mungu ndiyo njia sahihi kabisa; kutafuta mabadiliko katika tabia ya zamani ya mtu, na kutafuta upendo safi kwa Mungu, ndiyo njia ya mafanikio. Njia kama hiyo ya mafanikio ndiyo njia ya urejesho wa jukumu la asili na vile vile mwonekano wa asili wa kiumbe wa Mungu. Hiyo ndiyo njia ya kurejeshwa, na pia ni lengo la kazi yote ya Mungu kuanzia mwanzo hadi mwisho. Kama harakati ya mwanadamu inatiwa doa na madai badhirifu ya kibinafsi na tamaa isiyo ya akili, basi athari ambayo inatimizwa haitakuwa mabadiliko katika tabia ya mwanadamu. Hii ni kinyume na kazi ya kurejeshwa. Bila shaka siyo kazi inayofanywa na Roho Mtakatifu, na hivyo hii inathibitisha kuwa harakati ya aina hii haikubaliki na Mungu. Harakati ambayo haijakubalika na Mungu ina umuhimu gani? 

Kazi iliyofanywa na Paulo ilionyeshwa mbele ya mwanadamu, lakini jinsi upendo wake kwa Mungu ulivyokuwa safi, ni kiasi gani upendo wake kwa Mungu ulikuwa ndani kabisa ya moyo wake—haya hayaonekani na mwanadamu. Mwanadamu anaweza tu kutazama kazi ambayo aliifanya, ambapo mwanadamu hujua kuwa kwa hakika alitumiwa na Roho Mtakatifu, na hivyo mwanadamu hudhani kwamba Paulo alikuwa bora kuliko Petro, ya kwamba kazi yake ilikuwa kubwa zaidi, kwa kuwa alikuwa na uwezo wa kutoa kwa makanisa. Petro alitazama tu matukio yake binafsi, na akapata watu wachache wakati wa kazi yake ya mara kwa mara. Kutoka kwake kuna barua chache tu zisizojulikana, lakini ni nani ajuaye jinsi upendo wake kwa Mungu ulivyokuwa mkubwa ndani ya moyo wake? Siku zote, usiku na mchana, Paulo alimfanyia Mungu kazi: alimradi kulikuwepo na kazi ya kufanywa, yeye aliifanya. Yeye alihisi kuwa kwa njia hii angeweza kupata taji, na angemridhisha Mungu, lakini hakutafuta njia za kujibadilisha mwenyewe kupitia kazi hii. Chochote katika maisha ya Petro ambacho hakikukimu mapenzi ya Mungu kilimfanya ahisi wasiwasi. Kama hakikukidhi mapenzi ya Mungu, basi angehisi kujuta, na angetafuta njia mwafaka ambayo angejitahidi kuridhisha moyo wa Mungu. Hata katika masuala madogo kabisa maishani mwake yasiyokuwa na maana, bado alijishurutisha mwenyewe kukidhi mapenzi ya Mungu. Alikuwa makini sana ilipokuja kwa tabia yake ya asili, daima alikuwa mwenye bidii sana katika matakwa yake mwenyewe ili aendelee kwa kina zaidi katika ukweli. Paulo alitafuta sifa na hadhi ya juujuu tu. Alitafuta kujionyesha mbele ya mwanadamu, na hakutafuta kufanya maendeleo yoyote zaidi katika kuingia maishani. Alichojali ni mafundisho, sio uhalisi. Baadhi ya watu husema, “Paulo alimfanyia Mungu kazi nyingi, kwa nini yeye hakukumbukwa na Mungu? Petro alimfanyia Mungu kazi kidogo, na hakufanya mchango mkubwa katika makanisa, je, kwa nini yeye alifanywa mkamilifu?” Petro alimpenda Mungu mpaka kufikia kiwango fulani, ambacho kilitakiwa na Mungu; ni watu kama hawa pekee wana ushuhuda. Na kuhusu Paulo? Ni kiwango gani ambacho Paulo alimpenda Mungu, je, wewe wajua? Kazi ya Paulo ilikuwa kwa ajili ya nini? Na kazi ya Petro ilikuwa kwa ajili ya nini? Petro hakufanya kazi kubwa, lakini, je, wafahamu ni nini kilikuwa moyoni mwake? Kazi ya Paulo inahusiana na utoaji kwamakanisa, na msaada kwa makanisa. Kile ambacho Petro alishuhudia ni mabadiliko ya tabia ya maisha yake; alishuhudia upendo kwa Mungu. Kwa kuwa sasa unajua tofauti katika kiini cha kila mmoja wao, unaweza kuona ni nani, hatimaye, kwa kweli alimwamini Mungu, na ni nani ambaye kwa kweli hakumwamini Mungu. Mmoja wao alimpenda Mungu kweli, na mwingine hakumpenda Mungu kikweli; mmoja alipitia mabadiliko katika tabia yake, na mwingine hakupitia; mmoja alitumikia kwa unyenyekevu, na hakuonekana kwa urahisi na watu, na mwingine aliabudiwa na watu, na alikuwa wa sanamu kuu; mmoja alitafuta utakatifu, na mwingine hakufanya hivyo, na ingawa hakuwa mchafu, hakuwa na upendo safi; mmoja alikuwa na ubinadamu wa kweli, na mwingine hakuwa nao; mmoja alikuwa na hisia ya kiumbe wa Mungu, na mwingine hakuwa nayo. Hizo ndizo tofauti zilizokuwa katika kiini cha Paulo na Petro. Njia ambayo Petro alitembea ni njia ya mafanikio, ambayo pia ni njia ya kutimiza kurejesha ubinadamu wa kawaida na wajibu wa kiumbe wa Mungu. Petro anawakilisha wote hao waliofaulu. Njia aliyoipitia Paulo ndiyo njia ya kushindwa, na anawakilisha wale wote wanaonyenyekea tu na kujituma kijuujuu tu, na hawampendi Mungu kwa dhati. Paulo anawakilisha wote ambao hawana ukweli. Katika imani yake kwa Mungu, Petro alitafuta kumridhisha Mungu katika kila kitu, na alitafuta kutii yote yaliyotoka kwa Mungu. Bila malalamiko hata kidogo, aliweza kukubali kuadibu na hukumu, na vile vile usafishaji, dhiki na kuwa bila kitu maishani, yote ambayo hayangeweza kubadilisha upendo wake kwa Mungu. Je, huu haukuwa upendo mkamilifu kwa Mungu? Je, huku hakukuwa ni kutimiza wajibu wa kiumbe wa Mungu? Kuadibu, hukumu, dhiki—una uwezo wa kufikia utii hadi kifo, na hili ndilo linafaa kutimizwa na kiumbe wa Mungu, huu ni usafi wa upendo kwa Mungu. Kama mwanadamu anaweza kutimiza kiasi hiki, basi yeye ni kiumbe wa Mungu mwenye sifa inayostahili, na hakuna kitu kinachokidhi mapenzi ya Muumba bora zaidi ya hiki. Fikiria kwamba wewe unaweza kumfanyia Mungu kazi, ilhali wewe humtii Mungu, na huna uwezo wa kumpenda Mungu kwa kweli. Kwa njia hii, wewe hutakuwa tu umekosa kutimiza wajibu wa kiumbe cha Mungu, lakini pia utalaaniwa na Mungu, kwa kuwa wewe ni mtu ambaye hana ukweli, ambaye hana uwezo wa kumtii Mungu, na ambaye si mtiifu kwa Mungu. Wewe unajali tu kuhusu kumfanyia Mungu kazi, na hujali kuhusu kuweka ukweli katika vitendo, ama kujifahamu. Wewe humfahamu ama kumjua Muumba, na humtii ama kumpenda Muumba. Wewe ni mtu ambaye asilia si mtiifu kwa Mungu, na hivyo watu kama hawa hawapendwi na Muumba.

Baadhi ya watu husema, “Paulo alifanya kazi sana, na alibeba mizigo mikubwa kwa ajili ya makanisa na alitoa mchango mkubwa sana kwao. Nyaraka kumi na tatu za Paulo zilishikilia miaka 2,000 ya Enzi ya Neema, na ni za pili tu baada ya Injili Nne. Ni nani anayeweza kulinganishwa naye? Hakuna anayeweza kufafanua Ufunuo wa Yohana, ilhali nyaraka za Paulo zinatoa maisha, na kazi ambayo aliifanya ilikuwa na manufaa kwa makanisa. Ni nani mwingine ambaye angeweza kutimiza mambo kama hayo? Na ni kazi gani ambayo Petro aliifanya?” Mwanadamu anapowapima wengine, ni kwa mujibu wa michango yao. Mungu anapompima mwanadamu, ni kwa mujibu wa asili yake. Miongoni mwa wale ambao wanatafuta uzima, Paulo alikuwa mtu ambaye hakujua kiini chake mwenyewe. Hakuwa kwa njia yoyote mnyenyekevu ama mtiifu, wala hakujua kiini chake, ambacho kilikuwa kinyume na Mungu. Na hivyo, alikuwa mtu ambaye hakuwa amepitia uzoefu wa kina, na alikuwa mtu ambaye hakuweka ukweli katika vitendo. Petro alikuwa tofauti. Yeye alijua mapungufu yake, udhaifu, na tabia yake potovu kama kiumbe wa Mungu, na hivyo alikuwa na njia ya kivitendo ambayo angeweza kubadilisha tabia yake; hakuwa mmoja wa wale ambao walikuwa tu na mafundisho ya kidini lakini hawakuwa na uhalisi. Wale ambao hubadilika ni watu wapya ambao wameokolewa, ni wale ambao wana sifa za kufuatilia ukweli. Watu ambao hawabadiliki wapo miongoni mwa wale ambao kiasili hawahitajiki; ni wale ambao hawajaokolewa, yaani, ni wale ambao wamechukiwa na kukataliwa na Mungu. Hawatakumbukwa na Mungu bila kujali jinsi kazi zao zilivyo kubwa. Wakati unapolinganisha haya na kile unachofuatilia mwenyewe, kama wewe hatimaye ni mtu wa aina sawa na Petro au Paulo inapaswa kuwa wazi. Kama bado hakuna ukweli kwa yale unayotafuta, na kama hata leo bado wewe ni mwenye kiburi na jeuri kama Paulo, na bado wewe ni mwepesi wa kusema maneno matupu na mwenye kujisifu kama yeye, basi bila shaka wewe ni mtu mpotovu aliyeshindwa. Ikiwa unatafuta kwa njia sawa kama Petro, ikiwa unatafuta kufanya mazoezi na mabadiliko ya kweli, na usiwe mwenye kiburi au mkaidi, bali utafute kutekeleza majukumu yako, basi utakuwa kiumbe wa Mungu ambaye anaweza kufikia ushindi. Paulo hakujua kiini chake mwenyewe ama upotovu, vile vile hakujua kutotii kwake. Hakuwahi kutaja uasi wake wa kudharauliwa kwa Kristo, wala hakuwa na majuto kupita kiasi. Alitoa tu maelezo mafupi, na ndani ya moyo wake kabisa, hakujitiisha kwa Mungu kikamilifu. Ingawa alianguka barabarani akielekea Dameski, hakujitazama ndani yake kwa kina. Aliridhika tu kwa kuendelea kufanya kazi, na hakuzingatia kujijua mwenyewe na kubadilisha tabia yake ya zamani kuwa jambo la muhimu zaidi ya masuala yote. Yeye aliridhika tu kwa kusema ukweli, na kuwakimu wengine kama dawa ya dhamiri yake mwenyewe, na kwa kutowatesa tena wanafunzi wa Yesu ili ajifariji na kujisamehe mwenyewe kwa dhambi zake za zamani. Lengo ambalo alifuatilia halikuwa chochote zaidi ya taji la wakati ujao na kazi ya muda tu, lengo ambalo alifuatilia lilikuwa neema tele. Yeye hakutafuta ukweli wa kutosha, wala hakutafuta kuendelea kwa kina katika ukweli ambao hapo awali hakuwa ameuelewa. Na kwa hivyo kujijua kwake mwenyewe kunaweza kusemwa kuwa ni uwongo, na hakukubali kuadibu au hukumu. Kwamba aliweza kufanya kazi haina maana alikuwa na ufahamu wa asili au kiini chake; kile alichozingatia ni matendo ya nje pekee. Zaidi ya hayo, kile ambacho alijitahidi juu yake, hakikuwa mabadiliko, bali maarifa. Kazi yake kwa ujumla ilikuwa ni matokeo ya kutokewa na Yesu akiwa njiani kuelekea Dameski. Haikuwa kitu ambacho alikuwa ameamua kukifanya hapo awali, wala haikuwa kazi ambayo ilikuwa imetokea baada ya yeye kukubali upogoaji wa tabia yake ya zamani. Bila kujali jinsi ambavyo alifanya kazi, tabia yake ya zamani haikubadilika, na hivyo kazi yake haikufidia dhambi zake za zamani bali ilikuwa tu na wajibu fulani kwenye makanisa ya wakati huo. Kwa mtu kama huyu, ambaye tabia yake ya zamani haikubadilika—hivyo ni kusema, ambaye hakupata wokovu, na hata zaidi hakuwa na ukweli—hakuweza kabisa kuwa mmoja wa wale waliokubaliwa na Bwana Yesu. Hakuwa mtu ambaye alikuwa amejawa na upendo na heshima kwa Yesu Kristo, wala hakuwa mtu ambaye alikuwa na ustadi katika kutafuta ukweli, na wala hakuwa mtu ambaye alitafuta fumbo la kupata mwili. Alikuwa tu mtu ambaye alikuwa na ustadi katika kutumia maneno ya kupotosha, na ambaye hangeweza kusalimu amri kwa yeyote ambaye alikuwa mkuu kwake au aliyekuwa na ukweli. Aliwaonea kijicho watu ama ukweli ambao ulikuwa tofauti naye, ama wenye uadui naye, na kupendelea watu wenye vipawa ambao walionyesha picha nzuri na kumiliki maarifa makubwa. Hakupenda kuingiliana na watu maskini ambao walitafuta njia ya kweli na waliojali kuhusu ukweli pekee, na badala yake alijihusisha na viongozi mashuhuri kutoka mashirika ya kidini ambao walizungumza kuhusu mafundisho ya dini pekee, na walikuwa na maarifa mengi. Hakukupenda kazi mpya ya Roho Mtakatifu, na hakujali kuhusu harakati za kazi mpya ya Roho Mtakatifu. Badala yake, yeye alipendelea kanuni hizo na mafundisho ya dini ambayo yalikuwa juu kuliko ukweli wa ujumla. Katika kiini chake cha asili na yote ambayo aliyatafuta, hastahili kuitwa Mkristo ambaye alifuatilia ukweli, wala mtumishi mwaminifu katika nyumba ya Mungu, kwa kuwa unafiki wake ulikuwa mwingi sana, na uasi wake ulikuwa mkubwa sana. Ingawa anajulikana kama mtumishi wa Bwana Yesu, hakustahili kamwe kuingia kwenye lango la ufalme wa mbinguni, kwa kuwa matendo yake tangu mwanzo hadi mwisho hayawezi kuitwa yenye haki. Anaweza tu kuonekana kama mtu ambaye alikuwa mnafiki, na aliyefanya udhalimu, lakini ambaye pia alimfanyia Kristo kazi. Ingawa hawezi kuitwa mwovu, yeye anaweza ipasavyo kuitwa mtu ambaye alifanya udhalimu. Alifanya kazi nyingi, ilhali ni lazima asihukumiwe juu ya wingi wa kazi aliyofanya, lakini tu kwa ubora na kiini cha kazi hiyo. Ni kwa njia hii tu ndiyo inawezekana kufikia kwenye kiini cha suala hili. Yeye siku zote aliamini: “Mimi nina uwezo wa kufanya kazi, mimi ni bora kuliko watu wengi; mimi ni mwenye kujali kuhusu mzigo wa Bwana kuliko mtu yeyote, na hakuna anayetubu sana kama ninavyotubu, kwa kuwa nuru kuu iliniangazia, na nimeona nuru kuu, na hivyo toba yangu ni ya kina kuliko ya mwingine yeyote.” Wakati huo, hivi ndivyo alivyofikiria moyoni mwake. Mwishoni mwa kazi yake, Paulo alisema: “Nimevipiga vita vilivyo vizuri, mwendo nimeumaliza, imani nimeilinda; baada ya hayo nimewekewa taji ya haki.” Mapambano yake, kazi, na mwendo wake ulikuwa kwa ajili ya taji la haki, na hakusonga mbele kwa bidii. Ingawa hakuwa mzembe katika kazi yake, inaweza kusemwa kwamba kazi yake ilifanywa kwa ajili tu ya kufidia makosa yake, na kufidia mashtaka ya dhamiri yake. Alitumaini tu kumaliza kazi yake, kumaliza mwendo wake, na kupigana vita vyake haraka iwezekanavyo, ili apate taji yake ya haki ambayo aliitamani sana mapema zaidi. Alichotamani si kukutana na Bwana Yesu pamoja na uzoefu wake na ujuzi wa kweli, bali ni kukamilisha kazi yake haraka iwezekanavyo, ili kwamba aweze kupokea tuzo ambayo kazi yake ilikuwa imemwezesha kupata wakati alipokutana na Bwana Yesu. Alitumia kazi yake kujifariji, na kufanya makubaliano kwa ajili ya mabadilishano ya taji la baadaye. Alichotafuta si ukweli au Mungu, bali ni taji tu. Je, ufuatiliaji kama huo unawezaje kufikia kiwango? Motisha yake, kazi yake, gharama aliyolipa, na juhudi zake zote—ndoto zake za ajabu zilienea kote, na alifanya kazi kabisa kulingana na mapenzi yake. Katika kazi yake yote, hakukuwa na uhiari hata kidogo katika gharama aliyolipa; alikuwa anashiriki kwenye mapatano tu. Juhudi zake hazikufanywa kwa hiari ili kutimiza wajibu wake, bali zilifanywa kwa hiari ili kufikia lengo la mapatano. Je, kuna thamani yoyote kwa jitihada kama hizo? Ni nani ambaye angeweza kupongeza jitihada zake chafu? Ni nani anayeweza kupendezwa na juhudi kama hizo? Kazi yake ilikuwa imejaa ndoto za siku za baadaye, ilijawa na mipango ya ajabu, na haikuwa na njia ya kubadilisha tabia ya mwanadamu. Ukarimu wake mwingi ulikuwa wa kinafiki; kazi yake haikutoa maisha, bali ilikuwa ni unyenyekevu bandia; ilikuwa ni kufanya makubaliano. Je, kazi kama hii inawezaje kumwongoza mwanadamu kwenye njia ya kurejesha wajibu wake wa awali?

Yote ambayo Petro alitafuta yalikuwa ni kulingana na niza za Mungu. Alitaka kutimiza mapenzi ya Mungu, na licha ya taabu na dhiki, bado yeye alikuwa tayari kutimiza mapenzi ya Mungu. Hakuna ufuatiliaji mkubwa zaidi wa muumini katika Mungu. Kile ambacho Paulo alitafuta kilitiwa doa na mwili wake, na dhana zake mwenyewe, na mipango na mipangilio yake mwenyewe. Hakuwa kwa njia yeyote kiumbe wa Mungu aliyehitimu, hakuwa mtu ambaye alitaka kutimiza mapenzi ya Mungu. Petro alitaka kujitiisha kwenye mipango ya Mungu, na ingawa kazi aliyofanya haikuwa kubwa, motisha za ufuatiliaji wake na njia aliyotembea ilikuwa ni sahihi; ingawa hakuweza kupata watu wengi, aliweza kufuata njia ya ukweli. Kwa hivyo inaweza kusemwa kwamba alikuwa kiumbe wa Mungu aliyehitimu. Leo, hata kama wewe si mfanyakazi, unapaswa kuwa na uwezo wa kutekeleza wajibu wa kiumbe wa Mungu, na kutafuta kutii mipango yote ya Mungu. Unapaswa kuwa na uwezo wa kutii chochote ambacho Mungu anasema, na upitie kila aina ya dhiki na usafishaji, na ingawa wewe ni dhaifu, moyoni mwako unapaswa bado uwe na uwezo wa kumpenda Mungu. Wale ambao huchukua jukumu kwa ajili ya maisha yao wenyewe wako tayari kutekeleza wajibu wa kiumbe wa Mungu, na mtazamo wa watu kama hawa kuhusu ufuatiliaji ni ule ulio sahihi. Hawa ndio watu ambao Mungu anawahitaji. Ikiwa ulifanya kazi nyingi, na watu wengine walipata mafundisho yako, lakini wewe mwenyewe hukubadilika, na hukuwa na ushuhuda wowote, au kuwa na uzoefu wowote wa kweli, kiasi kwamba mwisho wa maisha yako, bado hakuna hata moja kati ya yale uliyofanya yanayotoa ushuhuda, basi je, wewe ni mtu ambaye umebadilika? Je, wewe ni mtu ambaye unafuatilia ukweli? Wakati huo, Roho Mtakatifu alikutumia, lakini alipokutumia, alitumia sehemu yako ambayo ingeweza kutumika kufanya kazi, na wala hakutumia sehemu yako ambayo haingeweza kutumika kufanya kazi. Kama wewe ulitafuta kubadilika, basi ungeweza kufanywa mkamilifu hatua kwa hatua wakati wa mchakato wa kutumiwa. Hata hivyo Roho Mtakatifu hachukui jukumu la iwapo hatimaye utapatwa au la, na hii inategemea na namna ya ufuatiliaji wako. Ikiwa hakuna mabadiliko katika tabia yako binafsi, basi hiyo ni kwa sababu mtazamo wako katika kufuatilia ni mbaya. Kama hutatunukiwa tuzo, basi hilo ni tatizo lako, na kwa sababu wewe mwenyewe hujaweka ukweli katika vitendo, na huwezi kutimiza mapenzi ya Mungu. Na hivyo, hakuna kitu cha muhimu zaidi kama uzoefu wako binafsi, na hakuna chenye maana zaidi kuliko kuingia kwako binafsi. Baadhi ya watu wataishia kusema, “Nimefanya kazi nyingi kwa ajili Yako, na ingawa kunaweza kuwa hakuna mafanikio ya kufurahiwa, bado nimekuwa na bidii katika jitihada zangu. Je, Huwezi tu kuniruhusu niingie mbinguni ili nile tunda la uzima?” Ni lazima ujue ni watu wa aina gani ambao Ninataka; wale walio wachafu hawaruhusiwi kuingia katika ufalme, wale walio wachafu hawaruhusiwi kuchafua nchi takatifu. Ingawa unaweza kuwa umefanya kazi nyingi, na kufanya kazi kwa miaka mingi, mwishowe kama bado wewe ni mchafu kupindukia, kisha itakuwa haivumiliki kwa sheria ya Mbinguni kwamba unataka kuingia katika ufalme Wangu! Tangu mwanzo wa dunia hadi leo, kamwe Sijawahi kutoa njia rahisi ya kuingia katika ufalme Wangu kwa wale wanaojipendekeza Kwangu. Hii ni sheria ya Mbinguni, na hakuna awezaye kuivunja. Ni lazima utafute uzima. Leo, wale watakaofanywa wakamilifu ni wa aina sawa na Petro: ni wale ambao wanatafuta mabadiliko katika tabia zao wenyewe, na wako tayari kuwa na ushuhuda kwa Mungu na kutekeleza wajibu wao kama kiumbe wa Mungu. Ni watu kama hawa pekee ndio watakaofanywa wakamilifu. Kama wewe unatazamia tu tuzo, na hutafuti kubadilisha tabia ya maisha yako mwenyewe, basi juhudi zako zote zitakuwa za bure—na huu ni ukweli usiobadilika! 

Kutoka kwa tofauti katika kiini cha Paulo na kiini cha Petro unapaswa kufahamu kuwa wale wote ambao hawafuati uzima wanafanya kazi ya bure! Unamwamini Mungu na unamfuata Mungu, na kwa hivyo moyoni mwako ni lazima umpende Mungu. Ni lazima uache tabia yako potovu, lazima utafute kutimiza mapenzi ya Mungu, na ni lazima utekeleze wajibu wako kama kiumbe wa Mungu. Kwa kuwa unamwamini na kumfuata Mungu, unapaswa kutoa kila kitu kwake, na hupaswi kufanya uamuzi au madai ya kibinafsi, na unapaswa kufikia kuridhisha mapenzi ya Mungu. Kwa kuwa uliumbwa, unapaswa kumtii Bwana aliyekuumba, kwa kuwa wewe huna mamlaka kiasili juu yako mwenyewe, na huna uwezo wa kudhibiti hatima yako. Kwa kuwa wewe ni mtu ambaye unamwamini Mungu, unapaswa utafute utakatifu na mabadiliko. Kwa kuwa wewe ni kiumbe wa Mungu, unapaswa kushika wajibu wako, na ushike nafasi yako, na ni lazima usivuke mpaka wa wajibu wako. Hii si kwa ajili ya kukuzuia, ama kukukandamiza kupitia mafundisho, bali ndiyo njia ambayo utaweza kutekeleza wajibu wako, na inaweza kufikiwa—na inapaswa kufikiwa—na wote wanaotenda haki. Ukilinganisha kiini cha Petro na kiini cha Paulo, basi utajua jinsi unavyopaswa kutafuta. Kati ya njia ambazo Petro na Paulo walitembea, njia moja ni ya kufanywa mkamilifu, na nyingine ni njia ya kuondolewa; Petro na Paulo wanawakilisha njia mbili tofauti. Ingawa kila mmoja wao alipokea kazi ya Roho Mtakatifu, na kila mmoja alipata nuru na mwangaza wa Roho Mtakatifu, na kila mmoja alikubali kile alichokuwa ameaminiwa na Bwana Yesu, tunda lililozaliwa katika kila mmoja wao halikuwa sawa. Mmoja kwa kweli alizaa tunda, na mwingine hukuzaa tunda. Kutokana na kiini cha kila mmoja wao, kazi waliyofanya, ile ambayo walionyesha kwa upande wa nje, na hatima yao ya mwisho, unapaswa kuelewa ni njia gani unayopaswa kuchukua, njia ambayo unapaswa kuchagua kuitembea. Walitembea njia mbili tofauti kabisa. Paulo na Petro, walikuwa ni mifano halisi ya kila njia, na kwa hivyo tangu mwanzo walionekana kuwakilisha njia hizi mbili. Je, ni mambo gani muhimu katika uzoefu wa Paulo, na ni kwa nini yeye hakufaulu? Je, ni mambo gani muhimu katika matukio ya Petro, na ni jinsi gani aliweza kupitia kufanywa mkamilifu? Ukilinganisha kile ambacho kila mmoja alikijali, basi utajua hasa ni mtu wa aina gani ambaye Mungu anamtaka, mapenzi ya Mungu ni yapi, tabia ya Mungu ni ipi, ni mtu wa aina gani ambaye hatimaye atafanywa mkamilifu, na pia ni mtu wa aina gani ambaye hawezi kufanywa mkamilifu, ni tabia gani za wale ambao watafanywa kuwa wakamilifu, na ni tabia gani za wale ambao hawatafanywa wakamilifu—masuala haya ya kiini yanaweza kuonekana katika uzoefu wa Petro na Paulo. Mungu aliumba vitu vyote, na hivyo Yeye huvifanya viumbe vyote vije chini ya utawala Wake, na kunyenyekea chini ya utawala Wake; Ataamuru vitu vyote, ili kwamba kila kitu kiwe mikononi Mwake. Vitu vyote vilivyoumbwa na Mungu, pamoja na wanyama, mimea, wanadamu, milima na mito, na maziwa—vyote ni lazima vije chini ya utawala Wake. Vitu vyote vilivyo mbinguni na ardhini lazima viwe chini ya utawala Wake. Haviwezi kuwa na uchaguzi wowote na vyote ni lazima vitii mipango Yake. Hii iliamuliwa na Mungu, na ni mamlaka ya Mungu. Mungu huamuru kila kitu, na Anaagiza na kupangilia kila kitu, ambapo kila kimoja kinapangwa kulingana na aina, na kutengewa nafasi zao zenyewe, kulingana na mapenzi ya Mungu. Bila kujali kitu ni kikubwa namna gani, hakuna kitu kinachoweza kumpita Mungu, na vitu vyote vinawatumikia wanadamu walioumbwa na Mungu, na hakuna kitu kinachothubutu kumwasi Mungu au kutoa madai yoyote kwa Mungu. Na kwa hivyo mwanadamu, kama kiumbe wa Mungu, ni lazima atekeleze wajibu wa mwanadamu. Bila kujali kama yeye ni bwana au mtunzaji wa vitu vyote, bila kujali jinsi ambavyo hadhi ya mwanadamu ni ya juu miongoni mwa vitu vyote, yeye bado ni mwanadamu mdogo chini ya utawala wa Mungu; yeye si zaidi ya mwanadamu mdogo, kiumbe wa Mungu, na kamwe hatawahi kuwa juu ya Mungu. Kama kiumbe wa Mungu, mwanadamu anapaswa kutafuta kutekeleza wajibu wa kiumbe wa Mungu, na kutafuta kumpenda Mungu bila kufanya chaguo lingine kwa kuwa Mungu anastahiki upendo wa mwanadamu. Wale ambao wanatafuta kumpenda Mungu hawapaswi kutafuta faida zozote za kibinafsi au lile ambalo wanatamani binafsi; hii ndiyo njia sahihi kabisa ya ufuatiliaji. Kama kile ambacho unatafuta ni ukweli, kile ambacho unatenda ni ukweli, na kile ambacho unafikia ni badiliko katika tabia yako, basi njia unayoitembea ni sahihi. Ikiwa kile unachotafuta ni baraka za kimwili, na kile unachoweka katika vitendo ni ukweli wa dhana zako mwenyewe, na iwapo hakuna mabadiliko katika tabia yako, na wewe si mtiifu kabisa kwa Mungu kwenye mwili, na bado unaishi kwenye mashaka, basi unachotafuta bila shaka kitakupeleka kuzimu, kwa kuwa njia unayoitembea ni njia ya kushindwa. Ikiwa utafanywa kuwa mkamilifu ama utaondolewa, inategemea na yale unayofuatilia mwenyewe, ambayo pia ni kusema kuwa kufanikiwa au kushindwa kunategemea njia ambayo mwanadamu anaitembea.


Kazi ya Mungu na Kazi ya Mwanadamu

Kiasi gani cha kazi ya mwanadamu ni kazi ya Roho Mtakatifu na uzoefu wa mwanadamu ni kiasi gani? Hata sasa, tunaweza kusema kuwa watu bado hawayaelewi maswali haya, ambayo yote ni kwa sababu watu hawaelewi kanuni za utendaji kazi wa Roho Mtakatifu. Kazi ya mwanadamu Ninayoizungumzia, bila shaka, ikirejelea kazi za wale ambao wana kazi ya Roho Mtakatifu au wale ambao wanatumiwa na Roho Mtakatifu. Sizungumzii kazi ambayo inatokana na matakwa ya mwanadamu bali kazi ya mitume, watendaji kazi au ndugu wa kawaida waliopo katika mawanda ya kazi ya Roho Mtakatifu. Hapa, kazi ya mwanadamu hairejelei kazi ya Mungu mwenye mwili bali kwa mawanda na kanuni za kazi ya Roho Mtakatifu kwa watu. Ingawa kanuni hizi ni kanuni na mawanda ya kazi ya Roho Mtakatifu, hazifanani na kanuni na mawanda ya kazi ya Mungu mwenye mwili. Kazi ya mwanadamu ina kiini na kanuni za mwanadamu, na kazi ya Mungu ina kiini na kanuni za Mungu.

Kazi katika mkondo wa Roho Mtakatifu, bila kujali ni kazi ya Mungu mwenyewe au ni kazi ya watu wanaotumiwa, ni kazi ya Roho Mtakatifu. Kiini cha Mungu Mwenyewe ni Roho, ambaye anaweza kuitwa Roho Mtakatifu au Roho mwenye nguvu mara saba. Kwa jumla, Wao ni Roho wa Mungu. Ni kwamba tu Roho wa Mungu anaitwa majina tofauti katika enzi tofauti tofauti. Lakini kiini Chao bado ni kimoja. Hivyo, kazi ya Mungu Mwenyewe ni kazi ya Roho Mtakatifu; kazi za Mungu mwenye mwili hazitofautiani na kazi za Roho Mtakatifu. Kazi ya wanadamu wanaotumiwa pia ni kazi ya Roho Mtakatifu. Ni kwamba tu kazi ya Mungu ni onyesho kamili la Roho Mtakatifu, ambalo ni ukweli kabisa, ilhali kazi ya watu wanaotumiwa inachanganyika na mambo mengi ya kibinadamu, na wala si uonyeshaji wa moja kwa moja wa Roho Mtakatifu, wala uonyeshaji kamili. Kazi ya Roho Mtakatifu ina mawanda mapana na wala haizuiliwi na hali yoyote ile. Kazi hiyo inatofautiana kwa watu tofauti tofauti, na kutoa viini tofauti tofauti vya kufanya kazi. Kazi pia inatofautiana katika enzi mbali mbali, kama pia ilivyo kazi tofauti katika nchi mbalimbali. Bila shaka, ingawa Roho Mtakatifu hufanya kazi katika njia nyingi tofauti tofauti na kulingana na kanuni nyingi, haijalishi kazi imefanyikaje au kwa watu wa aina gani, kiini ni tofauti daima, na kazi Anazofanya kwa watu tofauti zote zina kanuni na zote zinaweza kuwakilisha kiini cha mhusika anayefanyiwa kazi. Hii ni kwa sababu kazi ya Roho Mtakatifu ni mahususi kabisa kwa mapana yake na inapimika. Kazi inayofanywa katika mwili uliopatikana si sawa na kazi inayofanywa kwa watu, na kazi hii pia inatofautiana kulingana na ubora mbali mbali wa tabia za watu. Kazi inayofanywa katika mwili uliopatikana si sawa na kazi inayofanywa kwa watu, na katika mwili uliopatikana Hafanyi kazi ile ile kama aliyoifanya kwa watu. Kwa ufupi, haijalishi Anafanya kazi jinsi gani, kazi katika vitu mbalimbali haifanani, na kanuni ambazo Anazitumia kufanya kazi zinatofautiana kulingana na hali na asili ya watu mbalimbali. Roho Mtakatifu anafanya kazi kwa watu tofauti tofauti kulingana na kiini chao cha asili na haweki mahitaji ambayo ni zaidi ya kiini chao cha asili, na wala Hafanyi kazi zaidi ya ubora halisi wa tabia yao. Kwa hivyo, kazi ya Roho Mtakatifu kwa mwanadamu inawaruhusu watu kuona kiini cha lengo la kazi hiyo. Kiini asili cha mwanadamu hakibadiliki; ubora halisi wa tabia ya mwanadamu ina mipaka. Kama Roho Mtakatifu anawatumia watu au anafanya kazi kwa watu kazi, kazi hiyo siku zote inafanywa kulingana na tabia za watu ili waweze kunufaika kutoka kwayo. Roho Mtakatifu anapofanya kazi kwa wanadamu wanaotumiwa, karama zao na tabia zao halisi zinatumiwa pia na wala haziachwi. Tabia zao halisi zinatumiwa zote kwa ajili ya kutoa huduma kwa kazi. Tunaweza kusema kuwa Anafanya kazi kwa kutumia sehemu zilizopo za wanadamu ili kupata matokeo yatendayo kazi. Kinyume chake, kazi inayofanyika katika mwili uliopatikana ni yenye kumwonyesha Roho moja kwa moja na wala haichanganywi na akili na mawazo ya mwanadamu, haifikiwi na karama za mwanadamu, uzoefu wa mwanadamu au hali ya ndani ya mwanadamu. Kazi nyingi mno ya Roho Mtakatifu yote inalenga kumnufaisha na kumwadilisha mwanadamu. Lakini baadhi ya watu wanaweza kukamilishwa wakati wengine hawana vigezo vya kuweza kukamilishwa, ambayo ni kusema, hawawezi kukamilishwa na ni vigumu sana kuokolewa, na ingawa wanaweza kuwa walishakuwa na kazi ya Roho Mtakatifu, mwishowe wanaondolewa. Hii ni sawa na kusema kwamba kazi ya Roho Mtakatifu ni kuwaadilisha watu, hii haimaanishi kwamba wale wote waliokwisha kuwa na kazi ya Roho Mtakatifu wanapaswa kukamilishwa kikamilifu, kwa sababu njia wanayoifuatilia watu wengi si njia ya kukamilishwa. Wana kazi moja tu ya Roho Mtakatifu, na wala si ushirikiano wa kibinafsi wa binadamu au njia sahihi za kibinadamu. Kwa njia hii, kazi ya Roho Mtakatifu kwa watu hawa inakuwa kazi katika huduma ya wale ambao wanakamilishwa. Kazi ya Roho Mtakatifu haiwezi kuonwa moja kwa moja na watu au kuguswa moja kwa moja na watu wenyewe. Inaweza kuonyeshwa tu kwa njia ya msaada wa watu wenye karama ya kufanya kazi, ikiwa na maana kwamba kazi ya Roho Mtakatifu inatolewa kwa wafuasi kwa njia ya onyemaonyesho wanadamu.

Kazi ya Roho Mtakatifu inakamilishwa na kukamilika kupitia watu wa aina nyingi na hali nyingi tofauti tofauti. Ingawa kazi ya Mungu mwenye mwili inaweza kuwakilisha kazi ya enzi zote, na inaweza kuwakilisha uingiaji wa watu katika enzi nzima, kazi kwa watu wengi bado inahitajika kufanywa na wanadamu wanaotumiwa na Roho Mtakatifu na sio na Mungu mwenye mwili. Kwa hivyo, kazi ya Mungu, au huduma ya Mungu mwenyewe, ni kazi ya Mungu mwenye mwili na haiwezi kufanywa na mwanadamu kwa niaba Yake. Kazi ya Roho Mtakatifu imekamilishwa kupitia watu wa aina mbalimbali na haiwezi kukamilishwa na mtu mahususi mmoja tu, au kufafanuliwa kikamilifu kupitia mtu mmoja mahususi. Wale ambao wanaongoza kanisa pia hawawezi kuiwakilisha kazi ya Roho Mtakatifu kikamilifu; wanaweza kufanya tu kazi fulani ya kuongoza. Kwa njia hii, kazi ya Roho Mtakatifu inaweza kugawanywa katika sehemu tatu: Kazi ya Mungu mwenyewe, kazi ya wanadamu wanaotumiwa, na kazi kwa wale wote walioko katika mkondo wa Roho Mtakatifu. Miongoni mwa hizo tatu, kazi ya Mungu ni kuongoza enzi nzima; kazi ya wanadamu wanaotumiwa ni kuwaongoza wafuasi wote wa Mungu kwa kutumwa au kupokea maagizo kwa ajili ya kazi ya Mungu mwenyewe; na wanadamu hawa ndio wanaoshirikiana na kazi ya Mungu; kazi inayofanywa na Roho Mtakatifu kwa wale waliopo katika mkondo wake ni kudumisha kazi Yake yote, yaani, kudumisha usimamizi wote na kudumisha ushuhuda Wake, na wakati uo huo kuwakamilisha wale wanaoweza kukamilishwa. Sehemu hizi tatu ni kazi kamili ya Roho Mtakatifu, lakini bila kazi ya Mungu Mwenyewe, kazi yote ya usimamizi inaweza kutuama. Kazi ya Mungu Mwenyewe inahusisha kazi ya wanadamu wote, na pia inawakilisha kazi ya enzi nzima. Hii ni kusema kwamba, kazi ya Mungu mwenyewe inawakilisha harakati na mwelekeo wa kazi yote ya Roho Mtakatifu, ilhali kazi ya mitume inafuata kazi ya Mungu na wala haiongozi enzi, na wala haiwakilishi mitindo ya kazi ya Roho Mtakatifu katika enzi nzima. Huwa wanafanya tu kazi ambayo mwanadamu anapaswa kufanya, ambayo haihusishi kabisa kazi ya usimamizi. Kazi ya Mungu ni mradi ndani ya kazi ya usimamizi. Kazi ya mwanadamu ni wajibu tu wa wanadamu kuweza kutumika na wala haina uhusiano na kazi ya usimamizi. Kwa sababu ya utambulisho na uwakilishaji tofauti wa kazi hii, licha ya ukweli kwamba zote ni kazi za Roho Mtakatifu, kuna tofauti za wazi na bainifu kati ya kazi ya Mungu na kazi ya mwanadamu. Aidha, kiwango cha kazi inayofanywa na Roho Mtakatifu kwa watu wenye tambulisho tofauti inatofautiana. Hizi ni kanuni na mawanda ya kazi ya Roho Mtakatifu.

Kazi ya mwanadamu inawakilisha uzoefu wake na ubinadamu wake. Kile ambacho mwanadamu anatoa na kazi ambayo anafanya vinamwakilisha yeye. Kuona kwa mwanadamu, kufikiri kwa mwanadamu, mantiki ya mwanadamu na uwezo wake mkubwa wa kufikiri vyote vinajumuishwa katika kazi yake. Kimsingi, uzoefu wa mwanadamu, unaweza zaidi kuwakilisha kazi yake na kile ambacho mtu amekipitia kitakuwa ni sehemu ya kazi yake. Kazi ya mwanadamu inaweza kuonyesha uzoefu wake. Pale ambapo baadhi ya watu wanapitia hali ya kukaa tu bila kujishughulisha, sehemu kubwa ya ushirika wao inakuwa na vipengele vya uhasi. Kama uzoefu wao kwa kipindi cha muda ni mzuri na wanapita katika njia ya upande mzuri, kile wanachoshiriki kinatia moyo sana, na watu wanaweza kupokea mambo mazuri kutoka kwao. Mfanyakazi akiwa katika hali ya kukaa tu kwa kipindi cha muda, ushirika wake siku zote utakuwa na vipengele vya uhasi. Ushirika wa aina hii ni wa kuvunja moyo, na wengine watavunjika mioyo bila kujua kwa kufuata ushirika wa yule mfanyakazi. Hali ya wafuasi inabadilika kutegemea na hali ya kiongozi. Vile ambavyo mfanyakazi alivyo ndani, ndicho kile anachoonyesha, na kazi ya Roho Mtakatifu mara nyingi inabadilika kulingana na hali ya mwanadamu. Anafanya kazi kulingana na uzoefu wa mwanadamu na wala hamshurutishi mwanadamu bali anamsihi mwanadamu kulingana na hali yake ya kawaida ya uzoefu wake. Hii ni kusema kwamba ushirika wa mwanadamu unatofautiana na neno la Mungu. Kile ambacho mwanadamu hushiriki kinaeleza vile anavyotazama mambo na uzoefu wake, kinaonyesha kile wanachokiona na kupitia uzoefu kwa msingi wa kazi ya Mungu. Wajibu wao ni kutafuta, baada ya Mungu kufanya kazi au kuzungumza, kile wanachopaswa kufanya au kuingia kwacho, halafu kukiwasilisha kwa wafuasi. Hivyo, kazi ya mwanadamu inawakilisha kuingia au matendo yake. Bila shaka, kazi hiyo imechanganyika na masomo ya kibinadamu na uzoefu au mawazo ya kibinadamu. Haijalishi namna ambavyo Roho Mtakatifu anafanya kazi, ama Anavyomfanyia kazi mwanadamu au Mungu mwenye mwili, siku zote watenda kazi ndio wanaoonyesha vile walivyo. Ingawa ni Roho Mtakatifu ambaye hufanya kazi, kazi hiyo imejengwa katika msingi wa mwanadamu alivyo kiasili, kwa sababu Roho Mtakatifu hafanyi kazi pasipo msingi. Kwa maneno mengine, kazi haifanyiki pasipokuwa na kitu, lakini siku zote hufanyika kulingana na mazingira halisi na hali halisi. Ni kwa njia hii pekee ndiyo tabia ya mwanadamu inaweza kubadilishwa, kwamba mitazamo yake ya zamani na mawazo yake ya zamani yanaweza kubadilishwa. Kile ambacho mwanadamu huonyesha ni kile anachokiona, kupitia uzoefu na kukitafakari. Hata kama ni mafundisho au fikira, haya yote hufikiwa na fikira za mwanadamu. Bila kujali ukubwa wa kazi ya mwanadamu, haiwezi kuzidi mawanda ya uzoefu wa mwanadamu, kile ambacho mwanadamu huona, au kile ambacho mwanadamu anaweza kukitafakari au kuingia akilini mwake. Kile ambacho Mungu anaonyesha ndivyo hivyo Mungu Mwenyewe alivyo, na hii ni nje ya uwezo wa mwanadamu, yaani, nje ya uwezo wa kufikiri kwa mwanadamu. Anaonyesha kazi Yake ya kuwaongoza wanadamu wote, na hii haihusiani na undani wa uzoefu wa mwanadamu, badala yake inahusu usimamizi Wake. Mwanadamu anaonyesha uzoefu wake wakati Mungu anaonyesha nafsi Yake—nafsi hii ni tabia Yake ya asili na iko nje ya uwezo wa mwanadamu. Uzoefu wa mwanadamu ni kuona kwake na kupata maarifa kulingana na uonyeshaji wa Mungu wa nafsi Yake. Kuona kama huko na maarifa kama hayo yanaitwa asili ya mwanadamu. Yanaonyeshwa kwa msingi wa tabia asili ya mwanadamu na ubora wa tabia yake halisi; hivyo pia vinaitwa nafsi ya mwanadamu. Mwanadamu anaweza kushiriki kile anachokipitia na kukiona. Kile ambacho hajawahi kukipitia au kukiona au akili yake haiwezi kukifikia, yaani, vitu ambavyo havipo ndani yake, hawezi kuvishiriki. Ikiwa kile ambacho mwanadamu anakionyesha sio uzoefu wake, basi ni mawazo yake au mafundisho ya kidini. Kwa ufupi, hakuna ukweli wowote katika maneno yake. Kama hujawahi kukutana na maswala ya jamii, hutaweza kushiriki kwa uwazi kwenye mahusiano changamani katika jamii. Kama huna familia na watu wengine wanazungumza juu ya masuala ya familia, huwezi kuelewa kiasi kikubwa cha kile walichokuwa wakisema. Kwa hivyo, kile ambacho mwanadamu anakifanyia ushirika na kazi anayofanya vinawakilisha asili yake ya ndani. Ikiwa mtu anafanya ushirika kuhusu ufahamu wake wa kuadibu na hukumu, lakini huna uzoefu wake, usithubutu kukana maarifa yake, badala yake kuwa na uhakika wa anachokisema kwa asilimia mia moja. Hii ni kwa sababu kile anachokifanyia ushirika ni kitu ambacho hujawahi kupata uzoefu wake, kitu ambacho hujawahi kukifahamu, na akili yako haiwezi kukitafakari. Unaweza tu kujifunza kutoka kwa ufahamu wake njia za maisha yajayo yanayohusiana na kuadibu na hukumu. Lakini njia hii inaweza kufanya kazi tu kama ufahamu uliojikita katika fundisho na haiwezi kuchukua nafasi ya ufahamu wako, na zaidi sana uzoefu wako. Pengine unafikiri kwamba kile anachokisema ni sahihi, lakini unapokipitia, unagundua kwamba hakitekelezeki katika mambo mengi. Pengine unahisi kwamba maarifa fulani unayoyasikia hayatekelezeki kabisa; unakuwa na mtazamo kuhusu maarifa hayo kwa wakati fulani, na ingawa unayakubali, unafanya hivyo shingo upande. Lakini unapopata uzoefu, maarifa yanayokupa mtazamo ndiyo yanayoongoza matendo yako. Na kadiri unavyotenda, ndivyo unavyozidi kuelewa thamani halisi na maana ya maneno yake. Baada ya kuwa na uzoefu, sasa unaweza kuzungumza juu ya maarifa unayopaswa kuwa nayo kuhusu vitu ulivyovipitia. Aidha, unaweza pia kutofautisha kati ya wale ambao maarifa yao ni halisi na ya utendaji na wale ambao maarifa yao yamejikita katika mafundisho ya kidini na hayana thamani. Kwa hivyo, kama maarifa ambayo unayazungumzia yanapatana na ukweli kwa kiasi kikubwa yanategemea na iwapo una uzoefu wa vitendo. Pale palipo na ukweli katika uzoefu wako, maarifa yako yatakuwa yanatekelezeka na yenye thamani. Kupitia uzoefu wako, pia unaweza kupata utambuzi na umaizi, kukuza maarifa yako, na kuongeza hekima yako na akili ya kuzaliwa katika kujiongoza. Maarifa yanayozungumzwa na watu ambao hawana ukweli ni fundisho la kidini tu, bila kujali yana nguvu kiasi gani. Mtu wa aina hii anaweza kuwa mwenye akili sana yanapokuja masuala ya kimwili lakini hawezi kutofautisha yanapokuja masuala ya kiroho. Hii ni kwa sababu watu kama hao hawana uzoefu wowote katika masuala ya kiroho. Hawa ni watu ambao hawajapata nuru katika masuala ya kiroho na hawaelewi mambo ya kiroho. Haijalishi aina ya maarifa unayoonyesha, ilimradi ni asili yako, basi ni uzoefu wako binafsi, maarifa yako halisi. Kile ambacho watu wenye mafundisho tu huzungumzia, yaani, wale ambao hawana ukweli au uhalisi, huzungumzia yaweza kusemwa kuwa ni asili yao, kwa sababu mafundisho yao yamefikiwa kwa njia ya kutafakari sana na ni matokeo ya akili yao kutafakari kwa kina, lakini ni mafundisho tu, si kitu chochote zaidi ya fikira. Uzoefu wa aina tofauti za watu unawakilisha vitu vilivyomo ndani yao. Wale wote ambao hawana uzoefu wa kiroho hawawezi kuzungumza juu ya maarifa ya ukweli, maarifa sahihi kuhusu aina mbalimbali za masuala ya kiroho. Kile ambacho mtu anakionyesha ndivyo alivyo ndani—hili ni hakika. Ikiwa mtu anatamani kuwa na maarifa ya masuala ya kiroho na ukweli, anapaswa kuwa na uzoefu halisi. Ikiwa huwezi kuzungumza wazi juu ya masuala ya kawaida yanayohusiana na maisha ya mwanadamu, basi utawezaje kuzungumzia masuala ya kiroho? Wale wanaoweza kuyaongoza makanisa, kuwaruzuku watu maisha, na kuwa mtume kwa watu, wanapaswa kuwa na uzoefu halisi, ufahamu sahihi wa masuala ya kiroho, kuelewa vyema na kuwa na uzoefu wa ukweli. Watu wa namna hiyo tu ndio wanaostahili kuwa watenda kazi au mitume wanaoyaongoza makanisa. Vinginevyo, wanaweza kutufuata tu kidogo na hawawezi kuongoza, sembuse kuwa mtume mwenye uwezo wa kuwapatia watu uhai. Hii ni kwa sababu kazi ya mitume siyo kukimbia au kupigana; ni kufanya kazi ya kutoa huduma ya maisha na kuwaongoza wengine katika kubadili tabia zao. Wale wanaofanya kazi hii wanaagizwa kubeba mzigo mkubwa, ambao si kitu ambacho kila mtu anaweza kufanya. Kazi ya aina hii inaweza tu kufanywa na wale ambao wana maisha ya uwepo, yaani, wale ambao wana uzoefu wa ukweli. Haiwezi kufanywa na kila mtu ambaye anaweza kukata tamaa, anaweza kukimbia au yupo tayari kutumia pesa; watu ambao hawana uzoefu wa ukweli, wale ambao hawajapogolewa au kuhukumiwa, hawawezi kufanya kazi ya aina hii. Watu ambao hawana uzoefu, yaani, watu wasio na ukweli, hawawezi kuona ukweli kwa uwazi kwa kuwa wao wenyewe hawako katika hali hii. Hivyo, mtu wa aina hii si kwamba hawezi tu kufanya kazi ya kuongoza bali atakuwa mlengwa wa kuondolewa ikiwa hatakuwa na ukweli kwa muda mrefu. Kuona unakokuzungumzia kunaweza kuthibitisha ugumu ulioupitia maishani, katika masuala ambayo kwayo umeadibiwa na katika mambo ambayo umehukumiwa kwayo. Hii pia ni kweli katika majaribu: Vitu ambavyo mtu anasafishwa kwavyo, vitu ambavyo kwavyo mtu ni mdhaifu, hivi ni vitu ambavyo mtu ana uzoefu kwavyo, vitu ambavyo mtu anaelewa njia zake. Kwa mfano, kama mtu amekatishwa tamaa katika ndoa, muda mwingi atakuwa anafanya ushirika, “Asante Mungu, msifu Mungu, ni lazima nitimize matakwa ya Mungu, na kuyatoa maisha yangu yote, kuikabidhi ndoa yangu kikamilifu katika mikono ya Mungu. Niko radhi kuyatoa maisha yangu yote kwa Mungu.” Vitu vyote ndani ya mwanadamu vinaweza kuonyesha kile alicho kupitia katika ushirika. Mwendo wa usemi wa mtu, kama anazungumza kwa sauti kubwa au kwa sauti ya chini, masuala kama hayo ambayo si masuala ya uzoefu hayawezi kuwakilisha kile alicho nacho na kile alicho. Yanaweza kueleza tu iwapo tabia yake ni nzuri au mbaya, au kama asili yake ni nzuri au mbaya lakini haiwezi kulinganishwa na kama ana uzoefu. Uwezo wa mtu kujionyesha anapozungumza, ama ujuzi au kasi ya kuzungumza, ni suala tu la utendaji na haliwezi kuchukua nafasi ya uzoefu wake. Unapozungumza juu ya uzoefu wako binafsi, unafanya ushirika wa kile ambacho unakipatia umuhimu na vitu vyote ndani yako. Usemi Wangu unawakilisha asili Yangu, lakini kile Ninachokisema kiko nje ya uwezo wa mwanadamu. Kile Nikisemacho sio kile ambacho mwanadamu anakipitia, na sio kitu ambacho mwanadamu anaweza kukiona, pia si kitu ambacho mwanadamu anaweza kukigusa, lakini ndicho Nilicho. Baadhi ya watu wanakiri tu kwamba kile Ninachokifanyia ushirika ndicho kile Nimekipitia, lakini hawatambui kwamba ni maonyesho ya moja kwa moja ya Roho. Ni kweli, kile Ninachokisema ndicho kile Nimekipitia. Ni Mimi Ndiye Niliyefanya kazi ya usimamizi kwa kipindi cha zaidi ya miaka elfu sita. Nimepitia kila kitu kuanzia mwanzo wa uumbaji wa mwanadamu hadi leo; Nitashindwaje kukizungumzia? Linapokuja suala la asili ya mwanadamu, Nimeliona waziwazi, na Nimeliangalia toka zamani; sasa Nitashindwaje kuliongelea? Kwa kuwa nimeiona asili ya mwanadamu kwa uwazi, Nina sifa za kumrudi mwanadamu na kumhukumu, kwa sababu mwanadamu mzima ametoka Kwangu lakini ameharibiwa na Shetani. Kwa ukweli, Nimehitimu kutathmini kazi ambayo Nimeifanya. Ingawa kazi hii haijafanywa na mwili Wangu, ni uonyeshaji wa moja kwa moja wa Roho, na hiki ndicho Nilicho nacho na kile Nilicho. Kwa hivyo, Ninaweza kuonyesha na kufanya kazi ambayo Napaswa kufanya. Kile ambacho mwanadamu anakisema ni kile alichokipitia. Ni kile ambacho wamekiona, kile ambacho akili zao zinaweza kukifikia, na kile ambacho milango yao ya fahamu inaweza kuhisi. Hicho ndicho wanachoweza kukifanyia ushirika. Maneno yaliyosemwa na mwili wa Mungu ni onyesho la moja kwa moja la Roho na huonyesha kazi ambayo imefanywa na Roho. Mwili haujaipitia au kuiona, lakini bado huonyesha asili Yake kwa sababu kiini cha mwili ni Roho, na huonyesha kazi ya Roho. Ingawa mwili hauwezi kuifikia, ni kazi ambayo tayari imefanywa na Roho. Baada ya kufanyika mwili, kupitia uonyeshaji wa mwili, Anawasaidia watu kujua asili ya Mungu na kuwafanya watu kuiona tabia ya Mungu na kazi ambayo Ameifanya. Kazi ya mwanadamu inawawezesha watu kuelewa kwa uwazi kuhusu kile wanachopaswa kuingia kwacho na wanachopaswa kukielewa; inahusisha kuwaongoza watu kupata ufahamu na kuujua ukweli. Kazi ya mwanadamu ni kuwaendeleza watu; kazi ya Mungu ni kufungua njia mpya na kufungua enzi mpya kwa ajili ya binadamu, na kuwafunulia watu kile ambacho hakijafahamika kwa watu wenye mwili wa kufa, ikiwasaidia kuelewa tabia Yake. Kazi ya Mungu ni kuwaongoza wanadamu wote.

Kazi ya Roho Mtakatifu ni kuhusu kuwasaidia watu kupata faida; ni kuwaadilisha watu; hakuna kazi ambayo haiwanufaishi watu. Haijalishi kama ukweli ni wa kina au usio wa kina, na haijalishi tabia ya wale wanaopokea ukweli huo ilivyo, chochote ambacho Roho Mtakatifu anafanya, yote hayo huwanufaisha watu. Lakini kazi ya Roho Mtakatifu haiwezi kufanywa moja kwa moja; ni lazima ifanywe na wanadamu wanaoshirikiana na Yeye. Ni kwa njia hii pekee ndiyo matokeo ya kazi ya Roho Mtakatifu yanaweza kupatikana. Bila shaka, inapokuwa ni kazi ya moja kwa moja ya Roho Mtakatifu, haijachanganywa na kitu chochote kabisa; lakini inapotumia mwanadamu kama chombo, inakuwa imechanganywa sana na sio kazi halisi ya Roho Mtakatifu. Kwa njia hii, ukweli hubadilika katika viwango tofauti. Wafuasi hawapokei nia halisi ya Roho Mtakatifu bali wanapokea muungano wa kazi ya Roho Mtakatifu na uzoefu na maarifa ya mwanadamu. Sehemu ya kazi ya Roho Mtakatifu inayopokelewa na wafuasi ni sahihi. Uzoefu na maarifa ya mwanadamu yanayopokewa yanatofautiana kwa sababu watenda kazi ni tofauti. Watenda kazi wanapokuwa na nuru na uongozi wa Roho Mtakatifu, wanakuwa wanapata uzoefu kulingana na nuru na uongozi huu. Ndani ya uzoefu huu kuna akili ya mwanadamu na uzoefu, vile vile asili ya ubinadamu, ambapo wanapata maarifa na kuona vile walivyopaswa kuona. Hii ndiyo njia ya kutenda baada ya mwanadamu kuujua ukweli. Namna hii ya kutenda siku zote haifanani kwa sababu watu wana uzoefu tofauti na vitu ambavyo watu wanavipitia ni tofauti. Kwa njia hii, nuru ile ile ya Roho Mtakatifu inaleta maarifa tofauti na desturi kwa sababu wale wanaopokea nuru hiyo ni tofauti. Baadhi ya watu hufanya makosa madogo wakati wa utendaji ilhali wengine hufanya makosa makubwa, na baadhi hawafanyi chochote ila ni makosa tu. Hii ni kwa sababu uwezo wa kuelewa mambo unatofautiana na kwa sababu tabia zao halisi pia zinatofautiana. Baadhi ya watu wanaelewa hivi baada ya kuusikia ujumbe, na baadhi ya watu wanauelewa vile baada ya kuusikia ukweli. Baadhi ya watu wanapotoka kidogo; na baadhi hawaelewi kabisa maana ya ukweli. Kwa hiyo, kwa jinsi yoyote mtu aelewavyo ndivyo atakavyowaongoza wengine; hii ni kweli kabisa, kwa sababu kazi yake inaonyesha asili yake tu. Watu wanaoongozwa na watu wenye ufahamu sahihi wa ukweli pia watakuwa na ufahamu sahihi wa ukweli. Hata kama kuna watu ambao uelewa wao una makosa, ni wachache sana, na sio watu wote watakuwa na makosa. Ikiwa mtu ana makosa katika anavyouelewa ukweli, wale wanaomfuata bila shaka pia watakuwa na makosa. Watu hawa watakuwa na makosa katika kila namna. Kiwango cha kuuelewa ukweli miongoni mwa wafuasi kinategemea kwa kiasi kikubwa watenda kazi. Bila shaka, ukweli kutoka kwa Mungu ni sahihi na hauna makosa, na ni hakika. Lakini, watenda kazi hawako sahihi kikamilifu na hatuwezi kusema kwamba ni wa kutegemewa kabisa. Ikiwa watenda kazi wana njia ya kuuweka ukweli katika njia ya matendo, basi wafuasi pia watakuwa na njia ya kuutenda. Ikiwa watenda kazi hawawezi kuuweka ukweli katika matendo bali wanashikilia mafundisho tu, wafuasi hawatakuwa na uhalisia wowote. Ubora wa tabia na asili ya wafuasi vinaukiliwa na kuzaliwa na havihusiani na watenda kazi. Lakini kiwango ambacho kwacho wafuasi wanauelewa ukweli na kumfahamu Mungu kinategemeana na watenda kazi (hii ni kwa baadhi ya watu tu). Vyovyote alivyo mtenda kazi, hivyo ndivyo wafuasi anaowaongoza watakavyokuwa. Kile ambacho mtenda kazi anakionyesha ni asili yake mwenyewe, bila kuacha chochote. Yale anayowaambia wafuasi wake watende ndiyo yeye mwenyewe yuko radhi kuyafikia au ni yale anayoweza kutimiza. Watenda kazi wengi huwaambia wafuasi wao kufuata mambo fulani kulingana na yale wao wenyewe wanayoyafanya, licha ya kuwepo mengi ambayo watu hawawezi kuyafikia kabisa. Kile ambacho watu hawawezi kufanikisha kinakuwa kizuizi katika kuingia kwao.

Kuna mkengeuko mdogo zaidi katika kazi ya wale ambao wamepitia kupogolewa, kushughulikiwa, hukumu na kuadibu, na uonyeshaji wa kazi zao ni sahihi zaidi. Wale wanaotegemea asili yao katika kufanya kazi wanafanya makosa makubwa sana. Kuna uasili mwingi sana katika kazi ya watu ambao si wakamilifu, kitu ambacho kinaweka kizuizi kikubwa katika kazi ya Roho Mtakatifu. Bila kujali jinsi ubora wa tabia ya mtu ulivyo mzuri, lazima pia apitie upogoaji, ashughulikiwe, na kuhukumiwa kabla aweze kufanya kazi ya agizo la Mungu. Kama hajapitia hukumu kama hiyo, kwa namna yoyote nzuri ile atakavyofanya, haiwezi kuambatana na kanuni za ukweli na ni uasili kabisa na uzuri wa mwanadamu. Kazi ya wale ambao wamepitia kupogolewa, kushughulikiwa, na hukumu ni sahihi zaidi kuliko kazi ya wale ambao hawajapogolewa, kushughulikiwa, na hukumiwa. Wale ambao hawajapitia hukumu hawaonyeshi chochote isipokuwa mawazo ya kibinadamu, yakiwa yamechanganyika na ufahamu wa kibinadamu na talanta za ndani. Sio maonyesho sahihi wa mwanadamu wa kazi ya Mungu. Watu wanaowafuata wanaletwa mbele yao kwa tabia yao ya ndani. Kwa sababu wanaonyesha vitu vingi vya kuona na uzoefu wa mwanadamu, ambavyo takribani havina muungano na nia ya asili ya Mungu, na hutofautiana sana nayo, kazi ya mtu wa aina hii haiwezi kuwaleta watu mbele ya Mungu, bali badala yake huwaleta mbele ya mwanadamu. Hivyo, wale ambao hawajapitia hukumu na kuadibu, hawana sifa za kufanya kazi ya agizo la Mungu. Kazi ya mtenda kazi mwenye sifa inaweza kuwaleta watu katika njia sahihi na kuwaruhusu kuzama kwa kina katika ukweli. Kazi anayofanya inaweza kuwaleta watu mbele ya Mungu. Aidha, kazi anayofanya inaweza kutofautiana kutoka kwa mtu hadi mtu mwingine na wala haifungwi na kanuni, inawapa watu uhuru. Aidha, wanaweza kukua katika uzima kwa taratibu, wakiendelea kukua na kuzama ndani kabisa katika ukweli. Kazi ya mtenda kazi asiyehitimu haifikii kiwango hiki; kazi yake ni ya kipumbavu. Anaweza kuwaleta watu katika kanuni tu; kile anachowataka watu kufanya hakitofautiani kati ya mtu na mtu mwingine; hafanyi kazi kulingana na mahitaji halisi ya watu. Katika kazi ya aina hii kunakuwa na kanuni nyingi sana na mafundisho mengi sana, na haiwezi kuwaleta watu katika uhalisia au katika hali ya kawaida ya kukua katika uzima. Inaweza kuwawezesha watu tu kusimama kwa kanuni chache zisizokuwa na maana. Uongozi wa namna hii unaweza tu kuwapotosha watu. Anakuongoza ili uwe kama yeye; anaweza kukuleta katika kile anacho na kile alicho. Kwa wafuasi kutambua endapo viongozi wana sifa, jambo la muhimu ni kuangalia njia wanayoiongoza na matokeo ya kazi yao, na kuangalia iwapo wafuasi wanapokea kanuni kulingana na ukweli, na kama wanapokea namna ya kutenda kunakowafaa wao ili waweze kubadilishwa. Unapaswa kutofautisha kati ya kazi tofauti za aina tofauti za watu; haupaswi kuwa mfuasi mpumbavu. Hili linaathiri suala la kuingia kwako. Kama huwezi kutofautisha ni uongozi wa mtu yupi una njia na upi hauna, utadanganywa kwa urahisi. Haya yote yana athari ya moja kwa moja katika maisha yako. Kuna mambo mengi ya asili katika kazi ya mtu ambaye hajakamilishwa; matakwa mengi ya kibinadamu yamechanganywa humo. Hali yao ni ya asili, kile walichozaliwa nacho, si maisha baada ya kupitia kushughulikiwa au uhalisia baada ya kubadilishwa. Ni kwa namna gani mtu wa aina hii ya mtu anaweza kuunga mkono utafutaji wa uzima? Maisha halisi ya mwanadamu ni akili au talanta yake ya ndani. Aina hii ya akili au talanta ni kinyume cha kile hasa ambacho Mungu anamtaka mwanadamu afanye. Ikiwa mwanadamu hajakamilishwa na tabia yake potovu haijapogolewa na kushughulikiwa, kutakuwa na pengo kubwa kati ya kile anachokionyesha na ukweli; utachanganywa na vitu visivyoeleweka vizuri kama vile tafakari zake na uzoefu wa upande mmoja, n.k. Aidha, bila kujali jinsi anavyofanya kazi, watu wanahisi kwamba hakuna lengo la jumla na hakuna ukweli ambao unafaa kwa kuingia watu wote. Matakwa mengi yanawekwa kwa watu wakitakiwa kufanya kile ambacho ni nje ya uwezo wao, kumwingiza bata katika kitulio cha ndege. Hii ni kazi ya matakwa ya binadamu. Tabia potovu ya mwanadamu, mawazo yake na fikira vinaenea katika sehemu zote za mwili wake. Mwanadamu hakuzaliwa na tabia ya kutenda ukweli, na wala hana tabia ya kuuelewa ukweli moja kwa moja. Ikiongezwa kwa upotovu ya mwanadamu—mtu wa aina hii ya asili anapofanya kazi, je, si yeye husababisha ukatizaji? Lakini mwanadamu ambaye amekamilishwa ana uzoefu wa ukweli ambao watu wanapaswa kuuelewa, na maarifa ya tabia yao potovu, ili kwamba vitu visivyoeleweka vizuri na visivyokuwa halisi katika kazi yake vididimie kwa taratibu, ughushi wa binadamu upungue, na kazi na huduma yake yakaribie zaidi viwango vinavyohitajika na Mungu. Hivyo, kazi yake imeingia katika uhalisi wa ukweli na pia imekuwa halisi zaidi. Mawazo katika akili ya mwanadamu yanazuia kazi ya Roho Mtakatifu. Mwanadamu ana fikira nzuri na mwenye mantiki ya maana na uzoefu mkongwe katika kukabiliana na mambo. Kama haya yote hayatapitia kupogolewa na kusahihishwa, yote yanakuwa vizuizi katika kazi. Hivyo kazi ya mwanadamu haiwezi kufikia kiwango cha juu cha usahihi, hususan kazi ya watu ambao hawajakamilishwa.

Kazi ya mwanadamu ina mipaka na kadiri inavyoweza kufika. Mtu mmoja anaweza tu kufanya kazi ya wakati fulani na hawezi kufanya kazi ya enzi nzima—vinginevyo, angewaongoza watu katika kanuni. Kazi ya mwanadamu inaweza kufaa tu katika kipindi au awamu fulani. Hii ni kwa sababu uzoefu wa mwanadamu una mawanda. Mtu hawezi kulinganisha kazi ya mwanadamu na kazi ya Mungu. Njia za mwanadamu kutenda na maarifa yake ya ukweli yote yanatumika tu katika mawanda fulani. Huwezi kusema kwamba njia ambayo mwanadamu anaiendea ni matakwa ya Roho Mtakatifu kabisa, kwa sababu mwanadamu anaweza kupewa nuru na Roho Mtakatifu tu na hawezi kujazwa kikamilifu na Roho Mtakatifu. Vitu ambavyo mwanadamu anaweza kuvipitia vyote vipo ndani ya mawanda ya ubinadamu na haviwezi kuzidi mawanda ya fikira katika akili ya kawaida ya mwanadamu. Wale wote wanaoweza kuishi kwa kudhihirisha uhalisi wa ukweli hupitia ndani ya mawanda haya. Wanapoupitia ukweli, siku zote ni uzoefu wa maisha ya kawaida ya mwanadamu chini ya nuru ya Roho Mtakatifu, sio kupitia uzoefu kwa namna ambayo inakengeuka kutoka kwa maisha ya kawaida ya mwanadamu. Wanapitia uzoefu wa ukweli ambao unatiwa nuru na Roho Mtakatifu katika msingi wa kuishi maisha yao ya kibinadamu. Aidha, ukweli huu unatofautiana kutoka kwa mtu mmoja hadi mwingine, na kina chake kinahusiana na hali ya mtu huyo. Mtu anaweza kusema kwamba njia anayoipitia ni maisha ya kawaida ya kibinadamu ya mwanadamu kufuatilia ukweli na kwamba hiyo ndiyo njia ambayo mtu wa kawaida ambaye amepata nuru ya Roho Mtakatifu anaipita. Huwezi kusema kwamba njia wanayoipitia ni njia ambayo inafuatwa na Roho Mtakatifu. Katika uzoefu wa kawaida wa binadamu, kwa sababu watu wanaoutafuta ukweli hawafanani, kazi ya Roho Mtakatifu pia haifanani. Aidha, kwa sababu mazingira wanayoyapitia na kiwango cha uzoefu wao havifanani, kwa sababu ya mchanganyiko wa akili na mawazo yao, uzoefu wao pia umechanganyika kwa kiwango tofauti. Kila mtu anaelewa ukweli kulingana na hali yake tofauti ya kibinafsi. Ufahamu wao wa maana halisi ya ukweli hauko kamili, na ni kipengele chake kimoja tu au vichache. Mawanda ambayo ukweli unaeleweka kwa mwanadamu siku zote umejikita katika hali tofauti tofauti za watu, na hivyo hazifanani. Kwa njia hii, maarifa yanayoonyesha ukweli ule ule na watu tofauti havifanani. Huu kusema, uzoefu wa mwanadamu siku zote una mipaka, na hauwezi kuwakilisha kikamilifu matakwa ya Roho Mtakatifu, na kazi ya mwanadamu haiwezi kuchukuliwa kama kazi ya Mungu, hata kama kile kinachoonyeshwa na mwanadamu kinafanana kwa karibu sana na mapenzi ya Mungu, hata kama uzoefu wa mwanadamu unakaribiana sana na kazi ya ukamilifu itakayofanywa na Roho Mtakatifu. Mwanadamu anaweza kuwa tu mtumishi wa Mungu, akifanya kazi ambayo Mungu amemwaminia. Mwanadamu anaweza kuonyesha maarifa tu chini ya nuru ya Roho Mtakatifu na ukweli alioupata kutokana na uzoefu wake binafsi. Mwanadamu hana sifa na hana vigezo vya kuwa njia ya Roho Mtakatifu. Hana uwezo wa kusema kuwa kazi ya mwanadamu ni kazi ya Mungu. Mwanadamu ana kanuni za kufanya kazi za mwanadamu, na wanadamu wote wana uzoefu tofauti na wana hali zinazotofautiana. Kazi ya mwanadamu inajumuisha uzoefu wake wote chini ya nuru ya Roho Mtakatifu. Uzoefu huu unaweza tu kuwakilisha asili ya mwanadamu na hauwakilishi asili ya Mungu, au mapenzi ya Roho Mtakatifu. Kwa hivyo, njia anayoipita mwanadamu haiwezi kusemwa kuwa njia anayoipita Roho Mtakatifu, kwa sababu kazi ya mwanadamu haiwezi kuwakilisha kazi ya Mungu na kazi ya mwanadamu na uzoefu wa mwanadamu sio matakwa ya Roho Mtakatifu. Kazi ya mwanadamu ina hatari ya kuangukia katika kanuni, na mbinu za kazi yake zimefinywa katika uelewa wake finyu na hawezi kuwaongoza watu katika njia huru. Wafuasi wengi wanaishi ndani ya mawanda finyu, na uzoefu wao pia unakuwa ni finyu. Uzoefu wa mwanadamu siku zote ni finyu; mbinu ya kazi yake pia ni finyu na haiwezi kulinganishwa na kazi ya Roho Mtakatifu au kazi ya Mungu Mwenyewe—hii ni kwa sababu uzoefu wa mwanadamu, hatimaye, ni finyu. Hata hivyo Mungu anafanya kazi Yake, hakuna kanuni kwa kazi yake; vyovyote vile inavyofanywa, haifungwi na njia moja. Hakuna kanuni za aina yoyote ile katika kazi ya Mungu—kazi Yake yote ni huru na ni bure. Haijalishi ni muda kiasi gani mwanadamu anatumia kumfuata Yeye, hawawezi kutengeneza sheria zozote za njia anavyofanya kazi. Ingawaje kazi Yake inaongozwa na kanuni, siku zote inafanywa katika njia mpya na siku zote inakuwa na maendeleo mapya ambayo yanazidi uwezo wa mwanadamu. Katika kipindi fulani, Mungu anaweza kuwa na njia nyingi tofauti tofauti za kazi na njia tofauti za kuongoza, Akiruhusu watu siku zote kuwa na kuingia kupya na mabadiliko mapya. Huwezi kuelewa sheria za kazi Yake kwa sababu siku zote Anafanya kazi katika njia mpya. Ni kwa njia hii tu ndiyo wafuasi wa Mungu hawawezi kuanguka katika kanuni. Kazi ya Mungu Mwenyewe siku zote inaepuka mitazamo ya watu na kupinga mitazamo yao. Ni wale tu ambao wanamfuata Yeye kwa moyo wote ndio wanaoweza kubadilishwa tabia zao na wanaweza kuishi kwa uhuru bila kuwa chini ya kanuni zozote au kufungwa na mitazamo yoyote ya kidini. Madai ambayo kazi ya mwanadamu inawawekea watu yamejikita katika uzoefu wake mwenyewe na kile ambacho yeye mwenyewe anaweza kutimiza. Kiwango cha matakwa haya kimejifunga ndani ya mawanda fulani, na mbinu za kutenda pia ni finyu sana. Kwa hivyo wafuasi bila kutambua huishi ndani ya matakwa finyu; kadiri muda unavyokwenda, yanakuwa kanuni na taratibu za kidini. Ikiwa kazi ya kipindi fulani inaongozwa na mtu ambaye hajapitia kukamilishwa na Mungu na hakupokea hukumu, wafuasi wake wote watakuwa wadini na wataalamu wa kumpinga Mungu. Kwa hivyo, ikiwa mtu fulani ni kiongozi aliyehitimu, mtu huyo anapaswa kuwa amepitia hukumu na kukubali kukamilishwa. Wale ambao hawajapitia mchakato wa hukumu, hata kama wanaweza kuwa na kazi ya Roho Mtakatifu, wanaonyesha vitu ambavyo si dhahiri na visivyokuwa halisi. Kadiri muda unavyozidi kwenda, watawaongoza watu katika kanuni zisizoeleweka vizuri na za kimuujiza. Kazi ambayo Mungu anafanya haiambatani na mwili wa mwanadamu; haiambatani na mawazo ya mwanadamu bali inapinga mitazamo ya mwanadamu; haijachanganyika na mitazamo ya kidini isiyoeleweka vizuri. Matokeo ya kazi Yake hayawezi kupatikana kwa mwanadamu ambaye hajakamilishwa na Yeye na yapo nje ya uwezo wa fikira za mwanadamu.

Kazi katika akili ya mwanadamu inafikiwa kwa urahisi sana na mwanadamu. Wachungaji na viongozi katika ulimwengu wa kidini, kwa mfano, wanategemea karama zao na nafasi zao katika kufanya kazi zao. Watu wanaowafuata kwa muda mrefu wataambukizwa na karama zao na kuvutwa na vile walivyo. Wanalenga karama za watu, uwezo na maarifa ya watu, na wanamakinikia mambo ya kimiujiza na mafundisho mengi yasiyokuwa na uhalisi (kimsingi, haya mafundisho ya kina hayawezi kutekelezeka). Hawalengi mabadiliko ya tabia za watu, badala yake wanalenga kuwafundisha watu uwezo wao wa kuhubiri na kufanya kazi, kuboresha maarifa ya watu na mafundisho yao mengi ya kidini. Hawalengi kuona ni kwa kiasi gani tabia ya watu imebadilika au ni kwa kiasi gani watu wanauelewa ukweli. Wala hawajali kuhusu viini vya watu, wala kujua hali za watu za kawaida na zisizo za kawaida. Hawapingi mitazamo ya watu au kufichua fikira zao, sembuse kuwapogoa watu kwa ajili ya upungufu wao wa dhambi. Wengi wanaowafuata wanahudu kwa vipaji vyao, na yote wanayotoa ni fikira za kidini na nadharia za theolojia, ambazo haziambatani na uhalisi na haziwezi kabisa kuwapa watu uzima. Kwa kweli, kiini cha kazi yao ni kulea talanta, kumlea mtu kuwa mhitimu mwenye talanta aliyemaliza mafunzo ya kidini ambaye baadaye anakwenda kufanya kazi na kuongoza. Kwa miaka elfu sita ya kazi ya Mungu unaweza kupata sheria zozote kuihusu? Kuna kanuni na vizuizi vingi katika kazi ambayo mwanadamu hufanya, na ubongo wa mwanadamu umejazwa na mafundisho mengi ya kidini. Hivyo mwanadamu anachokionyesha ni kiasi cha maarifa na utambuzi ndani ya uzoefu wake wote. Mwanadamu hawezi kuonyesha kitu chochote zaidi ya hiki. Uzoefu au maarifa ya mwanadamu hayaibuki kutoka ndani ya karama zake za ndani au tabia yake; vinaibuka kwa sababu ya uongozi wa Mungu na uchungaji wa moja kwa moja wa Mungu. Mwanadamu ana ogani tu ya kupokea uongozi huu na sio ogani ya kuonyesha moja kwa moja uungu. Mwanadamu hana uwezo wa kuwa chanzo, anaweza kuwa tu chombo ambacho hupokea maji kutoka kwa chanzo; hii ni silika ya mwanadamu, ogani ambayo mtu anapaswa kuwa nayo kama mwanadamu. Ikiwa mtu anapoteza ogani ya kukubali neno la Mungu na kupoteza silika ya kibinadamu, mtu huyo anapoteza pia kile ambacho ni cha thamani sana, na anapoteza wajibu wa mwanadamu aliyeumbwa. Ikiwa mtu hana maarifa au uzoefu wa neno la Mungu au kazi Yake, mtu huyo anapoteza wajibu wake, wajibu anaopaswa kuutimiza kama kiumbe aliyeumbwa, na kupoteza heshima ya kiumbe aliyeumbwa. Ni silika ya Mungu kuonyesha uungu ni nini, kama unaonyeshwa katika mwili au moja kwa moja na Roho Mtakatifu; hii ni huduma ya Mungu. Mwanadamu anaonyesha uzoefu wake mwenyewe au maarifa (yaani, anaonyesha kile alicho) wakati wa kazi ya Mungu au baada yake; hii ndiyo silika ya mwanadamu na wajibu wa mwanadamu, ndicho kitu ambacho mwanadamu anapaswa kukifikia. Ingawa maonyesho ya mwanadamu ni duni sana kuliko kile ambacho Mungu anaonyesha, na kuna kanuni nyingi katika kile ambacho mwanadamu huonyesha, mwanadamu anapaswa kutimiza wajibu anaopaswa kutimiza na kufanya kile anachopaswa kufanya. Mwanadamu anapaswa kufanya kitu chochote kinachowezekana kwa mwanadamu kufanya ili kutimiza wajibu wake, na hapaswi kuacha kitu hata kidogo.

Baada ya kufanya kazi kwa miaka mingi, mwanadamu atakuwa na uzoefu wa miaka hii yote, vile vile atakuwa na hekima na kanuni alizozipata. Yeye anayefanya kazi kwa muda mrefu anajua jinsi ya kuelewa kusonga kwa Roho Mtakatifu, anajua ni wakati gani Roho Mtakatifu anafanya kazi na wakati gani Hafanyi; anajua jinsi ya kufanya ushirika akiwa amebeba mzigo, anaitambua hali ya kawaida ya kazi ya Roho Mtakatifu na hali ya kawaida ya ukuaji wa watu katika maisha. Huyo ni mtu ambaye amefanya kazi kwa miaka mingi na anaijua kazi ya Roho Mtakatifu. Wale ambao wamefanya kazi kwa muda mrefu wanazungumza kwa uhakika na bila haraka; hata wakati ambapo hawana kitu cha kusema wanakuwa watulivu. Kwa ndani, wanaweza kuendelea kuomba ili kupata kazi ya Roho Mtakatifu na kupata utiifu wa kweli kwa Mungu; wana uzoefu katika kufanya kazi. Mtu ambaye amefanya kazi kwa muda mrefu na ana masomo na uzoefu mkubwa ana vitu vingi ndani ambavyo vinazuia kazi ya Roho Mtakatifu; hii ni dosari ya kufanya kazi kwa muda mrefu. Mtu ambaye ameanza tu kufanya kazi hajaleta katika kazi masomo au uzoefu wa kibinadamu, hususan kuhusu jinsi ambavyo Roho Mtakatifu anafanya kazi. Hata hivyo, wakati wa kufanya kazi, taratibu anaanza kuelewa jinsi ambavyo Roho Mtakatifu anafanya kazi na anakuwa na utambuzi wa jinsi ya kufanya ili kupata kazi ya Roho Mtakatifu, kile cha kufanya ili kupiga udhaifu wa wengine kabisa, na ufahamu mwingine wa kawaida ambao wale wanaofanya kazi wanapaswa kuwa nao. Kadiri muda unavyokwenda, anapata kujua hekima hiyo na maarifa ya kawaida kuhusu kufanya kazi kwa ufasaha mkubwa sana, na anaonekana kuyatumia kwa urahisi anapofanya kazi. Hata hivyo, Roho Mtakatifu anapobadilisha namna Anavyofanya kazi, bado anakuwa amejikita katika maarifa yake ya zamani ya kufanya kazi na kanuni zake za zamani za kufanya kazi na anajua kidogo sana kuhusu harakati mpya za kufanya kazi. Miaka mingi ya kufanya kazi na kuwa katika uongozi na uwepo kamili wa Roho Mtakatifu kunampa masomo mengi zaidi ya kufanya kazi na uzoefu mwingi. Vitu kama hivyo vinamjaza kujiamini ambako sio kiburi. Kwa maneno mengine, anafurahishwa kabisa na kazi yake mwenyewe na kuridhika sana na maarifa ya kawaida aliyoyapata kuhusu kazi ya Roho Mtakatifu. Hasa, vitu vile ambavyo watu wengine hawakuvipata au kuvitambua vinampatia kujiamini zaidi kwa nafsi yake; inaonesha kwamba kazi ya Roho Mtakatifu ndani yake haiwezi kuzimwa kamwe, na wengine hawana sifa ya kutendewa hivi. Watu wa aina hii ambao wamefanya kazi kwa miaka mingi na ambao wameitumia thamani ndio wana sifa ya kuifurahia. Vitu hivi vinakuwa ni kikwazo kikubwa katika kukubali kazi mpya ya Roho Mtakatifu. Hata kama anaweza kuikubali kazi mpya, si kitu cha kuibuka mara moja. Kwa uhakika atapitia michakato kadhaa kabla ya kuikubali. Hali hii inaweza kugeuka taratibu baada ya fikira zake za zamani kushughulikiwa na tabia yake ya zamani kuhukumiwa. Bila ya kupitia hatua hizi, habadiliki na kukubali kwa urahisi mafundisho mapya na kazi ambayo haikubaliani na fikira zake za zamani. Hiki ndicho kitu kigumu zaidi kushughulika nacho katika mwanadamu, na sio rahisi kuibadilisha. Ikiwa, kama mtenda kazi, ana uwezo wa kupata na kuielewa kazi ya roho Mtakatifu na kuutambua mchakato wake, vile vile ana uwezo wa kutozuiwa na uwezo wake wa kufanya kazi na kuwa na uwezo wa kuikubali kazi mpya katika mwanga wa kazi ya zamani, ni mtu mwenye hekima na mtenda kazi mwenye sifa. Wanadamu huwa hivi mara nyingi: Wanafanya kazi kwa miaka mingi bila kuweza kufupisha uzoefu wao wa maisha, ama baada ya kufupisha uzoefu na hekima yao, wanazuiwa kukubali kazi mpya na hawawezi kuelewa kwa usahihi au kuishughulikia kwa usahihi kazi ya zamani na mpya. Wanadamu hakika ni wagumu kuwaongoza! Wengi wenu mko hivi. Wale ambao wamepitia uzoefu wa miaka katika kazi ya Roho Mtakatifu wanaona vigumu kuikubali kazi mpya, mara nyingi wanakuwa wamejazwa mitazamo ambayo wanaona ni vigumu kuiacha, ilhali mtu ambaye ameanza tu kazi anakosa maarifa ya kawaida kuhusu kufanya kazi na hajui hata jinsi ya kushughulikia masuala rahisi kabisa. Nyinyi watu ni wagumu kweli kweli! Wale wenye vyeo fulani nyuma yao wana kiburi na majivuno kweli kiasi kwamba wamesahau kule walikotoka. Siku zote wanawadharau wadogo, ila bado hawawezi kukubali kazi mpya na hawawezi kuachana na fikira walizoikusanya na kuziweka kwa miaka mingi sana. Ingawa hao watu wadogo wasiokuwa na maarifa wanaweza kukubali kiasi kidogo cha kazi ya Roho Mtakatifu na wana shauku kubwa, daima wanachanganyikiwa na hawajui cha kufanya wanapokutana na matatizo. Ingawa wana shauku, wao ni wajinga mno. Wana ufahamu mdogo tu wa kazi ya Roho Mtakatifu na hawawezi kuutumia katika maisha yao; huwa ni mafundisho tu ambayo hayana maana kabisa. Kuna watu wengi kama wewe; ni wangapi wanafaa kwa ajili ya kutumika? Kuna wangapi wanaoweza kutii nuru na mwangaza wa Roho Mtakatifu na waweze kutimiza mapenzi ya Mungu? Inaonekana kwamba wale ambao mmekuwa wafuasi hadi sasa mmekuwa watiifu, lakini kwa kweli, hamjaachana na fikira zenu, bado mnatafuta kwenye Biblia, mkiamini mambo yasiyo dhahiri, au kuzurura katika fikira. Hakuna yeyote ambaye huchunguza kazi halisi ya leo au kuzama ndani yake. Mnaikubali njia ya leo kwa mitazamo yenu ya zamani. Mtafaidika vipi na imani kama hiyo? Inaweza kusemwa kuwa ndani yenu mmefichwa fikira nyingi ambazo zinafichuliwa, na kwamba mnafanya tu jitihada kubwa kuificha na msiweze kuifunua kwa urahisi. Hamkubali kazi mpya kwa uaminifu na hampangi kuachana na fikira zenu za zamani; mna falsafa nyingi sana za kuishi nazo ni kubwa sana. Hamwachi fikira zenu za zamani na kwa shingo upande mnashughulika na kazi mpya. Mioyo yenu ni miovu sana, na hamchukui hatua ya kazi mpya katika moyo. Mtu mzembe kama nyinyi anaweza kufanya kazi ya kueneza injili? Mnaweza kuchukua kazi mpya ya kueneza injili katika ulimwengu mzima? Matendo yenu haya yanawazuia kubadilisha tabia yenu na kumjua Mungu. Mkiendelea hivi, mwisho wake mtaondolewa.

Mnapaswa kujua jinsi ya kutofautisha kazi ya Mungu na kazi ya mwanadamu. Mnaweza kuona nini katika kazi ya mwanadamu? Kuna vitu vingi ambavyo ni uzoefu wa mwanadamu katika kazi ya mwanadamu; kile ambacho mwanadamu anakionyesha kile alicho. Kazi ya Mungu pia inaonyesha kile Alicho, lakini kile Alicho ni tofauti na mwanadamu alivyo. Kile mwanadamu alicho ni kiwakilishi cha uzoefu na maisha ya mwanadamu (kile ambacho mwanadamu anakipitia au kukabiliana nacho katika maisha yake, au falsafa za kuishi alizo nazo), na watu wanaoishi katika mazingira tofauti huonyesha nafsi tofauti. Kama una uzoefu wa kijamii au la na jinsi ambavyo unaishi na kupitia uzoefu katika familia yako inaweza kuonekana katika kile unachokionyesha, wakati ambapo huwezi kuona kutoka kwa kazi ya Mungu mwenye mwili kama Ana uzoefu wa maisha ya kijamii au Hana. Anatambua vizuri asili ya mwanadamu, Anaweza kufunua aina za matendo yote yanayohusiana na kila aina ya watu. Ni mzuri hata katika kufunua tabia ya dhambi ya mwanadamu na tabia yake ya uasi. Haishi miongoni mwa watu wa kidunia, lakini Anatambua asili ya watu wenye mwili wa kufa na upotovu wote wa watu wa duniani. Hicho ndicho Alicho. Ingawa Hashughuliki na dunia, Anajua kanuni za kushughulika na dunia, kwa sababu Anaielewa vizuri asili ya mwanadamu. Anajua kuhusu kazi ya Roho ambayo jicho la mwanadamu haliwezi kuiona na kwamba masikio ya mwanadamu hayawezi kusikia, wanadamu wa leo na wanadamu wa enzi zote. Hii inajumuisha hekima ambayo sio falsafa ya kuishi na makuu ambayo ni ngumu kwa watu kuelewa. Hiki ndicho Alicho, kuwekwa wazi kwa watu na pia kufichika kwa watu. Kile Anachoonyesha sio kile ambacho mwanadamu asiye wa kawaida alicho, bali ni tabia za asili na uungu wa Roho. Hasafiri ulimwenguni mzima lakini anajua kila kitu kuhusu ulimwengu. Anawasiliana na “sokwe” ambao hawana maarifa au akili, lakini Anaonyesha maneno ambayo ni ya kiwango cha juu kuliko maarifa na juu ya watu wakubwa duniani. Anaishi miongoni mwa kundi la wanadamu wapumbavu na wasiojali ambao hawana ubinadamu na ambao hawaelewi mila na desturi za ubinadamu na maisha, lakini Anaweza kumwambia mwanadamu kuishi maisha ya kawaida, na kwa wakati uo huo kufichua ubinadamu duni na wa chini wa binadamu. Haya yote ndiyo kile Alicho, mkuu kuliko vile ambacho mwanadamu yeyote wa damu na nyama alicho. Kwake Yeye, si lazima kupitia maisha ya kijamii magumu na changamani, ili Aweze kufanya kazi Anayotaka kufanya na kwa kina kufichua asili ya mwanadamu aliyepotoka. Maisha duni ya kijamii ambayo hayauadilishi mwili Wake. Kazi Yake na maneno Yake hufichua tu kutotii kwa mwanadamu na hayampi mwanadamu uzoefu na masomo kwa ajili ya kushughulika na ulimwengu. Hahitaji kuipeleleza jamii au familia ya mwanadamu wakati Anapompa mwanadamu uzima. Kumweka wazi na kumhukumu wanadamu sio maonyesho wa uzoefu wa mwili Wake; ni kufichua vile mwanadamu asivyokuwa na haki baada ya kufahamu kutotii kwa mwanadamu na kuchukia upotovu wa mwanadamu. Kazi yote Anayoifanya ni kufichua tabia Yake kwa mwanadamu na kuonyesha asili Yake. Ni Yeye tu ndiye anayeweza kuifanya kazi hii, sio kitu ambacho mtu mwenye mwili na damu anaweza kukipata. Kwa kuangalia kazi Yake, mwanadamu hawezi kuelezea Yeye ni mtu wa aina gani. Mwanadamu hawezi kumwainisha kama mtu aliyeumbwa kwa misingi ya kazi Yake. Kile Alicho pia kinamfanya Asiweze kuainishwa kama mtu aliyeumbwa. Mwanadamu anaweza kumwona tu kama Asiye mwanadamu, lakini hajui amwainishe katika kundi gani, kwa hivyo mwanadamu analazimika kumwainisha katika kundi la Mungu. Si busara kwa mwanadamu kufanya hivi, kwa sababu Amefanya kazi kubwa miongoni mwa watu, ambayo mwanadamu hawezi kufanya.

Kazi ambayo Mungu anafanya haiwakilishi uzoefu wa mwili Wake; kazi ambayo mwanadamu anafanya inawakalisha uzoefu wa mwanadamu. Kila mtu anazungumza kuhusu uzoefu wake binafsi. Mungu anaweza kuonyesha ukweli moja kwa moja, wakati mwanadamu anaweza tu kuonyesha uzoefu unaolingana na huo baada ya kupata uzoefu wa ukweli. Kazi ya Mungu haina masharti na haifungwi na muda au mipaka ya kijiografia. Anaweza kuonyesha kile Alicho wakati wowote, mahali popote. Anafanya kazi vile Anavyopenda. Kazi ya mwanadamu ina masharti na muktadha; vinginevyo hana uwezo wa kufanya kazi na hawezi kuonyesha ufahamu wake wa Mungu au uzoefu wake wa ukweli. Unatakiwa tu kulinganisha tofauti baina yao ili kuonyesha kama ni kazi ya Mungu mwenyewe au kazi ya mwanadamu. Kama hakuna kazi inayofanywa na Mungu Mwenyewe, na kuna kazi tu ya mwanadamu, utajua tu kwamba mafundisho ya mwanadamu ni makuu, zaidi ya uwezo wa mtu yeyote yule; toni yao ya kuzungumza, kanuni zao katika kushughulikia mambo na uwezo wao katika kufanya kazi ni zaidi ya uwezo wa wengine. Nyinyi nyote mnavutiwa na watu hawa wa ubora mzuri wa tabia na maarifa ya juu, lakini hamwezi kuona kutoka katika kazi na maneno ya Mungu jinsi ubinadamu Wake ulivyo wa juu. Badala yake, Yeye ni wa kawaida, na Anapofanya kazi, Yeye ni wa kawaida na halisi lakini pia hapimiki kwa watu wenye mwili wa kufa, kitu ambacho kinawafanya watu wahisi kumheshimu sana. Pengine uzoefu wa mtu katika kazi yake ni mkubwa sana, au mawazo na fikira zake ni za juu sana, na ubinadamu wake ni mzuri hasa; hivi vinaweza kutamaniwa na watu tu, lakini visiamshe kicho na hofu yao. Watu wote wanawatamani wale ambao wana uwezo wa kufanya kazi na ambao wana uzoefu wa kina na wanaweza kuutenda ukweli, lakini hawawezi kuvuta kicho, bali kutamani na kijicho. Lakini watu ambao wamepitia uzoefu wa kazi ya Mungu hawamtamani Mungu, badala yake wanahisi kwamba kazi Yake haiwezi kufikiwa na mwanadamu na haiwezi kueleweka na mwanadamu, na kwamba ni nzuri na ya kushangaza. Watu wanapopitia uzoefu wa kazi ya Mungu, ufahamu wao wa kwanza kumhusu ni kwamba Yeye ni asiyeeleweka, ni mwenye hekima na wa ajabu na wanamcha bila kujua na kuihisi siri ya kazi Anayoifanya, ambayo inapita akili ya mwanadamu. Watu wanataka tu kuwa na uwezo wa kukidhi matakwa Yake, kuridhisha matamanio Yake; hawatamani kumpita Yeye, kwa sababu kazi anayoifanya inazidi fikira za mwanadamu na haiwezi kufanywa na mwanadamu kama mbadala. Hata mwanadamu mwenyewe hayajui mapungufu yake, wakati Amefungua njia mpya na kumleta mwanadamu katika dunia mpya zaidi na nzuri zaidi, kwamba mwanadamu amefanya maendeleo mapya na kuwa na mwanzo mpya. Kile ambacho watu wanahisi kumhusu Mungu, sio matamanio, au sio matamanio tu. Uzoefu wake wa kina ni kicho na upendo, hisia zake ni kwamba Mungu kweli ni wa ajabu sana. Anafanya kazi ambayo mwanadamu hawezi kufanya na kusema mambo ambayo mwanadamu hawezi kusema. Watu ambao wamepitia kazi ya Mungu daima wana hisia isiyoweza kuelezeka. Watu wenye uzoefu wa kina kutosha wanaweza kuelewa ukweli wa Mungu; wanaweza kuhisi uzuro Wake, kwamba kazi Yake ni ya hekima sana, ya ajabu sana, na hivyo hii inazalisha nguvu isiyokoma ndani yao. Si woga au upendo wa mara moja moja na heshima, bali hisia za ndani za upendo wa Mungu na uvumilivu kwa mwanadamu. Hata hivyo, watu ambao wamepata uzoefu wa kuadibu na hukumu Yake wanamhisi kuwa Yeye mtukufu na asiyekosewa. Hata watu ambao wamepitia uzoefu mkubwa wa kazi Yake pia hawawezi kumwelewa; watu wote wanaomcha wanajua kwamba kazi Yake hailingani na fikira za watu lakini siku zote inakwenda kinyume na fikira zao. Haihitaji watu wamtamani kabisa au kuwa na kuonekana kwa kujikabidhi Kwake, badala yake anataka wawe na uchaji wa kweli na kutii kikamilifu. Katika nyingi ya kazi Yake, mtu yeyote mwenye uzoefu wa kweli anahisi heshima Kwake, ambayo ni ya juu kuliko matamanio. Watu wameiona tabia Yake kwa sababu ya kazi Yake ya kuadibu na hukumu, na kwa hiyo wanamcha mioyoni mwao. Mungu anapaswa kuchiwa na kutiiwa, kwa sababu uungu Wake na tabia Yake havifanani kama ule wa watu walioumbwa na vikuu juu ya vile vya watu walioumbwa. Mungu hategemei chochote kuwepo na ni wa milele, Yeye siye kiumbe Aliyeumbwa, na ni Mungu tu anayestahili uchaji na utiifu; mwanadamu hana sifa ya kupewa hivi. Hivyo, watu wote waliopitia uzoefu wa kazi Yake na kweli wanamjua wanampatia heshima. Hata hivyo, wale ambao hawaachani fikira zao kumhusu, yaani, wale ambao hawamwoni kuwa Mungu, hawana uchaji wowote Kwake, na hata ingawa wanamfuata hawajashindwa; ni watu wasiotii kwa asili yao. Anafanya kazi hii ili apate matokeo kwamba viumbe vyote vilivyoumbwa vinaweza kumcha Muumbaji, vimwabudu Yeye, na kujikabidhi katika utawala Wake bila masharti. Haya ni matokeo ya mwisho ambayo kazi Yake yote inalenga kuyapata. Ikiwa watu ambao wamepitia kazi hiyo hawamchi Mungu, hata kidogo, kama kutotii kwao kwa zamani hakutabadilika kabisa, basi watu hawa ni hakika wataondolewa. Kama mtazamo wa mwanadamu kwa Mungu ni kumtamani au kuonyesha heshima kwa mbali na sio kumpenda, hata kidogo, hivi ndivyo mtu bila moyo wa kumpenda Mungu anapofikia, na mtu wa aina hiyo anakosa hali za kumwezesha kukamilishwa. Ikiwa kazi nyingi vile haiwezi kupata upendo wa kweli wa mtu, hii ina maana kwamba mtu huyo hajampata Mungu na kwa uhalisi hatafuti kuujua ukweli. Mtu ambaye hampendi Mungu hapendi ukweli na hivyo hawezi kumpata Mungu, sembuse kupata ukubali wa Mungu. Watu kama hao, bila kujali jinsi wanavyopata uzoefu wa Roho Mtakatifu, na bila kujali jinsi gani wanapitia uzoefu wa hukumu, bado hawawezi kumcha Mungu. Hawa ni watu ambao asili yao haiwezi kubadilishwa, ambao wana tabia ya uovu uliokithiri. Wale wote ambao hawamchi Mungu wataondolewa, na kuwa walengwa wa hukumu, na kuadhibiwa kama tu wale ambao wanafanya uovu, watateseka hata zaidi ya wale ambao wamefanya matendo maovu.


Kujua Hatua Tatu za Kazi ya Mungu Ndiyo Njia ya Kumjua Mungu

Kazi ya kumsimamia mwanadamu imegawanywa katika hatua tatu, ambayo ina maana kwamba kazi ya kumwokoa mwanadamu imegawanywa katika hatua tatu. Hatua hizi tatu hazihusishi kazi ya kuumba ulimwengu, ila ni hatua tatu za kazi ya Enzi ya Sheria, Enzi ya Neema, na Enzi ya Ufalme. Kazi ya kuiumba dunia ilikuwa ni kazi ya kusababisha uwepo wa wanadamu wote. Haikuwa kazi ya kumwokoa mwanadamu, na haina uhusiano na kazi ya kumwokoa mwanadamu, kwa kuwa dunia ilipoumbwa mwanadamu hakuwa amepotoshwa na Shetani, na hivyo hakukuwa na haja ya kutekeleza kazi ya kumwokoa mwanadamu. Kazi ya kumwokoa mwanadamu ilianza tu baada ya mwanadamu kupotoshwa na Shetani, na kwa hivyo kazi ya kumsimamia mwanadamu pia ilianza tu wakati mwanadamu alipopotoshwa. Kwa maneno mengine, usimamizi wa Mungu kwa mwanadamu ulianza kutokana na kazi ya kumwokoa mwanadamu, na wala haukutokana na kazi ya kuiumba dunia. Hakungekuwa na kazi ya kumsimamia mwanadamu pasipo kuwepo na tabia potovu ya mwanadamu, na kwa hivyo kazi ya kumsimamia mwanadamu ina sehemu tatu, badala ya hatua nne, au enzi nne. Hii tu ndio njia sahihi ya kutaja kazi ya Mungu ya usimamizi wa mwanadamu. Enzi ya mwisho itakapofikia kikomo, kazi ya kumsimamia mwanadamu itakuwa imekamilika. Hitimisho la kazi ya usimamizi lina maana kuwa kazi ya kuwaokoa wanadamu wote imekamilika kabisa, na kwamba mwanadamu amefika mwisho wa safari yake. Bila kazi ya kuwaokoa wanadamu wote, kazi ya kuwasimamia wanadamu isingekuwepo, wala kusingekuwa na hatua tatu za kazi. Ilikuwa ni hasa kwa ajili ya upotovu wa mwanadamu, na kwa sababu mwanadamu alihitaji wokovu kwa dharura, ndipo Yehova alihitimisha uumbaji wa dunia na kuanza kazi ya Enzi ya Sheria. Hapo tu ndipo kazi ya kumsimamia mwanadamu ilipoanza, kumaanisha kwamba hapo tu ndipo kazi ya kumwokoa mwanadamu ilipoanza. “Kumsimamia mwanadamu” haimaanishi kuongoza maisha ya mwanadamu aliyeumbwa upya duniani (ambayo ni kusema, mwanadamu ambaye alikuwa bado hajapotoshwa). Badala yake, ni wokovu wa mwanadamu ambaye amepotoshwa na Shetani, ambapo ni kusema kwamba, ni kubadilishwa kwa mwanadamu aliyepotoshwa. Hii ndiyo maana ya kumsimamia mwanadamu. Kazi ya kumwokoa mwanadamu haihusishi kazi ya kuiumba dunia, na kwa hivyo kazi ya kumsimamia mwanadamu haijumuishi kazi ya kuumba ulimwengu, na inahusisha tu hatua tatu za kazi zilizo tofauti na uumbaji wa ulimwengu. Ili kuelewa kazi ya kumsimamia mwanadamu, ni muhimu kuwa na ufahamu wa historia ya hatua tatu za kazi—hili ndilo jambo ambalo kila mtu anapaswa kulifahamu ili uweze kuokolewa. Kama viumbe wa Mungu, mnapaswa kutambua kuwa mwanadamu aliumbwa na Mungu, na unapaswa kufahamu chanzo cha upotovu wa mwanadamu, na, vilevile, kufahamu mchakato wa wokovu wa mwanadamu. Iwapo mnafahamu tu jinsi ya kutenda kulingana na mafundisho ili kupata neema ya Mungu, lakini hamna kidokezo kuhusu jinsi Mungu anavyomwokoa mwanadamu, au kuhusu chanzo cha upotovu wa mwanadamu, basi hili ndilo mnalokosa kama viumbe wa Mungu. Hupaswi kuridhika tu na kuelewa ukweli unaoweza kuwekwa katika vitendo, huku ukibakia kutojua upeo mpana wa kazi ya usimamizi ya Mungu—kama hivi ndivyo ilivyo, basi wewe ni mbishi sana. Hatua tatu za kazi ya Mungu ni hadithi za ndani za usimamizi wa Mungu wa mwanadamu, ni ujio wa injili ya ulimwengu mzima, ni fumbo kuu kati ya wanadamu wote, na pia ni msingi wa kueneza injili. Ikiwa utazingatia tu kuelewa kweli rahisi zinazohusiana na maisha yako, na hujui chochote kuhusu hili, siri kubwa zaidi ya zote na maono, basi je, maisha yako si sawa na bidhaa yenye kasoro, isiyofaa isipokuwa tu kutazamwa?

Ikiwa mwanadamu anazingatia tu utendaji, na kuiona kazi ya Mungu na maarifa ya mwanadamu kuwa kitu kisicho cha msingi, basi je, si hii ni sawa na kuzingatia mambo yasiyo muhimu huku akipuuza mambo yaliyo muhimu zaidi? Yale ambayo ni lazima uyajue, lazima uyajue, na yale ambayo ni lazima uyaweke katika vitendo, lazima uyaweke katika vitendo. Hapo tu ndipo utakuwa mtu anayejua jinsi ya kufuatilia ukweli. Siku yako ya kueneza injili itakapowadia, ikiwa utaweza kusema tu kuwa Mungu ni Mkuu na Mwenye haki, kuwa ni Mungu Mkuu, Mungu ambaye hakuna mwanadamu yeyote aliye mkuu anayeweza kulinganishwa Naye, na kwamba Yeye ni Mungu ambaye hakuna aliye juu Yake…, ikiwa unaweza tu kusema maneno haya yasiyo muhimu na ya juu juu, na huwezi kabisa kusema maneno yenye umuhimu zaidi, na yaliyo na kiini, kama huna lolote la kusema kuhusu kumjua Mungu, ama kazi ya Mungu, na zaidi ya hapo, huwezi kuelezea ukweli, au kutoa kile ambacho kinakosekana kwa mwanadamu, basi mtu kama wewe hana uwezo wa kutekeleza wajibu wake vyema. Kumshuhudia Mungu na kueneza injili ya ufalme si jambo rahisi. Lazima kwanza uwe na ukweli, na maono yatakayoeleweka. Unapokuwa na uwazi wa maono na ukweli wa masuala tofauti ya kazi ya Mungu, moyoni mwako unapata kujua kazi ya Mungu, na bila kujali anayoyafanya Mungu—iwe ni hukumu ya haki ama kusafishwa kwa mwanadamu—unamiliki maono makuu kama msingi wako, na unamiliki ukweli sahihi wa kuweka katika vitendo, basi utaweza kumfuata Mungu hadi mwisho. Lazima ujue kwamba bila kujali kazi ambayo Yeye anafanya, lengo la kazi ya Mungu halibadiliki, kiini cha kazi Yake hakibadiliki, na mapenzi Yake kwa mwanadamu hayabadiliki. Bila kujali maneno Yake ni makali kiasi gani, haijalishi mazingira ni mabaya kiasi gani, kanuni za kazi Yake, na nia Yake ya kumwokoa mwanadamu haitabadilika. Kama tu si kazi ya ufunuo wa matokeo ya mwanadamu au hatima ya mwanadamu, na si kazi ya awamu ya mwisho, au kazi ya kuleta mpango mzima wa usimamizi wa Mungu katika mwisho wake, na kama tu ni wakati Anapofanya kazi kwa mwanadamu, basi basi kiini cha kazi Yake hakitabadilika: Daima kitakuwa wokovu wa mwanadamu. Hili linapaswa kuwa msingi wa imani yenu katika Mungu. Lengo la hatua tatu za kazi ni wokovu wa wanadamu wote—ambayo inamaanisha wokovu kamili wa mwanadamu kutoka kwa miliki ya Shetani. Ingawa kila moja ya hatua ya kazi ina madhumuni na umuhimu, kila moja ni sehemu ya kazi ya kumwokoa mwanadamu, na ni kazi tofauti ya wokovu inayotekelezwa kulingana na mahitaji ya mwanadamu. Mara tu unapofahamu lengo la hatua hizi tatu za kazi, basi utafahamu jinsi ya kuthamini umuhimu wa kila hatua ya kazi, na utatambua jinsi ya kutenda ili kutosheleza shauku ya Mungu. Iwapo utaweza kufikia hatua hii, basi hili, ono kubwa kuliko yote, litakuwa msingi wa imani yako katika Mungu. Hupaswi kutafuta tu njia rahisi za kutenda au ukweli wa kina, lakini unapaswa kuunganisha maono na matendo, ili kwamba kuwe na ukweli unaoweza kuwekwa kwenye vitendo, na maarifa yaliyo na msingi wa maono. Ni hapo tu ndipo utakapokuwa mtu anayefuatilia ukweli.

Hatua tatu za kazi ndizo kiini cha usimamizi mzima wa Mungu, na ndani ya hizo kumeonyeshwa tabia ya Mungu na kile Alicho. Wale wasiojua kuhusu hatua tatu za kazi ya Mungu hawana uwezo wa kutambua jinsi Mungu anavyoonyesha tabia Yake, wala hawajui hekima ya kazi ya Mungu, na wanasalia kutojua njia nyingi Anazomwokoa mwanadamu, na mapenzi Yake kwa wanadamu wote. Hatua tatu za kazi ndizo maonyesho kamili ya kazi ya kumwokoa mwanadamu. Wale wasiofahamu hatua tatu za kazi watakosa kuelewa njia mbalimbali na kanuni za kazi ya Roho Mtakatifu; wale wanaoshikilia tu imara mafundisho ya dini yanayosalia kutoka katika hatua moja ya kazi ni watu wanaomwekea Mungu mipaka kwa mafundisho ya dini, na ni wale ambao imani yao kwa Mungu haina udhahiri na uhakika. Watu kama hao kamwe hawawezi kupokea wokovu wa Mungu. Ni hatua tatu tu za kazi ya Mungu zinazoweza kuonyesha kabisa ukamilifu wa tabia ya Mungu, na kuonyesha kabisa nia ya Mungu ya kuwaokoa wanadamu wote, na mchakato mzima wa wokovu wa mwanadamu. Huu ni uthibitisho kwamba Amemshinda Shetani na kuwapata wanadamu; ni uthibitisho wa ushindi wa Mungu, na ni maonyesho ya tabia kamili ya Mungu. Wale wanaoelewa hatua moja tu kati ya hatua tatu za kazi ya Mungu wanajua tu sehemu ya tabia ya Mungu. Katika dhana za mwanadamu, ni rahisi kwa hatua hii moja ya kazi kuwa mafundisho ya kidini, na kuna uwezekano zaidi kwamba mwanadamu ataweka kanuni zisizobadilika kuhusu Mungu, na kutumia sehemu hii moja ya tabia ya Mungu kama kiwakilishi cha tabia nzima ya Mungu. Zaidi ya hayo, mawazo mengi ya mwanadamu yamechanganyika ndani, kiasi kwamba mwanadamu anaweka vizuizi thabiti kwa tabia, nafsi, na hekima ya Mungu, pamoja na kanuni za kazi ya Mungu, ndani ya vigezo vyenye mipaka, akiamini kwamba, kama Mungu alikuwa hivi wakati moja, basi Ataendelea kuwa hivyohivyo daima, na kamwe Hatabadilika. Ni wale tu wanaojua na kuthamini hatua tatu za kazi ndio wanaoweza kumjua Mungu kabisa na kwa usahihi. Angalau, hawatamfafanua Mungu kama Mungu wa Waisraeli, ama Wayahudi, na hawatamwona kama Mungu ambaye atasulubishwa msalabani milele kwa ajili ya mwanadamu. Kama utakuja kumjua Mungu kutokana na hatua moja tu ya kazi Yake, basi maarifa yako ni kidogo sana. Maarifa yako ni sawa na tone moja katika bahari. Kama sivyo, ni kwa nini walinzi wengi wa kidini wa zamani walimtundika Mungu msalabani Akiwa hai? Je, si kwa sababu mwanadamu anamwekea Mungu mipaka kwenye vigezo fulani? Je, watu wengi hawampingi Mungu na kuzuia kazi ya Roho Mtakatifu kwa sababu hawajui kazi mbalimbali na tofauti za Mungu, na, zaidi ya hayo, kwa sababu wanamiliki maarifa na mafundisho duni ya kupima kazi ya Roho Mtakatifu? Ingawa uzoefu wa watu kama hawa ni wa juujuu tu, ni wenye kiburi na wasiojizuia katika asili yao, na wanaichukulia kazi ya Roho Mtakatifu kwa dharau, wanapuuza nidhamu ya Roho Mtakatifu na, hata zaidi, wanatumia hoja zao ndogo ndogo za zamani ili kuthibitisha kazi ya Roho Mtakatifu. Pia wanajifanya, na wanashawishika kabisa na elimu yao na maarifa yao, na kuwa wanaweza kusafiri duniani kote. Je, watu hawa si ni wale wanaochukiwa na kukataliwa na Roho Mtakatifu na je, si wataondolewa na enzi mpya? Je, si wale wanaokuja mbele za Mungu na kumpinga waziwazi ni watu wajinga na wabaya wasio na ufahamu wa kutosha, ambao wanajaribu tu kuonyesha jinsi walivyo werevu? Wakiwa na maarifa kidogo tu ya Biblia, wanajaribu kutawala “taaluma” ya ulimwengu; kwa mafundisho ya juujuu ya dini ili kuwafundisha watu, wanajaribu kurudisha nyuma kazi ya Roho Mtakatifu, na kujaribu kuifanya izunguke kwenye mchakato wa mawazo yao wenyewe. Kwa kuwa hawaoni mbali, wanajaribu kutazama kwa mtazamo mmoja miaka 6,000 ya kazi ya Mungu. Watu hawa hawana mantiki yoyote hata kidogo! Kwa kweli, kadri maarifa ya watu kumhusu Mungu yanavyozidi kuwa mengi, ndivyo uwezekano wao wa kuhukumu kazi ya Mungu unavyokuwa mdogo. Zaidi ya hayo, wanazungumza tu kidogo kuhusu ufahamu wao wa kazi ya sasa ya Mungu, lakini hawafanyi hukumu za kiholela. Kadiri watu wanavyojua kidogo kumhusu Mungu, ndivyo wanavyokuwa na kiburi na wenye kujiamini kupita kiasi, na ndivyo wanavyozidi kutangaza hovyo jinsi Mungu alivyo—lakini wanazungumza tu kuhusu nadharia, na hawatoi ushahidi wowote wa kweli. Watu kama hao ndio wasio na thamani yoyote kabisa. Wale wanaoichukulia kazi ya Roho Mtakatifu kama mzaha ni wapuuzi! Wale wasio waangalifu wanapokumbana na kazi mpya ya Roho Mtakatifu, ambao wanakimbilia kupayuka, ambao ni wepesi kuhukumu, ambao wanaruhusu silika yao ya asili ikane haki ya kazi ya Roho Mtakatifu, na ambao pia wanaitukana na kuikufuru—je, watu kama hawa wasio na heshima si ni wale wasiojua kuhusu kazi ya Roho Mtakatifu? Je, si wao ndio, hata zaidi, watu wenye kiburi kikubwa, watu ambao kwa asili wana majivuno na wasioweza kutawaliwa? Hata ikiwa siku itakuja ambapo watu hawa watakubali kazi mpya ya Roho Mtakatifu, bado Mungu hatawavumilia. Sio tu kwamba wanawadharau wale wanaomfanyia Mungu kazi, bali pia wanamkufuru Mungu Mwenyewe. Watu kama hawa wasio na matumaini hawatasamehewa, katika enzi hii ama enzi itakayokuja na wataangamia kuzimuni milele! Watu kama hawa wasio na heshima, wenye kujifurahisha, wanajifanya kuwa wanamwamini Mungu, na kadiri wanavyozidi kufanya hivyo, ndivyo wanavyozidi kukosea amri za utawala wa Mungu. Je, wale wote wenye kiburi ambao kiasili hawazuiliki, na hawajawahi kumtii yeyote, si wote wanatembea kwenye njia hii? Je, hawampingi Mungu siku baada ya siku, Yeye ambaye daima ni mpya na wala Hazeeki? Leo, mnapaswa kuelewa kwa nini ni lazima mjue umuhimu wa hatua tatu za kazi ya Mungu. Maneno Ninayosema yana manufaa kwenu, wala si mazungumzo ya bure. Ukiyasoma tu kama mtu anayetazama na kupendezwa na maua huku ukipita mbio juu ya farasi, je, si bidii Yangu yote itakuwa kazi bure? Kila mmoja wenu anapaswa kujua asili yake. Wengi wenu ni hodari katika mabishano, majibu ya maswali ya nadharia yanatoka kinywani mwenu, lakini hamna la kusema kwa maswali kuhusu dutu. Hadi leo, bado mnashiriki mazungumzo ya kipuuzi, yasiyoweza kubadilisha asili yenu ya zamani, na wengi wenu hamna nia ya kubadilisha njia ambayo mnafuata ili kupata ukweli wa hali ya juu, mnaishi tu maisha yenu kwa shingo upande. Je, watu kama hao wanawezaje kumfuata Mungu hadi mwisho? Hata ikiwa mtafika mwishoni mwa safari, itakuwa na faida gani kwenu? Ni bora mbadili mawazo yenu kabla hamjachelewa, ama mfuatilie ukweli, au vinginevyo mjiondoe mapema. Kadri muda unavyokwenda utakuwa kimelea ambaye anaishi bila chochote—je, mko tayari kutekeleza jukumu kama hili la hali ya chini na lenye aibu?

Hatua tatu za kazi ni rekodi ya kazi nzima ya Mungu, ni rekodi ya wokovu wa Mungu kwa wanadamu, na si hadithi tu. Kama kweli mnataka kutafuta kujua tabia yote ya Mungu, basi ni lazima mfahamu hatua tatu za kazi zinazofanywa na Mungu, na, hata zaidi, hampaswi kuacha hatua yoyote. Hiki ndicho kiwango cha chini kinachopaswa kufikiwa na wale wanaotafuta kumjua Mungu. Mwanadamu mwenyewe hawezi kuvumbua maarifa ya Mungu. Si kitu ambacho mwanadamu mwenyewe anaweza kufikiria, wala si matokeo ya upendeleo maalum wa Roho Mtakatifu unaotolewa kwa mtu mmoja. Badala yake, ni maarifa yanayotokea mwanadamu anapopitia kazi ya Mungu, na ni maarifa ya Mungu yanayotokana tu na mwanadamu kupitia ukweli wa kazi ya Mungu. Maarifa kama haya hayawezi kufikiwa kwa ghafla, wala si jambo linaloweza kufundishwa. Inahusiana kabisa na uzoefu wa kibinafsi. Wokovu wa Mungu wa mwanadamu ndiyo kiini cha hatua hizi tatu za kazi, ilhali katika kazi ya wokovu kumejumuishwa mbinu kadhaa za kufanya kazi na namna ambavyo tabia ya Mungu imeonyeshwa. Hili ndilo jambo gumu sana kwa mwanadamu kutambua na kwa mwanadamu kuelewa. Mgawanyiko wa enzi, mabadiliko ya kazi ya Mungu, mabadiliko katika eneo la kazi, mabadiliko ya wanaopokea kazi na kadhalika—haya yote yamejumuishwa katika hatua tatu za kazi. Hasa, tofauti katika njia ya Roho Mtakatifu kufanya kazi, pamoja na mabadiliko katika tabia ya Mungu, sura, jina, utambulisho, au mabadiliko mengine, yote ni sehemu ya hatua tatu za kazi. Hatua moja ya kazi inaweza tu kuwakilisha sehemu moja, na imewekewa mipaka ndani ya wigo fulani. Haihusiani na mgawanyiko wa enzi, ama mabadiliko ya kazi ya Mungu, wala masuala mengine. Huu ni ukweli ulio wazi. Hatua tatu za kazi ya Mungu ndizo ukamilifu wa kazi ya Mungu ya kumwokoa mwanadamu. Mwanadamu lazima ajue kazi ya Mungu, tabia ya Mungu katika kazi ya wokovu, na bila ukweli huu, maarifa yako kumhusu Mungu yatakuwa tu maneno matupu, ni mahubiri ya starehe tu. Maarifa kama haya hayawezi kumshawishi au kumshinda mtu, maarifa kama haya yako nje ya uhalisi, na si ukweli. Yanaweza kuwa mengi, na mazuri masikioni, lakini kama hayaambatani na tabia ya asili ya Mungu, basi Mungu hatakusamehe. Sio tu kwamba Hatayasifu maarifa yako, bali pia Atakuadhibu kwa kuwa wewe ni mtenda dhambi ambaye umemkufuru. Maneno ya kumjua Mungu hayazungumzwi kwa mzaha. Ingawa unaweza kuwa na ulimi laini wenye maneno matamu, na ingawa maneno yako ni yenye busara kiasi kwamba unaweza kubishana kitu kisichowezekana, bado huna elimu ya kuzungumza kuhusu maarifa ya Mungu. Mungu si mtu ambaye unaweza kumhukumu kwa pupa, ama kumsifu bila mpangilio, ama kumdharau bila kujali. Unamsifu mtu yeyote na kila mmoja, lakini unatatizika kupata maneno sahihi ya kuelezea neema kuu ya Mungu—hili ndilo ambalo kila aliyeshindwa anajifunza. Ingawa kuna wataalam wengi wa lugha wanaoweza kumwelezea Mungu, usahihi wa kile wanachoelezea ni asilimia moja tu ya ukweli unaozungumzwa na watu wa Mungu, watu ambao wana misamiati michache tu, lakini wana uzoefu mwingi wa kurejelea. Hivyo inaweza kuonekana kwamba maarifa ya Mungu yapo katika usahihi na vitendo, na wala si katika utumiaji mzuri wa maneno au misamiati mingi, na kwamba maarifa ya mwanadamu na maarifa ya Mungu hayahusiani kabisa. Somo la kumjua Mungu liko juu zaidi kuliko sayansi yoyote ya asili ya wanadamu. Ni somo linaloweza kufikiwa tu na idadi ndogo sana ya watu wanaotafuta kumjua Mungu, na haliwezi kufikiwa na mtu yeyote tu mwenye kipaji. Kwa hivyo hampaswi kuona kumjua Mungu na kufuatilia ukweli kana kwamba ni vitu ambavyo vinaweza kufikiwa hata na mtoto mdogo tu. Pengine umefanikiwa kikamilifu katika maisha yako ya kifamilia, ama kazi yako, ama katika ndoa yako, lakini inapofika kwenye ukweli, na somo la kumjua Mungu, huna lolote la kujivunia, hujatimiza malengo yoyote. Kuweka ukweli katika vitendo, inaweza kusemwa, ni jambo gumu kwenu, na kumjua Mungu ni tatizo kubwa hata zaidi. Hili ni tatizo lenu, na pia ni tatizo linalokabiliwa na wanadamu wote. Kati ya wale wenye mafanikio katika kumjua Mungu, karibu wote hawajafikia kiwango. Mwanadamu hajui maana ya kumjua Mungu, ama kwa nini ni muhimu kumjua Mungu, ama ni kiwango gani ambacho ni lazima mtu afikie ili aweze kumjua Mungu. Hiki ndicho kinachowachanganya sana wanadamu, na ni kitendawili kikubwa zaidi kinachokabiliwa na wanadamu—na hakuna anayeweza kujibu swali hili, wala aliye tayari kujibu swali hili, kwa sababu, hadi leo, hakuna kati ya wanadamu aliyefanikiwa katika kusomea kazi hii. Pengine, kitendawili cha hatua tatu za kazi kitakapofanywa kijulikane kwa wanadamu, kutatokea kwa mfululizo kundi la watu wenye vipaji wanaomjua Mungu. Bila shaka, Natumaini kuwa hivyo ndivyo ilivyo, na, hata zaidi, Niko katika harakati za kutekeleza kazi hii, na Ninatumaini kuona kujitokeza kwa vipaji zaidi kama hivi katika siku za hivi karibuni. Watakuja kuwa wale wanaoshuhudia ukweli wa hatua hizi tatu za kazi, na, bila shaka, watakuwa pia wa kwanza kushuhudia hizi hatua tatu za kazi. Lakini hakuna kitu ambacho kingekuwa cha kuhuzunisha na kusikitisha zaidi ikiwa watu kama hao wenye talanta hawatatokea siku ambayo kazi ya Mungu itafika mwisho, au ikiwa kuna mtu mmoja au wawili tu kama hao ambao wamekubali kibinafsi kufanywa wakamilifu na Mungu mwenye mwili. Ingawa, hii pekee ndio hali mbaya zaidi. Kwa vyovyote vile, Ninatumai kuwa wale wote wanaotafuta kwa kweli wanaweza kupata baraka hii. Tangu mwanzo wa wakati, hakujawahi kuwa na kazi kama hii, kazi kama hiyo haijawahi kutokea katika historia ya maendeleo ya mwanadamu. Kama kweli unaweza kuwa mmoja wa wale wa kwanza wanaomjua Mungu, je, si hii itakuwa heshima ya juu kuliko viumbe vyote vilivyoumbwa? Je, kuna kiumbe mwingine kati ya wanadamu anayeweza kusifiwa na Mungu zaidi? Kazi kama hii ni ngumu kutekeleza, lakini mwishowe bado itatoa matokeo. Bila kujali jinsia au utaifa wao, wale wote wenye uwezo wa kufikia maarifa ya Mungu, mwishowe, watapokea heshima kuu ya Mungu, na watakuwa tu wenye kumiliki mamlaka ya Mungu. Hii ndiyo kazi ya leo, na pia ndiyo kazi ya siku za usoni; ni kazi ya mwisho na ya juu zaidi kukamilishwa katika miaka 6,000 ya kazi, na ni njia ya kufanya kazi ambayo inafichua kila aina ya mwanadamu. Kupitia kazi ya kumfanya wanadamu amjue Mungu, madaraja tofauti ya mwanadamu yanadhihirishwa: Wale wanaomjua Mungu wamehitimu kupokea baraka za Mungu na kupokea ahadi zake, wakati wale wasiomjua Mungu hawajahitimu kupokea baraka za Mungu wala kupokea ahadi zake. Wale wanaomjua Mungu ni wandani wa Mungu, na wale wasiomjua Mungu hawawezi kuitwa wandani wa Mungu; wandani wa Mungu wanaweza kupokea baraka zozote za Mungu, lakini wale wasio wandani wa Mungu hawastahili kazi Yake yoyote. Iwe ni dhiki, usafishaji, au hukumu, mambo haya yote ni kwa ajili ya kumruhusu mwanadamu mwishowe aweze kufikia maarifa ya Mungu, na ili mwanadamu aweze kumtii Mungu. Hii ndiyo athari pekee ambayo hatimaye itapatikana. Hakuna chochote katika hatua tatu za kazi kilichofichwa, na hii ni ya manufaa kwa maarifa ya mwanadamu juu ya Mungu, na inamsaidia mwanadamu kupata maarifa kamili na ya kina zaidi kuhusu Mungu. Kazi hii yote ni ya manufaa kwa mwanadamu.

Kazi ya Mungu Mwenyewe ni maono ambayo mwanadamu lazima ayafahamu, kwa kuwa kazi ya Mungu haiwezi kutekelezwa na mwanadamu, wala haimilikiwi na mwanadamu. Hatua tatu za kazi ndizo ukamilifu wa usimamizi wa Mungu, na hakuna ono kuu kuliko hili linalopaswa kufahamika kwa mwanadamu. Kama mwanadamu hafahamu maono haya makuu, basi si rahisi kumjua Mungu, na si rahisi kujua mapenzi ya Mungu, na, zaidi ya hayo, njia ambayo mwanadamu anapitia itazidi kuwa ngumu. Bila maono, mwanadamu hangeweza kufika umbali huu. Ni maono ambayo yamemlinda mwanadamu hadi leo, na ambayo yamempa mwanadamu ulinzi mkubwa zaidi. Katika siku za usoni, maarifa yenu lazima yawe ya kina, na ni lazima mfahamu mapenzi Yake yote na kiini cha kazi Yake yenye hekima katika hatua tatu za kazi. Hiki tu ndicho kimo chenu cha kweli. Hatua ya kazi ya mwisho haisimami peke yake, ila ni sehemu ya yote iliyounganishwa pamoja na hatua mbili za awali, ambayo ni kusema kwamba haiwezekani kukamilisha kazi nzima ya wokovu kwa kufanya kazi ya hatua moja pekee. Ingawa hatua ya mwisho ya kazi inaweza kumwokoa mwanadamu kikamilifu, hii haimaanishi kwamba ni muhimu tu kutekeleza hatua hii pekee, na kwamba hatua mbili za hapo awali hazihitajiki kumwokoa mwanadamu kutokana na ushawishi wa Shetani. Hakuna hatua moja kati ya zote tatu inayoweza kuwekwa kama maono ya pekee ambayo ni lazima yajulishwe kwa wanadamu wote, kwa kuwa ukamilifu wa kazi ya wokovu ni hatua tatu za kazi, wala si hatua moja kati ya tatu. Maadamu kazi ya wokovu bado haijakamilishwa, usimamizi wa Mungu hautaweza kufikia mwisho kamili. Nafsi ya Mungu, tabia, na hekima zimeonyeshwa kikamilifu katika kazi ya wokovu, wala hazikufichuliwa kwa mwanadamu hapo mwanzo, lakini zimeonyeshwa hatua kwa hatua katika kazi ya wokovu. Kila hatua ya kazi ya wokovu huonyesha sehemu ya tabia ya Mungu, na sehemu ya nafsi Yake: hakuna hatua moja ya kazi inayoweza moja kwa moja na kwa ukamilifu kuonyesha nafsi yote ya Mungu. Kwa hivyo, kazi ya wokovu inaweza tu kuhitimishwa kikamilifu pale tu hatua tatu za kazi zitakapokamilika, na hivyo, maarifa ya mwanadamu ya ukamilifu wa Mungu hayawezi kutenganishwa na hatua tatu za kazi ya Mungu. Kile ambacho mwanadamu hupokea kutoka kwa hatua moja ya kazi ni tabia ya Mungu inayoonyeshwa katika sehemu moja tu ya kazi yake. Haiwezi kuwakilisha tabia na nafsi inayoonyeshwa katika hatua ya awali na ijayo. Hii ni kwa sababu kazi ya kumwokoa mwanadamu haiwezi kumalizika mara moja katika kipindi kimoja, ama katika eneo moja, lakini inakuwa ya kina hatua kwa hatua kulingana na kiwango cha ukuaji wa mwanadamu katika wakati na maeneo tofauti. Ni kazi inayofanywa hatua kwa hatua, na haikamilishwi katika hatua moja. Kwa hivyo, hekima yote ya Mungu inadhihirishwa katika hatua tatu, badala ya hatua moja. Nafsi yake yote na hekima yake yote zimewekwa wazi katika hatua hizi tatu, na kila hatua ina nafsi Yake, na ni rekodi ya hekima ya kazi Yake. Mwanadamu anapaswa kujua tabia yote ya Mungu iliyoonyeshwa katika hatua hizi tatu. Nafsi hii ya Mungu ndiyo ina maana zaidi kwa wanadamu wote, na ikiwa watu hawana maarifa haya wanapomwabudu Mungu, basi hawana tofauti na wale wanaomwabudu Budha. Kazi ya Mungu miongoni mwa wanadamu haijafichwa kwa mwanadamu, na inapaswa kujulikana na wale wote wanaomwabudu Mungu. Kwa sababu Mungu ametekeleza hatua tatu za kazi ya wokovu kati ya wanadamu, mwanadamu anapaswa kujua maonyesho ya kile Anacho na Alicho wakati wa hatua hizi tatu za kazi. Hili ndilo ambalo ni lazima lifanywe na mwanadamu. Kile ambacho Mungu anaficha kwa mwanadamu ni kile ambacho mwanadamu hawezi kutimiza, na kile ambacho mwanadamu hapaswi kujua, lakini yale ambayo Mungu anamfunulia mwanadamu ni yale ambayo mwanadamu anapaswa kujua na yale ambayo mwanadamu anapaswa kumiliki. Kila moja ya hatua tatu za kazi huendelea juu ya msingi wa hatua iliyopita; haitekelezwi peke yake, ikitofautishwa na kazi ya wokovu. Ingawa kuna tofauti kubwa katika enzi na aina ya kazi ambayo inafanywa, katika kiini chake bado ni wokovu wa mwanadamu, na kila hatua ya kazi ya wokovu ni ya kina kuliko iliyopita. Kila hatua ya kazi inaendelea kutoka kwa msingi wa hatua iliyopita, ambayo haijafutwa. Kwa njia hii, katika kazi Yake ambayo daima ni mpya na haijazeeka, Mungu mara kwa mara anaonyesha vipengele vya tabia Yake ambavyo havijawahi kuonyeshwa kwa mwanadamu hapo awali, na daima Anamfichulia mwanadamu kazi Yake mpya, na nafsi Yake mpya, na hata ingawa wazoefu wakongwe wa kidini wanafanya wawezavyo ili kupigana na hili, na kulipinga waziwazi, Mungu daima hufanya kazi mpya ambayo anakusudia kufanya. Kazi Yake daima hubadilika, na kwa sababu hii, daima inakabiliwa na upinzani wa mwanadamu. Kwa hivyo, pia, tabia Yake inabadilika daima, na vilevile enzi na wanaopokea kazi Yake. Zaidi ya hayo, kila mara Yeye hufanya kazi ambayo haijawahi kufanywa hapo awali, hata kutekeleza kazi ambayo inaonekana kwa mwanadamu kuwa inakinzana na kazi iliyofanywa hapo awali, inayoenda kinyume nayo. Mwanadamu anaweza tu kukubali aina moja ya kazi, au njia moja ya utendaji, na ni vigumu kwa mwanadamu kukubali kazi, au njia za utendaji, ambazo zipo kinyume nao, au za juu zaidi kuwaliko. Lakini Roho Mtakatifu daima anafanya kazi mpya, na hivyo kunatokea kundi baada ya kundi la wataalamu wa kidini wanaoipinga kazi mpya ya Mungu. Watu hawa wamekuwa wataalamu hasa kwa sababu mwanadamu hana maarifa ya jinsi Mungu huwa mpya wala hazeeki, na zaidi ya hayo, hana maarifa ya kanuni za kazi ya Mungu, na hata zaidi hawana maarifa ya njia nyingi ambazo Mungu anamwokoa mwanadamu. Kwa hivyo, mwanadamu hawezi kabisa kujua kama ni kazi inayotoka kwa Roho Mtakatifu, na kama ni kazi ya Mungu Mwenyewe. Watu wengi wanashikilia mtazamo ambao, kama kitu kinalingana na maneno yaliyokuja kabla, basi wanaweza kuikubali, na kama kuna tofauti zozote na kazi ya awali, basi wanaipinga na kuikataa. Je, ninyi nyote leo hamfuati kanuni kama hizi? Hatua tatu za kazi ya wokovu hazijawa na athari kubwa kwenu, na kuna wale wanaoamini kuwa hatua mbili za kazi zilizopita ni mzigo wasiohitaji kuujua. Wanafikiria kuwa hatua hizi hazifai kutangazwa kwa umati na zinafaa kufutwa haraka iwezekanavyo, ili watu wasihisi kwamba wamezidiwa na hatua mbili za awali kwa zile hatua tatu za kazi. Wengi wanaamini kuwa kuzifanya hatua mbili za kazi zilizopita zijulikane ni hatua ya mbali sana, wala haina faida yoyote katika kumjua Mungu—hivyo ndivyo mnavyofikiria. Leo, ninyi nyote mnaamini kuwa ni sawa kutenda kwa njia hii, lakini kuna siku itafika ambapo mtagundua umuhimu wa kazi Yangu: Mtajua kuwa Sifanyi kazi yoyote ambayo haina umuhimu. Kwa sababu Ninawatangazia hatua tatu za kazi, kwa hivyo lazima ziwe na faida kwenu; kwa sababu hatua hizi tatu za kazi ndizo kiini cha usimamizi mzima wa Mungu, lazima ziwe lengo la kila mtu katika ulimwengu wote. Siku moja, nyote mtagundua umuhimu wa kazi hii. Mjue kwamba mnapinga kazi ya Mungu, au mnatumia dhana zenu kupima kazi ya leo, kwa sababu hamjui kanuni za kazi ya Mungu, na kwa sababu hamchukulii kazi ya Roho Mtakatifu kwa umakini wa kutosha. Upinzani wenu kwa Mungu na kizuizi kwa kazi ya Roho Mtakatifu kumesababishwa na dhana zenu na kiburi cha asili. Si kwa sababu kazi ya Mungu si sahihi, lakini ni kwa sababu mna tabia ya kuasi kiasili. Baada ya kuja kumwamini Mungu, baadhi ya watu hawawezi hata kusema kwa uhakika mwanadamu alikotoka, lakini wanathubutu kutoa hotuba za hadharani wakitathmini usahihi na makosa ya kazi ya Roho Mtakatifu. Na wanawahutubia hata mitume ambao wana kazi mpya ya Roho Mtakatifu, wakitoa maoni huku wakizungumza kwa zamu; ubinadamu wao uko chini sana, na hawana hisia zozote ndani yao. Je, si kuna siku itafika ambapo watu kama hawa watakataliwa na kazi ya Roho Mtakatifu, na kuchomwa katika moto wa kuzimu? Hawafahamu kazi ya Mungu, lakini badala yake wanakosoa kazi Yake, na pia wanajaribu kumuelekeza Mungu jinsi ya kufanya kazi. Je, watu kama hao wasio na busara wanawezaje kumjua Mungu? Mwanadamu huja kumjua Mungu wakati wa mchakato wa kutafuta na kupitia; maarifa ya Mungu hayapatikani kupitia nuru ya Roho Mtakatifu kwa njia ya mwanadamu kutoa hukumu za kiholela. Kadiri maarifa ya watu kuhusu Mungu yanavyozidi kuwa sahihi, ndivyo upinzani wao Kwake unavyopungua. Kinyume na hayo, kadri watu wanavyomjua Mungu kwa kiasi kidogo, ndivyo wanavyokuwa na uwezekano wa kumpinga. Dhana zako, asili yako ya zamani, na ubinadamu wako, tabia na mtazamo wako wa kimaadili ndio “mtaji” ambao unatumia kumpinga Mungu, na kadri unavyokuwa mpotovu, ulivyoshushwa heshima na ulivyo duni, ndivyo unavyozidi kuwa adui wa Mungu. Wale walio na dhana imara na wenye tabia ya kujiinua wamo hata zaidi katika uadui na Mungu mwenye mwili, na watu kama hawa ni wapinga Kristo. Ikiwa dhana zako hazitarekebishwa, basi daima zitakuwa kinyume na Mungu; daima hutalingana na Mungu, na daima utakuwa mbali na Yeye.

Ni kwa kuweka tu kando dhana zako za zamani ndipo utakapoweza kupata maarifa mapya, ilhali maarifa ya zamani si lazima yawe dhana za zamani. “Dhana” inamaanisha vitu vinavyodhaniwa na mwanadamu ambavyo viko mbali na uhalisi. Kama maarifa ya zamani yalikuwa yamepitwa na wakati katika enzi ya kale, na yalimzuia mwanadamu kuingia katika kazi mpya, basi maarifa kama hayo pia ni dhana. Ikiwa mwanadamu ataweza kuchukua mtazamo sahihi wa maarifa hayo, na anaweza kuja kumjua Mungu kutoka kwa vipengele tofauti, kuunganisha ya zamani na mapya, basi maarifa ya kale yatamsaidia mwanadamu, na yatakuwa msingi wa mwanadamu kuingia katika enzi mpya. Somo la kumjua Mungu linahitaji kwamba uwe stadi wa kanuni nyingi: jinsi ya kuingia kwenye njia ya kumjua Mungu, ukweli gani unapaswa kuelewa ili kumjua Mungu, na jinsi ya kuondoa dhana zako na asili yako ya kale ili kwamba uweze kutii mipango yote ya kazi mpya ya Mungu. Ukitumia kanuni hizi kama msingi wa kuingia kwenye somo la kumjua Mungu, basi maarifa yako yatakuwa na kina zaidi na zaidi. Kama una maarifa ya wazi ya hatua tatu za kazi—ambayo ni kusema kwamba, ya mpango mzima wa usimamizi wa Mungu—na ikiwa utaweza kupatanisha hatua mbili za awali na hatua ya sasa, na unaweza kuona kwamba ni kazi iliyofanywa na Mungu mmoja, basi utakuwa na msingi imara zaidi. Hatua tatu za kazi zimefanywa na Mungu mmoja; haya ndiyo maono makubwa zaidi, na ndiyo njia ya pekee ya kumjua Mungu. Hatua tatu za kazi zingefanywa tu na Mungu Mwenyewe, na hakuna mwanadamu yeyote ambaye angeweza kufanya kazi kama hii kwa niaba Yake—ambayo ni kusema kuwa ni Mungu Mwenyewe pekee ambaye angeweza kuifanya kazi Yake tangu mwanzo hadi leo. Ingawa hatua tatu za kazi ya Mungu zimefanywa katika enzi tofauti na maeneo tofauti, na ingawa kazi ya kila moja ni tofauti, yote ni kazi iliyofanywa na Mungu mmoja. Kati ya maono yote, hili ndilo ono kubwa zaidi ambalo mwanadamu anapaswa kulijua, na ikiwa litaeleweka kabisa na mwanadamu, basi ataweza kusimama imara. Leo, tatizo kubwa linalokabili dini na madhehebu kadhaa ni kwamba hazijui kazi ya Roho Mtakatifu, na hazina uwezo wa kutofautisha kati ya kazi ya Roho Mtakatifu na kazi isiyo ya Roho Mtakatifu—na kwa hivyo hawawezi kueleza kama hatua hii ya kazi, kama hatua mbili za awali, pia zimefanywa na Yehova Mungu. Ingawa watu wanamfuata Mungu, wengi hawawezi kueleza kama ni njia sahihi. Mwanadamu ana wasiwasi kama njia hii ndiyo njia inayoongozwa na Mungu Mwenyewe binafsi, na kama kupata mwili kwa Mungu ni ukweli, na watu wengi bado hawana fununu kuhusu jinsi ya kutambua inapokuja kwa mambo kama hayo. Wale wanaomfuata Mungu hawawezi kuamua njia, na hivyo habari zinazonenwa zina athari ya sehemu tu miongoni mwa watu hawa, na hazina uwezo wa kuwa na ufanisi kamili, na hivyo basi hii huathiri kuingia kwa maisha ya watu kama hao. Ikiwa mwanadamu anaweza kuona katika hatua tatu za kazi kuwa zilitekelezwa na Mungu Mwenyewe kwa nyakati tofauti, katika maeneo tofauti, na kwa watu tofauti; ikiwa mwanadamu anaweza kuona kuwa ingawa kazi ni tofauti, zote zimefanywa na Mungu mmoja, na kwa kuwa ni kazi ambayo imefanywa na Mungu mmoja, basi lazima iwe sahihi, na bila dosari, na kwamba ingawa hailingani na dhana za mwanadamu, hakuna kupinga kuwa ni kazi iliyofanywa na Mungu mmoja—ikiwa mwanadamu anaweza kusema kwa uhakika kwamba ni kazi ya Mungu mmoja, basi dhana za mwanadamu zitakuwa ni jambo dogo tu, lisilostahili kutajwa. Kwa sababu maono ya mwanadamu hayako wazi, na mwanadamu anamjua tu Yehova kama Mungu, na Yesu kama Bwana, na ana mitazamo miwili kumhusu Mungu mwenye mwili wa leo, watu wengi wamejitoa kwa ajili ya kazi ya Yehova na Yesu, na wamezingirwa na dhana kuhusu kazi ya leo, watu wengi huwa na mashaka kila mara, na hawachukulii kazi ya leo kwa uzito. Mwanadamu hana dhana kuelekea hatua mbili za mwisho za kazi, ambazo hazikuonekana. Hiyo ni kwa sababu mwanadamu haelewi uhalisi wa hatua mbili za mwisho za kazi, na yeye binafsi hakuzishuhudia. Ni kwa sababu haziwezi kuonekana ndiyo maana mwanadamu anawaza jinsi anavyopenda; bila kujali atakayodhania, hakuna ukweli wa kuthibitisha fikira hizo, na yeyote wa kurekebisha. Mwanadamu anaruhusu silika yake ya asili itawale, huku akikosa kujali na kuachilia mawazo yake yaende popote, kwa kuwa hakuna ukweli wa kuthibitisha dhana zake, na hivyo dhana za mwanadamu zinakuwa “ukweli,” bila kujali kama kuna uthibitisho wowote kwao. Kwa hivyo mwanadamu huamini katika Mungu wake aliyemuwazia akilini mwake, na hamtafuti Mungu wa kweli. Ikiwa mtu mmoja ana aina moja ya imani, basi kati ya watu mia moja kuna aina mia moja za imani. Mwanadamu ana imani kama hizi kwa maana hajaona uhalisi wa kazi ya Mungu, kwa sababu amesikia tu kwa masikio yake na hajaona kwa macho yake. Mwanadamu amesikia hekaya na hadithi—lakini amesikia kwa nadra kuhusu maarifa ya ukweli ya kazi ya Mungu. Hivyo ni kwa njia ya dhana zao wenyewe kwamba watu ambao wamekuwa waamini kwa mwaka mmoja tu wanaamini katika Mungu, na ndivyo ilivyo pia kwa wale ambao wamemwamini Mungu kwa maisha yao yote. Wale ambao hawawezi kuona ukweli daima hawawezi kuepuka imani ambayo ndani yake wana dhana kumhusu Mungu. Mwanadamu anaamini kuwa amejiweka huru kutokana na vifungo vya dhana zake za kale, na ameingia eneo jipya. Je, mwanadamu hajui kuwa maarifa ya wale wasioweza kuuona uso wa kweli wa Mungu si chochote ila ni dhana na uvumi? Mwanadamu anafikiria kuwa dhana zake ni sahihi, na wala hazina kasoro, na hufikiri kuwa hizi dhana zimetoka kwa Mungu. Leo, mwanadamu anaposhuhudia kazi ya Mungu, anaachilia dhana potovu ambazo zimejijenga kwa miaka mingi. Mawazo na dhana za awali zimekuwa vizuizi kwa kazi ya hatua hii, na inakuwa vigumu kwa mwanadamu kuachana na dhana kama hizo na kupinga mawazo kama hayo. Dhana kuelekea kazi hii ya hatua kwa hatua ya wengi wa wale wanaomfuata Mungu hadi leo zimekuwa za kuhuzunisha zaidi na watu hawa hatua kwa hatua wameunda uadui mkaidi kwa Mungu mwenye mwili, na chanzo cha chuki hii ni mawazo na dhana za mwanadamu. Ni hasa kwa sababu ukweli haumruhusu mwanadamu kuwa na uhuru wa hiari kwa mawazo yake, na, zaidi ya hayo, hauwezi kupingwa na mwanadamu kwa urahisi, na mawazo na dhana za mwanadamu hazistahimili uwepo wa ukweli, na hata zaidi ya hayo, kwa sababu mwanadamu hawezi kufikiria kuhusu usahihi na unyofu wa ukweli, na kwa nia moja tu huachilia mawazo yake, na hutumia dhana zake, kwamba dhana na mawazo ya mwanadamu zimekuwa adui wa kazi ya leo, kazi ambayo haiambatani na dhana za mwanadamu. Hili linaweza tu kusemwa kuwa ni kosa la dhana za mwanadamu, na haliwezi kusemwa kuwa ni kosa la kazi ya Mungu. Mwanadamu anaweza kufikiria lolote atakalo, lakini hawezi kupinga waziwazi hatua yoyote ya kazi ya Mungu au hata sehemu yoyote; ukweli wa kazi ya Mungu hauwezi kukiukwa na mwanadamu. Unaweza kuruhusu mawazo yako yatawale, na unaweza pia kujumuisha hadithi nzuri kuhusu kazi ya Yehova na Yesu, lakini kamwe huwezi kupinga ukweli wa kila hatua ya kazi ya Yehova na Yesu; hii ni kanuni, na pia ni amri ya utawala, na mnapaswa kuelewa umuhimu wa masuala haya. Mwanadamu anaamini kuwa hatua hii ya kazi hailingani na dhana za mwanadamu, na hivi sivyo katika hatua mbili zilizopita za kazi. Katika mawazo yake, mwanadamu anaamini kuwa kazi ya hatua mbili zilizopita kwa hakika si sawa na kazi ya leo—lakini je, umewahi kufikiria kuwa kanuni zote za kazi ya Mungu ni sawa, na kuwa kazi Yake huwa ni ya kivitendo daima, na kwamba, bila kujali enzi, daima kutakuwa na halaiki ya watu wanaokataa na kuupinga ukweli wa kazi Yake? Wale wote ambao leo wanakataa na kuipinga hatua hii ya kazi bila shaka wangempinga Mungu wakati uliopita, kwa kuwa watu kama hawa daima watakuwa maadui wa Mungu. Watu wanaoujua ukweli wa kazi ya Mungu wataona hatua tatu za kazi kama kazi ya Mungu mmoja, na watatupilia mbali dhana zao. Hawa ni watu wanaomjua Mungu, na watu kama hawa ndio kwa kweli humfuata Mungu. Wakati ambapo usimamizi mzima wa Mungu utakaribia kufika mwisho, Mungu ataweka vitu vyote kulingana na aina. Mwanadamu aliumbwa kwa mikono ya Muumba, na mwishowe lazima kabisa Amrudishe mwanadamu chini ya utawala Wake; huu ndio mwisho wa hatua tatu za kazi. Hatua ya kazi ya siku za mwisho, na hatua mbili zilizopita katika Israeli na Yudea, ni mpango wa Mungu wa usimamizi katika dunia nzima. Hakuna anayeweza kupinga hili, na ni ukweli wa kazi ya Mungu. Ingawa watu hawajapata uzoefu ama kushuhudia mengi kuhusu kazi hizi, ukweli unabaki kuwa ukweli, na hauwezi kukanwa na mwanadamu yeyote. Watu wanaomwamini Mungu katika nchi zote duniani watakubali hatua tatu za kazi. Ikiwa unajua tu hatua moja mahususi ya kazi, na huelewi hatua nyingine mbili za kazi, huelewi kazi ya Mungu katika nyakati zilizopita, basi huwezi kuongea ukweli wote wa mpango mzima wa usimamizi wa Mungu, na maarifa yako ya Mungu yameegemea upande mmoja, kwa kuwa katika imani yako kwa Mungu humjui Yeye, au kumwelewa, na hivyo hufai kutoa ushuhuda kwa Mungu. Bila kujali kama maarifa yako ya sasa juu ya mambo haya ni ya kina sana ama ni ya juujuu tu, mwishowe, lazima uwe na maarifa, na ushawishike kabisa, na watu wote wataona ukamilifu wa kazi ya Mungu na kunyenyekea chini ya utawala wa Mungu. Mwishoni mwa kazi hii, madhehebu yote yatakuwa moja, viumbe vyote vilivyoumbwa vitarejea chini ya utawala wa Muumba, viumbe vyote vilivyoumbwa vitamwabudu Mungu mmoja wa kweli, na dini zote ovu zitakuwa bure, na hazitaonekana tena.

Kwanini tunarejelea kwa mfululizo hatua tatu za kazi? Kupita kwa enzi, maendeleo ya kijamii, na mabadiliko ya uso wa asili vyote hufuata mabadiliko katika hatua tatu za kazi. Mwanadamu hubadilika kwa wakati sawa na kazi ya Mungu, na wala haendelei peke yake. Kutajwa kwa hatua tatu za kazi ya Mungu ni ili kuleta viumbe vyote, na watu katika kila dini na madhehebu, chini ya utawala wa Mungu mmoja. Bila kujali wewe ni wa dini gani, mwishowe nyote mtanyenyekea chini ya utawala wa Mungu. Ni Mungu Mwenyewe tu anayeweza kufanya kazi hii; haiwezi kufanywa na kiongozi yeyote wa kidini. Kuna dini kadhaa kuu duniani, na kila moja ina mkuu, ama kiongozi, na wafuasi wameenea katika nchi tofauti na maeneo yote duniani; kila nchi, iwe ndogo au kubwa, ina dini tofauti ndani yake. Hata hivyo, bila kujali ni dini ngapi zilizopo duniani, watu wote wanaoishi duniani mwishowe wanaishi katika uongozi wa Mungu mmoja, na uwepo wao hauongozwi na viongozi wa kidini au wakuu. Ambayo ni kusema kwamba wanadamu hawaongozwi na mkuu fulani wa kidini ama kiongozi; badala yake wanadamu wote wanaongozwa na Muumba, aliyeziumba mbingu na nchi, na vitu vyote, na ambaye aliwaumba wanadamu—na huu ni ukweli. Hata ingawa dunia ina dini kadhaa kuu, bila kujali jinsi zilivyo kuu, zote zipo chini ya utawala wa Muumba, na hakuna inayoweza kuzidi wigo wa mamlaka hii. Maendeleo ya wanadamu, maendeleo ya kijamii, maendeleo ya sayansi ya asili—kila moja haitengani na mipango ya Muumba, na kazi hii sio kitu kinachoweza kufanywa na uongozi fulani wa dini. Viongozi wa dini ni viongozi tu wa dini fulani, na hawawezi kumwakilisha Mungu, ama Yule aliyeziumba mbingu na nchi na vitu vyote. Viongozi wa kidini wanaweza kuongoza wale wote walio katika dini yote, lakini hawawezi kuamrisha viumbe vyote vilivyo chini ya mbingu—huu ni ukweli unaokubalika ulimwenguni mwote. Viongozi wa dini ni viongozi tu, na hawawezi kuwa sawa na Mungu (Muumba). Vitu vyote vipo mikononi mwa Muumba, na mwishowe vyote vitarejea mikononi mwa Muumba. Mwanadamu kiasili aliumbwa na Mungu, na haijalishi dini, kila mtu atarejea katika utawala wa Mungu—hili haliwezi kuepukika. Ni Mungu tu Aliye Juu Zaidi kati ya vitu vyote, na mtawala mkuu kati ya viumbe vyote lazima pia arejee chini ya utawala Wake. Bila kujali mwanadamu ana hadhi ya juu kiasi gani, hawezi kumfikisha mwanadamu kwenye hatima inayomfaa, wala hakuna anayeweza kuainisha kila kitu kulingana na aina. Yehova mwenyewe alimuumba mwanadamu na kumwainisha kila mmoja kulingana na aina na siku ya mwisho itakapowadia bado Atafanya kazi Yake Mwenyewe, kuainisha kila kitu kulingana na aina—hili haliwezi kufanywa na mwingine isipokuwa Mungu. Hatua tatu za kazi ambazo zilifanywa tangu mwanzo hadi leo zote zilitekelezwa na Mungu Mwenyewe, na zilitekelezwa na Mungu mmoja. Ukweli wa hatua tatu za kazi ni ukweli wa uongozi wa Mungu kwa wanadamu wote, ukweli ambao hakuna anayeweza kuupinga. Mwishoni mwa hatua tatu za kazi, vitu vyote vitaainishwa kulingana na aina na kurejeshwa chini ya utawala wa Mungu, kwa kuwa duniani kote kuna Mungu mmoja tu, na hakuna dini nyingine. Yule asiyeweza kuiumba dunia hataweza kuiangamiza, ilhali Yule aliyeumba dunia hakika ataiangamiza, na kwa hivyo, kama mtu hana uwezo wa kutamatisha enzi na anaweza tu kumsaidia mwanadamu akuze akili yake, basi kwa hakika hatakuwa Mungu, na kwa hakika hatakuwa Bwana wa wanadamu. Hataweza kufanya kazi kuu kama hii; kuna mmoja tu anayeweza kufanya kazi kama hii, na wote wasioweza kufanya kazi hii kwa hakika ni maadui wala si Mungu. Dini zote ovu hazilingani na Mungu, na kwa sababu hazilingani na Mungu, zina uadui na Mungu. Kazi yote inafanywa na huyu Mungu mmoja wa kweli, na ulimwengu mzima unatawaliwa na huyu Mungu mmoja. Bila kujali kama Anafanya kazi Uchina ama Israeli, bila kujali kama kazi inafanywa na Roho ama mwili, yote hufanywa na Mungu Mwenyewe, na haiwezi kufanywa na mwingine yeyote. Ni kwa sababu haswa Yeye ni Mungu wa wanadamu wote kwamba Yeye hufanya kazi kwa uhuru, bila kuzuiliwa na masharti yoyote—na haya ndiyo maono makuu kuliko yote. Kama kiumbe wa Mungu, kama ungependa kutekeleza jukumu la kiumbe wa Mungu na kuelewa mapenzi ya Mungu, lazima uelewe kazi ya Mungu, lazima uelewe mapenzi ya Mungu kwa viumbe, lazima uelewe mpango Wake wa usimamizi, na lazima uelewe umuhimu wote wa kazi Anayofanya. Wale ambao hawaelewi hili hawana sifa za kuwa viumbe wa Mungu! Kama kiumbe wa Mungu, kama huelewi ulikotoka, huelewi historia ya mwanadamu na kazi yote iliyofanywa na Mungu, na, hata zaidi, huelewi jinsi mwanadamu ameendelea hadi leo, na huelewi ni nani anayewaamuru wanadamu wote, basi huna uwezo wa kutekeleza wajibu wako. Mungu amemwongoza mwanadamu hadi leo, na tangu alipomuumba mwanadamu duniani Hajawahi kumwacha. Roho Mtakatifu daima haachi kufanya kazi, hajawahi kuacha kuwaongoza wanadamu, na Hajawahi kuwaacha wanadamu. Lakini mwanadamu hatambui kuwa kuna Mungu, pia hamjui Mungu, na je, kuna jambo la kufedhehesha zaidi kuliko hili kwa viumbe wote wa Mungu? Mungu binafsi humwongoza mwanadamu, lakini mwanadamu haelewi kazi ya Mungu. Wewe ni kiumbe wa Mungu, ilhali huelewi historia yako mwenyewe, na wala hujui ni nani aliyekuongoza katika safari yako, hutambui kazi iliyofanywa na Mungu, na kwa hivyo huwezi kumjua Mungu. Ikiwa hujui sasa, basi hutawahi kuhitimu kutoa ushuhuda kwa Mungu. Leo, Muumba binafsi huwaongoza watu wote kwa mara nyingine, na kuwafanya watu wote waone hekima Yake, uweza, wokovu, na kustaajabisha Kwake. Ilhali bado hujatambua au kuelewa—na kwa hivyo, je, si wewe ndiwe utakayekosa kupokea wokovu? Wale walio wa Shetani hawaelewi maneno ya Mungu, na wale walio wa Mungu wanaweza kusikia sauti ya Mungu. Wale wote wanaotambua na kuelewa maneno Ninayozungumza ni wale watakaookolewa, na kumshuhudia Mungu; wote wasioelewa maneno Ninayoyazungumza hawawezi kutoa ushuhuda kwa Mungu, na ni wale watakaoondolewa. Wale wasioyaelewa mapenzi ya Mungu na hawaitambui kazi ya Mungu hawawezi kupata maarifa ya Mungu, na watu kama hawa hawawezi kutoa ushuhuda kwa Mungu. Kama ungependa kumshuhudia Mungu, basi lazima umjue Mungu, na maarifa ya Mungu yanapatikana kwa kupitia kazi ya Mungu. Kwa ufupi, kama ungependa kumjua Mungu, basi lazima ujue kazi ya Mungu: Kufahamu kazi ya Mungu ndilo jambo la muhimu kabisa. Wakati hatua tatu za kazi zitakapofikia mwisho, patafanyika kundi la wale wanaotoa ushuhuda kwa Mungu, kundi la wale wanaomjua Mungu. Watu hawa wote watamjua Mungu na wataweza kuweka ukweli katika vitendo. Watakuwa na ubinadamu na hisia, na wote watajua hatua tatu za kazi ya Mungu ya wokovu. Hii ndiyo kazi itakayokamilishwa mwishoni, na watu hawa ni udhihirisho wa kazi ya miaka 6,000 ya usimamizi, na ni ushuhuda wenye nguvu zaidi wa kushindwa kwa mwisho kwa Shetani. Wale wanaoweza kumshuhudia Mungu wataweza kupokea ahadi na baraka za Mungu, na litakuwa ndilo kundi litakalosalia pale mwisho kabisa, ambalo linamiliki mamlaka ya Mungu na kutoa ushuhuda kwa Mungu. Pengine wale walio miongoni mwenu wanaweza wote kuwa sehemu ya kundi hili, ama pengine nusu tu, ama wachache tu—inategemeana na nia zenu na ufuatiliaji wenu.


Mwanadamu Aliyepotoka Anahitaji Zaidi Wokovu wa Mungu Mwenye Mwili

Mungu alifanyika mwili kwa sababu lengo la kazi Yake si roho ya Shetani, au kitu chochote kisicho cha mwili, ila mwanadamu, ambaye ni wa mwili na ambaye amepotoshwa na Shetani. Ni kwa sababu hii hasa kwamba mwili wa mwanadamu umepotoshwa ndiyo maana Mungu amemfanya mwanadamu mwenye mwili kuwa mlengwa wa kazi Yake; aidha, kwa sababu mwanadamu ni mlengwa wa upotovu, Amemfanya mwanadamu kuwa mlengwa wa pekee wa kazi Yake katika hatua zote za kazi Yake ya wokovu. Mwanadamu ni kiumbe anayekufa, ni wa mwili na damu, na Mungu tu ndiye Anayeweza kumwokoa mwanadamu. Kwa namna hii, ni lazima Mungu awe mwili ambao una tabia zinazofanana na mwanadamu ili Aweze kufanya kazi Yake, ili kwamba kazi Yake iweze kupata matokeo mazuri zaidi. Ni lazima Mungu afanyike mwili ili Aweze kufanya kazi Yake kwa ufanisi kwa sababu mwanadamu ni wa mwili, na hana uwezo wa kushinda dhambi au kujitenga na mwili. Ingawa kiini na utambulisho wa Mungu unatofautiana kwa kiasi kikubwa na kiini na utambulisho wa mwanadamu, bado kuonekana Kwake kunafanana na kuonekana kwa mwanadamu, Ana umbo la mwanadamu wa kawaida, na Anaishi maisha ya mwanadamu wa kawaida, na wale wanaomwona hawawezi kuona tofauti na mtu wa kawaida. Kuonekana huku kwa kawaida na ubinadamu wa kawaida vinatosha Kwake kwa ajili ya kufanya kazi Yake ya kiungu katika ubinadamu wa kawaida. Mwili Wake unamruhusu kufanya kazi Yake katika ubinadamu wa kawaida, na unamsaidia kufanya kazi Yake miongoni mwa wanadamu, na ubinadamu Wake wa kawaida, aidha, humsaidia kufanya kazi ya wokovu miongoni mwa wanadamu. Ingawa ubinadamu Wake wa kawaida umeleta misukosuko mingi miongoni mwa wanadamu, misukosuko hio haijaathiri matokeo ya kawaida ya kazi Yake. Kwa ufupi, kazi ya ubinadamu Wake wa kawaida ni ya manufaa makubwa kwa mwanadamu. Ingawa watu wengi hawakubali ubinadamu Wake wa kawaida, kazi Yake bado inaweza kuwa ya ufanisi, na matokeo haya yanapatikana kutokana na ubinadamu Wake wa kawaida. Kuhusu hili hakuna shaka. Kutokana na kazi Yake ya mwili, mwanadamu anapata vitu mara kumi au dazeni kadhaa zaidi kuliko dhana zilizopo miongoni mwa wanadamu kuhusu ubinadamu Wake wa kawaida, na dhana hizo hatimaye zitamezwa na kazi Yake. Na matokeo ambayo kazi Yake imefanikisha, ambayo ni kusema, maarifa ambayo mwanadamu anayo juu Yake, yanapita kwa mbali sana dhana za mwanadamu kuhusu Yeye. Hakuna namna ya kufikiri au kupima kazi Anayofanya katika mwili, maana mwili Wake si kama wa mwanadamu; ingawa sura za nje zinafanana kiini chao si sawa. Mwili Wake huibua dhana nyingi miongoni mwa wanadamu kuhusu Mungu, ilhali mwili Wake unaweza pia kumruhusu mwanadamu kupata maarifa mengi, na unaweza hata kumshinda mtu yeyote aliye na umbo sawa la nje. Kwa kuwa Yeye si mwanadamu wa kawaida tu, bali ni Mungu mwenye umbo la nje kama la mwanadamu, na hakuna anayeweza kumwelewa au kumfahamu kikamilifu. Mungu asiyeonekana na Asiyeshikika anapendwa na kukaribishwa na wote. Kama Mungu ni Roho tu Asiyeonekana kwa mwanadamu, ni rahisi sana kwa mwanadamu kumwamini Mungu. Mwanadamu anaweza kuzipa uhuru fikra zake mwenyewe, anaweza kuchagua taswira yoyote anayotaka kuwa taswira ya Mungu ili ajiridhishe mwenyewe na kujifurahisha. Kwa njia hii, watu wanaweza kufanya chochote ambacho Mungu wao wenyewe anapenda zaidi, na kile anachotaka wakifanye, bila mashaka yoyote. Zaidi ya hayo, watu hawa wanaamini kwamba hakuna ambaye ni mwaminifu na anayejitolea zaidi kwa Mungu kuliko wao, na kwamba wengine wote ni mbwa wa Mataifa, na wasiokuwa waaminifu kwa Mungu. Inaweza kusemwa kwamba hiki ndicho kinachotafutwa na wale ambao imani yao kwa Mungu ni ya kidhahania na ambayo imejikita katika mafundisho; vile wanavyotafuta vinafanana, vikiwa na tofauti ndogo tu. Ni kwamba tu taswira za Mungu katika mawazo yao ni tofauti, lakini viini vyao kimsingi vinafanana.

Mwanadamu hasumbuliwi na imani yake ya kutojali katika Mungu, na jinsi anavyomwamini Mungu vyovyote vile anavyotaka. Hii ni moja ya “haki na uhuru wa mwanadamu,” ambao hakuna mtu anayeweza kuuingilia kwa sababu mwanadamu anamwamini Mungu wake mwenyewe na wala si Mungu wa mtu yeyote yule; ni mali yake binafsi, na takribani kila mtu anamiliki aina hii ya mali binafsi. Mwanadamu anaichukulia mali hii kama hazina ya thamani, lakini kwa Mungu hakuna kitu ambacho ni duni au hakina thamani zaidi ya hiki, maana hakuna kiashiria cha wazi cha upinzani kwa Mungu kuliko mali hii binafsi ya mwanadamu. Ni kwa sababu ya kazi ya Mungu mwenye mwili ndipo Mungu amefanyika mwili ambao una umbo la kugusika, na ambao unaweza kuonekana na kuguswa na mwanadamu. Yeye si Roho asiyekuwa na umbo, bali ni mwili ambao unaweza kuhusiana na kuonekana na mwanadamu. Hata hivyo, Miungu mingi ambayo watu wanaamini kwayo ni miungu isiyo na mwili na umbo maalumu, na ambayo haifungwi na umbo maalumu. Kwa njia hii, Mungu mwenye mwili amekuwa adui wa wengi wanaomwamini Mungu, na wale ambao hawawezi kuukubali ukweli wa Mungu mwenye mwili, vilevile, wamekuwa maadui wa Mungu. Mwanadamu amejawa na dhana si kwa sababu ya namna anavyofikiri, au kwa sababu ya uasi wake, bali ni kwa sababu ya mali hii binafsi ya mwanadamu. Ni kwa sababu ya mali hii kwamba watu wengi wanakufa, na ni Mungu huyu asiye dhahiri, ambaye hawezi kuguswa, hawezi kuonwa, na ambaye hayupo ndio hasa ambaye anaangamiza maisha ya mwanadamu. Maisha ya mwanadamu yanapotea si kwa sababu ya Mungu mwenye mwili, wala si kwa sababu ya Mungu wa mbinguni, bali ni Mungu wa fikra za mwanadamu mwenyewe. Sababu pekee ambayo Mungu mwenye mwili Amekuja katika mwili ni kwa sababu ya mahitaji ya mwanadamu aliyepotoka. Ni kwa sababu ya mahitaji ya mwanadamu na si ya Mungu, na mateso Yake na sadaka ni kwa ajili ya mwanadamu na si kwa manufaa ya Mungu Mwenyewe. Hakuna faida wala hasara au tuzo kwa Mungu; Hatavuna mavuno yoyote ya baadaye, bali ni kile ambacho hapo awali Aliwiwa. Yote Anayoyafanya na kujitolea kwa ajili mwanadamu si kwa sababu Atapata thawabu kubwa, bali ni kwa ajili ya mwanadamu. Ingawa kazi ya Mungu mwenye mwili inahusisha ugumu mwingi usiofikirika, matokeo ambayo yanapatikana mwishowe yanazidi kwa mbali sana kazi inayofanywa na Roho Mtakatifu moja kwa moja. Kazi ya mwili inahusisha taabu nyingi sana, na mwili hauwezi kuwa na utambulisho mkubwa kama wa Roho, hauwezi kufanya matendo ya kimiujiza kama Roho, sembuse kuwa na mamlaka kama ya Roho. Lakini bado kiini cha kazi inayofanywa na mwili huu usio wa ajabu ni bora zaidi ikilinganishwa na kazi inayofanywa moja kwa moja na Roho, na mwili huu Wenyewe ndio jibu la mahitaji ya wanadamu wote. Kwa wale watakaookolewa, thamani ya Roho ipo chini zaidi ikilinganiswha na ile ya mwili. Kazi ya Roho inaweza kuufikia ulimwengu wote, kuvuka milima yote, mito, maziwa, na bahari, lakini kazi ya mwili kwa ufanisi zaidi inahusiana na kila mtu anayekutana na Yeye. Aidha, mwili wa Mungu katika umbo la kushikika unaweza kueleweka vizuri na kuaminiwa na mwanadamu, na unaweza kuimarisha maarifa ya mwanadamu kuhusu Mungu, na unaweza kumwachia mwanadamu hisia ya kina zaidi ya matendo halisi ya Mungu. Kazi ya Roho imefungwa sirini, ni vigumu kwa viumbe wenye mwili wa kufa kuielewa, na ni vigumu zaidi kwao kuiona, na hivyo wanaweza kutegemea tu vitu vya kufikirika. Hata hivyo, kazi ya mwili ni ya kawaida, na imejikita katika uhalisi, na ina hekima kubwa sana, na ni ukweli unaoweza kuonekana kwa macho ya mwanadamu; mwanadamu anaweza kupitia uzoefu wa hekima ya Mungu, na hana haja ya kuwa na fikira zake kubwa. Huu ndio usahihi na thamani halisi ya kazi ya Mungu mwenye mwili. Roho anaweza tu kufanya vitu ambavyo havionekani kwa mwanadamu na ni vigumu kwake kuvifikiria, kwa mfano nuru ya Roho, mguso wa Roho na uongozi wa Roho, lakini kwa mwanadamu mwenye akili, hivi havitoi maana inayoeleweka. Vinatoa tu mguso, au maana ya jumla, na havitoi maelekezo kwa maneno. Hata hivyo, kazi ya Mungu mwenye mwili, ni tofauti sana: Ina mwongozo sahihi wa maneno, ina nia ya wazi, ina malengo ya wazi yanayohitajika. Na hivyo mwanadamu hahitaji kupapasa, au kutumia fikra zake, au kufanya makisio. Huu ndio uwazi wa kazi katika mwili, na tofauti yake kubwa kutoka kwa kazi ya Roho. Kazi ya Roho inafaa tu kwa mawanda finyu, na haiwezi kuchukua kazi ya mwili. Kazi ya mwili inampa mwanadamu malengo halisi zaidi na yanayohitajika na maarifa ya kivitendo zaidi na yenye thamani kuliko kazi ya Roho. Ni kazi ambayo ina thamani kubwa kwa mwanadamu aliyepotoka ambayo inatoa maneno sahihi, malengo ya wazi ya kufuata, na ambayo inaweza kuonekana na kuguswa. Ni kazi halisi tu na mwongozo wa wakati sahihi kwa mahitaji ya mwanadamu, na kazi ya kivitendo pekee ndiyo inayoweza kumwokoa mwanadamu kutoka katika tabia yake iliyopotoka na kusawijika. Hii inaweza kufanywa na Mungu mwenye mwili tu; ni Mungu mwenye mwili peke yake ndiye Anayeweza kumwokoa mwanadamu kutoka katika hali yake ya zamani ya kupotoka. Ingawa Roho ni kiini cha asili ya Mungu, kazi kama hii inaweza tu kufanywa na mwili Wake. Kama Roho angefanya kazi peke Yake, basi haingewezekana kwa kazi Yake kuwa na ufanisi—huu ni ukweli ulio wazi kabisa. Ingawa watu wengi wamekuwa maadui wa Mungu kwa sababu ya mwili huu, Anapokamilisha kazi Yake, wale ambao wapo kinyume Naye hawataacha tu kuwa maadui Zake, bali kinyume chake watakuwa mashahidi Wake. Watakuwa mashahidi watakaokuwa wameshindwa na Yeye, mashahidi wanaolingana na Yeye, na wasiotenganishwa Naye. Atamfanya mwanadamu ajue umuhimu wa kazi Yake katika mwili kwa mwanadamu, na mwanadamu atajua umuhimu wa mwili huu katika maana ya uwepo wa mwanadamu, atajua thamani Yake halisi katika ukuaji wa maisha ya mwanadamu, na, zaidi ya hayo, atajua kwamba mwili huu utakuwa ni chemchemi hai ya uzima ambayo kwayo mwanadamu hataachana nayo. Ingawa mwili wa Mungu mwenye mwili unatofautiana sana na utambulisho na nafasi ya Mungu, na unaonekana kwa mwanadamu kuwa haulingani na hadhi Yake halisi, mwili huu, ambao hauna sura halisi ya Mungu, au utambulisho halisi wa Mungu, unaweza kufanya kazi ambayo Roho wa Mungu hawezi kuifanya moja kwa moja. Huo ndio umuhimu na thamani ya kweli ya kupata mwili kwa Mungu, na ni umuhimu na thamani hii ambayo mwanadamu hawezi kuithamini na kuikubali. Ingawa wanadamu wote wanamtazamia Roho wa Mungu na wanamdharau Mungu mwenye mwili, bila kujali vile wanavyoona au kufikiri, umuhimu na thamani halisi ya mwili inazidi kwa mbali ile ya Roho. Bila shaka, hii ni kwa mujibu wa mwanadamu aliyepotoka. Kwa kuwa kila mtu anayetafuta ukweli na kutamani kuonekana kwa Mungu, kazi ya Roho inaweza tu kutoa mguso au msukumo, na hisia ya kuona maajabu ambayo hayaelezeki na kufikirika, na hisia ambayo ni kuu, ya juu sana kuliko uwezo wa mwanadamu, na inayotamanika, lakini ambayo pia haifikiwi na haipatikani kwa wote. Mwanadamu na Roho wa Mungu wanaweza tu kutazamana kwa mbali, kana kwamba kuna umbali mkubwa kati yao, na hawawezi kufanana kamwe, kana kwamba mwanadamu na Mungu wametenganishwa na mgawanyiko usioonekana. Kwa hakika, hizi ni fikra za uongo ambazo Roho amempa mwanadamu, ambazo ndiyo sababu Roho na mwanadamu sio wa aina moja, na Roho na mwanadamu hawawezi kuishi pamoja katika ulimwengu mmoja, na kwa sababu Roho hana kitu chochote cha mwanadamu. Kwa hivyo mwanadamu hana haja ya Roho, maana Roho hawezi kufanya kazi inayohitajika sana na mwanadamu moja kwa moja. Kazi ya mwili inampatia mwanadamu malengo ya kivitendo ya kufuata, maneno halisi, na hisia kwamba Yeye ni halisi na wa kawaida, kwamba ni mnyenyekevu na wa kawaida. Ingawa mwanadamu anaweza kumwogopa, kwa watu wengi Yeye ni rahisi kuhusiana na Yeye: Mwanadamu anaweza kuuona uso Wake, na kuisikia sauti Yake, na hahitaji kumwangalia kwa kutokea mbali. Mwanadamu anahisi kuwa ni rahisi kuufikia mwili huu, sio wa mbali au usioeleweka, bali unaonekana na kushikika, maana mwili huu upo katika ulimwengu mmoja na mwanadamu.

Kwa wale wote ambao wanaishi katika mwili, kubadilisha tabia zao kunahitaji kuwe na malengo ya kufuata, na kumjua Mungu kunahitaji kushuhudia matendo halisi na sura halisi ya Mungu. Yote haya yanaweza kufikiwa tu na Mungu mwenye mwili, na yote yanaweza kukamilishwa na mwili wa kawaida na halisi. Hii ndiyo maana kufanyika mwili ni muhimu, na kwa nini kunahitajika na wanadamu wote wapotovu. Kwa kuwa watu wanahitajika kumjua Mungu, taswira za Mungu wa kufikirika na wa kimiujiza zinapaswa ziondolewe kutoka katika mioyo yao, na kwa kuwa wanatakiwa kutupilia mbali tabia zao potovu, lazima kwanza wajue tabia yao potovu. Ikiwa mwanadamu anafanya tu kazi ya kuondoa taswira za Miungu isiyo dhahiri kutoka katika mioyo ya watu, basi atashindwa kupata matokeo sahihi. Taswira za Miungu isiyo dhahiri katika mioyo ya watu haziwezi kufichuliwa, kuachwa, au kuondolewa kikamilifu kwa maneno pekee. Kwa kufanya hivyo, mwisho wake haitawezekana kuondoa vitu hivi vilivyokita mizizi kwa watu. Ni kwa kubadilisha vitu hivi visivyo dhahiri na vya kimiujiza na Mungu anayeonekana tu na mwenye taswira halisi ya Mungu, na kuwafanya watu wayajue hatua kwa hatua ndipo matokeo mazuri yanaweza kupatikana. Mwanadamu anatambua kwamba Mungu aliyekuwa anamtafuta huko nyuma ni asiye dhahiri na wa kimiujiza. Kile ambacho kinaweza kufanikisha matokeo haya sio uongozi wa moja kwa moja wa Roho, sembuse mafundisho ya mtu fulani, bali ni Mungu mwenye mwili. Dhana za mwanadamu huwekwa wazi Mungu mwenye mwili anapofanya kazi Yake rasmi, kwa sababu hali ya kawaida na uhalisi wa Mungu mwenye mwili ni kinyume cha Mungu asiye yakini na asiye wa kawaida katika fikira za mwanadamu. Dhana asili za mwanadamu zinaweza tu kufunuliwa kupitia tofauti zao na Mungu mwenye mwili. Bila ulinganisho na Mungu mwenye mwili, dhana za mwanadamu zisingefichuliwa; kwa maneno mengine, bila tofauti ya uhalisi vitu visivyo dhahiri visingefichuliwa. Hakuna anayeweza kutumia maneno ili kufanya kazi hii, na hakuna anayeweza kuizungumzia kazi hii kwa kutumia maneno. Ni Mungu Mwenyewe pekee ndiye Anayeweza kufanya kazi Yake, na hakuna mtu mwingine anayeweza kufanya kazi hii kwa niaba Yake. Haijalishi lugha ya mwanadamu ni tajiri kiasi gani, haiwezi kuzungumzia uhalisi na ukawaida wa Mungu. Mwanadamu anaweza tu kumjua Mungu kivitendo zaidi, na anaweza tu kumwona kwa uwazi zaidi, ikiwa Mungu binafsi anafanya kazi miongoni mwa wanadamu na kuonyesha kabisa sura Yake na uungu Wake. Athari hii haiwezi kutimizwa na mwanadamu yeyote yule mwenye mwili. Bila shaka, Roho wa Mungu pia hawezi kupata matokeo haya. Mungu anaweza kumwokoa mwanadamu mpotovu kutoka katika ushawishi wa Shetani, lakini kazi hii haiwezi kukamilishwa moja kwa moja na Roho wa Mungu; badala yake, inaweza kufanywa tu na mwili ambao Roho wa Mungu anauvaa, na mwili wa Mungu mwenye mwili. Mwili huu ni binadamu na pia ni Mungu; mwili huu ni mtu aliye na ubinadamu wa kawaida na pia ni Mungu aliye na uungu kamili. Na hivyo, hata kama mwili huu sio Roho wa Mungu, na unatofautiana kwa kiasi kikubwa na Roho, bado ni Mungu mwenye mwili Mwenyewe ambaye Anamwokoa mwanadamu, ambaye ni Roho, pia ni mwili. Haijalishi Anaitwa majina gani, hatimaye bado ni Mungu Mwenyewe anayemwokoa mwanadamu. Maana Roho wa Mungu hatenganishwi na mwili, na kazi ya mwili pia ni kazi ya Roho wa Mungu; ni kwamba tu kazi hii haifanywi kwa kutumia utambulisho wa Roho, lakini inafanywa kwa kutumia utambulisho wa mwili. Kazi inayotakiwa kufanywa moja kwa moja na Roho haihitaji kupata mwili, na kazi ambayo inahitaji mwili kuifanya haiwezi kufanywa moja kwa moja na Roho, na inaweza kufanywa tu na Mungu mwenye mwili. Hiki ndicho kinachohitajika kwa kazi hii, na ndicho kinachohitajika na binadamu aliyepotoka. Katika hatua tatu za kazi ya Mungu, ni hatua moja tu ndiyo iliyofanywa moja kwa moja na Roho, na hatua mbili zilizobaki zimechukuliwa na Mungu mwenye mwili, na hazifanywi moja kwa moja na Roho. Kazi ya Enzi ya Sheria iliyofanywa na Roho haikuhusisha kubadilisha tabia potovu ya mwanadamu, na wala haikuwa na uhusiano wowote na maarifa ya mwanadamu kuhusu Mungu. Hata hivyo kazi ya Mungu mwenye mwili katika Enzi ya Neema na Enzi ya Ufalme, inahusisha tabia potovu ya mwanadamu na maarifa yake juu ya Mungu, na ni sehemu ya maana na muhimu ya kazi ya wokovu. Kwa hiyo, binadamu aliyepotoka anahitaji wokovu wa Mungu mwenye mwili zaidi, na anahitaji kazi ya moja kwa moja ya Mungu mwenye mwili zaidi. Mwanadamu anamhitaji Mungu mwenye mwili ili kumchunga, kumsaidia, kumnyunyizia, kumlisha, kumhukumu na kumwadibu, na anahitaji neema zaidi na ukombozi mkubwa kutoka kwa Mungu mwenye mwili. Ni Mungu katika mwili pekee ndiye anayeweza kuwa msiri wa mwanadamu, mchungaji wa mwanadamu, msaada uliopo kila wakati wa mwanadamu, na haya yote ndiyo haja ya kupata mwili katika nyakati za leo na zilizopita.

Mwanadamu amepotoshwa na Shetani, na yeye ndiye kiumbe wa juu kabisa kuliko viumbe vyote vya Mungu, hivyo mwanadamu anahitaji wokovu wa Mungu. Mlengwa wa wokovu wa Mungu ni mwanadamu, si Shetani, na kile kitakachookolewa ni mwili wa mwanadamu, na roho ya mwanadamu, na si mashetani. Shetani ni mlengwa wa uharibifu wa Mungu, mwanadamu ni mlengwa wa wokovu wa Mungu, na mwili wa mwanadamu umepotoshwa na Shetani, kwa hivyo kitu cha kwanza kuokolewa ni mwili wa mwanadamu. Mwili wa mwanadamu umepotoshwa kwa kiasi kikubwa, na umekuwa kitu cha kumpinga Mungu, ambacho kinapinga na kukana waziwazi uwepo wa Mungu. Mwili huu uliopotoka ni vigumu sana kushughulika nao, na hakuna kitu ambacho ni kigumu sana kushughulika nacho au kukibadilisha kuliko tabia potovu ya mwili. Shetani anaingia katika mwili wa mwanadamu ili kuchochea usumbufu, na anatumia mwili wa mwanadamu kuisumbua kazi ya Mungu, na kuharibu mpango wa Mungu, na hivyo mwanadamu amekuwa Shetani, na adui wa Mungu. Ili mwanadamu aweze kuokolewa, kwanza ni lazima aweze kushindwa. Ni kwa sababu hii ndiyo maana Mungu anainuka na kuingia katika vita na Anaingia katika mwili ili afanye kazi ambayo Amekusudia kuifanya, na kupambana na Shetani. Lengo Lake ni wokovu wa mwanadamu, mwanadamu ambaye amepotoshwa, na kushindwa na kuangamizwa na Shetani, ambaye ameasi dhidi Yake. Anamshinda Shetani kupitia kazi Yake ya kumshinda mwanadamu, na wakati huo huo Anamwokoa mwanadamu aliyepotoka. Hiyo, ni kazi ambayo inafanikisha malengo mawili kwa wakati mmoja. Anafanya kazi katika mwili, na kuzungumza katika mwili, na Anafanya kazi zote katika mwili ili Aweze kujihusisha vyema na mwanadamu, na kumshinda mwanadamu vyema zaidi. Mara ya mwisho ambapo Mungu alifanyika mwili, kazi Yake ya siku za mwisho itahitimishwa katika mwili. Atawapanga watu wote kulingana na aina, Atahitimisha usimamizi Wake wote, na pia kuhitimisha kazi Yake yote katika mwili. Baada ya kazi Yake yote duniani kuisha, Atakuwa mshindi kikamilifu. Kwa kufanya kazi katika mwili, Mungu atakuwa amemshinda mwanadamu kikamilifu na atakuwa amempata mwanadamu kikamilifu. Je, hii haimaanishi kwamba usimamizi Wake wote utakuwa umefika mwisho? Mungu Atakapohitimisha kazi Yake katika mwili, kwa kuwa atakuwa Amemshinda Shetani kikamilifu, na Amekuwa mshindi, Shetani hatakuwa na fursa zaidi ya kumpotosha mwanadamu. Kazi ya Mungu mwenye mwili ya mara ya kwanza ilikuwa ni wokovu na msamaha wa dhambi za mwanadamu. Sasa ni kazi ya kuwashinda na kuwapata wanadamu kikamilifu, ili kwamba Shetani asiwe na njia yoyote tena ya kufanya kazi yake, na atakuwa amepoteza kabisa, na Mungu atakuwa ameshinda kabisa. Hii ni kazi ya mwili, na ni kazi inayofanywa na Mungu Mwenyewe. Kazi ya kwanza ya hatua tatu za kazi ya Mungu ilifanywa moja kwa moja na Roho, na wala si mwili. Hata hivyo, kazi ya mwisho ya hatua tatu za kazi ya Mungu, inafanywa na Mungu mwenye mwili, na wala haifanywi moja kwa moja na Roho. Kazi ya ukombozi ya hatua ya katikati pia imefanywa na Mungu mwenye mwili. Katika kazi yote ya usimamizi, kazi muhimu sana ni wokovu kutoka katika ushawishi wa Shetani. Kazi muhimu ni kumshinda kabisa mwanadamu aliyepotoka, na hivyo kurejesha heshima ya awali ya Mungu katika moyo wa mwanadamu, na kumruhusu kufikia maisha ya kawaida, ni sawa na kusema, maisha ya kawaida ya kiumbe wa Mungu. Kazi hii ni muhimu, na ni kiini cha kazi ya usimamizi. Katika hatua tatu za kazi ya wokovu, hatua ya kwanza ya kazi ya Enzi ya Sheria ilikuwa mbali sana na kiini cha kazi ya usimamizi; ilikuwa na mwonekano mdogo tu wa kazi ya wokovu, na haikuwa mwanzo wa kazi ya Mungu ya kumwokoa mwanadamu kutoka katika utawala wa Shetani. Hatua ya kwanza ya kazi ilifanywa moja kwa moja na Roho kwa sababu, chini ya sheria, mwanadamu alijua tu kuzishika sheria, na hakuwa na ukweli zaidi, na kwa sababu kazi katika Enzi ya Sheria haikujihusisha na kubadilisha tabia ya mwanadamu, sembuse haikuwa inajihusisha na kazi ya jinsi ya kumwokoa mwanadamu kutoka katika utawala wa Shetani. Roho wa Mungu alikamilisha hatua hii rahisi ya kazi ambayo haikujihusisha na tabia potovu ya mwanadamu. Hatua hii ya kazi ilikuwa na uhusiano mdogo na kiini cha usimamizi na haikuwa na uhusiano mkubwa na kazi rasmi ya wokovu wa mwanadamu, na kwa hivyo haikumhitaji Mungu afanyike mwili binafsi ili aweze kuifanya kazi Yake. Kazi inayofanywa na Roho haipo wazi sana na haifahamiki, na ya kutisha sana na haiwezi kufikiwa na mwanadamu; Roho hafai kikamilifu kwa ajili ya kufanya kazi ya wokovu moja kwa moja, na hafai kikamilifu kwa ajili ya kumpa mwanadamu uzima moja kwa moja. Kinachomfaa zaidi mwanadamu ni kuibadilisha kazi ya Roho na kuwa katika hali ambayo inamkaribia mwanadamu, yaani, kile kinachomfaa mwanadamu zaidi ni Mungu kuwa mtu wa kawaida ili kufanya kazi Yake. Hili linahitaji Mungu apate mwili ili kuchukua kazi ya Roho, na kwa mwanadamu, hakuna njia nyingine inayofaa zaidi kwa Mungu kufanya kazi. Kati ya hatua hizi tatu za kazi, hatua mbili zinafanywa na mwili, na hatua hizi mbili ni awamu muhimu za kazi ya usimamizi. Kupata mwili mara mbili kunakamilishana na kuafikiana. Hatua ya kwanza ya Mungu mwenye mwili iliweka msingi kwa ajili ya hatua ya pili, na tunaweza kusema kwamba kupata mwili mara mbili kwa Mungu kunaunda kitu kimoja, na zote hazipingani. Hatua hizi mbili za kazi ya Mungu zinafanywa na Mungu katika utambulisho Wake wa mwili kwa sababu zina umuhimu sana katika kazi nzima ya usimamizi. Inaweza kusemwa kuwa, bila kazi ya Mungu mwenye mwili katika hatua hizi mbili, kazi nzima ya usimamizi ingefikia kikomo kwa ghafla, na kazi ya kumwokoa mwanadamu isingekuwa kitu isipokuwa maneno matupu. Haijalishi kazi hii ni muhimu au si muhimu lakini imejikita katika mahitaji ya mwanadamu, na uhalisi wa upotovu wa mwanadamu, na uzito wa kutotii kwa Shetani na usumbufu wake katika kazi. Yule aliye sahihi ambaye ataifanya kazi hiyo itategemea na asili ya kazi inayofanywa na huyo mfanyakazi, na umuhimu wa kazi hiyo. Inapokuja kwa umuhimu wa kazi hii, kuhusiana na ni mbinu gani ya kazi itumiwe—kazi inayofanywa moja kwa moja na Roho wa Mungu, au kazi inayofanywa na Mungu mwenye mwili, au kazi inayofanywa kupitia mwanadamu—ya kwanza kuondolewa ni kazi inayofanywa kupitia mwanadamu, na kulingana na asili ya kazi, na asili ya kazi ya Roho dhidi ya ile ya mwili, hatimaye inaamuliwa kwamba kazi inayofanywa na mwili ni ya manufaa zaidi kwa mwanadamu kuliko kazi inayofanywa moja kwa moja na Roho, na inakuwa na manufaa zaidi. Hili ni wazo la Mungu wakati wa kuamua kama kazi ifanywe na Roho au ifanywe na mwili. Kuna umuhimu na msingi katika kila hatua ya kazi. Siyo fikra tu zisizo na msingi, na wala hazifanywi kiholela; kuna hekima fulani ndani yake. Huo ndio ukweli wa kazi zote za Mungu. Hasa, kuna mpango wa Mungu zaidi katika kazi kubwa kama hiyo kwa Mungu mwenye mwili mwenyewe kufanya kazi miongoni mwa wanadamu. Na kwa hivyo, hekima ya Mungu na yote Aliyo yanadhihirishwa katika kila tendo, fikira, na wazo Lake katika kufanya kazi; hivi ndivyo Mungu alivyo kwa njia maalum na kwa utaratibu. Fikira hizi na mawazo ya kutatiza ni magumu kwa mwanadamu kuyafikiria, na ni mambo magumu kwa mwanadamu kuyaamini, na, zaidi ya hayo, ni magumu kwa mwanadamu kuyafahamu. Kazi inayofanywa na mwanadamu ni kulingana na kanuni ya jumla, ambayo, kwa mwanadamu, ni ya kuridhisha sana. Hata hivyo ikilinganishwa na kazi ya Mungu, kuna tofauti kubwa sana; ingawa matendo ya Mungu ni makuu na kazi ya Mungu ni ya kiwango cha juu sana, nyuma yake kuna mipango na mipangilio midogo ya uhakika ambayo haiwezi kufikiriwa na mwanadamu. Kila hatua ya kazi Yake sio kulingana na kanuni tu, lakini pia inajumuisha vitu vingi ambavyo haviwezi kusemwa kwa lugha ya kibinadamu, na haya ni mambo ambayo hayaonekani kwa mwanadamu. Bila kujali kama ni kazi ya Roho au kazi ya Mungu mwenye mwili, kila kazi inajumuisha mpango wa kazi Yake. Hafanyi kazi bila kuwa na msingi, na hafanyi kazi isiyokuwa na maana. Roho anapofanya kazi moja kwa moja, ni kwa malengo Yake, na Anapokuwa mwanadamu (ambayo ni sawa na kusema, Anapobadilisha umbo Lake la nje) ili kufanya kazi, hata zaidi ni kwa lengo Lake. Kama sivyo, je, Angebadilisha utambulisho Wake kwa urahisi? Kama sivyo, je, Angekubali kwa urahisi kuwa mtu ambaye anachukuliwa kuwa duni na kuteswa?

Kazi Yake katika mwili ni ya umuhimu mkubwa, ambao umezungumzwa kuhusiana na kazi, na Yule ambaye hatimaye anahitimisha kazi ni Mungu mwenye mwili, na sio Roho. Baadhi ya watu wanaamini kwamba Mungu wakati fulani anaweza kuja duniani na kumtokea mwanadamu, ambapo Atawahukumu wanadamu wote, Akimjaribu mmoja baada ya mwingine bila mtu yeyote kupitwa. Wale wanaofikiri kwa namna hii hawafahamu hatua hii ya kazi ya Mungu mwenye mwili. Mungu hamhukumu mwanadamu mmoja baada ya mwingine, na hamjaribu mwanadamu mmoja baada ya mwingine; kufanya hivyo hakungekuwa kazi ya hukumu. Je, upotovu wa wanadamu wote si ni sawa? Je, kiini cha wanadamu wote hakifanani? Kinachohukumiwa ni kiini cha mwanadamu kilichopotoka, kiini cha mwanadamu kilichopotoshwa na Shetani, na dhambi zote za mwanadamu. Mungu hahukumu makosa madogo madogo ya mwanadamu na yasiyokuwa na umuhimu. Kazi ya hukumu ni ya uwakilishi, na haifanywi mahususi kwa ajili ya mtu fulani. Badala yake, ni kazi ambayo kwayo kundi la watu wanahukumiwa ili kuiwakilisha hukumu ya wanadamu wote. Kwa Yeye mwenyewe kufanya kazi Yake katika kundi la watu, Mungu mwenye mwili anatumia kazi Yake ili kuwakilisha kazi ya wanadamu wote, ambayo inaenea taratibu. Kazi ya hukumu pia iko hivyo. Mungu hahukumu aina fulani ya mtu au kundi fulani la watu, bali Anawahukumu wasio na haki wote miongoni mwa wanadamu—kwa mfano, upinzani wa mwanadamu kwa Mungu, au mwanadamu kutomcha Yeye, au kusababisha usumbufu katika kazi ya Mungu, na kadhalika. Kile kinachohukumiwa ni kiini cha mwanadamu cha kumpinga Mungu, na kazi hii ni kazi ya ushindi ya siku za mwisho. Kazi na neno la Mungu mwenye mwili lililoshuhudiwa na mwanadamu ni kazi ya hukumu mbele ya kiti kikuu cheupe cha enzi wakati wa siku za mwisho, ambacho kilibuniwa na mwanadamu katika kipindi cha siku za nyuma. Kazi ambayo sasa inafanywa na Mungu mwenye mwili ni hukumu yenyewe mbele ya kiti kikuu cheupe cha enzi. Mungu mwenye mwili wa leo ni Yule Mungu anayewahukumu wanadamu wote wakati wa siku za mwisho. Mwili huu na kazi, neno, na tabia yote ya nwili hii ni ukamilifu Wake. Ingawa mawanda ya kazi Yake ni finyu, na hayahusishi moja kwa moja ulimwengu wote, kiini cha kazi ya hukumu ni hukumu ya moja kwa moja kwa wanadamu wote; si kazi inayofanywa kwa ajili ya watu weteule wa Uchina tu, au kwa ajili ya idadi ndogo ya watu. Wakati wa kazi ya Mungu mwenye mwili, ingawa mawanda ya kazi hii hayahusishi ulimwengu mzima, inawakilisha kazi ya ulimwengu mzima na, baada ya kuhitimisha kazi ndani ya mawanda ya mwili Wake, Ataipanua kazi hii mara moja katika ulimwengu mzima, kwa namna ile ile, injili ya Yesu ilivyoenea ulimwengu mzima baada ya kufufuka Kwake na kupaa mbinguni. Bila kujali endapo ni kazi ya Roho au ni kazi ya mwili, ni kazi ambayo inafanywa ndani ya mawanda finyu, lakini ambayo inauwakilisha ulimwengu mzima. Wakati wa siku za mwisho, Mungu anaonekana ili kufanya kazi Yake kwa kutumia utambulisho Wake wa Mungu mwenye mwili, na Mungu mwenye mwili ni Mungu anayemhukumu mwanadamu mbele ya kiti kikuu cheupe cha enzi. Bila kujali endapo ni Roho au mwili, Yule ambaye anafanya kazi ya hukumu ni Mungu anayemhukumu mwanadamu katika siku za mwisho. Hili linafafanuliwa kulingana na kazi Yake, na halifafanuliwa kulingana na mwonekano Wake wa nje au sababu nyinginezo. Ingawa mwanadamu ana dhana kuhusu maneno haya, hakuna anayeweza kukana ukweli wa hukumu ya Mungu mwenye mwili na kuwashinda wanadamu wote. Bila kujali kile mwanadamu anachofikiria juu yake, ukweli ni, baada ya yote, ukweli tu. Hukuna anayeweza kusema kwamba “Kazi imefanywa na Mungu, lakini mwili si Mungu.” Huu ni upuuzi, kwasababu kazi hii haiwezi kufanywa na mtu yeyote isipokuwa Mungu mwenye mwili. Kwa kuwa kazi hii imekwishakamilika, kufuatia kazi hii, kazi ya hukumu ya Mungu kwa mwanadamu haitatokea kwa mara ya pili; Mungu katika kupata mwili Kwake kwa mara ya pili amekwishaikamilisha kazi yote ya usimamizi, na hakutakuwa na hatua ya nne ya kazi ya Mungu. Kwa sababu yule anayehukumiwa ni mwanadamu, mwanadamu ambaye ni wa mwili na ambaye amepotoshwa, na sio roho ya Shetani ambayo inahukumiwa moja kwa moja, kazi ya hukumu haifanywi katika ulimwengu wa kiroho, bali miongoni mwa wanadamu. Hakuna anayefaa zaidi na anayestahili, kuliko Mungu mwenye mwili kwa ajili ya kuhukumu upotovu wa mwili wa mwanadamu. Ikiwa hukumu ingefanywa moja kwa moja na Roho wa Mungu, basi isingekuwa inajumuisha wote. Zaidi ya hayo, kazi kama hiyo ingekuwa ngumu kwa mwanadamu kuikubali, maana Roho hawezi kukutana uso kwa uso na mwanadamu, na kwa sababu hii, matokeo hayawezi kuwa ya haraka, sembuse mwanadamu hangeweza kuona kwa uwazi kabisa tabia ya Mungu isiyokosewa. Shetani anaweza tu kushindwa kabisa ikiwa Mungu mwenye mwili anahukumu upotovu wa mwanadamu. Kuwa sawa na mwanadamu Akiwa na ubinadamu wa kawaida, Mungu mwenye mwili anaweza kumhukumu mwanadamu asiye na haki; hii ni ishara ya utakatifu Wake wa asili na hali Yake ya kutokuwa wa kawaida. Ni Mungu pekee ndiye anayestahili, na Yuko katika nafasi ya kumhukumu mwanadamu, maana Ana ukweli, na haki, na kwa hivyo Ana uwezo wa kumhukumu mwanadamu. Wale ambao hawana ukweli na haki hawafai kuwahukumu wengine. Kama kazi hii ingefanywa na Roho wa Mungu, basi isingekuwa ushindi dhidi ya Shetani. Roho kiasili huwa Ameinuliwa zaidi kuliko viumbe wenye mwili wa kufa, na Roho wa Mungu ni mtakatifu kwa asili, na Anaushinda mwili. Ikiwa Roho angefanya kazi hii moja kwa moja, Asingeweza kuhukumu uasi wote wa mwanadamu, na Asingeweza kufichua hali nzima ya mwanadamu ya kutokuwa na haki. Kwa maana kazi ya hukumu pia inafanywa kupitia dhana za mwanadamu kuhusu Mungu, na mwanadamu hajawahi kuwa na dhana yoyote juu ya Roho, na hivyo Roho hana uwezo wa kufunua hali ya mwanadamu ya kutokuwa na haki, wala Hawezi kuweka wazi kabisa hali hiyo ya kutokuwa na haki. Mungu mwenye mwili ni adui wa wale wote wasiomjua. Kupitia kuhukumu dhana na upinzani wa mwanadamu Kwake, Anafichua uasi wote wa wanadamu. Matokeo ya kazi Yake katika mwili yapo dhahiri zaidi kuliko yale ya kazi ya Roho. Na hivyo, hukumu ya wanadamu wote haifanywi moja kwa moja na Roho, bali ni kazi ya Mungu mwenye mwili. Mungu mwenye mwili anaweza kuonekana na kuguswa na mwanadamu, na Mungu mwenye mwili anaweza kumshinda kabisa mwanadamu. Katika uhusiano wake na Mungu mwenye mwili, mwanadamu huwa anapiga hatua kutoka katika upinzani na kuwa mtiifu, kutoka katika mateso na kukubaliwa, kutoka katika dhana na kuwa na maarifa, na kutoka kwa kukataliwa hadi kupendwa—haya ndiyo matokeo ya kazi ya Mungu mwenye mwili. Mwanadamu anaokolewa tu kwa kukubali hukumu Yake, mwanadamu anakuja tu kumjua hatua kwa hatua kupitia maneno ya kinywa Chake, mwanadamu anashindwa na Yeye wakati wa upinzani wake Kwake, na anapata uzima kutoka Kwake wakati wa kukubali kuadibu Kwake. Hii yote ni kazi ya Mungu mwenye mwili, na sio kazi ya Mungu katika utambulisho Wake kama Roho. Kazi inayofanywa na Mungu mwenye mwili ni kazi kubwa sana, na ni kazi ya kina sana, na sehemu muhimu ya hatua tatu za kazi ya Mungu ni hatua mbili za kazi ya kupata mwili. Upotovu wa kina wa mwanadamu ni kikwazo kikubwa sana katika kazi ya Mungu mwenye mwili. Hasa, kazi inayofanywa kwa watu wa siku za mwisho ni ngumu sana, na mazingira ni ya uadui, na ubora wa tabia ya kila aina ya mwanadamu ni duni sana. Lakini mwishoni mwa kazi hii, bado itapata matokeo mazuri, bila dosari yoyote; haya ni matokeo ya kazi ya mwili, na matokeo haya yanashawishi zaidi kuliko kazi ile ya Roho. Hatua tatu za kazi ya Mungu zitahitimishwa katika mwili, na ni lazima zikamilishwe na Mungu mwenye mwili. Kazi muhimu sana imefanywa katika mwili, na wokovu wa mwanadamu ni lazima ufanywe na Mungu mwenye mwili. Ingawa binadamu wote wanahisi kwamba Mungu katika mwili hahusiani na mwanadamu, kwa kweli mwili huu unahusiana na hatima na uwepo wa wanadamu wote.

Kila hatua ya kazi ya Mungu ni kwa ajili ya wanadamu wote, na inawalenga wanadamu wote. Ingawa ni kazi Yake katika mwili, bado inaelekezwa kwa wanadamu wote; Yeye ni Mungu wa wanadamu wote, na ni Mungu wa viumbe vyote vilivyoumbwa na ambavyo havijaumbwa. Ingawa kazi Yake katika mwili ipo ndani ya mawanda finyu, na lengo la kazi hii pia lina mipaka, kila wakati Anapofanyika mwili ili kufanya kazi Yake, Anachagua walengwa wa kazi Yake ambao ni wawakilishi wakuu; Hachagui kundi la watu walio rahisi na wasiofaa kwa ajili ya kufanya kazi, lakini badala yake Anachagua kama walengwa wa kazi Yake kundi la watu wenye uwezo wa kuwa wawakilishi wa kazi Yake katika mwili. Kundi hili la watu linachaguliwa kwa sababu mawanda ya kazi Yake katika mwili ni finyu, na limeandaliwa mahususi kwa ajili ya kupata mwili Kwake, na limechaguliwa hasa kwa ajili ya kazi Yake katika mwili. Uchaguzi wa Mungu wa walengwa wa kazi Yake si usio na msingi, bali unafanyika kulingana na kanuni: Mlengwa wa kazi anapaswa kuwa na manufaa katika kazi ya Mungu mwenye mwili, na anapaswa kuwa na uwezo wa kuwawakilisha wanadamu wote. Kwa mfano, Wayahudi waliweza kuwawakilisha wanadamu wote katika kupokea wokovu binafsi wa Yesu, na Wachina wanaweza kuwawakilisha wanadamu wote katika kuukubali ushindi binafsi wa Mungu mwenye mwili. Kuna msingi kwa Wayahudi kuwa wawakilishi wa wanadamu wote, na kuna msingi kwa uwakilishi wa Wachina kwa wanadamu wote katika kuukubali ushindi binafsi wa Mungu. Hakuna kinachoonyesha maana ya ukombozi kuliko kazi ya ukombozi iliyofanywa miongoni mwa Wayahudi, na hakuna kinachoonyesha ukamilifu na mafanikio ya kazi ya ushindi kuliko kazi ya ushindi iliyofanywa miongoni mwa Wachina. Kazi na neno la Mungu mwenye mwili vinaonekana kuelekezwa kwa kundi dogo la watu, lakini kwa kweli, kazi Yake miongoni mwa kundi hili dogo ni kazi ya ulimwengu mzima, na neno Lake linaelekezwa kwa wanadamu wote. Baada ya kazi Yake katika mwili kufika mwisho, wale wanaomfuata wataanza kueneza kazi ambayo Ameifanya miongoni mwao. Kitu kizuri zaidi kuhusu kazi Yake katika mwili ni kwamba, Anaweza kuacha maneno na mawaidha sahihi, na mapenzi Yake mahususi kwa ajili ya wanadamu kwa wale wanaomfuata, ili baadaye wafuasi Wake waweze kwa usahihi zaidi na kwa uthabiti zaidi kupitisha kazi Yake yote katika mwili, na mapenzi Yake kwa wanadamu wote, kwa wale wanaoikubali njia hii. Ni kazi ya Mungu mwenye mwili pekee miongoni mwa wanadamu ndiyo inayokamilisha ukweli wa Mungu kuwepo na kuishi pamoja na mwanadamu. Ni kazi hii pekee ndiyo inayotimiza shauku ya mwanadamu kuutazama uso wa Mungu, kushuhudia kazi ya Mungu, na kusikia neno la Mungu. Mungu mwenye mwili Anahitimisha enzi ambapo ni mgongo wa Yehova pekee ndio ulioonekana kwa wanadamu, na pia Anahitimisha enzi ya mwanadamu kuamini katika Mungu asiye dhahiri. Hasa, kazi ya Mungu mwenye mwili wa mwisho inawaleta wanadamu wote katika enzi ambayo ni halisi zaidi, ya kivitendo zaidi na nzuri zaidi. Hahitimishi tu enzi ya sheria na mafundisho ya kidini; la muhimu zaidi, Anamfunulia mwanadamu Mungu ambaye ni halisi na wa kawaida, ambaye ni Mwenye haki na mtakatifu, ambaye Anafungua kazi ya mpango wa usimamizi na kufafanua mafumbo na hatima ya wanadamu, ambaye Aliwaumba wanadamu na kuhitimisha kazi ya usimamizi, na ambaye Amebakia sirini kwa maelfu ya miaka. Anaihitimisha enzi ya Mungu asiye yakini, Anaihitimisha enzi ambayo kwayo wanadamu wote wanatamani kuutafuta uso wa Mungu lakini wanashindwa, Anahitimisha enzi ambayo kwayo wanadamu wote wanamtumikia Shetani, na Anawaongoza wanadamu wote katika enzi mpya kabisa. Haya yote ni matokeo ya kazi ya Mungu mwenye mwili kwa niaba ya Roho wa Mungu. Wakati Mungu anapofanya kazi katika mwili Wake, wale wanaomfuata wanakuwa hawatafuti tena na kupapasa vitu hivyo vinavyoonekana kuwa vipo na ambavyo havipo, na wanaacha kukisia mapenzi ya Mungu asiyeonekana. Mungu anapoeneza kazi Yake katika mwili, wale wanaomfuata wataieneza kazi ambayo Ameifanya katika mwili kwa dini na madhehebu yote, na watazungumza maneno Yake yote katika masikio ya wanadamu wote. Yote yanayosikiwa na wale wanaoipokea injili Yake yatakuwa ni ukweli wa kazi Yake, yatakuwa ni mambo ambayo mwanadamu ameyashuhudia na kuyaona binafsi, na utakuwa ukweli na sio uvumi. Ukweli huu ni ushahidi ambao kupitia huo Anaeneza kazi, na pia ni zana ambazo Anazitumia katika kueneza kazi. Bila uwepo wa ukweli, injili Yake isingeweza kuenea katika nchi zote na maeneo yote; bila ukweli bali tu kwa fikira za mwanadamu, Asingeweza kufanya kazi ya kuushinda ulimwengu wote. Roho hagusiki na mwanadamu, na wala Hawezi kuonekana na mwanadamu, na kazi ya Roho haiwezi kuacha ushahidi au ukweli wowote zaidi wa kazi ya Mungu kwa ajili ya mwanadamu. Mwanadamu kamwe hataweza kuuona uso halisi wa Mungu, na siku zote ataamini katika Mungu asiye yakini ambaye hayupo. Mwanadamu hataweza kuutazama uso wa Mungu, hataweza kusikia maneno yaliyozungumzwa na Mungu moja kwa moja. Mawazo ya mwanadamu, hata hivyo, ni matupu, na hayawezi kuchukua nafasi ya uso halisi wa Mungu; tabia ya asili ya Mungu, na kazi ya Mungu Mwenyewe haiwezi kuigwa na mwanadamu. Mungu wa mbinguni asiyeonekana na kazi Yake inaweza kuletwa tu duniani na Mungu mwenye mwili ambaye binafsi Anafanya kazi Yake miongoni mwa wanadamu. Hii ndiyo njia bora zaidi ya Mungu kuonekana kwa mwanadamu, ambayo kwayo mwanadamu anamwona Mungu na kuujua uso wa kweli wa Mungu, na haiwezi kufanikishwa na Mungu asiyekuwa katika mwili. Baada ya Mungu kufanya kazi Yake hadi hatua hii, kazi Yake tayari imeshafanikiwa kuwa na matokeo mazuri, na imekuwa na mafanikio kamili. Kazi binafsi ya Mungu mwenye mwili tayari imekwishakamilisha asilimia tisini ya kazi ya usimamizi Wake wote. Mwili huu umetoa mwanzo mzuri kwa kazi Yake yote, na muhtasari wa kazi Yake yote, na umetangaza kazi Yake yote, na umefanya ujazo kamili wa mwisho kwa kazi hii yote. Kuanzia sasa, hakutakuwa na Mungu mwingine mwenye mwili kwa ajili ya kufanya hatua ya nne ya kazi ya Mungu, na kamwe hakutakuwa na kazi yoyote ya ajabu ya Mungu mwenye mwili wa tatu.

Kila hatua ya kazi ya Mungu katika mwili inawakilisha kazi Yake ya enzi nzima, na haiwakilishi kipindi fulani kama kazi ya mwanadamu. Na kwa hivyo mwisho wa kazi ya kupata mwili Kwake kwa mara ya mwisho haimaanishi kwamba kazi Yake itakuwa imefikia mwisho kamili, kwa maana kazi Yake katika mwili inawakilisha enzi nzima, na haiwakilishi tu kipindi ambacho Anafanya kazi Yake katika mwili. Ni kwamba tu Anakamilisha kazi Yake ya enzi nzima wakati ambao Yupo katika mwili, na kisha itaenea sehemu zote. Baada ya Mungu mwenye mwili kutimiza huduma Yake, Atakabidhi kazi Yake ya baadaye kwa wale wanaomfuata. Kwa njia hii kazi Yake ya enzi nzima itaendelezwa bila kusitishwa. Kazi ya enzi nzima ya kupata mwili itachukuliwa tu kuwa imekamilika baada ya kuenea ulimwenguni kote. Kazi ya Mungu mwenye mwili huanzisha enzi mpya, na wale wanaoiendeleza kazi Yake ni watu wanaotumiwa na Yeye. Kazi inayofanywa na mwanadamu yote ipo ndani ya huduma ya Mungu mwenye mwili, na haina uwezo wa kwenda zaidi ya mawanda haya. Ikiwa Mungu mwenye mwili haji kufanya kazi Yake, mwanadamu hana uwezo wa kuhitimisha enzi ya zamani, na hana uwezo wa kuikaribisha enzi mpya. Kazi inayofanywa na mwanadamu ipo tu ndani ya wajibu wake ambao unawezekana kibinadamu, na haiwakilishi kazi ya Mungu. Ni Mungu mwenye mwili pekee ndiye anayeweza kuja na kukamilisha kazi ambayo Anapaswa kuifanya, na mbali na Yeye, hakuna anayeweza kuifanya kazi hii badala Yake. Bila shaka, kile Ninachozungumzia ni kuhusiana na kazi ya kufanyika mwili. Huyu Mungu mwenye mwili, kwanza Anatekeleza hatua ya kazi ambayo hailingani na dhana za mwanadamu, na kisha Anafanya kazi zaidi ambayo hailingani na dhana za mwanadamu. Lengo la kazi hii ni kumshinda mwanadamu. Kwa upande mmoja, kupata mwili kwa Mungu hakupatani na dhana za mwanadamu, aidha, Anafanya kazi zaidi ambayo haipatani na dhana za mwanadamu, na kwa hivyo mwanadamu anakuza mawazo zaidi ya kukosoa kumhusu. Anafanya kazi ya ushindi miongoni mwa wanadamu ambao wana dhana nyingi sana kumhusu. Bila kujali jinsi wanavyomchukulia, Atakapokuwa amekamilisha huduma Yake, wanadamu wote watakuwa chini ya utawala Wake. Ukweli wa kazi hii hauonekani tu miongoni mwa Wachina, bali unawakilisha pia jinsi ambavyo wanadamu wote watakavyoshindwa. Matokeo yanayoonekana kwa watu hawa ni utangulizi wa matokeo yatakayoonekana kwa wanadamu wote, na matokeo ya kazi Anayofanya wakati ujao yatazidi sana matokeo kwa watu hawa. Kazi ya Mungu katika mwili haihusishi matangazo mengi ya hadharani, wala haijafunikwa gizani. Ni halisi na ya kivitendo, na ni kazi ambayo ni sawa na moja kujumlisha na moja ni sawa sawa na mbili. Haijafichwa kwa mtu yeyote, na wala haimdanganyi mtu yeyote. Kile ambacho watu wanaona ni vitu halisi, na kile ambacho mwanadamu anapata ni ukweli halisi na maarifa. Kazi itakapokamilika, mwanadamu atakuwa na maarifa mapya juu Yake, na wale ambao kweli wanamtafuta Mungu hawatakuwa na dhana zozote juu Yake. Haya siyo tu matokeo ya kazi Yake kwa Wachina, lakini pia inawakilisha matokeo ya kazi Yake katika kuwashinda wanadamu wote, kwa maana hakuna kitu ambacho ni cha manufaa zaidi katika kazi ya kuwashinda watu kuliko mwili huu, na kazi ya mwili huu, na kila kitu cha mwili huu. Vina manufaa katika kazi Yake leo, na vina manufaa katika kazi Yake hapo baadaye. Mwili huu utawashinda wanadamu wote na utawapata wanadamu wote. Hakuna kazi bora zaidi ambayo kwayo wanadamu wote watamwona Mungu, na kumtii Mungu, na kumfahamu Mungu. Kazi inayofanywa na mwanadamu inawakilisha tu mawanda finyu, na Mungu anapofanya kazi Yake hazungumzi na watu fulani, bali Anazungumza na wanadamu wote, na wale wote wanaoikubali kazi Yake. Mwisho Anaoutangaza ni mwisho wa wanadamu wote, na sio mwisho wa mtu fulani tu. Hamtendei mtu yeyote kwa upendeleo maalum, wala Hamwonei mtu yeyote, na Anafanya kazi kwa ajili ya, na Anazungumza na wanadamu wote. Na kwa hiyo huyu Mungu katika mwili Ameshawaainisha wanadamu wote kulingana na aina zao, tayari Ameshawahukumu wanadamu wote, na Ameshapangilia hatima inayofaa kwa wanadamu wote. Ingawa Mungu anafanya kazi Yake Uchina tu, kwa hakika Ameshaamua kazi ya ulimwengu mzima. Hawezi kusubiri hadi kazi Yake itakapoenea miongoni mwa wanadamu wote kabla ya kutoa matamko Yake na kuweka mipango hatua kwa hatua. Je, hio haingekuwa kuchelewa sana? Sasa Anaweza kabisa kukamilisha kazi ya wakati ujao kabla ya wakati huo. Kwa sababu Yule anayefanya kazi ni Mungu mwenye mwili, Anafanya kazi isiyokuwa na mipaka ndani ya mawanda yenye mipaka, na baadaye Atamfanya mwanadamu atekeleze jukumu ambalo mwanadamu anapaswa kulitekeleza; hii ni kanuni ya kazi Yake. Anaweza kuishi tu na mwanadamu kwa muda, na Hawezi kuambatana na mwanadamu hadi kazi ya enzi nzima itakapokamilika. Ni kwa sababu Yeye ni Mungu kwamba Yeye hutabiri kazi Yake ya wakati ujao mapema. Baada ya hapo, Atawaainisha wanadamu wote kulingana na aina kwa maneno Yake, na mwanadamu ataingia katika kazi Yake ya hatua kwa hatua kulingana na maneno Yake. Hakuna atakayekwepa, na wote wanapaswa kutenda kulingana na hili. Hivyo, katika wakati ujao, enzi itaongozwa na maneno Yake, na sio kuongozwa na Roho.

Kazi ya Mungu katika mwili ni lazima ifanywe katika mwili. Kama ingefanywa moja kwa moja na Roho wa Mungu isingeweza kutoa matokeo yoyote. Hata kama ingefanywa na Roho, kazi hii isingekuwa na maana kubwa, na hatimaye isingekuwa na ushawishi. Viumbe vyote vilivyoumbwa vinatamani kujua kama kazi ya Muumba ina maana, na inawakilisha kitu gani, na ni kwa ajili ya nini, na iwapo kazi ya Mungu ina mamlaka kamili na hekima, na endapo ina thamani na maana ya kina. Kazi Anayofanya ni kwa ajili ya wokovu wa wanadamu wote, kwa ajili ya kumshinda Shetani, na kwa ajili ya kutoa ushuhuda kwa Mungu miongoni mwa vitu vyote. Hivyo, kazi Anayoifanya ni lazima iwe na umuhimu mkubwa. Mwili wa mwanadamu umepotoshwa na Shetani, na umepofushwa kwa kina sana, na kujeruhiwa kwa kiasi kikubwa. Sababu muhimu sana ambayo inamfanya Mungu kufanya kazi katika mwili ni kwa sababu mlengwa wa wokovu Wake ni mwanadamu, ambaye ni wa mwili, na kwa sababu Shetani pia anatumia mwili wa mwanadamu kusumbua kazi ya Mungu. Vita na Shetani kwa hakika ni kazi ya kumshinda mwanadamu, na wakati uo huo mwanadamu pia ni mlengwa wa wokovu wa Mungu. Kwa njia hii, kazi ya Mungu mwenye mwili ni muhimu. Shetani aliupotosha mwili wa mwanadamu, na mwanadamu akawa mfano halisi wa Shetani, na akawa mlengwa wa kushindwa na Mungu. Kwa njia hii, kazi ya kupambana na Shetani na kumwokoa mwanadamu inatokea duniani, na Mungu ni lazima awe mwanadamu ili Afanye vita na Shetani. Hii ni kazi ya kivitendo kabisa. Mungu anapofanya kazi katika mwili, kwa hakika Anapambana na Shetani katika mwili. Anapofanya kazi katika mwili, Anafanya kazi Yake katika ulimwengu wa kiroho, na Anafanya kazi Yake yote katika ulimwengu wa kiroho iwe halisi duniani. Anayeshindaniwa ni mwanadamu, asiye mtiifu Kwake, yule anayeshindwa ni mfano halisi wa Shetani (bila shaka, huyu pia ni mwanadamu), ambaye ana uadui na Yeye, na ambaye ataokolewa hatimaye ni mwanadamu. Kwa njia hii, ni muhimu hata zaidi kwa Mungu kuwa mwanadamu ambaye Ana ganda la nje la kiumbe, ili kwamba Aweze kufanya vita halisi na Shetani, Aweze kumshinda mwanadamu, ambaye si mtiifu Kwake, na ambaye ana ganda la nje sawa na Yeye, na kumwokoa mwanadamu, ambaye ana umbo la nje kama Lake na aliyeumizwa na Shetani. Adui Wake ni mwanadamu, mlengwa wa ushindi Wake ni mwanadamu, na mlengwa wa wokovu Wake ni mwanadamu, aliyeumbwa na Yeye. Hivyo ni lazima Awe mwanadamu, na kwa njia hii, kazi Yake inakuwa rahisi zaidi. Ana uwezo wa kumshinda Shetani na kumshinda mwanadamu, na, zaidi ya hayo, Anaweza kuwaokoa wanadamu. Ingawa mwili huu ni wa kawaida na halisi, Yeye si mwili wa kawaida. Yeye si mwili ambao ni mwanadamu tu, bali mwili ambao una ubinadamu na uungu. Hii ndiyo tofauti Yake na mwanadamu, na ni alama ya utambulisho wa Mungu. Ni mwili tu kama huu ndio unaweza kufanya kazi Anayokusudia kufanya, na kutimiza huduma ya Mungu katika mwili, na kukamilisha kazi Yake miongoni mwa wanadamu. Isingekuwa hivyo, kazi Yake miongoni mwa wanadamu ingekuwa tupu na yenye dosari. Ingawa Mungu anaweza kupambana na roho ya Shetani na kuibuka mshindi, asili ya zamani ya mwanadamu aliyepotoka haiwezi kuondolewa, na wale ambao sio watiifu Kwake na wanaompinga hawawezi kamwe kuwa chini ya utawala Wake, ambayo ni kusema, Hataweza kamwe kuwashinda wanadamu, na Hataweza kamwe kuwapata wanadamu wote. Kama kazi Yake duniani haiwezi kutatuliwa, basi usimamizi Wake hautafika mwisho, na wanadamu wote hawataweza kuingia katika pumziko. Kama Mungu hawezi kuingia katika pumziko pamoja na viumbe Wake wote, basi hakutakuwa na matokeo ya usimamizi huo, na utukufu wa Mungu kwa sababu hiyo utatoweka. Ingawa mwili Wake hauna mamlaka, kazi Anayofanya itapata matokeo yake. Huu ndio mwelekeo usioepukika wa kazi Yake. Haijalishi kama mwili Wake una mamlaka au la, maadamu Ana uwezo wa kufanya kazi ya Mungu Mwenyewe, basi Yeye ni Mungu Mwenyewe. Haijalishi mwili huu ni wa kawaida kiasi gani, Anaweza kufanya kazi Anayopaswa kufanya, maana mwili huu ni Mungu na wala si mwanadamu tu. Sababu ambayo mwili huu unaweza kufanya kazi ambayo mwanadamu hawezi kufanya ni kwamba kiini Chake cha ndani si kama cha mwanadamu yeyote yule, na sababu kuwa Anaweza kumwokoa mwanadamu ni kwa sababu utambulisho Wake ni tofauti na wa mwanadamu yeyote yule. Mwili huu ni muhimu sana kwa mwanadamu kwa sababu Yeye ni mwanadamu na, hata zaidi, Yeye ni Mungu, kwa sababu Anaweza kufanya kazi ambayo hakuna mwanadamu wa kawaida anayeweza kuifanya, na kwa sababu Anaweza kumwokoa mwanadamu aliyepotoka, ambaye anaishi pamoja na Yeye duniani. Ingawa Anafanana na mwanadamu, Mungu mwenye mwili ni wa muhimu sana kwa mwanadamu kuliko mtu yeyote wa thamani, kwa maana Anaweza kufanya kazi ambayo haiwezi kufanywa na Roho wa Mungu, Ana uwezo zaidi kuliko Roho wa Mungu kwa kutoa ushuhuda kwa Mungu Mwenyewe, na Ana uwezo zaidi kuliko Roho wa Mungu kwa kuweza kumpata mwanadamu kikamilifu. Kwa sababu hii, ingawa mwili huu ni wa kawaida, mchango Wake kwa wanadamu na umuhimu Wake katika uwepo wa wanadamu unamfanya Awe wa thamani zaidi, na thamani halisi na umuhimu wa mwili huu hauwezi kupimwa na mwanadamu yeyote. Ingawa mwili huu hauwezi kumwangamiza Shetani moja kwa moja, Anaweza kutumia kazi Yake kumshinda mwanadamu na kumshinda Shetani, na kumfanya Shetani atii kikamilifu chini ya utawala Wake. Ni kwa sababu Mungu amepata mwili ndio maana Anaweza kumshinda Shetani na Anaweza kumwokoa binadamu. Hamwangamizi Shetani moja kwa moja, bali Anakuwa mwili ili kuweza kufanya kazi ya kumshinda binadamu, ambaye amepotoshwa na Shetani. Kwa njia hii, Anakuwa na uwezo zaidi wa kutoa ushuhuda Kwake Mwenyewe miongoni mwa viumbe, na Anakuwa na uwezo zaidi wa kumwokoa mwanadamu aliyepotea. Ushindi wa Mungu mwenye mwili dhidi ya Shetani unatoa ushuhuda mkubwa, na una ushawishi mkubwa, kuliko uangamizaji wa Shetani wa moja kwa moja na Roho wa Mungu. Mungu katika mwili Ana uwezo zaidi wa kumsaidia mwanadamu kumjua Muumba, na Ana uwezo zaidi wa kutoa ushuhuda Kwake Mwenyewe miongoni mwa viumbe Vyake vilivyoumbwa.


Kiini cha Mwili Uliovaliwa na Mungu

Mungu katika kupata mwili Kwake kwa mara ya kwanza Aliishi duniani kwa miaka thelathini na tatu na nusu, lakini Alitekeleza huduma Yake kwa miaka mitatu na nusu pekee ya hiyo miaka yote. Kipindi Alichofanya kazi na kabla Hajaanza kazi Yake, Alikuwa na ubinadamu wa kawaida. Aliishi na ubinadamu Wake wa kawaida kwa miaka thelathini na tatu na nusu. Katika miaka yote mitatu na nusu ya mwisho Alijifichua kuwa Mungu mwenye mwili. Kabla Hajaanza kutekeleza kazi ya huduma Yake, Alikuwa na ubinadamu wa kawaida, bila kuonyesha ishara ya uungu Wake, na ni baada tu ya kuanza rasmi kutekeleza huduma Yake ndipo uungu Wake uliwekwa wazi. Maisha na kazi Zake katika ile miaka ishirini na tisa yote ilidhihirisha kuwa Alikuwa mwanadamu halisi, mwana wa Adamu, na kwamba Alikuwa katika mwili, kwa sababu huduma Yake ilianza rasmi baada tu ya kuwa na umri wa miaka ishirini na tisa. “Kupata mwili” ni kuonekana kwa Mungu katika mwili; Mungu anafanya kazi miongoni mwa binadamu walioumbwa katika mfano wa mwili. Kwa hivyo, kwa kuwa Yeye ni Mungu mwenye mwili, ni lazima kwanza Awe mwili, mwili wenye ubinadamu wa kawaida; hili ndilo sharti la kimsingi kabisa. Kwa kweli, maana ya Mungu kupata mwili ni kwamba Mungu anaishi na kufanya kazi katika mwili, kwamba Mungu katika kiini Chake hasa anakuwa mwili, anakuwa mtu. Maisha Yake ya kimwili na kazi vinaweza kugawanywa katika hatua mbili. Kwanza ni maisha Anayoishi kabla ya kuanza kutekeleza huduma Yake. Anaishi katika familia ya kawaida ya binadamu, katika ubinadamu wa kawaida kabisa, Akifuata maadili na sheria za maisha ya wanadamu, Akiwa na mahitaji ya kawaida ya binadamu (chakula, nguo, makazi, na usingizi), na udhaifu wa kawaida wa binadamu na hisia za kawaida za binadamu. Kwa maneno mengine, katika hatua hii ya kwanza Anaishi maisha yasiyo na uungu, yenye ubinadamu wa kawaida kabisa, Akijishughulisha na shughuli zote za wanadamu. Hatua ya pili ni ya maisha Anayoishi baada ya kuanza kutekeleza huduma Yake. Bado Yumo katika ubinadamu wa kawaida Akiwa na umbo la nje la binadamu bila kuonyesha ishara yoyote ya kawaida kwa nje. Lakini kimsingi Anaishi kwa ajili ya huduma Yake, na wakati huu ubinadamu Wake wa kawaida upo kikamilifu kuhudumia kazi ya kawaida ya uungu Wake; kwani wakati huo, ubinadamu Wake wa kawaida umekomaa kiasi cha kuweza kutekeleza huduma Yake. Kwa hivyo hatua ya pili ya maisha Yake ni ya kutekeleza huduma Yake katika ubinadamu Wake wa kawaida, ni maisha ya ubinadamu wa kawaida na uungu kamili. Sababu ya kuishi katika maisha ya kawaida kabisa ya ubinadamu katika hatua ya kwanza ya maisha Yake ni kwamba ubinadamu Wake bado haujalingana na ukamilifu wa kazi ya uungu, bado haujakomaa; ni baada tu ya kukomaa kwa ubinadamu Wake na kuwa na uwezo wa kustahimili huduma Yake, ndipo Anaweza kuanza kutekeleza huduma Yake. Kwa kuwa Yeye ni mwili, Anahitaji kukua na kukomaa, hatua ya kwanza ya maisha Yake ni ile ya ubinadamu wa kawaida, ilhali katika hatua ya pili, kwa kuwa ubinadamu Wake una uwezo wa kuanza kazi Yake na kutekeleza huduma Yake, maisha ambayo Mungu mwenye mwili Anaishi katika kipindi cha huduma Yake ni ya ubinadamu na ya uungu kamili. Ikiwa, tangu wakati wa kuzaliwa Kwake, Mungu mwenye mwili Angeanza rasmi huduma Yake, Akifanya ishara na maajabu yasiyo ya kawaida, basi Asingekuwa na kiini cha mwili. Kwa hivyo, ubinadamu Wake upo kwa sababu ya kiini Chake cha kimwili; hapawezi kuwa na mwili bila ubinadamu, na mtu bila ubinadamu si mwanadamu. Kwa njia hii, ubinadamu wa mwili wa Mungu ni sifa ya ndani ya mwili wa Mungu. Kusema kwamba “Mungu Anapokuwa mwili Anakuwa na uungu kamili, na si binadamu kabisa,” ni kufuru, kwa kuwa kauli hii haipo kabisa, na inakiuka kanuni ya kupata mwili. Hata baada ya kuanza kutekeleza huduma Yake, bado Anaishi katika uungu Wake akiwa na umbo la nje la binadamu Anapofanya kazi Yake; ni kwamba tu kwa wakati huo, ubinadamu Wake una kusudi la pekee la kuuwezesha uungu Wake kutekeleza kazi katika mwili wa kawaida. Kwa hivyo wakala wa kazi ni uungu unaosetiriwa katika ubinadamu Wake. Ni uungu na wala si ubinadamu Wake unaofanya kazi, lakini uungu huu umefichwa ndani ya ubinadamu Wake; kimsingi kazi Yake inafanywa na uungu Wake kamili, haifanywi na ubinadamu Wake. Lakini mtekelezaji wa kazi ni mwili Wake. Mtu anaweza kusema kuwa Yeye ni mwanadamu na vilevile ni Mungu, kwani Mungu Anakuwa Mungu Anayeishi katika mwili, mwenye umbo la mwanadamu na kiini cha binadamu, lakini pia Ana kiini cha Mungu. Kwa sababu Yeye ni binadamu aliye na kiini cha Mungu, Yuko juu ya binadamu wote walioumbwa, juu ya mtu yeyote anayeweza kutekeleza kazi ya Mungu. Kwa hivyo, miongoni mwa wale wote walio na umbo la binadamu kama Lake, miongoni mwa wale wote walio na ubinadamu, Yeye pekee ndiye Mungu mwenye mwili Mwenyewe—wengine wote ni wanadamu walioumbwa. Japokuwa wote wana ubinadamu, wanadamu walioumbwa hawana chochote ila ubinadamu, ilhali Mungu mwenye mwili ni tofauti: katika mwili Wake, mbali na kuwa na ubinadamu, lililo muhimu kabisa, pia Ana uungu. Ubinadamu Wake waweza kuonekana katika mwonekano wa nje wa mwili Wake na katika maisha Yake ya kila siku; ila uungu Wake ni vigumu kuonekana. Kwa kuwa uungu Wake huonyeshwa pale tu Anapokuwa na ubinadamu, na si wa kimuujiza kama watu wanavyofikiria kuwa, ni vigumu sana kwa watu kuuona. Hata leo, watu wana ugumu mkubwa sana wa kufahamu hasa kiini cha Mungu mwenye mwili ni nini. Hata baada ya Mimi kuzungumza maneno mengi sana, Ninatarajia bado ni siri kwa wengi wenu. Kwa kweli, suala hili ni rahisi sana: Kwa kuwa Mungu anakuwa mwili, kiini Chake ni muunganyiko wa ubinadamu na uungu. Muunganyiko huu unaitwa Mungu Mwenyewe, Mungu Mwenyewe duniani.

Maisha Aliyoishi Yesu duniani yalikuwa maisha ya kimwili ya kawaida. Aliishi katika ubinadamu wa kawaida wa mwili Wake. Mamlaka Yake—kufanya kazi Yake na kuzungumza neno Lake, au kuwaponya wagonjwa au kufukuza mapepo, kufanya hiyo kazi isiyo ya kawaida—haikujidhihirisha yenyewe, kwa sehemu kubwa, hadi Alipoanza huduma Yake. Maisha Yake kabla ya umri wa miaka ishirini na tisa, kabla ya Yeye kuanza kutekeleza huduma Yake, yalikuwa uthibitisho tosha kuwa Alikuwa mwili wa kawaida. Kwa sababu ya hili, na kwa kuwa Alikuwa bado Hajaanza kutekeleza huduma Yake, watu hawakuona chochote cha uungu ndani Yake, hawakuona chochote zaidi ya ubinadamu wa kawaida, mwanadamu wa kawaida—kama vile wakati huo baadhi ya watu walimwamini kuwa mwana wa Yusufu. Watu walidhani kuwa Alikuwa mwana wa mwanadamu wa kawaida, hawakuwa na njia ya kugundua kuwa Alikuwa mwili wa Mungu; hata wakati Alipotenda miujiza mingi katika harakati za kutekeleza huduma Yake, watu wengi bado walisema Alikuwa mwana wa Yusufu, kwani Alikuwa Kristo mwenye umbo la nje la ubinadamu wa kawaida. Ubinadamu Wake wa kawaida pamoja na kazi yake vyote vilikuwepo ili kutimiza umuhimu wa kupata mwili kwa mara ya kwanza, kuthibitisha kwamba Mungu alikuwa Amekuja kikamilifu katika mwili, Akawa mwanadamu wa kawaida kabisa. Kuwa na ubinadamu wa kawaida kabla ya kuanza kazi Yake ulikuwa uthibitisho kuwa Alikuwa mwili wa kawaida; na kwa kuwa Alifanya kazi baadaye ilithibitisha pia kwamba Alikuwa mwili wa kawaida, kwa kuwa Alifanya ishara na miujiza, kuponya wagonjwa na kufukuza mapepo katika mwili wenye ubinadamu wa kawaida. Sababu za kufanya miujiza ilikuwa kwamba mwili Wake ulikuwa umebeba mamlaka ya Mungu, ulikuwa mwili ambamo Roho wa Mungu Alikuwa amefichwa. Alikuwa na mamlaka haya kwa sababu ya Roho wa Mungu, na haikumaanishi kuwa Hakuwa Mwili. Kuponya wagonjwa na kufukuza mapepo ilikuwa kazi Aliyopaswa kutekeleza katika huduma Yake, onyesho la uungu Wake uliojificha ndani ya ubinadamu Wake, na haijalishi ni ishara za aina gani Alizoonyesha au jinsi Alivyodhihirisha mamlaka Yake, bado Aliishi katika ubinadamu wa kawaida na bado Alikuwa mwili wa kawaida. Hadi kufikia wakati Alipofufuka baada ya kufa msalabani. Aliishi katika mwili wa kawaida. Akitoa neema, Akiwaponya wagonjwa, na kufukuza mapepo hayo yote yalikuwa sehemu ya huduma Yake, hiyo yote ilikuwa kazi Aliyotekeleza katika mwili Wake wa kawaida. Kabla ya kwenda msalabani, Hakuuacha mwili Wake wa kawaida, haijalishi Alikuwa Anafanya nini. Alikuwa Mungu Mwenyewe, Akifanya kazi ya Mungu, lakini kwa sababu Alikuwa Mwili wa Mungu, Alikula chakula na kuvaa nguo, Alikuwa na mahitaji ya kawaida ya binadamu, Alikuwa na fikira za kawaida za binadamu na akili za kawaida. Haya yote yalikuwa uthibitisho kwamba Alikuwa mwanadamu wa kawaida, ambayo yalithibitisha kuwa mwili wa Mungu ulikuwa mwili wenye ubinadamu wa kawaida, haukuwa wa kiroho. Kazi Yake ilikuwa kukamilisha kazi ya Mungu kupata mwili kwa mara ya kwanza, kutimiza huduma ya kupata mwili kwa mara ya kwanza. Umuhimu wa kupata mwili ni kwamba mtu wa kawaida Anatekeleza kazi ya Mungu Mwenyewe; yaani, kwamba Mungu Anatekeleza kazi Yake ya uungu katika ubinadamu na hivyo kumshinda Shetani. Kupata mwili kunamaanisha kwamba Roho wa Mungu Anakuwa Mwili, yaani, Mungu Anakuwa mwili; kazi Anayoifanya katika mwili ni kazi ya Roho, inayothibitika katika mwili, na kuonyeshwa kwa mwili. Hakuna mwingine isipokuwa tu mwili wa Mungu unaoweza kutimiza huduma ya Mungu mwenye mwili; yaani, ni mwili wa Mungu pekee, ubinadamu huu wa kawaida—na hakuna mwingine yeyote—anayeweza kuonyesha kazi ya uungu. Iwapo, wakati wa kuja Kwake kwa mara ya kwanza, Mungu Hangekuwa na ubinadamu wa kawaida kabla ya umri wa miaka ishirini na tisa—ikiwa mara tu Alipozaliwa Angeweza kufanya miujiza, ikiwa mara tu Alipojifunza kuongea Angeweza kuongea lugha ya mbinguni, ikiwa mara tu Alipokanyaga duniani Angeweza kuyaelewa mambo yote ya kidunia, kung’amua fikira za kila mtu na nia zao—mtu kama huyu asingeitwa mwanadamu wa kawaida, na mwili Wake usingeitwa mwili wa mwanadamu. Iwapo ingekuwa hivi kwa Kristo, basi maana na kiini cha kuwa mwili kwa Mungu ingepotea. Kuwa Yeye ana ubinadamu wa kawaida kunathibitisha kuwa Yeye ni Mungu Aliyejidhihirisha katika mwili; ukweli kwamba Anapitia ukuaji wa kawaida wa binadamu unaonyesha zaidi kuwa Yeye ni mwili wa kawaida; hata zaidi, kazi Yake ni uthibitisho tosha kuwa Yeye ni Neno la Mungu, Roho wa Mungu, kuwa mwili. Mungu Anakuwa mwili kwa sababu ya mahitaji ya kazi; kwa maneno mengine, hatua hii ya kazi inapaswa kufanywa katika mwili, kufanywa katika ubinadamu wa kawaida. Hili ndilo sharti la “Neno kuwa mwili,” la “Neno kuonekana katika mwili,” na ndio ukweli wa Mungu kupata mwili mara mbili. Watu huenda wakaamini kuwa maisha yote ya Yesu yaliambatana na miujiza, kwamba mpaka kufikia mwisho wa kazi Yake duniani Hakudhihirisha ubinadamu wa kawaida, kwamba Hakuwa na mahitaji ya kawaida ya mwanadamu au udhaifu au hisia za binadamu, kwamba Hakuhitaji vitu vya msingi vya maisha au kuwa na fikira za kawaida za binadamu. Wanadhani tu kuwa Alikuwa mwanadamu asiyekuwa na akili ya kawaida, aliyevuka mipaka ya ubinadamu. Wanaamini kuwa kwa sababu Yeye ni Mungu, Hapaswi kufikiria na kuishi kama wanadamu wa kawaida wanavyofanya, kwamba ni mtu wa kawaida tu, mwanadamu halisi, ambaye Anaweza kufikiria mawazo ya kawaida ya kibinadamu na kuishi maisha ya mwanadamu wa kawaida. Haya yote ni mawazo ya wanadamu na maoni ya wanadamu, ambayo yanakinzana na madhumuni asilia ya kazi ya Mungu. Kufikiri kwa mwanadamu wa kawaida kunadumisha mawazo ya kawaida ya mwanadamu na ubinadamu wa kawaida; ubinadamu wa kawaida unadumisha kazi za kawaida za mwili; na kazi za kawaida za mwili zinawezesha maisha ya kawaida ya mwili katika ukamilifu wake. Ni kwa kufanya kazi tu katika mwili kama huo ndipo Mungu Anaweza kutimiza kusudi la kupata mwili Kwake. Kama Mungu mwenye mwili angekuwa na umbo la nje tu la mwili, bila kufikiri fikira za kawaida za binadamu, basi mwili huu usingekuwa na mawazo ya binadamu, sembuse ubinadamu halisi. Ni vipi ambavyo mwili kama huu, usio na ubinadamu, ungeweza kutimiza huduma ambayo Mungu mwenye mwili Anapaswa kutekeleza? Akili za kawaida huwezesha vipengele vyote vya maisha ya binadamu; bila akili ya kawaida, mtu hawezi kuwa mwanadamu. Kwa maneno mengine, mtu asiyefikiria fikra za kawaida ni mgonjwa wa akili. Na Kristo ambaye Hana ubinadamu ila uungu pekee Hawezi kuitwa mwili wa Mungu. Basi, mwili wa Mungu unawezaje kukosa ubinadamu wa kawaida? Je, si kufuru kusema kwamba Kristo hana ubinadamu? Kila shughuli ambazo wanadamu wa kawaida hufanya hutegemea utendaji kazi wa akili ya kawaida ya mwanadamu. Bila hiyo, wanadamu wangekuwa na mienendo iliyopotoka; wangeshindwa hata kutofautisha kati ya nyeupe na nyeusi, wema na uovu; na hawangekuwa na maadili ya binadamu na kanuni za uadilifu. Vivyo hivyo, iwapo Mungu mwenye mwili Asingefikiri kama mwanadamu wa kawaida, basi Asingekuwa mwili halisi, mwili wa kawaida. Mwili usiofikiri kama huo haungeweza kuikabili kazi ya uungu. Haungeweza kushiriki kwa kawaida katika shughuli za mwili wa kawaida, sembuse kuishi na wanadamu duniani. Na kwa hivyo, umuhimu wa kupata mwili kwa Mungu, kiini hasa cha kuja kwa Mungu katika mwili, kingepotea. Ubinadamu wa Mungu mwenye mwili upo ili kudumisha kazi ya kawaida ya uungu katika mwili; Mawazo Yake ya kawaida ya kibinadamu yanadumisha ubinadamu Wake wa kawaida na shughuli Zake zote za kawaida za kimwili. Mtu angeweza kusema kwamba mawazo Yake ya kawaida ya kibinadamu yapo ili kuendeleza kazi yote ya Mungu katika mwili. Ikiwa mwili huu haungekuwa na akili ya kawaida ya mwanadamu, basi Mungu hangeweza kufanya kazi katika mwili, na kile Anachohitaji kufanya katika mwili hakingeweza kutimizwa. Ingawa Mungu mwenye mwili Ana akili ya mwanadamu wa kawaida, kazi Yake haijatiwa doa na mawazo ya binadamu; Anafanya kazi katika ubinadamu na akili ya kawaida chini ya masharti ya awali kuwa atakuwa na ubinadamu na akili ya kawaida, na sio kwa kutumia mawazo ya kawaida ya binadamu. Haijalishi mawazo ya mwili Wake ni bora kiasi gani, kazi Yake haionyeshi alama ya mantiki au kufikiria. Kwa maneno mengine, kazi Yake haifikiriwi na akili ya mwili Wake, ila ni onyesho la moja kwa moja la kazi ya uungu katika ubinadamu Wake. Kazi Yake yote ni huduma Anayohitaji kutimiza, na hakuna hata moja inayofikiriwa kwa akili Zake. Kwa mfano, kuponya wagonjwa, kufukuza mapepo na kusulubishwa hayakuwa mazao ya akili Zake zakibinadamu, yasingeweza kutimizwa na mwanadamu yeyote mwenye akili za kibinadamu. Vivyo hivyo, kazi ya ushindi ya leo ni huduma ambayo ni sharti itekelezwe na Mungu mwenye mwili, lakini si kazi ya mapenzi ya mwanadamu, ni kazi ambayo uungu Wake unapaswa kuifanya, kazi ambayo hakuna mwanadamu mwenye mwili anayeweza kuifanya. Kwa hivyo, Mungu mwenye mwili ni lazima Awe na akili za binadamu, ni lazima Awe na ubinadamu wa kawaida, kwa sababu ni lazima Atekeleze kazi Yake katika ubinadamu akiwa na akili za kawaida. Hiki ndicho kiini cha kazi ya Mungu mwenye Mwili, kiini chenyewe cha Mungu mwenye mwili.

Kabla Yesu Hajatekeleza kazi yake, Aliishi tu katika ubinadamu Wake wa kawaida. Hakuna mtu ambaye angeweza kutambua kuwa Alikuwa Mungu, hakuna aliyegundua kuwa Alikuwa Mungu mwenye mwili; watu walimjua tu kama mwanadamu wa kawaida kabisa. Ubinadamu Wake wa kawaida ulikuwa ni uthibitisho kuwa Mungu Alipata mwili, na kwamba Enzi ya Neema ilikuwa enzi ya kazi ya Mungu mwenye mwili, si enzi ya kazi ya Roho. Ulikuwa uthibitisho kwamba Roho wa Mungu alitambulika kabisa katika mwili, kwamba katika enzi ya kupata mwili kwa Mungu mwili Wake ungefanya kazi yote ya Roho. Kristo aliye na ubinadamu wa kawaida ni mwili ambamo Roho anatambulika, akiwa na ubinadamu wa kawaida, akili ya kawaida, na mawazo ya kibinadamu. “Kutambuliwa” maana yake ni Mungu kufanyika mwanadamu, Roho kuwa mwili; ili kuiweka wazi, ni wakati ambapo Mungu Mwenyewe anaishi katika mwili wenye ubinadamu wa kawaida, na kupitia kwenye huo mwili, Anaonyesha kazi Yake ya Uungu—hii ndiyo maana ya kutambulika, au kupata mwili. Wakati wa kupata mwili Kwake kwa mara ya kwanza, ilikuwa ni lazima kwa Mungu kuponya wagonjwa na kutoa mapepo, kwa sababu kazi Yake ilikuwa kukomboa. Ili kuwakomboa wanadamu wote, Alihitaji kuwa mwenye huruma na mwenye kusamehe. Kazi Aliyoifanya kabla ya kusulubishwa ilikuwa ni kuponya watu na kufukuza mapepo, ambayo iliashiria wokovu Wake wa mwanadamu kutoka katika dhambi na uchafu. Kwa sababu ilikuwa ni Enzi ya Neema, ilikuwa ni muhimu Kwake kuwaponya wagonjwa, na kwa njia hiyo Alionyesha ishara na miujiza, mambo ambayo yalikuwa yakiwakilisha neema katika enzi hiyo; kwani Enzi ya Neema ilikitwa katika kutolewa kwa neema, ikiashiriwa na amani, furaha, na baraka za kimwili, vyote vikiwa zawadi za imani ya watu kwa Yesu. Hii ni kusema kuwa, kuponya wagonjwa, kufukuza mapepo na kutoa neema ilikuwa ni uwezo asilia wa mwili wa Yesu katika Enzi ya Neema, mambo haya yalikuwa ni kazi ya Roho iliyotambulika katika mwili. Lakini Alipokuwa Akitekeleza kazi kama hiyo, Alikuwa Akiishi katika mwili, Hakuenda nje ya mipaka ya mwili. Haijalishi ni matendo gani ya uponyaji Aliyotekeleza, bado Alikuwa na ubinadamu wa kawaida, bado Aliishi maisha ya kawaida ya binadamu. Sababu inayonifanya Niseme kuwa katika enzi ya kupata mwili kwa Mungu mwili ulitekeleza kazi yote ya Roho, ni kuwa haijalishi ni kazi gani Aliyoifanya, Aliifanya katika mwili. Lakini kwa sababu ya kazi Yake, watu hawakuuchukulia mwili Wake kuwa na kiini cha kimwili kabisa, kwani mwili huu ungeweza kufanya maajabu, na katika nyakati fulani maalum ungeweza kufanya mambo ambayo yalivuka uwezo wa kimwili. Kwa hakika, haya matukio yote yalitokea Alipoanza huduma Yake, kama vile Yeye kujaribiwa kwa siku arobaini au kubadilishwa sura kule mlimani. Hivyo kwa Yesu, maana ya kupata mwili kwa Mungu haikukamilishwa, ila tu sehemu yake ilitimizwa. Maisha Aliyoishi katika mwili kabla ya kuanza kazi Yake yalikuwa ya kawaida tu katika hali zote. Baada ya Yeye kuanza kazi, Alibakiza tu ganda la nje la mwili Wake. Kwa sababu kazi Yake ilikuwa onyesho la uungu Wake, ilipita kazi ya kawaida ya mwili. Hata hivyo, Mwili wa Mungu ulikuwa tofauti na wanadamu wenye mwili na damu. Kwa hakika, katika maisha Yake ya kila siku, Alihitaji chakula, nguo, usingizi, na makao kama mtu yeyote yule, Alikuwa na mahitaji ya lazima ya kawaida, na Alikuwa na hisia za mwanadamu wa kawaida, na Aliwaza kama mwanadamu wa kawaida. Bado watu walimchukulia kuwa ni mwanadamu wa kawaida, isipokuwa tu kwamba kazi Aliyoifanya ilikuwa ya kupita akili. Kwa hakika, haijalishi Alifanya nini, Aliishi katika ubinadamu wa kawaida, na hata Alipotekeleza kazi, fikira zake zilikuwa za kawaida, mawazo yake yalikuwa ya wazi, hata zaidi ya wanadamu wa kawaida. Ilikuwa muhimu kwa Mungu mwenye mwili kufikiri kwa njia hii, kwani kazi ya uungu ilipaswa ionyeshwe na mwili ambao fikira zake zilikuwa za kawaida sana na mawazo yake ya wazi kabisa—ni kwa njia hii tu ndiyo mwili Wake ungeweza kuonyesha kazi ya uungu. Wakati wa miaka yote thelathini na tatu na nusu ambayo Yesu Aliishi duniani, Alidumisha ubinadamu Wake wa Kawaida, lakini kwa sababu ya kazi Yake katika huduma Yake ya miaka mitatu na nusu, watu walidhani kuwa Alikuwa Amepita mipaka ya ubinadamu, kwamba Alikuwa wa kimiujiza zaidi kuliko hapo awali. Kwa kweli, ubinadamu wa kawaida wa Yesu haukubadilika kabla na baada ya Yeye kuanza huduma Yake; ubinadamu Wake ulikuwa sawa wakati wote, lakini kwa sababu ya tofauti iliyokuwepo kabla na baada ya Yeye kuanza huduma Yake, mitazamo miwili ilijitokeza kuhusiana na mwili Wake. Haijalishi watu walifikiria nini, Mungu mwenye mwili Alidumisha ubinadamu Wake asilia wa kawaida kipindi chote, kwani kwa sababu Mungu Alikuwa mwili, Aliishi katika mwili, mwili uliokuwa na ubinadamu wa kawaida. Hata ikiwa Alikuwa Anatekeleza huduma Yake au la, ubinadamu Wake wa kawaida usingeweza kufutika, kwani ubinadamu ndio kiini cha msingi cha mwili. Kabla Yesu hajaanza kutekeleza huduma Yake, mwili Wake ulibaki wa kawaida kabisa, ukishiriki katika shughuli zote za binadamu; Hakuonekana hata kidogo kuwa wa kiroho, Hakuonyesha ishara zozote za kimiujiza. Wakati ule Alikuwa tu mwanadamu wa kawaida sana Aliyemwabudu Mungu, japo dhamira Yake ilikuwa adilifu sana, ya kweli zaidi kuliko ya mtu yeyote. Hivi ndivyo ubinadamu Wake wa kawaida ulivyojionyesha wenyewe. Kwa kuwa Hakufanya kazi kabisa kabla ya kuianza huduma Yake, hakuna aliyemtambua, hakuna aliyegundua kuwa mwili Wake ulikuwa tofauti kabisa na miili ya watu wengine, kwa kuwa Hakutenda muujiza hata mmoja, Hakutenda hata sehemu moja ya kazi ya Mungu Mwenyewe. Hata hivyo, baada ya kuanza kutekeleza kazi Yake, Alidumisha umbo la nje la ubinadamu wa kawaida na kuendelea kuishi katika mawazo ya kawaida ya binadamu, lakini kwa kuwa Alikuwa Ameanza kufanya kazi ya Mungu Mwenyewe, kuanzisha huduma ya Kristo na kufanya kazi ambayo wanadamu wa kufa, wanadamu wenye mwili na damu, wasingeweza kuifanya, basi watu walidhani kuwa Hakuwa na ubinadamu wa kawaida na Hakuwa mwili wa kawaida kikamilifu ila mwili usio kamili. Kwa sababu ya yale Aliyotekeleza, watu walisema kuwa Alikuwa Mungu katika mwili Ambaye Hakuwa na ubinadamu wa kawaida. Huu ulikuwa ufahamu wa kimakosa, kwani watu hawakuelewa maana ya Mungu kupata mwili. Huu ufahamu mbaya ulitokana na ukweli kuwa kazi iliyoonyeshwa na Mungu katika mwili ilikuwa kazi ya uungu, iliyoonyeshwa kupitia kwa mwili wenye ubinadamu wa kawaida. Mungu alivaa mwili, Aliishi katika mwili, na kazi Yake katika ubinadamu Wake iliuziba ukawaida wa ubinadamu Wake. Kwa sababu hii, watu walidhani kuwa Mungu hakuwa na ubinadamu bali uungu tu.

Mungu katika kupata mwili Kwake kwa mara ya kwanza Hakukamilisha kazi ya kupata mwili; Alikamilisha tu hatua ya kwanza ya kazi iliyokuwa lazima kwa Mungu kuifanya katika mwili. Kwa hivyo, ili kuimaliza kazi ya kupata mwili, Mungu Amerudi katika mwili kwa mara nyingine tena, Akiishi kulingana na ukawaida na uhalisia wote wa mwili, yaani, anaifanya kazi ya Mungu ijitokeze katika mwili wa kawaida kabisa, na kwa njia hiyo Anahitimisha kazi Aliyoiacha bila kuikamilisha katika mwili. Mwili wa pili uliopatikana kimsingi ni sawa na ule wa kwanza, lakini ni halisi zaidi, wa kawaida kabisa kuliko ule wa kwanza. Kwa sababu hiyo, mateso yanayopitiwa na mwili wa pili uliopatikana ni makubwa kuliko yale ya ule wa kwanza, ila mateso haya ni kwa sababu ya huduma Yake katika mwili, ambayo ni tofauti na mateso ya mwanadamu mwovu. Vilevile yanayotokana na ukawaida na uhalisi wa mwili Wake. Kwa kuwa Anatekeleza huduma Yake katika mwili wa kawaida na halisi kabisa, ni lazima mwili upitie mateso makubwa. Kadiri mwili ulivyo wa kawaida na wa kivitendo, ndivyo unavyoteseka zaidi katika utekelezaji wa huduma Yake. Kazi ya Mungu inaonyeshwa katika mwili wa kawaida sana, mwili ambao si wa kimiujiza kabisa. Kwa kuwa mwili Wake ni wa kawaida, na ni lazima ubebe kazi ya kumwokoa mwanadamu, Anateseka hata zaidi kuliko ambavyo mwili wa kiroho unavyoweza kuteseka—mateso haya yote yanatokana na uhalisi na ukawaida wa mwili Wake. Kutokana na mateso yaliyopitiwa na hii miili miwili iliyopatikana wakati wa kutekeleza huduma Zao, mtu anaweza kuona kiini cha kupata mwili. Kadiri mwili ulivyo wa kawaida, ndivyo Anavyopata mateso mazito Anapofanya kazi, kadri mwili unaofanya kazi unavyokuwa halisi, ndivyo dhana za watu zinavyoendelea kuwa kubwa, na ndivyo hatari nyingi zaidi zinavyoweza kumpata Yeye. Lakini, kadiri mwili ulivyo halisi, kadiri mwili unavyokuwa na mahitaji na hisia kamili za mwanadamu wa kawaida, ndivyo Anavyoweza zaidi kuifanya kazi ya Mungu katika mwili. Ulikuwa mwili wa Yesu ulioangikwa msalabani, mwili Wake Alioutoa kama kafara kwa dhambi; yaani, ni kupitia kwa mwili wenye ubinadamu wa kawaida ndipo Alipoweza kumshinda Shetani na kumkomboa kabisa mwanadamu kutoka msalabani. Ni kwa njia ya mwili kamili ambapo mwili wa pili wa Mungu unafanya kazi ya ushindi na kumshinda Shetani. Ni mwili tu wa kawaida na halisi kabisa unaoweza kutekeleza kazi ya ushindi kwa ukamilifu wake na kutoa ushuhuda wenye nguvu. Hii ni sawa na kusema kwamba, ushindi juu ya mwanadamu unafanywa kuwa bora kupitia uhalisi na ukawaida wa mwili wa Mungu, si kupitia miujiza na mafunuo yasiyo ya kawaida. Huduma inayofanywa na huyu Mungu mwenye mwili ni kuzungumza, na ni kupitia kuzungumza ndipo Anapomshinda na kumkamilisha mwanadamu; kwa maneno mengine, kazi ya Roho inayodhihirika katika mwili ni kuzungumza na kazi ya mwili ni kuzungumza, na hivyo inafikia lengo la kuwashinda, kuwafichua, kuwakamilisha, na kuwaondoa watu kabisa. Kwa hivyo, ni katika kazi ya ushindi ambapo kazi ya Mungu katika mwili itatimizwa kikamilifu. Kazi ya upatanisho kwa ajili ya dhambi za wanadamu iliyofanywa mara ya kwanza ilikuwa tu ni mwanzo wa kazi ya kupata mwili; ni mwili tu unaofanya kazi ya ushindi ndio utakamilisha kazi yote ya kupata mwili. Kijinsia, mmoja ni mwanamke na mwingine ni mwanamume; kwa hili, maana ya kupata mwili kwa Mungu imekamilishwa. Dhana za mwanadamu kumhusu Mungu zimeondolewa: Mungu Anaweza kuwa mwanamke na mwanamume, na kimsingi Mungu mwenye mwili Hana jinsia. Alimuumba mwanamume na mwanamke, na Kwake, hakuna mgawanyiko wa jinsia. Katika hatua hii ya kazi, Mungu Hafanyi ishara na miujiza, ili kwamba kazi iweze kutimiza matokeo yake kupitia kwa maneno. Sababu ya jambo hili, aidha, ni kwa sababu kazi ya Mungu mwenye mwili kwa wakati huu si kuponya wagonjwa na kufukuza mapepo, ila ni kumshinda mwanadamu kupitia kunena, ikiwa na maana kwamba uwezo wa asili unaomilikiwa na mwili huu uliopatwa na Mungu ni kunena maneno na kumshinda mwanadamu, si kuponya wagonjwa na kufukuza mapepo. Kazi Yake katika ubinadamu wa kawaida si kutenda miujiza, si kuponya wagonjwa na kufukuza mapepo, ila ni kunena, na kwa hivyo kupata mwili kwa mara ya pili kunaonekana kwa watu kuwa kwa kawaida zaidi ya mara ya kwanza. Watu wanaona kuwa Mungu kupata mwili si uongo; lakini huyu Mungu mwenye mwili ni tofauti na Yesu Aliyekuwa mwili, na ingawa Wote ni kupata mwili kwa Mungu, Hawako sawa kabisa. Yesu Alikuwa na ubinadamu usio wa tofauti, ubinadamu wa kawaida, lakini Aliambatana na ishara nyingi na miujiza. Katika huyu Mungu mwenye mwili, macho ya mwanadamu hayataona ishara au miujiza, wala kuponya wagonjwa au kufukuza mapepo, wala kutembea juu ya bahari, wala kufunga kwa siku arobaini… Hafanyi kazi sawa na Aliyoifanya Yesu, si kwa kuwa mwili Wake kimsingi ni tofauti na ule wa Yesu, ila ni kwa sababu si huduma Yake kuponya wagonjwa na kufukuza mapepo. Haharibu kazi Yake mwenyewe, Havurugi kazi Yake mwenyewe. Kwa kuwa Anamshinda mwanadamu kupitia maneno Yake ya kivitendo, hakuna haja ya kumtiisha kwa miujiza, na hivyo hatua hii ni kukamilisha kazi ya kupata mwili. Mungu mwenye mwili unayemwona leo ni mwili kamili, na hakuna kitu kisicho cha kawaida kuhusu Yeye. Anakuwa mgonjwa sawa tu na watu wengine, Anahitaji chakula na nguo sawa tu na watu wengine, kwani Yeye ni mwili kabisa. Ikiwa kwa wakati huu Mungu mwenye mwili Angefanya ishara na miujiza mikubwa, ikiwa Angeponya wagonjwa, kufukuza mapepo, au Angeweza kuua kwa neno moja tu, je, kazi ya kushinda ingefanywaje? Je, kazi ingeenezwa vipi miongoni mwa watu wa Mataifa? Kuponya wagonjwa na kufukuza mapepo ilikuwa kazi ya Enzi ya Neema, hatua ya kwanza katika kazi ya ukombozi, na sasa kwa kuwa Mungu Amemkomboa mwanadamu kutoka msalabani, Hatekelezi kazi hiyo kamwe. Ikiwa katika siku za mwisho “Mungu” sawa na Yesu Angeonekana, Ambaye Anaponya wagonjwa, Anafukuza mapepo na Anayesulubiwa kwa ajili ya wanadamu, “Mungu” huyo, japo Analingana na maelezo ya Mungu katika Biblia, na ni rahisi kwa mwanadamu kumkubali, Hangeweza, katika kiini chake, kuwa mwili uliovaliwa na Roho wa Mungu, bali na roho mwovu. Kwani ni kanuni ya kazi ya Mungu kutorudia Alichokikamilisha. Hivyo basi kazi ya kupata mwili kwa Mungu kwa mara ya pili ni tofauti na kule kwa kwanza. Katika siku za mwisho, Mungu Anafanikisha kazi ya kushinda katika mwili wa kawaida; Haponyi wagonjwa, Hatasulubishwa kwa ajili ya mwanadamu, ila tu Ananena maneno katika mwili, Anamshinda mwanadamu katika mwili. Ni mwili kama huo tu ndio mwili wa Mungu katika mwili; ni mwili kama huo tu ndio unaoweza kukamilisha Kazi ya Mungu katika mwili.

Haijalishi kama katika hatua hii Mungu mwenye mwili Anapitia ugumu au Anatekeleza huduma Yake, Anafanya hivyo ili kukamilisha maana ya kupata mwili, kwani huku ndiko Mungu kupata mwili kwa mara ya mwisho. Mungu anaweza kufanyika mwili mara mbili tu. Hakuwezi kuwa na mara ya tatu. Kupata mwili kwa mara ya kwanza kulikuwa ni mwanamume, mara ya pili ni mwanamke, na kwa hivyo sura ya mwili wa Mungu imekamilika katika akili za mwanadamu; zaidi ya hayo, kupata mwili mara mbili tayari kumekamilisha kazi ya Mungu katika mwili. Mara ya kwanza, Mungu mwenye mwili Alikuwa na ubinadamu wa kawaida, ili kukamilisha maana ya kupata mwili. Mara hii vilevile Ana ubinadamu wa kawaida lakini maana ya kupata mwili huku ni tofauti: ni kwa kina zaidi, na kazi Yake ni ya umuhimu mkubwa. Sababu ya Mungu kufanyika mwili kwa mara nyingine tena ni ili kukamilisha maana ya kupata mwili. Mungu atakapomaliza kabisa hatua hii ya kazi Yake, maana nzima ya kupata mwili, yaani, kazi ya Mungu katika mwili, itakuwa imekamilika, na hakutakuwa na kazi nyingine ya kufanywa katika mwili. Yaani, tangu sasa Mungu Hatawahi tena kuja katika mwili kufanya kazi Yake. Ni kwa kuwaokoa na kuwakamilisha wanadamu ndipo Mungu anafanya kazi ya kupata mwili. Kwa maneno mengine, si jambo la kawaida kwa Mungu kuja katika mwili, isipokuwa kwa ajili ya kazi. Kwa kuja kufanya kazi Akiwa katika mwili, Anamwonyesha Shetani kuwa Mungu ni mwili, mtu wa kawaida—lakini bado Anaweza kuitawala dunia kwa ushindi, Anaweza kumshinda Shetani, kumkomboa mwanadamu na kumshinda mwanadamu! Lengo la kazi ya Shetani ni kuwapotosha wanadamu, ilhali lengo la Mungu ni kuwaokoa wanadamu. Shetani huwateka wanadamu katika shimo lisilo na mwisho, ilhali Mungu anawaokoa kutoka humo shimoni. Shetani huwafanya wanadamu wote wamwabudu, ilhali Mungu anawafanya wawe chini ya utawala Wake, kwani Yeye ndiye Bwana wa viumbe vyote. Kazi hii yote inatekelezwa kupitia Mungu kupata mwili mara mbili. Mwili Wake kimsingi ni muunganiko wa ubinadamu na uungu, na unakuwa na ubinadamu wa kawaida. Kwa hivyo, bila Mungu kupata mwili, Mungu Asingeweza kufikia matokeo katika ukombozi wa mwanadamu, na bila ubinadamu wa kawaida wa mwili Wake, kazi Yake katika mwili bado haingefikia matokeo. Kiini cha kupata mwili kwa Mungu ni kwamba lazima awe na ubinadamu wa kawaida; kwani ingekuwa vinginevyo, ingekuwa kinyume na madhumuni ya awali ya Mungu ya kupata mwili.

Kwa nini Ninasema kuwa maana ya kupata mwili haikukamilishwa katika kazi ya Yesu? Ni kwa sababu Neno halikuwa Mwili kikamilifu. Kilichofanywa na Yesu kilikuwa tu sehemu moja ya kazi ya Mungu katika mwili; Alifanya tu kazi ya ukombozi na Hakufanya kazi ya kumpata mwanadamu kikamilifu. Kwa sababu hii, Mungu amefanyika mwili kwa mara nyingine tena katika siku za mwisho. Hatua hii ya kazi, pia inafanywa katika mwili wa kawaida, ikifanywa na mwanadamu wa kawaida kabisa, ambaye ubinadamu wake haupiti mipaka ya ubinadamu. Kwa maneno mengine, Mungu Amekuwa mwanadamu kamili, na ni mtu ambaye utambulisho wake ni ule wa Mungu, mwanadamu kamili, mwili kamili, Ambaye Anatekeleza kazi. Macho ya mwanadamu huona umbo la mwili ambao haujavuka mipaka ya ubinadamu hata kidogo, ni, mwanadamu wa kawaida kabisa Anayeweza kuzungumza lugha ya mbinguni, Ambaye Haonyeshi ishara za kimiujiza, Hafanyi miujiza, sembuse kuweka wazi ukweli wa ndani kuhusu dini katika kumbi kuu za mikutano. Kazi ya kupata mwili kwa mara ya pili inaonekana kwa wanadamu kuwa tofauti kabisa na ile ya kwanza, kiasi kwamba kazi hizi mbili zinaonekana kutokuwa na uhusiano wowote, na hakuna chochote katika kazi ya kwanza kinachoweza kuonekana wakati huu. Japo kazi ya kupata mwili kwa mara ya pili ni tofauti na ile ya kwanza, hili halithibitishi kuwa chanzo Chao si kimoja na sawa. Iwapo chanzo Chao ni kimoja inategemea aina ya kazi iliyofanywa na miili na si katika maumbo Yao ya nje. Katika hatua tatu za kazi Yake, Mungu amefanyika mwili mara mbili, na mara zote kazi ya Mungu katika mwili inaanzisha enzi mpya, inaanzisha kazi mpya; kupata mwili kwa mara ya kwanza na ya pili kunakamilishana. Macho ya wanadamu hayawezi kugundua kuwa hii miili miwili kwa kweli imetoka kwenye chanzo kimoja. Ni wazi kwamba hili liko nje ya uwezo wa macho ya wanadamu au akili za wanadamu. Lakini katika kiini Chao, ni miili sawa, kwani kazi Zao zinatoka kwa Roho mmoja. Ikiwa hii miili miwili inatoka kwenye chanzo kimoja haiwezi kuamuliwa kutokana na enzi na sehemu Ilipozaliwa, au vigezo vingine kama hivyo, ila kwa kazi ya uungu iliyoonyeshwa Nayo. Kupata mwili kwa pili hakufanyi kazi yoyote iliyofanywa na Yesu, kwani kazi ya Mungu haifuati makubaliano, lakini kila wakati inafungua njia mpya. Kupata mwili kwa mara ya pili hakulengi kuongeza au kuimarisha maono ya kupata mwili kwa mara ya kwanza katika akili za watu, bali inautimiza na kuukamilisha, ili kuongeza maarifa ya mwanadamu kuhusu Mungu, kuvunja sheria zote ambazo zipo katika mioyo ya watu, na kufuta picha za uongo kuhusu Mungu mioyoni mwao. Ni wazi kuwa hakuna hatua moja ya kazi ya Mungu mwenyewe inayoweza kumpa mwanadamu ufahamu kamili wa Mungu; kila moja inatoa kwa sehemu tu, si ufahamu kamili. Ingawa Mungu ameonyesha tabia Yake kikamilifu, lakini kwa sababu ya upungufu wa ufahamu wa mwandamu, ufahamu wake kuhusu Mungu si kamili. Haiwezekani, kutumia lugha ya wanadamu, kuelezea tabia nzima ya Mungu; basi je hatua moja tu ya kazi Yake itawezaje kumwelezea Mungu kikamilifu? Anafanya kazi katika mwili kwa kujificha katika ubinadamu Wake wa kawaida, na mtu anaweza kumjua tu kupitia kwa maonyesho ya uungu Wake, si kupitia kwa umbo Lake la kimwili. Mungu Anakuja katika mwili kumruhusu mwanadamu Amjue kupitia kazi Zake mbalimbali, na hakuna hatua mbili za kazi Yake zinazofanana. Ni kwa njia hii tu mwanadamu anaweza kuwa na ufahamu kamili wa kazi ya Mungu katika mwili, si kwa kujifunga katika kipengele kimoja tu. Japo kazi ya hii miili miwili iliyopatikana ni tofauti, kiini cha hii miili, na chanzo cha kazi Yao vinafanana; ni kwamba tu Ipo ili kutekeleza hatua mbili tofauti za kazi, na inatokea katika enzi mbili tofauti. Licha ya jambo lolote, miili ya Mungu katika mwili inashiriki kiini kimoja na asili moja—huu ni ukweli ambao hauwezi kupingwa na yeyote.


Kazi ya Mungu na Utendaji wa Mwanadamu

Kazi ya Mungu miongoni mwa mwanadamu haiwezi kutenganishwa na mwanadamu, kwani mwanadamu ndiye mlengwa wa kazi hii, na kiumbe pekee kilichoumbwa na Mungu ambacho kinaweza kutoa ushuhuda kwa Mungu. Maisha ya mwanadamu na shughuli zake zote za mwanadamu hazitenganishwi na Mungu, na zote zinadhibitiwa na mikono ya Mungu, na inaweza hata kusemwa kwamba hakuna mtu anayeweza kuishi bila Mungu. Hakuna anayeweza kupinga hili, kwani ndio ukweli. Kila Akifanyacho Mungu ni kwa faida ya mwanadamu, na kinalenga hila za Shetani. Kila anachokihitaji mwanadamu kinatoka kwa Mungu, na Mungu ndiye chanzo cha maisha ya mwanadamu. Hivyo basi, mwanadamu hana uwezo wa kujitenga na Mungu. Vilevile, Mungu Hajawahi kuwa na nia ya kujitenga na mwanadamu. Kazi Aifanyayo Mungu ni kwa ajili ya wanadamu wote na mawazo Yake daima ni mema. Kwa mwanadamu, basi, kazi ya Mungu na mawazo ya Mungu (yaani, mapenzi ya Mungu) vyote ni “maono” ambayo yanapaswa kutambuliwa na mwanadamu. Maono kama hayo pia ni usimamizi wa Mungu, na kazi ambayo haiwezi kufanywa na mwanadamu. Mahitaji ambayo Mungu anatarajia kutoka kwa mwanadamu wakati wa kazi Yake, wakati huo huo, yanaitwa “vitendo” vya mwanadamu. Maono ni kazi ya Mungu Mwenyewe au ni mapenzi Yake kwa mwanadamu au madhumuni na umuhimu wa kazi Yake. Maono pia yanaweza kusemekana kuwa sehemu ya usimamizi, kwani usimamizi huu ni kazi ya Mungu, iliyokusudiwa kwa mwanadamu, kwa maana kwamba ni kazi ambayo Mungu anaifanya miongoni mwa wanadamu. Kazi hii ni ushahidi na njia ambayo kwayo mwanadamu huja kumjua Mungu na ni ya umuhimu wa hali ya juu kwa mwanadamu. Iwapo wanadamu hawatatilia maanani kuijua kazi ya Mungu na badala yake kutilia maanani mafundisho ya dini kuhusu imani kwa Mungu au kutilia maanani vitu vidogo visivyo na maana, hawatamjua Mungu, na, aidha, hawatakuwa wanautafuta moyo wa Mungu. Kazi ya Mungu inamsaidia sana mwanadamu kumfahamu Mungu na inaitwa maono. Maono haya ni kazi ya Mungu, mapenzi, madhumuni na umuhimu wa kazi ya Mungu na yote ni kwa manufaa ya mwanadamu. Vitendo vinamaanisha yale ambayo yanafaa kufanywa na mwanadamu, yale ambayo yanafaa yafanywe na viumbe wanaomfuata Mungu. Ni wajibu wa mwanadamu pia. Kinachotakiwa kufanywa na mwanadamu si kile alichokielewa tangu awali bali ni yale matakwa ya Mungu wakati wa kuifanya kazi Yake. Matakwa haya taratibu yanakuwa ya kina na kuinuliwa kadri Mungu anavyofanya kazi. Kwa mfano, katika Enzi ya Sheria, mwanadamu alipaswa kufuata sheria, na wakati wa Enzi ya Neema, mwanadamu alipaswa kuubeba msalaba. Enzi ya Ufalme ni tofauti: Matakwa kwa mwanadamu ni mazito kuliko yale ya Enzi ya Sheria na Enzi ya Neema. Kadiri maono yanavyoinuliwa zaidi ndivyo matakwa haya yanavyokuwa mazito, ya wazi zaidi na halisi. Vivyo hivyo, maono yanaendelea kuwa halisi. Maono haya mengi na halisi si fursa tu ya utiifu wa mwanadamu kwa Mungu, bali pia, zaidi ya hayo, yanamsaidia yeye kumfahamu Mungu.

Ikilinganishwa na enzi za awali, kazi ya Mungu katika Enzi ya Ufalme ni ya vitendo zaidi, imekusudiwa zaidi dutu ya mwanadamu na mabadiliko katika tabia yake na uwezo zaidi wa kuwa na ushuhuda wa Mungu Mwenyewe kwa wale wote wamfuatao Mungu. Kwa maneno mengine, katika Enzi ya Ufalme, Mungu anapofanya kazi hujionyesha zaidi kwa mwanadamu, kuliko kipindi kingine chochote kile cha awali, ikiwa inamaanisha kuwa maono ambayo yanafaa kujulikana na mwanadamu ni ya juu kuliko yale ya enzi yoyote ile ya awali. Kwa kuwa kazi ya Mungu miongoni mwa mwanadamu imeingia maeneo ambayo haikuwa imefika, maono yanayojulikana na mwanadamu katika Enzi ya Ufalme ni ya juu zaidi katika kazi nzima ya usimamizi. Kazi ya Mungu imeingia katika eneo lisilo na kifani, na hivyo maono yanayopaswa kujulikana na mwanadamu yamekuwa maono ya juu zaidi ya maono yote, na matokeo ya utendaji wa mwanadamu pia ni ya juu zaidi kuliko katika enzi yoyote iliyotangulia, kwa maana utendaji wa mwanadamu hubadilika kulingana na mabadiliko ya maono, na ukamilifu wa maono pia huashiria ukamilifu wa mahitaji ya mwanadamu. Punde tu usimamizi wote wa Mungu usitapo, ndivyo pia vitendo vya mwanadamu hukoma, na bila kazi ya Mungu, mwanadamu hatakuwa na chaguo ila kushika mafundisho ya nyakati zilizopita, ama sivyo hatakuwa na pa kugeukia. Bila maono mapya, hapatakuwa na utendaji mpya kutoka kwa mwanadamu; bila kuwepo na maono kamili hapatakuwa na utendaji kamili wa mwanadamu; na bila maono ya juu hapatakuwa na utendaji wa juu wa mwanadamu. Utendaji wa mwanadamu huandamana na nyayo za Mungu na vivyo hivyo ufahamu na tajriba ya mwanadamu hubadilika sawa na kazi ya Mungu. Bila kujali mwanadamu ana uwezo kiasi gani, hawezi kujitenga na Mungu, na iwapo Mungu angaliacha kufanya kazi hata kwa muda kidogo, mwanadamu angalikufa ghafla kutokana na ghadhabu ya Mungu. Mwanadamu hana lolote la kujivunia, kwani haijalishi ufahamu wa mwanadamu ulivyo wa juu leo, haijalishi jinsi uzoefu wake ulivyo wa kina, hawezi kujitenga na kazi ya Mungu—kwani vitendo vya mwanadamu na yale yote anayoyaandama katika imani yake kwa Mungu, hayatengani na maono haya. Katika kila tukio la kazi ya Mungu, kuna maono ambayo mwanadamu anapaswa kujua, na, kufuatia haya, mahitaji yanayofaa huwekewa mwanadamu. Bila haya maono kama msingi, mwanadamu hawezi kuwa na uwezo wa utendaji na pia hangeweza kumfuata Mungu bila kuyumbayumba. Ikiwa mwanadamu hamjui Mungu au hayaelewi mapenzi ya Mungu, basi yote ayafanyayo ni bure na yasiyoweza kuidhinishwa na Mungu. Hata mwanadamu awe na vipawa vingi kiasi gani, bado hawezi kujitenga na kazi ya Mungu na uongozi wa Mungu. Bila kujali uzuri na wingi wa matendo ya mwanadamu, bado hayawezi kuchukua nafasi ya kazi ya Mungu. Kwa hivyo basi, utendaji wa mwanadamu hauwezi kutenganishwa na maono katika hali yoyote ile. Wale ambao hawakubali maono mapya hawana vitendo vipya. Vitendo vyao havina uhusiano na ukweli kwani wanajifunga katika mafundisho ya dini na kufuata sheria zilizokufa; hawana maono mapya kabisa na kwa sababu hiyo hawatendi kulingana na enzi mpya. Wamepoteza maono na kwa kufanya hivyo wamepoteza kazi ya Roho Mtakatifu, hivyo basi kupoteza ukweli pia. Wasio na ukweli ni wazawa wa upuuzi, ni mifano ya Shetani. Bila kujali mtu ni wa aina gani, hawezi kuwepo bila maono ya kazi ya Mungu, hawezi kuishi pasipo na uwepo wa Roho Mtakatifu; punde tu mtu apotezapo maono, anaingia Kuzimu na kuishi gizani. Watu wasio na maono ni wale wamfuatao Mungu kipumbavu, ni wale wasio na kazi ya Roho Mtakatifu, na wanaishi kuzimu. Watu kama hawa huwa hawafuatilii ukweli, na hulitundika jina la Mungu kama bango. Wale wasiojua kazi ya Roho Mtakatifu, ambao hawamjui Mungu mwenye mwili, ambao hawajui hatua tatu za kazi katika ukamilifu wa usimamizi wa Mungu—hawajui maono, na hivyo hawana ukweli. Je, si wale wote wasiokuwa na ukweli ni watenda maovu? Wale ambao wako tayari kuweka ukweli katika vitendo, ambao wako tayari kutafuta ujuzi wa Mungu, na ambao wanashirikiana na Mungu kikweli ni watu ambao maono hutenda kama msingi kwao. Wanaidhinishwa na Mungu kwa sababu wanashirikiana na Mungu, na ni ushirikiano huu ambao unapaswa kutekelezwa na mwanadamu.

Katika maono kuna njia nyingi zinazoelekea kwa vitendo. Matakwa ya utendaji yaliyopo kwa mwanadamu yamo pia ndani ya maono sawa tu na kazi ya Mungu inayopaswa kufahamika na mwanadamu. Hapo awali, wakati wa mikusanyiko maalum au mikusanyiko mikuu iliyofanywa katika sehemu mbalimbali, kipengele kimoja tu cha njia ya mazoezi kilizungumzwa. Mazoezi kama hayo yalikuwa yale ambayo yalipaswa kuwekwa katika vitendo wakati wa Enzi ya Neema, na hayakuwa na uhusiano wowote na maarifa ya Mungu, kwa kuwa maono ya Enzi ya Neema yalikuwa tu maono ya kusulubishwa kwa Yesu, na hakukuwa na maono makubwa zaidi. Mwanadamu hakuhitajika kujua zaidi ya kazi Yake ya ukombozi wa mwanadamu kupitia kusulubiwa, na kwa hivyo katika Enzi ya Neema hapakuwa na maono mengine ya kufahamiwa na mwanadamu. Kwa njia hii, mwanadamu alikuwa na ufahamu mdogo sana wa Mungu na mbali na upendo na huruma za Yesu, kulikuwa na vitu vichache tu vya mwanadamu kuweka katika vitendo, vitu ambavyo vilikuwa tofauti na hali ya leo. Hapo awali, haijalishi mkutano wake ulichukua umbo lipi, mwanadamu hakuwa na uwezo wa kuzungumza juu ya maarifa ya vitendo ya kazi ya Mungu, sembuse kuwepo na mtu yeyote aliyeweza kusema kwa uwazi ambayo ilikuwa njia inayofaa zaidi ya utendaji kwa mwanadamu kuingia. Mwanadamu aliongeza tu maelezo machache rahisi kwenye msingi wa ustahimilivu na subira; hakukuwa na mabadiliko yoyote katika kiini cha utendaji wake, kwani ndani ya enzi hiyo Mungu Hakufanya kazi yoyote mpya zaidi, na mahitaji pekee Aliyoweka kwa mwanadamu yalikuwa uvumilivu na subira, au kuubeba msalaba. Mbali na vitendo kama hivyo, hapakuwa na maono ya juu zaidi kuliko yale ya kusulubishwa kwa Yesu. Zamani hapakutajwa maono mengine kwa sababu Mungu hakufanya kazi kubwa na kwa sababu Alimwekea mwanadamu matakwa machache. Kwa njia hii, haikujalisha mwanadamu alifanya nini, hakuweza kuivuka mipaka ya viwango hivi, viwango ambavyo vilikuwa rahisi na vya juu juu vya mwanadamu kuweka katika vitendo. Leo Nazungumzia maono mengine kwa kuwa leo kazi nyingi zaidi imefanywa, kazi ambayo ni mara kadha zaidi ya ile ya Enzi ya Sheria na Enzi ya Neema. Yanayohitajika kwa mwanadamu, aidha, ni mara kadhaa juu zaidi kuliko enzi zilizopita. Iwapo mwanadamu hana uwezo wa kuijua kikamilifu kazi kama hiyo, basi haitakuwa na umuhimu mkubwa; inaweza kuchukuliwa kuwa mwanadamu atakuwa na ugumu kuifahamu kazi yenyewe kikamilifu ikiwa hawezi kuitengea maisha yake yote. Katika kazi ya ushindi, kuzungumzia tu njia ya vitendo kutaufanya ushindi wa mwanadamu kuwa jambo lisilowezekana. Mazungumzo ya maono tu bila matakwa yoyote kwa mwanadamu vilevile kutaufanya ushindi wa mwanadamu kuwa jambo lisilowezekana. Iwapo hakuna kitu kingine kitakachoweza kuzungumziwa ila tu njia ya vitendo, basi ingekuwa vigumu kuuweza udhaifu wa mwanadamu, au kuondoa dhana za mwanadamu, na vilevile itakuwa vigumu kumshinda mwanadamu. Maono ni zana muhimu ya ushindi wa mwanadamu, na bado pasingelikuwepo na njia ya vitendo tofauti na maono basi mwanadamu asingelikuwa na njia ya kufuata wala jinsi ya kuingia. Hii imekuwa kanuni ya kazi ya Mungu toka mwanzo hadi mwisho: Katika maono kuna kile ambacho chaweza kuwekwa katika vitendo, na vivyo hivyo kuna maono kuongezea kwa kutenda. Kiwango cha mabadiliko katika maisha na tabia za mwanadamu huambatana na mabadiliko katika maono. Kama mwanadamu angetegemea tu juhudi zake, basi ingekuwa vigumu kwake kufikia kiwango cha juu cha mabadiliko. Maono huzungumzia kazi ya Mungu Mwenyewe na usimamizi wa Mungu. Utendaji hurejelea njia ya vitendo vya mwanadamu na kwa namna ya maisha ya mwanadamu; katika usimamizi wote wa Mungu, uhusiano baina ya maono na vitendo ni uhusiano kati ya Mungu na mwanadamu. Maono yangetolewa au yangezungumziwa bila kuhusishwa na vitendo, ama kungekuwa tu na maono na vitendo vya mwanaadamu viondolewe, basi vitu kama hivyo visingechukuliwa kama usimamizi wa Mungu, wala isingesemwa kwamba kazi ya Mungu ni kwa ajili ya wanadamu; kwa namna hii, si tu kwamba wajibu wa mwanadamu ungeondolewa, bali pia kazi ya Mungu ingekosa kusudi. Iwapo tangu mwanzo hadi mwisho, mwanadamu angetarajiwa tu kutenda, bila kujihusisha na kazi ya Mungu, na, zaidi ya hayo, kama mwanadamu asingetarajiwa kuifahamu kazi ya Mungu, basi kazi hiyo isingeitwa usimamizi wa Mungu. Ikiwa mwanadamu hangemjua Mungu, na kutojua mapenzi ya Mungu, na kutekeleza kwa upofu utendaji wake kwa njia isiyoeleweka na yakidhahania, basi hangekuwa kamwe kiumbe aliyehitimu kikamilifu. Hivyo basi, hivi vitu viwili ni vya lazima. Kama kungekuwepo kazi ya Mungu tu, ambayo ni kusema, kungekuwepo maono pekee na hakungekuwepo na ushirikiano au vitendo kutoka kwa mwanadamu, basi hivyo vitu visingeitwa usimamizi wa Mungu. Iwapo kungekuwa tu na vitendo na kuingia kwa mwanadamu, basi bila kujali kuingia kwa mtu kungekuwa kwa juu kiasi gani, haya, pia, hayangekubalika. Kuingia kwa mwanadamu kunafaa kubadilika taratibu kulingana na kazi na maono; hakuwezi kubadilika ghafla. Kanuni za vitendo vya mwanadamu haziko huru na bila vizuizi, lakini ziko ndani ya mipaka fulani. Kanuni hizo hubadilika kwa hatua sawa na maono ya kazi. Hivyo basi usimamizi wa Mungu hatimaye huishia katika kazi ya Mungu na vitendo vya mwanadamu.

Kazi ya usimamizi ilikuja tu kwa ajili ya wanadamu, yaani ilitolewa kwa ajili ya uwepo wa wanadamu. Usimamizi haukuwepo kabla ya uwepo wa wanadamu au mwanzo wakati mbingu na nchi na vilivyomo vilipoumbwa. Iwapo, katika kazi nzima ya Mungu, hakungekuwa na vitendo vinavyomfaidi mwanadamu, yaani kama Mungu asingeweka matakwa maalum kwa mwanadamu aliyepotoka (ikiwa kazi ifanywayo na Mungu haikuwa na njia nzuri ya vitendo vya mwanaadamu), basi kazi hii isingeitwa usimamizi wa Mungu. Iwapo kazi nzima ya Mungu ingehusisha tu kuwaambia wanadamu waliopotoka jinsi ya kuendeleza vitendo vyao, na Mungu hakuendeleza kazi yoyote ya mipango Yake, na Hakuonyesha uwepo wake wa daima au busara, basi bila kujali ni jinsi gani matakwa ya Mungu kwa mwanadamu yangewekwa juu, bila kujali Mungu aliishi muda mrefu kiasi gani miongoni mwa wanadamu, mwanadamu asingejua chochote juu ya tabia ya Mungu; kama ingekuwa hivyo, basi kazi hii isingeweza kukaribia kuitwa usimamizi wa Mungu. Kwa ufupi, kazi ya usimamizi wa Mungu ni kazi iliyofanywa na Mungu na kazi zote zilizofanywa chini ya uongozi wa Mungu na wale ambao wamepatikana na Mungu. Kazi kama hiyo inaweza kuchukuliwa kwa ufupisho kama usimamizi. Kwa maneno mengine, kazi ya Mungu miongoni mwa wanadamu na vilevile ushirikiano Wake na wale wanaomfuata kwa ujumla huitwa usimamizi. Hapa kazi ya Mungu inaitwa maono na ushirikianao wa mwanadamu unaitwa vitendo. Kadiri kazi ya Mungu inavyokuwa ya juu (yaani, kadiri maono yanavyokuwa juu), ndivyo tabia ya Mungu inavyowekwa wazi kwa mwanadamu, na ndivyo inavyopingana na dhana za mwanadamu, na ndivyo utendaji na ushirikiano wa mwanadamu unavyokuwa wa juu zaidi. Kadiri matakwa kwa mwanadamu yanavyokuwa ya juu, ndivyo kazi ya Mungu inavyokinzana na dhana za mwanadamu, kwa sababu hiyo majaribio ya mwanadamu, na viwango ambavyo anatakiwa kukidhi, pia vinakuwa vya juu zaidi. Mwishoni mwa kazi hii, maono yote yatakuwa yametimizwa, na yale yote mwanadamu anapaswa kuweka katika vitendo yatakuwa yamefikia kilele cha ukamilifu. Huu ndio wakati pia ambapo kila kitu kitawekwa katika kundi lake kwani kile kinachopaswa kufahamika na mwanadamu kitakuwa kimebainishwa kwake. Kwa hivyo maono yatakapofikia upeo wa juu, vivyo hivyo kazi nayo itakaribia hatima yake na vitendo vya mwanadamu vitakuwa vimefikia ufanisi wake. Vitendo vya mwanadamu vimekitwa katika kazi ya Mungu, na usimamizi wa Mungu unadhihirika tu kupitia vitendo na ushirikiano wa mwanadamu. Mwanadamu ni onyesho la kazi ya Mungu, na lengo la kazi ya usimamizi wote wa Mungu, na pia ni zao la usimamizi mzima wa Mungu. Iwapo Mungu angefanya kazi peke yake bila ushirika wa mwanadamu, basi pasingekuwepo na kitu cha kudhihirisha kazi Yake nzima na kwa hali hiyo kusingekuwa na umuhimu hata kidogo wa usimamizi wa Mungu. Kando na kazi ya Mungu, ni kwa Mungu kuchagua vyombo vinavyofaa ili kuonyesha kazi Yake tu, na kuthibitisha kudura na busara zake, ndiyo inawezekana kufikia dhumuni la usimamizi wa Mungu na kufikia dhumuni la kutumia kazi hii yote ili kumshinda kabisa Shetani. Na kwa hivyo mwanadamu ni sehemu muhimu katika kazi ya usimamizi ya Mungu, na mwanadamu ndiye pekee anayeweza kuifanya kazi ya usimamizi ya Mungu izae matunda na kufikia lengo Lake kuu; mbali na mwanadamu, hakuna kiumbe kingine chenye uhai kinachoweza kuchukua nafasi hiyo. Ikiwa mwanadamu atakuwa dhihirisho kamili la kazi ya usimamizi, basi uasi wa wanadamu wenye maovu lazima utokomezwe. Hii inahitaji kuwa mwanadamu apewe utendaji ufaao kwa kila muktadha, na kwamba Mungu afanye kazi inayolingana miongoni mwa wanadamu. Ni kwa njia hii tu ndipo kutakuwa na kundi la watu waliokubaliwa ambao ni dhihirisho la kazi ya usimamizi. Kazi ya Mungu miongoni mwa wanadamu haiwezi kuwa ushuhuda kwa Mungu Mwenyewe kupitia kazi ya Mungu peke yake; ushuhuda huo vilevile unahitaji wanadamu ambao wanafaa ili kazi yake iafikiwe. Mwanzo Mungu atawatayarisha watu hawa ambao kupitia kwao kazi Yake itadhihirika na ushuhuda Wake utatolewa miongoni mwa viumbe. Kwa hili, Mungu atakuwa amefikia lengo la kazi Yake. Mungu hafanyi kazi peke Yake kumshinda Shetani kwa sababu Mungu hawezi kujishuhudia Mwenyewe moja kwa moja miongoni mwa viumbe wote. Angefanya hivyo, ingekuwa vigumu kumshawishi mwanadamu, kwa hivyo Mungu lazima Afanye kazi kwa mwanadamu ili kumshinda na ndipo Atakapoweza kupata ushuhuda miongoni mwa viumbe vyote. Mungu angefanya kazi peke Yake bila kushirikiana na mwanadamu, au kama mwanadamu asingetakiwa kushirikiana, basi mwanadamu asingeitambua tabia ya Mungu na daima asingefahamu nia ya Mungu; na kwa hali hii haiwezi kuitwa usimamizi wa Mungu. Ikiwa tu mwanadamu mwenyewe angejitahidi, na kutafuta, na kufanya kazi kwa bidii, lakini hangeelewa kazi ya Mungu, basi mwanadamu angekuwa anafanya mizaha. Bila kazi ya Roho Mtakatifu, kile ambacho mwanadamu anafanya ni cha Shetani, yeye ni mwasi na mtenda maovu; Shetani anaonyeshwa katika yote yanayofanywa na mwanadamu mpotovu, na hakuna chochote kinacholingana na Mungu, na yote ni udhihirisho wa Shetani. Hakuna kati ya vilivyozungumziwa kisichokuwa na maono na vitendo. Katika msingi wa maono, mwanadamu hupata vitendo na njia ya utiifu, ili kwamba aweze kuweka kando mawazo yake ili apate vile ambavyo hajawahi kuwa navyo hapo awali. Mungu anahitaji kwamba mwanadamu ashirikiane Naye, kwamba mwanadamu atii mahitaji Yake kikamilifu, na mwanadamu ashikilie kazi inayofanywa na Mungu Mwenyewe, kupata uzoefu wa uweza wa Mungu, na kuijua tabia ya Mungu. Kwa kifupi, haya ndiyo usimamizi wa Mungu. Muungano wa Mungu na mwanadamu ndio usimamizi, na ni usimamizi mkuu zaidi.

Kile kinachohusisha maono kimsingi kinarejelea kazi ya Mungu Mwenyewe, na kile kinachohusisha vitendo kinapasa kufanywa na mwanadamu, na hakina uhusiano wowote na Mungu. Kazi ya Mungu inakamilishwa na Mungu Mwenyewe, na utendaji wa mwanadamu unafikiwa na mwanadamu mwenyewe. Kile ambacho ni sharti kifanywe na Mungu Mwenyewe hakihitajiki kufanywa na mwanadamu, na kile kitendwacho na mwanadamu hakihusiani na Mungu. Kazi ya Mungu ni huduma Yake Mwenyewe na haina uhusiano na mwanadamu. Hii kazi haihitaji kufanywa na mwanadamu, na hata zaidi, mwanadamu hatakuwa na uwezo wa kufanya kazi ambayo ni ya kufanywa na Mungu. Yale ambayo mwanadamu anatakiwa kutekeleza lazima yatimizwe na mwanadamu, iwe ni dhabihu ya maisha yake, au kuwasilishwa kwake kwa Shetani ili kusimama ushuhuda—haya yote lazima yatimizwe na mwanadamu. Mungu Mwenyewe anatimiza kazi Yake yote, na kile ambacho ni wajibu wa mwanadamu, mwanadamu hufunuliwa na kazi iliyobaki huachiwa mwanadamu. Mungu hafanyi kazi ya ziada. Anafanya ile kazi iliyo katika huduma Yake na kumuonyesha mwanadamu na kumfunulia njia tu bali hampambanulii njia; hili lazima lieleweke kwa mwanadamu. Kuweka ukweli katika vitendo kunamaanisha kuweka neno la Mungu katika vitendo, na haya yote ni wajibu wa mwanadamu, ni kile kinachofaa kufanywa na mwanadamu, na haya uhusiano wowote na Mungu. Ikiwa mwanadamu anadai kwamba Mungu pia apate mateso na usafishaji katika ukweli, kwa njia sawa na mwanadamu, basi mwanadamu anakuwa mkaidi. Kazi ya Mungu ni kuendeleza huduma Yake, na wajibu wa mwanadamu ni kutii uongozi wote wa Mungu, bila pingamizi yoyote. Kinachotakiwa kufikiwa na mwanadamu anawajibika kutimiza, bila kujali ni namna gani Mungu hufanya kazi au kuishi. Ni Mungu Mwenyewe tu ndiye anayeweza kumwekea mwanadamu matakwa, ambayo ni kusema, ni Mungu Mwenyewe tu ndiye anayestahili kumwekea mwanadamu matakwa. Mwanadamu hastahili kuwa na jingine, hastahili kufanya chochote ila tu kutii kikamilifu na kutenda; hii ndiyo busara ambayo mwanadamu anapaswa kuwa nayo. Punde kazi ifaayo kufanywa na Mungu Mwenyewe itakapokamilika, mwanadamu anatakiwa kuipitia, hatua kwa hatua. Iwapo mwishowe, baada ya usimamizi wote wa Mungu kukamilika, mwanadamu atakuwa hajafanya anachotakiwa na Mungu kufanya, basi mwanadamu anafaa aadhibiwe. Ikiwa mwanadamu hatimizi matakwa ya Mungu, basi hili ni kwa sababu ya uasi wa mwanadamu; haimaanishi kuwa Mungu hajakuwa makini vya kutosha katika kazi Yake. Wale wote wasioweka neno la Mungu katika vitendo, ambao hawatimizi matakwa ya Mungu na wale wote wasiokuwa na uaminifu na kutimiza wajibu wao—wataadhibiwa wote. Leo hii mnachohitajika kufikia si madai ya ziada, ila ni wajibu wa mwanadamu, na kile kinachofaa kufanywa na kila mtu. Kama hamuwezi hata kufanya wajibu wenu, au kuufanya vizuri, hamuoni mnajiletea matatizo nyinyi wenyewe? Hamwuoni mnajitakia kifo? Mtatarajiaje maisha ya baadaye na matarajio? Kazi ya Mungu ni kwa ajili ya wanadamu, na ushirikaano wa mwanadamu ni kwa minajili ya usimamizi wa Mungu. Baada ya Mungu kufanya yale yote Anayopaswa kufanya, mwanadamu anapaswa kufanya utendaji bila kukoma, na kushirikiana na Mungu. Mwanadamu hapaswi kulegeza kamba katika kazi ya Mungu, lazima aonyeshe uaminifu na asijitie katika mawazo mengi au kukaa akisubiri kifo bila kufanya kitu. Mungu Mwenyewe anaweza kujitolea kwa mwanadamu, basi ni kwa nini mwanadamu asiweze kuwa mwaminifu kwa Mungu? Mawazo na moyo wa Mungu vipo kwa mwanadamu, basi ni kwa nini mwanadamu asijitolee katika ushirikiano? Mungu huwafanyia wanadamu kazi, basi ni kwa nini mwanadamu asifanye wajibu wake kwa minajili ya usimamizi wa Mungu? Kazi ya Mungu imefika umbali huu, bado mnaona ila hamtendi, mnasikia ila hamsogei. Je, si watu kama hawa wanafaa kuangamizwa kabisa? Tayari Mungu amejitolea kikamilifu kwa ajili ya mwanadamu, basi ni kwa nini siku hizi mwanadamu hafanyi wajibu wake kwa dhati? Kwa Mungu, kazi Yake ni ya kipaumbele Kwake, na kazi ya usimamizi Wake ni ya umuhimu wa hali ya juu. Kwa mwanadamu, kuweka maneno ya Mungu katika vitendo na kutimiza mahitaji ya Mungu ndiyo kipaumbele kwake. Ni lazima nyote myafahamu haya. Maneno mliyoambiwa yamefika kiini halisi cha nafsi yenu, na kazi ya Mungu imefika katika maeneo ambayo hayakuwa yamefikiwa awali. Watu wengi bado hawafahamu ukweli na uongo wa njia hii; bado wanasubiri na kutazama na hawafanyi wajibu wao. Badala yake huchunguza kila neno na tendo la Mungu, wanalenga juu ya Anachokula na Anachokivaa na mawazo yao huwa hata ya kuhuzunisha zaidi. Si watu wa aina hii wanafanya msukosuko bure? Hawa wanawezaje kuwa watu wamtafutao Mungu? Na wanawezaje kuwa watu wenye dhamira ya kunyenyekea kwa Mungu? Wanasahau uaminifu na wajibu wao na badala yake kujishughulisha na mahali alipo Mungu. Wanaghadhabisha! Ikiwa mwanadamu amefahamu yale yote anayopaswa kufahamu na kuweka katika vitendo yale yote anayopaswa, basi Mungu atampa mwanadamu baraka Zake, kwa sababu kile ambacho Yeye huhitaji kutoka kwa mwanadamu ni wajibu wa mwanadamu, na kile ambacho mwanadamu anastahili kufanya. Ikiwa mwanadamu hawezi kufahamu yale yote anayopaswa kufahamu na hawezi kutia katika vitendo yale anayopasa kuweka katika vitendo, basi mwanadamu ataadhibiwa. Wasioshirikiana na Mungu wana uhasama Naye, wasioikubali kazi mpya wanaipinga, hata kama watu kama hao hawafanyi chochote ambacho ni cha pingamizi dhahiri. Wale wote wasioweka ukweli unaohitajika na Mungu katika vitendo ni watu wanaopinga kwa makusudi na wasiotii maneno ya Mungu, hata kama watu kama hao wanatilia maanani sana kazi ya Roho Mtakatifu. Watu ambao hawatii maneno ya Mungu na kujisalimisha kwa Mungu ni waasi, na wanampinga Mungu. Watu wasiofanya wajibu wao ni wale wasioshirikiana na Mungu, na watu wasioshirikiana na Mungu ni wale wasioikubali kazi ya Roho Mtakatifu.

Wakati kazi ya Mungu inafikia hatua fulani, na usimamizi Wake kufikia hatua fulani, wale wanaoutafuta moyo Wake wote huwa na uwezo wa kutimiza matakwa yake. Mungu humwekea mwanadamu matakwa kulingana na viwango Vyake mwenyewe, na kulingana na kile ambacho mwanadamu anaweza kufanikisha. Akiwa anazungumzia usimamizi Wake, Yeye humwonyesha njia mwanadamu, na kumpa mwanadamu namna ya kudumu. Usimamizi wa Mungu na vitendo vya mwanadamu vipo katika hatua sawia kikazi, na yote yanafanyika kwa wakati mmoja. Mazungumzo kuhusu usimamizi wa Mungu yanagusia mabadiliko katika tabia ya mwanadamu, na yanazungumzia kuhusu yale yafaayo kufanywa na mwanadamu, na mabadiliko katika tabia ya mwanadamu, hugusia kazi ya Mungu; hakuna wakati ambao haya mawili yanaweza kutenganishwa. Vitendo vya mwanadamu vinabadilika, hatua kwa hatua. Hii ni kwa sababu matakwa ya Mungu kwa mwanadamu yanabadilika na vilevile kwa sababu kazi ya Mungu hubadilika na kusonga mbele kila wakati. Iwapo vitendo vya mwanadamu vitasalia ndani ya mafundisho, hii inathibitisha kwamba amepungukiwa na kazi na mwongozo wa Mungu; ikiwa vitendo vya mwanadamu havitabadilika kamwe au kuwa na kina zaidi, basi hili ni thibitisho kwamba vitendo vya mwanadamu hutendeka kulingana na mapenzi ya mwanadamu, na si vitendo vya ukweli; ikiwa mwanadamu hana njia ya kufuata, basi tayari ameanguka mikononi mwa Shetani, na sasa amedhibitiwa na Shetani, ambayo inamaanisha kwamba amedhibitiwa na roho mchafu. Ikiwa vitendo vya mwanadamu haviendi ndani zaidi, basi kazi ya Mungu haitakua, na kama hakuna mabadiliko katika kazi ya Mungu, basi kuingia kwa mwanadamu kutakwama; hili haliepukiki. Katika kazi nzima ya Mungu, mwanadamu angejifunga katika sheria za Yehova basi kazi ya Mungu isingeendelea na zaidi ingekuwa vigumu kutamatisha enzi nzima. Iwapo mwanadamu angeshikilia msalaba daima na kuishi katika uvumilivu na unyenyekevu, basi kazi ya Mungu isingeendelea. Miaka elfu sita ya usimamizi haiwezi kusitishwa miongoni mwa watu wanaoshikilia tu sheria au kushikilia msalaba na kuishi katika uvumilivu na unyenyekevu tu. Badala yake, kazi nzima ya usimamizi wa Mungu inahitimishwa miongoni mwa watu wa siku za mwisho wanaomfahamu Mungu na ambao wamekombolewa kutoka kwa Shetani na wamejinasua kabisa kutoka katika vishawishi vya Shetani. Huu ni mwelekeo wa kazi ya Mungu usioepukika. Kwa nini inasemekana kwamba vitendo vya walio katika makanisa ya kidini vimepitwa na wakati? Ni kwa sababu wanayoyaweka katika vitendo ni tofauti na kazi ya leo. Katika Enzi ya Neema, walichotenda kilikuwa sahihi, ila kwa kuwa enzi yenyewe imepita na kazi ya Mungu kubadilika, vitendo vyao hatua kwa hatua vimepitwa na wakati. Vimeachwa nyuma na kazi mpya na mwangaza mpya. Ikiwa imesimama juu ya msingi wake asili, kazi ya Roho Mtakatifu imepiga hatua kadhaa kwa kina. Bado watu hao bado wamekwama katika hatua ya awali ya kazi ya Mungu, na bado wanashikilia mazoea ya zamani na nuru ya zamani. Kazi ya Mungu yaweza kubadilika pakubwa kwa miaka mitatu au mitano, hivyo si mabadiliko hata makubwa zaidi yaweza kuja kwa kipindi cha miaka zaidi ya 2000? Ikiwa mwanadamu hana vitendo vipya ama mwangaza mpya, inamaanisha hajaenda sawia na kazi ya Roho Mtakatifu. Hili ni anguko la mwanadamu; uwepo wa kazi mpya ya Mungu hauwezi kukanwa kwa sababu, leo hii, wale waliokuwa na kazi ya Roho Mtakatifu hapo awali bado wanashikilia vitendo vilivyopitwa na wakati. Kazi ya Roho Mtakatifu daima inasonga mbele, na wote walio katika mkondo wa Roho Mtakatifu wanafaa waendelee mbele na kubadilika, hatua kwa hatua. Hawapaswi kukwama katika hatua moja. Ni wale tu wasioifahamu kazi ya Roho Mtakatifu ndio wanaweza kubaki katika hatua ya kazi ya Mungu ya awali na wasikubali kazi mpya ya Roho Mtakatifu. Ni wale tu walio waasi ndio watakosa uwezo wa kuipokea kazi ya Roho Mtakatifu. Ikiwa vitendo vya mwanadamu haviendani na mwendo wa kazi mpya ya Roho Mtakatifu, basi vitendo vya mwanadamu hakika vimetengana na kazi ya leo na kwa hakika havilingani na kazi ya leo. Watu waliopitwa na wakati kama hawa hawawezi kutimiza mapenzi ya Mungu, sembuse kuwa wale watu watakaomshuhudia Mungu hatimaye. Aidha, kazi nzima ya usimamizi haiwezi kutimilika miongoni mwa kundi la watu kama hao. Kwa wale walioshikilia sheria za Yehova kipindi fulani, na wale walioumia wakati fulani chini ya msalaba, ikiwa hawawezi kukubali hatua ya kazi ya siku za mwisho, basi yale yote waliyofanya ni bure na yasiyofaa. Udhihirisho wa wazi zaidi wa kazi ya Roho Mtakatifu ni kwa kuyakumbatia ya sasa, sio kushikilia ya zamani. Wale ambao hawajiendelezi na kazi ya leo, na wale ambao wametengwa na utendaji wa leo, ni wale wanaopinga na hawaikubali kazi ya Roho Mtakatifu. Watu kama hao wanaipinga kazi ya Mungu ya sasa. Ijapokuwa wanashikilia nuru ya zamani, hili halimaanishi kwamba inaweza kukanwa kwamba hawajui kazi ya Roho Mtakatifu. Kwa nini kumekuwepo na mjadala huu wote kuhusu mabadiliko katika vitendo vya mwanadamu, kuhusu tofauti za utendaji kati ya zamani na sasa, kuhusu jinsi utendaji ulivyokuwa katika enzi za awali na jinsi ulivyo sasa? Migawanyiko kama hiyo katika vitendo vya mwanadamu hujadiliwa kwa sababu kazi ya Roho Mtakatifu daima inasonga mbele na kwa hivyo vitendo vya mwanadamu vinapaswa kubadilika daima. Ikiwa mwanadamu atasalia amekwama katika hatua moja tu, basi hili linaonyesha kuwa haendi sawia na kazi mpya na mwangaza mpya wa Mungu; haimaanishi kuwa mpango wa usimamizi wa Mungu haujabadilika. Walio nje ya mkondo wa Roho Mtakatifu daima hudhani wako sahihi, lakini kwa hakika, kazi ya Mungu ndani yao ilisita zamani na kazi ya Roho Mtakatifu haimo ndani yao. Kazi ya Mungu imeshahamishiwa kwa kundi jingine la watu, kundi ambalo kwalo Anapania kukamilishia kazi Yake mpya. Kwani walio katika dini hawawezi kuikubali kazi mpya ya Mungu, na kushikilia tu kazi kongwe za zamani, hivyo Mungu amewaacha watu hawa na anafanya kazi Yake mpya kwa watu wanaoikubali kazi hii mpya. Hawa ni watu wanaoshiriki katika kazi Yake mpya, na usimamizi Wake utatimilika kwa njia hii tu. Usimamizi wa Mungu daima unasonga mbele na vitendo vya mwanadamu daima vinapanda juu. Mungu daima anafanya kazi na mwanadamu mara zote ni mhitaji ili kwamba wote wanafikia upeo wao, Mungu na mwanadamu wamo katika muungano kikamilifu. Haya ni maonyesho ya kutimilika kwa kazi ya Mungu, na ndiyo matokeo ya mwisho ya kazi nzima ya usimamizi.

Katika kila hatua ya kazi ya Mungu yapo pia matakwa sawia kwa mwanadamu. Wale wote walio katika mkondo wa Roho Mtakatifu wanamilikiwa na uwepo na nidhamu ya Roho Mtakatifu na wasiokuwemo katika mkondo wa Roho Mtakatifu wako chini ya utawala wa Shetani na hawana kazi yoyote ya Roho Mtakatifu. Walio katika mkondo wa Roho Mtakatifu ni wale wanaoikubali kazi mpya ya Mungu, wanaoshiriki katika kazi mpya ya Mungu. Iwapo walio ndani ya mkondo huu hawana uwezo wa kushirikiana, na hawawezi kuweka ukweli unaotakiwa na Mungu katika vitendo wakati huu, basi watafundishwa nidhamu, na hali ikiwa mbaya zaidi kuachwa na Roho Mtakatifu. Wale ambao wanakubali kazi mpya ya Roho Mtakatifu, wataishi katika mkondo wa Roho Mtakatifu, wapokee utunzaji na ulinzi wa Roho Mtakatifu. Wale ambao wako tayari kuweka ukweli katika vitendo wanapewa nuru na Roho Mtakatifu na wale wasiotaka kuweka ukweli katika vitendo wanafundishwa nidhamu na Roho Mtakatifu na huenda hata wakaadhibiwa. Bila kujali wao ni aina gani ya watu, ilimradi tu wamo katika mkondo wa Roho Mtakatifu, Mungu atawawajibikia wote wanaoikubali kazi Yake mpya kwa minajili ya jina Lake. Wale wanaolitukuza jina Lake na wako radhi kuweka maneno Yake katika vitendo watapokea baraka Zake; wale wasiomtii na wasioyaweka maneno Yake katika vitendo watapokea adhabu Yake. Watu walio katika mkondo wa Roho Mtakatifu ni wale wanaoikubali kazi mpya, na kwa sababu wameikubali kazi mpya, wanafaa kuwa na ushirikiano wa kufaa na Mungu na hawafai kuwa kama waasi wasiofanya wajibu wao. Hili ndilo sharti la pekee la Mungu kwa mwanadamu. Sio hivyo kwa watu wasioikubali kazi mpya: Wako nje ya mkondo wa Roho Mtakatifu, na nidhamu na lawama ya Roho Mtakatifu havitumiki kwao. Kila siku hawa watu wanaishi ndani ya mwili, wanaishi ndani ya akili zao, na yote wayafanyayo ni kulingana na mafundisho ya kidini yaliyozalishwa na uchanganuzi pamoja na utafiti wa bongo zao. Si matakwa ya kazi mpya ya Roho Mtakatifu, sembuse ushirikiano na Mungu. Wale wasioikubali kazi mpya ya Mungu hawana uwepo wa Mungu na, zaidi, wanakosa baraka na ulinzi wa Mungu. Maneno na matendo yao mengi yanashikilia matakwa ya zamani ya kazi ya Roho Mtakatifu; ni mafundisho ya kidini, si ukweli. Mafundisho na taratibu kama hizo ni thibitisho la kutosha kuwa kukutana pamoja kwa watu hawa si linguine ila dini; si watu walioteuliwa au vyombo vya kazi ya Mungu. Mkutano wa wale wote walio miongoni mwao unaweza tu kuitwa mkutano mkubwa wa watu wa dini, na bali hauwezi kuitwa kanisa. Huu ni ukweli usioweza kubadilishwa. Hawana kazi mpya ya Roho Mtakatifu; wakifanyacho kinaonekana chenye kunuka dini, wanachoishi kwa kudhihirisha katika maisha yao kinaonekana kimejaa dini; hawana uwepo na kazi ya Roho Mtakatifu, sembuse kustahiki kupokea nidhamu au nuru ya Roho Mtakatifu. Watu hawa wote ni miili isiyo na uhai, na funza wasio na mambo ya kiroho. Hawana ufahamu wa uasi na upinzani wa mwanadamu, hawana ufahamu wa uovu wote wa mwanadamu, sembuse kujua kazi yote ya Mungu na mapenzi ya sasa ya Mungu. Wote ni watu wapumbavu, waovu, ni watu duni wasiostahili kuitwa waumini! Hakuna wafanyacho kinachohusiana na usimamizi wa Mungu, sembuse kuweza kuidhoofisha mipango ya Mungu. Maneno na matendo yao yanaudhi sana, yanasikitisha mno, na hayafai kutajwa kabisa. Hakuna chochote wakifanyacho walio nje ya mkondo wa Roho Mtakatifu kinahusiana na kazi mpya ya Roho Mtakatifu hata kidogo. Kwa sababu hii, haijalishi wanafanya nini, hawana nidhamu ya Roho Mtakatifu na zaidi, hawana nuru ya Roho Mtakatifu. Kwani wao ni watu wasiopenda ukweli, na wamechukiwa na kukataliwa na Roho Mtakatifu. Wanaitwa watenda maovu kwani wanatembea katika mwili, na kufanya chochote kiwafurahishacho kwa kisingizio cha bango la Mungu. Mungu anapofanya kazi, wao wanakuwa maadui Kwake kwa makusudi, na kumkimbia Yeye. Kutoweza kushirikiana kwa mwanadamu na Mungu ni uasi wa hali ya juu, kwa hivyo wale watu wanaokimbia kinyume na Mungu makusudi si watapokea hakika malipo yao ya haki? Uovu wa hawa watu unapotajwa, baadhi ya watu wanakuwa na hamu ya kuwalaani, huku Mungu akiwapuuza. Kwa mwanadamu, inaonekana kana kwamba matendo ya watu hawa yanahusisha jina la Mungu, ila kwa hakika, kwa Mungu, hayana uhusiano wowote na jina Lake au ushuhuda Kwake. Bila kujali wanachokifanya hawa watu, hakihusiani na Mungu: hakihusiani na kazi Yake na jina Lake leo. Hawa watu hujiaibisha wenyewe na kumdhihirisha Shetani; ni watenda maovu wanaohodhi wakisubiri siku ya ghadhabu. Sasa, bila kujali matendo yao ni yapi, na alimradi tu hawazuii usimamizi wa Mungu na hawafanyi chochote kuhusiana na kazi mpya ya Mungu, watu kama hao hawatapata adhabu inayolingana na matendo yao, kwa kuwa siku ya ghadhabu bado haijatimia. Yapo mengi ambayo watu wanaamini kuwa Mungu angekuwa ameyashughulikia tayari, na wanafikiri kuwa wale watenda maovu wanastahili kuadhibiwa haraka iwezekanavyo. Lakini kwa sababu kazi ya usimamizi wa Mungu bado haijafikia kikomo, na siku ya ghadhabu haijatimia bado, wadhalimu bado wanaendelea kutenda matendo yao maovu. Watu wengine husema, “Walio ndani ya dini hawana uwepo au kazi ya Roho Mtakatifu, na wanaliletea jina la Mungu aibu; basi ni kwa nini Mungu asiwaangamize, badala ya kuendelea kustahimili tabia yao isiyo na nidhamu?” Watu hawa ambao ni dhihirisho la Shetani na ambao wanaonyesha mwili, ni watu wapumbavu, wa hali duni, ni watu wa upuuzi. Hawataona ujio wa ghadhabu ya Mungu kabla hawajapata kuelewa jinsi Mungu Anafanya kazi Yake miongoni mwa wanadamu, na wakishashindwa kabisa, hao watenda maovu wote watapata adhabu yao, na hakuna hata mmoja kati yao atakayeweza kuiepuka siku ya ghadhabu. Sasa si wakati wa adhabu ya mwanadamu, ila ni wakati wa kutekeleza kazi ya ushindi, isipokuwa kama kuna wale wanaoiharibu kazi ya usimamizi wa Mungu, ambao wataadhibiwa kulingana na uzito wa matendo yao kama ni hivyo. Katika kipindi cha usimamizi wa Mungu wa wanadamu, wote walio ndani ya mkondo wa Roho Mtakatifu huwa na uhusiano na Mungu. Wale wanaochukiwa na kukataliwa na Roho Mtakatifu huishi katika ushawishi wa Shetani na kile wawekacho katika vitendo hakina uhusiano na Mungu. Wanaoikubali kazi mpya ya Mungu tu, na wanaoshirikiana na Mungu ndio wana uhusiano na Mungu, kwani kazi ya Mungu inakusudiwa tu kwa watu wanaoikubali wala si watu wote, haijalishi kama wanaikubali au la. Kazi inayofanywa na Mungu daima ina kusudi, na haifanywi kwa ghafla. Walio na uhusiano na Shetani hawafai kuwa na ushuhuda kwa Mungu, sembuse kufaa kushirikiana na Mungu.

Kila hatua ya kazi ya Roho Mtakatifu kwa wakati mmoja inahitaji ushuhuda kutoka kwa mwanadamu. Kila hatua ya kazi ni vita kati ya Mungu na Shetani, na mlengwa katika vita hivi ni Shetani, ilhali yule ambaye atafanywa mkamilifu na kazi hii ni mwanadamu. Kazi ya Mungu kuweza kuzaa au kutozaa matunda kunategemea jinsi ushuhuda wa mwanadamu kwa Mungu ulivyo. Huu ushuhuda ndio Mungu anaohitaji kutoka kwa wale wanaomfuata; ni ushuhuda unaofanywa mbele ya Shetani, na pia unaothibitisha athari za kazi Yake. Usimamizi mzima wa Mungu umegawanywa katika hatua tatu, na katika kila hatua, mahitaji yanayofaa yanatakiwa kutoka kwa mwanadamu. Aidha, kadri enzi zinavyopita na kuendelea, mahitaji ya Mungu kwa wanadamu wote huwa ya juu hata zaidi. Kwa hiyo, hatua kwa hatua, kazi hii ya usimamizi wa Mungu hufikia kilele chake, hadi mwanadamu aamini ukweli wa “kuonekana kwa Neno katika mwili,” na kwa njia hii mahitaji ya mwanadamu huwa ya juu hata zaidi, na mahitaji ya mwanadamu kutoa ushuhuda huwa ya juu hata zaidi. Kadiri mwanadamu alivyo na uwezo wa kushirikiana na Mungu kwa kweli, ndivyo anavyozidi kumtukuza Mungu. Ushirikiano wa mwanadamu ndio ushuhuda anaohitajika kuwa nao, na ushuhuda alio nao ndio matendo ya mwanadamu. Na kwa hivyo, kazi ya Mungu iweze au isiweze kuwa na matokeo yanayohitajika, na paweze ama pasiweze kuwa na ushuhuda wa kweli, ni mambo ambayo yameunganishwa yasiyochanganulika na ushirikiano na ushuhuda wa mwanadamu. Wakati kazi itakapokwisha, yaani, wakati usimamizi wote wa Mungu utakapofikia kikomo chake, mwanadamu atahitajika kuwa na ushuhuda wa hali ya juu, na wakati kazi ya Mungu itakapofika mwisho wake, matendo na kuingia kwa mwanadamu vitafikia upeo wake. Wakati wa kale, mwanadamu alihitajika kutii sheria na amri, na alihitajika kuwa mwenye subira na mnyenyekevu. Leo, mwanadamu anahitajika kutii mipango yote ya Mungu na awe na upendo mkuu kwa Mungu, na hatimaye bado anahitajika kumpenda Mungu katika taabu. Hatua hizi tatu ndizo Mungu anazozitazamia kutoka kwa mwanadamu, hatua kwa hatua, katika usimamizi Wake wote. Kila hatua ya kazi ya Mungu huzidisha kina kuliko iliyopita, na katika kila hatua, mahitaji kwa mwanadamu ni makubwa kuliko yaliyopita, na kwa njia hii, usimamizi mzima wa Mungu huonekana. Ni hasa kwa sababu mahitaji ya mwanadamu kila mara huwa ya juu kiasi kwamba tabia yake kila mara inafikia viwango anavyovihitaji Mungu, na ni hapo tu ambapo wanadamu wote wanaanza kujiondoa polepole kutoka kwa ushawishi wa Shetani hadi, ambapo kazi ya Mungu itafikia kikomo kabisa, ndio wanadamu wote watakuwa wameokolewa kutoka kwa ushawishi wa Shetani. Wakati huo utakapowadia, kazi ya Mungu itakuwa imefika mwisho wake, na ushirikiano wa mwanadamu na Mungu ili kufikia mabadiliko katika tabia yake hautakuwepo tena, na wanadamu wote wataishi katika nuru ya Mungu, na kuanzia hapo kuendelea, hapatakuwa na uasi au upinzani wowote kwa Mungu. Pia Mungu hatamwekea mwanadamu matakwa, na patakuwepo na ushirikiano wenye upatanifu zaidi kati ya mwanadamu na Mungu, ambao utakuwa maisha ya mwanadamu na Mungu pamoja, maisha ambayo yatafuatia baada ya usimamizi wa Mungu kukamilishwa kabisa, na baada ya mwanadamu kuokolewa kikamilifu kutoka katika mafumbato ya Shetani. Wale ambao hawawezi kutafuata kwa ukaribu nyayo za Mungu hawana uwezo wa kufikia maisha kama hayo. Watakuwa wamejishusha ndani ya giza, ambapo watalia na kusaga meno; hao ndio watu wanaoamini katika Mungu lakini hawamfuati Yeye, wanaoamini katika Mungu lakini hawatii kazi Yake yote. Kwa kuwa mwanadamu anamwamini Mungu, ni sharti afuate kwa ukaribu nyayo Zake, hatua kwa hatua; anapaswa “kumfuata Mwanakondoo popote Aendapo.” Hawa tu ndio watu wanaotafuta njia ya kweli, na wao tu ndio wanaoifahamu kazi ya Roho Mtakatifu. Watu wanaofuata tu kanuni na mafundisho ya dini kiutumwa ni wale ambao wameondolewa na kazi ya Roho Mtakatifu. Katika kila kipindi cha wakati, Mungu ataanza kazi mpya, na katika kila kipindi, patakuwepo na mwanzo mpya kwa mwanadamu. Laiti mwanadamu ashikilie tu ukweli kwamba “Yehova ni Mungu” na “Yesu ni Kristo,” ambao ni ukweli unaozingatiwa katika enzi moja tu, basi mwanadamu hatawahi kwenda sambamba na kazi ya Roho Mtakatifu, na daima hataweza kupokea kazi ya Roho Mtakatifu. Bila kujali jinsi Mungu anavyofanya, mwanadamu anafaa kufuata bila shaka lolote, na afuate kwa ukaribu. Kwa jinsi hii basi itakuwaje mwanadamu aondolewe na Roho Mtakatifu? Bila kujali kile anachofanya Mungu, kama mwanadamu ana uhakika ni kazi ya Roho Mtakatifu, na kushirikiana katika kazi ya Roho Mtakatifu bila mashaka yoyote, na kujaribu kufikia mahitaji ya Mungu, basi ataadhibiwaje? Kazi ya Mungu kamwe haijasimama, hatua Zake hazijakwama na kabla kukamilisha kazi Yake ya usimamizi, siku zote Mungu amekuwa mwenye kazi nyingi, na kamwe hajasimama. Lakini mwanadamu ni tofauti: Akiwa amepata kiasi kidogo tu cha kazi ya Roho Mtakatifu, anaichukulia kana kwamba haitabadilika kamwe; akiwa amepata ujuzi mdogo, hajipi msukumo wa kufuata nyayo za kazi mpya ya Mungu; licha ya kwamba ameona kiasi kazi ya Mungu, yeye anamchukulia Mungu kama kifaa, aina fulani ya umbo la sanamu ya mti, na anaamini kwamba Mungu atasalia kuwa hivyo daima kwani hali imekuwa hii tangu hapo awali na hata katika siku zijazo; akiwa amepata ufahamu wa kijuujuu, mwanadamu ni mwenye kiburi hivi kwamba hujisahau na kuanza kutangaza kwa fujo tabia ya Mungu na hali ya Mungu ambayo haipo; na akiwa na uhakika juu ya hatua moja ya Roho Mtakatifu, pasi kujali ni mtu wa aina gani ambaye anatangaza kazi mpya ya Mungu, mwanadamu huwa haikubali. Hawa ni watu ambao hawawezi kuikubali kazi mpya ya Roho Mtakatifu; ni watu wenye kushikilia ukale sana, na hawawezi kukubali mambo mapya. Watu kama hawa ni watu wanaomwamini Mungu lakini wakati huo huo wanamkataa Mungu. Mwanadamu anaamini kwamba wana wa Israeli walikosea “kumwamini Yehova tu na kutomwamini Yesu,” huku watu wengi wakiiga jukumu ambapo “humwamini Yehova tu na kumkataa Yesu” na “kusubiri kwa hamu kurejea kwa Masihi lakini wanamkataa Masihi ambaye ni Yesu”. Ndiyo maana, basi, watu wengi bado wanaishi chini ya mamlaka ya Shetani baada ya kukubali hatua moja tu ya Roho Mtakatifu na bado hawapokei baraka za Mungu. Je, si hii ni kutokana na uasi wa mwanadamu? Wakristo ulimwenguni kote ambao hawajazingatia kazi mpya ya sasa wote wamekamata matumaini kwamba watabahatika, wakikisia kwamba Mungu atawatimizia kila mojawapo ya malengo yao. Lakini hawawezi kueleza mbona Mungu atawapeleka katika mbingu ya tatu na wala hawafahamu jinsi Yesu atakavyokuja juu ya wingu jeupe na kuwachukua, wala kusema kwa uhakika kamili kama kweli Yesu atawasili akiwa juu ya wingu jeupe siku ambayo wanaiwaza. Wote wana wasiwasi, na kukanganywa; wao wenyewe hata hawafahamu kama Mungu atamchukua kila mmoja wao, watu wachache sana, wanaotoka katika madhehebu yote. Kazi ambayo Mungu anafanya kwa sasa, enzi ya sasa, mapenzi ya Mungu—ni vitu ambavyo watu hawavifahamu, na hawana cha kufanya bali kusubiri na kuhesabu siku katika vidole vyao. Ni wale tu wanaofuata nyayo za Mwanakondoo hadi mwisho kabisa ndio wanaoweza kufaidi baraka za mwisho, huku wale “watu werevu,” ambao hawawezi kumfuata hadi mwisho ilhali wanaamini wamepata yote, ndio wasiokuwa na uwezo wa kushuhudia kuonekana kwa Mungu. Wote huamini wao ndio werevu zaidi duniani, na wanasitisha maendeleo ya kazi ya Mungu bila sababu yoyote kabisa, na huonekana kuamini pasi na shaka kwamba Mungu atawachukua mbinguni, wao “wenye uaminifu wa juu zaidi kwa Mungu, humfuata Mungu, na hutii neno la Mungu”. Hata ingawa wana “uaminifu wa hali ya juu” kwa maneno yaliyozungumzwa na Mungu; maneno yao na matendo yao bado hukera kwa sababu wao huipinga kazi ya Roho Mtakatifu, na kufanya uongo na uovu. Wale wasiofuata hadi mwisho kabisa, ambao hawazingatii kazi ya Roho Mtakatifu, na ambao wanashikilia kazi ya zamani hawajakosa tu kupata uaminifu kwa Mungu, bali kwa kinyume, wamekuwa wale wanaompinga Mungu, wamekuwa wale ambao wamekanwa na enzi mpya, na watakaoadhibiwa. Kuna wa kuhurumiwa zaidi kuliko wao? Wengi hata wanaamini kuwa wale wanaokana sheria ya zamani na kukubali kazi mpya hawana dhamiri. Watu hawa, ambao huongea tu kuhusu “dhamiri,” na hawajui kazi ya Roho Mtakatifu, hatimaye watapata kuwa matarajio yao yamekatizwa na dhamiri yao yenyewe. Kazi ya Mungu haizingatii mafundisho, na ingawa ni kazi Yake Mwenyewe, bado Mungu haishikilii. Kile kinachopaswa kukataliwa kinakataliwa, kile kinachopaswa kuondolewa kinaondolewa. Lakini mwanadamu anajiweka kwenye uadui wa Mungu kwa kushikilia sehemu moja ndogo ya kazi ya usimamizi wa Mungu. Si huu ndio upuuzi wa mwanadamu? Si huu ndio ujinga wa mwanadamu? Kadri watu wanakuwa waoga na wenye tahadhari sana kwa sababu wanachelea kutopata baraka za Mungu, ndivyo wanavyopungukiwa zaidi na uwezo wa kupata baraka zaidi, na wa kupata ile baraka ya mwisho. Watu wale wanaoshikilia kiutumwa sheria huwa wanadhihirisha uaminifu wa hali ya juu kwa sheria, na kadri wanavyodhihirisha uaminifu jinsi hiyo kwa sheria, ndivyo wanavyokuwa waasi wanaompinga Mungu. Kwa kuwa sasa ni Enzi ya Ufalme na wala si Enzi ya Sheria, na kazi ya leo na kazi ya zamani haziwezi kulinganishwa, wala kazi ya zamani haiwezi kulinganishwa na kazi ya sasa. Kazi ya Mungu imebadilika, na utendaji wa mwanadamu pia umebadilika; si kushikilia sheria au kuubeba msalaba. Basi, uaminifu wa watu kwa sheria na msalaba hautapata kibali cha Mungu.

Mwanadamu atakamilishwa kabisa katika Enzi ya Ufalme. Baada ya kazi ya ushindi, mwanadamu atapitishwa kwenye mambo magumu ya kusafishwa na taabu. Wale ambao wanaweza kushinda na kushuhudia katika taabu hii ndio hatimaye watakaofanywa wakamilifu; wao ndio washindi. Katika taabu hii, mwanadamu anahitajika kukubali kusafishwa huku, na kusafishwa huku ndio tukio la mwisho la kazi ya Mungu. Itakuwa mara ya mwisho ambapo mwanadamu atasafishwa kabla ya hitimisho la kazi zote za usimamizi wa Mungu, na wale wote wanaomfuata Mungu lazima wakubali jaribio hili la mwisho, lazima wakubali kusafishwa huku kwa mwisho. Wale ambao wamekabiliwa na taabu ni wale wasiokuwa na kazi ya Roho Mtakatifu na uelekezi wa Mungu, lakini wale ambao wameshindwa kwa kweli na wanatafuta mapenzi ya Mungu kwa kweli hatimaye watasimama imara; ndio wale ambao wana ubinadamu, na wanaompenda Mungu kwa kweli. Bila kujali Mungu hufanya nini, hawa washindi hawatapungukiwa na maono, na bado watauweka ukweli katika matendo bila kufeli katika ushuhuda wao. Wao ndio watakaosimama mwishowe kutoka kwenye dhiki kuu. Hata ingawa wale wanaovua samaki katika maji yenye mawimbi mengi bado wanaweza kusaidiwa leo, hakuna yeyote atakayeepuka taabu, na hakuna atakayeepuka jaribio la mwisho. Kwa wale wanaoshinda, taabu ya aina hii ni usafisho mkubwa; lakini wale wanaovua katika maji yenye mawimbi, ni kazi ya kuondolewa kamili. Bila kujali jinsi wanavyojaribiwa, utii wa wale wenye Mungu ndani ya mioyo yao hubaki vile vile; lakini kwa wale wasiokuwa na Mungu ndani ya mioyo yao, wakati kazi ya Mungu hainufaishi miili yao, wanabadilisha mtazamo wao kwa Mungu, na hata kumkimbia Mungu. Hawa ndio wale hawatasimama imara mwishoni, wanaotafuta baraka za Mungu na hawana tamaa ya kujitolea wenyewe kwa Mungu na kujikabidhi wenyewe Kwake. Watu duni wa aina hii watafukuzwa wakati kazi ya Mungu itakapofikia kikomo, na wao hawafai kuonewa huruma yoyote. Wale wasiokuwa na ubinadamu, hawawezi kumpenda Mungu kwa kweli. Wakati mazingira ni mema na salama, au kuna faida ya kupatikana, wao ni watiifu kabisa kwa Mungu, lakini mara kile wanachotamani kinapohatarishwa au kukataliwa hatimaye, mara moja wanaasi. Hata katika muda wa usiku mmoja tu, wanaweza kutoka kwa watu wanaotabasamu, “wenye moyo wa fadhili” hadi kuwa wauaji wenye sura mbaya na wakatili, ghafla wakimchukulia mfadhili wao wa jana kama adui wao wa kufa, bila chazo au sababu. Ikiwa mapepo haya hayatarushwa nje, mapepo haya ambayo yanaweza kuua bila kusita, je, hayatakuwa hatari iliyofichika? Kazi ya kumwokoa mwanadamu haitimizwi kufuatia kazi ya kukamilisha ushindi. Ingawa kazi ya ushindi imefika kikomo, kazi ya kumtakasa mwanadamu haijafika kikomo; kazi hiyo itamalizika tu wakati mwanadamu amesafishwa kikamilifu, wakati wale ambao wamejikabidhi kwa Mungu kikweli wamekamilishwa, na wakati wale wadanganyifu wasiokuwa na Mungu ndani ya mioyo yao wamesafishwa. Wale ambao hawamridhishi Mungu katika hatua ya mwisho ya kazi Yake wataondolewa kabisa, na wale watakaoondolewa kabisa ni wa yule mwovu. Kwa kuwa hawawezi kumtosheleza Mungu, wao ni waasi dhidi ya Mungu, na hata kama watu hawa wanamfuata Mungu leo, hili si thibitisho kwamba wao ndio watakaosalia mwisho. Kwa maneno mengine “wale ambao humfuata Mungu hadi mwisho watapokea wokovu,” maana ya “kufuata” ni kusimama imara katikati ya taabu. Leo, wengi wanaamini kwamba kumfuata Mungu ni rahisi, lakini wakati kazi ya Mungu inakaribia kuisha, utajua maana halisi ya “kufuata.” Kwa sababu tu bado unaweza kumfuata Mungu leo baada ya kushindwa, hii haithibitishi kwamba wewe ni mmoja wa wale ambao watafanywa kuwa wakamilifu. Wale wasioweza kustahimili majaribu, wale wasioweza kuwa washindi wakiwa kwenye taabu, hatimaye, watashindwa kusimama imara, na basi kushindwa kumfuata Mungu hadi mwisho kabisa. Wale wanaomfuata Mungu kiukweli wana uwezo wa kuhimili majaribu ya kazi yao, ilhali wale wasiomfuata hawawezi kuhimili majaribu yoyote ya Mungu. Hivi karibuni au baadaye watafukuzwa, wakati washindi watabaki katika ufalme. Mwanadamu amtafute au asimtafute Mungu kwa ukweli itapimwa kulingana na kazi yake, yaani, kupitia kwa majaribu ya Mungu na hayahusiani na uamuzi wa mwanadamu mwenyewe. Mungu hamkatai mtu yeyote kwa wazo la ghafla; yote ambayo Yeye hufanya yanaweza kumshawishi binadamu kikamilifu. Hafanyi lolote ambalo halionekani kwa mwanadamu ama kazi yoyote ambayo haiwezi kumshawishi mwanadamu. Iwapo imani ya mwanadamu ni ya ukweli au sio huthibitishwa na ushahidi, na haiwezi kuamuliwa na mwanadamu. Kwamba “ngano haiwezi kufanywa magugu, na magugu hayawezi kufanywa ngano” ni jambo lililo wazi. Wale wote wanaompenda Mungu kwa dhati hatimaye watasalia katika ufalme, na Mungu hatamtesa yeyote ambaye Yeye anampenda kwa kweli. Kwa misingi ya kazi zao na shuhuda zao tofauti, washindi katika ufalme watatumika kama makuhani au wafuasi, na wale wote watakaoshinda taabu watakuwa mwili wa makuhani katika ufalme. Baraza la makuhani litaundwa wakati kazi ya injili ulimwenguni kote itafikia kikomo. Wakati huo ukitimia, yale yanayopaswa kufanywa na mwanadamu yatakuwa jukumu lake ndani ya ufalme wa Mungu, na kuishi kwake pamoja na Mungu katika ufalme. Katika baraza la makuhani, patakuwepo makuhani wakuu na makuhani, na watakaosalia watakuwa wana na watu wa Mungu. Haya yote huamuliwa na ushuhuda wao kwa Mungu wakati wa majaribu; sio nyadhifa zinazotolewa kwa wazo la ghafla. Wakati hadhi ya mwanadamu itakuwa imeianzishwa, kazi ya Mungu itamalizika, kwa kuwa kila mojawapo imewekwa kulingana na aina yake na kurejeshwa katika hali yake halisia, na hii ndiyo alama ya ukamilisho wa kazi ya Mungu, na haya ndiyo matokeo ya mwisho ya kazi ya Mungu na matendo ya mwanadamu, na ndiko kubainika kwa yale maono ya kazi ya Mungu na ushirikiano wa mwanadamu. Mwishowe, mwanadamu atapata pumziko katika ufalme wa Mungu, na, Mungu pia, atarejea kwenye makazi Yake kupumzika. Haya ndiyo yatakayokuwa matokeo ya miaka 6,000 ya ushirikiano wa mwisho kati ya Mungu na mwanadamu.


Kiini Cha Kristo Ni Utiifu kwa Mapenzi ya Baba wa Mbinguni

Mungu mwenye mwili anaitwa Kristo, na Kristo ni mwili uliovikwa Roho wa Mungu. Mwili huu ni tofauti na mwanadamu yeyote aliye wa mwili. Tofauti hii ni kwa sababu Kristo ni kupata mwili kwa Roho, badala ya kuwa wa mwili. Ana ubinadamu wa kawaida na uungu kamili. Uungu Wake haumilikiwi na mwanadamu yeyote. Ubinadamu Wake wa kawaida ni kudumisha shughuli Zake zote za kawaida katika mwili, huku uungu Wake hutekeleza kazi ya Mungu Mwenyewe. Basi iwe ubinadamu Wake au uungu, yote hujiwasilisha kwa mapenzi ya Baba wa mbinguni. Kiini cha Kristo ni Roho, yaani, uungu. Kwa hivyo, chemichemi Yake ni ile ya Mungu Mwenyewe; Dutu hii haitapinga kazi Yake Mwenyewe, na Yeye hangeweza kufanya kitu chochote kinachoharibu kazi Yake Mwenyewe, wala milele Yeye kutamka maneno yoyote ambayo yanakwenda kinyume na mapenzi Yake Mwenyewe. Kwa hiyo, Mungu mwenye mwili kamwe hangefanya kazi yoyote ambayo inasumbua usimamizi Wake Mwenyewe. Hili ndilo ambalo binadamu wote wanapaswa kuelewa. Kiini cha kazi ya Roho Mtakatifu ni kuokoa binadamu na ni kwa ajili ya usimamizi wa Mungu Mwenyewe. Vile vile, kazi ya Kristo ni kuokoa binadamu na ni kwa ajili ya mapenzi ya Mungu. Ikizingatiwa kwamba Mungu anakuwa mwili, Anatambua kiini Chake ndani ya mwili Wake, kiasi kwamba mwili Wake unatosha kufanya kazi Yake. Kwa hivyo, kazi zote za Roho wa Mungu zinabadilishwa na kazi ya Kristo wakati wa kupata mwili, na kwenye msingi wa kazi zote wakati wa kupata mwili ni kazi ya Kristo. Haiwezi kuchanganyika na kazi yoyote ile kutoka enzi nyingine yoyote. Na kwa kuwa Mungu Anakuwa mwili, Yeye Anafanya kazi katika utambulisho wa mwili Wake; kwa kuwa Yeye Anakuja katika mwili, kisha Anamaliza katika mwili kazi Anayopaswa kufanya. Iwe ni Roho wa Mungu au ni Kristo, wote ni Mungu Mwenyewe, na Anafanya kazi hiyo Anayoazimia kufanya na hufanya huduma hiyo Anayopaswa kufanya.

Kiini cha Mungu chenyewe kina mamlaka, lakini Yeye ana uwezo wa kujitiisha kikamilifu kwa mamlaka inyotoka Kwake. Iwe ni kazi ya Roho au kazi ya mwili, hakuna ambayo itazozana na nyingine. Roho wa Mungu ndiyo mamlaka juu ya viumbe vyote. Mwili na dutu ya Mungu pia inayo mamlaka, bali Mungu katika mwili Anaweza kufanya kazi yote inayotii mapenzi ya Baba wa mbinguni. Hii haiwezi kupatikana au kufanyika na binadamu yeyote. Mungu Mwenyewe ni mamlaka, lakini mwili Wake unaweza kunyenyekea kwa mamlaka Yake. Hii ndiyo maana ya ndani ya maneno: “Kristo hutii mapenzi ya Mungu Baba.” Mungu ni Roho na Anaweza kufanya kazi ya wokovu, kama vile Mungu Anavyoweza kuwa mwanadamu. Hata hivyo, Mungu Mwenyewe Anafanya kazi Yake Mwenyewe; Yeye hakatishi wala kuingilia kati, sembuse kutekeleza kazi ambayo inakinzana, kwani kiini cha kazi inayofanywa na Roho na mwili yote ni sawa. Iwe ni Roho au mwili, vyote hufanya kazi kutimiza nia moja na kusimamia kazi sawa. Ingawa Roho na mwili huwa na sifa mbili tofauti, dutu yao ni sawa; zote zina dutu ya Mungu Mwenyewe, na utambulisho wa Mungu Mwenyewe. Mungu Mwenyewe hana mambo ya kuasi; dutu Yake ni nzuri. Yeye ni udhihirisho wa uzuri wote na wema, vile vile upendo wote. Hata katika mwili, Mungu hafanyi lolote linalomuasi Mungu Baba. Hata kwa gharama ya kutoa sadaka maisha Yake, Angekuwa kwa ukamilifu tayari na kutofanya uchaguzi mwingine. Mungu hana vipengele vya kujihesabia haki na kujiona kuwa muhimu, au vile vya majivuno na kiburi; Hana mambo yasiyo aminifu. Yote yanayomuasi Mungu yanatoka kwa Shetani; Shetani ni chanzo cha ubaya na uovu wote. Sababu kwamba mwanadamu anayo sifa sawa na zile za Shetani ni kwa sababu mwanadamu amelaghaiwa na kushughulikiwa na Shetani. Kristo hajawahi kupotoshwa na Shetani, hivyo Anazo tu tabia za Mungu na hakuna hata moja ya Shetani. Haijalishi ugumu wa kazi, au udhaifu wa mwili, Mungu, wakati Anapoishi katika mwili, kamwe hatafanya kitu chochote kitakachopinga kazi ya Mungu Mwenyewe, wala kuacha mapenzi ya Mungu Baba kwa njia ya uasi. Ni afadhali Ateseke maumivu ya mwili kuliko kwenda kinyume na matakwa ya Mungu Baba; ni kama vile Yesu alivyosema katika sala, “Baba, ikiwezekana, kikombe hiki kiniepuke; walakini, si kama nitakavyo mimi, bali kama utakavyo Wewe.” Wanadamu watachagua, bali Kristo hawezi. Ingawa Anao utambulisho wa Mungu Mwenyewe, bado Yeye Anatafuta mapenzi ya Mungu Baba, na Anatimiza kile Alichokabidhiwa na Mungu Baba, kutoka kwa mtazamo wa mwili. Hili ni jambo ambalo haliwezi kupatikana kwa binadamu. Hilo ambalo huja kutoka kwa Shetani haliwezi kuwa na dutu ya Mungu, bali mojawapo ya yale ambayo hukosa kutii na kumpinga Mungu. Haliwezi kumtii Mungu kikamilifu, wala kutii mapenzi ya Mungu kwa hiari. Wanadamu wote isipokuwa Kristo wanaweza kufanya yaliyo ya kumpinga Mungu, na hakuna anayeweza moja kwa moja kufanya kazi aliyoaminiwa na Mungu; hakuna hata mmoja aliye na uwezo wa kuzingatia usimamizi wa Mungu kama wajibu wake mwenyewe kutekeleza. Kuwasilisha mapenzi ya Mungu Baba ni kiini cha Kristo; uasi dhidi ya Mungu ni tabia ya shetani. Sifa hizo mbili hazipatani, na yeyote aliye na sifa za shetani hawezi kuitwa Kristo. Sababu ambayo binadamu hawezi kufanya kazi ya Mungu kwa niaba Yake ni kwa sababu mwanadamu hana kiini chochote cha Mungu. Binadamu humfanyia Mungu kazi kwa ajili ya maslahi binafsi ya binadamu na ya matarajio Yake ya baadaye, lakini Kristo Anafanya kazi ya kufanya mapenzi ya Mungu Baba.

Ubinadamu wa Kristo unaongozwa na uungu Wake. Ingawa yuko katika mwili, ubinadamu Wake si kama ule wa binadamu wa mwili kabisa. Anao upekee wa tabia Yake Mwenyewe, na hii pia huongozwa na uungu Wake. Uungu Wake hauna udhaifu; udhaifu wa Kristo unaelezea ule wa ubinadamu Wake. Kwa kiasi fulani, udhaifu huu huzuia uungu Wake, lakini mipaka hiyo ipo tu kati ya wigo fulani na wakati, na sio zisizo na mipaka. Linapokuja suala la muda wa kufanya kazi ya uungu Wake, hufanyika bila kujali ubinadamu Wake. Ubinadamu wa Kristo kabisa huongozwa na uungu Wake. Mbali na maisha ya kawaida ya ubinadamu Wake, matendo mengine yote ya ubinadamu Wake ni ya kushawishiwa, inayoathirika na kuelekezwa na uungu Wake. Ingawa Kristo Anao ubinadamu, haukatizi kazi ya uungu Wake. Hii hasa ni kwa sababu ubinadamu wa Kristo unaongozwa na uungu Wake; ingawa ubinadamu Wake haujakomaa katika mwenendo Wake mbele ya wengine, hauathiri kazi ya kawaida ya uungu Wake. Ninaposema kwamba ubinadamu Wake haujapotoshwa, Ninamaanisha kwamba ubinadamu wa Kristo unaweza moja kwa moja kuongozwa na uungu Wake, na kwamba Yeye ni mwenye hisia kubwa kuliko ile ya mwanadamu wa kawaida. Ubinadamu Wake unafaa zaidi kwa kuongozwa na uungu katika kazi Yake; ubinadamu Wake una uwezo wa kuonyesha kazi ya uungu, kama vile unao uwezo wa kutii kazi kama hiyo. Mungu Anapofanya kazi katika mwili, hajawahi kamwe kupoteza maono ya wajibu wa mwanadamu katika mwili Anaopaswa kutimiza; Anao uwezo wa kumwabudu Mungu mbinguni kwa moyo wa kweli. Anayo dutu ya Mungu, na utambulisho Wake ni mfano wa Mungu Mwenyewe. Ni kwamba tu Amekuja duniani na kuwa kiumbe aliyeumbwa, na ganda la nje la kiumbe, na sasa Amemiliki ubinadamu ambao hakuwa nao mwanzo; Yeye anao uwezo wa kumwabudu Mungu mbinguni. Huu ni utu wa Mungu Mwenyewe na hauwezi kuigwa na mwanadamu. Utambulisho Wake ni Mungu Mwenyewe. Ni kutokana na mtazamo wa mwili kwamba Yeye humwabudu Mungu; Kwa hivyo, maneno “Kristo anamwabudu Mungu mbinguni” hayana makosa. Kile Anachoomba kwa binadamu ni utu Wake Mwenyewe; Yeye tayari Ameshafanikisha yote Anayotarajia kutoka kwa binadamu kabla ya kuwauliza wafanye hayo. Hangeweza kamwe kuwadai wengine huku Yeye Mwenyewe akijiweka huru kutoka kwayo, kwa maana haya yote yanaunda nafsi Yake. Bila kujali jinsi Anavyotekeleza kazi Yake, Hangetenda kwa njia isiyomtii Mungu. Haijalishi Anachoomba kwa mwanadamu, hakuna mahitaji yanayozidi yale ambayo yanazidi uwezo wa mwanadamu kufikia. Yote Afanyayo ni kufanya mapenzi ya Mungu na ni kwa ajili ya usimamizi Wake. Uungu wa Kristo uko juu ya wanadamu wote, kwa hiyo Yeye ndiye mamlaka ya juu zaidi ya viumbe vyote vilivyoumbwa. Mamlaka haya ni uungu Wake, yaani, nafsi na tabia ya Mungu Mwenyewe, ambayo huamua utambulisho Wake. Kwa hiyo, haijalishi jinsi ubinadamu Wake ni wa kawaida ni wazi kuwa Anao utambulisho wa Mungu Mwenyewe; haijalishi upande Anaosimama Akiongea na kwa vyovyote vile Yeye hutii mapenzi ya Mungu, haiwezi kusemwa kwamba Yeye si Mungu Mwenyewe. Wanadamu wajinga na wapumbavu mara nyingi huchukulia ubinadamu wa kawaida wa Kristo kama dosari. Haijalishi jinsi Anavyofichua na kuonyesha nafsi ya uungu Wake, mwanadamu bado hawezi kukiri kwamba Yeye ni Kristo. Na kadiri Kristo anavyoonyesha utiifu na unyenyekevu wake, ndivyo watu wapumbavu wanavyozidi kumtendea Kristo kwa mzaha. Kuna hata wale ambao huelekeza Kwake mtizamo wa kutengwa na dharau, ilhali kuweka wale “wanadamu wakubwa” wa picha ya kujidai juu ya meza na kuwaabudu. Upinzani wa mwanadamu dhidi ya, na kutomtii Mungu unatokana na ukweli kwamba kiini cha Mungu mwenye mwili kinatii mapenzi ya Mungu na vile vile kutoka kwa ubinadamu wa kawaida wa Kristo; hapa ndipo kuna chanzo cha upinzani wa binadamu na uasi wake kwa Mungu. Kama Kristo hangekuwa mwenye umbo la ubinadamu wala nia ya kutafuta mapenzi ya Mungu Baba kutoka katika mtazamo wa kiumbe aliyeumbwa, lakini badala yake kumiliki ubinadamu mkuu, basi kuna uwezekano hakungekuwa na uasi katika mwanadamu yeyote. Sababu ya binadamu kuwa tayari kuamini katika Mungu Asiyeonekana mbinguni ni kwa sababu Mungu mbinguni hana ubinadamu na Yeye hana sifa ya kiumbe hata moja. Hivyo binadamu siku zote humchukulia Yeye kwa heshima kubwa, lakini anayo tabia ya dharau kwa Kristo.

Ingawa Kristo duniani Anaweza kufanya kazi kwa niaba ya Mungu Mwenyewe, hajakuja na nia ya kuonyesha watu wote mfano Wake katika mwili. Haji ili watu wote wamwone; Anakuja kuruhusu mwanadamu kuongozwa na mkono Wake, na hivyo kuingia katika enzi mpya. Kazi ya mwili wa Kristo ni kwa ajili ya kazi ya Mungu Mwenyewe, yaani, kwa ajili ya kazi ya Mungu katika mwili, na si ili kuwawezesha binadamu kuelewa kikamilifu kiini cha mwili Wake. Haijalishi jinsi Anavyofanya kazi, haizidi kile ambacho kinaweza kufikiwa na mwili. Haijalishi jinsi Anavyofanya kazi, anafanya hivyo katika mwili na ubinadamu wa kawaida, na wala hafichui kwa kikamilifu kwa mwanadamu uso wa kweli wa Mungu. Zaidi ya hayo, kazi Yake katika mwili kamwe sio isiyo ya kawaida au isiyokadirika kama mwanadamu anavyodhani. Japokuwa Kristo Anamwakilisha Mungu Mwenyewe katika mwili na hufanya binafsi kaziambayo Mungu Mwenyewe Anapaswa kufanya, Yeye hakani kuwepo kwa Mungu mbinguni, wala kuyatangaza matendo Yake Mwenyewe kwa msisimko. Badala yake, Yeye kwa unyenyekevu Hubaki kwa siri ndani ya mwili Wake. Mbali na Kristo, wale ambao wanadai kwa udanganyifu kuwa Kristo hawana sifa Zake. Wakiwekwa sambamba dhidi ya tabia za kiburi na kujiinua za Kristo wa uongo, inakuwa dhahiri aina gani ya mwili ndiye Kristo wa kweli. Walivyo waongo zaidi, ndivyo Kristo wa uongo wanavyojionyesha wenyewe, na ndivyo wanavyoweza zaidi kufanya kazi za ishara na maajabu ya kuwahadaa binadamu. Kristo wa uongo hawana sifa za Mungu; Kristo hajachafuliwa na kipengele chochote cha dutu ya Kristo wa uongo. Mungu hupata mwili tu kukamilisha kazi ya mwili, na sio tu kuwaruhusu watu wote kumwona. Badala yake, Yeye huacha kazi Yake ithibitishe utambulisho Wake, na kuruhusu Anachofichua kushuhudia dutu Yake. Dutu Yake haikosi msingi; utambulisho Wake haukukamatwa na mkono Wake; huamuliwa kwa kazi Yake na dutu Yake. Ingawa Anacho kiini cha Mungu Mwenyewe na uwezo wa kufanya kazi ya Mungu Mwenyewe, Yeye bado, hata hivyo, mwili ambao sio kama Roho. Yeye si Mungu na sifa za Roho; Yeye ni Mungu na ganda la mwili. Kwa hivyo, haijalishi jinsi ya ukawaida Wake na Alivyo mdhaifu, na vyovyote vile Anavyotafuta mapenzi ya Mungu Baba, uungu Wake ni usioweza kupingwa. Katika mwili wa Mungu haupo tu ubinadamu wa kawaida na udhaifu Wake; kunao hata zaidi uzuri na mambo yasiyoeleweka ya uungu Wake, na vile vile matendo Yake yote katika mwili. Kwa hiyo, ubinadamu na uungu kwa kweli vipo kwa matendo ndani ya Kristo. Hili sio jambo tupu au lisilo la kawaida kwa vyovyote vile. Yeye huja duniani na lengo kuu la kufanya kazi; ni muhimu kumiliki ubinadamu wa kawaida kutekeleza kazi duniani; la sivyo, haijalishi ukubwa wa nguvu ya uungu Wake, kazi Yake ya awali haiwezi kutiwa katika utumizi mzuri. Ingawa ubinadamu Wake ni wa umuhimu mkubwa, sio dutu Yake. Dutu Yake ni uungu; Kwa hiyo, wakati Anapoanza kufanya huduma Yake hapa duniani ndio wakati Yeye huanza kuonyesha nafsi ya uungu Wake. Ubinadamu Wake uko kwa ajili tu ya kuendeleza maisha ya kawaida ya mwili Wake ili uungu Wake uweze kufanya kazi kama kawaida katika mwili; ni uungu ndio unaoongoza kazi Yake kwa ukamilifu. Wakati Anapomaliza kazi Yake, Atakuwa ametimiza huduma Yake. Wanachopaswa kujua wanadamuni ni ukamilifu wa kazi Yake, na ni kwa njia ya kazi Yake kuwa Yeye Humwezesha binadamu kumjua Yeye. Katika kipindi cha kazi Yake, Yeye huonyesha kikamilifu kabisa nafsi ya uungu Wake, ambayo si tabia iliyochafuliwa na ubinadamu, au nafsi iliyochafuliwa na mawazo na tabia za binadamu. Wakati utakapokuja ambapo huduma Yake yote imefika mwisho, Atakuwa tayari kwa kikamilifu na kikamilifu Amekwishaonyesha tabia hiyo Anayopaswa kueleza. Kazi Yake haifundishwi na mwanadamu yeyote; maonyesho ya tabia Yake pia ni huru kabisa, haudhibitiwi na akili au kutengenezwa na mawazo, bali hujitokeza kiasili. Hili haliwezi kutimizwa na binadamu yeyote. Hata kama mazingira ni magumu au hali haziruhusu, Yeye Anao uwezo wa kuonyesha tabia Yake kwa wakati muafaka. Yule Ambaye ni Kristo Anaonyesha nafsi ya Kristo, ilhali wale ambao sio hawana tabia za Kristo. Kwa hivyo, hata kama wote watampinga Yeye au kuwa na fikira Kwake, hakuna anayeweza kukana kwa misingi ya fikira ya mwanadamu kwamba tabia iliyoonyeshwa na Kristo ni ile ya Mungu. Wale wote ambao humfuata Kristo kwa moyo wa kweli au kumtafuta Mungu kwa nia watakubali kwamba Yeye ni Kristo kulingana na maonyesho ya uungu Wake. Wao kamwe hawangewahi kumkataa Kristo kwa misingi ya kipengele chochote Chake ambacho hakipatani na fikira za mwanadamu. Ingawa binadamu ni wapumbavu sana, wote wanajua hasa ni nini mapenzi ya binadamu na kile kitokacho kwa Mungu. Ni kwamba tu watu wengi kwa makusudi humpinga Kristo kutokana na makusudi yao wenyewe. Kama si kwa ajili ya haya, hakuna hata mwanadamu mmoja angekuwa na sababu ya kukataa kuwepo kwa Kristo, kwa kuwa uungu uliodhihirishwa na Kristo kwa hakika upo, na kazi Yake inaweza kushuhudiwa kwa macho ya wote.

Kazi na maonyesho ya Kristo huamua dutu Yake. Yeye Anaweza kukamilisha kwa moyo wa kweli kile Alichoaminiwa kufanya. Anaweza kumwabudu Mungu mbinguni kwa moyo wa kweli, na kwa moyo wa kweli Atafute mapenzi ya Mungu Baba. Yote haya yanaamuliwa na dutu Yake. Na vile vile ufunuo Wake wa asili pia unaamuliwa na dutu Yake; sababu ya ufunuo Wake wa asili kuitwa hivyo ni kwa sababu ya maonyesho Yake siyo maigizo, au matokeo ya elimu na mwanadamu, au matokeo ya miaka mingi ya kukuzwa na mwanadamu. Hakujifunza au kujivika nayo Yeye Mwenyewe; badala yake, ni asili ndani Yake. Mwanadamu anaweza kukataa kazi Yake, maonyesho Yake, ubinadamu Wake, na maisha yote ya ubinadamu Wake wa kawaida, lakini hakuna hata mmoja anayeweza kukana kwamba Yeye humwabudu Mungu mbinguni kwa moyo wa kweli; hakuna anayeweza kukana kwamba Amekuja kutimiza mapenzi ya Baba wa mbinguni, na hakuna anayeweza kukana uaminifu Alio nao Anapomtafuta Mungu Baba. Ingawa mfano Wake si wa kupendeza hisia, ingawa hotuba Yake haijajawa na hewa ya ajabu, na kazi Yake sio ya kutikisa ulimwengu au mbingu vile mwanadamu anavyofikiria, Yeye hakika ni Kristo, Anayetimiza mapenzi ya Baba wa mbinguni kwa moyo wa kweli, Ananyenyekea kikamilifu kwa Baba wa mbinguni, na ni mtiifu mpaka wakati kifo. Hii ni kwa sababu dutu Yake ni dutu ya Kristo. Ukweli huu ni mgumu kwa mwanadamu kuamini lakini kwa kweli upo. Wakati huduma ya Kristo imetimia kikamilifu, mwanadamu ataweza kuona kutokana na kazi Zake kwamba tabia Yake na nafsi Yake zinawakilisha tabia na nafsi ya Mungu huko mbinguni. Wakati huo, ujumla wa kazi Zake zote utaweza kuthibitisha kwamba Yeye kweli ni Neno linalogeuka mwili, na si sawa na ule wa mwili na damu ya mwanadamu. Kila hatua ya kazi ya Kristo duniani ina umuhimu wakilishi Wake, lakini mwanadamu anayepitia kazi halisi ya kila hatua hawezi kufahamu umuhimu wa kazi Yake. Hii ni hivyo hasa kwa hatua kadhaa za kazi iliyofanywa na Mungu katika kupata mwili Kwake mara ya pili. Wengi wa wale ambao wamesikia tu au kuona maneno ya Kristo tu lakini bado hawajawahi kumwona hawana fikira ya kazi Yake; wale ambao wamemwona Kristo na kusikia maneno Yake, na vile vile kupitia kazi Yake, huona ugumu kuikubali kazi Yake. Je, hii si kwa sababu ya kwamba kuonekana na ubinadamu wa kawaida kwa Kristo hakulingani na matarajio ya binadamu? Wale wanaokubali kazi Yake baada ya Kristo kwenda hawatakuwa na matatizo kama hayo, kwa kuwa wao wanaikubali kazi Yake na wala hawapati kukutana na ubinadamu wa kawaida wa Kristo. Mwanadamu hawezi kuacha fikira zake kuhusu Mungu na badala yake humchunguza kwa mkazo; hii ni kutokana na ukweli kwamba mwanadamu analenga tu juu ya kuonekana Kwake na anashindwa kutambua dutu Yake kwa kuzingatia kazi Yake na maneno Yake. Iwapo mwanadamu ataufumbia macho kuonekana kwa Kristo au kuepuka kujadili ubinadamu wa Kristo, na aongee tu juu ya uungu Wake, Ambao kazi Yake na maneno hayawezi kufikiwa na mwanadamu yeyote, basi fikira ya binadamu itapungua kwa nusu, hata kwa kiasi kwamba matatizo yote ya mwanadamu yatatatuliwa. Wakati wa kazi ya Mungu mwenye mwili, mwanadamu hawezi kumvumilia na amejaa wingi wa fikira mbalimbali kumhusu, na matukio ya upinzani na uasi ni kawaida. Binadamu hawezi kuvumilia kuwepo kwa Mungu, kuonyesha “upole” kwa unyenyekevu na kujificha kwa Kristo, au “kuisamehe” dutu ya Kristo inayomtii Baba wa mbinguni. Kwa hivyo, Hawezi kukaa na mwanadamu milele baada ya kumaliza kazi Yake, kwa kuwa mwanadamu hana nia ya kumruhusu kuishi pamoja nao. Iwapo mwanadamu hawawezi “kuonyesha upole” Kwake katika kipindi Chake cha kazi, basi, ni jinsi gani wangeweza kumvumilia Yeye kuishi nao baada ya kumaliza kutekeleza shughuli Zake, kuwaangalia hatua kwa hatua na wakipitia maneno Yake? Je, si wengi kisha wangeanguka kwa ajili Yake? Mwanadamu anamruhusu tu kufanya kazi duniani; hiki ndicho kiasi kikubwa zaidi cha upole wa mwanadamu. Kama si kwa sababu ya kazi Yake, mwanadamu angekuwa ameshamtupa nje ya dunia, hivyo kwa kiasi gani kidogo wangeweza kumwonyesha upole mara kazi Yake inapokamilika? Basi si mwanadamu angemuua na kumtesa hadi kufa? Iwapo Yeye hangekuwa Anaitwa Kristo, basi kuna uwezekano hangewahi kufanya kazi miongoni mwa wanadamu; iwapo Hangefanya kazi na utambulisho wa Mungu Mwenyewe, na badala yake Afanye kazi tu kama mwanadamu wa kawaida, basi mwanadamu hangevumilia Yeye kutamka sentensi hata moja, wala kuvumilia hata kiasi kidogo cha kazi Yake. Basi Anaweza kubeba tu utambulisho huu pamoja Naye katika kazi Yake. Kwa njia hii, kazi Yake ni ya nguvu zaidi kuliko kama hangefanya hivyo, kwa kuwa binadamu wote wako tayari kutii hadhi na utambulisho mkubwa. Iwapo Yeye hangekuwa na utambulisho wa Mungu Mwenyewe Alipokuwa akifanya kazi ama kuonekana kama Mungu Mwenyewe, basi hangekuwa na nafasi ya kufanya kazi hata kidogo. Ingawa Yeye Anayo dutu ya Mungu na nafsi ya Kristo, mwanadamu hangelegea na kumruhusu kufanya kazi kwa urahisi miongoni mwa wanadamu. Yeye hubeba utambulisho wa Mungu Mwenyewe katika kazi Yake; ingawa kazi hiyo ina nguvu mara kadhaa zaidi kuliko ile hufanyika bila utambulisho huo, bado wanadamu sio watiifu Kwake kikamilifu, kwa kuwa binadamu hunyenyekea tu kwa msimamo Wake wala si dutu Yake. Kama ni hivyo, wakati labda siku moja Kristo aamue kujiuzulu kutoka katika wadhifa Wake, inawezekana mwanadamu amruhusu kubaki hai hata kwa siku moja? Mungu yuko tayari kuishi duniani na binadamu ili Aweze kuona matokeo ambayo kazi ya mikono Yake italeta katika miaka itakayofuata. Hata hivyo, binadamu wanashindwa kuvumilia kukaa Kwake duniani hata siku moja, hivyo inamfanya kukata tamaa. Tayari ni kiasi kikubwa cha upole na neema ya mwanadamu kumruhusu Mungu kutenda kazi Anayopaswa kufanya miongoni mwa wanadamu na kutimiza huduma Yake. Ingawa wale ambao wameshindwa kibinafsi na Yeye wanamwonyesha neema kuu, bado tu wamempa kibali cha kuwepo tu kwa ajili ya kutimiza kazi Yake na si hata saa moja zaidi baada ya kukamilisha kazi hiyo. Iwapo ni hivyo, je itakuwaje na wale ambao bado hawajashindwa na yeye? Je, sababu ambayo mwanadamu anamtendea Mungu mwenye mwili kwa njia hii ni kwa sababu Yeye ni Kristo na ganda la binadamu wa kawaida? Iwapo Angekuwa tu na uungu na sio ubinadamu wa kawaida, basi si matatizo ya binadamu yangetatuliwa kwa urahisi mno? Binadamu kishingo upande anatambua uungu Wake na haonyeshi haja yoyote katika ganda Lake la ubinadamu wa kawaida, licha ya ukweli kwamba dutu Yake ni sawa hasa kama vile ile ya Kristo inayonyenyekea kwa mapenzi ya Baba wa mbinguni. Kwa sababu hii, Aliweza tu kuikomesha kazi Yake ya kuwa miongoni mwa wanadamu kushiriki pamoja nao katika furaha na huzuni, kwa kuwa mwanadamu hangeweza tena kuvumilia uwepo Wake.


Kurejesha Maisha ya Kawaida ya Mwanadamu na Kumpeleka Kwenye Hatima ya Ajabu

Mwanadamu anaelewa sehemu ndogo ya kazi ya leo na kazi ya baadaye, lakini hafahamu hatima ambapo mwanadamu ataingia. Kama kiumbe, mwanadamu anapaswa kutekeleza wajibu wa kiumbe: Mwanadamu anapaswa kumfuata Mungu kwa lolote afanyalo; mnapaswa muendelee mbele kwa njia yoyote ambayo Nitawaambia. Wewe huna njia ya kujisimamia mwenyewe, na huna uwezo juu yako mwenyewe; yote ni lazima yaachwe kwa rehema za Mungu, na kila kitu kinashikiliwa katika mikono Yake. Kama kazi ya Mungu ilimkimu mwanadamu kwa kumpa hatima, hatima ya ajabu, kabla ya wakati, na kama Mungu alitumia hii kumshawishi mwanadamu na kusababisha mwanadamu kumfuata Yeye—kama Yeye alifanya mpango na mwanadamu—basi huu haungekuwa ni ushindi, wala haingekuwa kufanya kazi katika maisha ya binadamu. Kama Mungu angetumia hatima kumtawala mwanadamu na kuupata moyo wake, basi katika hii Hangekuwa akimkamilisha mwanadamu wala Hangeweza kumpata mwanadamu, lakini badala yake Angekuwa anatumia hatima kumdhibiti. Mwanadamu hajali chochote zaidi ya mwisho wa siku zijazo, hatima ya mwisho, na ikiwa kuna kitu kizuri cha kutumaini au la. Iwapo mwanadamu angepewa matumaini mazuri wakati wa kazi ya ushindi, na kama, kabla ya kushindwa kwa mwanadamu, yeye angepewa hatima ifaayo ya kufuata, basi kushindwa kwa mwanadamu kusingekosa kuwa na athari tu, bali athari za kushindwa zingeshawishika pia. Hivi ni kusema kwamba, kazi ya ushindi inafanikisha mazao yake kwa kuchukua hatima na matarajio ya mwanadamu na kuhukumu na kuadibu uasi wa tabia ya mwanadamu. Haifanikishwi kwa kufanya mpango na mwanadamu, yaani, kwa kumpa mwanadamu baraka na neema, lakini ni kwa kufichua uaminifu wa mwanadamu kwa kumnyang’anya “uhuru” wake na kukomesha matarajio yake. Hiki ni kiini cha kazi ya ushindi. Kama mtu angepewa matumaini mazuri hapo mwanzoni sana, na kazi ya kuadibu na hukumu zingefanywa baadaye, basi mwanadamu angekubali kuadibu huku na hukumu kwa msingi kwamba alikuwa na matarajio, na mwishowe, utiifu na ibada ya Muumba isiyo na masharti ya viumbe vyote vyake haingetimizika; kungekuwepo tu na utiifu wenye upofu na wa ujinga, au pengine mwanadamu angetoa madai yasiyo na msingi kwa Mungu, na ingekuwa ni vigumu kushinda moyo wa mwanadamu. Kwa hivyo, kazi kama hii ya ushindi haingekuwa na uwezo wa kumpata mwanadamu, wala, zaidi ya hayo, ya kuwa na ushuhuda kwa Mungu. Viumbe kama hawa hawangeweza kutekeleza jukumu lao, na wangeweza tu kufikia makubaliano na Mungu; hii haitakuwa ushindi, lakini huruma na baraka. Tatizo kubwa mno kwa mwanadamu ni kuwa yeye hufikiria tu kuhusu hatima yake na matarajio, na kuyaabudu. Mwanadamu humfuata Mungu kwa ajili ya hatima yake na matarajio; yeye hamwabudu Mungu kwa sababu ya upendo wake kwake. Na kwa hivyo, katika ushindi kwa mwanadamu, ubinafsi wa mwanadamu, uroho na vitu ambavyo sana sana huzuia ibada yake kwa Mungu ni sharti vishughulikiwe na hapo viondolewe. Kwa kufanya hivyo, matokeo ya ushindi kwa mwanadamu yatatimizwa. Hivyo, katika ushindi wa kwanza wa mwanadamu ni muhimu kuondoa matarajio makubwa na udhaifu mkubwa kabisa wa mwanadamu, na, kupitia hili, kufichua upendo wa mwanadamu kwa Mungu, na kubadilisha maarifa yake kuhusu maisha ya binadamu, mtazamo wake kwa Mungu, na maana ya kuwepo kwake. Kwa njia hii, upendo wa mwanadamu kwa Mungu unatakaswa, ambapo ni kusema, moyo wa binadamu unashindwa. Lakini katika mtazamo wake wa viumbe vyote, Mungu hashindi kwa sababu ya kushinda; badala yake, Yeye anashinda ili kumpata mtu, kwa sababu ya utukufu wake mwenyewe, na ili kuokoa ufanano wa kwanza wa awali wa mwanadamu. Kama angeshinda kwa ajili ya kushinda, basi umuhimu wa kazi ya ushindi ungepotea. Hiyo ni kusema kuwa ikiwa, baada ya kumshinda mwanadamu, Mungu alikata tamaa kwa ajili ya mwanadamu, na hakuzingatia maisha au kifo chake, basi hii haitakuwa usimamizi wa mwanadamu, wala kumshinda mwanadamu haitakuwa ni kwa ajili ya wokovu wake. Ni upato wa mwanadamu tu kufuatia ushindi wake na ujio wake wa mwisho katika hatima ya ajabu ndiyo yaliyomo katika kiini cha kazi yote ya wokovu, na ni hii tu ndio inayoweza kufikia lengo la wokovu wa mwanadamu. Kwa maneno mengine, ni ufikaji wa mwanadamu katika hatima nzuri na kuingia kwake katika mapumziko tu ndiyo matarajio ambayo yanatakiwa yamilikiwe na viumbe vyote, na kazi ambayo lazima ifanywe na Muumba. Kama mwanadamu ndiye ambaye angefanya kazi hii, basi kazi hii ingekuwa kidogo sana. Ingemchukua mwanadamu hadi kiwango fulani, lakini haingekuwa na uwezo wa kumleta mwanadamu katika hatima ya milele. Mwanadamu hana uwezo wa kuamua hatima ya mwanadamu, wala, zaidi ya hayo, hana uwezo wa kuhakikisha matarajio na hatima ya baadaye ya binadamu. Kazi inayofanywa na Mungu, hata hivyo, ni tofauti. Tangu Yeye amuumbe mwanadamu, Yeye anamwongoza; kwa sababu Yeye humwokoa mwanadamu, atamwokoa mwanadamu kabisa, na atampata kikamilifu; kwa kuwa Yeye humwongoza mwanadamu, atamleta kwenye hatima inayofaa; na kwa kuwa Yeye alimuumba mwanadamu na humsimamia mwanadamu, ni sharti Achukue jukumu la hatima ya mwanadamu na matarajio yake. Ni hii ndio kazi ambayo hufanywa na Muumba. Ingawa kazi ya ushindi inatimizwa kwa kutakasa matarajio ya mwanadamu, hatimaye ni lazima mwanadamu aletwe kwenye hatima ifaayo aliyotengenezewa na Mungu kwa ajili yake. Ni kwa sababu hasa kuwa Mungu hufanya kazi katika mwanadamu ndiyo maana mwanadamu ana hatima na hatima yake ni ya uhakika. Hapa, hatima ifaayo inayoangaziwa sio matumaini na matarajio yaliyotakaswa katika nyakati za zamani, hizi mbili ni tofauti. Kitu ambacho mwanadamu hutumainia na kufuata ni tamaa za harakati ya hamu ya kimwili iliyo badhirifu, badala ya hatima ya mwanadamu anayotazamiwa. Kile ambacho Mungu amemwandalia mwanadamu, wakati huo huo, ni baraka na ahadi alizoandaliwa mwanadamu mara baada ya kutakaswa, ambayo Mungu alimtayarishia mwanadamu baada ya kuumba ulimwengu, na ambayo haitiwi doa na uchaguzi, dhana, mawazo au mwili wa mwanadamu. Hatima hii haitayarishwi kwa ajili ya mtu fulani, lakini ni mahali pa kupumzikia pa wanadamu wote. Na kwa hivyo, hii hatima ni hatima inayofaa zaidi kwa wanadamu.

Muumba anakusudia kupanga viumbe vyote. Wewe ni lazima usitupe au kutokaidi chochote ambacho Yeye anakifanya, wala usiwe na uasi kwake. Wakati ambapo kazi ambayo Yeye hufanya hatimaye inatimiza nia Yake, katika hili atapata utukufu. Leo, ni kwa nini haisemwi kwamba nyinyi ni wa uzao wa Moabu, au watoto wa joka kuu jekundu? Je, ni kwa nini hakuna mazungumzo ya wateule, na mazungumzo pekee ni ya viumbe? Kiumbe—hili lilikuwa jina la asili la mwanadamu, na ni hili ndilo utambulisho wake wa asili. Majina yanatofautiana tu kwa sababu nyakati na vipindi ni tofauti; kwa kweli, mwanadamu ni kiumbe wa kawaida. Viumbe wote, ikiwa ni wapotovu zaidi ama ni watakatifu sana, ni lazima watekeleze wajibu wa kiumbe. Wakati Yeye anafanya kazi ya ushindi, Mungu hakudhibiti kwa kutumia matarajio yako, majaliwa au hatima. Kwa kweli hakuna haja ya kufanya kazi kwa namna hii. Lengo la kazi ya ushindi ni kumfanya mwanadamu atekeleze wajibu wa kiumbe, kumfanya amwabudu Muumba, na ni baada ya hili tu ndivyo ataweza kuingia kwenye hatima ya kustaajabisha. Majaliwa ya mwanadamu yanadhibitiwa na mikono ya Mungu. Wewe huna uwezo wa kujidhibiti mwenyewe: Licha ya mwanadamu yeye mwenyewe daima kukimbilia na kujishughulisha, anabakia bila uwezo wa kujidhibiti. Kama ungejua matarajio yako mwenyewe, kama ungeweza kudhibiti majaliwa yako mwenyewe, ingekuwa wewe bado ni kiumbe? Kwa kifupi, bila kujali jinsi Mungu hufanya kazi, kazi yote yake ni kwa ajili ya mwanadamu. Chukua, kwa mfano, mbingu na nchi na vitu vyote ambavyo Mungu aliviumba ili kumhudumia mwanadamu: mwezi, jua, na nyota ambazo Yeye alimuumbia mwanadamu, wanyama na mimea, majira ya machipuko, majira ya joto, vuli na baridi, na kadhalika—yote yametengenezwa kwa ajili ya kuwepo kwa mwanadamu. Na kwa hivyo, bila kujali ni jinsi gani anavyoadibu na kuhukumu mwanadamu, yote ni kwa ajili ya wokovu wa mwanadamu. Japokuwa yeye humnyang’anya mwanadamu matumaini yake ya kimwili, ni kwa ajili ya kumtakasa mwanadamu, na utakaso wa mwanadamu ni kwa ajili ya kuishi kwake. Hatima ya mwanadamu iko mikononi mwa Muumba, hivyo ni jinsi gani mwanadamu anaweza kujidhibiti mwenyewe?

Punde tu kazi ya ushindi imekwisha kamilika, mwanadamu ataletwa katika dunia nzuri. Haya maisha, bila shaka, bado yatakuwa duniani, lakini yatakuwa tofauti kabisa na jinsi maisha ya mwanadamu yalivyo leo. Ni maisha ambayo mwanadamu atakuwa nayo baada ya wanadamu kwa ujumla kushindwa, itakuwa mwanzo mpya kwa mwanadamu hapa duniani, na kwa mwanadamu kuwa na maisha kama hayo kutakuwa uthibitisho kwamba mwanadamu ameingia katika ulimwengu mpya na mzuri. Itakuwa mwanzo wa maisha ya mwanadamu na Mungu duniani. Nguzo ya maisha mazuri kama haya ni lazima iwe kwamba, baada ya mwanadamu kutakaswa na kushindwa, ananyenyekea mbele za Muumba. Na kwa hivyo, kazi ya ushindi ni awamu ya mwisho ya kazi ya Mungu kabla ya wanadamu kuingia katika hatima ya ajabu. Maisha kama hayo ni maisha ya baadaye ya mwanadamu duniani, maisha mazuri zaidi duniani, aina ya maisha ambayo mwanadamu ametamani, aina ambayo mwanadamu hajawahi kutimiza katika historia ya ulimwengu. Ni matokeo ya mwisho ya miaka 6,000 ya kazi ya usimamizi; ndiyo ambayo wanadamu wanatamani zaidi, na pia ni ahadi ya Mungu kwa mwanadamu. Lakini ahadi hii haiwezi timika mara moja: Mwanadamu ataingia katika hatima ya mbeleni punde tu kazi ya siku za mwisho zitakapokuwa zimemalizika na yeye amekwisha kushindwa kikamilifu, yaani, punde tu Shetani atakapokuwa ameshindwa kabisa. Baada ya mwanadamu kusafishwa, atakuwa bila asili ya dhambi, kwa sababu Mungu atakuwa amemshinda Shetani, kumaanisha kwamba hakutakuwa na uvamizi wa nguvu za uadui, na hakuna nguvu za uadui hata kidogo ambazo zinaweza kushambulia mwili wa mwanadamu. Na kwa hivyo mwanadamu atakuwa huru na aliyetakaswa—yeye atakuwa ameingia ahera. Ni kama tu vikosi vya uhasama wa giza vitakuwa vimefungwa ndipo mwanadamu atakuwa huru kokote aendako, na bila uasi au upinzani. Shetani ni sharti afungwe katika utumwa, and kila kitu kitakuwa sawa kwa mwanadamu; hali ya sasa ipo kwa sababu Shetani bado huchochea shida kila mahali hapa duniani, na kwa sababu kazi nzima ya usimamizi wa Mungu bado haijafika mwisho wake. Punde tu Shetani anaposhindwa, mwanadamu atakuwa amekombolewa kikamilifu; wakati mwanadamu anampata Mungu na anatoka katika kumilikiwa na Shetani, atatazama jua la haki. Uhai kutokana na mwanadamu wa kawaida utarejeshwa; yote ambayo yanapaswa kumilikiwa na mwanadamu wa kawaida—kama vile uwezo wa kupambanua mema na mabaya, na ufahamu wa jinsi ya kula na kujivika mwenyewe, na uwezo wa kuishi kawaida—yote haya yatarejeshwa. Hata kama Hawa hakuwa amejaribiwa na nyoka, mwanadamu ni lazima angekuwa na maisha kama haya ambayo ni ya kawaida baada ya kuumbwa hapo mwanzo. Ni lazima angekula, angevishwa, na kuendelea na maisha ya mwanadamu wa kawaida hapa duniani. Ila baada ya mwanadamu kupotoshwa, maisha haya yakawa ndoto, na hata leo mwanadamu hathubutu kufikiri mambo kama haya. Kwa kweli, maisha haya ya kupendeza ambayo mwanadamu anatamani ni haja yake: Iwapo mwanadamu angekuwa hana hatima kama hii, basi maisha yake ya duniani yaliyopotoshwa kamwe hayangekoma, na kama hakungekuwepo na maisha yakupendeza kama haya, basi hakungekuwa na hitimisho la majaliwa ya Shetani au kwa enzi ambayo Shetani ana utawala duniani kote. Mwanadamu ni sharti awasili kwenye ufalme ambao huwezi kufikiwa na nguvu za giza, na wakati atawasili, hii itathibitisha ya kwamba Shetani amekwisha shindwa. Kwa njia hii, punde tu hakuna usumbufu wa Shetani, Mungu mwenyewe atamdhibiti mwanadamu, na Yeye ataamuru na kudhibiti maisha yote ya mwanadamu; hii tu ndiyo itahesabika kama kushindwa kwa Shetani. Maisha ya mwanadamu leo ni sanasana maisha ya uchafu, na bado ni maisha ya kuteseka na mateso. Hii haingeitwa kushindwa kwa Shetani; mwanadamu bado hajatoroka kutoka katika bahari ya mateso, bado hajatoroka kutoka katika ugumu wa maisha ya mwanadamu, ama ushawishi wa Shetani, na bado yeye ana maarifa ya Mungu lakini kidogo sana. Taabu zote za mwanadamu ziliumbwa na Shetani, ni Shetani ndiye alileta mateso katika maisha ya mwanadamu, na ni baada tu ya Shetani kufungwa ndipo mwanadamu ataweza kutoroka kikamilifu kutoka katika bahari ya mateso. Na bado utumwa wa Shetani unahitimika kupitia kushindwa na kupatwa kwa moyo wa mwanadamu, kwa kumfanya mwanadamu mabaki ya vita dhidi ya Shetani. 

Leo, harakati za mwanadamu za kuwa mshindi na kufanywa mkamilifu ni vitu vinavyofuatiliwa kabla ya kuwa na maisha ya mwanadamu wa kawaida duniani, na ndivyo malengo ambayo mwanadamu hutafuta kabla ya utumwa wa Shetani. Kwa kiini, harakati ya mwanadamu ya kuwa mshindi na kufanywa kamili, au kufanywa wa kutumika vilivyo, ni kutoroka kutoka katika ushawishi wa Shetani. Harakati ya mwanadamu ni kuwa mshindi, lakini matokeo ya mwisho yatakuwa ni kutoroka kutoka kwa ushawishi wa Shetani. Ni kwa kutoroka kutoka kwa ushawishi wa Shetani tu ndipo mwanadamu ataweza kuishi maisha ya mtu wa kawaida duniani, maisha ya kumwabudu Mungu. Leo, harakati ya mtu ya kuwa mshindi na kufanywa kamilifu ndiyo mambo ambayo yanafuatwa kabla ya kuwa na maisha ya mtu wa kawaida duniani. Haya yanafuatwa kimsingi kwa ajili ya kutakaswa na kuweka ukweli katika vitendo, na ili kufanikisha ibada ya Muumba. Kama mwanadamu anamiliki maisha ya mtu wa kawaida duniani, maisha ambayo hayana taabu na matatizo, basi mwanadamu hawezi kushiriki katika harakati za kuwa mshindi. “Kuwa mshindi” na “kufanywa kamili” ni malengo ambayo Mungu humpa mwanadamu kufuatilia, na katika ufukuziaji wa malengo haya, Yeye husababisha mwanadamu kuweka ukweli katika vitendo na kuishi kwa kudhihirisha maisha yenye umuhimu. Kusudi ni kumkamilisha na kumpata mwanadamu, na harakati za kuwa mshindi na kufanywa mkamilifu ni njia tu. Kama, hapo mbeleni, mwanadamu ataingia kwenye hatima ya ajabu, hakutakuwepo na kurejelea kuwa mshindi na kukamilika, kutakuwepo tu na kila kiumbe kikitekeleza wajibu wake. Leo, mwanadamu anafanywa kufuata mambo haya tu ili kufafanua upeo wa mwanadamu, ili harakati ya mwanadamu ilengwe zaidi na iwe ya utendaji zaidi. La sivyo, mwanadamu angeishi katikati ya dhahania isiyo dhahiri, na kufuatilia kuingia katika uzima wa milele, na kama ingekuwa hivyo, je, si mwanadamu hata angelikuwa hafifu hata zaidi? Kufuata njia hii, bila malengo au kanuni—je, hii sio kujidanganya? Hatimaye, harakati hii kwa kawaida isingekuwa na matunda; na mwishowe, mwanadamu bado angemilikiwa na Shetani na hangeweza kujinasua mwenyewe kutokana nayo. Mbona ajikabili mwenyewe kwenye harakati kama hii isiyo na sababu? Wakati mwanadamu ataingia kwenye hatima ya milele, mwanadamu atamwabudu Muumba, na kwa sababu mwanadamu amepata wokovu na kuingia ahera, mwanadamu hawezi kimbiza malengo yoyote, wala, zaidi ya hayo, yeye hatakuwa na haja ya kuhangaika kuwa atazingirwa na Shetani. Kwa wakati huu, mwanadamu atajua nafasi yake, na atatekeleza wajibu wake, na hata kama hataadibiwa au kuhukumiwa, kila mtu atatekeleza jukumu lake. Kwa wakati huo, mwanadamu atakuwa kiumbe katika sura na hadhi pia. Hakutakuwepo tena na tofauti ya juu na chini; kila mtu atatekeleza tu kazi tofauti. Bado mwanadamu ataishi katika hatima ya wanadamu yenye utaratibu na ifaayo, mwanadamu atatekeleza wajibu wake kwa ajili ya kumwabudu Muumba, na wanadamu kama hawa ni wanadamu wa milele. Kwa wakati huo, mwanadamu atakuwa amepata maisha yaliyoangaziwa na Mungu, maisha chini ya utunzaji na ulinzi wa Mungu, na maisha pamoja na Mungu. Wanadamu wataishi maisha ya kawaida duniani, na wanadamu wote wataingia katika njia sahihi. Mpango wa usimamizi wa miaka 6,000 utakuwa umemshinda Shetani kabisa, ambayo ina maana kuwa Mungu atakuwa amerejesha sura ya awali ya mwanadamu kufuatia kuumbwa kwake, na kwa hivyo, nia ya awali ya Mungu itakuwa imetimizwa. Hapo mwanzo, kabla mwanadamu hajapotoshwa na Shetani, mwanadamu aliishi maisha ya kawaida duniani. Baadaye, alipopotoshwa na Shetani, mwanadamu alipoteza maisha haya ya kawaida, na kwa hivyo kazi ya Mungu ya usimamizi ikaanza, na vita dhidi ya Shetani ikaanza ili kurejesha maisha ya kawaida ya mwanadamu. Ni wakati tu ambapo usimamizi wa kazi ya Mungu wa miaka 6,000 utafikia kikomo ndipo maisha ya mwanadamu yatakapoanza rasmi hapa duniani, ni wakati huo tu ndipo mwanadamu atakapokuwa na maisha mazuri, na Mungu atarejesha lengo la kumuumba mwanadamu hapo mwanzoni, na pia kufanana kwake kwa asili na mwanadamu. Na kwa hivyo, punde tu atakuwa na maisha ya kawaida ya mwanadamu duniani, mwanadamu hatafuatilia kuwa mshindi ama kuwa kamili, kwa kuwa mwanadamu atakuwa mtakatifu. “Washindi” na “kukamilishwa” ambako watu huzungumzia ni malengo yaliyopewa mwanadamu ili kufuata wakati wa vita kati ya Mungu na Shetani, na yapo tu kwa sababu mwanadamu amepotoshwa. Ni kwa kukupa lengo na kukufanya wewe kufuata lengo hili, ndipo Shetani atashindwa. Kukuambia uwe mshindi au ufanywe kamili ama utumike kunahitaji ya kwamba uwe na ushuhuda ili umwaibishe Shetani. Mwishowe, mwanadamu ataishi maisha ya mwanadamu wa kawaida duniani, na mwanadamu atakuwa mtakatifu, na wakati hii itatendeka, je, watatafuta kuwa washindi? Je, wote si viumbe wa uumbaji? Kuzungumza kuhusu kuwa mshindi na kuwa yule aliyekamilika, maneno haya yanaelekezwa kwa Shetani, na uchafu wa mwanadamu. Je, hii “mshindi” si kuhusu ushindi dhidi ya Shetani na majeshi ya uhasama? Unaposema kuwa wewe umefanywa mkamilifu, nini hicho ndani yako ambacho kimekamilishwa? Je, si kuwa umevua mwenyewe tabia potovu ya kishetani, ili uweze kufaulu kupata upendo mkuu wa Mungu? Mambo kama haya yanasemekana kuhusu mambo machafu ndani ya mtu, na kuhusu Shetani; na hayasemwi kuhusu Mungu.

Leo, kama haufuatilii kuanza kuwa mshindi na kukamilishwa, basi mbeleni, wakati mwanadamu ataishi maisha ya kawaida duniani, hakutakuwa na nafasi ya harakati kama hizo. Wakati huo, hatima ya kila aina ya mtu itakuwa imefichuliwa. Wakati huo, itakuwa wazi wewe ni kitu cha aina gani, na kama unataka kuwa mshindi au unataka kukamilishwa haitawezekana. Ni hivyo tu kwa sababu ya uasi wake mwanadamu ataadhibiwa baada ya kufichuliwa. Wakati huo, harakati za mtu hazitakuwa za juu kuliko za watu wengine, kwa wengine kuwa washindi na wengine kukamilika, au kwa wengine kuwa wazaliwa wa kwanza wa Mungu na wengine kuwa wana wa Mungu; hawatafuatilia vitu hivi. Wote watakuwa viumbe vya Mungu, wote wataishi duniani, na wote wataishi duniani pamoja na Mungu. Sasa ni wakati wa vita kati ya Mungu na Shetani, ni wakati ambapo vita hivi havijahitimishwa bado, wakati mwanadamu bado hajapatwa kikamilifu, na ni kipindi cha mpito. Na kwa hivyo, mwanadamu anatakiwa afuatilie kuwa mshindi au mmoja wa watu wa Mungu. Leo kuna tofauti baina ya hadhi, lakini wakati utawadia ambapo hakutakuwepo na tofauti kama hizo: Hadhi ya wote hao ambao wamekuwa washindi itakuwa sawa, wote watakuwa wamehitimu kuwa wanadamu, na wataishi duniani kwa usawa, kwa maana kuwa wote watakuwa viumbe wenye sifa zinazostahili, na chochote watapewa kitakuwa sawa. Kwa kuwa nyakati za kazi ya Mungu ni tofauti, na madhumuni ya kazi yake ni tofauti pia, kama kazi hii inafanyika ndani yenu, nyinyi mnafaa kufanywa kamili na kuwa washindi; kama ingefanyika ng’ambo, basi wangekuwa na stahiki ya kuwa kundi la watu la kwanza kushindwa, na kundi la watu la kwanza la kufanywa kamilifu. Leo, kazi hii haifanywi kule ng’ambo, na kwa hivyo hawastahiki kufanywa wakamilifu ama kuwa washindi, na haiwezekani wao kuwa kundi la kwanza. Kwa kuwa nia ya kazi ya Mungu ni tofauti, enzi ya kazi ya Mungu ni tofauti, na upeo wake ni tofauti, hivyo kuna kundi la kwanza, yaani, kuna washindi, na pia vile vile kutakuwa na kundi la pili ambalo ni la kufanywa kamilifu. Punde tu kunapokuwa na kundi la kwanza lililokamilishwa, kutakuwa na kielelezo na mfano, na hivyo mbeleni kutakuwa na kundi la pili na la tatu la wale wanakamilishwa, lakini ahera wote watakuwa sawa, na hakutakuwa na uainishaji wa hadhi. Wote watakuwa tu wamefanywa wakamilifu katika nyakati tofauti, na hakutakuwa na tofauti katika hadhi. Wakati utakapofika ambapo kila mtu amekamilika, na kazi ya ulimwengu mzima imehitimishwa, hakutakuwa na tofauti katika hadhi, na wote watakuwa wa hadhi sawa. Leo, kazi hii inafanywa kati yenu ili muweze kuwa washindi. Kama ingefanyika nchini Uingereza, basi Uingereza ingekuwa kundi la kwanza, kwa njia sawa na vile mtakavyokuwa kundi la kwanza. Ni kwamba tu mmebarikiwa hasa na neema kwa njia ambayo kazi inatekelezwa ndani mwenu leo, na kama kama kazi hii haingefanywa ndani yenu, basi mngekuwa kundi la pili, au la tatu, au la nne, au la tano. Hii ni kwa sababu tu ya utofauti katika utaratibu wa kazi; kundi la kwanza na kundi la pili haliashirii kuwa moja ni la juu au la chini kuliko lingine, inaashiria tu utaratibu ambao upo wa watu hawa kufanywa wakamilifu. Leo maneno haya yanawasiliwa kwenu, lakini mbona hamkuwa mmefahamishwa mapema? Kwa sababu, bila mchakato, watu huwa na kwenda kupita kiasi. Kwa mfano, wakati huo Yesu alisema kwamba: “Kama Nilivyoondoka, ndivyo Nitakavyowasili.” Leo, wengi wamepumbazwa na maneno haya, na wanataka tu kuvaa mavazi meupe na kusubiri kunyakuliwa kwao mbinguni. Kwa hivyo, kuna maneno mengi ambayo hayawezi kusemwa mapema mno; kama yangesemwa mapema mno, mwanadamu angepita mipaka. Kimo cha mwanadamu ni kidogo mno, na hana uwezo wa kuona kuanzia mwanzo hadi mwisho wa ukweli wa maneno haya.

Wakati mtu anafanikiwa kupata maisha ya ukweli ya mwanadamu duniani na vikosi vyote vya Shetani vimefungwa, mwanadamu ataishi kwa urahisi duniani. Mambo hayatakuwa magumu kama yalivyo leo: Mahusiano ya kibinadamu, mahusiano ya kijamii, mahusiano changamano ya kifamilia…, yanasumbua sana, yanaumiza sana! Maisha ya mwanadamu hapa ni duni! Punde tu mwanadamu anaposhindwa, moyo wake na akili yake vitabadilika: atakuwa na moyo unaomcha Mungu na moyo ambao unampenda Mungu. Punde tu wote walio ulimwenguni ambao wanatafuta upendo wa Mungu wanaposhindwa, ambayo ni kusema, punde tu Shetani anaposhindwa, na punde tu Shetani—nguvu zote za giza—zimekwisha fungwa, basi maisha ya mwanadamu duniani yatakuwa yasiyotaabishwa, na ataweza kuishi huru duniani. Kama maisha ya mwanadamu hayana mahusiano ya kimwili, na hayana changamani za mwili, basi itakuwa rahisi mno. Mahusiano ya kimwili ya mwanadamu ni changamani mno, na kwa mwanadamu kuwa na mambo kama hayo ni thibitisho kuwa yeye bado hajajikomboa kutoka kwa ushawishi wa Shetani. Kama ungekuwa na uhusiano sawa na kila mmoja wa ndugu na dada, kama ungekuwa na uhusiano sawa na kila mmoja wa wanafamilia wako, basi hungekuwa na wasiwasi, na hungekuwa na haja ya kuhofia kuhusu mtu yeyote. Hakuna kitakachoweza kuwa bora zaidi, na kwa njia hii mwanadamu atapunguziwa nusu ya mateso yake. Kuishi maisha ya kawaida ya binadamu duniani, mwanadamu atakuwa sawa na malaika; ingawa atakuwa bado na mwili, atakuwa sawa na malaika. Hii ni ahadi ya mwisho, ni ahadi ya mwisho ambayo mwanadamu amezawadiwa. Leo mwanadamu anapitia kuadibu na hukumu; Je, unafikiri matukio kama haya ya mwanadamu hayana maana? Je, kazi ya kuadibu na kuhukumu inaweza kufanywa bila sababu? Hapo awali ilisemekana kuwa kuadibu na kuhukumu mwanadamu ni kumweka katika shimo lisilo na mwisho, ambayo ina maana ya kuondolewa kwa hatima na matarajio yake. Hii ni kwa ajili ya jambo moja: utakasaji wa mwanadamu. Mwanadamu hawekwi kwenye shimo lisilo na mwisho kimakusudi, ambapo baadaye Mungu hukata tamaa juu yake. Badala yake, ni ili kushughulika na uasi ndani ya mwanadamu, ili hatimaye mambo ndani ya mwanadamu yaweze kutakasika, ili aweze kuwa na ufahamu wa kweli wa Mungu, na awe kama mtu mtakatifu. Iwapo hii itafanywa, basi yote yatakuwa yametimia. Kwa kweli, wakati mambo hayo ndani ya mwanadamu ambayo yanapaswa kushughulikiwa yameshughulikiwa, na mwanadamu kutoa ushuhuda wa ajabu, Shetani pia atashindwa, na hata ingawa kunaweza kuwa na mambo machache ambayo awali ndani ya mwanadamu hayakuwa yametakasika kabisa, punde tu Shetani ameshindwa, Shetani hawezi tena kusababisha taabu, na wakati huo mwanadamu atakuwa ametakaswa kabisa. Mwanadamu hajawahi kupitia maisha kama haya, lakini wakati Shetani anashindwa, yote yatakuwa yametulizwa na mambo hayo pumbavu ndani ya mwanadamu yatatatuliwa yote; matatizo mengine yote yataisha punde tu tatizo kuu litakapokuwa limetatuliwa. Wakati wa kupata kwa mwili kwa Mungu duniani, wakati Yeye binafsi anafanya kazi miongoni mwa watu, kazi yote ambayo Yeye hufanya ni kwa ajili ya kumshinda Shetani, na Yeye atamshinda Shetani kupitia kumshinda mwanadamu na kuwafanya kamili. Wakati nyinyi mtakuwa na ushuhuda wa ajabu, hii, pia, itaonyesha kushindwa kwa Shetani. Kwanza mwanadamu anashindwa na hatimaye anafanywa kamili kabisa ili kumshinda Shetani. Kwa kiini, hata hivyo, pamoja na kushindwa kwa Shetani hii pia vilevile ni wokovu wa wanadamu wote kutoka kwa shimo la bahari hii ya mateso. Bila kujali kama kazi hii inatendeka katika ulimwengu mzima au katika nchi ya China, yote ni kwa ajili ya kumshinda Shetani na kuleta wokovu kwa wanadamu wote ili mwanadamu aweze kuingia pahali pa kupumzika. Mungu mwenye mwili, mwili huu wa kawaida, ni kwa usahihi kwa ajili ya kumshinda Shetani. Kazi ya Mungu mwenye mwili ni kuleta wokovu kwa wale wote walioko chini ya mbingu wanaompenda Mungu, ni kwa ajili ya kushinda wanadamu wote, na, zaidi ya hayo, kwa ajili ya kumshinda Shetani. Msingi wa kazi yote ya Mungu ya usimamizi haitengani na kushindwa kwa Shetani ili kuleta wokovu kwa watu wote. Kwa nini, katika mengi ya kazi hii, daima inasemwa kwenu kuwa na ushuhuda? Na ushuhuda huu unaelekezewa nani? Je, si unaelekezwa kwa Shetani? Ushuhuda huu unafanyiwa Mungu, na unafanywa ili kushuhudia kuwa kazi ya Mungu imetimiza matokeo yake. Kuwa na ushuhuda inahusiana na kazi ya kumshinda Shetani; kama hakungekuwa na vita dhidi ya Shetani, basi mwanadamu hangetakiwa kuwa na ushuhuda. Ni kwa sababu kwamba Shetani lazima ashindwe, kwa wakati huo huo kama kuokoa mwanadamu, Mungu anataka kwamba mwanadamu awe na ushuhuda wake mbele ya Shetani, ambao Yeye hutumia kufanya vita na Shetani. Kwa hivyo, mwanadamu ni mlengwa wa wokovu na chombo cha kumshinda Shetani, na kwa hivyo mwanadamu yumo katika msingi wa usimamizi mzima wa Mungu, na Shetani ni mlengwa wa uharibifu, adui. Unaweza kuhisi kuwa haujafanya kitu chochote, lakini kwa sababu ya mabadiliko katika tabia yako, umekuwa na ushuhuda, na ushuhuda huu unaelekezwa kwa Shetani na haufanywi kwa mwanadamu. Mwanadamu hajafaa ili afurahie ushuhuda kama huu. Je, jinsi gani yeye ataweza kuelewa kazi inayofanywa na Mungu? Mlengwa wa vita vya Mungu ni Shetani; mwanadamu, wakati huo huo, ni mlengwa wa wokovu. Mwanadamu ana tabia potovu ya kishetani, na hana uwezo wa kuelewa kazi hii. Hii ni kwa sababu ya kupotoshwa na Shetani and asili kwa mwanadamu, bali inaelekezwa na Shetani. Leo, kazi kuu ya Mungu ni kumshinda Shetani, yaani, kumshinda mwanadamu kabisa, ili kwamba mwanadamu aweze kutoa ushuhuda wa mwisho wa Mungu mbele ya Shetani. Kwa njia hii, mambo yote yatatimika. Kwa matukio mengi, kwa macho yako pekee inaonekana kwamba hakuna chochote ambacho kimefanyika, lakini kwa kweli, kazi tayari imekamilika. Mwanadamu anahitaji kwamba kazi yote iliyokamilika iwe ya kuonekana, bali bila kuifanya inayoonekana wazi kwako, Nimemaliza kazi yangu, kwa kuwa Shetani ametii, ambayo ina maana kuwa yeye ameshindwa kabisa, ya kuwa busara yote ya Mungu, nguvu na mamlaka yamemshinda Shetani. Huu ndiyo ushuhuda mahsusi ambao ni lazima mtu awe nao, na ingawa haijidhihirishi kwa uwazi katika mwanadamu, ingawa haionekani kwa macho pekee, Shetani tayari ameshindwa. Ujumla wa kazi hii lazima uelekezwe dhidi ya Shetani, na inafanyika kwa ajili ya vita dhidi ya Shetani. Kwa hivyo, kuna mambo mengi ambayo mwanadamu haoni kuwa ni mafanikio, lakini ambayo, machoni pa Mungu, yalikuwa na mafanikio kwa muda mrefu uliopita. Hii ni moja ya ukweli wa ndani wa kazi yote ya Mungu.

Punde tu Shetani anaposhindwa, yaani, punde tu mwanadamu anaposhindwa kabisa, mwanadamu ataelewa kwamba kazi hii yote ni kwa ajili ya wokovu, na kuwa mbinu ya wokovu huu ni kurejesha kutoka kwa mikono ya Shetani. Miaka 6,000 ya kazi ya Mungu ya usimamizi imegawanywa katika hatua tatu: Enzi ya Sheria, Enzi ya Neema, na Enzi ya Ufalme. Hatua hizi zote tatu za kazi ni kwa ajili ya wokovu wa wanadamu, yaani, ni kwa ajili ya wokovu wa wanadamu ambao wamepotoshwa na Shetani kwa kiasi kikubwa. Wakati uo huo, hata hivyo, pia ni ili kwamba Mungu afanye vita na Shetani. Hivyo, kama kazi ya wokovu ilivyogawanywa katika hatua tatu, kwa hivyo pia vita dhidi ya Shetani vimegawanywa katika hatua tatu, na vipengele hivi viwili vya kazi ya Mungu vinafanywa sawia. Vita dhidi ya Shetani kwa kweli ni kwa ajili ya wokovu wa wanadamu, na kwa kuwa kazi ya wokovu wa wanadamu silo jambo linaloweza kukamilishwa kwa mafanikio katika hatua moja, vita dhidi ya Shetani pia vimegawanywa katika hatua na vipindi, na vita vinapiganwa dhidi ya Shetani kulingana na mahitaji ya mwanadamu na kiwango cha kupotoshwa kwa mwanadamu na Shetani. Pengine, katika mawazo ya mwanadamu, anaamini kuwa katika vita hivi Mungu atajiandaa kupigana na Shetani, katika njia sawa na vile ambavyo majeshi mawili yangepigana. Hili tu ni jambo ambalo akili ya mwanadamu ina uwezo wa kukisia, na ni wazo lisilo dhahiri kupita kiasi na lisiloweza kutendeka, na bado ndilo mwanadamu analiamini. Na kwa sababu Nasema hapa kuwa njia ya wokovu wa mwanadamu ni kupitia vita na Shetani, mwanadamu anawaza ya kwamba hivi ndivyo vita vinavyoendeshwa. Katika kazi ya wokovu wa mwanadamu, hatua tatu zimefanywa, ambayo ni kusema kuwa vita na Shetani vimegawanyika katika hatua tatu kabla ya kushindwa kabisa kwa Shetani. Na bado ukweli wa ndani wa kazi yote ya vita dhidi ya Shetani ni kwamba matokeo yake yanatimizwa kupitia kwa hatua kadhaa za kazi: kumpa mwanadamu neema, na kuwa sadaka ya dhambi ya mwanadamu, kuzisamehe dhambi za mwanadamu, kumshinda mwanadamu, na kumfanya mwanadamu akamilishwe. Kwa hakika, vita na Shetani si kuchukua silaha dhidi ya Shetani, bali ni wokovu wa mwanadamu, kufanya kazi kwa maisha ya mwanadamu, na kubadilishwa kwa tabia ya mwanadamu ili aweze kutoa ushuhuda kwa Mungu. Hivi ndivyo Shetani anashindwa. Shetani anashindwa kwa kubadilisha tabia potovu ya mwanadamu. Wakati Shetani ameshindwa, yaani, wakati mwanadamu ameokolewa kabisa, basi Shetani aliyeaibika atafungwa kabisa, na kwa njia hii, mwanadamu atakuwa ameokolewa kabisa. Na kwa hivyo, kiini cha wokovu wa mwanadamu ni vita dhidi ya Shetani, na vita na Shetani vitajitokeza kimsingi katika wokovu wa mwanadamu. Hatua ya siku za mwisho, ambapo mwanadamu atashindwa, ni hatua ya mwisho katika vita dhidi ya Shetani, na pia kazi ya wokovu kamili wa mwanadamu kutoka kwa miliki ya Shetani. Maana ya ndani ya ushindi wa mwanadamu ni kurudi kwa mfano halisi wa Shetani, mtu ambaye amepotoshwa na Shetani, kwa Muumba baada ya ushindi wake, kwa njia ambayo atamwacha Shetani na kurejea kabisa kwa Mungu. Kwa njia hii, mwanadamu atakuwa ameokolewa kabisa. Na kwa hivyo, kazi ya ushindi ni kazi ya mwisho katika vita dhidi ya Shetani, na hatua ya mwisho katika kazi ya Mungu ya usimamizi kwa ajili ya kushindwa kwa Shetani. Bila kazi hii, wokovu kamili wa mwanadamu hatimaye haungewezekana, kushindwa kikamilifu kwa Shetani kusingewezekana, na wanadamu kamwe hawangekuwa na uwezo wa kuingia kwenye hatima ya ajabu, ama kuwa huru kutoka kwa ushawishi wa Shetani. Kwa hivyo, kazi ya wokovu wa mwanadamu haiwezi kukamilishwa kabla vita dhidi ya Shetani havijahitimishwa, kwa kuwa msingi wa kazi ya Mungu ya usimamizi ni kwa ajili ya wokovu wa mwanadamu. Mwanadamu wa kwanza kabisa alikuwa kwa mikono ya Mungu, lakini kwa sababu ya majaribu ya Shetani na upotovu wake, mwanadamu alifungwa na Shetani na kuanguka katika mikono ya yule mwovu. Kwa hivyo, Shetani akakuwa mlengwa wa kushindwa katika kazi ya Mungu ya usimamizi. Kwa sababu Shetani alichukua umiliki wa mwanadamu, na kwa sababu mwanadamu ndiye kiini cha usimamizi wote wa Mungu, kama mwanadamu ni wa kuokolewa, basi ni lazima anyakuliwe kutoka mikononi mwa Shetani, yaani mwanadamu ni lazima achukuliwe baada ya kutekwa nyara na Shetani. Hivyo, Shetani lazima ashindwe kupitia mabadiliko ya tabia ya mwanadamu ya zamani, mabadiliko ambayo hurejesha hisia zake za awali, na kwa njia hii, mwanadamu, ambaye ametekwa nyara, anaweza kunyakuliwa kutoka mikononi mwa Shetani. Kama mwanadamu anawekwa huru kutokana na ushawishi wa Shetani na utumwa wake, Shetani ataaibika, mwanadamu hatimaye atarejeshwa, na Shetani atakuwa ameshindwa. Na kwa sababu mwanadamu amewekwa huru kutoka kwa ushawishi wa giza wa Shetani, mwanadamu atakuwa mabaki ya vita hivi vyote, na Shetani atakuwa ndiye mlengwa ambaye ataadhibiwa punde tu vita hivi vitakapokamilika, na baada ya hapo kazi nzima ya wokovu wa mwanadamu itakuwa imekamilika.

Mungu hana nia mbaya kwa viumbe na anataka tu kumshinda Shetani. Kazi yote Yake—iwe ni kuadibu ama hukumu—inaelekezwa kwa Shetani; inafanyika kwa ajili ya wokovu wa mwanadamu, yote ni kwa ajili ya kumshinda Shetani, na ina lengo moja: kufanya vita na Shetani mpaka mwisho kabisa! Na Mungu kamwe hatapumzika kabla ya kuwa mshindi dhidi ya Shetani! Atapumzika tu punde atakapomshinda Shetani. Kwa sababu kazi yote ambayo inafanywa na Mungu inaelekezwa kwa Shetani, na kwa sababu wale waliopotoshwa na Shetani wote wanadhibitiwa na milki ya Shetani na wote wanamilikiwa na Shetani, bila kupigana dhidi ya Shetani na kuwa huru dhidi yake, Shetani hangepumzisha kushika kwake kwa watu hawa, na hawangeweza kupatwa. Kama hawangepatwa, ingethibitisha kwamba Shetani hajashindwa, ya kwamba hajatiishwa. Na kwa hivyo, katika miaka 6,000 ya mpango wa usimamizi wa Mungu, katika hatua ya kwanza Yeye alifanya kazi ya sheria, wakati wa hatua ya pili Yeye alifanya kazi ya Enzi ya Neema, yaani, kazi ya kusulubiwa, na wakati wa hatua ya tatu Yeye alifanya kazi ya kumshinda mwanadamu. Kazi hizi zote zinaelekezwa kwa kiwango ambacho Shetani alikuwa amewapotosha wanadamu, yote ni kwa ajili ya kumshinda Shetani, na hakuna hatua hata moja ambayo si kwa ajili ya kumshinda Shetani. Kiini cha miaka 6,000 ya kazi ya Mungu ya usimamizi ni vita dhidi ya joka kubwa jekundu, na kazi ya kusimamia watu pia ni kazi ya kumshinda Shetani, na kazi ya kufanya vita na Shetani. Mungu amepigana vita kwa miaka 6,000, na hivyo kufanya kazi kwa miaka 6,000, ili hatimaye kuleta mwanadamu katika ulimwengu mpya. Wakati Shetani atashindwa, mwanadamu atakuwa amewekwa huru kabisa. Je, huu si mwelekeo wa kazi ya Mungu hivi leo? Huu kwa hakika ni mwelekeo wa kazi ya leo: ukombozi kamili na kuwekwa huru kwa mwanadamu, ili kwamba asiwe chini ya sheria yoyote, wala asiwekewe mipaka na vifungu au vikwazo vyovyote. Kazi hii yote inafanywa kwa mujibu wa kimo chenu na kwa mujibu wa mahitaji yenu, kwa maana kuwa nyinyi mnapewa chochote mnachoweza kutimiza. Siyo namna ya “kumpeleka bata kwenye kitulio cha ndege,” ya kuwalazimishia chochote; badala yake, kazi hii yote inafanywa kwa mujibu wa mahitaji yenu ya kweli. Kila hatua ya kazi ni kwa mujibu wa mahitaji halisi na matakwa ya mwanadamu, na ni kwa ajili ya kumshinda Shetani. Kwa kweli, hapo mwanzo hapakuwa na vikwazo kati ya Muumba na viumbe Vyake. Vyote vinasababishwa na Shetani. Mwanadamu amegeuka asiyeweza kuona au kugusa chochote kwa sababu ya usumbufu wa Shetani na upotovu wake. Mwanadamu ndiye mwathiriwa, yule ambaye amedanganywa. Punde tu Shetani anaposhindwa, viumbe watamtazama Muumba, na Muumba ataangalia viumbe na kuweza kuwaongoza binafsi. Haya ndiyo tu maisha ambayo mwanadamu anapaswa kuwa nayo duniani. Na kwa hivyo, kazi ya Mungu kimsingi ni kwa ajili ya kumshinda Shetani, na punde tu Shetani anaposhindwa, mambo yote yatakuwa yametatuliwa. Leo, umeona kwamba kweli ni jambo kuu kwa Mungu kuja miongoni mwa wanadamu. Yeye hajakuja kutumia kila siku akitafuta makosa kwenu, kusema hivi au vile, au kuwawezesha tu kuona vile Yeye anavyofanana, na vile ambavyo Yeye huongea na kuishi. Mungu hajapata mwili ili kuwaruhusu mmtazamie Yeye tu, au kufungua macho yenu, ama kuwaruhusu kusikia mafumbo ambayo amenena kuhusu na mihuri saba ambayo amefungua. Badala yake, amepata mwili ili amshinde Shetani. Yeye binafsi amekuja miongoni mwa watu katika mwili ili amwokoe mwanadamu, kufanya vita na Shetani, na huu ndio umuhimu wa Yeye kupata mwili. Kama haingekuwa ni kwa ajili ya kumshinda Shetani, basi asingefanya kazi hii binafsi. Mungu amekuja duniani kufanya kazi Yake miongoni mwa watu, kujifichua Mwenyewe kwa mwanadamu na kumruhusu mwanadamu kumtazamia; je, hili ni jambo dogo? Kwa kweli ni kuu! Si kama jinsi mwanadamu anavyofikiria kwamba Mungu amekuja ili mwanadamu aweze kumtazamia, ili mwanadamu aweze kuelewa kwamba Mungu ni wa ukweli na wala si yule asiye yakini ama mtupu, na ya kuwa Mungu ni wa fahari lakini pia mnyenyekevu. Je, inawezekana kuwa rahisi hivyo? Ni hasa kwa sababu Shetani amepotosha mwili wa mwanadamu, na mwanadamu ndiye Mungu anakusudia kuokoa, ya kuwa Mungu ni sharti achukue mwili ili afanye vita na Shetani na amchunge mwanadamu binafsi. Hii pekee ndiyo yenye manufaa kwa kazi Yake. Miili hiyo miwili ya Mungu ya nyama imekuwepo ili kumshinda Shetani, na pia imekuwepo ili imuokoe mwanadamu kwa njia bora zaidi. Hilo ni kwa sababu yule anayefanya vita na Shetani anaweza tu kuwa Mungu, awe ni Roho wa Mungu au ni mwili wenye nyama wa Mungu. Kwa kifupi, yule anayefanya vita na Shetani hawezi kuwa ni malaika, sembuse kuwa mwanadamu, ambaye amepotoshwa na Shetani. Malaika hawana uwezo wa kuifanya, na mwanadamu ni dhaifu hata zaidi. Kwa hivyo, ikiwa Mungu anataka kufanyia kazi maisha ya mwanadamu, kama Yeye anataka kuja duniani binafsi kumwokoa mwanadamu, basi ni lazima Yeye binafsi apate mwili—yaani, lazima Yeye binafsi achukue mwili, na kwa utambulisho Wake wa asili na kazi ambayo ni lazima afanye, aje miongoni mwa wanadamu na kumwokoa mwanadamu binafsi. La sivyo, kama ingekuwa ni Roho wa Mungu au mwanadamu ndiye aliyefanya kazi hii, basi vita hivi daima vingeshindwa kutimiza matokeo yake, na kamwe havingekwisha. Wakati tu Mungu anapata mwili ili Yeye binafsi aende kwa vita dhidi ya Shetani miongoni mwa watu ndipo mwanadamu anapata nafasi ya wokovu. Aidha, hapo tu ndipo Shetani anaaibishwa, na kuachwa bila nafasi zozote za kutumia au mipango yoyote ya kutekeleza. Kazi inayofanywa na Mungu aliyepata mwili haiwezi kutimizwa na Roho wa Mungu, na hata zaidi haiwezi kufanywa na mtu yeyote mwenye mwili kwa niaba ya Mungu, kwa kuwa kazi ambayo Yeye hufanya ni kwa ajili ya maisha ya mwanadamu, na ili kubadilisha tabia potovu ya mwanadamu. Kama mwanadamu angeshiriki katika vita hivi, yeye angekimbia tu kwa vurugu ya huzuni, na hangekuwa na uwezo kabisa wa kubadilisha tabia potovu ya mwanadamu. Angekuwa hana uwezo wa kumwokoa mwanadamu kutoka msalabani, ama wa kushinda wanadamu wote waasi, lakini angeweza tu kufanya kazi kidogo ya zamani ambayo haiendi zaidi ya kanuni, au vinginevyo kazi ambayo haihusiani na kushindwa kwa Shetani. Kwa hivyo, mbona ujisumbue? Kuna umuhimu gani wa kazi ambayo haiwezi kuwapata wanadamu, sembuse kumshinda Shetani? Na kwa hivyo, vita dhidi ya Shetani vinaweza kufanywa tu na Mungu Mwenyewe, na itakuwa tu vigumu kwa mwanadamu kupigana vita hivyo. Wajibu wa mwanadamu ni kutii na kufuata, kwa kuwa mwanadamu hana uwezo wa kufanya kazi kama vile kuumba mbingu na dunia, wala, zaidi ya hayo, hawezi kutekeleza kazi ya kupigana na Shetani. Mwanadamu anaweza tu kumtosheleza Muumba chini ya uongozi wa Mungu Mwenyewe, ambapo Shetani hushindiwa; hili ndilo jambo pekee ambalo mwanadamu anaweza kulitenda. Na kwa hivyo, kila wakati vita vipya vinapoanza, kila wakati kazi ya enzi mpya inapoanza, kazi hii inafanywa na Mungu binafsi, ambapo kupitia kazi hiyo Yeye huongoza enzi nzima, na kufungua njia mpya kwa ajili ya wanadamu wote. Pambazuko la kila enzi mpya ni mwanzo mpya katika vita na Shetani, ambapo kupitia hiyo mwanadamu anaingia akiwa mpya zaidi, ulimwengu wa kupendeza zaidi na enzi mpya ambayo inaongozwa na Mungu Mwenyewe. Mwanadamu ni bwana wa vitu vyote, lakini wote ambao wamepatwa watakuwa matunda ya vita dhidi ya Shetani. Shetani ndiye mpotoshaji wa vitu vyote, na ndiye mshindwa katika mwisho wa vita vyote, na pia ndiye atakayeadhibiwa kufuatia vita hivi. Miongoni mwa Mungu, mwanadamu na Shetani, ni Shetani pekee ndiye atachukiwa na kukataliwa. Wale waliopatwa na Shetani lakini hawarejeshwi na Mungu, wakati huo huo, watakuwa wale ambao watapokea adhabu kwa niaba ya Shetani. Kati ya hawa watatu, Mungu pekee ndiye anapaswa kuabudiwa na vitu vyote. Wale waliopotoshwa na Shetani lakini wanarejeshwa na Mungu na wale wanaofuata njia ya Mungu, wakati huo huo, wanakuwa wale ambao watapokea ahadi ya Mungu na kuhukumu wale waovu kwa niaba ya Mungu. Bila shaka Mungu atakuwa mshindi na Shetani bila shaka atashindwa, lakini miongoni mwa wanadamu kuna wale watakaoshinda na wale watakaoshindwa. Wale ambao watashinda ni wa washindi, na wale ambao watashindwa ni wale wa washindwa; huu ni uainishaji wa kila mmoja kufuatana na aina, na ni hitimisho la mwisho la kazi yote ya Mungu. Pia ni lengo la kazi yote ya Mungu, na kamwe haitabadilika. Msingi wa kazi kuu wa mpango wa usimamizi wa Mungu unalenga wokovu wa mwanadamu, na Mungu anakuwa mwili kimsingi kwa ajili ya msingi huu, kwa ajili ya kazi hii, na ili kumshinda Shetani. Mara ya kwanza Mungu kuwa mwili ilikuwa ili kumshinda Shetani: Yeye binafsi akawa mwili, na akasulubiwa msalabani binafsi, ili kukamilisha kazi ya vita vya kwanza, ambayo ilikuwa kazi ya ukombozi wa mwanadamu. Aidha, awamu hii ya kazi ilifanywa na Mungu binafsi, ambaye amekuwa mwili ili kufanya kazi yake miongoni mwa wanadamu, ili kusema neno lake binafsi na kumwezesha mwanadamu kumwona. Bila shaka, ni hakika kwamba Yeye hufanya kazi nyingine njiani, lakini sababu kuu ya kufanya kazi yake binafsi ni ili kumshinda Shetani, kushinda wanadamu wote, na kuwapata hawa watu. Na kwa hivyo, kazi ya Mungu kuwa na mwili ni jambo kuu kweli. Kama kusudi lake lilikuwa tu kumwonyesha mwanadamu kuwa Mungu ni mnyenyekevu na aliyefichika, na kuwa Mungu ni wa ukweli, kama ingelikuwa ni kwa ajili ya kufanya kazi hii, basi hakungekuwa na haja ya kuwa mwili. Hata kama Mungu hakuwa mwili, yeye angefichua unyenyekevu na usiri wake, ukuu wake na utakatifu, kwa mwanadamu moja kwa moja, lakini mambo kama hayo hayana uhusiano wowote na usimamizi wa mwanadamu. Mambo kama hayo hayana uwezo wa kumwokoa mwanadamu au kumfanya awe kamili, na hata hayawezi kumshinda Shetani. Kama kushindwa kwa Shetani kungehusisha Roho tu akipigana vita dhidi ya roho, basi kazi kama hii ingekuwa na thamani ndogo ya ukweli; haingeweza kumpata mwanadamu na ingeharibu hatima na matarajio ya mwanadamu. Kwa hivyo, kazi ya Mungu leo ni moja ambayo ina umuhimu kupindukia. Sio tu ili mwanadamu aweze kumuona, au ili macho ya mwanadamu yaweze kufunguliwa, au ili kumpa msukumo na faraja kidogo; kazi kama hiyo haina maana. Iwapo unaweza tu kuzungumza kuhusu aina hii ya maarifa, basi inathibitisha kwamba haujui umuhimu wa kweli wa kupata mwili kwa Mungu.

Kazi ya mpango mzima wa usimamizi wa Mungu inafanywa binafsi na Mungu mwenyewe. Awamu ya kwanza—uumbaji wa ulimwengu—ilifanywa binafsi na Mungu Mwenyewe, na kama haikuwa hivyo, basi hakuna yeyote ambaye angekuwa na uwezo wa kumuumba mwanadamu; awamu ya pili ilikuwa ukombozi wa wanadamu wote, na pia ilifanywa binafsi na Mungu Mwenyewe, awamu ya tatu inaenda bila kusemwa: Kuna haja kuu zaidi ya mwisho wa kazi ya Mungu kufanywa na Mungu Mwenyewe. Kazi ya ukombozi, ushindi, kumpata, na kumkamilisha wanadamu wote inafanywa binafsi na Mungu Mwenyewe. Kama hangefanya kazi hii Yeye binafsi, basi utambulisho wake hauwezi kuwakilishwa na mwanadamu, au kazi kufanywa na mwanadamu. Ili kumshinda Shetani, ili kumpata mwanadamu, na ili kumpa mwanadamu maisha ya kawaida duniani, Yeye binafsi humwongoza mwanadamu na hufanya kazi binafsi miongoni mwa wanadamu; kwa ajili ya mpangilio mzima wa usimamizi, na kwa kazi yake yote, ni lazima Yeye binafsi afanye kazi hii. Kama mwanadamu anaamini tu kuwa Mungu alikuja kuonekana naye na kumfurahisha, basi imani kama hizo hazina thamani, na hazina umuhimu. Maarifa ya mwanadamu ni ya kijuujuu mno! Ni kwa Mungu kutekeleza kazi Yeye mwenyewe ndivyo Mungu anaweza kufanya kazi yake vizuri na kikamilifu. Mwanadamu hana uwezo wa kuifanya kwa niaba ya Mungu. Kwa kuwa yeye hana utambulisho wa Mungu ama kiini Chake, hana uwezo wa kufanya kazi hii, na hata kama mwanadamu angekuwa na uwezo, haingekuwa na matokeo yoyote. Wakati wa kwanza Mungu kuwa mwili kwa ajili ya ukombozi, ilikuwa ni ili kuwakomboa wanadamu wote kutoka kwa dhambi, ili kufanya mwanadamu aweze kutakaswa na kusamehewa dhambi zake. Kazi ya ushindi pia inafanywa na Mungu binafsi miongoni mwa wanadamu. Ikiwa, katika hatua hii, Mungu angezungumza tu unabii, basi nabii au mtu fulani mwenye karama angepatikana kuchukua nafasi yake; ikiwa tu unabii ungenenwa, mwanadamu angeweza kusimama badala ya Mungu. Lakini ikiwa mwanadamu binafsi angefanya kazi ya Mungu Mwenyewe na angefanya kazi kwa maisha ya mwanadamu, haingewezekana kwake kufanya kazi hii. Ni lazima ifanywe na Mungu Mwenyewe binafsi: Ni lazima Mungu binafsi awe mwili ili kufanya kazi hii. Katika Enzi ya Neno, kama unabii pekee ungesemwa, basi Isaya au nabii Eliya wangepatikana wakifanya kazi hii, na hakungekuwepo na haja ya Mungu Mwenyewe kuifanya kazi hii binafsi. Kwa sababu kazi ambayo inafanywa katika awamu hii si tu ya kuongea kuhusu unabii, na kwa sababu ni ya umuhimu mkubwa zaidi kuwa kazi ya maneno inatumiwa kumshinda mwanadamu na kumshinda Shetani, kazi hii haiwezi fanywa na mwanadamu, na ni lazima ifanywe na Mungu Mwenyewe binafsi. Katika Enzi ya Sheria Yehova alifanya sehemu ya kazi ya Mungu, ambapo baadaye alinena baadhi ya maneno na kufanya baadhi ya kazi kupitia kwa manabii. Hiyo ni kwa sababu mwanadamu angemwakilisha Yehova katika kazi yake, na waonaji wangeweza kutabiri mambo na kutafsiri baadhi ya ndoto kwa niaba Yake. Kazi iliyofanyika hapo mwanzo haikuwa kazi ya kubadilisha tabia ya mwanadamu moja kwa moja, na ilikuwa bila uhusiano na dhambi ya mwanadamu, na mwanadamu alitakiwa tu atii sheria. Kwa hivyo, Yehova hakuwa wa kuwa na mwili na kujifichua Mwenyewe kwa mwanadamu; badala yake Yeye aliongea moja kwa moja na Musa na wengine, akawafanya wao kusema na kufanya kazi kwa niaba yake, na kusababisha wao wafanye kazi moja kwa moja miongoni mwa wanadamu. Awamu ya kwanza ya kazi ya Mungu ilikuwa uongozi wa mwanadamu. Ilikuwa ndio mwanzo wa vita dhidi ya Shetani, lakini vita hivi vilikuwa bado kuanza rasmi. Vita rasmi dhidi ya Shetani vilianza na kupata mwili kwa Mungu kwa mara ya kwanza, na vimeendelea hadi leo. Tukio la kwanza la vita hivi ni wakati Mungu aliyepata mwili alisulubishwa msalabani. Kusulubiwa kwa Mungu aliyekuwa mwili kulimshinda Shetani, na ilikuwa mafanikio ya awamu ya kwanza katika vita. Wakati Mungu mwenye mwili alianza kufanya kazi kwa mwanadamu moja kwa moja, huu ulikuwa mwanzo rasmi wa kazi ya kumrejesha mwanadamu, na kwa sababu hii ilikuwa kazi ya kubadilisha tabia ya zamani ya mwanadamu, ilikuwa kazi ya kufanya vita na Shetani. Awamu ya kazi iliyofanywa na Yehova hapo mwanzo ilikuwa tu ya uongozi wa maisha ya mwanadamu duniani. Ilikuwa ndio mwanzo wa kazi ya Mungu, na hata ingawa ilikuwa bado haijashirikisha vita vyovyote, au kazi kuu yeyote, ilikuwa imeweka msingi kwa ajili ya kazi ya vita vijavyo. Baadaye, awamu ya pili ya kazi wakati wa Enzi ya Neema ilihusisha kubadilisha tabia ya zamani ya mwanadamu, ambayo ina maana kuwa Mungu Mwenyewe alitengeneza kwa ustadi kazi ya mwanadamu. Hii ilikuwa ni lazima ifanywe na Mungu: ilihitaji kuwa Mungu binafsi awe mwili, na kama hangekuwa mwili, hakuna mwingine angeweza kuchukua nafasi yake katika awamu hii ya kazi, kwa kuwa iliwakilisha kazi ya kupambana dhidi ya Shetani moja kwa moja. Kama mtu angekuwa amefanya kazi hii kwa niaba ya Mungu, wakati mwanadamu alisimama mbele ya Shetani, Shetani hangeweza kutii na haingewezekana kumshinda yeye. Ilibidi iwe Mungu aliyepata mwili aliyekuja kumshinda, kwa kuwa kiini cha Mungu mwenye mwili bado ni Mungu, Yeye bado ni maisha ya mwanadamu, na bado Yeye ni Muumba; chochote kitakachotokea, utambulisho Wake na kiini havitabadilika. Na kwa hivyo, Yeye alivaa mwili na alifanya kazi ili kusababisha kujisalimisha kwa Shetani. Katika awamu ya kazi ya siku za mwisho, kama mwanadamu angefanya kazi hii na angefanywa kusema maneno moja kwa moja, basi hangeweza kusema maneno hayo, na kama unabii ungesemwa, basi haungekuwa na uwezo wa kumshinda mwanadamu. Kwa kuchukua mwili, Mungu huja kumshinda Shetani na kusababisha kujisalimisha kwake kamili. Wakati Yeye atamshinda Shetani kabisa, kumshinda mwanadamu kikamilifu, na kumpata mwanadamu kabisa, awamu hii ya kazi itakamilika na mafanikio kutimizwa. Katika usimamizi wa Mungu, mwanadamu hawezi kuwa naibu wa Mungu na kuwa Mungu wakati hayupo. Hasa, kazi ya kuongoza enzi na kuzindua kazi mpya ina haja kubwa zaidi kufanywa binafsi na Mungu Mwenyewe. Kumpa mwanadamu ufunuo na kwa kumpa yeye unabii kunaweza kufanywa na mwanadamu, lakini kama ni kazi ambayo ni lazima ifanywe na Mungu binafsi, kazi ya vita kati ya Mungu Mwenyewe na Shetani, basi kazi hii haiwezi kufanywa na mwanadamu. Katika awamu ya kwanza, wakati hakukuwepo na vita dhidi ya Shetani, Yehova binafsi aliongoza wana wa Israeli kutumia unabii uliosemwa na manabii. Baadaye, awamu ya pili ya kazi ilikuwa vita na Shetani, na Mungu Mwenyewe binafsi akawa mwili, kuja katika mwili, ili kufanya kazi hii. Chochote ambacho kinahusisha vita na Shetani pia kinahusisha kupata mwili kwa Mungu, ambayo ina maana kuwa vita hivi haviwezi kufanywa na mwanadamu. Kama mwanadamu angekuwa wa kufanya vita, hangeweza kumshinda Shetani. Jinsi gani yeye angekuwa na nguvu ya kupambana dhidi ya Shetani wakati bado yumo chini ya utawala wake? Mwanadamu yupo katikati: Kama wewe utaegemea kuelekea kwa Shetani wewe ni wa Shetani, lakini wewe ukimridhisha Mungu wewe ni wa Mungu. Kama mwanadamu angeweza kuwa mbadala wake Mungu katika kazi ya vita hivi, je, yeye angekuwa na uwezo wa kufanya hivyo? Kama angekuwa na uwezo, je, hangeangamia kitambo sana? Je, yeye si angekuwa ameingia katika ulimwengu wa jahanamu muda mrefu uliopita? Na hivyo, mwanadamu hana uwezo wa kuchukua nafasi ya Mungu katika kazi yake, ambayo ni kusema kwamba mwanadamu hana kiini cha Mungu, na kama ungepambana na Shetani hungeweza kumshinda Shetani. Mwanadamu anaweza tu kufanya baadhi ya kazi; anaweza kushinda baadhi ya watu, lakini hawezi kuwa mbadala wa Mungu katika kazi ya Mungu Mwenyewe. Je, ni jinsi gani mwanadamu atafanya vita na Shetani? Shetani ataweza kukushika mateka kabla hata hujaanza. Ni wakati Mungu Mwenyewe hufanya vita dhidi ya Shetani na mwanadamu kufuata na kumtii Mungu katika msingi huu tu ndipo mwanadamu anaweza kupatwa na Mungu na kutoroka kutokana na vifungo vya Shetani. Kile mwanadamu anaweza kufikia kwa hekima yake na uwezo wake mwenyewe ni kidogo sana; hana uwezo wa kufanya mwanadamu akamilike, kumwongoza mwanadamu, na, zaidi ya hayo, kumshinda Shetani. Akili na hekima ya mwanadamu haviwezi kuharibu miradi ya Shetani, hivyo je, ni jinsi gani mwanadamu angeweza kufanya vita na Shetani?

Wale wote ambao wako tayari kufanywa wakamilifu wana nafasi ya kufanywa wakamilifu, kwa hivyo kila mtu lazima apumzike: katika siku zijazo ninyi wote mtaingia kwenye hatima. Lakini kama huko tayari kufanywa kamili, na huko tayari kuingia katika ufalme wa kustaajabisha, basi hilo ni tatizo lako mwenyewe. Wale wote ambao wako tayari kufanywa wakamilifu na ni waaminifu kwa Mungu, wale wote wanaotii, na wale wote wanaofanya kazi yao kwa uaminifu—watu wote kama hao wanaweza kufanywa wakamilifu. Leo, wale wote ambao hawatekelezi majukumu yao kwa uaminifu, wale wote ambao si waaminifu kwa Mungu, wale wote ambao hawajiwasilishi kwa Mungu, hasa wale ambao wamepokea nuru na mwangaza wa Roho Mtakatifu lakini hawaweki katika vitendo—watu wote kama hawa hawawezi kufanywa kamili. Wote wale ambao wako tayari kuwa waaminifu na kumtii Mungu wanaweza kufanywa kamili, hata kama ni wajinga kidogo; wale wote walio tayari kufuatilia wanaweza kufanywa wakamilifu. Hakuna haja ya kuwa na wasiwasi kuhusu hili. Alimradi uko tayari kufuata mwelekeo huu, unaweza kufanywa mkamilifu. Siko tayari kuwaacha au kuwaondoa yeyote miongoni mwenu, lakini ikiwa mwanadamu hatajitahidi kufanya vyema, basi utakuwa unajiangamiza mwenyewe; siyo Mimi ndiye ninakuondoa, lakini ni wewe mwenyewe. Kama wewe mwenyewe hutajitahidi kufanya vyema—ikiwa wewe ni mvivu, au hutekelezi jukumu lako, au si mwaminifu, au hufuati ukweli na daima unafanya unavyotaka, ukitenda bila kujali, ukipigania umaarufu wako na bahati yako mwenyewe na huna maadili katika kushirikiana na jinsia tofauti, basi utabeba mzigo wa dhambi zako mwenyewe; hustahili huruma ya yeyote. Lengo langu ni kwa nyinyi nyote kukamilishwa, na angalau muweze kushindwa, ili hatua hii ya kazi ikamilishwe kwa mafanikio. Mapenzi ya Mungu ni kuwa kila mtu aweze kufanywa kamili, na kupatwa naye hatimaye, na kutakaswa naye kabisa, na kuwa mmoja anayependwa na Yeye. Haijalishi kama Ninasema nyinyi ni wa fikra za kurudi nyuma au wa kimo cha umaskini—hii yote ni ukweli. Kusema kwangu hivi hakuthibitishi kwamba nina nia ya kuwaacha nyinyi, kwamba Nimepoteza tumaini kwenu, sembuse kwamba siko tayari kuwaokoa. Leo Nimekuja kufanya kazi ya ukombozi wenu, ambayo ni kusema kuwa kazi ambayo Mimi hufanya ni mwendelezo wa kazi ya ukombozi. Kila mtu ana nafasi ya kufanywa mkamilifu: Ili mradi uko tayari, ili mradi ufuate, mwishowe utaweza kutimiza matokeo haya, na hakuna hata mmoja wenu ambaye ataachwa. Kama wewe ni mtu wa kimo cha umasikini, mahitaji Yangu kwenu yatakuwa kwa mujibu wa kimo chako cha umaskini; kama wewe ni wa kimo cha juu, mahitaji Yangu kwako yatakuwa kwa mujibu wa kimo chako cha juu; kama wewe ni mjinga na hujui kusoma na kuandika, mahitaji Yangu kwako yatakuwa kwa mujibu wa ujinga wako; kama wewe unajua kusoma na kuandika, mahitaji Yangu kwako yatakuwa kwa mujibu wa ukweli kwamba wewe unajua kusoma na kuandika; kama wewe ni mkongwe, mahitaji Yangu kwako yatakuwa kwa mujibu wa umri wako; kama wewe una uwezo wa kutoa ukarimu, mahitaji Yangu kwako yatakuwa kwa mujibu wa hilo; kama wewe unasema huwezi kutoa ukarimu, na unaweza tu kufanya kazi fulani, iwe ni kueneza injili, au kuchunga huduma ya kanisa, au kuhudhuria mambo mengine kwa ujumla, Ukamilifu Wangu kwako utakuwa kwa mujibu wa kazi ambayo wewe hufanya. Kuwa mwaminifu, kutii hadi mwisho kabisa, na kutafuta upendo mkuu wa Mungu—mambo haya ni lazima uyakamilishe, na hakuna vitendo vizuri zaidi kuliko mambo haya matatu. Hatimaye, mtu anatakiwa kuyafikia mambo haya matatu, na kama anaweza kuyafikia hayo atafanywa kamili. Lakini, zaidi ya yote, ni lazima ujitahidi na kuendelea kwa bidii, na usiwe wa kukaa tu kuelekea hapo. Nimesema kwamba kila mtu ana nafasi ya kufanywa mkamilifu, na ana uwezo wa kukamilishwa, na hili ni kweli, lakini hujaribu kuwa bora zaidi katika ufuatiliaji wako. Kama huwezi kuvifikia vigezo hivyo vitatu, mwishowe lazima uondolewe. Nataka kila mtu afaulu kufikia wengine, nataka kila mtu awe na kazi na nuru ya Roho Mtakatifu, na aweze kutii hadi mwisho, kwa sababu huu ndio wajibu ambao kila mmoja wenu anapaswa kutekeleza. Wakati nyinyi wote mmetimiza wajibu wenu, mtakuwa wote mmefanywa wakamilifu, mtakuwa pia na ushuhuda wa kustaajabisha. Wale wote walio na ushuhuda ni wale ambao wamekuwa na ushindi juu ya Shetani na wanapewa ahadi ya Mungu, na wao ndio watakaobaki kuishi katika hatima ya ajabu.


Mungu na Mwanadamu Wataingia Rahani Pamoja

Mwanzoni, Mungu alikuwa anapumzika. Hakukuwa na binadamu ama kitu chochote kingine duniani wakati huo, na Mungu hakuwa amefanya kazi yoyote ile. Mungu alianza tu kazi Yake ya usimamizi baada ya binadamu kuwepo na baada ya binadamu kupotoshwa. Kutoka hapa kuendelea, Mungu hakupumzika tena lakini badala yake Alianza kufanya kazi miongoni mwa binadamu. Ilikuwa ni kwa sababu ya upotovu wa binadamu ndipo Mungu alichukuliwa kutoka kwa pumziko Lake, na ilikuwa pia ni kwa sababu ya uasi wa malaika mkuu ndipo Mungu alichukuliwa kutoka kwa pumziko Lake. Iwapo Mungu hatamshinda Shetani na kuokoa binadamu, ambao wamepotoshwa, Mungu hatawahi tena kuweza kuingia rahani. Mungu anakosa pumziko akosavyo mwanadamu. Wakati Mungu ataingia rahani tena, mwanadamu pia ataingia rahani. Maisha ya pumziko ni yale bila vita, bila uchafu, bila udhalimu unaoendelea. Hii ni kusema kwamba hayana unyanyasaji wa Shetani (hapa “Shetani” inamaanisha nguvu za uhasama), upotovu wa Shetani, na pia uvamizi wa nguvu yoyote inayompinga Mungu. Kila kitu kinafuata aina yake na kuabudu Bwana wa uumbaji. Mbingu na dunia ni shwari kabisa. Haya ni maisha matulivu ya binadamu. Mungu aingiapo rahani, hakuna udhalimu wowote utakaoendelea duniani, na hakutakuwa na uvamizi wowote wa nguvu za uhasama. Binadamu pia wataingia ulimwengu mpya; hawatakuwa tena binadamu waliopotoshwa na Shetani, lakini badala yake binadamu ambao wameokolewa baada ya kupotoshwa na Shetani. Siku ya pumziko ya binadamu pia ni siku ya pumziko ya Mungu. Mungu alipoteza pumziko Lake kwa sababu wanadamu hawakuweza kuingia rahani; haikuwa kwamba Hakuweza awali kupumzika. Kuingia rahani hakumaanishi kwamba mambo yote yatakoma kusonga, ama kwamba mambo yote yatakoma kuendelea, wala hakumaanishi kwamba Mungu atakoma kufanya kazi ama mwanadamu atakoma kuishi. Ishara ya kuingia rahani ni kama hii: Shetani ameangamizwa; wale watu waovu wanaomuunga mkono Shetani kwa kufanya maovu wameadhibiwa na kuondolewa; nguvu zote za uhasama kwa Mungu zimekoma kuwepo. Mungu kuingia rahani kunamaanisha kwamba Hatafanya tena kazi Yake ya wokovu wa binadamu. Binadamu kuingia rahani kunamaanisha kwamba binadamu wote wataishi ndani ya mwangaza wa Mungu na chini ya baraka Zake; hakutakuwa na upotovu wowote wa Shetani, wala maovu yoyote kutokea. Binadamu wataishi kama kawaida duniani, na wataishi chini ya ulinzi wa Mungu. Mungu na mwanadamu waingiapo rahani pamoja, kutamaanisha kwamba binadamu wameokolewa na kwamba Shetani ameangamizwa, kwamba kazi ya Mungu ndani ya mwanadamu imemalizika kabisa. Mungu hataendelea tena kufanya kazi ndani ya mwanadamu, na mwanadamu hataendelea tena kumilikiwa na Shetani. Kwa hivyo, Mungu hatakuwa shughulini tena, na mwanadamu hatakimbiakimbia tena; Mungu na mwanadamu wataingia rahani wakati huo huo. Mungu atarudi kwenye nafasi Yake ya asili, na kila mtu atarudi mahali pake husika. Hizi ndizo hatima ambazo Mungu na mwanadamu wataishi ndani kwa utaratibu huu baada ya mwisho wa usimamizi wote wa Mungu. Mungu ana hatima ya Mungu na mwanadamu ana hatima ya mwanadamu. Apumzikapo, Mungu ataendelea kuwaongoza binadamu wote kwa maisha yao duniani. Akiwa kwa mwangaza wa Mungu, mwanadamu atamwabudu Mungu wa kweli aliye mbinguni. Mungu hataishi tena miongoni mwa binadamu, na mwanadamu pia hataweza kuishi na Mungu katika hitimisho la Mungu. Mungu na mwanadamu hawawezi kuishi ndani ya ulimwengu sawa; badala yake, wote wawili wana njia zao binafsi za kuishi. Mungu ndiye anayeongoza binadamu wote, wakati binadamu wote ni matokeo ya kazi ya Mungu ya usimamizi. Ni binadamu wanaoongozwa; kuhusu kiini, binadamu si sawa na Mungu. Kuingia rahani kunamaanisha kurudi pahali pa awali pa mtu. Kwa hivyo, Mungu aingiapo rahani, kunamaanisha kwamba Mungu amerudi pahali Pake pa awali. Mungu hataishi tena duniani ama kushiriki kwa furaha na mateso ya binadamu wakati yupo miongoni mwa binadamu. Binadamu wanapoingia rahani, kunamaanisha kwamba mwanadamu amekuwa kiumbe halisi; binadamu watamwabudu Mungu wakiwa duniani na kuwa na maisha ya kawaida ya binadamu. Watu hawatakuwa tena wasiomtii Mungu ama kumpinga Mungu; watarudi kwenye maisha asili ya Adamu na Hawa. Haya ndiyo maisha na hatima binafsi ya Mungu na binadamu baada ya kuingia rahani. Kushindwa kwa Shetani ni mwelekeo usioepukika katika vita kati ya Mungu na Shetani. Kwa njia hii, kuingia kwa Mungu rahani baada ya kukamilika kwa kazi Yake ya usimamizi na wokovu kamili wa mwanadamu na kuingia rahani pia kunakuwa mielekeo isiyoepukika. Pahali pa pumziko pa mwanadamu ni duniani, na pahali pa Mungu pa pumziko ni mbinguni. Wakati binadamu wanamwabudu Mungu katika pumziko, wataishi duniani, na wakati Mungu anaongoza sehemu iliyobaki ya binadamu katika pumziko, Atawaongoza kutoka mbinguni, sio kutoka duniani. Mungu bado atakuwa Roho, wakati mwanadamu bado atakuwa mwili. Mungu na mwanadamu wote wawili wana njia zao tofauti za kupumzika. Mungu anapopumzika, Atakuja na kujitokeza miongoni mwa mwanadamu, mwanadamu anapopumzika, ataongozwa na Mungu kutembea mbinguni na pia kufurahia maisha mbinguni. Baada ya Mungu na mwanadamu kuingia rahani, Shetani hatakuweko tena, na kama Shetani, wale watu waovu pia hawatakuweko tena. Kabla ya Mungu na mwanadamu kuingia rahani, wale watu waovu waliomtesa Mungu wakati mmoja duniani na adui waliokuwa hawamtii duniani watakuwa tayari wameangamizwa; watakuwa wameangamizwa na majanga makubwa ya siku za mwisho. Baada ya hao watu waovu kuangamizwa kabisa, dunia haitajua tena unyanyasaji wa Shetani. Binadamu watapata wokovu kamili, na hapo tu ndipo kazi ya Mungu itaisha kabisa. Haya ndiyo masharti ya Mungu na mwanadamu kuingia rahani.

Kukaribia kwa mwisho wa kila kitu kunaonyesha mwisho wa kazi ya Mungu na kunaonyesha mwisho wa maendeleo ya binadamu. Hii inamaanisha kwamba binadamu kama walivyopotoshwa na Shetani wamefika mwisho wao wa maendeleo, na kwamba vizazi vya Adamu na Hawa vitakuwa vimekamilisha uenezi wake. Na pia inamaanisha ya kwamba haitawezekana kwa binadamu kama hawa, baada ya kupotoshwa na Shetani, kuendelea kustawi. Adamu na Hawa wa mwanzoni hawakuwa wamepotoshwa, lakini Adamu na Hawa waliofukuzwa kutoka Bustani ya Edeni walipotoshwa na Shetani. Wakati Mungu na mwanadamu wanaingia rahani pamoja, Adamu na Hawa—waliofukuzwa kutoka Bustani ya Edeni—na vizazi vyao hatimaye watafika mwisho; binadamu wa baadaye bado watakuwa na vizazi vya Adamu na Hawa, lakini hawatakuwa watu wanaomilikiwa na Shetani. Badala yake, watakuwa watu waliookolewa na kutakaswa. Hawa watakuwa binadamu ambao wamehukumiwa na kuadibiwa, na walio watakatifu. Hawa watu hawatakuwa sawa na jamii ya binadamu kama ilivyokuwa awali; mtu anaweza kusema kwamba hao ni watu wa aina tofauti kabisa na Adamu na Hawa wa awali. Hawa watu watakuwa wamechaguliwa kutoka miongoni mwa wote waliopotoshwa na Shetani, na watakuwa ndio watu ambao hatimaye wamesimama imara wakati wa hukumu na kuadibu kwa Mungu, watakuwa kundi la mwisho la watu miongoni mwa wanadamu potovu. Kundi hili la watu ndilo tu litaweza kuingia katika raha ya mwisho pamoja na Mungu. Wanaoweza kusimama imara wakati wa kazi ya Mungu ya hukumu na kuadibu siku za mwisho—yaani, wakati wa kazi ya mwisho ya utakaso—watakuwa wale watakaoingia katika raha ya mwisho na Mungu; kwa hivyo, wanaoingia rahani wote watakuwa wametoka katika ushawishi wa shetani na kupokewa na Mungu baada tu ya kupitia kazi Yake ya mwisho ya utakaso. Hawa watu ambao hatimaye wamepokewa na Mungu wataingia katika raha ya mwisho. Sababu ya kazi ya Mungu ya kuadibu na hukumu katika kiini ni ili kuwatakasa binadamu kwa ajili ya pumziko la mwisho; bila utakaso wa aina hii, hakuna binadamu yeyote angeainishwa katika makundi tofauti kulingana na aina yake ama kuingia katika pumziko. Hii kazi ni njia ya pekee ya binadamu kuingia rahani. Kazi ya Mungu ya utakaso pekee ndiyo itatakasa udhalimu wa binadamu, na kazi Yake ya kuadibu na hukumu pekee ndiyo itadhihirisha hayo mambo yasiyotii miongoni mwa binadamu, hivyo kutenga wanaoweza kuokolewa kutoka wale wasioweza, na wale watakaobaki kutoka wale ambao hawatabaki. Kazi Yake itakapoisha, wale watu watakaoruhusiwa kubaki wote watatakaswa na kuingia katika hali ya juu zaidi ya ubinadamu ambapo watafurahia maisha ya pili ya binadamu ya ajabu zaidi duniani; kwa maneno mengine, wataingia katika siku ya binadamu ya raha na kuishi pamoja na Mungu. Baada ya wasioweza kubaki kupitia kuadibu na hukumu, umbo zao halisi zitafichuliwa kabisa; baada ya haya wote wataangamizwa na, kama Shetani, hawatakubaliwa tena kuishi duniani. Binadamu wa baadaye hawatakuwa tena na aina yoyote ya watu hawa; watu hawa hawafai kuingia eneo la raha ya mwisho, wala hawafai kuingia siku ya raha ambayo Mungu na mwanadamu watashiriki, kwani ni walengwa wa adhabu na ni waovu, na si watu wenye haki. Walikuwa wamekombolewa wakati mmoja, na pia walikuwa wamehukumiwa na kuadibiwa; walikuwa pia wamemhudumia Mungu wakati mmoja, lakini siku ya mwisho itakapofika, bado wataondolewa na kuangamizwa kwa sababu ya uovu wao na kwa sababu ya kutotii na kutokombolewa kwao. Hawatakuwa tena katika ulimwengu wa baadaye, na hawatakuweko tena miongoni mwa jamii ya binadamu ya baadaye. Watenda maovu wote na yeyote na wote ambao hawajaokolewa wataangamizwa wakati watakatifu miongoni mwa binadamu wataingia rahani, bila kujali kama wao ni roho za wafu ama wale wanaoishi bado katika mwili. Bila kujali enzi ya hizi roho zitendazo maovu na watu watenda maovu, ama roho za watu wenye haki na watu wanaofanya haki wako, mtenda maovu yeyote ataangamizwa, na yeyote mwenye haki ataishi. Iwapo mtu ama roho inapokea wokovu haiamuliwi kabisa kulingana na kazi ya enzi ya mwisho, lakini inaamuliwa kulingana na iwapo wamempinga ama kutomtii Mungu. Kama watu wa enzi ya awali walifanya maovu na hawangeweza kuokolewa, bila shaka wangekuwa walengwa wa adhabu. Kama watu wa enzi hii wanafanya maovu na hawawezi kuokolewa, hakika wao pia ni walengwa wa adhabu. Watu wanatengwa kwa msingi wa mema na mabaya, sio kwa msingi wa enzi. Baada ya kutengwa kwa msingi wa mema na mabaya, watu hawaadhibiwi ama kutuzwa mara moja; badala yake, Mungu atafanya tu kazi Yake ya kuwaadhibu waovu na kuwatuza wema baada ya Yeye kumaliza kutekeleza kazi Yake ya ushindi katika siku za mwisho. Kwa hakika, Amekuwa akiwatenganisha wanadamu katika wema na uovu tangu Alipoanza kufanya kazi Yake ya wokovu wa wanadamu. Ni kwamba tu Atawalipa wenye haki na kuwaadhibu waovu baada tu ya kazi Yake kufika mwisho; si kwamba Atawatenganisha katika makundi baada ya kukamilika kwa kazi Yake na kisha mara moja kuanza kazi ya kuadhibu maovu na kulipa wema. Badala yake, kazi hii itafanywa tu wakati kazi Yake itakamilika kabisa. Kusudi lote la kazi kuu ya Mungu ya kuadhibu maovu na kuthawabisha mema ni kuwatakasa kabisa wanadamu wote ili Aweze kuleta ubinadamu mtakatifu katika pumziko la milele. Hatua hii ya kazi Yake ni kazi Yake muhimu zaidi. Ni hatua ya mwisho ya kazi Yake yote ya usimamizi. Kama Mungu hangewaangamiza waovu lakini badala yake kuwaacha wabakie, basi binadamu wote bado hawangeweza kuingia rahani, na Mungu hangeweza kuleta binadamu katika ulimwengu bora. Kazi ya aina hii haingekuwa imekamilika kabisa. Atakapomaliza kazi Yake, binadamu wote watakuwa watakatifu kabisa. Mungu anaweza kuishi kwa amani rahani kwa namna hii pekee.

Watu leo hawawezi kutengana na mambo ya mwili; hawawezi kuacha starehe za mwili, wala hawawezi kuuch ulimwengu, pesa, ama tabia yao potovu. Watu wengi wanaendelea na shughuli zao kwa hali ya uzembe. Kwa kweli, hawa watu hawana Mungu mioyoni mwao hata kidogo; zaidi ya hayo, hawamchi Mungu. Hawana Mungu mioyoni mwao, na hivyo hawawezi kutambua yote anayofanya Mungu, na hawawezi kabisa kuamini maneno Azungumzayo kwa mdomo Wake. Watu hawa ni wa mwili sana, wamepotoshwa sana na hawana ukweli wowote, zaidi ya hayo, hawaamini kwamba Mungu anaweza kuwa mwili. Yeyote asiyemwamini Mungu wa mwili—yaani, yeyote asiyeamini kazi na hotuba ya Mungu anayeonekana na haamini Mungu anayeonekana lakini badala yake anaabudu Mungu asiyeonekana mbinguni—hana Mungu katika moyo wake. Ni watu wasiomtii na wanaompinga Mungu. Watu hawa hawana ubinadamu na fahamu, kusema chochote kuhusu ukweli. Kwa watu hawa Mungu anayeonekana na kushikika hawezi kuaminika zaidi, lakini Mungu asiyeonekana wala kushikika ni Mungu wa kuaminika na pia Anayefurahisha nyoyo zao. Wanachotafuta si ukweli wa uhalisi, wala si kiini cha kweli cha uhai, wala nia za Mungu; badala yake, wanatafuta msisimko. Mambo yoyote yanayoweza kuwaruhusu kufikia tamaa zao ni, bila shaka, imani na shughuli zao. Wamwamini Mungu tu ili kuridhisha tamaa zao, si kutafuta ukweli. Hawa watu si watenda maovu? Wanajiamini sana, na hawaamini kwamba Mungu aliye mbinguni atawaangamiza, hawa “watu wazuri.” Badala yake, wanaamini kwamba Mungu atawaruhusu kubaki na, zaidi ya hayo, Atawatuza vizuri sana, kwani wamemfanyia Mungu mambo mengi na kuonyesha kiwango kikubwa cha “uaminifu” Kwake. Kama wangemtafuta Mungu anayeonekana, wangelipiza kisasi mara moja dhidi ya Mungu na kukasirika wakati hawatapata tamaa zao. Hawa ni watu waovu wanaotaka kuridhisha tamaa zao; si watu wa uadilifu wanaosaka ukweli. Watu kama hao ni wale wanaojulikana kama waovu wanaomfuata Kristo. Wale watu wasioutafuta ukweli hawawezi kuamini ukweli. Hawawezi kabisa kutambua matokeo ya baadaye ya binadamu, kwani hawaamini kazi ama hotuba yoyote ya Mungu anayeonekana, na hawawezi kuamini hitimisho la baadaye la binadamu. Hivyo, hata wakimfuata Mungu anayeonekana, bado wanatenda maovu na hawatafuti ukweli, wala hawatendi ukweli Ninaohitaji. Wale watu wasioamini kwamba wataangamizwa kinyume ni kwamba ni wale watu watakaoangamizwa. Wote wanajiamini kuwa wajanja sana, na wanaamini kwamba wao wenyewe ndio wanaotenda ukweli. Wanafikiria mwenendo wao mbovu kuwa ukweli na hivyo wanauthamini. Hawa watu waovu wanajiamini sana; wanachukua ukweli kuwa mafundisho ya dini, na kuchukua vitendo vyao vibovu kuwa ukweli, na mwishowe watavuna tu walichopanda. Watu wanapojiamini zaidi na wanapokuwa na kiburi zaidi, ndipo hawawezi zaidi kupata ukweli; watu wanapomwamini Mungu wa mbinguni zaidi, ndipo wanampinga Mungu zaidi. Hawa ndio watu watakaoadhibiwa. Kabla ya binadamu kuingia rahani, iwapo kila aina ya mtu ataadhibiwa ama kutuzwa kutaamuliwa kulingana na iwapo wanatafuta ukweli, iwapo wanamjua Mungu, iwapo wanaweza kumtii Mungu anayeonekana. Waliomhudumia Mungu anayeonekana lakini bado hawamjui wala kumtii hawana ukweli. Watu hawa ni watenda maovu, na watenda maovu bila shaka wataadhibiwa; zaidi ya hapo, wataadhibiwa kulingana na mienendo yao mibovu. Mungu ni wa mwanadamu kumwamini, na pia Anastahili utii wa mwanadamu. Wale wanaomwamini tu Mungu asiye yakini na asiyeonekana ni wale wasiomwamini Mungu; zaidi ya hayo, hawawezi kumtii Mungu. Iwapo watu hawa bado hawawezi kumwamini Mungu anayeonekana kufikia wakati kazi Yake ya kushinda inapokamilika, na pia wakiendelea kutomtii na kumpinga Mungu anayeonekana katika mwili, watu hawa wanaoamini isiyo yakini, bila shaka, wataangamizwa. Ni kama tu baadhi yenu—yeyote anayemtambua Mungu mwenye mwili kwa kinywa chake, lakini hawezi kutenda ukweli wa kumtii Mungu mwenye mwili, hatimaye atakuwa mlengwa wa kuondolewa na kuangamizwa. Aidha, yeyote anayemtambua Mungu anayeonekana kwa kinywa chake, akila na kunywa ukweli ulioonyeshwa na Yeye huku pia akimtafuta Mungu asiye yakini na asiyeonekana, hakika atakuwa mlengwa wa maangamizo. Hakuna hata mmoja wa watu hawa anayeweza kubaki hadi wakati wa pumziko baada ya kazi ya Mungu kukamilika; hakuwezi kuwa yeyote kama watu hawa atakayebakia hadi wakati wa pumziko. Watu wenye pepo ni wale wasiotenda ukweli; asili yao ni ile inayompinga na kutomtii Mungu, na hawana nia hata kidogo za kumtii Mungu. Watu wote kama hao wataangamizwa. Iwapo una ukweli na iwapo unampinga Mungu hayo yanaamuliwa kulingana na asili yako, si kulingana na sura yako ama hotuba na mwenendo wako wa mara kwa mara. Asili ya kila mtu inaamua iwapo ataangamizwa; hii inaamuliwa kulingana na asili iliyofichuliwa na mienendo yao na kutafuta kwao ukweli. Miongoni mwa watu wanaofanya kazi sawa na pia kufanya kiasi sawa cha kazi, wale ambao asili yao ni nzuri na wanaomiliki ukweli ni watu wanaoweza kubaki, lakini wale ambao asili yao ya ubinadamu ni mbovu na wasiomtii Mungu anayeonekana ni wale watakaoangamizwa. Kazi ama maneno yoyote ya Mungu yanayoelekezwa kwa hatima ya binadamu yanahusiana na binadamu ipasavyo kulingana na asili ya kila mtu; hakuna kosa lolote litakalotokea, na hakutakuwa na kosa hata moja litakalofanywa. Ni pale tu ambapo watu wanafanya kazi ndipo hisia za binadamu ama maana itaingilia. Kazi anayofanya Mungu ndiyo inayofaa zaidi; hakika Hataleta madai ya uongo dhidi ya kiumbe yeyote. Sasa kuna watu wengi wasioweza kutambua hatima ya baadaye ya binadamu na ambao pia hawaamini maneno Nisemayo; wote wasioamini, pamoja na wasiotenda ukweli, ni mapepo!

Wanaotafuta na wasiotafuta sasa ni aina mbili tofauti ya watu, na wao ni aina mbili ya watu na hatima mbili tofauti. Wanaotafuta maarifa ya ukweli na kutenda ukweli ni watu ambao Mungu ataokoa. Wale wasiojua njia ya ukweli ni mapepo na adui; ni vizazi vya malaika mkuu na wataangamizwa. Hata wacha Mungu wanaomwamini Mungu asiye yakini—je, si mapepo pia? Watu wanaomiliki dhamiri nzuri lakini hawakubali njia ya ukweli ni mapepo; asili yao ni ile inayompinga Mungu. Wale wasiokubali njia ya ukweli ni wale wanaompinga Mungu, na hata kama watu hawa wanavumilia taabu nyingi, bado wataangamizwa. Wasio tayari kuuacha ulimwengu, wasioweza kuvumilia kutengana na wazazi wao, wasioweza kuvumilia kujiondolea raha zao za mwili, wote hawamtii Mungu na wote wataangamizwa. Yeyote asiyemwamini Mungu aliyepata mwili ni pepo; zaidi ya hayo, wataangamizwa. Wanaoamini lakini hawatendi ukweli, wasiomwamini Mungu aliyepata mwili, na wale ambao hawaamini kabisa kuwepo kwa Mungu wataangamizwa. Yeyote anayeweza kubaki ni mtu ambaye amepitia uchungu wa usafishaji na kusimama imara; huyu ni mtu ambaye kweli amepitia majaribio. Yeyote asiyemtambua Mungu ni adui; yaani, yeyote aliye ndani ama nje ya mkondo huu ambaye hamtambui Mungu aliyepata mwili ni adui wa Kristo! Shetani ni nani, mapepo ni nani, na nani ni maadui wa Mungu kama si wapinzani wasiomwamini Mungu? Wao si watu wasiomtii Mungu? Wao si watu wanaodai kwa maneno kuamini lakini hawana ukweli? Je, si wale watu ambao wanafuatilia tu kupata baraka ilhali hawawezi kumshuhudia Mungu? Bado unachanganyika na hao mapepo leo na kuwa na dhamiri na upendo kwao, lakini kwa hali hii huenezi nia nzuri kuelekea kwa Shetani? Je, wewe hauko katika ushirika na mapepo? Ikiwa watu siku hizi bado hawawezi kutofautisha kati ya mema na mabaya, na kuendelea kwa upofu kuwa na upendo na huruma bila nia yoyote ya kutafuta mapenzi ya Mungu au kuweza kwa njia yoyote kushikilia nia za Mungu kama zao, basi mwisho wao utakuwa mnyonge zaidi. Yeyote asiyemwamini Mungu wa mwili ni adui wa Mungu. Kama unaweza kushikilia dhamiri na mapenzi kuelekea kwa adui, je, hujakosa hisia ya haki? Kama unalingana na wale Ninaowachukia na wale Nisiokubaliana nao, na bado unashikilia mapenzi na hisia za binafsi kwao, basi wewe si asiyetii? Humpingi Mungu kimakusudi? Je, mtu kama huyu anamiliki ukweli? Ikiwa watu wako na dhamiri kwa maadui, wana upendo kwa mapepo na wana huruma kwa Shetani, basi hawaikatizi kazi ya Mungu kimakusudi? Wale watu wanaomwamini Yesu tu na hawamwamini Mungu aliyepata mwili wakati wa siku za mwisho na wale wanaodai kwa maneno kumwamini Mungu aliyepata mwili lakini wanafanya maovu wote ni adui wa Kristo, sembuse wale watu wasiomwamini Mungu. Hawa watu wote wataangamizwa. Kiwango ambacho mwanadamu anamhukumu mwanadamu kinatokana na tabia zake; aliye na mwenendo mzuri ni mtu mwenye haki, na aliye na mwenendo wa kuchukiza ni mwovu. Kiwango ambacho Mungu anamhukumu mwanadamu kinatokana na iwapo asili ya mtu inamtii Yeye; anayemtii Mungu ni mtu mwenye haki, na asiyemtii Mungu ni adui na mtu mwovu, bila kujali iwapo tabia ya mtu huyu ni nzuri ama mbaya, na bila kujali iwapo hotuba ya mtu huyu ni sahihi ama si sahihi. Watu wengine wanatamani kutumia matendo mazuri kupata hatima nzuri ya baadaye, na watu wengine wanataka kutumia hotuba nzuri kununua hatima nzuri. Watu wanaamini kimakosa kwamba Mungu anaamua matokeo ya mwanadamu kulingana na tabia ama hotuba yake, na kwa hivyo watu wengi watataka kutumia haya kupata fadhila ya muda mfupi kupitia udanganyifu. Watu ambao baadaye watasalimika kupitia pumziko wote watakuwa wamevumilia siku ya dhiki na pia kumshuhudia Mungu; wote watakuwa watu ambao wamefanya jukumu lao na wana nia ya kumtii Mungu. Wanaotaka tu kutumia fursa kufanya huduma ili kuepuka kutenda ukweli hawataweza kubaki. Mungu ana viwango sahihi vya mipangilio ya matokeo ya kila mtu; Hafanyi tu maamuzi haya kulingana na maneno na mwenendo wa mtu, wala Hayafanyi kulingana na tabia zao wakati wa kipindi kimoja cha muda. Hakika Hatakuwa na huruma na mwenendo wowote mbaya wa mtu kwa sababu ya huduma ya mtu ya zamani kwa Mungu, wala Hatamnusuru mtu kutokana na kifo kwa sababu ya gharama kwa Mungu ya mara moja. Hakuna anayeweza kuepuka adhabu ya uovu wake, na hakuna anayeweza kuficha tabia zake mbovu na hivyo kuepuka adhabu ya maangamizi. Kama mtu anaweza kweli kufanya jukumu lake, basi inamaanisha kwamba ni mwaminifu milele kwa Mungu na hatafuti tuzo, bila kujali iwapo anapokea baraka ama bahati mbaya. Kama watu wana uaminifu kwa Mungu waonapo baraka lakini wanapoteza uaminifu wao wasipoweza kuona baraka na mwishowe bado wasiweze kumshuhudia Mungu na bado wasiweze kufanya jukumu lao kama wapasavyo, hawa watu waliomhudumia Mungu wakati mmoja kwa uaminifu bado wataangamizwa. Kwa ufupi, watu waovu hawawezi kuishi milele, wala hawawezi kuingia rahani; watu wenye haki tu ndio mabwana wa pumziko. Baada ya binadamu kuingia katika njia sawa, watu watakuwa na maisha ya kawaida ya binadamu. Wote watafanya jukumu lao husika na kuwa waaminifu kabisa kwa Mungu. Watatoa kabisa kutotii kwao na tabia yao iliyopotoshwa, na wataishi kwa ajili ya Mungu na kwa sababu ya Mungu. Watakosa uasi na upinzani. Wataweza kabisa kumtii Mungu. Haya ndiyo maisha ya Mungu na mwanadamu na maisha ya ufalme, na ni maisha ya pumziko.

Wanaopeleka watoto na jamaa zao wasioamini kabisa kanisani ni wabinafsi sana na wanaonyesha ukarimu wao. Watu hawa wanalenga tu kuwa wenye upendo, bila kujali iwapo wanaamini au la na iwapo ni mapenzi ya Mungu. Wengine wanaleta wake zao mbele ya Mungu, ama kuleta wazazi wao mbele ya Mungu, na bila kujali iwapo Roho Mtakatifu anakubali ama anafanya kazi Yake, kwa upofu “wanawachukua watu wenye vipaji” kwa ajili ya Mungu. Kuna faida gani inayoweza kupatikana kutokana na kueneza ukarimu huu kwa watu hawa wasioamini? Hata kama hawa wasioamini wasio na uwepo wa Roho Mtakatifu wanapambana kumfuata Mungu, bado hawawezi kuokolewa kama mtu anavyodhani wanaweza. Wanaopokea wokovu kwa kweli si rahisi hivyo kuwapata. Wale ambao hawajapitia kazi ya Roho Mtakatifu na majaribio na hawajakamilishwa na Mungu aliyepata mwili hawawezi kukamilika kabisa. Kwa hivyo, watu hawa hawana uwepo wa Roho Mtakatifu kutoka wakati wanaanza kumfuata Mungu kwa jina. Kulingana na hali yao halisi, hawawezi tu kufanywa kamili. Hivyo, Roho Mtakatifu Haamui kutumia nguvu nyingi kwao, wala Hawapatii nuru yoyote ama kuwaongoza kwa njia yoyote; Anawaruhusu tu kufuata na hatimaye kufichua matokeo yao—hii inatosha. Shauku na nia za mwanadamu zinatoka kwa Shetani, na hakuna vile zinaweza kukamilisha kazi ya Roho Mtakatifu. Bila kujali mtu ni mtu wa aina gani, mtu lazima awe na kazi ya Roho Mtakatifu—je, mtu anaweza kumkamilisha mtu? Mbona mume anampenda mke wake? Na mbona mke anampenda mume wake? Mbona watoto ni watiifu kwa wazazi wao? Na mbona wazazi wanawapenda sana watoto wao? Watu kweli wana nia za aina gani? Je, si kuweza kukidhi mipango na tamaa zao za ubinafsi? Kweli ni ya mpango wa usimamizi wa Mungu? Ni ya kazi ya Mungu? Ni ya kutimiza wajibu wa kiumbe? Waliomwamini Mungu kwanza na hawangepata uwepo wa Roho Mtakatifu hawawezi kupata kazi ya Roho Mtakatifu; watu hawa imeamuliwa kwamba ni wa kuangamizwa. Bila kujali kiasi cha upendo ambao mtu anao kwao, hauwezi kuchukua nafasi ya kazi ya Roho Mtakatifu. Shauku na upendo wa mwanadamu unawakilisha nia za mwanadamu, lakini haviwezi kuwakilisha nia za Mungu na haviwezi kuchukua nafasi ya kazi ya Mungu. Hata mtu akieneza kiasi kikubwa zaidi cha upendo ama huruma kwa hao watu wanaomwamini Mungu kwa jina na kujifanya kumfuata Yeye lakini hawajui ni nini maana ya kumwamini Mungu, bado hawatapata huruma ya Mungu ama kupata kazi ya Roho Mtakatifu. Hata kama watu wanaomfuata Mungu kwa dhati ni wenye akili ndogo na hawawezi kuelewa kweli nyingi, bado wanaweza kupata kazi ya Roho Mtakatifu mara kwa mara, lakini wale walio wa akili nzuri kidogo, lakini hawaamini kwa dhati hawawezi kabisa kupata uwepo wa Roho Mtakatifu. Hakuna kabisa uwezekano wowote wa wokovu na watu hawa. Hata wakisoma maneno ya Mungu au wasikilize mahubiri mara kwa mara ama hata kumwimbia Mungu sifa, mwishowe hawataweza kubaki mpaka wakati wa pumziko. Iwapo mtu anatafuta kwa dhati hakuamuliwi na jinsi wengine wanamhukumu ama jinsi wengine karibu wanamwona, lakini kunaamuliwa na iwapo Roho Mtakatifu anamfanyia kazi na iwapo ana uwepo wa Roho Mtakatifu, na kunaamuliwa zaidi na iwapo tabia yake inabadilika na iwapo ana maarifa ya Mungu baada ya kupitia kazi ya Roho Mtakatifu kwa muda fulani; ikiwa Roho Mtakatifu anamfanyia mtu kazi, tabia ya mtu huyu itabadilika polepole, na mtazamo wake wa kumwamini Mungu utakua safi polepole. Bila kujali muda gani mtu anamfuata Mungu, kama wamebadilika, hii inamaanisha kwamba Roho Mtakatifu anafanya kazi kwake. Kama hawajabadilika, inamaanisha kwamba Roho Mtakatifu hafanyi kazi kwake. Hata watu hawa wakitoa huduma fulani, kinachowasukuma kufanya hivyo ni tamaa ya kupokea baraka. Kufanya huduma mara kwa mara pekee hakuwezi kuchukua nafasi ya kupitia mabadiliko katika tabia zao. Hatimaye, bado wataangamizwa, kwani hakuna haja ya wale wanaotoa Huduma ndani ya ufalme, wala hakuna haja ya yeyote ambaye tabia yake haijabadilika kuwahudumia wale watu ambao wamekamilishwa na walio waaminifu kwa Mungu. Hayo maneno kutoka zamani, “Wakati mtu anamwamini Bwana, bahati inatabasamu kwa familia yake nzima,” yanafaa kwa Enzi ya Neema lakini hayana uhusiano na hatima ya mwanadamu. Yalifaa tu kwa hatua ya wakati wa Enzi ya Neema. Maana iliyokusudiwa ya maneno haya inaelekezwa kwa amani na baraka yakinifu ambazo watu wanafurahia; hayamaanishi kwamba familia nzima ya anayemwamini Bwana itaokolewa, wala hayakumaanisha kwamba mtu anapopokea baraka, familia yake nzima pia itaingia rahani. Iwapo mtu anapokea baraka ama kupata bahati mbaya inaamuliwa kulingana na kiini cha mtu, na haiamuliwi kulingana na asili ya kawaida ambayo mtu anashiriki na wengine. Ufalme hauna kabisa usemi kama huu ama kanuni kama hii. Kama mtu anaweza kusalimika hatimaye, ni kwa sababu amefikia mahitaji ya Mungu, na kama mtu hawezi hatimaye kubaki katika kipindi cha pumziko, ni kwa sababu mtu huyu hamtii Mungu na hajakidhi mahitaji ya Mungu. Kila mtu ana hatima inayofaa. Hatima hizi zinaamuliwa kulingana na asili ya kila mtu na hazihusiani kabisa. Mwenendo ovu wa mtoto hauwezi kuhamishwa kwa wazazi wake, na haki ya mtoto haiwezi kushirikishwa wazazi wake. Mwenendo ovu wa mzazi huwezi kuhamishwa kwa watoto wake, na haki ya mzazi haiwezi kushirikishwa watoto wake. Kila mtu anabeba dhambi zake husika, na kila mtu anafurahia baraka yake husika. Hakuna anayeweza kuchukua nafasi ya mwingine. Hii ni haki. Katika mtazamo wa mwanadamu, wazazi wakipokea baraka, basi, watoto wao pia wanapasa kupokea, na watoto wakifanya maovu, wazazi wao lazima walipie dhambi zao. Huu ni mtazamo wa mwanadamu na njia ya mwanadamu ya kufanya mambo. Si mtazamo wa Mungu. Matokeo ya kila mtu yanaamuliwa kulingana na asili inayotoka kwa mwenendo wao, na daima yanaamuliwa inavyofaa. Hakuna awezaye kubeba dhambi za mwingine; hata zaidi ya hayo, hakuna anayeweza kupokea adhabu badala ya mwingine. Hii ni thabiti. Malezi ya upendo ya mzazi kwa watoto wake hayamaanishi kwamba anaweza kufanya matendo ya haki badala ya watoto wake, wala upendo wenye utiifu wa mtoto kwa wazazi wake haumaanishi kwamba anaweza kufanya matendo ya haki badala ya wazazi wake. Hiyo ndiyo maana ya kweli ya maneno haya, “Basi kutakuwa na watu wawili shambani; mmoja wao atachukuliwa, na mwingine kuachwa. Wanawake wawili watakuwa wakisaga katika kisiagi; mmoja atachukuliwa, na mwingine kuachwa.” Hakuna anayeweza kuwaingiza watoto wake watenda maovu rahani kwa msingi wa upendo wao wa kina kwa watoto wao, wala hakuna anayeweza kumwingiza mke wake (ama mume) rahani kwa sababu ya mwenendo wao wa haki. Hii ni kanuni ya utawala; hakuwezi kuwa na ubaguzi kwa mtu yeyote. Wanaotenda haki ni wanaotenda haki, na watenda maovu ni watenda maovu. Watenda haki watasalimika, na watenda maovu wataangamizwa. Watakatifu ni watakatifu; wao si wachafu. Wachafu ni wachafu, na hawana sehemu yoyote takatifu. Watu wote waovu wataangamizwa, na watu wote wa haki watasalimika, hata kama watoto wa watenda maovu wanafanya matendo ya haki, na hata kama wazazi wa mtu wa haki wanafanya matendo maovu. Hakuna uhusiano kati ya mume anayeamini na mke asiyeamini, na hakuna uhusiano kati ya watoto wanaoamini na wazazi wasioamini. Ni aina mbili zisizolingana. Kabla ya kuingia rahani, mtu ana jamaa wa kimwili, lakini baada ya mtu kuingia rahani, mtu hana jamaa wa kimwili tena wa kuzungumzia. Wanaofanya wajibu wao na wasiofanya ni maadui, wanaompenda Mungu na wanaomchukia Mungu ni wapinzani. Wanaoingia rahani na wale ambao wameangamizwa ni aina mbili za viumbe wasiolingana. Viumbe wanaotimiza wajibu wao watasalimika, na viumbe wasiotimiza wajibu wao wataangamizwa; zaidi ya hayo, hii itadumu milele. Je, unampenda mume wako ili kutimiza wajibu wako kama kiumbe? Je, unampenda mke wako ili kutimiza wajibu wako kama kiumbe? Je, wewe ni mtiifu kwa wazazi wako wasioamini ili kutimiza wajibu wako kama kiumbe? Mtazamo wa mwanadamu wa kumwamini Mungu ni sahihi ama la? Mbona unamwamini Mungu? Unataka kupata nini? Unampenda Mungu jinsi gani? Wasioweza kutimiza wajibu wao kama viumbe na hawawezi kufanya juhudi nzima wataangamizwa. Watu leo wana mahusiano ya kimwili miongoni mwao, na pia ushirikiano wa damu, lakini baadaye haya yote yatavunjwa. Waumini na wasioamini kiasili hawalingani; badala yake, wao wanapingana. Walio rahani wanaamini kwamba kuna Mungu na wanamtii Mungu. Wasiomtii Mungu wote watakuwa wameangamizwa. Familia hazitakuwa tena duniani; kunawezaje kuwa na wazazi na watoto ama mahusiano kati ya waume na wake? Kutoambatana kati ya imani na kutoamini kutakuwa kumevunja haya mahusiano ya kimwili!

Awali hakukuwa na familia miongoni mwa binadamu; mwanamume na mwanamke tu walikuwepo—aina mbili tofauti za wanadamu. Hakukuwa na nchi, sembuse familia, lakini kwa sababu ya upotovu wa mwanadamu, watu wa kila aina walijipanga katika koo moja moja, baadaye wakaendelea kuwa nchi na mataifa. Nchi na mataifa haya yaliundwa na familia ndogo za watu binafsi, na kwa namna hii kila aina ya watu waligawanywa kati ya jamii mbalimbali kulingana na tofauti za lugha na mipaka igawayo. Kwa kweli, bila kujali idadi ya jamii zilizo duniani, binadamu wana babu mmoja pekee. Mwanzoni, kulikuwa na watu wa aina mbili tu, na aina hizi mbili zilikuwa mwanamume na mwanamke. Hata hivyo, kwa sababu ya maendeleo ya kazi ya Mungu, kupita kwa historia na mabadiliko ya kijiografia, kwa viwango mbalimbali aina hizi mbili za watu ziliendelezwa kuwa watu wa aina nyingine zaidi. Linapokuja suala hilo, bila kujali ni jamii ngapi ambazo ubinadamu hujumuisha, ubinadamu wote bado ni uumbaji wa Mungu. Bila kujali jamii ambayo watu wako ndani, wote ni viumbe Wake; wote ni vizazi vya Adamu na Hawa. Hata kama hawajatengenezwa na mikono ya Mungu, ni vizazi vya Adamu na Hawa, ambao Mungu Mwenyewe aliumba. Haijalishi ni watu wa aina gani, wote ni viumbe Vyake; kwa vile wao ni wa ubinadamu, ambao uliumbwa na Mungu, mwisho wao ni ule ambao ubinadamu unapaswa kuwa nao, na wamegawanywa kulingana na kanuni zinazopanga ubinadamu. Hiyo ni kusema kwamba, watenda maovu na wenye haki, hata hivyo, ni viumbe. Viumbe wafanyao maovu wataangamizwa hatimaye, na viumbe wafanyao matendo ya haki watasalimika. Huu ni mpangilio unaofaa sana wa viumbe wa aina hizi mbili. Watenda maovu hawawezi, kwa sababu ya kutotii kwao, kukataa kwamba ni viumbe wa Mungu lakini wameporwa na Shetani na hivyo hawawezi kuokolewa. Viumbe wa mwenendo wa haki hawawezi kutegemea ukweli kwamba watasalimika kukataa kwamba wameumbwa na Mungu na bado wamepokea wokovu baada ya kupotoshwa na Shetani. Watenda maovu ni viumbe wasiomtii Mungu; ni viumbe ambao hawawezi kuokolewa na tayari wameporwa na Shetani. Watu wanaotenda maovu ni watu pia; ni watu waliopotoshwa mno na watu wasioweza kuokolewa. Jinsi walivyo viumbe pia, watu wa mwenendo wa haki pia wamepotoshwa, lakini ni watu walio tayari kuacha tabia yao potovu na wanaweza kumtii Mungu. Watu wa mwenendo wa haki hawajajaa haki; badala yake, wamepokea wokovu na kuacha tabia yao potovu kumtii Mungu; watashikilia msimamo huo mwishowe, lakini hii si kusema kwamba hawajapotoshwa na Shetani. Baada ya kazi ya Mungu kuisha, miongoni mwa viumbe Wake wote, kutakuwa na wale watakaoangamizwa na wale watakaosalimika. Huu ni mwelekeo usioepukika wa kazi Yake ya usimamizi. Hakuna anayeweza kuyakataa haya. Watenda maovu hawawezi kusalimika; wanaomtii na kumfuata Mungu hadi mwishowe hakika watasalimika. Kwa sababu kazi hii ni ya usimamizi wa binadamu, kutakuwa na wale watakaobaki na wale watakaoondolewa. Haya ni matokeo tofauti ya watu wa aina tofauti, na hii ndiyo mipango inayofaa zaidi ya viumbe Wake. Mpango wa mwisho wa Mungu kwa mwanadamu ni kugawa kwa kuzivunja familia, kuyavunja mataifa na kuivunja mipaka ya kitaifa. Ni moja isiyo na familia na mipaka ya kitaifa, kwani mwanadamu, hata hivyo, ni wa babu mmoja na ni kiumbe wa Mungu. Kwa ufupi, viumbe wafanyao maovu wataangamizwa, na viumbe wanaomtii Mungu watasalimika. Kwa njia hii, hakutakuwa na familia, hakutakuwa na nchi na hasa hakutakuwa na mataifa katika pumziko la baadaye; binadamu wa aina hii ni aina takatifu kabisa ya binadamu. Adamu na Hawa waliumbwa awali ili mwanadamu aweze kutunza mambo yote duniani; mwanadamu awali alikuwa bwana wa vitu vyote. Nia ya Yehova ya kumuumba mwanadamu ilikuwa kumruhusu mwanadamu kuwa duniani na pia kutunza vitu vyote duniani, kwani mwanadamu awali hakuwa amepotoshwa na pia hakuweza kutenda maovu. Hata hivyo, baada ya mwanadamu kupotoshwa, hakuwa mtunzaji wa vitu vyote tena, na madhumuni ya wokovu wa Mungu ni kurejesha kazi hii ya mwanadamu, kurejesha ufahamu wa awali wa mwanadamu na utii wake wa awali; binadamu rahani watakuwa picha halisi ya matokeo ambayo kazi ya Mungu ya wokovu inatarajia kufikia. Ingawa hayatakuwa tena maisha kama yale ya bustani ya Edeni, kiini chake kitakuwa sawa; binadamu hawatakuwa tu nafsi yake ya awali isiyo potovu, lakini badala yake binadamu waliopotoshwa na kisha kupata wokovu. Watu hawa waliopata wokovu hatimaye (yaani, baada ya kazi Yake kuisha) wataingia rahani. Vivyo hivyo, matokeo ya wale walioadhibiwa pia yote yatafichuliwa mwishowe, na wataangamizwa tu baada ya kazi Yake kuisha. Hii ni kusema kwamba baada ya kazi Yake kuisha, watendao maovu na wale waliookolewa wote watafichuliwa, kwani kazi ya kufichua watu wa aina zote (bila kujali iwapo ni watenda maovu ama waliookolewa) itatekelezwa kwa watu wote wakati huo huo. Watenda maovu wataondolewa, na wale wanaoweza kubaki watafichuliwa wakati huo huo. Kwa hivyo, matokeo ya watu wa aina zote yatafichuliwa wakati huo huo. Hataliruhusu kwanza kundi la watu waliookolewa kuingia rahani kabla ya kuweka kando watenda maovu na kuwahukumu au kuwaadhibu kidogo kidogo; ukweli kwa kweli si hivyo. Wakati watenda maovu wanaangamizwa na waliosalimika wanaingia rahani, kazi Yake katika ulimwengu mzima itakuwa imemalizika. Hakutakuwa na utaratibu wa kipaumbele miongoni mwa wale wanaopata baraka na wale wanaopata taabu; wanaopokea baraka wataishi milele, na wanaopata taabu wataangamia milele. Hizi hatua mbili za kazi zitakamilika wakati huo huo. Ni hasa kwa sababu kuna watu wasiotii ndiyo maana haki ya watu wanaotii itafichuliwa, na ni hasa kwa sababu kuna wale waliopokea baraka ndiyo maana taabu ya wale wanaotenda maovu kwa sababu ya mwenendo wao mbovu itafichuliwa. Kama Mungu hakufichua watenda maovu, hao watu wanaomtii Mungu kwa dhati hawangeona jua; kama Mungu hangewapelekea wanaomtii katika hatima inayofaa, wasiomtii Mungu hawangeweza kupata adhabu wanayostahili. Huu ndio mwendo wa kazi Yake. Kama hangefanya kazi hii ya kuadhibu maovu na kutuza mazuri, viumbe Wake hawangeweza kuingia hatima zao husika. Mwanadamu aingiapo rahani, watenda maovu wataangamizwa, binadamu wote wataingia katika njia sahihi, na watu wa kila aina watakuwa na aina yao kulingana na kazi wanayopaswa kufanya. Hii tu ndiyo itakuwa siku ya binadamu kupumzika na m wenendo usioepukika wa maendeleo ya binadamu, na wakati tu binadamu wataingia rahani ndipo utimilifu mkubwa na wa mwisho wa Mungu utamalizika; hii itakuwa tamati ya kazi Yake. Hii kazi itamaliza maisha ya uharibifu ya kimwili ya binadamu, na itamaliza maisha ya binadamu potovu. Kutoka hapa binadamu wataingia katika ulimwengu mpya. Ingawa mwanadamu anaishi kimwili, kuna tofauti kubwa kati ya kiini cha maisha yake na kiini cha maisha ya binadamu wapotovu. Maana ya kuwepo kwake na maana ya kuwepo kwa binadamu wapotovu pia ni tofauti. Ingawa haya si maisha ya mtu wa aina mpya, inaweza kusemwa kuwa maisha ya binadamu ambao wamepata wokovu na maisha yenye ubinadamu na busara kurejeshwa. Hawa ni watu ambao hawakumtii Mungu wakati mmoja, na ambao walishindwa na Mungu wakati mmoja na baadaye kuokolewa na Yeye; hawa ni watu waliomwaibisha Mungu na baadaye wakamshuhudia. Uwepo wao, baada ya kupitia na kuendelea kuishi baada ya jaribio Lake, ni uwepo wa maana kubwa zaidi; ni watu waliomshuhudia Mungu mbele ya Shetani; ni watu wanaofaa kuishi. Watakaoangamizwa ni watu wasioweza kumshuhudia Mungu na hawafai kuishi. Maangamizo yao yatakuwa kwa sababu ya mwenendo wao mwovu, na maangamizo ni hatima yao bora zaidi. Mwanadamu aingiapo baadaye katika ulimwengu mzuri, hakutakuwa na mahusiano kati ya mume na mke, kati ya baba na binti ama kati ya mama na mwana wa kiume ambayo mwanadamu anafikiria atapata. Wakati huo, mwanadamu atafuata aina yake, na familia itakuwa tayari imevunjwa. Baada ya kushindwa kabisa, Shetani hatawasumbua binadamu tena, na mwanadamu hatakuwa tena na tabia potovu ya kishetani. Wale watu wasiotii watakuwa wameangamizwa tayari, na wale watu wanaotii pekee ndio wataishi. Na basi familia chache sana zitasalimika bila kuharibika; mahusiano ya kimwili yatawezaje kuweko? Maisha ya kimwili ya zamani ya mwanadamu yatapigwa marufuku kabisa; mahusiano ya kimwili yatawezaje kuweko kati ya watu? Bila tabia potovu ya kishetani, maisha ya watu hayatakuwa tena maisha ya zamani ya siku zilizopita, lakini badala yake maisha mapya. Wazazi watapoteza watoto, na watoto watapoteza wazazi. Waume watapoteza wake, na wake watapoteza waume. Watu sasa wana mahusiano ya kimwili miongoni mwao. Wakati wote watakuwa wameingia rahani hakutakuwa na mahusiano ya kimwili tena. Binadamu kama hawa tu ndio watakuwa wa haki na watakatifu, binadamu kama hawa tu ndio watamwabudu Mungu.

Mungu aliumba binadamu na Akawaweka duniani, ambao Amewaongoza mpaka siku ya leo. Kisha Akaokoa binadamu na kuhudumu kama sadaka ya dhambi kwa binadamu. Mwishowe lazima bado ashinde binadamu, aokoe binadamu kabisa na kuwarejesha kwa mfano wao wa awali. Hii ndiyo kazi Amekuwa akifanya kutoka mwanzo hadi mwisho—kurejesha mwanadamu kwa sura yake halisi na kwa mfano wake wa awali. Ataanzisha ufalme Wake na kurejesha mfano wa awali wa mwanadamu, kumaanisha kwamba Atarejesha mamlaka Yake duniani na kurejesha mamlaka Yake miongoni mwa viumbe vyote. Mwanadamu alipoteza moyo wake wa kumcha Mungu baada ya kupotoshwa na Shetani na kupoteza kazi ambayo kiumbe mmoja wa Mungu anapaswa kuwa nayo, kuwa adui asiyemtii Mungu. Mwanadamu alimilikiwa na Shetani na kufuata amri za Shetani; hivyo Mungu hakuwa na njia ya kufanya kazi miongoni mwa viumbe Wake, na hakuweza zaidi kuwafanya viumbe Wake kumcha. Mwanadamu aliumbwa na Mungu, na anapaswa kumwabudu Mungu, lakini mwanadamu kwa kweli alimpuuza Mungu na kumwabudu Shetani. Shetani alikuwa sanamu katika moyo wa mwanadamu. Hivyo Mungu alipoteza nafasi yake katika moyo wa mwanadamu, kusema kwamba Alipoteza maana ya uumbaji Wake wa mwanadamu, na ili kurejesha maana ya uumbaji Wake wa mwanadamu lazima arejeshe mfano wa awali wa mwanadamu na kumtoa mwanadamu tabia yake potovu. Ili kumrejesha mwanadamu kutoka kwa Shetani, lazima Amwokoe mwanadamu kutoka kwa dhambi. Kwa njia hii tu ndiyo Anaweza kurejesha mfano wa awali wa mwanadamu polepole na kurejesha kazi halisi ya mwanadamu, na mwishowe kurejesha ufalme Wake. Maangamizo ya mwisho ya wale wana wa uasi pia yatafanywa ili kumruhusu mwanadamu kumwabudu Mungu vizuri zaidi na kuishi duniani vizuri zaidi. Kwa sababu Mungu alimuumba mwanadamu, Atamfanya mwanadamu amwabudu; kwa sababu Anataka kurejesha kazi halisi ya mwanadamu, Atairejesha kabisa, na bila ughushi wowote. Kurudisha mamlaka Yake kunamaanisha kumfanya mwanadamu amwabudu na kumfanya mwanadamu amtii; kunamaanisha kwamba Atamfanya mwanadamu aishi kwa sababu Yake na kufanya adui zake waangamie kwa sababu ya mamlaka Yake; kunamaanisha kwamba Atafanya kila sehemu Yake kuendelea miongoni mwa binadamu na bila upinzani wowote wa mwanadamu. Ufalme Anaotaka kuanzisha ni ufalme Wake Mwenyewe. Binadamu Anaotaka ni wale wanaomwabudu, wale wanaomtii kabisa na wana utukufu Wake. Asipookoa binadamu wapotovu, maana ya uumbaji Wake wa mwanadamu hautakuwa chochote; Hatakuwa na mamlaka yoyote miongoni mwa mwanadamu, na ufalme Wake hautaweza kuweko tena duniani. Asipoangamiza wale adui wasiomtii, Hataweza kupata utukufu Wake wote, wala Hataweza kuanzisha ufalme Wake duniani. Hizi ndizo ishara za ukamilishaji wa kazi Yake na ishara za ukamilishaji wa utimilifu Wake mkubwa; kuangamiza kabisa wale miongoni mwa binadamu wasiomtii, na kuwaleta wale waliokamilika rahani. Wakati binadamu wamerejeshwa katika mfano wake wa awali, wakati binadamu wanaweza kutimiza kazi yao husika, kuwa na nafasi zao wenyewe na kutii mipango yote ya Mungu, Mungu atakuwa amepata kundi la watu duniani wanaomwabudu, na Atakuwa pia Ameanzisha ufalme duniani unaomwabudu. Atakuwa na ushindi wa milele duniani, na wale wanaompinga wataangamia milele. Hii itarejesha nia Yake ya asili ya kumuumba mwanadamu; itarejesha nia Yake ya kuumba vitu vyote, na pia itarejesha mamlaka Yake duniani, mamlaka Yake miongoni mwa vitu vyote na mamlaka yake miongoni mwa adui Zake. Hizi ni ishara za ushindi Wake wote. Tangu sasa na kwendelea binadamu wataingia katika raha na kuingia katika maisha yafuatayo njia sahihi. Mungu pia ataingia katika raha ya milele na mwanadamu na kuingia katika maisha ya milele yanayoshirikisha Mungu na mwanadamu. Uchafu na kutotii duniani vitatoweka, na pia maombolezo duniani. Wote walio duniani wanaompinga Mungu hawatakuweko. Mungu na wale Aliowaokoa pekee ndio watabaki; viumbe Wake tu ndio watabaki.


Kufikia Wakati Utakapouona Mwili wa Kiroho wa Yesu, Mungu Atakuwa Amefanya Mbingu na Ardhi Kuwa Mpya

Je, unatamani kumwona Yesu? Je, unatamani kuishi na Yesu? Je, unatamani kusikia maneno yaliyonenwa na Yesu? Ikiwa ndivyo, basi utakaribishaje kurudi kwa Yesu? Je, umejitayarisha kikamilifu? Utakaribisha kurudi kwa Yesu kwa namna gani? Nadhani kwamba kila ndugu na dada anayemfuata Yesu angependa kumkaribisha vizuri. Lakini, je, mmefikiria hili: Je, utamjua Yesu kweli Atakaporudi? Je, mtafahamu kweli kila kitu Anachosema? Je, mtakubali kweli, bila masharti, kazi yote Anayofanya? Wale wote ambao wamesoma Biblia wanajua kuhusu kurudi kwa Yesu, na wanangoja kwa hamu kuja Kwake. Ninyi nyote mmekazia fikira kuwasili kwa wakati huo, na unyofu wenu unastahili sifa, imani yenu ni ya kutamanika kweli, lakini, je, mnatambua mmefanya kosa kubwa? Yesu atarudi kwa namna gani? Mnaamini kwamba Yesu atarudi juu ya wingu jeupe, lakini Mimi ninawauliza: wingu hili jeupe linarejelea nini? Kukiwa na wafuasi wengi sana wa Yesu wanaongoja kurudi Kwake, atashuka miongoni mwa watu gani? Ikiwa ninyi ndio wa kwanza ambao Yesu anashuka miongoni mwao, je, hili halitakuwa jambo lisilo la haki kabisa kwa watu wengine? Mimi ninajua kwamba mna unyofu na uaminifu mkubwa kwa Yesu, lakini, je, mmewahi kukutana na Yesu? Je, mnaijua tabia Yake? Je, mmewahi kuishi na Yeye? Mnamwelewa kiasi gani kweli? Wengine watasema kwamba maneno haya yanawaweka taabani. Watasema, “Nimesoma Biblia kuanzia mwanzo hadi mwisho mara nyingi sana. Ningekosaje kumwelewa Yesu? Achilia mbali tabia ya Yesu—ninajua hata rangi ya nguo ambazo Yeye alipenda kuvaa. Je, Wewe hunidharau Unaposema simwelewi?” Mimi ninapendekeza kwamba usibishane dhidi ya masuala haya; hebu tutulie na tushiriki kuhusu maswali yafuatayo: Kwanza, je, unajua uhalisi ni nini, na nadharia ni nini? Pili, je, unajua mawazo ni nini, na ukweli ni nini? Tatu, je, unajua kile kinachodhaniwa ni nini, na kile kilicho halisi ni nini?

Watu wengine hukana ukweli kwamba hawamwelewi Yesu. Na bado Mimi ninasema ninyi hammwelewi hata kidogo, na hamwelewi hata neno moja la Yesu. Hiyo ni kwa sababu kila mmoja wenu anamfuata kwa sababu ya masimulizi ya Biblia, kwa sababu ya kile ambacho mmesikia kutoka kwa watu wengine. Ninyi hamjawahi kumwona Yesu, sembuse kuishi na Yeye, na hata hamjatangamana naye kwa muda mfupi. Je, uelewa wenu kumhusu Yesu ni nadharia tu? Je, si unakosa uhalisi? Pengine watu wengine wameona picha ya Yesu, au wengine wametembelea nyumba ya Yesu wao binafsi. Pengine wengine wamegusa nguo za Yesu. Hata hivyo uelewa wako kumhusu Yeye bado ni wa kinadharia na si wa vitendo, hata kama umeonja binafsi chakula kilicholiwa na Yesu. Bila kujali haya yote, wewe hujawahi kumwona Yesu, na hujawahi kutangamana na Yeye katika umbo la mwili, na hivyo uelewa wako kumhusu Yesu daima utakuwa nadharia tupu isiyo na uhalisi. Pengine maneno Yangu hayakuvutii sana, lakini Mimi ninakuuliza hili: Ingawa unaweza kuwa umesoma kazi nyingi za mwandishi ambaye unavutiwa naye zaidi, je, unaweza kumwelewa kikamilifu bila kuwahi kushinda na yeye? Je, unajua haiba yake ikoje? Je, unajua anaishi maisha ya aina gani? Je, unajua chochote kuhusu hali yake ya kihisia? Huwezi hata kumwelewa kikamilifu mtu ambaye unavutiwa naye, kwa hivyo unawezaje kumwelewa Yesu Kristo? Kila kitu unachoelewa kumhusu Yesu kimejaa mawazo bunifu na fikira na hakina ukweli au uhalisi. Kinanuka na kimejaa mwili. Uelewa kama huo ungewezaje kukupa sifa za kukaribisha kurudi kwa Yesu? Yesu hatawapokea wale waliojaa njozi na mawazo ya mwili. Wale wasiomwelewa Yesu wanafaaje kuwa waumini Wake?

Je, mngependa kujua chanzo cha kwa nini Mafarisayo walimpinga Yesu? Je, mngependa kujua kiini cha Mafarisayo? Walikuwa wamejaa njozi kumhusu Masihi. Zaidi ya hayo, waliamini tu kwamba Masihi angekuja, lakini hawakufuatilia ukweli wa maisha. Na hivyo, hata leo bado wanamngoja Masihi, kwa maana hawana maarifa ya njia ya uzima, na hawajui njia ya ukweli ni nini. Mnasemaje, watu wapumbavu, wakaidi na wajinga kama hao wangewezaje kupata baraka ya Mungu? Je, wangeweza kumwona Masihi? Walimpinga Yesu kwa sababu hawakujua mwelekeo wa kazi ya Roho Mtakatifu, kwa sababu hawakujua njia ya ukweli iliyonenwa na Yesu, na, zaidi ya hayo, kwa sababu hawakumwelewa Masihi. Na kwa kuwa hawakuwa wamewahi kumwona Masihi na hawakuwa wamewahi kutangamana na Masihi, walifanya kosa la kung’ang’ania jina tu la Masihi huku wakipinga kiini cha Masihi kwa njia yoyote iwezekanavyo. Mafarisayo hawa katika kiini walikuwa wakaidi, wenye kiburi, na hawakutii ukweli. Kanuni ya imani yao kwa Mungu ilikuwa: Haijalishi mahubiri yako ni ya kina kiasi gani, haijalishi mamlaka yako ni ya juu kiasi gani, wewe si Kristo isipokuwa kama unaitwa Masihi. Je, imani hii si ya kipumbavu na ya kuchekesha? Ninawauliza ninyi zaidi: Je, si rahisi sana kwenu kufanya makosa ya Mafarisayo wa wakati huo, kwa kuwa hammwelewi Yesu hata kidogo? Je, unaweza kutambua njia ya ukweli? Je, unaweza kuhakikisha kweli kwamba hutampinga Kristo? Je, unaweza kufuata kazi ya Roho Mtakatifu? Ikiwa hujui kama utampinga Kristo, basi Ninasema kwamba tayari unaishi ukingoni mwa kifo. Wale ambao hawakumjua Masihi wote waliweza kutenda matendo ya kumpinga Yesu, ya kumkataa Yesu, ya kumkashifu. Watu ambao hawamwelewi Yesu wote wanaweza kumkataa na kumtukana. Zaidi ya hayo, wanaweza kuona kurudi kwa Yesu kama upotoshaji wa Shetani, na idadi kubwa ya watu hawa watamhukumu Yesu aliyerudi katika mwili. Je, haya yote hayawatii ninyi hofu? Kile mtakachokabili kitakuwa kufuru dhidi ya Roho Mtakatifu, kuchana maneno ya Roho Mtakatifu kwa makanisa, na kubeua kwa maneno yote yaliyoonyeshwa na Yesu. Mnaweza kupata nini kutoka kwa Yesu ikiwa mmechanganyikiwa kabisa? Mtawezaje kuelewa kazi ambayo Yesu anafanya Anaporudi katika mwili juu ya wingu jeupe, ikiwa mnakataa kwa ukaidi kuzinduka? Mimi ninawaambia ninyi hili: Watu ambao hawakubali ukweli, lakini wanangoja kwa upofu kuwasili kwa Yesu juu ya mawingu meupe, hakika ni wale wanaokufuru dhidi ya Roho Mtakatifu, na hakika wao ni kundi ambalo litaangamizwa. Ninyi mnatamani tu neema ya Yesu, na mnataka tu kufurahia eneo la mbinguni lenye furaha tele, lakini hamjawahi kutii maneno yaliyonenwa na Yesu, na hamjawahi kukubali ukweli ulioonyeshwa na Yesu anaporudi katika mwili. Mtashikilia nini kama mabadilishano ya ukweli wa kurudi kwa Yesu juu ya wingu jeupe? Je, ni unyofu ambao kwao mnatenda dhambi tena na tena, na kisha kutoa ungamo lenu, tena na tena? Mtatoa nini kama dhabihu kwa Yesu anayerudi juu ya wingu jeupe? Je, ni mtaji wa miaka mingi ya kazi ambao kwao mnajikweza? Mtatoa nini ili kumfanya Yesu aliyerudi awaamini ninyi? Je, ni hiyo asili yenu ya kiburi, ambayo haitii ukweli wowote?

Uaminifu wenu ni kwa neno tu, maarifa yenu ni yale ya kufikiri na mawazo, kumenyeka kwenu ni kwa ajili ya kupata baraka za mbinguni, na hivyo imani yenu lazima iweje? Hata leo, bado mnaziba masikio yenu kwa kila neno la ukweli. Ninyi hamjui kile Mungu alicho, hamjui kile Kristo alicho, hamjui jinsi ya kumcha Yehova, hamjui jinsi ya kuingia katika kazi ya Roho Mtakatifu, na hamjui jinsi ya kutofautisha kati ya kazi ya Mungu Mwenyewe na upotoshaji wa mwanadamu. Mnajua tu kuhukumu neno lolote la ukweli lililoonyeshwa na Mungu ambalo halilingani na mawazo yenu wenyewe. Uko wapi unyenyekevu wako? Uko wapi utii wako? Uko wapi uaminifu wako? Uko wapi mtazamo wako wa kutafuta ukweli? Uko wapi moyo wako umwogopao Mungu? Mimi ninawaambia ninyi, wale wanaomwamini Mungu kwa sababu ya ishara hakika ni kundi ambalo litaangamizwa. Wale wasioweza kukubali maneno ya Yesu ambaye amerudi katika mwili hakika ni uzao wa jahanamu, wazao wa malaika mkuu, kundi ambalo litaangamizwa milele. Watu wengi wanaweza kukosa kujali kile Ninachosema, lakini bado Ninataka kumwambia kila anayejiita mtakatifu anayemfuata Yesu kwamba, mnapomwona Yesu akishuka kutoka mbinguni juu ya wingu jeupe kwa macho yenu wenyewe, huu utakuwa wakati wa kuonekana hadharani kwa Jua la haki. Pengine huo utakuwa wakati wa msisimko mkubwa kwako. Hata hivyo, unapaswa kujua kwamba wakati unaposhuhudia Yesu akishuka kutoka mbinguni pia utakuwa wakati unaposhuka kwenda jahanamu ili kuadhibiwa, wakati ambapo mwisho wa mpango wa usimamizi wa Mungu umetangazwa, na wakati Mungu anapowatuza wema na kuwaadhibu waovu. Kwa maana hukumu ya Mungu itakuwa imeisha kabla ya mwanadamu kuona ishara, wakati ambapo kuna maonyesho ya ukweli tu. Wale wanaokubali ukweli na hawatafuti ishara, na hivyo wametakaswa, watakuwa wameletwa mbele ya kiti cha enzi cha Mungu na kuingia katika kumbatio la Muumba. Ni wale tu wanaoshikilia imani kwamba “Yesu asiyepanda juu ya wingu jeupe ni kristo wa uongo” ndio watakaopewa adhabu ya milele, kwa maana wanaamini tu katika Yesu anayefanya ishara, lakini hawamkiri Yesu anayeonyesha hukumu kali na kutoa uzima na njia ya kweli. Na hivyo inaweza tu kuwa kwamba Yesu anawashughulikia Anaporudi hadharani juu ya wingu jeupe. Wao ni wakaidi mno, wanajiamini mno, wenye kiburi mno. Watu duni kama hao wangewezaje kutuzwa na Yesu? Kurudi kwa Yesu ni wokovu mkuu kwa wale wanaoweza kukubali ukweli, lakini kwa wale wasioweza kukubali ukweli ni ishara ya hukumu. Ninyi mnapaswa kuchagua njia yenu wenyewe, na hampaswi kukufuru dhidi ya Roho Mtakatifu na kukataa ukweli. Hampaswi kuwa watu wajinga na wenye kiburi, bali watu wanaotii mwongozo wa Roho Mtakatifu na kuonea kiu na kutafuta ukweli; kwa namna hii tu ndipo mtakapofaidika. Mimi ninawashauri ninyi mtembee katika njia ya imani kwa Mungu kwa uangalifu. Msifanye hitimisho kiholela; zaidi ya hayo, msiwe wa kijuujuu na wazembe katika imani yenu kwa Mungu. Ninyi mnapaswa kujua kwamba, angalau, wale wanaomwamini Mungu wanapaswa kuwa na mioyo ya unyenyekevu na imwogopayo Mungu. Wale ambao wamesikia ukweli na bado wanautazama kwa dharau ni wapumbavu na wajinga. Wale ambao wamesikia ukweli na bado wanafanya hitimisho kiholela au kuuhukumu ni watu wenye kiburi. Hakuna anayemwamini Yesu aliye na sifa za kuwalaani au kuwahukumu wengine. Ninyi nyote mnapaswa kuwa watu walio na busara na wanaokubali ukweli. Pengine, baada ya kusikia njia ya ukweli na kusoma neno la uzima, unaamini kwamba ni neno moja tu kati ya 10,000 ya maneno haya ndilo linalolingana na uelewa wako na Biblia, na kisha unapaswa kuendelea kutafuta katika hilo neno moja kati ya 10,000 ya maneno haya. Mimi pia ninakushauri uwe mnyenyekevu, usiwe mwenye kujiamini kupita kiasi, na usiwe mwenye kujikweza mno. Kwa chembe ya moyo umwogopao Mungu ulio nao, utapata nuru kuu zaidi. Ukichunguza kwa uangalifu na kutafakari maneno haya tena na tena, utaelewa kama ni ukweli au la, na kama ni uzima au la. Pengine, baada ya kusoma sentensi chache tu, watu wengine watahukumu maneno haya kwa upofu, wakisema, “Haya si chochote ila nuru fulani ya Roho Mtakatifu,” au, “Huyu ni kristo wa uongo aliyekuja kuwapotosha watu.” Wale wanaosema mambo kama hayo ni wajinga mno! Unaelewa machache mno kuhusu kazi na hekima ya Mungu, na Mimi ninakushauri uanze tena kutoka mwanzo! Ninyi hampaswi kuhukumu kwa upofu maneno yaliyoonyeshwa na Mungu kwa sababu makristo wa uongo watatokea katika siku za mwisho, na hampaswi kuwa watu mnaokufuru dhidi ya Roho Mtakatifu kwa sababu mnaogopa kupotoshwa. Je, hilo halitakuwa jambo la kusikitisha sana? Ikiwa, baada ya uchunguzi wa mara kwa mara, bado unaamini kwamba maneno haya si ukweli, si njia, na si maonyesho ya Mungu, basi hatimaye utaadhibiwa, na utakuwa bila baraka. Ikiwa huwezi kukubali ukweli kama huo ulionenwa waziwazi na kwa uwazi sana, basi, je, hufai kwa wokovu wa Mungu? Je, wewe si mtu anayekosa baraka ya kurudi mbele ya kiti cha enzi cha Mungu? Fikiria hilo! Usiwe mwenye haraka na msukumo, na usichukulie imani kwa Mungu kama mchezo. Fikiri kwa ajili ya hatima yako, kwa ajili ya matarajio yako mema, kwa ajili ya maisha yako, na usijidanganye. Je, unaweza kuyakubali maneno haya?


Wale Wasiolingana na Kristo Hakika ni Wapinzani wa Mungu

Watu wote wanatamani kuona sura ya kweli ya Yesu, na wote wanatamani kuwa pamoja na Yeye. Sifikiri kwamba ndugu yeyote angesema kwamba hatamani kumwona au kuwa pamoja na Yesu. Kabla hamjamwona Yesu—kabla hamjamwona Mungu mwenye mwili—mnakuwa na mawazo ya kila aina, kwa mfano, kuhusu mwonekano wa Yesu, njia Yake ya kuzungumza, njia Yake ya kuishi, na kadhalika. Lakini punde tu mnapomwona Yeye kweli, mawazo yenu yatabadilika haraka. Kwa nini inakuwa hivi? Je, mngependa kujua? Kufikiri kwa mwanadamu hakuwezi kupuuzwa, jambo ambalo ni kweli—lakini zaidi ya hayo, kiini cha Kristo hakistahimili kubadilishwa na mwanadamu. Ninyi mnamfikiria Kristo kama mtu asiyekufa au mwenye hekima, lakini hakuna anayemchukulia Yeye kama mtu wa kawaida aliye na kiini cha uungu. Kwa hivyo, wengi wa wale wanaotamani sana mchana na usiku kumwona Mungu kwa kweli wako katika uadui na Mungu, na hawalingani na Yeye. Je, hili si kosa kwa upande wa mwanadamu? Hata sasa bado mnafikiri kwamba imani na uaminifu wenu vinatosha kuwafanya mstahili kuiona sura ya Kristo, lakini Ninawahimiza mjizatiti na mambo mengi zaidi yaliyo ya vitendo! Kwa maana katika wakati uliopita, wa sasa, na ujao, wengi wa wale wanaokutana na Kristo wameshindwa au watashindwa; wote wanatenda kama Mafarisayo. Sababu ya kushindwa kwenu ni ipi? Ni kwa sababu hasa kila mmoja wenu katika fikira zake ana mungu aliye mkuu na anayestahili kustaajabiwa. Lakini ukweli wa mambo si kama mwanadamu anavyotamani. Sio tu kwamba Kristo si mkuu, bali Yeye ni mdogo hasa; sio tu kwamba Yeye ni mtu, bali Yeye ni mtu wa kawaida; sio tu kwamba hawezi kupaa mbinguni, bali hawezi hata kutembea kwa uhuru duniani. Na hili likiwa hivi, watu wanamtendea Yeye kama wangemtendea mtu wa kawaida; wanamtendea Yeye bila heshima wanapokuwa na Yeye, na kuzungumza na Yeye kiholela, wakati huo wote bado wakisubiria kuja kwa “Kristo wa kweli.” Ninyi mnamchukulia Kristo ambaye tayari amekuja kama mtu wa kawaida, na maneno Yake kama ya mtu wa kawaida. Kwa sababu hii, hamjapokea chochote kutoka kwa Kristo, na badala yake mmefichua kabisa ubaya wenu wenyewe kwenye nuru.

Kabla ya kukutana na Kristo, unaweza kuamini kwamba tabia yako imebadilishwa kabisa, kwamba wewe ni mfuasi mwaminifu wa Kristo, na kwamba hakuna anayestahili zaidi kupokea baraka za Kristo kuliko wewe, kwa sababu umesafiri katika barabara nyingi, umefanya kazi nyingi, na kuzaa matunda mengi, na hivyo unafikiri kwamba mwishowe hakika utakuwa mmoja wa wale wanaopokea taji. Lakini, je, unajua ukweli ufuatao, ambao ni kwamba tabia potovu ya mwanadamu na uasi na upinzani wake hufichuliwa anapomwona Kristo, na kwamba wakati huu uasi na upinzani wake unafichuliwa kabisa na kwa ukamilifu zaidi kuliko wakati mwingine wowote? Ni kwa sababu Kristo ni Mwana wa Adamu—Mwana wa Adamu aliye na ubinadamu wa kawaida—ndiyo maana mwanadamu hamheshimu wala kumstahi Yeye. Ni kwa sababu Mungu anaishi katika mwili ndiyo maana uasi wa mwanadamu unaletwa katika nuru kwa kina sana na kwa maelezo dhahiri sana. Kwa hivyo Ninasema kwamba kuja kwa Kristo kumefichua uasi wote wa wanadamu na kuweka asili ya wanadamu wazi kabisa. Huku kunaitwa “kumshawishi simbamarara ashuke mlimani” na “kumshawishi mbwa mwitu atoke pangoni mwake.” Je, unathubutu kusema kwamba wewe ni mwaminifu kwa Mungu? Je, unathubutu kusema kwamba unaonyesha utii kamili kwa Mungu? Je, unathubutu kusema kwamba wewe si mwasi? Wengine watasema: “Wakati wowote Mungu anaponipangia mazingira, mimi silalamiki kamwe na kila mara ninaweza kutii, na zaidi ya hayo sina fikira zozote kuhusu Mungu.” Wengine watasema: “Chochote ambacho Mungu ananiagiza mimi hukikamilisha kadiri ya uwezo wangu na sifanyi kwa juujuu tu kamwe.” Katika hali hiyo, Ninawauliza ninyi hili: Je, mnaweza kulingana na Kristo mnapoishi na Yeye? Na mtalingana na Yeye kwa muda gani? Siku moja? Siku mbili? Saa moja? Saa mbili? Imani yenu bila shaka inaweza kuwa ya kupongezwa, lakini hamna ustahimilivu mwingi. Punde tu unapokuwa unaishi na Kristo kweli, kujihesabia haki kwako na kujikweza kwako kutafunuliwa kupitia maneno na matendo yako, kidogo kidogo, na vivyo hivyo matamanio yako ya kupita kiasi, mtazamo wako wa uasi na kutoridhika vitafichuliwa kiasili. Hatimaye, kiburi chako kitazidi kuwa kikubwa, hadi usipatane na Kristo kama yalivyo maji na moto, na kisha asili yako itafichuliwa kabisa. Wakati huo, fikira zako hazitaweza kufunikwa tena, malalamiko yako, pia, yatajitokeza kiasili, na ubinadamu wako wenye kudharauliwa utafichuliwa kabisa. Hata hivyo, hata wakati huo, bado utakataa kukubali uasi wako mwenyewe, ukiamini badala yake kwamba Kristo kama huyu si rahisi kwa mwanadamu kumkubali, kwamba Yeye anadai mengi mno kutoka kwa mwanadamu, na kwamba ungetii kikamilifu kama Angekuwa Kristo bora zaidi. Ninyi mnaamini kwamba uasi wenu unatetewa, kwamba ninyi humwasi Yeye tu Anapowasukuma mno. Hamjawahi kufikiria hata mara moja kwamba hamumchukulii Kristo kama Mungu, kwamba mnakosa nia ya kumtii Yeye. Badala yake, unasisitiza kwa ukaidi kwamba Kristo atende kulingana na matakwa yako mwenyewe, na punde tu Anapofanya jambo moja ambalo halikubaliani na namna yako mwenyewe ya kufikiri, unaamini kwamba Yeye si Mungu bali ni mtu. Je, si kuna wengi miongoni mwenu ambao wamebishana na Yeye kwa njia hii? Je, ni nani, hasa, ambaye ninyi mnamwamini? Na mnafuatilia kwa njia gani?

Ninyi hutamani kila mara kumwona Kristo, lakini Ninawahimiza msijikweze sana; mtu yeyote anaweza kumwona Kristo, lakini Ninasema hakuna anayestahili kumwona Kristo. Kwa sababu asili ya mwanadamu imejaa uovu, kiburi, na uasi, katika wakati unapomwona Kristo, asili yako itakuangamiza na kukuhukumu kifo. Kushirikiana kwako na ndugu (au dada) kunaweza kusifichue mengi kukuhusu, lakini si rahisi hivyo unaposhirikiana na Kristo. Wakati wowote, fikira zako zinaweza kukita mizizi, kiburi chako kikaanza kuchipua, na uasi wako ukazaa tini. Unawezaje wewe uliye na ubinadamu kama huo kustahili kushirikiana na Kristo? Je, unaweza kweli kumtendea Yeye kama Mungu kila wakati wa kila siku? Je, una uhalisi wa utii kwa Mungu kweli? Ninyi nyote mnamwabudu mungu aliye mkuu ndani ya mioyo yenu kama Yehova huku mkimchukulia Kristo anayeonekana kama mtu. Busara yenu ni duni mno na ubinadamu wenu ni wa chini mno! Hamna uwezo wa kumchukulia Kristo kama Mungu kila wakati; mara kwa mara tu, mnapokuwa na furaha, ndipo mnamshika na kumwabudu kama Mungu. Hii ndiyo maana Ninasema ninyi si waumini wa Mungu, bali ni kundi la washirika wanaompinga Kristo. Hata watu wanaoonyesha wema kwa wengine hulipwa, lakini Kristo, ambaye amefanya kazi kama hiyo miongoni mwenu, hajapokea upendo wa mwanadamu wala fidia wala utii wake. Je, hili si jambo la kuhuzunisha sana?

Inaweza kuwa kwamba katika miaka yako yote ya imani katika Mungu, hujawahi kumlaani yeyote au kutenda tendo baya, lakini katika kushirikiana kwako na Kristo, huwezi kusema ukweli, kutenda kwa uaminifu, au kutii neno la Kristo; katika hali hiyo, Ninasema kwamba wewe ni mtu mdanganyifu na mwenye kudhuru zaidi duniani. Unaweza kuwa mpole na aliyejitoa kwa namna ya kipekee kwa jamaa, marafiki, mke (au mume), wanao na mabinti wako, na wazazi wako, na usiwahi kuwatumia wengine vibaya, lakini ikiwa huwezi kulingana na Kristo, ikiwa huwezi kuingiliana na Yeye kwa upatano, basi hata kama utajitumia kikamilifu kutoa msaada kwa majirani wako au kuwatunza kwa uangalifu baba yako, mama yako, na washiriki wa nyumba yako, Ninasema kwamba wewe bado ni mtu mwovu, na zaidi ya hayo aliyejaa hila za ujanja. Usifikiri kwamba unalingana na Kristo kwa sababu tu unapatana na wengine au unafanya mambo machache mazuri. Je, unafikiri kwamba nia yako ya kutoa msaada inaweza kupata baraka za Mbinguni kwa hila? Je, unafikiri kwamba kufanya mambo machache mazuri ni mbadala wa utii wako? Hakuna hata mmoja wenu anayeweza kukubali kupogolewa, ninyi nyote mnaona ni vigumu kuukubali ubinadamu wa kawaida wa Kristo, na juu ya hili, mnatangaza utii wenu kwa Mungu daima. Imani kama yenu italeta malipo yanayostahili. Acheni kujiingiza katika mawazo potovu na kutamani kumwona Kristo, kwa maana ninyi ni wadogo mno katika kimo, kiasi kwamba hata hamstahili kumwona Yeye. Unapokuwa umetupa mbali uasi wako kabisa, na unapoweza kuingiliana kwa upatano na Kristo, wakati huo Mungu atajionyesha kwako kiasili. Ukienda kumwona Mungu bila kupitia upogoaji au hukumu, basi hakika utakuwa mpinzani wa Mungu na hakika utakuwa mlengwa wa maangamizo. Asili ya mwanadamu ni yenye uhasama kwa Mungu kiasili, kwa maana watu wote wamepitia upotovu mkubwa zaidi wa Shetani. Mwanadamu akijaribu kuingiliana na Mungu kutoka katikati ya upotovu wake mwenyewe, ni hakika kwamba hakuna jambo zuri linaloweza kutokana na hili; matendo na maneno yake hakika yatafunua upotovu wake kila wakati, na katika kushirikiana na Mungu uasi wake utafunuliwa kila wakati. Bila kujua, mwanadamu huja kumpinga Kristo, kumdanganya Kristo, na kumkataa Kristo; hili linapofanyika, mwanadamu atakuwa katika hali ya hatari zaidi na, hili likiendelea, atakuwa mlengwa wa kuadhibiwa.

Wengine wanaweza kuamini kwamba, ikiwa ushirikiano na Mungu ni hatari sana, basi inaweza kuwa jambo la hekima zaidi kumweka Mungu mbali. Watu kama hawa wanaweza kupata nini? Je, wanaweza kuwa waaminifu kwa Mungu? Hakika, ushirikiano na Mungu ni mgumu sana—lakini hiyo ni kwa sababu mwanadamu amepotoshwa, sio kwa sababu Mungu hawezi kushirikiana na yeye. Ingekuwa bora kwenu kutia bidii kiasi kwa ukweli wa kujijua. Kwa nini Mungu hawathamini ninyi? Kwa nini tabia yenu ni yenye kuchukiza Kwake? Kwa nini usemi wenu unaibua chuki Yake? Wakati ambapo mmeonyesha uaminifu kidogo, mnajisifu; mnapotoa mchango mdogo, mnadai thawabu; mnawadharau wengine mnapoonyesha utii kiasi, na mnamdharau Mungu mnapotimiza kazi fulani ndogo. Kwa kumkaribisha Mungu, mnaitisha pesa, vitu vya kimwili, na sifa. Mnaumia moyo kutoa sarafu mbili; mnapotoa kumi, mnaomba baraka na mnaomba kutofautishwa na wengine. Aina yenu ya ubinadamu inachukiza kabisa kuzungumziwa au kusikiwa. Je, kuna chochote kinachostahili sifa katika maneno na matendo yenu? Wale wanaotekeleza wajibu wao na wale wasiotekeleza; wale wanaoongoza na wale wanaofuata; wale wanaokuwa wenyeji wa Mungu na wale wasiokuwa; wale wanaotoa matoleo na wale wasiotoa; wale wanaohubiri na wale wanaopokea Neno, na kadhalika: watu wote kama hao hujisifu wenyewe. Je, hamwoni hili kuwa la kuchekesha? Mkijua fika kwamba mnamwamini Mungu, hata hivyo hamwezi kulingana na Mungu. Mkijua fika kwamba hamna sifa yoyote nzuri, bado mnasisitiza kujisifu. Je, hamhisi busara yenu imefikia hatua ambapo haiwezi kudhibitiwa? Mkiwa na busara kama hii, mnastahilije kukutana na Mungu? Je, hamna wasiwasi kujihusu wakati huu? Tabia yenu tayari imedhoofika hadi kufikia hatua ambapo hamwezi kulingana na Mungu. Hili likiwa hivi, je, imani yenu si ya kuchekesha? Je, imani yenu si ya upuuzi? Utakabilianaje na mustakabali wako? Utaichaguaje njia unayochukua?


Wengi Wanaitwa, lakini Wachache Wanachaguliwa

Nimetafuta wengi duniani wawe wafuasi Wangu. Miongoni mwa wafuasi hawa wote, kuna wale wanaotumika kama makasisi, wale wanaoongoza, wale ambao ni wana wa Mungu, wale ambao ni watu wa Mungu, na wale wanaotoa huduma. Ninawaainisha kulingana na uaminifu wanaonionyesha Mimi. Wote watakapokuwa wameainishwa kulingana na aina zao, yaani, wakati asili ya kila aina ya mtu imefunuliwa, Nitampanga kila mmoja wao katika kundi lake linalostahili na kuweka kila aina katika mahali pake panapofaa, ili kufikia lengo Langu la kuwaokoa watu. Ninawaita wale Ninaotaka kuwaokoa kwenye nyumba Yangu kwa makundi, na kisha kuwafanya wote waikubali kazi Yangu ya siku za mwisho. Wakati huo huo, Ninawaainisha kulingana na aina, kisha kumtuza au kumwadhibu kila mtu kwa msingi wa matendo yake. Hizi ndizo hatua zinazojumuisha kazi Yangu.

Leo, Ninaishi duniani, na Ninaishi miongoni mwa wanadamu. Watu wanapitia kazi Yangu, na wananitazama Nikinena, na pamoja na hili Ninampa kila mmoja wa wafuasi Wangu ukweli wote, ili waweze kupokea uzima kutoka Kwangu na hivyo kupata njia ya kufuata. Kwa maana Mimi ni Mungu, Mtoaji wa uzima. Katika miaka Yangu mingi ya kazi, watu wamepata mengi, na kuacha mengi, lakini bado Ninasema kwamba hawaniamini kwa kweli. Kwa maana watu wanakiri tu kwamba Mimi ni Mungu kwa vinywa vyao, lakini hawakubaliani na ukweli Ninaouonyesha, na, zaidi ya hayo, hawatendi ukweli ambao Ninawataka watende. Yaani, watu wanakiri tu uwepo wa Mungu, lakini si uwepo wa ukweli; watu wanakiri tu uwepo wa Mungu, lakini si uwepo wa uzima; watu wanakiri tu jina la Mungu, lakini si kiini Chake. Ninawachukia kwa shauku yao, kwa kuwa wanatumia tu maneno yanayosikika vizuri kunidanganya Mimi, na hakuna hata mmoja wao anayeniabudu kwa moyo wa kweli. Maneno yenu yana kishawishi cha nyoka; na ni yenye kiburi kupindukia, tangazo la hakika la malaika mkuu. Zaidi ya hayo, matendo yenu yameraruka na kuchanika hadi kiwango cha aibu, na matamanio yenu ya kupita kiasi na nia zenu za kutamani vinachukiza masikioni. Ninyi nyote mmekuwa nondo katika nyumba Yangu, vitu vya kuchukiwa na Mimi. Kwa maana hakuna hata mmoja wenu anayependa ukweli; badala yake, mngependa kubarikiwa, kupaa mbinguni, kutazama maono makuu ya Kristo Akishika madaraka Yake duniani. Lakini, je, mmewahi kufikiria jinsi watu kama ninyi, mliotoka sana, msiojua kile Mungu alicho, mnaweza kustahili kumfuata Mungu? Mnawezaje kupaa mbinguni? Mnawezaje kustahili kutazama mandhari mazuri ya maono hayo makuu ambayo hayajawahi kushuhudiwa? Vinywa vyenu vimejaa maneno yanayonidanganya, maneno ya uchafu, ya kunisaliti, na maneno ya kiburi. Hamjawahi kuzungumza maneno ya unyofu Kwangu, wala maneno yaliyotakaswa, wala maneno ya kupitia neno Langu na kunitii. Mwishowe, imani yenu ikoje? Hakuna chochote isipokuwa tamaa na pesa katika mioyo yenu, na hakuna chochote isipokuwa vitu vya maada katika akili zenu. Kila siku, mnapiga hesabu jinsi ya kupata kitu kutoka Kwangu. Kila siku, mnahesabu ni utajiri kiasi gani na ni vitu vingapi vya maada ambavyo mmepata kutoka Kwangu. Kila siku, mnangojea baraka zaidi na zaidi zije kwenu ili mweze kufurahia vitu vingi zaidi, vya juu zaidi vinavyoweza kufurahiwa. Si Mimi niliye katika mawazo yenu kila wakati, wala ukweli unaotoka Kwangu, bali ni mume au mke wenu, watoto wenu, na vitu mnavyokula na kuvaa. Mnafikiria jinsi mnavyoweza kupata starehe bora zaidi, ya juu zaidi. Lakini hata mkijaza matumbo yenu hadi kupasuka, je, si ninyi bado ni maiti tu? Hata mkijipamba kwa mavazi mazuri kama hayo, je, ninyi bado si maiti zinazotembea zisizo na uhai? Mnamenyeka kwa ajili ya matumbo yenu, hadi kufikia hatua ambapo nywele zenu zinakuwa na mvi, lakini hakuna hata mmoja wenu anayetoa unywele mmoja kwa ajili ya kazi Yangu. Mnazunguka huku na kule daima, mkiichosha miili yenu na kupiga bongo zenu, kwa ajili ya miili yenu wenyewe, na kwa ajili ya wana na binti zenu—lakini hakuna hata mmoja wenu anayeonyesha wasiwasi au kujali nia Zangu. Ni nini ambacho bado mnatumainia kupata kutoka Kwangu?

Sina haraka kamwe Ninapofanya kazi. Haijalishi jinsi watu wanavyonifuata Mimi, Ninafanya kazi Yangu kulingana na hatua Zangu mwenyewe na mpango Wangu mwenyewe. Kwa hivyo, ingawa ninyi ni waasi sana dhidi Yangu, bado Ninafanya kazi bila kukoma, na bado Ninaendelea kunena maneno Ninayokusudia kunena. Ninawaita kwenye nyumba Yangu wale Niliowaamulia kimbele, ili waweze kuwa wasikilizaji wa maneno Yangu. Kisha, wale wote wanaotii maneno Yangu, wanaotamani maneno Yangu, Ninawaleta mbele ya kiti Changu cha enzi; wale wote wanaosaliti maneno Yangu, wasionisikia au kunitii, na kunipinga waziwazi, Ninawatupa upande mmoja ili wangojee adhabu yao ya mwisho. Watu wote wanaishi katikati ya upotovu na chini ya mkono wa yule mwovu, na hivyo si wengi kati ya wale wanaonifuata Mimi wanaotamani sana ukweli. Yaani, wengi hawaniabudu kwa kweli; hawaniabudu kwa ukweli, bali wanajaribu kupata imani Yangu kupitia upotovu na uasi, kwa njia za udanganyifu. Ni kwa sababu hii ndiyo Ninasema: Wengi wanaitwa, lakini wachache wanachaguliwa. Wale wanaoitwa wote wamepotoshwa sana na wote wanaishi katika enzi moja—lakini wale wanaochaguliwa ni sehemu moja tu yao, wao ni wale wanaoamini katika ukweli na kuukiri, na wanaotenda ukweli. Watu hawa ni sehemu ndogo sana tu ya wote, na kutoka miongoni mwao Nitapokea utukufu zaidi. Mkishapimwa kwa kulinganishwa na maneno haya, je, ninyi mnajua kama ninyi mmo miongoni mwa wale waliochaguliwa? Matokeo yenu yatakuwaje?

Kama Nilivyosema, wale wanaonifuata ni wengi lakini wale wanaonipenda kwa kweli ni wachache. Pengine wengine wanaweza kusema, “Je, ningelipa gharama nyingi hivi kama singekupenda Wewe? Je, ningefuata hadi hatua hii kama singekupenda Wewe?” Ni kweli, wewe una sababu nyingi, na upendo wako ni mkuu sana, lakini kiini cha upendo wako Kwangu kiko wapi? “Upendo,” kama unavyoitwa, unarejelea hisia iliyo safi na isiyo na dosari, ambapo unatumia moyo wako kupenda, kuhisi, na kujali. Katika upendo hakuna masharti, hakuna vizuizi, na hakuna umbali. Katika upendo hakuna shaka, hakuna udanganyifu, na hakuna ujanja. Katika upendo hakuna miamala, na hakuna uchafu wa aina yoyote. Ukiwa na upendo, basi hutadanganya, wala kulalamika, wala kusaliti, wala kuasi, wala kudai, wala kutafuta kupata kitu au kupata kiasi fulani cha kitu. Ukiwa na upendo, basi utajitolea kwa furaha na kuteseka kwa furaha, utalingana na Mimi, na utaacha yote uliyo nayo kwa ajili Yangu, ukiiacha familia yako, matarajio yako, ujana wako, na ndoa yako. Ikiwa sivyo, upendo wako hautakuwa upendo hata kidogo, bali udanganyifu na usaliti! Upendo wako ni wa aina gani? Je, ni upendo wa kweli? Au wa uwongo? Umeacha kiasi gani? Umetoa kiasi gani? Nimepokea upendo kiasi gani kutoka kwako? Je, wewe unajua? Mioyo yenu imejaa uovu, usaliti, na udanganyifu—kwa hivyo, je, kuna uchafu kiasi gani katika upendo wenu? Ninyi mnafikiri kwamba tayari mmeacha vya kutosha kwa ajili Yangu; mnafikiri kwamba upendo wenu Kwangu tayari unatosha. Lakini basi kwa nini maneno na matendo yenu daima yana uasi na udanganyifu? Ninyi mnanifuata, lakini hamkiri neno Langu. Je, huu ni upendo? Ninyi mnanifuata, lakini kisha mnanikataa. Je, huu ni upendo? Ninyi mnanifuata, lakini mnanitilia Mimi shaka. Je, huu ni upendo? Ninyi mnanifuata Mimi, lakini hamwezi kukubali uwepo Wangu. Je, huu ni upendo? Ninyi mnanifuata, lakini hamnitendei kulingana na kile Nilicho, na mnafanya mambo kuwa magumu Kwangu kila wakati. Je, huu ni upendo? Ninyi mnanifuata, lakini mnajaribu kunipumbaza na kunidanganya katika kila jambo. Je, huu ni upendo? Ninyi mnanitumikia, lakini hamniogopi. Je, huu ni upendo? Ninyi mnanipinga katika kila namna na mambo yote. Je, kuna lolote kati ya haya ambalo ni upendo? Ninyi mmejitolea sana, ni kweli, lakini ninyi hamjawahi kutenda kile Ninachowataka ninyi mtende. Je, huu unaweza kuwa upendo? Hesabu makini inaonyesha kwamba ninyi hamna hata chembe ya upendo Kwangu. Baada ya miaka mingi sana ya kazi na maneno mengi sana ambayo Nimeyatoa, ninyi mmepata kiasi gani hasa? Je, hili halistahili kutafakariwa kwa makini? Ninawaonya ninyi: Wale Ninaowaita Kwangu si wale ambao hawajawahi kupotoshwa; badala yake, wale Ninaowachagua ni wale wanaonipenda Mimi kwa kweli. Kwa hivyo, ninyi lazima muwe waangalifu katika maneno na matendo yenu, na mchunguze nia na mawazo yenu ili yasivuke mipaka. Katika wakati wa siku za mwisho, fanyeni juu chini kutoa upendo wenu mbele Yangu, la sivyo ghadhabu Yangu haitaondoka kwenu kamwe!


Unapaswa Kutafuta Njia ya Uwiano na Kristo

Nimefanya kazi kubwa miongoni mwa binadamu, na maneno ambayo Nimeonyesha wakati huu yamekuwa mengi. Maneno haya ni kwa ajili ya wokovu wa mwanadamu, na yalionyeshwa ili mwanadamu aweze kulingana na Mimi. Ilhali Nimewapokea watu wachache tu duniani ambao wanalingana na Mimi, na hivyo Nimesema kwamba binadamu hathamini maneno Yangu, kwa kuwa binadamu halingani na Mimi. Kwa njia hii, kazi ambayo Naifanya sio tu kwa ajili ya mwanadamu aweze kuniabudu; muhimu zaidi, ni kwa ajili ya mwanadamu aweze kulingana na Mimi. Watu, ambao wamepotoshwa, wote huishi katika mtego wa Shetani, wao huishi katika mwili, huishi katika tamaa za ubinafsi, na hakuna hata mmoja kati yao anayelingana na Mimi. Kuna wale ambao wanasema kwamba wao wanalingana na Mimi, lakini ambao wote huabudu sanamu zisizo yakini. Ingawa wanakubali jina Langu kama takatifu, wao hutembea kwenye njia ambazo huenda kinyume na Yangu, na maneno yao yamejaa kiburi na kujiamini, kwa sababu, katika mizizi, wote wananipinga na hawalingani Nami. Kila siku wao hutafuta dalili Yangu katika Biblia, na kupata vifungu “vinavyofaa” hapa na pale wanavyovisoma bila kukoma, na ambavyo wao hukariri kama maandiko. Hawajui jinsi ya kulingana na Mimi, hawajui maana ya kuwa katika uadui na Mimi, na wanasoma tu maandiko kwa upofu. Wao huzuia ndani ya Biblia na Mungu asiye yakini ambaye hawajawahi kumwona, na hawana uwezo wa kumwona, na wao huitoa tu na kuiangazia wakati wao wa ziada. Wao wanaamini kuwepo Kwangu tu ndani ya eneo la Biblia. Kwa fikira zao, Mimi ni sawa na Biblia; bila Biblia Mimi sipo, na bila Mimi hakuna Biblia. Wao hawazingatii kuwepo Kwangu au matendo, lakini badala yake hujishughulisha na umakini mno na maalum kwa kila neno la Maandiko, na wengi wao hata huamini kwamba Mimi sipaswi kufanya jambo lolote Nipendalo kufanya ila tu kama lilitabiriwa na Maandiko. Wao hutia umuhimu mwingi sana kwa Maandiko. Inaweza kusemwa kwamba wao huona maneno na maonyesho yakiwa muhimu mno, kwa kiasi kwamba wao hutumia mistari ya Biblia kupima kila neno Ninalolisema, na kunilaani Mimi. Wanalotafuta si njia ya uwiano na Mimi, au njia ya uwiano na ukweli, lakini njia ya uwiano na maneno ya Biblia, na wanaamini kwamba chochote ambacho hakiambatani na Biblia, bila ubaguzi, si kazi Yangu. Je, si watu wa namna hiyo ni wazawa watiifu wa Mafarisayo? Mafarisayo Wayahudi walitumia sheria ya Musa kumhukumu Yesu. Hawakutafuta uwiano na Yesu wa wakati huo, bali waliifuata sheria kwa makini, kwa kiasi kwamba wao hatimaye walimpiga misumari Yesu asiye na hatia juu ya msalaba, baada ya kumshitaki Yeye kwa kukosa kufuata sheria za Agano la Kale na kutokuwa Masihi. Kiini chao kilikuwa ni nini? Haikuwa kwamba hawakutafuta njia ya uwiano na ukweli? Walitamani na kutilia maanani mawazo yao na kila neno la Maandiko, bila kuyajali mapenzi Yangu na hatua na mbinu za kazi Yangu. Hawakuwa watu waliotafuta ukweli, ila walikuwa watu walioshikilia maneno kwa ugumu; hawakuwa watu walioamini katika Mungu, bali walikuwa watu walioamini katika Biblia. Kimsingi, walikuwa walinzi wa Biblia. Ili kulinda maslahi ya Biblia, na kuzingatia hadhi ya Biblia, na kulinda sifa za Biblia, wao walitenda kiasi kwamba walimsulubisha Yesu mwenye huruma msalabani. Haya walifanya tu kwa ajili ya kuitetea Biblia, na kwa ajili ya kudumisha hali ya kila neno la Biblia katika mioyo ya watu. Hivyo waliona ni heri kuyaacha maisha yao ya baadaye na sadaka ya dhambi kwa sababu ya kumhukumu Yesu, ambaye hakuwa Anazingatia kanuni za Maandiko, mpaka kifo. Je hawakuwa watumishi kwa kila mojawapo ya maneno ya Maandiko?

Na je watu leo? Kristo amekuja kutoa ukweli, lakini wanaona ni afadhali wao kumfukuza Yeye kutoka kati ya wanadamu ili wapate kuingia mbinguni na kupokea neema. Wanaona ni afadhali kabisa kukataa kuja kwa ukweli, ili kulinda maslahi ya Biblia, na wangependelea kumsulubisha Kristo aliyerudi katika mwili tena ili kuhakikisha kuwepo kwa Biblia milele. Jinsi gani mwanadamu anaweza kupokea wokovu Wangu, wakati moyo wake una nia mbaya namna hiyo, na asili yake inanipinga Mimi? Mimi huishi miongoni mwa wanadamu, ilhali bado wanadamu hawajui kuhusu kuwepo Kwangu. Ninapoangaza mwanga Wangu juu ya wanadamu, bado yeye hana ufahamu kuhusu kuwepo Kwangu. Wakati Ninatoa ghadhabu Yangu juu ya wanadamu, wao hukanusha kuwepo Kwangu kwa nguvu kubwa zaidi. Binadamu hutafuta uwiano na maneno, na Biblia, ilhali bado hakuna mwanadamu hata mmoja huja Kwangu kutafuta njia ya uwiano na ukweli. Binadamu huniheshimu sana Nikiwa mbinguni, na kujishughulisha hasa na kuwepo Kwangu mbinguni, ilhali hakuna anayenijali Nikiwa katika mwili, kwa maana Mimi Ninayeishi miongoni mwa wanadamu sina umuhimu kwao hata kidogo. Wale ambao hutafuta tu uwiano na maneno ya Biblia, na ambao hutafuta tu uwiano na Mungu asiye yakini, mbele Yangu ni fidhuli. Hiyo ni kwa sababu wanachokiabudu ni maneno yaliyokufa, na Mungu Aliye na uwezo wa kuwapa hazina isiyoambilika. Wanachoabudu ni Mungu anayedhibitiwa na mtu, na ambaye hayuko. Ni nini, basi, ambacho watu wa namna hiyo wanaweza kupokea kutoka Kwangu? Mwanadamu ni kiumbe duni sana kiasi kwamba maneno hayawezi kueleza hali yake. Wale wanaonipinga, wanaofanya madai yasiyo na kipimo dhidi Yangu, wasio na upendo kwa ukweli, wanaoniasi—wangewezaje kulingana na Mimi?

Wale wanaonipinga ni wale ambao hawalingani na Mimi. Vile vile wale wasiopenda ukweli, na wale wanaoniasi ndio walio wapinzani Wangu zaidi na hawalingani na Mimi. Wale wote ambao hawalingani na Mimi Nawawasilisha mikononi mwa yule mwovu. Ninawaacha wao kwa upotovu wa yule mwovu, Nawaachilia huru ili wafichue maovu yao, na hatimaye kuwakabidhi kwa yule mwovu ili waliwe. Mimi Sijali ni watu wangapi wananiabudu, ambayo ni kusema, Sijali ni watu wangapi wanaamini ndani Yangu. Kinachonijalisha ni watu wangapi wanalingana na Mimi. Hiyo ni kwa sababu wote wasiolingana na Mimi ni wale waovu wanaonisaliti; wao ni adui Zangu, Nami “Sitawatunza” adui Zangu katika nyumba Yangu. Wale ambao wanalingana na Mimi watanitumikia milele katika nyumba Yangu, na wale wanaojiweka katika uadui na Mimi watateseka milele katika adhabu Yangu. Wale wanaojali tu maneno ya Biblia, ambao hawajali ukweli au kutafuta nyayo Zangu—wananipinga, kwa kuwa wananiwekea mipaka kulingana na Biblia, na kunibana ndani ya Biblia, na hivyo ni kufuru kabisa dhidi Yangu. Jinsi gani watu wa aina hii wanaweza kuja mbele Zangu? Wao hawatilii maanani matendo Yangu, au mapenzi Yangu, au ukweli, badala yake wanashikilia maneno, maneno yanayoua. Jinsi gani watu kama hao wanaweza kulingana na Mimi?

Nimeonyesha maneno mengi sana, na pia nimeonyesha mapenzi na tabia Yangu, lakini hata hivyo, bado watu hawana uwezo wa kunijua na kuniamini. Au, inaweza kusemwa, bado hawana uwezo wa kunitii. Wale wanaoishi katika Biblia, wale wanaoishi katika sheria, wale wanaoishi juu ya msalaba, wale ambao wanaishi kwa mujibu wa mafundisho, wale wanaoishi miongoni mwa kazi Ninayofanya leo—yupi kati yao analingana na Mimi? Ninyi mnafikiria tu kupokea baraka na tuzo, na hamjawahi kamwe kufikiria jinsi ya kulingana na Mimi, au jinsi ya kujizuia wenyewe kutoka katika uadui na Mimi. Nimeaibishwa sana na nyinyi, kwa kuwa Nimewapa mengi sana, ilhali Mimi Nimepokea kidogo sana kutoka kwenu. Udanganyifu wenu, kiburi chenu, tamaa yenu, tamaa yenu yenye fujo, usaliti wenu, kuasi—lipi kati ya haya linaweza kujificha kutoka kwa macho Yangu? Ninyi mnanitendea hobela hobela, mnanidanganya Mimi, mnanitusi, mnanibembeleza, mnanilazimisha na kupata sadaka kutoka Kwangu kwa nguvu—ni jinsi gani tabia ya kudhuru kama hii itaepuka ghadhabu Yangu? Uovu wenu ni ushahidi wa uadui wenu kwangu, na ni uthibitisho wa kutolingana kwenu na Mimi. Kila mmoja wenu anaamini mwenyewe akilingana na Mimi, lakini ikiwa ni hivyo, basi ni kwa nani ushahidi huu dhahiri unatumika? Mnaamini wenyewe kwamba mnao ukweli wa juu sana na uaminifu Kwangu. Mnafikiri kwamba nyinyi ni wema sana, wenye huruma sana, na mmetoa sana Kwangu. Mnafikiri kwamba mmefanya vya kutosha kwa ajili Yangu. Bado hamjawahi kulinganisha imani hizi dhidi ya tabia zenu wenyewe? Nasema mmejaa mengi ya kiburi, tamaa nyingi, wingi wa uzembe; hila mnayotumia kunidanganya ni janja sana, na mna mengi ya nia ya kudharau na mbinu ya kudharau. Uaminifu wenu pia ni mdogo, bidii yenu pia ni ndogo, na dhamiri yako hata haipo zaidi. Kuna mabaya mengi sana katika nyoyo zenu, na hakuna mtu anayeepuka kuathiriwa na hila zenu, hata Mimi mwenyewe. Mnanifungia nje kwa ajili ya watoto wenu, au waume wenu, au kwa ajili ya hifadhi zenu wenyewe. Badala ya kunijali, mnajali familia zenu, watoto wenu, hali yenu, maisha yenu ya baadaye, na kujitosheleza wenyewe. Ni lini mmewahi kuniwaza Mimi mnapozungumza au kutenda? Wakati hali ya hewa ni baridi, mawazo yenu hurejea kwa watoto wenu, waume wenu, wake wenu, au wazazi wenu. Wakati hali ya hewa ni ya joto, hata Siwezi kupata nafasi katika mawazo yenu pia. Unapotekeleza wajibu wako, wewe huwaza tu kuhusu maslahi yako mwenyewe, ya usalama wako mwenyewe binafsi, ya watu wa familia yako. Ni nini umewahi kufanya kwa ajili Yangu? Ni lini umeweza kuwaza kunihusu Mimi? Ni lini umewahi kujitoa mwenyewe, kwa gharama yoyote, kwa ajili Yangu na kazi Yangu? Uko wapi ushahidi wa uwiano wako na Mimi? Uko wapi ukweli wa uaminifu wako kwa ajili Yangu? Uko wapi ukweli wa uaminifu wako Kwangu? Uko wapi ukweli wa utiifu wako Kwangu? Ni wakati gani nia zako hazijakuwa kwa ajili ya kupata baraka Zangu? Mnanilaghai na kunidanganya Mimi, mnacheza na ukweli, na mnaficha uwepo wa ukweli, na mnasaliti kiini cha ukweli. Basi, ni nini kinawangoja katika siku za usoni? Ninyi mnatafuta tu uwiano na Mungu asiye yakini, na kutafuta tu imani zisizo yakini ilhali ninyi hamlingani na Kristo. Si uovu wenu utapata adhabu kama ile wanayostahili waovu? Wakati uo huo, mtagundua kuwa hakuna mtu yeyote asiyelingana na Kristo atakayeepuka siku ya ghadhabu, na mtagundua ni aina gani ya adhabu italetwa juu ya wale walio katika uadui na Kristo. Siku hiyo itakapofika, ndoto yenu ya kubarikiwa kwa imani yenu katika Mungu na kupata kuingia mbinguni, yote itakatizwa. Lakini, hata hivyo, si hivyo kwa wale ambao wanalingana na Kristo. Ingawa wao wamepoteza sana, ingawa wamekabiliwa na mengi ya ugumu wa maisha, watapokea urithi wote ambao Nimeutoa kwa ajili ya mwanadamu. Hatimaye, mtaelewa kwamba Mimi tu ndiye Mungu mwenye haki, na kwamba ni Mimi tu Niliye na uwezo wa kuwachukua binadamu mpaka kwenye hatima yao yenye kupendeza.


Je, Wewe Kweli Unamwamini Mungu?

Unaweza kuwa umeitembea njia ya imani katika Mungu kwa zaidi ya mwaka mmoja au miwili, na labda umevumilia ugumu mwingi maishani mwako katika miaka hii; au labda hujavumilia ugumu wowote, na badala yake umepokea neema nyingi. Inaweza pia kuwa kwamba hujapitia ugumu wala neema, lakini umeishi maisha ya kawaida kabisa. Bila kujali, wewe bado ni mfuasi wa Mungu, kwa hivyo hebu tufanye ushirika kuhusu mada ya kumfuata Mungu. Hata hivyo, lazima Niwakumbushe wote wanaosoma maneno haya kwamba neno la Mungu linaelekezwa kwa kila mtu anayemkiri na kumfuata Yeye, sio kwa watu wote, bila kujali kama wanamkiri Yeye au la. Ukiamini kwamba Mungu anazungumza na umma, kwa watu wote duniani, basi neno la Mungu halitakuwa na athari yoyote kwako. Hivyo, unapaswa kuyakumbuka maneno haya yote moyoni mwako, na usijitenge nayo kila mara. Bila kujali hayo, hebu tuzungumze kuhusu kile kinachofanyika katika nyumba yetu.

Ninyi nyote sasa mnapaswa kuelewa maana ya kweli ya imani katika Mungu. Maana ya imani katika Mungu ambayo Niliizungumzia hapo awali ilihusiana na kuingia kwenu katika mambo chanya. Leo ni tofauti: Leo, Nitachanganua kiini cha imani yenu katika Mungu. Bila shaka, huku ni kuwaongoza kutokea katika kipengele hasi; Nisingefanya hivyo, basi msingejua kamwe sura yenu ya kweli, na mngejisifu milele kuhusu uchaji na uaminifu wenu. Ni haki kusema kwamba kama Nisingechimbua ubaya katika vilindi vya mioyo yenu, basi kila mmoja wenu angejiwekea taji kichwani pake na kujipa utukufu wote. Asili zenu za kiburi na zenye majivuno zinawasukuma kusaliti dhamiri zenu wenyewe, kumwasi na kumpinga Kristo, na kufichua sura zenu mbaya, na hivyo kuweka wazi nia zenu, fikira zenu, matamanio yenu ya kupita kiasi, na macho yaliyojaa tamaa. Na bado mnaendelea kutangaza shauku yenu ya maisha yote kwa kazi ya Kristo, na mnaendelea kusema na kurudia ukweli uliosemwa zamani na Kristo. Hii ndiyo “imani” yenu—“imani isiyo na uchafu” yenu. Nimemwekea mwanadamu kiwango kikali wakati wote. Ikiwa uaminifu wako unakuja na nia na masharti, basi Mimi afadhali nisiwe na kile kinachoitwa uaminifu wako, kwa maana Ninawachukia watu wanaonidanganya Mimi kwa nia zao na kunishinikiza kwa masharti. Natamani tu mwanadamu awe mwaminifu kabisa Kwangu, na afanye mambo yote kwa ajili ya neno moja, na ili kuthibitisha neno hili: imani. Ninachukia sana matumizi yenu ya maneno ya kujipendekeza ili kujaribu kunifanya Nifurahi, kwa maana Nimewatendea ninyi kwa uaminifu sikuzote, na hivyo Natamani ninyi pia mtende kwa imani ya kweli Kwangu. Linapokuja suala la imani, wengi wanaweza kufikiri kwamba wanamfuata Mungu kwa sababu wana imani, na hawangevumilia mateso kama hayo vinginevyo. Kwa hivyo Nakuuliza hili: Ikiwa unaamini katika uwepo wa Mungu, kwa nini humwogopi Yeye kamwe? Ikiwa unaamini katika uwepo wa Mungu, kwa nini hakuna hofu hata kidogo juu Yake moyoni mwako? Ikiwa unakiri kwamba Kristo ni kupata mwili kwa Mungu, kwa nini unamdharau? Kwa nini unatenda bila heshima Kwake? Kwa nini unamhukumu Yeye waziwazi? Kwa nini kila mara unafuatilia vitendo Vyake kwa siri? Kwa nini hutii mipango Yake? Kwa nini hulichukulii neno Lake kama kigezo chako katika matendo yako? Kwa nini unanyang’anya na kuiba matoleo Yake? Kwa nini unajaribu kuzungumza kutoka katika nafasi ya Kristo? Kwa nini unatathmini iwapo kazi Yake na neno Lake ni sahihi? Kwa nini unathubutu kumkufuru Yeye nyuma Yake? Je, haya na mengine ndiyo yanayounda imani yenu?

Katika maneno na tabia yenu kunafichuliwa vipengele vya kutokuamini kwenu katika Kristo. Kutoamini kunajaza nia na malengo ya yote mnayofanya. Hata silika ya mtazamo wenu ina kutomwamini Kristo. Inaweza kusemwa kwamba kila dakika, kila mmoja wenu ana vipengele vya kutoamini. Hii inamaanisha kwamba, kila wakati, ninyi mko katika hatari ya kumsaliti Kristo, kwa maana damu inayotiririka katika miili yenu imejazwa na kutomwamini Mungu mwenye mwili. Kwa hivyo, Ninasema kwamba nyayo mnazoacha katika njia ya imani katika Mungu sio za kweli; mnapotembea katika njia ya imani katika Mungu, hamweki miguu yenu kwa uthabiti ardhini—mnafanya mambo kwa kijuujuu tu. Hamjawahi kuamini kikamilifu neno la Kristo na hamwezi kulitia katika vitendo mara moja. Hii ndiyo sababu hamna imani katika Kristo. Kuwa na fikira juu Yake kila mara ni sababu nyingine inayofanya msiwe na imani Kwake. Kuwa na shaka daima kuhusu kazi ya Kristo, kuliacha neno la Kristo lipuuzwe, kuwa na maoni juu ya kila kitu anachofanya Kristo na kutoweza kukielewa kwa usahihi, kutatizika kuachana na fikira zenu haijalishi mnapokea maelezo gani, na kadhalika—hivi vyote ni vipengele vya kutoamini vilivyochanganyika ndani ya mioyo yenu. Ingawa mnafuata kazi ya Kristo na hamjawahi kubaki nyuma, kuna uasi mwingi sana uliochanganyika katika mioyo yenu. Uasi huu ni uchafu katika imani yenu katika Mungu. Labda ninyi hamfikiri hivi ndivyo ilivyo, lakini ikiwa wewe huwezi kutambua nia zako kutoka ndani ya hili, basi wewe hakika utakuwa miongoni mwa wale wanaoangamia, kwa maana Mungu huwafanya kuwa watimilifu wale tu wanaomwamini kweli, sio wale wanaomwamini nusu nusu, na sembuse wale wanaomfuata shingo upande licha ya kutowahi kuamini kwamba Yeye ni Mungu.

Watu wengine hawapendi ukweli, sembuse hukumu. Badala yake, wanapenda mamlaka na utajiri; watu kama hao wanaitwa watafuta mamlaka. Wanatafuta tu yale madhehebu duniani yaliyo na mamlaka, na wanatafuta tu wachungaji na walimu wanaotoka katika seminari. Ingawa wameikubali njia ya ukweli, wanaamini nusu nusu tu, na hawawezi kutoa miili na akili zao zote; vinywa vyao vinanena maneno ya kujitumia kwa ajili ya Mungu, lakini macho yao yanalenga wachungaji na walimu wakuu, na hawamtazami Kristo hata mara moja. Akili zao zimejaa mawazo ya umaarufu na faida, na utukufu. Wanafikiri haiwezekani kabisa kwamba mtu mdogo kama huyo angeweza kuwashinda watu wengi sana, kwamba mtu wa kawaida kabisa angeweza kumfanya mwanadamu kuwa mtimilifu. Wanafikiri haiwezekani kabisa kwamba watu hawa wasio na maana walio kati ya mavumbi na malundo ya samadi ndio watu wateule wa Mungu. Wanaamini kwamba kama watu kama hao wangekuwa walengwa wa wokovu wa Mungu, basi mbingu na ardhi zingepinduliwa, na watu wote wangecheka sana. Wanaamini kwamba kama Mungu angewachagua watu kama hao kufanywa kuwa watimilifu, basi watu hao wakuu wangekuwa Mungu Mwenyewe. Mitazamo yao imechafuliwa na kutoamini; zaidi ya kutoamini, wao ni wanyama tu wasio na urazini. Kwa maana wanathamini tu hadhi, sifa, na mamlaka, na wanastahi makundi makubwa na madhehebu, na hawawajali hata kidogo wale wanaoongozwa na Kristo. Wao ni wasaliti tu ambao wamempa kisogo Kristo, ukweli, na uzima.

Huvutiwi na unyenyekevu wa Kristo, lakini unawaheshimu sana wale wachungaji wa uwongo wenye hadhi mashuhuri. Huabudu uzuri au hekima ya Kristo, lakini unawapenda wale waasherati wanaoenda sambamba na uchafu wa dunia. Unadhihaki tu maumivu ya Kristo ya kutokuwa na mahali pa kulaza kichwa Chake, lakini unavutiwa na wale maiti wanaoiba matoleo na kuishi katika uasherati. Huko tayari kuteseka pamoja na Kristo, lakini kwa hiari unajitupa mikononi mwa wale wapinga Kristo wasiojali na wakaidi, ingawa wanakupa tu mwili, maneno, na udhibiti. Hata sasa, moyo wako bado unawaelekea wao, kuelekea sifa yao, kuelekea hadhi yao, nguvu zao. Na bado unaendelea kuwa na mtazamo wa kuona kazi ya Kristo kuwa ngumu kuikubali na kutokuwa tayari kuikubali. Ni kwa sababu ya hili tu ndiyo maana Ninasema kwamba huna imani ya kumkiri Kristo. Sababu iliyokufanya umfuate hadi leo ni kwa sababu tu hukuwa na chaguo lingine. Msururu wa taswira kuu unainuka milele moyoni mwako; huwezi kusahau kila neno na tendo lao, wala maneno na mikono yao yenye ushawishi. Wao ni wakuu milele na mashujaa milele, moyoni mwenu. Lakini sivyo ilivyo kwa Kristo wa leo. Moyoni mwako, Yeye si wa maana daima, Yeye ni mwanadamu asiyestahili hofu milele. Kwa maana Yeye ni wa kawaida mno, ana ushawishi mdogo mno, na Yeye si mkuu hata kidogo.

Bila kujali hayo, Ninasema kwamba wale wote wasiothamini ukweli ni wasioamini na wasaliti wa ukweli. Watu kama hao hawatapokea kamwe kibali cha Kristo. Je, sasa umetambua ni kiasi gani cha kutoamini kiko ndani yako, na una kiasi gani cha usaliti kwa Kristo? Nakuhimiza hivi: Kwa kuwa umechagua njia ya ukweli, basi unapaswa kujitoa kwa moyo wako wote; usiwe na kusitasita au kuwa shingo upande. Unapaswa kuelewa kwamba Mungu si Mungu wa dunia wala wa mtu yeyote mmoja, bali ni Mungu wa wale wote wanaomwamini kweli, wale wote wanaomwabudu, na wale wote waliojitoa na ambao ni waaminifu Kwake.

Leo, kutoamini kwingi bado kumo ndani yenu. Tazameni kwa makini ndani yenu wenyewe, na hakika mtapata jibu lenu. Utakapopata jibu la kweli, basi utakubali kwamba wewe si muumini wa Mungu, bali ni mtu anayemdanganya, kumkufuru, na kumsaliti Yeye, na mtu ambaye si mwaminifu Kwake. Kisha utatambua kwamba Kristo si mwanadamu, bali ni Mungu. Siku hiyo itakapofika, utamwogopa, kumhofu, na kumpenda Kristo kweli. Kwa sasa, asilimia thelathini tu ya moyo wenu imejawa na imani, huku asilimia sabini nyingine ikijawa na shaka. Kila kitu anachofanya na kusema Kristo kinaweza kuwapa fikira na maoni juu Yake, fikira na maoni yanayotokana na kutoamini kwenu kikamilifu ndani Yake. Mnamstahi na kumhofu tu Mungu asiyeonekana aliye mbinguni, na hamumjali Kristo aliye hai duniani. Je, huku pia si kutoamini kwenu? Mnamtamani tu Mungu aliyefanya kazi zamani, lakini hamkabiliani na Kristo wa leo. Hii yote ni “imani,” iliyochanganyika daima mioyoni mwenu, imani ambayo haiamini katika Kristo wa leo. Mimi siwadharau kwa njia yoyote ile, kwa maana kuna kutoamini kwingi sana ndani yenu, kuna mengi sana ndani yenu yaliyo na uchafu na ambayo lazima yachanganuliwe. Uchafu huu ni ishara kwamba hamna imani hata kidogo; ni alama ya kumkataa kwenu Kristo, na unawatambulisha kama wasaliti wa Kristo. Ni shela kwa maarifa yenu juu ya Kristo, kizuizi cha kupatwa kwenu na Kristo, kikwazo kwa ulinganifu wenu na Kristo, na uthibitisho kwamba Kristo hawakubali. Sasa ndio wakati wa kuchunguza sehemu zote za maisha yenu! Kufanya hivyo kutawanufaisha kwa kila njia inayofikirika!


Kristo Hufanya Kazi ya Hukumu kwa Ukweli

Kazi ya siku za mwisho ni kuwatenganisha wote kulingana na aina za, kuhitimisha mpango wa usimamizi wa Mungu, kwa maana wakati umekaribia na siku ya Mungu imewadia. Mungu huwaleta wote ambao wameingia katika ufalme Wake, yaani, wale wote ambao wamekuwa waaminifu Kwake mpaka mwisho, katika enzi ya Mungu Mwenyewe. Hata hivyo, kabla ya kuja kwa enzi ya Mungu Mwenyewe, kazi Atakayofanya Mungu si kutazama matendo ya mwanadamu wala kuchunguza maisha ya wanadamu, ila ni kuhukumu uasi wake, kwa maana Mungu atawatakasa wale wote wanaokuja mbele ya kiti Chake cha enzi. Wale wote ambao wamefuata nyayo za Mungu mpaka siku hii ni wale ambao wamekuja mbele ya kiti cha enzi cha Mungu, na kwa hivyo, watu wote wanaokubali kazi ya Mungu katika awamu yake ya mwisho ni walengwa wa utakaso wa Mungu. Kwa maneno mengine, wale wote wanaoikubali kazi ya Mungu katika awamu yake ya mwisho ni walengwa wa hukumu ya Mungu.

“Hukumu” katika maneno yaliyonenwa awali—hukumu itaanza na nyumba ya Mungu—inarejelea hukumu ambayo Mungu anatoa leo kwa wale wanaokuja mbele ya kiti Chake cha enzi katika siku za mwisho. Pengine kuna wale wanaoamini katika mawazo ya kimiujiza kama yale, siku za mwisho zitakapowadia, Mungu ataandaa meza kubwa mbinguni, ambako kitambaa cheupe kitatandikwa, kisha, Mungu ataketi kwenye kiti kikuu cha enzi na wanadamu wote wakipiga magoti ardhini, Atafichua dhambi za kila mwanadamu na hivyo kubainisha iwapo atapaa juu mbinguni ama atatupwa chini kwenye ziwa la moto wa jehanamu. Haijalishi mawazo ya mwanadamu yalivyo, kiini cha kazi ya Mungu hakiwezi kubadilishwa. Mawazo ya mwanadamu ni miundo ya fikra za mwanadamu tu na yanatoka kwenye ubongo wa mwanadamu, na yametungwa na kuunganishwa kutokana na mambo aliyoyaona na kuyasikia. Kwa hivyo Nasema, kwa vyovyote vile hata picha zilizowazwa ziwe za hali ya juu kiasi gani, bado ni kama mchoro tu na haziwezi kubadilishwa na mpango wa kazi ya Mungu. Hata hivyo, mwanadamu amepotoshwa na Shetani, sasa atawezaje kuyaelewa mawazo ya Mungu? Mwanadamu huiona kazi ya hukumu ya Mungu kuwa ya ajabu mno. Mwanadamu anaamini kwamba kwa sababu ni Mungu Mwenyewe anayefanya kazi ya kuhukumu, basi lazima iwe ni ya kiwango cha juu zaidi na isiyoeleweka kwa wanadamu wenye mwili wa kufa, na lazima inasikika katika mbingu yote na kutetemesha dunia; vinginevyo itakuwaje kazi ya hukumu ya Mungu? Mwanadamu anaamini kuwa, kwa maana hii ni kazi ya hukumu, basi lazima Mungu ni wa kuvutia na mwenye uadhama Anapofanya kazi, na wale wanaohukumiwa lazima wawe wanalia kwa sauti wakitoa machozi wakiwa kwenye magoti wakiomba msamaha. Onyesho hili lazima ni la kustaajabisha sana na la kusisimua mno…. Kila mtu hudhani kazi ya hukumu ya Mungu kuwa ya miujiza. Je, unajua, hata hivyo, kwamba wakati ule Mungu alikuwa ameanza kazi Yake ya kuhukumu miongoni mwa wanadamu, wewe bado umebaki katika hali ya kutotambua? Kwamba, wakati ambao unadhani kuwa kazi ya hukumu ya Mungu inaanza rasmi, tayari umewadia wakati ambapo Mungu kuzifanya upya mbingu na nchi? Wakati huo, pengine utakuwa tu umeelewa maana ya maisha, lakini kazi ya adhabu ya Mungu isiyo na huruma itakuleta kuzimu, ukiwa bado usingizini. Hapo tu ndipo kwa ghafla utafahamu kuwa kazi ya hukumu ya Mungu itakuwa imeshahitimika.

Tusipoteze muda wa thamani, na tusizungumzie tena mada hizi za kuchukiza na za karaha. Badala yake, tuzungumzie kinachofanyiza hukumu. Ikifika kwa neno “hukumu,” utawaza juu ya maneno ambayo Yehova alizungumza kila mahali na pia maneno ya kukaripia ambayo Yesu aliwaambia Mafarisayo. Ingawa maneno haya ni yenye ukali, sio hukumu ya Mungu kwa mwanadamu; ni maneno tu ambayo yamezungumzwa na Mungu katika mazingira tofauti, yaani, mandhari tofauti, maneno haya ni tofauti kabisa na yale maneno anayonena Kristo wakati Anamhukumu mwanadamu siku za mwisho. Kristo wa siku za mwisho hutumia aina mbalimbali za ukweli kumfundisha mwanadamu, kufichua kiini cha mwanadamu, na kuchanganua maneno na matendo ya mwanadamu. Maneno haya yanajumuisha ukweli mbalimbali, kama vile wajibu wa mwanadamu, jinsi mwanadamu anavyopaswa kumtii Mungu, jinsi mwanadamu anavyopaswa kuwa mwaminifu kwa Mungu, jinsi mwanadamu anavyopaswa kuishi kwa kudhihirisha ubinadamu wa kawaida, na vilevile hekima na tabia ya Mungu. Maneno haya yote yanaelekezwa kwa kiini cha mwanadamu na tabia zake potovu. Hasa, maneno yanayofichua jinsi mwanadamu humkataa Mungu yanaelekezwa hata zaidi kwa jinsi mwanadamu alivyo mfano halisi wa Shetani, na nguvu ya adui dhidi ya Mungu. Katika kufanya kazi Yake ya hukumu, Mungu haelezi kwa ukamilifu asili ya mwanadamu kwa maneno machache tu; Anafichua na kupogoa kwa muda mrefu. Mbinu hizi zote tofauti za kufichua, na kupogoa haziwezi kubadilishwa na maneno ya kawaida; badala yake, ukweli ambao mwanadamu hana kabisa hutumiwa kutekeleza kazi hii ya ufichuzi na upogoaji. Ni mbinu kama hizi pekee ndizo zinaweza kuitwa hukumu; ni kupitia kwa hukumu ya aina hii pekee ndiyo mwanadamu anaweza kutiishwa na kushawishiwa kuhusu Mungu, na zaidi ya hayo kupata ufahamu halisi wa Mungu. Kile ambacho kazi ya hukumu humletea mwanadamu ni ufahamu wa uso halisi wa Mungu na ukweli kuhusu uasi wake mwenyewe. Kazi ya hukumu imemwezesha mwanadamu kupata ufahamu zaidi wa nia za Mungu, wa makusudi ya kazi ya Mungu, na wa mafumbo yasiyoweza kueleweka kwa mwanadamu. Pia imemwezesha mwanadamu kuelewa na kujua kiini chake potovu na asili ya upotovu wake, na vilevile kugundua sura yake mbaya. Matokeo haya yote huletwa na kazi ya hukumu, kwa kweli kiini cha kazi hii hasa ni kazi ya kuweka wazi ukweli wa Mungu, njia, na uzima wa Mungu kwa wale wote walio na imani Kwake. Kazi hii ndiyo kazi ya hukumu inayofanywa na Mungu. Usipouchukulia ukweli huu kuwa muhimu na kila mara kufikiria kuuepuka au kutafuta njia nyingine isipokuwa ukweli, basi ninasema kuwa wewe ni mtenda dhambi mkubwa. Iwapo una imani kwa Mungu, lakini hutafuti ukweli au mapenzi ya Mungu, wala hupendi njia inayokuleta karibu na Mungu, basi nakwambia kuwa wewe ni yule anayejaribu kuepuka hukumu, na kwamba wewe ni kibaraka na msaliti anayekikimbia kiti kikuu cheupe cha enzi. Mungu hatawasamehe waasi wowote wanaotoroka machoni Pake. Wanadamu wa aina hii watapokea adhabu kali zaidi. Wale wanaokuja mbele za Mungu ili wahukumiwe, na zaidi ya hayo wametakaswa, wataishi milele katika ufalme wa Mungu. Bila shaka, hili ni jambo ambalo liko katika siku za usoni. 

Kazi ya hukumu ni kazi ya Mungu Mwenyewe, kwa hivyo lazima ifanywe na Mungu Mwenyewe kwa kawaida; haiwezi kufanywa na mwanadamu kwa niaba Yake. Kwa sababu hukumu ni kumshinda mwanadamu kupitia ukweli, ni jambo lisilo na shaka kwamba Mungu bado anaonekana kama sura ya mwili kufanya kazi hii miongoni mwa wanadamu. Hiyo ni kumaanisha, wakati wa siku za mwisho, Kristo atautumia ukweli kuwafunza wanadamu duniani kote na kufanya ukweli wote ujulikane kwao. Hii ni kazi ya hukumu ya Mungu. Wengi wana hisia mbaya kuhusu kupata mwili kwa Mungu kwa mara ya pili, kwa maana mwanadamu huona vigumu kuamini ya kwamba Mungu angefanya kazi ya hukumu akiwa na mwili. Hata hivyo, lazima Nikueleze kwamba mara nyingi kazi ya Mungu huzidi sana matarajio ya mwanadamu na ni vigumu kwa mawazo yao kukubali. Kwa maana wanadamu ni mabuu tu kwenye ardhi, ilhali Mungu ni mkuu Anayejaza ulimwengu mzima; mawazo ya mwanadamu ni kama shimo la maji machafu ambayo yanazalisha mabuu peke yake, ilhali kila hatua ya kazi inayoelekezwa na mawazo ya Mungu ni utoneshaji wa hekima ya Mungu. Mwanadamu hutaka kila wakati kushindana na Mungu, ambalo kwalo Nasema ni wazi nani atapata hasara mwishowe. Nawasihi nyote msijichukulie kuwa wa maana zaidi kushinda dhahabu. Ikiwa wengine wanaweza kukubali hukumu ya Mungu, ni kwa nini wewe usiikubali? Ni vipi ambavyo ninyi ni bora zaidi kuliko wengine? Iwapo wengine wanaweza kuinamisha vichwa vyao mbele ya ukweli, ni kwa nini usifanye hivyo pia? Mwelekeo mkuu wa kazi ya Mungu hauwezi kukomeshwa. Hatarudia kazi ya hukumu tena kwa sababu tu ya “mchango” ambao umetoa, na utajawa na majuto mengi kwa kupoteza nafasi nzuri kama hiyo. Usipoyaamini maneno Yangu, basi kingoje tu kiti cheupe kikuu cha enzi kilicho angani kipitishe hukumu juu yako! Lazima ujue kwamba Waisraeli wote walimkataa kwa dharau na kumkana Yesu, ilhali uhakika wa ukombozi wa Yesu kwa wanadamu ulizidi kusambazwa kote ulimwenguni hadi miisho ya dunia. Je, hili silo jambo ambalo Mungu tayari Amelitimiza? Iwapo bado unangoja Yesu aje kukupeleka mbinguni, basi Nasema kuwa wewe ni kipande sugu cha mti mkavu[a]. Yesu hatamkubali mfuasi bandia kama wewe asiye mwaminifu kwa ukweli na anayetafuta baraka pekee. Kinyume chake, Hataonyesha huruma Anapokutupa kwenye ziwa la moto uungue kwa makumi ya maelfu ya miaka.

Je, sasa unaelewa hukumu ni nini na ukweli ni nini? Ikiwa umeelewa, basi Nakusihi ujisalimishe kwa hukumu kwa utii, la sivyo hutapata kamwe fursa ya kusifiwa na Mungu au kupelekwa na Mungu katika ufalme Wake. Wale wanaokubali hukumu pekee yake lakini hawawezi kamwe kutakaswa, yaani, wale wanaotoroka wakati kazi ya hukumu inapoendelea, watachukiwa na kukataliwa na Mungu milele. Dhambi zao ni nyingi zaidi, na za kusikitisha zaidi, kuliko zile za Mafarisayo, kwa maana wamemsaliti Mungu na ni waasi dhidi ya Mungu. Wanadamu wa aina hii wasiostahili hata kufanya huduma watapokea adhabu kali zaidi, aidha adhabu inayodumu milele. Mungu hatamsamehe msaliti yeyote ambaye kwa wakati mmoja alidhihirisha uaminifu kwa Mungu kwa maneno tu ilhali alimsaliti Mungu. Wanadamu kama hao watapata adhabu ya malipo kupitia adhabu ya roho, nafsi, na mwili. Je, huu si ufichuzi wa tabia yenye haki ya Mungu? Je, hili silo kusudi la Mungu katika kumhukumu mwanadamu na kumfichua mwanadamu? Wakati wa hukumu, Mungu huwapeleka wote wanaofanya aina zote za uovu mahali palipojaa roho waovu, Akiacha miili yao ya nyama iharibiwe vile wapendavyo roho hao waovu. Miili yao inatoa harufu mbaya ya maiti, na adhabu kama hiyo ndiyo inayowafaa. Mungu huandika kwenye vitabu vyao vya kumbukumbu kila mojawapo ya dhambi za waumini hawa wanafiki wasio waaminifu, mitume wanafiki, na wafanyakazi bandia; kisha, wakati unapowadia, Anawatupa katikati ya roho wachafu, Akiacha miili yao ichafuliwe na roho hao wachafu wanavyopenda, na matokeo yake ni kwamba hawatawahi kamwe kuzaliwa upya katika miili mipya na hawatauona mwanga kamwe. Wale wanafiki waliotoa huduma wakati mmoja lakini hawawezi kuwa waaminifu mpaka mwisho wanahesabiwa na Mungu miongoni mwa waovu, ili watembee katika baraza la waovu, na kuungana na halaiki ya wasio na mpangilio; mwishowe, Mungu atawaangamiza. Mungu huwatenga na Hawatambui wote ambao hawajawahi kuwa waaminifu kwa Kristo au kuweka juhudi yoyote, na Atawaangamiza wote wakati wa mabadiliko ya enzi. Hawatakuwepo tena duniani, sembuse kupata njia ya kuingia katika ufalme wa Mungu. Wale ambao hawajawahi kuwa wa kweli kwa Mungu lakini wamelazimishwa na hali kumshughulikia Mungu kwa uzembe wanahesabiwa miongoni mwa wale wanaotoa huduma kwa watu wa Mungu. Ni idadi ndogo tu ya wanadamu wa aina hii ndio wanaweza kuendelea kuishi, huku wengi wao wataangamia pamoja na wasiohitimu hata kufanya huduma. Hatimaye, Mungu ataleta kwenye ufalme Wake wale wote walio na mawazo kama Yake, watu na wana wa Mungu na vilevile waliojaaliwa na Mungu kuwa makuhani. Hili ndilo tone Analopata Mungu kutokana na kazi Yake. Na kwa wale wasio katika sehemu zozote zilizotengwa na Mungu, watahesabiwa miongoni mwa wasioamini. Na kwa hakika mnaweza kuwaza jinsi hatima yao itakavyokuwa. Tayari Nimewaambia yote Ninayopaswa kusema; njia mnayochagua itakuwa uamuzi wenu kufanya. Mnachopaswa kuelewa ni hiki: Kazi ya Mungu kamwe haimsubiri mtu yeyote asiyeweza kwenda sambamba na hatua za Mungu, na tabia ya Mungu ya haki haimwonyeshi mwanadamu yeyote huruma.

Tanbihi:

a. Kipande cha mti mkavu: nahau ya Kichina inayomaanisha “hali isiyo na matumaini.”


Je, Wajua? Mungu Amefanya Jambo Kubwa Miongoni Mwa Binadamu

Enzi ya zamani imepita, na enzi mpya imekuja. Mwaka baada ya mwaka na siku baada ya siku, Mungu amefanya kazi nyingi. Alikuja duniani na kisha Akaondoka. Mzunguko huu umejirudia kupitia vizazi vingi. Leo, Mungu anaendelea, kama awali, kufanya kazi Anayopaswa kufanya, kazi ambayo bado Hajaikamilisha, kwani hadi leo, bado Hajaingia mapumzikoni. Kutoka wakati wa uumbaji hadi leo, Mungu amefanya kazi nyingi. Lakini, je, ulijua kwamba leo Mungu anafanya kazi nyingi zaidi kuliko awali, na mawanda ya kazi Yake ni ya juu zaidi kuliko awali? Hii ndiyo maana Ninasema kwamba Mungu amefanya jambo kubwa miongoni mwa binadamu. Kazi zote za Mungu ni muhimu sana, iwe kwa mwanadamu ama Mungu, kwani kila kipengele cha kazi Yake kina uhusiano na mwanadamu.

Kwa kuwa kazi ya Mungu haiwezi kuonekana wala kuguswa—sembuse kuonwa na ulimwengu—inawezaje kuwa kitu kikubwa? Ni jambo la aina gani hasa ndilo lingechukuliwa kuwa kubwa? Hakika, hakuna anayeweza kukataa kuwa, haijalishi kazi ambayo Mungu anafanya, inaweza kuchukuliwa kuwa kubwa, lakini kwa nini Ninasema hili kuhusu kazi anayofanya Mungu leo? Ninaposema kwamba Mungu amefanya kitu kikubwa, hili bila shaka linahusisha siri nyingi ambazo mwanadamu bado hajazielewa. Acha tuzizungumzie sasa.

Yesu alizaliwa horini katika enzi ambayo haingevumilia kuwepo Kwake, lakini hata hivyo, dunia haikuweza kumzuia, na Aliishi miongoni mwa binadamu kwa miaka thelathini na tatu chini ya utunzaji wa Mungu. Katika miaka hii mingi ya maisha, Alipitia uchungu wa dunia na Akaonja maisha ya taabu duniani. Alijitwika mzigo mzito wa kusulubiwa ili kuwakomboa wanadamu wote. Aliwakomboa wote wenye dhambi walioishi chini ya nguvu za Shetani, na mwishowe, mwili Wake uliofufuka ukarudi mahali Pake pa mapumziko. Sasa kazi mpya ya Mungu imeanza, yaani, enzi mpya imeanza. Mungu anawaleta nyumbani Kwake wale ambao wamekombolewa na Anaanza kazi Yake mpya ya wokovu. Wakati huu, kazi ya wokovu ni kamilifu zaidi kuliko nyakati za nyuma. Si Roho Mtakatifu anayefanya kazi ndani ya mwanadamu kumsababisha abadilike yeye mwenyewe, wala si mwili wa Yesu unaojitokeza miongoni mwa binadamu kufanya kazi hii, na sembuse kazi hii kufanyika kupitia namna nyingine. Badala yake, ni Mungu mwenye mwili anayefanya kazi na kuielekeza Mwenyewe. Anaifanya kwa njia hii ili kumwongoza binadamu kuingia katika kazi mpya. Je, hili si jambo kubwa? Mungu hafanyi kazi hii kupitia baadhi ya wanadamu au kwa njia ya unabii; badala yake, Mungu anaifanya Mwenyewe. Wengine wanaweza kusema kuwa hili si jambo kubwa na kwamba haliwezi kumleta mwanadamu kwa hisia ya upeo wa furaha. Lakini Nitakwambia kwamba kazi ya Mungu siyo hii tu, ila ni kitu kikubwa zaidi na kingi zaidi.

Wakati huu, Mungu haji kufanya kazi kwa mwili wa kiroho, ila kwa ule wa kawaida sana. Zaidi ya hayo, ni mwili wa kupata mwili kwa Mungu mara ya pili, na pia ndio mwili ambao kwao Mungu anarudi katika mwili. Ni mwili wa kawaida sana. Ukimwangalia, huwezi kuona chochote kinachomfanya Aonekane tofauti na wengine, lakini unaweza kupata kutoka Kwake ukweli ambao haujawahi kusikika hapo awali. Mwili huu tu usio na umuhimu ni mfano halisi wa maneno yote ya Mungu ya ukweli, unaobeba kazi ya Mungu katika siku za mwisho, na maonyesho ambayo kwayo mwanadamu anaielewa tabia nzima ya Mungu. Je, hutamani sana kumwona Mungu aliye mbinguni? Je, hutamani sana kumwelewa Mungu aliye mbinguni? Je, hutamani sana kuona hatima ya binadamu? Atakwambia hizi siri zote—siri ambazo hakuna mwanadamu yeyote amewahi kuweza kukuambia—na pia Atakwambia ukweli ambao huelewi. Yeye ndiye lango lako kuingia katika ufalme, na ndiye mwelekezi wako wa kuingia katika enzi mpya. Mwili huu wa kawaida una siri nyingi zisizoweza kueleweka na mwanadamu. Matendo Yake hayafahamiki kwako, lakini lengo zima la kazi Anayofanya linatosha kukuwezesha kuona kwamba Yeye, kama watu wanavyoamini, si mwili wa kawaida tu, kwa sababu Yeye anawakilisha nia za Mungu katika siku za mwisho, na utunzaji wa Mungu kwa wanadamu katika siku za mwisho. Ingawa huwezi kusikia maneno Yake yakionekana kutikisa mbingu na ardhi, ingawa huwezi kuona macho Yake kama mwale wa moto, na ingawa huwezi kupokea adabu ya fimbo Yake ya chuma, hata hivyo unaweza kusikia kutoka katika maneno Yake kwamba Mungu ni mwenye ghadhabu na ujue kwamba Mungu anaonyesha rehema kwa wanadamu, na kuiona tabia ya haki ya Mungu na hekima Yake, na, hata zaidi ya hayo, kuthamini sana jinsi Mungu anavyowajali binadamu wote. Kazi ya Mungu katika siku za mwisho ni kumruhusu mwanadamu amwone duniani Mungu aliye mbinguni akiishi kati ya binadamu, na kumwezesha mwanadamu kumjua, kumtii, kumcha, na kumpenda Mungu. Hii ndiyo maana Amerudi katika mwili kwa mara ya pili. Ingawa kile ambacho mwanadamu anaona wakati huu ni Mungu ambaye ni sawa na mwanadamu, Mungu mwenye pua na macho mawili, na Mungu asiye wa ajabu sana, mwishowe, Mungu atawaonyesha kwamba kama mtu huyu hangekuwepo, mbingu na dunia zingepitia mabadiliko makubwa; kama mtu huyu hangekuwepo, mbingu zingefifia, dunia ingetumbukia katika machafuko, na wanadamu wote wangeishi katikati ya njaa na tauni. Atawaonyesha kwamba iwapo Mungu aliyefanyika mwili wa siku za mwisho hangekuja kuwaokoa, basi Mungu angekuwa amewaangamiza wanadamu wote jahanamu zamani; iwapo mwili huu haungekuwepo, basi ninyi mngekuwa wenye dhambi kubwa milele, na mngekuwa maiti milele. Mnapaswa kujua kwamba iwapo mwili huu haungekuwepo, isingewezekana kwa wanadamu wote kuepuka janga kuu, na isingewezekana kwao kuepuka adhabu kali zaidi ambayo Mungu huwapa wanadamu katika siku za mwisho. Kama mwili huu wa kawaida haungezaliwa, nyote mngekuwa katika hali ambayo mnaomba uzima bila kuweza kuishi na kuomba kifo bila kuweza kufa; kama mwili huu haungekuwepo, basi hamngeweza kupata ukweli na kuja mbele ya kiti cha enzi cha Mungu leo, bali, mngeadhibiwa na Mungu kwa sababu ya dhambi zenu za kusikitisha. Je, mnajua kwamba isingekuwa kwa ajili ya kurudi kwa Mungu katika mwili, kusingekuwa na nafasi ya wokovu kwa yeyote; na kama mwili huu haungekuja, Mungu angekuwa ameshakomesha enzi ya zamani? Hali ikiwa hivi, je, bado mtakataa kupata mwili kwa Mungu mara ya pili? Kwa kuwa mnaweza kupata faida kubwa namna hii kutoka kwa mtu huyu wa kawaida, kwa nini msimkubali kwa furaha?

Kazi ya Mungu ni jambo ambalo huwezi kuelewa. Kama huwezi kufahamu kikamilifu kama chaguo lako ni sahihi, wala huwezi kujua kama kazi ya Mungu inaweza kufaulu, basi mbona usijaribu bahati yako na uone iwapo huyu mtu wa kawaida anaweza kuwa wa msaada mkubwa kwako, na iwapo hakika Mungu amefanya kazi kubwa? Hata hivyo, lazima Nikwambie kuwa wakati wa Nuhu, binadamu alikuwa akila na kunywa, akifunga ndoa na kupeana katika ndoa kufikia hatua ambapo Mungu asingevumilia kushuhudia, hivyo, Aliachilia mafuriko makubwa kuangamiza wanadamu, Akiinusuru tu familia ya Nuhu ya watu wanane na aina zote za ndege na wanyama. Katika siku za mwisho, hata hivyo, wale walionusuriwa na Mungu ni wale wote ambao wamekuwa waaminifu Kwake hadi mwisho. Ingawa enzi zote mbili ni nyakati za upotovu mkubwa ambao ni usiovumilika kwa Mungu kushuhudia, na binadamu katika enzi zote mbili ni mpotovu sana na anakana kwamba Mungu si Bwana wake, Mungu aliwaangamiza tu watu katika wakati wa Nuhu. Binadamu katika enzi zote mbili anamsababishia Mungu dhiki kuu, na bado Mungu bado Amesalia mvumilivu na watu katika siku za mwisho hadi sasa. Mbona hivi? Je, hamjawahi kujuiuliza kwa nini? Kama kweli hamjui, basi acha Niwaambie. Sababu ya Mungu kuweza kuwapa wanadamu neema katika siku za mwisho si kwamba ni wapotovu kwa kiasi kidogo kuliko watu katika wakati wa Nuhu, au kwamba wana nia za kutubu kwa Mungu, sembuse kwamba teknolojia katika siku za mwisho imeendelea sana kiasi kwamba Mungu hawezi kupata moyo wa kuwaangamiza. Badala yake, ni kwamba Mungu ana kazi ya kufanya katika kundi la watu katika siku za mwisho, na kwamba Mungu ananuia kufanya kazi hii Mwenyewe katika mwili Wake. Zaidi ya hayo, Mungu ananuia kuchagua sehemu ya kundi hili kuwa walengwa wa wokovu Wake na tunda la mpango Wake wa usimamizi, na kuwaleta watu hawa katika enzi ifuatayo. Kwa hivyo, bila kujali chochote, gharama hii iliyolipwa na Mungu yote ni kwa ajili ya maandalizi ya kazi ambayo kupata mwili Kwake hufanya katika siku za mwisho. Ukweli kwamba mmefika siku ya leo ni kwa sababu ya huu mwili. Ni kwa sababu Mungu anaishi ndani ya mwili ndiyo mna nafasi ya kuendelea kuishi. Baraka hizi zote zimepatikana kwa sababu ya mtu huyu wa kawaida. Siyo haya tu, lakini mwishowe, mataifa yasiyohesabika yatamwabudu mtu huyu wa kawaida, na vilevile kumpa shukrani na kumtii mtu huyu asiye muhimu, kwa sababu ni ukweli, uzima, na njia Aliyoleta ndivyo vilivyowaokoa wanadamu wote, vikatuliza migogoro kati ya mwanadamu na Mungu, vikafupisha umbali kati yao, na vikafungua kiungo kati ya mawazo ya Mungu na mwanadamu. Pia ni Yeye ambaye Amepata hata utukufu zaidi kwa ajili ya Mungu. Je, mwanadamu wa kawaida kama huyu hastahili uaminifu na ibada yako? Je, mwili wa kawaida kama huu haufai kuitwa Kristo? Je, mtu wa kawaida kama huyu hawezi kuwa onyesho la Mungu kati ya binadamu? Je, mtu kama huyu ambaye amewahurumia wanadamu wasiingie katika maafa hastahili upendo wenu na tamanio lenu la kumshikilia Yeye? Mkiukataa ukweli unaoonyeshwa kutoka katika mdomo Wake na kuchukia kuwepo Kwake miongoni mwenu, basi ni kitu gani kitakachowatendekea mwishowe?

Kazi yote ya Mungu katika siku za mwisho inafanywa kupitia mtu huyu wa kawaida. Yeye atakukirimia kila kitu, na zaidi ya hayo, Anaweza kuamua kila kitu kinachokuhusu. Je, mtu kama huyu anaweza kuwa kama mnavyoamini Yeye kuwa: mtu wa kawaida sana kiasi cha kutostahili kutajwa? Je, ukweli Wake hautoshi kuwaaminisha kabisa? Je, kuona matendo Yake kwa macho yenu wenyewe hakuwezi kuwashawishi? Au ni kwamba njia Anayowaongoza watu kuitembea haistahili kutembewa na nyinyi? Baada ya yote, ni nini kinachowasababisha ninyi kuhisi kuchukizwa na Yeye na kumkataa na kumkwepa? Ni mtu huyu anayeonyesha ukweli, ni mtu huyu anayetoa ukweli, na ni mtu huyu anayewapa njia ya kufuata. Je, inawezekana kuwa bado hamwezi kupata dalili za kazi ya Mungu ndani ya ukweli huu? Bila kazi ya Yesu, mwanadamu hangeweza kushuka chini kutoka msalabani, lakini bila Mungu mwenye mwili wa leo, wale wanaoshuka chini kutoka msalabani hawangewahi kupata kibali cha Mungu ama kuingia katika enzi mpya. Bila kuja kwa mtu huyu wa kawaida, hamngeweza kuwa na fursa ya kuuona uso wa kweli wa Mungu, wala hamngestahili kufanya hivyo, kwani nyinyi nyote ni walengwa ambao wangepaswa kuangamizwa kitambo sana. Kwa sababu ya kuja kwa Mungu mwenye mwili kwa mara ya pili, Mungu amewasamehe na kuwaonyesha huruma. Bila kujali lolote, maneno ambayo lazima Niwaachie mwishowe ni haya: Mtu huyu wa kawaida, ambaye ni Mungu mwenye mwili, ni wa umuhimu sana kwenu. Hili ndilo jambo kubwa ambalo Mungu tayari Amefanya miongoni mwa binadamu.


Ni Kristo wa Siku za Mwisho Pekee Ndiye Anayeweza Kumpa Mwanadamu Njia ya Uzima wa Milele

Njia ya uzima si kitu ambacho mtu yeyote anaweza kumiliki, wala si kitu ambacho kila mtu anaweza kufikia kwa urahisi. Hii ni kwa sababu uzima unaweza kutoka tu kwa Mungu, ambayo ni kusema, ni Mungu Mwenyewe pekee ndiye Anayemiliki kiini cha uzima, na ni Mungu Mwenyewe pekee aliye na njia ya uzima. Na hivyo Mungu tu ndiye chanzo cha uzima, na kijito cha maji ya uzima kinachotiririka nyakati zote. Tangu uumbaji wa dunia, Mungu amefanya kazi kubwa sana inayobeba pamoja nayo uzima uhai wa uzima, Amefanya kazi nyingi ambayo inamletea mwanadamu uzima, na Amelipa gharama kubwa inayomwezesha mwanadamu apate uzima. Hii ni kwa sababu Mungu Mwenyewe ni uzima wa milele, na Mungu Mwenyewe ndiye njia ambayo kwayo mwanadamu anaweza kufufuliwa. Mungu kamwe hajawahi kosa kuwepo moyoni mwa mwanadamu, na Anaishi miongoni mwa wanadamu wakati wote. Yeye ndiye nguvu ya kuendesha maisha ya mwanadamu, chanzo cha kuendelea kuishi kwa mwanadamu, na rasilmali kubwa ya kuwepo kwa mwanadamu baada ya kuzaliwa. Yeye huwasababisha watu kuzaliwa upya, na kuwawezesha kuishi kwa ushupavu katika jukumu lao binafsi. Akitegemea uwezo Wake, na nguvu Yake ya uzima isiyozima, mwanadamu ameishi kwa kizazi baada ya kizazi, huku nguvu ya uzima wa Mungu imekuwa ikitoa utegemezi miongoni mwa binadamu, na Mungu amelipa gharama ambayo hakuna mtu wa kawaida amewahi kulipa. Nguvu za Mungu za maisha zinaweza kutawala juu ya nguvu zozote; hata zaidi ya hayo, zinapita mamlaka yoyote. Uzima Wake ni wa milele, nguvu Zake ni za ajabu, na nguvu Zake za uzima haziwezi kuzidiwa na kiumbe yeyote au nguvu za adui. Nguvu za uzima wa Mungu zipo na hung’aa kwa mwangaza ulio mzuri sana, bila kujali muda au mahali. Mbingu na dunia zinaweza kupitia mabadiliko ya ajabu, lakini uzima wa Mungu ni ule ule daima. Mambo yote yanaweza kupita, lakini uzima wa Mungu bado utakuwepo. Hii ni kwa sababu Mungu ndiye chanzo cha kuwepo kwa vitu vyote, na mzizi unaotegemewa na kila kitu ili kiendelee kuishi. Asili ya maisha ya mwanadamu hutoka kwa Mungu, kuwepo kwa mbingu ni kwa sababu ya Mungu, na kuwepo kwa ardhi kunatokana na nguvu ya uhai wa Mungu. Hakuna kitu kinachomiliki nguvu kinachoweza kuzidi ukuu wa Mungu, na hakuna kitu chenye nguvu kinachoweza kuvunja mipaka ya mamlaka ya Mungu. Kwa njia hii, bila kujali wao ni nani, kila mtu lazima ajiwasilishe kwa utawala wa Mungu, kila mtu lazima aishi chini ya amri za Mungu, na hakuna mtu anayeweza kutoroka kutoka katika utawala Wake.

Pengine, sasa, unataka kupokea maisha, au labda unataka kupata ukweli. Vyovyote vilivyo, unataka kumpata Mungu, kumpata Mungu unayeweza kutegemea, na ambaye anaweza kukupa uzima wa milele. Ukitaka kupata uzima wa milele, lazima kwanza uelewe chanzo cha uzima wa milele, na lazima kwanza ujue Mungu yuko wapi. Tayari nilishasema Mungu pekee ndiye maisha yasiyobadilika, na Mungu tu ndiye aliye na njia ya maisha. Kwa kuwa maisha Yake ni imara, hivyo ni ya milele; kwa kuwa Mungu tu ndiye njia ya maisha, basi Mungu Mwenyewe ni njia ya uzima wa milele. Kwa hivyo, lazima kwanza uelewe aliko Mungu, na jinsi ya kupata njia hii ya uzima wa milele. Hebu sasa tushiriki kwa masuala haya mawili tofauti.

Kama kweli unataka kupata njia ya uzima wa milele, na kama wewe unayo tamaa katika utafutaji wako kwa ajili yake, basi kwanza ulijibu swali hili: Mungu yuko wapi leo? Labda utajibu kwamba Mungu anaishi mbinguni, bila shaka—Hangekuwa akiishi nyumbani kwako, sivyo? Labda unaweza kusema, kawaida Mungu anaishi kati ya mambo yote. Au unaweza kusema kwamba Mungu anaishi katika moyo wa kila mtu, au kwamba Mungu yuko katika ulimwengu wa kiroho. Mimi sipingi lolote kati ya haya, lakini lazima nifafanue suala hilo. Sio sahihi kabisa kusema kwamba Mungu anaishi katika moyo wa mwanadamu, wala si makosa kabisa. Hayo ni kwa sababu, miongoni mwa wanaomuamini Mungu, wapo ambao imani yao ni ya kweli na wale ambao imani yao ni ya uwongo, kuna wale ambao Mungu amewaridhia na wale ambao Amewachukia, wapo wanaomridhia na wale anaowachukia, na wapo ambao anawafanya kuwa wakamilifu na wale anaowaondoa. Na kwa hivyo Ninasema kwamba Mungu anaishi ndani ya mioyo ya watu wachache tu, na watu hawa bila shaka ni wale wanaomwamini Mungu kweli, wale ambao Mungu anawakubali, wale wanaompendeza Yeye, na wale ambao Yeye huwakamilisha. Wao ni wale wanaoongozwa na Mungu. Kwa kuwa wanaongozwa na Mungu, kwa hivyo ni watu ambao tayari wamesikia na kuona njia ya Mungu ya uzima wa milele. Wale ambao imani yao kwa Mungu ni ya uongo, wale ambao hawajaidhinishwa na Mungu, wale ambao wanadharauliwa na Mungu, wale ambao wamechujwa na Mungu—wamefungwa katika kukataliwa na Mungu, wamefungwa kubaki bila njia ya maisha, na wamefungwa kubaki wajinga wa kujua aliko Mungu. Kwa upande mwingine, wale ambao Mungu anaishi katika mioyo yao wanajua aliko Mungu. Wao ndio watu ambao Mungu amewapa njia ya uzima wa milele, na wao ndio wanaomfuata Mungu. Je, unajua, sasa, aliko Mungu? Mungu yuko katika moyo wa mwanadamu na upande wa mwanadam. Hayupo tu katika ulimwengu wa kiroho, na juu ya vitu vyote, lakini hata zaidi Yupo duniani ambapo mwanadamu huishi. Na hivyo kuwasili kwa siku za mwisho kumechukua hatua za kazi ya Mungu katika eneo jipya. Mungu ana ukuu juu ya vitu vyote katika ulimwengu, na Yeye ndiye mhimili mkuu wa mwanadamu katika moyo wake, na zaidi ya hayo, Yuko miongoni mwa mwanadamu. Ni kwa njia hii pekee Anaweza kuleta njia ya uzima kwa mwanadamu, na kumleta mwanadamu katika njia ya uzima. Mungu amekuja duniani, na Anaishi kati ya wanadamu, ili wanadamu wanaweza kupata njia ya uzima, na hivyo binadamu anaweza kuwepo. Wakati huo huo, Mungu pia naamuru vitu vyote katika ulimwengu, ili viweze kushirikiana na usimamizi Wake miongoni mwa wanadamu. Na hivyo, kama wewe unakiri tu kwamba Mungu yuko mbinguni na katika moyo wa mwanadamu, lakini usikiri ukweli wa kuwepo kwa Mungu miongoni mwa watu, basi kamwe hutapata uzima, na kamwe hutapata njia ya kweli.

Mungu Mwenyewe ni uzima, na ukweli, na uzima Wake na ukweli vipo pamoja. Wale ambao hawana uwezo wa kupata ukweli hawatapata uzima kamwe. Bila mwongozo, usaidizi, na utoaji wa ukweli, utapata tu barua, mafundisho, na, zaidi ya hayo, kifo. Maisha ya Mungu ni ya milele, na ukweli wake na maisha hupatana. Kama huwezi kupata chanzo cha ukweli, basi huwezi kupata lishe ya maisha; kama huwezi kupata starehe ya maisha, basi utakuwa hakika huna ukweli, na hivyo mbali na mawazo na dhana, ukamilifu wa mwili wako hautakuwa chochote ila mwili, mwili wako unaonuka. Ujue kwamba maneno ya vitabu hayahesabiki kama maisha, kumbukumbu za historia haziwezi kupokelewa kama ukweli, na mafundisho ya siku za nyuma hayawezi kutumika kama sababu ya maneno ya sasa anayosema Mungu. Kinachoonyeshwa tu na Mungu anapokuja duniani na kuishi miongoni mwa binadamu ni ukweli, maisha, mapenzi ya Mungu, na njia Yake ya sasa ya kufanya kazi. Kama wewe utatumia rekodi ya maneno yaliyosemwa na Mungu wakati wa enzi zilizopita leo, basi wewe ni mtafutaji wa mambo ya kale, na njia bora ya kukueleza wewe ni mtaalamu wa urithi wa kihistoria. Kwa sababu wewe daima unaamini katika athari ya kazi ambayo Mungu alifanya katika nyakati zilizopita, unaamini tu katika kivuli cha Mungu kilichoachwa tangu Alipofanya kazi hapo awali miongoni mwa wanadamu, na unaamini tu katika njia ambayo Mungu aliwapa wafuasi Wake katika nyakati za awali. Huamini katika mwelekeo wa kazi ya Mungu leo, huamini katika uso wa utukufu wa Mungu leo, na huamini katika njia ya sasa ya kweli iliyotolewa na Mungu. Na hivyo wewe ni mwotaji wa mchana ambaye hana ufahamu kamwe na hali ya mambo ya sasa. Kama sasa bado wewe unafuata maneno yasiyokuwa na uwezo wa kuleta maisha kwa binadamu, basi wewe ni kipande cha ukuni uliokauka kisicho na matumaini[a], kwa maana wewe ni mwenye kushikilia ukale mno, asioweza kubadilika, huwezi kusikiza wosia!

Mungu aliyepata mwili anaitwa Kristo, na hivyo Kristo ambaye anaweza kuwapa binadamu ukweli anaitwa Mungu. Hakuna chochote cha kupita kiasi kuhusu hili, kwa kuwa Anamiliki kiini cha Mungu, na ana tabia ya Mungu, na hekima katika kazi Yake, ambayo haiwezi kufikiwa na mwanadamu. Wale wanaojiita Kristo, walakini hawawezi kufanya kazi ya Mungu, ni matapeli. Kristo wa kweli sio tu udhihirisho wa Mungu duniani, bali pia, mwili hasa uliochukuliwa na Mungu kufanya na kutimiza kazi Yake kati ya wanadamu. Mwili huu si ule unaoweza kubadilishwa na mtu yeyote tu, lakini ambao unaweza kutosha kufanya kazi ya Mungu duniani, na kuonyesha tabia ya Mungu, na pia kumwakilisha Mungu vizuri, na kumpa binadamu uzima. Hivi karibuni au baadaye, wale wanaojifanya kuwa Kristo wataanguka wote, kwani ingawa wanadai kuwa Kristo, hawana chochote kinachohusiana na kiini cha Kristo. Na hivyo Mimi nasema kwamba uhalali wa Kristo hauwezi kuelezwa na mwanadamu, bali unajibiwa na kuamuliwa na Mungu Mwenyewe. Kwa njia hii, kama kweli unataka kutafuta njia ya uzima, lazima kwanza ukiri kuwa ni kwa kuja duniani ndiyo Mungu hutekeleza kazi ya kumpa mwanadamu njia ya uzima binadamu, na lazima ukiri ni katika siku za mwisho Yeye anakuja duniani kumpa mwanadamu njia ya uzima. Haya si ya wakati wa zamani; yanatendeka leo.

Kristo wa siku za mwisho huleta uzima, na huleta njia ya kweli ya kudumu na ya milele. Ukweli huu ndiyo njia ambayo kwayo binadamu anapata uzima, na ndiyo njia pekee ambayo mwanadamu atamjua Mungu na kukubaliwa na Mungu. Kama hutatafuta njia ya maisha inayotolewa na Kristo wa siku za mwisho, basi kamwe hutapata kibali cha Yesu, na kamwe hutastahili kuingia lango la ufalme wa mbinguni, maana wewe ni kikaragosi na mfungwa wa historia. Wale ambao wanadhibitiwa na kanuni, na maneno, na minyororo ya historia kamwe hawataweza kupata uzima wala kupata njia ya kudumu ya uzima. Hii ni kwa sababu yote walio nayo ni maji machafu ambayo yameshikiliwa kwa maelfu ya miaka badala ya maji ya uzima yanayotiririka kutoka kwenye kiti cha enzi. Wale ambao hawajaruzukiwa maji ya uzima daima watabakia maiti, vitu vya kuchezewa na Shetani, na wana wa Jehanamu. Je, basi jinsi gani wanaweza kumtazama Mungu? Ukitafuta tu kushikilia yaliyopita, ukisimama tu bila kusonga na kuweka mambo jinsi yalivyo, na usitafute kubadilisha hali iliyopo na kuitupilia mbali historia, hivyo hutakuwa ukimpinga Mungu kila wakati? Hatua za kazi ya Mungu ni zenye nguvu na kuu, kama kufurika kwa mawimbi na mngurumo wa radi—lakini wewe unakaa tu bila kufanya chochote ukisubiri maangamizo, ukikwamilia yale ya zamani na kusubiri vitu vikuangukie miguuni. Kwa njia hii, unaweza kuchukuliwaje kama mtu anayefuata nyayo za Mwanakondoo? Unaweza kuonyeshaje kwamba Mungu unayeshikilia ndiye Mungu ambaye ni mpya daima na kamwe si wa zamani? Na maneno ya vitabu vyako vilivyochuchuka yanawezaje kukubeba hadi katika enzi mpya? Yanawezaje kukuongoza katika kutafuta hatua za kazi ya Mungu? Na jinsi gani yanaweza kukuchukua wewe kwenda mbinguni? Unayoshikilia mikononi mwako ni maneno tu ambayo yanaweza tu kukupa furaha ya muda mfupi, wala sio ukweli unaoweza kukupa uzima. Maneno ya maandiko unayosoma yanaweza tu kuuimarisha ulimi wako; hayo siyo maneno ya hekima ambayo yanaweza kukusaidia kujua uzima wa binadamu, sembuse hayo kuwa njia zinazoweza kukuongoza kuelekea kwenye ukamilifu. Je, tofauti hii haikupi sababu ya kutafakari? Je, haikupi umaizi ndani ya siri zilizomo ndani? Je, una uwezo wa kujiwasilisha mwenyewe mbinguni kukutana na Mungu? Bila kuja kwa Mungu, je, unaweza kujipeleka mwenyewe mbinguni kufurahia pamoja na familia ya Mungu? Je, wewe bado unaota sasa? Ninakusihi, basi, uache kuota na uangalie ni nani anayefanya kazi sasa—tazama uone ni nani sasa anayetekeleza kazi ya kumwokoa mwanadamu katika siku za mwisho. Kama huwezi, kamwe hutapata ukweli, na kamwe hutapata uzima.

Wale ambao wanataka kupata uzima bila kutegemea ukweli wa neno la Kristo ni watu wenye mzaha mno duniani, na wale ambao hawawezi kukubali njia ya maisha inayoletwa na Kristo wamepotea ndotoni. Na hivyo nasema kwamba wale ambao hawamkubali Kristo wa siku za mwisho watachukiwa milele na Mungu. Kristo ni lango la binadamu kwa ufalme katika siku za mwisho, na hakuna ambaye anaweza kumpita Yeye. Hakuna anayeweza kukamilishwa na Mungu ila kwa njia ya Kristo. Unamwamini Mungu, na hivyo ni lazima ukubali neno Lake na kulitii neno Lake. Usifikiri tu kuhusu kupata baraka huku ukikosa kuweza kupokea ukweli na ruzuku ya uzima. Kristo Anakuja katika siku za mwisho ili Aweze kuwatolea uzima wale wote ambao wanamwamini kwa dhati. Kazi hii ipo kwa ajili ya kuhitimisha enzi ya zamani na kuiingia enzi mpya, na kazi hii ndiyo njia ambayo lazima ifuatwe na wale wote ambao wataingia katika enzi mpya. Kama humtambui Kristo, na zaidi ya hayo umhukumu, umkufuru au kumtesa Yeye, basi wewe umefungwa kuchomwa milele na kamwe hutaingia katika ufalme wa Mungu. Hii ni kwa sababu Kristo huyu Mwenyewe ni onyesho la Roho Mtakatifu, onyesho la Mungu, Yule ambaye Mungu amemkabidhi kufanya kazi Yake hapa duniani, na hivyo nasema kwamba kama huwezi kukubali yote yanayofanywa na Kristo wa siku za mwisho, basi unamkufuru Roho Mtakatifu.Adhabu inayostahili kwa wale wanaomkufuru Roho Mtakatifu ni dhahiri kwa wote. Pia nakuambia hili: Ukimpinga Kristo wa siku za mwisho, ukimkataa Kristo wa siku za mwisho, basi hakuna mtu mwingine anayeweza kubeba matokeo ya hili kwa niaba yako. Zaidi ya hayo, kuanzia wakati huo na kuendelea hutawahi kuwa na nafasi ya kupata kibali cha Mungu kamwe; hata ukitaka kujikomboa, hutaweza kuutazama uso wa Mungu tena. Hii ni kwa sababu unayempinga si mwanadamu, unayemkataa si mtu asiye na maana, bali ni Kristo. Je, unajua matokeo ya hili ni yapi? Hufanyi kosa dogo, bali unatenda dhambi mbaya sana. Na kwa hivyo namshauri kila mtu asitoe kucha na meno au kutoa maoni kiholela mbele ya ukweli, kwa maana ukweli pekee ndio unaoweza kukuletea uzima, na hakuna chochote isipokuwa ukweli kinachoweza kukuwezesha kuzaliwa upya na kuutazama uso wa Mungu tena.

Tanbihi:

a. Kipande cha gogo lililokufa: Nahau ya Kichina yenye maana “-siyoweza kusaidiwa.”


Tayarisha Matendo Mema ya Kutosha kwa ajili ya Hatima Yako

Nimefanya kazi nyingi miongoni mwenu na, bila shaka, Nimenena baadhi ya maneno vile vile. Hata hivyo Sina budi kuhisi kwamba maneno Yangu na kazi Yangu havijatimiza kikamilifu lengo la kazi Yangu ya siku za mwisho. Kwa maana katika siku za mwisho, kazi Yangu si kwa ajili ya mtu au watu fulani, bali ili kufunua tabia Yangu ya asili. Lakini kwa sababu zisizohesabika—pengine ukosefu wa muda au shughuli nyingi za kazi—watu hawajapata ufahamu wowote kunihusu Mimi kutokana na tabia Yangu. Kwa hivyo Ninaanza mpango Wangu mpya, kazi Yangu ya mwisho, na Ninafungua ukurasa mpya katika kazi Yangu, ili wale wote wanaoniona Mimi wajipige vifuani na kulia na kuomboleza bila kukoma kwa sababu ya uwepo Wangu. Hii ni kwa sababu Ninaleta mwisho wa binadamu duniani, na kuanzia sasa na kuendelea, Ninaweka wazi tabia Yangu yote mbele ya wanadamu, ili wote wanijuao na wale wote wasionijua waweze kuyafurahisha macho yao na kuona kwamba kweli Nimekuja katika ulimwengu wa binadamu, Nimekuja duniani ambapo vitu vyote vinazidi kuongezeka. Huu ni mpango Wangu, na ndiko “kukiri” Kwangu kwa pekee tangu uumbaji Wangu wa wanadamu. Nawaomba mzingatie kwa makini kila Ninachokifanya, kwa maana kiboko Changu kinawakaribia wanadamu kwa mara nyingine tena, kwa wale wote wanaoenda kinyume na Mimi.

Pamoja na mbingu, Ninaanza kazi ambayo Ninataka kufanya. Na kwa hiyo Ninapenya kati ya misururu ya watu na kupita kati ya mbingu na ardhi. Watu hawajawahi kuitambua miendo Yangu au kuyatilia maanani maneno Yangu. Kwa hivyo, mpango Wangu unaendelea kusonga mbele kwa urahisi. Ni kwamba tu hisia zenu zote zimekufa ganzi kiasi kwamba hamtambui hatua za kazi Yangu. Lakini kwa kweli kuna siku itakuja ambapo mtatambua makusudio Yangu. Leo, Ninaishi pamoja nanyi, na Ninateseka pamoja nanyi, na kwa muda mrefu Nimekuja kuelewa mtazamo ambao wanadamu wanao Kwangu. Nisingependa kuzungumza zaidi kuhusu jambo hili, sembuse kutaka kuwaletea aibu kwa kutoa mifano zaidi ya mada hii inayoumiza. Natumai tu kwamba mtayakumbuka yale yote ambayo mmeyafanya mioyoni mwenu, ili tuweze kulinganisha hesabu zetu siku tutakapokutana tena. Nisingependa kumshutumu yeyote miongoni mwenu kwa njia isiyo ya kweli, kwa sababu daima Nimekuwa nikitenda kwa namna isiyo na upendeleo na kwa namna ya busara, na wazi wazi. Bila shaka, Ninatumai pia kwamba nyinyi mnaweza kuwa wazi na waaminifu, na msifanye lolote lililo kinyume na mbingu na ardhi au na dhamiri yenu wenyewe. Hili ndilo jambo la pekee Ninalowataka mfanye. Watu wengi huhisi kuhangaika na kuona haya kwa sababu wametenda makosa ya kikatili mno, na wengi wanajionea aibu kwa sababu hawajawahi kufanya kitu chochote kizuri. Lakini wapo pia wengi ambao, mbali na kutohisi kufedheheshwa na dhambi zao, wanakuwa wabaya zaidi, wakifichua kabisa sura zao mbaya—ambazo hazikuwa bado zimewekwa wazi kikamilifu—ili kuishawishi tabia Yangu. Sijali kuhusu, wala sitilii maanani hata kidogo matendo ya mtu yeyote mmoja. Badala yake, Mimi hufanya kazi Ninayopaswa kufanya, iwe kukusanya habari, kusafiri katika nchi au kufanya jambo ambalo linanipendeza. Katika nyakati muhimu, Mimi ninaendelea na kazi Yangu miongoni mwa binadamu kama ilivyopangwa awali, bila kuchelewa au kuwa mapema hata kwa sekunde moja, na kwa urahisi na ufupi. Hata hivyo, katika kila hatua ya kazi Yangu, wengine wanatupiliwa mbali, kwa sababu Ninachukia njia zao za kujipendekeza na kujifanya kwao wanyenyekevu. Wale Ninaowaona kuwa wenye kuchukiza sana kwa hakika wataachwa; bila kujali kile wanachofikiri watu, kwa vyovyote vile Nitawafanya wale wote Ninaowachukia wakae mbali sana na Mimi. Ni dhahiri kwamba, Sitawahurumia wale waovu wanaobaki katika nyumba Yangu. Kwa kuwa siku ya adhabu ya mwanadamu inakaribia, Siharahakishi kuzitupa nje zile roho zote zinazochukiza kutoka katika nyumba Yangu, kwa kuwa nina mpango Wangu mwenyewe.

Sasa ndio wakati ambapo Ninaamua matokeo ya kila mtu, si hatua ambamo Nilianza kumfinyanga mwanadamu. Ninaandika katika kitabu Changu cha rekodi, moja baada ya lingine, maneno na matendo ya kila mtu, mchakato wao wa kunifuata, sifa zao za kiasili, na udhihirisho wao wa mwisho. Kwa njia hii, haijalishi yeye ni mtu wa aina gani, hakuna mtu yeyote atakayeepuka mkono Wangu, na wote wataainishwa kulingana na aina yake kulingana na Nilivyopanga. Siamui hatima ya kila mtu kwa msingi wa umri, cheo, au kiwango cha mateso, sembuse kiwango ambacho yeye ni mwenye kutia huruma, bali kulingana na ikiwa ana ukweli. Hakuna chaguo lingine ila hili. Sharti muelewe kwamba wale wote ambao hawafuati mapenzi ya Mungu wataadhibiwa pia bila kumwacha yeyote. Hili ni jambo ambalo hakuna mtu anayeweza kulibadilisha. Kwa hivyo, wale wote wanaoadhibiwa wanaadhibiwa kwa ajili ya haki ya Mungu na kama malipo kwa ajili ya vitendo vyao vingi viovu. Sijafanya mabadiliko yoyote katika mpango Wangu tangu uanzishwe. Ni kwamba tu, kulingana na mwanadamu, wale ambao Ninaelekeza maneno Yangu kwao wanaonekana kupungua kwa idadi, sawa na wale ambao Ninawakubali kwa kweli. Hata hivyo, Ninasisitiza kwamba mpango Wangu haujawahi kubadilika; badala yake, ni imani na upendo wa mwanadamu ambavyo hubadilika daima, kufifia daima, kiasi kwamba kuna uwezekano wa kila mtu kubadilika kutoka kujipendekeza Kwangu hadi kufikia hali ya kuwa baridi kwangu au hata kunitupa nje. Mtazamo Wangu kwenu hautakuwa baridi wala moto, mpaka Nihisi kinyaa na karaha, na hatimaye kutoa adhabu. Hata hivyo, katika siku ya adhabu yenu, bado Nitawaona lakini ninyi hamtaweza kuniona tena. Kwa kuwa namna ya maisha miongoni mwenu imeshakuwa ya kuchosha na yenye uchushi Kwangu, basi, ni wazi kwamba Nimechagua mazingira tofauti ya kuishi, ni afadhali Niepuke kuumizwa na maneno yenu maovu na kwenda mbali na tabia zenu chafu zisizovumilika, ili kwamba msinipumbaze au kunitendea kwa namna isiyo ya dhati tena. Kabla Sijawaacha, lazima bado Ninawahimiza mjiepushe kufanya yale ambayo hayaambatani na ukweli. Badala yake, mnafaa kufanya kile ambacho kinampendeza kila mmoja, kile kilicho na manufaa kwa wote, na kile kinachofaidi hatima yenu wenyewe, la sivyo, yule anayeteseka katika maafa hatakuwa mwingine ila wewe.

Rehema Yangu inaonyeshwa kuelekea wale wanaonipenda Mimi na kujitelekeza wao wenyewe. Adhabu itakayowapata waovu, kwa sasa, ni thibitisho hasa la tabia Yangu ya haki na, hata zaidi, ushuhuda wa ghadhabu Yangu. Maafa yatakapokuja, wale wote wanaonipinga wataomboleza wanapokuwa waathiriwa wa njaa na tauni. Wale ambao wamenifuata Mimi kwa miaka mingi, lakini ambao wametenda kila aina ya matendo maovu, hawataepuka kulipia dhambi zao; wao pia, watatumbukizwa katika maafa, ambayo yameonekana kwa nadra kotekote katika mamilioni ya miaka, na wataishi katika hali ya taharuki na woga daima. Na wale kati ya wafuasi Wangu ambao wameonyesha uaminifu usiogawanyika Kwangu watafurahi na kupiga makofi, wakiisifu nguvu Yangu kuu. Watapitia hali isiyoelezeka ya furaha isiyo na mawazo na kuishi katikati ya furaha ambayo Sijawahi kuwapa wanadamu hapo awali. Kwa sababu Ninathamini matendo mema ya binadamu na kuchukia matendo yake maovu. Tangu Nilipoanza kuwaongoza wanadamu, Nimekuwa nikitamani kwa hamu kupata kundi la watu wenye mawazo sawa na Mimi. Wale ambao si wenye nia moja na Mimi, wakati huo huo, huwa Siwasahau kamwe; huwa Ninawachukia kabisa moyoni Mwangu daima, Nikisubiri nafasi ya kuwafanya walipie matendo yao maovu, jambo ambalo Nitafurahia sana kuona. Sasa siku Yangu imefika hatimaye, na Sihitaji kusubiri zaidi!

Kazi Yangu ya mwisho si kwa ajili ya kumwadhibu mwanadamu tu, bali pia kwa ajili ya kupanga hatima ya mwanadamu. Hata zaidi, ni kwa ajili ya kuwafanya watu wote wayatambue matendo na vitendo Vyangu. Nitamfanya kila mtu aone kwamba yale yote ambayo Nimefanya ni sahihi na ni dhihirisho la tabia Yangu, kwamba si matendo ya mwanadamu, na sembuse si nguvu asili iliyowaumba wanadamu, na badala yake ni Mimi ndiye Ninayerutubisha kila kiumbe anayeishi miongoni mwa vitu vyote. Bila uwepo Wangu, wanadamu wataangamia tu na kusumbuka kutokana na baa la misiba. Hapana mwanadamu atakayeona uzuri wa jua na mwezi, au dunia ya kijani kibichi; binadamu atakumbana tu na usiku wenye giza, wenye baridi na bonde lisiloepukika la uvuli wa mauti. Mimi Ndimi ukombozi wa pekee wa wanadamu. Mimi Ndimi tumaini la pekee la wanadamu, na zaidi ya hayo; Mimi tu Ndimi tegemeo la uwepo wa wanadamu wote. Bila Mimi, binadamu watasimama kabisa mara moja, bila Mimi, wanadamu watakumbana tu na msiba mkuu na kukanyagiwa chini na pepo wa kila aina, ingawa hakuna anayenitilia Mimi maanani. Nimefanya kazi ambayo haiwezi kufanywa na yeyote mwingine, na Ninatumaini tu kwamba mwanadamu anaweza kunilipa kwa kutenda matendo mema kiasi. Ingawa ni wachache tu ambao wameweza kunilipa, bado Nitahitimisha safari Yangu katika dunia ya binadamu na kuanza hatua ifuatayo ya kazi Yangu ambayo iko karibu kutekelezwa, kwa sababu kukimbia Kwangu huku na huko miongoni mwa wanadamu kwa miaka hii mingi kumekuwa na matokeo mazuri, na Nimefurahishwa sana. Ninachojali si idadi ya watu, bali ni matendo yao mema. Kwa hali yoyote ile, Ninatumaini kwamba mtatayarisha matendo mema ya kutosha kwa ajili ya hatima yenu wenyewe. Ni hapo tu ndipo Nitakaporidhika; la sivyo, hakuna yeyote kati yenu anayeweza kuepuka shambulio la maafa. Maafa haya hutoka Kwangu na bila shaka Mimi ndimi Niliyeyapanga. Ikiwa hamwezi kuonekana kuwa wema mbele Yangu, basi hamtaweza kuepuka kupitia maafa. Katikati ya dhiki, matendo yenu hayakufikiriwa kuwa yanafaa kabisa, kwa kuwa imani na upendo wenu vilikuwa vitupu, na mlijionyesha tu kuwa waoga au wenye nguvu. Kuhusu hili, Nitafanya hukumu ya mema au mabaya tu. Kinachonipa wasiwasi bado ni matendo na vitendo na udhihirisho wote, wa kila mmoja wenu, kwa msingi ambao kwao Nitaamua matokeo yenu. Hata hivyo, ni sharti Niseme hili wazi: Kwa wale ambao hawakuwahi kunionyesha uaminifu hata kidogo wakati wa dhiki, Sitakuwa mwenye rehema tena, kwa sababu rehema Yangu ina mipaka. Simpendi yeyote, zaidi ya hayo, yule ambaye amewahi kunisaliti Mimi, sembuse kupenda kujihusisha na wale ambao huyasaliti maslahi ya wenzao. Hii ndiyo tabia Yangu, bila kujali huyo mtu anaweza kuwa nani. Ni lazima Niwaambie hili: Yeyote atakayeuvunja kabisa moyo Wangu hatapokea stahamala kutoka Kwangu mara ya pili, na yeyote ambaye amekuwa mwaminifu Kwangu atadumu moyoni Mwangu milele.


Wewe Ni Mwaminifu kwa Nani Hasa?

Sasa hivi, kila siku mnayoishi ni muhimu sana, na ina umuhimu mkubwa kwa hatima yenu na majaliwa yenu, kwa hivyo lazima mthamini kila kitu mlicho nacho leo, na mthamini kila dakika inayopita. Lazima mtwae kila fursa ili muweze kupata faida kubwa zaidi, na hivyo kuepuka kuishi maisha haya bure. Mnaweza kuhisi mmechanganyikiwa kuhusu kwa nini Ninanena maneno kama haya. Kusema kweli, Sipendezwi na tabia ya yeyote kati yenu, kwa maana matumaini Niliyokuwa nayo kwenu hayakuwa jinsi mlivyo leo. Hivyo, Ninaweza kusema hivi: Kila mmoja wenu yuko ukingoni mwa hatari, na vilio vyenu vya zamani vya kuomba msaada na matamanio yenu ya zamani ya kufuatilia ukweli na kutafuta nuru vinakaribia mwisho wake. Hili ni onyesho lenu la mwisho la kunilipa Mimi, na ni jambo ambalo Sikuwahi kutarajia. Sitaki kuzungumza kinyume na ukweli wa mambo, kwa maana mmenikatisha tamaa sana. Pengine hamtaki kukubali hili bila kupinga, hamtaki kukabiliana na uhalisi—lakini lazima Niwaulize hili kwa uzito: Katika miaka hii yote, mioyo yenu imejazwa na nini hasa? Ni miaminifu kwa nani hasa? Msiseme kwamba maswali haya yameibuka ghafla, na msiniulize kwa nini Nimeuliza mambo kama haya. Jueni hili: Ni kwa sababu Ninawajua vizuri sana, Ninawajali sana, na Nimewekeza moyo Wangu sana katika mwenendo na matendo yenu kiasi kwamba Nimewawajibisha bila kikomo na kuvumilia ugumu mchungu. Hata hivyo mnanilipa Mimi kwa kutojali tu na kukubali hali ilivyo bila kujiweza. Mmekuwa ajizi sana Kwangu; je, inawezekana kwamba Sijui chochote kuhusu hilo? Ikiwa hivi ndivyo mnavyoamini, inathibitisha zaidi ukweli kwamba hamnitendei Mimi kwa wema kwa kweli. Na hivyo Ninasema kwamba mnajidanganya. Ninyi nyote ni werevu sana kiasi cha kutojua hata mnachofanya—kwa hivyo mtatumia nini kunipa Mimi hesabu?

Swali Ninalojali kabisa kuhusu ni mioyo yenu ni miaminifu kwa nani hasa. Natumai, pia, kwamba kila mmoja wenu atajaribu kupanga mawazo yake, na kujiuliza yeye ni mwaminifu kwa nani hasa na anaishi kwa ajili ya nani hasa. Pengine hamjawahi kuzingatia kwa makini maswali haya, kwa hivyo vipi Nikiwafunulia majibu?

Mtu yeyote aliye na kumbukumbu atakubali ukweli huu: Mwanadamu huishi kwa ajili yake mwenyewe na ni mwaminifu kwake mwenyewe. Siamini majibu yenu kuwa sahihi kabisa, kwa maana kila mmoja wenu anaishi katika maisha yake na kupambana katikati ya mateso yake binafsi. Kwa hivyo, ninyi ni waaminifu kwa watu mnaowapenda na vitu mnavyovipenda; ninyi si waaminifu kwenu wenyewe kikamilifu. Kwa sababu kila mmoja wenu anashawishiwa na watu, matukio, na vitu vinavyomzunguka, ninyi si waaminifu kwenu wenyewe kwa kweli. Sisemi maneno haya ili kuunga mkono kuwa waaminifu kwenu wenyewe, bali ili kufichua uaminifu wenu kwa kitu chochote kile, kwa maana katika kipindi cha miaka mingi sana, Sijawahi kupokea uaminifu kutoka kwa yeyote kati yenu. Mmenifuata miaka hii yote, lakini hamjawahi kunipa hata chembe ya uaminifu. Badala yake, mmezunguka watu na vitu mnavyovipenda—sana kiasi kwamba wakati wote, na popote mnapoenda, mnaviweka karibu na mioyo yenu na hamjawahi kuvitelekeza. Kila mnapokuwa na hamu au shauku kuhusu kitu chochote kile mnachokipenda, mnafanya hivyo wakati huohuo mnaponifuata, au hata wakati huohuo mnaposikiliza maneno Yangu. Kwa hivyo, Ninasema mnatumia uaminifu Ninaouliza kutoka kwenu badala yake kuwa waaminifu kwa “vipenzi” vyenu na kuvithamini. Ingawa mnaweza kujitolea kitu kimoja au viwili kwa ajili Yangu, haliwakilishi kila kitu chenu, na halionyeshi kwamba ni Mimi ndimi Kwangu ninyi ni waaminifu kwa kweli. Mnajihusisha katika shughuli ambazo mna shauku nazo: Baadhi yenu ni waaminifu kwa wana na binti zenu, wengine kwa waume, wake, utajiri, kazi, wakubwa wenu, hadhi, au kwa wanawake. Hamhisi kamwe kuchoka au kuudhika kuelekea vitu ambavyo ninyi ni waaminifu kwavyo; badala yake, mnazidi kuwa na hamu zaidi ya kumiliki vitu hivi kwa wingi zaidi, na kuvimiliki kwa njia bora zaidi, na hamkati tamaa kamwe. Mimi na maneno Yangu kila mara tunasukumwa nyuma ya vitu ambavyo mna shauku navyo, na hamna budi ila kutuweka mwisho. Kuna hata wale ambao huacha nafasi hii ya mwisho kwa ajili ya vitu ambavyo wao ni waaminifu kwavyo lakini bado hawajavigundua. Hakujawahi kuwa na hata chembe Yangu mioyoni mwao. Mnaweza kufikiri kwamba Ninadai mengi mno kutoka kwenu au Ninawashutumu ninyi isivyo haki—lakini, je, mmewahi kufikiria ukweli kwamba wakati mnapitisha muda kwa furaha na familia yenu, hamjawahi kuwa waaminifu Kwangu hata mara moja? Wakati huu, je, hilo haliwapi ninyi maumivu? Wakati mioyo yenu imejawa na furaha kwa kulipwa kwa ajili ya kazi zenu, je, hamhisi kuvunjika moyo kwa kutojizatiti na ukweli wa kutosha? Ni lini mmelia kwa kutopokea kibali Changu? Mnajiumiza vichwa na kujitaabisha sana kwa ajili ya wana na binti zenu, lakini bado hamridhiki; bado mnaamini kwamba hamjakuwa na bidii kwa niaba yao, kwamba hamjafanya kila mwezalo kwa ajili yao. Hata hivyo, Kwangu Mimi, kila mara mmekuwa wa kijuujuu na wazembe; Mimi niko tu katika kumbukumbu zenu, lakini Sidumu mioyoni mwenu. Hamjawahi kujaribu kuelewa nia Zangu za uangalifu, au kuzijali. Mnajihusisha tu katika tafakari fupi na kuamini kwamba hili litatosha. “Uaminifu” kama huo si kile ambacho Nimekitamani kwa muda mrefu, bali kile ambacho Nimekichukia kwa muda mrefu. Hata hivyo, haijalishi Ninasema nini, mnaendelea kukubali jambo moja au mawili tu; hamwezi kukubali hili kikamilifu, kwa maana ninyi nyote “mnajiamini” sana, na kila mara mnachagua kile cha kukubali kutoka katika maneno ambayo Nimenena. Ikiwa bado mko hivi leo, Nina mbinu fulani za kushughulikia kujiamini kwenu—na, zaidi ya hayo, Nitawafanya mkubali kwamba maneno Yangu yote ni ya kweli, na kwamba hakuna hata moja linalopotosha ukweli wa mambo.

Kama Ningeweka pesa kiasi mbele yenu sasa hivi na kuwapa uhuru wa kuchagua—na Nisingewashutumu kwa uchaguzi wenu—basi wengi wenu mngechagua pesa na kuutelekeza ukweli. Walio bora zaidi miongoni mwenu wangeacha pesa na kuuchagua ukweli shingo upande, huku wale walio katikati wangeshika pesa katika mkono mmoja na ukweli katika mkono mwingine. Je, sura yenu halisi haingekuwa dhahiri hivyo? Mnapochagua kati ya ukweli na kitu chochote ambacho ninyi ni waaminifu kwacho, ninyi nyote mngechagua kwa namna hii, na mtazamo wenu ungebaki vilevile. Je, si hivyo ndivyo ilivyo? Wengi wenu mmeyumbayumba kati ya mema na mabaya, sivyo? Katika mapambano yote kati ya chanya na hasi, mema na mabaya—kati ya familia na Mungu, watoto na Mungu, upatano na mfarakano, utajiri na umaskini, hadhi na ukawaida, kuungwa mkono na kukataliwa, na kadhalika—hakika hamkosi kujua chaguzi ambazo mmefanya! Kati ya familia yenye upatano na iliyovunjika, mlichagua ya kwanza, na mlifanya hivyo bila kusita hata kidogo; kati ya utajiri na wajibu, mlichagua lililotangulia tena, hata mkikosa utashi wa kurudi ufuoni;[a] kati ya anasa na umaskini, mlichagua ya kwanza; mlipochagua kati ya watoto, wake, na waume zenu au Mimi, mlichagua wa kwanza; na kati ya mawazo na ukweli, bado mlichagua ya kwanza. Nikikabiliwa na kila namna ya matendo yenu maovu, Nimepoteza imani nanyi kabisa, Nimeshangazwa kabisa. Mioyo yenu bila kutarajia haina uwezo kabisa wa kulainishwa. Damu ya moyo ambayo Nimeitumia kwa miaka mingi, la kushangaza, haijaniletea Mimi chochote zaidi ya ninyi kunitelekeza na hali yenu ya kutojiweza, lakini matumaini Yangu kwenu yanakua kila siku inayopita, kwa maana siku Yangu imewekwa wazi kabisa mbele ya kila mtu. Hata hivyo sasa bado mnafuatilia vitu vya giza na viovu, na mnakataa kulegeza mshiko wenu kwavyo. Basi, matokeo yenu yatakuwa yapi? Je, mmewahi kuzingatia hili kwa makini? Mngeambiwa mchague tena, basi msimamo wenu ungekuwa upi? Je, bado ungekuwa ule wa kwanza? Je, bado mngenilipa Mimi kwa masikitiko na huzuni yenye maumivu? Je, mioyo yenu bado ingekuwa na kiasi kidogo tu cha uchangamfu? Je, bado mngekosa kujua la kufanya ili kuufariji moyo Wangu? Wakati huu, mnachagua nini? Je, mtatii maneno Yangu au mtakuwa kinyume nayo? Siku Yangu imewekwa wazi mbele ya macho yenu, na kile mnachokikabili ni maisha mapya na mahali papya pa kuanzia. Hata hivyo, lazima Niwaambie kwamba mahali hapa pa kuanzia si mwanzo wa kazi mpya, kama ilivyokuwa zamani, bali ni hitimisho la kazi ya zamani. Yaani, hili ni tendo la mwisho. Nadhani ninyi nyote mnaweza kuelewa kile ambacho si cha kawaida kuhusu mahali hapa pa kuanzia. Hata hivyo, siku moja hivi karibuni, mtaelewa maana ya kweli ya mahali hapa pa kuanzia, kwa hivyo hebu tulipite jambo hilo pamoja na tukaribishe tamati inayokuja! Hata hivyo, kile kinachoendelea kunihangaisha Mimi kuwahusu ninyi ni kwamba, mnapokabiliwa na ukosefu wa haki na haki, kila mara mnachagua lililotangulia. Hilo, hata hivyo, sasa lipo katika wakati wenu uliopita. Natumai kusahau kila kitu cha wakati wenu uliopita, ingawa hili ni gumu sana kufanya. Hata hivyo, Nina njia nzuri sana ya kulifanya: Acha wakati ujao uchukue nafasi ya wakati uliopita, na kuruhusu vivuli vya wakati wenu uliopita vitawanywe ili kupata nafsi yenu ya kweli ya leo. Hivyo lazima Niwasumbue ninyi mfanye uchaguzi kwa mara nyingine tena: Je, ninyi ni waaminifu kwa nani hasa?

Maelezo ya chini:

a. Kurudi ufuoni: msemo wa Kichina, unaomaanisha “kugeuka kutoka katika njia mbaya za mtu.”


Juu ya Hatima

Wakati wowote hatima inatajwa, mnaichukulia kwa uzito maalum; nyote ni wasikivu haswa kuhusiana na jambo hili. Baadhi ya watu hawawezi kusubiri kumsujudia Mungu ili hatimaye waweze kuwa na hatima nzuri. Naweza kutambua shauku yenu, ambayo haihitaji kuonyeshwa katika maneno. Hamtaki kabisa miili yenu ianguke katika maafa, na hata zaidi, hamtaki kushuka katika adhabu ya muda mrefu hapo baadaye. Mnatarajia tu kujiruhusu muishi kwa uhuru zaidi kidogo, kwa urahisi zaidi kidogo. Na hivyo unahisi wasiwasi hasa kila wakati ambapo hatima inatajwa, unahofia sana kwamba, usipokuwa mwangalifu vya kutosha, unaweza kumkosea Mungu na hivyo utapata adhabu unayostahili. Hamjasita kufanya maafikiano kwa ajili ya hatima zenu, na wengi wenu ambao hapo awali mlikuwa wapotovu na wazembe hata ghafla mmegeuka hasa wapole na wakweli; uaminifu wenu hata una mzizimo. Bila kujali, nyote mna mioyo ya uaminifu, na tangu mwanzo hadi mwisho mmejifungua wazi Kwangu bila kuficha siri zozote ndani ya mioyo yenu, ziwe lawama, udanganyifu, au kujitolea. Kwa ujumla, “mmekiri” kwa uwazi Kwangu mambo muhimu yaliyopo katika mahali pa siri pa nafsi zenu. Bila shaka, Sijawahi kuacha kunena moja kwa moja kuhusu mambo kama haya, kwa kuwa yote yanafahamika sana Kwangu. Ni afadhali muingie katika bahari ya moto kwa ajili ya hatima zenu za mwisho, kuliko kupoteza unywele mmoja kwa ajili ya kupata kibali cha Mungu. Sio kwamba Ninakuwa nawalazimisha; ni kwamba mmepungukiwa sana na moyo wa kujitoa katika kukabiliana na kila kitu Ninachofanya. Hamuwezi kuelewa Ninachomaanisha, hivyo basi acheni Niwape maelezo rahisi: Kile mnachohitaji si ukweli na uzima; si kanuni za jinsi ya kutenda, na hasa siyo kazi Yangu yenye kujitahidi. Yote mnayohitaji ni yale ambayo mnamiliki katika mwili—mali, hadhi, familia, ndoa, na kadhalika. Ninyi mnatupilia mbali kabisa maneno na kazi Yangu, hivyo Naweza kujumlisha imani yako kwa neno moja: shingo upande. Mtafanya lolote ili kutimiza mambo ambayo bila shaka mmejitolea, lakini Nimegundua kwamba hampuuzi kila kitu kwa ajili ya mambo ya imani yenu katika Mungu. Badala yake, nyinyi ni waaminifu tu kiasi, na mna bidii kiasi. Ndiyo maana Ninasema kwamba wale ambao hawana moyo wa unyofu kabisa ni wale walioshindwa katika imani yao kwa Mungu. Fikiria kwa makini—je, kuna wengi walioshindwa miongoni mwenu?

Mnapaswa kujua kwamba mafanikio katika kumwamini Mungu yanatimizwa kwa sababu ya matendo ya watu wenyewe; wakati watu hawafanikiwi lakini badala yake wanashindwa, hiyo pia ni kwa sababu ya matendo yao wenyewe, sio matokeo ya vipengele vingine. Ninaamini kwamba mngefanya kitu chochote kinachohitajika ili kupata kitu ambacho ni kigumu zaidi na kinachohitaji mateso zaidi kuliko kumwamini Mungu, na kwamba mngekichukulia kwa umakini sana. Hamngetaka hata kufanya makosa yoyote; hizi ni aina za juhudi za kudumu ambazo nyote mmeweka katika maisha yenu wenyewe. Nyinyi hata mna uwezo wa kunidanganya Mimi katika mwili chini ya hali ambazo hamuwezi kumdanganya yeyote wa familia zenu wenyewe. Hii ni tabia yenu thabiti na kanuni ambayo mnatumia katika maisha yenu. Je, si bado mnaendeleza picha ya uongo ili kunidanganya Mimi, kwa ajili ya hatima zenu, na kuwa na hatima nzuri na yenye furaha? Nafahamu kwamba kujitoa kwenu na unyofu wenu ni wa muda tu; je, matamanio yenu na gharama mnayolipa ni ya sasa tu na si ya baadaye? Mnataka tu kutumia nguvu moja ya mwisho ili kupata hatima nzuri. Kusudi lenu ni kufanya mabadilishano tu; siyo ili msiwe wenye deni kwa ukweli, na ni hasa msinilipe kwa ajili ya gharama Niliyolipa. Kwa neno moja, mko tayari kutumia ujanja wenu tu, lakini hamko tayari kuipigania. Je, hii si nia yenu ya dhati? Sio lazima mjifiche, na hata zaidi, sio lazima mpige bongo zenu juu ya hatima zenu hadi pale ambapo hamuwezi kula au kulala. Je, si ni kweli kwamba matokeo yenu yatakuwa yameamuliwa mwishowe? Mnapaswa kufanya wajibu wenu wenyewe kwa kadri ya uwezo wenu kwa mioyo iliyo wazi na yenye uaminifu, na muwe tayari kufanya chochote kitakachohitajika. Kama mlivyosema, siku itakapowadia, Mungu hatakosa kumjali mtu yeyote ambaye aliteseka au kulipa gharama kwa ajili Yake. Aina hii ya imani ni yenye thamani kuishikilia, na hampaswi kuisahau kamwe. Ni kwa njia hii tu Ninaweza kutuliza akili Yangu kuwahusu. Vinginevyo, Sitakuwa na uwezo wa kutuliza akili Yangu kuwahusu, na milele mtakuwa walengwa wa chuki Yangu. Kama nyote mnaweza kufuata dhamiri zenu na kutoa yote kwa ajili Yangu, mkitoa juhudi zote kwa ajili ya kazi Yangu, na kutoa juhudi za maisha yote kwa ajili ya kazi ya injili Yangu, basi si moyo Wangu mara kwa mara utaruka kwa furaha kwa ajili yenu? Si Mimi Nitakuwa na uwezo wa kutuliza akili Yangu kuwahusu? Ni aibu kwamba kile mnachoweza kufanya ni cha kusikitisha sana, na ni sehemu ndogo sana ya kile Ninachotarajia; kwa hali hii, mnawezaje kuwa na ujasiri wa kutafuta kutoka Kwangu kile mnachotumainia?

Hatima zenu na majaliwa yenu ni muhimu sana kwenu—zina umuhimu mkubwa sana. Mnaamini kuwa msipofanya mambo kwa uangalifu sana, itakuwa sawa na kutokuwa na hatima, na uharibifu wa majaliwa yenu. Lakini mmewahi kufikiri kwamba kama juhudi ambazo mtu anatumia, ni kwa ajili tu ya hatima zao wenyewe, hizo zitakuwa tu ni kazi zisizo na matunda? Juhudi kama hizo si za kweli—ni bandia na danganyifu. Kama ni hivyo, wale ambao wanafanya kazi kwa ajili ya hatima zao watapokea maangamizo yao ya mwisho, kwa sababu kushindwa kwa imani za watu katika Mungu kumesababishwa na udanganyifu. Hapo awali Nilisema kwamba Sipendi kubembelezwa au kusifiwa kinafiki, au kutendewa kwa shauku kubwa. Ninapenda watu waaminifu ili wakabiliane na ukweli na matarajio Yangu. Hata zaidi, Ninapenda wakati watu wanapoweza kuonyesha uangalifu mkubwa na kuujali moyo Wangu, na wakati wanapoweza hata kuacha kila kitu kwa ajili Yangu. Ni kwa njia hii tu ndipo Moyo wangu utaweza kufarijiwa. Kwa sasa, je, kuna mambo mangapi kukuhusu ambayo Siyapendi? Je, kuna mambo mangapi kukuhusu ambayo Nayapenda? Je, inawezekana kwamba hakuna yeyote kati yenu ambaye ametambua ubaya wote ambao mmeonyesha kwa ajili ya hatima zenu?

Katika moyo Wangu, Sitaki kuumiza moyo wowote ambao ni chanya na wenye motisha, na Sitamani hasa kupunguza nguvu ya mtu yeyote ambaye anafanya wajibu wake kwa uaminifu. Hata hivyo, ni lazima Nimkumbushe kila mmoja wenu juu ya upungufu wenu na juu ya nafsi chafu iliyo ndani kabisa ya mioyo yenu. Azma ya kufanya hivyo ni kutarajia kwamba mtaweza kutoa mioyo yenu ya kweli katika kukabiliana na maneno Yangu, kwa sababu kile Ninachochukia zaidi ni udanganyifu wa watu Kwangu. Natarajia tu kuwa katika hatua ya mwisho ya kazi Yangu, mtaweza kutoa utendaji wenu bora zaidi, na kwamba mtajitolea kwa moyo wote, na wala sio shingo upande tena. Bila shaka, Natarajia pia kuwa nyote mtaweza kuwa na hatima nzuri. Hata hivyo, bado Nina mahitaji Yangu ambayo ni kwa nyinyi kufanya uamuzi bora zaidi katika kutoa Kwangu uaminifu wenu wa pekee na wa mwisho. Ikiwa mtu hana huo uaminifu wa pekee, basi kwa hakika mtu huyo atakwenda kuwa hazina ya Shetani, na Sitaendelea tena kumtumia, bali Nitamrudisha nyumbani akatunzwe na wazazi wake. Kazi yangu imekuwa ya msaada sana kwa ajili yenu; kile Ninachotarajia kupata kutoka kwenu ni moyo wenye uaminifu na wenye motisha, lakini mpaka sasa mikono Yangu bado ni mitupu. Fikiria kuhusu hili: Ikiwa siku moja bado Nitakuwa nimekasirika sana, kupita maelezo, je, mtazamo Wangu kwako utakuwaje kwa wakati huo? Je, bado Nitakuwa mwema kwako kwa wakati huo kama Nilivyo sasa? Je, moyo Wangu bado utakuwa mtulivu kwa wakati huo kama ulivyo sasa? Je, mnaelewa hisia za mtu ambaye amelima kwa kujitahidi lakini hakuvuna hata nafaka moja? Je, mnaelewa ukubwa wa jeraha la mtu ambaye amepigwa kipigo kikubwa? Je, mnaweza kuonja uchungu wa mtu aliyejawa na matumaini ambaye anapaswa kuachana na mtu kwa uhusiano mbaya? Je, mmeona hasira ya mtu ambaye amekasirishwa? Je, mnaweza kujua hisia ya kulipiza kisasi kwa haraka ya mtu ambaye amekuwa akichukuliwa kwa uadui na udanganyifu? Kama mnaelewa fikira za watu hawa, Nadhani haiwezi kuwa vigumu kwenu kufikiria mtazamo ambao Mungu Atakuwa nao wakati ule wa adhabu Yake. Hatimaye, Natarajia nyote mtaweka juhudi kubwa kwa ajili ya hatima zenu wenyewe; hata hivyo, ni bora msitumie njia za udanganyifu katika juhudi zenu, ama sivyo Nitasikitishwa nanyi katika moyo Wangu. Je, kusikitishwa kwa aina hii kutasababisha nini? Je, hamjidanganyi wenyewe? Wale ambao wanafikiria juu ya hatima zao lakini bado wanaziharibu ni watu wenye uwezekano mdogo wa kuokolewa. Hata kama watu kama hao watakerwa na kukasirika, ni nani atakayemhurumia mtu kama huyo? Kwa ujumla, bado Ninatamani muwe na hatima inayofaa na nzuri. Hata zaidi, Ninatumai kwamba hakuna yeyote kati yenu atakayeanguka katika maafa.


Maonyo Matatu

Kama muumini wa Mungu, unapaswa kuwa mwaminifu kwake Yeye pekee katika vitu vyote, na uweze kulingana na nia Zake katika vitu vyote. Hata hivyo, ingawa kila mtu anaelewa ujumbe huu, kwa sababu ya matatizo mbalimbali ya mwanadamu—kwa mfano, kwa sababu ya ujinga, upumbavu, na upotovu wake—ukweli huu, ambao ni wa kijuujuu na wa msingi kabisa, haudhihiriki kikamilifu ndani yake, na hivyo, kabla matokeo yenu hayajaamuliwa, Ninapaswa kwanza kuwaambia mambo machache ambayo ni ya muhimu sana kwenu. Kabla Sijaendelea, mnapaswa kwanza kuelewa hili: Maneno Ninayonena ni ukweli unaoelekezwa kwa binadamu wote; hayaonyeshwi tu kwa mtu mahususi au aina ya mtu. Kwa hivyo, mnapaswa tu kujishughulisha na kuyafahamu maneno Yangu kutoka katika mtazamo wa ukweli, na lazima muwe na mtazamo wa umakini kamili na unyofu; msipuuze neno hata moja au ukweli Ninaounena, na msiyachukulie maneno yote Ninayonena kwa wepesi. Katika maisha yenu, Ninaona kwamba mmefanya mambo mengi sana ambayo hayahusiani na ukweli, na hivyo Ninahitaji hasa kwamba muwe watumishi wa ukweli, kwamba msiwe watumwa wa uovu na ubaya, na kwamba msikanyage ukweli wala kuinajisi kona yoyote ya nyumba ya Mungu. Hili ndilo onyo Langu kwenu. Sasa Nitazungumzia mada husika.

Kwanza, kwa ajili ya majaliwa yenu, mnapaswa kufikia kutambuliwa na Mungu. Yaani, kwa kuwa mnakiri kwamba ninyi ni washiriki wa nyumba ya Mungu, basi mnapaswa kuutuliza moyo wa Mungu katika vipengele vyote na kumridhisha Yeye katika vitu vyote—yaani, lazima mtende kwa kanuni na kulingana na ukweli. Ikiwa huwezi kufikia hili, basi utabeuliwa na Mungu na kukataliwa kwa dharau na kila mtu. Pindi unapojikuta katika hali ngumu kama hiyo, basi huwezi tena kuhesabiwa miongoni mwa washiriki wa nyumba ya Mungu, jambo ambalo ndilo hasa maana ya kutotambuliwa na Mungu.

Pili, mnapaswa kujua kwamba Mungu anawapenda wale walio waaminifu. Mungu ana kiini cha uaminifu, na hivyo maneno Yake daima yanaweza kuaminiwa; matendo Yake, zaidi ya hayo, hayana makosa na hayana shaka. Hii ndiyo maana Mungu anawapenda wale walio waaminifu Kwake kabisa. Uaminifu unamaanisha kumpa Mungu mioyo yenu, kutokuwa wenye uwongo kwa Mungu katika jambo lolote, kuwa wazi Kwake katika mambo yote, kutoficha ukweli kamwe, kutojaribu kuwadanganya wale walio juu yenu na kuwaficha mambo wale walio chini yenu, na kutofanya mambo ambayo ni majaribio tu ya kujipendekeza kwa Mungu. Kwa ufupi, kuwa waaminifu ni kuwa safi katika matendo na maneno yenu, na kutomdanganya Mungu wala mwanadamu. Kile Ninachosema ni rahisi sana, lakini kwenu ni kigumu maradufu. Watu wengi wanaona afadhali watupwe jahanamu kuliko kuzungumza na kutenda kwa uaminifu. Si ajabu kwamba Nina njia nyingine ya kuwashughulikia wale wasio waaminifu. Bila shaka, Ninajua fika jinsi ilivyo vigumu kwenu kuwa watu waaminifu. Kwa sababu ninyi nyote ni “werevu” sana, stadi sana katika kupima mioyo ya watu waungwana kulingana na mawazo yenu wenyewe yaliyo duni, hili linafanya kazi Yangu iwe rahisi zaidi. Na kwa kuwa kila mmoja wenu anakumbatia siri zake kifuani mwake, basi, Nitawaweka ninyi, mmoja baada ya mwingine, katika janga ili “mfundishwe” kwa moto, ili kwamba baada ya hapo mweze kuwa wenye imani thabiti katika maneno Yangu. Hatimaye, Nitayang’oa kutoka vinywani mwenu maneno “Mungu ni Mungu mwaminifu,” hapo ndipo mtajipiga vifua vyenu na kuomboleza, “Moyo wa mwanadamu ni mdanganyifu sana!” Hali yenu ya akili itakuwaje wakati huo? Hakika hamtakuwa mmejawa na kiburi kama mlivyo sasa! Sembuse mtakuwa “wenye kina na wenye kujifanya kuwa wagumu kueleweka” kama mlivyo sasa. Mbele ya Mungu, watu wengine huonekana kuwa wenye adabu na nidhamu, na hasa “wenye mwenendo mzuri,” lakini wanaonyesha meno yao na kutikisa makucha yao mbele ya Roho. Je, mngewahesabu watu kama hao miongoni mwa safu za waaminifu? Ikiwa wewe ni mnafiki, mtu ambaye ni stadi katika “uhusiano na watu,” basi Ninasema kwamba hakika wewe ni mtu anayejaribu kumchezea Mungu. Ikiwa maneno yako yamejaa visingizio na uthibitisho usio na maana, Basi Ninasema kwamba wewe ni mtu asiyetaka kuutia ukweli katika vitendo. Ikiwa una mambo mengi ya kibinafsi ambayo ni magumu kuyazungumzia, ikiwa unachukia sana kuweka wazi siri zako—matatizo yako—mbele ya wengine ili kutafuta njia ya nuru, basi Ninasema kwamba wewe ni mtu ambaye atakuwa na ugumu mkubwa wa kupata wokovu, na ambaye atakuwa na ugumu wa kutoka gizani. Ikiwa kweli unafurahia kuitafuta njia ya ukweli, basi wewe ni mtu anayekaa daima katika nuru. Ikiwa unafurahi sana kuwa mtendaji huduma katika nyumba ya Mungu, ukifanya kazi kwa bidii na kwa uangalifu bila kujulikana, daima ukitoa na kutochukua kamwe, basi Ninasema kwamba wewe ni mtakatifu mwaminifu, kwa sababu hutafuti malipo na unakuwa tu mtu mwaminifu. Ikiwa uko tayari kuwa mkweli, ikiwa uko tayari kujitumia kikamilifu, Ikiwa unaweza kutoa maisha yako kwa ajili ya Mungu na kusimama imara katika ushuhuda wako, ikiwa wewe ni mwaminifu hadi kufikia hatua ambapo unajua tu kumridhisha Mungu na si kujifikiria mwenyewe au kujinufaisha mwenyewe, basi Ninasema kwamba watu kama wewe ni wale wanaolishwa katika nuru na ambao wataishi milele katika ufalme. Unapaswa kujua kama kuna imani ya kweli na uaminifu wa kweli ndani yako, kama una rekodi ya kuteseka kwa ajili ya Mungu, na kama una utii kamili kwa Mungu. Ikiwa huna haya, basi ndani yako mnasalia uasi, udanganyifu, uchoyo, na malalamiko. Kwa kuwa moyo wako si mwaminifu, hujawahi kuthaminiwa na Mungu na hujawahi kuishi katika nuru. Jinsi majaliwa ya mtu yatakavyokuwa mwishowe inategemea iwapo ana moyo mwaminifu na mwekundu kama damu, na iwapo ana nafsi safi. Ikiwa wewe ni mtu asiye mwaminifu kabisa, mtu aliye na moyo wenye uovu mwingi, mtu aliye na nafsi isiyo safi, basi hakika utaishia mahali ambapo mwanadamu anaadhibiwa, kama ilivyoandikwa katika rekodi ya majaliwa yako. Ikiwa unadai kuwa mwaminifu sana, na bado hufaulu kamwe kutenda kulingana na ukweli wala kuzungumza neno la kweli, basi, je, bado unamngoja Mungu akutuze? Je, bado unatumaini kwamba Mungu atakuona kama mboni ya jicho Lake? Je, fikira kama hizo si za kipuuzi? Ikiwa unamdanganya Mungu katika vitu vyote, nyumba ya Mungu inawezaje kumkaribisha mtu kama wewe, ambaye mikono yake si safi?

Jambo la tatu Ninalotaka kuwaambia ni hili: Kila mtu, katika mchakato wa kuishi maisha yake ya imani katika Mungu, amefanya mambo ambayo yanampinga na kumdanganya Mungu. Baadhi ya mambo hayo hayahitaji kurekodiwa kama makosa, lakini baadhi ya hayo hayasameheki, kwa maana kuna mengi yanayokiuka amri za utawala—mambo ambayo yanaikosea tabia ya Mungu. Wengi ambao wana wasiwasi kuhusu majaliwa yao wenyewe wanaweza kuuliza mambo haya ni yapi. Mnapaswa kujua kwamba ninyi ni wenye kiburi na wenye majivuno kiasili, na hamko tayari kutii ukweli wa mambo. Kwa sababu hii, Nitawaambia kidogo kidogo baada ya ninyi kujitafakari. Ninawahimiza mfanye juhudi ya kweli ili muelewe maudhui ya amri za utawala, na mjitahidi kuijua tabia ya Mungu. Vinginevyo, mtapata ugumu wa kufunga midomo yenu, ndimi zenu zitaongea bila kujizuia, na mtatoa maneno makuu, bila kujua mkiikosea tabia ya Mungu na kuanguka gizani, mkipoteza uwepo wa Roho Mtakatifu na nuru. Kwa sababu hamna kanuni katika matendo yenu, mkifanya na kusema yale msiyopaswa, utapokea malipo unayostahili. Unapaswa kujua kwamba ingawa huna kanuni katika neno na tendo, Mungu ni mwenye kanuni ya kiwango cha juu katika yote mawili. Sababu inayokufanya upokee malipo ni kwa sababu umemkosea Mungu, si mtu. Ikiwa, katika maisha yako, unatenda makosa mengi dhidi ya tabia ya Mungu, basi hakika utaishia kuwa mwana wa jahanamu. Kwa mwanadamu inaweza kuonekana kwamba umetenda tu matendo machache ambayo yanapingana na ukweli, na si zaidi. Hata hivyo, je, unafahamu kwamba machoni pa Mungu tayari wewe ni mtu ambaye kwake hakuna tena sadaka ya dhambi? Kwa sababu umekiuka amri za utawala za Mungu zaidi ya mara moja na, zaidi ya hayo, hujaonyesha dalili yoyote ya toba au kurudi nyuma, hakuna jambo lingine ila wewe kutumbukizwa jahanamu, ambapo Mungu humwadhibu mwanadamu. Idadi ndogo ya watu, walipokuwa wakimfuata Mungu, walitenda matendo fulani yaliyokiuka kanuni, lakini baada ya kupogolewa na kupewa maelekezo, hatua kwa hatua waligundua upotovu wao wenyewe, na baada ya hapo waliingia kwenye njia sahihi ya uhalisi, na wamejikita humo imara hadi sasa. Watu kama hao ndio wale watakaosalia mwishowe. Hata hivyo, ni waaminifu ndio Ninaowataka; ikiwa wewe ni mtu mwaminifu na mtu anayetenda kulingana na kanuni, basi unaweza kuwa msiri wa Mungu. Ikiwa katika matendo yako huikosei tabia ya Mungu, na unatafuta nia ya Mungu, na una moyo umwogopao Mungu, basi imani yako inafikia kiwango kinachostahili. Yeyote asiyemwogopa Mungu na asiye na moyo unaotetemeka kwa hofu ana uwezekano mkubwa wa kukiuka amri za utawala za Mungu. Wengi wanamtumikia Mungu kwa kutegemea shauku yao lakini hawana ufahamu wa amri za utawala za Mungu, sembuse kuwa na ufahamu hata mdogo wa maana ya ndani ya maneno Yake. Na hivyo, kwa nia zao njema, mara nyingi wanaishia kufanya mambo yanayosumbua usimamizi wa Mungu. Katika visa vikali, wanatimuliwa kutoka katika nyumba ya Mungu, wakinyimwa nafasi yoyote zaidi ya kumfuata Yeye, na wanatupwa jahanamu, ushirika wote na nyumba ya Mungu ukiwa umefika mwisho. Watu hawa wanafanya kazi ya nyumba ya Mungu kwa kutegemea nia zao njema zisizo na ufahamu, na mwishowe huikasirisha tabia ya Mungu. Watu huleta njia zao za kuwatumikia maafisa na mabwana katika nyumba ya Mungu na kujaribu kuzitumia, wakijidanganya kwamba zinaweza kutumika kwa urahisi hapa bila juhudi. Kamwe hawawazii kwamba Mungu hana tabia ya mwanakondoo, bali ile ya simba. Kwa hivyo, wale wanaohusiana na Mungu kwa mara ya kwanza hawawezi kuwasiliana na Yeye, kwa maana moyo wa Mungu si kama ule wa mwanadamu. Ni baada tu ya wewe kuelewa ukweli mwingi ndipo unapoweza kuendelea kumjua Mungu. Maarifa haya hayaundwi na maneno na mafundisho bali yanaweza kutumika kama hazina ambayo kwayo unaingia katika uhusiano wa karibu na Mungu, na kama uthibitisho kwamba Yeye anapendezwa nawe. Ikiwa unakosa uhalisi wa maarifa na hujajizatiti na ukweli, basi huduma yako ya shauku inaweza tu kukuletea chukizo na karaha ya Mungu. Kufikia sasa unapaswa kuwa umeelewa kwamba imani katika Mungu si somo la teolojia!

Ingawa maneno Ninayotumia kuwaonya ni mafupi, yote ambayo Nimeyaweka wazi ndiyo yale yanayokosa kabisa ndani yenu. Mnapaswa kujua kwamba Ninanena sasa kwa ajili ya kazi Yangu ya mwisho miongoni mwa wanadamu, kwa ajili ya kuamua matokeo ya mwanadamu. Sitaki kufanya kazi nyingi zaidi isiyozaa matunda, wala Sitaki kuendelea kuwaelekeza watu hao ambao ni kama magogo yaliyokufa, sembuse kuendelea kuwaongoza wale ambao kwa siri wana nia mbaya. Pengine siku moja mtaelewa nia za kujitahidi zilizo nyuma ya maneno Yangu na michango ambayo Nimetoa kwa ajili ya binadamu. Pengine siku moja mtagundua dhana itakayowawezesha kufikia hitimisho kuhusu matokeo yenu wenyewe.


Dhambi Zitamwongoza Mwanadamu Jahanamu

Nimewapa maonyo mengi na kuwapa ukweli mwingi ili kuwashinda. Leo mnajihisi kustawishwa zaidi kuliko mlivyohisi hapo zamani, mnaelewa kanuni nyingi za jinsi mtu anavyopaswa kuwa, na kumiliki kiasi kikubwa cha maarifa ya kawaida ambayo watu waaminifu wanapaswa kuwa nayo. Hiki ndicho mmepata kwa miaka mingi sasa. Mimi sikani mafanikio yenu, lakini lazima Niseme wazi kuwa Mimi pia sikani kutotii na uasi wenu mwingi dhidi Yangu kwa hii miaka mingi, kwa sababu hakuna mtakatifu hata mmoja kati yenu, nyinyi pia ni watu mliopotoshwa na Shetani, na maadui wa Kristo. Dhambi zenu na kutotii kwenu hadi sasa havihesabiki, hivyo si ajabu kwamba daima Narudia kuzungumza mbele yenu. Sitaki kuishi pamoja na ninyi kwa njia hii—lakini kwa ajili ya siku zenu za baadaye, kwa ajili ya hatima zenu, hapa Nitarudia Niliyoyasema kwa mara nyingine tena. Natumaini kuwa mtaweza kuonyesha uelewa zaidi, na Natumai hata zaidi kwamba mtaweza kuamini kila neno Ninalosema, na bado zaidi, kwamba mtaweza kufahamu kwa kina maana ya maneno Yangu. Msiwe na shaka juu ya yale Ninayosema, au hata kuyachukulia maneno Yangu mnavyotaka na kuyatupilia mbali kwa hiari, jambo ambalo Naliona kuwa halistahimiliki. Msiyahukumu maneno Yangu, sembuse hatamsiyachukulie kwa uzito, au kusema kwamba daima Nawajaribu, au mbaya zaidi, mseme kwamba kile ambacho Nimewaambia kinakosa usahihi. Ninaona kuwa mambo haya hayavumiliki. Kwa sababu mnanichukulia Mimi na kuyachukulia Ninayoyasema kwa mashaka na kamwe hamyazingatii, Ninamwambia kila mmoja wenu kwa uzito kabisa: Msiunganishe kile Ninachosema na falsafa, msikiweke pamoja na uongo wa matapeli, na hata zaidi, msiyajibu maneno Yangu kwa dharau. Labda katika siku zijazo hakuna mtu yeyote atakayekuwa na uwezo wa kuwaambia yale Ninayowaambia nyinyi, au kuzungumza na nyinyi kwa huruma sana, sembuse kuwaeleza mambo haya kwa uvumilivu hivi. Siku zijazo zitatumika katika kukumbuka nyakati zile nzuri, au kwa kulia kwa sauti kubwa, au kuugulia kwa maumivu, au mtakuwa mkiishi katika usiku wa giza bila hata chembe ya ukweli au kupewa maisha, au kusubiri tu bila matumaini, au kukaa katika majuto machungu kiasi kwamba hamwezi kufikiri…. Kwa kweli hakuna hata mmoja wenu anayeweza kuepuka uwezekano huu. Kwa sababu hakuna hata mmoja wenu anayechukua nafasi ya kumwabudu Mungu kwa kweli; mnajitumbukiza katika dunia yenye uasherati na maovu, mnachanganya ndani ya imani yenu, ndani ya roho zenu, nafsi, na miili, mambo mengi yasiyohusiana na maisha na ukweli na kwa kweli yanapingana nayo. Hivyo kile Ninachotumaini kwenu ni kuwa mtaweza kuletwa kwenye njia yenye mwanga. Tumaini Langu la pekee ni kwamba mtaweza kuwa na uwezo wa kujijali wenyewe, kujitunza wenyewe, na kwamba hamtaweka mkazo sana kwenye hatima zenu huku mkizitazama tabia zenu na dhambi zenu kwa kutokujali.

Watu ambao wamemwamini Mungu kwa muda mrefu sasa wametumainia hatima iliyo nzuri, watu wote ambao wanamwamini Mungu wanatumai kwamba bahati nzuri itawajia kwa ghafla, na wote wanatumai kwamba bila kujua, watajikuta wameketi kwa amani sehemu moja au nyingine kule mbinguni. Lakini Ninasema kwamba watu hawa, pamoja na mawazo yao mazuri hawajawahi kujua kama wana sifa ya kupokea bahati nzuri kama hiyo inayoanguka kutoka mbinguni, au kukaa juu ya kiti huko mbinguni. Kwa sasa ninyi mna maarifa mazuri kujihusu, lakini bado mnatarajia kwamba mnaweza kuepuka maafa ya siku za mwisho na mkono wa Mwenyezi anapowaadhibu wale waovu. Inaonekana kana kwamba kuwa na ndoto tamu na kutaka vitu kama tu wanavyopenda ni sifa ya kawaida ya watu wote ambao Shetani amewapotosha, na sio fikra ya mtu fulani binafsi. Hata hivyo, bado Nataka kukomesha tamaa zenu badhirifu na hamu zenu za kupata baraka. Kwa kuwa dhambi zenu ni nyingi na ukweli wa kutotii kwenu ni mwingi na unaongezeka kila wakati, haya yanawezaje kupatana na mipango yenu mizuri ya baadaye? Kama unataka kuendelea unavyopenda kuwa mwenye makosa, bila chochote kinachokuzuia, lakini bado unataka ndoto zitimie, basi Nakusihi uendelee katika usingizi wako na usiamke kamwe, kwa sababu unaota ndoto isiyoweza kutimia, na haitatumika kukufanya upate upendeleo mbele za Mungu mwenye haki. Kama unataka tu ndoto zitimie, basi usiote kamwe, lakini kabiliana na ukweli milele, kabiliana na mambo ya hakika. Hiyo ndiyo njia ya pekee ya kukuokoa. Je, kwa maneno thabiti, hatua za mbinu hii ni zipi?

Kwanza, fanya uchunguzi wa dhambi zako zote, na uchunguze tabia na mawazo yako yote ambayo hayafuati ukweli.

Hiki ni kitu ambacho mnaweza kukifanya kwa urahisi, na Ninaamini kwamba watu wote wenye akili wanaweza kufanya hivi. Hata hivyo, wale watu ambao hawajui kamwe kile kinachomaanishwa kuwa ni dhambi na ukweli ni tofauti, ni kwa sababu kwa kiwango cha chini, wao si watu wenye akili. Ninazungumza na watu ambao wameidhinishwa na Mungu, ambao ni waaminifu, hawajakiuka kwa uzito amri zozote za kiutawala, na wanaweza kutambua dhambi zao wenyewe kwa urahisi. Ingawa hiki ni kipengele kimoja ambacho Ninahitaji kutoka kwenu ambacho ni rahisi kwenu, sicho kipengele cha pekee Ninachohitaji kutoka kwenu. Haijalishi ni nini, Ninatumai kwamba hamtalicheka hitaji hili kwa siri, au hata zaidi, kwamba hamtaliangalia kwa dharau au kulichukulia kimzaha. Lichukulieni kwa umakini, na msilipuuze.

Pili, kwa kila moja ya dhambi na kutotii kwako unapaswa kutafuta ukweli unaolingana, na kisha uutumie ukweli huu kutatua masuala hayo. Baada ya hayo, badilisha matendo yako ya dhambi na mawazo yako na vitendo vya kutotii kwa kutenda ukweli.

Tatu, unapaswa kuwa mtu mwaminifu, si mtu ambaye siku zote anakuwa mjanja, na usiwe mtu mdanganyifu daima. (Hapa Ninakusihi tena uwe mtu mwaminifu.)

Kama unaweza kutimiza vipengele hivi vyote vitatu basi una bahati, wewe ni mtu ambaye ndoto zako zinatimia na ambaye umepata bahati nzuri. Labda mtayachukulia mahitaji haya matatu yasiyovutia kwa umakini, au labda mtayachukulia kwa uzembe. Kwa vyovyote vile, nia Yangu ni kutimiza ndoto zenu, kuweka mawazo yenu katika matendo, si kuwafanyia mzaha au kuwadanganya.

Mahitaji Yangu yanaweza kuwa rahisi, lakini kile Ninachowaambia si rahisi hivyo kama kujumlisha moja na moja upate mbili. Kama kile mnachofanya ni kuzungumza tu kuhusu mambo haya bila kufikiria, au kuongea kwa kuropoka maneno matupu, yanayovutia, basi mipango yenu na matakwa yenu yatakuwa ukurasa mtupu milele. Mimi Sitakuwa na hisia ya huruma kwa wale walio miongoni mwenu ambao wanateseka kwa miaka mingi na kufanya kazi kwa bidii bila matokeo yoyote. Kinyume cha hayo, Nitawatendea wale ambao hawajatimiza mahitaji Yangu kwa adhabu, si thawabu, sembuse huruma yoyote. Mnaweza kuwa mnafikiri kwamba, kwa kuwa mmekuwa wafuasi kwa miaka mingi sana, mmeweka bidii bila kujali hali yoyote, hivyo kwa namna yoyote mnaweza kupata bakuli la wali katika nyumba ya Mungu kwa kuwa watendaji huduma. Naweza kusema wengi wenu mnafikiri hivi kwa sababu siku zote mmekuwa mkifuatilia kanuni ya jinsi ya kujinufaisha na jambo fulani na usichukuliwe kwa manufaa ya wengine. Hivyo Ninawaambia sasa kwa uzito kabisa: Sijali jinsi ambavyo kazi yako yenye bidii inavyostahili kusifiwa, jinsi ambavyo sifa zako ni za kuvutia, jinsi unavyonifuata Mimi kwa karibu, jinsi ulivyo mashuhuri, au jinsi ambavyo umeboresha mtazamo wako; mradi tu hujatimiza matakwa Yangu, hutaweza kupata sifa Zangu kamwe. Yafuteni hayo mawazo na hesabu zenu zote mapema iwezekanavyo, na muanze kuyachukulia mahitaji Yangu kwa makini. Vinginevyo, Nitawafanya watu wote wawe majivu ili Niitamatishe kazi Yangu, na hali ikiwa mbaya zaidi Nitageuza miaka Yangu ya kazi na kuteseka kuwa bure, kwa sababu Siwezi kuwaleta watu hao wanaonuka uovu na walio na sura ya Shetani katika ufalme Wangu au kuwapeleka katika enzi ijayo.

Nina matamanio mengi. Natamani muweze kutenda kwa njia inayofaa na yenye mwenendo mzuri, muwe waaminifu kutimiza wajibu wenu, muwe na ukweli na ubinadamu, muwe watu ambao wanaweza kuacha vitu vyote na kuyatoa maisha yao kwa ajili ya Mungu, na mengineyo. Matumaini haya yote yanatokana na upungufu wenu na upotovu na kutotii kwenu. Kama kila mojawapo ya mazungumzo ambayo Nimekuwa nayo pamoja nanyi hayajatosha kuvuta umakini wenu, basi huenda Sitasema mengine. Hata hivyo, nyinyi mnaelewa matokeo ya hayo. Sipumziki kamwe, kwa hiyo Nisiponena, Nitafanya kitu ili watu wakitazame. Ninaweza kuufanya ulimi wa mtu uoze, au mtu afe na viungo vyake vitolewe, au kumpa mtu kasoro za neva na kumfanya atende kama mwendawazimu. Au, hata tena, Ninaweza kuwafanya baadhi ya watu wavumilie maumivu makali Ninayowasababishia. Kwa njia hii Ningejihisi mwenye furaha, mwenye furaha sana na kuridhika sana. Imesemwa daima kwamba “Mema hulipizwa kwa mema, na maovu kwa maovu,” mbona isiwe hivyo sasa? Kama unataka kunipinga Mimi na unataka kutoa hukumu fulani kunihusu, basi Nitauozesha mdomo wako, na hilo litanipendeza Mimi sana. Hii ni kwa sababu mwishowe hujafanya lolote linalohusiana na ukweli, sembuse na maisha, ilhali kila kitu Ninachofanya ni ukweli, kila kitu kinahusiana na kanuni za kazi Yangu na amri za utawala Nilizoweka rasmi. Kwa hiyo, Namsihi sana kila mmoja wenu ajikusanyie matendo mema kiasi, acheni kufanya maovu mengi sana, na mtii matakwa Yangu katika wakati wenu wa bure. Kisha Nitajihisi furaha. Kama mngetoa (au kuchangia) katika ukweli mara elfu mojaya juhudi mnazoweka katika mwili, basi Nasema hungekuwa na dhambi za mara kwa mara na midomo mibovu. Je, hili si dhahiri?

Kadri dhambi zako zinavyozidi kuwa nyingi, ndivyo utakavyokuwa na fursa chache za kupata hatima iliyo nzuri. Kinyume chake, kadri dhambi zako zinavyozidi kuwa chache, ndivyo uwezekano wako wa kusifiwa na Mungu unavyoongezeka. Kama dhambi zako zitaongezeka hadi kiwango ambacho haiwezekani tena Mimi kukusamehe, basi utakuwa umepoteza kabisa nafasi yako ya kusamehewa. Hivyo hatima yako haitakuwa ya juu bali chini. Kama huniamini basi kuwa jasiri na ufanye maovu, na kisha uone kile kitakachokupata. Kama wewe ni mtu ambaye utendaji wako wa ukweli ni wenye bidii sana basi kwa hakika una fursa ya kusamehewa dhambi zako, na kiwango cha kutotii kwako kutapungua zaidi na zaidi. Kama wewe ni mtu ambaye hauko tayari kutenda ukweli basi kwa hakika dhambi zako mbele ya Mungu zitaongezeka, kiwango cha kutotii kwako kitaongezeka zaidi na zaidi, mpaka wakati wa mwisho ambapo utakuwa umeangamia kabisa, na huo ndio wakati ambao ndoto yako ya kupendeza ya kupokea baraka itaharibiwa. Usizichukulie dhambi zako kama ni makossa tu ya mtu asiye mkomavu au mpumbavu, usitumie kisingizio kwamba hukutenda ukweli kwa sababu ubora duni wa tabia yako ulikufanya usiweze kuutenda, na hata zaidi, usizichukulie tu dhambi ulizofanya kama ni matendo ya mtu ambaye hakujua vizuri zaidi. Kama unajua vizuri kujisamehe na unajua vizuri kujitendea kwa ukarimu, basi Ninasema wewe ni mwoga ambaye kamwe hautapata ukweli, na dhambi zako kamwe hazitakoma kukuandama, lakini zitakuzuia kuwahi kutosheleza mahitaji ya ukweli na kukufanya milele uwe mwandamani mwaminifu wa Shetani. Ushauri Wangu kwako bado ni huu: Usiwe makini sana kwa hatima yako tu na kutotilia maanani dhambi zako zilizofichika; zichukulie dhambi zako kwa makini, na usikose kutilia maanani dhambi zako zote kwa sababu ya kujali kuhusu hatima yako.


Ni Muhimu Sana Kuelewa Tabia ya Mungu

Kuna mambo mengi ambayo Ninatumai kuwa mtaweza kuyafikia. Hata hivyo, matendo yenu na maisha yenu yote hayawezi kuridhisha matakwa Yangu kikamilifu, kwa hiyo ni lazima Niseme kile hasa Ninachotaka kusema na kuwafafanulia mapenzi Yangu. Kwa kuwa utambuzi wenu ni mdogo na ufahamu wenu pia ni mdogo, mpo karibu kabisa kukosa kuijua tabia Yangu na kiini Changu pia, na hivyo ni suala la dharura kwamba Niwafahamishe kuyahusu. Haijalishi hapo awali ulielewa kwa kiwango kipi, au kama uko tayari kujaribu kuelewa masuala haya, bado ni lazima Niyaelezee kwenu kwa undani. Masuala haya si mageni kabisa kwenu, lakini bado mnakosa uelewa mwingi, ufahamu mwingi, kwa maana iliyoko ndani yao. Wengi wenu mna ufahamu mdogo tu, na wa sehemu na ambao haujakamilika kwa hilo. Ili kuwasaidia kutenda ukweli kwa njia bora zaidi, yaani, kuweka maneno Yangu katika matendo kwa njia bora zaidi, Nafikiri kwamba ni masuala haya ambayo ni lazima kwanza myajue. Vinginevyo, imani yenu itabakia kuwa isiyo na uhakika, ya kinafiki, na iliyojawa na mambo ya kidini. Kama huielewi tabia ya Mungu, basi hautaweza kufanya kazi unayopaswa kufanya kwa ajili Yake. Kama hujui dutu ya Mungu, basi hautaweza kumwonyesha heshima na uchaji, lakini badala yake kutakuwa tu na uzembe wa kutokujali, na kuepuka kusema ukweli wote, na hata zaidi, kufuru isiyoweza kurekebishwa. Ingawa kuielewa tabia ya Mungu kwa kweli ni muhimu sana, na maarifa ya dutu ya Mungu hayawezi kupuuzwa, hakuna yeyote ambaye amewahi kuchunguza kwa umakini au kudadisi masuala haya. Ni wazi kuona kwamba nyote mmetupilia mbali amri za utawala Nilizotoa. Kama huielewi tabia ya Mungu, basi kuna uwezekano mkubwa zaidi kwa wewe kuikosea tabia Yake. Kuikosea tabia Yake ni sawa na kuchochea hasira ya Mungu Mwenyewe, ambapo matunda ya mwisho ya matendo yako yatakuwa ni ukiukaji wa amri za utawala. Sasa unapaswa kutambua kwamba unapoelewa kiini cha Mungu, vivyo hivyo utaweza kuielewa tabia Yake—na unapoielewa tabia Yake, vivyo hivyo utakuwa umeelewa amri za utawala. Bila shaka, mengi ya yale yaliyoko katika amri za utawala yanahusisha tabia ya Mungu, lakini tabia Yake yote haijaonyeshwa ndani ya amri za utawala; kwa hivyo, ni lazima mpige hatua zaidi katika kuongeza ufahamu wenu wa tabia ya Mungu.

Ninaongea nanyi leo si katika hali ya mazungumzo ya kawaida, kwa hiyo inapaswa myachukulie maneno Yangu kwa uangalifu na, zaidi ya hayo, myatafakari kwa kina. Kile Ninachomaanisha kwa hili ni kwamba mmetoa jitihada ndogo sana kwa maneno ambayo Nimeyazungumza. Tunapokuja kwa tabia ya Mungu, hamko radhi hata zaidi kutafakari juu ya suala hili, na ni mara chache sana ambapo mtu anaweka juhudi katika hilo. Kwa hiyo, Nasema kwamba imani yenu ni mazungumzo ya kujionyesha tu. Hata sasa, hakuna hata mmoja wenu ametoa jitihada yoyote ya dhati kwa udhaifu wenu mkubwa zaidi. Mmeniangusha baada ya maumivu yote Niliyoyapitia kwa ajili yenu. Si ajabu kwamba hamjali kuhusu Mungu na mnaishi maisha yasiyo na ukweli. Watu kama hawa wanawezaje kuhesabiwa kama watakatifu? Sheria ya mbinguni haitavumilia jambo kama hilo! Kwa kuwa mna uelewa mdogo sana wa hili, basi itabidi Nitumie pumzi zaidi.

Tabia ya Mungu ni mada ambayo inaonekana kuwa ya dhahania sana kwa kila mtu na aidha ambayo haikubaliwi kwa urahisi, kwani tabia Yake ni tofauti na hulka ya binadamu. Mungu, pia, ana hisia za raha, hasira, huzuni, na furaha, lakini hisia hizo zinatofautiana na zile za binadamu. Mungu Mwenyewe ana milki na nafsi Yake. Kila kitu Anachokidhihirisha na kukifichua ni viwakilishi vya dutu Yake na utambulisho Wake. Kila Alicho na anacho, pamoja na dutu na utambulisho Wake vyote ni vitu ambavyo haviwezi kubadilishwa na binadamu yeyote. Tabia Yake inajumuisha upendo Wake kwa binadamu, faraja kwa binadamu, chuki kwa binadamu, na hata zaidi, uelewa wa kina wa binadamu. Hulka ya binadamu, hata hivyo, inaweza kuwa yenye matumaini chanya, changamfu, au isiyo na hisia. Tabia ya Mungu ni ile ambayo inamilikiwa na Mtawala wa vitu vyote na viumbe vyote vyenye uhai, na Bwana wa viumbe vyote. Tabia Yake inawakilisha heshima, nguvu, uadilifu, ukuu, na zaidi ya yote, mamlaka ya juu kabisa. Tabia Yake ni ishara ya mamlaka, ishara ya kila kitu kilicho cha haki, cha kuvutia, ishara ya kila kitu kilicho chema na kizuri. Zaidi ya hayo, tabia Yake ni ishara ya Yeye kutoweza kushindwa au kushambuliwa na giza au na nguvu yoyote ya adui, pamoja na ishara ya Yeye kutoweza kukosewa (wala Hatavumilia kukosewa) na kiumbe chochote kilichoumbwa. Tabia Yake ni ishara ya nguvu za kiwango cha juu zaidi. Hakuna mtu au watu wenye uwezo au wanaoweza kutatiza kazi Yake au tabia Yake. Lakini sifa bainifu za mwanadamu ishara tu ya mamlaka madogo ya mwanadamu juu ya mnyama. Mwanadamu ndani yake na kwake hana mamlaka, hana uhuru, na hana uwezo wa kuenda zaidi ya nafsi, lakini katika kiini chake ni mtu ambaye anajinyenyekeza chini ya kila aina ya watu, matukio, na vitu. Furaha ya Mungu inatokana na kuwepo na kuzuka kwa haki na nuru; kwa sababu ya uharibifu wa giza na uovu. Anafurahi kwa sababu Ameleta nuru na maisha mazuri kwa wanadamu; Furaha Yake ni furaha ya haki, ishara ya kuwepo kwa yote ambayo ni chanya na, hata zaidi, ishara ya fanaka. Ghadhabu ya Mungu ni n kwa sababu ya madhara ambayo kuwepo na kuingiliwa kwa dhulma kunaleta juu ya binadamu Wake, kwa sababu ya kuwepo kwa uovu na giza, kwa sababu ya kuwepo kwa vitu vinavyofukuza ukweli, na hata zaidi kwa sababu ya kuwepo kwa vitu vinavyopinga vitu vilivyo vyema na vizuri. Hasira Yake ni ishara ya kwamba vitu vyote hasi havitakuwepo tena, na hata zaidi ya hayo, ni ishara ya utakatifu Wake. Huzuni Yake ni kwa sababu ya wanadamu, ambao Amekuwa na matumaini nao lakini ambao wameanguka katika giza, ni kwa sababu kazi Afanyayo kwa mwanadamu haifikii matarajio Yake, na kwa sababu binadamu Awapendao hawawezi wote kuishi katika mwanga. Anahisi huzuni kwa sababu ya wanadamu wasio na hatia, kwa sababu ya yule ambaye ni mwaminifu lakini ni mjinga, na kwa sababu yule mwanadamu mzuri lakini ana upungufu katika maoni yake mwenyewe. Huzuni Yake ni ishara ya wema Wake na huruma Yake, ishara ya uzuri na ukarimu. Furaha yake, bila shaka, inatokana na kuwashinda maadui Zake na kupata imani nzuri ya mwanadamu. Zaidi ya hayo, inatokana na kuondolewa na kuangamizwa kwa nguvu zote za adui na kwa sababu wanadamu wamepokea maisha mazuri na yenye amani. Furaha ya Mungu ni tofauti na raha ya binadamu; badala yake, ni ile hisia ya kupokea matunda mazuri, hisia ambayo ni kubwa zaidi kuliko raha. Furaha Yake ni ishara ya wanadamu kuwa huru dhidi ya mateso kuanzia wakati huu na kuendelea, na ni ishara ya wanadamu kuingia katika ulimwengu wenye mwanga. Hisia za mwanadamu, kwa upande mwingine, zote huibuka kwa ajili ya masilahi yake mwenyewe, na wala si kwa ajili ya haki, mwangaza, au kile ambacho ni cha kupendeza, sembuse neema inayotolewa na Mbingu. Hisia za wanadamu zina ubinafsi na zinamilikiwa na ulimwengu wa giza. Hisia hizo hazipo kwa ajili ya mapenzi, sembuse mpango wa Mungu, na kwa hiyo mwanadamu na Mungu hawawezi kamwe kuzungumziwa kwa njia sawa. Mungu ni mkuu milele na Anaheshimiwa milele, ilhali mwanadamu siku zote ni wa chini, siku zote hana thamani. Hii ni kwa sababu daima Mungu anajitoa na kugharimika kwa ajili ya wanadamu, ilhali mwanadamu daima anatafuta na kujitahidi kwa ajili yake mwenyewe. Mungu daima anajitaabisha kwa ajili ya kuwepo kwa wanadamu, ilhali mwanadamu hachangii chochote kamwe kwa ajili ya haki au nuru, na hata kama mwanadamu atafanya jitihada ya muda, yeye ni dhaifu sana hawezi kustahimili dhoruba hata kidogo, kwani jitihada za mwanadamu siku zote ni kwa ajili yake mwenyewe na wala si kwa ajili ya wengine. Mwanadamu siku zote ni mbinafsi, wakati Mungu hana ubinafsi milele. Mungu ndiye chanzo cha vyote vilivyo vya haki, vyema, na vizuri, huku naye mwanadamu ni yule anayerithi na kudhihirisha vyote vyenye sura mbaya na vyenye maovu. Mungu hatawahi kubadilisha dutu Yake ya haki na uzuri, ilhali mwanadamu anaweza kabisa, wakati wowote, kuisaliti haki na kujiweka mbali na Mungu.

Kila sentensi Niliyoizungumza ina tabia ya Mungu ndani yake. Mtafanya vizuri endapo mtatafakari kuhusu maneno Yangu kwa umakini, na kwa kweli mtafaidi pakubwa kutoka kwa maneno hayo. Dutu ya Mungu ni ngumu sana kuielewa, lakini Ninaamini kwamba angalau nyinyi nyote mna mawazo fulani kuhusu tabia ya Mungu. Ninatumai, basi, kwamba mtanionyesha Mimi na kufanya mengi zaidi ya yale ambayo hayakosei tabia ya Mungu. Kisha Nitatulizwa moyo. Kwa mfano, mweke Mungu moyoni mwako kila wakati. Unapochukua hatua, fanya hivyo kulingana na maneno Yake. Tafuta nia Zake katika kila kitu, na usifanye kile ambacho kitavunjia heshima na kumdhalilisha Mungu. Hata zaidi usimweke Mungu nyuma ya akili yako ili ujaze utupu wa siku zijazo katika moyo wako. Ukifanya hivyo, basi utakuwa umeikosea tabia ya Mungu. Tena, ikitokea kwamba hutawahi kutamka matamshi ya kukufuru au kulalamika dhidi ya Mungu maisha yako yote, na tena ikitokea kwamba unaweza kufanya kikamilifu kila kitu ambacho Amekuaminia wewe na pia kutii maneno Yake yote katika maisha yako yote, basi utakuwa umeweza kuepuka kuasi dhidi ya amri za utawala. Kwa mfano, kama umewahi kusema “Kwa nini sifikirii kwamba Yeye ni Mungu?” “Nafikiri kwamba maneno haya ni nuru kiasi tu ya Roho Mtakatifu,” “Katika maoni yangu, si kila kitu ambacho Mungu anakifanya lazima ni sahihi,” “Ubinadamu wa Mungu hauna ukuu zaidi kuliko wangu,” “Maneno ya Mungu hayaaminiki kabisa,” au matamshi mengine kama hayo ya kuhukumu, basi Nakusihi wewe ukiri na kutubu dhambi zako mara nyingi zaidi. Vinginevyo, hutawahi kuwa na fursa ya msamaha, kwani humkosei mwanadamu, ila Mungu Mwenyewe. Unaweza kuamini kwamba wewe unamhukumu mtu tu, lakini Roho wa Mungu haichukulii hivyo. Wewe kutoheshimu mwili Wake ni sawa na kumvunjia Yeye heshima. Kama hali ni hivi, basi si ni kweli kwamba umeikosea tabia ya Mungu? Lazima ukumbuke kwamba kila kitu kinachofanywa na Roho wa Mungu kinafanywa ili kulinda kazi Yake katika mwili na ili kazi hii ifanywe vizuri. Ukiyapuuza haya, basi Nasema kwamba wewe ni mtu ambaye kamwe hataweza kufaulu katika kumwamini Mungu. Kwani umechochea hasira ya Mungu, kwa hivyo Atatumia adhabu inayofaa ili kukufunza adabu.

Kupata kujua dutu ya Mungu si jambo dogo. Lazima uelewe tabia Yake. Katika njia hii, polepole na bila kujua, utaanza kujua dutu ya Mungu. Wakati umeingia katika maarifa haya, utajikuta unasonga mbele kwenye hali ya juu na nzuri zaidi. Mwishowe, utakuja kujisikia aibu kwa nafsi yako ya kuchukiza, kiasi kwamba unahisi hakuna mahali pa kujificha. Wakati huo, kutakuwa na machache zaidi na zaidi katika mwenendo wako ya kukosea tabia ya Mungu, moyo wako utakuwa karibu zaidi na zaidi na ule wa Mungu, na polepole upendo wako Kwake utaongezeka ndani ya moyo wako. Hii ni ishara ya wanadamu kuingia katika hali nzuri. Lakini kufikia sasa bado hamjapata hili. Mnaposhughulika huku na kule kwa ajili ya majaaliwa yenu, ni nani anayependa kujaribu kujua dutu ya Mungu? Kama hali hii itaendelea, mtakiuka amri za utawala bila kujua, kwani mnafahamu kidogo sana kuhusu tabia ya Mungu. Kwa hivyo, je, si kile ambacho mnafanya sasa kinaweka msingi wa makosa yenu dhidi ya tabia ya Mungu? Kwamba Ninawaambia muielewe tabia ya Mungu haipingani na kazi Yangu. Kwani mkikosea amri za utawala mara nyingi, basi ni nani kati yenu anayeweza kutoroka adhabu? Je, basi kazi Yangu haingekuwa bure kabisa? Kwa hivyo, Ningali Nawaambia kwamba, pamoja na kuchunguza mienendo yenu binafsi, muwe waangalifu zaidi na hatua mnazochukua. Haya ndiyo yatakuwa mahitaji ya juu zaidi Ninayotoa kwenu, na Ninatumai kwamba nyote mtayafikiria kwa umakini na kuyaona kuwa muhimu kabisa. Endapo siku itafika ambapo matendo yenu yatanichochea Mimi hadi kuwa katika hali iliyojaa hasira, basi matokeo yatakuwa ya kwenu peke yenu kuyafikiria, na hakutakuwa na mwingine yeyote atakayechukua adhabu hiyo kwa niaba yenu.


Jinsi ya Kumjua Mungu Duniani

Nyinyi nyote mna furaha kupokea tuzo mbele ya Mungu na kuwa walengwa wa fadhili Zake machoni Pake. Haya ni matakwa ya kila mtu baada ya yeye kuanza kuwa na imani katika Mungu, kwani mwanadamu kwa moyo wake wote hujitahidi kupata mambo yaliyo juu na hakuna aliye tayari kubaki nyuma ya wengine. Hii ndiyo njia ya mwanadamu. Kwa sababu hii hasa, wengi kati yenu wanajaribu daima kujipendekeza kwa Mungu aliye mbinguni, lakini kwa kweli, uaminifu wenu na uwazi kwa Mungu ni wa kiasi kidogo sana ukilinganishwa na uaminifu na uwazi wenu kwenu wenyewe. Mbona Nasema hivi? Kwa sababu Sitambui uaminifu wenu kwa Mungu hata kidogo, na zaidi Nakana kuwepo kwa Mungu aliye ndani ya mioyo yenu. Hiyo ni kusema, Mungu mnayemwabudu, Mungu asiye dhahiri mnayempenda, hayupo kabisa. Kinachonifanya niseme haya kwa uhakika ni kwamba mko mbali sana na Mungu wa kweli. Uaminifu mnaomiliki unatokana na kuwepo kwa sanamu mioyoni mwenu, na kunihusu Mimi, Mungu anayeonekana kama asiye mkubwa wala mdogo machoni penu, mnachofanya ni kunikiri kwa maneno tu. Ninaposema juu ya umbali wenu mkubwa kutoka kwa Mungu, Ninamaanisha jinsi mlivyo mbali sana na Mungu wa kweli, ilhali Mungu asiye dhahiri Anaonekana kuwa karibu. Nisemapo “asiye mkubwa,” inamaanisha jinsi Mungu mnayemwamini siku ya leo anaonekana tu kuwa mwanadamu asiye na uwezo mkubwa; mwanadamu asiye wa fahari sana. Na Nisemapo, “asiye mdogo,” inamaanisha kuwa ingawa mwanadamu huyu hawezi kuita upepo na kuamuru mvua, hata hivyo Anaweza kumwita Roho wa Mungu kufanya kazi inayotingisha mbingu na dunia, hivyo kumchanganya mwanadamu kabisa. Kwa nje, nyote mnaonekana kuwa watiifu sana kwa huyu Kristo aliye duniani, lakini kwa kiini hamna imani Kwake wala kumpenda. Ninachomaanisha ni kwamba yule mliye na imani kwake kwa kweli ni yule Mungu asiye dhahiri katika hisia zenu, na yule kweli mnayempenda ni Mungu mnayemtamani usiku na mchana, lakini bado hamjamwona kamwe kibinafsi. Na kuhusu huyu Kristo, imani yenu ni sehemu tu, na upendo wenu Kwake si kitu. Imani inamaanisha imani na kusadiki; upendo unamaanisha kusujudu na kusifu ndani ya mioyo yenu, bila kuondoka. Lakini imani yenu na upendo wenu kwa Kristo wa siku ya leo vimepungukiwa chini ya hili. Ikujapo kwa imani, mna imani Kwake jinsi gani? Ikujapo kwa upendo, mnampenda jinsi gani? Hamjui kabisa kuhusu tabia Yake, sembuse kiini Chake, hivyo ni jinsi gani kwamba mna imani Kwake? Uko wapi uhalisi wa imani yenu Kwake? Mnampenda jinsi gani? Uko wapi uhalisi wa upendo wenu Kwake? 

Wengi wamenifuata bila kusita hadi leo, na katika miaka hii michache, nyote mmepitia uchovu mwingi. Nimefahamu vizuri tabia ya asili na mazoea ya kila mmoja wenu, na imekuwa vigumu sana kuingiliana nanyi. Cha kusikitisha ni kwamba ingawa nina maarifa mengi kuwahusu, hamna ufahamu hata kidogo kunihusu. Sio ajabu wengine wanasema mlidanganywa na mwanadamu katika wakati wa mkanganyiko. Hakika, hamwelewi chochote kuhusu tabia Yangu, na hata zaidi hamwezi kufahamu yaliyo akilini Mwangu. Sasa ninyi kunielewa visivyo kunaongezeka haraka, na imani yenu Kwangu inabaki ile imani iliyokanganyika. Badala ya kusema kwamba mna imani Kwangu, ingefaa zaidi kusema kwamba ninyi nyote mnajaribu kupata upendeleo Wangu na kujipendekeza Kwangu. Nia zenu ni rahisi sana—yeyote anayeweza kunituza, nitamfuata, na yeyote anayeweza kuniwezesha kutoroka majanga makubwa, nitaamini kwake, awe Mungu ama Mungu fulani yeyote. Hakuna kati ya haya yanayonihusu. Kuna wanadamu wengi kama hao kati yenu, na hali hii ni nzito sana. Ikiwa siku moja, majaribio yatafanywa kuona ni wangapi kati yenu wanamwamini Kristo kwa sababu mna umaizi kuhusu kiini Chake, basi Nahofia kwamba hakuna mmoja wenu atakuwa na uwezo kufanya Ninavyotaka. Hivyo haitakuwa hoja kwa kila mmoja wenu kuzingatia swali hili: Mungu mliye na imani na Yeye ni tofauti sana na Mimi, na kwa hivyo, nini basi ni kiini cha imani yenu kwa Mungu? Kadri mnavyozidi kuamini katika mnayedai kuwa Mungu wenu, ndivyo mnavyozidi kupotea mbali sana nami. Basi, ni nini msingi wa suala hili? Nina uhakika hakuna mmoja wenu amewahi kufikiria suala hili, lakini mmefikiria uzito wake? Mmewaza kuhusu matokeo ya kuendelea na imani ya namna hii? 

Sasa, matatizo yaliyowekwa mbele yenu ni mengi, na hakuna mmoja wenu aliye na uhodari wa kuleta ufumbuzi. Iwapo haya yataendelea, basi walio katika hatari ya kupoteza ni nyinyi wenyewe pekee. Nitawasaidia kuyatambua matatizo, lakini itabakia kwenu kupata ufumbuzi. 

Nawathamini sana wale wasio na shaka kuhusu wengine na pia nawapenda sana wale wanaokubali ukweli kwa urahisi; kwa aina hizi mbili za wanadamu Ninaonyesha utunzaji mkubwa, kwani machoni Pangu wao ni waaminifu. Kama una udanganyifu mwingi, basi utakuwa na moyo wenye hadhari na mawazo ya shaka juu ya mambo yote na wanadamu wote. Kwa sababu hii, imani yako Kwangu inajengwa juu ya msingi wa mashaka. Imani kama hii ni moja ambayo kamwe Sitaitambua. Bila imani ya kweli, basi utakuwa mbali hata zaidi na upendo wa kweli. Na ikiwa unaweza kumshuku Mungu na kumkisia utakavyo, basi wewe bila shaka ni mdanganyifu zaidi kati ya wanadamu wengine. Mnakisia iwapo Mungu anaweza kuwa kama mwanadamu: mwenye dhambi isiyosameheka, mwenye tabia ndogondogo, anayependelea na asiye na mantiki, aliyekosa hisia ya haki, mwenye mbinu ovu, mdanganyifu na mjanja, na pia anayefurahishwa na uovu na giza, na kadhalika. Si sababu ambayo mwanadamu ana mawazo kama haya kwamba hana hata ufahamu mdogo wa Mungu? Imani kama hii ni sawa na dhambi! Zaidi ya hayo, kuna hata wale wanaoamini kwamba Sifurahishwi na yeyote isipokuwa wale wanaojirairai na kujipendekeza, na kwamba wale wasio na ujuzi huu hawatakaribishwa na watapoteza nafasi yao katika nyumba ya Mungu. Je, haya ndiyo maarifa ambayo mmepata kwa miaka hii yote mingi? Ni haya ndiyo mliyoyapata? Na ufahamu wenu kunihusu hauko kwa kutoelewa kama huku tu; mbaya hata zaidi ni kufuru yenu dhidi ya Roho wa Mungu na kuitukana Mbingu. Hii ndiyo maana Ninasema kwamba imani kama yenu itawasababisha tu kupotea mbali na Mimi na kuwa na upinzani mkubwa dhidi Yangu. Kwa miaka mingi ya kazi, mmeona ukweli mwingi, lakini mnajua kile masikio Yangu yamesikia? Ni wangapi kati yenu walio tayari kukubali ukweli? Ninyi nyote mnaamini kwamba mko tayari kulipa gharama kwa ajili ya ukweli, lakini ni wangapi wameteseka kweli kwa ajili ya ukweli? Yote yaliyo ndani ya mioyo yenu ni uovu, na hivyo mnaamini kwamba mtu yeyote, bila kujali ni nani, ni mjanja na asiye mwaminifu. Hata mnaamini kwamba Mungu mwenye mwili, kama tu mwanadamu wa kawaida, angekuwa bila moyo mwema au upendo wema. Hata zaidi, mnaamini kwamba tabia ya adabu na asili ya huruma na ukarimu ipo ndani ya Mungu aliye mbinguni pekee. Na mnaamini kwamba mtakatifu kama huyu hayuko, na kwamba giza na uovu tu ndio unaotawala duniani, ilhali Mungu ni kitu ambacho mwanadamu huwekea matumaini yake ya mazuri na mema, na mtu maarufu aliyebuniwa na mwanadamu. Ndani ya akili zenu, Mungu aliye mbinguni ni mnyoofu sana, mwenye haki, na mkubwa, anayestahili ibada na upendezewaji, lakini Mungu huyu aliye duniani ni mbadala tu na chombo cha Mungu aliye mbinguni. Mnaamini Mungu huyu hawezi kuwa sawa na Mungu wa mbinguni, na hata zaidi hawezi kutajwa kwa pumzi moja na Yeye. Ifikapo kwa ukubwa na heshima ya Mungu, ni mali ya utukufu wa Mungu aliye mbinguni, lakini ifikapo kwa tabia na upotovu wa mwanadamu, vinahusishwa na Mungu aliye duniani. Mungu aliye mbinguni daima ni mkuu, ilhali Mungu wa duniani daima ni asiye na maana, mdhaifu na asiyejimudu. Mungu aliye mbinguni haathiriwi na hisia, ila haki tu, ilhali Mungu aliye duniani ana motisha za kibinafsi tu na Hana haki na mantiki yoyote. Mungu aliye mbinguni hana udanganyifu hata kidogo na daima ni mwaminifu, ilhali Mungu wa duniani daima ana upande mdanganyifu. Mungu aliye mbinguni anampenda sana mwanadamu, ilhali Mungu wa duniani anamjali mwanadamu isivyotosha, hata kumpuuza kabisa. Ufahamu huu usio sahihi umewekwa kwa muda mrefu kwa mioyo yenu na unaweza pia kuendelezwa mbele katika siku za usoni. Mnachukulia matendo yote ya Kristo kwa msimamo wa wadhalimu na kuhukumu kazi Yake yote na utambulisho Wake na kiini Chake kwa mtazamo wa waovu. Mmefanya kosa kubwa sana na kufanya kile ambacho hakijawahi kufanywa na wale kabla yenu. Yaani, mnamtumikia tu Mungu mkuu aliye mbinguni na taji juu ya kichwa Chake na hammshughulikii kamwe Mungu mnayemchukulia kuwa asiye na maana kabisa kiasi cha kutoonekana kwenu. Hii siyo dhambi yenu? Huu sio mfano halisi wa kosa lenu dhidi ya tabia ya Mungu? Mnamwabudu sana Mungu aliye mbinguni. Mnapenda sana sura zilizo kuu na kuheshimu wanaojulikana kwa ufasaha wao. Mnaamrishwa kwa furaha na Mungu Anayejaza mikono yenu na utajiri, na mnatamani sana Mungu Anayeweza kutimiza tamaa zenu zote. Yule tu msiyemwabudu ni Mungu huyu asiye mkuu; Chombo chenu tu cha chuki ni ushirikiano na huyu Mungu ambaye hakuna mwanadamu anayeweza kumchukulia kuwa mkuu. Kitu pekee ambacho hamko tayari kufanya ni kumtumikia huyu Mungu ambaye hajawahi kuwapa senti hata moja, na Yule tu msiyemtamani ni huyu Mungu asiyependeza. Mungu kama huyu hawezi kuwawezesha kupanua upeo wenu wa macho, kuhisi kana kwamba mmepata hazina, sembuse kutimiza mnachotaka. Mbona, basi, mnamfuata? Je, mmefikiria kuhusu maswali kama haya? Kile ufanyacho hakimkosei huyu Kristo tu; cha muhimu hata zaidi, kinakosea Mungu aliye mbinguni. Nadhani kwamba, haya siyo madhumuni ya imani yenu kwa Mungu!

Mnatamani sana kwa Mungu kufurahishwa nanyi, lakini bado mko mbali sana na Mungu. Tatizo ni nini hapa? Mnakubali tu maneno Yake, lakini sio ushughulikiaji na upogoaji Wake; hata zaidi hamwezi kukubali mpangilio Wake wote, kuwa na imani kamilifu Kwake. Tatizo, basi, ni gani hapa? Kimsingi, imani yenu ni ganda tupu la yai lisiloweza kutoa kifaranga. Kwani imani yenu haijawaletea ukweli ama kuwapa maisha, na badala imewaletea hisia danganyifu ya tumaini na msaada. Madhumuni ya imani yenu kwa Mungu ni kwa ajili ya tumaini hili na msaada huu badala ya ukweli na maisha. Kwa hivyo, Nasema kwamba mkondo wa imani yenu kwa Mungu si mwingine bali ni kujaribu kujipendekeza kwa Mungu kupitia utumwa na kutokuwa na aibu, na hauwezi kuchukuliwa kuwa imani ya kweli hata kidogo. Kifaranga anaweza kujitokezaje kwa imani kama hii? Kwa maneno mengine, ni tunda lipi ambalo imani kama hii inaweza kuzalisha? Kusudi la imani yenu kwa Mungu ni kumtumia Mungu ili kutimiza malengo yenu. Huu sio ukweli zaidi unaoonyesha kosa lenu dhidi ya tabia ya Mungu? Mnaamini kuwepo kwa Mungu aliye mbinguni lakini mnakataa yule Mungu aliye duniani. Hata hivyo, Siidhinishi maoni yenu. Nawapongeza tu wale wanadamu wanaosimama imara na kumtumikia Mungu wa duniani, kamwe sio wale wasiomkiri Kristo aliye duniani. Bila kujali jinsi wanadamu kama hawa walivyo waaminifu kwa Mungu aliye mbinguni, mwishowe, hawatauepuka mkono Wangu unaoadhibu waovu. Wanadamu kama hawa ni waovu; ni wale waovu wanaompinga Mungu na hawajawahi kumtii Kristo kwa furaha. Bila shaka, idadi yao inajumuisha wale wote wasiomjua na, zaidi, wasiomkiri Kristo. Unaamini kwamba unaweza kutenda utakavyo kwa Kristo alimradi wewe ni mwaminifu kwa Mungu aliye mbinguni? Makosa! Kutomjua Kristo kwako ni kutomjua Mungu aliye mbinguni. Haijalishi jinsi ulivyo mwaminifu kwa Mungu aliye mbinguni, ni mazungumzo matupu na ya kujifanya tu, kwani Mungu duniani sio tu chombo muhimu kwa mwanadamu kupokea ukweli na maarifa ya kina zaidi, lakini hata chombo muhimu zaidi kwa lawama ya mwanadamu na baadaye kwa kuukamata ukweli ili kuwaadhibu waovu. Umeelewa matokeo yenye faida na yanayodhuru hapa? Umepata kuyapitia? Ningependa siku moja hivi karibuni ninyi muelewe ukweli huu: Kumjua Mungu, mnapaswa kumjua sio tu Mungu wa mbinguni lakini, hata muhimu zaidi, Mungu aliye duniani. Msiyachanganye yaliyo kipaumbele ama kuruhusu yaliyo ya pili kuchukua nafasi ya yaliyo ya msingi. Ni kwa njia hii tu ndiyo unaweza kujenga uhusiano mzuri na Mungu, kuwa karibu na Mungu, na kupeleka moyo wako karibu na Yeye. Kama umekuwa wa imani kwa miaka nyingi na kushirikiana na Mimi kwa muda mrefu, lakini bado unabaki mbali na Mimi, basi Nasema kwamba ni lazima iwe kuwa mara nyingi unaikosea tabia ya Mungu, na mwisho wako utakuwa mgumu sana kufikiria. Kama miaka mingi ya ushirikiano na Mimi haijakubadilisha kuwa mwanadamu aliye na ubinadamu na ukweli, ila badala yake imeingiza njia zako ovu ndani ya asili yako, na huna maono maradufu ya uwongo kuhusu fahari kuliko awali pekee lakini kutonielewa kwako kumeongezeka pia, kiasi kwamba unakuja kunichukulia kuwa rafiki yako mdogo wa kando, basi Nasema kwamba mateso yako si ya juujuu tena, lakini yamepenya ndani kwa mifupa yako. Yote yaliyosalia ni wewe kusubiri matayarisho ya mazishi yako kufanywa. Huhitaji kunisihi basi Niwe Mungu wako, kwani umetenda dhambi inayostahili kifo, dhambi isiyosameheka. Hata kama Ningeweza kuwa na huruma nawe, Mungu aliye mbinguni Atasisitiza kuchukua maisha yako, kwani kosa lako dhidi ya tabia ya Mungu si shida ya kawaida, lakini lile lililo kubwa sana kiasili. Wakati utakapofika, usinilaumu kwa sababu ya kutokujulisha kabla. Yote yanarudi kwa hili: Wakati unashirikiana na Kristo—Mungu aliye duniani—kama mwanadamu wa kawaida, yaani, unapoamini kwamba Mungu huyu si chochote ila ni mwanadamu, ni hapo basi ndipo utaangamia. Hili ndilo onyo Langu la pekee kwenu nyinyi nyote.


Tatizo Kubwa Sana: Usaliti (1)

Hivi karibuni, kazi Yangu itakamilika, na miaka yetu mingi pamoja imekuwa kumbukumbu isiyovumilika. Nimerudia maneno Yangu bila kukoma na kuendeleza kazi Yangu mpya daima. Bila shaka, nasaha Zangu hutumika kama sehemu ya lazima kila wakati Ninapofanya kazi. Bila nasaha hiyo, ninyi nyote mngepotea na hata zaidi mngejikuta hamjui la kufanya kabisa. Kazi Yangu sasa inakaribia kumalizika na iko katika hatua yake ya mwisho. Bado Ninatamani kufanya kazi fulani ya kutoa nasaha, yaani, kutoa maneno ya nasaha ili ninyi myasikie. Ninatumaini tu kwamba ninyi mnaweza kutoruhusu juhudi Zangu ziwe za bure, na, zaidi ya hayo, kwamba mnaweza kuelewa nia Zangu za kujitahidi, na kuyachukulia maneno Yangu kama msingi wa mwenendo wenu wa kibinafsi. Iwe ni aina ya maneno ambayo ninyi mko tayari kuyasikiliza au la, iwe ni maneno ambayo ninyi mnafurahia kuyakubali au ambayo mnayakubali shingo upande, lazima myachukulie kwa uzito. Vinginevyo, tabia na mienendo yenu ya kijuujuu na ya kutojali vitaniumiza Mimi sana, na hata zaidi vitanifanya Mimi nihisi chuki kubwa. Ninatumaini sana ninyi nyote mnaweza kusoma maneno Yangu tena na tena—maelfu ya mara—hata yafikie hatua ya kuchongwa mioyoni mwenu. Ni kwa namna hii tu ndiyo hamtashindwa kuyatimiza matarajio Yangu kwenu. Hata hivyo, hakuna hata mmoja wenu anayeishi kwa namna hii sasa. Kinyume chake, ninyi nyote mmezama katika maisha ya upotovu, maisha ya kula na kunywa kwa kadiri ya tamaa ya mioyo yenu, na hakuna hata mmoja wenu anayetumia maneno Yangu kuutajirisha moyo na roho yake. Kwa sababu hii, Nimefikia hitimisho kuhusu sura ya kweli ya binadamu: Mwanadamu anaweza kunisaliti Mimi wakati wowote, na hakuna anayeweza kuwa mwaminifu kabisa kwa maneno Yangu.

“Mwanadamu amepotoshwa sana na Shetani kiasi kwamba hana tena mfano wa mwanadamu.” Idadi kubwa sana ya watu sasa wanalitambua fungu hili la maneno kwa kiasi. Ninasema hivi kwa sababu “utambuzi” Ninaourejelea ni aina tu ya kukiri kwa juu juu, kinyume na maarifa ya kweli. Kwa kuwa hakuna hata mmoja wenu anayeweza kujitathmini kwa usahihi wala kujichanganua kikamilifu, ninyi huyamini maneno Yangu nusu nusu tu. Lakini wakati huu, Ninatumia ukweli wa mambo kueleza tatizo kubwa kabisa ambalo lipo ndani yenu. Tatizo hilo ni usaliti. Ninyi nyote mnalifahamu neno “usaliti,” kwa sababu watu wengi wamefanya jambo ambalo linamsaliti mwingine, kama vile mume kumsaliti mke wake, mke kumsaliti mume wake, mwana kumsaliti baba yake, binti kumsaliti mama yake, mtumishi kumsaliti bwana wake, marafiki kusalitiana, jamaa kusalitiana, wauzaji kuwasaliti wanunuzi, na kadhalika. Mifano hii yote ina kiini cha usaliti. Kwa ufupi, usaliti ni aina ya mwenendo unaovunja kiapo, unaokiuka kanuni za maadili, au unaotenda kinyume na maadili ya binadamu, ukionyesha kupoteza ubinadamu. Kama binadamu, haijalishi kama ninyi mnakumbuka kuwa mlifanya jambo la kumsaliti mtu mwingine, au kama ninyi mmewasaliti wengine mara nyingi hapo awali, kwa kuzaliwa katika dunia hii, ninyi nyote mmefanya jambo ambalo linajumuisha ukiukaji wa ukweli. Kwa kuwa wewe una uwezo wa kuwasaliti wazazi au marafiki zako, basi una uwezo wa kuwasaliti wengine, na hata zaidi una uwezo wa kunisaliti Mimi na kufanya mambo Ninayoyachukia. Yaani usaliti si mwenendo tu wa kijuujuu usio wa kimaadili, bali zaidi ya hayo, ni jambo linalokinzana na ukweli. Hiki hasa ndicho chanzo cha upinzani na uasi wa binadamu dhidi Yangu. Hii ndiyo sababu Nimeufupisha katika kauli ifuatayo: Usaliti ni asili ya mwanadamu ya kuzaliwa nayo, na asili hii ni adui wa asili wa kila mtu katika kufikia uwiano na Mimi.

Mwenendo usioweza kunitii Mimi kabisa ni usaliti. Mwenendo usioweza kuwa mwaminifu Kwangu ni usaliti. Kunidanganya Mimi na kutumia uwongo kunihadaa Mimi ni usaliti. Kuwa na dhana nyingi na kuzieneza kila mahali ni usaliti. Kutoweza kutetea shuhuda na masilahi Yangu ni usaliti. Kutoa tabasamu za uwongo ukiwa mbali na Mimi moyoni ni usaliti. Haya yote ni matendo ya usaliti ambayo ninyi mmekuwa na uwezo wa kuyafanya daima, nayo ni ya kawaida miongoni mwenu. Huenda kusiwe na hata mmoja wenu anayeliona hili kama tatizo, lakini hivyo sivyo Ninavyofikiri. Siwezi kuchukulia usaliti wa mtu dhidi Yangu kuwa jambo dogo, na hata zaidi Siwezi kuupuuza. Hata sasa, Ninapokuwa kazini miongoni mwenu, ninyi mnatenda kwa namna hii—ikiwa itafika siku ambapo hakuna mtu wa kuwasimamia ninyi, je, ninyi hamtakuwa kama majambazi ambao wamejitangaza kuwa wafalme wa maeneo yao madogo? Hilo litakapotokea na ninyi msababishe janga, ni nani atakuwepo kusafisha baada yenu? Ikiwa ninyi mnafikiri baadhi ya matendo ya usaliti ni matendo tu ya mara chache badala ya mwenendo wenu wa kudumu, ambayo hayapaswi kutajwa kwa uzito kama huo, kiasi kwamba heshima yenu inaumizwa, na ikiwa hili ndilo ninyi mnaliamini kweli, basi ninyi hamna busara kabisa. Kadiri mtu anavyofikiri hivi, ndivyo anavyozidi kuwa kielelezo na mfano wa uasi. Asili ya mwanadamu ni maisha yake; ni kanuni anayoitegemea ili kuendelea kuishi, na hawezi kuibadilisha. Chukua asili ya usaliti kama mfano. Ikiwa unaweza kufanya mambo ya kumsaliti yeyote kati ya jamaa au marafiki zako, inathibitisha kwamba ni sehemu ya maisha yako na asili uliyozaliwa nayo. Hili ni jambo ambalo hakuna anayeweza kulikana. Kwa mfano, ikiwa mtu anafurahia kuwaibia wengine, basi furaha hii ya kuiba ni sehemu ya maisha yake, ingawa wakati mwingine anaiba na wakati mwingine haibi. Iwe anaiba au la, haiwezi kuthibitisha kwamba wizi wake ni aina tu ya mwenendo. Badala yake, inathibitisha kwamba wizi wake ni sehemu ya maisha yake—yaani, asili yake. Wengine watauliza: Kwa kuwa ni asili yake, basi kwa nini, anapoona vitu vizuri, wakati mwingine haviibi? Jibu ni rahisi sana. Kuna sababu nyingi zinazomfanya asiibe. Huenda asiibe kitu kwa sababu ni kikubwa sana kuweza kukipokonya mbele ya macho ya watu, au kwa sababu hakuna wakati unaofaa wa kutenda, au kitu ni ghali sana, kinalindwa vikali sana, au pengine hapendezwi nacho hasa, au haoni kinaweza kuwa na matumizi gani kwake, na kadhalika. Sababu hizi zote zinawezekana. Lakini haijalishi chochote, iwe anaiba kitu au la, haliwezi kuthibitisha kwamba wazo hili lipo tu kama wazo la muda mfupi, linalopita haraka. Kinyume chake, ni sehemu ya asili yake—asili ambayo ni ngumu kufanywa upya. Mtu wa aina hii hatosheki na kuiba mara moja tu; fikira kama hizo za kuchukua mali za wengine kuwa zake huibuka kila anapokumbana na kitu kizuri, au hali inayofaa. Hii ndiyo sababu Ninasema kwamba wazo hili si jambo ambalo mtu huyu hulipata nyakati fulani tu, bali ni jambo linalotokana na asili yake.

Mtu yeyote anaweza kutumia maneno na matendo yake mwenyewe kuwakilisha sura yake ya kweli. Sura hii ya kweli, bila shaka, ni asili yake. Ikiwa wewe ni mtu anayezungumza kwa njia ya kupindapinda, basi una asili ya kupindapinda. Ikiwa asili yako ni danganyifu, basi unatenda kwa njia ya ujanja, na unafanya iwe rahisi sana kwa wengine kudanganywa na kuhadaiwa na wewe. Ikiwa asili yako ni ya unyama, maneno yako yanaweza kuwa ya kufurahisha kusikia, lakini matendo yako hayawezi kuficha hila zako za unyama. Ikiwa asili yako ni ya uvivu, basi kwa kila unachosema utakuwa ukijaribu kujiondolea lawama kwa kuwa wa kijuujuu tu na mvivu, na matendo yako yatakuwa ya polepole na ya kijuujuu tu, na mahiri sana katika kuficha ukweli. Ikiwa asili yako ni ya uelewa na kujali wengine, basi maneno yako yatakuwa ya busara, na matendo yako pia yatalingana vyema na ukweli. Ikiwa asili yako ni kuwa mwaminifu kwa kila mtu, basi maneno yako hakika ni ya dhati na jinsi unavyotenda ni kwa uthabiti, bila chochote kinachoweza kumfanya bwana wako awe na wasiwasi. Ikiwa asili yako ni yenye tamaa ya mwili au tamaa ya pesa, basi moyo wako mara nyingi utajazwa na mambo haya, nawe bila kujua utafanya matendo yaliyopotoka, yasiyo ya kimaadili ambayo watu hawatayasahau kwa urahisi na ambayo yatawachukiza watu. Kama tu ambavyo Nimesema, ikiwa una asili ya usaliti, basi ni vigumu kwako kujinasua kutoka kwayo. Usiwe na mawazo ya kujaribu bahati yako, ukidhani kwamba kwa sababu hujawakosea wengine, huna asili ya usaliti. Ikiwa hivyo ndivyo unavyofikiri basi, kwa kweli, unachukiza. Kila wakati Ninaponena, maneno Yangu yanalenga watu wote, si mtu mmoja tu au aina moja ya mtu. Ukweli kwamba hujanisaliti Mimi katika jambo moja hauthibitishi kwamba hutanisaliti Mimi katika jambo lolote. Watu wengine, wakati wa vikwazo katika ndoa zao, wanapoteza imani yao katika kutafuta ukweli. Watu wengine hutelekeza wajibu wao wa kuwa waaminifu Kwangu wakati wa kuvunjika kwa familia. Watu wengine huniacha Mimi ili kutafuta muda mfupi wa furaha na msisimko. Watu wengine afadhali waanguke katika bonde lenye giza kuliko kuishi katika nuru na kupata furaha ya kazi ya Roho Mtakatifu. Watu wengine hupuuza ushauri wa marafiki kwa ajili ya kuridhisha tamaa yao ya utajiri, na hata sasa hawawezi kukiri kosa lao na kubadili mwelekeo wao. Watu wengine wanaishi kwa muda tu chini ya jina Langu ili wapokee ulinzi Wangu, huku wengine wakijitolea Kwangu kidogo tu shingo upande kwa sababu wanang’ang’ania maisha na kuogopa kifo. Je, haya na matendo mengine kama haya, ambayo si ya kimaadili na, hata zaidi, yasiyo na hulka, si mienendo tu ambayo kwayo watu wamekuwa wakinisaliti Mimi kwa muda mrefu kilindini mwa mioyo yao? Bila shaka, Ninajua kuwa watu hawapangi mapema kunisaliti Mimi, lakini usaliti wao ni ufunuo wa kiasili wa asili yao. Hakuna anayetaka kunisaliti Mimi, sembuse mtu yeyote kuwa na furaha kwa sababu amefanya tendo la usaliti dhidi Yangu. Kinyume chake, wanatetemeka kwa hofu, sivyo? Kwa hivyo, je, mnafikiria jinsi ya kurekebisha matendo haya ya usaliti, na jinsi ya kubadili hali ya sasa?


Tatizo Kubwa Sana: Usaliti (2)

Asili ya mwanadamu ni tofauti kabisa na kiini Changu, kwa maana asili potovu ya mwanadamu inatokana kabisa na Shetani; asili ya mwanadamu imefinyangwa na kupotoshwa na Shetani. Yaani, mwanadamu anaishi chini ya ushawishi wa uovu na ubaya wa Shetani. Mwanadamu hakui katika dunia ya ukweli au mazingira matakatifu, sembuse mwanadamu kuishi katika nuru. Kwa hivyo, haiwezekani kwa mtu yeyote kuwa na ukweli ndani ya asili yake tangu wakati wa kuzaliwa, na sembuse mtu yeyote kuzaliwa na kiini kinachomwogopa na kumtii Mungu. Kinyume chake, watu wana asili inayompinga Mungu, inayomwasi Mungu, na isiyokuwa na upendo kwa ukweli. Asili hii ndiyo tatizo Ninalotaka kujadili—usaliti. Usaliti ndio chanzo cha upinzani wa kila mtu kwa Mungu. Hili ni tatizo ambalo lipo tu ndani ya mwanadamu, na si ndani Yangu. Wengine watauliza: Kwa kuwa watu wote wanaishi duniani kama vile Kristo anavyoishi, kwa nini watu wote wana asili zinazomsaliti Mungu, lakini Kristo hana? Hili ni tatizo ambalo lazima lielezwe wazi kwenu.

Msingi wa kuwepo kwa binadamu ndio roho kuingia katika mwili mpya tena na tena. Yaani, kila mtu anapata maisha ya binadamu katika mwili wakati roho yake inapoingia katika mwili mpya. Baada ya mwili wa mtu kuzaliwa, maisha yake yanaendelea hadi mwili hatimaye unapofikia kikomo chake, ambacho ndicho wakati wa mwisho, ambapo roho inaliacha gamba lake. Mchakato huu unajirudia tena na tena, huku roho ya mtu ikija na kwenda mara kwa mara, na hivyo kuwepo kwa binadamu kunadumishwa. Maisha ya mwili pia ni maisha ya roho ya mwanadamu, na roho ya mwanadamu ndiyo inayodumisha kuwepo kwa mwili wa mwanadamu. Yaani, maisha ya kila mtu yanatokana na roho yake, hayamo ndani ya mwili kiasili. Hivyo, asili ya mwanadamu inatokana na roho, si na mwili. Ni roho ya kila mtu tu inayojua jinsi ambavyo imepitia vishawishi, mateso, na upotovu wa Shetani. Mambo haya hayawezi kujulikana kwa mwili wa mwanadamu. Kwa hivyo, binadamu bila kujua wanazidi kuwa wenye giza, wanazidi kuwa wachafu, na wanazidi kuwa waovu, huku umbali kati ya mwanadamu na Mimi ukizidi kuongezeka, na maisha ya binadamu yanazidi kuwa ya giza. Shetani anashikilia roho za binadamu katika mikono yake, kwa hivyo, ni wazi kwamba mwili wa mwanadamu pia umevamiwa na Shetani. Mwili kama huo na binadamu kama hao wanawezaje kutompinga Mungu? Wanawezaje kulingana na Yeye kiasili? Sababu iliyonifanya Nimtupe Shetani hewani ni kwamba alinisaliti Mimi. Binadamu, basi, wanawezaje kuepuka kuhusika? Hii ndiyo sababu usaliti ni asili ya mwanadamu. Ninaamini kwamba punde tu mnapoelewa hoja hii, mnapaswa pia kuwa na kiasi fulani cha imani katika kiini cha Kristo. Mwili unaovaliwa na Roho wa Mungu ni mwili wa Mungu Mwenyewe. Roho wa Mungu ni mkuu kuliko vyote; Yeye ni mwenyezi, mtakatifu, na mwenye haki. Vilevile, mwili Wake pia ni mkuu kuliko vyote, mwenyezi, mtakatifu, na wenye haki. Mwili kama huo unaweza tu kufanya kile kilicho cha haki na chenye manufaa kwa binadamu, kile kilicho kitakatifu, kitukufu, na chenye nguvu; Yeye hawezi kufanya chochote kinachokiuka ukweli, kinachokiuka haki ya kimaadili, sembuse Yeye kufanya chochote ambacho kingemsaliti Roho wa Mungu. Roho wa Mungu ni mtakatifu, na hivyo mwili Wake hauwezi kupotoshwa na Shetani; mwili Wake una kiini tofauti na mwili wa mwanadamu. Kwa maana ni mwanadamu, si Mungu, anayepotoshwa na Shetani, na Shetani hangeweza kamwe kuupotosha mwili wa Mungu Mwenyewe. Hivyo, licha ya ukweli kwamba mwanadamu na Kristo wanaishi katika nafasi ile ile, ni mwanadamu tu ndiye anayeweza kukaliwa na kutumiwa na Shetani, na kudhuriwa na hila za Shetani. Kinyume chake, Kristo hawezi kamwe kupotoshwa na Shetani. kwa sababu Shetani hatawahi kuwa na uwezo wa kupaa hadi mahali pa juu kabisa, na hatawahi kumkaribia Mungu. Katika wakati wa sasa, ninyi nyote mnapaswa kuelewa kwamba ni binadamu tu waliopotoshwa na Shetani ndio wanaonisaliti Mimi. Usaliti hautawahi kuwa suala linalomhusisha Kristo hata kidogo.

Roho zote zilizopotoshwa na Shetani zinashikwa utumwani katika nguvu za Shetani. Ni wale tu wanaomwamini Kristo ndio ambao wametenganishwa, wameokolewa kutoka katika kambi ya Shetani, na kuletwa katika ufalme wa wakati wa sasa. Watu hawa hawaishi tena chini ya ushawishi wa Shetani. Hata hivyo, asili ya mwanadamu bado imekita mizizi katika mwili wa mwanadamu, yaani, ingawa roho zenu zimeokolewa, asili yenu bado iko kama ilivyokuwa hapo awali, na uwezekano kwamba mtanisaliti Mimi unabaki asilimia mia moja. Hii ndiyo sababu kazi Yangu inachukua muda mrefu sana, kwa kuwa asili yenu ni ya ukaidi na ni vigumu kubadilika. Ninyi nyote sasa mnapitia magumu kwa kadiri ya uwezo wenu mnapotekeleza wajibu wenu, lakini ukweli usiopingika ni kwamba kila mmoja wenu anaweza kunisaliti Mimi na kurudi katika nguvu za Shetani, kurudi katika kambi yake na kurudi katika maisha yenu ya zamani. Wakati huo, haitawezekana kwenu kuonyesha chembe ya ubinadamu au mfano wa mwanadamu, kama mnavyofanya sasa. Katika hali mbaya kabisa, mtaangamia na, zaidi ya hayo, mtahukumiwa kwenye laana ya milele, mtaadhibiwa vikali, hamtaingia katika mwili mpya tena kamwe. Hili ndilo tatizo lililowekwa mbele yenu. Ninawakumbusha kwa namna hii, kwanza, ili kwamba kazi Yangu isiwe imefanyika bure, na pili, ili kwamba ninyi nyote mweze kuishi katika siku za nuru. Kwa kweli, iwapo kazi Yangu imefanyika bure si kiini cha tatizo. Kilicho muhimu ni kwamba mnaweza kuwa na maisha ya furaha na mustakabali mzuri. Kazi Yangu ni kazi ya kuokoa roho za watu. Ikiwa roho yako itaanguka mikononi mwa Shetani, mwili wako hautaishi kwa amani. Ikiwa Ninalinda mwili wako, roho yako pia hakika itakuwa chini ya utunzaji Wangu. Ikiwa kweli Ninakuchukia, mwili wako na roho yako vitaanguka mara moja mikononi mwa Shetani. Je, unaweza kufikiria hali yako wakati huo? Ikiwa, siku moja, maneno Yangu hayatakuwa na athari kwenu, basi Nitawakabidhi ninyi nyote kwa Shetani, na kumruhusu azidishe mateso yanayowapata hadi hasira Yangu itakapokuwa imetoweka kabisa, au Nitawaadhibu binafsi ninyi binadamu msioweza kukombolewa, kwa maana mioyo yenu inayonisaliti Mimi itakuwa haijabadilika kamwe.

Ninyi nyote sasa mnapaswa kujichunguza haraka iwezekanavyo, ili kuona ni kiasi gani cha usaliti dhidi Yangu kimesalia ndani yenu. Ninasubiri kwa hamu jibu lenu. Msiwe wa kijuujuu tu katika kushughulika na Mimi. Mimi sichezi michezo na watu kamwe. Nikisema nitafanya jambo basi hakika Nitalifanya. Natumaini kila mmoja wenu atakuwa mtu anayechukulia maneno Yangu kwa uzito, na asifikiri kana kwamba ni hadithi za kubuniwa za kisayansi. Ninachotaka ni vitendo halisi kutoka kwenu, si mawazo yenu ya kubuni. Kisha, ni lazima myajibu maswali Yangu, ambayo ni kama yafuatayo:

1. Ikiwa wewe ni mtendaji huduma kweli, je, unaweza kunitumikia Mimi kwa kujitoa, bila chembe ya kufanya mambo kijuujuu tu au ya uhasi?

2. Ukigundua Sijawahi kukuthamini, je, bado utaweza kubaki na kunitumikia Mimi maisha yako yote?

3. Ikiwa bado Ninakutendea kwa ubaridi sana licha ya wewe kutumia bidii nyingi, je, utaweza kuendelea kunifanyia Mimi kazi bila kujulikana?

4. Ikiwa, baada ya wewe kujitumia kiasi kwa ajili Yangu, Sijatimiza matakwa yako madogo, je, utavunjika moyo na kukatishwa tamaa na Mimi, au hata kuanza kujaa kinyongo na kupiga kelele za matusi?

5. Ikiwa umekuwa mwaminifu sana daima, ukiwa na upendo mwingi Kwangu, lakini unapata mateso makali kutokana na ugonjwa, matatizo ya kifedha, kutelekezwa na marafiki na jamaa zako, au misiba mingine yoyote maishani, je, uaminifu na upendo wako Kwangu bado vitaendelea?

6. Ikiwa hakuna chochote ambacho umewazia moyoni mwako kinalingana na kile ambacho Nimefanya, unapaswa kuitembeaje njia yako ya baadaye?

7. Ikiwa hupati chochote kati ya vitu ulivyotarajia kupata, je, unaweza kuendelea kuwa mfuasi Wangu?

8. Ikiwa hujawahi kuelewa kusudi na umuhimu wa kazi Yangu, je, unaweza kuwa mtu mtiifu ambaye hatoi hukumu wala kufikia hitimisho kiholela?

9. Je, unaweza kuthamini maneno yote ambayo Nimesema na kazi yote ambayo Nimefanya wakati Nimekuwa pamoja na mwanadamu?

10. Je, unaweza kuwa mfuasi Wangu mwaminifu, ukiwa tayari kuvumilia maisha ya mateso kwa ajili Yangu hata kama hutapata chochote?

11. Kwa ajili Yangu, je, unaweza kuacha kufikiria, kupanga, au kujitayarisha kwa ajili ya njia yako ya kuendelea kuishi katika siku zijazo?

Maswali haya yanawakilisha matakwa Yangu ya mwisho kwenu, na Natumaini ninyi nyote mnaweza kunipa Mimi majibu. Ikiwa umetimiza jambo moja au mawili ambayo maswali haya yanakutaka kuyafanya, basi bado unahitaji kuendelea kujitahidi. Ikiwa huwezi kutimiza hata moja ya matakwa haya, hakika wewe ni aina ya mtu ambaye atatupwa kuzimu. Kwa watu kama hao, Sina haja ya kusema chochote zaidi, kwa maana hakika wao ni watu wasioweza kulingana na Mimi. Ninawezaje kumweka mtu katika nyumba Yangu ambaye anaweza kunisaliti Mimi chini ya hali yoyote? Kuhusu wale ambao bado wanaweza kunisaliti Mimi katika hali nyingi, Nitaangalia utendaji wao kabla ya kufanya mipango mingine. Hata hivyo, wote wanaoweza kunisaliti Mimi, haijalishi katika hali gani, Sitawahi kuwasahau; Nitamkumbuka kila mmoja wao moyoni Mwangu, na kusubiri fursa ya kuwalipa kwa matendo yao maovu. Matakwa ambayo Nimeyatoa yote ni masuala ambayo ni lazima myachunguze ndani yenu wenyewe. Natumaini ninyi nyote mnaweza kuyafikiria kwa uzito na msishughulike na Mimi kijuujuu tu. Katika siku za usoni, Nitalinganisha majibu mliyonipa Mimi na matakwa Yangu. Kufikia wakati huo, Sitahitaji chochote zaidi kutoka kwenu na Sitawapa onyo tena la dhati. Badala yake, Nitatumia mamlaka Yangu: Wale wanaopaswa kubakizwa watabakizwa, wale wanaopaswa kutuzwa watatuzwa, wale wanaopaswa kukabidhiwa kwa Shetani watakabidhiwa kwa Shetani, wale wanaopaswa kuadhibiwa vikali wataadhibiwa vikali, na wale wanaopaswa kuangamia wataangamizwa. Hivyo, hakutakuwa tena na mtu yeyote wa kunisumbua Mimi katika siku Zangu. Je, unaamini maneno Yangu? Je, unaamini katika malipo? Je, unaamini kwamba Nitawaadhibu wale wote waovu wanaonidanganya na kunisaliti Mimi? Je, unatumaini siku hiyo ifike mapema zaidi au ifike baadaye? Je, wewe ni mtu anayeogopa sana adhabu, au mtu ambaye angependelea kunipinga Mimi hata kama inamaanisha kuvumilia adhabu? Siku hiyo itakapofika, je, unaweza kufikiria kama utaishi katikati ya shangwe na vicheko, au kama utalia na kusaga meno yako? Unatumaini kukutana na matokeo ya aina gani? Je, umewahi kufikiria kwa uzito kama unaniamini Mimi asilimia mia moja au unanitilia shaka Mimi asilimia mia moja? Je, umewahi kufikiria kwa makini ni matokeo ya aina gani na hatima ambayo matendo na mwenendo wako vitaleta kwako? Je, unatumaini sana kuwa maneno Yangu yote yatatimia moja baada ya jingine, au unaogopa sana kuwa maneno Yangu yatatimia moja baada ya jingine? Ikiwa unatumaini kwamba Nitaondoka hivi karibuni ili kutimiza maneno Yangu, unapaswa kuyachukuliaje maneno na matendo yako mwenyewe? Ikiwa hutumainii kuondoka Kwangu na hutumainii maneno Yangu yote kutimia mara moja, kwa nini basi unaniamini Mimi? Je, unajua kweli kwa nini unanifuata Mimi? Ikiwa sababu yako ni kupanua tu upeo wako, hakuna haja ya wewe kujisumbua hivyo. Ikiwa ni kubarikiwa na kuepuka maafa yanayokuja, kwa nini huna wasiwasi kuhusu mwenendo wako mwenyewe? Kwa nini hujiulizi kama unaweza kutimiza matakwa Yangu? Kwa nini pia hujiulizi kama una sifa za kurithi baraka zitakazokuja?


Mnapaswa Kutafakari Matendo Yenu

Kila tendo na kitendo chenu maishani kinaonyesha kwamba ni lazima mpewe kifungu cha maneno Yangu kila siku ili kuwajaza tena ninyi, kwa maana ninyi ni mliopungukiwa sana, na maarifa yenu na uwezo wenu wa kufahamu ni duni sana. Katika maisha yenu ya kila siku, mnaishi katikati ya hali na mazingira ambayo hayana ukweli au busara. Mnakosa mtaji wa kuendelea kuishi, na hamna msingi wa kunijua Mimi au kuujua ukweli. Imani yenu imejengwa juu ya imani isiyo dhahiri na ya dhahania tu au maarifa ya kimafundisho sana na mila za kidini. Kila siku Ninatazama mienendo yenu, Nikichunguza nia zenu na matunda ya uovu wenu, na Sijawahi kumpata mtu hata mmoja ambaye kwa kweli anaweka moyo na roho yake juu ya madhabahu Yangu isiyotikiswa kamwe. Hivyo Siko tayari kumimina maneno yote Ninayotaka kuonyesha kwa binadamu kama hao bure; mipango pekee moyoni Mwangu ni kwa ajili ya kazi Yangu ambayo haijakamilika na kwa ajili ya wale miongoni mwa binadamu ambao Sijawaokoa bado. Hata hivyo, Ninatamani wote wanaonifuata Mimi wapate wokovu Wangu na ukweli ambao neno Langu linampa mwanadamu. Ninatumai kwamba siku moja utakapofumba macho yako, utaona ulimwengu ambapo harufu nzuri inajaza hewa na vijito vya maji yaliyo hai vinatiririka—sio dunia yenye giza, baridi ambapo mawingu meusi yanaficha anga na sauti za vilio haziishi kamwe.

Kila siku, matendo na mawazo ya kila mtu yanatazamwa na macho ya Yule Mmoja, na, wakati huo huo, yanatayarisha kesho yao wenyewe. Hii ndiyo njia ambayo lazima itembewe na wote wanaoishi; ni njia ambayo Nimeiamua kabla kwa ajili ya wote, na hakuna anayeweza kuiepuka au kuepushwa. Maneno ambayo Nimenena hayana idadi, na kazi ambayo Nimefanya ni zaidi sana isiyo na kipimo. Kila siku, Ninatazama jinsi kila mtu kiasili anavyotekeleza yote anayopaswa kufanya kulingana na asili yake ya ndani na maendeleo ya asili yake. Bila kujua, wengi tayari wameingia kwenye “njia sahihi,” ambayo Nimeiweka ili kufunua aina tofauti za watu. Watu hawa wa aina tofauti Nimewaweka tangu kitambo katika mazingira tofauti na, katika nafasi zao husika, kila mmoja anaonyesha aina yake ya asili. Hakuna wa kuwafunga, hakuna wa kuwashawishi. Wako huru kwa ukamilifu wao na kile wanachofunua huja kiasili. Ni kitu kimoja tu kinachowadhibiti: maneno Yangu. Hivyo ndivyo baadhi ya watu husoma maneno Yangu shingo upande, bila kuyatenda kamwe, wakifanya hivyo tu ili waambulie matokeo ya kuepuka kifo; wengine, wakati huo huo, wanaona ni vigumu kuvumilia siku bila maneno Yangu kuwaongoza na kuwakimu, na hivyo kiasili wanashikilia maneno Yangu wakati wote. Kadiri muda unavyosonga, wanagundua siri ya maisha ya binadamu, hatima ya binadamu, na thamani ya kuwa binadamu. Hivi ndivyo binadamu alivyo mbele ya maneno Yangu, na Mimi huruhusu tu mambo yafuate mkondo wake. Sifanyi kazi yoyote inayowalazimisha watu wayafanye maneno Yangu kuwa msingi wa uwepo wao. Kwa hivyo wale ambao hawajawahi kuwa na dhamiri, na ambao uwepo wao haujawahi kuwa na thamani yoyote, hutupa kando maneno Yangu kwa ujasiri na kufanya wapendavyo baada ya kutazama kimya kimya jinsi mambo yanavyoenda. Wanaanza kuchukia ukweli na yote yanayotoka Kwangu, na wanakuwa na chuki kubwa hata zaidi kuhusu kukaa katika nyumba Yangu. Kwa ajili ya hatima yao, na ili kuepuka adhabu, watu hawa hukaa ndani ya nyumba Yangu kwa muda, hata wakitumikia. Hata hivyo, nia na matendo yao hayabadiliki kamwe. Hili linaongeza tamaa yao ya baraka, na kuongeza tamanio lao la kuingia katika ufalme mara moja na kubaki milele baada ya hapo—hata kuingia katika mbingu ya milele. Kadiri wanavyotamani siku Yangu ije hivi karibuni, ndivyo wanavyohisi zaidi kwamba ukweli umekuwa kizuizi, kikwazo katika njia yao. Wana hamu kubwa ya kuingia katika ufalme ili wafurahie milele baraka za ufalme wa mbinguni—yote hayo bila kuhitaji kufuatilia ukweli au kukubali hukumu na kuadibu na, zaidi ya yote, bila kuhitaji kujidhalilisha ndani ya nyumba Yangu na kufanya kama Ninavyoamuru. Watu hawa wanaingia katika nyumba Yangu si ili kuridhisha matamanio yao ya kutafuta ukweli, wala kushirikiana na usimamizi Wangu; lengo lao ni kuwa tu miongoni mwa wale ambao hawaangamizwi katika enzi itakayokuja. Kwa hivyo mioyo yao haijawahi kujua ukweli ni nini, au jinsi ya kuukubali ukweli. Hii ndiyo sababu watu kama hao hawajawahi kutenda ukweli au kutambua kina cha upotovu wao, na bado wamekaa katika nyumba Yangu kama “watumishi” wakati wote. Wao husubiri “kwa uvumilivu” kuja kwa siku Yangu na hawachoki wanaporushwa huku na kule na namna ya kazi Yangu. Lakini haijalishi juhudi zao ni kubwa kiasi gani au wanalipa gharama gani, hakuna mtu ambaye amewahi kuwaona wakiteseka kwa ajili ya ukweli au kutoa chochote kwa ajili Yangu. Mioyoni mwao, wana hamu kubwa ya kuona siku Ninapoitamatisha enzi ya zamani na, zaidi ya hayo, hawawezi kusubiri kujua jinsi nguvu na mamlaka Yangu yalivyo makuu. Kile ambacho hawajawahi kufanya kwa haraka ni kujibadilisha wenyewe na kufuatilia ukweli. Wanapenda kile Ninachokichukia, na wanachukia kile Ninachokipenda. Wanatamani kile Ninachokichukia, lakini wanaogopa kupoteza kile Ninachokichukia sana. Wanaishi katika ulimwengu huu mwovu, bila kuuchukia kamwe, na bado wanaogopa sana kwamba Nitauangamiza. Katikati ya nia zao zinazokinzana, wanaupenda ulimwengu huu Ninaouchukia sana, lakini pia wanatamani Niuangamize haraka iwezekanavyo, ili waweze kuepushwa na janga la maangamizi na kugeuka mara moja kuwa mabwana wa enzi itakayokuja, kabla hawajaondoka katika njia ya kweli. Hii ni kwa sababu hawaupendi ukweli na wanachukia yote yanayotoka Kwangu. Wanaweza kuwa “watu watiifu” kwa muda mfupi kwa ajili ya kutopoteza baraka, lakini shauku yao ya kubarikiwa, na hofu ya kuangamia na kuingia katika ziwa la moto unaowaka, haviwezi kufichwa kamwe. Siku Yangu inapokaribia, tamanio lao linazidi kuwa na nguvu. Na kadiri janga linavyokuwa kubwa, ndivyo linavyowaacha wasijue la kufanya, wasijue pa kuanzia ili wanifanye Nifurahi na waepuke kupoteza baraka ambazo wamezitamani kwa muda mrefu. Watu kama hao wana hamu ya kuchukua hatua ili kuhudumu kama kikosi cha mbele punde tu mkono Wangu unapoanza kazi yake. Wanafikiria tu kukimbilia mstari wa mbele kabisa wa majeshi, wakiogopa sana kwamba Sitawaona. Wanafanya na kusema kile wanachofikiri kuwa sahihi, bila kujua kamwe kwamba matendo na vitendo vyao havijawahi kuhusiana na ukweli, na kwamba matendo yao yanahujumu na kusumbua tu mpango Wangu. Wanaweza kuwa wameweka juhudi kubwa, na wanaweza kuwa wa kweli katika azimio na nia yao ya kuvumilia magumu, lakini hakuna wanachofanya kinachohusiana na Mimi, kwa maana Sijawahi kuona kwamba matendo yao yanafanywa kwa nia njema, sembuse kuwaona wakiweka chochote juu ya madhabahu Yangu. Haya ndiyo matendo ambayo wamefanya mbele Yangu kwa miaka hii mingi.

Mwanzoni, Nilitamani kuwakimu ninyi kwa ukweli zaidi, lakini Nimelazimika kujizuia kufanya hivi kwa sababu mtazamo wenu kuelekea ukweli ni baridi na wa kutojali mno; Sitaki damu ya moyo Wangu ipotee bure, wala Sitaki kuona watu wakishikilia maneno Yangu lakini katika mambo yote wakifanya kile kinachonipinga, kunikashifu, na kunikufuru. Kwa sababu ya mitazamo yenu na ubinadamu wenu, Ninawapatia ninyi sehemu ndogo tu ya maneno Yangu na ambayo kwenu ni sehemu muhimu sana, ambayo inatumika kama kazi Yangu ya majaribu miongoni mwa wanadamu. Sasa tu ndipo Nimethibitisha kweli kwamba maamuzi na mpango Nilivyovifanya vinakidhi mahitaji yenu, na Nimethibitisha hata zaidi kwamba mtazamo Wangu kuwaelekea binadamu ni ule sahihi. Miaka yenu mingi ya mwenendo mbele Yangu imenipa jibu ambalo halijawahi kutokea, na swali la jibu hili ni: “Mtazamo wa mwanadamu mbele ya ukweli na Mungu wa kweli ni upi?” Damu ya moyo ambayo Nimemwaga kwa ajili ya mwanadamu inathibitisha kiini Changu cha upendo kwa mwanadamu, na vitendo na matendo ya mwanadamu mbele Yangu vinathibitisha kiini chake cha kuchukia ukweli na kuwa na uadui Kwangu. Wakati wote, Ninawajali wote walionifuata, lakini hakuna wakati ambapo wale wanaonifuata wanaweza kukubali maneno Yangu; hawawezi hata kukubali mapendekezo Yangu. Hili ndilo linalonihuzunisha zaidi ya yote. Hakuna mtu ambaye amewahi kuweza kunielewa, sembuse mtu yeyote kuweza kunikubali, hata ingawa mtazamo Wangu ni wa dhati, na maneno Yangu ni ya upole. Kila mtu anafanya kazi Niliyomwagiza kulingana na nia zake mwenyewe, bila kutafuta nia Zangu, sembuse kuuliza kile Ninachotaka kutoka kwake. Bado wanadai kunitumikia kwa uaminifu, huku wote wakiniasi. Wengi wanaamini kwamba ukweli ambao haukubaliki kwao au ambao hawawezi kuutenda si ukweli. Ndani ya watu kama hao, ukweli Wangu unakuwa kitu kinachokanushwa na kutupwa kando. Wakati huo huo, watu wananikubali kama Mungu kwa maneno, lakini pia wananiamini kuwa mtu wa nje ambaye si ukweli, njia, au uzima. Hakuna anayejua ukweli huu: Maneno Yangu ni ukweli usiobadilika milele; Mimi ndimi ruzuku ya uzima wa mwanadamu na kiongozi pekee kwa wanadamu; thamani na maana ya maneno Yangu haviamuliwi na iwapo yanakubaliwa na kupokelewa na wanadamu, bali na kiini cha maneno yenyewe; na hata kama hakuna mtu hata mmoja duniani anayeweza kukubali maneno Yangu, thamani ya maneno Yangu na msaada wa maneno hayo kwa wanadamu haviwezi kukadiriwa na mwanadamu yeyote. Kwa hivyo, Ninapokabiliwa na watu wengi wanaoasi dhidi ya, wanaokanusha, au wanaodharau kabisa maneno Yangu, mtazamo Wangu ni huu tu: Acha muda na ukweli wa mambo viwe mashahidi Wangu na vithibitishe kwamba maneno Yangu ni ukweli, njia, na uzima. Acha vithibitishe kwamba yote Niliyosema ni sahihi, kwamba ni kile ambacho mwanadamu anapaswa kuwa nacho na, hata zaidi, kile ambacho mwanadamu anapaswa kukubali. Nitawajulisha wote wanaonifuata ukweli huu: Wale ambao hawawezi kukubali kikamilifu maneno Yangu, wale ambao hawawezi kutenda maneno Yangu, wale ambao hawawezi kupata lengo katika maneno Yangu, na wale ambao hawawezi kupokea neema ya wokovu kupitia maneno Yangu, ni wale wanaohukumiwa na maneno Yangu; hata zaidi, wao ni wale ambao wamepoteza neema ya wokovu Wangu, na fimbo Yangu haitawaacha kamwe.

Aprili 16, 2003


Mungu Ndiye Chanzo cha Uzima wa Mwanadamu

Kuanzia wakati unapokuja ulimwenguni humu ukilia, unaanza kutimiza majukumu yako. Kwa ajili ya mpango wa Mungu na amrisho Lake, unafanya wajibu wako na kuanza safari yako ya maisha. Haijalishi asili yako ilivyo, na haijalishi safari iliyo mbele yako ilivyo, kwa vyovyote vile, hakuna anayeweza kuepuka mipango na mipangilio ya Mbinguni, na hakuna anayeweza kudhibiti hatima yake mwenyewe, kwani ni Yule tu mwenye mamlaka juu ya vitu vyote ndiye anayeweza kufanya kazi hiyo. Tangu kuwepo kwa mwanadamu hapo mwanzo, Mungu daima amekuwa Akifanya kazi Yake kwa namna hii, Akiusimamia ulimwengu, na kuelekeza sheria za mabadiliko kwa vitu vyote na mwelekeo wa kusonga kwa vitu hivyo. Kama vitu vyote, mwanadamu kwa ukimya na bila kujua anasitawishwa kwa utamu na mvua na umande kutoka kwa Mungu; kama vitu vyote, mwanadamu bila kujua, anaishi chini ya mpango wa mkono wa Mungu. Moyo na roho ya mwanadamu vimo katika mfumbato wa Mungu, na kila kitu cha maisha yake kinatazamwa machoni pa Mungu. Bila kujali kama unayaamini haya yote au la, kitu chochote na vitu vyote, viwe hai au vilivyokufa, vitahamishwa, vitabadilishwa, vitafanywa vipya, na vitapotea kulingana na fikira za Mungu. Hivi ndivyo ambavyo Mungu ana mamlaka juu ya vitu vyote.

Usiku unapojongea polepole, mwanadamu hafahamu, kwa kuwa moyo wa mwanadamu hauwezi kujua jinsi usiku unavyojongea, wala kule unakotokea. Usiku unapotoweka polepole, mwanadamu anaukaribisha mwanga wa mchana, lakini kuhusu kule ambako mwanga umetokea, na jinsi ambavyo umeliondoa giza la usiku, moyo wa mwanadamu ni usiojua hata zaidi, na hata unatambua machache zaidi. Mabadiliko haya ya kurudiarudia ya mchana na usiku yanamtoa mwanadamu kutoka katika kipindi kimoja hadi kingine, kutoka katika muktadha wa enzi moja hadi mwingine, huku yakihakikisha kwamba kazi ya Mungu katika kila kipindi na mpango Wake wa kila enzi unatekelezwa. Mwanadamu ametembea katika vipindi hivi vyote tofauti akimfuata Mungu, lakini bado hafahamu kwamba Mungu ana mamlaka juu ya hatima ya vitu vyote na viumbe hai, wala jinsi Mungu anavyopanga na kuelekeza vitu vyote. Hili limemkwepa mwanadamu wa wakati wa sasa na hata mwanadamu wa wakati wa zamani. Kuhusu ni kwa nini, si kwa sababu matendo ya Mungu yamefichika sana, wala kwa sababu mpango wa Mungu bado haujakamilika, lakini ni kwa sababu moyo na roho ya mwanadamu viko mbali sana na Mungu, kiasi cha kwamba mwanadamu anabaki katika kumtumikia Shetani hata “anapomfuata Mungu”—na bado halijui hili. Hakuna anayetafuta nyayo za Mungu kwa utendaji na kuonekana kwa Mungu, na hakuna aliye tayari kuishi katika utunzaji na ulinzi wa Mungu. Badala yake, wako tayari kukubali kufisidi kwa Shetani, ibilisi mwovu, ili kubadilika kupatana na dunia hii, na kanuni za kuishi ambazo binadamu huyu mwovu hufuata. Katika hatua hii, moyo na roho ya mwanadamu vinakuwa ushuru ambao mwanadamu anamtolea shetani na kuwa chakula cha Shetani. Hata zaidi, moyo wa binadamu na roho yake zinakuwa mahali ambapo Shetani anaishi, na vile vile uwanja wake wa kuchezea unaofaa. Hivyo ndivyo mwanadamu bila kujua anapoteza ufahamu wake wa kanuni za kujiendesha, na wa thamani na umuhimu wa kuwepo kwa binadamu. Sheria za Mungu na agano kati ya Mungu na mwanadamu polepole vinakuwa vyenye ukungu katika moyo wa mwanadamu, na anaacha kumtafuta au kumsikiliza Mungu. Muda unavyopita, mwanadamu amepoteza ufahamu wake wa umuhimu wa Mungu kumuumba, wala haelewi maneno kutoka kinywani mwa Mungu na yote yanayotoka kwa Mungu. Kisha mwanadamu anaanza kupinga sheria na masharti ya Mungu, na moyo wake na roho yake vinakufa ganzi…. Mungu amempoteza mwanadamu ambaye Alimuumba hapo mwanzo, na mwanadamu anapoteza mzizi aliokuwa nao hapo awali: Hii ndiyo tanzia ya jamii hii ya binadamu. Kwa hakika, tangu mwanzo hadi sasa, Mungu ameandaa tanzia kwa ajili ya wanadamu, ambamo mwanadamu ndiye mhusika mkuu na mwathirika. Na hakuna anayeweza kujibu swali la ni nani ndiye mwelekezi wa tanzia hii.

Katika ulimwengu mpana, bahari hugeuka kuwa mashamba, na mashamba kuwa bahari, mara nyingi zisizohesabika. Isipokuwa Yeye aliye na mamlaka juu ya kila kitu kati ya vitu vyote, hakuna yeyote anayeweza kuongoza na kuelekeza mbari hii ya binadamu. Hakuna “mwenye uwezo” wa kumenyeka au kufanya maandalizi kwa ajili ya mbari hii ya binadamu, sembuse kuwepo kwa yeyote anayeweza kuiongoza mbari hii ya binadamu kusonga kuelekea hatima ya nuru na kujinasua kutoka katika ukosefu wa haki wa ulimwengu wa mwanadamu. Mungu anasikitikia mustakabali wa wanadamu, Anahuzunishwa na kuanguka kwa wanadamu, na anaumizwa kwamba wanadamu wanatembea, hatua kwa hatua, kuelekea uozo na njia isiyo na marejeo. Hakuna mtu ambaye amewahi kufikiria hili: Je, binadamu kama huyu, ambaye ameuvunja moyo wa Mungu kabisa na kumtelekeza ili kumtafuta yule mwovu, anaweza kuwa akielekea wapi? Ni kwa sababu hii hasa kwamba hakuna anayejaribu kuhisi hasira ya Mungu, kwamba hakuna anayetafuta njia impendezayo Mungu au kujaribu kumkaribia Mungu, na zaidi ya hayo kwamba hakuna anayejaribu kuelewa huzuni na maumivu ya Mungu. Hata baada ya kusikia sauti ya Mungu, mwanadamu anaendelea katika njia yake mwenyewe, anaendelea kugeuka mbali na Mungu, akikwepa neema na utunzaji wa Mungu, na kuepuka ukweli Wake, akipendelea kujiuza kwa Shetani, adui wa Mungu. Na ni nani ambaye amewahi kufikiria, ikiwa mwanadamu atang’ang’ania katika ukaidi wake, jinsi Mungu atakavyowatendea wanadamu hawa ambao wanampuuza Yeye kabisa? Hakuna anayejua kwamba sababu ya vikumbusho na mahimizo ya Mungu yanayorudiwa kwa mwanadamu ni kwamba Yeye ameandaa mikononi Mwake majanga ambayo hayajawahi kuonekana hapo awali, yale ambayo hayatavumilika kwa mwili na roho ya mwanadamu, si adhabu ya mwili tu, bali yale yanayolenga roho ya mwanadamu. Unahitaji kujua hili: Mungu ataiachilia hasira ya aina gani mpango Wake utakaposhindikana, na wakati vikumbusho na mahimizo Yake hayatalipwa? Itakuwa kama kitu ambacho hakijawahi kupitiwa au kushuhudiwa na kiumbe yeyote aliyeumbwa. Na kwa hivyo Ninasema, majanga haya hayana kifani, na hayatarudiwa kamwe. Kwa maana mpango wa Mungu ni kuumba wanadamu mara hii moja tu, na kuwaokoa wanadamu mara hii moja tu. Hii ndiyo mara ya kwanza, na pia ndiyo ya mwisho. Kwa hivyo, hakuna anayeweza kuelewa nia za bidii za kazi na matarajio yenye ari ambayo kwayo Mungu anawaokoa wanadamu wakati huu.

Mungu aliuumba ulimwengu huu na kumleta mwanadamu, kiumbe hai ambaye Alimtia uzima ndani yake. Kufuatia, mwanadamu akaja kuwa na wazazi na jamaa na hakuwa mpweke tena. Tangu mwanadamu alipotazama kwa mara ya kwanza ulimwengu huu wa maada, alikusudiwa kuishi ndani ya amrisho la Mungu. Ni pumzi ya uzima inayotoka kwa Mungu ambayo inamtegemeza kila kiumbe hai katika kipindi cha ukuaji hadi kufikia utu uzima. Wakati wa mchakato huu, hakuna anayehisi kwamba mwanadamu yupo na anakua chini ya uangalizi wa Mungu; lakini badala yake, anaamini kwamba mwanadamu anakua chini ya rehema ya utunzaji wa wazazi, na kwamba ni silika yake mwenyewe ya maisha inayoendesha ukuaji. Hii ni kwa sababu mwanadamu hajui ni nani aliyemtunukia maisha yake, au ni wapi yalikotoka, sembuse hata jinsi ambavyo silika ya maisha inavyoweza kusababisha miujiza. Anajua tu kwamba chakula ndicho msingi wa kuendelea kwa maisha yake, kwamba uvumilivu ndio chanzo cha kuwepo kwa maisha yake, na kwamba imani zilizopo katika akili yake ndizo mtaji ambao kuendelea kwake kuishi kunategemea. Mwanadamu hajui kabisa kuhusu neema na riziki za Mungu, na ni kwa njia hii ndiyo yeye hufuja uzima aliopewa na Mungu…. Hakuna mtu hata mmoja, ambaye Mungu humchunga usiku na mchana, ambaye huchukua hatua ya kumwabudu. Mungu anaendelea tu kufanya kazi juu ya mwanadamu, ambaye hakuna matarajio yoyote kutoka kwake, kama jinsi ambavyo Amepanga. Anafanya hivyo kwa matumaini kwamba siku moja, mwanadamu ataamka kutoka katika ndoto yake na kwa ghafla aitambue thamani na maana ya maisha, gharama ambayo Mungu alilipa kwa yote ambayo Amemkirimu, na shauku aliyo nayo Mungu akitamani sana mwanadamu ageuke amrudie Yeye. Hakuna mtu yeyote ambaye amewahi kuchunguza siri zinazohusiana na asili na kuendelea kwa maisha ya mwanadamu. Ni Mungu tu, ambaye Anaelewa yote haya, kwa kimya Anavumilia maumivu na mapigo yanayoletwa na mwanadamu, ambaye amepokea kila kitu kutoka kwa Mungu lakini yeye hana shukrani. Mwanadamu anafurahia yote ambayo maisha huleta kama jambo la uhakika, na, vivyo hivyo, ni “jambo la hakika,” kwamba Mungu anasalitiwa na mwanadamu, Anasahaulika na mwanadamu, na kutozwa kwa nguvu na mwanadamu. Je, inaweza kuwa kwamba mpango wa Mungu una umuhimu kama huo kweli? Je, inaweza kuwa kwamba mwanadamu, kiumbe huyu aliye hai ambaye alitoka katika mkono wa Mungu, ni wa maana namna hiyo kweli? Mpango wa Mungu kwa hakika ni muhimu kabisa; hata hivyo, kiumbe huyu aliye hai aliyeumbwa na mkono wa Mungu yupo kwa ajili ya mpango Wake. Kwa hivyo, Mungu hawezi kuuharibu mpango Wake kwa sababu Anaichukia mbari ya wanadamu. Ni kwa ajili ya mpango Wake na kwa ajili ya pumzi aliyotoa ndiyo maana Mungu anavumilia mateso yote, si kwa ajili ya mwili wa mwanadamu ila ni kwa sababu ya uzima wa mwanadamu. Anafanya hivyo si ili kurudisha mwili wa mwanadamu bali uzima Aliopuliza. Huu ndio mpango Wake.

Wale wote wanaokuja katika ulimwengu huu lazima wapitie uzima na kifo, na wengi wao wamepitia mzunguko wa kifo na kuzaliwa upya. Wale wanaoishi watakufa hivi karibuni na wafu watarejea karibuni. Yote haya ni safari ya maisha iliyopangwa na Mungu kwa ajili ya kila kiumbe hai. Lakini, mchakato huu na mzunguko huu ndio ukweli hasa ambao Mungu anataka mwanadamu autazame: kwamba uzima ambao mwanadamu amepewa na Mungu hauna mwisho, hauzuiliwi na mwili, wakati, au nafasi. Hivyo ndivyo lilivyo fumbo la maisha aliyopewa mwanadamu na Mungu, na ni thibitisho kwamba maisha yalikuja kutoka Kwake. Ingawa watu wengi huenda wasiamini kwamba uzima wa mwanadamu ulitoka kwa Mungu, mwanadamu bila kuepuka anafurahia yote yatokayo kwa Mungu, iwe anaamini au anakana uwepo Wake. Siku moja, Mungu akibadili mawazo Yake ghafla na atake kurudisha kila kitu kilichoko ardhini na kuuchukua tena uzima Alioutoa, basi vyote havitaendelea kuwepo. Mungu hutumia uzima Wake kukimu vitu vyote, vyenye uzima na visivyo na uzima, akivileta vyote katika utaratibu mzuri kwa nguvu Zake kuu na mamlaka Yake—huu ni ukweli ambao hauwezi kuwaziwa wala kufahamika na yeyote. Ukweli huu usioweza kueleweka ni udhihirisho halisi wa, na thibitisho la nguvu za uzima wa Mungu. Sasa hebu Nikuambie siri: Ukuu wa uzima wa Mungu na nguvu za uzima Wake haziwezi kueleweka na kiumbe yeyote aliyeumbwa. Hivi ndivyo ilivyo sasa, kama ilivyokuwa zamani, na ndivyo itakavyokuwa nyakati zijazo. Siri ya pili Nitakayokufunulia ni hii: Chanzo cha uzima kwa viumbe vyote kinatoka kwa Mungu; bila kujali jinsi vinavyoweza kuwa tofauti katika umbo la uzima au muundo, na haijalishi wao ni viumbe wa aina gani, hakuna kiumbe anayeweza kwenda kinyume na mkondo wa uzima uliowekwa na Mungu. Kwa vyovyote vile, kile Ninachotaka ni mwanadamu aweze kuelewa hili: Bila utunzaji, ulinzi, na ruzuku ya Mungu, mwanadamu hawezi kupokea yote aliyokusudiwa kupokea, hata ajitahidi kwa bidii vipi au kupambana kwa jitihada kubwa. Bila riziki ya uzima kutoka kwa Mungu, mwanadamu anapoteza thamani ya kuishi na maana ya maisha. Je, Mungu angewezaje kumruhusu mwanadamu, anayepoteza thamani ya maisha Yake kwa namna ya upuuzi, awe asiyejali kabisa? Kama vile Nilivyosema hapo awali: Usisahau kwamba Mungu ndiye chanzo cha uzima wako. Ikiwa mwanadamu atashindwa kuthamini yote ambayo Mungu Amemfanyia, mbali na Mungu kuchukua kile Alichotoa hapo mwanzo, pia Atamfanya mwanadamu amlipe fidia mara mbili ya gharama zote Alizotoa.

Mei 26, 2003


Kutanafusi kwa Mwenye Uweza

Kuna siri kubwa sana moyoni mwako, ambayo hujawahi kuifahamu kamwe, kwa kuwa umekuwa ukiishi katika ulimwengu usio na mwanga. Moyo wako na roho yako vimepokonywa na yule mwovu. Macho yako yamezuiwa na giza yasione, na huwezi kuliona jua angani wala ile nyota ya usiku imetametayo. Masikio yako yamezibwa na maneno ya udanganyifu, na huisikii sauti ya Yehova ingurumayo kama radi, wala sauti ya maji mengi yanayotiririka kutoka katika kiti cha enzi. Umepoteza kila kitu ambacho ni chako kwa haki, kila kitu ambacho mwenye Uweza alikupa. Umeingia katika bahari ya mateso isiyokuwa na mwisho, bila nguvu ya kuweza kukuokoa, bila matumaini ya kuendelea kuishi, na kila unachofanya ni kupambana na kukimbia huku na kule tu.… Kuanzia wakati huo na kuendelea, umehukumiwa kuteswa na yule mwovu, mbali sana na baraka za mwenye Uweza, mbali sana na riziki ya mwenye Uweza, ukiitembea njia ambayo huwezi kurudi nyuma tena. Kuitwa mara milioni hakuwezi kuamsha moyo wako na roho yako. Unalala usingizi mzito mikononi mwa yule mwovu, ambaye alikushawishi kuingia katika ulimwengu usio na mipaka bila mwelekeo au vibao vya maelekezo. Katika wakati huo, ulipoteza kutokuwa na hatia na usafi wako wa asili, na ukaanza kuepuka utunzaji wa Mwenye Uweza. Ndani ya moyo wako, yule mwovu anakuongoza katika kila namna na amekuwa maisha yako. Humwogopi tena, humkwepi, wala humtilia shaka; badala yake, unamchukulia kama mungu moyoni mwako. Umeanza kumtukuza na kumwabudu, na ninyi wawili mmekuwa kama wasiotenganishwa kama mwili na kivuli, mkiahidi kuishi na kufa pamoja. Hujui ulikotoka, kwa nini ulizaliwa, au kwa nini utakufa. Unamtazama Mwenye Uweza kama mgeni; hujui asili Yake, sembuse yote ambayo Amekufanyia. Kila kitu kinachotoka Kwake unakitazama kwa uhasama; hukithamini wala hujui thamani yake. Unatembea sambamba na yule mwovu, kuanzia siku uliyopokea riziki ya Mwenye Uweza. Umevumilia maelfu ya miaka ya tufani na dhoruba pamoja na yule mwovu, na unasimama pamoja naye dhidi ya Mungu ambaye alikuwa chanzo cha uzima wako. Hujui kutubu, sembuse kujua kwamba umefika ukingoni mwa kuangamia. Umesahau kwamba yule mwovu amekushawishi na kukutesa; umesahau mwanzo wako. Hivyo ndivyo yule mwovu amekudhuru vibaya sana katika kila hatua ya njia hadi leo. Moyo wako na roho yako vimekufa ganzi na kuoza. Umeacha kulalamika kuhusu masumbuko ya ulimwengu wa mwanadamu; huamini tena kuwa ulimwengu hauna haki. Sembuse kujali kama Mwenye Uweza yupo. Hii ni kwa sababu muda mrefu uliopita ulimwona yule mwovu kuwa baba yako wa kweli na huwezi kutengana naye. Hii ndiyo siri ndani ya moyo wako.

Alfajiri inapofika, nyota ya asubuhi inaanza kuangaza mashariki. Hii ni nyota ambayo haijawahi kuwepo hapo awali, na inaangaza anga tulivu, inayometameta, ikiwasha tena mwanga uliozimwa katika mioyo ya binadamu. Binadamu si wapweke tena kwa sababu ya mwanga huu, ambao unakuangazia wewe pamoja na wengine. Lakini ni wewe peke yako unasalia ukiwa umelala fofofo katika usiku wa giza. Husikii sauti yoyote na huoni mwangaza wowote; huna ufahamu wa ujio wa mbingu mpya na nchi mpya, enzi mpya, kwa sababu baba yako anakwambia, “Mwanangu, usiamke, bado ni mapema. Hali ya hewa ni baridi, kwa hivyo usiende nje, usije ukachomwa machoni kwa mkuki na upanga.” Una imani tu katika maonyo ya baba yako, maana unaamini kwamba baba yako tu ndiye aliye sahihi, kwa kuwa baba yako ana umri mkubwa kuliko wewe na anakupenda sana. Maonyo kama hayo na upendo kama huo unakuelekeza uache kuamini hekaya kwamba kuna nuru ulimwenguni; unakuzuia kujali iwapo ukweli bado upo ulimwenguni humu. Huthubutu tena kutumainia ukombozi kutoka kwa Mwenye Uweza. Umeridhika kuwa katika hali hiyo, hutumainii tena ujio wa nuru, hutazamii tena ujio wa Mwenye Uweza kama inavyosimuliwa katika hekaya. Kwa maoni yako, yote ambayo ni mazuri hayawezi kufufuliwa, hayawezi kuwepo. Machoni pako, kesho ya wanadamu, siku za baadaye za wanadamu, vinatoweka tu, zimeangamizwa kabisa. Unashikilia sana mavazi ya baba yako kwa nguvu zako zote, ukiwa radhi kushiriki taabu zake, ukihofu sana kumpoteza mwenzako wa kusafiri na mwelekeo wa safari yako ya mbali. Dunia hii pana na yenye ukungu ya mwanadamu imewafinyanga wengi wenu, kuwa majasiri na watu wa kujitahidi sana katika kutekeleza majukumu mbalimbali ya ulimwengu huu. Umewafanya “mashujaa” wengi wasioogopa kifo. Zaidi ya hayo, umetengeneza kundi baada ya kundi la wanadamu waliokufa ganzi na kupoozwa ambao hawajui kusudi la kuumbwa kwao. Macho ya Mwenye Uweza yanamchunguza kila mmoja wa jamii ya wanadamu walio katika mateso makali. Anachosikia ni vilio vya wale wanaoteseka, Anachoona ni kutokua na aibu kwa wale wanaoteseka, na Anachohisi ni kutojiweza na hofu ya jamii ya wanadamu ambayo imepoteza neema ya wokovu. Wanadamu wanakataa utunzaji Wake, wakichagua kutembea katika njia yao wenyewe, na wanajaribu kukwepa uchunguzi wa macho Yake, wakipendelea kuonja uchungu wa bahari kuu hadi tone la mwisho wakiwa na yule adui. Kutanafusi kwa Mwenye Uweza hakusikiki tena na wanadamu; mikono ya Mwenye Uweza haiko tayari tena kuwapapasa wanadamu hawa wa kusikitisha. Mara kwa mara Anawarejesha, na mara kwa mara Anawapoteza tena, na hivyo ndivyo ilivyo kazi Anayofanya kwa kurudia. Kuanzia wakati huo, Anaanza kuchoka, anahisi kuchoshwa, na hivyo Anaisitisha kazi inayoendelea na anaacha kutembea kati ya wanadamu… Wanadamu hawana ufahamu kabisa kuhusu mabadiliko haya, hawajui kuhusu kuja na kuondoka, huzuni na majonzi ya Mwenyezi.

Kila kitu cha ulimwengu huu kinabadilika kwa wepesi kwa mawazo ya Mwenye Uweza, na chini ya macho Yake. Mambo ambayo wanadamu hawajawahi kuyasikia yanakuja kwa ghafla, ilhali vitu ambavyo wanadamu wamevimiliki kwa muda mrefu vinatoweka bila wao kujua. Hakuna anayeweza kutambua mahali alipo Mwenye Uweza, sembuse mtu yeyote kuweza kuhisi kuzidi uwezo wa binadamu na ukuu wa nguvu za maisha za Mwenye Uweza. Yeye ni Mkuu kwa kuwa Anaweza kutambua kile ambacho wanadamu hawawezi. Yeye ni Mkuu kwa kuwani Yeye anayekataliwa na wanadamu na bado Anawaokoa wanadamu. Yeye anajua maana ya uzima na mauti na, zaidi ya hayo, Anajua sheria za kuishi ambazo binadamu, ambao wameumbwa, wanapaswa kuzifuata. Yeye ndiye msingi wa kuwepo kwa mwanadamu, na Yeye ndiye Mkombozi anayewafufua wanadamu tena. Anailemea mioyo yenye furaha kwa huzuni, na kuiinua mioyo yenye huzuni kwa furaha, yote ni kwa ajili ya kazi Yake, na kwa ajili ya mpango Wake.

Binadamu, wakiwa wamepotoka kutoka kwa ugavi wa uzima wa Mwenye Uweza, hawajui kusudi la kuwepo, lakini wanaogopa kifo hata hivyo. Hawana msaada au tegemeo, lakini bado wanasita kufumba macho yao, na wanajitayarisa kuitegemeza miili yao, na roho zisizo na hisia, na kujikokota kuishi maisha duni duniani humu. Wewe unaishi hivyo, bila tumaini, kama wafanyavyo wengine, bila lengo. Ni Yule Mtakatifu wa ngano pekee ndiye Atakayewaokoa watu ambao, wakiwa wanaomboleza katikati ya mateso yao, wanangoja kwa hamu kubwa kuja Kwake. Imani kama hiyo imebaki bila kutimizwa kwa muda mrefu ndani ya wale wasio na fahamu. Hata hivyo, bado wanaitamani sana. Mwenye Uweza ana rehema kwa watu hawa ambao wameteseka sana; wakati huo huo, Anawachukia watu hawa wasio na fahamu zozote kabisa, kwani inabidi Asubiri kwa muda mrefu sana kabla ya kupokea jibu kutoka kwa watu. Anataka kutafuta, kutafuta moyo wako na roho yako, na kukuletea maji na chakula, ili uzinduke na usiwe na kiu au njaa tena. Unapochoka na unapohisi kiasi fulani cha ukiwa wa dunia hii, usijihisi umepotea, usilie. Mwenyezi Mungu, Mwangalizi, atakumbatia kuja kwako wakati wowote. Anakesha kando yako. Anakusubiri urejee, akisubiri siku utakayorejesha kumbukumbu yako ghafla: utakapotambua kwamba ulitoka kwa Mungu, na kwamba, wakati fulani usiojulikana ulipoteza mwelekeo wako, wakati fulani usiojulikana ulilala usingizi njiani, na wakati fulani usiojulikana ulikuwa na “baba”; unapotambua, zaidi ya hayo, kwamba Mwenye Uweza amekuwa akikesha daima, Akisubiri hapo kwa muda mrefu sana, sana kwa ajili ya kurudi kwako. Amekuwa akitamani kwa hamu kubwa, akisubiri itikio lisilo na jibu. Kukesha Kwake ni kwa thamani isiyokadirika, na ni kwa ajili ya moyo wa mwanadamu na roho ya mwanadamu. Pengine kukesha Kwake hakuna kikomo, au pengine kumefika mwisho. Lakini unapaswa kujua hasa ulipo moyo wako na ilipo roho yako sasa hivi.

Mei 28, 2003


Kuonekana kwa Mungu Kumeileta Enzi Mpya

Mpango wa usimamizi wa Mungu wa miaka elfu sita unaelekea kufika mwisho, na lango la ufalme tayari limefunguliwa kwa wale wote wanaotafuta kuonekana Kwake. Ndugu wapendwa, mnangoja nini? Ni nini ambacho mnatafuta? Je, mnangoja Mungu aonekane? Je, mnatafuta hatua Zake? Kuonekana kwa Mungu kunatamaniwa sana! Ni vigumu namna gani kupata hatua za Mungu! Katika enzi kama hii, katika dunia kama hii, lazima tufanye nini ili tushuhudie siku ambayo Mungu anaonekana? Lazima tufanye nini ili twende sambamba na hatua za Mungu? Wale wote wanaongoja kuonekana kwa Mungu wanakabiliwa na maswali ya aina hii. Ninyi nyote mmeyafikiria kwa zaidi ya mara moja—lakini matokeo yamekuwa yapi? Mungu anaonekana wapi? Hatua za Mungu ziko wapi? Je, mmepata majibu? Watu wengi wangejibu kwa namna hii: “Mungu anaonekana miongoni mwa wale wote wanaomfuata na hatua Zake ziko katikati yetu; ni rahisi hivyo!” Mtu yeyote anaweza kutoa jibu la kikanuni, lakini, je, mnaelewa ni nini maana ya kuonekana kwa Mungu au hatua Zake? Kuonekana kwa Mungu kunarejelea Mungu kuja duniani Mwenyewe kufanya kazi, kushuka miongoni mwa wanadamu kuendesha kazi ya kuanzisha enzi na kuhitimisha enzi kwa utambulisho Wake mwenyewe na tabia Yake mwenyewe, na kwa namna ambayo ni ya asili Kwake. Kuonekana kwa aina hii si aina ya utaratibu wa kidini. Si ishara, picha, muujiza, au aina ya maono makuu, na sembuse aina ya mchakato wa kidini. Badala yake, ni ukweli halisi na wa vitendo ambao unaweza kuguswa na kutazamwa na yeyote. Kuonekana kwa aina hii si kwa ajili ya kufanya mambo kwa namna isiyo ya dhati, au kwa ajili ya aina ya kazi ya muda mfupi. Badala yake, ni kwa ajili ya hatua ya kazi katika mpango wa usimamizi wa Mungu. Kuonekana kwa Mungu daima ni jambo la maana na daima kuna uhusiano fulani na mpango Wake wa usimamizi. Kile kinachoitwa “kuonekana” hapa ni tofauti kabisa na aina ya “kuonekana” ambapo Mungu humwelekeza, humwongoza, na humtia nuru mwanadamu. Kila wakati Mungu anapoonekana, Yeye hutekeleza hatua ya kazi Yake kuu. Kazi hii ni tofauti na ile ya enzi nyingine yoyote. Ni isiyofikirika na mwanadamu, na haijawahi kupitiwa na mwanadamu hapo awali. Ni kazi inayoanzisha enzi mpya na kuhitimisha enzi ya zamani, na ni hatua mpya zaidi na ya juu zaidi ya kazi kwa ajili ya wokovu wa wanadamu; zaidi ya hayo, ni kazi inayowaongoza wanadamu kuingia katika enzi mpya. Huu ndio umuhimu wa kuonekana kwa Mungu.

Punde mnapoelewa maana ya kuonekana kwa Mungu, mnapaswa kutafutaje hatua za Mungu? Swali hili si gumu kueleza: Popote anapoonekana Mungu, hapo mtapata hatua Zake. Maelezo kama hayo yanasikika kuwa ya moja kwa moja kabisa, lakini si rahisi sana katika utendaji, kwa kuwa watu wengi hawajui Mungu anaonekana wapi, sembuse mahali ambapo Yeye yuko radhi, au mahali Anapaswa, kuonekana. Wengine wanaamini kwa msukumo kwamba popote ambapo Roho Mtakatifu anafanya kazi, hapo Mungu anaonekana. Au vinginevyo wanaamini kwamba popote palipo na watu wa kiroho, hapo Mungu anaonekana. Au vinginevyo wanaamini kwamba popote palipo na watu wenye umashuhuri mkubwa, hapo Mungu anaonekana. Kwa sasa, hebu tuweke kando iwapo imani kama hizo ni sahihi au si sahihi. Ili kueleza swali kama hilo, lazima kwanza tuwe na lengo la wazi: Tunatafuta hatua za Mungu. Hatutafuti watu wa kiroho, sembuse kufuata watu wenye umashuhuri; tunazifuata hatua za Mungu. Kwa sababu hii, kwa kuwa tunatafuta hatua za Mungu, hatuna budi kutafuta nia ya Mungu, maneno ya Mungu, na matamko Yake. Hii ni kwa sababu popote palipo na maneno mapya yanayonenwa na Mungu, sauti ya Mungu ipo hapo, na popote palipo na hatua za Mungu, matendo ya Mungu yapo hapo; popote palipo na maonyesho ya Mungu, Mungu anaonekana hapo, na popote anapoonekana Mungu, ukweli, njia, na uzima vipo hapo. Katika kutafuta hatua za Mungu, ninyi mmeyapuuza maneno “Mungu ni ukweli, njia, na uzima.” Na hivyo, watu wengi, hata wanapopata ukweli, hawaamini kwamba wamepata hatua za Mungu, na sembuse kukiri kuonekana kwa Mungu. Hili ni kosa zito kiasi gani! Kuonekana kwa Mungu hakuwezi kukubaliana na mawazo ya mwanadamu, sembuse Mungu kuonekana kwa jinsi mwanadamu anavyodai Yeye aonekane. Mungu hufanya uchaguzi Wake mwenyewe na mipango Yake mwenyewe Anapofanya kazi Yake; zaidi ya hayo, Yeye ana malengo Yake mwenyewe na njia Zake mwenyewe. Kazi yoyote Anayofanya, Yeye hana haja ya kuijadili na mwanadamu au kutafuta ushauri wake, sembuse kumwarifu kila mtu kuhusu kazi Yake. Hii ni tabia ya Mungu, na inapaswa, hata zaidi, kutambuliwa na kila mtu. Ikiwa mnatamani kushuhudia kuonekana kwa Mungu, kufuata hatua za Mungu, basi lazima kwanza muyaache mawazo yenu wenyewe. Msidai kwamba Mungu afanye hili au lile, sembuse wewe kumweka Yeye ndani ya mipaka yako mwenyewe na kumwekea mipaka katika mawazo yako mwenyewe. Badala yake, mnapaswa kudai kutoka kwenu wenyewe jinsi mnavyopaswa kutafuta hatua za Mungu, jinsi mnavyopaswa kukubali kuonekana kwa Mungu, na jinsi mnavyopaswa kuitii kazi mpya ya Mungu: Hiki ndicho anachopaswa kufanya mwanadamu. Kwa kuwa mwanadamu si ukweli, na hana ukweli, anapaswa kutafuta, kukubali, na kutii.

Haijalishi wewe ni Mmarekani, Mwingereza, au wa utaifa mwingine wowote, unapaswa kutoka nje ya mipaka ya utaifa wako mwenyewe, ukivuka nafsi yako mwenyewe, na uitazame kazi ya Mungu kutoka katika mtazamo wa utambulisho wa kiumbe aliyeumbwa—kwa njia hiyo, hutaziwekea hatua za Mungu mipaka katika mawanda yoyote mahususi. Hii ni kwa sababu, kulingana na mawazo yao, watu wengi siku hizi wanaamini kuwa haiwezekani kwa Mungu kuonekana katika nchi mahususi au kati ya taifa fulani. Maana ya kazi ya Mungu ni ya kina jinsi gani, na kuonekana kwa Mungu ni muhimu jinsi gani! Je, mawazo na fikira za mwanadamu zinawezaje kuvipima? Na kwa hivyo Ninasema, unapaswa kuvunja mawazo yako ya utaifa na kabila ili utafute kuonekana kwa Mungu. Hapo tu ndipo hutafungwa na mawazo yako mwenyewe; hapo tu ndipo utakuwa na sifa za kukaribisha kuonekana kwa Mungu. Vinginevyo, utabaki katika giza la milele, na kamwe hutapata kibali cha Mungu.

Mungu ni Mungu wa mbari nzima ya wanadamu. Yeye hajichukulii Mwenyewe kama mali ya kibinafsi ya nchi au taifa lolote, bali hufanya kazi Yake kama Alivyopanga, bila kuzuiliwa na umbo, nchi, au taifa lolote. Pengine wewe hujawahi kuwazia umbo hili, au pengine mtazamo wako kwa umbo hili ni wa kukanusha, au pengine nchi ambayo na taifa ambalo kati yake Mungu anaonekana yanatokea tu kubaguliwa na kila mtu na yanatokea tu kuwa yaliyo nyuma zaidi duniani. Hata hivyo Mungu ana hekima Yake. Kwa nguvu Zake kuu, na kupitia ukweli Wake na tabia Yake, Yeye hakika amelipata kundi la watu wenye moyo na mawazo sawa na Yeye, na kundi la watu ambao Alitaka kuwafanya kuwa kamili—kundi ambalo Amelishinda, ambalo limevumilia kila namna ya majaribu na taabu na kila namna ya mateso, na linaweza kumfuata Yeye hadi mwisho kabisa. Lengo la kuonekana kwa Mungu, ambalo haliwekewi mipaka kwa umbo au nchi yoyote, ni kumwezesha Yeye akamilishe kazi Yake kama Alivyopanga. Hii ni kama tu wakati Mungu alipopata mwili huko Yudea: Lengo Lake lilikuwa kukamilisha kazi ya kusulubiwa katika kuwakomboa wanadamu wote. Hata hivyo Wayahudi waliamini kwamba haikuwezekana kwa Mungu kufanya hivi, na walifikiri kuwa haiwezekani kwamba Mungu angeweza kupata mwili na kuchukua mfano wa Bwana Yesu. “Haiwezekani” yao ikawa msingi ambao kwao walimshutumu na kumpinga Mungu, na hatimaye ilisababisha kuangamizwa kwa Israeli. Leo, watu wengi wamefanya kosa kama hilo. Wanatangaza kwa nguvu zao zote kuonekana kwa Mungu kunakokaribia, lakini wakati huo huo wanashutumu kuonekana Kwake; “haiwezekani” yao kwa mara nyingine tena inawekea mipaka kuonekana kwa Mungu ndani ya mipaka ya fikira zao. Na kwa hivyo Nimeona watu wengi wakiangua kicheko cha fujo na kelele baada ya kukutana na maneno ya Mungu. Lakini, je, kicheko hiki ni tofauti na shutuma na kufuru ya Wayahudi? Ninyi hamna kicho mbele ya ukweli, sembuse kuwa na mtazamo wa kutamani sana. Mnalofanya tu ni kuchunguza kwa ukaidi, na kungoja kwa moyo mwepesi wa kutojali. Mnaweza kupata nini kutokana na kuchunguza kwa makini na kusubiri namna hii? Je, mnafikiri mtapokea mwongozo wa kibinafsi kutoka kwa Mungu? Ikiwa huwezi kutambua matamko ya Mungu, unastahili kwa njia gani kushuhudia kuonekana kwa Mungu? Popote anapoonekana Mungu, hapo ukweli utaonyeshwa, na hapo sauti ya Mungu itakuwepo. Ni wale tu wanaoweza kukubali ukweli ndio wanaoweza kuisikia sauti ya Mungu, na ni watu kama hao tu ndio wanaostahili kushuhudia kuonekana kwa Mungu. Weka kando mawazo yako! Tuliza nafsi yako na usome maneno haya kwa makini. Mradi una moyo unaotamani sana ukweli, Mungu atakutia nuru ili uelewe nia Zake na maneno Yake. Wekeni kando hoja zenu za “haiwezekani”! Kadiri watu wanavyoamini jambo fulani haliwezekani, ndivyo kuna uwezekano mkubwa wa jambo hilo kutokea, kwa sababu hekima ya Mungu iko juu kuliko mbingu, mawazo ya Mungu yako juu kuliko mawazo ya mwanadamu, na Mungu hufanya kazi Yake kupita mipaka ya fikira na mawazo ya mwanadamu. Kadiri jambo fulani lisivyowezekana, ndivyo kuna ukweli wa kutafutwa ndani ya jambo hilo; kadiri jambo fulani lisivyoweza kuwaziwa na mawazo ya mwanadamu, ndivyo linavyokuwa na nia za Mungu. Hii ni kwa sababu, haijalishi Anaonekana wapi, Mungu bado ni Mungu, na kiini Chake hakitabadilika kabisa kwa sababu ya mahali au namna ya kuonekana Kwake. Tabia ya Mungu haitabadilika bila kujali hatua Zake ziko wapi, na haijalishi hatua za Mungu ziko wapi, Yeye ni Mungu wa wanadamu wote, kama vile tu Bwana Yesu si Mungu wa Waisraeli pekee, bali pia ni Mungu wa watu wote wa Asia, Ulaya, na Amerika, na hata zaidi ya hayo, Yeye ni Mungu mmoja pekee Aliye juu na kote ulimwenguni. Kwa hivyo hebu tutafute nia za Mungu na tugundue kuonekana Kwake katika matamko Yake na maneno Yake, na twende sambamba na hatua Zake! Mungu ni ukweli, njia, na uzima. Maneno Yake na kuonekana Kwake vipo kwa wakati mmoja, na tabia Yake na hatua Zake zinaonyeshwa hadharani kwa wanadamu wakati wote. Ndugu wapendwa, Ninatumai kwamba ninyi nyote mnaweza kuona kuonekana kwa Mungu katika maneno haya, muanze kwenda sambamba na hatua Zake na kupiga hatua mbele kuingia katika enzi mpya, na kuingia katika mbingu mpya na nchi mpya nzuri ambayo Mungu amewatayarishia wale wanaongoja kuonekana Kwake!


Mungu Anashikilia Mamlaka Juu ya Hatima ya Binadamu Wote

Kama washiriki wa jamii ya binadamu na Wakristo waaminifu, ni jukumu na wajibu wetu sote kutoa akili zetu na miili yetu kwa ajili ya kutimiza agizo la Mungu, kwa maana nafsi yetu yote inatoka kwa Mungu, na tunaishi kwa sababu ya mamlaka ya Mungu. Kama akili na miili yetu haijatolewa kwa ajili ya agizo la Mungu na kusudi la haki ya binadamu, basi roho zetu zitahisi aibu mbele ya wale waliokufa kishahidi kwa ajili ya agizo la Mungu, na zaidi sana zitahisi aibu mbele ya Mungu, aliyetupa kila kitu.

Mungu aliumba ulimwengu huu, Alimuumba binadamu huyu na, zaidi ya hayo, Alikuwa muasisi wa utamaduni wa kale wa Kigiriki na ustaarabu wa binadamu. Ni Mungu pekee Anayewaliwaza wanadamu hawa, na ni Mungu pekee Anayewalinda binadamu hawa usiku na mchana. Ukuaji na maendeleo ya binadamu hayatenganishwi na mamlaka ya Mungu, na historia na mustakabali wa binadamu hauwezi kuepuka mipango inayofanywa na mikono ya Mungu. Kama wewe ni Mkristo wa kweli, basi kwa hakika utaamini kwamba kuinuka na kuanguka kwa nchi ama taifa lolote kuko chini ya mipango ya Mungu. Mungu pekee ndiye Anayejua hatima ya nchi ama taifa lolote, na ni Mungu pekee ndiye Anayedhibiti mwenendo wa binadamu hawa. Ikiwa wanadamu wanataka kuwa na hatima nzuri, ikiwa nchi inataka kuwa na hatima nzuri, basi wote lazima wasujudu na wamwabudu Yeye, na waje mbele ya Mungu kutubu na kuungama Kwake, la sivyo majaliwa na hatima ya mwanadamu yatakuwa janga lisiloepukika.

Angalia nyuma wakati Nuhu alipojenga safina: Binadamu walikuwa wamepotoka sana, na walikuwa wamepotea kutoka katika baraka za Mungu, hawakuwa wanalindwa na Mungu tena, na walikuwa wamepoteza ahadi za Mungu. Waliishi gizani, bila mwangaza wa Mungu. Kisha wakawa waasherati kiasili, na wakapotoka kwa kiwango cha kuchukiza. Watu kama hao hawangeweza tena kupokea ahadi za Mungu; hawakufaa kushuhudia uso wa Mungu, wala kuisikia sauti ya Mungu, kwani walikuwa wamemwacha Mungu, waliweka kando yote Aliyowakirimu, na walikuwa wamesahau maneno ya Mungu ya mafundisho. Mioyo yao ilienda mbali zaidi na zaidi kutoka kwa Mungu, na baadaye, wakawa wapotovu kufikia kiasi kwamba walipoteza busara na ubinadamu wote, na wakazidi kuwa waovu. Kisha walitembea kuelekea kifo na wakaanguka chini ya ghadhabu na adhabu ya Mungu. Ni Nuhu tu aliyemwabudu Mungu na kuepukana na uovu, na hivyo aliweza kuisikia sauti ya Mungu na kusikia maagizo Yake. Alijenga safina kulingana na maagizo ya neno la Mungu, na hapo akakusanya aina zote za viumbe hai. Na kwa njia hii, wakati kila kitu kilikuwa kimetayarishwa, Mungu alianza kazi Yake ya kuiangamiza dunia. Ni Nuhu tu na watu saba wa familia yake walionusurika maangamizi, kwani Nuhu alimwabudu Yehova na kuepuka maovu.

Sasa tazama enzi ya sasa: Watu wenye haki kama Nuhu, ambao waliweza kumwabudu Mungu na kuepuka maovu, wamekoma kuwepo. Hata hivyo Mungu bado anawafadhili binadamu hawa na bado Anawaonyesha binadamu wa enzi hii ya mwisho msamaha. Mungu anawatafuta wale wanaotamani sana kuonekana Kwake, anawatafuta wale wanaosikiliza maneno Yake, anawatafuta wale wasiosahau agizo Lake na wanaomtolea Yeye mioyo na miili yao, na anawatafuta wale ambao ni watiifu na wasiopinga kama watoto wachanga mbele Yake. Ikiwa utajitoa kwa Mungu, bila kuzuiliwa na nguvu yoyote, basi Mungu atakutazama kwa upendeleo na atakukirimia baraka Zake. Ikiwa una hadhi ya juu, sifa kuu, maarifa mengi, mali nyingi, na uungwaji mkono wa watu wengi, lakini unabaki bila kuhangaishwa na mambo haya na bado unakuja mbele ya Mungu kukubali wito Wake na agizo Lake na kufanya kile ambacho Mungu anakwambia ufanye, basi yote unayofanya yatakuwa kazi ya maana zaidi duniani na kazi ya haki zaidi ya binadamu. Ukikataa wito wa Mungu kwa ajili ya hadhi au malengo yako mwenyewe, yote unayofanya yatalaaniwa na, zaidi ya hayo, yatachukiwa na Mungu. Pengine wewe ni rais, mwanasayansi, mchungaji, au mzee, lakini haijalishi cheo chako ni cha juu kiasi gani, ikiwa unatumia uwezo wako na maarifa yako kutekeleza kazi yako mwenyewe, basi utakuwa mtu aliyeshindwa daima na utakuwa daima umekosa baraka za Mungu, kwa sababu Mungu hakubali chochote unachofanya, na Yeye hakubali kwamba kazi yako ni ya haki, wala hatambui kwamba unafanya kazi kwa ajili ya manufaa ya wanadamu. Atasema kwamba kila kitu unachofanya ni kutumia maarifa na nguvu za binadamu kujaribu kusukuma mbali ulinzi wa Mungu kwa mwanadamu, na kwamba ni kukanusha baraka za Mungu. Yeye atasema kwamba unawaongoza wanadamu kuelekea gizani, kuelekea kifo, na kuelekea mwanzo wa uwepo usio na mipaka ambapo mwanadamu hana Mungu na amepoteza baraka Zake.

Tangu ujio wa sayansi ya kijamii, moyo wa mwanadamu umechukuliwa na sayansi na maarifa. Kisha sayansi na maarifa zimekuwa zana za kuwatawala wanadamu, zikimwacha mwanadamu bila nafasi ya kutosha kumwabudu Mungu, na bila hali nyingi sana zinazofaa za kumwabudu Mungu. Nafasi ya Mungu imeendelea kushuka chini zaidi na zaidi moyoni mwa mwanadamu. Bila nafasi ya Mungu mioyoni mwake, ulimwengu wa ndani wa mwanadamu ni wa giza, usio na tumaini na ni mtupu. Kisha wanasayansi wengi wa jamii, wataalamu wa historia na wanasiasa wengi wamekuja katika mstari wa mbele kueleza nadharia ya sayansi ya jamii, nadharia ya mageuko ya binadamu, na nadharia nyingine zinazopinga ukweli kwamba Mungu alimuumba mwanadamu, ili kujaza mioyo na akili za wanadamu. Na kwa njia hii, wanaoamini kwamba Mungu aliumba kila kitu wamekuwa wachache zaidi, na wale wanaoamini nadharia ya mageuko wameendelea kuwa wengi zaidi na zaidi kwa idadi. Watu zaidi na zaidi wanachukulia rekodi za kazi ya Mungu na maneno Yake wakati wa enzi ya Agano la Kale kuwa hadithi na hekaya. Mioyoni mwao, watu wanakuwa wasiojali hadhi na ukuu wa Mungu, na wanakuwa wasiojali kuhusu uwepo wa Mungu na imani kwamba Mungu anatawala juu ya vitu vyote. Kuendelea kuishi kwa wanadamu na hatima ya nchi na mataifa si muhimu tena kwao, na mwanadamu anaishi katika ulimwengu ulio mtupu unaojishughulisha tu na kula, kunywa, na kutafuta raha. … Ni watu wachache wanaojishughulisha kutafuta mahali ambapo Mungu anafanya kazi Yake leo, au kutafuta jinsi Anavyoshikilia mamlaka na kupanga hatima ya mwanadamu. Na kwa njia hii, bila ya mwanadamu kujua, ustaarabu wa mwanadamu unashindwa zaidi na zaidi kuendana na matakwa ya mwanadamu, na hata kuna watu wengi ambao wanahisi kwamba, kuishi katika ulimwengu kama huu, wana furaha kidogo kuliko wale ambao wamekufa tayari. Hata watu wa nchi zilizokuwa na ustaarabu wa hali ya juu wanatoa malalamiko kama hayo. Kwani bila mwongozo wa Mungu, hata watawala na wanasosholojia wakipiga bongo zao ili kuhifadhi ustaarabu wa mwanadamu, haitakuwa na mafanikio. Hakuna mtu anayeweza kujaza utupu ulio moyoni mwa mwanadamu, kwani hakuna mtu anayeweza kuwa uzima wa mwanadamu, na hakuna nadharia ya kijamii inayoweza kumweka huru mwanadamu kutokana na matatizo ya utupu. Sayansi, maarifa, uhuru, demokrasia, furaha na faraja humletea mwanadamu maliwazo ya muda tu. Hata kukiwa na mambo haya, mwanadamu bado haepuki kutenda dhambi na kulalamika kuhusu ukosefu wa haki katika jamii. Kuwa na mambo haya hakuwezi kuzuia kutamani sana na hamu ya mwanadamu ya kuchunguza. Hii ni kwa sababu mwanadamu aliumbwa na Mungu na kujitoa kwake na uchunguzi usio na maana unaweza tu kuzidi kumletea dhiki, na kumfanya mwanadamu awe katika hali ya wasiwasi ya siku zote, asijue jinsi ya kuukabili mustakabali wa wanadamu au jinsi ya kuikabili njia iliyo mbele, hadi kufikia kiwango ambapo mwanadamu hata anaogopa sayansi na maarifa, na hata zaidi anahofia hisia ya utupu iliyo ndani yake. Katika ulimwengu huu, bila kujali kama unaishi katika nchi huru ama isiyo na haki za binadamu, huwezi kabisa kuponyoka majaliwa ya mwanadamu. Kama wewe ni kiongozi ama anayeongozwa, huwezi kabisa kuponyoka hamu ya kuchunguza majaliwa, mafumbo, na hatima ya wanadamu, sembuse kuweza kutoroka hisia ya utupu isiyoelezeka. Matukio kama haya, yaliyo kawaida kwa wanadamu wote, yanaitwa matukio ya kijamii na wanasosholojia, lakini hakuna mtu mkuu anayeweza kuja kutatua shida kama hizi. Mwanadamu, hata hivyo, ni mwanadamu, na hadhi na uzima wa Mungu haviwezi kubadilishwa na mwanadamu yeyote. Kile ambacho mwanadamu anahitaji si tu jamii iliyo na haki, ambapo kila mtu analishwa vyema, yenye usawa, na huru; kile ambacho mwanadamu anahitaji ni wokovu wa Mungu na utoaji Wake wa uzima kwa mwanadamu. Ni pale tu ambapo mwanadamu anapopokea utoaji wa Mungu wa uzima na wokovu Wake ndipo mahitaji yake, matamanio yake ya kuchunguza, na utupu ulio moyoni mwake utaweza kutatuliwa. Ikiwa watu wa nchi ama taifa fulani hawawezi kupokea wokovu na ulinzi wa Mungu, basi nchi ama taifa kama hilo litaelekea kuanguka, kuelekea gizani, na kama matokeo litaangamizwa na Mungu.

Pengine nchi yako inaendelea kwa sasa, lakini ukiruhusu watu wako waende mbali na Mungu, basi nchi yako itazidi kujipata bila baraka za Mungu, ustaarabu wake utazidi kukanyagiwa chini ya mguu wa mwanadamu, na, kabla ya muda mrefu, watu wake watainuka kumpinga Mungu na kuilaani Mbingu. Kwa njia hii, bila kujua, hatima ya nchi itaharibiwa. Mungu ataziinua nchi zenye nguvu ili kukabiliana na nchi hizo zilizolaaniwa na Mungu, na Anaweza hata kuziangamiza kutoka kwenye uso wa dunia. Jambo la msingi katika usitawi au kuangamia kwa nchi ama taifa ni kama watawala wake wanamwabudu Mungu, na kama wanawaongoza watu wake kumkaribia Mungu na kumwabudu. Lakini katika enzi hii ya mwisho, kwa sababu wale wanaomtafuta na kumwabudu Mungu kwa dhati wanazidi kuwa wachache, Mungu anatoa upendeleo wa pekee kwa nchi ambazo Ukristo ni dini ya taifa. Anazikusanya nchi hizo pamoja ili kuunda kambi ya ulimwengu yenye haki kwa ulinganisho, huku nchi zinazomkana Mungu na zile nchi zisizomwabudu Mungu wa kweli zinakuwa wapinzani wa kambi hiyo ya haki. Kwa njia hii, Mungu hana tu nafasi miongoni mwa wanadamu ambapo Anaweza kufanyia kazi Yake, lakini pia wakati huo huo, Anapata nchi zinazoweza kutumia mamlaka ya haki, Akiruhusu vizuizi na vikwazo kuwekwa juu ya nchi hizo zinazompinga. Licha ya hayo, Mungu bado hawezi kuwapata watu zaidi wa kumwabudu, kwa sababu mwanadamu amepotea mbali sana kutoka Kwake, na amemsahau Mungu kwa muda mrefu sana, na katika dunia hii kumebaki tu nchi ambazo zinatenda haki na kupinga udhalimu. Lakini hii ipo mbali na kufikia matarajio ya Mungu, kwa kuwa hakuna watawala wa nchi watakaomruhusu Mungu awatawale watu wao, na hakuna chama cha kisiasa cha nchi kitakachowakusanya pamoja watu wake ili wampe Mungu heshima kuu; Mungu amepoteza nafasi Yake inayostahili katika moyo wa kila nchi, taifa, chama tawala, na hata katika moyo wa kila mtu. Ingawa baadhi ya nguvu za haki zipo katika ulimwengu huu, utawala wowote ambao kwao Mungu hana nafasi ndani ya moyo wa mwanadamu ni dhaifu sana, na uwanja wa kisiasa, ambao hauna baraka za Mungu, upo katika mkanganyiko na hauwezi kustahimili hata pigo moja. Kwa wanadamu, kutokuwa na baraka za Mungu ni sawa na kutokuwa na jua. Bila kujali jinsi watawala wanavyotoa michango kwa uangalifu kwa watu wao, bila kujali ni mikutano mingapi ya haki ambayo wanadamu wanafanya pamoja, hakuna hata moja kati ya haya litakaloweza kugeuza wimbi hilo au kubadilisha hatima ya wanadamu. Mwanadamu anaamini kwamba nchi ambayo watu wanalishwa na kuvishwa, ambayo watu wanaishi pamoja kwa amani, ndiyo nchi nzuri, na yenye uongozi mzuri. Lakini Mungu hafikirii hivyo. Anaamini kuwa nchi ambayo hakuna mtu anayemwabudu ndiyo Atakayoiangamiza. Mawazo ya mwanadamu hutofautiana kabisa na ya Mungu. Kwa hivyo, kama mkuu wa nchi hamwabudu Mungu, basi majaliwa ya nchi hii yatakuwa ya tanzia, na nchi hii haitakuwa na hatima.

Mungu hashiriki katika siasa za mwanadamu, lakini Anadhibiti majaliwa ya kila nchi na taifa, Anadhibiti dunia hii na ulimwengu mzima. Majaliwa ya binadamu na mpango wa Mungu vimeunganishwa kwa karibu, na hakuna mtu, nchi, au taifa linaloweza kuepuka mamlaka ya Mungu. Mwanadamu akitamani kujua hatima yake, basi lazima aje mbele za Mungu. Mungu atawafanya wanaomfuata na kumwabudu kufanikiwa na Atawashusha na kuwaangamiza wale wanaompinga na kumkataa.

Kumbuka tukio katika Biblia ambapo Mungu aliangamiza Sodoma, na fikiria pia jinsi mke wa Lutu alivyokuwa nguzo ya chumvi. Kumbuka jinsi watu wa Ninawi walivyotubu na kuungama dhambi zao wakiwa kwenye magunia na majivu. Kumbuka Wayahudi walifikia mwisho upi baada ya kumsulubisha Yesu miaka 2,000 iliyopita—walifukuzwa kutoka Israeli na kukimbilia nchi za ulimwengu, wengi waliuawa, na taifa zima la Kiyahudi lilipatwa na uchungu usio na kifani wa kuangamizwa kwa nchi yao. Walikuwa wamempigilia Mungu msalabani—walitenda dhambi ya kutisha—na wakaichokoza tabia ya Mungu. Walilazimika kulipia kile walichotenda na walilazimika kubeba matokeo yote ya vitendo vyao. Walimhukumu Mungu, walimkataa Mungu, na hivyo walikuwa na hatima moja tu: kuadhibiwa na Mungu. Haya ndiyo yalikuwa matokeo machungu na maafa ambayo watawala wao walileta juu ya nchi na taifa lao.

Leo, Mungu amerudi miongoni mwa watu kufanya kazi Yake na kituo Chake cha kwanza katika kazi Yake ni kielelezo kikuu cha udikteta: Uchina, ngome thabiti ya ukanaji Mungu. Mungu amelipata kundi la watu kwa hekima na nguvu Zake. Katika wakati huu, Amewindwa na chama tawala cha Uchina kwa kila namna na kukabiliwa na mateso ya kila aina, bila mahala pa kupumzisha kichwa Chake na bila mahali pa kujikinga. Licha ya haya, Mungu bado anaendelea kufanya kazi Aliyonuia kufanya: Ananena na kutamka maneno, na Anaeneza injili. Hakuna mtu anayeweza kuelewa uweza wa Mungu. Huko Uchina, nchi inayomchukulia Mungu kama adui, Mungu hajawahi kukoma kazi Yake. Badala yake, watu wengi zaidi wamekubali kazi na neno Lake, kwani Mungu humwokoa kila mwanadamu mmoja mmoja kwa kiwango kikubwa iwezekanavyo. Sote tunaamini kwamba hakuna nchi au nguvu inayoweza kuzuia kile ambacho Mungu ananuia kutimiza, na kwamba wale wanaojaribu kuizuia kazi ya Mungu, wale wanaopinga neno la Mungu, na wale wanaovuruga na kujaribu kuharibu mpango wa Mungu hatimaye wataadhibiwa na Mungu. Mtu yeyote anayepinga kazi ya Mungu atafukuzwa kwenda kuzimu na Mungu; nchi yoyote inayoipinga kazi ya Mungu itaangamizwa na Mungu; taifa lolote linaloinuka kupinga kazi ya Mungu litafutwa kutoka kwenye dunia hii na Mungu na litakoma kuwepo. Ninawahimiza watu wa mataifa yote na wa nchi zote, na hata wa tasnia zote waje waisikilize sauti ya Mungu, waje waitazame kazi ya Mungu na wazingatie hatima ya binadamu, na hivyo wamfanye Mungu kuwa ndiye mtakatifu zaidi, mwenye kuheshimiwa zaidi, mkuu zaidi, na wa pekee wa kuabudiwa miongoni mwa binadamu, na kuwawezesha binadamu wote waishi katikati ya baraka za Mungu, kama tu vile uzao wa Ibrahimu walivyoishi chini ya ahadi ya Yehova, na kama tu vile Adamu na Hawa, ambao Mungu aliwaumba hapo mwanzo, walivyoishi katika Bustani ya Edeni.

Kazi ya Mungu inasonga mbele kama wimbi kuu lenye nguvu. Hakuna anayeweza kumzuia, na hakuna anayeweza kusimamisha hatua Zake. Ni wale tu wanaosikiliza maneno Yake kwa makini, na wanaomtafuta na kumwonea kiu, ndio wanaoweza kufuata hatua Zake na kupokea ahadi Yake. Wale wasiofanya hivyo watakabiliwa na janga la kuangamiza na adhabu wanayostahili kabisa.


Kumjua Mungu Ndiyo Njia ya Kumcha Mungu na Kuepuka Maovu

Kila mmoja anapaswa kuchunguza upya jinsi ambavyo anamwamini Mungu katika maisha yake yote, ili muweze kuona kama katika mchakato wa kumfuata Mungu, unaweza kuelewa kwa kweli, umefahamu kwa kweli, na umefikia kumjua Mungu kweli, na kama unajua kwa kweli ni mtazamo gani ambao Mungu anao kwa aina tofauti za wanadamu, na kama unaelewa kwa kweli kazi ambayo Mungu Anaifanya juu yako na jinsi Mungu Anavyofafanua kila tendo lako. Huyu Mungu, Ambaye yuko kando yako, Akiongoza mwelekeo wa maendeleo yako, Akishikilia ukuu juu ya hatima yako, na kukupa mahitaji yako—je, ni kwa kiasi gani, katika uchanganuzi wa mwisho, unaelewa na je, ni kwa kiasi gani unajua kwa uhakika kumhusu Yeye? Je, unajua Anachofanyia kazi kwako kila siku? Je, unajua kanuni na makusudi ambayo kwayo Yeye anazingatia katika kila tendo Lake? Je, unajua jinsi Anavyokuongoza? Unajua mbinu Anazotumia kukupa mahitaji yako? Unajua mbinu ambazo Anatumia kukuongoza? Je, unajua kile Anachotaka kupata kutoka kwako na kile Anachotaka kutimiza kwako? Je, unajua mtazamo Anaochukua katika namna nyingi ambazo unatenda? Je, unajua kama wewe ni mtu Anayependwa na Yeye? Je, unajua chanzo cha furaha, hasira, huzuni na uchangamfu Wake, na fikira na mawazo yanayohusiana na hayo, na kiini Chake? Je, unajua, hatimaye, huyu Mungu ni Mungu wa aina gani ambaye unamwamini? Je, maswali haya na mengine ya aina hii, ni kitu ambacho hujawahi kuelewa ama kuwaza kuyahusu? Katika kufuatilia imani yako kwa Mungu, je, umewahi, kuondoa hali za kutomwelewa Yeye, kupitia ufahamu wako wa kweli na katika uzoefu halisi wa maneno ya Mungu? Je, baada ya kupokea kuadibu na maonyo ya Mungu, umefikia utiifu wa kweli na kujali kwa kweli? Je, wakati wa kuadibu kwa Mungu na hukumu, umepata kutambua uasi na asili ya kishetani ya mwanadamu na kupata ufahamu kidogo kuhusu utakatifu wa Mungu? Je, chini ya uongozi na nuru ya maneno ya Mungu, umeanza kuwa na mtazamo mpya wa maisha? Katika majaribu yaliyotumwa na Mungu, je, umepata kuhisi kutovumilia Kwake makosa ya mwanadamu na pia kile Anachohitaji kutoka kwako na vile Anavyokuokoa? Iwapo hujui kutomwelewa Mungu ni nini, au jinsi ya kumaliza kutoelewa huku, basi mtu anaweza kusema hujawahi kuingia katika ushirika wa kweli na Mungu na hujawahi kumwelewa Mungu, ama angalau mtu anaweza kusema kuwa hujawahi kuwa na nia ya kumwelewa Yeye. Ikiwa hujui nidhamu ya Mungu na kuadibu ni nini, basi kwa hakika hujui kujitiisha na kujali ni nini, ama angalau hujawahi kujinyenyekeza kwa Mungu kwa kweli au kumjali. Ikiwa hujawahi kupitia kuadibu na hukumu ya Mungu, basi kwa hakika hutaweza kujua utakatifu Wake ni nini, na unaweza hata kuwa na ufahamu kidogo kuhusu uasi wa mwanadamu ni nini. Ikiwa hujawahi kuwa na mtazamo sahihi wa maisha, au lengo sahihi katika maisha, lakini bado uko katika hali ya kuchanganyikiwa na kutokuwa na uamuzi juu ya njia yako ya maisha ya baadaye, hata kufikia hatua ya kusita kusonga mbele, basi ni dhahiri kuwa hujawahi kupokea nuru na uongozi wa Mungu, na mtu anaweza tu kusema kuwa hujawahi kweli kuruzukiwa au kujazwa zaidi na maneno ya Mungu. Ikiwa bado hujapitia majaribio ya Mungu, basi ni hakika kuwa bila shaka hutajua kutovumilia kwa Mungu makosa ya mwanadamu ni nini, wala hutaelewa kile ambacho Mungu Anahitaji hatimaye kutoka kwako, ama kweli kuruzukiwa au kujazwa zaidi na maneno ya Mungu. Ikiwa bado hujapitia majaribio Ikiwa bado hujapitia majaribio. Haijalishi ni kwa miaka mingapi mwanadamu ameamini katika Mungu, iwapo hajawahi kupitia ama kutambua chochote katika maneno ya Mungu, basi kwa hakika hatembei katika njia ya wokovu, imani yake katika Mungu kwa hakika haina chochote, maarifa yake kumhusu Mungu pia kwa hakika ni sufuri, na ni hakika kuwa hana ufahamu wowote kuhusu kumcha Mungu ni nini.

Kile Mungu alicho nacho na uwepo wa Mungu, kiini cha Mungu, tabia ya Mungu—yote yamewekwa wazi katika maneno Yake kwa binadamu. Anapopitia maneno ya Mungu, katika mchakato wa kuyaweka katika vitendo mwanadamu atapata kuelewa kusudi la maneno Anayonena Mungu, na kuelewa chanzo na usuli wa maneno ya Mungu, na kuelewa na kufahamu maneno ya Mungu. Kwa binadamu, haya ni mambo yote ambayo mwanadamu lazima ayapitie, ayatambue, na kuyafikia ili kuufikia ukweli na uzima, kutambua nia za Mungu, kubadilishwa katika tabia yake, na kuweza kutii ukuu na mipango ya Mungu. Katika wakati huo ambao mwanadamu anapitia, anafahamu, na kuvifikia vitu hivi, atakuwa kupata kumwelewa Mungu polepole, na kwa wakati huu pia atakuwa amepata viwango tofauti vya maarifa kumhusu Yeye. Ufahamu huu na maarifa haya hayatoki katika kitu ambacho mwanadamu amefikiria au kutunga, ila kutoka kwa kile ambacho anafahamu, anapitia, anahisi, na anashuhudia ndani yake mwenyewe. Ni baada tu ya kufahamu, kupitia, kuhisi, na kushuhudia vitu hivi ndipo ufahamu wa mwanadamu kumhusu Mungu utapata ujazo, ni maarifa haya tu anayoyapata kwa wakati huu ndio yaliyo halisi, ya kweli na sahihi, na mchakato huu—wa kupata kuelewa kwa kweli na ufahamu wa Mungu kwa kuelewa, kupitia, kuhisi, na kushuhudia maneno Yake—sio kingine ila ushirika wa kweli kati ya mwanadamu na Mungu. Katikati ya aina hii ya ushirika, mwanadamu anakuja kuelewa kwa kweli na kufahamu nia za Mungu, anakuja kuelewa kwa kweli na kujua kile Mungu alicho na uwepo wa Mungu, anakuja kuelewa kujua kwa kweli kiini cha Mungu, anakuja kuelewa na kujua tabia ya Mungu polepole, anafikia uhalisi wa kweli, na ufafanuzi sahihi, kuhusu ukweli wa utawala wa Mungu juu ya vitu vyote vilivyoumbwa, na kupata mambo ya muhimu na ufahamu wa utambulisho wa Mungu na nafasi Yake. Katika ushirika kama huo, mwanadamu anabadilika, hatua kwa hatua, mawazo yake kuhusu Mungu hayamfikirii Yeye kwa mawazo yaliyoundwa, ama kutawaliwa na wasiwasi wake mwenyewe kumhusu Yeye, ama kutomwelewa, ama kumshutumu, ama kutoa hukumu Kwake, ama kuwa na mashaka Naye. Kwa sababu hii, mwanadamu atakuwa na kiwango kidogo cha kutomwelewa Mungu, atakuwa na vipingamizi vichache kwa Mungu, na kutakuwa na matukio machache ambayo mwanadamu atamwasi Mungu. Kwa upande mwingine, kujali na utiifu wa mwanadamu kwa Mungu, utaongezeka kwa kiasi kikubwa, na uchaji wake kwa Mungu utakuwa wa kweli zaidi na pia wa kina zaidi. Katikati ya ushirika kama huo, sio tu kwamba mwanadamu atapata kuruzukiwa ukweli na ubatizo wa maisha, bali pia kwa wakati huo huo atapata maarifa ya kweli ya Mungu. Katika aina hii ya ushirika, sio tu kwamba mwanadamu atapata kubadilishwa tabia yake na kupata wokovu, bali pia kwa wakati huo atafikia uchaji na ibada ya kweli ya kiumbe aliyeumbwa kwa Mungu. Baada ya kuwa na aina hii ya ushirika, imani ya mwanadamu katika Mungu haitakuwa tena ukurasa tupu wa karatasi, ama ahadi ya maneno matupu, ama aina ya kufuata kwa upofu na kuabudu sanamu; ni; katika aina hii ya ushirika pekee ndio maisha ya mwanadamu yatakua kuelekea ukomavu siku baada ya siku, na ni wakati huu ndio tabia yake itabadilika polepole, na imani yake kwa Mungu, hatua kwa hatua, itatoka kwenye imani isiyo dhahiri na imani isiyo na uhakika mpaka kufikia utiifu wa kweli na kujali, na kuwa na uchaji wa kweli, na mwanadamu pia, katika mchakato wa kumfuata Mungu, ataendelea polepole kutoka kwenye mtazamo baridi mpaka kufikia mtazamo wa kiutendaji, kutoka kuwa yule aliye hasi mpaka kuwa chanya; ni kwa aina hii ya ushirika pekee ndipo mwanadamu atafikia kuelewa kwa kweli na ufahamu wa Mungu, kufikia maarifa ya kweli ya Mungu. Kwa sababu watu wengi hawajawahi kuingia katika ushirika wa kweli na Mungu, ufahamu wao kuhusu Mungu unakomea kiwango cha nadharia, katika kiwango cha barua na mafundisho. Hivyo ni kusema, watu wengi, haijalishi ni miaka mingapi wamemwamini Mungu, inapokuja katika suala la kumjua Mungu bado wako mahali pale pale walipoanzia, wamekwama katika msingi wa aina za ibada za kitamaduni, na mitego yao ya hadithi za kutumia rangi na ushirikina wa kikabaila. Ikiwa maarifa ya mwanadamu kumhusu Mungu yanasalia katika hatua ya awali, hii ina maana kwamba hayapo kabisa. Mbali na uthibitisho wa mwanadamu kuhusu nafasi na utambulisho wa Mungu, imani ya mwanadamu kwa Mungu bado iko katika hali ya kutoeleweka na kutokuwa na uhakika. Hii ikiwa hivyo, je, ni kiwango gani ambacho mwanadamu anaweza kuwa nacho kuhusu uchaji wa kweli kwa Mungu?

Haijalishi jinsi unavyoamini kwa uthabiti kuwepo kwa Mungu, hii haiwezi kuchukua nafasi ya ujuzi wako kuhusu Mungu, wala uchaji wako kwa Mungu. Haijalishi kiwango ambacho umefurahia baraka Zake na neema Yake, hii haiwezi kuchukua nafasi ya ufahamu wako wa Mungu. Haijalishi ni kiwango gani unataka kuweka wakfu kila kitu chako na kugharimika kwa ajili Yake, hii haiwezi kuchukua nafasi ya maarifa yako kuhusu Mungu. Ama labda umeyazoea sana maneno ambayo Amenena mpaka unayajua kimoyomoyo na unaweza kuyasema kwa haraka; hata hivyo, hii haiwezi kuchukua nafasi ya maarifa yako kuhusu Mungu. Haijalishi jinsi ambavyo mwanadamu amedhamiria kumfuata Mungu, ikiwa hajawahi kuwa na ushirika wa kweli na Mungu, ama kuwa na uzoefu wa kweli wa maneno ya Mungu, basi ufahamu wake wa Mungu utakuwa mtupu tu au ndoto isiyo na mwisho; kwa kuwa yale yote ambayo unaweza kuwa “umekumbana” nayo katika Mungu kwa kupita, au kukutana Naye uso kwa uso, bado ufahamu wako kuhusu Mungu utakuwa sifuri, na uchaji wako kwa Mungu utakuwa ni maneno matupu tu au mawazo ya kufikirika.

Watu wengi wanashikilia kusoma maneno ya Mungu siku baada ya siku, kiasi kwamba wanaweka akilini kwa umakini vifungu vyote vinavyotambuliwa sana humo kama vitu vyao vyenye thamani zaidi, na hata zaidi wanayahubiri maneno ya Mungu kila mahali, wakiwatolea na kuwasaidia wengine kwa njia ya maneno Yake. Wanafikiri kuwa kufanya hivi ni kuwa na ushuhuda kwa Mungu, kuwa na ushuhuda kwa maneno Yake, kwamba kufanya hivi ni kufuata njia ya Mungu; wanafikiri kuwa kufanya hivi ni kuishi kulingana na maneno ya Mungu, kwamba kufanya hivi ni kuleta maneno Yake katika maisha yao halisi, kuwa kufanya hivi kutawawezesha kupokea pongezi ya Mungu, na kuokolewa na kukamilishwa. Lakini, hata wanapohubiri maneno ya Mungu, hawazingatii maneno ya Mungu katika matendo, ama kujaribu kujilinganisha na yale yanayofichuliwa katika maneno ya Mungu. Badala yake, wanayatumia maneno ya Mungu ili kupata kuheshimiwa na kuaminiwa na wengine kwa hila, kuingia katika usimamizi wao wenyewe, na kubadhiri na kuiba utukufu wa Mungu. Wanatarajia, kwa ubatili, kutumia nafasi waliyopata kwa kueneza maneno ya Mungu ili kupewa kazi ya Mungu na pongezi Yake. Ni miaka mingapi imepita, lakini sio tu kwamba watu hao hawajaweza kupata kusifiwa na Mungu katika hatua ya kuyahubiri maneno ya Mungu, na sio tu kwamba hawajaweza kugundua njia ambayo wanapaswa kuifuata katika hatua ya kushuhudia maneno ya Mungu, na sio tu kwamba hawajaweza kujisaidia ama kujipatia wao wenyewe katika hatua ya kuwapa na kuwasaidia wengine kwa njia ya maneno ya Mungu, na pia sio tu kwamba hawajaweza kumjua Mungu, ama kuamsha ndani yao uchaji wa kweli wa Mungu, katika mchakato wa kufanya haya yote; bali pia, kwa upande mwingine, kutoelewa kwao kuhusu Mungu kunaongezeka kwa kina zaidi, kutoamini kwao kuhusu Mungu kunazidi kuongezeka zaidi, na mawazo yao kumhusu Yeye yanazidi kutokuwa sahihi. Wakijazwa na kuongozwa na nadharia za kuhusu maneno ya Mungu, wanaonekana kana kwamba zimekuwa sehemu yao kabisa, kana kwamba wanapitia ujuzi wao kwa urahisi bila juhudi, kana kwamba wamepata kusudi lao katika maisha, wito wao, na kana kwamba wamepata maisha mapya na kuokolewa, kana kwamba, maneno ya Mungu yakiwatoka kwa haraka kwenye ulimi kwa kukariri, wameupata ukweli, wamefahamu nia za Mungu, na kugundua njia ya kumjua Mungu, ni kana kwamba, katika mchakato wa kuhubiri maneno ya Mungu, wanakuja kila wakati uso kwa uso na Mungu. Pia, mara nyingi “wanasukumwa” na vipindi vya kulia, na kila wakati wanaongozwa na “Mungu” katika maneno ya Mungu, wanaonekana kuwa wanashikilia bila kukoma kujali Kwake kwa dhati na nia njema, na wakati huo huo wanashikilia wokovu wa Mungu kwa mwanadamu na usimamizi Wake, kuja kujua kiini Chake, na kuelewa tabia Yake ya haki. Kulingana na msingi huu, wanaonekana kuamini hata kwa uthabiti zaidi katika kuwepo kwa Mungu, kuwa na ufahamu zaidi wa hali Yake ya kuinuliwa, na kuhisi hata kwa undani zaidi ukuu Wake na uweza Wake mkuu. Wakiwa wamejawa na ufahamu wao wa kijuujuu wa maneno ya Mungu, itaonekana kuwa imani yao imekua, kuamua kwao kupitia mateso kumetiwa nguvu, na maarifa yao kwa Mungu yamekuwa na kina. Ila hawajui kwamba, ni mpaka watakapopitia maneno ya Mungu kwa kweli, maarifa yao yote kuhusu Mungu na mawazo yao kumhusu Yeye yanatoka kwa mawazo yao wenyewe na dhana zao wenyewe. Imani yao haingeweza kustahimili jaribio la aina yoyote kutoka kwa Mungu, kile wanachoita maisha yao ya kiroho na kimo havingeweza kustahimili majaribu au ukaguzi wa Mungu, azimio lao ni kama ngome iliyojengwa juu ya mchanga, na yale yanayoitwa maarifa yao ya Mungu pia sio zaidi ya ubunifu wa mawazo yao. Kwa hakika, watu hawa, ambao, ni kana kwamba, wameweka juhudi kubwa katika maneno ya Mungu, hawajawahi kutambua imani ya kweli ni nini, utiifu wa kweli ni nini, kujali kwa kweli ni nini, ama maarifa ya kweli ya Mungu ni nini. Wanachukua nadharia, mawazo, maarifa, karama, utamaduni, ushirikina na hata tabia nzuri za binadamu, na kuyafanya kuwa “mtaji na silaha” za kumwamini Mungu na kumfuata Yeye, na hata kuzifanya kuwa misingi ya imani yao kwa Mungu na katika kumfuata Yeye. Wakati uo huo, pia wanachukua mtaji huu na silaha hizi na kuzifanya kuwa hirizi za kichawi ambazo kupitia kwazo wanamjua Mungu, wanazitumia kukabiliana na kushughulika na ukaguzi, majaribio, kuadibu, na hukumu ya Mungu. Mwishowe, wanachopata bado hakijumuishi chochote zaidi ya hitimisho kumhusu Mungu dhana za kidini, ushirikina wa kikabaila, na mambo yote ambayo yanavutia, yanayostaajabisha, na yenye ugumu kuelewa. Mbinu zao za kumjua na kumfafanua Mungu zimetiwa muhuri katika muundo sawa na ule wa watu wanaoamini tu katika Mbingu iliyo Juu, ama Mtu Mzee aliye Angani, wakati uhalisi wa Mungu, kiini Chake, tabia Yake, kile Alichonacho na uwepo Wake, na kadhalika—yote ambayo yanahusiana na Mungu Mwenyewe wa kweli—ni mambo ambayo maarifa yao yameshindwa kuyafahamu, ambayo hayana hata uhusiano kabisa na yako mbali navyo kabisa. Kwa njia hii, ingawa watu hawa wanaishi chini ya utolewaji na ustawishaji wa maneno ya Mungu, hawawezi hata hivyo kutembea kwa kweli katika njia ya kumcha Mungu na kuepuka maovu. Sababu ya kweli ya hili ni kwamba hawajawahi kupata kumfahamu Mungu, wala hawajawahi kuwa na mawasiliano ya kweli ama ushirika Naye, kwa hivyo haiwezekani kwao kufikia maelewano ya pamoja na Mungu, ama kuamsha ndani mwao imani ya kweli katika kumfuata, au kumwabudu Mungu. Kwamba wanapaswa kuzingatia maneno ya Mungu, kwamba wanapaswa kumtazama Mungu—mwelekeo na mtazamo huu umewahukumu kurudi mikono mitupu kutoka kwa jitihada zao, umewahukumu kwa milele yote wasiweze kamwe kutembea katika njia ya kumcha Mungu na kujiepusha na maovu. Lengo ambalo wanalenga, na mwelekeo wanaoelekea, inamaanisha kuwa wao ni maadui wa Mungu milele, na kwamba hata milele hawatawahi kuweza kupokea wokovu.

Iwapo, katika tukio la mwanadamu ambaye amemfuata Mungu kwa miaka mingi na kufurahia ruzuku ya maneno Yake kwa miaka mingi, kama ufafanuzi wake kuhusu Mungu kimsingi utakuwa sawa na ule wa mtu anayesujudu kwa heshima mbele ya sanamu, basi hii ingeashiria kwamba mtu huyu hajapata uhalisi wa maneno ya Mungu. Hii ni kwa sababu hajaingia katika uhalisi wa maneno ya Mungu, na kwa sababu hii uhalisi, ukweli, nia, na matakwa juu ya wanadamu, yote ambayo yamo katika maneno ya Mungu, hayana uhusiano wowote na mtu huyo. Hivyo ni kusema, haijalishi jinsi mtu kama huyo anavyoweza kufanya kazi kwa bidii katika maana ya juu juu ya maneno ya Mungu, yote ni bure: kwani yale anayofuata ni maneno tu, kwa hivyo yale atakayopata yatakuwa pia ni maneno tu. Haijalishi kama maneno yanayonenwa na Mungu ni ya juu juu au ya kina katika mwonekano wa nje, yote ni ukweli ambao ni wa lazima kwa mwanadamu anapoingia katika uzima; ni chemichemi ya maji ya uzima yanayomwezesha kuishi katika roho na mwili. Yanatosheleza kile ambacho mwanadamu anahitaji ili awe hai; ni kanuni na mfumo wa imani wa kuendesha maisha yake ya kila siku; ni njia, lengo, na mwelekeo ambao ni lazima aupitie ili kupokea wokovu; ni kila ukweli ambao anapaswa awe nao kama kiumbe aliyeumbwa mbele za Mungu; na kila ukweli kuhusu jinsi mwanadamu anavyomtii na kumwabudu Mungu. Ni dhamana ambayo inahakikisha kudumu kwa uwepo wa mwanadamu, ni mkate wa kila siku wa mwanadamu, na pia ni nguzo ya msaada inayowezesha mwanadamu kuwa na nguvu na kusimama. Zimejawa na uhalisi wa ukweli ambao kupitia kwazo mwanadamu aliyeumbwa anaishi ubinadamu wa kawaida, zimejawa na ukweli ambao mwanadamu anatumia kutoka kwenye upotovu na kuepuka mitego ya Shetani, zimejaa mafunzo maonyo, uhamasishaji na faraja isiyokwisha ambayo Muumba anampa binadamu aliyeumbwa. Ni ishara ambayo inawaongoza na kuwaelimisha wanadamu kuelewa yale yote yaliyo chanya, ni dhamana inayohakikisha kuwa wanadamu wataishi kwa kudhihirisha na kumiliki yale yote yaliyo ya haki na mema, kigezo ambacho watu, matukio, na vitu vyote vinapimwa, na pia alama ya usafiri inayowaongoza wanadamu kuuelekea wokovu na njia ya mwanga. Na katika uzoefu wa kivitendo wa maneno ya Mungu pekee ndipo mwanadamu anaweza kupewa ukweli na uzima; ni hapa tu ndipo mwanadamu anaweza kuja kupata kuelewa ubinadamu wa kawaida ni nini, maisha yenye umuhimu ni nini, kiumbe halisi ni nini, utiifu wa kweli kwa Mungu ni nini; ni hapa tu ndipo mwanadamu anaweza kuja kuelewa anavyofaa kumjali Mungu, jinsi ya kutimiza wajibu ya kiumbe aliyeumbwa, na jinsi ya kumiliki mfano wa mwanadamu halisi; ni hapa tu ndipo mwanadamu anaweza kuja kuelewa maana ya imani ya kweli na ibada ya kweli; ni hapa tu ndipo mwanadamu anaweza kuelewa nani ndiye Mtawala wa mbingu na nchi na vitu vyote; ni hapa tu ndipo mwanadamu anapoweza kuja kuelewa njia ambayo kwayo Yule ambaye ni Mtawala wa vitu vyote Anatawala, Anaongoza, na kuutosheleza uumbaji; na ni katika hili tu ndipo mwanadamu anaweza kuja kuelewa na kufahamu njia ambayo kwayo Yule ambaye ni Mtawala wa vitu vyote Anakuwepo, Anadhihirika na kufanya kazi. Akitenganishwa na uzoefu wa kweli wa maneno ya Mungu, mwanadamu hana maarifa ya kweli ama ufahamu katika maneno ya Mungu na ukweli. Mwanadamu wa aina hii ni maiti inayoishi tu, ganda lililoisha, na ufahamu wote unaohusiana na Muumba hauna uhusiano wowote na yeye. Machoni pa Mungu, mwanadamu kama huyo hajawahi kumwamini, ama kuwahi kumfuata, na hivyo Mungu hamtambui yeye kama mwumini Wake wala mfuasi Wake, ama hata kama kiumbe halisi aliyeumbwa.

Ili kuwa kiumbe halisi aliyeumbwa, sharti ujue Muumba ni nani, uumbaji wa mwanadamu una umuhimu gani, jinsi ya kutekeleza majukumu ya kiumbe, na jinsi ya kumwabudu Bwana wa uumbaji wote, lazima aelewe, ashike, ajue, na kujali kuhusu nia za Muumba, mapenzi Yake, na mahitaji Yake, na lazima atende kulingana na njia ya Muumba—kumcha Mungu na kuepuka maovu.

Kumcha Mungu kuna maana gani? Na mtu anawezaje kuepuka maovu?

“Kumcha Mungu” hakumaanishi woga na hofu isiyoelezeka, wala kukwepa, wala kuweka umbali, wala si ibada ya sanamu ama ushirikina. Bali, ni kuheshimu, kuthamini, kuamini, kuelewa, kujali, kutii, kujiweka wakfu, kupenda, pamoja na ibada isiyo na masharti na isiyo na malalamiko, kulipa na kunyenyekea. Bila ya ufahamu halisi wa Mungu, binadamu hawatakuwa na heshima ya kweli, imani ya kweli, ufahamu wa kweli, kujali au utiifu wa kweli, bali tu hofu na wasiwasi, mashaka pekee, kutokuelewa, kukwepa, na kuepuka; bila maarifa halisi ya Mungu, binadamu hawatakuwa na utakatifu na malipo halisi; bila ujuzi wa kweli wa Mungu, binadamu hawatakuwa na ibada ya kweli na kujisalimisha, wataabudu tu sanamu kwa upofu na ushirikina; bila maarifa halisi juu ya Mungu, binadamu hawawezi kutenda kulingana na njia ya Mungu, ama kumcha Mungu, ama kuepuka maovu. Badala yake, kila tendo na tabia ambayo mwanadamu atajihusisha uasi na ukaidi, na shutuma za kukashfu na hukumu za uwongo kumhusu Yeye, na mienendo miovu inayoenda kinyume na ukweli na maana halisi ya maneno ya Mungu.

Mara tu wanadamu wanapokuwa na imani ya kweli kwa Mungu, watakuwa wa kweli katika kumfuata Yeye na kumtegemea; ni kwa kumwamini na kumtegemea Mungu pekee ndipo binadamu anaweza kuwa na uelewa na ufahamu wa kweli; kukiwa na ufahamu wa kweli wa Mungu kutatokea kumjali Yeye kwa kweli; ni kwa kumjali Mungu kwa kweli pekee ndipo binadamu watakuwa na utiifu wa kweli kwa Mungu; na ni kwa utiifu wa kweli kwa Mungu pekee ndipo binadamu wataweza kujiweka wakfu kwa kweli; na ni kwa kujiweka wakfu kwa kweli kwa Mungu pekee ndipo binadamu wataweza kuwa na malipo yasiyo na masharti na yasiyo na malalamiko; ni kwa kuamini tu na kutegemea kwa kweli, kuelewa na kujali kwa kweli, kutii kwa kweli, kujiweka wakfu kwa kweli na kulipa, ndipo binadamu watakuja kujua kwa kweli tabia na kiini cha Mungu, na kujua utambulisho wa Muumba; ni pale tu watakapopata kumjua Muumba ndipo binadamu wataamsha ndani yao ibada ya kweli na kujisalimisha; watakapokuwa na ibada ya kweli na kujisalimisha kwa Muumba tu ndipo binadamu wataweza kwa kweli kuweka kando njia zao ovu, hivyo ni kusema, watajiepusha na maovu.

Hii inajumuisha mchakato mzima wa "kumcha Mungu na kujiepusha na maovu," na pia ni maudhui ya jumla katika kumcha Mungu na kujiepusha na maovu. Hii ndiyo njia ambayo ni lazima ipitiwe ili kufikia kumcha Mungu na kujiepusha na maovu.

“Kumcha Mungu na kujiepusha na maovu” na kumjua Mungu ni uhusiano usiogawanyishwa na uliounganishwa kwa nyuzi zisizohesabika, na uhusiano kati yao ni dhahiri. Iwapo mtu anataka kupata uwezo wa kujiepusha na maovu, lazima kwanza amche Mungu kwa kweli; iwapo mtu anataka kupata uwezo wa kumcha Mungu kwa kweli, lazima awe na maarifa ya kweli kuhusu Mungu; Iwapo mtu anataka kupata maarifa ya Mungu, lazima kwanza apate uzoefu wa maneno ya Mungu, aingie katika uhalisi wa maneno ya Mungu, apitie kuadibu na nidhamu ya Mungu, kuadibu na hukumu Yake; ikiwa mtu anataka kupata uzoefu maneno ya Mungu, lazima aje ana kwa ana na maneno ya Mungu, aje ana kwa ana na Mungu, na kumwomba Mungu Ampe fursa ya kupitia maneno ya Mungu katika kila aina ya mazingira yanayowahusisha watu, matukio na vitu; iwapo mtu anataka kuja ana kwa ana na Mungu na maneno ya Mungu, lazima kwanza awe na moyo wa kweli na wenye uaminifu, awe tayari kuukubali ukweli, kukubali kupitia mateso, awe na azimio na ujasiri wa kujiepusha uovu, na azimio la kuwa kiumbe halisi…. Kwa njia hii, ukiendelea mbele hatua kwa hatua, utamkaribia Mungu zaidi, moyo wako utakuwa safi zaidi, na maisha yako na thamani ya kuwa hai, pamoja na maarifa yako kumhusu Mungu, yatakuwa ya maana zaidi na yatakuwa hata yenye kung’aa zaidi. Mpaka siku moja, utahisi kuwa Muumba sio fumbo tena, kwamba Muumba hajawahi kufichwa kutoka kwako, kwamba Muumba hajawahi kuificha sura Yake kutoka kwako, kwamba Muumba hayuko mbali na wewe hata kidogo, kwamba Muumba siye Yule tena ambaye unamtamani kila mara katika mawazo yako lakini kwamba huwezi kumfikia kwa hisia zako, kwamba Anasimama kwa kweli kama mlinzi kulia na kushoto kwako, Akiruzuku maisha yako, na kudhibiti majaliwa yako. Hayuko katika upeo wa mbali, wala Hajajificha juu mawinguni. Yuko kando yako, akiwa na mamlaka juu ya kila kitu chako, Yeye ndiye kila kitu ulicho nacho, na Yeye ni kitu pekee ulicho nacho. Mungu kama huyo Anakuruhusu umpende kutoka moyoni, umshikilie, umweke karibu, umtamani, uhofu kumpoteza, na kutokuwa tayari kumkana tena, kumwasi tena, ama kumwepuka tena ama kumweka mbali. Kile unachotaka ni kumjali tu, kumtii, kulipia kila kitu Anachokupa, na kujisalimisha katika utawala Wake. Haukatai tena kuongozwa, kuruzukiwa, kutazamwa, na kutunzwa na Yeye, haukatai tena kile Anachoamuru na kupangilia kwa ajili yako. Unachotaka tu ni kumfuata, kutembea kando Yake iwe ni kushoto ama kulia Kwake, kile unachotaka ni kumkubali kama uzima wako wa pekee, kumkubali kama Bwana wako wa pekee, Mungu wako wa pekee.

Kutazama Kuonekana kwa Mungu katika Hukumu na Kuadibu Kwake

Kama mamia ya mamilioni ya wengine wanaomfuata Bwana Yesu Kristo, tunatii sheria na amri za Biblia, tunafurahia neema tele ya Bwana Yesu Kristo, na tunakusanyika pamoja, tunaomba, tunasifu, na tunahudumu katika jina la Bwana Yesu Kristo—na haya yote tunayafanya chini ya utunzaji na ulinzi wa Bwana. Mara nyingi sisi huwa dhaifu, na pia huwa na nguvu mara nyingi. Tunaamini kwamba matendo yetu yote yanalingana na mafundisho ya Bwana. Ni wazi, basi, kwamba sisi pia tunaamini kwamba tuko kwenye njia ya kufuata mapenzi ya Baba wa mbinguni. Tunatamani sana kurudi kwa Bwana Yesu, ujio wa utukufu Wake, mwisho wa maisha yetu duniani, kuonekana kwa ufalme, na kila kitu kama ilivyotabiriwa katika Kitabu cha Ufunuo: Bwana anawasili, Analeta majanga, Anawatuza wema na kuwaadhibu waovu, na Anawachukua juu wale wote wanaomfuata na wanaokaribisha kurudi Kwake ili kukutana na Yeye hewani. Kila tunapofikiria hili, hatuna budi kuzidiwa na hisia, tukiwa na furaha kwamba tulizaliwa katika siku za mwisho na tuna bahati nzuri ya kushuhudia kushuka kwa Bwana. Ingawa tumeteswa, tumepata “uzito wa utukufu unaozidi kuwa mkuu sana na wa milele” kama malipo. Hii ni baraka iliyoje! Kutamani huku kote na neema anayotupa Bwana hutufanya tuwe macho daima katika maombi na kutufanya tuwe na bidii zaidi katika kukusanyika pamoja. Labda mwaka ujao, labda kesho, na labda ndani ya muda mfupi kuliko mwanadamu anavyoweza kufikiria, Bwana atashuka ghafla, Akionekana miongoni mwa kundi la watu ambao wamekuwa wakimsubiri kwa hamu kuu. Tunakimbia kutanguliana, hakuna aliye tayari kubaki nyuma, yote kwa ajili ya kuwa katika kundi la kwanza kutazama kuonekana kwa Bwana, kuwa miongoni mwa wale wanaonyakuliwa. Tumetoa kila kitu, bila kujali gharama, kwa ajili ya kuja kwa siku hii; wengine wakiacha kazi zao, wengine wakitelekeza familia zao, wengine wakiacha ndoa, na wengine hata wakitoa akiba zao zote. Haya ni matendo ya kujitolea yasiyo na ubinafsi yaliyoje! Unyofu na kujitoa kama huko hakika unazidi hata ule wa watakatifu wa enzi zilizopita! Kwa kuwa Bwana humpa neema yeyote Ampendaye na kumwonyesha rehema yeyote Ampendaye, matendo yetu ya kujitolea na ya kujitumia, tunaamini, yameonekana na macho Yake tangu zamani. Vivyo hivyo, maombi yetu ya kutoka moyoni yamefikia masikio Yake, na tunaamini kwamba Bwana atatujazia kwa ajili ya kujitolea kwetu. Zaidi ya hayo, Mungu alikuwa ametujalia neema kabla ya kuumba ulimwengu, na baraka na ahadi Alizotupa hakuna anayeweza kuzichukua. Sisi sote tunapanga kwa ajili ya siku za usoni, na kama jambo la kawaida tumefanya kujitolea na kujitumia kwetu kuwa kama sarafu za kamari au mtaji wa kubadilishana ili kunyakuliwa na kukutana na Bwana hewani. Zaidi ya hayo, sisi, bila kusita hata kidogo, tumejiweka kwenye kiti cha enzi cha siku za usoni, ili kusimamia mataifa na makabila yasiyohesabika au kutawala kama wafalme. Haya yote tunayachukulia kama jambo la hakika, kama kitu kinachotarajiwa.

Tunawadharau wale wote wanaompinga Bwana Yesu; wote watakumbana na matokeo ya kuangamizwa. Ni nani aliwaambia wasiamini kwamba Bwana Yesu ni Mwokozi? Bila shaka, kuna nyakati ambapo tunamwiga Bwana Yesu katika kuonyesha rehema kwa watu wa ulimwengu, kwa maana hawaelewi, na ni sawa kwamba tuwe wenye ustahimilivu na wenye kuwasamehe. Kila kitu tunachofanya ni kulingana na maneno ya Biblia, kwa maana kila kitu ambacho hakilingani na Biblia ni uzushi na imani potovu. Imani ya aina hii imekita mizizi sana katika akili ya kila mmoja wetu. Bwana wetu yumo katika Biblia, na ikiwa hatutaiacha Biblia, hatutamwacha Bwana; ikiwa tutatii kanuni hii, tutapata wokovu. Tunahimizana, kila mmoja akimtegemeza mwenzake, na kila wakati tunapokusanyika pamoja, tunatumai kwamba kila kitu tunachosema na kufanya kinalingana na nia za Bwana na kitakubaliwa na Bwana. Licha ya uhasama mkali wa mazingira yetu, mioyo yetu imejaa furaha. Tunapofikiria baraka ambazo zinapatikana kwa urahisi hivyo, je, kuna chochote ambacho hatuwezi kukiacha? Je, kuna chochote ambacho tunasita kuachana nacho? Haya yote ni wazi, na haya yote yako chini ya uchunguzi wa macho ya Mungu. Sisi, kundi hili dogo la wanaohitaji ambao tumeinuliwa kutoka kwenye jaa la takataka, ni kama wafuasi wote wa kawaida wa Bwana Yesu, tukiota kuhusu kunyakuliwa, kubarikiwa, na kutawala mataifa yasiyohesabika. Upotovu wetu umewekwa wazi machoni pa Mungu, na matamanio yetu na tamaa yetu vimehukumiwa machoni pa Mungu. Hata hivyo, haya yote yanafanyika kwa kawaida sana, na kwa njia inayoingia akilini sana, kiasi kwamba hakuna hata mmoja wetu anayejiuliza iwapo matamanio yetu ni sahihi, sembuse yeyote kati yetu kutilia shaka usahihi wa kila kitu tunachoshikilia. Ni nani anayeweza kujua nia za Mungu? Ni njia ya aina gani hasa ndiyo mwanadamu anafuata, hatujui kutafuta au kuchunguza; na sembuse sisi kutaka kuuliza. Kwa maana tunajali tu kuhusu iwapo tunaweza kunyakuliwa, iwapo tunaweza kubarikiwa, iwapo kuna nafasi kwa ajili yetu katika ufalme wa mbinguni, na iwapo tutakuwa na sehemu ya maji ya mto wa uzima na matunda ya mti wa uzima. Je, si kwa ajili ya kupata mambo haya ndiyo maana tunamwamini Bwana na kuwa wafuasi Wake? Dhambi zetu zimesamehewa, tumetubu, tumekunywa kikombe kichungu cha divai, na tumeweka msalaba migongoni mwetu. Ni nani anayeweza kusema kwamba Bwana hatakubali gharama ambayo tumelipa? Ni nani anayeweza kusema kwamba hatujatayarisha mafuta ya kutosha? Hatutaki kuwa wale wanawali wapumbavu au mmoja wa wale wanaoachwa. Zaidi ya hayo, tunaomba daima, tukimwomba Bwana atulinde dhidi ya kupotoshwa na makristo wa uongo, kwa maana inasemwa katika Biblia: “Basi iwapo mtu yeyote atawaambia, Tazameni, Kristo yuko huku, au yuko pale; msiamini hili. Kwa kuwa wataibuka makristo wa uongo, na manabii wa uongo, nao wataonyesha ishara na miujiza mikubwa; ili kwamba, ikiwezekana, watawapotosha hata walioteuliwa” (Mathayo 24:23-24). Sisi sote tumehifadhi mistari hii ya Biblia akilini mwetu; tunaikumbuka kwa moyo, na tunaichukulia kama hazina ya thamani, kama uzima, na kama hati ya dhamana inayoamua iwapo tunaweza kuokolewa au kunyakuliwa …

Kwa maelfu ya miaka, walio hai wameaga dunia, wakienda na matamanio yao na ndoto zao, lakini kuhusu iwapo wameenda katika ufalme wa mbinguni, hakuna anayejua kweli. Wafu wanarudi, wakiwa wamesahau hadithi zote zilizowahi kutokea, na bado wanafuata mafundisho na njia za mababu. Na kwa njia hii, miaka inavyopita na siku zinavyosonga, hakuna anayejua iwapo Bwana wetu Yesu, Mungu wetu, anakubali kweli kila kitu tunachofanya. Kile tunachofanya tu ni kutazamia kuwa na matokeo na kukisia kuhusu kila kitu kitakachotokea. Hata hivyo Mungu amedumisha kimya Chake wakati wote, hajawahi kuonekana kwetu, hajawahi kuzungumza nasi. Na hivyo, tukiifuata Biblia na kulingana na ishara, tunatoa hukumu kwa ukaidi kuhusu nia na tabia ya Mungu. Tumezoea kimya cha Mungu; tumezoea kupima usahihi na makosa ya matendo yetu kwa kutumia njia yetu wenyewe ya kufikiri; tumezoea kutegemea maarifa, mawazo, na maadili yetu badala ya matakwa ambayo Mungu anatuwekea; tumezoea kufurahia neema ya Mungu; tumezoea Mungu kutupa msaada wakati wowote tunapouhitaji; tumezoea kumnyooshea Mungu mikono yetu kwa mambo yote, na kumwamrisha Mungu; tumezoea pia kufuata kanuni, bila kutilia maanani jinsi Roho Mtakatifu anavyotuongoza; na, hata zaidi, tumezoea siku ambazo sisi ndio mabwana wetu wenyewe. Tunamwamini Mungu kama huyu, ambaye hatujawahi kukutana na Yeye uso kwa uso. Maswali kama vile tabia Yake ikoje, kile Anacho na alicho, mfano Wake ukoje, iwapo tutamjua Atakapokuja au la, na kadhalika—hakuna hata moja kati ya haya ambalo ni muhimu. Kile ambacho ni muhimu ni kwamba Yeye yumo mioyoni mwetu na kwamba sote tunamngoja, na inatosha kwamba tunaweza kuwazia kuwa Yeye yuko hivi au vile. Tunathamini imani yetu na tunathamini hali yetu ya roho. Tunachukulia mambo yote kama mavi, na tunakanyaga mambo yote chini ya miguu yetu. Kwa sababu sisi ni waumini wa Bwana mtukufu, haijalishi safari ni ndefu na ngumu kiasi gani, haijalishi ni shida na hatari gani zinazotupata, hakuna kinachoweza kusimamisha hatua zetu tunapomfuata Bwana. “Mto safi wa maji ya uzima, ung’aao kama kioo, ukiondoka katika kiti cha enzi cha Mungu na cha Mwanakondoo. Katika kila upande wa ule mto, ulikuwapo ule mti wa uzima unaozaa matunda ya jinsi kumi na mbili, na kuyatoa hayo matunda yake kila mwezi: na majani ya mti huu yalikuwa kwa ajili ya kuyaponya mataifa. Na laana haitakuwepo tena: ila kiti cha enzi cha Mungu na cha Mwanakondoo kitakuwa ndani yake; na watumishi Wake watamhudumia: Na wao wataona uso Wake; nayo mapaji ya nyuso zao yatakuwa na jina Lake. Na hakutakuwa na usiku pale; wala hawahitaji mshumaa, wala mwanga wa jua; kwa sababu Bwana Mungu huwapa mwanga: na wao watatawala daima na milele” (Ufunuo 22:1-5). Kila wakati tunapoimba maneno haya, mioyo yetu hujaa furaha na uradhi usio na mipaka, na machozi hutiririka kutoka machoni mwetu. Shukrani kwa Bwana kwa kutuchagua, shukrani kwa Bwana kwa neema Yake. Ametupa mara mia katika maisha haya na Ametupa uzima wa milele katika dunia itakayokuja. Kama Angetuomba tufe sasa, tungefanya hivyo bila malalamiko hata kidogo. Bwana! Tafadhali njoo upesi! Ukizingatia jinsi tunavyokutamani sana, na tulivyotelekeza kila kitu kwa ajili Yako, usichelewe hata kwa dakika moja, au sekunde moja zaidi.

Mungu yuko kimya, na hajawahi kuonekana kwetu, hata hivyo kazi Yake haijawahi kusimama. Anachunguza dunia nzima, na Anatawala juu ya vitu vyote, na Anatazama maneno, matendo, na mienendo yote ya mwanadamu. Anafanya usimamizi Wake kwa mpango na kwa hatua, kwa kimya na bila kutikisa mbingu na nchi, hata hivyo hatua Zake zinasonga mbele, moja baada ya nyingine, karibu zaidi na mwanadamu, na kiti Chake cha hukumu kinawekwa katika ulimwengu kwa kasi ya umeme, kufuatia hili kiti Chake cha enzi kinashuka mara moja katikati yetu. Hayo ni mandhari adhimu yaliyoje, picha ya fahari na yenye taadhima iliyoje! Kama njiwa, na kama simba angurumaye, Roho anakuja katikati yetu sisi umati. Yeye ni hekima, Yeye ni haki na uadhama, na Anashuka kimya kimya katikati yetu, akishika mamlaka na akijawa na fadhili na rehema. Hakuna anayetambua kuwasili Kwake, hakuna anayekaribisha kuwasili Kwake, na, hata zaidi, hakuna anayejua kila kitu ambacho Yeye yuko karibu kufanya. Maisha ya mwanadamu yanaendelea kama hapo awali, moyo wake hauna tofauti, na siku zinapita kama kawaida. Mungu anaishi miongoni mwetu, kama mtu wa kawaida, kama mmoja wa wafuasi wasio na maana zaidi na mwumini wa kawaida. Ana mambo Yake Mwenyewe anayoyafuatilia, malengo Yake Mwenyewe, na, hata zaidi, Ana uungu ambao haumilikiwi na watu wa kawaida. Hakuna ambaye ametambua kuwepo kwa uungu Wake, na hakuna ambaye ametambua tofauti kati ya kiini Chake na kile cha mwanadamu. Tunaishi pamoja na Yeye, bila kuzuiwa na bila woga, kwa maana machoni petu Yeye ni mwumini asiye na maana tu. Anatazama kila hatua yetu, na mawazo na fikira zetu zote zimewekwa wazi mbele Yake. Hakuna anayependezwa na kuwepo Kwake, hakuna anayewazia chochote kuhusu kazi Anayoifanya, na, hata zaidi, hakuna aliye na shaka hata kidogo kuhusu utambulisho Wake. Kile tunachofanya tu ni kuendelea na ufuatiliaji wetu, kana kwamba Yeye hana uhusiano wowote nasi …

Kwa bahati, Roho Mtakatifu anaonyesha kifungu cha maneno “kupitia” Kwake, na hata ingawa inahisi kana kwamba ni jambo lisilotarajiwa sana, sisi hata hivyo tunaamini kwa dhati kwamba ni tamko linalotoka kwa Mungu na tunalikubali bila kusita kutoka kwa Mungu. Hiyo ni kwa sababu, bila kujali ni nani anayeonyesha maneno haya, mradi tu yanatoka kwa Roho Mtakatifu, tunapaswa kuyakubali na hatuwezi kuyakana. Tamko linalofuata linaweza kuja kupitia kwangu, au kupitia kwako, au kupitia kwa mtu mwingine. Yeyote yule, yote ni neema ya Mungu. Hata hivyo haijalishi ni nani, hatuwezi kumwabudu mtu huyu, kwa maana kwa vyovyote vile, mtu huyu hawezi kamwe kuwa Mungu, wala hatuwezi kwa njia yoyote ile kumchagua mtu wa kawaida kama huyu kuwa Mungu wetu. Mungu wetu ni mkuu na wa kuheshimiwa sana; mtu asiye na maana kama huyu angewezaje kusimama katika nafasi Yake? Zaidi ya hayo, tunatazamia Mungu aje na atuchukue kurudi katika ufalme wa mbinguni, kwa hivyo mtu asiye na maana sana angewezaje kumudu kazi muhimu na ngumu kama hiyo? Bwana akija tena, lazima iwe juu ya wingu jeupe, ili watu wengi sana waweze kuona. Litakuwa tukio la utukufu sana! Inawezekanaje kwamba Anaweza kujificha kwa siri miongoni mwa kundi la watu wa kawaida?

Na bado ni mtu huyu wa kawaida, aliyefichwa katikati ya watu, ambaye anafanya kazi mpya ya kutuokoa. Hatupi maelezo yoyote, wala Hatuambii kwa nini Amekuja, lakini Anafanya tu kazi Anayokusudia kufanya kulingana na mpango Wake na utaratibu Wake. Maneno na matamko Yake yanazidi kuwa ya mara kwa mara. Kuanzia kufariji, kuhimiza, kukumbusha, na kuonya, hadi kushutumu na kutia adabu; kutoka kwa sauti ambayo ni nyororo na ya upole, hadi maneno ambayo ni makali na adhimu—yote yanamfanya mwanadamu ahisi rehema kuu na hofu tupu. Kila kitu Anachosema kinagusa siri zilizofichika ndani yetu kabisa; maneno Yake yanachoma mioyo yetu, yanachoma roho zetu, na yanatuacha tumejawa na aibu isiyovumilika, bila hata kujua mahali pa kujificha. Tunaanza kuwa na shaka kuhusu iwapo Mungu aliye katika moyo wa mtu huyu anatupenda kweli na Anafanya nini hasa. Pengine tunaweza tu kunyakuliwa baada ya kuvumilia mateso haya? Vichwani mwetu, tunapiga hesabu … kuhusu hatima ijayo na kuhusu majaliwa yetu ya siku za usoni. Bado, kama hapo awali, hakuna hata mmoja wetu anayeamini kwamba Mungu tayari amepata mwili kufanya kazi katikati yetu. Hata ingawa Ameandamana nasi kwa muda mrefu sana, hata ingawa tayari Amezungumza maneno mengi sana uso kwa uso nasi, tunabaki tusio radhi kumkubali mtu wa kawaida kama huyu kama Mungu wa siku zetu za usoni, sembuse kuwa tayari kukabidhi udhibiti wa siku zetu za usoni na majaliwa yetu kwa mtu huyu asiye na maana. Kutoka Kwake tunafurahia ruzuku ya maji ya uzima isiyo na mwisho, na kupitia Kwake tunaishi maisha ya mwanadamu na Mungu wakiwa uso kwa uso. Lakini tunashukuru tu kwa neema ya Bwana Yesu aliye mbinguni, na hatujawahi kutilia maanani hisia za mtu huyu wa kawaida ambaye anamiliki uungu. Bado, kama hapo awali, Anafanya kazi Yake kwa unyenyekevu Akiwa amejificha katika mwili, Akionyesha sauti ya moyo Wake, kana kwamba Yeye hahisi kukataliwa Kwake na mwanadamu, kana kwamba Anasamehe milele utoto na ujinga wa mwanadamu, na Anavumilia milele mtazamo wa mwanadamu usio na heshima Kwake.

Bila sisi kujua, mtu huyu asiye na maana Ametuongoza katika hatua moja baada ya nyingine ya kazi ya Mungu. Tunapitia majaribu yasiyohesabika na kurudi kusikohesabika, na tunajaribiwa kwa kifo. Tunapata kujua tabia ya Mungu yenye haki na uadhama, tunafurahia, pia, wema na rehema Zake, tunakuja kuthamini nguvu kuu na hekima ya Mungu, tunashuhudia uzuri wa Mungu, na tunatazama nia ya Mungu yenye shauku ya kumwokoa mwanadamu. Katika maneno ya mtu huyu wa kawaida, tunakuja kujua tabia na kiini cha Mungu, kuelewa nia za Mungu, kujua kiini cha asili cha mwanadamu, na kuona njia ya wokovu na utimilifu. Maneno Yake yanasababisha “tufe,” na yanasababisha “tuzaliwe upya”; maneno Yake yanatuletea faraja, lakini pia yanatuacha tukiwa tumejawa na hatia na hisia ya kuwa na deni; maneno Yake yanatuletea furaha na amani, lakini pia maumivu yasiyo na mwisho. Wakati mwingine sisi ni kama wanakondoo mikononi Mwake, wa kuchinjwa jinsi Apendavyo; wakati mwingine sisi ni kama mboni ya jicho Lake, na tunafurahia upendo Wake mwororo; wakati mwingine sisi ni kama adui Wake, na chini ya mtazamo Wake tunageuzwa kuwa majivu na ghadhabu Yake. Sisi ni jamii ya binadamu iliyookolewa na Yeye, sisi ni funza machoni Pake, na sisi ni kondoo waliopotea ambao, mchana na usiku, Amedhamiria kuwapata. Yeye ni mwenye rehema kwetu, Anatuchukia, Anatuinua, Anatufariji na Anatuhimiza, Anatuongoza, Anatutia nuru, Anaturudi na Anatuadhibu, na hata Anatulaani. Usiku na mchana, Haachi kamwe kuwa na wasiwasi kutuhusu na kutulinda na kututunza, bila kutuacha kamwe. Anamwaga damu yote ya moyo Wake na Analipa kila gharama kwa ajili yetu. Ndani ya maneno ya mwili huu usio na maana na wa kawaida, tumefurahia ukamilifu wa Mungu na tumetazama hatima ambayo Mungu ametupa. Licha ya haya, ubatili bado unachochea fadhaa ndani ya mioyo yetu, na bado hatuko tayari kuchukua hatua ya kumkubali mtu kama huyu kama Mungu wetu. Ingawa Ametupa mana nyingi sana, vitu vingi sana vya kufurahia, hakuna hata kimoja kati ya haya kinachoweza kuchukua nafasi ya Bwana katika mioyo yetu. Tunauheshimu utambulisho na hadhi maalum ya mtu huyu kwa kusita sana tu. Mradi tu Hafungui kinywa Chake kutuomba tukiri kwamba Yeye ni Mungu, hatutawahi kuchukua jukumu la kumkiri kama Mungu ambaye anawasili hivi karibuni na bado Amekuwa akifanya kazi katikati yetu kwa muda mrefu.

Mungu Anaendelea na matamko Yake, Akitumia mbinu mbalimbali na mitazamo mingi kutuonya kuhusu kile tunachopaswa kufanya, huku wakati huo huo Akionyesha sauti ya moyo Wake. Maneno Yake yanabeba nguvu ya uzima, yanatupa njia tunayopaswa kufuata, na yanatuwezesha kufahamu ukweli ni nini hasa. Tunaanza kuvutiwa na maneno Yake, tunaanza kutilia maanani sauti na namna ya kuzungumza Kwake, na bila kujua tunaanza kuzingatia sauti ya moyo wa mtu huyu asiyetambulika kwa urahisi. Anafanya kazi kwa bidii zote kwa ajili yetu, Anakosa usingizi na hamu ya kula kwa ajili yetu, Analia kwa ajili yetu, Anatanafusi kwa ajili yetu, na Anapiga kite katika ugonjwa kwa ajili yetu; Anavumilia udhalilishaji kwa ajili ya hatima na wokovu wetu; na kufa kwetu ganzi na uasi wetu vinatoa machozi na damu kutoka katika moyo Wake. Hakuna mtu wa kawaida aliye na kile Anacho na alicho, na hakuna mwanadamu mpotovu anayeweza kuwa nacho au kukifikia. Ana ustahimilivu na uvumilivu ambao haumilikiwi na mtu yeyote wa kawaida, na upendo Wake si kitu ambacho kiumbe yeyote aliyeumbwa anacho. Hakuna mwingine ila Yeye anayeweza kujua mawazo yetu yote, au kujua asili na kiini chetu kikamilifu, au kuhukumu uasi na upotovu wa mwanadamu, au kuzungumza nasi na kufanya kazi juu yetu namna hii kwa niaba ya Mungu aliye mbinguni. Hakuna mwingine ila Yeye anayemiliki mamlaka, hekima, na hadhi ya Mungu; tabia ya Mungu na kile Mungu anacho na alicho vinadhihirishwa, kwa ukamilifu wake, ndani Yake. Hakuna mwingine ila Yeye anayeweza kutuonyesha njia na kutuletea mwanga. Hakuna mwingine ila Yeye anayeweza kufichua siri ambazo Mungu hajazijulisha tangu uumbaji hadi leo. Hakuna mwingine ila Yeye anayeweza kutuokoa kutoka katika utumwa wa Shetani na tabia zetu wenyewe potovu. Anamwakilisha Mungu; Anaonyesha sauti ya moyo wa Mungu, mahimizo ya Mungu, na maneno ya Mungu ya hukumu kuelekea binadamu wote. Amefungua enzi mpya, kipindi kipya, na kuanzisha mbingu na ardhi mpya na kazi mpya, Ametuletea tumaini na kukomesha maisha tuliyoishi katika hali isiyo yakini, na Ameziwezesha nafsi zetu zote zitazame kikamilifu njia ya wokovu. Ameshinda nafsi zetu zote na kupata mioyo yetu. Kuanzia wakati huo na kuendelea, mioyo yetu imepata ufahamu, na roho zetu zinaonekana kufufuliwa: Mtu huyu wa kawaida, asiye na maana, mtu huyu anayeishi miongoni mwetu na amekataliwa na sisi kwa muda mrefu sana—je, huyu si Bwana Yesu, ambaye yumo daima katika mawazo yetu, tukiwa macho au tukiota, na ambaye tunamtamani usiku na mchana? Ni Yeye! Kwa kweli ni Yeye! Yeye ni Mungu wetu! Yeye ni ukweli, njia, na uzima! Ametuwezesha kuishi tena na kuona mwanga na Amezuia mioyo yetu isitangatange. Tumerudi katika nyumba ya Mungu, tumerudi mbele ya kiti Chake cha enzi, tuko uso kwa uso na Yeye, tumeshuhudia uso Wake, na tumeona njia iliyo mbele yetu. Wakati huu, mioyo yetu imeshindwa kikamilifu na Yeye; hatuna shaka tena Yeye ni nani, hatuhisi tena upinzani kuelekea kazi Yake na neno Lake, na tunaanguka kifudifudi mbele Yake. Hatutamani chochote zaidi ya kufuata hatua za Mungu kwa maisha yetu yote yaliyosalia, na kufanywa kuwa watimilifu na Yeye, na kulipa neema Yake, na kulipa upendo Wake kwetu, na kutii mipango na mipangilio Yake, na kushirikiana na kazi Yake, na kufanya kila tuwezalo kukamilisha kile Anachotuaminia.

Kushindwa na Mungu ni kama shindano la sanaa ya kijeshi.

Kila neno la Mungu linaupiga kwa kulenga udhaifu wetu mkuu, likituacha tumeumia na kuamsha hofu ndani yetu. Anafichua mawazo yetu, fikira zetu, na tabia zetu potovu. Kuanzia kila neno na tendo letu, kila hatua yetu, hadi kila mojawapo ya mawazo na fikira zetu, kiini chetu cha asili kinafunuliwa katika maneno Yake, kikitutia katika hali ya hofu na kutetemeka bila mahali pa kuficha aibu yetu. Moja baada ya nyingine, Anatuambia kuhusu matendo yetu yote, malengo na nia zetu, hata tabia potovu ambazo sisi wenyewe hatujawahi kuzigundua, Akitufanya tuhisi kufichuliwa katika hali yetu yote ya kusikitisha ya kutokuwa wakamilifu na, hata zaidi, kushawishika kabisa. Anatuhukumu kwa kumpinga, Anatuadibu kwa kumkufuru na kumshutumu, na Anatufanya tuhisi kwamba, machoni Pake, hatuna hata sifa moja nzuri ya kutukomboa, kwamba sisi ni Mashetani walio hai. Matumaini yetu yanavunjwa; hatuthubutu tena kudai matakwa yoyote ya kupita kiasi kutoka Kwake au kuwa na njama zozote juu Yake, na hata ndoto zetu zinatoweka mara moja. Huu ni ukweli ambao hakuna hata mmoja wetu anayeweza kuuwazia na ambao hakuna hata mmoja wetu anayeweza kuukubali. Ndani ya muda mfupi, tunapoteza usawa wetu wa ndani na hatujui jinsi ya kuendelea katika njia iliyo mbele yetu, au jinsi ya kuendelea katika imani yetu. Inaonekana kana kwamba imani yetu imerudi pale ilipoanzia, na kana kwamba hatujawahi kukutana na Bwana Yesu au kupata kumjua. Kila kitu mbele ya macho yetu kinatujaza na mkanganyiko na kutufanya tuyumbayumbe kwa kusita. Tumesikitishwa, tumevunjika moyo, na ndani kabisa ya mioyo yetu kuna ghadhabu isiyozuilika na aibu. Tunajaribu kufoka, kutafuta njia ya kutokea, na, zaidi ya hayo, kuendelea kumngoja Mwokozi wetu Yesu, ili tuweze kumimina mioyo yetu Kwake. Ingawa kuna nyakati ambapo tunaonekana kwa nje kutokuwa na kiburi wala unyenyekevu, mioyoni mwetu tunahisi hisia ya kupoteza ambayo hatujawahi kuhisi hapo awali. Ingawa wakati mwingine tunaweza kuonekana watulivu isivyo kawaida kwa nje, akili zetu zinavurugika kwa mateso kama bahari yenye dhoruba. Hukumu na kuadibu Kwake kumetunyang’anya matumaini na ndoto zetu zote, kukomesha matamanio yetu ya kupita kiasi na kutuacha tukiwa hatuko radhi kuamini kwamba Yeye ni Mwokozi wetu na Ana uwezo wa kutuokoa. Hukumu na kuadibu Kwake kumefungua ufa mkubwa kati yetu na Yeye, ufa mkubwa wenye kina sana kiasi kwamba hakuna aliye radhi kuuvuka. Hukumu na kuadibu Kwake ndiyo mara ya kwanza ambapo tumekumbana na kizuizi kikubwa hivi, udhalilishaji mkubwa hivi katika maisha yetu. Hukumu na kuadibu Kwake kumetusababisha tuhisi kweli heshima ya Mungu na kutovumilia Kwake makosa ya mwanadamu, ambapo tukilinganishwa nayo sisi ni duni mno, wachafu mno. Hukumu na kuadibu Kwake kumetufanya tutambue kiburi na majivuno yetu kwa mara ya kwanza, na jinsi mwanadamu hatakuwa kamwe sawa na Mungu, au kuweza kulinganishwa na Yeye. Hukumu na kuadibu Kwake kumetufanya tutamani kutokuishi tena katika tabia potovu kama hizo, kujiondolea kiini hiki cha asili haraka iwezekanavyo, na kuacha kuchukiwa na Yeye na kuwa wa kuchukiza Kwake. Hukumu na kuadibu Kwake kumetufanya tuwe radhi kutii maneno Yake, bila kuasi tena dhidi ya mipango na mipangilio Yake. Hukumu na kuadibu Kwake kumetupa tena hamu ya kuendelea kuishi na kutufanya tuwe na furaha kumkubali kama Mwokozi wetu…. Tumetoka katika kazi ya ushindi, kutoka kuzimu, kutoka katika bonde la uvuli wa mauti…. Mwenyezi Mungu ametupata, kundi hili la watu! Ameshinda dhidi ya Shetani na Amewashinda halaiki za adui Zake!

Sisi ni kundi la watu wa kawaida tu, tulio na tabia potovu za kishetani, wale walioamuliwa kimbele na Mungu kabla ya enzi, na wanaohitaji ambao Mungu amewainua kutoka kwenye lundo la samadi. Wakati mmoja tulimkataa na kumshutumu Mungu, lakini sasa tumeshindwa na Yeye. Kutoka kwa Mungu tumepokea uzima na njia ya uzima wa milele. Popote pale tulipo duniani, mateso na dhiki yoyote tunayovumilia, hatuwezi kutengwa na wokovu wa Mwenyezi Mungu. Kwa maana Yeye ni Muumba wetu, na ukombozi wetu wa pekee!

Upendo wa Mungu unaenea mbele kama maji ya chemchemi, na unapewa kwako, na kwangu, na kwa wengine, na kwa wale wote wanaotafuta ukweli kwa dhati na kungoja kuonekana kwa Mungu.

Kama vile jua na mwezi vinavyochomoza kwa zamu, kazi ya Mungu haikomi kamwe, na inafanywa juu yako, juu yangu, juu ya wengine, na juu ya wale wote wanaoenda sambamba na hatua za Mungu na kukubali hukumu na kuadibu Kwake.

Machi 23, 2010

KANISA LA MWENYEZI MUNGU

Tovuti ya Injili
https://sw.kingdomsalvation.org

Tovuti Yetu Pakua Programu

YouTube: https:/l.kingdomsalvation.org/sw/video
Facebook: https://l.kingdomsalvation.org/sw/facebook

Email: contact.sw@kingdomsalvation.org

